北史卷四十五 列傳第三十三

裴叔業　夏侯道遷　李元護　席法友　王世弼　江悅之　淳於誕　沈文秀　張讜　李苗　劉藻　傅永　傅豎眼　張烈　李叔彪　路恃慶　房亮　曹世表　潘永基　朱元旭

裴叔業, 河東聞喜人, 魏冀州刺史徽之後也. 五世祖苞, 晉秦州刺史. 祖邕, 自河東居於襄陽. 父順宗, 兄叔寶, 仕宋、齊, 並有名位.

叔業少有氣幹, 頗以將略自許. 宋元徽末, 歷官為羽林監、齊高帝驃騎行參軍. 齊受命, 累遷為寧蠻長史、廣平太守. 叔業早與齊明帝共事, 明帝輔政, 以為心腹, 使領軍奄襲諸蕃鎮, 盡心用命. 及即位, 以為給事黃門侍郎, 封武昌縣伯.

孝文南次鐘離, 齊拜叔業為徐州刺史, [一]以水軍入淮. 帝令郎中裴聿往與之語, 叔業盛飾左右服翫以誇之. 聿曰：「伯父儀服誠為美麗, 但恨不晝遊耳.」

齊帝崩, 廢帝即位, 誅大臣, 都下屢有變發. 叔業登壽春城, 北望肥水, 謂部下曰：「卿等欲富貴乎, 我言富貴亦可辦耳.」未幾, 見徙南兗州刺史. 會陳顯達圍建鄴, 叔業遣司馬李元護應之, 及顯達敗而還. 叔業慮內難未已, 不願為南兗州. 齊廢主嬖臣茹法珍、王咺之等疑其有異, 去來者並雲叔業北入. 叔業兄子植、颺、瑜、粲等棄母奔壽陽. 法珍等以其既在疆埸, 且欲羈縻之, 白齊主, 遣中書舍人裴穆慰誘之, 許不須回換. 叔業雖得停, 而憂懼不已. 時梁武帝為雍州刺史, 叔業遣親人馬文範以自安之計訪之梁武帝曰：「雍州若能堅據襄陽, 輒當戮力自保. 若不爾, 回面向北, 不失河南公.」梁武報曰：「唯應送家還都以安慰之, 自然無患. 若意外相逼, 當勒馬二萬, 直出橫江, 以斷其後, 則天下事一舉可定. 若欲北向, 彼必遣人相代, 以河北一地相處, 河南公寧復可得？如此則南歸望絕矣.」叔業沉疑未決, 遣信詣豫州刺史薛真度, 訪入北之宜. 真度答書, 盛陳朝廷風化, 叔業乃遣子芬之及兄女夫韋伯昕奉表內附.

景明元年正月, 宣武詔授叔業使持節、散騎常侍、都督、豫州刺史、征南將軍, 封蘭陵郡公, 又賜叔業璽書, 遣彭城王勰、尚書令王肅赴接. 軍未度淮, 叔業病卒, 李元護、席法友等推叔業兄子植監州事. 詔贈叔業驃騎大將軍、開府儀同三司, 諡忠武公, 給東園溫明祕器.

子蒨之, 字文德, 仕齊, 隨郡王左常侍, 先卒.

子譚紹封. 譚粗險好殺, 所乘牛馬為小驚逸, 手自殺之. 然孝事諸叔, 盡於子道, 國祿歲入, 每以分贍, 世以此稱之. 位輔國將軍、中散大夫. 卒, 贈南豫州刺史, 諡曰敬.

子測, 字伯源, 襲. 歷通直散騎侍郎, 天平中, 走於關中.

蒨之弟芬之, 字文馥, 長者好施, 篤愛諸弟. 仕齊, 位羽林監. 入魏, 以父勳封上蔡伯. 為東秦州刺史, 在州有清靜稱. 後徙封山茌縣. 遷岐州刺史, 為隴賊所圍, 城陷, 賊以送上邽, 為莫折念生所害, 贈青州刺史.

芬之弟藹之, 字幼重, 性輕率. 好琴書, 其內弟柳諧善鼓琴, 藹之師而微不及也. 位汝陽太守.

叔業長兄子彥先, 少有志尚. 叔業以壽春入魏, 彥先封雍丘縣子, 位勃海相. 卒, 諡曰惠恭.

彥先子約, 字元儉, 性頗剛鯁, 後襲爵. 冀州大乘賊起, 敕為別將, 行勃海郡事, 城陷見害.

長子英起, 武定末, 洛州刺史. 英起弟威起, 卒於齊王府中兵參軍, 贈鴻臚少卿.

彥先弟絢, 揚州中從事. 時揚州霖雨, 水入城, 刺史李崇居城上, 繫船憑焉. 絢率城南人數千家汎舟南走高原, 謂崇還北, 遂與別駕鄭祖起等送子十四人於梁. 崇勒水軍討之, 眾潰見獲, 投水而死.

植字文遠, 叔業兄叔寶子也. 少而好學, 覽綜經史, 尤長釋典, 善談理義. 隨叔業在壽春. 叔業卒, 席法友、柳玄達等共舉植監州. 祕叔業喪問, 教命處分, 皆出於植. 於是開門納魏軍. 詔以植為兗州刺史、崇義縣侯, 入為大鴻臚卿. 後以長子昕南叛, 有司處之大辟, 詔特恕其罪, 以表勳誠. 尋除授揚州大中正, 出為瀛州刺史, 再遷度支尚書, 加金紫光祿大夫.

植性非柱石, 所為無恒. 兗州之還也, 表請解官, 隱於嵩山, 宣武不許, 深以為怪. 然公私集論, 自言人門不後王肅, 怪朝廷處之不高. 及為尚書, 志意頗滿, 欲以政事為己任, 謂人曰：「非我須尚書, 尚書亦須我.」辭氣激揚, 見於言色. 及入參議論, 時對眾官, 面有譏毀. 又表毀征南將軍田益宗, 言華夷異類, 不應在百世衣冠之上. 率多侵侮, 皆此類也. 侍中於忠、黃門元昭覽之切齒, 寢而不奏. 韋伯昕告植欲謀廢黜. 尚書又奏羊祉告植姑子皇甫仲達, 雲受植旨, [二]遂詐稱被詔, 率合部曲, 欲圖領軍於忠. 時忠專權, 既構成其禍, 又矯詔殺之, 朝野稱冤. 臨終, 神志自若, 遺令子弟, 命盡之後, 剪落鬚髮, 被以法服, 以沙門禮葬於嵩高之陰.

初, 植與僕射郭祚、都水使者韋雋等同時見害, 後祚、雋事雪加贈, 而植追復封爵而已. 植故吏勃海刁沖上疏訟之, 於是贈尚書僕射、揚州刺史, 乃改葬.

植母, 夏侯道遷姊也. 性甚剛峻, 於諸子皆如嚴君. 長成後, 非衣幍不見, 小有罪過, 必束帶伏門, 經五三日乃引見之, 督以嚴訓. 唯少子衍得以常服見之, 旦夕溫凊. 植在瀛州也, 其母年踰七十, 以身為婢, 自施三寶, 布衣麻菲, 手執箕帚於沙門寺掃灑. 植弟瑜、粲、衍並亦奴僕之服, 泣涕而從, 有感道俗. 諸子各以布帛數百贖免其母, 於是出家為比丘, 入嵩高積歲, 乃還家. 植既長嫡, 母又年老, 其在州數歲, 以妻子自隨. 雖自州送祿奉母及贍諸弟, 而各別資財, 同居異爨, 一門數灶, 蓋亦染江南之俗也. 論者譏焉.

植弟颺, 壯果有謀略. 在齊, 以軍功位驍騎將軍. 入魏, 為南司州刺史, 封義陽縣伯, [三]詔命未至, 為賊所殺, 進爵為侯. 宣武以颺勳效未立而卒, 其子炯不得襲封. 明帝初, 炯行貨於執事, 乃封城平縣伯.

炯字休光, 小字黃頭, 頗有文學, 善事權門. 領軍元叉納其金帛, 除鎮遠將軍、散騎常侍、揚州大中正, 進爵為侯, 改封高城. 尋兼尚書右丞, 出為東郡太守, 為城人所害. 贈散騎常侍、青州刺史, 諡曰簡.

颺弟瑜, 字文琬, 封下密縣子, 試守滎陽郡, 坐虐暴殺人免官. 後徙封灌津子, 卒於勃海太守, 贈豫州刺史, 諡曰定.

瑜弟粲, 字文亮, 封舒縣子. 沉重善風儀, 頗以驕豪為失. 歷正平、恒農二郡太守. 高陽王雍曾以事屬粲, 粲不從, 雍甚為恨. 後因九日馬射, 敕畿內太守皆赴京師, 雍時為州牧, 粲修謁, 雍含怒待之. 粲神情閑邁, 舉止抑揚, 雍目而不覺解顏. 及坐定, 謂粲曰：「可更為一行.」粲便下席為行, 從容而出. 坐事免. 後宣武聞粲善自標置, 欲觀其風度, 令傳詔就家急召之, 須臾間, 使者相屬, 合家恇懼, 不測所以, 粲更恬然, 神色不變. 帝歎異之. 時僕射高肇以外戚之貴, 勢傾一時, 朝士見者, 鹹望塵拜謁, 粲候肇, 唯長揖而已. 及還, 家人尤責之, 粲曰：「何可自同凡俗也.」又曾詣清河王懌, 下車始進, 便屬暴雨, 粲容步舒雅, 不以霑濡改節. 懌乃令人持蓋覆之, 歎謂左右曰：「何代無奇人！」性好釋學, 親昇講座, 雖持義未精, 而風韻可重. 但不涉經史, 終為知音所輕.

後為揚州大中正、中書令. 明帝釋奠, 以為侍講, 轉金紫光祿大夫. 元顥入洛, 以粲為西兗州刺史, 尋為濮陽太守崔巨倫所逐, 棄州入嵩高山. 節閔帝初, 復為中書令. 後正月晦, 帝出臨洛濱, 粲起禦前再拜上壽酒. 帝曰：「昔北海入朝, 暫竊神器, 爾日卿戒之以酒；今欲我飲, 何異於往情？」粲曰：「北海志在沈湎, 故諫其所失, 陛下齊聖溫克, 臣敢獻微誠.」帝曰：「甚愧來譽.」仍為命酌.

孝武初, 出為驃騎大將軍、膠州刺史. 屬時亢旱, 土人勸令禱於海神. 粲憚違眾人, 乃為祈請, 直據胡床, 舉盃曰：「僕白君.」左右雲：「前後例皆拜謁.」粲曰：「五嶽視三公, 四瀆視諸侯, 安有方伯致禮海神.」卒不肯拜. 時青州叛賊耿翔寇亂三齊, 粲唯高譚虛論, 不事防禦之術. 翔乘其無備, 掩襲州城, 左右白言賊至, 粲雲：「豈有此理！」左右又言「已入州門」. 粲乃徐雲：「耿王可引上廳事, 自餘部眾, 且付城人.」不達時變如此. 尋為翔害, 送首於梁.

子含, 字文若, 員外散騎侍郎.

粲弟衍, 字文舒, 學識優於諸兄, 才亦過之. 事親以孝聞, 兼有將略. 仕齊, 位陰平太守. 歸魏, 授通直郎, 衍堅辭朝命, 上表請隱嵩高, 詔從之. 宣武末, 稍以出山, 幹祿執事. 從歷建興、河內二郡太守. 歷二郡, 廉貞寡欲, 善撫百姓, 人吏追思之. 孝昌初, 梁將曹敬宗寇荊州. 詔衍為別將, 與恒農太守王羆救荊州. 衍大破之, 荊州圍解. 除北道都督, 鎮鄴西之武城, 封安陽縣子. 時相州刺史安樂王鑒潛圖叛逆. 衍覺其有異, 密表陳之. 尋而鑒所部別將嵇宗馳驛告變, 乃詔衍與都督源子邕、李神軌等討鑒, 平之. 除相州刺史、北道大都督, 進封臨汝縣公. 詔衍與子邕北討葛榮, 軍敗見害. 贈車騎大將軍、司空、相州刺史. 子嵩襲.

叔業之歸魏, 又有尹挺、柳玄達、韋伯昕、皇甫光、梁祐、崔高容、閻慶胤、柳僧習並預其功.

尹挺, 天水冀人, 仕齊, 位陳郡太守. 與叔業參謀歸誠, 歷南司州刺史.

柳玄達, 河東解人, 頗涉經史, 仕齊, 諸王參軍. 與叔業姻婭周旋, 叔業獻款, 玄達贊成其計. 入魏, 除司徒諮議參軍, 封南頓縣子. 卒, 改封夏陽縣, 子絳襲. 絳弟遠, 字季雲, 性粗放無拘檢, 時人或謂之柳癲. 好彈琴耽酒, 時有文詠. 孝武初, 除儀同、開府參軍事. 放情琴酒之間, 每出行返, 家人或問消息, 答雲「無所聞, 縱聞亦不解」. 後客遊卒.

玄達弟玄瑜, 位陰平太守, 卒. 子諧, 頗有文學, 善鼓琴, 以新聲手勢, 京師士子翕然從學. 除著作佐郎, 於河陰遇害.

韋伯昕, 京兆杜陵人, 學尚有壯氣. 自以才智優於裴植, 常輕之, 植嫉之如讎. 即彥先之妹夫也. 叔業以其有大志, 故遣送子芬之為質. [四]入魏, 封零陵縣男, 歷南陽太守, 坐事免. 後拜員外散騎常侍, 加中壘將軍. 告裴植謀為廢黜, 植坐死. 後百餘日, 伯昕亦病卒. 臨亡, 見植為崇, 口雲：「裴尚書死, 不獨見由, 何以見怒？」

皇甫光, 安定人, 美鬚髯, 善言笑. 入魏, 卒於勃海太守. 兄椿齡, 從薛安都於彭城內附, [五]除岐州刺史. 椿齡子璋, 鄉郡相. 璋弟瑒, 位吏部郎. 性貪婪, 多所受納, 鬻賣吏官, 皆有定價. 後以丞相、高陽王雍之婿, 為豫州刺史. 為政殘暴, 百姓患之. 卒於安南將軍、光祿大夫, 贈尚書左僕射. 子長卿, 太尉司馬.

梁祐, 北地人, 叔業從姑子也. 好學, 便弓馬, 隨叔業征伐, 身被五十餘創. 景明初, 賜爵山桑子. 出為北地太守, 清身率下, 甚有聲稱. 歷太中大夫. 從容風雅, 好為談詠, 常與朝廷名賢, 泛舟洛水, 以詩酒自娛. 遷光祿大夫, 端然養志, 不歷權門, 卒於京兆內史.

崔高容, 清河人, 博學善文辭, 美風彩. 景明初, 位散騎侍郎, 出為揚州開府掾, 帶陳留太守, 卒官.

閻慶胤, 天水人, 博識洽聞, 善於談論, 聽其言說, 不覺忘疲. 卒於敷城太守.

柳僧習見其子虯傳.

夏侯道遷, 譙國人也. 少有志操. 年十七, 父母為結婚韋氏, 道遷雲：「欲懷四方之志, 不願取婦.」家人鹹謂戲言, 及婚, 求覓不知所在, 訪問, 乃雲逃入益州.

後隨裴叔業於壽春, 為南譙太守. 二家雖為姻好, 親情不協, 遂單騎歸魏, 拜驍騎將軍, 隨王肅至壽春. 肅薨, 道遷棄戍南叛.

會梁以莊丘黑為征虜將軍、梁秦二州刺史, 鎮南鄭. 黑請道遷為長史, 帶漢中郡. 會黑死, 而道遷陰圖歸順. 先是, 仇池鎮將楊靈珍反叛南奔, [六]梁以靈珍為征虜將軍, 假武都王, [七]助戍漢中. 道遷乃擊靈珍, 斬其父子, 送首於京師. 江悅之等推道遷為梁、秦二州刺史. 道遷遣表歸闕, 詔璽書慰勉, 授持節、散騎常侍、平南將軍、豫州刺史, 封豐縣侯, 遣尚書邢巒指授節度. 道遷表受平南、常侍, 而辭豫州、豐縣侯, 引裴叔業公爵為例. 宣武不許.

道遷自南鄭來朝京師, 引見於太極東堂, 免冠徒跣謝曰：「比在壽春, 遭韋纘之酷, 申控無所, 致此猖狂. 是段之來, [八]希酬昔遇.」宣武曰：「卿建為山之功, 一簣之玷, 何足謝也.」道遷以賞報為微, 逡巡不拜, 尋改封濮陽縣侯. 歲餘, 頻表解州, 宣武許之. 除南兗州大中正, 不拜.

道遷雖學不深洽, 而歷覽書史, 閑習尺牘. 好言宴, 務口實, 京師珍羞, 罔不畢有. 於京城西水次市地, 大起園池, 殖列蔬果, 延致秀彥, 時往遊適. 妓妾十餘, 常自娛樂, 國秩歲入三千餘匹, 專供酒饌, 不營家產. 每誦孔融語曰：「坐上客恒滿, 樽中酒不空, 餘非吾事也.」識者多之.

歷華、瀛二州刺史, 為政清嚴, 善禁盜賊. 卒, 贈雍州刺史, 諡明侯. 初, 道遷以拔漢中歸誠本由王潁興之計, 求分邑戶五百封之, 宣武不許. 靈太後臨朝, 道遷重求分封, 太後大奇之, 議欲更以三百戶封潁興, 會卒, 遂寢. 道遷不聘正室, 唯有庶子數人. [九]

長子夬, 字元廷, 歷鎮遠將軍、南兗州大中正. 夬性好酒, 居喪不戚, 醇醪肥鮮, 不離於口, 沽買飲噉, 多所費用, 父時田園, 貨賣略盡, 人間債猶數千餘匹. 穀食至常不足, 弟妹不免飢寒.

初, 道遷知夬好酒, 不欲傳授國封. 夬未亡前, 忽夢見征虜將軍房世寶至其家廳事, 與其父坐, 屏人密言. 夬心驚懼, 謂人曰：「世寶至, 官少間必擊我也.」[一０]尋有人至, 雲「官呼郎」, 隨召即去, 遣左右杖之二百, 不勝楚痛, 大叫. 良久乃悟, 流汗徹於寢具. 至明, 前京城太守趙卓詣之, [一一]見其衣濕, 謂夬曰：「卿昨夜當大飲, 溺衣如此.」夬乃具陳所夢. 先是旬餘, 祕書監鄭道昭暴病卒, 夬聞, 謂卓曰：「人生何常, 唯當縱飲.」於是昏酣遂甚. 夢後, 二日不能言, 針之乃得語, 而猶虛劣, 俄而心悶而死. 洗浴者視其屍體, 大有杖處, 青赤隱起, 二百下許. 贈钜鹿太守.

初, 夬與南人辛諶、庾遵、[一二]江文遙等終日遊聚. 酣飲之際, 恒相謂曰：「人生局促, 何殊朝露, 坐上相看, 先後間耳. 脫有先亡者, 於良辰美景, 靈前飲宴, 儻或有知, 庶共歆饗.」及夬亡後, 三月上巳, 諸人相率至夬靈前, 仍共酌飲. 時日晚天陰, 室中微闇, 鹹見夬在坐, 衣服形容, 不異平昔, 時執盃酒, 似若獻酬, 但無語耳. 夬家客雍僧明心有畏恐, 披簾欲出, 便即僵仆, 狀若被毆. 夬從兄欣宗雲：「今是節日, 諸人憶弟疇昔之言, 故來共飲. 僧明何罪, 而被嗔責？」僧明便悟. 而欣宗鬼語如夬平生, 並怒家人, 皆得其罪, 又發陰私竊盜, 鹹有次緒.

夬妻, 裴植之女也, 與道遷諸妾不睦, 訟□徹於公庭. 子籍, 年十餘歲, 襲祖封已數年, 而夬弟慎等言其眇目□疾, 不任承繼, 自以與夬同庶, 己應紹襲. 尚書奏籍承封.

道遷兄子□, [一三]位鹹陽太守.

道遷之謀, 又襄陽羅道珍、北海王安世、潁川辛諶、漢中薑永等皆參其勳末. 道珍為齊州東平原相, 有能名. 安世, 苻堅丞相王猛玄孫也. 歷涉書傳, 位北華州刺史. 諶, 魏衛尉辛毗後也. 有文學, 位濮陽、上黨二郡太守. 永善彈琴, 有文學, 位漢中太守. 永弟漾, 亦善士, 性至孝.

時潁川庾道者, 亦與道遷俱入國, 雖不參勳謀, 亦為奇士. 歷覽史傳, 善草隸書, 輕財重義. 仕梁, 右中郎將. 及至洛陽, 環堵弊廬, 多與俊秀交舊, 積二十餘歲, 殊無宦情. 後為饒安縣令, 罷, 卒.

李元護, 遼東襄平人, 晉司徒胤之八世孫也. 胤子順、璠及孫沉、志皆有名宦. 沉孫根, 仕慕容寶為中書監. 根子後智等隨慕容德南渡河, 居青州. 數世無名, 三齊豪門多輕之.

元護以魏平齊後隨父懷慶南奔. 身長八尺, 美鬚髯, 少有武力. 仕齊, 位馬頭太守, 雖以將用自達, 然亦頗覽文史, 習於簡牘. 後為裴叔業司馬, 帶汝陰太守. 叔業歸順, 元護贊同其謀. 叔業疾病, 元護督率上下以俟援軍. 壽春剋定, 元護頗有力焉.

景明初, 以元護為齊州刺史、廣饒縣伯. 尋以州人柳世明圖為不軌, [一四]元護誅戮所加, 微為濫酷. 州內飢儉, 表請振貸, 蠲其賦役. 但多有部曲, 時為侵擾, 城邑苦之, 故不得為良刺史也. 三年卒. 病前月餘, 京師無故傳其凶問, 又城外送客亭柱有人書曰「李齊州死」, 綱佐餞別者見而拭之, 後復如此. 元護妾伎十餘, 聲色自縱, 情慾既甚, 支骨稍消, 鬚長二尺, 一時落盡. 贈青州刺史. 元護為齊州, 經拜舊墓, 巡省故宅, 饗賜村老, 莫不欣暢. 及將亡, 謂左右曰：「吾嘗以方伯簿伍至青州, 士女屬目. 若喪過東陽, 不可不好設儀衛, 哭泣盡哀, 令觀者改容也.」家人遵其誡.

子會襲, 正始中降爵為子. 會頑騃好酒, 其妻南陽太守清河房伯玉女也, 甚有姿色, 會不答之. 房乃通其弟機, 因會醉, 殺之. 子景宣襲. 機與房遂如夫婦, 積十餘年, 房氏色衰, 乃更婚娶.

元護弟靜, 性貪忍, 兄亡未斂, 便剝妓服玩及餘物. 歷齊郡內史.

席法友, 安定人也, 祖、父南奔. 法友仕齊, 以膂力自效, 任安豐新蔡二郡太守、建安戍主. 後與裴叔業同謀歸魏, 拜豫州刺史、苞信縣伯. 叔業卒後, 法友與裴植追成業志, 淮南剋定, 法友有力焉. 歷華、並二州刺史. 後為別將出淮南, 欲解朐山之圍. 法友始渡淮而朐山敗沒, 遂停十年. 恬靜自安, 不競世利. 宣武末, 除濟州刺史, 廉和著稱. 又徙封乘氏. 後卒於光祿大夫, 贈秦州刺史, 諡襄侯.

子景通襲, 善事元叉, 兼賂叉父繼. 繼為司空, [一五]引景通為掾. 卒, 贈衛尉少卿. 子郾襲, 走關西.

王世弼, 京兆霸城人也. 姚泓之滅, 其祖、父南遷. 世弼身長七尺八寸, 魁岸有壯氣, 善草隸書, 好愛墳典. 仕齊為軍主, 助戍壽春, 遂與裴叔業同謀歸誠. 除南徐州刺史, 封慎縣伯. 後除東秦州刺史, 政任於刑, 為人所怨, 有受納之響, 為禦史中尉李平所彈, 會赦免. 後為河北太守, 有清稱. 再遷中山內史, 加平北將軍. 直閤元羅, 領軍元叉弟也, 曾過中山, 謂曰：「二州刺史, 翻復為郡, 當恨恨耳.」世弼曰：「儀同之號, 起自鄧騭, 平北為郡, 始在下官.」卒, 贈豫州刺史, 諡曰康.

長子會, 汝陽太守.

次子由, 字茂道, 好學有文才, 尤善草隸書, 性方厚, 有名士風, 又工摹書, 為時人所服. 位東萊太守, 罷郡寓居潁川. 天平初, 元洪威構逆, 大軍攻討, 為亂兵所害. 名流悼惜之.

江悅之字彥和, 濟陽考城人也. 七世祖統, 晉散騎常侍, 避劉、石之亂, 南渡. 祖興之, 父範之, 並為宋武所誅.

悅之少孤, 仕宋, 歷諸王參軍. 好兵書, 有將略, 善待士, 有部曲數百人. 仕齊, 為後軍將軍, 部曲稱眾, 千有餘人. 梁初, 以討滅劉季連功, 進號冠軍將軍. 武興氐攻破白馬, 進圖南鄭, 悅之大破氐眾, 還復白馬. 梁、秦二州刺史莊丘黑死, 夏侯道遷與悅之及龐樹, 軍主李忻榮、張元亮、士孫天與等謀以梁州內附. 梁華陽太守尹天寶率眾向州城, 遂圍南鄭. 悅之晝夜督戰, 會武興軍至, 天寶敗. 道遷克全勳款, 悅之實有力焉. [一六]與道遷俱至洛陽. 尋卒, 贈梁州刺史, 追封安平縣子, 諡曰莊. 悅之二子, 文遙、文遠.

文遙少有大度, 輕財好士, 士多歸之. 道遷之圖楊靈珍, 文遙奮劍請行, 遂手斬靈珍. 襲父封, 拜鹹陽太守. 勤於禮接, 終日坐廳事, 至者見之, 假以恩顏, 屏人密問, 於是人所疾苦, 大盜姓名, 奸猾吏長, 無不知悉. 郡中震肅, 奸劫息止, 政為雍州諸郡之最. 後為安州刺史, 善於綏納, 甚得物情. 時杜洛周、葛榮等相繼叛逆, 幽、燕已南悉沒, 唯文遙介在群賊之外, 孤城獨守, 鳩集荒餘, 且耕且戰, 百姓皆樂為用. 卒官, 長史許思祖等以文遙有遺愛, 復推其子果行州事, 既攝州事, 乃遣使奉表. 莊帝嘉之, 除果通直散騎侍郎, 行安州事. 既而賊勢轉盛, 救援不接, 果乃攜諸弟並率城人東奔高麗. 天平中, 詔高麗送果等. 元象中, 乃得還朝.

文遠善騎射, 勇於攻戰, 以軍功位中散大夫、龍驤將軍.

淳於誕字靈遠, 其先太山博人也, 後世居蜀漢, 或家安固之桓陵縣. [一七]父興宗, 齊南安太守.

誕年十二, 隨父向揚州. 父於路為群盜所害, 誕雖幼而哀感奮發, 傾資結客, 旬朔之內, 遂得復讎. 州裏之間, 無不稱嘆.

景明中, 自漢中歸魏. [一八]陳伐蜀計, 宣武嘉納之. 延昌末, 王旅大舉, 除驃騎將軍、都督、別部司馬, 領鄉導統軍. 誕不願先受榮爵, 乃固讓實官, 止參戎號. 及奉辭之日, 詔若剋成都, 即以益州許之. 師次晉壽, 蜀人大震. 屬宣武晏駕, 不果而還. 後以客例, 起家羽林監.

正光中, 秦、隴反叛, 詔誕為西南道軍司馬, [一九]與行臺魏子建共參經略. 時梁益州刺史蕭深猷[二０]遣將樊文熾蕭世澄等率眾數萬圍小劍戍. 子建遣誕勒兵馳赴, 大敗之, 禽世澄等十一人, 文熾先走獲免. 孝昌初, 子建以誕行華陽郡, 帶白馬戍. 後卒於東梁州刺史, 贈益州刺史, 諡曰莊.

沈文秀字仲遠, 吳興武康人也. 伯父慶之, [二一]南史有傳.

文秀仕宋, 位青州刺史. 和平六年, 宋明帝殺其主子業, 文秀與諸州推立子業弟子勛. 子勛敗, 皇興初, 文秀與崔道固俱以州降魏. 宋遣其弟文景來諭之, [二二]文秀復歸宋, 為刺史如故. 後慕容白曜長驅至東陽, 文秀始欲降, 以軍人虜掠, 遂有悔心, 乃嬰城固守. 白曜既下歷城, 乃並力攻討, 自夏至春始剋. 文秀取所持節, 衣冠儼然, 坐於齋內. 亂兵入曰：「文秀何在！」文秀厲聲曰：「身是！」執而裸送於白曜. 左右令拜, 文秀曰：「各二國大臣, 無相拜禮.」白曜忿之, 因至撾撻. 後還其衣, 為之設饌, 與長史房天樂、司馬沈嵩等鎖送京師, 面縛數罪, 宥死, 待為下客, 給以粗衣蔬食.

獻文重其節義, 稍亦嘉禮之, 拜外都下大夫. 太和三年, 遷外都大官. 孝文嘉其忠於其國, 賜絹綵二百匹. 後為南征都將, 臨發, 賜以戎服. 除懷州刺史, 假吳郡公. 守清貧而政寬, 不能禁止盜賊. 大興水田, 於公私頗有利益. 卒官.

子保沖, 後為徐州冠軍長史, 坐據連口退敗, [二三]有司處之死刑. 孝文詔：「保沖, 文秀之子, 可特原命, 配洛陽作部終身.」宣武時, 卒於下邳太守.

房天樂者, 清河人, 滑稽多智. 文秀板為長史, 督齊郡, 州府事一以委之. 卒於京師. 弟子嘉慶, 漁陽太守.

張讜字處言, 清河東武城人也. 六世祖弘, 晉長秋卿. 父華, 慕容超左僕射.

讜仕宋, 位東徐州刺史. 及平徐、兗, 讜乃歸順於尉元, 亦表授東徐州刺史. 遣中書侍郎高閭與讜對為刺史. 後至京師, 禮遇亞於薛、畢, 賜爵平陸侯. 讜性開通, 篤於接恤, 青、齊之士, 雖疏族末姻, 鹹相敬視. 李敷、李訢等寵要勢家, 亦推懷陳款, 無所顧避. 畢眾敬等皆敬重之, 高允之徒亦相器待. 卒, 贈青州刺史, 諡康侯.

子敬伯, 求致父喪出葬冀州清河舊墓, 久不被許, 停柩在家積五六年. 第四子敬叔, 先在徐州, 初聞父喪, 不欲奔赴, 而規南叛, 為徐州所勒送. 至乃自理, 後得襲父爵. 敬伯自以隨父歸國功, 賜爵昌安侯, 出為樂陵太守. 敬叔, 武邑太守. 父喪得葬舊墓, 還屬清河.

初, 讜兄弟十人, 兄忠, 字處順, 在南為合鄉令. 歸降, 賜爵新昌侯. 卒於新興太守, 贈冀州刺史.

讜妻皇甫氏被掠, 賜中官為婢, 皇甫遂詐癡, 不能梳沐. 後讜為宋冀州長史, 因貨千餘匹, 購求皇甫. 文成怪其納財之多, 引見之, 時皇甫年垂六十矣. 文成曰：「南人奇好, 能重室家之義. 此老母復何所任, 乃能如此致費也.」皇甫氏歸, 讜令諸妾境上奉迎. 數年卒. 後十年而讜入魏.

讜兄子安世, 正始中, 自梁漢同夏侯道遷歸款, 為客積年, 出為東河間太守. 卒.

李苗字子宣, 梓潼涪人也. 父膺, 梁太僕卿. 苗出後叔父畎. 畎為梁州刺史, [二四]大著威名. 王足之伐蜀, 梁武命畎拒足於涪, 許其益州. 及足退, 梁武遂改授. 畎怒, 將有異圖, [二五]事發被害.

苗年十五, 有報雪志. 延昌中歸魏, 仍陳圖蜀計. 大將軍高肇西伐, [二六]詔假苗龍驤將軍鄉導. 次晉壽, 宣武晏駕, 班師. 後以客例, 除員外散騎侍郎. 苗有文武才幹, 以大功不就, 家恥未雪, 常懷慷慨, 乃上書陳平定江南之計, 其文理甚切於時. 明帝幼沖, 無遠略之意, 竟不能納.

正光末, 三秦反叛, [二七]侵及三輔. 時承平既久, 人不習戰. 苗以隴兵強悍, 且群聚無資, 乃上書以為：「食少兵精, 利於速戰；糧多卒眾, 事宜持久. 今隴賊猖狂, 非有素蓄, 雖據兩城, 本無德義, 其勢在於疾攻, 日有降納, 遲則人情離阻, 坐受崩潰. 夫飆至風起, 逆者求萬一之功；高壁深壘, 王師有全制之策. 今且宜勒大將, 深溝高壘, 堅守勿戰. 別命偏師, 精卒數千出麥積崖以襲其後, 則汧、岐之下, 群妖自散.」於是詔苗為統軍, 與別將淳於誕出梁、益, 隸行臺魏子建. 子建以苗為郎中, 仍領統軍, 深見知待.

孝昌中, 兼尚書左丞, 為西北道行臺, 與大都督宗正珍孫討汾、絳蜀賊平之. 及殺尒朱榮, 榮從弟世隆擁部曲還逼都邑. [二八]孝莊幸大夏門, 集群臣博議, 百僚計無所出. 苗獨奮衣起曰：「今朝廷有不測之危, 正是忠臣烈士效節之時, 請以一旅之眾, 為陛下徑斷河梁.」莊帝壯而許焉. 苗乃募人於馬渚上流, 以師夜下, [二九]去橋數裏, 放火燒舡, 俄然橋絕, 賊沒水死者甚眾. 官軍不至, 賊乃涉水與苗死鬥, 眾寡不敵, 苗浮河而沒. 帝聞, 哀傷久之. 贈都督、梁州刺史、車騎大將軍、儀同三司、河陽縣侯, 諡忠烈.

苗少有節操, 志尚功名, 每讀蜀書, 見魏延請出長安, 諸葛不許, 歎息謂亮無奇計. 及覽周瑜傳, 未曾不嗟咨絕倒. 太保城陽王徽、司徒臨淮王彧並重之. 二王頗或不穆, 苗每諫責. 徽寵勢隆極, 猜忌彌甚, 苗謂人曰：「城陽蜂目, 豺聲今轉彰矣.」解鼓琴, 善屬文詠, 工尺牘之敏, 當世罕及. [三０]死之日, 朝野悲壯之. 及帝幽崩, 世隆入洛, 主者追苗贈封, 以白世隆. 世隆曰：「吾爾時群議, 更一二日便欲大縱兵士, 燒燔都邑, 任其採掠. 賴苗, 京師獲全. 天下之善一也, 不宜追之.」子曇襲爵.

劉藻字彥先, 廣平易陽人也. 六世祖遐, 從晉元帝南渡. 父宗之, 宋廬江太守.

藻涉獵群籍, 美談笑, 善與人交, 飲酒至一石不亂. 太安中, 與姊夫李嶷俱來歸魏, 賜爵易陽子. 擢拜南部主書, 號為稱職.

時北地諸羌, 恃險作亂, 前後宰守不能制. 朝廷患之, 以藻為北地太守. 藻推誠布信, 諸羌鹹來歸款, 朝廷嘉之. 雍州人王叔保等三百人表乞藻為騃奴戍主, 詔曰：「選曹已用人, 藻有惠政, 自宜他敘.」在任八年, 遷雍城鎮將. 太和中改鎮為岐州, [三一]以藻為岐州刺史. 轉秦州刺史. 秦人恃險, 率多粗暴, 或拒課輸, 或害吏長, 自前守宰, 皆遙領, 不入郡縣. 藻開示恩信, 誅戮豪橫, 羌、氐憚之, 守宰於是始得居其舊所. 遇車駕南伐, 以藻為東道都督. 秦人紛擾, 詔藻還州, 人情乃定. 仍與安南元英征漢中, 破賊軍, 長驅至南鄭, 垂平梁州, 奉詔還軍, 乃不果克.

後車駕南伐, 以藻為征虜將軍, 督統軍高聰等四軍為東道別將. 辭於洛水之南, 孝文曰：「與卿石頭相見.」藻對曰：「臣雖才非古人, 庶亦不留賊虜而遺陛下. [三二]輒當釃曲阿之酒以待百官.」帝大笑曰：「今未至曲阿, 且以河東數石賜卿.」後與高聰等戰敗, 俱徙平州. 景明初, 宣武追錄舊功, 拜藻為太尉司馬. 卒.

子紹珍, 無他才用, 善附會, 好飲酒. 結託劉騰, 啟為其國郎中令, 襲子爵. 永安中, 歷河北、黎陽二郡太守, 所在無政績. 天平中, 坐子洪業入於關中, 率眾侵擾, 伏法.

傅永字脩期, 清河人也. 幼隨叔父洪仲與張幸自青州入魏, 尋復南奔. 有氣幹, 拳勇過人, 能手執鞍橋, 倒立馳騁. 年二十餘, 有友人與之書而不能答, 請洪仲, 洪仲深讓之而不為報. 永乃發憤讀書, 涉獵經史, 兼有才幹. 為崔道固城局參軍, 與道固俱降, 入為平齊百姓. 父母並老, 飢寒十數年, 賴其強於人事, 戮力傭丐, 得以存立. 晚為奉禮郎, 詣長安拜文明太後父燕宣王廟, 賜爵貝丘男, 除中書博士.

王肅之為豫州, 又以永為王肅平南長史. 鹹陽王禧慮肅難信, 言於孝文. 曰：「已選傅脩期為其長史, [三三]雖威儀不足, 而文武有餘矣.」肅以永宿士, 禮之甚厚；永亦以肅為帝眷遇, 盡心事之. 情義至穆.

齊將魯康祖、趙公政侵豫州之太倉口, 肅令永擊之. 永量吳、楚兵好以斫營為事, 又賊若夜來, 必於渡淮之所以火記其淺處. 永既設伏, 仍密令人以瓠盛火, 渡南岸, 當深處置之, 教雲：「若有火起, 即亦燃之.」其夜, 康祖、公政等果親率領來斫營. 東西二伏夾擊之, 康祖等奔趣淮水. 火既競起, 不能記其本濟, 遂望永所置火爭渡. 水深溺死, 斬首者數千級, 生禽公政. 康祖人馬墜淮, 曉而獲其屍, 斬首並公政送京師.

時裴叔業率王茂先、李定等東侵楚王戍, 肅復令永將伏兵擊其後軍破之, 獲叔業傘扇鼓幕甲仗萬餘. 兩月之中, 遂獻再捷. 帝嘉之, 遣謁者就豫州策拜永安遠將軍、鎮南府長史、汝南太守、貝丘縣男. 帝每歎曰：「上馬能擊賊, 下馬作露布, 唯傅脩期耳.」

裴叔業又圍渦陽, 時帝在豫州, 遣永為統軍, 與高聰、劉藻、成道益、任莫問等救之. 永曰：「深溝固壘, 然後圖之.」聰等不從, 一戰而敗. 聰等棄甲奔懸瓠, 永獨收散卒徐還, 賊追至, 又設伏擊之, 挫其銳. 藻徙邊, 永免官爵而已. 不經旬, 詔永為汝陰鎮將, 帶汝陰太守.

景明初, 裴叔業將以壽春歸魏, 密通於永. 及將迎納, 詔永為統軍, 與楊大眼、奚康生等諸軍俱入壽春. 同日而永在後, 故康生、大眼二人並賞列土, 永唯清河男.

齊將陳伯之逼壽春, 沿淮為寇. 時司徒彭城王勰、廣陵侯元衍同鎮壽春, 以九江初附, 人情未洽, 兼臺援不至, 深以為憂. 詔遣永為統軍, 領汝陰三千人先援之. 永至, 勰令永引軍入城. 永曰：「若如教旨, 便共殿下同被圍守, 豈是救援之意？」遂孤軍城外, 與勰並勢以擊伯之, 頻有剋捷.

中山王英之征義陽, 永為寧朔將軍、統軍, 當長圍遏其南門. 齊將馬仙□連營稍進, 規解城圍. 永乃分兵付長史賈思祖, 令守營壘, 自將馬步千人, 南逆仙□. 賊俯射永, 洞其左股, 永出箭復入, 遂大破之, 仙□燒營卷甲而遁. 英曰：「公傷矣！且還營.」永曰：「昔漢祖捫足, 不欲人知. 下官雖微, 國家一帥, [三四]奈何使虜有傷將之名！」遂與諸軍追之, 極夜而返. 時年七十餘矣, 三軍莫不壯之.

義陽既平, 英使司馬陸希道為露布, 意謂不可, 令永改之. 永亦不增文采, 直與之改, 陳列軍儀, 處置形要, 而英深賞之. 還京, 除太中大夫.

後除恒農太守, 非心所樂. 時英東征鐘離, 表請永, 求以為將, 朝廷不聽. 永每言曰：「馬援、充國, 竟何人哉？吾獨白首見拘此郡！」然於禦人非其所長, 故在任無多聲稱. 後為南兗州刺史. 年踰八十, 猶能馳射, 盤馬奮□, 常諱言老, 每自稱六十九. 還京, 拜光祿大夫. 卒, 贈齊州刺史.

永嘗登北芒, 於平坦處奮矛躍馬, 盤旋瞻望, 有終焉之志. 遠慕杜預, 近好李沖、王肅, 欲葬附墓, 遂買左右地數頃, 遺敕子叔偉：「此吾之永宅也.」永妻賈氏留本鄉, 永至代都, 娶妾馮氏, 生叔偉及數女. 賈後歸平城, 無男, 唯一女. 馮恃子, 事賈無禮, 叔偉亦奉賈不順, 賈常忿之. 馮先永卒, 叔偉稱父命欲葬北芒, 賈疑叔偉將以馮合葬, 遂求歸葬永於所封貝丘縣. 事經司徒, 司徒胡國珍感其所慕, 許叔偉葬焉. 賈乃邀訴靈太後, 太後從賈意, 乃葬於東清河. 又永昔營宅兆, 葬父母於舊鄉, 賈於此強徙之, 與永同處, 永宗親不能抑. 葬已數十年矣, 棺為桑棗根所遶束, 去地尺餘, 甚為周固, 以斧斫, 出之於坎, 時人鹹怪.

叔偉膂力過人, 彎弓三百斤, 左右馳射, 能立馬上與人角騁, 見者以為得永武而不得永文.

傅豎眼, 本清河人也. 七世祖□. □子遘, 石季龍太常.

祖父融, 南徙度河, 家於磐陽, 為鄉閭所重. 性豪俠, 有三子, 靈慶、靈根、靈越, 並有才力. 融以自負, 謂足為一時之雄. 嘗謂人曰：「吾昨夜夢：有一駿馬, 無堪乘者, 人曰『何由得人乘』, 有一人曰『唯傅靈慶堪乘此馬』；又有弓一張, 亦無人堪引, 人曰『唯有傅靈根可彎此弓』；又有數紙文書, 人皆讀不能解, 人曰『唯有傅靈越能解此文』.」融謂其三子文武才幹足以駕馭當世, [三五]常從容謂鄉人曰：「汝聞之不？鬲蟲之子有三靈, 此圖讖文也.」好事者然之, 故豪勇士多相歸附.

宋將蕭斌、王玄謨寇碻磝, [三六]時融始死, 玄謨強引靈慶為軍主. 將攻城, 攻車為城內所燒, 靈慶懼軍法, 詐雲傷重, 令左右輿還營, 遂與壯士數十騎遁還. 斌、玄謨命追之. 左右諫曰：「靈慶兄弟並有雄才, 兼其部曲多是壯勇, 如彭超、屍生之徒, 皆一當數十人, 援不虛發, 不可逼也.」玄謨乃止. 靈慶至家, 遂與二弟匿山澤間. 時靈慶從叔乾愛為斌法曹參軍, 斌遣乾愛誘呼之, 以腰刀為信, 密令壯健者隨之. 而乾愛不知斌之欲圖靈慶. 既至, 斌所遣壯士執靈慶殺之. 靈慶將死, 與母崔氏訣, 言：「法曹殺人, 不可忘也.」

靈根、靈越奔河北. 靈越至京師, 因說齊人慕化, 青州可平. 文成大悅, 拜靈越青州刺史、貝丘子, 鎮羊蘭城, 靈根為臨齊副將, 鎮明潛壘. 靈越北入之後, 母崔氏遇赦免. 宋恐靈越在邊擾三齊, 乃以靈越叔父琰為冀州中從事, 乾愛為樂陵太守. 樂陵與羊蘭隔河相對, 命琰遣其門生與靈越婢詐為夫婦投化以招之. 靈越與母分離思積, 遂與靈根南走. 靈越與羊蘭奮兵相擊, 乾愛出遣舡迎之, [三七]得免. 靈根差期, 不得俱渡, 臨齊人知, 剉斬殺之. 乾愛出郡迎靈越, 問靈根愆期狀, 靈越殊不應答. 乾愛不以為惡, 敕左右出匣中烏皮□褶, 令靈越代所常服. 靈越言「不須」. 乾愛雲：「汝可著體上衣服見垣公也？」時垣護之為刺史. 靈越奮聲言：「垣公！垣公！著此當見南方國主, 豈垣公也！」竟不肯著. 及至丹楊, 宋孝武見而禮之, 拜兗州司馬, 而乾愛亦遷青、冀司馬, 帶魏郡. 後二人俱還建鄴. 靈越意恒欲為兄復讎, 而乾愛初不疑防, 知乾愛嗜雞肉葵菜食, 乃為作之, 下以毒藥, 乾愛飯還而卒.

後數年, 靈越為太原太守, 戍升城. [三八]後舉兵同孝武子子勛, 子勛以靈越為前軍將軍. 子勛敗, 靈越軍眾散亡, 為明帝將王廣之軍人所擒, 厲聲曰：「我傅靈越也, 汝得賊何不即殺！」廣之生送詣宋輔國司馬劉勉, 勉躬自慰勞. 靈越曰：「人生歸於死, 實無面求活.」勉壯其意, 送詣建康. 宋明帝欲加原宥, 靈越辭對如一, 乃殺之.

豎眼即靈越子也, 沉毅壯烈, 少有父風. 入魏, 鎮南王肅見而異之, 且奇其父節, 傾身禮敬, 表為參軍. 以軍功累遷益州刺史. 高肇伐蜀, 假豎眼征虜將軍、持節, 領步兵三萬, 先討巴北, [三九]所至剋捷. 豎眼性既清素, 不營產業, 衣食之外, 俸祿粟帛皆以饗賜夷首, 振恤士卒. 撫蜀人以恩信為本, 保境安人, 不以小利侵竊. 有掠蜀人入境者, 皆移送還本. 檢勒部下, 守宰肅然. 遠近雜夷相率款謁, 仰其德化, 思為魏人矣. 宣武甚嘉之.

明帝初, 屢請解州, 乃以元法僧代之, 益州人追隨戀泣者數百裏. 梁將趙祖悅逼壽春, 鎮南將軍崔亮討之, 以豎眼為持節、鎮南軍司.

法僧既至, 大失人和. 梁遣其衡州刺史張齊因人心怨入寇, 進圍州城. 朝廷以西南為憂, 乃驛徵豎眼於淮南, 以為益州刺史. 尋加散騎常侍、西征都督, 率步騎三千以討齊. 給銅印千餘, 須有假職者, 聽六品已下板之. 豎眼既出梁州, 梁軍所在拒塞, 豎眼三日中轉戰二百餘裏, 甲不去身, [四０]頻致九捷. 蜀人聞豎眼復為刺史, 人人喜悅, 迎於路者日有百數. 豎眼至州, 白水已東, 人皆寧業. 張齊仍阻白水屯, 寇葭萌, 豎眼分遣諸將水陸討之, 大破其軍. 齊被重創, 奔而退, 小劍大劍賊亦捐城西走, 益州平. 靈太後璽書慰勞, 賜驊騮馬一匹, 寶劍一口.

後轉岐州刺史, 仍轉梁州刺史. 梁州人既得豎眼為牧, 人鹹自賀. 而豎眼至州遇患, 不堪綜理, 其子敬紹險暴不仁, 聚貨耽色, 甚為人害, 遠近怨望. 尋假鎮南將軍, 都督梁、西益、巴三州諸軍事. 梁遣其北梁州長史錫休儒等十軍率眾三萬人寇直城, 豎眼遣敬紹總眾赴擊, 大破之. 敬紹頗覽書傳, 微有膽力, 而奢淫倜儻, 輕為殘害, 又見天下多事, 陰懷異圖, 欲杜絕四方, 擅據南鄭. 令其妾兄唐崑崙扇攪於外, 聚眾圍城, 敬紹謀為內應. 賊圍既合, 事泄, 在城兵執敬紹, 白豎眼而殺之. 豎眼恚, 發疾卒. 永安中, 贈吏部尚書、齊州刺史, [四一]孝武帝初, 贈司空公、相州刺史.

長子敬和, 次敬仲, 並好酒薄行, 傾側勢家. 敬和, 孝莊時以其父有遺惠於益州, 復為益州刺史. 至州, 聚斂無已, 好酒嗜色, 遠近失望. 仍為梁將樊文熾攻圍, 城降, 送於江南. 後以齊神武威德日廣, 令敬和還北, 以申和通之意. 除北徐州刺史, 復以耽酒為土賊掩襲, 棄城走. 遂廢棄, 卒於家.

張烈字徽之, 清河東武城人也, 孝文帝賜名曰烈, 仍以本名為字焉. 高祖悕, 為慕容雋尚書右僕射. 曾祖恂, 散騎常侍, 隨慕容德南度, 因居齊郡之臨淄縣.

烈少孤貧, 涉獵經史, 有氣概, 時青州有崔徽伯、房徽叔、與烈並有令譽, 時人號「三徽」. 孝文時, 入官代都, 歷侍禦、主文中散, 遷洛. 為太子步兵校尉.

齊將陳顯達謀將入寇, 時順陽太守王青石, 世官江南, 荊州刺史、廣陽王嘉慮其有異, [四二]表請代之. 詔侍臣各舉所知, 互有申薦者. 帝曰：「太子步兵張烈, 每論軍國事, 時有會人意處, 朕欲用之如何？」彭城王勰稱讚之, 遂除順陽太守. 烈到郡二日, 便為齊將崔慧景攻, 圍之七十餘日, 烈撫厲將士, 甚得軍人之和. 會車駕南討, 慧景遁走. 帝親勞之曰：「卿果能不負所寄.」烈謝曰：「不遇鑾輿親駕, 臣不免困於犬羊. 自是陛下不負臣, 非臣能不負陛下.」帝善其對.

宣武即位, 追錄先勳, 封清河縣子. 尋以母老歸養, 積十餘年. 頻遇凶儉, 烈為粥以食飢人, 蒙濟者甚眾, 鄉黨以此稱之.

明帝即位, 為司空長史. 先是元叉父江陽王繼曾為青州刺史, 及叉當權, 烈託故義之懷, 遂相諂附. 歷給事黃門侍郎、光祿大夫. 靈太後反政, 以叉黨出為青州刺史. 時議者以烈家產畜殖, 家僮甚多, 慮其有異, 恐不宜出為本州, 改瀛州刺史. 為政清靜, 吏人安之. 後因辭老還鄉, 兄弟同居怡然, 為親類所慕. 卒於家.

烈先為家誡千餘言, 並自敘志行及所歷之官. 臨終, 敕子姪不聽求贈, 但勒家誡立碣而已. 其子質奉行焉.

質博學有才藝, 位諫議大夫.

烈弟僧皓, 字山容, 歷涉群書, 工於談說, 有名於當世. 以諫議大夫、國子博士、散騎侍郎徵, 並不起, 世號徵君焉. 好營產業, 孜孜不已, 藏鏹巨萬, 他資稱是. 兄弟自供儉約, 車馬瘦弊, 身服布裳, 而婢妾紈綺. 僧皓尤好蒲弈, 戲不擇人, 是以獲譏於世. 節閔帝時, 崔祖螭舉兵攻東陽城, 僧皓與同事, 事敗, 死於獄中.

李叔彪, [四三]勃海蓨人也. 從祖金, 神□中, 與高允俱徵, 位征南從事中郎.

叔彪好學博聞, 有識度, 為鄉閭所稱. 太和中, 拜中書博士, 與清河崔亮、河間邢巒並相親友. [四四]三遷國子博士、本國中正, 攝樂陵中正. 性清直, 甚有公平之稱. 歷中書侍郎. 太尉、高陽王雍以其器操重之. 尋除假節, 行華州事, 為吏人所稱. 卒, 贈南青州刺史, 諡曰穆.

叔彪子述, 字道興, 有學識, 州舉秀才, 拜太常博士. 使詣長安冊祭燕宣王廟. 還, 除儀曹郎, 賜爵蓨縣男. 稍遷興平太守, 卒.

子象, 字孟則, 清簡有風概, 博涉群書, 初襲爵, 稍遷中書侍郎、光祿大夫, 兼散騎常侍, 使梁. 卒, 贈驃騎大將軍、儀同三司, 冀州刺史. 象從容風素, 有名於時, 喪妻無子, 終竟不娶, 論者非之.

路恃慶字伯瑞, 陽平清泉人也. [四五]祖綽, 陽平太守.

恃慶有幹用, 與廣平宋翻俱知名, 為鄉閭所稱. 太和中, 除奉朝請, 恃慶以從兄文舉有才望, 因推讓之, 孝文遂並拜焉. 累遷定州河間王琛長史. [四六]琛貪暴肆意, 恃慶每進苦言. 卒, 贈左將軍、安州刺史, 諡曰襄. 子祖璧, 給事中.

恃慶弟仲信、思令, 並有令名官位.

房亮字景高, 清河人也. 父法延, 譙郡太守.

亮好學有節操, 太和中, 舉秀才, 為奉朝請. 後兼員外常侍, 使高麗. 高麗王託疾不拜, 以亮辱命, 坐白衣守郎中. 歷濟北、平原二郡太守, 以清嚴稱. 後為東荊州刺史, 亮留心撫納, 夷夏安之. 時邊州刺史例得一子出身, 亮不言其子而啟弟子起為奉朝請, 議者稱之. 卒於光祿大夫, 贈撫軍將軍、齊州刺史.

弟詮、悅等, 並歷位清顯.

曹世表字景昇, [四七]魏大司馬休九世孫也. 祖謨, 父慶, 並有學問.

世表性雅正, 工尺牘, 涉獵群書. 為司徒記室, 與武威賈思伯、範陽盧同、隴西辛雄並相友善. 侍中崔光, 鄉裏貴達, 每稱美之. 延昌中, 除清河太守, 臨官省約, 百姓安之. 孝昌中, 為尚書左丞, 出行東豫州刺史, [四八]遷東南道行臺. 卒, 贈齊州刺史.

潘永基字紹業, 長樂廣宗人也. 父靈乾, 中書侍郎.

永基性通率, 輕財好施. 為長樂太守. 時葛榮攻信都, 永基與刺史元孚同心防捍. 力窮城陷, 榮欲害孚, 永基請以身代孚死. 永安二年, 除潁川太守, 遷東徐州刺史. 永熙中, 為車騎將軍、左光祿大夫, 尋加衛大將軍. 復除東徐州刺史, 前後在州, 為吏人所愛. 卒, 贈尚書右僕射、司徒公、冀州刺史.

子子義、子智. 子義學涉有父風, 仕隋至尚書右丞.

朱元旭字君昇, 本樂陵人也. 頗涉子史, 開解幾案. 稍遷尚書度支郎中. 神龜末, 以郎選不精, 大加沙汰, 元旭與隴西辛雄、範陽祖瑩、太山羊深、西平源子恭並以才用見留. [四九]尋兼尚書右丞, 仍郎中、本州中正. 時關西都督蕭寶夤啟雲所統十萬, 食唯一月. 明帝大怒, 詔問所由, 錄、令已下皆推罪元旭. 入見禦坐前, 屈指校計, 寶夤兵糧乃踰一年, 事乃得釋. 後遷衛將軍、左光祿大夫. 天平中, 復拜尚書左丞. 既無風操, 俛仰隨俗, 性多機數, 自容而已. 於時朝廷分汲郡河內二界挾河之地立義州, 置關西歸款戶, [五０]除元旭義州刺史, 卒官.

論曰：壽春形勝, 南鄭要險, 乃建鄴之肩髀, 成都之喉嗌. 裴叔業、夏侯道遷體運知機, 翻然鵲起, 舉地而來, 功誠兩茂, 其以大啟茅賦, 兼列旄旟, 固其宜矣. 植不恒其德, 器小志大, 斯所以顛覆也. 衍才行將略, 不遂其終, 惜哉！李、席、王、江雖復因人成事, 亦為果決之士. 淳於誕好立功名, 有志竟不遂也. 文秀不回, 有死節之氣, 非直身蒙嘉禮, 遂乃子免刑戮, 在我欲其罵人, 忠義可不勉也？張讜觀機委質, 篤恤流離, 亦仁智矣. 李苗以文武幹局, 沉毅過人, 臨難慨然, 奮斯大節, 蹈忠履義, 沒而後已, 仁必有勇, 其斯人之謂乎！劉藻、傅永, 豎眼文武器幹, 知名於時. 豎眼加以撫邊導俗, 風化尤美, 方之二子, 固已優乎, 抑又魏世良牧. 張烈早有氣尚, 名輩見知, 趣捨沉浮, 俱至顯達, 雅道正路, 其殆病諸. 李、路器尚所及, 俱可觀者. 象風彩詞涉, 亦當年之俊乂. 房亮、曹世表、潘永基、朱元旭拔萃從官, 鹹享名器, 各有由也. 校勘記

[一]　齊拜叔業為徐州刺史　諸本脫「齊」字, 魏書卷七一裴叔業傳有「鸞」(指齊明帝)字, 通志卷一五０下裴叔業傳有「齊」字. 今從通志補.

[二]　雲受植旨　諸本「植」下有「子」字, 魏書卷七一裴植傳無. 按魏書下文載尚書奏議雲：「皆言仲達為植所使.」「子」字衍, 今據刪.

[三]　封義陽縣伯　南、北、汲、殿四本及魏書「義陽」作「義安」, 百衲本及通志作「義陽」. 按魏書地形志中, 南司州、南朔州並有義陽郡義陽縣, 西楚州汝陽郡亦有義陽縣. 「義安縣」不見地形志. 今從百衲本.

[四]　故遣送子芬之為質　諸本脫「送」字, 據魏書裴叔業傳補. 本卷裴叔業傳雲：「叔業乃遣子芬之及兄女夫韋伯昕奉表內附.」可証.

[五]　從薛安都於彭城內附　諸本無「從」字, 通志有. 按魏書卷七一裴叔業傳附皇甫光傳雲：「兄椿齡, 薛安都婿也. 隨安都於彭城內附.」今從通志補.

[六]　仇池鎮將楊靈珍反叛南奔　諸本「楊」訛作「陽」, 據魏書卷七一、通志卷一五０下夏侯道遷傳改. 楊靈珍見本書卷九六氐傳.

[七]　梁以靈珍為征虜將軍假武都王　按南齊書卷五九氐傳, 靈珍入南, 是在南齊時. 此官亦是南齊所授, 非授於梁.

[八]　是段之來　諸本「段」訛作「改」, 據魏書改.

[九]　唯有庶子數人　諸本脫「庶」字, 據魏書、通志補.

[一０]世寶至官少間必擊我也　諸本「至」作「為」, 魏書、通志作「至」. 按作「為」不可通, 今從魏書、通志改.

[一一]前京城太守趙卓詣之　魏書、通志「京」作「涼」. 按地形志無京城郡, 司州東郡有涼城縣, 但不見涼城郡.

[一二]庾遵　魏書作「庾道」. 按下文見「潁川庾道」, 魏書作「

導」. 疑「遵」、「道」都是「導」之訛, 今不改.

[一三]道遷兄子□　諸本「□」作「抱夬」, 魏書、通志作「□」. 按道遷長子名「夬」, 不應兄子又名「抱夬」, 張森楷以為「抱夬」是刻誤分為二字, 是. 今據改.

[一四]尋以州人柳世明圖為不軌　諸本「柳」作「聊」, 殿本從魏書卷七一李元護傳改作「柳」. 按魏書卷八世宗紀, 景明元年九月稱：「齊州民柳世明聚眾反.」作「柳」是, 今從殿本.

[一五]兼賂叉父繼繼為司空　諸本不重「繼」字, 據魏書卷七一、通志卷一五０下席法友傳補.

[一六]悅之實有力焉　諸本「實」作「天寶」二字, 魏書卷七一、通志卷一五０下江悅之傳作「實」. 按尹天寶是攻圍道遷、悅之的梁將, 作「天寶」不通, 今據改.

[一七]或家安固之桓陵縣　諸本及魏書卷七一淳於誕傳「固」作「

國」. 按魏書地形志無「安國郡」. 宋書卷三八州郡志四益州有安固郡桓陵縣. 注雲：「張氏於涼州立. 晉哀帝時, 民流入蜀, 僑立此郡. 本屬南秦, 文帝元嘉十六年度益州.」南齊書卷十五州郡志下, 益州亦有安固郡桓陵縣. 淳於誕世居蜀漢, 其為益州之安固桓陵人無疑. 「國」乃形似致訛, 今據改.

[一八]自漢中歸魏　諸本「漢」下脫「中」字, 據魏書卷七一、通志卷一五０下淳於誕傳補.

[一九]詔誕為西南道軍司馬　魏書無「馬」字. 「馬」字疑衍.

[二０]蕭深猷　魏書「深」作「淵」, 北史避唐諱改.

[二一]伯父慶之　諸本無「伯」字, 魏書卷六一沈文秀傳有. 張森楷雲：「據宋書卷八八, 文秀是慶之弟劭之子.」按張說是, 今據補.

[二二]宋遣其弟文景來諭之　魏書、宋書「景」並作「炳」, 北史避唐諱改.

[二三]坐據連口退敗　魏書「據」作「援」, 「連」作「漣」. 按「據」當是「援」之訛.

[二四]苗出後叔父畎畎為梁州刺史　魏書卷七一李苗傳「畎」作「

略」. 按魏書卷八世宗紀正始二年五月作「畋」, 卷六五邢巒傳作「

畎」, 未知孰是. 又魏書李苗傳作「略為蕭衍寧州刺史」. 張森楷雲：「北史例改『蕭衍』為『梁』, 此『梁』下當有『寧』字.」

[二五]畎怒將有異圖　諸本誤□「畎」字, 據魏書李苗傳刪.

[二六]大將軍高肇西伐　諸本脫「大」字, 據魏書補. 肇為大將軍征蜀, 見本書卷八０本傳.

[二七]三秦反叛　魏書「三」作「二」. 按「二秦」指秦州及南秦州, 「三」字疑誤.

[二八]及殺尒朱榮榮從弟世隆擁部曲還逼都邑　諸本不□「榮」字, 據魏書卷七一、通志卷一五０下李苗傳補.

[二九]以師夜下　魏書「師」上有「舟」字, 不當省.

[三０]善屬文詠工尺牘之敏當世罕及　張森楷雲：「魏書作『好文詠, 尺牘之敏, 當世罕及』. 此改作『善屬文』, 亦通. 但『詠工』二字無所施, 疑誤衍文.」按「工」字衍, 「詠」從上讀.

[三一]遷雍城鎮將太和中改鎮為岐州　諸本及魏書卷七０劉藻傳「

雍」作「離」. 錢氏考異卷三九雲：「『離』當作『雍』, 字相涉而訛.」按魏書地形志下岐州注雲：「太和十一年置, 治雍城鎮.」錢說是, 今據改.

[三二]庶亦不留賊虜而遺陛下　諸本脫「遺」字, 據魏書卷七０、通志卷一五０下劉藻傳補.

[三三]言於孝文曰已選傅脩期為其長史　魏書卷七０傅永傳「孝文」作「高祖」, 並重文. 按此亦當重「孝文」二字, 否則易致誤會.

[三四]下官雖微國家一帥　諸本脫「微」字, 據魏書卷七０、通志卷一五０下傅永傳補.

[三五]融謂其三子文武才幹足以駕馭當世　諸本無「足」字, 魏書卷七０傅豎眼傳作「堪」, 通志卷一五０下傅豎眼傳作「足」. 按文義應脫一字, 今從通志補.

[三六]宋將蕭斌王玄謨寇碻磝　諸本「碻磝」誤倒, 據魏書卷七０傅豎眼傳乙. 碻磝見魏書地形志中濟州.

[三七]乾愛出遣舡迎之　魏書卷七０傅豎眼傳無「出」字. 按「出」、「遣」二字, 文義重複, 疑「出」字衍.

[三八]靈越為太原太守戍升城　諸本脫「戍」字, 據魏書補.

[三九]先討巴北　魏書「巴北」作「北巴」. 按隋書地理志上巴西郡注雲：「梁置南梁、北巴州.」又閬內縣注雲：「梁置北巴郡. 後魏平蜀, 置盤龍郡.」此「巴北」當是「北巴」(州或郡)誤倒.

[四０]甲不去身　各本「去」作「出」, 殿本據魏書改「去」, 是, 今從之.

[四一]贈吏部尚書齊州刺史　諸本「書」下衍「左」字, 據魏書刪.

[四二]荊州刺史廣陽王嘉慮其有異　諸本「嘉」作「禧」. 錢氏考異卷三九雲：「『禧』當作『嘉』.」按魏書卷七六張烈傳作「嘉」, 今據改.

[四三]李叔彪　魏書卷七二作「李叔虎」. 北史避唐諱改.

[四四]太和中拜中書博士與清河崔亮河間邢巒並相親友　魏書卷七二李叔虎傳「亮」作「光」. 按本書卷四四崔光傳, 光於太和六年任中書博士, 崔亮年位較晚. 疑當作光.

[四五]陽平清泉人也　魏書卷七二路恃慶傳「泉」作「淵」. 按清淵見魏書地形志上司州陽平郡. 北史避唐諱改.

[四六]累遷定州河間王琛長史　諸本「琛」訛作「深」, 據魏書卷七二改. 河間王琛傳見本書卷十九.

[四七]曹世表字景昇　魏書卷七二曹世表傳「昇」下有「東魏郡魏人也」. 按魏書地形志中, 齊州有東魏郡東魏縣, 魏書「郡」下脫「

東」字. 北史亦當有此七字. 否則下文「侍中崔光, 鄉裏貴達」語便不知所謂. 崔光東清河人, 亦屬齊州, 故傳文雲雲. 且前後各傳皆書籍貫, 不應此傳獨省.

[四八]出行東豫州刺史　按魏書卷七二曹世表傳言世表行豫州刺史. 時梁將湛僧珍陷東豫州, 州民劉獲、鄭辯反於州界, 為之內應. 所謂「州民」「州界」都是指豫州, 則世表是為豫州刺史, 而非東豫州. 此「東」字衍文.

[四九]西平源子恭並以才用見留　諸本「源子」作「淳於」, 魏書卷七二朱元旭傳作「源子」. 按源子恭, 源賀之子, 禿髮利鹿孤之後. 利鹿孤曾都西平, 故子孫稱西平人. 「淳於」乃形似致訛, 今據改.

[五０]於時朝廷分汲郡河內二界挾河之地立義州　諸本「挾河」訛作「扶風」. 按扶風與汲郡、河內遠不相及, 今據魏書朱元旭傳改. 義州見魏書地形志中.

北史卷四十六 列傳第三十四

孫紹　張普惠　成淹　範紹　劉桃符　鹿悆　張燿　劉道斌　董紹　馮元興

孫紹字世慶, 昌黎人也. 少好學, 通涉經史. 初為校書郎, 稍遷給事中, 後為門下錄事, 好言得失, 與常景共修律令. 延昌中, 紹表曰：

臣聞建國有計, 雖危必安；施化能和, 雖寡必盛；政乖人理, 雖合必離；作用失機, 雖成必敗. 此乃古今同然, 百王之定法也. 今二虢京門, 了無嚴防；南北二中, 復闕固守. 長安、鄴城, 股肱之寄；穰城、上黨, 腹背所馮. 四軍、五校之軌, 領、護分事之式, 徵兵儲粟之要, 舟車水陸之資, 山河要害之權, 緩急去來之用, 持平赴救之方, 節用應時之法, 特宜修置, 以固堂堂之基. 持盈之體, 何得而忽？

且法開清濁, 而清濁不平, 申滯理望, 而卑寒亦免, 士庶同悲, 兵徒懷怨. 中正賣望於下裏, 主案舞筆於上臺, 真偽混淆, 知而不糾, 得者不欣, 失者倍怨. 使門齊身等而涇、渭奄殊；類應同役而苦樂縣異. 士人居職, 不以為榮；兵士役苦, 心不忘亂. 故有競棄本生, 飄藏他土, 或詭名託養, 散沒人間；或亡命山藪, 漁獵為命；或投杖強豪, 寄命衣食. 又應遷之戶, 逐樂諸州；應留之徒, 避寒歸暖. 職人子弟, 隨榮浮遊, 南北東西, 蔔居莫定. 關禁不修, 任意取適, 如此之徒, 不可勝數. 爪牙不復為用, 百工爭棄其業. 混一之計, 事實闕如；考課之方, 責辦無日. 流浪之徒, 決須精校. 今強敵窺時, 邊黎伺隙, 內人不平, [一]久戍懷怨. 戰國之勢, 竊謂危矣. 必造禍源者, 北邊鎮戍之人也.

若夫一統之年, 持平用之者, 大道之計也；亂離之期, 縱橫作之者, 行權之勢也. 故道不可久, 須文質以換情；權不可恒, 隨汙隆以牧物. 文質應世, 道形自安；汙隆獲衷, 權勢亦濟. 然則王者計法之趣, 化物之規, 圓方務得其境, 人物不失其地.

又先帝時, 律、令並議, 律尋施行, 令獨不出, 十餘年矣. 臣以令之為體, 即帝王之身, 分處百揆之儀, 安置九服之節, 乃是有為之樞機, 世法之大本也. 然修令之人, 亦皆博古, 依古撰置, 大體可觀, 比之前令, 精粗有在. 但主議之家, 大用古制. 若令依古, 高祖之法, 復須升降, 誰敢措意有是非哉？以是爭故, 久廢不理. 然律、令相須, 不可偏用, 今律班令止, 於事甚滯. 若令不班, 是無典法, 臣下執事, 何依而行？臣等修律, 非無勤止, 署下之日, 臣乃無名, 是謂農夫盡力, 他食其秋, 功名之所, 實懷於悒.

正光初, 兼中書侍郎. 紹性抗直, 每上封事, 常至懇切, 不憚犯忤. 但天性疏脫, 言乍高下, 時人輕之, 不見採覽. 紹兄世元善彈箏, 早卒, 紹後聞箏聲, 便涕泗嗚咽, 捨之而去. 後為太府少卿, 曾因朝見, 靈太後謂曰：「卿年稍老矣.」紹曰：「臣年雖老, 臣卿乃少.」太後笑之. 遷右將軍、太中大夫.

紹曾與百僚赴朝, 東掖未開, 守門候旦. 紹於眾中引吏部郎中辛雄於眾外, 竊謂曰：「此中諸人, 尋當死盡, 唯吾與卿, 猶享富貴.」未幾, 有河陰之難. 紹善推祿命, 事驗甚多, 知者異之.

永安中, 拜太府卿, 以前參議正光壬子曆, 賜爵新昌子. 後卒於右光祿大夫, 贈尚書左僕射, 諡曰宣. 子伯元襲爵.

張普惠字洪賑, 常山九門人也. 身長八尺, 容貌魁偉, 精於三禮, 兼善春秋、百家之說. 太和十九年, 為主書, 帶制局監, 頗為孝文所知. 轉尚書都令史. 任城王澄重其學業, 為其聲價. 澄為雍州刺史, 啟普惠為府錄事參軍, 尋行馮翊郡事.

澄功衰在身, 欲七月七日集文武北園馬射. 普惠奏記於澄曰：

竊聞三殺九親, 別疏昵之敘；五服六術, 等衰麻之心. 皆因事飾情, 不易之道者也. 然則莫大之痛, 深於終身之外；書策之哀, 除於喪紀之內. 外者不可無節, 故斷之以三年；內者不可遂除, 故敦之以日月. 況禮, 大練之日, 鼓素琴, 蓋推以即吉也；小功以上, 非虞祔練除不沐浴, 此拘之以制也. 曾子問曰：「相識有喪服, 可以與於祭乎？」孔子曰：「緦不祭, 又何助於人.」祭既不與, 疑無宴食之道. 又曰：「廢喪服, 可以與於饋奠之事乎？」子曰：「脫衰與奠, 非禮也.」注雲：「謂其忘哀疾.」愚謂除喪之始, 不與饋奠, 小功之內, 其可觀射乎？雜記雲：「大功以下, 既葬適人, 人食之. 其黨也食之, 非其黨不食.」食猶擇人, 於馬射為或非宜. 伏見明教, 立射會之限, 將以二七令辰, 集城中文武肄武藝於北園, 行揖讓於中否. 時非大閱之秋, 景涉妨農之節, 國家縞禫甫除, 殿下功衰仍襲, 釋而為樂, 以訓百姓, 便是易先王之典教, 忘哀戚之情, 恐非所以昭令德、視子孫者也. 案射儀, 射者以禮樂為本, 忘而從事, 不可謂禮；鐘鼓弗設, 不可謂樂. 捨此二事, 何用射為！

又七日之戲, 令制無之, 班勞所施, 慮違事體, 府庫空虛, 宜待新調. 乞至九月, 備飾盡行, 然後奏狸首之章, 宣矍相之命, 聲軒縣, 建雲鉦, 神人忻暢於斯時也.

澄意納其言, 託辭自罷, 乃答曰：「今雖非公制, 而此州承前已有斯式. 且纂文習武, 人之常藝, 豈可於常藝之間, 要須令制乎？禮, 兄弟內除, 明哀已殺, 小功, 客至主不絕樂, 聽樂則可, 觀武豈傷？直自事緣須罷, 先以令停, 方獲此請, 深具來意.」

澄轉揚州, 啟普惠以羽林監領鎮南大將軍開府主簿. 普惠既為澄知, 歷佐二藩, 甚有聲譽. 還朝, 仍羽林監.

澄遭太妃憂, 臣僚為立碑頌, 題碑欲雲「康王元妃之碑」. 澄訪於普惠, 普惠答曰：「謹尋朝典, 但有王妃, 而無元字. 魯夫人孟子稱元妃者, 欲下與繼室聲子相對. 今烈懿太妃作配先王, 更無聲子、仲子之嫌, 竊謂不假元字以別名位. 且以氏配姓, 愚以為在生之稱, 故春秋『夫人薑氏至自齊』；既葬, 以諡配姓, 故經書『葬我小君文薑』, 又曰『來歸夫人成風之襚』, 皆以諡配姓. 古者婦人從夫諡, 今烈懿太妃德冠一世, 故特蒙褒錫, 乃萬代之高事, 豈容於定名之重, 而不稱『烈懿』乎.」澄從之.

後為步兵校尉, 以本官領河南尹丞. 宣武崩, 坐與甄楷等飲酒遊從, 免官. 故事, 免官者, 三載之後, 降一階而敘, 若才優擢授, 不拘此限. 熙平中, 吏部尚書李韶奏普惠有文學, 依才優之例, 敕除寧遠將軍、司空倉曹參軍. 朝議以不降階為榮. 時任城王澄為司空, 表議書記多出普惠.

廣陵王恭、北海王顥疑為所生祖母服期與三年, 詔群僚會議. 普惠議曰：

謹案：二王祖母皆受命先朝, 為二國太妃, 可謂受命於天子, 為始封之母矣. 喪服「慈母如母」, 在三年章, 傳曰：「貴父命也.」鄭注雲：「大夫之妾子, 父在為母大功, 則士之妾子為母期. 父卒, 則皆得伸.」此大夫命其妾子, 以為母所慈, 猶曰貴父命, 為之三年；況天子命其子為列國王, 命其所生母為國太妃, 反自同公子為母練冠之與大功乎. 傳曰：「始封之君, 不臣諸父昆弟.」則當服其親服. 若魯、衛列國, 相為服期, 判無疑矣. 何以明之？喪服：「君為姑姊妹女子子嫁於國君者.」傳曰：「何以大功？尊同也. 尊同, 則得服其親服. 諸侯之子稱公子, 公子不得禰先君.」然則兄弟一體, 位列諸侯, 自以尊同, 得相為服, 不可還準公子, 遠厭天王. 故降有四品, 君、大夫以尊降, 公子、大夫之子以厭降, 名例不同, 何可亂也. 禮, 大夫之妾子, 以父命慈己, 申其三年. 太妃既受命先帝, 光昭一國, 二王胙土茅社, 顯錫大邦, 舍尊同之高據, 附不禰之公子, 雖許、蔡失位, 亦不是過. 服問曰：「有從輕而重, 公子之妻, 為其皇姑.」公子雖厭, 妻尚獲申, 況廣陵、北海, 論封君則封君之子, [二]語妃則命妃之孫, 承妃纂重, 遠別先皇, 更以先後之正統, 厭其所生之祖嫡, 方之皇姑, 不以遙乎？今既許其申服, 而復限之以期, 比之慈母, 不亦爽歟？經曰「為君之祖父母、父母、妻、長子」, 傳曰：「何以期？父母長子君服斬. 妻則小君. 父卒, 然後為祖後者, 服斬.」今祖乃獻文皇帝, 諸侯不得祖之. 母為太妃, 蓋二王三年之證. 議者近背正經, 以附非類, 差之毫毛, 所失或遠. 且天子尊則配天, 莫非臣妾, 何為命之為國母, 而不聽子服其親乎？記曰「從服者, 所從亡則已.」又曰：「不為君母之黨服, 則為其母之黨服.」今所從既亡, 不以親服服其所生, 則屬從之服, 於何所施？若以諸王入為公卿, 便同大夫者, 則當今之議皆不須以國為言也. 今之諸王, 自同列國, 雖不之國, 別置臣僚, 玉食一方, [三]得不以諸侯言之？敢據周禮, 輒同三年.

當時議者, 亦有同異. 國子博士李鬱於議罷之後, 書難普惠, 普惠據禮還答, 鄭重三反, 鬱議遂屈.

轉諫議大夫, 澄謂普惠曰：「不喜君得諫議, 唯喜諫議得君.」

時靈太後父司徒胡國珍薨, 贈相國、太上秦公. 普惠以前世後父無太上之號, 詣闕上疏, 陳其不可, 左右畏懼, 莫敢為通. 會聞胡家穿壙下墳有盤石. 乃密表曰：「竊見故侍中、司徒胡公, 懷道含靈, 實誕聖後, 近樞克惟允之寄, 居槐體論道之明. 故以功餘九錫, 褒假鸞纛, 深聖上之加隆, 極慈後之至愛, 憲章天下, 不亦可乎！而太上之號, 竊謂未衷. 何者？禮記曰：『天無二日, 土無二王, 嘗禘郊社, 尊無二上. 』竊謂高祖受禪於獻文皇帝, 故仰尊為太上皇, 此因上上而生名也. 皇太後稱令以繫敕下, 蓋取三從之道, 遠同文母, 列於十亂, 則司徒為太上, 恐乖繫敕之意. 易曰：『困於上者, 必反於下. 』比剋吉定兆, 而以淺改蔔, 群心悲惋, 亦或天地神靈所以垂至戒, 啟聖情. 伏願停司徒逼同之號, 從卑下不踰之稱, 則天下幸甚.」

太後覽表, 親至國珍宅, 召集五品已上博議其事. 任城王澄、太傅清河王懌、侍中崔光、禦史中尉元匡、尚書崔亮並同有難, 普惠並以理正之, 無所屈. 廷尉少卿袁翻曰：「周官：上公九命, 上大夫四命, 命數雖殊, 同名為上, 何必上者皆是極尊.」普惠厲聲呵翻曰：「禮有下卿、上士, 何止大夫與公. 但今所行, 以太加上, 二名雙舉, 不得非極. 雕蟲小藝, 微或相許, 至於此處, 豈卿所及！」翻甚有慚色, 默不復言. 議者鹹以太後當朝, 志相黨順, 遂奏曰：「張普惠辭雖不屈, 然非臣等所同. 渙汗已流, 請依前詔.」太後復遣元叉、賈璨宣令謂普惠曰：「朕之所行, 孝子之志；卿之所陳, 忠臣之道. 群公已有成議, 卿不得苦奪朕懷. 後有所見, 勿得難言.」

初, 普惠被召, 傳詔馳驊騮馬來, 甚迅速, 佇立催去. 普惠諸子憂怖涕泗. 普惠謂曰：「我當休明之朝, 掌諫議之任, 若不言所難言, 諫所難諫, 便是唯唯, 曠官屍祿. 人生有死, 死得其所, 夫復何恨. 然朝廷有道, 汝輩勿憂.」及議罷, 旨勞還宅, 親故賀其幸甚.

時中山杜弼遺書普惠曰：「明侯深儒碩學, 身負大才, 執此公方, 來居諫職, 謇謇如也, 諤諤如也. 一昨承在胡司徒第, 當庭面諍, 雖問難鋒至, 而應對響出. 宋城之帶始縈, 魯門之柝裁警, 終使群後逡巡, 庶僚拱默, 雖不見用於一時, 固已傳美於百代. 聞風快然, 敬裁此白.」普惠美其此書, 每為口實.

普惠以天下人調, 幅度長廣, 尚書計奏, 復徵綿麻, 恐人不堪命. 上疏曰：「伏聞尚書奏復綿麻之調, 遵先皇之軌. 夙宵惟度, 欣戰交集. 仰惟高祖廢大鬥, 去長尺, 改重秤, 所以愛萬姓, 從薄賦. 知軍國須綿麻之用, 故雲幅度之間, 億兆應有綿麻之利, 故絹上稅綿八兩, 布上稅麻十五斤. 萬姓得廢大鬥, 去長尺, 改重秤, 荷輕賦之饒, 不適於綿麻而已. 故歌舞以供其賦, 奔走以役其勤. 夫信行於上, 則億兆樂輸於下. 自茲已降, 漸漸長闊, 百姓嗟怨, 聞於朝野. 伏惟皇太後未臨朝之前, 陛下居諒闇之日, 宰輔不尋其本, 知天下之怨綿麻, 不察其幅廣、度長、秤重、鬥大, 革其所弊, 存其可存, 而特放綿麻之調, 以悅天下之心. 此謂悅之不以道, 愚臣所以未悅者也.」[四]

普惠又表乞朝直之日, 時聽奉見. 自此之後, 月一陛見. 又以孝明不親視朝, 過崇佛法, 郊廟之事, 多委有司, 上疏曰：「伏惟陛下重暉纂統, 欽明文思, 天地屬心, 百神佇望. 伏願躬致郊廟之虔, 親紆朔望之澤, 釋奠成均, 竭心千畝, 明發不寐, 潔誠禋祼, 孝弟可以通神明, 德教可以光四海. 然後精進三寶, 信心如來. 道由化深, 故諸漏可盡；法隨禮積, 故彼岸可登. 量撤僧寺不急之華, 還復百官久折之秩. [五]已興之構, 務從簡成；將來之造, 權令停息. 但仍舊貫, 亦何必改作. 庶節用愛人, 法俗俱賴.」尋別敕付外, 議釋奠之禮.

時史官剋日蝕, 豫敕罷朝. 普惠以逆廢非禮, 上疏陳之. 又表論時政得失：一曰審法度, 平鬥尺, 租調務輕, 賦役務省. 二曰聽輿言, 察怨訟, 先皇舊事有不便於政者, 請悉追改. 三曰進忠謇, 退不肖, 任賢勿貳, 去邪勿疑. 四曰興滅國, 繼絕世, 勳親之胤, 所宜收敘.

書奏, 孝明、靈太後引普惠於宣光殿, 隨事難詰. 延對移時, 太後曰：「小小細務, 一一翻動, 更成煩擾.」普惠曰：「聖上之養庶物, 若慈母之養赤子, 今赤子幾臨危壑, 將赴水火, 以煩勞而不救, 豈赤子所望於慈母！」太後曰：「天下蒼生, 寧有如此苦事？」普惠曰：「天下之親懿, 莫重於太師彭城王, 然遂不免枉死. 微細之苦, 何可得無？」太後曰：「彭城之苦, 吾已封其三子, 何足復言.」普惠曰：「聖後封彭城之三子, 天下莫不忻至德, 知慈母之在上. 臣所以重陳者, 凡如此枉, 乞垂聖察.」太後曰：「卿雲興滅繼絕, 意復誰是？」普惠曰：「昔淮南逆終, 漢文封其四子, 蓋骨肉之不可棄, 親親故也. 竊見鹹陽、京兆, 乃皇子皇孫, 一德之虧, 自貽悔戾, 沈淪幽壤, 緬焉弗收, 豈是興滅繼絕之意？」[六]太後曰：「卿言有理, 當命公卿博議.」

及任城王澄薨, 普惠荷其恩待, 朔望奔赴, 至於禫除, 雖寒暑風雨, 無不必至. 初, 澄嘉賞普惠, 臨薨啟為尚書右丞. 靈太後既深悼澄, 覽啟從之. 詔行之後, 尚書諸郎以普惠地寒, 不應便居管轄, 相與為約, 並欲不放上省, 紛紜多日乃息.

正光二年, 詔遣楊鈞送蠕蠕主阿那瑰還國. 普惠謂遣之將貽後患, 上疏極言其不可, 表奏不從. 魏子建為益州刺史, 有贓罪, 普惠被使驗之, 事遂得釋, 故子建父子甚德之. 時梁西豐侯正德詐稱降款, 朝廷頗事當迎. 普惠請付揚州, 移還蕭氏, 不從. 俄而正德果逃還. 後除光祿大夫, 右丞如故.

先是仇池武興郡氐數反, 西垂郡戍, 租運久絕, 詔普惠以本官為持節、西道行臺, 給秦、岐、涇、華、雍、豳、東秦七州兵武三萬人, 任其召發, 送南秦、東益二州兵租, 分付諸戍. 其所部將統, 聽於關西牧守之中隨機召遣. 軍資板印之屬, 悉以自隨. 事訖還朝, 賜絹布一百段. 時詔訪冤屈, 普惠上疏, 多所陳論.

出除東豫州刺史. 淮南九戍十三郡, 猶因梁前弊, 別郡異縣之人錯雜居止. 普惠乃依次括比, 省減郡縣, 上表陳狀, 詔許之. 宰守因此, 綰攝有方, 奸盜不起, 人以為便.

普惠不營財業, 好有進舉, 敦於故舊. 冀州人侯堅固少時與其遊學, 早終, 其子長瑜, 普惠每於四時請祿, 無不減贍, 給其衣食. 及為豫州, 啟長瑜解褐, 攜其合門拯給之. 在州卒, 諡曰宣恭.

成淹字季文, 上穀居庸人也. 好文學, 有氣尚. 仕宋為員外郎, 領軍主, 援東陽、歷城. 皇興中, 降慕容白曜, 赴闕, 授兼著作佐郎. 時獻文於仲冬月欲巡漠北, 朝臣以寒甚固諫, 並不納. 淹上接輿釋遊論, 帝覽之, 詔尚書李訢曰：「卿諸人不如成淹論, 通釋人意.」乃敕停行.

太和中, 文明太後崩, 齊遣其散騎常侍裴昭明、散騎侍郎謝竣等來弔, 欲以朝服行事. 主客不許, 昭明等執志不移. 孝文敕尚書李沖選一學識者更與論執. 沖奏遣淹. 昭明言：「不聽朝服行禮, 義出何典？」淹言：「玄冠不弔, 童孺共聞. 昔季孫將行, 請遭喪之禮, 千載之下, 猶共稱之. 卿方謂義出何典, 何其異哉！」昭明言：「齊高帝崩, 魏遣李彪通弔, 初不素服, 齊朝亦不為疑.」淹言：「彪通弔之日, 朝命以弔服自隨. 彼不遵高宗追遠之慕, 乃踰月即吉. 齊之君臣, 皆已鳴玉盈庭, 彪行人, 何容獨以衰服間衣冠之中？我皇處諒闇以來, 百官聽於塚宰, 卿豈得以此方彼也？」昭明乃搖膝而言曰「三皇不同禮, 亦安知得失所歸.」淹言：「若如來談, 卿以虞舜、高宗為非也？」昭明相顧笑曰：「非孝者, 宣尼有成責, 行人亦弗敢言. 使人唯齎□褶, 不可以弔, 幸借衣□, 以申國命. 今為魏朝所逼, 還南日, 必得罪本朝.」淹言：「彼有君子也, 卿將命折中, [七]還南日, 應有高賞. 若無君子也, 但令有光國之譽, 雖非理得罪, 亦復何嫌. 南史、董狐, 自當直筆.」既而敕送衣□給昭明等, 明旦引入, 皆令文武盡哀. 後正佐郎.

其後齊遣其散騎常侍庾蓽、散騎侍郎何憲、主書邢宗慶等來聘, 孝文敕淹接於外館. 宗慶語淹言：「南北連和既久, 而比棄信絕好, 為利而動, 豈是大國善鄰之義？」淹言：「夫為王者不拘小節, 豈得眷眷守尾生之信！且齊先主歷事宋朝, 當應便爾欺奪？」宗慶、庾蓽及從者皆相顧失色. 何憲知淹昔從南入, 以手掩目曰：「卿何不作於禁而作魯肅.」[八]淹言：「我捨逆效順, 欲追蹤陳、韓, 何於禁之有！」憲亦不對.

王肅之至, 鑾輿行幸, 肅多扈從, 敕淹將引, 若有古跡, 皆使知之. 行到朝歌, 肅問：「此是何城？」淹言：「紂都朝歌城.」肅言：「故應有殷之頑人.」淹言：「昔武王滅紂, 悉居河洛, 中因劉、石亂華, 仍隨司馬東度.」肅知淹寓青州, 乃笑謂曰：「青州何必無其餘種.」淹以肅本隸徐州：「若言青州, 本非其地, 徐州間今日重來, 非所知也.」肅遂伏馬上掩口笑, 顧謂侍禦史張思寧曰：「向聊因戲言, 遂致辭溺.」思寧馳馬以聞, 孝文大悅, 謂彭城王勰曰：「

淹此段足為制勝.」輿駕至洛, 肅因侍宴, 帝戲肅曰：「近者行次朝歌, 聞成淹共卿殊有往復, 卿試重敘之.」肅言：「臣於朝歌失言, 一之已甚, 豈宜再說.」遂大笑. 肅又言淹才詞, 宜應敘進. 帝言：「若因此進淹, 恐辱卿轉甚.」肅言：「臣屈己達人, 正可顯臣之美.」帝曰：「卿為人所屈, 欲求屈己之名, 復於卿大優.」肅言：「

淹既蒙進, 臣得屈己申人, 此所謂陛下惠而不費.」遂酣笑而止. 賜淹龍廄上馬一疋, 並鞍勒宛具, 朝服一襲. 轉謁者僕射.

時遷都, 帝以淹家貧, 敕給事力, 送至洛陽, 使與家累相隨. 及車駕濟淮, 敕徵淹, 淹於路左請見, 曰：「敵不可小, 願聖明保萬全之策. 伏聞發洛已來, 諸有諫者, 解官奪職, 恐非聖明納下之義.」帝優而容之. 帝幸徐州, 敕淹與閭龍駒專主舟楫, 將汎泗入河, 泝流還洛. 軍次碻磝, 淹以黃河浚急, 慮有傾危, 乃上疏陳諫. 帝敕淹曰：「朕以恒、代無運漕之路, 故京邑人貧. 今移都伊、洛, 欲通運四方. 黃河急浚, 人皆難涉, 我因此行乘流, 所以開百姓之心. 知卿誠至而不得相納.」賜驊騮馬一疋, 衣冠一襲. 除羽林監、主客令.

於時宮殿初構, 運材日有萬計, 伊、洛流澌, 若於厲涉. 淹遂啟求敕都水造浮航. 帝賞納之, 意欲榮淹於眾, 朔旦受朝, 百官在位, 乃賜帛百疋, 知左右二都水事. 景明三年, 出除平陽太守. 還朝, 病卒, 贈光州刺史, 諡曰定.

子霄, 字景鸞, 好為文詠, 坦率多鄙俗, 與河東薑質等朋遊相好, 詩賦間起, 知音之士所共嗤笑. 卒於書侍禦史.

範紹字始孫, 燉煌龍勒人也. 少聰敏, 年十二, 父命就學, 師事崔光. 以父憂廢業, 母又誡之曰：「汝父卒日, 令汝遠就崔生, 希有成立. 今已過期, 宜遵成命.」紹還赴學. 太和初, 充太學生, 轉算生, 頗涉經史. 孝文選為門下通事令史, 遷錄事, 掌奏文案. 帝善之, 又為侍中李沖、黃門崔光所知. 帝曾謂近臣曰：「崔光從容, 範紹之力.」

後朝廷有南討計, 發河北數州田兵, 通緣淮戍兵合五萬餘人, 廣開屯田, 八座奏紹為西道六州營田大使, 加步兵校尉. 紹勤於勸課, 頻歲大獲. 又詔與都督、中山王英論攻鐘離, 紹觀其城隍, 恐不可陷, 勸令班師, 英不從. 紹還, 具以狀奏聞, 俄而英敗. 後歷位並州刺史、太常卿. 莊帝初, 遇害河陰.

劉桃符, 中山盧奴人也. 生不識父, 九歲喪母. 性恭謹, 好學. 舉孝廉, 射策甲科. 歷碎職, 累遷中書舍人, 以勤明見知. 久不遷職, 宣武謂曰：「揚子雲為黃門, 頓歷三世. 卿居此任始十年, 不足辭也.」

東豫州刺史田益宗居邊貪穢, 宣武頻詔桃符慰喻之. 桃符還, 具稱益宗老耄, 而諸子非理處物. 宣武後欲代之, 恐其背叛, 拜桃符東豫州刺史, 與後將軍李世哲領眾襲益宗. 語在益宗傳. 桃符善恤蠻左, 為人吏所懷. 久之, 徵還. 病卒, 贈洛州刺史.

鹿悆字永吉, 濟陰乘氏人也. 祖壽興, 沮渠氏庫部郎.

父生, 再為濟南太守, 有政績. 獻文嘉其能, 特徵赴季秋馬射, 賜以驄馬, 加以青服, 彰其廉潔. 時三齊始附, 人懷苟且, 蒲博終朝, 頗廢農業. 生立制斷之, 聞者嗟善. 後卒於淮陽太守, 追贈兗州刺史.

悆好兵書、陰陽、釋氏之學, 彭城王勰召為館客. 嘗詣徐州, 馬疲, 附船而至大梁. 夜睡, 從者上岸, 竊禾四束飼馬. 船行數裏, 悆覺, 即停船至取禾處, 以縑三丈置禾束下而反.

初為真定公元子直國中尉, 恒勸以忠廉之節. 嘗賦五言詩曰「嶧山萬丈樹, 雕鏤作琵琶, 由此材高遠, 絃響藹中華.」又曰：「援琴起何調？幽蘭與白雪, 絲管韻未成, 莫使絃響絕！」子直少有令問, 悆欲其善終, 故以諷焉. 後隨子直鎮梁州, 州有兵糧和糴, 和糴者靡不潤屋, 悆獨不取. 子直強之, 終不從.

孝莊為禦史中尉, 悆兼殿中侍禦史, 監臨淮王彧軍. 時梁遣其豫章王綜據徐州, 綜密信通彧, 雲欲歸款. 眾議謂不然, 悆遂請行, 曰：「綜若誠心, 與之盟約；如其詐也, 豈惜一人命乎！」時徐州始陷, 邊方騷擾, 綜部將成景雋、胡龍牙並總強兵, 內外嚴固. 悆遂單馬間出, 徑趣彭城. 未至之間, 為綜軍主程兵潤所止, 問其來狀. 悆曰：「我為臨淮王所使.」兵潤遣人白龍牙等. 綜既有誠心, 聞悆被執, 語景雋等曰：「我每疑元略規欲叛城, 將驗虛實, 且遣左右為元略使, 入魏軍中喚彼一人, 其使果至. 可令人詐作略身, 在一深室, 託為患狀, 呼使戶外, 令人傳語.」時略始被梁武追還. 綜又遣腹心人梁話迎悆, 密語意狀, 令善酬答. 引悆詣龍牙所. 龍牙語悆曰：「元中山甚欲相見, 故令喚卿.」又曰：「安豐、臨淮, 將少弱卒, 規復此城, 容可得乎？」悆曰：「彭城, 魏之東鄙, 勢在必爭, 可否在天, 非人所測.」龍牙曰：「當如卿言.」復詣景雋住所, 停悆外門, 久而未入. 時夜已久, 有綜軍主薑桃來與悆言, 謂曰：「元法僧魏之微子, 拔城歸梁, 梁主待物有道.」乃上指曰：「今歲星在鬥, 吳之分野, 君何不歸梁國？」悆答曰：「法僧, 莒僕之流, 而梁納之, 無乃有愧於季孫也！今月建鶉首, 鬥牛受破, 歲星木也, 逆而剋之, 吳國敗喪不久. 且衣錦夜遊, 有識不許.」言未盡, 乃引入見景雋. 景雋良久謂曰：「卿不為刺客也？」答曰：「今者為使, 欲反命本朝, 相刺之事, 更蔔後圖.」為設食, 悆強飲多食, 向敵數人, 微自誇矜. 諸人相謂曰：「壯哉！」乃引向元略所, 一人引入戶, 指床令坐. 一人別在室中出, 謂悆曰：「中山王有教：『我昔有以向南, 且遣相喚, 欲問卿事. [九]晚來患動, 不獲相見. 』」悆遂辭而退. 須臾天曉, 綜軍主範勗、景雋司馬楊□等競問北朝士馬多少, 悆陳士馬之盛. 尋而與梁話盟契訖. 未旬, 綜降. 詔封悆定陶縣子, 除員外散騎常侍.

永安中, 為右將軍、給事黃門侍郎, 進爵為侯. 雖任居通顯, 志在謙退, 迎送親賓, 加於疇昔. 而自無屋宅, 常假賃居止, 布衣糲食, 寒暑不變. 孝莊嘉其清潔, 時復賜以錢帛.

及東徐城人呂文欣殺刺史元大賓, 南引梁人, 詔悆以使持節、散騎常侍、安東將軍為六州大使, 與行臺樊子鵠討破之. 悆又購斬文欣. 還, 拜金紫光祿大夫, 兼尚書右僕射、東南道三徐行臺. 與都督賀拔勝等拒尒朱仲遠, 軍敗還京.

天平中, 除梁州刺史. 時滎陽人鄭榮業反, 圍州城, 城降, 榮業送悆於關西.

張燿字景世, [一０]自雲南陽西鄂人也. 仕魏, 累遷步兵校尉. 永寧寺塔大興, 經營務廣. 靈太後曾幸作所, 凡有顧問, 燿敷陳指畫, 無所遺闕, 太後善之. 後為別將, 以軍功封長平男. 歷岐、東荊州刺史.

天平初, 遷鄴草創, 右僕射高隆之、吏部尚書元世雋奏曰：「南京宮殿毀撤送都, 連筏竟河, 首尾大至, 自非賢明一人, 專委受納, 則恐材木耗損, 有闕經構. [一一]燿清直素著, 有稱一時, 臣等輒舉為大將.」詔從之. 燿勤於其事, 尋轉營構左都將. 興和初, 加衛大將軍. 宮殿成, 除東徐州刺史. 卒於州, 贈司空公, 諡曰懿.

劉道斌, 武邑灌津人也. 有器幹, 腰帶十圍, 鬚髯甚美. 初拜校書郎, 轉主書, 頗為孝文所知. 從征南陽, 還, 加積射將軍、給事中. 帝謂黃門郎邢巒曰：「道斌是行, 便異儕流矣.」宣武即位, 遷謁者僕射. 後歷恒農太守、岐州刺史, 所在有清貞稱. 卒於州, 諡曰康.

道斌在恒農, 修立學館, 建孔子廟堂, 圖畫形像. 去郡後, 故吏追思之, 復立道斌形於孔像之西而拜謁焉.

董紹字興遠, 新蔡鮦陽人也. 少好學, 頗有文義. 起家四門博士, 累遷兼中書舍人, 為宣武所賞. 豫州城人白早生以城南叛, 詔紹慰勞, 為賊鎖禁送江東. 梁領軍呂僧珍暫與紹言, 便相器重. 梁武聞之, 使勞紹雲：「忠臣孝子不可無之, 今當聽卿還國.」紹曰：「老母在洛, 無復方寸, 既奉恩貸, 實若更生.」乃引見之, 謂曰：「戰爭多年, 人物塗炭, 是以不恥先言, 欲與魏朝通好, 卿宜備申此意. 若欲通好, 今以宿豫還彼, 彼當以漢中見歸.」及紹還, 雖陳說和計, 朝廷不許.

後除洛州刺史. 紹好行小惠, 頗得人情. 蕭寶夤反於長安, 紹上書求擊之, 雲：「臣當出瞎巴三千, 生噉蜀子.」孝明謂黃門徐紇曰：「此巴真瞎也？」紇答：「此紹之壯辭, 雲巴人勁勇, 見敵無所畏, 非實瞎也.」帝大笑, 敕紹速行. 以拒寶夤功, 賞新蔡縣男.

尒朱天光為關右大行臺, 啟為大行臺從事, 兼吏部尚書. 天光敗, 賀拔嶽復請紹為其開府諮議參軍. 嶽後攜紹於高平牧馬, 紹悲而賦詩曰：「走馬山之阿, 馬渴飲黃河. 寧謂胡關下, 復聞楚客歌！」嶽死, 周文帝亦重之.

及孝武西遷, 除禦史中丞, 非其好也, 鬱鬱不得志, 或行戲街衢, 或與少年遊聚, 不自拘持, 頗類失性. 孝武崩, 周文與百官推奉文帝, 上表勸進, 令呂思禮、薛□作表, 前後再奏, 帝尚執謙沖不許. 周文曰：「為文能動至尊, 唯董公耳.」乃命紹為第三表, 操筆便成. 表奏, 周文曰：「開進人意, 不當如此也？」及登阼, 方任用之, 而紹議論朝廷, 賜死. 孫嗣.

馮元興字子盛, 東魏郡肥鄉人也. 少有操尚. 舉秀才, 中尉王顯召為檢校禦史, 遷殿中禦史. 司徒、江陽王繼召為記室參軍, 遂為元叉所知. 叉執朝政, 引為尚書殿中郎, 領中書舍人, 仍禦史, 預聞時事, 卑身克己, 人無恨焉. 家素貧約, 食客恒數十人, 同其飢飽, 時人歎尚之. 太保崔光臨薨, 薦元興為侍讀, 尚書賈思伯為侍講, 授孝明杜氏春秋, 元興常為擿句, 儒者榮之. 叉既賜死, 元興亦被廢. 乃為浮萍詩以自喻曰：「有草生碧池, 無根水上蕩, 脆弱惡風波, 危微苦驚浪.」普泰初, 為光祿大夫, 領中書舍人. 太昌初, 卒於家, 贈齊州刺史. 元興世寒, 因元叉之勢, 託其交道, 相用為州主簿, [一二]論者以為非倫.

時有齊郡曹昂, [一三]有學識, 舉秀才, 永安中, 除太學博士, 兼尚書郎. 常徒步上省, 以示清貧, 忽遇盜, 大失綾縑, 時人鄙其矯詐.

論曰：孫紹關左之士, 又能指論時務. 張普惠明達典故, 強直從官, 侃然不撓, 其有王臣之風矣. 成淹、範紹、劉桃符、鹿悆、張燿、劉道斌、董紹、馮元興等身遭際會, 俱得效其所能, 苟曰非才, 亦何能致於此也. 校勘記

[一]　內人不平　魏書卷七八孫紹傳「人」作「民」, 北史避唐諱改. 內民, 指代京畿內之拓拔部民.

[二]　論封君則封君之子　魏書卷七八張普惠傳無上「君」字. 按此與下句「語妃則命妃之孫」相對, 疑「君」字衍.

[三]　玉食一方　諸本「玉」訛「王」, 據魏書及通志卷一五一張普惠傳改.

[四]　此謂悅之不以道愚臣所以未悅者也　按魏書此疏下文尚有大段文字, 論不改長尺、重秤、大鬥而欲恢復綿麻之調之非. 張普惠此疏主要是反對恢復綿麻之調, 北史只錄前半, 尚未轉入本題, 刪節殊為不當.

[五]　還復百官久折之秩　諸本「官」訛作「宮」, 據魏書改.

[六]　豈是興滅繼絕之意　諸本「豈」下衍「不」字, 與上文文意不符, 今據魏書刪.

[七]　卿將命折中　諸本脫「命」字, 據魏書卷七九成淹傳補.

[八]　卿何不作於禁而作魯肅　諸本「魯」作「王」. 魏書作「魯」. 按庾蓽、何憲等使魏在太和十六年, 王肅降魏在太和十七年, 何憲豈能預知其降而為此語？若指曹魏時之王肅, 則事跡不類. 三國時於禁為魏將, 降於關羽, 羽敗入吳, 後仍歸魏. 魯肅北人, 而仕於吳. 故何憲以此二人為喻. 作「王肅」當是涉下文而誤. 今從魏書改.

[九]　欲問卿事　魏書卷九七鹿悆傳、通鑑卷一五０作「欲聞鄉事」. 按「鄉事」指北魏事, 元略北魏宗室, 故雲. 「卿」當是「鄉」之訛.

[一０]張燿字景世　魏書卷七九本傳「燿」作「熠」.

[一一]有闕經構　諸本「闕」訛「關」, 據魏書及通志卷一五一張耀傳改.

[一二]元興世寒因元叉之勢託其交道相用為州主簿　按上文不言馮元興曾為州主簿, 且元興結託元叉之時, 已官殿中禦史、司徒記室參軍, 不會再為州主簿. 疑是託元叉用其子為州主簿, 「元興」上當有脫文.

[一三]時有齊郡曹昂　諸本「齊」作「濟」, 魏書卷七九、通志卷一五一馮元興傳作「齊」. 按魏書地形地無「濟郡」, 青州有齊郡, 今據改.

北史卷四十七 列傳第三十五

袁翻弟躍　躍子聿脩　陽尼從孫固　固子休之　固從兄藻　藻子斐　固從弟元景　賈思伯　祖瑩子珽

袁翻字景翔, 陳郡項人也. 父宣, 為宋青州刺史沈文秀府主簿, 隨文秀入魏. 而大將軍劉昶言是其外祖淑近親, 令與其府諮議參軍袁濟為宗. 宣時孤寒, 甚相依附. 及翻兄弟官顯, 與濟子洸、演遂各陵競, 洸等乃經公府, 以相排斥.

翻少入東觀, 為徐紇所薦, 李彪引兼著作佐郎, 參史事. 後拜尚書殿中郎. 正始初, 詔尚書門下於金墉中書外省考論律令, 翻與門下錄事常景、孫紹、廷尉監張彪、[一]律博士侯堅固、書侍禦史高綽、前將軍邢苗、奉車都尉程靈虯、羽林監王元龜、尚書郎祖瑩、宋世景、員外郎李琰之、太樂令公孫崇等並在議限. 又詔太師彭城王勰、司州牧高陽王雍、中書監京兆王愉、青州刺史劉芳、左衛將軍元麗、兼將作大匠李韶、國子祭酒鄭道昭、廷尉少卿王顯等入豫其事. 後除豫州中正.

是時, 修明堂辟雍, 翻議曰：

謹按明堂之義, 今古諸儒論之備矣. 蓋唐、虞以上, 事難該悉, 夏、殷以降, 校可知之. 按周官考工所記, 皆記其時事, 具論夏、殷名制, 豈其紕繆？是知明堂五室, 三代同焉, 配帝像行, 義則明矣. 及淮南、呂氏與月令同文, 雖布政班時, 有堂□之別, 然推其體, 則無九室之證.

既而正義殘隱, 妄說斐然. 明堂九室, 著自戴禮, 探緒求源, 罔知所出, 而漢氏因之, 自欲為一代之法. 故鄭玄雲：「周人明堂丕室, 是帝一室也, 合於五行之數. 周禮依數, 以為之室.」本制著存, 是周五室也. 於今不同, 是漢異周也. 漢為九堂, 略可知矣[二]. 但就其此制, 猶有懵焉. 何者？張衡東京賦雲：「乃營三宮, 布教班常, 複廟重屋, 八達九房.」此乃明堂之文也. 而薛綜注雲「房, 室也. 謂堂後有九室.」堂後有九室之制, 非巨異乎. 裴頠又雲：「漢氏作四維之□, 不能令各據其辰, 就使其像可圖, 莫能通其居用之禮, 此為設虛器也.」甚知漢世徒欲削滅周典, 捐棄舊章, 改物創制, 故不復拘於載籍. 且鄭玄之詁訓三禮及釋五經異義, 並盡思窮神, 不墜周公之舊法也. [三]伯喈損益漢制, 章句繁雜, 既違古背新, 又不能易玄之妙矣. 魏、晉書紀, 亦有明堂祀五帝之文, 而不記其經始之制, 又無坦然可準. 觀夫今之基趾, 猶或髣彿, 高卑廣狹, 頗與戴禮不同, 何得以意抑心, 便謂九室可明？且三雍異所, 復乖盧、蔡之義, 進退無據, 何用經通？晉朝亦以鑽鑿難明, 故有一屋之論, 並非經典正義, 皆以意妄作, 茲為不典. 學家常談, 不足以範時軌世.

皇代既乘乾統曆, 得一禦宸, 自宜稽古則天, 憲章文、武, 追蹤周、孔, 述而不作. 豈容虛追子氏放篇之浮說, 徒損經紀雅誥之遺訓, 而欲以支離橫義, 指畫妄圖, 儀刑宇宙而貽來葉者也？

又北京制置, 未皆允帖, [四]繕修草創, 以意良多. 事移化變, [五]存者無幾, 理苟宜革, 何必仍舊. 且遷都之始, 日不遑給, 先朝規度, 每事循古, 是以數年之中, 悛換非一, 良以永法為難, 數改為易. 何為宮室府庫多因故跡, 而明堂辟雍獨遵此制？建立之辰, 復未可知矣. 既猥班訪逮, 輒輕率瞽言, 明堂五室, 請同周制, 郊建三雍, 求依故所, 庶有會經誥, 無失典刑.

後議選邊戍事, 翻議曰：

臣聞兩漢警於西北, 魏、晉備在東南. 是以鎮邊守塞, 必寄威重；伐叛柔服, 實賴溫良. 故田叔、魏尚, 聲高於沙漠；當陽、钜平績流於江、漢. 紀籍用為美談, 今古以為盛德. 自皇上以叡明纂禦, 風清化遠, 威厲秋霜, 惠霑春露, 故能使淮海輸誠, 華陽即序, 連城革面, 比屋歸仁. 縣車劍閣, 豈伊曩載；鼓譟金陵, 復在茲日. 然荊、揚之牧, 宜盡一時才望；梁、郢之君, 尤須當今秀異.

自比緣邊州郡, 官至便登, 疆埸統戍, 階當即用. 或逢穢德凡人, 或遇貪家惡子, 不識字人溫恤之方, 唯知重役殘忍之法. 廣開戍邏, 多置帥領, 或用其左右姻親, 或受人貨財請屬, 皆無防寇禦賊之心, 唯有通商聚斂之意. 其勇力之兵, 驅令抄掠, 若遇強敵, 即為奴虜；如有執獲, 奪為己富. 其羸弱老小之輩, 微解金鐵之工, 少閑草木之作, 無不搜營窮壘, 苦役百端. 自餘或伐木高山, 或芸草平陸, 販貿往還, 相望道路. 此等祿既不多, 資亦有限, 皆收其實絹, 給其虛粟, 窮其力, 薄其衣, 用其工, 節其食, 綿冬歷夏, 加之疾苦, 死於溝瀆者常十七八焉. 是以吳、楚間伺, 審此虛實, 皆雲糧匱兵疲, 易可乘擾, 故驅率犬羊, 屢犯疆埸. 頻年已來, 甲冑生蟣, 十萬在郊, 千金日費, 為弊之深, 一至於此！皆由邊任不得其人, 故延若斯之患. 賈生所以痛哭, 良有以也.

夫潔其流者清其源, 理其末者正其本, 既失之在始, 庸可止乎. 愚謂自今已後, 荊、揚、徐、豫、梁、益諸蕃及所統郡縣府佐統軍至於戍主, 皆令朝臣王公已下各舉所知, 必選其才, 不拘階級. 若能駕禦有方, 清高獨著, 威足臨戎, 信能懷遠, 撫循將士, 得其忻心, 不營私潤, 專修公利者, 則就加爵賞, 使久於其任, 以時褒賚, 厲其忠款. 所舉之人, 亦垂優異, 獎其得士, 嘉其誠節. 若不能一心奉公, 才非捍禦, 貪惏日富, 經略無聞, 人不見德, 兵厭其勞者, 即加顯戮, 用章其罪. 所舉之人, 隨事免降, 責其謬薦, 罰其偽薄. 如此則舉人不得挾其私, 受任不得孤其舉. 善惡既審, 沮勸亦明. 庶邊患永消, 譏議攸息矣.

遭母憂去職. 熙平初, 除廷尉少卿, 頗有不平之論, 為靈太後所責. 出為平陽太守, [六]甚不自得, 遂作思歸賦.

神龜末, 遷涼州刺史. 時蠕蠕主阿那瑰、後主婆羅門並以國亂來降, 朝廷問安置之計. 翻表曰：

今蠕蠕內為高車所討滅, 外憑大國之威靈, 兩主投身, 一期而至, 百姓歸誠, 萬裏相屬. 然夷不亂華, 前鑒無遠, 覆車在於劉、石, 毀轍固不可尋. 今蠕蠕雖主奔於上, 人散於下, 而餘黨實繁, 部落猶眾, 高車亦未能一時並兼, 盡令率附. 又高車士馬雖眾, 主甚愚弱, 上不制下, 下不奉上, 唯以掠盜為資, 陵奪為業. 而河西捍禦強敵, 唯涼州、敦煌而已. 涼州土廣人稀, 糧仗素闕, 敦煌、酒泉, 空虛尤甚. 若蠕蠕無復豎立, 令高車獨擅北垂, 則西顧之憂, 匪旦伊夕.

愚謂蠕蠕二主, 並宜存之, 居阿那瑰於東偏, 處婆羅門於西裔, 分其降人, 各有攸屬. 那瑰住所, 非所經見, 其中事勢, 不可輒陳. 婆羅門請修西海故城以安處之. 西海郡本屬涼州, 今在酒泉, 直抵張掖西北千二百裏, [七]去高車所住金山一千餘裏. 正是北虜往來之衝要, 漢家行軍之舊道, 土地沃衍, 大宜耕殖. 非但今處婆羅門, 於事為便, 即可永為重戍, 鎮防西北. 雖外為署蠕蠕之聲, 內實防高車之策. 一二年後, 足食足兵, 斯固安邊保塞之長計也. 若婆羅門能自克厲, 使餘燼歸心, 收離聚散, 復興其國者, 乃漸令北轉, 徒度流沙, 即是我之外藩, 高車之勍敵, 西北之虞, 可無過慮. 如其奸回反覆, 孤恩背德者, 此不過為逋逃之寇, 於我何損？今不早圖, 戎心一啟, 脫先據西河, [八]奪我險要, 則酒泉、張掖, 自然孤危, 長河已西, 終非國有. 不圖厥始, 而求憂其終, [九]噬臍之恨, 悔將何及.

愚見如允, 乞遣大使往涼州敦煌及於西海, 躬行山穀要害之所, 親閱亭障遠近之宜, 商量士馬, 校練糧仗, 部分見定, 處置得所. 入春, 西海之間, 即令播種, 至秋收一年之食, 使不復勞轉輸之功也. 且西徼北垂, 即是大磧, [一０]野獸所聚, 千百為群, 正是蠕蠕射獵之處. 殖田以自供, 籍獸以自給, 彼此相資, 足以自固. 今之豫度, 似如小損, 歲終大計, 其利實多. 高車豺狼之心, 何可專信？假令稱臣致款, 正可外加優納, 而復內備彌深, 所謂先人有奪人之心者也.

時朝議是之. 還, 拜吏部郎中. 遷齊州刺史, 無多政績.

孝昌中, 除安南將軍、中書令, 領給事黃門侍郎, 與徐紇俱在門下, 並掌文翰. 翻既才學名重, 又善附會, 亦為靈太後所信待. 是時蠻賊充斥, 六軍將親討之, 翻乃上表諫止. 後蕭寶夤大敗於關西, 翻上表, 請為西軍死亡將士舉哀, 存而還者, 並加賑賚. 後拜度支尚書, 尋轉都官. 翻上表, 願以安南、尚書換一金紫. 時天下多事, 翻雖外請閑秩, 而內有求進之心, 識者怪之. 於是加撫軍將軍. 明帝、靈太後曾燕華林園, 舉觴謂群臣曰：「袁尚書朕之杜預, 欲以此杯敬屬元凱, 今為盡之.」侍坐者莫不羨仰.

翻名位俱重, 當時賢達鹹推與之. 然獨善其身, 無所獎拔, 排抑後進, 論者鄙之. 建義初, 遇害河陰. 所著文筆百餘篇, 行於世. 贈使持節、侍中、車騎將軍、儀同三司、青州刺史. 嫡子寶首, 武定中, 司徒記室參軍事. 翻弟躍.

躍字景騰, 博學俊才, 性不矯俗, 篤於交友. 翻每謂人曰：「躍可謂我家千裏駒也.」歷位尚書都兵郎中, 加員外散騎常侍. 將立明堂, 躍乃上議, 當時稱其博洽. 蠕蠕主阿那瑰亡破來奔, 朝廷矜之, 送復其國. 既而每使朝貢, 辭旨頗不盡禮. 躍為朝臣書與瑰, 陳以禍福, 言辭甚美. 後遷車騎將軍太傅清河王懌文學, 雅為懌所愛賞. 懌之文表, 多出於躍. 卒, 贈冠軍將軍、吏部郎中. 所制文集行於世. 無子, 兄翻以子聿脩繼.

聿脩字叔德. 七歲遭喪, 居處禮若成人. 九歲, 州辟主簿. 性深沈, 有鑒識, 清靖寡欲, 與物無競. 姨丈人尚書崔休深所知賞. 年十八, 領本州中正, 兼尚書度支郎中. 齊天保初, 除太子庶子, 以本官行博陵太守, 大有聲績, 遠近稱之. 累遷司徒左長史, 領兼禦史中丞. 司徒錄事參軍盧思道私貸庫錢三十萬, 娉太原王乂女為妻, 而王氏以先納陸孔文禮娉為定. 聿脩為首僚, 又國之司憲, 知而不劾, 免中丞. 尋遷祕書監.

天統中, 詔與趙郡王叡等議定五禮. [一一]出為信州刺史, 即其本鄉也, 時久無例, 莫不榮之. 為政清靖, 不言而化, 自長史以下, 爰逮鰥寡孤幼, 皆得其歡心. 武平初, 禦史普出, 過諸州悉有舉劾, 唯不到信州. 及還都, 人庶道俗追列滿道, 或將酒脯, 涕泣留連, 競欲遠送. 時既盛暑, 恐其勞敝, 往往為之駐馬, 隨舉一酌, 示領其意, 辭謝令去. 還後, 州人鄭播宗等七百餘人請為立碑, 斂縑布數百匹, 託中書侍郎李德林為文, 以記功德. 敕許之.

尋除都官尚書. [一二]聿脩少年平和溫潤, 素流之中, 最為規檢, 以名家子歷任清華, 時望多相器待, 許其風鑒. 在郎署之日, 時趙彥深為水部郎中, 同在一院, 因成交友. 彥深後重被沙汰停私[一三], 門生藜藿, 聿脩猶以故情, 音問來往. 彥深任用, 銘戢甚深, 雖人才無愧, 蓋亦由彥深接引. 為吏部尚書以後, 自以物望得之.

初, 馮子琮以僕射攝選, 婚姻相尋, 聿脩常非笑之, 語人雲「馮公營婚, 日不暇給.」及自居選曹, 亦不能免, 時論以為地勢然也. 素品孤官, 頗有怨響. 然在官廉謹, 當時少匹. 魏、齊世, 臺郎多不免交通餉饋. 初, 聿脩為尚書郎十年, 未曾受升酒之遺. [一四]尚書刑卲與聿脩舊款, 每省中語戲, 常呼聿脩為清郎. 大寧初, 聿脩以太常少卿出使巡省, 仍令考校官人得失. 經兗州, 時刑卲為刺史, 別後, 送白紬為信. 聿脩不受, 與邢卲書雲：「今日傾過, 有異常行, 瓜田李下, 古人所慎, 願得此心, 不貽厚責.」卲亦欣然領解, 報書雲：「老夫忽忽, 意不及此, 敬承來旨, 吾無間然. 弟昔為清郎, 今日復作清卿矣.」及在吏部, 屬政衰道喪, 若違忤要勢, 禍不旋踵, 雖以清白自守, 猶不免請謁之累.

入周, 位儀同大將軍、吏部下大夫、東京司宗中大夫. 隋開皇初, 加上儀同, 遷東京都官尚書. 東京廢, 入朝, 除都官尚書. 二年, 出為熊州刺史, 卒. 子知禮, 大業初卒於太子內舍人.

躍弟颺, 卒於豫州冠軍府司馬. 颺弟昇, 位正員郎. 颺死後, 昇通其妻, 翻恚, 為之發病, 昇終不止, 時人鄙穢之. 亦於河陰見害. 贈左將軍、齊州刺史.

陽尼字景文, 北平無終人也. 累世仕於慕容氏. 尼少好學, 博通群籍, 與上穀侯天護、頓丘李彪同志齊名. 幽州刺史胡泥表薦之, 徵拜祕書著作郎. 乃改中書學為國子, 時中書監高閭、侍中李沖等以尼碩學, 舉為國子祭酒. 後兼幽州中正. 孝文臨軒, 令諸州中正各舉所知, 尼與齊州大中正房千秋各舉其子. 帝曰：「昔有一祁, 名垂往史；今有二奚, 當聞來牒.」

出為幽州平北府長史, 帶漁陽太守, 未拜, 坐為中正時受鄉人貨免官. 每自傷曰：「吾昔未仕, 不曾羨人, 今日失官, 與本何異？然非吾宿志, 命也如何！」既而還家. 有書數千卷. 所造字釋數十篇, 未就而卒. 其從孫太學博士承慶撰為字統二十卷, 行於世. 承慶從弟固.

固字敬安, 性俶儻, 不拘小節, 少任俠, 好劍客, 弗事生產. 年二十六, 始折節好學, 博覽篇籍, 有文才. 太和中, 從大將軍、宋王劉昶征義陽, 板府法曹行參軍. 昶性嚴暴, 三軍戰慄, 無敢言者. 固啟諫, 並面陳事宜. 昶大怒, 欲斬之, 使監當攻道. 固在軍勇決, 意志閑雅, 了無懼色, 昶甚奇之. 軍還, 言之孝文. 年三十餘, 始辟大將軍府參軍事, 累遷書侍禦史, 多所劾奏.

宣武廣訪得失, 固上讜言表曰：「當今之務, 宜早正東儲, 立師傅以保護, 立官司以防衛, 以係蒼生之心. 攬權衡, 親宗室, 強幹弱枝, 以立萬世之計. 舉賢良, 黜不肖, 使野無遺才, 朝無素餐. 孜孜萬機, 躬勤庶政, 使人無謗讟之響. 省徭役, 薄賦斂, 修學官, 遵舊章, 貴農桑, 賤工賈, 絕談虛窮微之論, 簡桑門無用之費, 以救飢寒之苦. 然後備器械, 修甲兵, 習水戰, 滅吳會, 撰封禪之禮, 襲軒、唐之軌, 豈不茂哉！」

初, 帝委任群下, 不甚親覽, 好桑門之法；尚書令高肇以外戚權寵, 專決朝事；又鹹陽王禧等並有釁, 故宗室大臣相見疏薄, 而王畿人庶勞弊益甚. 固乃作南北二都賦, 稱恒代田漁聲樂侈靡之事, 節以中京禮儀之式, 因以諷諫.

宣武末, 中尉王顯起宅既成, 集僚屬饗宴. 酒酣, 問固曰：「此宅何如？」固曰：「晏嬰湫隘, 流稱於今, 豐屋生災, 著於周易. 此蓋同傳舍耳, 唯有德能卒, 願公勉之.」顯默然. 他日又謂固曰「吾作太府卿, 府庫充實, 卿以為何如？」固對曰：「公收百官之祿四分之一, 州郡贓贖悉入京藏, 以此充府, 未足為多. 且有聚斂之臣, 寧有盜臣, 豈不戒歟！」顯大不悅, 以此銜固, 又有人間固於顯, 因奏固剩請米麥, 免固官.

遂闔門自守, 著演賾賦以明幽微通塞之事. 又作刺讒疾嬖幸詩二首曰：

巧佞, 讒言興兮. 營營習習, 似青蠅兮. 以白為黑, 在汝口兮. 汝非蝮蠆, 毒何厚兮？巧巧佞佞, 一何工矣. 司間司忿, 言必從矣. 朋黨噂□, 自相同矣. 浸潤之譖, 傾人墉矣. 成人之美, 君子貴焉. 攻人之惡, 君子恥焉. 汝何人斯, 譖毀日繁？予實無罪, 何騁汝言？番番緝緝, 讒言側入, 君子好讒, 如或弗及. 天疾讒說, 汝其至矣, 無妄之禍, 行將及矣. 泛泛遊鳧, 弗制弗拘, 行藏之徒, 或智或愚. 維餘小子, 未明茲理, 毀與行俱, 言與釁起. 我其懲矣, 我其悔矣, 豈求人兮, 忠恕在己.

彼諂諛兮, 人之蠹兮, 刺促昔粟, 罔顧恥辱, 以求媚兮. 邪幹側入, 如恐弗及, 以自容兮. 志行褊小, 好習不道. 朝挾其車, 夕承其輿, 或騎或徒, 載奔載趨. 或言或笑, 曲事親要, 正路不由, 邪徑是蹈. 不識大猷, 不知話言, 其朋其黨, 其徒實繁. 有詭其行, 有佞其音, 籧篨戚施, 邪媚是欽, 既讒且妒, 以逞其心. 是信是任, 敗其以多, 不始不慎, 末如之何. 習習宰嚭, 營營無極, 梁丘寡智, 王鮒淺識, 伊戾、息夫, 異世同力, 江充、趙高, 甘言似直, 豎刁、上官, 擅生羽翼, 乃如之人, 僭爽其德, 豈徒喪邦, 又亦覆國. 嗟爾中下, 其親其昵, 不謂其非, 不覺其失, 好之有年, 寵之有日, 我思古人, 心焉苦疾. [一五]凡百君子, 宜其慎矣, 覆車其鑒, 近可信矣. 言既備矣, 事既至矣, 反是不思, 維塵及矣.

明帝即位, 除尚書考功郎中, 奏諸秀孝考中第者聽敘, 自固始. 大軍征硤石, 敕為僕射李平行臺七兵郎. 平奇固勇敢, 軍中大事, 悉與謀之. 又命固節度水軍. 固設奇計, 先期乘賊, 獲其外城. 後太傅、清河王懌舉固, 除步兵校尉, 領汝南王悅郎中令. 時悅年少, 行多不法, 固上疏諫悅, 悅甚敬憚之. 懌大悅, 以為舉得其人. 除洛陽令, 在縣甚有威風. 丁母憂, 號慕毀疾, 杖而能起, 練禫之後, 酒肉不進. 時固年踰五十, 而喪過於哀, 鄉黨親族鹹歎服焉.

清河王懌領太尉, 辟固從事中郎, 屬懌被害, 不奏. 懌之遇害, 元叉執政, 朝野震悚, 懌諸子及門生僚吏, 莫不慮禍, 隱避不出. 固以嘗被辟命, 遂獨詣喪所, 盡哀慟哭, 良久乃還. 僕射遊肇聞而歎曰：「雖欒布、王脩, 何以尚也？君子哉若人！」

及汝南王悅為太尉, 選舉多非其人, 又輕肆撾撻. 固以前為元卿, 雖離國, 猶上疏切諫, 事在悅傳. 後悅辟固為從事中郎, 不就. 京兆王繼為司徒, 高選官僚, 辟固從事中郎. 府解, 除前軍將軍, 又典科揚州勳賞. 初, 硤石之役, 固有先登之功, 而朝賞未及, 至是, 與尚書令李崇訟勳, 更相表. 崇雖貴盛, 固據理不撓, 談者稱焉. 卒, 贈輔國將軍、太常少卿, 諡曰文.

固剛直雅正, 不畏強禦, 居官清潔, 家無餘財, 終沒之日, 室徒四壁, 無以供喪, 親故為其棺斂. 初, 固著終制一篇, 務從儉約. 臨終, 又敕諸子一遵先制. 五子, 長子休之.

休之字子烈, 俊爽有風概, 好學, 愛文藻, 時人為之語曰：「能賦能詩陽休之.」初為州主簿. 孝昌中, 杜洛周陷薊城, 休之與宗室南奔章武, 轉至青州. 葛榮寇亂, 河北流人, 多湊青州. 休之知將有變, 請其族叔伯彥等潛歸京師避之. 多不能從, 休之垂涕別去. 俄而邢杲作亂, [一六]伯彥等鹹為土人所殺, 諸陽死者數十人, 唯休之兄弟免.

莊帝立, 累遷太尉記室參軍. 李神雋監起居注, 啟休之與河東裴伯茂、範陽盧元伯、[一七]河間邢子明[一八]俱入撰次. 普泰中, 為太保長孫承業府屬. 尋敕與魏收、李同軌等修國史. 後行臺賀拔勝經略樊沔, 請為南道軍司. 俄而魏武帝入關, [一九]勝令休之奉表詣長安參謁. 時齊神武亦啟除休之太常少卿. 尋屬勝南奔, 仍隨勝至江南. 休之聞神武推奉靜帝, 乃白勝啟梁武求還, 文襄以為大行臺郎中.

神武幸汾陽之天池, 池邊得一石, 上有隱起字, 文曰「六王三川」, 問休之曰：「此文字何義？」對曰：「『六』者, 大王字. 河、洛、伊為三川, 大王若受天命, 終應統有關右.」神武曰：「世人常道我欲反, 今若聞此, 更致紛紜, 慎莫妄言也.」元象初, 錄荊州軍功, 封新泰縣伯.

武定二年, 除中書侍郎. 先是中書專主綸言, 魏宣武已來, 事移門下, 至是發詔依舊, 任遇甚顯. 時魏收為散騎常侍, 領兼侍郎, 與休之參掌詔命, 世論以為中興. 有人士戲嘲休之雲：「有觸藩之羝羊, 乘連錢之驄馬, 從晉陽而向鄴, 懷屬書而盈把.」左丞盧斐以其文書請謁, 啟神武禁止, 會赦不問. 歷尚食典禦、太子中庶子、給事黃門侍郎、中軍將軍、幽州大中正.

兼侍中, 持節奉璽書詣並州, 敦喻文宣為相國、齊王. 時將受魏禪, 發晉陽至平陽郡, [二０]為人心未一, 且還並州, 恐漏泄, 仍斷行人. 休之性疏放, 使還, 遂說其事, 鄴中悉知. 後高德正以聞, 文宣忿之而未發. 齊受禪, 除散騎常侍, 監修起居注. 頃之, 坐詔書脫誤, 左遷驍騎將軍, 積其前事也. 文宣郊天, 百僚鹹從, 休之衣兩襠甲, 手持白棓. 時魏收為中書令, 嘲之曰：「義真服未？」休之曰：「我昔為常伯, 首戴蟬冕；今處驍遊, 身被衫甲. 允文允武, 何必減卿.」談笑晏然, 議者服其夷曠. 以禪讓之際, 參定禮儀, 別封始平縣男.

後除中山太守. 先是韋道建、宋欽道代為定州長史帶中山太守, 並立制, 監臨之官出行, 不得過百姓飲食. 有者, 即數錢酬之. 休之常以為非, 及至郡, 復相因循. 或問其故, 休之曰：「吾昔非之者, 為其失仁義；今日行之者, 自欲避嫌疑. 豈是夙心, 直是處世難耳.」在郡三年, 再致甘露之瑞.

文宣崩, 徵休之至晉陽, 經紀喪禮, 與魏收俱至. 尚書令楊遵彥與休之等款狎, 相遇中書省, 言及喪事, 收掩淚失聲, 休之嚬眉而已. 他日遵彥謂曰：「昨聞諱, 魏少傅悲不自勝, 卿何容都不流涕？」休之曰：「天保之世, 魏侯時遇甚深, 鄙夫以眾人見待, 佞哀詐泣, 實非本懷.」

皇建初, 兼度支尚書. 昭帝留心政道, 訪以政術, 休之答以明賞罰, 慎官方, 禁淫侈, 恤人患, 為政教之先. 帝深納之. 大寧中, 歷都官、七兵、祠部三尚書. 河清三年, 出為西兗州刺史. 天統初, 徵為光祿卿, 監國史. 尋除吏部尚書. 休之多識故事, 諳悉氏族, 凡所選用, 莫不才地俱允. 前國子助教熊安生, 當時碩儒, 因喪解職, 久而不見調, 休之引為國子博士, 儒者以此歸之. 簡率不樂煩職, 典選稍久, 非其所好, 每謂人曰；「此官實自清華, 但煩劇, 妨吾賞適, 真是樊籠矣.」武成崩後, 頻乞就閒. 武平初, 除中書監、尚書右僕射. [二一]三年, 加位特進, 與朝士撰聖壽堂禦覽. 六年, 正除尚書右僕射, [二二]領中書監.

休之早得才名, 為人物所傾服, 外如疏放, 內實謹厚. 少年頗以峻急為累, 晚節以通美見稱. 重衿期, 好遊賞. 太常卿盧元明, 人地華重, 罕所交接, 非一時名士, 不得與之遊, 休之始為行臺郎, 便坦然投分, 文酒會同, 相得甚款, 鄉曲人士莫不企羨焉. 太子中庶子平原明少遐, 風流名士也, 梁亡奔鄴, 昔因通聘, 與休之同遊. 及少遐卒, 其妻窮敝, 休之經紀振恤, 恩分甚厚. 尚書僕射崔暹為文襄所親任, 勢傾朝列, 休之未嘗請謁. 暹子達拏幼而聰敏, 年十餘, 已作五言詩. 時梁國通和, 聘使在館, 暹持達拏數首詩示諸朝士有才學者, 又欲示梁客. 餘人畏暹, 皆隨宜應對, 休之獨正言：「郎子聰明, 方成偉器. 但小兒文藻, 恐未可以示遠人.」其方直如此. 元景每雲：「當今直諫, 陽子烈其有焉.」

晚節, 說祖珽撰禦覽, 書成加特進, 令其子辟彊預修禦覽書. 及珽黜, 便布言於朝廷, 雲先有隙. 及鄧長顒、顏之推奏立文林館, 之推本意不欲令耆舊貴人居之, 便相附會, 與少年朝請、參軍之徒, 同入待詔. 時論貶焉. 魏收監史之日, 立神武本紀, 取平四胡之歲為齊元. 收在齊州, 恐史官改奪其志, 上表論之. 及收還朝, 敕集朝賢議其事, 休之立議從天保為限斷. 魏收存日, 猶兩議未決, 收死, 便諷動內外, 發詔從其議. 後領中書監, 謂人雲：「我已三為中書監, 用此何為.」隆化還鄴, 舉朝多有遷授, 封休之燕郡王, 乃謂所親曰：「我非奴, 何忽此授？」凡此諸事, 為識者所譏.

好學不倦, 博綜經史, 文章雖不華靡, 亦為典正. 魏收在日, 深為收所輕, 魏殂後, 以先達見推. 位望雖高, 虛懷接物, 為搢紳所愛重.

周武帝平齊, 與吏部尚書袁聿脩、衛尉卿李祖欽、度支尚書元脩伯、大理卿司馬幼之司農卿崔達拏、祕書監源文宗、[二三]散騎常侍兼中書侍郎李若、散騎常侍兼給事黃門侍郎李孝貞、給事黃門侍郎盧思道、給事黃門侍郎顏之推、通直散騎常侍兼中書侍郎李德林、通直散騎常侍兼中書舍人陸乂、中書侍郎薛道衡、中書舍人元行恭、辛德源、王劭、陸開明十八人同徵, 令隨駕後赴長安. 尋除開府儀同, 依例封臨澤縣男. 歷納言中大夫、太子少保, 進位上開府, 除和州刺史. 隋開皇二年罷任, 終於洛陽. 所著文集四十卷, 又撰幽州人物志, 並行於世.

初, 休之在洛, 將仕, 夜夢見黃河北驛道上行, 從東向西. 道南有一塚, 極高大. 休之步登塚頭, 見一銅柱, 趺為蓮花形. 休之從西北登一柱礎上, 以手捉一柱, 柱遂右轉. 休之祝曰「柱轉三匝, 吾至三公」, 柱遂三匝而止. 休之尋寤, 意如在鄴城東南者, 其夢竟驗雲.

子辟彊, 字君大, 性疏脫, 又無藝, [二四]休之亦引入文林館, 為時人所嗤鄙. 武平末, 為尚書水部郎中.

休之弟綝之, 天平中入關.

次俊之, 位兼通直常侍, 聘陳副, 尚書郎. 當文襄時, 多作六言歌辭, 淫蕩而拙, 世俗流傳, 名為陽五伴侶, 寫而賣之, 在市不絕. 俊之嘗過市, 取而改之, 言其字誤. 賣書者曰：「陽五, 古之賢人, 作此伴侶, 君何所知, 輕敢議論！」俊之大喜. 後待詔文林館, 自言：「有文集十卷, 家兄亦不知吾是才士也.」

固從兄藻. 藻字景德, 少孤, 有雅志, 涉獵經史. 位中書博士, 詔兼禮官, 拜燕宣王廟於長安, 還, 賜爵魏昌男. 累遷瀛州安東府長史, 以年老歸家, 為賊杜洛周所囚, 發病卒. 永熙中, 贈幽州刺史. 子斐.

斐字叔鸞, 魏孝莊時, 於西兗州督護流人有功, 賜爵方城伯. 歷廣平王開府中郎, 修起居注. 除起部郎中, 兼通直散騎常侍, 聘梁. 梁尚書羊侃, 魏之叛人也, 與斐舊故, 欲召斐至宅, 三致書, 斐不答. 梁人曰：「羊來已久, 經貴朝遷革, 李、盧亦詣宅相見, 卿何致難？」斐曰：「柳下惠則可, 吾不可.」梁武帝又親謂斐曰：「侃極願相見, 今二國和好, 安得復論彼此.」斐終辭焉. 還, 除廷尉少卿. 石濟河溢, [二五]橋壞, 斐移津於白馬, 中河起石潬, 兩岸造關城, 累年乃就. 東郡太守陸士佩以黎陽關河形勝, 欲因山壑以為公家苑囿. 斐書答以國步始康, 人勞未息, 誠宜輕徭薄賦, 勤恤人隱, 不從. 天保中, 除都水使者. 詔斐監築長城. 累遷殿中尚書, 以本官監瀛州事, 拜儀同三司. 卒, 贈中書監、北豫州刺史, 諡曰簡.

子師孝, 中書舍人.

固從弟昭. 昭字元景, 學涉史傳, 尤閑案牘. 為齊文襄府墨曹參軍, 甚見親委, 與陳元康、崔暹等參謀機密. 及崔□為崔暹所告, 元景劾成其獄, 賴邢子才證白以免, 時以元景為告而順旨. 初, 文襄擇日將受魏禪, 令元景等定儀注, 草詔冊並授官, 未畢而文襄殂, 罷府. 天保初, 除給事黃門侍郎. 後以風氣彌留, 不堪近侍, 出除青州高陽內史, 卒於郡. 文集十卷.

子靜立, 性淳孝, 操履清方, 美詞令, 善尺牘. 仕齊, 位三公郎中. 隋開皇初, 州主簿.

賈思伯字仕休, 齊郡益都人也, 其先自武威徙焉. 世父元壽, 中書侍郎, 有學行, 見稱於時.

思伯自奉朝請累遷中書侍郎, 頗為孝文所知. 任城王澄之圍鐘離也, 以思伯持節為其軍司. 及澄失利, 思伯為後殿. 澄以其儒者, 謂之必死. 及至, 大喜曰：「仁者必有勇, 常謂虛談, 今於軍司見之矣.」思伯託以失道, 不伐其功, 時論稱其長者.

累遷南青州刺史. 初, 思伯與弟思同師事北海陰鳳, 業竟, 無資酬之, 鳳遂質其衣物. 時人為之語曰：「陰生讀書不免癡, 不識雙鳳脫人衣.」及思伯之部, 送縑百匹遺鳳, 因具車馬迎之, 鳳慚不往. 時人稱歎焉. 明帝時, 拜涼州刺史, [二六]思伯以邊遠不願, 辭以男女未婚, 靈太後不許, 因舍人徐紇言乞得停. 後除廷尉卿, 自以儒素為業, 不好法律, 希言事. 俄轉衛尉卿.

時議建明堂, 多有同異. 思伯上議曰：

案周禮, 夏後氏世室, 殷重屋, 周明堂, 皆五室. 鄭注雲：「此三者或舉宗廟, 或舉王寢, 或舉明堂, 互言之以明其制同也.」若然, 則夏、殷之世已有明堂矣. 唐、虞以前, 其事未聞.

戴德禮記雲：「明堂凡九室十二堂.」蔡邕雲：「明堂者, 天子太廟, 饗功、養老、教學、選士皆於其中, 九室十二堂.」案戴德撰記, 世所不行, 且九室十二堂, 其於規制, 恐難得厥衷. 周禮：營國, 左祖右社, 明堂在國之陽. 則非天子太廟明矣. 然則禮記月令四堂及太室皆謂之廟者, 當以天子暫配享五帝故耳. 又王制雲：「周人養國老於東膠.」鄭注雲：「東膠即辟雍, 在王宮之東.」又詩大雅雲：「邕邕在宮, 肅肅在廟.」鄭注雲：「宮謂辟雍宮也, 所以助王, 養老則尚和, 助祭則尚敬.」又不在明堂之驗矣. 案孟子雲齊宣王謂孟子曰：「吾欲毀明堂.」若明堂是廟, 則不應有毀之問. 且蔡邕論明堂之制雲：「堂方百四十尺, 象坤之策；屋圓徑二百一十六尺, 象乾之策；方六丈, 徑九丈, 象陰陽九六之數；九室以象九州；屋高八十一尺, 象黃鐘九九之數；二十八柱以象宿；外廣二十四丈以象氣.」案此皆以天地陰陽氣數為法, 而室獨象九州, 何也？若立五室以象五行, 豈不快也？如此, 蔡邕之論, 非為通典, 九室之言, 或未可從.

竊尋考工記雖是補闕之書, 相承已久, 諸儒注述, 無言非者, 方之後作, 不亦優乎. 其孝經援神契、五經要義、舊禮圖皆作五室, 及徐、劉之論, 謂同考工者多矣. 朝廷若獨絕今古, 自為一代制作者, 則所願也. 若猶祖述舊章, 規摹前事, 不應捨殷、周成法, 襲近代妄作. 且損益之極, 極於三王, 後來疑議, 難可準信. 鄭玄雲「周人明堂五室, 是帝各有一室也, 合於五行之數, 周禮依數以為之室. 施行於今, 雖有不同, 時說然矣.」尋鄭此論, 非為無當. 案月令亦無九室之文, 原其制置, 不乖五室. 其青陽右□即明堂左□, 明堂右□即總章左□, 總章右□即玄堂左□, 玄堂右□即青陽左□. 如此, 則室猶是五, 而布政十二. 五室之理, 謂為可按. 其方圓高廣自依時量. 戴氏九室之言, 蔡子廟學之議, 子幹靈臺之說, 裴逸一屋之論, 及諸家紛紜, 並無取焉.

學者善其議.

後為都官尚書. 時崔光疾甚, 表薦思伯侍講, 中書舍人馮元興為侍讀, 思伯遂入授明帝杜氏春秋. 思伯少雖明經, 從官廢業, 至是更延儒生, 夜講晝授. 性謙和, 傾身禮士, 雖在街途, 停車下馬, 接誘恂恂, 曾無倦色. 客有謂曰：「公今貴重, 寧能不驕？」思伯曰「衰至便驕, 何常之有.」當世以為雅言. 思伯與元興同事, 大相友昵, 元興時為元叉所寵, 論者譏其趣勢雲. 卒, 贈青州刺史, 又贈尚書左僕射, 諡曰文貞.

子彥始, 武定中, 淮陽太守.

思伯弟思同, 字仕明, 少勵志行, 雅好經史, 與兄思伯, 年少時俱為鄉裏所重. 累遷襄州刺史, 雖無明察之譽, 百姓安之. 元顥之亂, 思同與廣州刺史鄭先護並不降. [二七]莊帝還宮, 封營陵縣男. 後與國子祭酒韓子熙並為侍講, 授靜帝杜氏春秋. 加散騎常侍, 兼七兵尚書, 尋拜侍中. 卒, 贈尚書右僕射、司徒公, 諡曰文獻.

初, 思同為青州別駕, 清河崔光韶先為中從事, 自恃資地, 恥居其下, 聞思同還鄉, 遂便去職, 州裏人物為思同恨之. 及光韶亡, 遺誡子姪不聽求贈. 思同遂表訟光韶操業, 特蒙贈諡, 論者歎尚焉.

思同之侍講也, 國子博士遼西衛冀隆精服氏學, 上書難杜氏春秋六十三事, 思同復駁冀隆乖錯者一十餘條, 互相是非, 積成十卷. 詔下國學, 集諸儒考之, 事未竟而思同卒. 後魏郡姚文安、樂陵秦道靜復述思同意. 冀隆亦尋物故, 浮陽劉休和又持冀隆說. 竟未能裁正.

祖瑩字元珍, 範陽遒人也. 曾祖敏, 仕慕容垂為平原太守. 道武定中山, 賜爵安固子, 拜尚書左丞. 卒, 贈並州刺史. 祖嶷, 字元達, 以從征平原功進爵為侯, 位馮翊太守, 贈幽州刺史. 父季真, 多識前言往行, 位中書侍郎、钜鹿太守.

瑩年八歲能誦詩書, 十二為中書學生, 耽書, 父母恐其成疾, 禁之不能止. 常密於灰中藏火, 驅逐僮僕, 父母寢睡之後, 燃火讀書, 以衣被蔽塞窗戶, 恐漏光明, 為家人所覺. 由是聲譽甚盛, 內外親屬呼為聖小兒. 尤好屬文, 中書監高允每歎曰：「此子才器, 非諸生所及, 終當遠至.」時中書博士張天龍講尚書, 選為都講. 生徒悉集, 瑩夜讀勞倦, 不覺天曉, 催講既切, 遂誤持同房生趙郡李孝怡曲禮卷上座. 博士嚴毅, 不敢復還, 乃置禮於前, 誦尚書三篇, 不遺一字. 孝文聞之, 召入, 令誦五經章句並陳大義. 帝戲盧昶曰：「昔流共工於幽州, 北裔之地那得忽有此子？」昶對曰：「當是才為世生.」

以才名拜太學博士. 徵署司徒彭城王勰法曹行參軍. 帝顧謂勰曰：「蕭賾以王元長為子良法曹, 今為汝用祖瑩, 豈非倫匹也？」敕令掌勰書記. 瑩與陳郡袁翻齊名秀出, 時人為之語曰：「京師楚楚袁與祖, 洛中翩翩祖與袁.」再遷尚書三公郎中. 尚書令王肅曾於省中詠悲平城詩雲：「悲平城, 驅馬入雲中, 陰山常晦雪, 荒松無罷風.」彭城王勰甚嗟其美, 欲使肅更詠, 乃失語雲：「公可更為誦悲彭城詩.」肅因戲勰雲：「何意呼悲平城為悲彭城也？」勰有慚色. 瑩在座, 即雲：「悲彭城, 王公自未見.」肅雲：「可為誦之.」瑩應聲雲：「悲彭城, 楚歌四面起, 屍積石梁亭, 血流睢水裏.」肅甚嗟賞之. 勰亦大悅, 退謂瑩曰：「卿定是神口, 今日若不得卿, 幾為吳子所屈.」

為冀州鎮東府長史, 以貨賄事發, 除名. 後侍中崔光舉為國子博士, 仍領尚書左戶郎. 李崇為都督北討, 引瑩為長史, 坐截沒軍資除名. 未幾, 為散騎侍郎. 孝昌中, 於廣平王第掘得古玉印, 敕召瑩與黃門侍郎李琰之辨之. 瑩雲：「此是於闐國王晉太康中所獻.」乃以墨塗字觀之, 果如瑩言, 時人稱為博物. 累遷國子祭酒, 領給事黃門侍郎、幽州大中正, 監起居事, 又監議事.

元顥入洛, 以瑩為殿中尚書. 莊帝還宮, 坐為顥作詔罪狀尒朱榮, 免官. 後除祕書監, 中正如故. 以參議律歷, 賜爵容城縣子. 坐事繫於廷尉. 會尒朱兆入, 焚燒樂署, 鐘石管弦略無存者, 敕瑩與錄尚書事長孫承業、侍中元孚典造金石雅樂, 三載乃就. 遷車騎大將軍. 及孝武登阼, 瑩以太常行禮, 封文安縣子. 天平初, 將遷鄴, 齊神武因召瑩議之, 以功進爵為伯. 卒, 贈尚書左僕射、司徒公.

瑩以文學見重, 常語人雲：「文章須自出機杼, 成一家風骨, 何能共人同生活也.」蓋譏世人好竊他文以為己用. 而瑩之筆劄亦無乏天才, 但不能均調, 玉石兼有, 其製裁之體減於袁、常焉. 性爽俠, 有節氣, 士有窮厄, 以命歸之, 必見存拯, 時亦以此多之. 其文集行於世. 子珽襲.

珽字孝徵, 神情機警, 詞藻遒逸, 少馳令譽, 為當世所推. 起家祕書郎, 對策高第, 為尚書儀曹郎中, 典儀注. 嘗為冀州刺史萬俟受洛製清德頌, 其文典麗, 由是齊神武聞之. 時文宣為並州刺史, 署珽開府倉曹參軍. 神武口授珽三十六事, 出而疏之, 一無遺失, 大為僚類所賞. 時神武送魏蘭陵公主出塞嫁蠕蠕, 魏收賦出塞及公主遠嫁詩二首, 珽皆和之, 大為時人傳詠.

珽性疏率, 不能廉慎守道. 倉曹雖雲州局, 及受山東課輸, [二八]由此大有受納, 豐於財產. 又自解彈琵琶, 能為新曲, 招城市年少, 歌舞為娛, 遊集諸倡家, 與陳元康、穆子容、任冑、元士亮等為聲色之遊. 諸人嘗就珽宿, 出山東大文綾並連珠孔雀羅等百餘匹, 令諸嫗擲摴蒱賭之, 以為戲樂. 參軍元景獻, 故尚書令元世雋子也, 其妻司馬慶雲女, 是魏孝靜帝姑博陵長公主所生. [二九]珽忽迎景獻妻赴席, 與諸人遞寢, 亦以貨物所致. 其豪縱淫逸如此. 常雲：「丈夫一生不負身.」

已文宣罷州, 珽例應隨府, 規為倉局之間, 致請於陳元康. 元康為白, 由是還任倉曹. 珽又委體附參軍事攝典籤陸子先, 為畫計, 請糧之際, 令子先宣教出倉粟十車. 為僚官捉送. 神武親問之, 珽自言不署, 歸罪子先, 神武信而釋之. 珽出而言曰：「此丞相天緣明鑒, 然實孝徵所為.」

性不羈, 放縱. 曾至膠州刺史司馬世雲家飲酒, 遂藏銅疊二面, 廚人請搜諸客, 果於珽懷中得之. 見者以為深恥. 所乘老馬, 常稱騮駒, 又與寡婦王氏奸通. 每人前相聞往復. 裴讓之與珽早狎, 於眾中嘲珽曰：「卿那得如此詭異, 老馬年十歲, 猶號騮駒, 奸耳順, 尚稱娘子.」於時諠然傳之. 後為神武中外府功曹, 神武宴僚屬, 於坐失金叵羅, 竇泰令飲酒者皆脫帽, 於珽髻上得之, 神武不能罪也. 後為祕書丞, 領舍人, 事文襄. 州客至, 請賣華林遍略, [三０]文襄多集書人, 一日一夜寫畢, 退其本曰：「不須也.」珽以遍略數帙質錢摴蒱, 文襄杖之四十.

又與令史李雙、倉督成祖等作晉州啟, 請粟三千石, 代功曹參軍趙彥深宣神武教, 給城局參軍. 事過典籤高景略, 景略疑其不實, 密以問彥深. 彥深答都無此事, 遂被推檢, 珽即引伏. 神武大怒, 決鞭二百, 配甲坊, 加鉗刓, [三一]其穀倍徵. 未及科, 會並州定國寺成, 神武謂陳元康、溫子昇曰：「昔作芒山寺碑文, 時稱妙絕, 今定國寺碑當使誰作詞也？」元康因薦珽才學並解鮮卑語, 乃給筆劄, 就禁所具草, 二日內成, 其文甚麗. 神武以其工而且速, 特恕不問, 然猶免官, 散參相府.

文襄嗣事, 以為功曹參軍. 及文襄遇害, 元康被傷創重, 倩珽作書, 屬家累事, 並雲「祖喜邊有少許物, 宜早索取.」珽乃不通此書, 喚祖喜私問, 得金二十五挺, 唯與祖喜二挺, 餘盡自入, 又盜元康家書數千卷. 祖喜懷恨, 遂告元康二弟叔諶、季璩等. 叔諶以語楊愔, 愔嚬眉答曰：「恐不益亡者.」因此得停.

文宣作相, 珽擬補令史十餘人, 皆有受納, 而諮取教判, 並盜官遍略一部. 時又除珽祕書丞, 兼中書舍人. 還鄴後, 其事皆發. 文宣付從事中郎王士闕推檢, 並書與平陽公淹, 令錄珽付禁, 勿令越逸. 淹遣田曹參軍孫子寬往喚. 珽受命, 便爾私逃. 黃門郎高德正副留臺事, 謀雲：「珽自知有犯, 驚竄是常. 但宣一命向祕書, 稱奉並州約束, 須五經三部, 仰丞親檢校催遣. 如此, 則珽意安, 夜當還宅, 然後掩取.」珽果如德正圖, 遂還宅, 薄晚就家掩之, 縛珽送廷尉. 據犯枉法處絞刑, 文宣以珽伏事先世, 諷所司, 命特寬其罰, 遂奏免死除名. 天保元年, 復被召從駕, 依除免例, 參於晉陽.

珽天性聰明, 事無難學, 凡諸伎藝, 莫不措懷. 文章之外, 又善音律, 解四夷語及陰陽占候, 醫藥之術, 尤是所長. 帝雖嫌其數犯刑憲, 而愛其才伎, 令直中書省, 掌詔誥. 珽通密狀, 列中書侍郎陸元規, 敕令裴英推問, 元規以應對忤旨, 被配甲坊. 除珽尚藥丞, 尋遷典禦. [三二]又奏造胡桃油, 復為割藏免官. 文宣每見之, 常呼為賊. 文宣崩, 普選勞舊, 除為章武太守. 會楊愔等誅, 不之官. 授著作郎. 數上密啟, 為孝昭所忿, 敕中書、門下二省斷珽奏事. [三三]

珽善為胡桃油以塗畫, 為進之長廣王, 因言「殿下有非常骨法, 孝徵夢殿下乘龍上天.」王謂曰：「若然, 當使兄大富貴.」及即位, 是為武成皇帝, 擢拜中書侍郎. 帝於後園使珽彈琵琶, 和士開胡舞, 各賞物百段. 士開忌之, 出為安德太守, 轉齊郡太守. 以母老乞還侍養, 詔許之. 會南使入聘, 為申勞使. 尋為太常少卿、散騎常侍、假儀同三司, 掌詔誥.

初, 珽於乾明、皇建之時, 知武成陰有大志, 遂深自結納, 曲相祗奉. 武成於天保頻被責, 心常銜之. 珽至是希旨, 上書請追尊太祖獻武皇帝為神武, 高祖文宣皇帝改為威宗景烈皇帝, 以悅武成. 武成從之.

時皇後愛少子東平王儼, 願以為嗣, 武成以後主體正居長, 難於移易. 珽私於士開曰：「君之寵幸, 振古無二. 宮車一日晚駕, 欲何以克終？」士開因求策焉. 珽曰：「宜說主上雲：襄、宣、昭帝子俱不得立, 今宜命皇太子早踐大位, 以定君臣. 若事成, 中宮少主皆德君, 此萬全計也. 君且微說, 令主上粗解, 珽當自外表論之.」士開許諾. 因有慧星出, 太史奏雲除舊布新之徵, 珽於是上書, 言：「陛下雖為天下, 未是極貴. 案春秋元命苞雲：『乙酉之歲, 除舊革政. 』今年太歲乙酉, 宜傳位東宮, 令君臣之分早定, 且以上應天道.」並上魏獻文禪子故事. 帝從之. 由是拜祕書監, 加儀同三司, 大被親寵.

既見重二宮, 遂志於宰相. 先與黃門侍郎劉逖友善, 乃疏侍中尚書令趙彥深、侍中左僕射元文遙、侍中和士開罪狀, 令逖奏之. 逖懼, 不敢通, 其事頗泄. 彥深等先詣帝自陳. 帝大怒, 執珽詰曰：「何故毀我士開？」珽因厲聲曰；「臣由士開得進, 本無心毀之. 陛下今既問臣, 臣不敢不以實對. 士開、文遙、彥深等專弄威權, 控制朝廷, 與吏部尚尉瑾內外交通, 共為表裏, 賣官鬻獄, 政以賄成, 天下歌謠, 若為有識所知, 安可聞於四裔？陛下不以為意, 臣恐大齊之業隳矣！」帝曰：「爾乃誹謗我.」珽曰：「不敢誹謗, 陛下取人女.」帝曰：「我以其儉餓, 故收養之.」珽曰：「何不開倉振給, 乃買取將入後宮乎？」帝益怒, 以刀鐶築口, 鞭杖亂下, 將撲殺之. 大呼曰：「不殺臣, 陛下得名；殺臣, 臣得名. 若欲得名, 莫殺臣, 為陛下合金丹.」遂少獲寬放. 珽又曰：「陛下有一範增不能用, 知如何！」帝又怒曰：「爾自作範增, 以我為項羽邪！」珽曰：「項羽人身亦何由可及, 但天命不至耳. 項羽布衣, 率烏合眾, 五年而成霸王業. 陛下藉父兄資, 財得至此, 臣以謂項羽未易可輕. [三四]臣何止方於範增？縱擬張良亦不能及. 張良身傅太子, 猶因四皓, 方定漢嗣. 臣位非輔弼, 疏外之人, 竭力盡忠, 勸陛下禪位, 使陛下尊為太上, 子居宸扆, 於己及子, 俱保休祚. 蕞爾張良, 何足可數！」帝愈怒, 令以土塞其口, 珽且吐且言, 無所屈撓. 乃鞭二百, 配甲坊. 尋徙於光州. 刺史李祖勳遇之甚厚, 別駕張奉禮希大臣意, 上言珽雖為流囚, 常與刺史對坐. 敕報曰：「牢掌.」奉禮曰：「牢者, 地牢也.」乃為深阬, 置諸內, 苦加防禁, 桎梏不離其身, 家人親戚不得臨視, 夜中以蕪菁子燭熏眼, 因此失明.

武成崩, 後主憶之, 就除海州刺史. 是時陸令萱外幹朝政, 其子穆提婆愛幸, 珽乃遺陸媼弟悉達書曰：「趙彥深心腹陰沈, 欲行伊、霍事, 儀同姊弟豈得平安！何不早用智士邪？」和士開亦以珽能決大事, 欲以為謀主, 故棄除舊怨, 虛心待之. 與陸媼言於帝曰：「襄、宣、昭三帝, 其子皆不得立, 令至尊獨在帝位者, 實由祖孝徵. 又有大功, 宜重報之. 孝徵心行雖薄, 奇略出人, 緩急真可馮仗. 且其雙盲, 必無反意. 請喚取, 問其謀計.」帝從之. 入為銀青光祿大夫、祕書監, 加開府儀同三司.

和士開死後, 仍說陸媼出彥深, 以珽為侍中. 在晉陽通密啟, 請誅琅邪王. 其計既行, 漸被任遇. 又太後之被幽也, [三五]珽欲以陸媼為太後, 撰魏帝皇太後故事, 為太姬言之. [三六]謂人曰「太姬雖雲婦人, 實是雄傑, 女媧已來無有也.」太姬亦稱珽為「國師」、「國寶」. 由是拜尚書左僕射, 監國史, 加特進, 入文林館, 總監撰書. 封燕郡公, 食太原郡幹, 給兵七十人. 所住宅在義井坊, 旁拓鄰居, 大事修築, 陸媼自往案行, 勢傾朝野.

斛律光甚惡之, 遙見竊罵雲：「多事乞索小人, 欲作何計數！」嘗謂諸將雲：「邊境消息, 處分兵馬, 趙令恒與吾等參論之. 盲人掌機密來, 全不共我輩語, 止恐誤他國家事.」又珽頗聞其言, 因其女皇後無寵, 以謠言聞上, 曰：「百升飛上天, 明月照長安」. 令其妻兄鄭道蓋奏之. 帝問珽, 珽證實. 又說謠雲：「高山崩, 槲樹舉, 盲老公背上下大斧, 多事老母不得語.」珽並雲「盲老公是臣」, 自雲與國同憂戚, 勸上行, 語「其多事老母, [三七]似道女侍中陸氏」. 帝以問韓長鸞、穆提婆, 並令高元海、段士良密議之, 眾人未從. 因光府參軍封士讓啟告光反, 遂滅其族.

珽又附陸媼, 求為領軍, 後主許之. 詔須覆述, 取侍中斛律孝卿署名. 孝卿密告高元海, 元海語侯呂芬、穆提婆雲：「孝徵漢兒, 兩眼又不見物, 豈合作領軍也？」明旦面奏, 具陳珽不合之狀, 並書珽與廣寧王孝珩交結, 無大臣體. 珽亦求面見, 帝令引入. 珽自分疏, 並雲：「與元海素嫌, 必是元海譖臣.」帝弱顏, 不能諱, 曰：「然.」珽列元海共司農卿尹子華、太府少卿李叔元、平準令張叔略等結朋樹黨. 遂除子華仁州刺史, 叔元襄城郡守, 叔略南營州錄事參軍, 陸媼又唱和之, 復除元海鄭州刺史.

珽自是專主機衡, 總知騎兵、外兵事. 內外親戚, 皆得顯位. 後主亦令中要數人扶侍出入, 著紗帽直至永巷, 出萬春門向聖壽堂, 每同禦榻, 論決政事, 委任之重, 群臣莫比. 自和士開執事以來, 政體隳壞, 珽推崇高望, 官人稱職, 內外稱美. 復欲增損政務, 沙汰人物. 始奏罷京畿府併於領軍, 事連百姓, 皆歸郡縣；宿衛都督等號位從舊官名, 文武服章並依故事. 又欲黜諸閹豎及群小輩, 推誠延士, 為致安之方.

陸媼、穆提婆議頗同異. 珽乃諷禦史中丞麗伯律, [三八]令劾主書王子沖納賂, 知其事連提婆, 欲使贓罪相及, 望因此坐, 並及陸媼. 猶恐後主溺於近習, 欲因後黨為援, 請以皇後兄胡君瑜為侍中、中領軍, 又徵君瑜兄梁州刺史君璧, 欲以為禦史中丞. 陸媼聞而懷怒, 百方排毀, 即出君瑜為金紫光祿大夫, 解中領軍, 君璧還鎮梁州. 皇後之廢, 頗亦由此. 王子沖釋而不問. 珽日以益疏, 又諸宦者更共譖毀之, 無所不至. 後主問諸太姬, 憫默不對, 三問, 乃下床拜曰：「老婢合死, 本見和士開道孝徵多才博學, 言為善人, 故舉之. 此來看之, 極是罪過, 人實難容, 老婢合死.」後主令韓鳳檢案, 得其詐出敕受賜十餘事, 以前與其重誓不殺, 遂解珽侍中、僕射, 出為北徐州刺史. 珽求見分疏, 韓長鸞積嫌於珽, 遣人推出柏閤. 珽固求面見, 坐不肯行. 長鸞乃令軍士牽曳而出, 立珽於朝堂, 大加誚責. 上道後, 復令追還, 解其開府儀同、郡公, 直為刺史.

至州, 會有陳寇, 百姓多反, 珽不閉城門, 守陴者皆令下城靜坐, 街巷禁斷人行, 雞犬不聽鳴吠. 賊無所聞見, 莫測所以, 或疑人走城空, 不設警備. 至夜, 珽忽令大叫, 鼓譟聒天, 賊眾大驚, 登時走散. 後復結陳向城, 珽乘馬自出, 令錄事參軍王君植率兵馬, 仍親臨戰. 賊先聞其盲, 謂為不能拒抗, 忽見親在戎行, 彎弧縱鏑, 相與驚怪, 畏之而罷. 時提婆憾之不已, 欲令城陷沒賊, 雖知危急, 不遣救援. 珽且守且戰十餘日, 賊竟奔走, 城卒保全. 卒於州.

子君信, 涉獵書史, 多諳雜藝. 位兼通直散騎常侍, 聘陳使副, 中書郎. 珽出, 亦見廢免.

君信弟君彥, 容貌短小, 言辭澀訥, 少有才學. 隋大業中, 位至東平郡書佐. 郡陷翟讓, 因為李密所得. 密甚禮之, 署為記室, 軍書羽檄, 皆成其手. 及密敗, 為王世充所殺.

珽弟孝隱, 亦有文學, 早知名. 詞章雖不逮兄, 機警有口辯, 兼解音律. 魏末為兼散騎常侍, 迎梁使. 時徐君房、庾信來聘, 名譽甚高, 魏朝聞而重之, 接對者多取一時之秀, 盧元景之徒, 並降階攝職, 更遞司賓. 孝隱少處其中, 物議稱美.

孝隱從父弟茂, 頗有辭情, 然好酒性率, 不為時所重. 大寧中, 以經學為本鄉所薦, 除給事, 以疾辭, 仍不復仕. 珽受任寄, 故令呼茂, 茂不獲已, 暫來就之. 珽欲為奏官, 茂乃逃去.

珽族弟崇儒, 涉學有辭, [三九]少以幹局知名. 武平末, 位司州別駕、通直常侍. 入周, 為容昌郡太守. 隋開皇初, 終宕州長史.

論曰：袁翻弟兄, 可為一時才秀；聿脩行業, 亦乃不殞家風. 景文學義見稱, 敬安正情自立, 休之加以藻思, 可謂載德者焉. 思伯經明行修, 乃惟門素. 祖瑩幹能藝用, 實曰時良；孝徵俊才雖多, 適足敗國. 叔鸞器懷清峻, 元景才幹知名, 並匡佐齊初, 一時推重, 美矣哉. 校勘記

[一]　廷尉監張彪　魏書卷六九袁翻傳「彪」作「虎」, 北史避唐諱改.

[二]　故鄭玄雲周人明堂五室是帝一室也合於五行之數周禮依數以為之室本制著存是周五室也於今不同是漢異周也漢為九室略可知矣　李慈銘雲：「魏書『以為之室』下有『德行於今, 雖有不同, 時說□然, 本制著存, 而言無明文, 欲復何責』, 以下方接『本制著存』雲雲. 自『周人明堂』至『欲復何責』, 蓋是鄭君駁五經異義之文. 『

德行』當作『施行』, 魏書卷七二及北史本卷賈思伯傳可證. 其下句『本制著存』以下, 乃是翻申釋鄭義. 北史刪去數語, 便不可解.」

[三]　並盡思窮神不墜周公之舊法也　按魏書「神」下有「故得之遠矣. 覽其明堂圖義, 皆有悟人意, 察察著明, 確乎難奪, 諒足以扶幽闡微」三十一字, 然後接「不墜周公之舊法也」. 則袁翻所雲「不墜周公之舊法」, 乃指明堂圖義而言. 北史刪節失原意.

[四]　又北京制置未皆允帖　諸本「未」訛「求」, 據魏書改.

[五]　事移化變　魏書「化」作「禮」. 按「化」疑是「禮」之訛.

[六]　出為平陽太守　諸本「平陽」倒作「陽平」, 魏書作「平陽」. 按魏書載翻思歸賦有「北眺羊腸屈詰, 南望龍門嵯峨」. 據水經注汾水注：「汾水出汾陽縣北山(中略), 山有羊腸阪, 在晉陽西北.」羊腸阪在晉陽西北, 即在平陽(今臨汾)之北. 又龍門山在平陽西南. 陽平即今山東館陶縣, 附近無羊腸、龍門. 知是誤倒, 今據乙.

[七]　西海郡本屬涼州今在酒泉直抵張掖西北千二百裏　魏書百衲本「抵」作「北」, 「直北」從上讀. 按西海郡在居延澤(見晉書卷十四地理志涼州), 其地正居酒泉之北. 魏書作「北」是. 作「抵」則似在張掖、酒泉之間, 與地理形勢不符. 但魏書殿本亦作「抵」, 當是後人據北史妄改.

[八]　脫先據西河　魏書「河」作「海」. 按「西海」指西海郡, 疑作「河」誤.

[九]　不圖厥始而求憂其終　魏書無「求」字. 按此衍文.

[一０]且西徼北垂即是大磧　魏書「徼」作「海」. 按此專指西海郡. 北史改作「徼」, 泛指西部邊界, 誤.

[一一]詔與趙郡王叡等議定五禮　諸本「五」作「三」, 北齊書卷四二、通志卷一五五袁聿脩傳作「五」. 按北齊書卷十三趙郡王琛附子叡傳, 稱其於天統中「監議五禮」. 五禮指吉、凶、賓、軍、嘉. 作「五」是, 今據改.

[一二]尋除都官尚書　北齊書此下有「仍領本州中正, 轉兼吏部尚書、儀同三司, 尚書尋即真」等語. 通志亦有「儀同三司」四字. 按下文雲：「為吏部尚書以後, 自以物望得之.」若此處不敘其官吏部尚書事, 則下文語為無根. 疑此處有脫文.

[一三]彥深後重被沙汰停私　北齊書無「重」字. 按本書卷五五趙隱傳雲：「超拜水部郎. 及文襄為尚書令攝令選, 隱(即彥深)以地寒, 被出為滄州別駕.」並無重被沙汰事. 「重」字當是衍文.

[一四]未曾受升酒之遺　通志「升」作「鬥」. 錢氏考異卷三一以為當作「鬥」.

[一五]我思古人心焉苦疾　魏書卷七二陽固傳「苦」作「若」. 疑作「若」是.

[一六]俄而邢杲作亂　諸本「邢杲」上有「葛榮」二字. 北齊書卷四二陽休之傳無. 按葛榮義軍未曾到青州, 此涉上文而衍, 今據刪.

[一七]範陽盧元伯　北齊書「伯」作「明」. 按盧元明附見本書卷三０、魏書卷四七盧玄傳. 本傳不言其預撰起居注, 但其時別無盧元伯, 疑作「明」是.

[一八]河間邢子明　諸本「明」作「才」, 北齊書作「明」. 按本書卷四三、魏書卷八五邢昕(即子明)傳雲：「吏部尚書李神攜奏昕修起居注.」本書卷四三刑卲(即子才)傳並無與李神雋同修起居注事. 作「才」誤, 今據改.

[一九]俄而魏武帝入關　李慈銘雲：「『魏武』當作『孝武』.」

[二０]發晉陽至平陽郡　按由晉陽赴鄴, 不會經過平陽. 「平陽郡」當是「平城都」之訛. 事見本書卷三一高德正傳. 但「平城都」又當作「平都城」. 參見高德正傳校記.

[二一]武平初除中書監尚書右僕射　北齊書作：「武平元年, 除中書監. 尋以本官兼尚書右僕射.」按下雲「正除尚書右僕射」, 則此處應有「兼」字. 北史刪節, 並「兼」字刪去, 非.

[二二]六年正除尚書右僕射　諸本「右」作「左」, 北齊書作「右」. 按本書卷八齊後主紀武平六年四月稱：「以中書監陽休之為尚書右僕射.」作「右」是, 今據改.

[二三]秘書監源文宗　諸本脫「文」字, 據北齊書補. 源文宗即源彪, 見本書卷二八源賀傳. 北齊書卷四三自有傳.

[二四]又無藝　北齊書作「無文藝」. 疑「又無」是「無文」之倒誤.

[二五]石濟河溢　諸本「濟」作「齊」. 北齊書卷四二陽斐傳作「

濟」. 按水經注卷五河水注：「河水又逕東燕縣故城北, 河水於是有棘津之名, 亦謂之石濟津.」戴校本注雲：「今考, 即胙城縣東北石濟津.」下文雲：「斐移津於白馬.」白馬津在石濟之東, 亦見水經注河水注. 作「齊」誤, 今據改.

[二六]明帝時拜涼州刺史　諸本「明」作「昭」, 魏書卷七二賈思伯傳作「肅宗」. 按肅宗謚「孝明」, 「昭」乃「明」之訛, 今據改.

[二七]思同與廣州刺史鄭先護並不降　諸本「先」作「光」, 魏書百衲本作「先」. 按本書卷三五、魏書卷五六鄭羲傳附見先護, 並言其拒元顥. 作「先」是, 今據改.

[二八]倉曹雖雲州局及受山東課輸　北齊書卷三九祖珽傳百衲本「

及」作「乃」. 按「乃」與「雖雲」相呼應, 作「乃」是. 但通志卷一五四祖珽傳亦作「及」, 今不改.

[二九]是魏孝靜帝姑博陵長公主所生　諸本「姑」訛「故」, 據北齊書、通志改.

[三０]後為祕書丞領舍人事文襄州客至請賣華林遍略　按疑衍「文」字, 「事」屬上讀, 「襄」屬下讀. 據隋書卷三四經籍志雜家類, 華林遍略, 梁綏安令徐僧權等撰. 當時東魏當無此書, 故襄州商客販之. 襄州見魏書地形志下、及隋書地理志中潁川郡葉縣注. 其地在今河南西南部, 當時與梁接境, 故得商販往來. 此「文」字當是涉下文而衍.

[三一]配甲坊加鉗刓　北齊書南、殿二本及通志「刓」作「錮」, 其百衲本無此字. 按作「刓」費解, 疑是「刓」之誤. 「刓」即「髡」字.

[三二]尋遷典禦　諸本「遷」作「選」, 北齊書、通志作「遷」. 按隋書卷二七百官志中, 門下省尚藥局有「典禦及丞各二人, 總知禦藥事.」祖珽是由丞升為典禦, 作「遷」是, 今據改.

[三三]敕中書門下二省斷珽奏事　諸本「二」訛作「三」, 據北齊書、通志改.

[三四]臣以謂項羽未易可輕　汲本「謂」作「為」, 當是.

[三五]又太後之被幽也　諸本「太後」上有「靈」字, 北齊書無. 按靈太後乃北魏宣武帝後, 北齊武成帝胡後齊亡後死, 無謚. 當是原作「胡太後」, 後人誤改. 今從北齊書刪.

[三六]撰魏帝皇太後故事為太姬言之　通鑑卷一七一作「為令萱言魏保太後故事」. 按北魏太武帝、文成帝並以乳母為保太後, 陸媼正合保太後之例. 疑「皇」當作「保」.

[三七]勸上行語其多事老母　李慈銘雲：「『語其』當是『其語』誤倒.」按李說是.

[三八]珽乃諷禦史中丞麗伯律　張森楷雲：「案是時有酈伯偉, 見崔暹(北史卷三二)、盧玄傳(北史卷三０). 疑『麗伯律』是『酈伯偉』之誤.」按酈伯偉是酈範之孫, 見魏書卷四二酈範傳, 又見本書卷三０盧潛傳、卷八一劉晝傳. 張說疑是.

[三九]涉學有辭　北齊書「辭」下有「藻」字, 通志有「章」字. 疑北史脫一字.

北史卷四十八 列傳第三十六

尒朱榮子文暢　文略　從子兆　從弟彥伯　彥伯子敞　彥伯弟仲遠　世隆　榮從父弟度律　榮從祖兄子天光

尒朱榮字天寶, 北秀容人也. 世為部落酋帥, 其先居尒朱川, 因為氏焉.

高祖羽健, 魏登國初為領人酋長, [一]率契胡武士從平晉陽, 定中山, 拜散騎常侍. 以居秀容川, 詔割方三百裏封之, 長為世業. 道武初, 以南秀容川原沃衍, 欲令居之. 羽健曰：「家世奉國, 給侍左右, 北秀容既在□內, , 差近京師, 豈以沃塉, 更遷遠地？」帝許之. 所居處曾有狗舐地, 因而穿之得甘泉, 因名狗舐泉.

曾祖鬱德、祖代勤, 繼為酋長. 代勤, 太武敬哀皇後舅也. 既以外親, 兼數征伐有功, 給復百年, 除立義將軍. 曾圍山而獵, 部人射虎, 誤中其髀, 代勤仍令拔箭, 竟不推問, 曰「此既過誤, 何忍加罪.」部內鹹感其意. 位肆州刺史, 封梁郡公, 以老致仕, 歲賜帛百疋以為常. 卒, 諡曰莊. 孝莊初, 追贈太師、司徒公、錄尚書事.

父新興, 太和中繼為酋長. 曾行馬群, 見一白蛇, 頭有兩角, 祝之, 求畜牧蕃息. 自是牛羊駝馬, 日覺滋盛, 色別為群, 穀量之. 朝廷每有征討, 輒獻私馬, 兼備資糧, 助裨軍用. 孝文嘉之. 及遷洛, 特聽冬朝京師, 夏歸部落. 每入朝, 諸公王朝貴, 競以珍翫遺之, 新興亦報以名馬. 位散騎常侍、平北將軍、秀容第一領人酋長. 新興每春秋二時, 恒與妻子閱畜牧於川澤, 射獵自娛. 明帝時, 以年老, 啟求傳爵於榮. 卒, 諡曰簡. 孝莊初, 贈太師、相國、西河郡王.

榮潔白美容貌, 幼而神機明決. 及長, 好射獵, 每設圍誓眾, 便為軍陣之法, 號令嚴肅, 眾莫敢犯. 秀容界有池三所, 在高山上, 清深不測, 相傳曰祁連池, 魏言天池也. 父新興曾與榮遊池上, 忽聞簫鼓音, 謂榮曰：「古老相傳, 聞此聲, 皆至公輔. 吾年老暮, 當為汝耳.」榮襲爵, 後除直寢、遊擊將軍.

正光中, 四方兵起, 遂散畜牧, 招合義勇. 以討賊功, 進封博陵郡公, 其梁郡前爵聽賜第二子. 時榮率眾至肆州, 刺史尉慶賓閉城不納. 榮怒, 攻拔之, 乃署其從叔羽生為刺史, 執慶賓還秀容. 自是兵威漸盛, 朝廷亦不能罪責. 及葛榮吞杜洛周, 榮恐其南逼鄴城, 表求東援相州, 帝不許. 榮以山東賊盛, 慮其西逸, 乃遣兵固守滏口以防之. 於是北捍馬邑, 東塞井陘.

尋屬明帝崩, 事出倉卒, 榮乃與元天穆等密議, 入匡朝廷. 抗表雲：「今海內草草, 異口一言, 皆雲大行皇帝鴆毒致禍, 舉潘嬪之女以誑百姓, 奉未言之兒而臨四海. 求以徐紇、鄭儼之徒, 付之司敗. 更召宗親, 推其明德.」於是將赴京師. 靈太後甚懼, 詔以李神軌為大都督, 將於太行杜防. 榮抗表之始, 遣從子天光、親信奚毅及倉頭王相入洛, 與從弟世隆密議廢立. 天光乃見莊帝, 具論榮心, 帝許之. 天光等還北, 榮發晉陽, 猶疑所立, 乃以銅鑄孝文及鹹陽王禧等五王子孫像, [二]成者當奉為主. 唯莊帝獨就. 師次河內, 重遣王相密迎莊帝與帝兄彭城王劭、弟始平王子正. [三]武泰元年四月, 莊帝自高渚度, 至榮軍, 將士鹹稱萬歲.

及莊帝即位, 詔以榮為使持節、都督中外諸軍事、大將軍、開府、尚書令、領軍將軍、領左右、太原王. 及度河, 太後乃下髮入道, 內外百官皆向河橋迎駕.

榮惑武衛將軍費穆之言, 謂天下乘機可取. 乃譎朝士共為盟誓, 將向河陰西北三裏, 至南北長堤, 悉命下馬西度, 即遣胡騎四面圍之. 妄言丞相高陽王欲反, 殺百官王公卿士二千餘人, 皆斂手就戮. 又命二三十人拔刀走行宮, 莊帝及彭城王、霸城王俱出帳. [四]榮先遣並州人郭羅察共西部高車叱列殺鬼在帝左右, 相與為應. 及見事起, 假言防衛, 抱帝入帳, 餘人即害彭城、霸城二王. 乃令四五十人遷帝於河橋, 沈靈太後及少主於河. 時又有朝士百餘人後至, 仍於堤東被圍. 遂臨以白刃, 唱雲能為禪文者出, 當原其命. 時有隴西李神雋、頓丘李諧、太原溫子昇並當世辭人, 皆在圍中, 恥是從命, 俯伏不應. 有禦史趙元則者, 恐不免死, 出作禪文. 榮令人誡軍士, 言元氏既滅, 尒朱氏興, 其眾鹹稱萬歲. 榮遂鑄金為己像, 數四不成. 時榮所信幽州人劉靈助善蔔占, 言今時人事未可. 榮乃曰：「若我作不吉, 當迎天穆立之.」靈助曰：「天穆亦不吉, 唯長樂王有王兆耳.」榮亦精神恍惚, 不自支持, 遂便愧悔, 至四更中, 乃迎莊帝, 望馬首叩頭請死. 其士馬三千餘騎, 既濫殺朝士, 乃不敢入京, 即欲向北為移都之計. 持疑經日, 始奉駕向洛陽宮. 及上北芒, 視城闕, 復懷畏懼, 不肯更前. 武衛將軍汎禮苦執不聽. 復前入城, 不朝戍, 北來之人, [五]皆乘馬入殿. 諸貴死散, 無復次序, 莊帝左右, 唯有故舊數人. 榮猶執移都之議, 上亦無以拒焉. 又在明光殿重謝河橋之事, 誓言無復二心. 莊帝自起止之, 因復為榮誓, 言無疑心. 榮喜, 因求酒一遍. 及醉熟, 帝欲誅之, 左右苦諫乃止. 即以床轝向中常侍省. 榮夜半方寤, 遂達旦不眠, 自此不復禁中宿矣.

榮女先為明帝嬪, 欲上立為後, 帝疑未決. 給事黃門侍郎祖瑩曰：「昔文公在秦, 懷嬴入侍. 事有反經合義, 陛下獨何疑焉？」上遂從之, 榮意甚悅.

於時人間猶或雲榮欲遷都晉陽, 或雲欲肆兵大掠, 迭相驚恐, 人情駭震. 京邑士子, 十不一存, 率皆逃竄, 無敢出者, 直衛空虛, 官守廢曠. 榮聞之, 上書謝愆. 無上王請追尊帝號；諸王、刺史, 乞贈三司；其位班三品, 請贈令僕；五品之官, 各贈方伯；六品已下及白身, 贈以鎮郡. 諸死者無後, 聽繼, 即授封爵. 均其高下, 節級別科, 使恩洽存亡, 有慰生死. 詔如所表. 又啟帝, 遣使巡城勞問, 於是人情遂安, 朝士逃亡者, 亦稍來歸闕. 榮又奏請番直, 朔望之日, 引見三公、令、僕、尚書、九卿及司州牧、河南尹、洛陽河陰執事之官, 參論國政, 以為常式.

五月, 榮還晉陽, 乃令元天穆向京, 為侍中、太尉公、錄尚書事、京畿大都督, 兼領軍將軍, 封上黨王. 樹置腹心在列職, 舉止所為, 皆由其意. 七月, 詔加榮柱國大將軍.

時葛榮向京師, 眾號百萬, 相州刺史李神雋閉門自守. [六]榮率精騎七千, 馬皆有副, 倍道兼行, 東出滏口. 而與葛榮眾寡非敵. 葛榮聞之, 喜見於色, 乃令其眾辦長繩, 至便縛取. 自鄴以北, 列陣數十裏, 箕張而進. 榮潛軍山穀為奇兵, 分督將已上三人為一處, 處有數百騎, 令所在揚塵鼓譟, 使賊不測多少. 又以人馬逼戰, 刀不如棒, 密勒軍士, 馬上各齎袖棒一枚, 至戰時, 慮廢騰逐, 不聽斬級, 使以棒棒之而已. 乃分命壯勇, 所當衝突, 號令嚴明, 將士同奮. 榮身自陷陣, 出於賊後, 表裏合擊, 大破之. 於陣禽葛榮, 餘眾悉降. 榮恐其疑懼, 乃普令各從所樂, 親屬相隨, 任所居止. 於是群情喜悅, 登即四散, 數十萬眾, 一朝散盡. 待出百裏之外, 乃始分道押領, 隨便安置, 鹹得其宜. 獲其渠帥, 量才授用, [七]新附者鹹安. 時人服其處分機速. 乃檻車送葛榮赴闕. 詔加榮大丞相、都督河北畿外諸軍事.

初, 榮將討葛榮, 軍次襄垣, 遂大獵, 有雙兔起於馬前, 榮彎弓誓之曰：「中則禽葛榮, 不中則否.」既而並應弦而殪, 三軍鹹悅. 及後, 命立碑於其所, 號雙兔碑. 又將戰夜, 夢一人從葛榮索千牛刀, 葛榮初不肯與, 此人自稱己是道武皇帝, 葛榮乃奉刀, 此人手持授榮. 寤而喜, 自知必勝.

又詔以冀州之長樂、相州之南趙、定州之博陵、滄州之浮陽、平州之遼西、燕州之上穀、幽州之漁陽七郡, 各萬戶, 通前滿十萬, 為太原國邑. 又加位太師.

建義初, 北海王元顥南奔梁, 梁立為魏主, 資以兵將. 時邢杲以三齊應顥. 朝廷以顥孤弱, 永安二年春, 詔元天穆先平齊地, 然後征顥. 顥乘虛徑進, 榮陽、武牢並不守, 車駕出居河北. 榮聞之, 馳傳朝行宮於上黨之長子, 輿駕於是南趣. 榮為前驅, 旬日之間, 兵馬大集. 天穆克平邢杲, 亦度河以會. 車駕幸河內. 榮與顥相持於河上, 無船不得即度. 議欲還北, 更圖後舉, 黃門郎楊侃、高道穆等並固執以為不可. 屬馬渚諸楊雲有小船數艘, 求為鄉導. 榮乃令都督尒朱兆等率精騎夜濟. 顥奔, 車駕度河, 入居華林園. 詔加榮天柱大將軍, 增封通前二十萬戶, 加前後部羽葆鼓吹.

榮尋還晉陽, 遙制朝廷, 親戚腹心, 皆補要職, 百僚朝廷動靜, 莫不以申. 至於除授, 皆須榮許, 然後得用. 莊帝雖受制權臣, 而勤政事, 朝夕省納, 孜孜不已. 數自理冤獄, 親覽辭訟. 又選司多濫, 與吏部尚書李神雋議正綱紀, 而榮乃大相嫌責. 曾關補定州曲陽縣令, 神雋以階縣不奏, 別更擬人. 榮大怒, 即遣其所補者往奪其任. 榮使入京, 雖復微蔑, 朝貴見之, 莫不傾靡. 及至闕下, 未得通奏, 恃榮威勢, 至乃忿怒. 神雋遂上表遜位. 榮欲用世隆攝選, 上亦不違. 榮曾啟北人為河內諸州, [八]欲為掎角勢, 上不即從. 天穆入見論事, 上猶未許. 天穆曰：「天柱既有大功, 為國宰相, 若請普代天下官屬, 恐陛下亦不得違. 如何啟數人為州, 便停不用？」帝正色曰：「天柱若不為人臣, 朕亦須代；如其猶存臣節, 無代天下百官理.」榮聞, 大怒曰：「天子由誰得立？今乃不用我語！」皇後復嫌內妃嬪, 甚有妒恨之事. 帝遣世隆語以大理, 後曰：「天子由我家置立, 今便如此. 我父本日即自作, 今亦復決？」世隆曰：「兄止自不為, 若本自作, 臣今亦得封王.」帝既外迫強臣, 內逼皇後, 恒怏怏不以萬乘為貴.

先是, 葛榮枝黨韓婁仍據幽、平二州, 榮遣都督侯深討斬之. 時萬俟醜奴、蕭寶夤擁眾豳、涇, 榮遣其從子天光為雍州刺史, 令率都督賀拔嶽、侯莫陳悅等入關討之. 天光至雍州, 以眾少未進, 榮大怒, 遣其騎兵參軍劉貴馳驛詣軍, 加天光杖罰. 天光等大懼, 乃進討, 連破之, 禽醜奴、寶夤, 並檻車送闕. 天光又禽王慶雲、萬俟道樂, 關中悉平. 於是天下大難便盡. 莊帝恒不慮外寇, 唯恐榮為逆, 常時諸方未定, 欲使與之相持, 及告捷之日, 乃不甚喜, 謂尚書令、臨淮王彧曰：「即今天下便是無賊？」臨淮見帝色不悅, 曰：「臣恐賊平以後, 方勞聖慮.」帝畏餘人怪, 還以他語解之, 曰：「其實撫寧荒餘, 彌成不易.」

榮好射獵, 不捨寒暑, 法禁嚴重, 若一鹿出, 乃有數人殞命. 曾有一人, 見猛獸便走, 謂曰：「欲求活邪！」遂即斬之. 自此獵如登戰場. 曾見一猛獸在窮穀中, 乃令餘人重衣空手搏之, 不令復損, 於是數人被殺, 遂禽得之. 持此為樂焉. 列圍而進, 雖阻險不得迴避, 其下甚苦之.

太宰、元天穆從容言榮勳業, 宜調政養人. 榮便攘肘謂天穆曰：「太後女主, 不能自正, 推奉天子者, 此是人臣常節. 葛榮之徒, 本是奴才, 乘時作亂, 譬如奴走, 禽獲便休. 頃來受國大寵, 未能混一海內, 何宜今日便言勳也？如聞朝士猶自寬縱, 今秋欲共兄戒勒士馬, 校獵嵩原, 令貪汙朝貴, 入圍搏虎. 仍出魯陽, 歷三荊, 悉擁生蠻, 北填六鎮. 迴軍之際, 因平汾胡. 明年簡練精騎, 分出江、淮, 蕭衍若降, 乞萬戶侯；如其不降, 徑度數千騎, 便往縛取. 待六合寧一, 八表無塵, 然後共兄奉天子巡四方, 觀風俗, 布政教, 如此乃可稱勳耳. 今若止獵, 兵士懈怠, 安可復用也？」

及見四方無事, 乃遣人奏曰：「參軍許周勸臣取九錫, 臣惡其此言, 已發遣令去.」榮時望得殊禮, 故以意諷朝廷. 帝實不欲與之, 因稱其忠. 榮見帝年長明悟, 為眾所歸, 欲移自近, 皆使由己. 每因醉雲, 入將天子, 拜謁金陵後, 還復恒朔. 而侍中朱元龍輒從尚書索太和中遷京故事, 於是復有移都消息.

榮乃暫來向京, 言看皇後娩難. 帝懲河陰之事, 終恐難保, 乃與城陽王徽、侍中楊侃、李彧、尚書右僕射元羅謀, 皆勸帝刺殺之. 唯膠東侯李侃晞、濟陰王暉業言榮若來, 必有備, 恐不可圖. 又欲殺其黨與, 發兵拒之. 帝疑未定, 而京師人懷憂懼, 中書侍郎邢子才之徒, 已避之東出. 榮乃遍與朝士書, 相任留. 中書舍人溫子昇以書呈帝, 帝恒望其不來, 及見書, 以榮必來, 色甚不悅. 武衛將軍奚毅, 建義初往來通命, 帝每期之甚重, 然以為榮通親, 不敢與之言情. 毅曰：「若必有變, 臣寧死陛下難, 不能事契胡.」帝曰：「朕保天柱無異心, 亦不忘卿忠款.」

三年八月, 榮將四五千騎, 發並州向京. 時人皆言其反, 復道天子必應圖之. 九月初, 榮至京. 有人告雲, 帝欲圖之. 榮即具奏. 帝曰：「外人亦言王欲害我, 豈可信之？」於是榮不自疑, 每入謁帝, 從人不過數十, 皆不持兵仗. 帝欲止, 城陽王曰：「縱不反, 亦何可耐？況何可保耶？」又北人語訛, 語「尒朱」為「人主」. 上又聞其在北言, 我姓人主. 先是, 長星出中台, 掃大角. 恒州人高榮祖頗明天文, 榮問之曰：「是何祥也？」答曰：「除舊布新象也. 昔長星掃大角, 秦以之亡.」榮聞之悅. 又榮下行臺郎中李顯和曾曰：「天柱至, 那無九錫, 安須王自索也？亦是天子不見機！」都督郭羅察曰：「今年真可作禪文, 何但九錫.」參軍褚光曰：「人言並州城上有紫氣, 何慮天柱不應.」榮下人皆陵侮帝左右, 無所忌憚, 其事皆上聞. 奚毅又見, 求聞. [九]帝即下明光殿與語. 帝又疑其為榮, 不告以情. 及知毅赤誠, 乃召城陽王徽及楊侃、李彧, 告以毅語.

榮小女嫁與帝兄子陳留王, 小字伽邪, 榮嘗指之曰：「我終當得此女婿力.」徽又雲：「榮慮陛下終為此患, 脫有東宮, 必貪立孩幼. 若皇後不生太子, 則立陳留以安天下.」並言榮指陳留語狀. 帝既有圖榮意, 夜夢手持一刀自害, 落十指節, 都不覺痛. 惡之, 以告城陽王徽及楊侃. 徽解夢曰：「蝮蛇螫手, 壯士解腕. 割指節與解腕何異？去患乃是吉祥.」聞者皆言善.

九月十五日, 天穆到京, 駕迎之. 榮與天穆並從入西林園讌射. 榮乃奏曰：「近來侍官皆不習武, 陛下宜將五百騎出獵, 因省辭訟.」先是奚毅言榮因獵挾天子移都, 至是, 其言相符.

至十八日, 召中書舍人溫子昇告以殺榮狀, 並問以殺董卓事. 子昇具通本, 上曰：「王允若即赦涼州人, 必不應至此.」良久, 語子昇曰：「朕之情理, 卿所具知, 死猶須為, 況必不死！寧與高貴鄉公同日死, 不與常道鄉公同日生.」上謂殺榮、天穆, 即赦其黨, 便應不動. 應詔王道習曰：「尒朱世隆、司馬子如、朱元龍比來偏被委付, 具知天下虛實, 謂不宜留.」城陽王及楊侃曰：「若世隆不全, 仲遠、天光豈有來理？」帝亦謂然, 無復殺意. 城陽曰：「榮數征伐, 腰間有刀, 或能狠戾傷人. 臨事, 願陛下出.」乃伏侃等十餘人於明光殿東. 其日, 榮與天穆並入, 坐食未訖, 起出. 侃等從東階上殿, 見榮、天穆出至中庭, 事不果.

十九日是帝忌日, 二十日榮忌日, 二十一日, 暫入, 即向陳留王家, 飲酒極醉. 遂言病動, 頻日不入. 上謀頗泄, 世隆等以告榮. 榮輕帝, 不謂能反. 預帝謀者皆懼.

二十五日, 旦, 榮、天穆同入, 其日大欲革易. 上在明光殿東序中西面坐, 榮與天穆並禦床西北小床上南坐, 城陽入, 始一拜, 榮見光祿卿魯安等持刀從東戶入, 即馳向禦坐, 帝拔千牛刀手斬之, 時年三十八. 得其手板上有數牒啟, 皆左右去留人名, 非其腹心, 悉在出限. 帝曰：「豎子！若過今日, 便不可制.」時又天穆與榮子菩提亦就戮, 於是內外喜叫, 聲滿京城. 既而大赦.

榮雖威名大振, 而舉止輕脫, 正以馳射為伎藝, 每入朝見, 更無所為, 唯戲上下馬. 於西林園宴射, 恒請皇後出觀, 並召王公妃主, 共在一堂. 每見天子射中, 輒自起舞叫, 將相卿士, 悉皆盤旋, 乃至妃主婦人, 亦不免隨之舉袂. 及酒酣耳熱, 必自匡坐唱虜歌, 為樹梨普梨之曲. 見臨淮王彧從容閑雅, 愛尚風素, 固令為敕勒舞. [一０]日暮罷歸, 便與左右連手蹋地, 唱迴波樂而出. 性甚嚴暴, 慍喜無恒, 弓箭刀槊, 不離於手, 每有瞋嫌, 即行忍害, 左右恒有死憂. 曾欲出獵, 有人訴之, 披陳不已, 發怒, 即射殺之. 曾見沙彌重騎一馬, 榮即令相觸, 力窮不復能動, 遂使傍人以頭相擊, 死而後已.

節閔帝初, 世隆等得志, 乃詔贈假黃鉞、相國、錄尚書、都督中外諸軍事、晉王, 加九錫, 給九旒鑾輅, 武賁班劍三百人, 轀輬車, 準晉太宰、安平獻王故事, 諡曰武. 又詔百官議榮配饗, 司直劉季明曰：「晉王若配永安, 則不能終臣節. 以此論之, 無所配.」[一一]世隆作色曰：「卿合配？」季明曰：「下官預在議限, 據理而言, 不合上心, 誅翦唯命.」眾為之危, 季明自若. 世隆意不已, 乃配享孝文廟庭.

菩提位太常卿、開府儀同三司、侍中、特進. 死時年十四. 節閔帝初, 加贈司徒, 諡曰惠.

菩提弟叉羅, 武衛將軍、梁郡王. 尋卒, 贈司空公.

叉羅弟文殊, 封平昌郡王, 孝靜初, 轉襲榮爵太原王. 薨於晉陽, 時年九歲.

文殊弟文暢, 初封昌樂郡公. 以榮破葛賊之勳, 進爵為王. 其姊魏孝莊皇後, 及韓陵之敗, 齊神武納之, 待其家甚厚. 文暢由是拜開府儀同三司、肆州刺史. 家富於財, 招致賓客, 窮極豪侈. 與丞相司馬任冑、主簿李世林、都督鄭仲禮、房子遠等相狎, 外示盃酒交, 而潛謀害齊神武. 自魏氏舊俗, 以正月十五日夜為打蔟戲, 能中者即時賞帛. 冑令仲禮藏刀於□中, 因神武臨觀, 謀竊發, 事捷, 共奉文暢. 為任氏家客薛季孝所告. 以姊寵, 止坐文暢一房. 文暢死時年十八.

弟文略, 以兄叉羅卒無後, 襲叉羅爵梁郡王. 文暢事當從坐, 靜帝使人往晉陽, 欲拉殺之. 神武特加寬貸, 奏免之. 文略聰明俊爽, 多所通習. 齊文襄嘗令章永興馬上彈琵琶, 奏十餘曲, 試使文略寫之, 遂得八. 文襄戲之曰：「聰明人多不老壽, 梁郡其慎之！」文略對曰：「命之修短, 皆在明公.」文襄愴然曰：「此不足慮.」

初, 神武遺令恕文略十死, 恃此益橫, 多所陵忽. 齊天保末, 嘗邀平秦、武興、汝南諸王至宅, 供設奢麗, 各有贈賄. 諸王共假聚寶物以要之, 文略弊衣而往, 從奴五十人, 皆駿馬侯服. 其豪縱不遜如此. 平秦王有七百裏馬, 文略敵以好婢, 賭取之. 明日, 平秦王使人致請, 文略殺馬及婢, 以二銀器盛婢頭馬肉而遺之. 平秦王訴之於文宣, 繫於京畿獄. 文略彈琵琶, 吹橫笛, 謠詠倦極, 便臥唱挽歌. 居數月, 奪防者弓矢以射人, 曰：「不然, 天子不憶我.」有司奏, 遂伏法.

文略嘗大遺魏收金, 請為父作佳傳, 收論榮比韋、彭、伊、霍, 蓋由是也.

兆字萬仁, [一二]榮從子也. 少善騎射, 趫捷過人, 數從榮遊獵, 至窮巖絕澗, 人所不能升降者, 兆必先之. 手格猛獸, 無所疑避. 榮以此特加賞愛, 任為爪牙. 榮曾送臺使, 見二鹿, 授兆二箭, 令取供今食, 遂構火以待之. 俄而兆獲其一, 榮欲誇使人, 責兆不盡取, 杖之五十. 榮之入洛, 兆兼前鋒都督. 孝莊即位, 封潁川郡公. 後從上黨王天穆平邢杲. 又與賀拔勝擊斬元顥子冠受, 禽之, [一三]進破安豐王延明, 顥乃退走. 莊帝還宮, 論功除車騎大將軍、儀同三司、汾州刺史.

尒朱榮死, 兆自汾州據晉陽. 元曄立, 授兆大將軍, 進爵為王. 兆與世隆等定謀, 攻洛. 兆遂輕兵倍道, 掩襲京邑. 先是河邊人夢神謂己曰：「尒朱家欲度河, 用爾作灅波津令, 為之縮水脈.」月餘, 夢者死. 及兆至, 有行人自言知水淺處, 以草往往表插而導焉, 忽失其所在. 兆遂策馬涉度. 是日暴風鼓怒, 黃塵張天, 騎叩宮門, 宿衛乃覺. 彎弓欲射, 袍撥弦, 矢不得發, 一時散走. 莊帝步出雲龍門外, 為兆騎所縶, [一四]幽於永寧佛寺. 兆撲殺皇子, 汙辱妃嬪, 縱兵虜掠. 停洛旬餘, 先令衛送莊帝於晉陽, 兆後於河梁監閱財貨.

初, 兆將入洛, 遣使招齊神武, 欲與同舉. 神武時為晉州刺史, 謂長史孫騰曰：「臣而伐君, 其逆已甚. 我今不往, 恐彼致恨, 卿可往申吾意, 但雲山蜀未平, 不可委去.」騰乃詣兆, 具申意. 兆不悅曰：「還白高兄弟, 有吉夢, 今行必克. 吾比夢吾亡父登一高堆, 堆傍地悉耕熟, 唯有馬藺草株, 往往猶在, 吾父顧我, 令下拔之, 吾手所至, 無不盡出. 以此而言, 往必有利.」騰還, 具報之. 神武曰：「兆等猖狂, 舉兵犯順, 吾勢不可反事尒朱也. 今天子列兵河上, 兆進不能度, 必退還. 吾乘山東下, 出其不意, 此徒可一舉而禽.」俄而兆克京師, 孝莊幽縶, 都督尉景從兆南行, 以書報神武. 神武大驚, 召騰, 令馳驛詣兆, 示以謁賀, 密觀天子所在, 當於路邀迎, 唱大義於天下. 騰遇帝於中路, 神武時率騎東轉, 聞帝已度, 於是西還. 仍與兆書, 具陳禍福, 不宜害天子, 受惡名於海內. 兆怒不納, 而帝遂遇弒.

初, 榮既死, 莊帝詔河西人紇豆陵步蕃等, 令襲秀容. 兆入洛後, 步蕃兵勢甚盛, 南逼晉陽. 兆所以不暇留洛, 迴師禦之. 頻為步蕃所敗, 於是部勒士馬, 謀出山東, 令人頻徵神武. 神武晉州僚屬, 並勸不行. 神武揣其勢迫, 必無他慮, 決策赴之. 兆乃分三州六鎮之人, 令神武統領. 神武既分兵別營, 乃引兵南出, 避步蕃之銳. 步蕃至樂平郡, 神武與兆還討, 破斬之.

及節閔帝立, 授兆使持節、侍中、都督中外諸軍事、柱國大將軍, 兼錄尚書事、大行臺. 又以兆為天柱大將軍, 兆以是榮所終之官, 固辭不拜. 尋加都督十州諸軍事, 世襲並州刺史.

神武之克殷州也, 兆與仲遠、度律約拒之. 仲遠、度律次陽平, 兆屯廣阿, 眾號十萬. 神武廣縱反間, 於是兩不相信, 各致猜疑. 仲遠等頻使斛斯椿賀拔勝往喻之, 兆輕騎三百, 來就仲遠, 同坐幕下. 兆性粗獷, 意色不平, 手舞馬鞭, 長嘯凝望, 深疑仲遠等有變, 遂趨出馳還. 仲遠遣椿、勝等追而曉譬, 兆遂拘縛將還, 經日放遣. 仲遠等於是奔退. 神武乃進擊, 兆軍大敗.

兆與仲遠、度律遂相疑阻, 久而不和. 世隆請節閔納兆女為皇後, 兆乃大喜. 世隆謀抗神武, 乃降辭厚禮, 喻兆赴洛. 兆與天光、度律更自信約, 然後大會韓陵山. 戰敗, 復奔晉陽. 其年秋, 神武自鄴進討之, 兆遂大掠並州, 走於秀容. 神武又追擊, 度赤洪嶺, 破之. 兆竄於窮山, 殺所乘馬, 自縊於樹. 神武收葬之.

兆勇於戰鬥, 而無將領之能. 榮雖奇其膽決, 然每雲：「兆不過將三千騎, 多則亂矣.」

兆弟智彪, [一五]節閔帝封為安定王, 與兆俱走, 神武禽之, 後死於晉陽.

彥伯, 榮從弟也. 祖侯真, 文成時並安二州刺史、[一六]始昌侯. 父買珍, 宣武時武衛將軍、華州刺史.

彥伯性和厚, 永安中, 為榮府長史. 節閔帝潛默於龍花佛寺, 彥伯敦喻往來, 尤有勤款. 帝既立, 尒朱兆以己不豫謀, 大為忿恚, 將攻世隆. 詔令華山王鷙慰兆, 兆猶不釋. 世隆復令彥伯自往喻之, 兆乃止. 及還, 帝醼彥伯於顯陽殿. 時侍中源子恭、黃門郎竇瑗並侍坐, 彥伯曰：「源侍中比為都督, 與臣相持於河內. 當爾之時, 旗鼓相望, 眇如天隔, 寧期同事陛下, 為今日之忻也？」子恭曰：「蒯通有言, 犬吠非其主. 他日之事永安, 猶今日之事陛下耳.」帝曰：「源侍中可謂有射鉤之心也.」遂令二人極醉而罷.

後封博陵郡王, 位司徒公. 於時炎旱, 有勸彥伯解司徒者, 乃上表遜位, 詔許之. 俄除儀同三司、侍中, 餘如故. 彥伯於兄弟之中, 差無過患.

天光等敗於韓陵, 彥伯欲領兵屯河橋, 世隆不從. 及張勸等掩襲世隆, [一七]彥伯時在禁直. 長孫承業等啟陳神武義功既振, 將除尒朱. 節閔令舍人郭崇報彥伯知, 彥伯狼狽出走, 為人所執. 尋與世隆同斬於閶闔門外, 縣首於斛斯椿門樹, 傳於神武. 先是洛中謠曰：「三月末, 四月初, 揚灰簸土□真珠.」又曰：「頭去項, 腳根齊, 驅上樹, 不須梯.」至是並驗. 子敞.

敞字乾羅. 彥伯之誅, 敞小, 隨母養於宮中. 年十二, 敞自竇走至大街, 見童兒群戲, 敞解所著綺羅金翠服, 易衣而遁. 追騎至, 不識敞, 便執綺衣兒. 比究問知非, 會日已暮, 由是免. 遂入一村, 見長孫氏媼, 踞胡床坐, 敞再拜求哀, 長孫氏湣之, 藏於複壁之中. 購之愈急, 追且至, 長孫氏資而遣之. 遂詐為道士, 變姓名, 隱嵩高山. 略涉經史, 數年間, 人頗異之. 嘗獨坐巖石下, 泫然歎曰：「吾豈終此乎！伍子胥獨何人也？」乃奔長安.

周文帝見而禮之, 拜行臺郎中、靈壽縣伯. 保定中, 遷開府儀同三司, 進爵為公. 後為膠州刺史, 迎長孫氏至其第, 置於家, 厚資給之. 隋文帝受禪, 改封邊城郡公. 黔安蠻叛, 命敞討平之. 師旋, 拜金州總管, 政號嚴明, 吏人懼之. 後以年老乞骸骨, 賜二馬輅車歸河內, 卒於家. 子最嗣.

仲遠, 彥伯弟也. 明帝末年, 尒朱榮兵威稍盛, 諸有啟謁, 率多見從. 而仲遠摹寫榮書, 又刻榮印, 與尚書令史, 通為奸詐. 造榮啟表, 請人為官, 大得財貨, 以資酒色. 落魄無行業.

及孝莊即位, 封清河公、徐州刺史, 兼尚書左僕射、三徐大行臺, 尋進督三徐諸軍事. 仲遠上言：「竊見比來行臺采募者, 皆得權立中正, 在軍定第, 斟酌授官. 今求兼置, 權濟軍要. 若立第亦爽, 關京之日, 任有司裁奪.」詔從之. 於是隨情補授, 肆意聚歛.

尒朱榮死, 仲遠勒其部眾, 來向京師. 節閔立, 進爵彭城王, 加大將軍, 又兼尚書令, 鎮大梁. 仲遠遣使請準朝式, 在軍鳴騶. 節閔帝覽啟, 笑而許之. 其肆情如此. 復進督東道諸軍事、本將軍、兗州刺史, 餘如故. 仲遠天性貪暴, 心如峻壑, 大宗富族, 誣之以反, 沒其家口, 簿籍財物, 皆以入己. 丈夫死者, 投之河流, 如此者不可勝數. 諸將婦有美色者, 莫不被其淫亂. 自滎陽以東, 輸稅悉入其軍, 不送京師.

時天光控關右, 仲遠在大梁, 兆據並州, 世隆居京邑, 各自專恣, 權強莫比. 所在並以貪虐為事, 於是四方解體. 又加太宰, 解大行臺. 仲遠專恣尤劇, 方之彥伯、世隆, 最為無禮. 東南牧守, 下至人俗, 比之豺狼, 特為患苦.

後移屯東郡, 率眾與度律等拒齊神武. 尒朱兆領騎數千自晉陽來會. 軍次陽平, 神武縱以間說, 仲遠等迭相猜貳, 狼狽遁走. 中興二年, 復與天光等於韓陵戰敗, 南走, 尋乃奔梁, 死於江南.

世隆字榮宗, 仲遠弟也. 明帝末, 兼直閤, 加前將軍. 尒朱榮表請入朝, 靈太後惡之, 令世隆詣晉陽慰喻榮. 榮因欲留之, 世隆曰：「朝廷疑兄, 故令世隆來. 今遂住, 便有內備, 非計之善.」榮乃遣入. 榮舉兵南出, 世隆遂走, 會榮於上黨. 建義初, 除給事黃門侍郎. 莊帝之立, 世隆預其謀, 封樂平郡公. 元顥逼大梁, 詔為前將軍、都督, [一八]鎮武牢. 顥既克滎陽, 世隆懼而遁還, 莊帝倉卒北巡. 及車駕還宮, 除尚書左僕射, 攝選.

莊帝之將圖尒朱榮, 每屏人言. 世隆懼變, 乃為匿名書, 自牓其門曰：「天子與侍中楊侃、黃門高道穆等為計, 欲殺天柱.」還復自以此書與榮妻北鄉郡公主, 並以呈榮, 勸其不入. 榮毀書唾地曰「世隆無膽, 誰敢生心！」世隆又勸其速發. 榮曰：「何匆匆？」皆不見從.

榮死, 世隆奉榮妻, 燒西陽門夜走. 北次河橋, 殺武衛將軍奚毅. 率眾還戰大夏門外. 及李苗燒絕河梁, 世隆乃北遁. 攻建州克之, 盡殺人以肆其忿. [一九]至長子, 與度律等共推長廣王曄為主. 曄小名盆子, 聞者皆以為事類赤眉. 曄以世隆為尚書令, 封樂平郡王, 加太傅, 行司州牧, 會兆於河陽. 兆既平京邑, 讓世隆曰：「叔父在朝多時, 耳目應廣, 如何令天柱受禍？」案劍嗔目, 詞色甚厲. 世隆遜辭拜謝, 然後得已, 而深恨之.

時仲遠亦自滑臺入京. 世隆與兄弟密謀, 慮元曄母幹豫朝政, 伺其母衛氏出行, 遣數十騎如劫賊, 於京巷殺之. 公私驚愕, 莫識所由. 尋縣牓, 以千萬錢募賊, 百姓知之, 莫不喪氣. 尋又以曄疏遠, 欲推立節閔帝. 而度律意在南陽王, 乃曰：「廣陵不言, 何以主天下？」後知能語, 遂行廢立.

初, 世隆之為僕射, 尚書文簿, 在家省閱. 性聰解, 又畏榮, 深自剋勉, 留心幾案, 傍接賓客, 遂有解了之名. 榮死之後, 無所顧憚, 及為令, 常使尚書郎宋遊道、邢昕在其宅聽事, 東西別座, 受納訴訟, 稱命施行. 既總朝政, 生殺自由, 公行淫泆, 信任群小, 隨情與奪. 又兄弟群從, 各擁強兵, 割剝四海, 極其貪虐. 姦諂蛆酷, [二０]多見信用；溫良名士, 罕豫腹心. 於是天下之人, 莫不厭毒. 世隆尋讓太傅. 節閔特置儀同三師之官, 位次上公之下, 以世隆為之. 贈其父買珍相國、錄尚書事、大司馬.

及齊神武起義兵, 仲遠、度律等愚戇恃強, 不以為慮, 而世隆獨深憂恐. 及天光等敗於韓陵, 世隆請赦天下, 節閔不許. 斛斯椿既據河橋, 盡殺世隆黨附, 令行臺長孫承業詣闕奏狀, 掩執世隆及兄彥伯, 俱斬之.

初, 世隆曾與吏部尚書元世雋握槊, 忽聞局上詨然有聲, 一局子盡倒立, 世隆甚惡之. 又曾晝寢, 其妻奚氏忽見一人持世隆首去, 奚氏驚, 就視, 而世隆寢如故. 既覺, 謂妻曰：「向夢人斷我頭持去, 意殊不適.」又此年正月晦日, 令、僕並不上省, 西門不開. 忽有河內太守田帖家奴, 告省門亭長雲：「今旦為令王借車牛一乘, 終日於洛濱遊觀. 至晚, 王還省, 將車出東掖門, 始覺車上無褥, 請為記識.」亭長以令僕不上, 西門不開, 無跡入者. 此奴固陳不已, 公文列訴. 尚書都令史謝遠疑, 謂妄有假借, 白世隆, 付曹推驗. 時都官郎中穆子容究之. 奴言：初來時, 至司空府西, 欲向省. 令王嫌遲, 遣催車. 車入, 到省西門, 王嫌牛小, 繫於闕下槐樹, [二一]更將一青牛駕車. 令王著白紗、高頂帽, 短小黑色, 儐從皆裙襦□褶, 握板, 不似常時服章. 遂遣一吏將奴送入省中廳事東閤內, 東廂第一屋中. 其屋先常閉, 奴雲：入此屋中有板床, 床上無席, 大有塵土, 兼有甕米. 奴拂床坐, 兼畫地戲, 甕中米亦握看之. 子容與謝遠看之, 閉極久, 全無開跡. 及入, 狀皆符同. 具以此對世隆. 世隆悵然, 意以為惡, 未幾見誅.

世隆弟世承, 莊帝時位侍中, 領禦史中尉. 人才猥劣, 備員而已, 及元顥內逼, 世承守轘轅, 為顥所禽, 顥讓而臠之. 莊帝還宮, 贈司徒.

世承弟弼, 字輔伯, 節閔帝時, 封河間郡公. 尋為青州刺史. 韓陵之敗, 欲奔梁, 數日, 與左右割臂為約. 弼帳下都督馮紹隆為弼信待, 乃說弼曰：「今方同契闊, 宜當心瀝血, 示眾以信.」弼從之, 大集部下, 弼乃踞胡床, 令紹隆持刀披心. 紹隆因推刃殺之, 傳首京師.

度律, 榮從父弟也, 鄙樸少言. 莊帝初, 封樂鄉縣伯. 榮死, 與世隆赴晉陽. 元曄之立, 以度律為太尉公、四面大都督, 封常山王. 與尒朱兆入洛. 兆還晉陽, [二二]留度律鎮京師. 節閔帝時, 為使持節、侍中、大將軍、太尉公, 兼尚書令、東北道行臺, 與仲遠出拒義旗. 齊神武間之, 與尒朱兆遂相疑貳, 自敗而還.

度律雖在軍戎, 聚斂無厭, 所經為百姓患毒. 其母山氏聞度律敗, 遂恚憤發病. 及至, 母責之曰：「汝荷國恩, 無狀而反, 我何忍見他屠戮汝也！」言終而卒, 時人怪異之. 後韓陵之敗, 斛斯椿先據河橋, 遂西走灅波津, 為人執送. 椿囚之, 送齊神武, 斬之都市.

天光, 榮從祖兄子也. 少勇決, 榮特親愛之, 常預軍戎謀. 孝昌末, 榮據並、肆, 仍以天光為都將, 總統肆州兵馬. 明帝崩, 榮向京師, 委以後事. 建義初, 為肆州刺史, 封長安縣公. 榮將討葛榮, 留天光在州, 鎮其根本. 謂曰：「我身不得至處, 非汝無以稱我心.」永安中, 與元天穆東破邢杲. 元顥入洛, 天光與天穆會榮於河內. 榮發後, 並、肆不安, 詔天光兼尚書僕射, 為並、肆等九州行臺, 仍行並州事. 天光至並州, 部分約勒, 所在寧輯. 顥破, 還京師, 改封廣宗郡公.

初, 高平鎮城人赫貴連恩等為逆, [二三]共推敕勒酋長胡琛為主, [二四]號高平王, 遙臣沃野鎮賊帥破六韓□夤. [二五]琛入據高平城, 遣其大將萬俟醜奴來寇涇州. 琛後與莫折念生交通, 侮僈□夤. 遣使人費律如至高平, 誘斬琛. 為醜奴所並, 與蕭寶夤相拒於安定. 寶夤敗還. 建義元年夏, 醜奴擊寶夤於靈州, 禽之, 遂僭大號. 時獲西北貢師子, 因稱神獸元年, 置百官.

朝廷憂之, 乃除天光使持節、都督、雍州刺史, 率大都督武衛將軍賀拔嶽、大都督侯莫陳悅等討醜奴. 天光初行, 唯有軍士千人. 時東雍赤水蜀賊斷路, 天光入關擊破之, 簡取壯健. 至雍, 又稅人馬, 合得萬疋. 以軍人寡少, 停留未進. 榮遣責之, 杖天光百下, 榮復遣軍士二千人赴天光. 天光令賀拔嶽率千騎先驅, 至岐州, 禽其行臺尉遲菩薩. 醜奴棄岐州走還安定. 天光發雍至岐, 與嶽合勢, 破醜奴, 獲蕭寶夤. 於是涇、豳、二夏, 北至靈州, 及賊黨結聚之類, 並降. 唯賊行臺萬俟道洛不下, 率眾西依牽屯山, 據險自守.

榮責天光不獲道洛, 復遣使杖之百, 詔削爵為侯. 天光與嶽、悅等復向牽屯討之, 道洛戰敗, 投略陽賊帥王慶雲. 慶雲以道洛驍果絕倫, 得之甚喜, 便謂大事可圖, 乃自稱皇帝, 以道洛為大將軍. 天光乃入隴, 至慶雲所居水洛城, [二六]破其東城. 賊遂併趣西城, 城中無水, 眾聚熱渴. 有人走降, 言慶雲、道洛欲突出. 天光恐失賊帥, 乃遣謂慶雲, 可以早降, 若未決, 當聽諸人今夜共議. 又謂曰「相知須水, 今為小退.」賊眾安悅, 無復走心. 天光密使軍人多作木槍, 各長七尺, 至昏, 布立人馬, 為防衛之勢, 又伏人槍中. 其夜, 慶雲、道洛果突出, 至槍, 馬各傷倒. 伏兵便起, 同時禽獲. 賊窮, 乞降而已. 天光、嶽、悅等議悉阬之, 死者萬七千人, 分其家口. 於是三秦、河、渭、瓜、涼、鄯善鹹來款順. 詔復天光前官爵.

嶽聞榮死, 還涇州以待, 天光亦下隴, 與嶽圖入洛之策. 既而莊帝進天光爵為廣宗王, 元曄又以為隴西王. 及聞尒朱兆已入京, 天光乃輕騎向都, 見世隆等, 尋便還雍. 世隆等議廢元曄, 更舉親賢, 遣告天光. 天光與定策, 立節閔帝. 又加開府儀同三司、尚書令、關西大行臺. 天光北出夏州, 遣將討宿勤明達, 禽之送洛. 時費也頭帥紇豆陵伊利、萬俟受洛幹等據有河西, 未有所附. 天光以齊神武起兵信都, 內懷憂恐, 不暇他事伊利等, 但微遣備之而已. 又除大司馬.

時神武軍既振, 尒朱兆、仲遠等並經敗退. 世隆累使徵天光, 天光不從. 後令斛斯椿苦要天光雲：「非王無以能定, 豈可坐看宗家之滅？」天光不得已, 東下, 與仲遠等敗於韓陵. 斛斯椿等先還, 於河橋拒之, 天光不得度, 西北走, 被執, 與度律並送於神武. 神武送於洛, 斬於都市.

尒朱專恣, 分裂天下, 各據一方, 賞罰自出, 而天光有定關西之功, 差不酷暴, 比之兆與仲遠, 為不同矣.

論曰：魏自宣武之後, 政道頗虧. 及明皇幼沖, 女主南面, 始則於忠專恣, 繼以元叉權重, 居官者肆其聚斂, 乘勢者極其陵暴, 於是四海囂然, 已有群飛之漸. 逮於靈後反政, 宣淫於朝, 傾覆之徵, 於此至矣.

尒朱榮緣將帥之列, 藉部眾之威, 屬天下暴虐, 人神怨憤, 遂有匡頹拯弊之志, 援主逐惡之功. 及夫禽葛榮, 誅元顥, 戮邢杲, 揃韓婁, 醜奴、寶夤, 鹹梟馬市, 然則榮之功烈, 亦已茂矣. 而始則希覬非望, 睥睨宸極, 終乃靈後、少帝, 沈流不反, 河陰之下, 衣冠塗地, 其所以得罪人神者焉. 至於末跡凶忍, 地逼亦已除矣. [二七]而朝無謀難之宰, 國乏折衝之將, 遂使餘孽相糾, 還成嚴敵. 隆實指蹤, 兆為戎首, 山河失險, 莊帝幽崩. 宗屬分方, 作威跋扈, 廢帝立主, 迴天倒日, 揃剝黎獻, 割裂神州, 刑賞任心, 征伐自己. 天下之命, 縣於數胡, 喪亂弘多, 遂至於此. 豈非天將去之, 始以共定, 終於惡稔, 以至殄滅. 抑亦魏紓其難, 齊以驅除矣. 校勘記

[一]　魏登國初為領人酋長　魏書卷七四尒朱榮傳「人」作「民」, 北史避唐諱改.

[二]　乃以銅鑄孝文及鹹陽王禧等五王子孫像　魏書卷七四尒朱榮傳「五」作「六」. 按孝文兄弟七人, 應作「六」.

[三]　弟始平王子正　通志卷一五一尒朱榮傳、通鑑卷一五二作「

霸城公子正」. 按魏書卷二一彭城王勰傳, 言子正於肅宗初封霸城縣公, 莊帝即位, 封始平王. 又魏書卷十莊帝紀武泰元年四月稱：「戊戌, 南濟河, 以兄彭城王劭為無上王, 弟霸城公子正為始平王.」此在即位之前, 則當作「霸城公」. 通志、通鑑是.

[四]　莊帝及彭城王霸城王俱出帳　通志「霸城王」作「霸城公」. 通鑑作「帝與無上王劭、始平王子正俱出帳外」. 按此在莊帝即位之後, 則作「無上王」「始平王」是. 北史上文既已稱子正為「始平王」, 此復改稱「霸城王」, 更誤. 北史敘河陰事與魏書不同, 當是別本他書, 故前後不相照應.

[五]　復前入城不朝戍北來之人　張森楷雲：「『不朝戍』不可解, 疑有訛誤.」按通志「戍」作「其」, 從下讀, 但字形相去甚遠, 今不改.

[六]　相州刺史李神雋閉門自守　魏書「雋」作「軌」. 按魏書卷三九李神雋傳雲：「肅宗末, 除鎮軍將軍, 行相州事. 於時葛榮南逼, 神雋憂懼, 乃故墜馬傷腳, 仍停汲郡, 有詔追還. 莊帝纂統, 以神雋外戚之望, 拜散騎常侍, 殿中尚書.」則神雋未嘗到任, 莊帝時乃在朝中. 魏書卷六六李崇傳, 言其子神軌於河陰被害, 則此時已死, 相州刺史必非李神軌. 考魏書卷七０李神傳, 言其於孝昌中行相州事, 「建義初, 除衛將軍. 時葛榮充斥, 民多逃散, 先是州將元鑒反叛引賊, 後都督源子邕、裴衍戰敗被害, 朝野憂惶, 人不自保. 而神志氣自若, 撫勞兵民, 小大用命. 既而葛榮盡銳攻之, 久不能剋. 會尒朱榮擒葛榮於鄴西, 事平, 除車騎將軍」. 又魏書卷二一上北海王顥傳, 言顥於武泰初授相州刺史, 行至汲郡, 「以葛榮南侵, 尒朱縱害, 遂盤桓顧望」, 以其舅範遵行相州事, 代前刺史李神. 相州行臺甄密「恐遵為變, 遂相率廢遵, 還推李神攝理州事」. 據此, 則守城抗拒葛榮義軍的相州刺史, 乃是李神. 北史作李神雋, 魏書作李神軌, 都誤. 當是後人以李神名較不顯, 妄增「雋」字、「軌」字.

[七]　獲其渠帥量才授用　魏書「獲」作「擢」, 疑「獲」是「擢」之訛.

[八]　榮曾啟北人為河內諸州　魏書、通志、通鑑卷一五四「內」作「南」. 按當時榮據並州, 欲申張其勢力於黃河以南, 故下雲「欲為掎角勢」. 疑北史作「河內」誤.

[九]　奚毅又見求聞　通鑑卷一五四作「奚毅又見帝, 求間」. 按「求間」即「請間」, 「聞」當是「間」之訛.

[一０]固令為敕勒舞　諸本「勒」訛作「勤」, 據通志改.

[一一]又詔百官議榮配饗司直劉季明曰晉王若配永安則不能終臣節以此論之無所配　錢氏考異卷三九雲：「此述季明語, 當有脫文. 通鑑載其議雲：『若配世宗, 於時無功；若配孝明, 親害其母；若配莊帝, 為臣不終. 』語意完善. 永安, 孝莊年號也. 孝莊之諡, 定於孝武. 當世隆議配享之日, 不當即稱『莊帝』, 北史作『永安』為得之.」按通鑑乃本之洛陽伽藍記卷二. 北史別有所本, 但意思不全, 疑是刪節之失.

[一二]兆字萬仁　按本書卷三六薛孝通傳雲：「吐萬仁猶在並州.」「吐萬仁」即指尒朱兆. 周書卷一文帝紀又作「吐萬兒」, 梁書卷三二陳慶之傳又作「吐沒兒」. 皆當時譯音之異. 此作「萬仁」, 當是省稱, 亦即其漢字.

[一三]又與賀拔勝擊斬元顥子冠受禽之　魏書卷七五尒朱兆傳雲：「榮遣兆與賀拔勝等, 自馬渚西夜渡數百騎, 擊顥子冠受, 擒之.」按魏書卷二一上北海王顥傳亦雲. 「冠受戰敗被擒」. 此「斬」字衍文.

[一四]為兆騎所縶　諸本「縶」訛「繫」, 據魏書及通志卷一五一尒朱兆傳改.

[一五]兆弟智彪　魏書「彪」作「虎」, 北史避唐諱改.

[一六]祖侯真文成時並安二州刺史　按魏書卷七五尒朱彥伯傳「文成」作「高祖」, 則此當作「孝文」.

[一七]及張勸等掩襲世隆　張森楷雲：「『勸』當作『歡』, 即張忻也. 魏收避諱而改.」按本書卷四九斛斯椿傳、卷六齊神武紀並見張歡襲尒朱世隆事. 張歡即張瓊之子, 本書卷五三張瓊傳作「欣」, 北齊書卷二０張瓊傳作「忻」, 魏書卷七五尒朱彥伯傳作「勸」, 都是避高歡之諱而改. 這裏是沿魏書舊文未改.

[一八]詔為前將軍都督　魏書卷七五尒朱世隆傳無「將」字. 按魏書言世隆先已為車騎將軍. 據魏書卷一一三官氏志太和後令, 車騎將軍在第二品, 前將軍在第三品. 尒朱氏權勢正盛, 豈有降黜軍號之理？「將」字衍.

[一九]盡殺人以肆其忿　魏書「人」上有「城」字, 是.

[二０]姦諂蛆酷　通志卷一五一尒朱世隆傳「蛆」作「讒」. 按「

蛆」字當誤.

[二一]繫於闕下槐樹　諸本「闕」作「關」, 魏書、通志作「闕」. 按「闕」指門闕, 今據改.

[二二]兆還晉陽　諸本「還」訛「遷」, 據魏書卷七五、通志卷一五一尒朱度律傳改.

[二三]初高平鎮城人赫貴連恩等為逆　通志卷一五一尒朱天光傳、通鑑卷一五０無「貴」字. 按「赫連」複姓, 此疑衍「貴」字, 或「

連貴」誤倒為「貴連」.

[二四]共推敕勒酋長胡琛為主　諸本「勒」訛作「勤」, 據通志、通鑑改.

[二五]遙臣沃野鎮賊帥破六韓□夤　「□夤」, 張森楷雲：「此即拔陵也, 不知何以駁異.」按通鑑卷一五０作「拔陵」. 「□」疑是「□」之訛, 「□」音「販」, 與「拔」音相近, 「夤」與「陵」同韻. 北史天光傳溢出魏書材料較多, 當是他書異譯, 北史因襲不改, 故有歧異.

[二六]至慶雲所居水洛城　諸本及魏書「水」作「永」. 通鑑卷一五四作「水」. 胡注雲：「水經注卷一七渭水注：『水洛水導源隴山, 西逕水洛亭西, 南注略陽川. 』九域志：『水洛城在德順軍西南一百裏. 』範仲淹曰：『朝那之西, 秦亭之東, 有水洛城. 』」按此城以水洛水為名, 自當作「水洛」, 今據通鑑改.

[二七]至於末跡凶忍地逼亦已除矣　魏書卷七四尒朱榮傳史臣論作：「至於末跡見猜, 地逼貽斃.」按北史文意不貫, 疑有脫文.

北史卷四十九 列傳第三十七

朱瑞　叱列延慶　斛斯椿子徵　孫政　賈顯度弟智　樊子鵠　侯深　賀拔允弟勝　勝弟嶽　侯莫陳悅　念賢　梁覽　雷紹　毛遐弟鴻賓　乙弗朗

朱瑞字元龍, 代郡桑乾人也. 祖就, 沛縣令. 父惠, 行太原太守. 瑞貴達, 並贈刺史.

瑞長厚質直, 敬愛人士, 尒朱榮引為大行臺郎中, 甚見親任. 以為黃門侍郎, 仍中書舍人. 榮恐朝廷事意有所不知, 故居之門下, 為腹心之寄. 封陽邑縣公. 及元顥內逼, 從車駕於河陽, 除侍中、兼吏部尚書, 改封北海郡公. 莊帝還洛, 改封樂陵郡公, 仍侍中. 瑞雖為尒朱榮所委, 而善處朝廷間. 帝亦賞遇之, 嘗謂侍臣曰：「為人臣, 當須忠實, 至如朱元龍者, 朕待之亦不異餘人.」

瑞以青州樂陵有朱氏, 意欲歸之, 故求為青州中正. 又以滄州樂陵亦有朱氏, 而心好河北, 遂乞三從內並屬滄州樂陵郡. 詔許之, 仍轉滄州大中正.

尒朱榮死, 瑞與世隆俱北走, 以莊帝待之素厚, 且見世隆等並無雄才, 終當敗喪, 於路乃還, 帝大悅. 時尒朱天光擁眾關右, 帝招納之, 乃以瑞兼尚書左僕射, 為西道大行臺, 以慰勞焉. 既達長安, 會尒朱兆入洛, 復還京師. 都督斛斯椿先與瑞有隙, 數譖之於世隆, 世隆遂誅之. 太昌初, 贈開府儀同三司、青州刺史, 諡曰恭穆.

叱列延慶, 代西部人也, 世為酋帥. 延慶娶尒朱世隆姊, 故被尒朱榮親遇. 普泰初, 世隆得志, 特見委重, 兼尚書左僕射、山東行臺、北海郡公. 時幽州刺史劉靈助以莊帝幽崩, 遂舉兵唱義, 世隆白節閔帝, 以延慶與大都督侯深於定州討之. 深以靈助善占, 百姓信惑, 未易可圖, 欲還師入據關拒險, 以待其變. 延慶以靈助庸人, 彼皆恃其妖術, 坐看符厭, 寧肯戮力致死, 宜詭言西歸, 可襲而禽. 深從之, 乃出頓城西, 聲雲將還, 詰朝造靈助壘, 遂破禽之.

及韓陵戰敗, 延慶與尒朱仲遠走度石濟. 仲遠南竄, 延慶北降齊神武, 仍從並州. 後赴洛, 孝武帝以為中軍大都督. 孝武之西, 齊神武誅之.

斛斯椿字法壽, 廣牧富昌人也. 其先世為莫弗大人. 父足, 一名敦, 明帝時為左牧令. 時河西賊起, 牧人不安, 椿乃將家投尒朱榮. 征伐有功, 稍遷中散大夫, 署外兵事. 椿性佞巧, 甚得榮心, 軍之密謀, 頗亦關預. 莊帝初, 改封陽曲縣公, 除榮大將軍府司馬. 後為東徐州刺史.

及榮死, 椿甚憂懼, 時梁以汝南王悅為魏主, 資其士馬, 次於境上, 椿遂棄州歸悅. 悅授尚書左僕射、司空公, 封靈丘郡公, 又為大行臺前驅都督. 會尒朱兆入洛, 悅知不逮, 南旋, 椿復背悅歸兆.

以參立節閔謀, 拜侍中、驃騎大將軍、儀同三司, 封城陽郡公. 尋加開府. 時椿父足先在秀容, 忽有傳其死問, 椿請減己階以贈之. 尋知其父猶存, 詔復官, 仍除其父為車騎將軍、揚州刺史.

椿以尒朱兆擅權, 懼禍, 乃與賀拔勝俱說世隆以正道. 世隆不悅, 欲害椿, 賴尒朱天光救, 得免. 及世隆、度律與兆自相疑, 椿與賀拔勝和之, 兆執椿、勝還營. 椿又陳以正理, 兆謝而遣之. 椿謂勝曰：「天下皆怨毒尒朱, 吾等附之, 亡無日矣, 不如圖之.」勝曰「天光與兆, 各據一方, 今俱禽為難.」椿曰：「易致耳.」乃說世隆追天光等赴洛, 討齊神武. 及韓陵之敗, 椿謂都督賈顯智等曰：「若不先執尒朱, 我等死無類矣.」遂與顯智等夜於桑下盟約, 倍道兼行. 椿入北中城, 收尒朱部曲, 盡殺之. 令弟元壽與張歡、長孫承業、顯智等襲世隆、彥伯兄弟, 並斬於閶闔門外. 椿入洛, 縣世隆兄弟首於其門樹. 椿父出見, 謂曰：「汝與尒朱約為兄弟, 今何忍縣其頭於家門？寧不愧負天地！」椿乃傳世隆等首, 並囚度律、天光送於齊神武.

及神武入洛, 椿謂賀拔勝曰：「今天下事在吾與君, 若不先制人, 將為人所制. 高歡初至, 圖之不難.」勝曰：「彼有心於人, 害之不祥. 比數夜與歡同宿, 具序往昔之懷, 兼荷兄恩意甚多, 何苦憚之！」椿乃止. 孝武帝立, 拜椿侍中、儀同開府、城陽郡公. 父足亦加開府, 子悅太中大夫, 同日受拜, 當時榮之.

椿自以數反, 意常不安, 遂密勸孝武帝置閤內都督部曲, 又增武直人數, 自直閤已下, 員別數百, [一]皆選天下輕剽以充之. 又說帝數出遊幸, 號令部曲, 別為行陣, 椿自約勒指麾其間. 從此以後, 軍謀朝政, 一決於椿. 又勸帝徵兵, 詭稱南討, 將以伐齊神武. 帝從之, 以椿為前驅大都督. 椿因奏請率精騎二千, 夜度河掩其勞弊. 帝始然之, 黃門侍郎楊寬說帝曰：「高歡以臣伐君, 何所不至？今假兵於人, 恐生他變. 今度河萬一有功, 是滅一高歡復生一高歡矣.」帝遂敕椿停行. 椿歎曰：「頃熒惑入南鬥, 今上信左右間搆, 不用吾計, 豈天道乎！」

帝勒兵河橋, 命椿自洛而東, 至武牢. 帝以賈顯智背叛, 東師失律, 將幸關中, 乃遣使命椿, 因從入關. 拜尚書令, 侍中如故, 封常山郡公. 歷位司徒、太保, 仍尚書令. 時寇難未息, 內外戒嚴, 唯椿得列威儀, 鳴騶清路. 遷太傅, 薨, 年四十三. 帝親臨弔, 百僚赴哭. 詔賜東園祕器, 遣尚書、梁郡王景略監護喪事. 贈大將軍、錄尚書、三十州諸軍事、侍中、恒州刺史、常山郡王, 諡曰文宣, 祭以太牢. 又詔改大將軍, 贈大司馬, 給轀輬車. 及葬, 車駕臨於渭陽, 止紼慟哭.

帝嘗給椿店數區, 耕牛三十頭, 椿以國難未平, 不可與百姓爭利, 辭店受牛, 日烹一頭, 以饗軍士. 及死, 家無餘資.

有四子, 悅、恢、徵、演. 演為齊神武所殺, 三子入關.

徵字士亮, 博涉群書, 尤精三禮, 兼解音律. 有至性, 居父喪, 朝夕共一溢米. 少以父勳賜爵城陽郡公. 大統末, 起家通直散騎常侍, 稍遷兼太常少卿.

自魏孝武遷西, 雅樂廢缺, 徵博采遺逸, 稽諸典故, 創新改舊, 方始備焉. 又樂有錞於者, 近代絕此器, 或有自蜀得之, 皆莫之識. 徵見之曰：「此錞於也.」眾弗信之, 徵遂依幹寶周禮注, 以芒筒捋之, 其聲極清, 眾乃歎服. 徵仍取以合樂焉.

六官建, 拜司樂下大夫, 遷司樂中大夫, 進位驃騎大將軍、開府儀同三司, 轉內史下大夫. 天和三年, 周武帝以徵經有師法, 詔令授皇諸子. 宣帝時為魯公, 與諸皇子等鹹服青衿, 行束脩之禮, 受業於徵. 仍並呼徵為夫子, 儒者榮之. 六年, 除司宗中大夫, 行內史, 仍攝樂部. 進封岐國公, 尋轉小宗伯. 除太子太傅, 仍小宗伯.

宣帝嗣位, 遷上大將軍、大宗伯. 時武帝初崩, 梓宮在殯, 帝意欲速葬, 令朝臣議之. 徵與內史宇文孝伯等固請依禮七月, 帝竟不許.

帝之為太子也, 宮尹鄭譯坐不能以正道調護, 被謫除名. 而帝雅親愛譯, 至是, 拜譯內史中大夫, 甚委任之. 譯乃獻新樂, 十二月各一笙, 每笙用十六管. 帝令與徵議之. 徵駁而奏之曰：「禮雲, 十二律轉相生, 聲五具在十六焉, 六律十二管, 還相為宮. 然詳一笙十六管, 總一百九十二管, 既無相生之理, 又無還宮之義. 臣恐鄭聲亂樂, 未合於古. 夫音樂之起, 本於人心, 天之應人, 有如影響. 為善者, 天報之以福；為惡者, 天譴之以殃. 故舜彈五絃之琴, 歌南風之詩, 而天下化. 紂為朝歌、北裏之音, 而社稷滅. 是知樂也者, 和情性, 移風俗, 動天地, 感鬼神, 禍福所基, 盛衰攸繫, 安可不慎哉！案譯之所為, 不師古始. 若以月奏一笙, 則鍾鼓諸色, 各須一十有二. 雅樂之備, 已充廟廷, 今若益之, 於何陳列？方須更闢階墀, 增修廊宇, 非急之務, 寧可勞人？如謂笙管之外, 不須加造, 則樂之損益, 豈繫於笙？進退無據, 竊謂不可.」帝頗納之, 且令停譯所獻.

及武帝山陵回, 帝欲作樂, 復令議其可不. 徵曰：「孝經雲『聞樂不樂. 』聞尚不樂, 其況作乎！」鄭譯曰：「既雲聞樂, 明即非無, 止可不樂, 何容不奏.」帝遂依譯議, 譯因此銜之.

帝後肆行非度, 昏虐日甚, 徵以荷武帝重恩, 嘗備位師傅, 乃上疏極諫, 指陳帝失, 不納. 譯因譖之, 遂下徵於獄. 徵懼不免, 獄卒張元平哀之, 乃以佩刀穿牆, 送之出. 元平被捶拷百數, 而無所言. 徵既出, 匿於人家, 後遇赦得免, 然猶坐除名.

隋文帝踐極, 例復官爵, 除太子太傅, 仍詔徵修撰樂書. 開皇四年薨, 年五十六. 初, 隋文帝為大司馬, 有外姻喪, 徵就第弔之, 久而不出, 徵怒, 遂弗之待, 比出候, 徵已去矣. 隋文帝以此常恨之. 至是, 詔所司諡之曰闇. 子該嗣. 徵所撰樂典十卷.

兄恢, 散騎常侍, 新蔡郡公. 子政嗣.

政明悟有器幹, 隋開皇中, 以軍功授儀同, 甚為楊素所禮. 大業中, 位尚書兵曹郎, 漸見委遇. 玄感兄弟, 俱與之交. 遼東之役, 兵部尚書段文振卒, 侍郎明雅復以罪廢, 帝彌屬意於政. 尋遷兵部侍郎, 稱為幹理. 玄感之反, 政與通謀, 及玄縱等亡歸, 亦政之計. 及帝窮玄縱黨與, 政亡奔高麗. 明年, 帝復東征, 高麗請和, 遂送政. 鎖至京師以告廟, 左翊衛大將軍宇文述請變常法行刑, 帝許之. 以出金光門, 縛之於柱, 公卿百僚, 並親擊射, 臠其肉, 多有噉者, 然後烹焚, 揚其骨灰.

椿弟元壽, 性剛毅諒直, 武力過人, 彎弓兩石, 左右馳射. 歷位吏部尚書, 封桑乾縣伯. 孝武踐阼, 進爵為公, 除豫州刺史. 及車駕西巡, 為部下所殺. 贈司空公, 諡曰景莊.

賈顯度, 中山無極人也. 父道監, 沃野鎮長史.

顯度形貌偉壯, 有志氣. 初為別將, 防守薄骨律鎮. 正光末, 北鎮擾亂, 顯度乃率鎮人浮河而下, 達秀容, 為尒朱榮所留. 隨榮破葛榮, 封石艾縣公, 累遷南兗州刺史. 尒朱榮之死, 顯度奔梁. 普泰初, 還朝. 後隨尒朱度律等敗於韓陵, 與斛斯椿及弟智等先據河橋, 誅尒朱氏.

孝武帝初, 除尚書左僕射, 尋加驃騎大將軍、開府儀同三司、定州大中正. 永熙三年, 為雍州刺史、西道大行臺. 親故祖餞於張方橋, 顯度執酒曰：「顯智性輕躁, 好去就, 覆敗吾家, 其此人也！」武帝入關後, 顯智果同於齊神武. 孝武帝怒, 乃賜顯度死.

智字顯智, 少有膽決, 以軍功累遷金紫光祿大夫, 封義陽縣伯. 及尒朱仲遠為徐州刺史, 智隸仲遠赴彭城. 尒朱榮死, 仲遠舉兵向洛, 智不從之, 莊帝聞而善之. 普泰初, 還洛. 仲遠忿其乖背, 議欲殺之. 智兄顯度先為世隆所厚, 世隆為解喻得全. 後進爵為公. 隨度律等敗於韓陵. 智與顯度、斛斯椿謀誅尒朱氏, 顯度據守北中城, 令智等入京, 禽世隆兄弟.

孝武帝初, 除開府儀同三司、滄州刺史. 在州貪縱, 甚為人害. 孝武徵還京師, 加侍中, 除濟州刺史, 率眾達東郡, 仍停不進. 於長壽津為相州刺史竇泰所破. 天平初, 赴晉陽. 智去就多端, 後坐事死.

樊子鵠, 代郡平城人也. 其先荊州蠻酋, 徙代. 父興, 平城鎮長史、歸義侯. 普泰中, 子鵠貴, 乃贈荊州刺史.

子鵠逢北鎮擾亂, 南至並州, 尒朱榮引為都督府倉曹參軍. 使詣京師, 靈太後問榮兵勢, 子鵠應對稱旨. 太後嘉之, 除直齋, 封南和縣子, 令還赴榮. 建義初, 拜晉州刺史, 封永安縣伯. 永安二年, 以招納叛蜀, 進封中都縣公. 又兼尚書行臺, 政有威信. 尋徵授都官尚書、西荊州大中正. 後兼右僕射, 為行臺. 進封南陽郡公, [二]尚書如故, 假驃騎將軍, 率所部為都督. 時尒朱榮在晉陽, 京師之事, 子鵠頗預委寄, 故在臺閣, 征官不解. 後出為殷州刺史. 屬歲旱儉, 子鵠恐人流亡, 乃勒有粟家分濟貧者, 並遣人牛易力, 多種二麥, 州內以此獲安.

尒朱榮死, 世隆等遣書招子鵠, 子鵠不從. 以母在晉陽, 啟求移鎮河南. 莊帝嘉之, 除都督、豫州刺史. 行達汲郡, 聞尒朱兆入洛, 乃度河見仲遠. 仲遠遣鎮汲郡. 兆徵子鵠赴洛, 既見, 責以乖異之意, 奪其部眾, 將還晉陽. 元曄以為侍中、禦史中尉、中軍大都督.

太昌初, 兼尚書左僕射、東南道大行臺, 總大都督杜德等追討尒朱仲遠, 仲遠奔梁, 收其兵馬. 時梁遣元樹入寇, 陷據譙城, 詔子鵠與德討之. 樹大敗, 奔入城門, 遂圍之. 樹請歸南, 以地還魏, 許之. 及樹眾半出, 子鵠擊破之, 禽樹及梁譙州刺史朱文開. 班師, 遷吏部尚書, 轉尚書右僕射. 尋加驃騎大將軍、開府, 典選.

後除兗州刺史. 子鵠先遣腹心, 緣歷人間, 採察得失. 及至境, 太山太守彭穆參候失儀, 子鵠責讓穆, 並數其罪狀, 穆皆引伏, 於是州內震悚.

及孝武帝入關, 子鵠據城為應, 南青州刺史大野拔率眾就子鵠. 天平初, 齊神武遣儀同三司婁昭等討之. 城久不拔, 昭以水灌城. 而大野拔因與相見, 令左右斬子鵠以降.

侯深, [三]神武尖山人也. 機警有膽略. 孝明末年, 六鎮飢亂, 深隨杜洛周南寇. 後與妻兄念賢, 背洛周歸尒朱榮. 路中遇寇, 身披苫褐. 榮賜其衣帽, 厚待之, 以為中軍副都督. 莊帝即位, 封厭次縣子. 從榮討葛榮於滏口, 戰功尤多. 除燕州刺史.

時葛榮別帥韓樓、郝長等屯據薊城, 榮令深討樓, 配眾甚少. 或以為言, 榮曰：「深臨機設變, 是其所長, 若總大眾, 未必能用.」止給騎七百. 深遂廣張軍聲, 率數百騎深入樓境. 去薊百餘裏, 遇賊帥陳周馬步萬餘, 大破之, 虜其卒五千餘人. 尋還其馬仗, 縱令入城. 左右諫, 深曰：「我兵少, 不可力戰, 事須為計以離隙之.」深度其已至, 遂率騎夜進, 昧旦叩其城門. 韓樓果疑降卒為內應, 遂遁走, 追禽之. 以功賜爵為侯, 尋為平州刺史, 仍鎮範陽.

及尒朱榮死, 太守盧文偉誘深出獵, 閉門拒之. 深率部曲, 屯於郡南, 為榮舉哀, 勒兵南向. 莊帝使東萊王貴平為大使, 慰勞燕、薊. 乃詐降, 貴平信之, 遂執貴平自隨. 進至中山, 行臺僕射魏蘭根邀擊之, 為深所敗. 元曄立, 授深儀同三司、定州刺史、左軍大都督、漁陽郡公. 節閔帝立, 仍加開府. 後隨尒朱兆拒齊神武於廣阿, 兆敗走. 深後從神武破尒朱氏於韓陵.

永熙初, 除齊州刺史. 孝武帝末, 深與兗州刺史樊子鵠、青州刺史東萊王貴平使信往來, 以相連結. 又遣使通誠於神武. 及孝武入關, 復懷顧望. 汝陽王暹既除齊州刺史, 深不時迎納. 城人劉桃符等潛引暹入, 據西城. 深爭門不克, 率騎出奔, 妻兒部曲, 為暹所虜.

行達廣裏, 會承制以深行青州事, 齊神武又遺深書曰：「卿勿以部曲輕少, 難於東邁, 齊人澆薄, 齊州人尚能迎汝陽王, 青州人豈不能開門待卿也？」深乃復還, 暹始歸其部曲. 而貴平自以斛斯椿黨, 亦不受代. 深襲高陽郡克之, 置部曲家累於城中, 親率輕騎, 夜趣青州, 城人執貴平出降. 深自惟反覆, 慮不獲安, 遂斬貴平, 傳首於鄴, 明不同於斛斯椿.

及子鵠平, 詔以封延之為青州刺史. 深既不獲州任, 情又恐懼, 行達廣川, [四]遂劫光州庫軍反. [五]遣騎詣平原, 執前膠州刺史賈璐, 夜襲青州南郭, 劫前廷尉卿崔光韶以惑人情, 攻掠郡縣. 其部下督帥叛拒之, 遂奔梁. 達南青州境, 為賣漿者斬之, 傳首於鄴, 家口配沒.

賀拔允字可泥, 神武尖山人也. 其先與魏氏同出陰山. 有如回者, 魏初為大莫弗. 祖尒頭, 驍勇絕倫, 以良家鎮武川, 因家焉. 獻文時, 以功賜爵龍城縣男, 為本鎮軍主.

父度拔, 性果毅, 襲爵, 亦為本鎮軍主. 正光末, 沃野人破六韓拔陵反, 懷朔鎮將楊鈞聞度拔名, 召補統軍, 配以一旅. 其賊偽署王衛可瑰徒黨尤盛, 既攻沒武川, 又陷懷朔, 度拔父子並為賊所虜. 度拔乃與周德皇帝合謀, 率州裏豪傑輿珍、念賢、乙弗庫根、尉遲檀等, [六]招義勇, 襲殺可瑰. 朝廷嘉之, 未及封賞, 度拔與鐵勒戰沒. 孝昌中, 追贈度拔肆州刺史.

允便弓馬, 頗有膽略. 初度拔之死, 允兄弟俱奔恒州刺史廣陽王深. 深敗, 歸尒朱榮. 允父子兄弟並以武藝稱, 榮素聞其名, 待之甚厚. 建義初, 封壽陽縣侯. 永安中, 進爵為公. 魏長廣王立, 除開府儀同三司, 封燕郡公, [七]兼侍中, 使蠕蠕. 還至晉陽, 屬齊神武將出山東, 允素知神武非常人, 早自結託, 神武以其北土之望, 尤親禮之, 遂與允出信都, 參定大策. 中興初, 轉司徒, 領尚書令. 神武入洛, 進爵為王, 轉太尉, 加侍中.

魏孝武既忌神武, 以允弟嶽據關中, 有重兵, 深相委託, 潛使來往, 當時鹹慮允為變. 及嶽死, 孝武又委嶽兄勝心腹之寄. 神武重舊, 尤全護之. 天平元年, 因與神武獵, 或告允引弓擬神武, 乃置於樓上餓殺之, 年四十八. 神武親臨哭之, 贈太保.

允三子, 世文、世樂、難陀. 興和末, 齊神武並召與諸子同學. 武定中, 敕居定州, 賜田宅. 允弟勝.

勝字破胡, 少有志操, 善左右馳射, 北邊莫不推其膽略. 衛可瑰之圍懷朔, 勝時亦為軍主, 從父度拔鎮守. 既被圍經年而外援不至, 勝乃慷慨白鎮將楊鈞, 請告急於大軍. 鈞許之, 乃募勇敢少年, 得十餘騎, 夜潰圍出. 賊追及之, 勝曰：「我賀拔破胡也.」賊不敢逼. 至朔州, 白臨淮王彧以懷朔被圍之急. 彧以勝辭義懇至, 許以出師, 還令報命. 乃復攻圍而入, 賊追之, 射殺數人. 至城下, 大呼曰「賀拔破胡與官軍至矣！」城中納之. 鈞復遣勝出覘武川. 武川已陷, 勝乃馳還報懷朔. 懷朔亦潰, 勝父子遂為賊所虜.

尋而襲殺可瑰, 眾令勝馳告朔州, 未反而度拔已卒. 刺史費穆奇勝才略, 厚禮留之, 委以兵事. 時廣陽王深在五原, 為破六韓賊所圍, 召勝為軍主. 以功拜統軍. 又隸僕射元纂鎮恒州. 時有鮮於阿胡擁朔州流人南下為寇, [八]恒州城人應之, 勝與兄允弟嶽相失, 勝南投肆州, 允、嶽投尒朱榮. 榮與肆州刺史尉慶賓構隙, 引嶽攻肆州陷. 榮得勝, 大悅曰：「吾得卿兄弟, 天下不足定.」勝兄弟三人, 遂委質事榮.

時杜洛周據幽、定, 葛榮據冀、瀛. 榮謂勝曰：「井陘險要, 我之東門, 欲屈君鎮之, 如何？」勝曰：「是所願也.」榮乃表勝鎮井陘, 以所乘大馬並銀鞍遺之. 及榮入洛, 以預定策立孝莊帝功, 封易陽縣伯. 從元天穆北征葛榮, [九]大破之. 時杜洛周餘燼韓樓在薊城結聚, 以勝為大都督, 鎮中山. 樓讋勝威名, 竟不敢南寇. 元顥入洛陽, 榮徵勝, 使與尒朱兆自硤石度, 大破顥軍, 禽其子冠受, 遂前驅入洛. 進爵真定縣公.

及榮死, 勝與田怡[一０]等奔赴榮第, 時宮殿之門未加嚴防, 怡等議即攻門. 勝止之曰：「天子既行大事, 必當更有奇謀, 吾眾旅不多, 何輕爾！」怡乃止. 及世隆夜走, 勝隨至河橋, 勝以為臣無讎君之義, 遂勒所部還都. 莊帝大悅. 仲遠逼東郡, 詔以本官假驃騎大將軍、東征都督, 率騎一千, 會鄭先護討之. 為先護所疑, 置之營外, 人馬未得休息, 俄而仲遠兵至, 與戰不利, 降之. 復與尒朱氏同謀立節閔帝, 以功拜右衛將軍.

及尒朱氏將討齊神武, 勝時從尒朱度律. 度律與兆不平, 勝以臨敵搆隙, 取敗之道, 乃與斛斯椿詣兆營和之, 反為兆所執. 度律大懼, 引軍還. 兆將斬勝, 數之曰：「爾殺可瑰, 罪一也. 天柱薨後, 不與世隆等俱來而東征仲遠, 罪二也. 我欲殺爾久矣！」勝曰：「可瑰作逆, 勝父子誅之, 其功不小, 反以為罪. 天柱被戮, 以君誅臣, 勝寧負王, 不負朝廷. 今日之事, 生死在王. 但去賊密邇, 內搆嫌隙, 自古迄今, 未有不破亡者. 勝不憚死, 恐王失策.」兆乃捨之. 勝既免, 行百餘裏, 方追及度律. 齊神武既克相州, 兵威漸盛, 於是兆及天光、仲遠、度律等眾十餘萬陣於韓陵. 兆率鐵騎陷陣, 出齊神武後, 將乘其背而擊之. 度律惡兆之驍悍, 懼其陵己, 勒兵不進. 勝以其攜貳, 遂以麾下降齊神武. 度律軍以此先退, [一一]遂大敗.

太昌初, 以勝為領軍將軍, 尋除侍中. 孝武帝將圖齊神武, 以勝弟嶽擁眾關西, 欲廣其勢援, 乃拜都督、荊州刺史、驃騎大將軍、開府儀同三司、南道大行臺、尚書左僕射. 勝多所克捷, 沔北盪為丘墟. 梁武帝敕其子雍州刺史續曰：「賀拔勝北間驍將, 爾宜慎之, 勿與爭鋒.」續遂城守不敢出. 尋進位尚書令, 進爵琅邪郡公.

及齊神武與孝武帝有隙, 詔勝引兵赴洛, 至廣州, 猶豫未進, 而帝已入關. 勝還軍南陽, 遣右丞陽休之奉表入關, [一二]又令府長史元穎行州事, 勝自率所部, 將西赴關中. 進至淅陽, 詔授勝太保、錄尚書事. 聞齊神武已平潼關禽毛鴻賓, 勝乃還荊州. 州人鄧誕執元穎, 引齊師. 時齊神武已遣行臺侯景、大都督高敖曹赴之, 勝敗, 中流矢, 奔梁.

在南三年, 梁武帝遇之甚厚. 勝乞師北討齊神武, 既不果, 乃求還. 梁武帝許之, 親餞於南苑. 勝自是之後, 每執弓矢, 見鳥獸南向者, 皆不射之, 以申懷德之意. 既至長安, 詣闕謝罪. 魏帝握勝手, 歔欷久之, 曰：「初平西徙, 永嘉南度, 漢、晉皆爾, 事乃關天, 非公之咎也.」乃授太師.

從周文帝禽竇泰於小關, 攻弘農；下河北, 禽郡守孫晏；摧破東魏軍於沙苑, 追奔至河上. 仍與李弼別攻河東, 略定汾、絳. 河橋之役, 勝大破東魏軍, 周文令勝收其降卒而還. 及齊神武率眾攻玉壁, 勝以前軍大都督從周文. 見齊神武旗鼓, 識之, [一三]乃募敢勇三千人配勝以犯其軍. 勝適與神武遇, 連叱而字之曰：「賀六渾, 賀拔破胡必殺汝也！」時勝持□追神武數裏, 刃垂及之, 神武汗流, 氣殆盡. 會勝馬為流矢所中, 死, 比副騎至, 神武已逸去. 勝歎曰：「今日之事, 吾不執弓矢者天也！」

是歲, 勝諸子在東者, 皆為神武所害. 勝憤恨, 因動氣疾, 大統十年, 薨於位. 臨終, 手書與周文曰：「勝萬裏杖策, 歸身闕庭, 冀望與公掃除逋寇. 不幸殞斃, 微志不申. 若死而有知, 猶望魂飛賊庭, 以報恩遇耳.」周文覽書, 流涕久之.

勝長於喪亂之中, 尤工武藝, 走馬射飛鳥, 十中其五六. 周文每雲：「諸將對敵, 神色皆動, 唯賀拔公臨陣如平常, 真大勇也.」自居重任, 始愛墳籍, 乃招引文儒, 討論義理. 性又通率, 重義輕財, 身死之日, 唯有隨身兵仗及書千卷而已.

初, 勝至關中, 自以年位素重, 見周文不拜. 尋而自悔, 周文亦有望焉. 後從宴昆明池, 時有雙鳧遊池上, 周文授弓矢於勝曰：「不見公射久矣, 請以為歡.」勝射之, 一發俱中, 因拜曰：「使勝得奉神武, 以討不庭, 皆如此也.」周文悅, 因是恩禮日重, 勝亦盡誠推奉焉. 贈太宰、錄尚書事, 諡曰貞獻. 明帝二年, 以勝配饗文帝廟庭.

無子, 以弟嶽子仲華嗣. 位開府儀同三司, 襲爵琅邪公. 大象末, 位江陵總管. 勝弟嶽.

嶽字阿鬥泥, 少有大志, 愛施好士. 初為太學生, 及長, 能左右馳射, 驍果絕人. 不讀兵書, 而暗與之合, 識者鹹異之. 與父兄赴援懷朔, 賊王衛可瑰在城西三百餘步, 嶽乘城射之, 箭中瑰臂, 賊大駭. 後廣陽王深以為帳內軍主, 與兄勝俱鎮恒州. 州陷, 投尒朱榮, 榮以為都督. 每帳下與計事, 多與榮意合. 榮與元天穆謀入匡朝廷, 問計於嶽. 嶽曰：「夫非常之事, 必俟非常之人, 將軍士馬精強, 位望隆重, 若首舉義旗, 伐叛匡救, 何往不克！何向不摧！古人雲：『朝謀不及夕, 言發不俟駕. 』此之謂矣.」榮與天穆相顧良久, 曰「卿此言真丈夫之論也.」

未幾, 孝明帝暴崩, 榮疑有故, 乃舉兵赴洛. 配嶽甲卒二千, 為先驅. 至河陰, 榮既殺朝士, 因欲稱帝, 疑未能決. 嶽乃從容致諫, 榮尋亦自悟, 乃尊立孝莊. 以定策功, 賜爵樊城鄉男. 從榮破葛榮, 平元顥, 累遷左光祿大夫、武衛將軍.

時萬俟醜奴僭稱大號, 關中騷動, 榮將遣嶽討之. 私謂其兄勝曰：「醜奴足為勍敵, 若嶽往無功, 罪責立至；假令克定, 恐讒愬生焉.」乃請尒朱氏一人為元帥, 嶽副貳之. 榮大悅, 乃以天光為使持節、大都督、雍州刺史, 以嶽為左廂大都督, 又以征西將軍侯莫陳悅為右廂大都督, 並為天光之副, 以討之. 時赤水蜀賊兵斷路, 天光眾不滿二千, 及軍次潼關, 天光有難色. 嶽乃進破之於渭北, 軍容大振.

時醜奴自圍岐州, 遣其大行臺尉遲菩薩、僕射萬俟行醜同向武功, 南度渭水, 攻圍趨柵. 天光遣嶽率千騎赴援. 菩薩攻柵已克, 率步騎二萬至渭北. 嶽以輕騎數十, 與菩薩隔水交言. 嶽稱揚國威, 菩薩乃自驕, 令省事傳語. 省事恃水, 應答不遜, 嶽怒, 舉弓射之, 應弦而倒. 時已逼暮, 於是各還. 嶽於渭南傍水, 分精兵數十為一處, 隨地形勢置之. 明日, 將百餘騎, 隔水與賊相見, 且並東行. 嶽漸前進, 先所置騎, 隨嶽而集, 騎既漸增, 賊不復測其多少. 行二十許裏, 至水淺可濟處, 嶽便馳馬東出, 似欲奔遁. 賊謂嶽走, 乃棄步兵, 南度渭水, 輕騎追嶽. 嶽東行十餘裏, 依橫岡設伏兵以待之, 身先士卒, 急擊之, 賊便退走. 嶽號令所部, 賊下馬者皆不聽殺, 賊顧見之, 便悉投馬. 俄虜三千人, 馬亦無遺, 遂禽菩薩. 仍度渭北, 降步卒萬餘.

醜奴尋棄岐州, 北走安定. 天光方自雍至, 與嶽合勢. 宣言今氣候已熱, 非征討之時, 待至秋涼, 更圖進取. 醜奴聞之, 遂以為實, 分遣諸軍散營農於岐州北百裏細川. [一四]使太尉侯伏侯元進據險立柵. 嶽知其勢分, 密與天光嚴備. 昧旦, 攻圍元進柵, 拔之, 即禽元進, 自餘諸柵悉降. 又輕騎追醜奴, 及之於平涼之長坑, 一戰禽之. 高平城中又執蕭寶夤以歸.

賊行臺萬俟道洛退保牽屯, 嶽攻之. 道洛敗入隴, 投略陽賊帥王慶雲. 以道洛驍果絕倫, 得之甚喜, 以為將. 天光又與嶽度隴, 至慶雲所居水洛城. [一五]慶雲、道洛頻出城拒戰, 並禽之, 餘眾皆悉坑之. 三秦、河、渭、瓜、涼、鄯州鹹來歸款. 賊帥夏州人宿勤明達降復叛, 嶽又討禽之. 天光雖為元帥, 而嶽功效居多, 進封樊城縣伯. 尋詔嶽都督、涇州刺史, 進爵為公.

天光入洛, 使嶽行雍州事. 普泰初, 除都督、岐州刺史, 進清水郡公, 尋加侍中, 給後部鼓吹. 進位開府儀同三司, 兼尚書左僕射、隴右行臺, 仍停高平. 後以隴中猶有土人不順, 嶽助侯莫陳悅, 所在討平之. 二年, 加都督、雍州刺史. 天光將拒齊神武, 遣問計於嶽. 嶽曰：「莫若且鎮關中, 以固根本.」天光不從, 後果敗. 嶽率軍下隴赴雍, 禽天光弟顯壽以應齊神武.

及孝武即位, 加關中大行臺. 永熙二年, 孝武密令嶽圖齊神武, 遂刺心血, 持以寄嶽. 嶽懼, 乃自詣北境, 安置邊防, 率眾趣平涼西界, 布營數十裏, 託以牧馬於原州, 為自安之計. 先是, 費也頭萬俟受洛幹、鐵勒斛律沙門、解拔彌俄突、[一六]紇豆陵伊利等擁眾自守, 至是皆款附. 秦、南秦、河、渭四州刺史又會平涼, 受嶽節度. 唯靈州刺史曹泥不應召, 通使於齊神武. 神武乃遣左丞翟嵩使至關中, 間嶽及侯莫陳悅. 三年, 嶽召悅會於高平, 將討曹泥, 令悅前驅. 而悅受神武指, 密圖嶽. 嶽弗之知而先又輕悅, 悅乃誘嶽入營, 共論兵事. 悅詐雲腹痛, 起而徐行, 令其婿元洪景斬嶽於幕中. 朝野莫不痛惜之. 贈侍中、太傅、錄尚書事、都督關中二十州諸軍事、大將軍、雍州刺史, 諡曰武壯. 翟嵩復命於神武, 神武下床鳴其頰曰：「除吾病者卿也, 何日忘之！」後嶽部下收嶽屍, 葬於雍州北石安原, 葬以王禮.

子緯嗣, 拜開府儀同三司. 周保定中, 錄嶽舊德, 進爵霍國公, 尚周文帝女.

侯莫陳悅, 代人也. 父婆羅門為駝牛都尉, 故悅長於河西. 好田獵, 便騎射, 會牧子作亂, 遂歸尒朱榮. 榮引為府長流參軍. 莊帝初, 除金紫光祿大夫, 封柏人縣侯.

尒朱天光之討關西, 榮以悅為天光右廂大都督. 西伐克獲, 皆與天光、賀拔嶽略同. 除鄯州刺史. 尒朱榮死後, 亦隨天光下隴. 元曄立, 進爵為公, 改封白水郡公. 普泰中, 除秦州刺史. 天光之東出, 將抗齊神武, 悅與嶽下隴以應神武. 至雍州, 會尒朱覆敗. 永熙初, 加開府儀同三司、都督隴右諸軍事, 仍兼秦州刺史.

三年, 嶽召悅共討曹泥, 悅誘嶽斬之. 嶽左右奔散, 悅遣人安慰, 眾皆畏服. 悅心猶豫, 不即撫納, 乃還入隴, 止水洛城. 嶽所部聚於平涼, 規還圖悅. 周文帝時為夏州刺史, 眾遣奉迎. 周文至, 遂總嶽部眾並家口入高平城, 以自安固. 乃勒眾入隴征悅. 悅聞之, 棄城南據山水之險. 悅先召南秦州刺史李景和. 其夜, 景和遣人詣周文, 密許翻降. 至暮, 景和乃勒其所部, 使上驢駝, 雲：「儀同有教, 欲還秦州, 守以拒賊.」復紿帳下雲：「儀同欲還秦州, 汝等何不裝辦？」眾謂言實, 以次相驚, 皆散趣秦州. 景和先馳至城, 據門以慰輯之. 悅部眾離散, 猜畏傍人, 不聽左右近己. 與其二弟並兒及謀殺嶽者八九人, 棄軍迸走, 數日之中, 盤回往來, 不知所趣. 左右勸向靈州, 而悅不決. 言下隴後恐為人見, 乃放馬山中, 令從者悉步, 自乘一騾, 欲往靈州. 中路追騎將及, 縊死野中. 弟息部下, 悉見禽殺. 唯先謀殺嶽者悅中兵參軍豆盧光, 走至靈州, 後奔晉陽.

悅自殺嶽後, 精神恍惚, 不復如常. 恒言：「我睡即夢嶽語我『

兄欲何處去』？隨逐我不相置.」因此彌不自安, 而致敗滅.

念賢字蓋盧, 金城枹罕人也. 父求就, 以大家子戍武川鎮, 仍家焉.

賢美容質, 頗涉經史. 為兒童時, 在學中讀書, 有善相者過學, 諸生競詣之. 賢獨不往, 笑謂諸生曰：「男兒死生富貴皆在天也, 何遽相乎！」少遭父憂, 居喪有孝稱. 後以破衛可瑰功, 除別將, 又以軍功封屯留縣伯. 從尒朱榮入洛, 兼尚書右僕射、東道行臺, 進爵平恩縣公. 永熙中, 孝武以賢為中軍北向大都督, [一七]進爵安定郡公, 加侍中、開府儀同三司. 大統初, 拜太尉, 為秦州刺史, 加太傅, 給後部鼓吹. 三年, 轉太師、都督、河州刺史、大將軍. 久之還朝, 兼錄尚書事. 後與廣陵王欣、扶風王孚[一八]等同為正直侍中. 時行殿初成, 未有題目, 帝詔近侍各名之, 對者非一, 莫允帝心. 賢乃為「圓極」, 帝笑曰：「正與朕意同.」即名之. 河橋之役, 賢不力戰, 乃先還, 自是名頗減. 五年, 除都督、秦州刺史, 薨於州. 諡曰昭定.

賢於諸公, 皆為父黨, 自周文以下, 鹹拜敬之.

子華, 性和厚, 有長者風. 官至開府儀同三司、合州刺史.

梁覽字景叡, 金城人也. 其先出自安定, 避難走西羌, 世為部落酋帥. 曾祖穆, 以枹罕城歸吐穀渾, 後又歸魏, 封臨洮公. 祖顥, 為尚書, 封南安公. 父釗, 河華二州刺史, 封新陽縣伯.

覽家世豪富, 貲累千金. 孝昌初, 秦州莫折念生、胡琛等反, 散財招募, 有三千人, 鎮河州. 從大軍平賊, 歷涼、河二州刺史, 封安德縣侯. 覽既為本州刺史, 盛修甲仗, 人馬精銳. 吐穀渾憚不敢出, 皆曰：「梁公在, 未可行也.」永安中, 詔大鴻臚琅邪王皓就策授世為河州刺史. 永熙中, 改封郡公. 大統二年, 加太尉. 其年, 覽從弟仚定反, 欲圖覽, 覽與數戰未能平, 王師至, 始破之. 四年, 遷太傅.

及河橋之役, 王師敗, 時病留長安, 趙青雀反北城, 覽為之謀主. 事平, 乃見殺.

子鸛雀, 位儀同三司、大都督, 後坐事免, 死.

雷紹字道宗, 武川鎮人也. 九歲而孤. 有膂力, 善騎射. 年十八, 給事鎮府. 嘗使洛陽, 見京都禮義之美, 還謂同僚曰：「徒知邊備尚武, 以圖富貴；不謂文學, 身之寶也. 生世不學, 其猶穴處, 何所見焉？」遂逃歸, 辭母求師, 經年, 通孝經、論語. 嘗讀書, 至人行莫大於孝, 乃投卷嘆曰：「吾離違侍養, 非人子之道.」即還鄉裏, 躬耕奉養. 遭母憂, 哀毀骨立, 由是知名. 鎮將召補鎮佐.

後隨賀拔嶽征討, 為嶽長史. 嶽有大事, 常訪而後行. 及齊神武起兵, 嶽恥居其下. 紹乃勸嶽迎孝武西都長安, 以順討逆. 嶽曰「吾本意也.」後嶽信諸將言, 欲保關中, 坐觀成敗, 紹知計不用, 請為邊州, 建功效. 嶽曰：「君有毗佐之力, 當總大州.」遂以紹為京兆太守. 清平理物, 甚得人和.

在郡踰年, 嶽被害. 初, 紹見嶽數與侯莫陳悅宴語, 嘗謂嶽曰：「公其慎之！」嶽不從, 果及於難. 紹乃棄郡, 馳赴嶽軍, 與寇洛等迎周文帝. 悅平, 以功授大都督、涼州刺史. 紹請留所領兵以助東討, 請單騎赴州. 刺史李叔仁擁州逆命, 紹遂歸. 永熙三年, 以紹為渭州刺史, 進爵昌國伯. 初紹為嶽長史, 周文為嶽左丞, 及居相, 常以恩舊接之. 卒於州.

紹性好施, 祿賜皆分贍親故, 及死日, 無以送終. 兼敬信佛道, 遺敕其子曰：「吾本鄉葬法, 必殺大馬, 於亡者無益, 汝宜斷之, 斂以時服, 事從約儉.」還葬長安, 天子素服臨弔, 贈太尉, 賜東園祕器. 子渙.

毛遐字鴻遠, 北地三原人也. 世為酋帥. 曾祖天愛, 太武時, 至定州刺史、始昌子. 傳至遐, 四世不絕.

正光中, 蕭寶夤為大都督, 討關中諸賊, 鹹陽太守韋邃時為都督, 以遐為都督府長史. 寶夤敗還長安, 三輔騷擾. 遐因辭邃還北地, 與弟鴻賓聚鄉曲豪傑, 遂東西略地, 氐、羌多赴之, 共推鴻賓為盟主. 既而賊帥宿勤買奴自號京兆王於北地, 遐詐降之, 而與鴻賓攻其壁. 賊自相斫射, 縱兵追擊, 七柵皆平.

後寶夤構逆謀, 遐知之, 乃寄書與鴻賓, 索馬迎接, 復於馬祗柵建旗鼓以拒寶夤, 攻其將盧祖遷禽之. 寶夤以是日拜南郊, 竊號, 禮未畢而告敗, 寶夤懼, 口乾色變, 不遑部伍, 人皆亂還. 詔授遐南豳州刺史, [一九]進爵為伯. 遐又攻破其將侯終德. 寶夤知內外勢異, 輕將十數騎走巴中. 冬, 萬俟醜奴陷秦州, 詔以遐兼尚書, 二州行臺. 孝武帝入關, 敕周文帝置二尚書, 分掌機事, 遐與周惠達始為之. 稍遷驃騎大將軍、儀同三司, 卒.

遐少任俠, 有智謀. 世為豪右, 貲產巨億, 士流貧乏者, 多被賑贍. 故中書郎檀翥、尚書郎公孫範等, 常依託之. 至於自供衣食, 粗弊而己. 死之日, 鄉黨赴葬, 鹹共痛惜.

鴻賓大鼻眼, 多鬢鬚, 黑而且肥, 狀貌頗異, 氐、羌見者皆畏之. 加膽略騎射, 俶儻不拘小節. 昆季之中, 尤輕財好施. 遐雖雲早立, 而名出其下. 及賊起, 鄉裏推為盟主, 常與遐一守一戰. 後拜岐州刺史、散騎常侍、開國縣侯. 遐笑謂鴻賓曰：「擊賊之功, 吾不居汝後, 至於受賞, 汝在吾前, 當以德濟物, 不及汝故.」明帝以鴻賓兄弟所定處多, 乃改北地郡為北雍州, 鴻賓為刺史. 詔曰：「此以晝錦榮卿也.」改三原縣為建中郡, 以旌其兄弟. [二０]

後尒朱天光自關中還洛, 夷夏心所忌者, 皆將自隨. 鴻賓亦領鄉中壯武二千人以從. 洛中素聞其名, 衣冠貧冗者, 競與之交. 尋拜西兗州刺史. 羇寓倦遊之輩, 四座常滿, 鴻賓資給衣食, 與己悉同, 私物不足, 頗有公費. 轉南青州刺史. 未幾, 徵還, 為有司所糾, 鴻賓遂逃匿人間. 月餘, 特詔原之.

及孝武帝與齊神武有隙, 令鴻賓鎮潼關, 為西道之寄. 車駕西幸, 漿糗乏絕, 侍官三二日間, 唯飲澗水, 源賓奉獻酒食, 迎於稠桑, 文武從者, 始解飢渴. 武帝把其手曰：「寒松勁草, 所望於卿也. 事平之日, 寧忘主人.」仍留守潼關. 後神武來寇, 見禽至並州, 憂恚卒.

鴻賓弟鴻顯, 位散騎常侍, 封縣侯. 遐乳母所產也, 一字七寶. 遐養之為弟, 因姓毛氏. 勁悍多力, 後隨諸兄戰鬥, 多先鋒陷陣. 大統四年, 為廣州刺史, 與駱超鎮東陽, 陷東魏. [二一]卒. 子野叉.

乙弗朗字通照, 其先東部人也. 世為部落大人, 與魏徙代, 後因家上樂焉.

朗少有俠氣, 在鄉裏以善騎射稱. 孝莊末, 北邊擾亂, 避地居並、肆間. [二二]尒朱榮見而重之, 甚相接待, 以功封蓮勺子. 後隸賀拔嶽, 從尒朱天光西討, 為嶽左廂都督. 孝武帝之禦齊神武, 授朗閤內大都督. 及帝西入, 詔朗為軍司, 先驅靖路. 至長安, 封長安縣公. 卒於岐州刺史.

初, 朗患積冷, 周文賜三石東生散, 令朗法服之, 使人問疾, 朝夕相繼, 見重如此. 臨終惟雲「恨不見河、洛清平, 重反京縣」, 以此為恨, 三舉手搥床, 而便氣盡. 贈太尉.

子鳳, 位宮伯、開府儀同三司. 與周閔帝謀宇文護, 見殺.

論曰：朱瑞以向義受戮, 延慶以違順遇禍, 各其命焉. 斛斯椿屢踐危機, 終獲貞吉, 豈人謀之所致也？徵洽聞強記, 以夔、襄任己, 終使鹹、英不墜, 韶、濩惟新. 加以盡心所事, 無忘直道, 抗辭正色, 顛沛不渝, 蓋有周之忠烈乎. 賈顯智、樊子鵠、侯深等並驅馳風塵之際, 但自陷夷戮, 觀其遺跡, 雖獲罪於霸政, 求之有魏, 得失未可知也.

賀拔允昆季以勇略之資, 當馳競之日, 並邀時投隙, 展效立功. 始則委質尒朱, 中乃結款高氏, 太昌之後, 即帝圖高, 察其所由, 固非守節之士. 及勝垂翅江左, 憂魏室之危亡, 奮翼關西, 感梁朝之顧遇, 有長者之風矣. 終能保榮持寵, 良有以焉. 嶽以二千羸兵, 抗三秦勍敵, 奮其智勇, 克翦凶渠, 雜種畏威, 遐方慕義, 斯亦一時之盛矣. 卒以勳高速禍, 無備嬰戮, 惜哉！昔陳涉首事不終, 有漢因而創業；賀拔功成夙殞, 周文籍以開基. 不有所廢, 君何以興？信乎其然矣.

侯莫陳悅肆行殘慝, 死不旋踵, 觀其亡滅, 蓋自取之. 念賢有始有卒, 取敬群公. 梁覽終以取禍, 鮮克之義. 雷紹馳騖雲雷之秋, 毛遐兄弟致力經綸之日, 乙弗朗展轉擾攘之中, 卒獲歸順, 美矣！校勘記

[一]　又增武直人數自直閤已下員別數百　諸本「自」作「百」, 魏書卷八０斛斯椿傳作「自」. 按「武直」即指直閤、直齋、直寢等宿衛人員. 「武直人數百」與「直閤已下員別數百」重複. 「百」字誤, 今據魏書改.

[二]　進封南陽郡公　諸本「南」作「西」, 魏書卷八０樊子鵠傳作「南」. 按南陽為樊氏郡望(元和姓纂輯本卷四, 樊氏郡望, 首舉南陽湖陽縣), 故以封樊子鵠. 「西」字誤, 今據改.

[三]　侯深　魏書卷八０作「侯淵」, 北史避唐諱改.

[四]　行達廣川　諸本「川」作「州」, 魏書作「川」. 通志卷一五一侯深傳作「固」. 按魏之廣州治魯陽, 距青州、光州甚遠. 據魏書地形志中, 青州齊郡有廣川縣, 齊州有廣川郡. 侯深周旋於青、齊、光三州之間, 則當以廣川為是. 今據魏書改. 廣固即益都, 亦屬青州. 字形相去甚遠, 疑非.

[五]　遂劫光州庫軍反　宋本、大德本及通志「軍」作「車」, 百衲本據南、北、汲、殿四本修作「軍」, 魏書作「兵」. 按「庫兵」指庫中武器. 但光州之武器庫何以在廣川？作「車」作「軍」並費解, 疑有誤.

[六]　率州裏豪傑輿珍念賢乙弗庫根尉遲檀等　諸本脫「輿」字, 據周書卷十四賀拔勝傳補. 又周書「檀」上有「真」字, 這裏當是省稱.

[七]　封燕郡公　諸本「公」作「王」, 北齊書卷一九賀拔允傳作「公」. 按下文雲「進爵為王」, 又魏書卷一一出帝紀太昌元年八月稱：「燕郡開國公賀拔允進爵為王」, 則此時當是公. 今據改.

[八]　時有鮮於阿胡擁朔州流人南下為寇　諸本「阿」作「河」, 周書卷十四賀拔勝傳作「阿」. 按魏書卷九肅宗紀孝昌二年四月稱「

朔州城人鮮於阿胡、厙狄豐樂據城反」. 「河」乃「阿」之訛, 今據改.

[九]　從元天穆北征葛榮　諸本「從」訛作「後」, 據周書改.

[一０]田怡　張森楷雲：「魏書卷八０『怡』作『怙』, 通鑑同. 本書卷二六宋世良傳之田估, 尒朱世隆傳之田帖, 並即此人. 以字形相近而誤, 但未知其孰是.」

[一一]度律軍以此先退　諸本「先」訛作「免」, 據周書改. 度律先退事見本書卷六齊神武紀.

[一二]遣右丞陽休之奉表入關　諸本「陽」作「楊」, 通志卷一五六賀拔勝傳作「陽」. 按事見本書卷四七、北齊書卷四二陽休之傳, 今據改.

[一三]及齊神武率眾攻玉壁勝以前軍大都督從周文見齊神武旗鼓識之　周書作「及齊神武悉眾攻玉壁, 勝以前軍大都督從太祖追之於汾北. 又從戰邙山, 時太祖見齊神武旗鼓, 識之」. 按攻玉壁與戰邙山是兩次戰役. 這裏「周文」下當脫「追之於汾北. 又從戰邙山, 時周文」等字. 遂使兩次戰役混淆, 且文理不順. 又「齊神武」諸本脫作「齊武」, 據周書、通志補「神」字.

[一四]分遣諸軍散營農於岐州北百裏細川　諸本「細」作「網」, 周書卷十四賀拔嶽傳作「細」, 魏書卷七五尒朱天光傳作「涇」. 按周書卷一五寇洛傳、通鑑卷一五四作「細」. 太平寰宇記卷三二涇州靈臺縣下有蒲川水, 引水經注雲：「蒲水出南山蒲穀, 東北合細川水.」(今本水經注缺涇水), 即此. 其水入涇, 作涇川亦不誤. 但「

網」必是「細」之訛, 今據周書改.

[一五]至慶雲所居水洛城　諸本「水」訛「永」, 今改正. 參見卷四八尒朱天光傳校記.

[一六]解拔彌俄突　參見卷六齊神武紀校記.

[一七]孝武以賢為中軍北向大都督　周書卷一四念賢傳「向」作「

面」. 按當時屢見「四面大都督」、「西面大都督」, 疑作「面」是.

[一八]扶風王孚　諸本「孚」作「季」. 張森楷雲：「『季』當作『孚』. 時有扶風王孚, 無名『季』者.」按張說是. 孚見本書卷一六臨淮王譚傳. 「季」乃「孚」之訛, 今據改.

[一九]授遐南豳州刺史　諸本「豳」作「幽」. 錢氏考異卷三九雲：「『幽』當作『豳』.」按魏書卷五九蕭寶夤傳, 言寶夤於孝昌三年四月曾授雍、岐、涇、南豳四州諸軍事. 隋書地理志上北地郡注雲：「後魏置豳州.」又於新平縣下注雲：「舊曰白土, 西魏置豳州.」楊守敬隋書地理志考証卷一引太平寰宇記、魏書楊椿傳、蕭寶夤傳, 以為白土之豳州, 即南豳州, 不始置於西魏. 毛遐所授之州, 即此地. 錢說是, 今據改.

[二０]改三原縣為建中郡以旌其兄弟　隋書地理志上京兆郡三原縣下雲：「後周置建忠郡.」按隋書作「後周」誤. 但既是以旌表毛遐兄弟立名, 則字當作「忠」.

[二一]為廣州刺史與駱超鎮東陽陷東魏　按北齊書卷二二盧文偉傳附盧勇傳, 有元象元年廣州守將駱超以城降東魏事. 據魏書地形志中, 廣州治魯陽, 則此「東陽」當是「魯陽」之訛.

[二二]孝莊末北邊擾亂避地居並肆間　按「孝莊」當為「孝明」之誤.

北史卷五十 列傳第三十八

辛雄族祖琛　琛子術　術族子德源　楊機　高道穆兄謙之　綦雋　山偉　宇文忠之　費穆　孟威

辛雄字世賓, 隴西狄道人也. 父暢, 汝南、鄉郡二郡太守.

雄有孝性, 居父憂, 殆不可識. 清河王懌為司空, 辟為左曹. 懌遷司徒, 仍授左曹. 雄用心平直, 加以閑明政事, 經其斷割, 莫不悅服. 懌每謂人曰：「必也無訟, 辛雄有焉.」歷尚書駕部、三公郎. 會沙汰郎官, 唯雄與羊深等八人見留, 餘悉罷遣.

先是, 禦史中丞、東平王匡復欲輿棺諫諍, 尚書令、任城王澄劾匡大不敬, 詔恕死. 雄奏理匡曰：「竊惟白衣元匡, 歷奉三朝, 每蒙寵遇, 諤諤之性, 簡自帝心. 故高祖錫之以匡名, 陛下任之以彈糾. 當高肇之時, 匡造棺致諫, 主聖臣直, 卒以無咎. 假欲重造, 先帝已容之於前, 陛下亦宜寬之於後.」未幾, 匡除平州刺史. 右僕射元欽稱雄之美, 左僕射蕭寶夤曰：「吾聞遊僕射雲：『得如雄者四五人共省事, 足矣. 』今日之賞, 何其晚哉！」

初, 廷尉少卿袁翻以犯罪之人, 經恩競訴, 枉直難明. 遂奏曾染風聞者, 不問曲直, 推為獄成, 悉不斷理. 詔門下、尚書、廷尉議之. 雄議曰：「春秋之義, 不幸而失, 寧僭不濫. 僭則失罪人, 濫乃害善人. 今議者不忍罪姦吏, 使出入縱情, 令君子小人, 薰蕕不別, 豈所謂賞善罰惡, 慇懃隱恤者也？古人唯患察獄之不精, 未聞知冤而不理.」詔從雄議. 自後每有疑議, 雄與公卿駁難, 事多見從. 於是公能之名甚盛.

又為祿養論, 稱仲尼陳五孝, 自天子至於庶人, 無致仕之文. 禮記：八十, 一子不從政；九十, 家不從政. 鄭玄注雲：「復除之.」然則止復庶人, 非公卿士大夫之謂. 以為宜聽祿養, 不約其年. 書奏, 孝明納之. 後除司空長史. 時諸公皆慕其名, 欲屈為佐, 莫能得也.

時諸方賊盛, 而南寇侵境, 山蠻作逆, 孝明欲親討, 以荊州為先. 詔雄為行臺左丞, 與臨淮王彧, 東趣葉城；別將裴衍, 西通□路. 衍稽留未進, 彧師已次汝濱, 逢北溝求救, [一]彧以處分道別, 不欲應之. 雄曰：「王執麾閫外, 唯利是從, 見可而進, 何必守道？」彧恐後有得失之責, 要雄符下. 雄以車駕將親伐, 蠻夷必懷震動, 乘彼離心, 無往不破, 遂符彧軍, 令速赴擊. 賊聞, 果自走散.

在軍上疏曰：「凡人所以臨堅陳而忘身, 觸白刃而不憚者, 一則求榮名, 二則貪重賞, 三則畏刑罰, 四則避禍難. 非此數事, 雖聖王不能勸其臣, 慈父不能厲其子. 明主深知其情, 故賞必行, 罰必信, 使親疏貴賤, 勇怯賢愚, 聞鍾鼓之聲, 見旍旗之列, 莫不奮激, 競赴敵場. 豈厭久生而樂早死也？利害縣於前, 欲罷不能耳. 自秦、隴逆節, 將歷數年, 蠻左亂常, 稍已多載. 凡在戎役, 數十萬人, 三方之師, 敗多勝少, 跡其所由, 不明賞罰故也. 陛下欲天下之早平, 湣征夫之勤悴, 乃降明詔, 賞不移時. 然兵將之勳, 歷稔不決, 亡軍之卒, 晏然在家, 致令節士無所勸慕, 庸人無所畏懾. 進而擊賊, 死交而賞賒, 退而逃散, 身全而無罪, 此其所以望敵奔沮, 不肯進力者矣. 若重發明詔, 更量賞罰, 則軍威必張, 賊難可弭. 臣聞必不得已, 去食就信, 以此推之, 信不可斯須廢也. 賞罰, 陛下之所易, 尚不能全而行之；攻敵, 士之所難, 欲其必死, 寧可得也？」後為吏部郎中.

及尒朱榮入洛, 河陰之難, 人情未安, 雄潛竄不出. 孝莊欲以雄為尚書, 門下奏曰：「辛雄不出, 存亡未知.」孝莊曰：「寧失亡而用之, 可失存而不用也？」遂除度支尚書.

後以本官兼侍中、關西慰勞大使. 將發, 請事五條, 一言逋懸租調, 宜悉不徵；二言簡罷非時徭役, 以紓人命；三言課調之際, 使豐儉有殊, 令州郡量檢, 不得均一；四言兵起歷年, 死亡者眾, 或父或子, 辛酸未歇, 見存耆老, 請假板職, 悅生者之意, 慰死者之魂；五言喪亂既久, 禮儀罕習, 如有閨門和穆, 孝悌卓然者, 宜旌其門閭. 莊帝從之, 因詔人年七十者授縣, 八十授郡, 九十加四品將軍, 百歲從三品將軍.

永熙二年, 兼吏部尚書. 時近習專恣, 雄懼其讒慝, 不能守正, 論者頗譏之. 孝武南狩, 雄兼左僕射, 留守京師. 永熙末, 兼侍中. 帝入關右, 齊神武至洛, 於永寧寺大集朝士, 責雄及尚書崔孝芬、劉廞、楊機等曰：「為臣奉主, 匡危救亂. 若處不諫諍, 出不陪隨, 緩則耽寵, 急便竄避, 臣節安在？」乃誅之.

二子, 士璨、士貞, 逃入關中.

雄從父兄纂, 字伯將, 學涉文史, 溫良雅正. 初為兗州安東府主簿, 與祕書丞同郡李伯尚有舊. 伯尚與鹹陽王禧同逆, 逃竄投纂, 事覺, 坐免官. 後為太尉騎兵參軍, 每為府主清河王懌所賞. 至定考, 懌曰：「辛騎兵有學有才, 宜為上第.」

及梁將曹義宗攻新野, 詔纂為荊州軍司. 纂善撫將士, 人多用命, 賊甚憚之. 會孝明崩諱至, 鹹以對敵, 欲祕凶問. 纂曰：「安危在人, 豈關是也？」遂發喪號哭, 三軍縞素, 還入州城, 申以盟約. 尋為義宗所圍, 相率固守. 孝莊即位, 除兼尚書, 仍行臺. 後大都督費穆擊義宗禽之, 入城, 因舉酒屬纂曰：「微辛行臺之在斯, 吾亦無由建此功也.」

永安二年, 元顥乘勝至城下, 為顥禽. [二]及孝莊還宮, 纂謝不守之罪. 帝曰：「於時朕亦北巡, 東軍不守, 豈卿之過.」轉滎陽太守. 百姓薑洛生、康乞得者, 舊是前太守鄭仲明左右, 豪猾偷竊, 境內患之. 纂伺捕禽獲, 梟於郡市, 百姓欣然. 纂僑屬洛陽, 太昌中, 乃為河南邑中正.

永熙三年, 除河內太守. 齊神武赴洛, 兵集城下, 纂出城謁, 神武慰勉之. 因命前侍中司馬子如曰：「吾行途疲弊, 宜代吾執河內手也.」尋為兼尚書、南道行臺、西荊州刺史. 時蠻酋樊大能應西魏, 纂攻之不剋而敗, 為西魏將獨孤信所害. 贈司徒公.

雄族祖琛. 琛字僧貴. 祖敬宗, 父樹寶, 並代郡太守.

琛少孤, 曾過友人, 見其父母無恙, 垂涕久之. 釋褐奉朝請、滎陽郡丞. 太守元麗性頗使酒, 琛每諫之. 麗後醉, 輒令閉閤, 曰「勿使丞入也.」孝文南征, 麗從輿駕, 詔琛曰：「委卿郡事, 如太守也.」

景明中, 為揚州征南府長史. 刺史李崇, 多事產業, 琛每諫折, 崇不從, 遂相糾舉, 詔並不問. 後加龍驤將軍、南梁太守. 崇因置酒謂琛曰：「長史後必為刺史, 但不知得上佐何如人耳.」琛對曰「若萬一叨忝, 得一方正長史, 朝夕聞過, 是所願也.」崇有慚色. 卒於官.

琛寬雅有度量, 涉獵經史, 喜慍不形於色. 當官奉法, 所在有稱.

長子悠, 字元壽, 早有器業, 為侍禦史, 監揚州軍. 賊平, 錄勳書, 時李崇猶為刺史, 欲寄人名, 悠不許. 崇曰：「我昔逢其父, 今復逢其子.」早卒.

悠弟俊, 字叔義, 有文才. 魏子建為山南行臺, 以為郎中. 有軍國機斷. 還京, 於滎陽為人所劫害. 贈東秦州刺史. 俊弟術.

術字懷哲, 少明敏, 有識度, 解褐司空冑曹參軍. 與僕射高隆之共典營構鄴都宮室, 術有思理, 百工剋濟. 再遷尚書右丞, 出為清河太守, 政有能名. 追授並州長史, 遭父憂去職. 清河父老數百人, 詣闕上書, 請立碑頌德. 齊文襄嗣事, 與尚書左丞宋遊道、中書侍郎李繪等並追詣晉陽, 俱為上客. 累遷散騎常侍.

武定六年, 侯景叛, [三]除東南道行臺尚書, 封江夏縣男. 與高嶽等破侯景, 禽蕭明, 遷東徐州刺史, 為淮南經略使. 齊天保元年, 侯景徵江西租稅, 術率諸軍度淮斷之, 燒其稻數百萬石. 還鎮下邳, 人隨術北度淮者三千餘家. 東徐州刺史郭志殺郡守, 文宣聞之, 敕術：自今所統十餘州地, 諸有犯法者, 刺史先啟聽報；以下先斷, 後表聞. 齊代行臺兼總人事, 自術始也. 安州刺史、臨清太守、盱眙[

四]蘄城二鎮將犯法, 術皆案奏殺之. 睢州刺史及所部郡守, 俱犯大辟, 朝廷以其奴婢百口及貲財盡賜術. 三辭不見許, 術乃送詣所司, 不復以聞. 邢卲聞之, 遺術書曰：「昔鍾離意雲：孔子忍渴於盜泉, 便以珠璣委地. 足下今能如此, 可謂異代一時.」

及王僧辯破侯景, 術招攜安撫, 城鎮相繼款附, 前後二十餘州. 於是移鎮廣陵, 獲傳國璽送鄴, 文宣以璽告於太廟. 此璽即秦所制, 方四寸, 上紐交盤龍, 其文曰：「受命於天, 既壽永昌.」二漢相傳, 又歷魏、晉；晉懷帝敗, 沒於劉聰；聰敗, 沒於石氏；石氏敗, 晉穆帝永和中, 濮陽太守戴僧施得之, 遣督護何融送於建業；歷宋、齊、梁, 梁敗, 侯景得之；景敗, 侍中趙思賢以璽投景南兗州刺史郭元建, 送於術, 故術以進焉.

尋徵為殿中尚書, 領太常卿. 仍與朝賢, 議定律令. 遷吏部尚書, 食南兗州梁郡幹. 遷鄴以後, 大選之職, 知名者數四, 互有得失, 未能盡美. 文襄少年高朗, 所弊也疏；袁叔德沈密謹厚, 所傷者細；楊愔風流辯給, 取士失於浮華；唯術性尚貞明, 取士以才以器, 循名責實, 新舊參舉, 管庫必擢, 門閥不遺. 考之前後銓衡, 在術最為折衷, 甚為當時所稱舉. 天保末, 文宣嘗令術選百員官, 參選者二三千人, 術題目士子, 人無謗讟, 其所旌擢, 後亦皆致通顯.

術清儉寡嗜欲, 勤於所職, 未嘗暫懈, 臨軍以威嚴, 牧人有惠政. 少愛文史, 晚更勤學, 雖在戎旅, 手不釋卷. 及定淮南, 凡諸貲物, 一毫無犯. 唯大收典籍, 多是宋、齊、梁時佳本, 鳩集萬餘卷, 並顧、陸之徒名畫, 二王已下法書, 數亦不少, 俱不上王府, 唯入私門. 及還朝, 頗以饟遺貴要, 物議以此少之. 十年卒, 年六十. 皇建二年, 贈開府儀同三司、中書監、青州刺史.

子閣卿, 尚書郎.

閣卿弟衡卿, 有識學, 開府參軍事. 隋大業初, 卒於太常丞.

術族子德源. 德源字孝基, 祖穆, 魏平原太守. 父子馥, 尚書左丞.

德源沈靜好學, 十四解屬文, 及長, 博覽書記. 美儀容, 中書侍郎裴讓之特相愛好, 兼有龍陽之重. 齊尚書僕射楊遵彥、殿中尚書辛術皆一時名士, 並虛襟禮敬, 同舉薦之.

後為兼員外散騎侍郎, 聘梁使副. 德源本貧素, 因使, 薄有資裝, 遂餉執事, 為父求贈, 時論鄙之. 中書侍郎劉逖上表薦德源：弱齡好古, 晚節逾厲, 枕藉六經, 漁獵百氏. 文章綺豔, 體調清華. 恭慎表於閨門, 謙撝著於朋執. 實後進之辭人, 當今之雅器. 由是除員外散騎侍郎. 後兼通直散騎常侍, 聘陳. 及還, 待詔文林館, 位中書舍人.

齊滅, 仕周為宣納上士. 因取急詣相州, 會尉遲迥起逆, 以為中郎, 德源辭不獲免, 遂亡去. 隋受禪, 不得調者久之. 隱林慮山, 鬱鬱不得志, 著幽居賦以自寄. 素與武陽太守盧思道友善, 時相往來. 魏州刺史崔彥武奏德源潛為交結, 恐有姦計, 由是謫令從軍討南寧.

及還, 祕書監牛弘以德源才學顯著, 奏與著作郎王劭同修國史. 德源每於務隙撰集, 注春秋三傳三十卷, 注揚子法言二十三卷. 蜀王秀奏以為掾, 轉諮議參軍, 卒官. 有集二十卷, 又撰政訓、內訓各二十卷. 有子素臣.

德源從祖兄元植, 齊天保中, 司空司馬. 學涉, 有名聞於世.

德源族叔珍之, 少有氣俠, 歷位北海太守, 後行平州事, 卒於州. 贈驃騎大將軍、洛州刺史, 諡曰恭.

子愨, 武定末, 開府鎧曹參軍.

楊機字顯略, 天水冀人也. 祖伏恩, 徙居洛陽, 因家焉.

機少有志節, 為士流所稱. 河南尹李平、元暉, 並召署功曹. 暉尤委以郡事. 或謂暉曰：「弗躬弗親, 庶人弗信, 何得委事於機, 高臥而已.」暉曰：「吾聞君子勞於求士, 逸於任賢, 吾既委得其才, 何為不可？」由是聲名更著. 時皇子國官多非其人, 詔選清直之士, 機見舉為京兆王愉國中尉, 愉甚敬憚之. 後為洛陽令, 京輦伏其威風. 訴訟者一經其前, 後皆識其名姓, 並記其事理. 歷司州別駕、清河內史、河北太守, 並有能名. 永熙中, 除度支尚書.

機方直之心, 久而彌厲, 奉公正己, 為時所稱. 家貧無馬, 多乘小犢車, 時論許其清白. 與辛雄等並為齊神武所誅.

高恭之字道穆, 自雲遼東人也. 祖潛, 獻文初, 賜爵陽關男. 詔以沮渠牧犍女賜潛為妻, 封武威公主, 拜駙馬都尉.

父崇, 字積善, 少聰敏, 以端謹稱. 家資富厚, 而崇志尚儉素. 初, 崇舅氏坐事誅, 公主痛本生絕胤, 遂以崇繼牧犍後, 改姓沮渠. 景明中, 啟復本姓, 襲爵, 除洛陽令. 為政清斷, 吏人畏其威風, 發擿不避強禦, 縣內肅然. 卒, 贈滄州刺史, 諡曰成.

道穆以字行於世, 學涉經史, 所交皆名流俊士. 幼孤, 事兄如父. 每謂人曰：「人生厲心立行, 貴於見知, 當使夕脫羊裘, 朝佩珠玉. 若時不我知, 便須退跡江海, 自求其志.」禦史中尉元匡高選禦史, 道穆奏記求用於匡, 匡遂引為禦史.

其所糾擿, 不避權豪. 正光中, 出使相州. 前刺史李世哲, 即尚書令崇之子, 多有非法, 逼買人宅, 廣興屋宇, 皆置鴟尾, 又於馬埒堠上為木人執節. 道穆繩糾, 悉毀去之, 並表發其贓貨. 尒朱榮討蠕蠕, 道穆監其軍事, 榮甚憚之. 蕭寶夤西征, 以為行臺郎中, 委以軍機之事.

後屬兄謙之被害, 情不自安, 遂託身於孝莊. 孝莊時為侍中, 深相保護. 及即位, 賜爵龍城侯, 除太尉長史, 領中書舍人. 及元顥逼武牢, 或勸帝赴關西者, 帝以問道穆, 道穆言關中殘荒, 請車駕北度, 循河東下, 帝然之. 其夜到河內郡北, 帝命道穆燭下作詔書, 布告遠近, 於是四方知乘輿所在. 尋除給事黃門侍郎、安喜縣公. 於時尒朱榮欲迴師待秋, 道穆謂榮曰：「大王擁百萬之眾, 輔天子而令諸侯, 此桓、文之舉也. 今若還師, 令顥重完守具, 可謂養虺成蛇, 悔無及矣.」榮深然之. 及孝莊反政, 因宴次謂尒朱榮曰：「前若不用高黃門計, 社稷不安, 可為朕勸其酒, 令醉.」榮因陳其作監軍時, 臨事能決, [五]實可任用, 尋除禦史中尉, 仍兼黃門.

道穆外執直繩, 內參機密, 凡是益國利人之事, 必以奏聞. 諫爭盡言, 無所顧憚. 選用禦史, 皆當世名輩, 李希宗、李繪、陽休之、陽斐、封君義、邢子明、蘇淑、宋世良等三十人.

於時用錢稍薄, 道穆表曰：「百姓之業, 錢貨為本, 救弊改鑄, 王政所先. 自頃以來, 私鑄薄濫, 官司糾繩, 掛網非一. 在市銅價, 八十一文得銅一斤, 私鑄薄錢, 斤餘二百. 既示之以深利, 又隨之以重刑, 得罪者雖多, 姦鑄者彌眾. 今錢徒有五銖之文, 而無二銖之實, 薄甚榆莢, 上貫便破, 置之水上, 殆欲不沈. 因循有漸, 科防不切, 朝廷失之, 彼復何罪. 昔漢文帝以五分錢小, 改鑄四銖. 至武帝復改三銖為半兩. 此皆以大易小, 以重代輕也. 論今據古, 宜改鑄大錢, 文載年號, 以記其始. 則一斤所成, 止七十六文. 銅價至賤, 五十有餘, 其中人功、食料、錫炭、鉛砂, [六]縱復私營, 不能自潤. 直置無利, 自應息心, 況復嚴刑廣設也？以臣測之, 必當錢貨永通, 公私獲允.」後遂用楊侃計, 鑄永安五銖錢.

僕射尒朱世隆當朝權盛, 因內見, 衣冠失儀, 道穆便即彈糾. 帝姊壽陽公主行犯清路, 執赤棒卒呵之不止, 道穆令卒棒破其車. 公主深恨, 泣以訴帝. 帝曰：「高中尉清直人, 彼所行者公事, 豈可私恨責之也？」道穆後見帝, 帝曰：「一日家姊行路相犯, 深以為愧.」道穆免冠謝, 帝曰：「朕以愧卿, 卿反謝朕！」尋敕監儀注. 又詔：「祕書圖籍及典書緗素, 多致零落, 可令道穆總集帳目, 並牒儒學之士, 編比次第.」

道穆又上疏曰：「高祖太和之初, 置廷尉司直, 論刑辟是非, 雖事非古始, 交濟時要. 竊見禦史出使, 悉受風聞, 雖時獲罪人, 亦不無枉濫. 何者？得堯之罰, 不能不怨, 守令為政, 容有愛憎, 姦猾之徒, 恒思報惡, 多有妄造無名, 共相誣謗. 禦史一經檢究, 恥於不成, 杖木之下, 以虛為實. 無罪不能自雪者, 豈可勝道哉！臣雖愚短, 守不假器, 繡衣所指, 冀以清肅. 若仍更踵前失, 或傷善人, 則屍祿之責, 無所逃罪. 如臣鄙見, 請依太和故事, 還置司直十人, 名隸廷尉, 秩以五品, [七]選歷官有稱, 心平性正者為之. 禦史若出糾劾, 即移廷尉, 令知人數. 廷尉遣司直與禦史俱發, 所到州郡, 分居別館. 禦史檢了, 移付司直. 司直覆問事訖, 與禦史俱還. 中尉彈聞, 廷尉科案, 一如舊式. 庶使獄成罪定, 無復稽寬, 為惡取敗, 不得稱枉. 若禦史、司直糾劾失實, 悉依所斷獄罪之. 聽以所檢, 迭相糾發. 如二使阿曲, 有不盡理, 聽罪家詣門下通訴, 別加案檢. 如此則肺石之傍, 怨訟可息, 藂棘之下, 受罪吞聲者矣.」詔從之, 復置司直.

及尒朱榮死, 帝召道穆, 付赦書, 令宣於外. 謂曰：「今當得精選禦史矣.」先是榮等常欲以其親黨為禦史, 故有此詔. 及尒朱世隆等戰於大夏門北, 道穆受詔督戰. 又贊成太府卿李苗斷橋之計, 世隆等於是北遁. 加衛將軍、大都督, 兼尚書右僕射、南道大行臺. 時雖外託征蠻, 而帝恐北軍不利, 欲為南巡之計. 未發, 會尒朱兆入洛, 道穆慮禍, 託病去官. 世隆以其忠於前朝, 遂害之. 太昌中, 贈車騎大將軍、儀同三司、雍州刺史.

子士鏡襲爵, 為北豫州刺史. 道穆兄謙之.

謙之字道讓, 少事後母以孝聞. 專意經史, 天文、算歷、圖緯之書, 多所該涉. 好文章, 留心老、易. 襲父爵.

孝昌中, 行河陰令. 先是有人囊盛瓦礫, 指作錢物, 詐市人馬, 因而逃去. 詔令追捕, 必得以聞. 謙之乃偽枷一囚, 立於馬市, 宣言是前詐市馬賊, 今欲刑之. 密遣腹心, 察市中私議者. 有二人相見忻然曰：「無復憂矣！」執送案問, 悉獲其黨. 並出前後盜處, 失物之家, 各得其本物, 具以狀告. 尋正河陰令. 在縣二年, 損益政體, 多為故事. 時道穆為禦史, 亦有能名, 世美其父子兄弟並著當官之稱.

舊制, 二縣令得面陳得失, 時佞幸之輩, 惡其有所發聞, 遂共奏罷. 謙之乃上疏曰：「臣以無庸, 謬宰神邑, 實思奉法不撓, 稱是官方. 酬朝廷無貲之恩, 盡人臣守器之節. 但豪家支屬, 戚裏親媾, 縲紲所及, 舉目多是. 皆有盜憎之色, 鹹起惡上之心. 縣令輕弱, 何能克濟？先帝昔發明詔, 得使面陳所懷. 臣亡父先臣崇之為洛陽令, 常得入奏是非, 所以朝貴歛手, 無敢幹政. 近年已來, 此制遂寢, 致使神宰威輕, 下情不達. 今二聖遠遵堯、舜, 憲章高祖, 愚臣亦望策其駑蹇, 少立功名. 乞行新典, [八]更明往制, 庶姦豪知禁, 頗自屏心.」詔付外量聞.

謙之又上疏, 以為「自正光以來, 邊城屢擾, 命將出師, 相繼於路. 但諸將帥, 或非其才, 多遣親者, 妄稱入募, 唯遣奴客充數而已. 對寇臨敵, 略不彎弓. 則是王爵虛加, 征夫多闕, 賊虜何可殄除？忠貞何以勸誡也？且近習侍臣, 戚屬朝士, 請託官曹, 擅作威福. 如有清貞奉法不為回者, 鹹共譖毀, 橫受罪罰. 在朝顧望, 誰肯申聞？蔽上擁下, 虧風損政, 使讒諂甘心, 忠讜息義. 且頻年以來, 多有徵發, 人不堪命, 動致流離, 苟保妻子, 競逃王役, 不復顧其桑井, 憚此刑書. 正由還有必困之理, 歸無自安之路. 若聽歸其本業, 徭役微甄, 則還者必眾, 墾田增闢, 數年之後, 大獲課入. 今不務以理還之, 但欲嚴符切勒, 恐數年之後, 走者更多. 故有國有家者, 不患人不我歸, 唯患政之不立；不恃敵不我攻, 唯恃吾不可悔. 此乃千載共遵, 百王一致. 伏願少垂覽察」. 靈太後得其疏, 以責左右近侍, 諸寵要者由是疾之. 乃啟太後, 雲謙之有學藝, 除為國子博士.

謙之與袁翻、常景、酈道元、溫子昇之徒, 鹹申款舊. 好施贍恤, 言諾無虧. 居家僮隸, 對其兒不撻其父母, 生三子便免其一世. 無髡黥奴婢, 常稱：「俱稟人體, 如何殘害？」謙之以父舅氏沮渠蒙遜曾據涼土, 國書漏闕, 乃修涼書十卷, 行於世. 涼國盛事佛道, 為論貶之, 稱佛是九流之一家. 當世名流, 競以佛理來難, 謙之還以佛義對之, 竟不能屈. 以時所行曆多未盡善, 乃更改元修撰, [九]為一家之法. 雖未行於世, 識者歎其多能.

時朝議鑄錢, 以謙之為鑄錢都將長史, 乃上表求鑄三銖錢曰：

蓋錢貨之立, 本以通有無, 便交易, 故錢之輕重, 世代不同. 太公為周置九府圜法. 至景王時, 更鑄大錢. 秦兼海內, 錢重半兩. 漢興, 以秦錢重, 改鑄榆莢錢. 至文帝五年, 復為四銖. 孝武時悉復銷壞, 更鑄三銖. 至元狩中, 變為五銖. 又造赤仄之錢, 以一當五. 王莽攝政, 錢有六等：大錢重十二銖, 次九銖, 次七銖, 次五銖, 次三銖, 次一銖. 魏文帝罷五銖錢, 至明帝復立. 孫權江左鑄大錢, 一當五百. 權赤烏年, 復鑄大錢, 一當千. 輕重大小, 莫不隨時而變.

竊以食貨之要, 八政為首, 聚財之貴, 詒訓典文. 是以昔之帝王, 乘天地之饒, 禦海內之富, 莫不腐紅粟於太倉, 藏朽貫於泉府, 儲畜既盈, 人無困弊, 可以寧謐四海, 如身使臂者矣. 昔漢之孝武, 地廣財饒, 外事四戎, 遂虛國用. 於是草茅之臣, 出財助國, 興利之計, 納稅廟堂, 市列榷酒之官, 邑有告緡之令, 鹽鐵既興, 錢幣屢改, 少府遂豐, 上林饒積. 外闢百蠻, 內不增賦者, 皆計利之由也.

今群妖未息, 四郊多壘, 徵稅既煩, 千金日費, 倉儲漸耗, 財用將竭, 誠楊氏獻稅之秋, 桑兒言利之日. 夫以西京之盛, 錢猶屢改, 並行大小, 子母相權；況今寇難未除, 州郡淪敗, 人物彫零, 軍國用少, 別鑄小錢, 可以富益, 何損於政, 何妨於人也？且政興不以錢大, 政衰不以錢小, 唯貴公私得所, 政化無虧, 既行之於古, 亦宜效之於今矣. 昔禹遭大水, 以歷山之金鑄錢, 救人之困. 湯遭大旱, 以莊山之金鑄錢, 贖人之賣子者. 今百姓窮悴, 甚於曩日, 欽明之主, 豈得垂拱而觀之哉？臣今此鑄, 以濟交乏, 五銖之錢, 任使並用, 行之無損, 國得其益.

詔將從之, 事未就, 會卒.

初, 謙之弟道穆, 正光中為禦史, 糾相州刺史李世哲事, 大相挫辱, 其家恒以為憾. 至是世哲弟神軌為靈太後深所寵任, 會謙之家僮訴良, 神軌左右之, 入諷尚書, 判禁謙之於廷尉. 時將赦, 神軌乃啟靈太後, 發詔於獄賜死. 朝士莫不哀之. 所著文章百餘篇, 別有集錄. 永安中, 贈營州刺史, 諡曰康. 又除一子出身, 以明冤屈.

謙之弟謹之, 字道脩. 父崇既還本姓, 以謹之繼沮渠氏.

綦雋字檦顯, 河南洛陽人也. 其先居代. 雋孝莊時仕, 累遷為滄州刺史, 甚為吏人畏悅. 尋除太僕卿. 及尒朱世隆等誅, 齊神武召文武百司, 下及士庶, 議所立, 莫有應者. 雋避席曰：「廣陵王雖為尒朱扶戴, 當今之聖主也.」神武將從之, 時黃門崔悛議不同, 高乾、魏蘭根等固執悛言, 遂立孝武帝. 及帝入關, 神武深思雋言, 常以為恨.

尋除禦史中尉, 於路與僕射賈顯度相逢, 顯度恃勳貴, 排雋騶列倒, 雋忿見於色, 自入奏之. 尋加散騎常侍、驃騎大將軍、左光祿大夫、儀同三司. 雋佞巧, 能候當塗, 斛斯椿、賀拔勝皆與友善. 性多詐, 賀拔勝出鎮荊州, 過雋別, 因辭雋母, 雋故見敗氈弊被, 勝更遺之錢物. 後兼吏部尚書, 復為滄州刺史. 徵還, 兼中尉, 章武縣伯. 尋除殷州刺史, 薨於州. 贈司空公, 諡曰文貞.

子洪寔字巨正, 位尚書左右郎、魏郡邑中正. 嗜酒好色, 無行檢, 卒官.

山偉字仲才, 河南洛陽人也. 其先居代. 祖強, 美容貌, 身長八尺五寸, 工騎射, 彎弓五石, 為奏事中散. 從獻文獵方山, 有兩狐起於禦前, 詔強射之, 百步內, 二狐俱獲. 位內行長. 父幼之, [一０]位金明太守.

偉涉獵文史, 孝明初, 元匡為禦史中尉, 以偉兼侍禦史. 入臺五日, 便遇正會, 偉司神武門, 其妻從叔為羽林隊主, 撾直長於殿門, 偉即劾奏. 匡善之, 俄然奏正, 帖國子助教, 遷員外郎、廷尉評.

時天下無事, 進仕路難, 代遷之人, 多不霑預. 及六鎮、隴西二方起逆, 領軍元叉欲用代來寒人為傳詔, 以慰悅之. 而牧守子孫投狀求者百餘人, 叉因奏立勳附隊, 令各依資出身, 自是北人, 悉被收敘. 偉遂奏記, 贊叉德美. 叉素不識偉, 訪侍中安豐王延明、黃門郎元順, 順等因是稱薦之. 叉令僕射元欽引偉兼尚書二千石郎, 後正名士郎, 修起居注. 僕射元順領選, 表薦為諫議大夫.

尒朱榮之害朝士, 偉時守直, 故免禍. 及孝莊入宮, 仍除偉給事黃門侍郎. 先是偉與儀曹郎袁昇、屯田郎李延考、外兵郎李奐、三公郎王延業方駕而行, 偉少居後, 路逢一尼, 望之歎曰：「此輩緣業, 同日而死.」謂偉曰：「君方近天子, 當作好官.」而昇等四人皆於河陰遇害, 果如其言.

俄領著作郎, 節閔帝立, 除祕書監, 仍著作. 初, 尒朱兆入洛, 官守奔散, 國史典書高法顯密埋史書, 故不遺落. 偉自以為功, 訴求爵賞. 偉挾附世隆, 遂封東阿縣伯, 而法顯止獲男爵. 偉尋進侍中, 孝靜初, 除衛大將軍, 中書令, 監起居. 後以本官復領著作, 卒官. 贈驃騎大將軍、開府儀同三司、都督、幽州刺史, 諡曰文貞公.

國史自鄧彥海、崔深、[一一]崔浩、高允、李彪、崔光以還, 諸人相繼撰錄. 綦雋及偉等諂說上黨王天穆及尒朱世隆, 以為國書正應代人修緝, 不宜委之餘人, 是以雋、偉等更主大籍. [一二]守舊而已, 初無述著, 故自崔鴻死後, 迄終偉身, 二十許載, 時事蕩然, 萬不記一. 後人執筆, 無所憑據, 史之遺闕, 偉之由也.

外示沈厚, 內實矯競. 與綦雋少甚相得, 晚以名位之間, 遂若水火. 與宇文忠之之徒代人為黨, 時賢畏惡之. 而愛尚文史, 老而彌篤. 偉弟少亡, 偉撫寡訓孤, 同居二十餘載, 恩義甚篤. 不營產業, 身亡之後, 賣宅營葬, 妻子不免飄泊, 士友歎湣之. 長子昂襲爵.

宇文忠之, 河南洛陽人也. 其先南單於之遠屬, 世據東部, 後居代都. 父侃, 卒於書侍禦史.

忠之涉獵文史, 頗有筆劄, 釋褐太學博士. 天平初, 除中書侍郎. 裴伯茂與之同省, 常侮忽之, 以忠之色黑, 呼為「黑宇」. 後敕修國史. 元象初, 兼通直散騎常侍, 副鄭伯猷, 使梁. 武定初, 為尚書右丞, 仍修史. 未幾, 以事除名.

忠之好榮利, 自為中書郎六七年矣, 遇尚書省選右丞, 預選者皆射策, 忠之試焉. 既獲丞職, 大為忻滿, 志氣囂然, 有驕物之色. 識者笑之. 既失官爵, 怏怏發疾, 卒. 子君山.

費穆字朗興, 代人也. 祖於, 位商賈二曹令、懷州刺史, 賜爵松陽男. 父萬襲爵, 位梁州鎮將, [一三]贈冀州刺史.

穆性剛烈, 有壯氣, 頗涉文史, 好尚功名. 宣武初, 襲爵, 稍遷涇州平西府長史. 時刺史皇甫集, 靈太後之元舅, 恃外戚之親, 多為非法. 穆正色匡諫, 集亦憚之.

後蠕蠕主婆羅門自涼州歸降, 其部眾因飢侵掠邊邑, 詔穆銜旨宣慰, 莫不款附. 明年復叛, 入寇涼州. 除穆兼尚書右丞、西北道行臺, 仍為別將, 往討之. 穆至涼州, 蠕蠕遁走. 穆謂其所部曰：「夷狄獸心, 見敵便走, 若不令其破膽, 終恐疲於奔命.」乃簡練精騎, 伏於山穀, 使羸步之眾為外營, 以誘之. 賊騎覘見, 俄而競至, 伏兵奔擊, 大破之.

及六鎮反叛, 穆為別將, 隸都督李崇北伐. 都督崔暹失利, 崇將議班師, 以朔州是白道之衝, 賊之咽喉, 若不全, 則並、肆危, 選將鎮捍, 僉議舉穆. 崇乃請穆為朔州刺史. 尋改雲州刺史. 穆招離聚散, 頗得人心, 北境州鎮皆沒, 唯穆獨存. 久之, 援軍不至, 穆乃棄城南走, 投尒朱榮於秀容. 既而詣闕請罪, 詔原之. 孝昌中, 以都督討平二絳反蜀, 拜散騎常侍. 後妖賊李洪於陽城起逆, 連結蠻左, 詔穆兼武衛將軍擊破之.

及尒朱榮向洛, 靈太後徵穆, 令屯小平. 榮推奉孝莊, 穆遂先降. 榮素知穆, 見之甚悅. 穆潛說榮曰：「公士馬不出萬人, 長驅向洛, 前無橫陳者, 政以推奉主上, 順人心故. 今以京師之眾, 百官之盛, 一知公之虛實, 必有輕侮之心. 若不大行討罰, 更樹親黨, 公還北之日, 恐不得度太行而內難作矣.」[一四]榮心然之, 於是有河陰之事. 天下聞之, 莫不切齒. 榮入洛, 穆為吏部尚書、魯縣侯, 進封趙平郡公. 為侍中、前鋒大都督, 與大將軍元天穆討平邢杲.

時元顥入京師, 穆與天穆既平齊地, 將擊顥. 穆圍武牢, 將拔, 屬天穆北度, 既無後繼, 穆遂降顥. 顥以河陰酷濫, 事起於穆, 引入詰讓, 殺之. 孝莊還宮, 贈侍中、司徒公, 諡曰武宣. 孟威字能重, 河南洛陽人也. 頗有氣尚, 尤知北土風俗. 歷東宮齋帥、羽林監. 後以明解北人語, 敕在著作, 以備推訪. 累遷沃野鎮將. 前後頻使遠藩, 粗能稱旨. 普泰中, 除大鴻臚卿, 卒. 贈司空公. 子恂嗣.

論曰辛雄吏能歷職, 琛以公方行己, 懷哲體有清監, 德源雅業無虧, 並素門之所得也. 楊機清斷在公. 道穆兄弟有政事之用. 綦雋遭逢受職. 山偉位行頗爽. 忠之雖文史足用, 而雅道蔑聞. 費穆出身效力, 功名著矣, 末路一言, 禍延簪帶, 其死也宜哉！孟威以方言陳力, 其勤亦可稱矣. 校勘記

[一]　逢北溝求救　通志卷一五一辛雄傳「溝」作「渣」. 按魏書卷九肅宗紀孝昌元年十二月載孝明親征詔雲：「北淯懸危, 南陽告急.」所指即辛雄與元彧所參加的此次戰役. 「北溝」、「北渣」疑並是「北淯」之訛. 魏書地形志下荊州有北清郡, 錢氏考異卷三０考証言當為「北淯」. 其他在今河南南陽之北, 正在本傳裴衍進軍的□路上.

[二]　永安二年元顥乘勝至城下為顥擒　按此城承上文似指荊州的治所穰城. 但元顥入洛, 不由荊州. 魏書卷七七辛纂傳, 上文有「尋除平東將軍、中郎將」等語, 然後雲：「永安二年, 元顥乘勝卒至城下, 尒朱世隆狼狽退還, 城內空虛, 遂為顥擒.」下文又有「還鎮虎牢」語. 據本書卷四八尒朱世隆傳：「元顥逼大梁, 詔為前將軍、都督, 鎮虎牢. 顥既克滎陽, 世隆懼而宵遁.」則此城乃指虎牢城. 虎牢是北魏東中郎將的治所. 辛纂乃是遷東中郎將後, 在虎牢為元顥所擒. 魏書「中郎將」上脫「東」字. 北史則在「永安」前當脫「尋除平東將軍、東中郎將」等語.

[三]　武定六年侯景叛　按魏書卷一二、本書卷五東魏孝靜紀、本書卷六齊文襄紀, 侯景叛東魏在武定五年正月, 此作「六」年, 誤.

[四]　盱眙　諸本作「盱台」, 據北齊書卷三八(補)辛術傳改. 魏書地形志中淮州、隋書地理志下江都郡並作「盱眙」.

[五]　榮因陳其作監軍時臨事能決　諸本「榮因」作「因榮」, 通志卷一五一高恭傳作「榮因」. 按魏書卷七七高崇附子恭之傳雲「榮對曰：臣本北征蠕蠕, 高黃門與臣作監軍, 臨事能決, 實可任用.」則是尒朱榮因莊帝命之勸酒而陳說舊事, 並非高恭之因尒朱榮以陳述功績. 通志是, 今據乙.

[六]　錫炭鉛砂　諸本「鉛」作「松」, 魏作「鈆」, 通志作「鉛」. 按「鈆」即「鉛」, 為鑄錢原料. 作「松」誤, 今據改.

[七]　名隸廷尉秩以五品　諸本脫「秩」字, 據魏書補. 大理司直班在從五品, 見隋書百官志中.

[八]　乞行新典　魏書高崇附子謙之傳作「乞新舊典」. 按高謙之是請恢復舊制, 魏書是.

[九]　乃更改元修撰　諸本「修」下衍「者」字, 據魏書刪.

[一０]父幼之　魏書卷八一山偉傳「幼」作「稚」, 北史避唐諱改.

[一一]崔深　魏書「深」作「琛」. 按本書卷二一、魏書卷三五崔浩傳, 本書卷四０、魏書卷六二李彪傳, 本書卷五七魏收傳, 所稱預修「國史」者, 並無「崔深」或「崔琛」, 疑並訛誤.

[一二]是以雋偉等更主大籍　諸本「雋」誤作「纂」, 據魏書改.

[一三]位梁州鎮將　魏書卷四四費於傳「州」作「國」. 按魏書地形志中南兗州梁郡註雲：「漢高帝為梁國, 後改, 治梁國城.」梁國鎮將當即鎮梁國城. 他處亦作「梁城鎮將」. 疑作「州」誤.

[一四]恐不得度太行而內難作矣　諸本「作」訛作「行」, 據魏書費於傳改.

北史卷五十一 列傳第三十九

齊宗室諸王上

趙郡王琛子叡　清河王嶽子勱　廣平公盛　陽州公永樂　襄樂王顯國　上洛王思宗子元海　弟思好　平秦王歸彥兄子普　長樂太守靈山　神武諸子

趙郡王琛字元寶, 齊神武皇帝之弟也. 少便弓馬, 有志氣. 封南趙郡公, 累遷定州刺史、六州大都督, 甚有聲譽. 及斛斯椿等釁結, 神武帥師入洛陽, 以晉陽根本, 召琛留總相府政事. 天平中, 除禦史中尉, 正色糾彈, 無所回避, 遠近肅然. 尋亂神武後庭, 因杖而斃, 時年二十三. 贈太尉、尚書令, 諡曰貞. 天統三年, [一]又贈假黃鉞、左丞相、太師、錄尚書事, 進爵為王. 配享神武廟廷. 子叡嗣.

叡小名須拔, 幼孤, 聰慧夙成, 特為神武所愛, 養於宮中, 令遊娘母之, 恩異諸子. 魏興和中, 襲爵南趙郡公. 年至四歲, 未嘗識母. 其母魏華陽公主也, [二]其從母姊鄭氏戲謂曰：「汝是我姨兒, 何倒親遊氏？」叡因訪問, 遂失精神. 神武疑其感疾, 叡曰：「兒無患苦, 但聞有所生, 欲得暫見.」神武驚, 命元夫人至, 就宮見之, 叡前跪拜, 因抱頸大哭. 神武甚悲傷, 謂平秦王曰：「此兒至孝, 吾子無及者.」遂為休務一日. 叡讀孝經, 至「資於事父」, 輒流涕歔欷. 十歲喪母, 神武親送至領軍府, 為發哀, 舉聲殞絕, 三日水漿不入口. 神武與武明太後殷勤敦譬, 方漸順旨. 居喪長齋, 骨立, 杖而後起. 神武令常山王與同臥起, 日夜喻之. 並敕左右, 不許進水, 雖絕清漱, 午輒不肯食, 由是神武食必呼與同案. 神武崩, 哭泣嘔血. 及壯, 將婚, 貌有戚容. 文襄謂曰：「我為爾娶鄭述祖女, 何嫌而不樂？」對曰：「自痛孤遺, 方從婚冠, 彌用感切.」言未卒, 嗚咽不自勝, 文襄為之憫然. 勵之勤學, 常夜久方罷.

文宣受禪, 進爵為王. 叡身長七尺, 容儀甚偉, 閑習吏事, 有知人之鑒. 天保二年, 出為定州刺史、六州大都督, 時年十七, 稱為良牧. 六年, 詔叡領兵監築長城, 於時六月, 叡途中屏蓋扇, 親與軍人同勞苦. 定州先常藏冰, 長史宋欽道以叡冒熱, 遣倍道送冰, 正遇炎盛, 鹹謂一時之要. 叡對之歎曰：「三軍皆飲溫水, 吾何義獨進寒冰！」遂至銷液, 竟不一嘗, 兵人感悅. 先是役罷, 任其自歸, 丁壯先返, 羸弱多致僵殞. 叡於是親帥營伍, 強弱相持, 賴全者十三四焉.

八年, 除都督、北朔州刺史. 叡撫慰新遷, 量置烽戍, 備有條法, 大為兵人所安. 無水處禱而掘井, 泉源湧出, 至今號曰趙郡王泉. 九年, 濟南以太子監國, 因立大都督府, 與尚書省分理眾事, 仍開府置佐史. 文宣特崇其選, 除叡侍中, 攝大都督府長史. 叡後因侍宴, 帝從容謂常山王演等曰：「由來亦有如此長史不？」

皇建初, 兼並州事. 孝昭帝臨崩, 預受顧託, 奉迎武成於鄴, 拜尚書令. 天統中, 追贈父琛假黃鉞；母元氏贈趙郡王妃, 諡曰貞昭, 華陽長公主如故. 有司備禮儀, 就墓拜授. 時隆冬盛寒, 叡跣步號哭, 面皆破裂, 嘔血數升. 及還, 不堪參謝. 帝親就第看問, 拜司空、攝錄尚書事.

河清三年, 周師及突厥至並州, 武成戎服, 將以宮人避之, 叡叩馬諫, 乃止. 帝親禦戎, 六軍進止, 並令取叡節度, 而使段孝先總焉. 帝與宮人被緋甲, 登故北城以望, 軍營甚整. 突厥咎周人曰：「爾言齊亂, 故來伐之；今齊人眼中亦有鐵, 何可當邪！」乃還, 至陘嶺, 凍滑, 乃鋪氈以度. 胡馬寒瘦, 膝已下皆無毛, 比至長城, 死且盡, 乃截□杖之以歸. 是役也, 段孝先持重, 不與賊戰, 自晉陽失道, 為虜所屠, 無遺類焉. 斛律光自三堆還, 帝以遭大寇, 抱其頭哭. 任城王湝進曰：「何至此！」乃止. 光面折孝先於帝前曰：「段婆善為送女客.」於是以叡為能, 加尚書令, 封宣城郡公, 拜太尉, 監五禮. [三]晚節頗以酒色為和士開所構. 叡久典朝政, 譽望日隆, 漸被疏忌, 乃撰古忠臣義士, 號曰要言, 以致其意.

武成崩, 葬後數日, 叡與馮翊王潤、安德王延宗及元文遙奏後主雲：「和士開不宜仍居內.」並入奏太後, 因出士開為兗州刺史. 太後欲留過百日, 叡正色不許. 太後令酌酒賜叡, 叡正色曰：「今論國家大事, 非為卮酒.」言訖便出. 其夜, 叡方寢, 見一人長可丈五尺, 臂丈餘, 當門向床, 以臂壓叡, 良久遂失. 甚惡之, 起坐歎曰「大丈夫運命一朝至此！」旦欲入朝, 妻子鹹諫止之. 叡曰：「社稷事重, 吾當以死效之, 吾寧死事先皇, 不忍見朝廷顛沛.」至殿門, 又有人曰：「願勿入.」叡曰：「吾上不負天, 死亦無恨.」入見太後, 太後復以為言, 叡執之彌固. 出至永巷, 被執送華林園, [四]於雀離佛院令劉桃枝拉殺之, [五]時年三十六. 大霧三日, 朝野冤惜之. 其年, 詔聽以王禮葬, 竟無贈諡.

子整信嗣, 好學有行檢, 位儀同三司, 後終於長安.

清河王嶽字洪略, 神武從父弟也. 父翻, 字飛雀, 以器度知名, 卒於侍禦中散. 元象中, 贈假黃鉞、大將軍、太傅、太尉、錄尚書事, 諡孝宣公.

嶽幼孤貧, 人未之知, 長而敦直, 姿貌嶷然, 深沉有器量. 初居洛邑, 神武每使入洛, 必止嶽舍. 嶽母山氏嘗夜起, 見神武室中無火而有光, 移於別室, 如前所見. 怪之, 詣蔔者筮, 遇乾之大有. 占者曰：「吉, 易稱『飛龍在天, 大人造也』, 貴不可言.」山氏歸報神武. 神武後起兵於信都, 山氏謂嶽曰：「赤光之瑞, 今當驗矣, 汝可從之.」嶽遂往信都, 神武見之大悅.

及戰於韓陵, 神武將中軍, 高昂將左軍, 嶽將右軍. 中軍敗, 嶽舉麾大呼, 橫衝賊陣, 神武因大破賊. 以功除衛將軍、左光祿大夫, 封清河郡公. 母山氏封郡君, 授女侍中, 入侍皇後. 天平二年, 除侍中、六州軍事都督, 尋加開府. 嶽辟引時賢, 以為僚屬, 論者美之. 尋授使持節、六州大都督、冀州大中正. 俄拜京畿大都督, 其六州事悉隸京畿. 時神武統務晉陽, 嶽與侍中孫騰等京師輔政. 嶽性至孝, 母疾, 衣不解帶. 及遭喪去職, 哀毀骨立, 神武憂之, 每日遣人勞勉. 尋起復本位, 歷冀晉二州刺史、西南道大都督, 有綏邊之稱.

及神武崩, 侯景叛, 梁武乘間遣其貞陽侯明於寒山擁泗水灌彭城, 與景為犄角聲援. 嶽總諸軍南討, 與行臺慕容紹宗擊破明, 禽之. 景仍於渦陽與左衛將軍劉豐等相持, 嶽又破之. 以功除太尉. 又統慕容紹宗、劉豐等攻王思政於長社, 嶽引洧水灌城. 紹宗、劉豐為思政所獲, 西魏出兵援思政, 嶽內外防禦, 城不沒者三板. 會文襄親臨, 數日剋城, 獲思政等. 以功別封真定縣男. 文襄以為己功, 故賞典不弘.

文襄崩, 文宣出撫晉陽, 令嶽以本官兼尚書左僕射, 留鎮鄴. 天保初, 進封清河郡王. 五年, 加太保, 尋為西南道大行臺, 統司徒潘相樂等救江陵. 師次義陽, 西魏克荊州. 因略地, 克郢州, 獲梁郢州刺史陸法和, 送鄴. 詔嶽旋師.

嶽自討寒山、長社及出隨、陸, 並有功, 威名彌重. 性華侈, 尤悅酒色, 歌姬舞女, 陳鼎擊鍾, 諸王皆莫及. 初, 高歸彥少孤, 神武令嶽撫養. 輕其年幼, 情禮甚薄, 歸彥內銜之. 及歸彥為領軍, 嶽謂其德己, 更倚仗之. 歸彥密構其短, 奏嶽造城南大宅, 僭擬為永巷, 但無闕耳. 帝後夜行, 見壯麗, 意不平. 仍屬帝召鄴下婦人薛氏入宮, 而嶽先嘗迎之至宅, 由其姊也. 帝縣薛氏姊而鋸殺之, 讓嶽, 以為姦人女. 嶽曰：「臣本欲取之, 嫌其輕薄, 非姦也.」帝益怒, 使高歸彥就宅賜以鴆. 嶽曰：「臣無罪.」彥曰：「飲之！」飲而薨. 朝野惜之, 時年三十四. [六]詔大鴻臚護喪事, 贈太宰、太傅、假黃鉞、給轀輬車, 諡曰昭武. 敕以城南宅為莊嚴寺.

初, 嶽與神武經綸天下, 家有私兵戎器, 儲甲千餘領. 文襄末, 嶽表求納之, 文襄推心相任, 不許. 文宣時, 亦頻請納, 又不許. 將薨, 遺表謝恩, 並請上甲. 葬畢, 方許納焉. 皇建中, 配享文襄廟庭. 後歸彥反, 武成知其前譖, 以歸彥良賤百口贈嶽家. 贈嶽太師、太保, 餘如故. 子勱.

勱字敬德, 幼聰敏, 美風儀, 以仁孝聞. 七歲襲爵清河王, 十四為青州刺史, 歷祠部尚書、開府儀同三司, 改封安樂侯. [七]性剛直, 有才幹, 斛律光雅敬之, 每征伐則引為副. 遷侍中、尚書右僕射.

及後主為周師所敗, 勱奉太後歸鄴. 時宦官放縱, 儀同苟子溢尤幸, 勱將斬以徇, 太後救之, 乃得釋. 劉文殊竊謂勱曰：「子溢之徒, 言成禍福, 何得如此！」勱攘袂曰：「今西軍日侵, 朝貴多叛, 正由此輩弄權. 若今日殺之, 明日就誅, 無恨.」文殊甚愧之. 勱勸後主, 五品已上家累, 悉置三臺上, [八]脅之曰：若戰不捷, 則燒之. 此輩必死戰, 乃可捷也. 後主不從, 遂棄鄴東遷. 勱恒後殿, 為周軍所得. 武帝與語, 大悅, 因問齊亡所由, 勱發言流涕, 悲不自勝, 帝為改容. 授開府儀同三司.

隋文帝為丞相, 謂曰：「齊亡由任邪佞, 公父子忠良, 聞於鄰境, 宜善自愛.」勱拜謝曰：「勱, 亡齊末屬, 不能扶危定傾, 既蒙獲宥, 已多優幸, 況濫叨名級, 致速官謗.」帝甚器之. 再遷楚州刺史. 城北有伍子胥廟, 其俗敬鬼, 祈者必以牛酒, 至破產業. 勱歎曰：「子胥賢者, 豈宜損百姓乎！」告諭所部, 自是遂止, 百姓賴之.

開皇七年, 轉光州刺史. 上表曰：「陳氏數年已來, 荒悖滋甚, 天厭亂德, 妖實人興. 或空裏時有大聲, 或行路共傳鬼怪, 或刳人肝以祠天狗, 或自捨身以厭妖訛. 人神怨憤, 怪異薦發. 臣以庸才, 猥蒙朝寄, 頻歷蕃守, 與其鄰接, 密邇仇讎, 知其動靜. 天討有罪, 此即其時. 若戎車雷動, 戈船電邁, 臣雖駑怯, 請效鷹犬.」並上平陳五策, 帝嘉之, 答以優詔. 及大舉伐陳, 以勱為行軍總管, 從宜陽公王世積下陳江州, 以功拜上開府, 賜物三千段.

時隴右諸羌, 數為寇亂, 朝廷以勱有威名, 拜洮州刺史. 下車大崇威惠, 人夷悅附, 豪猾屏跡, 路不拾遺, 以善政稱. 後吐穀渾來寇, 勱時遇疾, 不能拒戰, 賊遂大掠而去. 憲司奏勱亡戶口, 坐免, 卒於家. 大唐褒顯前代名臣, 追贈都督四州諸軍事、定州刺史.

子士廉最知名.

廣平公盛, 神武從叔祖也. [九]寬厚有長者風. 神武起兵於信都, 盛來赴, 以為中軍大都督, 封廣平郡公. 歷位司徒、太尉. 天平三年, 薨於位, 贈假黃鉞、太尉、太師、錄尚書事. 無子, 以兄子子瑗嗣. 天保初, 改封平昌王, 卒於魏尹.

陽州公永樂, [一０]神武從祖兄子也. 太昌初, 封陽州縣伯, 進爵為公, 累遷北豫州刺史. 河橋之戰, 司徒高昂失利奔退, 永樂守河陽南城, [一一]昂走趣城南, 西軍追者將至, 永樂不開門, 昂遂為西軍所禽. 神武大怒, 杖之二百.

後罷豫州, 家產不立. 神武問其故, 對曰：「裴監為長史, 辛公正為別駕, 受王委寄, 鬥酒隻雞不敢入.」神武乃以永樂為濟州, 仍以監、公正為長史、別駕. 謂永樂曰：「爾勿大貪, 小小義取莫復畏.」永樂至州, 監、公正諫不見聽, 以狀啟神武. 神武封啟以示永樂, 然後知二人清直, 並擢用之. 永樂卒於州, 贈太師、太尉、錄尚書事, 諡曰武昭.

無子, 從兄思宗以第二子孝緒為後, 襲爵. 天保初, 改封脩城郡王.

永樂弟長弼, 小名阿伽. 性粗武, 出入城市, 好毆擊行路, 時人皆呼為阿伽郎君. 以宗室封廣武王. 時有天恩道人, 至凶暴, 橫行閭肆, 後入長弼黨, 專以鬥為事. 文宣並收掩付獄, 天恩等十餘人皆棄市, 長弼鞭一百. 尋為南營州刺史, 在州無故自驚走, 叛亡入突厥, 竟不知死所.

襄樂王顯國, 神武從祖弟也. 無才伎, 直以宗室謹厚, 天保元年, 封襄樂郡王. 位右衛將軍, 卒.

上洛王思宗, 神武從子也. 性寬和, 頗有武幹. 天保初, 封上洛郡王, 歷位司空、太傅, 薨於官.

子元海, 累遷散騎常侍, 願處山林, 修行釋典, 文宣許之. 乃入林慮山, 經二年, 絕棄人事. 志不能固, 自啟求歸. 徵復本任, 便縱酒肆情, 廣納姬侍. 又除領軍將軍. 器小志大, 頗以智謀自許.

皇建末, 孝昭幸晉陽, 武成居守, 元海以散騎常侍留典機密. 初, 孝昭之誅楊愔等, 謂武成雲, 事成, 以汝為皇太弟. 及踐位, 乃使武成在鄴主兵, 立子百年為皇太子, 武成甚不平.

先是, 恒留濟南於鄴, 除領軍厙狄伏連為幽州刺史, 以斛律豐樂為領軍, 以分武成之權. 武成留伏連而不聽豐樂視事. 乃與河南王孝瑜偽獵, [一二]謀於野, 暗乃歸. 先是童謠雲：「中興寺內白鳧翁, 四方側聽聲雍雍, 道人聞之夜打鐘.」時丞相府在北城中, 即舊中興寺也；鳧翁謂雄雞, 蓋指武成小字步落稽也；道人, 濟南王小名也；打鐘, 言將被擊也. 既而太史奏言, 北城有天子氣, 昭帝以為濟南應之, 乃使平秦王歸彥之鄴, 迎濟南赴並州. 武成先告元海, 並問自安之計. 元海曰：「皇太後萬福, 至尊孝性非常, 殿下不須別慮.」武成曰：「此豈我推誠之意邪？」元海乞還省一夜思之. 武成即留元海後堂, 元海達旦不眠, 唯遶床徐步. 夜漏未盡, 武成遽出曰：「神算如何？」答雲：「夜中得三策, 恐不堪用耳.」因說梁孝王懼誅入關事, 請乘數騎入晉陽, 先見太後求哀, 後見主上, 請去兵權, 以死為限, 求不幹朝政, 必保太山之安, 此上策也. 若不然, 當具表雲威權大盛, 恐取謗眾口, 請青、齊二州刺史, 沉靖自居, 必不招物議, 此中策也. 更問下策, 曰：「發言即恐族誅.」因逼之, 答曰：「濟南世嫡, 主上假太後令而奪之, 今集文武, 示以此敕, 執豐樂, 斬歸彥, 尊濟南, 號令天下, 以順討逆, 此萬世一時也.」武成大悅, 狐疑, 竟未能用. 乃使鄭道謙蔔之, 皆曰：「不利舉事, 靜則吉.」又召曹魏祖問之國事, 對曰：「當有大凶.」又時有林慮令姓潘, [一三]知占候, 密謂武成曰：「宮車當晏駕, 殿下為天下主.」武成拘之於內以候之. 又令巫覡蔔之, 多雲不須舉兵, 自有大慶. 武成乃奉詔, 令數百騎送濟南於晉陽.

及孝昭崩, 武成即位, 除元海侍中、開府儀同三司、太子詹事. 河清二年, 元海為和士開譖, 被馬鞭六十, 責雲：「爾在鄴城說我以弟反兄, 幾許不義！以鄴城兵馬抗並州, 幾許無智！不義無智, 若為可使？」出為兗州刺史.

元海後妻, 陸太姬甥也, 故尋被追任使. 武平中, 與祖珽共執朝政. 元海多以太姬密語告珽, 珽求領軍, 元海不可, 珽乃以其所告報太姬. 姬怒, 出元海為鄭州刺史. 鄴城將敗, 徵為尚書令. 周建德七年, 於鄴城謀逆, 伏誅.

元海好亂樂禍, 然詐仁慈, 不飲酒噉肉. 文宣天保末年, 敬信內法, 乃至宗廟不血食, 皆元海所為. 及為右僕射, 又說後主禁屠宰, 斷酤酒. 然本心非靖, 故終致覆敗.

思宗弟思好, 本浩氏子也, 思宗養以為弟, 遇之甚薄. 少以騎射事文襄. 及文宣受命, 為左衛大將軍. 本名思孝, 天保五年討蠕蠕, 文宣悅其驍勇, 謂曰：「爾擊賊如鶻入□群, 宜思好事.」故改名焉. 累遷尚書令、朔州道行臺、朔州刺史、開府、南安王. 甚得邊朔人心.

後主時, 斫骨光弁[一四]奉使至州, 思好迎之甚謹, 光弁倨傲, 思好因心銜恨. 武平五年, 遂舉兵反, 與並州諸貴書曰：「主上少長深宮, 未辨人之情偽, 昵近凶狡, 疏遠忠良. 遂使刀鋸刑餘, 貴溢軒階, 商胡醜類, 擅權帷幄. 剝削生靈, 劫掠朝市, 闇於聽受, 專行忍害. 幽母深宮, 無復人子之禮；二弟殘戮, 頓絕孔懷之義. 仍縱子立奪馬於東門, 光弁掣鷹於西市. 駮龍得儀同之號, 逍遙受郡君之名. 犬馬班位, 榮冠軒冕, 人不堪役, 思長亂階. 趙郡王叡, 實曰宗英, 社稷惟寄；左丞相斛律明月, 世為元輔, 威著鄰國：並非有辜, 奄見誅殄. 孤既忝預皇枝, 實蒙殊獎, 今便擁率義兵, 指除君側之害, 幸悉此懷, 無致疑惑.」行臺郎王行思之辭也.

思好至陽曲, 自號大丞相, 置百官, 以行臺左丞王尚之為長史. 武衛趙海在晉陽掌兵, 時倉卒, 不暇奏, 矯詔發兵拒之. 軍士皆曰：「南安王來, 我輩唯須唱萬歲奉迎耳.」帝聞變, 使唐邕、莫多婁敬顯、劉桃枝、中領軍厙狄士文馳之晉陽, 帝勒兵續進. 思好軍敗, 與行思投水而死. 其麾下二千人, 桃枝圍之, 且殺且招, 終不降, 以至於盡.

時帝在道, 叱奴世安自晉陽送露布, 於城平都遇斛斯孝卿, [一五]孝卿誘使食, 因馳詣行宮, 叫已了. 帝大歡, 左右呼萬歲. 良久, 世安乃以狀自陳. 帝曰：「告爾何物事？[一六]乃得坐食！」於是賞孝卿而免世安罪. 暴思好屍七日, 然後屠剝焚之, 烹尚之於鄴市, 令內參射其妃於宮內, 仍火焚殺之.

思好反前五旬, 有人告其謀反. 韓長鸞女適思好子, 故奏言有人誣告諸貴, 事相擾動, 不殺無以息後, 乃斬之. 思好既誅, 死者弟伏闕下訴求贈兄, 長鸞不為通也.

平秦王歸彥字仁英, 神武族弟也. 父徽, 魏末坐事當徙涼州. 行至河、渭間, 遇賊, 以軍功得免流. 因於河州積年, 以解胡言為西域大使, 得胡師子, 以功行河州事, [一七]遂死焉. 徽於神武, 舊恩甚篤. 及神武平京洛, 迎徽喪, 與穆同營葬. [一八]贈司徒, 諡曰文宣.

初, 徽嘗過長安市, 與婦人王氏私通而生歸彥, 至是年已九歲, 神武追見之, 撫對悲喜. 稍遷徐州刺史. 歸彥少質樸, 後更改節, 放縱, 好聲色, 朝夕酣歌. 妻魏上黨王元天穆女也, 貌不美而甚嬌妒, 數忿爭, 密啟文宣求離, 事寢不報. 天保元年, 封平秦王, 嫡妃康及所生母王氏, 並為太妃. [一九]善事二母, 以孝聞. 徵為兼侍郎, 稍被親寵. 以討侯景功, 別封長樂郡公, 除領軍大將軍. 領軍加大, 自歸彥始也. 文宣誅高德正, 金寶財貨, 悉以賜之. 乾明初, 拜司徒, 仍總知禁衛.

濟南自晉陽之鄴, 楊愔宣敕, 留從駕兵五千於西中, 陰備非常. 至鄴數日, 歸彥乃知之, 由是陰怨楊、燕等. 楊、燕等欲去二王, 問計於歸彥. 歸彥詐喜, 請共元海量之. 元海亦口許心違, 馳告長廣. 長廣於是誅楊、燕等. 孝昭將入雲龍門, 都督成休寧列仗拒而不內, 歸彥諭之, 然後得入. 進向柏閤、永巷亦如之. 孝昭踐阼, 以此彌見優重, 每入, 常在平原王段韶上. 以為司空, 兼尚書令. 齊制, 宮內唯天子紗帽, 臣下皆戎帽, 特賜歸彥紗帽以寵之. 孝昭崩, 歸彥從晉陽迎武成於鄴. 及武成即位, 進位太傅, 領司徒, 常聽將私部曲三人, 帶刀入杖. 從武成還都, 諸貴戚等競要之. 其所往處, 一坐盡傾.

歸彥既地居將相, 志氣盈滿, 發言陵侮, 傍若無人. 議者以威權震主, 必為禍亂；上亦尋其前翻覆之跡, 漸忌之. 高元海、畢義雲、高乾和等鹹數言其短, 上幸歸彥家, 召魏收對禦作詔草, [二０]欲加右丞相. 收曰：「至尊以右丞相登帝位, 今為歸彥威名太盛, 故出之, 豈可復加此號？」乃拜太宰、冀州刺史. 即乾和繕寫. 晝日, 仍敕門司不聽輒內. 時歸彥在家縱酒, 經宿不知, 至明欲參, 至門知之, 大驚而退. 及通名謝, 敕令早發, 別賜錢帛、鼓吹、醫藥, 事事周備. 又敕武職督將, 悉送至清陽宮. 拜而退, 莫敢共語. 唯與趙郡王叡久語, 時無聞者.

至州不自安, 謀逆, 欲待受調訖, 班賜軍士. 望車駕如晉陽, 乘虛入鄴. 為其郎中令呂思禮所告, 詔平原王段韶襲之. 歸彥舊於南境置私驛, 聞軍將逼, 報之, 便嬰城拒守. 先是冀州長史宇文仲鸞、司馬李祖挹、別駕陳季璩、中從事房子弼、長樂郡守尉普興等疑歸彥有異, 使連名密啟, [二一]歸彥追而獲之, 遂收禁仲鸞等五人. 仍並不從, 皆殺之. 軍已逼城, 歸彥登城大叫雲：「孝昭皇帝初崩, 六軍百萬眾, 悉由臣手, 投身向鄴迎陛下, 當時不反, 今日豈有異心？正恨高元海、畢義雲、高乾和誑惑聖上, 疾忌忠良. 但為殺此三人, 即臨城自刎.」

其後城破, 單騎北走. 至交津, 見獲, 鎖送鄴. 帝令趙郡王叡私問其故, 歸彥曰：「使黃頷少兒牽挽我, 何可不反？」曰：「誰邪？」歸彥曰：「元海、乾和, 豈是朝廷老宿？如趙家老公時, 又詎懷怨？」於是帝又使讓焉, 對曰：「高元海受畢義雲宅, 用作本州刺史, 給後部鼓吹；臣為蕃王、太宰, 仍不得鼓吹. 正殺元海、義雲而已.」上令都督劉桃枝牽入, 歸彥猶作前語, 望活. 帝命議其罪, 皆雲不可赦. 乃載以露車, 銜枚面縛, 劉桃枝臨之以刃, 擊鼓隨之, 並子孫十五人, 皆棄市. 贈仁州刺史.

魏時山崩, 得石角二, 藏在武庫. 文宣入庫, 賜從臣兵器, 特以二石角與歸彥, 謂曰：「爾事常山不得反, 事長廣得反, 反時, 將此角嚇漢.」歸彥額骨三道, 著幘不安, 文宣見之怒, 使以馬鞭擊其額, 血被面曰：「爾反時, 當以此骨嚇漢.」其言反, 竟驗雲.

武興王普字德廣, 歸彥兄歸義之子也. 性寬和, 有度量. 九歲與歸彥自河州俱入洛, [二二]神武使與諸子同遊處. 天保初, 封武興郡王. 武平二年, 累遷司空. 六年, 為豫州道行臺尚書令. 後主奔鄴, 就加太宰. 周師逼, 乃降. 卒於長安, 贈上開府、豫州刺史.

長樂太守靈山, 字景嵩, 神武族弟也. 從神武起兵信都, 終長樂太守, 贈大將軍、司空, 諡曰文宣. 子懿, 卒於武平鎮將. 無子, 文宣以靈山從父兄齊州刺史建國子伏護為靈山後.

伏護字臣援, 粗有刀筆. 天統初, 累遷黃門侍郎. 伏護歷事數朝, 恒參機要, 而性嗜酒, 每多醉失. 末路逾劇, 乃至連日不食, 專事酣酒, 神識恍惚, 遂以卒. 贈兗州刺史. 建國侯. 孫乂襲. [二三]

乂少謹, 武平末, 給事黃門侍郎. 隋開皇中為太府少卿, 坐事死.

神武皇帝十五男：武明婁皇後生文襄皇帝、文宣皇帝、孝昭皇帝、襄城景王淯、[二四]武成皇帝、博陵文簡王濟. 王氏生永安簡平王浚. 穆氏生平陽靖翼王淹. 大尒朱氏生彭城景思王浟、華山王凝. 韓氏生上黨剛肅王渙. 小尒朱氏生任城王湝. 遊氏生高陽康穆王湜. 鄭氏生馮翊王潤. 馬氏生漢陽敬懷王洽.

永安簡平王浚字定樂, 神武第三子也. 初神武納浚母, 當月而有孕, 及產浚, 疑非己類, 不甚愛之. 而浚早慧, 後更被寵. 年八歲, 謂博士盧景裕曰：[二五]「祭神如神在, 為有神邪？無神邪？」對曰：「有.」浚曰：「有神, 當雲祭神神在, 何煩如字？」景裕不能答. 及長, 嬉戲不節, 曾以屬請受納, 大見杖罰, 拘禁府獄, 既而見原. 後稍折節, 頗以讀書為務.

元象中, 封永安郡公. 豪爽有氣力, 善騎射, 為文襄所愛. 文宣性雌懦, 每參文襄, 有時洟出. 浚恒責帝左右：「何因不為二兄拭鼻？」由是見銜. 累遷中書監、兼侍中. 出為青州刺史, 雖頗好畋獵, 聰明矜恕, 上下畏悅之. 天保初, 進爵為王. [二六]

文宣末年多酒, 浚謂親近曰：「二兄舊來, 不甚了了, 自登阼已後, 識解頓進. 今因酒敗德, 朝臣無敢諫者, 大敵未滅, 吾甚以為憂. 欲乘驛至鄴面諫, 不知用吾不？」人有知, 密以白帝, 又見銜. 八年, 來朝, 從幸東山. 帝裸裎為樂, 雜以婦女, 又作狐掉尾戲. 浚進言, 此非人主所宜, 帝甚不悅. 浚又於屏處召楊遵彥, 譏其不諫. 帝時不欲大臣與諸王交通, 遵彥懼, 以奏帝. 大怒曰：「小人由來難忍！」遂罷酒還宮. 浚尋還州, 又上書切諫. 詔令徵浚, 浚懼禍, 謝疾不朝. 上怒, 馳驛收浚, 老幼泣送者數千人. 至, 盛以鐵籠, 與上黨王渙俱置北城地牢下, 飲食溲穢, 共在一所.

明年, 帝親將左右, 臨穴歌謳, 令浚等和之. 浚等惶怖且悲, 不覺聲戰. 帝為愴然, 因泣, 將赦之. 長廣王湛先與浚不睦, 進曰「猛獸安可出穴？」帝默然. 浚等聞之, 呼長廣王小字曰：「步落稽, 皇天見汝！」左右聞者, 莫不悲傷. 浚與渙皆有雄略, 為諸王所傾服, 帝恐為害, 乃自刺渙, 又使壯士劉桃枝就籠亂刺. 槊每下, 浚、渙輒以手拉折之, 號哭呼天, 於是薪火亂投籠, 燒殺之, 填以石土. 後出, 皮髮皆盡, 屍色如炭, 天下為之痛心.

後帝以其妃陸氏配儀同劉鬱捷, 舊帝蒼頭也, 以軍功見寵, 時令鬱捷害浚, 故以配焉. 後數日, 帝以陸氏先無寵於浚, 敕與離絕. 乾明元年, 贈太尉. 無子, 詔以彭城王浟第二子準字茂則嗣.

平陽靖翼王淹字子邃, 神武第四子也. 元象中, 封平陽郡公, 累遷尚書左僕射. 天保初, 進爵為王, 歷位尚書令、[二七]開府儀同三司、司空、太尉. 皇建初, 為太傅, 與彭城、河間王並給仗身羽林百人. 大寧元年, 遷太宰. 性沉謹, 以寬厚稱. 河清三年, 薨於晉陽. 或雲以酖終. 還葬鄴, 贈假黃鉞、太宰、錄尚書事. 子德素嗣.

彭城景思王浟字子深, 神武第五子也. 元象二年, 拜通直散騎常侍, 封長樂郡公. 博士韓毅教浟書, 見浟筆跡未工, 戲浟曰：「五郎書畫如此, 忽為常侍開國, 今日後, 宜更用心！」浟正色答曰：「昔甘羅為秦相, 未聞能書. 凡人唯論才具何如, 豈必勤勤筆跡. 博士當今能者, 何為不作三公？」時年蓋八歲矣, 毅甚慚.

武定六年, 出為滄州刺史. 為政嚴察, 部內肅然. 守令參佐, 下及胥吏, 行遊往來, 皆自齎糧食. 浟纖介知人間事, 有濕沃縣主簿張達, [二八]嘗詣州, 夜投人舍食雞羹, 浟察知之. 守令畢集, 浟對眾曰：「食雞羹何不還他價直也？」達即伏罪, 合境號為神明. 又有一人從幽州來, 驢馱鹿脯, 至滄州界, 腳痛行遲, 偶會一人為伴, 遂盜驢及脯去. 明旦告州, 浟乃令左右及府僚吏分市鹿脯, 不限其價. 其主見脯識之, 推獲盜者. 轉都督、定州刺史. 時有人被盜黑牛, 背上有白毛. 長史韋道建謂中從事魏道勝曰：「使君在滄州日, 禽姦如神. 若捉得此賊, 定神矣.」浟乃詐為上符, 市牛皮, 倍酬價直. 使牛主認之, 因獲其盜. 建等歎服. 又有老母姓王, 孤獨, 種菜三畝, 數被偷. 浟乃令人密往書菜葉為字, 明日, 市中看菜葉有字, 獲賊. 爾後境內無盜, 政化為當時第一.

天保初, 封彭城王. 四年, 徵為侍中, 人吏送別悲號. 有老公數百人, 相率具饌白浟曰：「自殿下至來五載, 人不識吏, 吏不欺人. 百姓有識已來, 始逢今化. 殿下唯飲此鄉水, 未食百姓食, 聊獻疏薄.」浟重其意, 為食一口. 七年, 轉司州牧, 選從事皆取文才士明剖斷者, 當時稱為美選. 州舊案五百餘, 浟未期悉斷盡. 別駕羊脩等恐犯權戚, 乃詣閤諮陳. 浟使告曰：「吾直道而行, 何憚權戚？卿等當成人之美, 反以權戚為言！」脩等慚悚而退. 後加特進, 兼司空、太尉, 州牧如故. 太妃薨, 解任. 尋詔復本官. 俄拜司空, 兼尚書令. 濟南嗣位, 除開府儀同三司、尚書令, 領大宗正卿. 皇建初, 拜大司馬, 兼尚書令, 轉太保. 武成入承大業, 遷太師、錄尚書.

浟明練世務, 果於斷決, 事無大小, 鹹悉以情. 趙郡李公統預高歸彥之逆, 其母崔氏, 即禦史中丞崔昂從父姊, 兼右僕射魏收之內妹也. 依令：年出六十, 例免入官. 崔增年陳訴, 所司以昂、收故, 崔遂獲免. 浟摘發其事, 昂等以罪除名. 自後車駕巡幸, 浟常留鄴.

河清三年三月, 群盜白子禮等數十人, 謀劫浟為主. 詐稱使者, 徑向浟第, 至內室, 稱敕呼浟, 牽上馬, 臨以白刃, 欲引向南殿. 浟大呼不從, 遂遇害, 時年三十二. 朝野痛惜焉. 初浟未被劫前, 其妃鄭氏夢人斬浟頭持去, 惡之. 數日而浟見殺. 贈假黃鉞、太師、太尉、錄尚書事, 給轀輬車.

子寶德嗣. 位開府, 兼尚書左僕射.

上黨剛肅王渙字敬壽, 神武第七子也. 天姿雄傑, 俶儻不群, 雖在童幼, 恒以將略自許. 神武壯而愛之, 曰：「此兒似我.」及長, 力能扛鼎, 材武絕倫. 每謂左右曰：「人不可無學, 但要不為博士耳.」故讀書頗知梗概, 而不甚耽習.

元象中, 封平原郡公. 文襄之遇賊, 渙年尚幼, 在西學, 聞宮中讙, 驚曰：「大兄必遭難矣！」彎弓而出. 武定末, 除冀州刺史, 在州有美政. 天保初, 封上黨王, 歷中書令、尚書左僕射. 與常山王演等築伐惡諸城. 遂聚鄴下輕薄, 陵犯郡縣, 為法司所糾. 文宣戮其左右數人, 渙亦被譴. 六年, 率眾送梁王蕭明還江南, 仍破東關, 斬梁特進裴之橫等, 威名甚盛.

八年, 錄尚書事. 初, 術士言亡高者黑衣, 由是自神武後每出行不欲見桑門, 為黑衣故也. 是時文宣幸晉陽, 以所忌問左右曰：「何物最黑？」對曰：「莫過漆.」帝以渙第七, 為當之, 乃使庫真都督破六韓伯昇之鄴徵渙. 渙至紫陌橋, 殺伯昇以逃, 憑河而度, 土人執以送帝. 鐵籠盛之, 與永安王浚同置地牢下. 歲餘, 與浚同見殺, 時年二十六.

以其妃李氏配馮文洛, 是帝家舊奴, 積勞位至刺史. 帝令文洛等殺渙, 故以其妻妻焉. 至乾明元年, 收二王餘骨葬之, 贈司空, 諡曰剛肅. 有敕李氏還第, 而文洛尚以故意, 修飾詣李. 李盛列左右, 引文洛立於階下, 數之曰：「遭難流離, 以至大辱, 志操寡薄, 不能自盡. 幸蒙恩詔, 得反藩闈. 汝是誰家孰奴？猶欲見侮！」於是杖之一百, 流血灑地.

渙無嫡子, 庶長子寶嚴, 以河清二年襲爵. 位終金紫光祿大夫、開府儀同三司.

襄城景王淯, 神武第八子也. 容貌甚美, 弱年有器望. 元象中, 封章武郡公. 天保初, 封襄城郡王. 二年春, 薨. 齊氏諸王選國臣府佐, 多取富商群小, 鷹犬少年. 唯襄城、廣寧、蘭陵王等, 頗引文藝清識之士, 當時以此稱之. 乾明元年二月, 贈假黃鉞、太師、太尉、錄尚書事. 無子, 詔以常山王演第二子亮嗣.

亮字彥道, 性恭孝, 美風儀, 好文學. 為徐州刺史, 坐奪商人財物, 免官. 後主敗, 奔鄴, 亮從焉. 遷兼太尉、太傅. 周師入鄴, 亮於啟夏門拒守, 諸軍皆不戰而敗, 周軍於諸城門皆入, 亮軍方退走. 亮入太廟行馬內, 慟哭拜辭, 然後為周軍所執. 入關, 依例授儀同, 分配遠邊, 卒於龍州.

任城王湝, 神武第十子也. 少明慧, 天保初封. 自孝昭、武成時, 車駕還鄴, 嘗令湝鎮晉陽, 總並省事. 歷司徒、太尉、並省錄尚書. 天統三年, 拜太保, 並州刺史, 別封正平郡公.

時有婦人臨汾水浣衣, 有乘馬人換其新靴馳而去者, 婦人持故靴詣州言之. 湝召居城諸嫗, 以靴示之, 紿曰：「有乘馬人於路被賊劫害, 遺此靴, 焉得無親屬乎？」一嫗撫膺哭曰：「兒昨著此靴向妻家.」如其語, 捕獲之, 時稱明察.

武平初, 遷太師、司州牧. 出為冀州刺史, 加太宰, 遷右丞相、都督、青州刺中. 湝頻牧大蕃, 雖不潔己, 然寬恕, 為吏人所懷. 五年, 青州人崔蔚波等夜襲州城. 湝部分倉卒之際, 鹹得齊整, 擊賊大破之. 拜左丞相, 轉瀛州刺史.

及後主奔鄴, 加湝大丞相. 及安德王稱尊號於晉陽, 使劉子昂修啟於湝：「至尊出奔, 宗廟既重, 群公勸迫, 權主號令. 事寧終歸叔父.」湝曰：「我人臣, 何容受此啟.」執子昂送鄴. 帝至濟州, 禪位於湝, 竟不達.

湝與廣寧王孝珩於冀州召募, 得四萬餘人, 拒周軍. 周齊王憲來伐, 先遣送書, 並赦詔, 湝並沉諸井. 戰敗, 湝、孝珩俱被禽. 憲曰：「任城王, 何苦至此！」湝曰：「下官神武帝子, 兄弟十五人, 幸而獨存. 逢宗社顛覆, 今日得死, 無愧墳陵.」憲壯之, 歸其妻子. 將至鄴城, 湝馬上大哭, 自投於地, 流血滿面. 至長安, 尋與後主同死.

妃盧氏, 賜斛斯徵. 盧蓬首垢面, 長齋不言笑, 徵放之, 乃為尼. 隋開皇三年, 表請文帝, 葬湝及五子於長安北原.

高陽康穆王湜, 神武第十一子也. 天保元年封. 十年, 稍遷尚書令. 以滑稽便辟, 有寵於文宣, 在左右行杖, 以撻諸王, 太後深銜之. 其妃父護軍長史張晏之, 嘗要道拜湜, 湜不禮焉. 帝問其故, 對曰：「無官職漢, 何須禮！」帝於是擢拜晏之為徐州刺史. 文宣崩, 湜兼司徒, 導引梓宮. 吹笛雲：「至尊頗知臣不？」又擊胡鼓為樂. 太後杖湜百餘, 未幾薨. 太後哭之哀, 曰：「我恐其不成就, 與杖, 何期帶創死也！」乾明初, 贈假黃鉞、太師、司徒、錄尚書事. 子士義襲爵.

博陵文簡王濟, 神武第十二子也. 天保元年封. 濟嘗從文宣巡幸, 在路忽憶太後, 遂逃歸. 帝怒, 臨以白刃, 因以驚怳. 歷位太尉. 河清初, 出為定州刺史. 天統五年, 在州語人雲：「計次第, 亦應到我.」後主聞之, 陰使人殺之. 贈假黃鉞、太尉、錄尚書事. 子智襲爵.

華山王凝, 神武第十三子也. 天保元年, 封新平郡王. 九年, 改封安定. 十年, 封華山. [二九]歷位中書令、齊州刺史, 就加太傅. 薨於州, 贈左丞相、太師、錄尚書. 凝諸王中最為孱弱, 妃王氏, 太子洗馬王洽女也, 與蒼頭姦, 凝知而不能限禁. 後事發, 王氏賜死, 詔杖凝一百, 其愚如此.

馮翊王潤字子澤, 神武第十四子也. 幼時, 神武稱曰；「此吾家千裏駒也.」天保初封, 歷位東北道行臺右僕射、都督、定州刺史. 潤美姿儀, 年十四五, 母鄭妃與之同寢, 有穢雜之聲.

及長, 廉慎方雅, 習於吏職. 至於摘發隱偽, 姦吏無所匿其情. 開府王回洛, 與六州大都督獨孤枝侵竊官田, 受納賄賂, 潤按舉其事. 二人表言：王出送臺使, 登魏孝文舊壇, [三０]南望歎息, 不測其意. 武成使元文遙就州宣敕曰：「馮翊王少小謹慎, 在州不為非法, 朕信之熟矣. 登高遠望, 人之常情, 鼠輩欲輕相間構, 曲生眉目.」於是回洛決鞭二百, 獨孤枝決杖一百.

尋為尚書令, 領太子少師, 歷司徒、太尉、大司馬、司州牧、太保、河南道行臺、錄尚書, 別封文成郡公, 太師、太宰, 復為定州刺史. 薨, 贈假黃鉞、左丞相. 子茂德嗣.

漢陽敬懷王洽字敬延, 神武第十五子也. 天保元年封, 五年薨, 年十三. 乾明元年, 贈太保、司空. 無子, 以任城王第二子建德為後.

論曰；趙郡王以跗□之親, 當顧命之重, 安夫一德, 固此貞心, 踐畏途而不疑, 履危機而莫懼, 以斯忠義, 取斃凶慝. 豈道光四海, 不遇周成之明；將朝去三仁, 終見殷墟之禍. 不然, 則邦國殄瘁, 何若斯之速歟？清河屬經綸之期, 青雲自致, 出將入相, 翊成鴻業. 雖漢朝劉賈, 魏室曹洪, 俱未足諭其風烈, 適足以彰文宣之失德焉[三一]. 思好屬昏亂之機, 歸彥因猜嫌之釁, 咫尺鄴都, 以速其禍, 智小謀大, 理則宜然. 神武諸王, 多有聲譽. 永安以諫爭遇禍, 固齊室之比幹. 彭城□人布政, 乃與循良比跡, 求之近古, 未為易遇. 上黨申威淮海, 受辱牢阱, 以英俠之氣, 迫悲歌之思, 欲食藜藿之羹, 處茅茨之下, 其可得乎！馮翊廉慎閑明, 妄被讒慝, 以武成陰忌之朝, 而見免夫角弓之刺, 已為幸矣. 校勘記

[一]　天統三年　諸本「統」作「平」, 北齊書卷一三趙郡王琛傳作「統」, 按琛追贈配享事見本書卷八齊後主紀天統三年十二月, 又見下文其子叡傳, 今據改.

[二]　其母魏華陽公主也　諸本「陽」作「山」. 按下文作「陽」. 趙明誠金石錄卷二二北齊華陽公主碑跋言公主即高叡之母. 作「陽」是. 今據北齊書卷一三及通志卷八五高叡傳改.

[三]　監五禮　北齊書「監」下有「議」字, 是.

[四]　被執送華林園　諸本脫「執」字, 據北齊書、通志補.

[五]　於雀離佛院令劉桃枝拉殺之　諸本「雀」訛作「崔」, 據北齊書改. 雀離佛圖見本書卷九七西域傳乾陀國. 當時鄴都蓋仿其形制建塔, 故有雀離佛院.

[六]　時年三十四　北齊書卷一三清河王嶽傳作「四十四」. 張森楷雲：「案嶽從高歡起兵在魏永安末年, 距齊天保六年凡二十六年, 若嶽卒年三十四, 則起兵時只八歲, 無是理也. 北史蓋誤.」按高歡起兵實在普泰元年六月, 張說誤提前一年, 但結論不錯, 當從北齊書作「四十四」.

[七]　改封安樂侯　錢氏考異卷四０雲：「按齊書卷一三高勱傳：『以清河地在畿內, 改封樂安王. 』此雲『安樂侯』者誤.」按通志卷八五及隋書卷五五高勱傳並作「樂安王」. 但冊府卷二七一作「安樂王」. 作「侯」必誤, 「樂安」, 「安樂」未知孰是, 今不改.

[八]　五品已上家累悉置三臺上　諸本「已上」作「已下」, 北齊書、隋書作「已上」. 按北齊書上文雲：「今所翻叛, 多是貴人, 至於卒伍, 猶未離貳.」作「已上」是, 若五品以下, 則人數甚多, 安能悉置三臺上. 今據改.

[九]　廣平公盛神武從叔祖也　按魏書卷三二高湖傳, 盛父各拔與高歡祖謐為兄弟, 則盛乃歡從叔. 高歡世系可疑. 魏書、北齊書之不同, 或即史臣編造失檢所致.

[一０]陽州公永樂　按本書卷七齊文宣紀天保元年見楊州縣開國公高孝緒, 即永樂嗣子. 冊府卷四五０亦作「楊州」. 唯冊府卷二八四作「陽周」. 陽周縣見魏書地形志下豳州趙興郡. 「陽州」「楊州」皆當是「陽周」之訛.

[一一]永樂守河陽南城　諸本「河」訛作「洛」, 據北齊書卷一四(補)陽州公永樂傳改. 本書卷三一高昂傳及通鑑卷一五八並作「河陽南城」. 此役洛陽為西魏將獨孤信所據, 高永樂不得在洛陽.

[一二]乃與河南王孝瑜偽獵　諸本「南」誤作「陽」, 據通志卷八五高元海傳及本書卷五二孝瑜本傳改.

[一三]又時有林慮令姓潘　諸本「潘」訛作「藩」, 據北齊書卷一四高元海傳改. 通鑑卷一六八作「林慮令潘子密」.

[一四]斫骨光弁　錢氏考異雲：「廣韻(入聲十八藥)漢複姓有斫胥氏. 何氏姓苑雲：『今平陽人. 』此作『骨』, 字相似而訛也. 恩倖傳(本書卷九二)作『研胥光弁』, 『研』又『斫』之訛, 即一人.」

[一五]於城平都遇斛斯孝卿　北齊書卷一四高思好傳無「城」字. 按「城平都」當作「平都城」, 參卷三一高德政傳校記. 又本書卷五三、北齊書卷二０斛律羌舉傳, 羌舉子名孝卿, 於後主時典機密. 「

斛斯」當是「斛律」之訛.

[一六]告爾何物事　北齊書「告爾」作「告示」, 通志卷八五高思好傳作「爾告」. 疑通志是.

[一七]以功行河州事　諸本「州」作「東」, 通志卷八五高歸彥傳作「州」. 按魏書卷三二高湖傳附見高徽. 言其出使還, 至河州, 遇莫折念生起義, 河州刺史元祚以憂死, 因被推行河州事, 後為梁景進所殺. 此事亦見魏書卷九肅宗紀孝昌元年十月. 作「州」是, 今據通志改.

[一八]迎徽喪與穆同營葬　通志「與穆同營葬」作「為之營葬」. 按上文不見穆事跡, 疑有脫誤.

[一九]嫡妃康及所生母王氏並為太妃　張森楷雲：「上『妃』當作『母』, 若如此文, 則似歸彥妃矣.」

[二０]上幸歸彥家召魏收對禦作詔草　通鑑卷一六八雲：「帝亦尋其反覆之跡, 伺歸彥還家, 召魏收於帝前作詔草.」按欲出歸彥, 安得至其家作詔？下文雲：「仍敕門司, 不聽輒納, 時歸彥在家縱酒, 經宿不知, 至明欲參, 至門知之.」足証作詔必不在歸彥家. 此「歸彥」下當脫「還」字.

[二一]使連名密啟　通志「使」作「亦」. 按疑是「便」之訛.

[二二]九歲與歸彥自河州俱入洛　諸本脫「與」字, 據通志補.

[二三]建國侯孫乂襲　墓誌集釋補遺高虯墓誌圖版六０三稱「虯字龍叉」, 趙萬裏以為龍叉即此傳之乂. 又以為「侯」當作「從」. 按伏護本生父名建國, 不當贈爵建國侯, 趙說疑是.

[二四]襄城景王淯　諸本「淯」作「清」. 按北齊書卷一０高祖十一王傳, 本書卷七、北齊書卷四文宣紀天保元年及二年, 冊府卷二七七並作「淯」. 「清」乃「淯」之訛, 今據改.

[二五]謂博士盧景裕曰　諸本脫「景」字, 據下文及北齊書、通志卷八五神武諸子傳補.

[二六]天保初進爵為王　諸本「天保」作「保定」. 按「保定」乃周武帝年號, 誤. 高浚封永安王見本書卷七、北齊書卷四文宣紀天保元年. 今據改.

[二七]歷位尚書令　諸本脫「令」字, 據北齊書、通志補. 高淹遷尚書令見本書卷七文宣紀天保元年七月.

[二八]有濕沃縣主簿張達　諸本「濕」訛「隰」, 據北齊書改. 濕沃見魏書地形志上滄州樂陵郡及漢書地理志千乘郡.

[二九]十年封華山　諸本「十」下有「五」字. 按天保只十年, 「五」字衍文, 今刪去.

[三０]登魏孝文舊壇　北齊書無「孝」字. 按魏孝文帝不聞曾在中山(即定州治)築壇. 史記魏世家言魏文侯使樂羊伐中山, 疑中山之魏文舊壇, 是因魏文侯得名, 與魏孝文無涉.

[三一]俱未足諭其風烈適足以彰文宣之失德焉　北齊書卷一三史臣論作「俱未足論其高下. 天保不辰, 易生悔吝, 固不可掩其風烈, 適足以彰顯祖之失德雲」. 疑此在「諭」字下脫「其高下, 天保不辰, 易生悔吝, 固不可掩」十五字. 否則「適足以彰文宣之失德」無所承.

北史卷五十二 列傳第四十

齊宗室諸王下

文襄諸子　文宣諸子　孝昭諸子　武成諸子　後主諸子

文襄六男：文敬元皇後生河間王孝琬. 宋氏生河南王孝瑜. 王氏生廣寧王孝珩. 蘭陵王長恭不得母氏姓. 陳氏生安德王延宗. 燕氏生漁陽王紹信.

河南康獻王孝瑜, 字正德, 文襄長子也. 初封河南郡公, 齊受禪, 進爵為王. 歷位中書令、司州牧. 初, 孝瑜養於神武宮中, 與武成同年相愛. 將誅楊愔等, 孝瑜預其謀. 及武成即位, 禮遇特隆. 帝在晉陽手敕之曰：「吾飲汾清二盃, 勸汝於鄴酌兩盃.」其親愛如此.

孝瑜容貌魁偉, 精彩雄毅, 謙慎寬厚, 兼愛文學, 讀書敏速, 十行俱下, 覆□不失一道. 初, 文襄於鄴東起山池遊觀, 時俗眩之, 孝瑜遂於第作水堂龍舟, 植幡□於舟上, 數集諸弟, 宴射為樂. 武成幸其第, 見而悅之, 故盛興後園之翫. 於是貴賤慕□, 處處營造.

武成嘗使和士開與胡後對坐握槊, 孝瑜諫曰：「皇後天下之母, 不可與臣下接手.」帝深納之. 後又言趙郡王父死非命, 不可而親. 由是叡及士開皆側目. 士開密告其奢僭；叡又言山東唯聞河南王, 不聞有陛下. 帝由是忌之. 尒朱禦女名摩女, 本事太後, 孝瑜先與之通, 後因太子婚夜, 孝瑜竊與之言. 武成大怒, 頓飲其酒三十七盃. 體至肥大, 腰帶十圍, 使婁子彥載以出, 酖之於車. 至西華門, 煩熱躁悶, 投水而絕. 贈太尉、錄尚書事. 子弘節嗣.

孝瑜母, 魏吏部尚書宋弁孫也. 本魏潁川王斌之妃, 為文襄所納, 生孝瑜. 孝瑜還第, 為太妃. 孝瑜妃盧正山女, 武成胡後之內姊也. 孝瑜薨後, 宋太妃為盧妃所譖訴, 武成殺之.

廣寧王孝珩, 文襄第二子也. 歷位司州牧、尚書令、司空、司徒、錄尚書、大將軍、大司馬. 孝珩愛賞人物, 學涉經史, 好綴文, 有技藝. 嘗於廳事壁自畫一蒼鷹, 見者皆以為真. 又作朝士圖, 亦當時之妙絕.

後主自晉州敗, 奔鄴, 詔王公議於含光殿. 孝珩以大敵既深, 事藉機變, 宜使任城王領幽州道兵入土門, 揚聲趣並州；獨孤永業領洛州道兵趣潼關, 揚聲取長安；臣請領京畿兵出滏口, 鼓行逆戰. 敵聞南北有兵, 自然潰散. 又請出宮人寶物賞將士, 帝不能用.

承光即位, 以孝珩為太宰, 與呼延族、莫多婁敬顯、尉相願同謀, 期正月五日, 孝珩於千秋門斬高阿那肱；相願在內, 以禁兵應之；族與敬顯自遊豫園勒兵山. 既而阿那肱從別宅取便路入宮, 事不果. 乃求出拒西軍, 謂阿那肱、韓長鸞、陳德信等雲：「朝廷不賜遣擊賊, 豈不畏孝珩反邪？破宇文邕遂至長安, 反時何與國家事？以今日之急, 猶作如此猜！」高、韓恐其變, 出孝珩為滄州刺史.

至州, 以五千人會任城王於信都, 共為匡復計. 周齊王憲來伐, 兵弱不能敵. 怒曰：「由高阿那肱小人, 吾道窮矣！」齊叛臣乞扶令和以□刺孝珩墜馬, 奴白澤以身扡之, 孝珩猶傷數處, 遂見虜.

齊王憲問孝珩齊亡所由, 孝珩自陳國難, 辭淚俱下, 俯仰有節. 憲為之改容, 親為洗瘡傅藥, 禮遇甚厚. 孝珩獨歎曰：「李穆叔言齊氏二十八年, 今果然矣！自神武皇帝以外, 吾諸父兄弟無一人得至四十者, 命也. 嗣君無獨見之明, 宰相非柱石之寄, 恨不得握兵符, 受廟算, 展我心力耳.」至長安, 依例受開府、縣侯.

後周武帝在雲陽宴齊君臣, 自彈胡琵琶, 命孝珩吹笛. 辭曰「亡國之音, 不足聽也.」固命之, 舉笛裁至口, 淚下嗚咽, 武帝乃止. 其年十月疾甚, 啟歸葬山東, 從之. 尋卒, 還葬鄴.

河間王孝琬, 文襄第三子也. 天保元年封. 天統中, 累遷尚書令. 初, 突厥與周師入太原, 武成將避之而東, 孝琬叩馬諫, 請委趙郡王部分之, 必整齊, 帝從其言. 孝琬免冑將出, 帝使追還之. 周軍退, 拜並州刺史.

孝琬以文襄世嫡, 驕矜自負. 河南王之死, 諸王在宮內, 莫敢舉聲, 唯孝琬大哭而出. 又怨執政, 為草人而射之. 和士開與祖珽譖之雲：「草人擬聖躬也. 又前突厥至州, 孝琬脫兜鍪抵地雲：『豈是老嫗, 須著此！』此言屬大家也.」初魏世謠言：「河南種穀河北生, 白楊樹頭金雞鳴.」珽以說曰：「河南河北, 河間也, 金雞鳴, 孝琬將建金雞而大赦.」帝頗惑之.

時孝琬得佛牙, 置於第內, 夜有神光. 昭玄都法順請以奏, [一]不從. 帝聞, 使搜之, 得填庫□幡數百. 帝聞, 以為反狀. 訊其諸姬, 有陳氏者, 無寵, 誣對曰：「孝琬畫作陛下形哭之.」然實是文襄像, 孝琬時時對之泣. 帝怒, 使武衛赫連輔玄倒鞭撾之. 孝琬呼阿叔. 帝怒曰：「誰是爾叔？敢喚我作叔！」孝琬曰：「神武皇帝嫡孫, 文襄皇帝嫡子, 魏孝靜皇帝外甥, 何為不得喚作叔也？」帝愈怒, 折其兩脛而死. 瘞諸西山, 帝崩後乃改葬.

子正禮嗣. 幼聰穎, 能誦左氏春秋. 齊亡, 遷綿州卒.

蘭陵武王長恭, 一名孝瓘, 文襄第四子也. 累遷並州刺史. 突厥入晉陽, 長恭盡力擊之. 芒山之敗, [二]長恭為中軍, 率五百騎再入周軍, 遂至金墉之下, 被圍甚急. 城上人弗識, 長恭免冑示之面, 乃下弩手救之, 於是大捷. 武士共歌謠之, 為蘭陵王入陣曲是也. 歷司州牧、青瀛二州, 頗受財貨. 後為太尉. 與段韶討柏穀, 又攻定陽. 韶病, 長恭總其眾. 前後以戰功, 別封钜鹿、長樂、樂平、高陽等郡公.

芒山之捷, 後主謂長恭曰：「入陣太深, 失利悔無所及.」對曰：「家事親切, 不覺遂然.」帝嫌其稱家事, 遂忌之. 及在定陽, 其屬尉相願謂曰：「王既受朝寄, 何得如此貪殘？」長恭未答. 相願曰：「豈不由芒山大捷, 恐以威武見忌, 欲自穢乎？」長恭曰：「然.」相願曰：「朝廷若忌王, 於此犯便當行罰, 求福反以速禍.」長恭泣下, 前膝請以安身之術. 相願曰：「王前既有勳, 今復告捷, 威聲大重, 宜屬疾在家, 勿預時事.」長恭然其言, 未能退. 及江淮寇擾, 恐復為將, 歎曰：「我去年面腫, 今何不發？」自是有疾不療. 武平四年五月, 帝使徐之範飲以毒藥. 長恭謂妃鄭氏曰：「我忠以事上, 何辜於天而遭鴆也？」妃曰：「何不求見天顏？」長恭曰：「天顏何由可見！」遂飲藥而薨. 贈太尉.

長恭貌柔心壯, 音容兼美. 為將, 躬勤細事, 每得甘美, 雖一瓜數果必與將士共之. 初在瀛州, 行參軍陽士深表列其贓, 免官. 及討定陽, 士深在軍, 恐禍及. 長恭聞之曰：「吾本無此意.」乃求小失, 杖深二十, 以安之. 嘗入朝而出, 僕從盡散, 唯有一人, 長恭獨還, 無所譴罰. 武成賞其功, 命賈護為買妾二十人, 唯受其一. 有千金責券, 臨死悉燔之.

安德王延宗, 文襄第五子也. 母陳氏, 廣陽王妓也. 延宗幼為文宣所養, 年十二, 猶騎置腹上, 令溺己臍中. 抱之曰：「可憐, 止有此一箇.」問欲作何王, 對曰：「欲作衝天王.」文宣問楊愔, 愔曰：「天下無此郡名, 願使安於德.」於是封安德焉. 為定州刺史, 於樓上大便, 使人在下, 張口承之；以蒸豬糝和人糞以飼左右, 有難色者鞭之. 孝昭帝聞之, 使趙道德就州杖之一百. 道德以延宗受杖不謹, 又加三十. 又以囚試刀, 驗其利鈍. 驕縱多不法. 武成使撻之, 殺其昵近九人, 從是深自改悔.

蘭陵王芒山凱捷, 自陳兵勢, 諸兄弟鹹壯之. 延宗獨曰：「四兄非大丈夫, 何不乘勝徑入？使延宗當此勢, 關西豈得復存！」及蘭陵死, 妃鄭氏以頸珠施佛, 廣寧王使贖之, 延宗手書以諫, 而淚滿紙. 河間死, 延宗哭之, 淚赤. 又為草人以像武成, 鞭而訊之曰：「何故殺我兄！」奴告之, 武成覆臥延宗於地, 馬鞭撾之二百, 幾死. 後歷司徒、太尉.

及平陽之役, 後主自禦之, 命延宗率右軍, 先戰城下, 禽周開府宗挺. 及大戰, 延宗以麾下再入, 周軍莫不披靡. 諸軍敗, 延宗獨全軍. 後主將奔晉陽, 延宗言：「大家但在營莫動, 以兵馬付臣, 臣能破之.」帝不納. 及至並州, 又聞周軍已入□鼠穀, 乃以延宗為相國、並州刺史, 總山西兵事. 謂曰：「並州阿兄取, 兒今去也.」延宗曰：「陛下為社稷莫動, 臣為陛下出死力戰.」駱提婆曰：「至尊計已成, 王不得輒沮.」後主竟奔鄴.

在並將帥鹹請曰：[三]「王若不作天子, 諸人實不能與王出死力.」延宗不得已, 即皇帝位. 下詔曰：「武平孱弱, 政由宦豎, 釁結蕭牆, 盜起疆埸. 斬關夜遁, 莫知所之, 則我高祖之業, 將墜於地. 王公卿士, 猥見推逼, 今便祗承寶位, 可大赦天下.」改武平七年為德昌元年, 以晉昌王唐邕為宰輔, 齊昌王莫多婁敬顯、沭陽王和阿於子、[四]右衛大將軍段暢、武衛將軍相裏僧伽、開府韓骨胡、侯莫陳洛州為爪牙. 眾聞之, 不召而至者前後相屬. 延宗容貌充壯, 坐則仰, 偃則伏, 人皆笑之；及是, 赫然奮發, 氣力絕異, 馳騁行陣, 勁捷若飛. 傾府藏及後宮美女以賜將士, 籍沒內參千餘家. 後主謂近臣曰：「我寧使周得並州, 不欲安德得之！」左右曰：「理然.」延宗見士卒, 皆親執手陳辭, 自稱名, 流涕嗚噎. 眾皆爭為死, 童兒女子亦乘屋攘袂, 投磚石以禦周軍.

特進、開府那盧安生守太穀, 以萬兵叛. 周軍圍晉陽, 望之如黑雲四合. 延宗命莫多婁敬顯、韓骨胡拒城南；和阿於子、段暢拒城東；延宗親當周齊王於城北. 奮大□往來督戰, 所向無前. 尚書令史沮山亦肥大多力, 捉長刀步從, 殺傷甚多. 武衛蘭芙蓉、綦連延長皆死於陣. 和阿於子、段暢以千騎投周軍, 周軍攻東門, 際昏遂入. 進兵焚佛寺門屋, 飛焰照天地. 延宗與敬顯自門入, 夾擊之, 周軍大亂, 爭門相填, 齊人從後斫刺, [五]死者二千餘人. 周武帝左右略盡, 自拔無路, 承禦上士張壽輒牽馬頭, 賀拔佛恩以鞭拂其後, 以崎嶇僅得出, 齊人奮擊, 幾中焉. 城東阨曲, 佛恩及降者皮子信為之導, 僅免. 時四更也. 延宗謂周武帝崩於亂兵, 使於積屍中求長鬣者, 不得.

時齊人既勝, 入坊飲酒, 盡醉臥, 延宗不復能整. 周武帝出城, 飢甚, 欲為遁逸計. 齊王憲及柱國王誼諫, 以為去必不免. 延宗叛將段暢亦盛言城內空虛, 周武帝乃駐馬, 鳴角收兵, 俄傾復振. 詰旦, 還攻東門, 克之. 又入南門. 延宗戰, 力屈, 走至城北, 於人家見禽. 周武帝自投下馬, 執其手. 延宗辭曰：「死人手何敢迫至尊！」帝曰：「兩國天子, 有何怨惡, 直為百姓來耳！勿怖, 終不相害.」使復衣帽, 禮之.

先是, 高都郡有山焉, 絕壁臨水, 忽有墨書雲：「齊亡延宗.」洗視逾明. 帝使人就寫, 使者改亡為上. 至是應焉. 延宗敗前, 在鄴廳事[見兩日相連置.][六]以十二月十三日晡時受敕守並州, 明日建尊號, 不間日而被圍, 經宿至食時而敗. 年號德昌, 好事者言其得二日雲.

既而周武帝問取鄴計, 辭曰：「亡國大夫不可以圖存, 此非臣所及.」強問之, 乃曰：「若任城王援鄴, 臣不能知；若今主自守, 陛下兵不血刃.」

及至長安, 周武與齊君臣飲酒, 令後主起舞, 延宗悲不自持. 屢欲仰藥自裁, 傅婢苦執諫而止. 未幾, 周武誣後主及延宗等, 雲遙應穆提婆反, 使並賜死. 皆自陳無之, 延宗攘袂, 泣而不言. 以椒塞口而死. 明年, 李妃收殯之.

後主之傳位於太子也, 孫正言竊謂人曰：「我昔武定中為廣州士曹, 聞襄城人曹普演有言：高王諸兒, 阿保當為天子, 至高德之承之, 當滅. 阿保謂天保, 德之謂德昌也, 承之謂後主年號承光, 其言竟信雲.」[七]

漁陽王紹信, 文襄第六子也. 歷特進、開府、中領軍、護軍、青州刺史. 行過漁陽, 與大富人鍾長命同床坐, 太守鄭道蓋來謁, 長命欲起, 紹信不聽曰：「此何物小人, 主人公為起！」乃與長命結為義兄弟, 妃與長命妻為姊妹, 責其闔家長幼皆有贈賄, 鍾氏因此遂貧. 齊滅, 死於長安.

文宣五男：李後生廢帝及太原王紹德. 馮世婦生範陽王紹義. 裴嬪生西河王紹仁. 顏嬪生隴西王紹廉.

太原王紹德, 文宣第二子也. 天保末, 為開府儀同三司. 武成因怒李後, 罵紹德曰：「爾父打我時, 竟不來救.」以刀環築殺之, 親以土埋之遊豫園.

武平元年, 詔以範陽王子辯才為後, 襲太原王.

範陽王紹義, 文宣第三子也. 初封廣陽, 徙封範陽. 歷位侍中、清都尹. 好與群小同飲, 擅致內參打殺博士任方榮. 武成嘗杖之二百, 送付昭信後, 後又杖一百.

及後主奔鄴, 以紹義為尚書令、定州刺史. 周武帝克並州, 以封輔相為北朔州總管. 此地齊之重鎮, 諸勇士多聚焉. 前長史趙穆、司馬王當萬等謀執輔相, 迎任城王於瀛州. 事不果, 迎紹義. 紹義至馬邑. 輔相及其屬韓阿各奴等數十人, 皆齊叛臣, 自肆州以北城戍二百八十餘, 盡從輔相；及紹義至, 皆反焉. 紹義與靈州刺史袁洪猛引兵南出, 欲取並州. 至新興而肆州已為周守, 前隊二儀同, 以所部降周. 周兵擊顯州, 執刺史陸瓊, 又攻陷諸城. 紹義還保北朔. 周將宇文神舉軍逼馬邑, 紹義遣杜明達拒之, 兵大敗. 紹義曰：「有死而已, 不能降人.」遂奔突厥. 眾三千家, 令之曰：「欲還者任意.」於是哭拜別者太半.

突厥他缽可汗謂文宣為英雄天子, 以紹義重踝似之, 甚見愛重. 凡齊人在北者, 悉隸紹義. 高寶寧在營州, 表上尊號, 紹義遂即皇帝位, 稱武平元年, [八]以趙穆為天水王. 他缽聞寶寧得平州, 亦招諸部, 各舉兵南向, 雲共立範陽王作齊帝, 為其報讎. 周武帝大集兵於雲陽, 將親北伐, 遇疾暴崩. 紹義聞之, 以為天贊己. 盧昌期據範陽, 亦表迎紹義. 俄而周將宇文神舉攻滅昌期. 其日, 紹義適至幽州, 聞周總管出兵於外, 欲乘虛取薊城. 列天子旌旗, 登燕昭王塚, 乘高望遠, 部分兵眾. 神舉遣大將軍宇文恩將四千人馳救幽州, 半為齊軍所殺.

紹義聞範陽城陷, 素服舉哀, 回軍入突厥. 周人購之於他缽, 又使賀若誼往說之. 他缽猶不忍, 遂偽與紹義獵於南境, 使誼執之, 流於蜀. 紹義妃, 勃海封孝琬女, 自突厥逃歸. 紹義在蜀, 遺妃書雲：「夷狄無信, 送吾於此.」竟死蜀中.

西河王紹仁, 文宣第四子也. 天保末, 為開府儀同三司. 尋薨.

隴西王紹廉, 文宣第五子也. 初封長樂, 後改焉. 性粗暴, 嘗拔刀逐紹義, 紹義走入廄, 閉門拒之. 紹義初為清都尹, 未及理事, 紹廉先往, 喚囚悉出, 率意決遣之. 能飲酒, 一舉數升, 終以此薨.

孝昭七男：元皇後生樂陵王百年. 桑氏生襄城王亮, 出後襄城景王. 諸姬生汝南王彥理、始平王彥德、城陽王彥基、定陽王彥康、汝陽王彥忠.

樂陵王百年, 孝昭第二子也. [九]孝昭初即位, 在晉陽, 群臣請建中宮及太子, 帝謙未許. 都下百僚又請, 乃稱太後令, 立為皇太子. 帝臨崩, 遺詔傳位於武成, 並有手書. 其末曰：「百年無罪, 汝可以樂處置之, 勿學前人.」大寧中, 封樂陵王.

河清三年五月, 白虹圍日再重, 又橫貫而不達. 赤星見, 帝以盆水承星影而蓋之, 一夜盆自破. 欲以百年厭之. 會博陵人賈德冑教百年書, 百年嘗作數敕字, 德冑封以奏. 帝又發怒, 使召百年. 百年被召, 自知不免, 割帶玦, 留與妃斛律氏. 見帝於玄都苑涼風堂, 使百年書敕字, 驗與德冑所奏相似. 遣左右亂捶擊之, 又令人曳百年遶堂且走且打, 所過處, 血皆遍地. 氣息將盡, 曰：「乞命, 願與阿叔作奴.」遂斬之, 棄諸池, 池水盡赤, 於後園親看埋之.

妃把玦哀號, 不肯食, 月餘亦死. 玦猶在手, 拳不可開, 時年十四, 其父光自擘之, 乃開.

後主時, 改九院為二十七院, 掘得小屍, 緋袍金帶, 一髻一解, 一足有靴. 諸內參竊言, 百年太子也. 或以為太原王紹德.

詔以襄城王子白澤襲爵樂陵王. 齊亡入關, 徙蜀死.

汝南王彥理, 武平初封王, 位開府、清都尹. 齊亡入關, 隨例授儀同大將軍、封縣子. 女入太子宮, 故得不死. 隋開皇初, 卒於並州刺史.

始平王彥德、城陽王彥基、定陽王彥康、汝陽王彥忠[一０]與汝南王同受封, 並加儀同三司, 後事闕.

武成十三男：胡皇後生後主及琅邪王儼. 李夫人生南陽王綽. 後宮生齊安王廓、北平王貞、高平王仁英、淮南王仁光、西河王仁機、樂平王仁邕、潁川王仁儉、安樂王仁雅、丹楊王仁直、東海王仁謙.

南陽王綽字仁通, 武成長子也. 以五月五日辰時生, 至午時, 後主乃生, 武成以綽母李夫人非正嫡, 故貶為第二. 初名融, 字君明, 出後漢陽王. 河清三年, 改封南陽, 別為漢陽置後.

綽始十餘歲, 留守晉陽. 愛波斯狗, 尉破胡諫之, 欻然斫殺數狗, 狼藉在地, 破胡驚走, 不敢復言. 後為司徒、冀州刺史. 好裸人, 畫為獸狀, 縱犬噬而食之. 左轉定州, 汲井水為後池, 在樓上彈人. 好微行, 遊獵無度, 恣情強暴, 雲學文宣伯為人. 有婦人抱兒在路, 走避入草, 綽奪其兒飼波斯狗. 婦人號哭, 綽怒, 又縱狗使食, 狗不食, 塗以兒血, 乃食焉.

後主聞之, 詔鎖綽赴行在所. 至而宥之, 問在州何者最樂. 對曰：「多取蠍, 將狙混看, 極樂.」[一一]後主即夜索蠍一鬥, 比曉, 得二三升, 置諸浴斛, 使人裸臥浴斛中, 號叫宛轉. 帝與綽臨觀, 喜噱不已. 謂綽曰：「如此樂事, 何不早馳驛奏聞？」綽由是大為後主寵, 拜大將軍, 朝夕同戲.

韓長鸞間之, [一二]除齊州刺史. 將發, 長鸞令綽親信誣告其反, 奏雲：「此犯國法, 不可赦.」後主不忍顯戮, 使寵胡何猥薩後園與綽相撲, 搤殺之. 瘞於興聖佛寺, 經四百餘日乃大歛, 顏色毛髮皆如生. 俗雲五月日生者, 腦不壞.

綽兄弟皆呼父為兄兄, 嫡母為家家, 乳母為姊姊, 婦為妹妹[一三].

齊亡, 妃鄭氏為周武帝所幸, 請葬綽, 赦所司葬於永平陵北.

琅邪王儼字仁威, 武成第三子也. 初封東平王, 拜開府、侍中、中書監、京畿大都督、領軍大將軍, 領禦史中丞, 遷大司徒、[一四]尚書令、大將軍、錄尚書事、大司馬.

魏氏舊制, 中丞出, 千步清道, 與皇太子分路行, 王公皆遙住車, 去牛頓軛於地, 以待中丞過. 其或遲違, 則赤棒棒之. 自都鄴後, 此儀浸絕. 武成欲雄寵儼, 乃使一依舊制. 儼初從北宮出, 將上中丞, 凡京畿步騎, 領軍之官屬, 中丞之威儀, 司徒之鹵簿, 莫不畢備. 帝與胡後在華林園東門外, 張幕隔青紗步障觀之. 遣中貴驟馬趣仗, 不得入, 自言奉敕, 赤棒應聲碎其鞍, 馬驚人墜. 帝大笑, 以為善. 更敕令駐車, 傳語良久, 觀者傾京邑.

儼恒在宮中, 坐含章殿以視事, 諸父皆拜焉. 帝幸並州, 儼恒居守, 每送駕, 或半路, 或至晉陽乃還. 王師羅嘗從駕, 後至, 武成欲罪之. 辭曰：「臣與第三子別, 留連不覺晚.」武成憶儼, 為之下泣, 舍師羅不問. 儼器服翫飾皆與後主同, 所須悉官給. 於南宮嘗見新冰綠李, 還, 怒曰：「尊兄已有, 我何意無？」從是, 後主先得新奇, 屬官及工匠必獲罪. 太上、胡後猶以為不足. 儼嘗患喉, 使醫下針, 張目不瞬. 又言於帝曰：「阿兄懦, 何能率左右！」帝每稱曰「此黠兒也, 當有所成.」以後主為劣, 有廢立之意. 武成崩, 改封琅邪.

儼以和士開、駱提婆等奢恣, 盛修第宅, 意甚不平. 嘗謂曰「君等所營宅, 早晚當就, 何太遲也？」二人相謂曰：「琅邪王眼光弈弈, 數步射人, 向者暫對, 不覺汗出. 天子門奏事, 尚不然.」由是忌之.

武平二年, 出儼居北宮, 五日一朝, 不復得無時見太後. 四月, 詔除太保, 餘官悉解, 猶帶中丞, 督京畿. [一五]以北城有武庫, 欲移儼於外, 然後奪其兵權. 書侍禦史王子宜與儼左右開府高舍洛、中常侍劉辟強說儼曰：「殿下被疏, 正由士開間構, 何可出北宮, 入百姓叢中也？」儼謂侍中馮子琮曰：「士開罪重, 兒欲殺之.」子琮心欲廢帝而立儼, 因贊成其事. 儼乃令子宜表彈士開罪, 請付禁推. 子琮雜以他文書奏之, 後主不審省而可之. 儼誑領軍厙狄伏連曰「奉敕, 令領軍收士開.」伏連以諮子琮, 且請覆奏. 子琮曰：「琅邪王受敕, 何須重奏.」伏連信之, 伏五十人於神獸門外, [一六]詰旦, 執士開送禦史. 儼使馮永洛就臺斬之.

儼徒本意, 唯殺士開. 及是, 因逼儼曰：「事既然, 不可中止.」儼遂率京畿軍士三千餘人, 屯千秋門外. 帝使劉桃枝將禁兵八十人召儼. 桃枝遙拜, 儼命反縛, 將斬之, 禁兵散走. 帝又使馮子琮召儼. 儼辭曰：「士開昔來實合萬死, 謀廢至尊, 剃家家頭使作阿尼, 故擁兵馬欲坐著孫鳳珍宅上. 臣為是, 矯詔誅之. 尊兄若欲殺臣, 不敢逃罪；若放臣, 願遣姊姊來迎臣, 臣即入見.」姊姊即陸令萱也. 儼欲誘出殺之. 令萱執刀帝後, 聞之戰慄. 又使韓長鸞召儼. 儼將入, 劉辟強牽衣諫曰：「若不斬提婆母子, 殿下無由得入.」廣寧、安德二王適從西來, 欲助成其事, 曰：「何不入？」辟強曰：「人少.」安德王顧眾而言曰：「孝昭殺楊遵彥, 止八十人, 今乃數千, 何言人少？」

後主泣啟太後曰：「有緣, 更見家家；無緣, 永別.」乃急召斛律光, 儼亦召之. 光聞殺士開, 撫掌大笑曰：「龍子作事, 固自不似凡人.」入見後主於永巷. 帝率宿衛者步騎四百, 授甲將出. 光曰：「小兒輩弄兵, 與交手即亂. 鄙諺雲：『奴見大家心死』, 至尊宜自至千秋門, 琅邪必不敢動.」皮景和亦以為然, 後主從之. 光步道, 使人走出曰：「大家來.」儼徒駭散. 帝駐馬橋上, 遙呼之, 儼猶立不進. 光就謂曰：「天子弟殺一漢, 何苦？」執其手, 強引以前. 請帝曰：「琅邪王年少, 腸肥腦滿, 輕為舉措, 長大自不復然, 願寬其罪.」帝拔儼帶刀環, 亂築辮頭, 良久乃釋之. 收伏連及高舍洛、王子宜、劉辟強、都督翟顯貴於後園, 帝親射之而後斬, 皆支解, 暴之都街下. 文武職吏, 盡欲殺之. 光以皆勳貴子弟, 恐人心不安, 趙彥深亦雲「春秋責帥」, 於是罪之各有差.

儼之未獲罪也, 鄴北城有白馬佛塔, 是石季龍為澄公所作. 儼將修之, 巫曰：「若動此浮圖, 北城失主.」不從, 破至第二級, 得白蛇, 長數丈, 回旋失之, 數旬而敗.

自是, 太後處儼於宮內, 食必自嘗之. 陸令萱說帝曰：「人稱琅邪王聰明雄勇, 當今無敵, 觀其相表, [一七]殆非人臣. 自專殺以來, 常懷恐懼, 宜早為計.」何洪珍與和士開素善, 亦請殺之. 未決, 以食轝密迎祖珽問之. 珽稱周公殺管叔, 季友酖慶父, 帝納其言. 以儼之晉陽, 使右衛大將軍趙元侃誘執儼. 元侃曰：「臣昔事先帝日, 見先帝愛王, 今寧就死, 不能行.」帝出元侃為豫州刺史. 九月下旬, 帝啟太後曰：「明旦欲與仁威出獵, 須早出早還.」[一八]是夜四更, 帝召儼, 儼疑之, 陸令萱曰：「兄兄喚, 兒何不去？」儼出至永巷, 劉桃枝反接其手. 儼呼曰：「乞見家家、尊兄！」桃枝以袖塞其口, 反袍蒙頭負出, 至大明宮, 鼻血滿面, 立殺之, 時年十四. 不脫靴, 裹以席, 埋於室內. 帝使啟太後, 臨哭十餘聲, 便擁入殿. 明年三月, 葬於鄴西, 贈諡曰楚恭哀帝, [一九]以慰太後.

有遺腹四男, 生數月皆幽死. 以平陽王淹孫世俊嗣. 儼妃李祖欽女也, 進為楚帝後, 居宣則宮, 齊亡乃嫁焉.

齊安王廓字仁弘, 武成第四子也. 性長者, 無過行, 位特進、開府儀同三司、定州刺史.

北平王貞字仁堅, 武成第五子也. 沈審寬恕, 帝常曰：「此兒得我鳳毛.」位司州牧、京畿大都督、兼尚書令、錄尚書事. 帝行幸, 總留臺事. 積年, 後主以貞長大, 漸忌之. 阿那肱承旨, 令馮士幹劾, 繫貞於獄, 奪其留後權.

高平王仁英, 武成第六子也. 舉止軒昂, 精神無檢格. 位定州刺史.

淮南王仁光, 武成第七子也. 性躁又暴, 位清都尹. 次西河王仁機, 生而無骨, 不自支持. 次樂平王仁邕；次潁川王仁儉；次安樂王仁雅, 從小有瘖疾；次丹楊王仁直；次東海王仁謙：皆養於北宮.

琅邪王死後, 諸王守禁彌切. 武平末年, 仁邕已下, 始得出外, 供給儉薄, 取充而已. 尋後主窮蹙, 以廓為光州, 貞為青州, 仁英為冀州, 仁儉為膠州, 仁直為濟州刺史. 自廓已下, 多與後主死於長安. 仁英以清狂, 仁雅以瘖疾, 獲免, 俱徙蜀. 隋開皇中, 追仁英, 詔與蕭琮、陳叔寶修其本宗祭祀. 未幾而卒.

後主五男：穆皇後生幼主. 諸姬生東平王恪. 次善德, 次買德, 次質錢. 胡太後以恪嗣琅邪王, 尋夭折.

齊滅, 周武帝以任城已下大小三十王歸長安, 皆有封爵. 其後不從戮者, 散配西土, 皆死邊.

論曰：文襄諸子, 鹹有風骨. 雖文雅之道, 有謝間、平；然武藝英姿, 多堪禦侮. 縱鹹陽賜劍, 殲覆有徵, 若使蘭陵獲全, 未可量也. 而終見誅翦, 以至土崩, 可為太息者矣. 安德以時艱主暗, 晦跡韜光, 及平陽之陣, 奮其忠勇, 蓋以臨難見危, 義深家國. 德昌大舉, 事迫群情, 理至淪亡, 無所歸命. 廣寧請出後宮, 竟不獲遂, 非孝珩辭致有謝李同, 自是後主心識去平原已遠. 存亡事異, 安可同年而說. 武成殘忍姦穢, 事極人倫, 太原跡異猜嫌, 情非釁逆, 禍起昭信, 遂及淫刑. 嗟乎！欲求長世, 未之有也. 以孝昭德音, 庶可慶流後嗣, 百年之酷, 蓋濟南之濫觴, 其雲「莫效前人」之言, 可為傷歎. 各愛其子, 豈其然乎？琅邪雖無師傅之資, 而早聞氣尚, 士開淫亂, 多歷歲年, 一朝勦絕, 慶集朝野, 以之受斃, 深可痛焉. 然專戮之釁, 未之或免. 贈帝諡恭, 矯枉過直, 觀過知仁, 不亦異於是乎？校勘記

[一]　夜有神光昭玄都法順請以奏　諸本「昭」作「照」. 按北齊管理佛教機關名昭玄寺, 置大統一人, 稱「昭玄統」, 又名「昭玄都」. 本書卷三二崔暹傳, 北齊書卷二四杜弼傳, 並見此名. 「昭」, 北朝人常寫作「照」, 屢見碑誌, 今改「照」作「昭」.

[二]　芒山之敗　通志卷八五文襄諸子傳「敗」作「役」, 冊府卷二一八作「戰」. 按河清三年芒山之戰, 齊軍得勝, 見北齊書卷一六段韶傳、卷一七斛律光傳. 本傳下文亦言「大捷」. 「敗」字必誤.

[三]　在並將帥鹹請曰　諸本「帥」作「卒」, 北齊書卷一一文襄六王傳作「率」, 通鑑卷一七二作「帥」. 按「率」即「帥」, 「卒」乃「率」之訛, 今從通鑑改.

[四]　沭陽王和阿於子　諸本「沭」訛「沐」, 據通志及通鑑(同上卷頁)改. 沭陽見隋書地理志下東海郡.

[五]　齊人從後斫刺　諸本脫「從」字, 據北齊書、通志補.

[六]　延宗敗前在鄴廳事[見兩日相連置]　諸本脫「見兩日相連置」六字, 據北齊書補. 下文「好事者言其得二日」亦指此. 北齊書高延宗傳本是用北史補, 北史原文當有此六字.

[七]　後主之傳位於太子也至其言竟信雲　按此段文字又見於卷八九綦母懷文傳, 前後複出.

[八]　稱武平元年　錢氏考異雲：「『元年』當作『九年』. 蓋後主以武平八年失國, 紹義逃奔突厥, 至次年, 因高寶寧上表勸進, 乃稱帝, 仍用武平之號, 不自改元也. 通鑑卷一七三書此事於前一年, 乃雲『改元武平』, 殊失其實. 然因此知北宋本已誤『九』為『元』, 而溫公亦未能校正也.」按錢說是. 但北齊書、通志及冊府卷二八九並作「元年」, 今不改.

[九]　樂陵王百年孝昭第二子也　張森楷雲：「百年不聞有兄而雲第二子, 殊不可解. 且襄城景王淯傳雲『以孝昭第二子亮嗣』. 據序, 亮在百年之次. 亮第二, 則百年益不得為第二. 此『第二』疑當為『嫡長』之誤.」按下文南陽王綽傳雲：「武成以綽母李夫人非正嫡, 故貶為第二.」高亮之為第二, 當是同一原因. 本傳就實際言, 故雲百年第二.

[一０]汝陽王彥忠　諸本「陽」訛作「南」, 據北齊書卷一二孝昭六王傳及本卷孝昭六王序改.

[一一]多取蠍將狙混看極樂　諸本「狙」作「蛆」, 通鑑卷一七一作「多聚蠍於器, 置狙其中, 觀之極樂」. 按狙即猴, 與人類似, 故下文後主改用人, 以發洩其封建統治者的暴虐狂. 今據通鑑改.

[一二]韓長鸞間之　諸本「間」訛「聞」, 據北齊書卷一二武成十二王傳改.

[一三]綽兄弟皆呼父為兄兄嫡母為家家乳母為姊姊婦為妹妹　按此數語與前後文不連屬, 疑是琅邪王儼傳文, 誤移於此. 「綽」亦當是「儼」之訛. 又儼傳雲：「兄兄喚, 兒何不去？」「兄兄」指後主, 即儼之兄, 與此雲「呼父為兄兄」不同.

[一四]遷大司徒　按北齊司徒不加大, 「大」字衍文.

[一五]猶帶中丞督京畿　諸本「督」訛作「且」, 據北齊書改. 下文言儼以京畿兵反, 可知其仍為京畿大都督.

[一六]伏五十人於神獸門外　「神獸門」即「神虎門」, 北史避唐諱改. 本書卷九二和士開傳又作「神武門」.

[一七]觀其相表　諸本「相」訛「根」. 據北齊書、通志改.

[一八]須早出早還　諸本脫「早出」二字, 據北齊書、通志補. 下文言後主四更召儼, 即偽欲早出.

[一九]明年三月葬於鄴西贈諡曰楚恭哀帝　按本書卷八齊後主紀武平三年正月「追贈故琅邪王儼為楚帝」. 此「三」字當是「正」之訛.

北史卷五十三 列傳第四十一

萬俟普子洛　可朱渾元　劉豐　破六韓常　金祚　劉貴　蔡雋　韓賢　尉長命　王懷　任祥子冑　莫多婁貸文子敬顯　厙狄迴洛　厙狄盛　張保洛賀拔仁　麴珍　段琛　尉摽　摽子相貴　康德　韓建業　封輔相　範舍樂　牒舍樂　侯莫陳相　薛孤延　斛律羌舉子孝卿　張瓊　宋顯　王則　慕容紹宗　叱列平　步大汗薩　薛脩義　慕容儼厙狄伏連　潘樂　彭樂　暴顯　皮景和　綦連猛　元景安　獨孤永業　鮮於世榮　傅伏高寶寧

萬俟普字普撥, 太平人, 其先匈奴之別也. 少雄果, 有武力. 正光中, 破六韓拔陵構逆, 逼授太尉. 後歸魏, 累遷第二鎮人酋長[一]. 孝武帝初, 封清水郡公. 隨入關, 拜司空. 神武平夏州, 普自覆靺城率部歸齊神武. 神武躬自迎接, 封河西郡公, 位太尉, 薨. 贈太師、大司馬、錄尚書事. 子洛.

洛字受洛幹, 隨孝武入關, 除尚書左僕射. 天平中, 隨父東歸, 封建昌郡公, 再遷領軍將軍. 初, 神武以其父普尊老, 特崇禮之, 嘗親扶上馬. 洛免冠稽首, 願出萬死力以報深恩. 及河陰之戰, 諸軍北度橋, 洛以一軍不動, 謂西人曰：「萬俟受洛幹在此, 能來可來也！」西人畏而去之. 神武名其所營地為迴洛城. [二]洛慷慨有氣節, 勇銳冠世. 卒, 贈太師、大司馬、太尉、錄尚書, 諡曰武.

可朱渾元字道元, 自雲遼東人也. 曾祖護野肱, 為懷朔鎮將, 遂家焉. 元寬仁有武略, 少與神武相知. 尒朱榮以為別將, 隸尒朱天光. 平萬俟醜奴等, 以功封東縣伯. 孝武帝立, 累遷渭州刺史.

元既早為神武知遇, 兼其母兄在東, 恒表疏與神武往來. 周文帝有疑心. 元乃率所部三千戶, 發渭州, 西北度烏蘭津, 歷河、源二州境, 乃得東出. [三]靈州刺史曹□待元甚厚. □女婿劉豐生與元深相結, 遂資遣元. 元從靈州東北入雲州界. 周文每遣兵邀元, 元戰必摧之. 神武聞其來, 遣平陽太守高崇持金環一枚賜元, 並運資糧候接. 元至, 引見執手. 後拜並州刺史, 以貪汙被劾, 特見原. [四]累以軍功拜司空.

天保初, 封扶風郡王, 位太傅、太師. 薨, 贈假黃鉞、太宰、太師、錄尚書. 元用兵務持重, 未嘗敗. 皇建初, 配享文襄廟庭. 子長舉襲.

道元弟天元, 亦有將略, 便弓馬, 封昌陽縣伯. 天保初, 位殿中、七兵二尚書. 卒, 贈都督、滄州刺史, 諡曰恭武.

天元弟天和, 以道元勳重, 尚東平長公主, 賜爵宜安鄉男. 文宣受禪, 加駙馬都尉, 位開府儀同三司, 封成皋郡公. 濟南即位, 加特進, 改封博陵郡公. 與楊愔同被殺, 追贈司空.

劉豐字豐生, 普樂人也. 有雄姿壯氣, 果毅絕人. 破六韓拔陵之亂, 以守城功, 除普樂太守, 山鹿縣公, 靈州鎮城大都督. 賀拔嶽與靈州刺史曹□不睦, 豐助□守. 嶽將自討□, 為侯莫陳悅所殺. 周文帝遣行臺趙善、大都督萬俟受洛幹復來攻圍, 引河灌之, □與豐堅守不下,

豐乃東奔神武, 神武以豐為南汾州刺史. 河陰之役, 豐功居先, 神武執其手嗟賞之.

及王思政據長社, 豐與高嶽等攻之. 先是訛言大魚道上行, 百姓苦之. 豐建水攻策, 遏洧水灌城, 水長, 魚鱉皆遊焉. 城將陷, 豐與行臺慕容紹宗見[北有白氣, 同入船.][五]忽有暴風從東北來, 正晝昏暗, 飛沙走礫, 船纜忽絕, 漂至城下. 豐拍浮向土山, 為浪激, 不時至. 西人鉤之, 並為敵所害. 豐壯勇善戰, 死日, 朝野駭惋. 贈大司馬、司徒公、尚書令, 諡武忠. 子曄嗣.

第三子龍, 有巧思, 位亦通顯. 隋開皇中, 歷將作大匠, 卒於領軍大將軍.

八子俱非嫡妻所生, [六]每一子所生喪, 諸子皆為制服三年. 武平中, 暐所生喪, [七]諸弟並請解官, 朝廷義而不許.

破六韓常, 單於之裔也. [八]初呼廚貌入朝漢, [九]為魏武所留, 遣其叔父右賢王去卑監本國戶. 魏氏方興, 率部南轉, 去卑遣弟右穀蠡王潘六奚率軍北禦. 軍敗, 奚及五子俱沒於魏, 其子孫遂以潘六奚為氏. 後人訛誤, 以為破六韓. 世領部落. 父孔雀, 少驍勇, 背其宗人拔陵, 率部降尒朱榮. 詔封永安縣侯, 第一領人酋長.

常, 孔雀少子, 沈敏有膽略, 善騎射. 尒朱榮死, 常歸河西. 天平中, 與冀州刺史萬俟受洛幹等東歸, 神武上為武衛將軍. 齊受禪, 封廣川縣公, 拜太子太保. 卒於滄州刺史. 贈尚書令、司徒公、太傅、第一領人酋長、假王, 諡曰忠武.

金祚字神敬, 安定人也. 性驍雄, 尚氣俠. 魏末, 以軍功至太中大夫, 隨元天穆討平邢杲, 歷涇、岐二州刺史. 後大行臺賀拔嶽表授東雍州刺史, 令討仇池氐楊紹先於百頃. 未還, 嶽為侯莫陳悅所殺. 祚克仇池還, 莫知所歸. 俄而神武遣行臺侯景慰諭, 祚遂解甲而還, 封安定縣公.

後隨魏孝武西入, 周文帝以祚為兗州刺史. 歷太僕、衛尉二卿. 尋除東北道大都督、晉州刺史, 入據東雍州. 神武遣尉景攻降之. 芒山之戰, 以大都督從破西軍, 除華州刺史. 文宣受禪, 加開府儀同三司, 別封臨濟縣子. 卒, 贈司空公.

劉貴, 秀容陽曲人也. 剛格有氣斷. 歷尒朱榮府騎兵參軍. 榮性猛急, 貴尤嚴峻, 任使多愜榮心. 普泰初, 行汾州事, 棄戍歸齊神武. 累遷禦史中尉、肆州大中正, 加開府、西道行臺僕射.

貴所歷莫不肆其威酷, 非理殺害, 視下如草芥. 性峭直, 攻訐無所回避. 雖非佐命元功, 然與神武布衣舊, 特見親重. 卒, 贈太保、太尉公、錄尚書事, 諡忠武. 齊受禪, 詔祭告其墓. 皇建中, 配享神武廟庭.

次子洪徽嗣樂縣男. [一０]卒, 贈都督、燕州刺史.

蔡雋, 廣寧石門人也. 父普, 北方擾亂, 走奔五原, 守戰有功, 拜寧朔將軍. 卒, 贈燕州刺史.

雋豪爽有膽略, 齊神武微時, 深相親附. 雋初為杜洛周所虜. 時神武亦在洛周軍中, 神武謀誅洛周, 雋預其計. 事泄奔葛榮. 仍背榮歸尒朱榮. 從入洛. 及從破葛榮, 平元顥, 封烏洛縣男. 隨神武舉義, 及平鄴, 破韓陵, 並有戰功, 進爵為侯. 出為濟州刺史. [一一]為政嚴暴, 又多受納. 然亦明解, 有部分, 吏人畏服之. 性好賓客, 頗稱施惠.

天平中, 卒於揚州刺史, 贈尚書令、司空公, 諡曰威武. 齊受禪, 詔祭告其墓. 皇建初, 配享神武廟庭.

韓賢字普賢, 廣寧石門人也. 壯健有武用. 初隨葛榮作逆. 榮破後, 尒朱榮擢充左右. 榮死, 尒朱度律以賢為帳內都督, 封汾陽縣伯. 後為廣州刺史. 及齊神武起義, 度律以賢素為神武所知, 恐有變, 遣使徵之. 不願去, 乃密遣群蠻多舉烽, 若有寇至. 使者遂為啟, 得停. 賢仍潛使人通誠於神武. 後拜建州刺史.

天平初, 為洛州刺史. 州人韓木蘭等起兵, 賢破之. 親自案檢收甲仗, 有一賊窘迫藏屍間, 見將至, 忽起斫賢, 斷其脛而卒. 始漢明帝時, 西域以白馬負佛經送洛, 因立白馬寺. 其經函傳於此寺, 形制厚樸, 世以古物, 歷代寶之. 賢知, 故斫破之, 未幾而死. 論者謂因此致禍. 贈尚書令、司空公. 子裔嗣.

尉長命, 太安狄那人也. 父顯, 魏代郡太守.

長命性和厚, 有器識. 參預齊神武起兵, 破尒朱氏於韓陵, 拜安南將軍. 樊子鵠據兗州反, 除東南道大都督, 與諸軍討平之. 徙幽州刺史, 督安、平二州. 雖多聚歛, 然以恩撫人, 少得安集. 卒, 贈司空, 諡曰武壯.

子興, 字敬興. [一二]便弓馬, 有武藝, 位冠軍將軍.

王懷字懷周, 不知何許人也. 少好弓馬, 頗有氣尚. 隨齊神武於冀州起兵, 討破尒朱兆於廣阿, 又從破四胡於韓陵, 以功封盧鄉縣侯. 天平中, 為都督、廣州刺史. 後從神武襲克西夏州. 還, 為大都督, 鎮下館. 除車騎大將軍、儀同三司. 卒, 贈司徒公、尚書僕射.

懷以武藝勳誠, 為神武所知. 志力未申, 論者惜其不遂. 皇建初, 配饗神武廟庭.

任祥字延敬, 廣寧人也. 少和厚, 有器度. 初從葛榮, 榮署為王. 榮敗, 擁所部先降, 拜廣寧太守, 賜爵西河縣公. 隨神武起兵, 封魏郡公. 後兼尚書左僕射, 進位開府儀同三司. 祥位望既重, 能以寬和接物, 人士稱之. 及斛斯椿釁發, 祥棄官北走, 歸神武. 天平初, 拜侍中, 遷徐州刺史. 在州大有受納, 然政不殘, 不為人所疾苦. 潁州長史賀若徽執刺史田迅, [一三]據城降西魏, 祥戰失利, 還北. [一四]與行臺侯景、司徒高昂共攻拔潁川. 元象元年, 卒於鄴. 贈太尉公、錄尚書事.

子冑, 性輕俠, 頗敏慧, 少在神武左右. 天平中, 擢為東郡太守. 家本豐財, 又多聚歛, 動極豪華, 賓客往來, 將迎至厚. 興和末, 神武攻玉壁還, 留清河公嶽為行臺, 鎮守晉州, 以冑隸之. 冑飲酒遊縱, 不勤防守, 神武責之. 懼, 遂潛遣使送款於周. 為人所糾, 推勘未得實, 神武特免之. 冑內不自安, 乃與儀同尒朱文暢、參軍房子遠、鄭仲禮等陰圖弒逆, 伏誅.

莫多婁貸文, 太安狄那人也. 驍果有膽氣. 從神武起兵, 破尒朱兆於廣阿, 封石城縣子. 從破四胡於韓陵, 進爵為侯. 從平尒朱兆於赤谼嶺, 兆自縊, 貸文獲其屍. 天平中, 進爵為公, 晉州刺史.

元象初, 除車騎大將軍、儀同三司、南道大都督, 與行臺侯景攻獨孤信於金墉城. 周文帝出函穀, 景與高昂議待其至, 貸文請率所部擊其前鋒, 景等固不許. 貸文性勇而專, 不受命, 以輕騎一千, 軍前斥堠, 死於周軍. 贈尚書左僕射、司徒公.

子敬顯嗣, 強直勤幹, 少以武力見知. 恒從斛律光征討, 數有戰功. 光每令敬顯前驅置營, 中夜巡察, 或達旦不眠, 臨敵置陣, 亦命部分將士, 深見重. 位至開府儀同三司. 武平七年, 從後主平陽敗歸, 在並州與唐邕等推立安德王稱尊號. 安德敗, 武將皆投周軍, 唯敬顯走還鄴, 授司徒. 周武帝平鄴, 執之, 斬於閶闔門外, 責其不留晉陽也.

厙狄迴洛, 代人也. 少有武力, 儀貌魁偉. 初事尒朱榮. 榮死, 隸尒朱兆. 神武舉兵於信都, 迴洛擁眾來歸. 從破四胡於韓陵, 以軍功封順陽縣子, 累遷夏州刺史. 昭帝即位, 封順陽郡王. 大寧初, 為朔州刺史, 轉太子太師. 卒, 贈太尉、定州刺史.

厙狄盛字安盛, 懷朔人也. 性和柔, 少有武用. 初為神武親信都督, 從征伐, 累遷幽州刺史, 封長廣縣公. 齊受禪, 改封華陽縣公, 後拜特進. 卒, 贈太尉公.

張保洛, 自雲本出南陽西鄂. 家世好賓客, 尚氣俠, 頗為北土所知. 保洛少便弓馬. 初從葛榮. 榮敗, 仍為尒朱榮統軍. 後隸齊神武. 神武起兵, 保洛為帳內. 從破尒朱兆於廣阿及韓陵戰. 元象初, 為西夏州刺史, 以前後功, 封安武縣伯. 又從戰芒山, 進爵為侯. 文襄嗣事, 歷梁州刺史, 進爵為公. 齊受禪, 加開府, 仍為刺史. 聚歛, 為百姓所患. 濟南初, 兼侍中, 尋出為滄州刺史, 封敷城郡王. 以聚歛免官, 奪王爵. 卒, 贈前官, 追復本封.

從神武出山東, 又有賀拔仁、麴珍、段琛、尉摽、子相貴、康德、[一五]韓建業、封輔相、範舍樂、牒舍樂, 並以軍功至大官, 史失其事.

仁字天惠, 善無人. [一六]以帳內都督從神武破尒朱氏於韓陵, 力戰有功. 天保初, 封安定郡王, 歷數州刺史、太保、太師、右丞相、錄尚書事. 武平元年薨, 贈假黃鉞、相國、太尉、錄尚書、十二州諸軍事、朔州刺史, 諡曰武.

珍字舍洛, 西平酒泉人. 壯勇善騎射, [一七]以帳內從神武. 元統中, 封安康郡王. 武平初, 為豫州道行臺尚書令、豫州刺史. 卒, 贈太尉.

琛字懷寶, 代人. 少有武用, 從起兵. 天保中, 開府儀同三司、兗州刺史.

摽, 代人. 大寧初, 位司徒, 封海昌王. 卒, 子相貴嗣.

相貴, 武平末, 開府儀同三司、晉州道行臺尚書僕射、晉州刺史. 及行臺左丞侯子欽等密啟周武帝請師, 求為內應. 周武自率眾至城下. 子欽等夜開城門, 引軍入, 鎖相貴送長安, 卒.

弟相願, 強幹有膽略. 武平末, 開府儀同三司、領軍大將軍. 自平陽至並州及到鄴, 每立計將殺高阿那肱, 廢後主立廣寧王, 事竟不果. 及廣寧被出, 相願拔佩刀斫柱而歎曰：「大事去矣, 知復何言！」

德, 代人. 歷數州刺史、並省尚書左僕射、開府儀同三司, 封新蔡王.

建業、輔相俱不知所從來. 建業位領軍大將軍、並州刺史. 以輔相為朔州總管. [一八]

範舍樂, 代人. 有武藝, 筋力絕人. 位東雍州刺史、開府儀同三司, 封平舒侯.

牒舍樂, 武威人. 開府儀同三司、營州刺史, 封漢中郡公, 戰歿關中. [一九]

侯莫陳相, 代人也. 祖社伏頹, 魏第一領人酋長. 父斛古提, 朔州刺史, 白水公.

相七歲喪父, 號慕過人. 及長, 性雄傑. 後從神武起兵, 破四胡於韓陵, 力戰有功, 封陽平縣伯, 後改封白水郡公. 天保初, 累遷司空公, 進爵白水王. 又遷大將軍, 拜太尉公, 兼瀛州刺史, 歷太保、朔州刺史, 又授太傅, 別封義寧郡公. 薨於州, 贈假黃鉞、右丞相、太宰、太尉、都督、朔州刺史.

次子晉貴, 嚴重有文武幹略, 襲爵白水王, 武衛將軍、開府儀同三司、梁州刺史. 歸周, 授上大將軍, 封信安縣公. 子仲宣, 太常丞. 子弘穎、弘信, 雍州司士參軍. 子行方、行儉、行恭.

薛孤延, 代人也. 少驍果, 從神武起兵, 以功累加儀同三司. 從西征, 至蒲津. 及竇泰失利, 神武班師, 延後殿, 且戰且行, 一日斫折十五刀. 神武嘗閱馬於北牧, 道逢暴雨, 大雷震地, 火燒浮圖, 神武令延視之. 延案□直前, 大呼繞浮圖走, 火遂滅. 延還, 鬚及馬鬃尾皆焦. 神武歎其勇決, 曰：「延乃能與霹靂鬥！」後封平秦公, 與諸將討潁川, 延專監造土山, 以酒醉, 為敵所襲據. 潁川平, 諸將還京師, 讌華林園, 文襄啟魏帝, 坐延階下以辱之. 齊受禪, 別賜爵都昌縣公.

延性好酒, 率多昏醉. 以善戰, 每大軍征討, 常為前鋒. 位太子太保、太傅.

斛律羌舉, 太安人也. 世為部落酋長. 羌舉少驍果, 從尒朱兆. 兆破, 乃歸誠神武. 神武以其忠於所事, 亦加嗟賞. 天平中, 除大都督.

後從神武戰於沙苑, 時議進趣計, 羌舉曰：「黑獺若欲固守, 無糧援可恃. 今揣其情, 欲一死決, 有同猘犬, 或能噬人. 且渭曲土濘, 無所用力. 若不與戰, 徑趣鹹陽, 鹹陽空虛, 可不戰而剋. 拔其根本, 則黑獺之首, 可懸軍門.」神武欲縱火焚之, 侯景曰：「當禽以示百姓, 燒殺誰復信之？」諸將議既有異同, 遂戰於渭曲, 大軍敗績.

後封密縣侯, 為東夏州刺史. 有疫疾, 刺胸, 竹筩吮之, 垂愈, 因怒, 創裂而卒. 贈儀同三司. 子孝卿嗣.

孝卿少聰敏, 機悟有風檢. 武平末, 位侍中、開府儀同三司, 封義寧王, 知內省事, 典外兵、騎兵機密. 時政由群豎, 自趙彥深死後, 朝貴典機密者, 唯孝卿一人差居雅道, 不至貪穢. 後主至齊州, 以孝卿為尚書令, 又以中書侍郎薛道衡為侍中, 封北海王. 二人勸後主作承光詔, 禪位任城王. 令孝卿齎詔策及傳國璽往瀛州, 孝卿便詣鄴. 仍從周武帝入關, 授儀同大將軍、宣納上士. [二０]隋開皇中, 位太府卿、戶部尚書.

張瓊字連德, 代人也. 少壯健, 有武用. 初隨葛榮為亂. 榮敗, 尒朱榮以為都督. 後歷位濟州刺史. 及尒朱氏敗, 歸神武, 拜滄州刺史, 加驃騎大將軍、開府儀同三司. 天平中, 神武襲克夏州, 以瓊為慰勞大使, 留鎮之. 尋為周文帝所陷, 卒. 贈司徒、都督、恒州刺史.

瓊子欣, 尚魏平陽公主, [二一]除駙馬都尉、驃騎大將軍、開府儀同三司、建州刺史, 南鄭伯. 瓊常憂其太盛, 每謂親識曰：「凡人官爵, 莫若處中. 欣位秩太高, 深為憂慮.」而欣豪險, 遂與公主情好不篤, 尋為孝武所害. 時人稱瓊先見.

宋顯字仲華, 敦煌效穀人也. 性果毅, 有幹用. 初事尒朱榮, 稍遷為記室參軍. 榮死, 世隆等以為晉州刺史. 後歸神武為行臺左丞, 拜西兗州刺史. 在州多所受納, 然勇決有氣幹, 檢禦左右, 鹹得其心力. 及河陰之戰, 深入, 沒於行陣. 贈司徒公.

王則字元軌, 自雲太原人也. 少驍果, 有武藝. 初隨叔父魏廣平內史老生征討, 每有戰功. 老生為朝廷所知, 則頗有力. 初以軍功賜白水子. 元顥入洛, 則與老生俱降顥. 顥疑老生, 遂殺之. 則奔廣州刺史鄭先護, 與同拒顥. 顥敗, 為東徐州防城都督. 尒朱榮之死也, 東徐州刺史斛斯椿是其枝黨, 內懷憂懼. 時梁立魏汝南王悅為魏主, 資其士馬, 送之境上, 椿遂降悅. 則與蘭陵太守李義擊其偏師, 破之. 魏因以則行北徐州事, 隸尒朱仲遠. 仲遠敗, 乃歸神武.

天平初, 頻以軍功, 都督、荊州刺史. 則有威武, 邊人畏伏之. 渭曲之役, 則為西師圍逼, 棄城奔梁. 梁尋放還, 神武恕而不責. 元象初, 洛州刺史. 以前後勳, 封太原縣伯. 則性貪, 在州不法, 舊京諸像, 毀以鑄錢, 於時號河陽錢, 皆出其家. 以武用, 除徐州刺史, 取受狼籍. 令送晉陽, 文襄恕其罪. 卒, 贈司空, 諡烈懿.

則弟敬寶, 位東廣州刺史, 與蕭軌攻建業, 不剋, 死焉.

慕容紹宗字紹宗, 晃第四子太原王恪之後也. 曾祖騰, 歸魏, 遂居代. 祖鬱, 岐州刺史. 父遠, 恒州刺史.

紹宗容貌恢毅, 少言, 深沉有膽略. 尒朱榮即其從舅子也. 榮入洛, 私告曰：「洛中人士繁盛, 驕侈成俗, 不除翦, 恐難制. 吾欲因百官出迎, 悉誅之, 若何？」對曰：「太後淫虐, 天下共棄. 公既執忠義, 忽欲殲夷多士, 實謂非策.」不從. 後以軍功封索盧侯, 遷尒朱兆長史. 及兆敗, 紹宗於烏突城見神武, [二二]遂攜尒朱榮妻子並兆餘眾自歸神武. 神武仍加恩禮, 所有官爵並如故, 軍謀兵略, 時參預焉.

及遷鄴, 令紹宗與高隆之共知府庫、圖籍諸事. 累遷青州刺史. 時丞相記室孫搴屬紹宗, 以其兄為州主簿, 紹宗不用. 搴譖之神武曰：「紹宗嘗登廣固城長歎, 謂所親雲：大丈夫有復先業理不？」由是徵還. 元象初, 以軍功進爵為公, 累遷禦史中尉. 屬梁人劉烏黑入寇徐方, 授徐州刺史, 執烏黑殺之. 還, 除尚書左僕射. [二三]

侯景反, 命紹宗為東南道行臺, 加開府, 改封燕郡公, 又與大都督高嶽禽梁貞陽侯蕭明於寒山. 迴軍討侯景於渦陽. 時景軍甚盛, 初聞韓軌往討之, 曰：「噉豬腸小兒.」聞高嶽往, 曰：「此兵精人凡爾.」諸將被輕. 及聞紹宗至, 扣鞍曰：「誰教鮮卑小兒解遣紹宗來？若然, 高王未死邪？」及與景戰, 諸將頻敗, 無肯先者. 紹宗麾兵徑進, 諸將從之, 因大捷.

西魏遣王思政據潁川. 又以紹宗為南道行臺, 與太尉高嶽、儀同劉豐圍擊之, 堰洧水灌城. 時紹宗數有凶夢, 每惡之, 私謂左右曰：「吾自數年已還, 恒有蒜髮, 昨來忽盡. 蒜者算也, 其算盡乎！」未幾, 與劉豐臨堰, 見北有塵氣, 乃入艦同坐. 暴風從東北來, 纜斷飄艦, 徑向敵城. 紹宗自度不免, 遂投水卒. 三軍將士, 莫不悲惋, 朝廷嗟傷焉. 贈太尉, 諡曰景惠.

長子士肅, 以謀反伏法. 朝廷以紹宗功, 罪止士肅身. 皇建初, 配享文襄廟庭. 士肅弟三藏.

三藏幼聰敏, 多武略, 頗有父風. 武平初, 襲爵燕郡公. 以軍功, 歷位武衛大將軍. 周師入鄴, 齊後主東遁, 委三藏留守鄴宮. 齊王公已下皆降, 三藏猶拒戰. 及齊平, 武帝引見, 恩禮甚厚, 授儀同大將軍.

隋開皇元年, 授吳州刺史. 九年, 副襄陽公韋洸討平嶺南. 至廣州, 洸中流矢卒, 詔三藏檢校廣州道行軍事. 以功授大將軍. 後遷廓州刺史, 人歌頌之, 文帝數有勞問. 又畜產繁滋, 獲醍醐奉獻, 賚物百段. 十三年, 州界連雲山響, 稱萬歲者三, 詔頒郡國, 仍遣使醮山所. 其日景雲浮於上, 雉兔馴壇側. 使還以聞, 上大悅, 改封河內縣男. 歷疊州總管、和州刺史、淮南郡太守, 所在有惠政. 改授金紫光祿大夫. 大業七年卒.

叱列平字殺鬼, 代郡西部人, 世為酋帥. 平有容貌, 美鬚髯, 善射馭. 襲第一領人酋長、臨江伯. 魏末, 以軍功至武衛將軍. 隨尒朱榮破葛榮, 平元顥, 封癭陶縣伯. 榮死, 尒朱氏陵僭, 平懼禍, 後歸神武. 從破四胡於韓陵. 以軍功, 天保初累遷兗州刺史, 開府儀同三司. 卒, 贈都督、瀛州刺史, 諡曰莊惠. 子孝沖嗣.

孝沖弟長叉, 武平末, 侍中、開府儀同三司, 封新寧王. 隋開皇中, 位上柱國, 卒於涇州刺史. 長叉無他才技, 在官以清幹稱.

步大汗薩, 代郡西部人. 祖榮, 代郡太守. 父居, 龍驤將軍、領人別將.

薩初從尒朱榮入洛. 及平葛榮, 累功為都督. 榮死, 又從兆入洛. 及韓陵之敗, 以所部降神武. 稍遷車騎大將軍, 封行唐縣公, 晉州刺史. 齊受禪, 改封義陽郡公.

薛脩義字公讓, 河東汾陰人也. 曾祖紹, 魏七兵尚書. 祖壽仁, 秦州刺史、汾陰公. 父寶集, 定陽太守.

脩義少而姦俠, 輕財重氣. 魏正光末, 天下兵起, 特詔募能得三千人者, 用為別將, 脩義得七千餘人, 假安北將軍、西道別將. 以軍功, 拜龍門鎮將.

後宗人鳳賢等作亂, 圍鎮城, 脩義以天下紛擾, 遂為逆, 自號黃鉞大將軍. 詔都督宗正珍孫討之, 軍未至, 脩義慚悔, 遣表乞一大將招慰, 乃降. 鳳賢等猶據險不降, 脩義與書, 降之. 乃授鳳賢龍驤將軍, 陽夏子, 改封汾陰縣侯. [二四]尒朱榮以脩義反覆, 錄送晉陽, 與高昂等並見拘防. 榮赴洛, 並以自隨, 置於駝牛署.

榮死, 魏孝莊以脩義為弘農、河北、河東、正平四郡大都督. 時神武為晉州刺史, 見之, 相待甚厚. 及韓陵之捷, 以脩義行並州事. 孝武帝入關, 神武以脩義為關右行臺, 自龍門濟河, 招下西魏北華州剌史薛崇禮.

初, 神武欲大城晉, 中外府司馬房毓曰：「若使賊到此處, 雖城何益？」乃止. 及沙苑之敗, 徙秦、南汾、東雍三州人於並州, 又欲棄晉, 以遣家屬向英雄城. 脩義諫曰：「若晉州敗, 定州亦不可保.」神武怒曰：「爾輩皆負我, 前不聽我城並州城, [二五]使我無所趣.」脩義曰：「若失守, 則請誅.」斛律金曰：「還仰漢小兒守, 收家口為質, 勿與兵馬.」神武從之, 以脩義行晉州事. 及西魏儀同長孫子彥圍逼城下, 脩義開門伏甲待之, 子彥不測虛實, 於是遁去. 神武嘉之, 就拜晉州刺史.

後除齊州刺史, 以黷貨除名. 追其守晉州功, 復其官爵. 俄以軍功, 進正平郡公, 加開府. 天保中, 卒於太子太保, 贈司空. 子文殊嗣.

脩義從弟嘉族, 性亦豪爽. 從神武平四胡於韓陵. 歷華、陽二州刺史, 卒官. 子震, 字文雄, 位廉州刺史, [二六]亦著軍功. 又歷南汾、譙二州刺史.

慕容儼字恃德, 清都人, 廆之後也. 容貌出群, 衣冠甚偉, 不好讀書, 頗學兵法. 尒朱氏敗, 歸神武. 以勳, 累遷五城太守. 見東雍州刺史潘相樂, 長揖而已. 丞尉已下, 數罹其罪, 乃謂儼曰：「府君, 少為群下屈節.」儼攘袂曰：「吾狀貌如此, 行望人拜, 豈可拜人！」神武聞二人在邊不和, [二七]徵相樂還朝, 以儼代為刺史. 遷東荊州刺史, 行次長社, 忽為其部下人所執, 將投山賊張儉, 為守人王崇祖私放, 獲免. 神武仍授以軍司, 共擊平儉, 始得達州. 沙苑之敗, 時諸州多翻陷, 唯儼獲全.

天保初, 以軍功, 除開府儀同三司. 六年, 梁司徒陸法和、儀同宋茞等以郢州城內附. 時清河王嶽帥師江上, 議以城在江外, 求忠勇過人者守之, 眾推儼, 遂遣鎮郢城. 始入而梁大都督侯瑱、任約率水陸軍奄至城下, 於上流鸚鵡洲造荻□, 竟數裏, 以塞船路. 眾懼, 儼悅以安之. 城中先有神祠一所, 俗號城隍神, 儼於是順士卒心祈請, 須臾, 衝風驚波, 漂斷荻□. 約復以鐵鎖連緝, 防禦彌切. 儼還共祈請, 風浪夜驚, □復斷絕. 如此再三, 城人大喜, 以為神助. 儼出城奮擊, 大破之. 瑱、約又並力圍城. 唯煮槐楮葉並紵根、水葒、葛、艾等及靴、皮帶、筋角等食之. 人死, 即火別分食, 唯留骸骨. 儼猶信賞必罰, 分甘同苦. 自正月至六月, 人無異志. 後蕭方智立, 請和. 文宣以城在江表, 有詔還之. 及至, 望帝悲不自勝. 帝親執其手, 捋儼鬚, 脫帽看髮, 歎息久之. 曰：「自古忠烈, 豈過此也！」除趙州刺史.

天統四年, 別封寄氏縣公, 並賜金銀酒鍾各一枚、胡馬一疋. 五年, 進爵為義安王. 武平元年, 為光州刺史. 儼少從征討, 經略雖非所長, 而有將帥之節. 所歷諸州, 雖不能清白守道, 亦不貪殘害物. 卒, 贈司徒.

子子會, 位郢州刺史. 周武帝平鄴, 使其子送敕喻之, 子會枷其子, 付獄. 尋赦書至, 雲行臺武王已降, 子會乃與僚屬北面慟哭, 然後奉命.

尒朱氏將帥歸神武者, 又有代人厙狄伏連, 字仲山, 本名伏憐, 訛音連. [二八]事尒朱榮至直閤將軍. 後從神武, 賜爵蛇丘男. 天保初, 儀同三司, 尋加開府. 性質樸, 勤公事, 直衛宮闕, 曉夕不離帝所, 頗以此見知. 然鄙吝愚狠. 為鄭州刺史, 好聚歛. 又嚴酷, 居室患蠅, 杖門者曰：「何故聽入！」其妻病, 以百錢買藥, 每自恨之. 不識士流, 開府參軍, 多是衣冠士族, 皆加捶撻, 逼遣築牆. 武平中, 封宜都郡王, 除領軍大將軍. 尋與琅邪王矯殺和士開, 伏誅, 被支解.

伏連家口百餘, 盛夏, 人料倉米二升, 不給鹽菜, 常有饑色. 冬至日, 親表稱賀, 其妻為設豆餅. 問豆餅得處, 雲於馬豆中分減. 伏連大怒, 典馬、掌食人並加杖罰. 積年賜物, 藏在別庫, 遣一婢專掌管籥. 每入庫檢閱, 必語妻子, 此官物, 不得輒用. 至死時, 唯著敝褌；而積絹至二萬疋, 簿錄並歸天府.

潘樂字相貴, 廣寧石門人也. 本廣宗大族, 魏世分鎮北邊, 因家焉. 父永, 有技藝, 襲爵廣宗男.

樂初生, 有一雀止其母左肩, 占者鹹言富貴之徵, 因名相貴, 後始為字. 及長, 寬厚有膽略. 初歸葛榮, 榮授京兆王, 時年十九. 榮敗, 隨尒朱榮. 為別將討元顥, 以功封敷城縣男.

齊神武出牧晉州, 引樂為鎮城都將. 後從破尒朱兆於廣阿, 進爵廣宗縣伯. 累以軍功, 拜東雍州刺史. 神武嘗議欲廢州, 樂以東雍地帶山河, 境連胡、蜀, 形勝之會, 不可棄也, 遂如故. 後從破周師於河陰, 議欲追之, 令追者在西, 不願者東, 唯樂與劉豐居西. 神武善之, 以眾之不同而止. 改封金門郡公.

文宣嗣事, 鎮河陽, 破西將楊摽等. 時帝以懷州刺史平鑒等所築城深入敵境, 欲棄之. 樂以軹關要害, 必須防固, 乃更修理, 增置兵將而還. 還鎮河陽, 拜司空. 齊受禪, 樂進璽綬, 進封河東郡王, 遷司徒.

周文東至崤、陝, 遣其行臺侯莫陳崇自齊子嶺趣軹關；[二九]儀同楊摽從鼓鍾道出建州, 陷孤公戍. 詔樂總大眾禦之. 樂晝夜兼行, 至長子, 遣儀同韓永興從建州西趣崇, 崇遂遁.

又為南道大都督討侯景. 樂發石鱉, 南度百餘裏, 至梁涇州. 涇州舊在石梁, 侯景改為淮州. 樂獲其地, 仍立涇州. 又克安州之地. 除瀛州刺史, 仍略淮、漢. 天保六年, 薨於懸瓠. 贈假黃鉞、太師、大司馬、尚書令.

子子晃嗣. 諸將子弟, 率多驕縱, 子晃沈密謹愨, 以清靖自居. 尚公主, 拜駙馬都尉. 武平末, 為幽州道行臺右僕射、幽州刺史. 周師將入鄴, 子晃率突騎數萬赴援, 至博陵, 知鄴城不守, 詣冀州降周齊王軍. 授上開府. 隋大業初卒.

彭樂字興, 安定人也. 驍勇善騎射. 初隨杜洛周賊, 知其不立, 降尒朱榮. 從破葛榮於滏口. 又為都督, 從神武與行臺僕射於暉討破羊侃於瑕丘. 後叛投逆賊韓樓, 封北平王. 及尒朱榮遣大都督侯深擊樓, 樂又叛樓降深. 神武出山東, 樂又隨從. 韓陵之役, 樂先登陷陣, 賊眾大崩, 封樂城縣公. 後以軍功, 進爵汨陽郡公, 除肆州刺史.

天平四年, 從神武西討, 與周文相拒. 神武欲緩持之, 樂氣奮請決戰, 曰：「我眾賊少, 百人取一, 差不可失也.」神武從之. 樂因醉入深, 被刺腸出, 內之不盡, 截去復戰, 身被數創, 軍勢遂挫, 不利而還. 神武每追諭以戒之.

高仲密之叛也, 周文援之, 神武迎擊於芒山. 候騎言賊去洛州四十裏, 蓐食乾飯, 神武曰：「自應渴死, 何待我殺！」乃勒陣以待之. 西軍至皆喉□. 樂以數千精騎為右甄, 衝西軍北垂, 所向奔退, 遂馳入周文營. 人告樂叛, 神武曰：「樂棄韓樓事尒朱榮, 背尒朱歸我, 又叛入西. 事成敗豈在一樂？但念小人反覆爾.」俄而西北塵起, 樂使告捷, 虜西魏臨洮王東、蜀郡王榮宗、江夏王昇、钜鹿王闡、譙郡王亮、詹事趙善, 督將僚佐四十八人, 皆係頸反接手, 臨以刃, 歷兩陣而唱名焉. 諸將乘勝, 斬首三萬餘.

西軍退, 神武使樂追之. 周文大窘而走, 曰：「癡男子！今日無我, 明日豈有汝邪？何不急還前營收金寶？」樂從其言, 獲周文金帶一束以歸. 言周文漏刃破膽矣. 神武詰之, 樂以周文言對. 且曰「不為此語放之.」神武雖喜其勝, 且怒, 令伏諸地, 親稱其頭, 連頓之, 並數沙苑之失, 舉刀將下者三, 噤齘良久, 乃止. 更請五千騎取周文. 神武曰：「爾何放而復言捉邪？」取絹三千疋壓樂, 因賜之.

累遷司徒. 天保初, 封陳留王, 遷太尉. 二年, 謀反, 為前行襄州事劉章等告, 伏誅.

暴顯字思祖, 魏郡斥丘人也. 祖喟, 仕魏, 為朔州刺史, 因家焉. 父誕, 恒州刺史、樂安公.

顯幼時, 見一沙門指之曰：「此郎子好相表, 大必為良將, 貴極人臣.」語終失之. 顯善騎射, 曾從魏孝莊獵, 一日中, 手獲禽獸七十三. 後從齊神武起義信都, 累遷北徐州刺史, 封屯留公. 天保中, 以贓貨解州, [三０]大理禁止. 處判未訖, 為合肥被圍, 遣顯與步大汗薩等攻梁北徐州, 禽其刺史王強. 天統中, 累遷, 位特進, 封定陽王, 卒.

皮景和, 琅邪下邳人也. 父慶賓, 魏淮南王開府中兵參軍. 正光中, 因使遇亂, 遂家廣寧之石門縣.

景和少通敏, 善騎射. 初以親信事神武. 後征步落稽, 疑賊有伏, [三一]令景和將五六騎深入一穀. 遇賊百餘人, 便戰, 景和射數十人, 莫不應弦而倒. 神武嘗令景和射一野豕, 一箭獲之, 深見賞異. 除庫直正都督.

天保初, 授通州刺史, 封永寧縣子. 景和趫捷, 有武用, 從襲庫莫奚, 度黃龍, 征契丹, 定稽胡, 討蠕蠕, 每有戰功. 累遷殿中尚書、侍中. 景和於武職中兼長吏事, 又性識平均, 故頻有美授. 周通好後, 冠蓋往來, 常令景和對接. 每與同射, 百發百中, 甚見推重.

武平中, 詔獄多令中黃門等監之, 恒令景和案覆, 據理執正, 由是過無枉濫. 後除特進, 封廣漢郡公, 遷領軍將軍. 琅邪王之殺和士開, 兵指西闕, 內外莫知所為. 景和請後主出千秋門, 自號令. 事平, 除尚書右僕射. [三二]

陳將吳明徹寇淮南, 令景和拒之. 除領軍大將軍, 封文城郡王. 又有陽平人鄭子饒, [三三]詐依佛道設齋會, 用米□不多, 供贍甚廣, 密從地藏, 漸出餅飯. 愚人以為神力, 見信於魏、衛之間. 將為逆亂, 謀泄. 乃潛度河聚眾, 自號長樂王, 已破乘氏縣. 景和遣騎擊破之, 禽子饒, 送鄴烹之. 及吳明徹圍壽陽, 敕景和與賀拔伏恩救之. 是時, 拒明徹者多傾覆, 唯景和全軍而還. 除尚書令.

武平六年, 卒. 贈太尉、錄尚書.

長子信, 機悟有風神. 位開府儀同三司、武衛將軍, 於勳貴子弟中, 稱其識鑒. 降周軍, 授上開府、軍正中大夫. 隋開皇中, 卒於洮州刺史.

少子宿達, 開皇中, 通事舍人. 母憂起復, 將赴京, 辭靈, 慟哭而絕, 久而獲蘇, 不能下食, 三日而死.

綦連猛字武兒, [三四]代人也. 其先姬姓, 六國末, 避亂出塞, 保祈連山, 因以山為姓. 北人語訛, 故曰綦連. 父元成, 燕郡太守.

猛少有志氣, 便弓馬. 初為尒朱榮親信. 榮被害, 從尒朱兆入洛. 猛父母兄弟皆在山東, 尒朱京纏欲投神武, 召之與俱. 舉□謂曰：「不從我者死！」乃從之. 去城五十餘裏, 猛以素蒙兆恩, 即背京纏復歸兆. 兆敗, 猛與斛律羌舉、乞伏貴和逃亡. 及見獲, 各杖一百. 以猛配尉景, 貴和配婁昭. 羌舉以故酋長子, 故無所配. 既而三人並為神武親信. 後都督尒朱文暢將為逆, 猛曰：「昔事其父兄, 寧今日受死, 不忍告而殺之.」神武聞之曰：「事人當如此.」舍其罪而益親之.

以軍功, 封廣興縣侯. 梁使來聘, 雲求角武藝. 文襄遣猛就館接之, 雙帶兩□, 左右馳射. 校挽強弓, 梁人引弓兩張, 皆三石；猛遂併取四張, 疊挽之, 過度. 梁人嗟服. 天保初, 除東秦州刺史. 河清三年, 加開府. 突厥侵逼晉陽, [三五]敕猛覘賊. 中一騎將超出來鬥, 猛即斬之.

天統五年, 除並省尚書令、領軍大將軍, 封山陽王. 猛自和士開死後, 漸預朝政, 疑議與奪, 鹹亦咨稟. 趙彥深以猛武將之中, 頗疾姦佞, 言議時有可采, 故引知機事. 祖珽奏言猛與彥深前推琅邪王, 事有意故. 於是出猛為定州刺史, 彥深為西兗州刺史, 即日首途. 先是, 謠曰：「七月刈禾太早, 九月噉糕未好, 本欲尋山射虎, 激箭旁中趙老.」至是, 其言乃驗. 猛行至牛蘭, 有人告和士開被害時, 猛亦知情, 遂被追還, 削王爵, 以開府赴州. 在任寬惠清慎, 吏人稱之. 淮陰王阿那肱與猛有舊, 每欲攜引之, 韓長鸞等沮難, 復授膠州刺史. 後除大將軍. 齊亡入周, 卒.

初, 猛與尉興慶、謝猥餒並善射小心, 給事神武左右. 神武使相者視之, 曰：「猛大貴, 尉、謝無官.」及芒山之役, 興慶救神武之窘, 為軍所殺. 神武嘆曰：「富貴定在天也！」猛竟如相者言, 卒以榮寵自畢.

興慶事見齊本紀. [三六]興慶每入陣, 常自署名於背, 神武使求其屍, 祭之. 於死處立浮圖, 世謂高王浮圖雲. 於是超贈儀同、涇州刺史, 諡曰閔壯.

元景安, 河南洛陽人, 魏昭成皇帝之五世孫也. 高祖虔, 陳留王. 景安沈敏有幹局, 少工騎射, 善於事人. 父永啟迴代郡公授之. 隨魏孝武帝西入關. 天平末, 周、齊交戰, [三七]景安臨陣東歸. 芒山之戰, 以功賜爵西華縣男, 代郡公如故. 景安妙閑馳騁, 有容則, 每梁使至, 恒與斛律光、皮景和等對客騎射, 見者稱善. 天保初, 別封興勢伯, 帶定襄縣令, 賜姓高氏, 累遷兼七兵尚書.

時初築長城, 鎮戍未立, 詔景安與諸將緣塞以備守. 督領既多, 且所部軍人, 富於財物, 遂賄貨公行. 文宣聞之, 遣使推檢, 唯景安纖毫無犯. 帝深嘉歎, 乃以所歛贓絹五百匹賜之, 以彰清節. [三八]孝昭嘗與功臣西園宴射, 侯去堂一百三十步, 中的者賜以良馬及金玉錦綵. 有一人射中獸頭, 去鼻寸餘, 唯景安最後, 有矢未發. 帝令景安解之, 景安引滿, 正中獸鼻. 帝嗟異稱善, 特賞馬二匹, 玉帛雜物, 又加常等.

天統四年, 除豫州刺史, 加開府儀同三司. 武平三年, 授行臺尚書令, 刺史如故, 封歷陽郡王. 景安久在邊州, 人物安之. 又管內蠻多華少, 景安被以恩威, 鹹得寧輯. 武平末, 徵拜領軍大將軍. 入周, 以大將軍、義寧郡公討稽胡, 戰沒.

初, 永兄祚襲爵陳留王, 祚卒, 子景皓嗣. 天保時誅諸元親近者, 如景安之徒疏宗, [三九]議請姓高氏. 景皓雲：「豈得棄本宗, 逐他姓？[四０]大丈夫寧可玉碎, 不能瓦全.」景安以白文宣, 乃收景皓誅之, 家屬徙彭城. 由是景安獨賜姓高氏, 自外聽從本姓.

永弟種子豫, 字景豫, 美容儀, 有器幹. 景安告景皓慢言, 引豫, 雲相應和. 豫占雲：「爾時以衣袖掩景皓口, 雲：莫妄言.」問景皓, 與豫同, 獲免. 卒於東徐州刺史.

獨孤永業字世基. 本姓劉, 中山人也, 母改適獨孤氏, 永業幼隨母, 為獨孤家養, 遂從其姓. 天保初, 除中書舍人. 永業解書計, 善歌舞, 甚為文宣所知.

後為洛州刺史、河陽行臺左丞, 甚有威信. 遷行臺尚書. 永業久在河陽, 善於招撫, 周人憚之. 性鯁直, 不交權勢. 斛律光求二婢弗得, 毀之於朝廷. 河清末, 徵為太僕卿, 以乞伏貴和代之, 於是西境蹙弱, 河洛人情騷動. 武平三年, 遣永業取斛律豐洛, 因以為北道行臺僕射、幽州刺史. 河洛人庶多思永業, 又除河陽道行臺、洛州刺史.

周武帝親攻金墉, 永業出兵禦之, 問是何達官, 作何行動. 周人曰；「至尊自來, 主人何不出看客？」永業曰：「客行匆匆, 故不出看.」乃通夜辦馬槽二千, 周人聞之, 以為大軍至, 乃去. 進位開府、臨川王. 有甲士三萬, 聞晉州敗, 請出兵北討, 奏寢不報, 永業慨憤. 又聞並州亦陷, 乃遣子須達告降於周. 授上柱國、應公. 宣政末, 為襄州總管. 大象二年, 為行軍總管崔彥睦所殺.

鮮於世榮, 漁陽人也.父寶業, 懷朔鎮將.武平初, 贈儀同三司、祠部尚書.

世榮少沈敏, 有器幹.興和二年, 為神武親信都督, 稍遷平西將軍, 賜爵石門縣子.天統二年, 累加開府儀同三司, 除鄭州刺史.武平中, 以領軍從平高思好, 封義陽郡王, 領軍大將軍、太子太傅.及周武帝入代, [四一]送馬腦酒鍾與之, 得便撞破.周兵入鄴, 諸將皆降, 世榮在三臺之前, 獨鳴鼓不輟.及被執不屈, 乃見殺.

世榮雖武人無文藝, 以朝危政亂, 每常竊歎.見徵稅無厭, 賞賜過度, 發言歎息焉.

子貞, 武平末, 假儀同三司.

傅伏, 太安人也.少從戎, 以戰功, 稍至開府、永橋領人大都督.周武帝前攻河陰, 伏自永橋夜入中潬城.南城陷, 被圍二旬不下.救兵至, 周師還.

後除東雍州刺史.周剋晉州, 執行臺尉相貴.招伏, 伏不從.周剋並州, 遣韋孝寬以伏子世寬來招伏, 授上大將軍、武鄉郡公, 即給告身, 以金馬腦二酒鍾為信.伏不受曰：「事君, 有死無二.此兒為臣不能竭忠, 為子不能盡孝, 人所讎疾, 願即斬之, 以號令天下.」周武自鄴還至晉州, 遣高阿那肱等臨汾召伏.伏聞後主已被獲, 仰天大哭, 率眾入城, 於廳事前, 北面哭良久, 然後降.周武見曰：「何不早降？」伏流涕曰：「臣三世衣食齊家, 被任如此, 革命不能自死, 羞見天地.」周武親執手曰：「為臣當若此.朕平齊, 唯見公一人.」乃自食一羊肋, 以骨賜伏, 曰：「骨親肉疏, 所以相付.」遂引與同食.令於侍伯色宿衛, 授上儀同, 敕之曰：「若即與公高官, 恐歸投者心動.勿慮不富貴.」又問：「前救河陰得何官？」曰：「蒙一轉, 授特進、永昌郡公.」周武謂後主曰：「朕前三年, 決意取河陰, 正為傅伏不可動.公當時賞授, 何其薄也？」賜伏金酒卮.後以為岷州刺史, 尋卒.

齊軍晉州敗後, 兵將罕有全節者.[四二]其殺身成仁者, 有儀同叱幹苟生.[四三]鎮南兌州.周武破鄴, 赦書至, 苟生自縊死.

又有開府、中侍中、宦者田敬宣, 本字鵬, 蠻人也.年十四五, 便好讀書.既為閽寺, 伺隙便周章詢請.每至文林館, 氣喘汗流, 問書之外, 不暇他語.及視古人節義事, 未嘗不感激沈吟.顏之推重其勤學, 甚加開獎.後遂通顯.後主之奔青州, 遣其西出參伺動靜, 為周軍所獲.問齊主何在, 紿雲已去.毆捶服之, 每折一肢, 辭色愈厲, 竟斷四體而卒.

又有雷顯和, 晉州敗後, 為建州道行臺左僕射.周武帝使其子招焉, 顯和禁其子而不受.聞鄴城敗, 乃降.

後主失並州, 使開府紇奚永安告急於突厥他缽略可汗.及聞齊滅, 他缽處永安於吐穀渾使下.永安抗言曰：「本國既敗, 永安豈惜賤命？欲閉氣自絕, 恐天下不知大齊有死節臣.唯乞一刀, 以顯示遠近.」他缽嘉之, 贈馬七十疋, 歸之.

又有代人高寶寧, 武平末, 為營州刺史, 鎮黃龍.夷夏重其威信.周武帝平齊, 遣信招慰, 不受敕書.範陽王紹義在突厥中, 寶寧上表勸進.範陽王署寶寧為丞相.及盧昌期據範陽起兵, 寶寧引紹義集夷夏兵數萬救之.至潞河, 知周將宇文神舉屠範陽, 還據黃龍.

論曰：尒朱殘逆, 遠效誠款, 知神武陵逼, 隨帝西遷, 去就之途, 未為失節.[四四]道元感母兄之戀, 荷知遇之恩, 思親懷舊, 固其宜矣.生不屈西朝, [四五]歸誠河朔；保年之於開, 義異策名.[四六]並乘幾獨運, 異夫盜寶竊邑者也.神武招攜, 理殊納叛；諸將擇木, 情非背恩.故能各立功名, 終極榮寵.神敬力屈東雍, 未虧臣節, [四七]其被恩化, 蓋亦明主之仁焉.劉貴、蔡雋有先見之明, 匡贊霸業, 配饗清廟, 豈徒然也.

韓賢、尉長命、王懷、任祥、莫多婁貸文、厙狄迴洛、厙狄盛、張保洛、侯莫陳相、薛孤延、斛律羌舉、張瓊、宋顯、王則等, 並運屬時來, 或因袞旅, 馮附末光, 申其志力, 代為王侯, 固為宜矣.孝卿功臣之胤, 自致公卿, 立履之地, 亦足稱也.

慕容紹宗兵機武略, 在世見重, 昔事尒朱, 固執忠義, 不用範增之言, [四八]終見烏江之禍.侯景狼戾, 固非後主之臣；神武遺言, 實表知人之鑒.寒山、渦水, 往若摧枯.算盡數奇, 逢斯禍酷, 悲夫！三藏連屬危亡, [四九]貞概自處, 可謂不隕門節矣.

叱列平、步大汗薩、薛脩義、慕容儼、潘樂、彭樂、暴顯、皮景和、綦連猛、元景安等, 策名戎幕, 備開夷險, 位高任重, 鹹遂本誠.永業、世榮之徒, 國危方見忠節.不然, 則丹青簡冊, 安所貴乎.校勘記

[一]　累遷第二鎮人酋長　北齊書卷二七(補)萬俟普傳「鎮」作「領」.按隋書百官志中敘魏齊官制有領人酋長、不領人酋長、領人庶長、不領人庶長等.作「領」是.

[二]　神武名其所營地為迴洛城　諸本脫「城」字, 據北齊書補.

[三]　發渭州西北度烏蘭津歷河源二州境乃得東出　按魏無「源州」, 疑「源」為「涼」之訛.

[四]　以貪汙被劾特見原　諸本脫「被」字, 據通志卷一五二可朱渾元傳補.

[五]　豐與行臺慕容紹宗見[北有白氣同入船]　諸本脫「北有白氣, 同入船」七字, 據北齊書卷二七劉豐傳補.

[六]　八子俱非嫡妻所生　按疑「八」上脫「豐」字.

[七]　武平中暐所生喪　通志卷一五二劉豐傳「暐」作「曄」.按上文不見暐名, 若非有脫文, 即是「曄」之誤.

[八]　破六韓常單於之裔也　錢氏考異卷四０雲：「按齊書卷二七, 常字保年, 附化人.延壽削而不書, 則總論中『保年之於關右, 義異策名』二句, 殊無謂矣.」按錢說是.又北齊書「單於」上有「匈奴」二字, 亦不應刪.

[九]　初呼廚貌入朝漢　錢氏攷異雲：「『貌』當作『泉』, 『泉』訛為『□』, 後人又妄加豸旁.」按呼廚泉歸漢, 見後漢書卷八九南匈奴傳.錢說是.

[一０]次子洪徽嗣樂縣男　北齊書卷十九劉貴傳無「樂縣男」三字, 通志卷一五二劉貴傳作「樂安縣男」.按北齊書言貴封敷城縣公, 不雲封「樂縣男」.此雲「嗣樂縣男」, 當是別封.但地志無「樂縣」, 疑通志作「樂安」是.

[一一]出為濟州刺史　諸本「濟」作「齊」, 北齊書卷十九蔡雋傳作「濟」.按本書卷六齊神武紀天平元年見「濟州刺史蔡雋」.魏書卷十一孝武紀太昌元年七月, 言雋為濟州刺史, 與齊州刺史尉景共同鎮壓郭遷.永熙二年六月, 又見「濟州刺史大都督蔡雋」.作「濟」是, 今據改.

[一二]子興字敬興　北齊書卷十九尉長命傳「敬興」作「興敬」.錢氏攷異以為「興敬」即附見本卷綦連猛傳之「尉興慶」.作「敬」是北齊史臣避北齊廟諱改(高歡五世祖名慶).這裏作「敬興」, 是轉寫倒誤.按錢說是.金石錄卷二二北齊大安樂寺碑跋言碑文載長命子名興敬, 與北齊書合.

[一三]潁州長史賀若徽執刺史田迅　諸本「州」作「川」.張森楷雲：「『川』乃『州』之誤.州有長史, 潁川是郡, 不得有長史也.」按張說是, 本書卷六０宇文貴傳、卷二０堯雄傳正作「州」.今據改.

[一四]祥戰失利還北　北齊書卷一九任延敬傳「還北」作「收還北豫」.按這裏疑脫「豫」字.北豫州治虎牢, 與潁川甚近, 所以下文說他與侯景、高昂「共攻拔潁川」.

[一五]康德　北齊書卷十九張保洛傳作「王康德」.張森楷雲「據周書卷一二齊王憲傳有(新蔡王)王康德, 則有『王』字是也, 此誤脫文.」按本書卷八齊後主紀武平七年十二月亦見「王康德」.但本傳下文單稱「德」.卷五八周宗室諸王傳稱「新蔡王康德」.

[一六]仁字天惠善無人　諸本「善無」倒作「無善」, 據通志卷一五二張保洛傳乙.善無郡見魏書地形志上恒州.

[一七]壯勇善騎射　諸本脫「善」字, 據北齊書、通志補.

[一八]建業輔相俱不知所從來建業位領軍大將軍並州刺史以輔相為朔州總管　李慈銘雲：「按建業、輔相俱由齊降周.建業之為領軍大將軍、並州刺史者, 齊官也.輔相之為朔州總管者, 周官也.北齊書言建業授上注國, 封郇國公, 隋開皇中卒, 輔相授上柱國, 封郡公, 周武平並州, 即以為朔州總管.所敘建業、輔相兩人之官, 皆入周所授.此傳當有脫文.」按李說是, 「並州刺史」下當脫建業、輔相降周授官經過.

[一九]戰歿關中　按北齊書卷二０慕容儼傳附牒舍樂事跡雲：「天保初, 封漢中郡公.後因戰, 沒於關中.」北齊自沙苑之戰後　從未入關作戰.天保距沙苑之戰(天平四年)已十餘年, 不得有戰死於關中的事.「歿」當是「沒」之訛, 即為周軍所俘虜之意.

[二０]授儀同大將軍宣納上士　北齊書卷二０斛律羌舉傳「宣納」作「納言」.按此官不見於通典卷三九後周官品.唯通典卷二一侍中條, 稱周武帝保定四年改禦伯為納言, 禦伯下大夫為納言下大夫.這是侍中和黃門侍郎的改名.通典後周官品有「禦伯上士」, 按例也當改名為「納言上士」.這裏「宣納」當作「納言」.

[二一]瓊子欣尚魏平陽公主　北齊書卷二０張瓊傳「欣」作「忻」.錢氏考異雲：「按後妃傳(本書卷十四), 魏孝武帝妹平原公主適開府張歡, 歡遇之無禮.帝殺歡, 改封為馮翊公主以配周文帝.即此公主也.齊史避諱, 改『歡』為『欣』.」按錢說是.魏書卷七五尒朱彥伯、尒朱世隆傳又改作「勸」, 都是避高歡諱.參見卷四八尒朱彥伯傳校記.

[二二]紹宗於烏突城見神武　李慈銘雲：「北齊書：『紹宗行到烏突城, 見高祖追至.』雲雲, 此處『見神武』下, 亦當有『追至』二字.」

[二三]還除尚書左僕射　北齊書卷二０慕容紹宗傳無此語.按下文雲：「侯景反, 命紹宗為東南道行臺.」似紹宗還朝除左僕射在前, 侯景之反在後.但北齊書卷二四陳元康傳言侯景叛時, 「紹宗在遠, 世宗欲召之, 恐其驚叛」.則紹宗尚在徐州未還.考魏書卷十二孝靜紀武定五年正月侯景叛, 五月「以徐州刺史慕容紹宗為尚書左僕射」, 十月「以尚書左僕射慕容紹宗為東南道行臺」.與陳元康傳相合.這裏敘述失次.

[二四]乃授鳳賢龍驤將軍陽夏子改封汾陰縣侯　北齊書卷二０薛循義傳「陽夏」作「夏陽」, 又雲：「封循義汾陰縣侯.」按魏書地形志下華州華山郡有夏陽縣.即本書卷三六薛辯傳及周書卷三五薛端傳所說的「馮翊之夏陽」, 為薛氏族居的地方.按當時慣例, 地方豪強的封邑, 多在本地.疑作「夏陽」是.「陽夏」見於地形志中梁州、合州、霍州, 與薛氏無關, 疑誤.又據北齊書, 「汾陰侯」是薛循義(即脩義)的封爵.這裏「封」下當脫「脩義」二字.

[二五]前不聽我城並州城　按上文「神武欲大城晉」, 及「又欲棄晉」兩「晉」字下, 通志卷一五二薛脩義傳都有「州」字.以上文「

若晉州敗, 定州亦不可保」及下文「以脩義行晉州事」証之, 通志是.並州即晉陽, 自尒朱榮以後, 為高歡根本重鎮, 城池堅固, 高歡豈有輕易放棄之理？當時所欲築城和準備放棄的, 應是晉州, 即平陽城.這裏「並州」疑是「晉州」之誤.

[二六]位廉州刺史　北齊書「廉」作「廣」.按隋書地理志中趙郡稿城縣下注雲：「開皇十年置廉州.」則魏、齊之際尚未有廉州.廣州治魯陽, 見魏書地形志中.「廉」疑是「廣」之訛.

[二七]神武聞二人在邊不和　諸本「二」作「三」, 通志卷一五二慕容儼傳作「二」.按上下文都只涉及儼與相樂兩人, 別無第三者, 今從通志改.

[二八]本名伏憐訛音連　諸本「訛」作「語」, 據通志卷一五二慕容儼附厙狄伏連傳改.

[二九]遣其行臺侯莫陳崇自齊子嶺趣軹關　諸本脫「自」字, 據北齊書卷十五、通志卷一五二潘樂傳補.

[三０]累遷北徐州刺史封屯留公天保中以贓貨解州　按北齊書卷四一暴顯傳, 顯任北徐州刺史後, 又歷廣州、潁州、鄭州等刺史, 到天保三年, 以贓貨解鄭州.北史刪節, 似所解為徐州.誤.

[三一]初以親信事神武後征步落稽疑賊有伏　北齊書卷四一皮景和傳作：「初以親信書高祖, 後補親信都督.武定二年, 征步落稽, 世宗疑賊有伏.」則「疑賊有伏」者, 非高歡, 乃高澄.疑北史誤.

[三二]事平除尚書右僕射　張森楷雲：「北齊書下有『趙州刺史』四字, 據本紀無景和為僕射文.蓋以僕射為州, 如後世使相, 非真揆也.此刪去之, 便似真為僕射者然.」按所除疑是「行臺尚書右僕射」, 故本紀不書.北齊書下文更有「尋遷河南行臺尚書右僕射、洛州刺史」語, 則此當是河北行臺, 故兼趙州刺史.

[三三]又有陽平人鄭子饒　諸本「陽平」倒作「平陽」, 北齊書作「陽平」.按魏書地形志, 平陽屬晉州, 在今山西臨汾.陽平屬司州, 在今山東莘縣.下文言「見信於魏、衛之間」, 又曾破乘氏縣(今山東荷澤), 則作「陽平」是.且皮景和出拒陳師, 順道鎮壓, 必不得繞至平陽.今據乙.

[三四]綦連猛字武兒　通志卷一五二綦連猛傳「武」作「虎」.按北齊書卷四一綦連猛傳亦作「武」, 當是避唐諱改.

[三五]河清三年加開府突厥侵逼晉陽　北齊書卷四一綦連猛傳「三」作「二」.按本書卷八齊武成紀, 突厥圍晉陽在河清二年底至三年初.猛加開府在前, 則當作「二年」.

[三六]興慶事見齊本紀　按尉興慶即尉長命子興敬, 見本卷尉長命傳校記.北史誤分為兩人.

[三七]天平末周齊交戰　北齊書卷四一元景安傳「周齊交戰」作「大軍西討」.按天平乃東魏靜帝年號.其時只有東西魏, 並無周、齊.北史誤改.

[三八]乃以所歛贓絹五百匹賜之以彰清節　諸本脫「之」字, 據北齊書卷四一、通志卷一五二元景安傳補.

[三九]如景安之徒疏宗　諸本「徒」訛「徙」, 據北齊書、通志改.

[四０]豈得棄本宗逐他姓　諸本「逐」訛作「遂」, 據北齊書、通志改.

[四一]及周武帝入代　按周師滅齊, 未嘗至代(今山西大同), 「

代」字疑誤.

[四二]兵將罕有全節者　諸本「者」訛作「有」, 據北齊書卷四一傅伏傳改.

[四三]有儀同叱幹苟生　諸本「幹」訛作「於」, 據北齊書卷四一、通志卷一五二傅伏傳改.參卷一道武紀校記.

[四四]尒朱殘逆遠效誠款知神武陵逼隨帝西遷去就之途未為失節　按此是論萬俟普父子.不具姓名, 莫知所指, 疑上有脫文.又傳文簡略, 全未反映論中所舉事實, 亦刪節之失.

[四五]生不屈西朝　按此論劉豐.豐字豐生, 疑上脫「豐」字.

[四六]保年之於開義異策名　按此論破六韓常.常字保年, 本傳刪去, 遂使人莫解.「開」, 錢氏考異作「關右」, 未知所據何本.常曾仕西魏, 作「關右」疑是.

[四七]神敬力屈東雍未虧臣節　諸本「雍」作「維」.按金祚本傳雲：「入據東雍州, 神武遣尉景攻降之.」北齊書卷二七可朱渾元傳雲：「討西魏儀同金祚、皇甫智達於東雍, 擒之.」「維」乃「雍」之訛, 今據改.

[四八]不用範增之言　諸本「增」作「曾」, 據北齊書卷二０史臣論改.

[四九]三藏連屬危亡　按「連」當為「運」之訛.

北史卷五十四 列傳第四十二

孫騰　高隆之　司馬子如子消難　裴藻　兄子膺之　竇泰　尉景　婁昭兄子叡　厙狄幹孫士文　韓軌　段榮子韶　孝言　斛律金子光　羨

孫騰字龍雀, 鹹陽石安人也.祖通, 仕沮渠氏, 為中書舍人.沮渠氏滅, 因徙居北邊.及騰貴, 魏朝贈司徒.父機, 贈太尉.

騰少質直, 明解吏事.魏正光中, 北方擾, 歸尒朱榮.尋為齊神武都督長史.神武為晉州, 又引為長史, 封石安縣伯.及起兵於信都, 常以誠款預謀策.累遷郡公, [一]入為侍中, 尋兼尚書左僕射.時魏京兆王愉女平原公主寡, 騰願尚之, 而公主欲侍中封隆之.騰妒隆之, 遂相間構.神武啟免騰官, 俄而復之.與斛斯椿同掌機密, 見忌慮禍, 奔晉陽.神武入討椿, 留騰行並州事.入為尚書左僕射, 內外之事, 騰鹹知之.兼司空, 除侍中, 兼尚書令.

時西魏攻南兗州, 詔騰率諸將討之.騰性怯無威略, 失利而還.又除司徒, 餘官如故.初北境亂, 騰亡一女, 及貴, 推訪不得, 疑其為人婢.及為司徒, 奴婢訴良者皆免之, 願免千人, 冀得其女.神武知之大怒, 解司徒.尋為尚書左僕射、太保, 仍侍中, 遷太傅.

初, 博陵崔孝芬取貧家子賈氏為養女.孝芬死, 其妻元更適鄭伯猷, 攜賈於鄭氏.賈有色, 騰納之為妾.其妻袁死, 騰以賈有子, 正以為妻, 詔封丹楊郡君.復請以袁氏爵回授其女.其違禮肆情, 多此類也.

騰早依神武, 神武深信待之, 置於魏朝, 寄以心腹.遂志氣驕盈, 與奪自己.納賄不知紀極, 官贈非財不行, 餚藏銀器, 盜為家物, 親狎小人, 專為聚歛.與高嶽、高隆之、司馬子如, 號四貴, 非法專恣, 騰為甚焉.神武、文襄, 屢加誚讓, 終不悛改, 朝野深非笑之.

武定六年薨, 贈太師、開府、錄尚書事, 諡曰文.天保初, 以騰佐命, 詔祭告其墓.皇建中, 配饗神武廟庭.

子鳳珍嗣, 性庸暗, 卒於儀同三司.

고륭지(高隆之)

高隆之字延興, 洛陽人也.為閹人徐成養子.少時, 以賃升為事.或曰：父幹為姑婿高氏所養, 因從其姓.隆之後有參定功, 神武命為弟, 仍雲勃海蓨人.幹贈司徒公.

隆之身長八尺, 美鬚髯, 深沉有志氣.初, 行臺於暉引為郎中, 與神武深相結託.後從起兵於山東, 累遷並州刺史, 入為尚書右僕射.時初給人田, 權貴皆占良美, 貧弱鹹受塉薄, 隆之啟神武, 更均平之.又領營構大將, 以十萬夫徹洛陽宮殿, 運於鄴, 構營之制, 皆委隆之.增築南城, 周二十五裏.以漳水近帝城, 起長堤以防汎溢；又鑿渠引漳水, 周流城郭, 造水碾磑.並有利於時.

魏自孝昌之後, 天下多難, 刺史、太守皆為當部都督, 雖無兵事, 皆立佐僚, 所在頗為煩擾.隆之請非實在邊要, 見有兵馬者, [二]悉斷之.又朝貴多假常侍以取貂蟬之飾, 隆之自表解侍中, 並陳諸假侍中服者, 請亦罷之, 詔皆如表.自軍國多事, 冒名竊官者, 不可勝數, 隆之奏請檢括, 旬日獲五萬餘人.而群小讙囂, 隆之懼而止.詔監起居事, 進位司徒.

武定中, 除尚書令, 遷太保.文襄作宰, 風俗肅清, 隆之時有受納, 文襄於尚書省大加責讓.齊受禪, 進爵為王.尋以本官錄尚書事, 領大宗正卿, 監國史.隆之性好小巧, 至於公家羽儀, 百戲服制, 時有改易, 不循典故, 時論非之.於射堋上立三人像, [三]為壯勇之勢.文宣曾至東山, 因射, 謂隆之曰：「堋上可作猛獸, 以存古義, 何為終日射人？」隆之無以對.

先是, 文襄委任崔暹、崔季舒等.及文襄崩, 隆之啟文宣, 並欲害之, 不見許.文宣以隆之舊齒, 委以政事.隆之子淫於楊遵彥前妻, 帝妹也, 故遵彥讒毀日至.崔季舒等仍以前隙, 譖雲：「隆之每見訴訟者, 輒加哀矜之意, 以示非己能裁.」文宣以其受任既久, 知有冤狀, 便宜申滌, 何過要名, [四]非大臣義.天保五年, 禁止尚書省.隆之曾與元昶宴, [五]語昶曰：「與王交遊, 當死生不相背.」人有密言之者.又帝未登庸日, 隆之意常侮帝, 帝將受禪, 大臣鹹言未可, 隆之又在其中, 帝深銜之.因此大怒, 罵曰：「徐家老公.」令壯士築百餘拳, 放出.渴, 將飲水, 人止之, 隆之曰：「今日何在！」遂飲之.因從駕, 死於路中.贈太尉、太保、陽夏王, 竟不得諡.

隆之雖不學涉, 而欽尚文雅, 搢紳名流, 必存禮接.寡姊為尼, 事之如母.訓督諸子, 必先文義.世以此稱之.

文宣末年, 多猜害, 追忿隆之, 執其子司徒中兵慧登等二十人於前.慧登言乞命, 帝曰：「不得已.」以鞭扣鞍, 一時頭絕, 並投之漳水.發隆之塚, 出屍, 其貌不敗, 斬骸骨焚之, 棄於漳流.天下冤之.隆之嗣遂絕.乾明中, 詔其兄子子遠為隆之後, 襲爵陽夏王, 還其財產.

隆之見信神武, 性陰毒, 儀同三司崔孝芬以結婚姻不果；太僕卿任集同知營構, [六]頗相乖異；瀛州刺史元晏請託不遂.並構成其罪, 誅害之.終至家門殄滅, 論者謂有報應焉.

司馬子如字遵業, 自雲河內溫人也, 徙居雲中, 因家焉.子如初為懷朔鎮省事, 與齊神武相結託, 分義甚深.孝昌中, 北州淪陷, 子如南奔肆州, 為尒朱榮所禮, 封平遙子, 稍遷大行臺郎.榮死, 隨榮妻子與尒朱世隆等走出京城.節閔帝立, 以前後功, 進爵陽平郡公.神武入洛, 以為大行臺尚書, 朝夕左右, 參知軍國.天平初, 除尚書左僕射、開府, 與高嶽、孫騰、高隆之等共知朝政, 甚見信重.神武鎮晉陽, 子如時往謁見.及還, 神武、武明後俱有齎遺, 率以為常.

子如性既豪爽, 兼恃恩舊, 簿領之務, 與奪任情, 公然受納.興和中, 以北道行臺巡檢諸州守令已下, [七]至定州, 斬深澤令, 至冀州, 斬東光令, 皆稽留時刻, 致之極刑.進退少不合旨者, 便令武士頓曳, 白刃臨頸.士庶惶懼, 不知所為.轉尚書令.

及文襄輔政, 以賄為禦史中尉崔暹劾, 在獄一宿而髮皆白.辭曰：「司馬子如本從夏州策一杖投相王, 王給露車一乘, 觠牸牛犢.犢在道死, 唯觠角存.此外, 皆人上取得.」神武書敕文襄曰：「馬令是吾故舊, 汝宜寬之.」文襄駐馬行街, 以出子如, 脫其鎖.子如懼曰：「非作事邪？」於是, 除削官爵.神武後見之, 哀其□悴, 以膝承其首, 親為擇蝨, 賜酒百瓶, 羊五百口, 粳米五百石.子如曰「無事尚被囚幾死, 若受此, 豈有生路邪？」未幾, 起行冀州事, 能自改厲, 甚有聲譽.詔復官爵, 別封野王縣男.齊受禪, 以翼贊功, 別封須昌縣公.尋除司空.

子如性滑稽, 不事檢裁, 言戲穢褻, 識者非之.而事姊有禮, 撫諸兄子慈篤, 當時名士, 並加欽愛, 復以此稱之.然素無鯁正, 不能以平道處物.文襄時, 中尉崔暹、黃門郎崔季舒俱被任用.文襄崩, 暹等赴晉陽, 子如以糾劾之釁, 乃啟文宣, 言其罪, 勸帝誅之.後子如以馬度關, 為有司所奏.文宣讓之曰：「崔暹、季舒事朕先世, 有何大罪, 卿令我殺之！」因此免官.久之, 猶以先帝之舊, 拜太尉.尋以疾薨, 贈太師、太尉, 諡曰文明.長子消難嗣.

消難字道融.幼聰慧, 微涉經史, 有風神, 好自矯飾, 以求名譽.子如既當朝貴盛, 消難亦愛賓客, 邢子才、王元景、魏收、陸卬、崔瞻等皆遊其門.稍遷光祿卿, 出為北豫州刺史.

文宣末年, 昏虐滋甚, 消難常有自全之謀, 曲意撫納, 頗為百姓所附.不能廉潔, 為禦史所劾.又尚公主, 而情好不睦, 公主愬之.屬文宣在並州, 驛召上黨王渙, [八]渙懼害, 斬使者東奔, 鄴中大擾, 後竟獲於濟州.渙之初走, 朝士疑赴成皋, 雲：「若與司馬北豫連謀, 必為國患.」此言達於文宣, 頗見疑.消難懼, 密令所親人河東裴藻間行入關, 請降.

入周, 封榮陽郡公, 累遷大司寇.從武帝東伐, 還除梁州總管.大象初, 遷大後丞, 女為靜帝後.尋出為□州總管.及隋文帝輔政, 消難乃與蜀公尉遲迥合勢舉兵, 使其子永質於陳, 以求援.隋文帝命襄州總管王誼討之, 消難奔陳.位司空, 隨郡公.

初, 隋武元帝之迎消難, 結為兄弟, 情好甚篤, 隋文每以叔禮事之.及平陳, 消難至, 特免死配為樂戶, 二旬而免.猶以舊恩, 特被引見.尋卒於家.

消難性貪淫, 輕於去就, 故世言反覆者, 皆以方之.其妻高, 齊神武女也, 在鄴極加禮敬, 入關便相棄薄.及赴□州, 留妻及三子在京, 妻言於文帝曰：「滎陽公攜寵自隨, 必不顧妻子, 願防慮之.」及消難入陳, 高母子因此獲免.子譚, 即高氏所生, 以消難勳, 拜儀同大將軍, 坐消難除名.

裴藻字文芳.少機辯, 有不羈之志, 為子如太傅主簿.消難鎮北豫, 又以為中兵參軍.入周, 封聞喜縣男, 除晉州刺史.

子如兄纂.纂長子世雲, 輕險無行.累遷潁州刺史, 肆行姦穢, 將見推, 懼, 遂從侯景.文襄猶以子如恩舊, 免其諸弟死罪, 徙北邊.世雲以侯景敗於渦陽, 復有異志, 為景所殺.世雲弟膺之.

膺之字仲慶.美鬚髯, 有風貌, 好學, 厚自封植, 神氣甚高.歷中書、黃門侍郎.天平中, 叔父子如執鈞當軸.膺之既宰相猶子, 兼自有名望, 所與遊集, 盡一時名流.與邢子才、王元景等[九]並為莫逆之交.及兄世雲陷於逆亂, 期親皆應誅.膺之及諸弟並有人才, 為朝廷所惜, 文襄特減死徙近鎮.文宣嗣業, 得還.齊受禪, 子如別封須昌縣公, 迴授膺之.子如撫愛甚慈, 膺之昆季, 事之如父.

性方古, 不會俗舊.與楊愔同為黃門郎, 至愔為尚書令, 抗禮如初.愔嘗有從姊慘, 尚書卿尹皆跪弔, 膺之執手而出.曾路逢愔, 威儀道引, 乃於樹下側避之.愔於車望見, 令呼謂曰：「兄何意避弟？」膺之曰：「我自避赤棒, 本不避卿.」愔甚重之, 然以其疏簡傲物, 竟天保間, 淪滯不齒.乾明中, 除衛尉少卿, 遷國子祭酒.河清末, 拜金紫光祿大夫.患泄痢, 積年不起.武平中, 就家拜儀同三司.班台之貴, 近世專以賞勳勤, 膺之雖為猥雜, 名器猶重.[一０]初, 司徒趙彥深起自孤微, 為子如管記, 膺之甚相忽略, 不為之禮.及彥深為宰相, 朝士輻湊, 膺之自念, 故被延請, 永不至門, 每與相見, 捧袂而已.太常卿段孝言, 左丞相孝先之弟也, 位望甚隆, 嘗詣其弟幼之, 舉座傾敬.膺之時牽疾, 在外齋馮幾而坐, 不為動容.直言：「我患痢久, 太常不得致怪.」黃門郎陸杳, 貴遊後進, 膺之嘗與棋.杳忽後至, 寒溫而已, 棋遂輟.園宅閑素, 門無雜客, 性不飲酒, 而不愛重賓遊.病久, 不復堪讀書, 或以奕棋永日.名士有素懷者, 時相尋候, 無雜言, 唯論經史.好讀太玄經, 又注揚雄蜀都賦.每雲：「我欲與揚子雲周旋.」患痢十七年, 竟不愈.齊亡歲, 以痢疾終.[一一]

膺之弟子瑞, 為禦史中丞, 正色舉察, 為朝廷所許.以疾去職, 就拜祠部尚書.卒, 贈儀同三司、瀛州刺史, 諡曰文節.子瑞妻, 陸令萱妹.及令萱得寵於後主, 重贈子瑞開府儀同三司、中書監、溫縣伯.諸子亦並居顯職：同遊, 給事黃門侍郎；同回, 太常少卿；同憲, 通直常侍.同遊終為佳吏, 隋開皇中, 為尚書戶部侍郎, 卒於遂州刺史.

子瑞弟幼之, 清貞有行.武平末, 為大理卿.開皇中, 卒於眉州刺史.

竇泰字世寧, 太安捍殊人也.本出清河觀津冑.祖羅, 魏統萬鎮將, 因居北邊.父樂, 魏末破六韓拔陵為亂, 與鎮將楊鈞固守, 遇害.泰貴, 追贈司徒.

初, 泰母夢風雷暴起, 若有雨狀, 出庭觀之, 見電光奪目, 駛雨霑灑, 寤而驚汗, 遂有娠.期而不產, 大懼.有巫曰：「度河湔裙, 產子必易.」便向水所, 忽見一人曰：「當生貴子, 可徙而南.」泰母從之, 俄而生泰.及長, 善騎射, 有勇略.泰父兄戰歿於鎮, 泰身負骸骨歸尒朱榮.以從討邢杲功, 賜爵廣阿子.神武之為晉州, 請泰為鎮城都督, 參謀軍事.累遷侍中、京畿大都督, 尋領禦史中尉.泰以勳戚居臺, 雖無多糾舉, 而百僚畏懼.

天平三年, 神武西討, 令泰自潼關入.四年, 泰至小關, 為周文帝所襲, 眾盡沒, 泰自殺.初, 泰將發鄴, 鄴有惠化尼, 謠雲：「竇行臺, 去不迴.」未行之前夜, 三更, 忽有朱衣冠幘數千人入臺, 雲收竇中尉.宿直兵吏皆驚.其人入數屋, 俄頃而去.旦視關鍵不異, 方知非人, 皆知其必敗.贈大司馬、太尉、錄尚書事, 諡曰武貞.

泰妻, 武明婁後妹也.泰雖以親見待, 而功名自建.齊受禪, 祭告其墓.皇建初, 配享神武廟庭.

子孝敬嗣, 位儀同三司.

尉景字士真, 善無人也.秦、漢置尉堠官, 其先有居此職者, 因以氏焉.

景性溫厚, 頗有俠氣.魏孝昌中, 北鎮反, 景與神武入杜洛周中, 仍共歸尒朱榮.以軍功, 封博野縣伯.後從神武起兵信都.韓陵之戰, 唯景所統失利.神武入洛, 留景鎮鄴.尋進封為公.景妻常山君, 神武之姊也.以勳戚, 每有軍事, 與厙狄幹常被委重.而不能忘懷財利, 神武每嫌責之.轉冀州刺史, 又大納賄, 發夫獵, 死者三百人.厙狄幹與景在神武坐, 請作禦史中尉.神武曰：「何意下求卑官？」幹曰：「欲捉尉景.」神武大笑, 令優者石董桶戲之.董桶剝景衣曰：「公剝百姓, 董桶何為不剝公？」神武誡景曰：「可以無貪也.」景曰：「與爾計生活孰多, 我止人上取, 爾割天子調.」神武笑不答.

改封長樂郡公, 歷位太保、太傅.坐匿亡人, 見禁止.使崔暹謂文襄曰：「語阿惠, 兒富貴, 欲殺我邪？」神武聞之泣, 詣闕曰：「

臣非尉景無以至今日.」三請, 帝乃許之.於是黜為驃騎大將軍、開府儀同三司.神武造景, 景恚, 臥不動, 叫曰：「殺我時趣邪？」常山君謂神武曰：「老人去死近, 何忍煎迫至此！」又曰：「我為爾汲水, 胝生.」因出其掌.神武撫景, 為之屈膝.先是, 景有果下馬, 文襄求之, 景不與, 曰：「土相扶為牆, 人相扶為王；一馬亦不得畜而索也？」神武對景及常山君責文襄而杖之.常山君泣救之, 景曰：「小兒慣去, 放使作心腹, 何須乾啼濕哭, 不聽打邪！」

尋授青州刺史, 操行頗改, 百姓安之.徵授大司馬, 遇疾, 薨於州.贈太師、尚書令.齊受禪, 以景元勳, 詔祭告其墓.皇建初, 配享神武廟庭, 追封長樂王.

子粲, 少歷顯職, 性粗武.天保初, 封厙狄幹等為王, 粲以父不預王爵, 大恚恨, 十餘日閉門不朝.帝怪, 遣使就宅問之.隔門謂使人曰：「天子不封粲父作王, 粲不如死.」使雲：「須開門受敕.」粲遂彎弓隔門射.使者以狀聞之, 文宣使段韶諭旨.粲見韶, 唯撫膺大哭, 不答一言.文宣親詣其宅慰之, 方復朝請.尋追封景長樂王, 粲襲爵.位司徒、太傅, 薨.

子世辯嗣.周師將入鄴, 令世辯率千餘騎覘候.出滏口, 登高阜西望, 遙見群烏飛起, [一二]謂是西軍旗幟, 即馳還, 比至紫陌橋, 不敢顧.隋開皇中, 卒於淅州刺史.

婁昭字菩薩, 代郡平城人也, 武明皇後之母弟也.祖父提, 雄傑有識度, 家僮千數, 牛馬以穀量.性好周給, 士多歸附之.魏太武時, 以功封真定侯.父內幹, 有武力, 未仕而卒.昭貴, 魏朝贈司徒.齊受禪, 追封太原王.

昭方雅正直, 有大度深謀, 腰帶八尺, 弓馬冠時.神武少親重之, 昭亦早識人雄, 曲盡禮敬.數隨神武獵, 每致請, 不宜乘危歷險.神武將出信都, 昭贊成大策, 即以為中軍大都督.從破尒朱兆於廣阿, 封安喜縣伯, 改濟北公, 又徙濮陽郡公, 授領軍將軍.魏孝武將貳於神武, 昭以疾辭還晉陽.後從神武入洛.

兗州刺史樊子鵠反, 以昭為東道大都督討之.子鵠既死, 諸將勸昭盡捕誅其黨, 昭曰：「此州無狀, 橫被殘賊, 其賊是怨, 其人何罪？」遂皆捨焉.後轉大司馬, 仍領軍.遷司徒, 出為定州刺史.昭好酒, 晚得偏風, 雖愈, 猶不能處劇務.在州, 事委僚屬, 昭舉其大綱而已.薨於州, 贈假黃鉞、太師、太尉, 諡曰武.齊受禪, 詔祭告其墓, 封太原王.皇建初, 配享神武廟庭.

長子仲達嗣, 改封濮陽王.

次子定遠, 少歷顯職.外戚中, 偏為武成愛狎, 別封臨淮郡王.武成大漸, 與趙郡王等同受顧命, 位司空.趙郡王之奏黜和士開, 定遠與其謀.遂納士開賄賂, 成趙郡之禍, 其貪鄙如此.尋除瀛州刺史.初, 定遠弟季略, 穆提婆求其伎妾, 定遠不許.因高思好作亂, 提婆令臨淮國郎中令告定遠陰與思好通.[一三]後主令開府段暢率三千騎掩之；令侍禦史趙秀通至州, 以贓貨事劾定遠.定遠疑有變, 遂縊而死.

昭兄子叡.叡字佛仁.父拔, 魏南部尚書.叡幼孤, 被叔父昭所養.為神武帳內都督, 封掖縣子.累遷光州刺史, 在任貪縱, 深為文襄所責.後改封九門縣公.齊受禪, 除領軍將軍, 別封安定侯.叡無他器幹, 以外戚貴幸, 縱情財色.為瀛州刺史, 聚斂無厭.皇建初, 封東安王.大寧元年, 進位司空.平高歸彥於冀州, 還拜司徒.河清三年, 濫殺人, 為尚書左丞宋仲羨彈奏, 經赦乃免.尋為太尉, 以軍功進大司馬.武成至河陽, 仍遣總偏師赴縣瓠.叡在豫境, 留停百餘日, 專行非法.詔免官, 以王還第.尋除太尉, 薨, 贈大司馬.

子子彥嗣, [一四]位開府儀同三司.

厙狄幹, 善無人也.曾祖越豆眷, 魏道武時, 以功割善無之西臘汗山地方百裏以處之.後率部落北遷, 因家朔方.

幹鯁直少言, 有武藝.魏正光初, 除掃逆黨, 授將軍, 宿衛於內.以家在寒鄉.不宜毒暑, 冬得入京師, 夏歸鄉裏.孝昌元年, 北邊擾亂, 奔雲中, 為刺史費穆送於尒朱榮.以軍主隨榮入洛.後從神武起兵, 破四胡於韓陵, 封廣平縣公, 尋進郡公.河陰之役, 諸將大捷, 唯幹兵退.神武以其舊功, 竟不責黜.尋轉太保、太傅.

及高仲密以武牢叛, 神武討之, 以幹為大都督, 前驅.幹上道不過家, 見侯景, 不遑食, 景使騎追饋之.時周文自將兵至洛陽, 軍容甚盛.諸將未欲南度, 幹決計濟河, 神武大兵繼至, 遂大破之.還為定州刺史, 不閑吏事, 事多煩擾, 然清約自居, 不為吏人所患.遷太師.天保初, 以幹元勳佐命, 封章武郡王, [一五]轉太宰.

幹尚神武妹樂陵長公主, 以親地見待.自預勤王, 常總大眾, 威望之重, 為諸將所伏, 而最為嚴猛.曾詣京師, 魏譙王元孝友於公門言戲過常, [一六]無能面折者, 幹正色責之, 孝友大慚, 時人稱善.薨, 贈假黃鉞、太宰, 給轀輬車, 諡曰景烈.

幹不知書, 署名為幹字, 逆上畫之, 時人謂之穿鎚.又有武將王周者, 署名先為吉, 而後成其外.二人至孫, 始並知書.幹, 皇建初配享神武廟庭.

子伏敬, 位儀同三司.卒, 子士文嗣.

士文性孤直, 雖鄰裏至親, 莫與通狎.在齊, 襲封章武郡王, 位領軍將軍.周武帝平齊, 山東衣冠多來迎, 唯士文閉門自守.帝奇之, 授開府儀同三司、隨州刺史.

隋文受禪, 加上開府, 封湖陂縣子, 尋拜貝州刺史.性清苦, 不受公料, 家無餘財.其子嘗噉官廚餅, 士文枷之於獄累日, 杖之二百, 步送還京.僮隸無敢出門.所買鹽菜, 必於外境.凡有出入, 皆封署其門, 親故絕跡, 慶弔不通.法令嚴肅, 吏人股戰, 道不拾遺.有細過, 必深文陷害.嘗入朝, 遇上賜公卿入左藏, 任取多少.人皆極重, 士文獨口銜絹一匹, 兩手各持一匹.上問其故, 士文曰：「臣口手俱足, 餘無所須.」上異之, 別賞遺之.

士文至州, 發摘姦諂, 長吏尺布鬥粟之贓, 無所寬貸, 得千人, 奏之, 悉配防嶺南.親戚相送, 哭聲遍於州境.至嶺南遇瘴厲, 死者十八九.於是父母妻子, 唯哭士文.士文聞之, 令人捕搦, 捶楚盈前而哭者彌甚.司馬京兆韋焜、清河令河東趙達, 二人並苛刻, 唯長史有惠政.時人語曰：「刺史羅殺政, 司馬蝮蛇瞋, 長史含笑判, 清河生喫人.」上聞, 歎曰：「士文暴過猛獸！」[一七]竟坐免.未幾, 為雍州長史.謂人曰：「我向法深, 不能窺候貴要, 無乃必死此官！」及下車, 執法嚴正, 不避貴戚, 賓客莫敢至門, 人多怨望.

士文從妹為齊氏嬪, 有色, 齊滅後, 賜薛公長孫覽.覽妻鄭氏妒, 譖之文獻後, 令覽離絕.士文恥之, 不與相見.後應州刺史唐君明居母憂, 娉以為妻.由是君明、士文並為禦史劾.士文性剛, 在獄數日, 憤恚而死.家無餘財, 有三子, 朝夕不繼, 親賓無贍之者.

韓軌字伯年, 太安狄那人也.少有志操, 深沈, 喜怒不形於色.神武鎮晉州, 引為鎮城都督.及起兵於信都, 軌贊成大策.從破尒朱兆於廣阿, 又從韓陵陣, 封平昌縣侯.仍督中軍, 從破尒朱兆於赤谼嶺.再遷秦州刺史, 甚得邊和.神武巡秦州, 欲以軌還, 仍賜城人戶別絹布兩疋, 州人田昭等七千戶皆辭不受, 唯乞留軌.神武嘉歎, 乃留焉.頻以軍功, 進封安德郡公, 遷瀛州刺史.在州聚斂, 為禦史糾劾, 削除官爵.未幾, 復其安德郡公.歷位中書令、司徒.齊受禪, 封安德郡王.

軌妹為神武所納, 生上黨王渙, 復以勳庸, 歷登台鉉, 常以謙恭自處, 不以富貴驕人.後拜大司馬, 從文宣征蠕蠕, 在軍暴疾, 薨.贈假黃鉞、太宰、太師, 諡曰肅武.皇建初, 配享文襄廟庭.

子晉明嗣.天統中, 改封東萊王.晉明有俠氣, 諸勳貴子孫中, 最留心學問.好酒誕縱, 招引賓客, 一席之費, 動至萬錢, 猶恨儉率.朝廷欲處之貴要地, 必以疾辭, 告人雲：「廢人飲美酒, 對名勝.安能作刀筆吏, 披反故紙乎？」武平末, 除尚書左僕射, 百餘日, 便謝病解官.

段榮字子茂, 姑臧武威人也.祖信, 仕沮渠氏.後入魏, 以豪族徙北邊, 仍家於五原郡.父連, 安北府司馬.

榮少好歷術, 專意星象.正光中, 謂人曰：「吾今觀玄象, 察人事, 不及十年, 當有亂矣.亂起此地, 天下因此橫流, 無可避也.」未幾如言.榮初之杜洛周, 因奔尒朱榮.及神武起兵, 榮贊成之.神武南討鄴, 留榮鎮信都, 仍授定州刺史.時攻鄴未克, 榮轉輸無闕.神武入洛, 論功封姑臧縣侯, 轉授瀛州刺史.榮妻, 武明皇後長姊也, 榮恐神武招私親之議, 固推諸將, 竟不之州.尋歷相、濟、秦三州, 所在百姓愛之.神武將圖關右, 榮稱未可.及渭曲敗, 神武曰「不用段榮言, 以至於此.」尋除山東大行臺, 領本州流人大都督, [一八]甚得物情.卒, 贈太尉, 諡曰昭景.皇建初, 配享神武廟庭.二年, 重贈大司馬、尚書令、武威王.長子韶嗣.

韶字孝先, 少工騎射, 有將領才略.以武明皇後甥, 神武益器愛之, 常置左右, 以為心腹, 領親信都督.

神武拒尒朱兆於廣阿, 憚兆兵眾.韶曰：「所謂眾者, 得眾人之死, 所謂強者, 得天下之心.尒朱裂冠毀冕, 拔本塞原, 芒山之會, 搢紳何罪, 殺主立君, 不脫旬朔.天下從亂, 十室而九.王躬昭德義, 誅君側之惡, 何往而不克哉！」神武曰：「吾雖以順討逆, 恐無天命.」韶曰：「聞小能敵大, 小道大淫, 皇天無親, 唯德是輔.今尒朱外賊天下, 內失善人, 智者不為謀, 勇者不為鬥.不肖失職, 賢者取之, 復何疑也！」遂與挑戰, 敗之.頻以軍功, 封下洛縣男, 後迴賜父爵姑臧縣侯.芒山之役, 為賀拔勝所窘, [一九]韶從傍馳馬反射, 斃其馬, 追騎不敢進, 遂免.賜鞍馬並金, [二０]進爵為公.

及征玉壁, 攻城未下, 神武不豫, 謂大司馬斛律金、司徒韓軌、左衛將軍劉豐等曰：「吾每謂孝先論兵, 殊有英略, 若比來用其謀, 可無今日之勞矣.吾患危篤, 欲委孝先以鄴下事, 若何？」金等鹹曰：「知臣莫若君, 實無出孝先者.」仍令韶從文宣鎮鄴, 召文襄赴軍顧命.文襄以孝先為託, 令軍旅大事, 並與籌之.及神武崩, 侯景反, 文襄還鄴, 留韶守晉陽, 委以軍事.加驃騎大將軍、開府儀同三司.文宣受禪, 除尚書右僕射, 遷冀州刺史.

天保四年, 梁將東方白額潛至宿豫, 詔韶討之.既至, 會梁將嚴超達等軍逼涇州, 陳霸先將攻廣陵, 尹令思謀襲盱眙, 三軍鹹懼.韶謂諸將曰：「自梁氏喪亂, 國無定主, 人懷去就.霸先外託同德, 內有離心, 吾揣之熟矣.」乃留儀同三司敬顯雋等圍宿豫, 自倍道赴涇州.塗出盱眙, 令思不虞大軍卒至, 望旗而奔.進破超達軍.迴赴廣陵, 霸先遁走.旋師宿豫, 遣辯士喻白額, 白額開門請盟.盟訖, 度白額終不為用, 斬之, 並其諸弟, 並傳首京師.封平原郡王, 歷司空、司徒、大將軍、尚書令、太子太師.以繼母憂, 去職.尋起為大司馬, 仍為尚書令, 遷錄尚書事、並州刺史.後與東安王婁叡平高歸彥, 遷太傅, 仍蒞並州.為政不存小察, 甚得人和.周文遣將率羌夷與突厥合眾逼晉陽, 武成自鄴倍道赴之.時大雪, 諸將或欲逆之, 韶曰：「不如陣以待之, 彼勞我逸, 破之必矣.」遂大破之.進位太師.

周塚宰宇文護母閻氏, 先配中山宮, 護聞尚存, 乃因邊境移書, 請還其母, 並通鄰好.韶以為護外託為相, 其實王也.為母請和, 不通一介之使, 據移送書, 恐示以弱.[二一]且外許之, 待通和往復, 放之未晚.不聽, 遂遣使以禮將送.護得母, 仍遣將尉遲迥等襲洛陽.詔蘭陵王長恭、大將軍斛律光擊之.軍次芒山下, 逗留未進.武成召韶, 欲赴洛陽圍, 但以突厥為慮.韶曰：「北虜侵邊, 事等疥癬；西羌闚逼, 是膏肓之病.」帝仍令韶督精騎一千發晉陽, 五日便濟河.遇周軍於大和穀, 與諸將陣以待之, 韶為左軍, 蘭陵王為中軍, 斛律光為右軍.上山逆戰, [二二]韶且卻引, 待其力弊, 下馬擊之, 周人大潰.洛城圍亦即奔遁.除太宰, 封靈武縣公.天統三年, 除左丞相.四年, 別封永昌郡公, 食滄州幹.

武平二年, 出晉州道, 到定隴, 築威敵、平寇二城而還.二月, 周師來寇, 遣韶與右丞相斛律光、太尉蘭陵王長恭往.行達西境.有柏穀城者, 敵之絕險, 諸將莫肯攻圍.韶曰：「汾北河東, 勢為國家之有, 若不去柏穀, 事同痼疾.計彼會兵在南道, 今斷其要路, 救不能來, 城勢雖高, 其中甚狹, 火弩射之, 一旦可盡.」遂攻之, 城潰.仍城華穀, 置戍而還.封廣平郡公.是月, 周又遣將攻邊, 斛律光先率軍禦之, 韶亦請行.五月, 到服秦城.西人於姚襄城南更起城鎮, 韶抽壯士從北襲之, 使人潛度河告姚襄城中, 內外相應, 進戰大破之.諸將鹹欲攻其新城, 韶曰：「此城一面阻河, 三面地險, 不可攻.不如更作一城, 壅其要道.破服秦, 併力圖之.」從之.六月, 徙圍定陽.七月, 屠其外城.時韶病在軍中, 謂蘭陵王曰：「此城三面重澗, 並無走路, 唯慮東面一處耳.賊若突圍, 必從此出.」長恭乃設伏, 其夜, 果如策, 伏兵擊之, 大潰.韶竟以病薨.賜溫明祕器、轀輬車.軍校之士, 陣送至平恩墓所, 發卒起塚.贈假黃鉞、相國、太尉、錄尚書事, 諡忠武.

韶出總軍旅, 入參幃幄, 功既居高, 重以婚媾之故, 望傾朝野.而長於計略, 善於禦眾, 得將士之心.又雅性溫慎, 有宰相之風.教訓子弟, 閨門雍肅, 事後母以孝聞.齊代勳貴家, 罕有及者.然僻於好色, 雖居要重, 微服間行.魏黃門郎元瑀妻皇甫氏, 緣瑀謀逆, 沒官.詔美之, 上啟固請, 文襄賜之.別宅處之, 禮同正嫡.尤嗇於財, 親戚故舊, 略無施與.其子深尚公主, 並省丞郎在家佐事十餘日, 事畢辭還, 人唯賜一盃酒.

元妃所生三子懿、深、亮, 皆宦達.

懿字德猷, 尚潁川長公主, 拜駙馬都尉, 襲封平原王.位行臺右僕射, 兼殿中尚書, 卒.

子寶鼎, 尚中山長公主.隋開皇中, 開府儀同三司.大業初, 卒於饒州刺史.

深字德深, 美容貌, 寬謹有父風.天保中, 受父封姑臧縣公, 尚東安公主, 位侍中.韶病篤, 詔封深濟北王, 以慰其意.入周, 拜大將軍、郡公, 坐事死.

亮字德堪.隋大業初, 位汴州刺史.卒於汝南郡守.

韶弟孝言, 少警發, 有風儀.齊受禪, 其兄韶以別封霸城縣侯授之.歷中書黃門侍郎, 典機密.又歷祕書監、度支尚書、清都尹.

孝言本以勳戚致位通顯, 驕奢無憚.曾夜過其客宋孝王家, 呼坊人防援, 不時赴, 遂拷殺之.又與諸淫婦密遊, 其夫覺, 又拷掠而殞.時苑內須果木, 課人間及僧寺備輸, 孝言悉分向其私宅種植.又殿內及園中須石, 差車從漳河運載, 復分車迴取.事發, 出為海州刺史.累遷吏部尚書.祖珽執政, 將廢趙彥深, 引孝言為助, 加侍中.孝言待物不平, 抽擢非賄則舊.有將作丞崔成於眾中抗言：「尚書, 天下尚書, 豈獨段家尚書也！」孝言無辭以對, 唯厲色遣下.尋除中書監, 加特進.又託韓長鸞共構祖珽之短.及珽出後, 孝言除尚書右僕射, 仍掌選.恣情用捨, 請謁大行.敕浚京城北隍, 孝言監作.儀同三司崔士順、將作大匠元士將、太府少卿酈孝裕、尚書左戶郎中薛叔昭、司州中從事崔龍子、清都尹丞李道隆、鄴縣令尉長卿、臨漳令崔象、成安令高子徹等, 並在孝言部下典作.日別置酒高會, 諸人膝行跪伏, 稱觴上壽, 或自陳屈滯, 更請轉官.孝言意色揚揚, 以為己任, 皆隨事報答, 許有加授, 富商大賈, 多被銓擢, 所進用人士, 鹹是險縱之流.尋遷左僕射, 特進、侍中如故.孝言富貴豪侈, 尤好女色.後取婁定遠妾董氏, 大耽愛之.為此內外不和, 更相糾列.又於晉陽監作, 坐事除名, 徙光州.隆化主敗後, 有敕追還.

孝言雖黷貨無厭, 恣情酒色, 然舉止風流, 招致名士, 美景良辰, 未嘗虛棄, 賦詩奏伎, 以盡歡洽.雖草萊之士, 粗關文藝, 多引入賓館, 與同興賞.其貧躓者, 亦時乞遺.時論復以此多之.齊亡入周, 位上開府.

斛律金字阿六敦, 朔州敕勒部人也.高祖倍侯利, 魏道武時內附, 位大羽真, 賜爵孟都公.祖幡地斤, 殿中尚書.父那瑰, 光祿大夫, 贈司空.

金性敦直, 善騎射, 行兵用匈奴法, 望塵知馬步多少, 嗅地知軍度遠近.初為軍主, 與懷朔鎮將楊鈞送蠕蠕主阿那瑰.瑰見金獵射, 歎其工.及破六韓拔陵構逆, 金擁眾屬焉, 署金為王.金度陵終敗, 乃統所部叛陵, 詣雲州.魏除為第二領人酋長, 秋朝京師, 春還部落, 號曰雁臣.仍稍引南出黃瓜堆, 為杜洛周所破.與兄平二人脫身歸尒朱榮, 為別將.孝莊立, 賜爵阜城男, 位金紫光祿大夫.神武密懷匡復, [二三]金贊成大謀.太昌初, 為汾州刺史, 進爵為侯.從神武破紇豆陵於河西.

沙苑之役, 神武以地阨少卻, 軍為西師所乘, 遂亂.張華原以簿帳歷營點兵, 莫有應者.神武將集兵更戰, [二四]金曰：「眾散將離, 其勢不可復用, 宜急向河東.」神武據鞍未動, 金以鞭拂馬, 神武乃還.於是大崩, 喪甲士八萬.侯景斂.[二五]西魏力人持大棒守河橋, 衣甲厚, 射之不入, 賀拔仁候其轉面, 射, 一發斃之.是役也, 無金先請還, 幾至危矣.及高仲密西叛, 周文攻洛陽, 從神武破之.還, 除大司馬, 改封石城郡公.

金性質直, 不識文字.本名敦, 苦其難署, 改名為金, 從其便易, 猶以為難.司馬子如教為金字, 作屋況之, 其字乃就.神武重其古質, 每誡文襄曰：「爾所使多漢, 有讒此人者, 勿信之.」

及文襄嗣事, 為肆州刺史.文宣受禪, 封鹹陽郡王.天保三年, 就除太師.四年, 解州, 以太師還晉陽.車駕幸其第, 六宮及諸王盡從, 置酒極夜方罷.帝欣甚, 詔金第二子豐樂為武衛大將軍, 賜帛五千匹.謂曰：「公元勳佐命, 父子忠誠, 朕當結以婚姻, 永為藩衛.」仍詔金孫武都尚義寧公主, 成禮之日, 帝從皇太後幸金宅, 皇後、太子、諸王皆從.其見待如此.後蠕蠕為突厥破散, 慮其犯塞, 詔金屯兵白道以備之.多所俘獲, 並表陳虜可取狀.文宣乃與金共討之.進位右丞相, 食齊州幹.遷左丞相.帝晚年敗德, 嘗持□走馬以擬金胸者三, 金立不動, 於是賜物千段.

孝昭踐阼, 納其孫女為皇太子妃.詔金朝見, 聽乘步挽車至階.武成即位, 禮遇彌重, 又納其孫女為太子妃.金曾遣人獻食, 中書舍人李若誤奏, 雲金自來.武成出昭陽殿, 敕侍中高文遙將羊車引之.若知事誤, 更不敢出映廊下.文遙還覆奏, 帝罵若雲：「空頭漢, 合殺！」亦不加罪.

金長子光, 大將軍；次子羨及孫武都, 並開府儀同三司, 出鎮方嶽；其餘子孫, 皆封侯貴達.一門一皇後, 二太子妃, 三公主, 尊寵, 當時莫比.金嘗謂光曰：「我雖不讀書, 聞古來外戚梁冀等, 無不傾滅.女若有寵, 諸貴人妒, 女若無寵, 天子嫌之.我家直以立勳抱忠致富貴, 豈藉女也？」辭不獲免, 常以為憂.天統三年薨, 年八十, 贈假黃鉞、相國、太尉公, 贈錢百萬.諡曰武.子光嗣.

光字明月, 馬面彪身, 神爽雄傑, 少言笑, 工騎射.初為侯景部下, 彭樂謂高敖曹曰：「斛律家小兒, 不可三度將行, 後奪人名.」以庫直事文襄.從出野, 見雁雙飛來, 文襄使光馳射之, 以二矢俱落焉.後從金西征, 周文帝長史莫孝暉在行間, [二六]光年十七, 馳馬射中之, 因禽於陣.神武即擢授都督, 封永樂子.又嘗從文襄於洹橋校獵, 雲表見一大鳥, 射之正中其頸, 形如車輪, 旋轉而下, 乃鵰也.丞相屬邢子高歎曰：「此射鵰手也.」當時號落鵰都督.

齊受禪, 別封西安縣子.皇建元年, 進爵钜鹿郡公.時樂陵王百年為皇太子, 求妃.孝昭以光世載醇謹, 納其長女為太子妃.歷位太子太保、尚書令、司空、司徒.

河清三年, 周大司馬尉遲迥、齊公憲、庸公王雄等眾十萬攻洛陽.光率騎五萬馳往, 戰於芒山, 迥等大敗.光親射雄殺之, 迥、憲僅而獲免.仍築京觀.武成幸洛陽策勳, 遷太尉.

初, 文宣時, 周人常懼齊兵之西度, 恒以冬月, 守河椎冰.及帝即位, 朝政漸紊, 齊人椎冰, 懼周兵之逼.光憂曰：「國家常有吞關、隴之志, 今日至此, 而唯翫聲色！」先是, 武成納光第二女為太子妃, 天統元年, 拜皇後, 光轉大將軍.三年六月, 父喪去官.其月, 詔起光及弟羨, 並復位.秋, 除太保, 襲爵鹹陽王, 遷太傅.

十二月, 周軍圍洛陽, 壅絕糧道.武平元年正月, 詔光率步騎三萬禦之, 鋒刃纔交, 周將宇文桀眾大潰, 直到宜陽.軍還, 擊周齊王憲等眾大潰.詔加右丞相、並州刺史.其年冬, 光又率步騎五萬於玉壁築華穀、龍門二城, 與憲相持, 憲不敢動.二年, 率眾築平隴等鎮戍十三所.周柱國枹罕公普屯威、柱國韋孝寬等來逼平隴, 光與戰於汾水, 大破之.周遣其柱國紇幹廣略圍宜陽, 光率步騎五萬赴之, 戰於城下, 取周建安等四戍, 捕千餘人而還.

軍未至鄴, 敕令便放兵散.光以功勳者未得慰勞, 若散, 恩澤不施.乃密表, 請使宣旨, 軍仍且進.朝廷發使遲留, 軍還將至紫陌, 光駐營待使.帝聞光軍營已逼, 心甚惡之, 急令舍人追光入見, 然後宣勞散兵.拜左丞相, 別封清河郡公.

光嘗在朝堂, 垂簾而坐, 祖珽不知, 乘馬過其前.光怒, 謂人曰：「此人乃敢爾！」後珽在內省, 言聲高慢, 光過聞之, 又怒.珽知光忿, 賂其從奴搕頭.曰：「自公用事, 相王每夜抱膝歎曰：『盲人用權, 國必破矣！』」珽省事褚士達夢人倚戶授其詩曰：「九升八合粟, 角鬥定非真, 堰卻津中水, 將留何處人.」以告珽.珽占之曰：「角鬥, 斛字；津卻水, 何留人, 合成律字；非真者, 解斛律於我不實.」士達又言所夢狀, 乃其父形也.珽由是懼.又穆提婆求娶光庶女, 不許.帝賜提婆晉陽之田, 光言於朝曰：「此田, 神武以來, 常種禾飼馬, 以擬寇難.今賜, 無乃闕軍務也？」帝又以鄴清風園賜提婆租賃之.於是官無菜, 賒買於人, 負錢三百萬, 其人訴焉.光曰：「此菜園賜提婆, 是一家足；若不賜提婆, 便百官足.」由是祖、穆積怨.

周將韋孝寬懼光, 乃作謠言, 令間諜漏之於鄴曰：「百升飛上天, [二七]明月照長安.」又曰：「高山不推自崩, 槲樹不扶自豎.」珽續之曰：[二八]「盲老公背上下大斧, 饒舌老母不得語.」令小兒歌之於路.提婆聞, 以告其母.令萱以饒舌為斥己, 盲老公謂祖珽也, 遂協謀, 以謠言啟帝曰：「斛律累世大將, 明月聲震關西, 豐樂威行突厥, 女為皇後, 男尚公主, 謠言可畏.」帝以問韓長鸞.鸞以為不可, 事寢.光又嘗謂人曰：「今軍人皆無褌□；後宮內參, 一賜數萬匹, 府藏稍空, 此是何理？」受賜者聞之, 皆曰：「天子自賜我, 關相王何事？」珽又通啟求見, 帝使以庫車載入, 珽因請間, 唯何洪珍在側, 帝曰：「前得公啟, 即欲施行, 長鸞以為無此理, 未可.」珽未對.洪珍進曰：「若本無意, 則可, 既有此意, 不決行, 萬一事泄, 如何！」帝然洪珍言, 而猶預未決.珽令武都妾兄顏玄, 告光謀為不軌, 又令曹魏祖奏, 言上將星盛, 不誅, 恐有災禍.先是天狗西流, 占曰秦地.案秦即鹹陽也.自太廟及光宅, 並見血.先是三日, 鼠常晝見光寢室, 常投食與之, 一朝三鼠俱死.又床下有二物如黑豬, 從地出走, 其穴膩滑.大蛇屢見.屋脊有聲, 如彈丸落.又大門橫木自焚.擣衣石自移.

既而丞相府佐封士讓密啟雲：「光前西討還, 敕令便放兵散, 光令軍逼帝京, 將為不軌, 不果而止.家藏弩甲, 奴僮千數, 每使豐樂、武都處, 陰謀往來.若不早圖, 恐事不可測.」帝謂何洪珍曰「人心亦大聖, 我前疑其欲反, 果然.」帝性怯, 恐即有變, 令洪珍馳召祖珽告之.又恐追光不從命, 珽因請賜其一駿馬, 令明日乘至東山遊觀, 須其來謝, 因執之.帝如其言.光將上馬, 頭眩.及至, 引入涼風堂, 劉桃枝自後撲之, 不倒.光曰：「桃枝常作如此事, 我不負國家.」桃枝與力士三人, 以弓絃罥其頸, 遂拉殺之, 年五十八.血流於地, □之跡終不滅.於是下詔稱其反, 族滅之.

使二千石郎邢祖信掌簿籍其家.珽於都省問所得物, 祖信曰「得弓十五張, 宴射箭一百, 貝刀七口, 賜□二張.」珽又厲聲曰：「更得何物？」曰：「得棗子枝二十束, 擬奴僕與人鬥者, 不問曲直, 即以杖之一百.」珽大慚, 乃下聲曰：「朝廷已加重刑, 郎中何可分雪？」及出, 人尤其抗直.祖信慨然曰：「好宰相尚死, 我何惜餘生！」祖信少年時, 父遜為李庶所卿, 因詣庶, 謂庶曰：「暫來見卿, 還辭卿去.」庶父諧杖庶而謝焉.

光居家嚴肅, 見子弟若君臣.雖極貴盛, 性節儉, 簡聲色, 不營財利, 杜絕饋餉.門無賓客, 罕與朝士交言, 不肯預政事.每會議, 常獨後言, 言輒合理.將有表疏, 令人執筆, 口占之, 務從省實.行兵用匈奴蔔法, 吉凶無不中.軍營未定, 終不入幕, 或竟日不坐.身不脫介冑, 常為士卒先.有罪者, 唯大杖撾背, 未嘗妄殺.眾皆爭為之死.宜陽之役, 謂周人曰：「歸我七年人, 不然取爾十倍.」周人即歸之.在西境築定誇諸城, [二九]馬上以鞭指畫, 所取地皆如其言, 拓地五裏而未嘗伐功.板築之役, 鞭撻人士, 頗稱其嚴.自結髮從戎, 未嘗失律, 深為鄰敵懾憚.罪既不彰, 一旦屠滅, 朝野惜之.周武帝聞光死, 赦其境內.後入鄴, 追贈上柱國、崇國公.指詔書曰：「此人若在, 朕豈得至鄴？」

長子武都, 位特進、開府儀同三司、梁兗二州刺史, 所在唯事聚歛.光死, 遣使於州斬之.

小子鍾, 年甫數歲, 獲免.周朝襲封崇國公.隋開皇中, 卒於車騎將軍.

羨字豐樂, 少機警, 善騎射.河清三年, 為都督、幽州刺史.其年, 突厥十餘萬寇州境, 羨總諸將禦之, 突厥望見軍容齊整, 遂不敢戰, 遣使求款附.天統元年五月, 突厥可汗遣使請朝貢, 自是歲時不絕, 羨有力焉.詔加行臺僕射.羨以虜屢犯邊塞, 自庫推戍東拒於海, [三０]二千餘裏, 其間凡有險要, 或斬山築城, 斷穀起障, 並置立戍邏五十餘所.又導高梁水, 北合易京, 東會於潞, 因以灌田, 公私獲利.在州養馬二千匹, 部曲三千, 以備邊, 突厥謂之南面可汗.四年, 遷行臺尚書令, [三一]別封高城縣侯.

羨歷事數帝, 以謹直稱, 雖極榮寵, 不自矜尚.以合門貴盛, 深以為憂.武平元年, 乃上書推讓, 乞解所職, 詔不許.其年秋, 進爵荊山郡王.羨慮禍, 使人騎快騾迎至鄴, [三二]無日不得音問.後二日鄴使不至, 家人乞養憂之.又夢著枷鎖, 勸豐樂速奔突厥, 羨不從.占其夢曰：「枷者加官, 鎖者鎖鎖吉利.」[三三]及光誅, 敕中領軍賀拔伏恩等十餘人馳驛捕之, 遣領軍大將軍鮮於桃枝、洛州行臺僕射獨孤永業便發定州騎卒續進.伏恩等既至, 門者白羨曰：「使人衷甲馬汗, 宜閉城門.」羨曰：「敕使豈可疑拒！」出迎之, 遂見執, 死於長史廳事.謂其妻曰：「啟太後, 臣兄弟死自當知.」臨刑歎曰：「富貴如此, 女為皇後, 公主滿家, 常使三百兵, 何得不敗？」並害五子, 年十五已下者宥之.羨未誅前, 忽令其在州諸子五六人, 鎖頸乘驢出城, 合家泣送之至閤, 日晚而歸.吏人莫不驚異.行燕郡守馬嗣明, 道術之士也, 為羨所欽, 竊問之, 答雲：「須有禳厭.」數日而有此變.

羨及光並工騎射.少時獵, 父金命子孫會射而觀之, 泣曰：「明月、豐樂用弓不及我, 諸孫又不及明月、豐樂, 世衰矣.」每日令出田, 還即效所獲.光獲少, 必麗龜達腋；羨獲雖多, 非要害之所.光恒蒙賞, 羨或被捶.人問其故, 雲：「明月必背上著箭, 豐樂隨處即下手, 數雖多, 去兄遠矣.」聞者服其言.

金兄平, 少便弓馬.神武起, 以都督從.皇建初, 封定陽郡公.後為青州刺史.卒, 贈太尉.

論曰：齊神武以晉陽戎馬之地, 霸圖攸屬, 練兵訓旅, 遙制朝權, 鄴都機務, 情寄深遠.孫騰、高隆之、司馬子如等俱不能清貞守道, 以康亂為懷, 而厚歛貨財, 填彼溪壑.昔蕭何之鎮關中, 荀彧之居許下, 不亦異於是乎！賴文襄入輔, 責以驕縱, 厚遇崔暹, 奮其霜簡, 不然則君子屬厭, 豈易聞焉.子如徒以少相親重, 情深昵狎, 義非草昧, 恩結寵私, 勳德莫聞, 坐致台輔.消難去齊歸周, 義非殉國, 向背不已, 晚又奔陳, 一之謂甚, 胡可而再.膺之風素可重, 幼之清簡自立, 有足稱者.

竇泰、尉景、婁昭、厙狄幹、韓軌等, 並以外戚近親, 屬雲雷之舉, 位非寵進, 功籍勢成, 附翼攀鱗, 鬱為佐命之首.定遠以常人之才, 而因趙郡忠正, 將以志除朝蠹, 謀逐佞臣, 而信納姦凶, 反受其亂.遂使庸豎肆毒, 賢戚見誅, 敗政害時, 莫大於此.鄙語曰「利以昏智」, 況定遠非智者乎.

段榮以姻戚之重, 遇時來之會, 功伐之地, 亦足稱焉.

韶光輔七君, 克隆門業, 每出當閫外, 或任處留臺.以猜忌之朝, 終其眉壽；屬亭候多警, 為有齊上將.豈其然乎！當以志謝矜功, 名不渝實, 不以威權禦物, 不以智數要時, 欲求覆餗, 其可得也.禮雲「率性之謂道」, 此其效歟！

斛律金以神武撥亂之始, 翼成王業, 忠款之至, 成此大功, 故能終享遐年, 位高百辟.視其盈滿之戒, 動之微也, 纔及後嗣, 遂至誅夷.既處威權之重, 蓋符道家所忌.

光以上將之子, 有沈毅姿, 戰將兵權, [三四]暗同韜略, 臨敵制勝, 變化無方.自關、河分隔, 年將四紀, 以高氏霸王之期, 屬宇文草創之日, 出軍薄伐, 屢挫兵威.而大寧已還, 東鄰浸弱, 關西前收巴蜀, 又殄江陵, 協建瓴而用武, 成並吞之壯志.光每臨戎誓眾, 式遏邊鄙, 戰則前無完陣, 攻則罕有全城, 齊氏必致拘原之師, 秦人無復啟關之策.而世亂讒勝, 詐以震主之威；主暗時艱, 自毀藩籬之固.昔李牧之為趙將也, 北翦胡寇, 西卻秦軍, 郭開譖之, 牧死趙滅.其議誅光者, 豈秦之反間歟？何同術而同亡也！內令諸將解體, 外為強鄰滅讎.嗚呼！後之君子, 可為深戒者歟！校勘記

[一]　累遷郡公　按「累遷」通常指官職, 不指封爵, 「遷」下當有脫文.北齊書卷一八孫騰傳雲：「及平鄴, 授相州刺史, 改封鹹陽郡公.」

[二]　隆之請非實在邊要見有兵馬者　諸本脫「在」、「有」二字, 據北齊書補.通志卷一五三孫騰傳亦有「在」字.「有」字作「掌」.

[三]　於射堋上立三人像　諸本「堋」下有「土」字.李慈銘雲：「『土』字衍, 北齊書卷一八無.」按通志卷一五三高隆之傳亦無「

土」字, 此涉「上」字形似而衍, 今刪去.

[四]　何過要名　北齊書卷一八高隆之傳作「何得委過要名」.疑此脫「得委」二字.

[五]　隆之曾與元昶宴　通鑑卷一六五「昶」作「旭」.按元昶見魏書卷二一鹹陽王禧傳, 早已死於天平二年(五二五年), 下距隆之死時(天保五年, 五五四)已十九年.元旭見魏書卷一九城陽王長壽傳, 死於天保五年八月乙亥, 與高隆之死日(八月己卯)相差只四天(均見北齊書卷四文宣紀), 可見二人是連坐同死.疑通鑑是.

[六]　太僕卿任集同知營構　北齊書、通志及通鑑卷一五七「僕」作「府」.按太僕掌車輦、馬牛、畜產, 與營構無關；太府掌金帛、府庫, 營造器物(均見隋書百官志中).疑作「太府」是.又諸本「

知」訛作「加」, 據北齊書、通志改.

[七]　以北道行臺巡檢諸州守令已下　北齊書卷一八、通志卷一五三司馬子如傳「已下」下有「委其黜陟」四字, 此疑脫.

[八]　驛召上黨王渙　諸本「渙」作「煥」, 據周書卷二一司馬消難傳改.高歡諸子, 名皆從水, 見卷五一神武諸子傳.

[九]　與邢子才王元景等　諸本脫「元」字, 據北齊書、通志司馬子如傳補.王元景即王昕, 見本書卷二四.

[一０]班台之貴近世專以賞勳勤膺之雖為猥雜名器猶重　按「膺之」二字疑衍, 「重」下亦當有脫文.

[一一]齊亡歲以痢疾終　諸本脫「齊」字, 據北齊書及禦覽卷七四三引北史補.

[一二]遙見群烏飛起　諸本「烏」作「鳥」, 禦覽卷九二０、通鑑卷一七三作「烏」.胡注雲：「西軍旗幟皆黑, 齊人時恇懼, 望見烏飛, 以為周師已至.」按北周服色尚烏, 見周書卷三閔帝紀.胡注是, 今據改.

[一三]提婆令臨淮國郎中令告定遠陰與思好通　諸本「令告定」三字訛脫作「金造」二字, 據北齊書卷十五、通志卷一五二婁昭傳改補.

[一四]子子彥嗣　諸本「彥」作「產」.按八瓊室金石補正卷二一司徒公婁叡華嚴經碑跋引安陽金石志, 稱碑側題名有王世子子彥, 第二子仲彥.又本書卷五二北齊宗室河南王孝瑜傳見婁子彥.「產」乃「彥」之訛, 今據改.

[一五]天保初以幹元勳佐命封章武郡王　諸本「保」作「平」.按幹封章武郡王, 見本書卷七齊文宣紀天保元年六月.作「天平」誤, 今從北齊書卷十五厙狄幹傳改.

[一六]魏譙王元孝友於公門言戲過常　張森楷雲：「按孝友始為臨淮王, 齊世為臨淮公, 未常改封譙, 『譙』疑誤.」按元孝友傳見本書卷十六臨淮王譚傳, 「譙」疑是「淮」之訛, 又脫「臨」字.

[一七]士文暴過猛獸　百衲本、南本「猛」作「獨」, 北、汲、殿三本作「毒」.隋書卷七四、通志卷一七一厙狄士文傳作「猛」.按「獨」乃「猛」之訛, 今據改.「猛獸」即「猛虎」, 隋書、北史避唐諱, 故作「猛獸」.

[一八]領本州流人大都督　通志卷一五二段榮傳「人」作「民」.北齊書卷一六段榮傳無「本州流人」四字.按北齊書卷一八孫騰傳「

尋加六州流民大都督、北道大行臺」.本書卷五一馮翊王潤傳見「六州大都督獨孤枝」, 趙郡王琛傳琛及其子叡並曾為「定州刺史、六州大都督」.此「本州」當為「六州」之訛.北齊書省「六州流民」四字, 非.(參周一良：領民酋長與六州大都督.見魏晉南北朝史論集.)

[一九]芒山之役為賀拔勝所窘　按北齊書卷一六段韶傳雲：「從高祖禦周文於邙山, 高祖身在行間, 為西魏將賀拔勝所識, 率銳來逼.」是受窘者乃高歡.此事亦見卷六齊神武紀、卷四九賀拔勝傳.這裏「為」上當脫「神武」二字.

[二０]賜鞍馬並金　諸本「鞍」下有「下」字, 北齊書無「鞍下」二字, 通志卷一五二段榮傳無「下」字.按「下」字衍文, 今據刪.

[二一]據移送書恐示以弱　北齊書、通志並作「仍據移書, 即送其母, 恐示之弱」.按這裏「書」疑是「母」字之誤, 或是「書送」二字誤倒.

[二二]上山逆戰　北齊書、通志此上有「周軍仍以步人在前」八字.按此不當刪, 疑是脫文.

[二三]神武密懷匡復　北齊書卷十七、通志卷一五二斛律金傳「神武」上有「及尒朱兆等逆亂」七字.按文義不當刪, 疑是脫文.

[二四]神武將集兵更戰　諸本「更」訛作「便」, 據通志改.

[二五]侯景斂　按語意未完, 當有脫文.

[二六]周文帝長史莫孝暉在行間　北齊書三朝本「孝」作「者」.按冊府卷三九五作「莫暉者」, 乃是「莫者暉」之誤倒.「莫者」複姓, 見元和姓纂輯本卷十、廣韻卷五及通志卷二九氏族略代北複姓.本書卷九三西秦乞伏氏傳見莫者胡.此「孝」字當是「者」之訛.

[二七]百升飛上天　諸本「升」作「鬥」, 北齊書、通志及本書卷四七祖珽傳作「升」.按百升為一斛, 暗寓「斛」字, 今據改.

[二八]珽續之曰　諸本「續」訛作「讀」, 據北齊書、通志改.

[二九]在西境築定誇諸城　「誇」字疑誤.

[三０]自庫推戍東拒於海　北齊書、通志「推」作「堆」.疑「推」誤.

[三一]遷行臺尚書令　諸本「遷」訛作「遣」, 據北齊書、通志改.

[三二]使人騎快騾迎至鄴　通志「迎」作「遞」, 疑是.

[三三]鎖者鎖鎖吉利　「鎖鎖」當是誤□.

[三四]戰將兵權　北齊書卷一七史臣論「將」作「術」.疑是.

北史卷五十五 列傳第四十三

孫搴　陳元康　杜弼子臺卿　房謨子恭懿　張纂　張亮趙起　徐遠　張曜　王峻　王紘　敬顯雋　平鑒　唐邕　白建　元文遙　趙彥深　赫連子悅　馮子琮子慈明　郎基子茂

孫搴字彥舉, 樂安人.世寒賤, 少勵志勤學.自檢校禦史再遷國子助教.太保崔光引修國史.歷行臺郎.後預崔祖螭反, 逃於王元景家, 遇赦乃出.孫騰以宗情, 薦之齊神武, 未被知也.

會神武西征, 登風陵, [一]命中外府司馬李義深、相府城局李士略共作檄文, 皆辭, 請以搴代.神武乃引搴入帳, 自為吹火, 催促之.搴神色安然, 援筆立就, 其文甚美.神武大悅, 即署相府主簿, 專典文筆.又能通鮮卑語, 兼宣傳號令, 當煩劇之任, 大見賞重.賜妻韋氏, 既士人子女, 又兼色貌, 時人榮之.

文襄初欲之鄴總知朝政, 神武以其年少, 未許.搴為致言, 乃果行.恃此, 自乞特進, 文襄但加散騎常侍.時大括人為軍士, 逃隱者, 身及主人、三長、守、令罪以大辟, 沒其家.於是所獲甚眾, 搴之計也.

搴學淺行薄, 邢卲嘗謂曰：「須更讀書.」搴曰：「我精騎三千, 足敵君羸卒數萬.」搴少時與溫子昇齊名, 嘗謂子昇：「卿文何如我？」子昇謙曰：「不如卿.」搴要其為誓.子昇笑曰：「但知劣於卿便是, 何勞旦旦？」搴悵然曰：「卿不為誓, 事可知矣！」搴常服棘刺丸, 李諧調之曰：「卿應自足, 何假外求？」坐者皆笑.

司馬子如與高季式召搴飲酒, 醉甚而卒.神武親臨之曰：「折我右臂.」贈吏部尚書、青州刺史.

陳元康字長猷, 廣宗人也.父終德, 魏濟陰內史, 元康貴, 贈度支尚書, 諡曰貞.

元康頗涉文史, 機敏有幹用.魏正光中, 從李崇北伐, 以軍功賜爵臨清男.普泰中, 除主書, 累遷司徒高昂記室.初, 司馬子如、高季式與孫搴劇飲, 搴醉死, 神武命求好替, 子如舉魏收.他日, 神武謂季式曰：「卿飲殺我孫主簿, 魏收作文書, 都不稱我意.司徒嘗道一人謹密, 是誰？」季式以元康對, 曰：「是能夜闇書, 快吏也.」召之, 一見便授大丞相功曹, 內掌機密.善陳事意, 不為華藻.遷大行臺都官郎, 封安平子.軍國多務, 元康問無不知.神武臨行, 留元康在後, 馬上有所號令九十餘條, 元康屈指數之, 盡能記憶.神武甚親之, 曰：「如此人, 世間希有, 我今得之, 乃上天降佐也.」時趙彥深亦知機密, 人謂之陳、趙, 而元康勢居趙前.性又柔謹.神武之伐劉蠡升, 天寒雪深, 使人舉氈, 元康於氈下作軍書, 颯颯運筆, 筆不及凍, 俄頃數紙.及出, 神武目之曰：「此何如孔子邪？」

神武嘗怒文襄, 親加毆蹋, 極口肆罵.以告元康, 元康俯伏泣下霑地曰：「王教世子過矣！」神武曰：「我性急, 瞋阿惠, 常如此.」元康大啼曰：「一度為甚, 況常然邪！」神武自是為之懲忿.時或恚撻, 輒曰：「勿使元康知.」又謂左右曰：「元康用心誠實, 必與我兒相抱死.」高仲密之叛, 神武知其由崔暹, 將殺之.文襄匿暹, 為之請.神武曰：「我為爾不殺, 然須與苦手.」文襄乃出暹而謂元康曰：「暹若得杖, 不須見我.」及暹見神武, 將解衣受罰.元康趨入, 止伍伯, 因歷階升曰：「王方以天下付世子, 世子有一崔暹不能免其杖, 父子尚爾, 況世間人邪？」神武意解曰：「不由元康, 崔暹得一百.」乃捨之.

文襄入輔, 居鄴下, 崔暹、崔季舒、崔昂等並被任用, 張亮、張徽纂並為神武待遇, 然皆出元康下.神武每與元康久語, 文襄門外待接之.時人語曰：「三崔二張, 不如一康.」左衛將軍郭瓊以罪死, 子婦範陽盧道虔女也, [二]沒官.神武啟以賜元康為妻.元康地寒, 時以為殊賞.元康遂棄故妻李氏, 識者非之.元康便辟善事人, 而不能平心處物.溺於財利, 受納金帛, 不可勝紀, 責負交易, 遍於州郡, 為清論所譏.

從神武於芒山, 將戰, 遺失陣圖, 元康冒險求得之.西師既敗, 神武會諸將, 議進取策.[三]或以為人馬疲瘦, 不可遠追.元康曰：「兩雄交爭, 歲月已久, 今得大捷, 便是天授, 時不可失, 必須乘勝追之.」神武曰：「若遇伏兵, 孤何以濟？」元康曰：「前沙苑還軍, 彼尚無伏, 今者奔敗, 何能遠謀？捨之必成後患.」神武不從.累遷大行臺左丞.及神武疾篤, 謂文襄曰：「芒山之戰, 不用元康言, 方貽汝患, 以此為恨, 死不瞑目.事皆當與元康定也.」

神武崩, 祕不發喪, 唯元康知之.文襄嗣事, 自晉陽將之鄴, 令元康預作神武條教數十紙, 留付段孝先、趙彥深, 在後以次行之.別封昌國縣公, 以從嘉名.侯景反, 文襄逼於諸將, 欲殺崔暹以謝之.元康諫曰：「今枉殺無辜, 虧廢刑典, 豈直上負天神, 何以下安黎庶？晁錯前事, 願公慎之.」文襄乃止.高嶽討侯景未克, 文襄欲遣潘相樂副之.元康曰：「相樂緩於機變, 不如慕容紹宗.且先王有命, 稱堪敵景.」時紹宗在遠, 文襄欲召見之, 恐其驚叛.元康曰：「紹宗知元康特蒙顧待, 新使人來餉金, 以致誠款.元康欲安其意, 故受之而厚答其書, 保無異也.」乃任紹宗, 遂破景, 賞元康金五十斤.

王思政入潁城, 諸將攻之不能拔.元康進曰：「公自匡朝政, 未有殊功, 雖敗侯景, 本非外賊.今潁城將陷, 願公因而乘之, 足以取威定業.」文襄令元康馳驛觀之, 復命曰：「必可拔.」文襄乃親征潁川, 益發眾軍, 決既至而克之, [四]賞元康金百鋌.

初, 魏朝授文襄相國、齊王, 諸將皆勸恭膺朝命.元康以為未可.崔暹因間之, 薦陸元規為大行臺郎, 欲分元康權.元康既貪貨賄, 文襄內漸嫌之, 又欲用為中書令, 以閑地處之, 事未施行.

屬將受魏禪, 元康與楊愔、崔季舒並在坐, 將大遷除朝士, 共品藻之.文襄家倉頭蘭固成掌廚, 與其弟阿改, 謀害文襄.阿改時事文宣, 常執刀從, 期聞東齋叫, 即加刃於文宣.時文宣別有所之, 未還而難作.固成因進食, 置刀盤下, 而殺文襄.元康抱文襄.文襄曰：「可惜！可惜！」與賊爭力, 髻解, 被刺, 傷重腸出, 猶手書辭母, 口占祖孝徵陳權宜.至夜而終, 時年四十三.時楊愔狼狽走出, 遺一靴, 崔季舒逃匿於廁, 庫直紇奚舍樂捍賊死, 散都督王師羅戰傷.監廚倉頭薛豐洛率宰人持薪以赴難, 乃禽盜.固成一名京, 事見齊本紀.祕文襄凶問, 故殯元康於宮中.託以出使南境, 虛除中書令.明年, 乃贈司空, 諡曰文穆.元康卒後, 母李氏哀感發病而終, 贈廣宗郡君, 諡曰貞昭.元康子善藏嗣.

善藏溫雅有鑒裁, 位給事黃門侍郎.隋開皇中, 尚書郎.大業初, 卒於彭城郡贊務.

杜弼字輔玄, 中山曲陽人也.祖彥衡, 淮南太守.父慈度, 繁畤令.

弼幼聰敏, 家貧無書, 年十三, 寄郡學受業.同郡甄琛為定州刺史, [五]簡試諸生, 見而策問, 應答如響, 大歎異之, 命其二子楷、寬與交.州牧任城王澄聞而召問, 深相嗟賞, 許以王佐之才.澄、琛還洛稱之, 丞相高陽王等多相招命.但父祖官薄, 不獲優敘.以軍功, 起家征虜府墨曹參軍, 典管記.弼長於筆劄, 每為時輩所推.孝昌初, 除太學博士.遷光州曲城令, 為政清靜, 遠近稱之.弼父在鄉, 為賊所害, 弼居喪六年.以常調, 除侍禦史, 臺中彈奏, 皆見信任.儀同竇泰西伐, 詔弼監軍.及泰失利自殺, 弼與其徒六人, 走還陝州.刺史劉貴鎖送晉陽.神武責以不諫爭, 賴房謨諫以免.

累遷大行臺郎中, 又引典掌機密, 其見信待.或有造次不及書教, 直付空紙, 即令宣讀.承間密勸受禪, 神武舉杖擊走之.相府法曹辛子炎諮事雲「取署」, 子炎讀「署」為「樹」, 神武怒其犯諱, 杖之於前.弼進曰：「孔子言『徵』不言『在』, 子炎可恕.」神武罵曰：「眼看人瞋, 乃復牽經引禮！」叱令出去.弼行十許步, 呼還, 子炎亦蒙宥.文襄在鄴聞之, 謂楊愔曰：「王左右賴此人, 天下蒙利, 豈獨吾家也？」

初, 神武自晉陽東出, 改尒朱氏貪政, 使人入村, 不敢飲社酒.及平京洛, 貨賄漸行.弼以文武在位, 罕有廉潔, 言之神武.神武曰：「弼來, 我語爾.天下濁亂, 習俗已久, 今督將家屬, 多在關西, 黑獺常相招誘, 人情去留未定；江東復有一吳老翁蕭衍, 專事衣冠禮樂, 中原士大夫望之, 以為正朔所在.我若急作法網, 恐督將盡投黑獺, 士子悉奔蕭衍, 則何以為國？爾宜少待, 吾不忘之.」及將有沙苑之役, 弼又請先除內賊, 卻討外寇, 指諸勳貴掠奪百姓.神武不答, 因令軍人皆張弓挾矢, 舉刀按□以夾道, 使弼冒出其間, 曰：「必無傷也.」弼戰慄流汗.神武然後喻之曰：「箭雖注不射, 刀雖舉不擊, □雖按不刺, 爾猶頓喪魂膽.諸勳人觸鋒刃, 百死一生, 縱其貪鄙, 所取處大.」弼頓顙謝曰：「愚人不識至理.」後破芒山軍, 命為露布, 弼即書絹, 曾不起草.以功賜爵定陽縣男.

奉使詣闕, 魏帝見之九龍殿, 曰：「聞卿精學, 聊有所問.經中佛性法性, 為一為異？」[六]弼曰：「正是一理.」又問曰：「說者妄, 皆言法性寬, 佛性狹, 如何？」[七]弼曰：「在寬成寬, 在狹成狹, 若論性體, 非狹非寬.」詔曰：「既言成寬成狹, 何得非狹非寬？」弼曰：「若定是寬, 則不能為狹；若定是狹, 亦不能為寬.以非寬非狹, 所成雖異, 能成恒一.」[八]上稱善, 引入經庫, 賜地持經一部, 帛百疋.弼性好名理, 探味玄宗, 在軍恒帶經行.注老子道德經二卷, 表上之.遷廷尉卿.

會梁貞陽侯蕭明等入寇彭城, 大都督高嶽、行臺慕容紹宗討之, 詔弼為軍司, 攝行臺左丞.臨發, 文襄賜胡馬一疋, 曰：「此廄中第二馬, 孤恒自乘, 聊以為贈.」又令陳政要可為鑒誡者, 弼曰：「天下大務, 莫過刑賞二端.賞一人使天下之人喜, 罰一人使天下之人服, 二事得衷, 自然盡美.」文襄大悅曰：「言雖不多, 於理甚要.」握手而別.破蕭明迴, 破侯景於渦陽.後魏帝集名僧於顯陽殿講說佛理, 敕弼升師子座, 莫有能屈.帝歎曰：「此賢若生孔門, 則何如也！」關中遣王思政據潁州, 朝廷以弼行潁州, 攝行臺左丞.及潁州平, 文襄曰：「卿試論思政所以禽.」弼曰：「思政不察逆順之理, 不識大小之形, 不度強弱之勢, 有此三蔽, 宜其俘獲.」文襄曰：「古有逆取順守, 大吳困於小越, 弱燕能破強齊, 卿之三義, 何以自立？」弼曰：「王若順而不大, 大而不強, 強而不順, 於義或偏, 得如聖旨.今既兼備, 鄙言可以還立.」

文宣作相, 位中書令, 仍長史, 進爵為侯.弼志在匡贊, 知無不為.及受命, 以預定策功, 遷衛尉卿, 別封長安縣伯.

常與邢卲扈從東山, 共論名理.邢以為人死還生, 恐是為蛇畫足.弼曰：「物之未生, 本亦無也.無而能有, 不以為疑；因前生後, 何獨致怪？」邢雲：「聖人設教, 本由勸獎, 故懼以有來, 望各遂其性.」弼曰：「聖人合德天地, 齊信四時, 言則為經, 行則為法, 而雲以虛示物, 以詭勸人, 安得使北辰降光, 龍宮韞櫝.既如所論[九], 福果可以鎔鑄性靈, 弘獎風教, 為益之大, 莫極於斯.此即真教, 何謂非實？」邢雲：「季劄言無不之, 亦言散盡, 若復聚而為物, 不得言無不之也.」弼曰：「骨肉下歸於土, 魂氣則無不之, 此乃形墜魂遊, 往而非盡.由其尚有, 故雲無所不之.若也全無, 之將焉適？」邢雲：「神之在人, 猶光之在燭, 燭盡則光窮, 人死則神滅.」弼曰：「燭則因質生光, 質大光亦大；人則神不係形, 形小神不小.故仲尼久智, 必不短於長狄；孟德之雄, 乃遠奇於崔琰.」其後, 別與邢書, 前後往復再三, 邢理屈而止.文多不載.

又以本官行鄭州事, 未發, 為家客告弼謀反, 案察無實, 久乃見原, 因此絕朝見.復坐第二子廷尉監臺卿斷獄稽遲, 與寺官俱為郎中封靜哲所訟, 徙臨海鎮.時楚州人東方白額謀反, 鎮為賊帥張綽、潘天合等所攻, 弼率厲城人, 終得全固.文宣嘉之, 敕行海州事.後除膠州刺史.弼所在清靜廉潔, 為吏人懷之.耽好玄理, 注莊子惠施篇並易上下繫, 名曰新注義苑, 並行於世.

性質直, 在霸朝多所匡正.及文宣作相, 致位僚首, 初聞揖讓之議, 猶有諫言.帝又嘗問弼：「治國當用何人？」對曰：「鮮卑車馬客, 會須用中國人.」帝以為譏己.高德正居要, 不能下之, 乃至於眾前面折德正.德正深以為恨, 數言其短.又令主書杜永珍密啟弼在長史日, 受人屬, 大營婚嫁, 帝內銜之.弼恃舊, 仍有公事陳請.十年夏, 上因飲酒, 積其愆失, 遣使就州斬之.尋悔, 驛追不及.子蕤及遠徙臨海鎮.[一０]次子臺卿, 先徙東豫州.乾明初, 並得還鄴.天統五年, 追贈弼開府儀同三司、尚書右僕射.武平元年, 又贈驃騎大將軍, 諡曰文肅.

蕤字子美, 學業不如弟臺卿而幹局過之.武平中, 位大理少卿, 兼散騎常侍、聘陳使主、吏部郎中.隋開皇中, 終於開州刺史.

子公贍, 仕隋, 位安陽令.

公贍子之松, 大業中, 起居舍人.

臺卿字少山, 好學博覽, 解屬文.仕齊, 位中書、黃門侍郎, 修國史.既居清顯, 忌害人物.趙彥深、和士開、高阿那肱等親信之.後兼尚書左丞, 省中以其耳聾, 多戲弄之.下辭不得理者, 乃至大罵.臺卿見其口動, 謂為自陳.令史又故不曉喻, 訓對往往乖越, 聽者以為嗤笑.及周武平齊, 歸鄉裏.以禮記、春秋講授子弟.隋開皇初, 被徵入朝.臺卿採月令, 觸類廣之, 為書名玉燭寶典十二卷, 至是奏之, 賜帛二百疋.患耳, 不堪吏職, 請修國史, 拜著作郎.後致仕, 終於家.有集十五卷, 撰齊記二十卷, 並行於世.無子.

房謨字敬放, 河南洛陽人也.其先代人, 本姓屋引氏.少淳厚, 雖無造次能, 而沈深內敏.正光末, 歷位昌平、代郡太守, 所在著廉惠.及六鎮亂, 謨率郡人入九崢山, 結壘拒守.時外無救援, 乃率所部奔中山.遇鮮於脩禮之亂, 朝廷以謨得北邊人情, 以為假燕州事.北轉至幽州南, 為脩禮所執, 仍陷葛榮.榮敗, 尒朱榮啟授行冀州事.尋除太寧太守.榮死, 其黨徵兵, 謨不應, 前後斬其三使.遣弟毓詣闕, 孝莊以毓為都督, 毓弟欽為行臺, 並持節詣謨, 同為經略.

及京都淪覆, 為賊黨建州刺史是蘭安定執繫州獄.蜀人聞謨被囚, 並叛.安定於是給謨弱馬, 令軍前慰勞.諸賊見謨, 莫不遙拜.謨先所乘馬, 安定別給將士, 戰敗, 蜀人得之, 謂謨遇害, 莫不悲泣.善養其馬, 不聽乘騎, 兒童婦女, 競投草粟, 皆言此房公馬也.其結愛人心如此.尒朱世隆聞而嘉之, 捨其罪, 以為東北道行臺.及尒朱氏敗, 濟州刺史侯景以謨先款附, 推謨降首.謨以受眷尒朱, 不宜先為反覆, 不從其計.

神武入洛, 再遷潁川太守.魏孝武帝入關, 神武以謨忠貞, 遣其弟毓為大使, 持節勞問.時軍國未寧, 徵發煩速, 至有數使同徵一物, 公私勞擾.謨請事遣一使, 下自催勒, 朝廷從之.徵為丞相右長史, 以清直甚被賞遇.謨悉心盡力, 知無不為.前後賜其奴婢, 率多免放, 神武後賜其生口, 多黥面為房字而付之.神武討關右, 以謨兼大行臺左丞, 長史如故, 總知府省務.天平三年, 行定州事.請在左右, 拾遺補闕, 固不肯行, 神武責而罷之.

未幾, 出為兗州刺史.謨選用廉清, 廣在恩信, 僚屬守令, 有犯必知, 雖號細密, 百姓安之.轉徐州刺史.始謨在兗州, 彭城慕其政化, 及為刺史, 合境欣悅.謨為政如在瑕丘.先是, 當州兵皆僚佐驅使, 飢寒死病, 動至千數.謨至, 皆加檢勒, 不令煩擾, 以休假番代洗沐, 督察主司, 親自檢視.又使傭賃, 令作衣服, 終歲還家, 無不溫飽, 全濟甚多.時梁、魏和好, 使人入其界者, 鹹稱歎之.神武與諸州刺史書, 敘謨及廣平太守羊敦、廣宗太守竇瑗、平原太守許季良等清能, 以為勸勵.謨曾啟神武, 以天下未寧, 宜降婚勳將, 收將士心, 深見納.魏朝以河南數州, 鄉俗絹濫, 退絹一疋, 徵錢三百, 人庶苦之.謨乃表請錢絹兩受, 任人所樂, 朝廷從之.徵拜侍中, 監國史.謨無他材學, 每求退身, 不許.尋兼吏部尚書, 加衛大將軍.以子子遠罪, 解官.久之, 詔復本將軍, 起為大丞相左長史.

後除晉州刺史, 加驃騎大將軍, 又攝南汾州事.先時境接西魏, 土人多受其官, 為之防守.至是, 酋長、鎮將及都督、守、令前後降附者三百餘人, 謨撫接殷勤, 人樂為用.爰及深險胡夷, 鹹來歸服.謨常以己祿物, 充其饗賚, 文襄嘉之, 聽用公物.西魏懼, 乃增置城戍.慕義者, 自相糾合, 擊破之.自是龍門已北, 西魏戍皆平.文襄特賜粟千石, 絹二百疋, 班示天下.卒於州, 州府相帥贈物及車牛, 妻子遵其遺志, 拒而不納.謨寡嗜慾, 貞白自守；然內營家產, 足為富贍, 不假官俸, 是以世稱清白.贈司空, 諡曰文惠.

謨與子結婚盧氏, 謨卒後, 盧氏將改適他姓.有平陽廉景孫者, 少厲志節, 以明經舉郡孝廉, 為謨所重, 至是訟之, 臺府不為理.乃持繩詣神廟前北面大呼曰：「房謨清吏, 忠事高祖, 及其死也, 妻子見陵.神而有知, 當助申之.今引決, 訴於地下.」便以繩自經於樹.衛士見之, 救解送所司.朝廷哀其至誠, 命女歸房族.

謨前妻子子遠險薄, 謨甚嫌之, 不以為子例.時以謨為後妻盧氏所譖, 神武亦以責謨.謨陳其惡.神武弗信, 自收恤之, 令與諸子同學, 久乃令還.後與任冑等謀殺神武, 事發, 神武歎曰：「知子莫若父, 信哉！」因上言房謨、鄭述祖、李道璠三家, 理宜從法, 竊以謨立身清白, 履行忠謹；鄭仲禮嚴祖庶兒, 晚始收拾；李世林生自外養, 屬絕本宗.三人特乞罪止一房, 魏帝許焉.及謨卒, 子廣嗣.廣弟恭懿.

恭懿字慎言, 沈深有局量, 達於從政.仕齊, 歷平恩令、濟陰太守, [一一]並有能名.齊亡, 不得調.後預尉遲迥亂, 廢於家.隋開皇初, 吏部尚書蘇威舉為新豐令, 政為三輔最.上聞而嘉之, 賜物四百段.以所得賜, 分給窮乏.未幾, 復賜米三百石, 又振貧人.上聞止之.時雍州諸縣令, 每朔朝謁, 上必呼恭懿至榻前, 訪以化下之術.威又薦之, 歷澤、德二州司馬.盧愷復奏其政美, 上甚異之, 復賜以帛.諸州朝集, 稱為勸勵之首, 以為「上天宗廟之所祐助, 豈朕寡薄能致？朕即拜為刺史, 卿等宜師之」.乃下詔褒美, 因授海州刺史.

未幾, 國子博士何妥奏恭懿尉遲迥之黨, 威、愷曲相舉薦.上大怒, 恭懿竟放嶺南.未幾徵還, 至洪州卒.論者冤之.

張纂字徽纂, 代郡平城人也.初事尒朱榮, 又為尒朱兆長史, 使於神武, 遂被顧識.及相州城拔, 參丞相軍事, 封武安縣伯.累遷神武行臺右丞.從征玉壁, 大軍將還山東, 至晉州忽遇寒雨, 士卒饑凍有死者.州以邊禁, 不聽入城.時纂為別使, 遇見, 輒令開門內之, 分寄人家, 給其火食, 多所全濟.神武聞而善之.

纂性便僻, 事神武二十餘歲, 通傳教令, 甚見親賞.文宣時, 卒於護軍將軍.

張亮字伯德, 西河隰城人也.初事尒朱兆, 兆奔秀容, 左右皆密通誠款, 唯亮獨無啟疏.及兆敗, 竄於窮山, 令亮及倉頭陳山提斬己首以降, 皆不忍.兆乃自縊於樹, 亮因伏屍哭.神武嘉歎之, 授丞相府參軍, 漸見親待, 委以書記之任.天平中, 為文襄行臺郎中, 典七兵事.雖為臺郎, 常在神武左右.遷右丞.

高仲密之叛, 與大司馬斛律金守河陽.周文帝於上流放火船, 欲燒河橋.亮乃備小艇百餘, 皆載長鎖, 鎖頭施釘, 火船將至, 即馳小船, 以釘釘之, 引鎖向岸, 火船不得及橋.橋全, 亮之計也.後自太中大夫拜幽州刺史.薛琡嘗夢亮於山上掛絲, 以告亮, 且占之曰「山上絲, 幽字也, 君其為幽州乎.」數月而驗.累遷尚書右僕射、西南道行臺.

亮性質直, 勤力強濟, 深為神武、文襄信委.然少風格, 好財利, 久在左右, 不能廉潔.及歷數州, 鹹有黷貨之號.天保初, 別封安定縣男, 位中領軍.卒, 贈司空.

時霸府又有趙起、徐遠者, 並見任委.

起廣平人, 性沈謹.神武頻以為相府騎兵二局, 典兵馬十餘載.至文宣即位, 累遷大鴻臚卿.雖歷九卿、侍中, 常以本官監兵馬, 出內居腹心寄, 與二張相亞.武平中, 卒於師, 贈都督、滄州刺史.

遠廣寧人, 為丞相騎兵參軍事, 深為神武所知.累遷東楚州刺史, 政有恩惠.郭邑大火, 城人亡產業, 遠躬自赴救, 對之流涕, 仍為經營, 皆得安立.卒於衛尉卿.起、遠前書並有傳, 更無異跡, 今附此雲.

張曜字靈光, 上穀昌平人也.少貞謹, 韓軌為禦史劾, 州府僚佐及軌左右以贓掛網者百餘人, 唯曜以清白免.天保初, 賜爵都鄉男, 累遷尚書右丞.文宣曾近出, 令曜居守.帝夜還, 曜不時開門, 勒兵嚴備.帝駐驆門外久之, 催迫甚急.曜以夜深, 須火至面識, 門乃可開.於是獨出見帝.帝笑曰：「卿欲效郅君章也？」乃使曜前開門, 然後入.嗟賞之, 賜以錦綵.大寧初, 遷秘書監.

曜歷事累世, 奉職恪勤, 鹹見親待, 未嘗有過.每得祿賜, 輒散之宗族.性節儉率素, 車服飲食, 取給而已.好讀春秋, 月一遍, 時人比之賈梁道.[一二]趙彥深嘗謂之曰：「君研尋左氏, 豈求杜、服繆邪？」曜曰：「何為其然乎？左氏之書, 備敘言事, 惡者可以自戒, 善者可以庶幾.故勵己溫尋, 非欲詆訶古人得失也.」

天統元年, 奏事, 暴疾, 仆於禦前.武成下坐臨視, 呼不應.帝泣曰：「失我良臣也.」旬日卒, 贈尚書右僕射, 諡曰貞簡.

王峻字巒嵩, 靈丘人也.明悟有幹略.歷事神武、文襄, 為相府佐, 賜爵北平男, 除營州刺史.營州地接邊賊, 數為人患.峻至州, 遠設斥候, 廣置疑兵, 賊不敢發, 合境獲安.先是, 刺史陸士茂詐殺室韋八百餘人, 因此朝貢遂絕.至是, 峻要其行路, 大破之.虜其酋帥, 厚加恩禮, 放遣之.室韋遂獻誠款, 朝貢不絕, 峻有力焉.蠕蠕主菴羅辰東徙, 峻設伏大破之, 於此遁走.歷位尚書.

河清中, 位南道行臺, 坐違格私度禁物, 並盜截軍糧, 有司定處斬刑, 家口配沒.詔決鞭一百, 除名配甲坊, 蠲其家口.武平初, 卒於侍中, 贈司空.

王紘字師羅, 太安狄那人也.父基, 頗讀書, 有智略.初從葛榮, 與周文帝相知.及周文據關中, 神武遣基與長史侯景同往焉.周文留基不遣, 後乃逃歸.歷南益、北豫二州刺史, 所歷皆好聚歛, 然性和直, 吏人不甚怨苦.後為奴所害, 贈吏部尚書.

紘善騎射, 愛文學, 性敏捷.年十三, 見揚州刺史太原郭元貞, 撫其背曰：「讀何書？」曰：「誦孝經.」曰：「孝經雲何？」曰：「在上不驕, 為下不亂.」元貞曰：「吾豈驕乎？」紘曰：「君子防未萌, 亦願留意.」元貞稱善.十五, 隨父在北豫州, 行臺侯景與人論掩衣法為當左右.尚書敬顯雋曰：「孔子雲：『微管仲吾其被髮左衽.』以此言之, 右衽應是.」紘進曰：「國家龍飛朔野, 雄步中原, 五帝異儀, 三王殊制, 掩衣左右, 何足是非？」景奇其早慧, 賜以名馬.興和中, 文襄召為庫直、奉朝請.文襄遇禍, 紘冒刃捍禦.以忠節, 進爵平春縣男.

頗為文宣所知, 為領左右都督.帝嘗與左右飲酒, [一三]曰：「快哉大樂！」紘曰：「亦有大苦.」帝曰：「何苦？」紘曰：「長夜荒飲, 不悟國破, 是謂大苦.」帝默然.後責紘曰：「爾與紇奚舍樂同事我兄, 舍樂死, 爾何不死？」紘曰：「君亡臣死, 自是常節, 但賊豎力薄, 故臣不死.」[一四]帝使燕子獻反縛之, 長廣王捉頭, 帝手刃將下.紘呼曰：「楊遵彥、崔季舒逃難, 位至僕射、尚書；冒危效命之士, 翻見屠戮.曠古未有此事.」帝投刃於地曰：「王師羅不得殺.」遂舍之.

後拜驃騎大將軍.武平初, 加開府儀同三司.上言突厥與周男女來往, 必相影響, 南北寇邊, 宜為之備.五年, 陳人寇淮南, [一五]封輔相議討之.紘曰：「若復出頓江、淮, 恐北狄西寇, 乘弊而來.莫若薄賦省徭, 息人養士, 使朝廷協睦, 遐邇歸心, 征之以仁義, 鼓之以道德, 天下皆當肅清, 豈直江南偽陳而已.」高阿那肱謂眾曰：「從王武衛者南席.」眾皆同焉.尋兼侍中, 聘周.使還即正.未幾卒.

紘好著述, 作鑒誡二十四篇.

敬顯雋字孝英, 平陽太平人也.[一六]少英俠, 從神武信都義舉, 歷位度支尚書.神武攻鄴, 顯雋督造土山, 以功封永安縣侯.出內多歷顯官, 所在著名.河清中, 卒於兗州刺史.

子長瑜, 武成時為廣陵太守, 多所受納, 刺史陸駿將表劾之.以貨事和士開, 以書屏風詐為長瑜獻, 武成大悅, 駿表尋至, 遂不問焉.遷合州刺史, 陷於陳, 卒.子德亮, 齊亡後, 負屍歸.

德亮, 隋開皇中, 卒於尚書郎.

平鑒字明達, 燕郡薊人也.祖延, 魏安平太守.父勝, 安州刺史.

鑒少聰敏, 受學於徐遵明, 受詩、禮於弘農楊文懿, 通大義, 不為章句.雅有豪俠氣.孝昌末, 見天下將亂, 乃之洛陽, 與慕容儼以客騎馬為業, 兼習弓矢.鑒性巧, 夜則胡畫, 以供衣食.俄奔尒朱榮, 榮大奇之.以軍功, 累遷襄州刺史.神武起兵信都, 鑒棄州自歸, 即授本官.

文襄輔政, 封西平縣伯, 遷懷州刺史.鑒奏請於州西故軹關道築城, 以防西軍, 從之.尋西魏將楊摽來攻.[一七]時新築之城, 糧仗未集.素乏水, 南門內有大井, 隨汲即竭.鑒具衣冠, 俯井而祝, 至旦而井泉湧溢, 有異於常, 合城取足, 揚示敵人.將士既睹非常, 勇氣自立.楊摽敗, 以功進開府儀同三司.累遷揚州刺史.其妻生男, 鑒因喜酣醉, 擅免境內囚, 誤免關中細作二人.醒而知之, 上表自劾.文宣特原其罪, 賜犢百頭、羊二百口、酒百石, 令作樂.

河清二年, 重拜懷州刺史.時和士開使求鑒愛妾阿劉, 即送之.仍謂人曰：「老公失阿劉, 與死何異？要自為身計, 不得不然.」後卒於都官尚書, 贈司空, 諡曰文.

子子敬嗣, 輕險無賴, 姦穢所至, 禽獸不若.隋開皇中, 為晉州行參軍, 為並州總管秦王所殺.

唐邕字道和, 太原晉陽人也.其先自晉昌徙焉.父靈芝, 魏壽陽令, 邕貴, 贈司空公.

邕少明敏, 有材幹.初直神武外兵曹, 以幹濟見知, 擢為文襄大將軍督護.文襄崩, 事出倉卒, 文宣部分將校, 鎮壓四方, 夜中召邕支配, 造次便了.帝甚重之.天保初, 稍遷給事中, 兼中書舍人, 封廣漢鄉男.及從征奚虜, 黃門侍郎袁猛舊典騎兵事, 至是為割配遲留, 鞭杖一百, 仍令邕監騎兵事, 以猛賜邕.文宣頻年出塞, 邕必陪從, 專掌兵機, 承受敏速.自軍吏已上勞效由緒, 無不諳練, 占對如響.或禦前簡閱, 邕多不執文簿, 唱官名未嘗謬誤.七年, 於羊汾堤講武, 令邕總為諸軍節度.事畢, 仍監宴射之禮.親執其手, 引至太後前, 坐於丞相斛律金上.啟太後雲：「邕一人當千.」仍別賜錢綵.邕非唯強濟明辯, 亦善揣上意, 是以委任彌重.帝嘗白太後雲：「邕手作文書, 口且處分, 耳又聽受, 實是異人.」一日中六度賜物.又嘗解所服青鼠皮裘賜邕雲：「朕意在與卿共弊.」除兼給事黃門、中書舍人.文宣嘗登並州童子佛寺望並州城, 曰：「此何等城？」或曰：「金城湯池, 天府之國.」帝雲：「我謂唐邕是金城, 此非也.」後謂邕雲：「高德正妄說卿短, 而薦主書郭敬, 朕已殺之.卿劬勞既久, 欲除卿作州, 頻敕楊遵彥求堪代卿者, 如卿實不可得, 所以遂停.」文宣或切責侍臣雲：「觀卿等, 不中與唐邕作奴！」其愛遇如此.

孝昭作相, 署相府司馬.皇建元年, 除給事黃門侍郎.大寧元年, 除大司農卿.河清元年, 突厥入寇, 遣邕驛赴晉陽, 纂集兵馬.在路聞虜將逼, 邕斟酌事宜, 改敕, 更促期會, 由此兵士限前畢集.後拜侍中、並州大中正、護軍將軍.從武成幸晉陽, 帝至武軍驛, 因醉責虞候都督範洪, 將殺之.邕諫, 以為若非酒行戮, 族誅人無所怨；假實有大罪, 因酒殺人, 恐招橫議.洪因得免死.邕又以軍人教習田獵, 依令十一月, 月別三圍, 以為疲弊, 請每月兩圍.又奏河陽、晉州, 與周連境, 請於河陽、懷州、永橋、義寧、烏藉各徙六州軍人並家, 立軍府安置, 以備機急之用.帝並從之.未幾, 出為趙州刺史, 侍中、護軍、大中正悉如故.謂曰：「朝臣未有帶侍中、護軍、中正臨州者, 以卿舊勳, 故有此舉.放卿百餘日休息, 至秋間, 當即召.」邕政頗嚴酷, 然抑挫豪強, 公事甚理.尋除中書監, 仍侍中, 遷尚書右僕射.

武平初, 坐斷事阿曲, 為禦史所劾, 除名.久之, 以舊恩, 復除將軍、開府, 累遷尚書令, 封晉昌王.高思好構逆, 令邕赴晉陽監勒諸軍.事平, 錄尚書事.屬周師攻洛陽, 右丞相高阿那肱赴援, 邕配割不甚從允, 那肱譖之, 由是被疏.七年, 車駕將幸晉陽, 敕斛律孝卿總騎兵, 事多自決.邕恃舊, 一旦為孝卿所輕, 鬱怏形於辭色.帝從平陽敗後, 狼狽歸鄴, 邕懼那肱譖愬, 恨孝卿輕己, 遂留晉陽, 與莫多婁敬顯等樹安德王為帝.尋降周, 邕依例授上開府儀同大將軍.再遷戶部, 轉少司馬, 封安福郡公, 遷鳳州刺史.隋開皇初, 卒.

邕性識明敏, 在齊一代, 典執兵機.是以九州軍士, 四方勇募, 強弱多少, 番代往還, 器械精粗, 糧儲虛實, 精心勤事, 莫不諳知.自大寧以來, 奢侈糜費, 比及武平之末, 府藏漸虛, 邕支度取捨, 大有裨益.然既被任遇, 意氣漸高, 其未經府寺陳訴起覽辭牒, [一八]條數甚多, 俱為憲臺及左丞彈劾, 並禦注放免.司空從事中郎封長業、太尉記室參軍平濤並為徵官錢違限, 邕各杖背三十.齊時宰相, 未有撾撻朝士, 至是, 大駭物望.

三子：長子君明, 開府儀同三司, 開皇初, 卒於應州刺史.次子君徹, 中書舍人, 隋戎、順二州刺史, 大業中, 卒於武賁郎將.少子君德, 以邕降周, 伏法.

齊朝因神武作相, 丞相府外兵、騎兵曹, 分掌兵馬.及受禪, 諸司鹹歸尚書, 唯此二曹不廢, 令唐邕、白建主之, 謂之外兵省、騎兵省.後邕、建位望轉隆, 各置省主, 令中書舍人分判二省事, 故世稱唐、白雲.

白建字彥舉, 太原陽邑人.初入大丞相府任騎兵曹, 典文帳, 明解書計, 為同局所推.天保末, 兼中書舍人.孝昭輔政, 除大丞相騎兵參軍.河清二年, 除員外散騎常侍, 仍舍人.三年, 突厥入境, 代、忻二牧, 悉是細馬, 合數萬疋, 在五臺山北柏穀中避賊.賊退, 敕建送馬定州, 付人養飼.建以馬瘦, 違敕以便宜從事.戎馬無損, 建有力焉.武平末, 歷位尚書、特進、侍中、中書令, 封高昌郡公.父長命, 贈開府儀同三司、都官尚書.

建雖無他才伎, 勤於在公, 以溫柔自處.與唐邕俱以典執兵馬, 致位卿相.諸子幼弱, 俱為州郡主簿；男女婚嫁, 皆得勝流.卒, 贈司空.

元文遙字德遠, 河南洛陽人也.魏昭成皇帝六世孫也.五世祖常山王遵.[一九]父晞, 有孝行, 父卒, 廬於墓側而終.文遙貴, 贈特進、開府儀同三司、中書監, 諡曰孝.

文遙敏慧夙成, 濟陰王暉業每雲：「此子王佐才也.」暉業常大會賓客, 時有人將何遜集初入洛, 諸賢皆贊賞之.河間邢卲試命文遙誦之, [二０]幾遍可得.文遙一覽便誦, 時年始十餘歲.濟陰王曰：「我家千裏駒, 今定如何？」邢雲：「此殆古來未有.」起家員外散騎侍郎.遭父喪, 服闋, 除太尉東閤祭酒.以天下方亂, 遂解官侍養, 隱於林慮山.

武定中, 文襄徵為大將軍府功曹.齊受禪, 於登壇所授中書舍人, 宣傳文武號令.楊遵彥每雲：「堪解穰侯印者, 必在斯人.」後忽中旨幽執, 竟不知所由.如此積年.文宣後自幸禁獄, 執手愧謝, 親解所著金帶及禦服賜之, 即日起為尚書祠部郎中.孝昭攝政, 除大丞相府功曹, [二一]參典機密.及踐祚, 除中書侍郎, 封永樂縣伯, 參軍國大事.及帝大漸, 與平秦王歸彥、趙郡王叡等同受顧託, 迎立武成.武成即位, 任遇轉隆, 歷給事黃門侍郎、散騎常侍、侍中、中書監.天統二年, 詔特賜姓高氏, 籍屬宗正, 子弟依例, 歲時入廟朝祀.再遷尚書左僕射, 進封寧都郡公, 仍侍中.

文遙歷事三主, [二二]明達世務, 每臨軒大集, 多令宣敕, 號令文武, 聲韻高朗, 發吐無滯.然探測上旨, 時有委巷之言, 故不為知音所重.齊因魏, 宰縣多用塚濫, 至於士流, 恥居百裏.文遙以縣令為字人之切, 遂請革選.於是密令搜揚貴遊子弟, 發敕用之.猶恐其披訴, 總召集神武門, 令趙郡王叡宣旨唱名, 厚加慰喻.士人為縣, 自此始也.既與趙彥深、和士開同被任遇, 雖不如彥深清貞守道, 又不為士開貪淫亂政, 在於季孟之間.[二三]然性和厚, 與物無競, 故時論不在彥深之下.初, 文遙自洛遷鄴, 唯有地十餘頃, 家貧, 所資衣食.魏之將季, 宗姓被侮, 有人冒相侵奪, 文遙即以與之.及貴, 此人尚在, 乃將家逃竄.文遙大驚, 追加慰撫, 還以與之, 彼人愧而不受.彼此俱讓, 遂為閑田.

至後主嗣位, 趙郡王叡、婁定遠等謀出和士開, 文遙亦參其議.叡見殺, 文遙由是出為西兗州刺史.詣士開別, 士開曰：「處得言地, 使元家兒作令僕, 深負朝廷.」既言而悔, 仍執手慰勉之.猶慮文遙自疑, 用其子行恭為尚書郎, 以慰其心.士開死, 自東徐州刺史徵入朝, 竟不用, 卒.

行恭美姿貌, 有父風, 兼俊才.位中書舍人, 待詔文林館.齊亡, 與陽休之等十八人同入關, [二四]稍遷司勳下大夫.隋開皇中, 位尚書郎, 坐事徙瓜州而卒.行恭少頗驕恣, 文遙令與範陽盧思道交遊.文遙嘗謂思道雲：「小兒比日微有所知, 是大弟之力.然白擲劇飲, 甚得師風.」思道答雲：「六郎辭情俊邁, 自是克荷堂構.而白擲劇飲, 亦天性所得.」

行恭弟行如, 亦聰慧早成.武平末, 著作佐郎.

趙隱字彥深, 自雲南陽宛人, 漢太傅喜之後.高祖父難為齊州清河太守, 有惠政, 遂家焉.清河後改為平原, 故為平原人也.隱避齊廟諱, 改以字行.父奉伯, 仕魏, 位中書舍人, 行洛陽縣令.彥深貴, 贈司空.

彥深幼孤貧, 事母甚孝.年十歲, 曾候司徒崔光.光謂賓客曰：「古人觀眸子以知人, 此人當必遠至.」性聰敏, 善書計, 安閑樂道, 不雜交遊, 為雅論所歸服.昧爽, 輒自掃門外, 不使人見, 率以為常.

初為尚書令司馬子如賤客, 供寫書.子如善其無誤, 欲將入觀省舍.隱靴無氈, 衣帽穿弊, 子如給之.用為書令史, 月餘, 補正令史.神武在晉陽, 索二史, 子如舉彥深.後拜子如開府參軍, 超拜水部郎.及文襄為尚書令攝選, [二五]沙汰諸曹郎, 隱以地寒, 被出為滄州別駕, 辭不行.子如言於神武, 徵補大丞相功曹參軍, 專掌機密.文翰多出其手, 稱為敏給.神武曾與對坐, 遣造軍令, 以手捫其額曰：「若天假卿年, 必大有所至.」每謂司徒孫騰曰：「彥深小心恭慎, 曠古絕倫.」

及神武崩, 秘喪事, 文襄慮河南有變, 仍自巡撫, 乃委彥深後事, 轉大行臺都官郎中.臨發, 握手泣曰：「以母弟相託, 幸得此心.」既而內外寧靜, 彥深之力.及還發喪, 深加褒美, 乃披郡縣簿為選, 封安國縣伯.從征潁川, 時引水灌城, 城雉將沒, 西魏將王思政猶欲死戰.文襄令彥深單身入城告喻, 即日降之, 便手牽思政出城.文襄大悅.先是文襄謂彥深曰：「吾昨夜夢獵, 遇一群豕, 吾射, 盡獲之.獨一大豕不可得, 卿言當為吾取, 須臾獲豕而進.」至是, 文襄笑曰：「夢驗矣.」即解思政佩刀與彥深曰：「使卿常獲此利.」

文宣嗣位, 仍典機密, 進爵為侯.天保初, 累遷秘書監.以為忠謹, 每郊廟, 必令兼太僕, 執禦陪乘.轉大司農.帝或巡幸, 即輔贊太子知後事.出為東南道行臺尚書、[二六]徐州刺史.為政尚恩信, 為吏人所懷.多所降下, 所營軍處, 士庶追思, 號趙行臺頓.文宣璽書勞勉, 徵為侍中, 仍掌機密.

河清元年, 進爵安樂公.累遷尚書左僕射、齊州大中正, 監國史, 遷尚書令, 位特進, 封宜陽王.武平二年, 拜司空.為祖珽所間, 出為西兗州刺史.四年, 徵為司空, 轉司徒.丁母憂, 尋起為本官.七年六月, 暴疾薨, 時年七十.

彥深歷事累朝, 常參機近, 溫柔謹慎, 喜怒不形於色.自皇建以還, 禮遇稍重, 每有引見, 或升禦榻, 常呼官號而不名也.凡諸選舉, 先令銓定, 提獎人物, 皆行業為先, 輕薄之徒, 弗之齒也.孝昭既執朝權, 群臣密多勸進, 彥深獨不致言.孝昭嘗謂王晞雲：「若言眾心皆謂天下有歸, 何不見彥深有語？」晞以告, 彥深不獲已, 陳請.其為時重如此.常遜言恭己, 未嘗以驕矜待物, 所以或出或處, 去而復還.

母傅氏, 雅有操識.彥深三歲, 傅便孀居, 家人欲以改適, 自誓以死.彥深五歲, 傅謂之曰：「家貧兒小, 何以能濟？」彥深泣而言曰：「若天哀矜, 兒大當仰報.」傅感其意, 對之流涕.及彥深拜太常卿, 還, 不脫朝服, 先入見母, 跪陳幼小孤露, 蒙訓得至於此.母子相泣久之, 然後改服.後為宜陽國太妃.

彥深有七子, 仲將知名.沈敏有父風, 溫良恭儉, 雖妻子亦未嘗怠慢, 終日儼然.學涉群書, 善草隸, 雖與弟書, 書字楷正.雲「草不可不解, 若施之於人, 即似相輕易；若當家卑幼, 又恐其疑所在宜爾.是以必須隸筆.」彥深乞轉萬年縣子授之, 位給事黃門侍郎、散騎常侍.隋開皇中, 位吏部郎, 終於安州刺史.

齊朝宰相, 善始令終唯彥深一人.然諷朝廷以子叔堅為中書侍郎, 頗招物議.時馮子琮子慈明、祖珽子君信並相繼居中書, 故時語雲：「馮、祖及趙, 穢我鳳池.」然叔堅身才最劣.

赫連子悅字士欣, 僭夏赫連勃勃之後也.神武起兵時, 為濟州別駕, 勸刺史侯景赴神武.後除林慮太守.文襄往晉陽, 由郡境, 問所不便.悅雲：「臨水、武安, 去郡遙遠, 山嶺重疊.若東屬魏郡, 則地平路近.」文襄笑曰：「卿徒知便人, 不覺損幹.」悅答曰：「所言者人所疾苦, 不敢以私潤負公心.」文襄善之, 乃敕依事施行.自是人屬近便, 行路稱之.

天保中, 為揚州刺史.[二七]先是城門早閉晚開, 廢於農作.子悅到, 乃命以時開閉, 人吏便之.累遷鄭州刺史, 政為天下之最.入為都官尚書.鄭州人馬子韶、崔孝政等八百餘人, 請立碑頌德, 有詔許焉.加位開府, 歷行北豫州事, 兼吏部尚書.子悅在官, 唯以清勤自守, 既無學術, 又闕風儀, 人倫清鑒, 去之彌遠, 一旦居銓衡之首, 大招物議.由是除太常卿, 兼侍中, 聘周使主, 卒.

子仲章, 中書舍人.

馮子琮字子琮, 長樂信都人, 北燕主馮弘之後也.祖嗣興, 相州刺史.父靈紹, 尚書郎、太中太夫.子琮貴, 贈開府儀同三司.

子琮性識聰敏, 為外祖滎陽鄭伯猷所異.初襲爵滎陽縣子.齊天保初, 改為長安縣男.皇建初, 為尚書駕部郎中, 攝庫部.孝昭曾閱簿領, 試令口陳.子琮闇對無有遺失.時梁丞相王琳歸國, 孝昭詔子琮觀其形勢.琳即與赴鄴, 甚見嘉賞.子琮妻, 胡皇後妹也, [二八]故詔與胡長粲輔導太子.後轉太子中庶子.

天統元年, 武成禪位後主, 謂子琮曰：「少君左右, 宜得正人, 以卿心存正直, 今以後事相委.」再遷散騎常侍, 奏門下事.尋兼並省祠部尚書.後與胡長粲有隙, 武成深誡之曰：「脣亡齒寒, 勿復如此.」武成在晉陽, 既居舊殿, 少帝未有別所, 詔子琮監造大明宮.成, 帝怪其不宏麗, 子琮曰：「至尊幼承大業, 欲令敦儉, 以示萬邦.兼此北連天闕, 不宜崇峻.」帝稱善.又詔子琮監議五禮, 與趙郡王叡分爭異同, 略無降下, 大為識者所鄙.

及武成崩, 和士開秘喪三日.子琮問其故.士開引神武、文襄初崩, 並秘不舉喪, 至尊年少, 恐王公貳, 欲追集, 然後與詳議.時趙郡王叡先預帷幄之謀, 子琮素知士開忌叡及領軍婁定遠, 恐其矯遺詔出叡外任, 奪定遠禁衛權, 因答雲：「大行, 神武之子, 今上又是先皇傳位, 群臣富貴, 皆至尊父子之恩, 但令一無改易, 必無異望.世異事殊, 不得與霸朝相比.且公不出宮門, 已經數日, 升遐之事, 行路皆傳, 久而不舉, 恐有他變.」

及發喪, 元文遙以子琮太後妹夫, 恐其獎成太後幹政, 說趙王叡及和士開出之.拜鄭州刺史.既非後主本意, 賞賜甚厚.仍轉滄州別駕, 封寧都縣伯.[二九]太後為齊安王納子琮長女為妃, 子琮因請假赴鄴, 遂授侍中、轉吏部尚書.其妻放縱, 請謁公行, 賄貨填積.守宰除授, 先定錢帛, 然後奏聞.其所通致, 事無不允.子琮亦不禁制.又廣拓傍鄰, 增修宅宇, 以夜繼晝, 未曾休息.斛律光將兵度玉壁, 至龍門.周有移書, 別須籌議.詔子琮乘傳赴軍, 與周將韋孝寬面相要結.龍門等五城, 因此內附.後主以為子琮之功, 封昌黎郡公.遷尚書右僕射, 仍攝選, 侍中如故.

和士開居要日久, 子琮舊所附託, 中雖阻異, 其後還相彌縫.士開弟士休與盧氏成婚, 子琮檢校趨走, 與士開府僚不異.時內外除授, 多由士開奏擬, 子琮既恃內戚, 兼帶選曹, 自擅權寵, 頗生間隙.時陸媼勢震天下, 太後與之結為姊妹, 而和士開於太後有醜聲.子琮欲陰殺陸媼及士開, 因廢帝而立琅邪王儼.以謀告儼, 儼許之, 乃矯詔殺士開.及儼見執, 言子琮教己.太後怒, 又使執子琮, 遣右衛大將軍侯呂芬就內省以弓弦絞殺之.使內參以庫車載屍歸其家.諸子方握槊, 聞庫車來, 以為賜物, 大喜, 開視乃哭.

子琮微有識鑒, 頗慕存公.及位望轉隆, 宿心頓改, 擢引非類, 公為深交, 縱其子弟, 不依倫次.[三０]又專營婚媾, 歷選上門, 例以官爵許之, 旬月便驗.頓丘李克、範陽盧思道、隴西李胤伯、李子希、滎陽鄭庭堅並其女婿, 皆至超遷.其矯縱如此.祖珽先與子琮有隙, 於後具奏此事, 諸子並坐此除名.太後以為言, 又被擢用.子琮有五子, 慈明最知名.

慈明字無佚, 在齊為中書舍人.隋開皇中, 兼內史舍人.大業中, 位尚書兵部郎, 加朝請大夫.十三年, 攝江都郡丞事.

李密之逼東都, 詔慈明追兵擊密, 為密黨崔樞所執.密延與坐, 論以舉兵之意.慈明曰：「慈明直道事人, 有死而已, 不義之言, 非所敢對.」密厚禮之, 冀其從己.慈明潛使奉表江都, 及致書東都留守, 論賊形勢.密知, 又義而釋之.出至營門, 為賊帥翟讓所瞋責.慈明勃然曰：「天子使我來, 正欲除爾輩, 不圖為賊黨所獲, 我豈從汝求活邪？須殺但殺, 何須罵詈！」讓益怒, 亂刀斬之.梁郡通守楊汪上狀, 煬帝歎惜之, 贈銀青光祿大夫, 拜其二子怦、惇俱為尚書承務郎.王世充推越王侗為主, 重贈柱國、戶部尚書、昌黎郡公, [三一]諡曰壯武.

長子忱, 先在東都.王世充破李密, 忱亦在軍中, 遂遣奴負父屍柩詣東都, 身不自送.未幾, 又盛華燭納室, 時論醜之.

郎基字世業, 中山新市人也.祖智, 魏魯郡太守, 贈兗州刺史.父道恩, 開府、陽平郡守.

基身長八尺, 美鬚髯, 汎涉墳籍, 尤長吏事.齊天保四年, 除海西鎮將.遇東方白額稱亂淮南, 州郡皆從逆.梁將吳明徹攻圍海西, 基固守, 乃至削木為箭, 剪紙為羽.圍解還朝, 僕射楊愔迎勞之曰：「卿本文吏, 遂有武略, 削木剪紙, 皆無故事, 班、墨之思, 何以相過.」禦史中丞畢義雲引為侍禦史.趙州刺史尉粲, 文宣外弟；揚州刺史郭元貞, 楊愔妹夫：基不憚權威, 並劾其贓罪.

皇建初, 除鄭州長史, 帶潁川郡守.西界與周接境, 因侯景背叛, 其東西分隔, [三二]士人仍緣姻舊, 私相貿易.而禁格嚴重, 犯者非一.基初蒞職, 披檢格條, 多是權時, 不為久長.州郡因循, 失於請讞, 致密網久施, 得罪者眾.[三三]遂條件申臺省, 仍以情量事科處, 自非極刑, 一皆決放.積年留滯, 案狀膠加, 數日之中, 剖判鹹盡.尋而臺省報下, 並允基所陳.條綱既疏, 獄訟清靜.基性清慎, 無所營求, 嘗語人雲：「任官之所, 木枕亦不須作, 況重於此乎？」唯頗令人寫書.潘子義曾遺之書雲：「在官寫書, 亦是風流罪過.」基答雲：「觀過知仁, 斯亦可矣.」卒於官, 贈驃騎大將軍、和州刺史, 諡曰惠.柩將還, 遠近赴送, 莫不攀轅悲哭, 哀不自勝.

初, 基任瀛州騎兵時, 陳元康為司馬, 畢義雲為屬, 與基並有聲譽, 為刺史元嶷所目：「三賢俱有當世才, 後來皆當遠至.唯郎騎兵任真過甚, 恐不足自達.」陳、畢後並貴顯, 而基位止郡守.子茂.

茂字慰之, 少敏慧, 七歲誦騷、雅, 日千餘言.十五, 師事國子博士河間權會, 受詩、易、三禮及玄象刑名之學.又就國子助教長樂張奉禮受三傳群言, 至忘寢食.家人恐成病, 常節其燭.及長, 以博學稱, 歷位保城令, 有能名.周平齊, 上柱國王誼薦之, 授陳州戶曹.屬隋文帝為亳州總管, 命掌書記.

周武帝為象經, 隋文從容謂茂曰：「人主之所為也, 感天地, 動鬼神, 而象經多亂法, 何以致人.」茂竊歎曰：「此言豈常人所及！」陰自結納.隋文亦親禮之.後還家, 為州主簿.及隋文為丞相, 以書召之, 言及疇昔, 甚歡.授衛州司錄, 有能名.

尋除衛國令, 時有繫囚二百, 茂親自究審, 數日釋免者百餘人.歷年辭訟, 不詣州省.魏州刺史元暉謂曰：「長史言衛國人不敢申訴者, 畏明府耳.」茂曰：「人猶水也, 法令為隄防, 隄防不固, 必致奔突, 苟無決溢, 使君何患哉！」暉無以應.有部人張元預與從父弟思蘭不睦, 丞尉請加嚴法.茂曰：「元預兄弟, 本相憎嫉, 又坐得罪, 彌益其忿, 非化人之意也.」乃遣縣中耆舊, 更往敦諭, 道路不絕.元預等各生感悔, 詣縣頓首請罪.茂曉之以義, 遂相親睦, 稱為友悌.

開皇中, 累遷戶部侍郎.時尚書右僕射蘇威立條章, 每歲責人間五品不遜.或答者乃雲：「管內無五品家.」不相應領, 類多如此.又為餘糧簿, 擬有無相贍.茂以為繁紆不急, 皆奏罷之.又奏身死王事者, 子不退田；品官左貶不減地.[三四]皆發於茂.茂性明敏, 剖決無滯, 當時以吏幹見稱.

煬帝即位, 為尚書左丞, 參掌選事.茂尤工政理, 為世所稱.時工部尚書宇文愷、右翊衛大將軍於仲文競河東銀窟, 茂奏劾：「愷位望已隆, 祿賜優厚, 拔葵去織, 寂爾無聞, 求利下交, 曾無愧色；仲文大將, 宿衛近臣, 趨侍階庭, 朝夕聞道, 虞、芮之風, 抑而不慕, 分銖之利, 知而必爭.何以貽範庶僚, 示人軌物？」愷與仲文, 竟坐得罪.茂與崔祖濬撰州郡圖經一百卷奏之, 賜帛百段.

時帝每巡幸, 王綱已紊, 茂既先朝舊臣, 明習世事, 然無謇諤之節, 見帝忌刻, 不敢措言, 唯竊歎而已.以年老乞骸骨, 不許.會帝征遼, 以茂為晉陽宮留守.其年, 常山贊務王文同與茂有隙, [三五]奏茂附下罔上.詔納言蘇威、禦史大夫裴蘊雜推之.茂素與二人不平, 因深文其罪, 及弟司隸別駕楚之, 皆除名徙且末郡.茂怡然任命, 不以為憂, 在途作登隴賦以自慰.後附表自陳, 帝頗悟.十年, 追還京兆, 歲餘卒.子知年.

論曰：孫搴入幕未久, [三六]倉卒致斃, 神武以情寄之重, 義切折肱, 若不愛惜才子, 何以成夫王業.元康以知能才幹, 委質霸朝, 綢繆帷幄, 任寄為重, 及難無苟免, 忘生殉義, 可謂得其地焉.杜弼識學甄明, 發言讜正, 禪代之際, 先起異圖, 王怒未終, 卒蒙顯戮, 直言多矣, 能無及於此乎？房謨忠勤之操, 始終若一.恭懿循良之風, 可謂世有人矣.張纂、張亮、張曜、王峻、王紘等並事霸朝, 申其力用, 皆有齊之良臣也.伯德之慟哭伏屍, 靈光之拒關駐驆, 有古人之風焉.顯雋明達, 文武驅馳, 盡其知力, 不遑寧處.可謂德以稱位, 能以稱官.

道和爰從霸府, 以終末路, 四十餘載, 典綜兵機, 識用閑明, 甚為朝臣所服.及於後主奔遁, 莫知所之, 首贊延宗, 以從權變.既而晉陽傾覆, 運極途窮, 還鄴則義隔德昌, 死事則情乖舊主, 雖復全生握節, 豈比背叛之流歟？

夫縣宰之寄, 綿歷古今, 親人任功, 莫尚於此.漢氏官人, 尚書郎出宰百裏；晉朝設法, 不宰縣不得為郎.皆所以貴方城之職, 重臨人之要.後魏令長, 多選舊令史為之, 故縉紳之流, 恥居其位.爰逮有齊, 此途未改.寧都公革斯流弊, 弘之在人, 固為美矣.

司徒器度沈遠, 有宰臣之量, 始從文吏, 終致台輔, 出內有常, 夷險若一.而世人諭之胡廣, 譏其不能廷爭.然古稱「見幾而作」, 又曰「相時而動」, 若時有開悟, 或可希舜一功, 而終遇姦回, 便恐舟壑俱運, 斯蓋趙公之志也.

子悅牧宰流譽, 子琮簿領見知, 及居藻鏡, 俱稱屍祿.馮溺於賄貨, 於斯為甚.慈明赴蹈之義, 蓋有銜鬚之節.郎基政績有聞, 蔚之克荷堂構, 美矣乎！校勘記

[一]　會神武西征登風陵　諸本「風」作「鳳」, 北齊書卷二四孫搴傳作「風」.按風陵見水經注卷四河水注及太平寰宇記卷四六蒲州.高歡進攻西魏自蒲津渡河, 故登風陵.今據改.

[二]　子婦範陽盧道虔女也　諸本「虔」作「虞」, 北齊書卷二四陳元康傳三朝本及冊府卷九四三作「處」, 通志卷一五四陳元康傳作「虔」.按盧道虔見本書卷三０盧玄傳, 死後贈「尚書右僕射」, 與北齊書稱之為「魏尚書僕射」相符.魏時別無官尚書僕射之盧道虞或盧道處, 「虞」「處」皆「虔」之訛.今據通志改.

[三]　神武會諸將議進取策　北齊書「取」作「退」.按下文言高歡不從陳元康之計而退, 則所議是進退之宜, 非只議進取.作「退」是.

[四]　益發眾軍決既至而克之　通志「決」作「往」.按疑是「決」下有脫文.

[五]　同郡甄琛為定州刺史　北齊書卷二四杜弼傳「刺史」作「長史」.按魏書卷六八甄琛傳, 琛在孝文時曾為定州長史, 孝明時曾為定州刺史.據北齊書, 弼死於天保十年, 年六十九, 上推至其年十三時, 當為宣武景明四年.其時琛已非長史, 尚未為刺史.但據琛傳, 琛其時正自侍中貶歸本郡, 或曾臨時兼定州長史.下文雲「州牧任城王澄聞而召問」, 則刺史方是元澄, 琛必不得同時為刺史.北史疑誤.

[六]　經中佛性法性為一為異　諸本脫「為一」二字, 據北齊書補.

[七]　說者妄皆言法性寬佛性狹如何　北齊書無「妄」字, 通志卷一五四杜弼傳「妄皆」作「皆妄」.按魏帝此問, 無以說者為妄之意.「妄」字當是衍文.又諸本「狹」作「愜」, 北齊書作「狹」, 通志作「□」.按「□」即「狹」字, 「愜」乃「□」之訛.今從北齊書改作「狹」.下文同改.

[八]　詔曰既言成寬成狹何得非狹非寬弼曰若定是寬則不能為狹若定是狹亦不能為寬以非寬非狹所成雖異能成恒一　北齊書作「詔問曰：既言成寬成狹, 何得非寬非狹？若定是狹, 亦不能成寬.對曰：以非寬狹, 故能成寬狹.寬狹所成雖異, 能成恒一」.按疑各有所略.而北史不如齊書明白.這裏「以非寬非狹」下疑脫「故能成寬狹」五字.

[九]　既如所論　按北齊書作「就如所論」, 是退一步言之, 疑作「就」是.或「既」是「即」之訛.

[一０]子蕤及遠徙臨海鎮　北齊書無「及」字而有「第四子光」四字.疑此「及」下脫「第四子光」四字.

[一一]仕齊歷平恩令濟陰太守　諸本脫「歷」字, 據隋書卷七八、通志卷一七０房恭懿傳補.

[一二]時人比之賈梁道　張森楷雲：「按治春秋者是賈景伯之賈逵, 非賈梁道之賈逵, 原文已誤.」

[一三]帝嘗與左右飲酒　諸本脫「帝」字, 據北齊書卷二五王紘傳補.

[一四]但賊豎力薄故臣不死　諸本「豎」作「堅」, 北齊書雲「但賊豎力薄斫輕, 故臣不死.」按「堅」顯為「豎」之訛, 今據改.

[一五]五年陳人寇淮南　按本書卷八齊後主紀記此事於武平四年, 陳書卷五宣帝紀在太建五年(即齊武平四年), 這裏作「五年」誤.

[一六]平陽太平人也　諸本「平陽」誤倒, 據北齊書卷二六敬顯雋傳及金石萃編卷三０敬史君(即顯雋)碑乙.

[一七]尋西魏將楊摽來攻　諸本「西」作「而」, 北齊書卷二六平鑒傳作「而西」二字, 通志卷一五四平鑒傳作「西」.按「而」乃「

西」之訛, 今從通志改.

[一八]其未經府寺陳訴起覽辭牒　北齊書卷四０唐邕傳「起」作「

越」.按「起覽」無義, 「越覽」即未經陳訴, 超越府寺而收攬辭牒之意.「覽」與「攬」通.「起」疑是「越」之訛.

[一九]魏昭成皇帝六世孫也五世祖常山王遵　張森楷雲：「按魏書卷一五昭成子孫傳, 言遵是昭成子壽鳩之子, 則是昭成孫也, 遵既為五世祖, 豈得為昭成六世孫？『六』當為『七』之誤.」

[二０]河間邢卲試命文遙誦之　諸本「河」上有「召」字, 通志卷一五四元文遙傳有「王召」二字, 北齊書卷三八(補)元文遙傳無「

召」字.按上言元暉業大會賓客, 邢卲即賓客之一, 何須另召？「召」字衍文, 今據刪.

[二一]除大丞相府功曹　諸本無「除」字, 北齊書有, 通志作「遷」.按無「除」或「遷」字, 文義不明, 今從北齊書補.

[二二]文遙歷事三主　諸本「主」訛作「王」, 據北齊書、通志改.

[二三]在於季孟之間　諸本脫「在」字, 據北齊書、通志補.

[二四]齊亡與陽休之等十八人同入關　諸本脫「與」字, 據通志補.又諸本「關」字作「闕」, 北齊書南、殿二本作「關」, 通志亦作「關」.按「闕」乃「關」之訛, 今據改.

[二五]及文襄為尚書令攝選　諸本「攝」下有「令」字.按本書卷六齊文襄紀, 高澄以天平元年為尚書令, 元象元年攝吏部尚書.所謂「攝吏部尚書」, 即是「攝選」.此當時專用語, 如本卷馮子琮傳, 言子琮「以尚書右僕射攝選」.「攝」下「令」字衍文, 今刪.

[二六]出為東南道行臺尚書　諸本脫「出」字, 據北齊書卷三八(

補)趙彥深傳補.

[二七]天保中為揚州刺史　按墓誌集釋赫連子悅墓誌圖版三四四言子悅曾為陽州刺史, 而無為揚州的記載.疑此「揚」為「陽」之訛.陽州見魏書地形志中, 即宜陽.地接西魏, 故城門早閉晚開.

[二八]子琮妻胡皇後妹也　諸本「妹」作「姊」, 北齊書卷四０(

補)馮子琮傳作「妹」.按下文雲：「子琮太後妹夫」, 則作「妹」是, 今據改.

[二九]仍轉滄州別駕封寧都縣伯　張森楷雲：「別駕是刺史屬, 滄州非大州, 子琮豈宜得此劣轉？疑文有誤.」按張說是.當是衍「駕」字, 「別」字從下讀.

[三０]縱其子弟不依倫次　北齊書、通志卷一五四馮子琮傳「不」上有「官位」二字.疑此脫.

[三一]昌黎郡公　諸本脫「昌」字, 據隋書卷七一馮慈明傳補.馮氏本出昌黎, 故以為封號.

[三二]因侯景背叛其東西分隔　按「其」下當有脫字.

[三三]致密網久施得罪者眾　諸本「施」作「放」, 文義不洽, 據通志卷一七０郎基傳改.

[三四]品官左貶不減地　隋書卷六六郎茂傳「左貶」作「年老」, 通志卷一六二郎茂傳作「左貶」.按隋書卷二四食貨志, 謂楊堅即位後頒新令, 「自諸王已下至於都督, 皆給永業田各有差, 多者至一百頃, 少者至四十畝」.多少的差別, 自然是依據官品的高低.但官位有升遷貶降, 大約郎茂建議只按升級的加, 不按降級的減, 所以「品官左貶不減地」.既為永業, 年老不需退田, 不存在「減地」問題, 疑作「年老」非.

[三五]其年常山贊務王文同與茂有隙　諸本脫「年」字, 據隋書補.又隋書、通志「常山」作「恒山」.按隋書地理志中恒山郡真定縣注雲：「舊置常山郡, 開皇中郡廢, 十六年分置常山縣, 大業初置恒山郡, 省常山入焉.」則當煬帝時, 常山郡縣皆無, 作「恒山」是.又「贊務」, 隋書作「贊治」, 北史避唐諱改.

[三六]孫搴入幕未久　諸本「搴」訛作「騫」, 據北齊書卷二四史臣論及搴本傳改.

北史卷五十六 列傳第四十四

魏收　魏長賢　魏季景子澹　魏蘭根族子愷

魏收字伯起, 小字佛助, 钜鹿下曲陽人也.自序：漢初魏無知封高良侯, 子均.均子恢.恢子彥.彥子歆, 字子胡, 幼孤, 有志操, 博洽經史, 位終本郡太守.[一]子悅, 字處德, [二]性沉厚, 有度量, 宣城公趙國李孝伯見而重之, 以女妻焉.位濟陰太守, 以善政稱.

悅子子建, 字敬忠, 釋褐奉朝請, 累遷太尉從事中郎.初, 宣武時平氐, 遂於武興立鎮, 尋改為東益州.其後鎮將刺史, 乖失人和, 群氐作梗, 遂為邊患.乃除子建東益州刺史.子建布以恩信, 遠近清靜.正光五年, 南北二秦城人莫折念生、韓祖香、張長命相繼搆逆.僉以州城之人, 莫不勁勇, 同類悉反, 宜先收其器械.子建以為城人數當行陣, 盡皆驍果, 安之足以為用, 急之腹背為憂.乃悉召居城老壯, 曉示之, 並上言諸城人本非罪坐而來者, 悉求聽免.明帝優詔從之.子建漸分其父兄子弟, 外居郡戍, 內外相顧, 終獲保全.及秦賊乘勝, 屯營黑水, 子建乃潛使掩襲, 前後斬獲甚眾, 威名赫然.先反者, 及此悉降.乃間使上聞, 帝甚嘉之, 詔子建兼尚書為行臺, 刺史如故.於是威振蜀土.其梁、巴、二益、兩秦之事, 皆所節度.

梁州刺史傅豎眼子敬仲心以為愧, [三]在洛大行貨賄, 以圖行臺.先是子建亦屢求歸京師, 至此, 乃遣刺史唐永代焉.[四]豎眼因為行臺.子建將還, 群氐慕戀, 相率斷道.主簿楊僧覆先行曉喻, 諸氐忿曰：「我留刺史, 爾送出也？」斫之數創, 幾死.子建徐加慰譬, 旬月方得前行.吏人贈遺, 一無所受.而東益氐、蜀尋反, 攻逼唐永, 永棄城而走, 乃喪一藩矣.初永之走, 子建客有沙門曇璨及钜鹿人耿顯皆沒落氐手, 及知子建之客, 垂泣追衣物還之, 送出白馬.遺愛所被如此.

初, 子建為前軍將軍, 十年不徙, 在洛閑暇, 與吏部尚書李韶、韶從弟延寔頗為弈棋, 時人謂為耽好.子建每曰：「棋於廉勇之際, 得之深矣.且吾未為時用, 博弈可也.」及一臨邊事, 凡經五年, 未曾對局.

還洛後, 累遷衛尉卿.初, 元顥內逼, 莊帝北幸, 子建謂所親盧義僖曰：「北海自絕社稷, 稱藩蕭衍, 吾老矣, 豈能為陪臣！」遂攜家口居洛南.顥平乃歸.先苦風痺, 及此遂甚.以卿任有務, 屢上書乞身, 特除右光祿大夫.邢杲之平, 太傅李延寔子侍中彧為大使, 撫慰東土.時外戚貴盛, 送客填門, 子建亦往候別.延寔曰：「小兒今行, 何以相勗？」子建曰：「益以盈滿為誡.」延寔悵然久之.及莊帝殺尒朱榮, 遇禍於河陰者, 其家率相弔賀.太尉李虔第二子仁曜, 子建之女婿, 往亦見害.子建謂姨弟盧道虔曰：「朝廷誅翦權強, 兇徒尚梗, 未聞有奇謀異略, 恐不可濟.此乃李門禍始, 弔賀無乃匆匆！」及永安之後, 李氏宗族流離, 彧遇誅夷, 如其所慮.後歷左光祿大夫, 加散騎常侍、驃騎大將軍.

子建自出為藩牧, 董司山南, 居脂膏之中, 遇天下多事, 正身潔己, 不以財利經懷.及歸京師, 家人衣食, 常不周贍, 清素之跡, 著於終始.性存重慎, 不雜交遊, 唯與尚書盧義僖、姨弟涇州刺史盧道裕雅相親昵.及疾篤, 顧敕二子曰：「死生大分, 含氣所同.世有厚葬, 吾平生不取；蘧篨裸身, 又非吾意.氣絕之後, 斂以時服.吾平生契闊, 前後三娶, 合葬之事, 抑又非古.且汝二母, 先在舊塋, 墳地久固, 已有定別.唯汝次母墓在外耳, 可遷入兆域, 依班而定行於吾墓之後, 如此足矣, 不須祔合.當順吾心, 勿令吾有遺恨.」永熙二年春, 卒於洛陽孝義裏舍, 時年六十.又贈儀同三司、[五]定州刺史, 諡曰文靜.

二子, 收、祚.

收少機警, 不持細行.年十五, 頗已屬文.及隨父赴邊, 好習騎射, 欲以武藝自達.滎陽鄭伯調之曰：「魏郎弄戟多少？」收慚, 遂折節讀書.夏月, 坐板床, 隨樹陰諷誦.積年, 床板為之銳減, 而精力不輟.以文華顯.

初除太學博士.及尒朱榮於河陰濫害朝士, 收亦在圍中, 以日晏獲免.吏部尚書李神雋重收才學, 奏授司徒記室參軍.永安三年, 除北主客郎中.節閔帝立, 妙簡近侍, 詔試收為封禪書.收下筆便就, 不立□草, 文將千言, 所改無幾.時黃門郎賈思同侍立, 深奇之, 白帝曰：「雖七步之才, 無以過此.」遷散騎侍郎, 尋敕典起居注, 並修國史, 俄兼中書侍郎, 時年二十六.

孝武初, 又詔收攝本職, 文誥填積, 事鹹稱旨.黃門郎崔□從齊神武入朝, 熏灼於世, 收初不詣門.□為帝登阼赦雲：「朕託體孝文.」收嗤其率直.正員郎李慎以告之, □深忿忌.時節閔帝殂, 令收為詔.□乃宣言：收普泰世出入幃幄, 一日造詔, 優為詞旨, 然則義旗之士, 盡為逆人.又收父老, 合解官歸侍.南臺將加彈劾, 賴尚書辛雄為言於中尉綦雋, 乃解.收有賤生弟仲同, 先未齒錄, 因此怖懼, 上籍, 遣還鄉扶侍.孝武嘗大發士卒, 狩於嵩少之南, 旬有六日.時寒, 朝野嗟怨.帝與從官及諸妃主, [六]奇伎異飾, 多非禮度.收欲言則懼, 欲默不能已, 乃上南狩賦以諷焉, 年二十七.雖富言淫麗, 而終歸雅正.帝手詔報焉, 甚見褒美.鄭伯謂曰：「卿不遇老夫, 猶應逐兔.」

初, 神武固讓天柱大將軍, [七]魏帝敕收為詔, 令遂所請.欲加相國, 問收相國品秩, 收以實對, 帝遂止.收既未測主、相之意, 以前事不安, 求解, 詔許焉.久之, 除帝兄子廣平王贊開府從事中郎, 收不敢辭, 乃為庭竹賦以致己意.尋兼中書舍人.與濟陰溫子昇、河間邢子才齊譽, 世號三才.時孝武內有間隙, 收遂以疾固辭而免.舅崔孝芬怪而問之, 收曰：「懼有晉陽之甲.」尋而神武南上, [八]帝西入關.

收兼通直散騎常侍, 副王昕聘梁.[九]昕風流文辯, 收辭藻富逸, 梁主及其群臣鹹加敬異.先是, 南北初和, 李諧、盧元明首通使命, 二人才器, 並為鄰國所重.至此, 梁主稱曰：「盧、李命世, 王、魏中興, 未知後來, 復何如耳.」收在館, 遂買吳婢入館；其部下有買婢者, 收亦喚取, 遍行奸穢.梁朝館司, 皆為之獲罪.人稱其才, 而鄙其行.在途作聘遊賦, 辭甚美盛.使還, 尚書右僕射高隆之求南貨於昕、收, 不能如志, 遂諷禦史中尉高仲密禁止昕、收於其臺, 久之得釋.

及孫搴死, 司馬子如薦收, 召赴晉陽, 以為中外府主簿.以受旨乖忤, 頻被嫌責, 加以箠楚, 久不得志.會司馬子如奉使霸朝, 收假其餘光.子如因宴戲言於神武曰：「魏收, 天子中書郎, 一國大才, 願大王借與顏色.」由此轉府屬, 然未甚優禮.

收從叔季景有文學, [一０]歷官著名, 並在收前, 然收常所欺忽.季景、收初赴並, 頓丘李庶者, 故大司農諧之子也, 以華辯見稱, 曾謂收曰：「霸朝便有二魏.」收率爾曰：「以從叔見比, 便是邪輸之比卿.」邪輸者, 故尚書令陳留公繼伯之子, 愚癡有名, 好自入市肆, 高價買物, 商賈共所嗤翫.收忽以季景方之, 不遜例多如此.

收本以文才, 必望穎脫見知, 位既不遂, 求修國史.崔暹為言於文襄曰：「國史事重, 公家父子霸王功業, 皆須具載, 非收不可.」文襄乃啟收兼散騎常侍, 修國史, 武定二年, 除正常侍, 領兼中書侍郎, 仍修國史.

魏帝宴百僚, 問何故名「人日」, 皆莫能知.收對曰：「晉議郎董勛答問禮俗雲：正月一日為雞, 二日為狗, 三日為豬, 四日為羊, 五日為牛, 六日為馬, 七日為人.」時邢卲亦在側, 甚恧焉.自魏、梁和好, 書下紙每雲：「想彼境內寧靜, 此率土安和.」梁後使其書乃去「彼」字, 自稱猶著「此」, 欲示無外之意.收定報書雲：「想境內清晏, 今萬國安和.」梁人復書, 依以為體.

後神武入朝, 靜帝授相國, 固讓, 令收為啟.啟成呈上, 文襄時侍側, 神武指收曰：「此人當復為崔光.」四年, 神武於西門豹祠宴集, 謂司馬子如曰：「魏收為史官, 書吾善惡, 聞北伐時諸貴常餉史官飲食, 司馬僕射頗曾餉不？」因共大笑.仍謂收曰：「卿勿見元康在吾目下趨走, 謂吾以為勤勞.我後世身名在卿手, 勿謂我不知.」尋加兼著作郎.

收昔在京洛, 輕薄尤甚, 人號雲「魏收驚蛺蝶」.文襄曾遊東山, 令給事黃門侍郎顥等宴.[一一]文襄曰：「魏收恃才無宜適, 須出其短.」往復數番, 收忽大唱曰：「楊遵彥理屈, 已倒.」愔從容曰：「我綽有餘暇, 山立不動.若遇當塗, 恐翩翩遂逝.」當塗者魏, 翩翩者蝶也.文襄先知之, 大笑稱善.文襄又曰：「向語猶微, 宜更指斥.」愔應聲曰：「魏收在並作一篇詩, 對眾讀訖, 雲：『打從叔季景出六百鬥番, [一二]亦不辨此.』遠近所知, 非敢妄說.」文襄喜曰：「我亦先聞.」眾人皆笑.收雖自申雪, 不復抗拒, 終身病之.

侯景叛入梁, 寇南境.文襄時在晉陽, 令收為檄五十餘紙, 不日而就.又檄梁朝, 令送侯景, 初夜執筆, 三更便了, 文過七紙.文襄善之.魏帝曾季秋大射, 普令賦詩, 收詩末雲：「尺書徵建鄴, 折簡召長安.」文襄壯之, 顧謂人曰：「在朝今有魏收, 便是國之光采.雅俗文墨, 通達縱橫.我亦使子才、子昇, 時有所作, 至於詞氣, 並不及之.吾或意有所懷, 忘而不語, 語而不盡, 意有未及, 收呈草, 皆以周悉.此亦難有.」又敕兼主客郎, 接梁使謝珽、徐陵.侯景既陷梁, 梁鄱陽王範時為合州刺史, 文襄敕收以書喻之.範得書, 仍率部伍西上, 州刺史崔聖念入據其城.文襄謂收曰：「今定一州, 卿有其力, 猶恨『尺書徵建鄴』未效耳.」

文襄崩, 文宣如晉陽, 令與黃門郎崔季舒、高德正、吏部郎中尉瑾於北第參掌機密.轉祕書監, 兼著作郎, 又除定州大中正.時齊將受禪, 楊愔奏收置之別館, 令撰禪代詔冊諸文, 遣徐之才守門, 不聽出.

天保元年, 除中書令, 仍兼著作郎, 封富平縣子.[一三]二年, 詔撰魏史.四年, 除魏尹, 故優以祿力, 專在史閣, 不知郡事.初, 帝令群臣各言志, 收曰：「臣願得直筆東觀, 早出魏書.」故帝使收專其任.又詔平原王高隆之總監之, 署名而已.帝敕收曰：「好直筆, 我終不作魏太武, 誅史官.」

始, 魏初鄧彥海撰代記十餘卷, 其後崔浩典史, 遊雅、高允[一四]、程駿、李彪、崔光、李琰之郎知世修其業.[一五]浩為編年體, 彪始分作紀、表、志、傳, 書猶未出.宣武時, 命邢巒追撰孝文起居注, 書至太和十四年.又命崔鴻、王遵業補續焉, 下訖孝明, 事甚委悉.濟陰王暉業撰辨宗室錄三十卷.收於是與通直常侍房延祐、司空司馬辛元植、國子博士刁柔、裴昂之、尚書郎高孝幹博總斟酌, 以成魏書.[一六]辨定名稱, 隨條甄舉.又搜採亡遺, 綴續後事, 備一代史籍, 表而上聞之.勒成一代大典：凡十二紀, [一七]九十二列傳, 合一百一十卷.五年三月, 奏上之.秋, 除梁州刺史.收以志未成, 奏請終業, 許之.十一月復奏十志：天象四卷, 地形三卷, 律曆二卷, 禮樂四卷, 食貨一卷, 刑罰一卷, 靈徵二卷, 官氏二卷, 釋老一卷, 凡二十卷.續於紀傳, 合一百三十卷.分為十二□, 其史三十五例, 二十五序, 九十四論, 前後二表一啟, 皆獨出於收.

收所引史官, 恐其陵逼, 唯取學流先相依附者.其房延祐、辛元植、眭仲讓雖夙涉朝位, 並非史才；刁柔、裴昂之以儒業見知, 全不堪編緝；高孝幹以左道求進.修史諸人, 宗祖姻戚, 多被書錄, 飾以美言.收頗急, 不甚能平, 夙有怨者, 多沒其善.每言：「何物小子, 敢共魏收作色！舉之則使上天, 按之當使入地.」初, 收在神武時為太常少卿, 修國史, 得陽休之助.因謝休之曰：「無以謝德, 當為卿作佳傳.」休之父固, 魏世為北平太守, 以貪虐為中尉李平所彈獲罪, 載在魏起居注.收書雲：「固為北平, 甚有惠政, 坐公事免官.」又雲：「李平深相敬重.」尒朱榮於魏為賊, 收以高氏出自尒朱, 且納榮子金, 故減其惡而增其善, 論雲：「若修德義之風, 則韋、彭、伊、霍, 夫何足數.」[一八]

時論既言收著史不平, 文宣詔收於尚書省與諸家子孫共加論討.前後投訴, 百有餘人, 雲遺其家世職位；或雲其家不見記錄；或雲妄有非毀.收皆隨狀答之.範陽盧斐父同附出族祖玄傳下；頓丘李庶家傳, 稱其本是梁國蒙人.[一九]斐、庶譏議, 雲史書不直.收性急, 不勝其憤, 啟誣其欲加屠害.帝大怒, 親自詰責.斐曰：「臣父仕魏, 位至儀同, 功業顯著, 名聞天下, 與收無親, 遂不立傳.博陵崔綽, 位至本郡功曹, 更無事跡, 是收外親, 乃為傳首.」收曰：「綽雖無位, 道義可嘉, 所以合傳.」帝曰：「卿何由知其好人？」收曰：「高允曾為綽讚, 稱有道德.」帝曰：「司空才士, 為人作讚, 正應稱揚.亦如卿為人作文章, 道其好者, 豈能皆實？」收無以對, 戰慄而已.但帝先重收才, 不欲加罪.時太原王松年亦謗史, 及斐、庶並獲罪, 各被鞭配甲坊, 或因以致死.盧思道亦抵罪.然猶以群口沸騰, 敕魏史且勿施行, 令群官博議.聽有家事者入署, 不實者陳牒.於是眾口諠然, 號為「穢史」, 投牒者相次, 收無以抗之.時左僕射楊愔、右僕射高德正二人勢傾朝野, 與收皆親.收遂為其家並作傳, 二人不欲言史不實, 抑塞訴辭, 終文宣世, 更不重論.

又尚書陸操嘗謂愔曰：「魏收魏書可謂博物宏才, 有大功於魏室.」愔嘗謂收曰：「此謂不刊之書, 傳之萬古.但恨論及諸家枝葉親姻, 過為繁碎, 與舊史體例不同耳.」收曰：「往因中原喪亂, 人士譜牒遺逸略盡, 是以具書其枝派.望公觀過知仁, 以免尤責.」

八年夏, 除太子少傅, 監國史.復參修律令.三臺成, 文宣曰：「臺成, 須有賦.」愔先以告收, 收上皇居新殿臺賦, 其文甚壯麗.時所作者自邢卲已下, 鹹不逮焉.收上賦前數日, 乃告邢卲, 卲後告人曰：「收甚惡人, 不早言之.」帝曾遊東山, 敕收作詔, 宣揚威德, 譬喻關西.俄頃而訖, 辭理宏壯, 帝對百僚大嗟賞之.仍兼太子詹事.收娶其舅女, 崔昂之妹, [二０]產一女, 無子.魏太常劉芳孫女、中書郎崔肇師女, 夫家坐事, 帝並賜收為妻.時人比之賈充置左右夫人.然無子.後病甚, 恐身後嫡媵不平, 乃放二姬.及疾瘳追憶, 作懷離賦以申意.

文宣每以酣宴之次, 雲太子性懦, 宗社事重, 終當傳位常山.收謂楊愔曰：「古人雲：太子國之根本, 不可動搖.至尊三爵後, 每言傳位常山, 令臣下疑貳.若實, 便須決行；[二一]若戲此言, [二二]魏收既忝師傅, 正當守之以死, 但恐國家不安.」愔以收言奏帝, 自此便止.帝數宴喜, 收每預侍從.皇太子之納鄭良娣也, 有司備設牢饌.帝既酣飲, 起而自毀覆之, 仍詔收曰：「知我意不？」收曰：「臣愚謂良娣既東宮之妾, 理不須牢, 仰惟聖懷, 緣此毀去.」帝大笑, 握收手曰：「卿知我意.」安德王延宗納趙郡李祖收女為妃, [二三]後帝幸李宅宴, 而妃母宋氏薦二石榴於帝前.問諸人莫知其意, 帝投之.收曰：「石榴房中多子, 王新婚, 妃母欲子孫眾多.」帝大喜, 詔收：「卿還將來.」仍賜收美錦二疋.

十年, 除儀同三司.帝在宴席, 口敕以為中書監, 命中書郎李愔於樹下造詔.愔以收一代盛才, 難於率爾, 久而未訖.比成, 帝已醉醒, 遂不重言, 愔仍不奏, 事竟寢.及帝崩於晉陽, 驛召收及中山太守陽休之參議吉凶之禮, 並掌詔誥.仍除侍中, 遷太常卿, 文宣諡及廟號、陵名, 皆收議也.

及孝昭居中宰事, 命收禁中為諸詔文, 積日不出.轉中書監.皇建元年, 除兼侍中、右光祿大夫, 仍儀同, 監史.收先副王昕使梁, 不相協睦, 時昕弟晞親密, 而孝昭別令休之兼中書, 在晉陽典誥詔, 收留在鄴, 蓋晞所為.收大不平, 謂太子舍人盧詢祖曰：「若使卿作文誥, 我亦不言.」又除祖珽為著作郎, 欲以代收.司空主簿李翥, 文詞士也, 聞而告人曰：「詔誥悉歸陽子烈, 著作復遣祖孝徵, 文史頓失, 恐魏公發背.」於時詔議二王三恪, 收執王肅、杜預義, 以元、司馬氏為二王, 通曹備三恪.詔諸禮學之官皆執鄭玄五代之議[二四].孝昭後姓元, 議恪不欲廣及, 故議從收.又除兼太子少傅, 解侍中.

帝以魏史未行, 詔收更加研審, 收奉詔, 頗有改正.及詔行魏史, 收以為直置祕閣, 外人無由得見, 於是命送一本付並省, 一本付鄴下, 任人寫之.

太寧元年, 加開府.河清二年, 兼右僕射.時武成酣飲終日, 朝事專委侍中高元海, 凡庸不堪大任.以收才名振俗, 都官尚書畢義雲長於斷割, 乃虛心倚仗.收畏避, 不能匡救, 為議者所譏.帝於華林別起玄洲苑, 備山水臺觀之麗, 詔於閣上畫收, 其見重如此.

始收比溫子昇、邢卲稍為後進, 卲既被疏出, 子昇以罪死, 收遂大被任用, 獨步一時.議論更相訾毀, 各有朋黨.收每議陋邢文.卲又雲：「江南任昉, 文體本疏, 魏收非直模擬, 亦大偷竊.」收聞乃曰：「伊常於沈約集中作賊, 何意道我偷任.」任、沈俱有重名, 邢、魏各有所好.武平中, 黃門郎顏之推以二公意問僕射祖珽.珽答曰：「見邢、魏之臧不, 即是任、沈之優劣.」收以溫子昇全不作賦, 邢雖有一兩首, 又非所長, 常雲：「會須能作賦, 始成大才士.唯以章表碑志自許, 此外更同兒戲.」[二五]自武定二年以後, 國家大事詔命, 軍國文詞, 皆收所作.每有警急, 受詔立成.或時中使催促, 收筆下有同宿構, 敏速之工, 邢、溫所不逮也.其參議典禮, 與邢相埒.

既而趙郡公增年獲免, [二六]收知而過之, 事發除名.其年, 又以託附陳使封孝琰, 牒令其門客與行, 遇崑崙舶至, 得奇貨：猓然褥表、美玉盈尺等數十件.罪當流, 以贖論.三年, 起除清都尹[二七].尋遣黃門郎元文遙敕收曰：「卿舊人, 事我家最久, 前者之罪, 情在可恕.比令卿為尹, 非謂美授, 但初起卿, 斟酌如此.朕豈可用卿之才而忘卿身？待至十月, 當還卿開府.」天統元年, 除左光祿大夫.二年, 行齊州刺史, 尋為真.

收以子姪年少, 申以戒厲, 著枕中篇.其詞曰：

吾曾覽管子之書, 其言曰：「任之重者莫如身, 途之畏者莫如口, 期之遠者莫如年.以重任行畏途至遠期, 惟君子為能及矣.」追而味之, 喟然長息.

若夫嶽立而重, 有潛戴而不傾；山藏稱固, 亦趨負而不停；呂梁獨浚, 能行歌而匪惕；焦原作險, 或躋踵而不驚.[二八]九陔方集, 故眇然而迅舉；五紀當定, 想窅乎而上征.苟任重也有度, 則任之而愈固.乘危也有術, 蓋乘之而靡恤.彼期遠而能通, 果應之而可必.豈神理之獨爾, 亦人事其如一.

嗚呼！處天壤之間, 勞死生之地, 攻之以嗜欲, 牽之以名利, 粱肉不期而共臻, 珠玉無足而俱致, 於是乎驕奢仍作, 危亡旋至.然則上智大賢, 惟幾惟哲, 或出或處, 不常其時.[二九]其舒也濟世成務, 其卷也聲銷跡滅.玉帛子女, 椒蘭律呂, 諂諛無所先；稱肉度骨, 膏唇挑舌, 怨惡莫之前.[三０]勳名共山河同久, 志業與金石比堅.斯蓋厚棟不橈, 遊刃砉然.逮於厥德不常, 喪其金璞, 馳騖人世, 鼓動流俗, 挾湯日而謂寒, 包溪壑而未足.源不清而流濁, 表不端而影曲.嗟乎！膠漆詎堅, 寒暑甚促, 反利而成害, 化榮而就辱, 欣戚更來, 得喪仍續.至有身禦魑魅, 魂沉狴獄.詎非足力不強, 迷在當局！孰可謂車戒前傾, 人師先覺？

聞諸君子, 雅道之士, 遊遨經術, 厭飫文史.筆有奇鋒, 談有勝理.孝悌之至, 神明通矣.審蹈而行, 量路而止.自我及物, 先人後己.情無繫於榮悴, 心靡滯於慍喜.不養望於丘壑, 不待價於城市.言行相顧, 慎終猶始.有一於斯, 鬱為羽儀.恪居展事, 知無不為, 或左或右, 則髦士攸宜, 無悔無吝, 故高而不危.異乎勇進忘退, 苟得患失；射千金之產, 徼萬鍾之秩；投烈風之門, 趣炎火之室.載蹶而墜其貽宴, 或蹲乃喪其貞吉.可不畏歟！可不戒歟！

門有倚禍, 事不可不密；牆有伏寇, 言不可而失.宜諦其言, 宜端其行.言之不善, 行之不正, 鬼執強梁, 人囚徑挺, 幽奪其魄, 明夭其命.不服非法, 不行非道.公鼎為己信, 私玉非身寶.過涅為紺, 踰藍作青, 持繩視直, 置水觀平.時然後取, 未若無欲, 知止知足, 庶免於辱.是以為必察其幾, 舉必慎於微.知幾慮微, 斯亡則稀；既察且慎, 福祿攸歸.昔蘧瑗識四十九非, 顏子鄰幾三月不違.跬步無已, 至於千裏；覆簣而進, 及於萬仞.故雲行遠自邇, 登高自卑, [三一]可大可久, 與世推移.

月滿如規, 從夜則虧；槿榮於枝, 望暮而萎.夫奚益而不損？孰有損而不害？益不欲多, 利不欲大.唯居德者畏其甚, 體真者懼其大.道尊則群謗集, 任重而眾怨會.其達也則尼父棲遑, 其忠也而周公狼狽.無曰人之我狹, 在我不可而覆；無曰人之我厚, 在我不可而咎.如山之大, 無不有也；如穀之虛, 無不受也.能剛能柔, 重可負也；能信能順, 險可走也；能智能愚, 期可久也.

周廟之人, 三緘其口, 漏卮在前, 欹器留後, 俾諸來裔, 傳之坐右.

其後群臣多言魏史不實, 武成復敕更審.收又迴換, 遂為盧同立傳, 崔綽反更附出.楊愔家傳本雲「有魏以來, 一門而已」, 至是改此八字.[三二]又先雲「弘農華陰人」, 乃改「自雲弘農」以配王慧龍「自雲太原人」, 此其失也.尋除開府、中書監.

武成崩, 未發喪, 在內諸公以後主即位有年, 疑於赦令.諸公引收訪焉.收固執宜有恩澤, 乃從之.掌詔誥, 除尚書右僕射, 總議監五禮事, 位特進.收奏請趙彥深、和士開、徐之才共監, 先以告士開, 士開驚, 辭以不學.收曰：「天下事皆由王, [三三]五禮非王不決.」士開謝而許之.多引文士令執筆, 儒者馬敬德、熊安生、權會實主之.

武平三年薨, 贈司空、尚書左僕射, 諡文貞.有集七十卷.

收碩學大才, 然性褊, 不能達命體道.見當塗貴遊, 每以言色相悅.然提獎後輩, 以名行為先, 浮華輕險之徒, 雖有才能, 弗重也.初, 河間邢子才、子明及季景與收, 並以文章顯, 世稱大邢小魏, 言尤俊也.收少子才十歲, 子才每曰：「佛助, 僚人之偉.」後收稍與子才爭名, 文宣貶子才曰：「爾才不及魏收.」收益得志, 自序雲：「先稱溫、邢, 後曰邢、魏.」然收內陋邢, 心不許也.收既輕疾, 好聲樂, 善胡舞.文宣末, 數於東山與諸優為獼猴與狗鬥, 帝寵狎之.收外兄博陵崔巖嘗以雙聲嘲收曰：「遇魏收衰曰愚魏.」魏答曰：「顏巖腥瘦, 是誰所生, 羊頤狗頰, 頭團鼻平, 飯房笭龍, 著孔嘲玎.」[三四]其辯捷不拘若是.既緣史筆, 多憾於人, 齊亡之歲, 收塚被發, 棄其骨於外.

先養弟子仁表為嗣, 位至尚書膳部郎中.隋開皇中, 卒於溫縣令.

子建族子惇, 字仲讓.容貌魁偉, 性通率.永安末, 除安東將軍、光祿大夫.尒朱仲遠鎮東郡, 以事捕惇, 遇出外, 執惇兄子胤而去.惇聞哭曰：「若害胤寧無吾也.」乃見仲遠, 叩頭曰：「家事在惇, 胤何知也？乞以身罪.」仲遠義而捨之.天平中, 拜衛將軍, 右光祿大夫, 卒.

惇叔偃, 字盤虯.有當世幹用, 位驍騎將軍.性浮動, 晚乃曲附高肇.彭城王勰之死也, 偃構成其事, 為時所患.

子質, 字懷素.幼有立志, 年十四, 啟母求就徐遵明受業, 母以其年幼不許.質遂密將一奴, 遠赴徐學, 留書一紙, 置所臥床.內外見之, 相視悲歎.五六年中, 便通諸經大義.自學言歸, 生徒輻湊, 皆同衣食, 情若兄弟.後避葛榮難, 客居趙國飛龍山, 為亂賊所害.士友傷惜之.興和二年, 侍中李神雋、[三五]祕書監常景等三十二人申辭於尚書, 為請贈諡.事下太常, 博士考行, 諡曰貞烈先生.

魏長賢, 收之族叔也.祖釗, 本名顯義, 字弘理, 魏世祖賜名, [三六]仍命以顯義為字.雅性俊辯, 博涉群書, 有當世才, 兼資文武, 知名梁、楚、淮、泗之間.世祖南伐, 聞而召之, 既至, 與語大悅.謂釗曰：「今我此行, 是卿建功之日, 勉之, 勿憂不富貴也.」授內都直, 侍左右.師次淮南, 諸城未有下者.釗乃進曰：「陛下百萬之軍, 風行電掃, 攻城略地, 所向無前, 雖有智者, 莫能為計.然而師次淮南, 已經累日, 義陽諸城, 猶敢拒守, 此非不懼亡滅, 自謂必可保全也.但陛下卒徒果銳, 殺掠尚多, 人皆畏威, 未甚懷惠, 恐一旦降下, 妻子不全, 所以遲疑, 未肯先發.臣請間入城內, 見其豪右, 宣達聖心, 示以誠信, 必當大小相率, 面縛請罪.陛下拔其英楚, 因而任之, 此外諸城, 可不勞兵而自定.」世祖大喜曰：「所以召卿, 本為是耳.卿今所言, 副吾所望.」釗遂夜入城中, 示以危亡之期, 開以生全之路, 城中大小欣悅, 明旦開門出降.自此而南, 望塵款附.世祖謂釗曰：「卿之一言, 踰於十萬之師.揚我信義, 播於四表, 實卿一人之力.」即授義陽太守、陵江將軍.又令釗與諸將, 統兵討襲, 所當無不摧破, 軍中服其勇敢.世祖益喜, 謂群臣曰：「中國士人, 吾拔擢鹹盡, 文武膽略, 未有若釗儔.」加授建忠將軍, 追贈其父處順州刺史.時經略江左, 方大用之, 遇風疾發動, 頻降醫藥, 竟不痊復.卒時年六十四.

父彥, 字惠卿, 博學善屬文.趙郡王幹辟開府參軍, 廣陵王羽辟記室, 並不行.陳留公李崇甚重之, 引為鎮西參軍事.崇討叛氐楊靈珍、[三七]叛蠻魯北燕, 又請為記室參軍.中山王英討淮南, 又請為記室參軍.軍還, 求為著作郎, 思樹不朽之業.以晉書作者多家, 體制繁雜, 欲正其紕繆, 刪其遊辭, 勒成一家之典.俄而彭城王聞李崇稱之, 復請為掾, 兼知主客郎中, 書遂不成.王遇害, 退歸田裏.清河王復引為諮議.王勢高名重, 深為權倖所疾, 恐罹其禍, 固辭以疾.[三八]肅宗初, 拜驃騎長史, 尋轉光州刺史.年六十八, 卒.

兄伯胤之歸也, [三九]留長賢與弟德振, 使宦學於洛中.孝靜北遷, 亦徙居鄴.博涉經史, 詞藻清華, 舉秀才, 除汝南王悅參軍事.[四０]入齊, 平陽王淹辟為法曹參軍, 轉著作佐郎.更撰晉書, 欲還成先志.

河清中, 上書譏刺時政, 大忤權幸, 為上黨屯留令.親故以長賢不相時而動, 或為書以相規責.長賢復書曰：

日者惠書, 義高旨遠.誨僕以自求諸己, 思不出位, 國之大事, 君與執政所圖.又謂僕祿不足以代耕, 位不登於執戟, 幹非其議, 自貽悔咎.勤勤懇懇, 誠見故人之心.靜言再思, 無忘寤寐.

僕雖固陋, 亦嘗奉教於君子矣.以為士之立身, 其路不一.故有負鼎俎以趨世, 隱漁釣以待時, 操築傅巖之下, 取履圯橋之上者矣.或有釋賃車以匡霸業, 委挽輅以定王基, 由斬袪以見禮, 因射鉤而受相者矣.或有三黜不移, 屈身以直道；九死不侮, 甘心於苦節者矣.皆奮於泥滓, 自致青雲.雖事有萬殊, 而理終一致, 榷其大要, 歸乎忠孝而已矣.

夫孝則竭力所生, 忠則致身所事, 未有孝而遺其親, 忠而後其君者也.僕自射策金馬, 記言麟閣, 寒暑迭運, 五稔於茲.不能勒成一家, 潤色鴻業, 善述人事, 功既闕如, 顯親揚名, 邈焉無冀.每一念之, 曷雲其已.自頃王室板蕩, 彝倫攸斁, 大臣持祿而莫諫, 小臣畏罪而不言, 虛痛朝危, 空哀主辱.匪躬之故, 徒聞其語；有犯無隱, 未見其人.此梅福所以獻書, 朱雲所以請劍者也.抑又聞之, 嫠不恤緯而憂宗周之亡, 女不懷歸而悲太子之少, 況僕之先人, 世傳儒業, 訓僕以為子之道, 厲僕以事君之節？今僕之委質, 有年世矣, 安可自同於匹庶, 取笑於兒女子哉！是以腸一夕而九回, 心終朝而百慮, 懼當年之不立, 恥沒世而無聞, 慷慨懷古, 自強不息, 庶幾伯夷之風, 以立懦夫之志.吾子又謂僕幹進務入, 不畏友朋；居下訕上, 欲益反損.僕誠不敏, 以貽吾子之羞, 默默苟容, 又非平生之意.故願得鋤彼草茅, 逐茲鳥雀, 去一惡, 樹一善, 不違先旨, 以沒九泉.求仁得仁, 其誰敢怨？

但言與不言在我, 用與不用在時.若國道方屯, 時不我與, 以忠獲罪, 以信見疑, 貝錦成章, 青蠅變色, 良田敗於邪徑, 黃金鑠於眾口, 窮達運也, 其如命何！吾子忠告之言, 敢不敬承嘉惠.然則僕之所懷, 未可一二為俗人道也.投筆而已, 夫復何言！

是出也, 人皆為之怏怏, 而長賢處之怡然, 不屑懷抱, 識者以此多焉.

武平中, 辭疾去職, 終於齊代, 不復出仕.周武平齊, 搜揚才俊, 辟書屢降, 固以疾辭.卒年七十四.貞觀中, 贈定州刺史.子徵.

魏季景, 收族叔也.父鸞字雙和, 為魏文賜名.有器幹, 體貌魁偉, 以有容儀, 為奉車都尉.曾升輅車, 觸毀金翼, 歛容請罪.帝笑曰：「卿體貌過人, 素不便習, 何足懼也？」車駕南征漢陽, 除鸞統軍.帝歷幸其營, 嘆賞之.及在馬圈不豫, 敕兼武衛將軍, 領宿衛左右.景明中, 六輔之廢, 鸞頗預其事.後除光州刺史, 更滿還朝, 卒.諡曰夷.

季景少孤, [四一]清苦自立, 博學有文才, 弱冠有名京師.時邢子明稱有才學, 殆與子才相侔, 季景與收相亞, 洛中號兩邢二魏.莊帝時, 為中書侍郎.普泰中, 為尚書右丞.季景善附會, 宰要當朝, 必先事其左右.尒朱世隆特賞愛之.於時才名甚盛, 頗過其實.太昌中, 位給事黃門侍郎, 甚見信待, 除定州大中正.孝武帝釋奠, 季景與溫子昇、李業興、竇瑗等俱為擿句.天平初, 因遷都, 遂居柏人西山.內懷憂悔, 乃為擇居賦.元象初, 兼給事黃門侍郎, 後兼散騎常侍, 使梁.還, 歷大司農卿、魏郡尹.卒, 家無餘財, 遺命薄葬, 贈散騎常侍、衛尉卿.所著文筆二百餘篇.子澹知名.

澹字彥深.年十五而孤, 專精好學, 高才善屬文.仕齊, 殿中侍禦史, 預修五禮, 及撰禦覽.除殿中郎、中書舍人, 與李德林修國史.入周為納言中士.隋初, 為行臺禮部侍郎, 尋為聘陳使主.還, 除太子舍人.廢太子勇深禮之, 令注庾信集, 撰笑苑, 世稱博物.遷著作郎, 仍為太子學士.

帝以魏收所撰後魏書褒貶失實, 平繪為中興書事不倫序, 詔澹別成魏史.澹自道武下及恭帝, 為十二紀, 七十八列傳.別為史論及例, 各一卷, 合九十二卷.義例與魏收多所不同.

其一曰：「臣聞天子者繼天立稱, 終始絕名.故穀梁傳：『太上不名.』曲禮：『天子不言出, 諸侯不生名.』諸侯尚不生名, 況天子乎？若為太子, 必須書名.良由子者對父生稱, 父前子名, 禮之意也.至如馬遷, 周之太子, 並皆言名, 漢之儲兩, 俱沒其諱, 以尊漢卑周, 臣子之意也.竊謂雖立此理, 恐非其義.何者？春秋、禮記, 太子必書名, 天王不言出, 此仲尼之褒貶, 皇王之稱謂, 非當時與異代, 遂為優劣也.班固、範曄、陳壽、王隱、沈約參差不同, 尊卑失序.至於魏收諱儲君之名, 書天子之字, 過又甚焉.今所撰, 諱皇帝名, 書太子字, 欲尊君卑臣, 依春秋之義.」

二曰：「魏氏平文以前, 部落之君長耳.太祖遠追二十八帝, 並極崇高, 違堯舜憲章, 越周公典禮.但道武出自結繩, 未師典誥, 當須南董直筆, 裁而正之；反更飾非, 豈是觀過？但力微天女所誕, 靈異絕世, 尊為始祖, 得禮之宜.平文、昭成, 雄據塞表, 英風漸盛, 圖南之業, 基自此始.長孫斤之亂也, 兵交禦坐, 太子授命, 昭成獲免.道武此時, 後緡方娠, 宗廟復存, 社稷有主, 大功大孝, 實在獻明.此之三世, 稱諡可也；自茲以外, 未之敢聞.」

其三曰：「幽王死於驪山, 厲王出奔於彘, 未嘗隱諱, 直筆書之, 欲以勸善懲惡, 詒誡將來.而太武、獻文, 並遭非命, 前史立紀, 不異天年, 言論之間, 頗露首尾.殺主害君, 莫知姓名, 逆臣賊子, 何所懼哉？今分明直書, 不敢回避.」

四曰：「自晉德不競, 宇宙分崩, 或帝或王, 各自署置.其生略如敵國, 書死便同庶人.凡處華夏之地者, 皆書曰卒, 同之吳、楚.」[四二]

澹又以為「司馬遷創立紀傳已來, 述者非一, 人無善惡, 皆為立論.計在身行跡, 具在正書, 事既無奇, 不足懲勸, 再述乍同銘頌, 重敘唯覺繁文.案丘明亞聖之才, 發揚聖旨, 言『君子曰』者, 無非甚泰；其間尋常, 直言而已.今所撰史, 竊有慕焉, 可為勸戒者, 論其得失；其無損益者, 所不論也」.[四三]上覽而善之.未幾而卒.有集三十卷.子罕言.

澹弟彥玄, 位洧州司馬.子滿行.

魏蘭根字蘭根, 收族叔也.父伯成, 中山太守.

蘭根身長八尺, 儀貌奇偉, 博學高才, 機警有識悟.起家北海王國侍郎.母憂, 居喪有孝稱.將葬, 常山郡境先有董卓祠, 祠有柏樹, 蘭根以卓凶逆, 不應遺祠至今, 乃啟刺史, 請伐為槨.左右人言有靈, 蘭根了無疑懼.父喪, 廬於墓側, 負土成墳, 憂毀殆於滅性.

正光末, 尚書令李崇為大都督, 討蠕蠕, 以蘭根為長史.因說崇曰：「緣邊諸鎮, 控攝長遠, 昔時初置, 地廣人稀, 或徵發中原強宗子弟, 或國之肺腑寄以爪牙.中年以來, 有司乖實, 號曰府戶, 役同塚養, 官婚班齒, 致失清流.而本宗舊類, 各各榮顯, 顧瞻彼此, 理當憤怨.宜改鎮立州, 分置郡縣.凡是府戶, 悉免為平人, 入仕次第, 一準其舊.此計若行, 國家庶無北顧之慮.」崇以奏聞, 事寢不報.

孝昌初, 為岐州刺史, 從行臺蕭寶夤討破宛川.俘其人為奴婢, 以美女十人賞蘭根.蘭根辭曰：「此縣介於強虜, 故成背叛.今當恤其飢寒, 奈何並充僕隸？」於是盡以歸其父兄.部內麥多五穗.鄰州田鼠為災, 犬牙不入岐境.及蕭寶夤敗於涇州, 岐州人囚蘭根降賊.寶夤兵威復振, 城人復斬賊刺史侯莫陳仲和, 推蘭根復任.朝廷以蘭根得西土人心, 加都督涇、岐、東秦、南岐四州諸軍事, 兼四州行臺尚書.

孝昌末, 河北流人南度, 以蘭根兼尚書, 使齊、濟、二兗四州安撫, 並置郡縣.蘭根甥邢杲反於青、光間, 復詔蘭根慰勞.杲不下, 仍隨元天穆討之.還, 拜中書令.

莊帝之將誅尒朱榮, 蘭根泄之於兄子周達, 周達告尒朱世隆.及榮死, 蘭根憂, 不知所出.時應詔王道習見信於莊帝, 蘭根乃託附之, 求出立功.乃兼尚書右僕射、河北行臺, 於定州率募鄉曲, [四四]欲防井陘.為榮將侯深所敗, 走依勃海高乾.屬乾兄弟義舉, 因在其中.[四五]神武以宿望深禮之.中興初, 為尚書右僕射.

神武將入洛陽, 時廢立未決, 令蘭根察節閔帝.帝神采高明, 蘭根恐於後難測, 遂與高乾兄弟及黃門侍郎崔□同請.神武不得已, 遂立武帝.太昌初, 加侍中、開府儀同三司、钜鹿縣侯, 啟授兄子周達.蘭根既預勳業, 位居端副, 始敘復岐州勳, 封永興侯.高乾之死, 蘭根懼, 以病免.天平初, 言病篤, 以開府儀同歸本鄉, 門施行馬.武定三年, 薨.[四六]贈司徒公, 諡曰文宣.長子相如襲爵.

相如性亢直, 有文藻, 與族兄愷齊名, 雅為當時所貴.早卒.孝昭時, 佐命功臣配饗, 不及蘭根, 次子敬仲表訴, 竟不允.敬仲以才器稱, 卒於章武太守.子餉, 字孝衡.幼孤, 學涉有時譽, 居喪以孝聞.隋饒州司倉參軍事.子景義、景禮並有才行, 鄉人呼為雙鳳, 早卒.敬仲弟少政, 位至洛州刺史.子孝該、孝幾.

愷自散騎常侍遷青州長史, 固辭.文宣大怒曰：「何物漢子, 與官不就！」時帝已失德, 朝廷為之懼, 愷容色坦然.帝曰：「死與長史, 任卿所擇.」答曰：「能殺臣者陛下, 不受長史者愚臣.」帝謂楊愔曰：「何慮無人, 苦用此漢！放還, 永不須收.」由是積年沈廢.後遇愔於路, 微自陳.愔雲：「鹹由中旨.」愷應聲曰：「雖復零雨自天, 終待雲興四嶽, 公豈得言不知？」楊愔欣然曰：「此言極為簡要.」數日, 除霍州刺史, 在職有政理.後卒於膠州刺史.

論曰：伯起少頗疏放, 不拘行檢, 及折節讀書, 鬱為偉器.學博今古, 才極從橫, 體物之旨, 尤為富贍, 足以入相如之室, 遊尼父之門.勒成魏籍, 追蹤班、馬, 婉而有則, 繁而不蕪, 持論序言, 鉤深致遠.但意存實錄, 好抵陰私, 至於親故之家, 一無所說, 不平之議, 見於斯矣.王松年、李庶等並論正家門, 未為謗議, 遂憑附時宰, 鼓動淫刑, 庶因鞭撻而終, 此公之失德.

長賢思樹風聲, 抗言昏俗, 有朱子遊之風.季景父子, 雅業相傳, 抑弓冶之義.蘭根道冠時英, 功參霸業, 亦一代之偉人也.校勘記

[一]　位終本郡太守　魏書卷一０四(補)自序作「成帝世, 位終钜鹿太守, 仍家焉」.則魏氏之為钜鹿人, 始於魏歆之為钜鹿太守.此作「位終本郡太守」, 則似本為钜鹿人, 疑誤.

[二]　子悅字處德　錢氏考異卷四０雲：「按魏悅與李孝伯同時, 孝伯以女妻之, 蓋在太武之世.自漢初至後魏太武時, 計六百餘年, 而無知至魏悅僅傳六世, 此理之所必無也.魏收自序今已不傳, 後人又取此篇補之.要之, 必有脫文矣.」按元和姓纂輯本卷八, 魏歆漢成帝時人.歆八代孫植, 晉禦史中丞.植孫攀, 攀玄孫子建.則自歆至子建共十四代.又魏書卷九二魏溥妻房氏傳雲：「溥子緝, 事在序傳.緝子悅, 為濟陰太守.」則魏書自序本有魏緝事跡, 今本不載, 顯是脫缺.今本魏書「子悅」上有「歆」字, 乃後人妄加.北齊書卷三七(補)魏收傳稱收「曾祖緝, 祖韶, 父子建」, 則又誤「悅」作「韶」.參北齊書卷三七校勘記.

[三]　梁州刺史傅豎眼子敬仲心以為愧　諸本「敬仲」訛作「故中」, 據通志卷一五０魏子建傳改.魏書自序作「敬和」.按傅豎眼二子, 長敬和, 次敬仲.「中」顯是「仲」之訛, 故從通志.

[四]　乃遣刺史唐永代焉　按「刺史」上脫州名.據本書卷六七唐永傳, 永於正光中曾為南豳州刺史, 則永當是自南豳遷東益以代子建.疑此脫「南豳州」三字.

[五]　時年六十又贈儀同三司　魏書「又」作「三」.按不見初贈, 何來又贈？疑當從魏書.

[六]　帝與從官及諸妃主　諸本「主」訛作「王」, 據魏書、北齊書卷三七、通志卷一五五魏收傳改.又魏書作：「帝與從官皆胡服而騎, 宮人及諸妃主雜其間.」疑北史有脫文.

[七]　初神武固讓天柱大將軍　諸本無「初」字, 魏書、北齊書、通志有.按魏書卷一一出帝紀, 高歡讓天柱大將軍, 在永熙元年五月, 孝武獵嵩山, 在二年十二月.高歡事在前而敘在後, 顯是追述, 當有「初」字, 今據補.

[八]　尋而神武南上　按自晉陽向洛, 當雲「南下」.疑「上」字誤.

[九]　收兼通直散騎常侍副王昕聘梁　通志「收」上有「天平初, 與邢卲等同召赴鄴, 詔」十二字.按魏收與邢卲於天平初被召入朝, 事見本書卷四二邢昕傳、邢卲傳.據魏書卷一二孝靜紀, 王昕等使梁在興和元年, 距孝武入關已六年.上文言收已辭中書舍人, 中間未言其復職轉官與否, 逕即敘其使梁, 甚為突兀, 疑是中間有脫文.此十二字即脫文之一部分.

[一０]收從叔季景有文學　諸本無「從」字, 北齊書有.按下文即作「從叔」, 此脫文, 今據補.

[一一]令給事黃門侍郎顥等宴　按「顥」上無姓, 當有脫誤.

[一二]打從叔季景出六百鬥番　南、北、汲、殿四本及北齊書「鬥番」作「斛米」.百衲本及通志作「鬥番」.按俱不可解, 疑有訛誤.

[一三]仍兼著作郎封富平縣子諸本脫「封」字, 據魏書、北齊書、通志補.

[一四]遊雅高允諸本脫「雅高」二字, 據魏書補.二人參預修史, 事見本書卷三一高允傳, 魏書卷五四遊雅傳.

[一五]李琰之郎知世修其業魏書無「郎知」二字.北齊書三朝本作「徒知」, 殿本作「徒」一字.按「郎知」似是人名, 而不見史籍, 疑是衍文.

[一六]博總斟酌以成魏書南、北、汲、殿四本「博」作「專」, 百衲本作「傳」.按冊府卷五五六作「博」.「博總」即「博綜」, 諸本並誤, 今從冊府改.

[一七]凡十二紀諸本「二」作「一」.按今本魏書共十二紀, 其中孝靜紀雖是後人所補, 但魏收原書必有此紀.作「十一」誤, 今從魏書、北齊書改.

[一八]則韋彭伊霍夫何足數諸本「韋」作「韓」.錢氏考異雲「魏書卷七四尒朱榮論本作彭、韋, 謂大彭、豕韋也.此作韓、彭, 亦後人妄改.」按錢說是.北齊書三朝本正作「韋彭」, 今據改.

[一九]頓丘李庶家傳稱其本是梁國蒙人諸本「蒙」作「家」.李慈銘雲：「『家人』當作『蒙人』.李庶為魏文成元皇後兄嶷之曾孫.魏書元皇後傳雲：『梁國蒙縣人.』又外戚李峻傳亦同, 峻即嶷之兄也.」按李說是.李庶欲附頓丘郡望, 故以魏書為不直.今據改.

[二０]收娶其舅女崔昂之妹諸本脫「昂」字, 據北齊書補.魏收為崔昂妹夫, 見北齊書卷三０崔昂傳.

[二一]令臣下疑貳若實便須決行　諸本誤□「疑貳」二字, 據北齊書刪.

[二二]若戲此言　北齊書殿本作「此言若戲」, 三朝本及冊府卷七一五作「此言非戲」.按於文作「此言非戲」較長.但通志也作「若戲此言」, 疑是「戲」下脫「為」字.

[二三]安德王延宗納趙郡李祖收女為妃　墓誌集釋李憲墓誌圖版二九三末, 稱憲長子希遠妻廣平宋氏.希遠子祖牧.趙萬裏考釋以為本傳之祖收即祖牧之訛, 當是.

[二四]詔諸禮學之官皆執鄭玄五代之議　按疑「詔」字衍.

[二五]唯以章表碑志自許此外更同兒戲　按此語, 與上文「會須能作賦, 始成大才士」之意不符.禦覽卷五八七引三國典略作：「唯以章表自許, 此同兒戲.」似是.

[二六]既而趙郡公增年獲免　張森楷雲：「據崔昂(本書卷三二)及彭城王浟傳(本書卷五一), 當是趙郡李公統母崔氏增年獲免.此誤脫文.」按張說是.

[二七]三年起除清都尹　諸本「都」訛「郡」, 據北齊書、通志改.清都尹見隋書百官志中, 及本書卷五二齊宗室諸王下文宣諸子傳.

[二八]焦原作險或躋踵而不驚　諸本「躋」作「削」, 北齊書三朝本作「躋」.按屍子雲：「莒國有名焦原者, 長五十步, 臨百仞之溪, 莒國莫敢近也.有以勇見莒子者, 獨卻行齊踵焉.」「齊」與「躋」通.禮記樂記：「地氣上齊」.鄭注雲：「齊讀為躋, 躋升也.」則字當作「躋」, 今據改.

[二九]不常其時　按「時」與上文「哲」, 下文「滅」不同韻, 北齊書「時」作「節」.

[三０]稱肉度骨膏唇挑舌怨惡莫之前　諸本脫「唇」字, 「之前」作「不」字, 語不可通.今據北齊書補改.

[三一]故雲行遠自邇登高自卑　諸本脫「自邇登高」四字, 據北齊書及冊府卷八一七補.

[三二]楊愔家傳本雲有魏以來一門而已至是改此八字　諸本「改」作「加」.冊府卷五六二作「改」.按北史卷四一卷末論楊播等人, 全襲魏書史臣論, 獨多「有魏以來, 一門而已」八字.蓋魏收原論, 本有此語, 後來刪去.李延壽以為不當刪, 故重復增入.冊府作「改」是, 今從之.

[三三]天下事皆由王　諸本脫「王」字, 據北齊書補.

[三四]著孔嘲玎　錢氏考異雲：「『孔』與『著』非雙聲, 當是『

劄』之訛.或雲：『著』當作『看』.」

[三五]侍中李神雋　諸本脫「神」字, 據通志補.李神雋於東魏孝靜帝時曾官侍中, 見本書卷一００序傳.

[三六]魏世祖賜名　通志卷一五０下魏釗傳, 「世祖」作「孝文」, 下同.按北史例稱諡號, 此稱廟號, 與慣例不合.且「世祖」諡「

太武」, 「高祖」方諡「孝文」.據下文言世祖召魏釗從軍南伐, 說下義陽(今河南信陽附近.)考魏時親自率軍南伐者惟太武、孝文二帝.太武於太平真君十一年四路進攻劉宋, 直到瓜步, 但未聞進攻義陽(見魏書卷四下世祖紀.)孝文於太和十八年十二月南伐, 一路由劉昶率領進攻義陽(見魏書卷七下高祖紀.)到二十二年, 又遣王肅進攻義陽(見魏書卷六三王肅傳.)則魏釗之遊說義陽, 當在孝文時.又下文言其子彥為趙郡王幹(孝文弟)辟開府參軍, 則魏釗亦不得早在太武之世, 疑通志是.魏書無魏釗傳, 北史當是據魏徵家傳補.語涉誇誕, 不可盡信.

[三七]崇討叛氐楊靈珍　諸本「楊」作「陽」, 通志卷一五０魏釗傳作「楊」.按楊靈珍見本書卷四三李崇傳及卷九六氐傳, 今據改.

[三八]恐罹其禍固辭以疾　通志上有「彥」字.

[三九]兄伯胤之歸也　按此上當有脫文.

[四０]除汝南王悅參軍事　張森楷雲：「悅死於永熙末, 不及見孝靜之立.此敘於遷鄴後, 疑有訛誤.」

[四一]季景少孤　諸本「季景」上有「子」字.按上文已見「父鸞」, 則此不應有「子」字, 今從通志卷一五０下魏季景傳刪.

[四二]其生略如敵國書死便同庶人凡處華夏之地者皆書曰卒同之吳楚　隋書卷五八魏澹傳作：「當其生日, 聘使往來, 略如敵國；及其終也, 書之曰死, 便同庶人.存沒頓殊, 能無懷愧？今所撰史, 諸國凡在華夏之地者皆書曰卒, 同之吳、楚.」按北史刪節後, 文意不明.「今所撰史」四字, 尤不應刪.「其生略如敵國, 書死便同庶人」, 是魏澹譏前史之失.「凡處華夏之地, 皆書曰卒」.是魏澹仿春秋書吳楚之君曰卒所定的體例.無此四字, 便混淆不清.

[四三]其無損益者所不論也　諸本脫「損」字, 據隋書補.

[四四]於定州率募鄉曲　諸本脫「於」字, 據通志卷一五五魏蘭根傳補.

[四五]因在其中　諸本「因」訛作「固」, 據北齊書卷二三魏蘭根傳改.

[四六]武定三年薨　北齊書作「天平二年」.按金石錄卷二一魏蘭根碑跋稱：「碑雲：死於天平二年.北齊書是.

北史卷五十七 列傳第四十五

周宗室

邵惠公顥子什肥　導　護　叱羅協　馮遷　杞簡公連　莒莊公洛生　虞國公仲　廣川公測弟深　深子孝伯　東平公神舉弟慶

邵惠公顥, 周文帝之長兄也.德皇帝娶樂浪王氏, 是為德皇後.生顥, 性至孝, 居德皇後喪, 哀毀過禮.德皇帝與衛可瑰戰, 墜馬, 顥與數騎奔救, 乃免.顥遂戰歿.保定初, 追贈大塚宰, 封邵國公, 諡曰惠.三子, 什肥、導、護.

什肥事母以孝聞.文帝入關, 不能離母, 遂留晉陽.文帝定秦、隴, 什肥為齊神武所害.保定初, 追贈大將軍、小塚宰, 襲爵邵國公, 諡曰景.子冑嗣.

冑少孤, 頗有幹略.景公之見害, 以年幼下蠶室.保定初, 詔以晉公護子會紹景公封.天和中, 與齊通好, 冑歸, 襲爵邵國公.及隋文帝輔政, 冑為滎州刺史, 舉兵應尉遲迥, 為清河公楊素所殺.國除.

會字乾仁, 冑至自齊, 改封譚國公.後與護同誅.建德三年, 追復封爵.

章武公導字菩薩, [一]少雄豪.初與諸父在葛榮中, 榮敗, 遷晉陽.與文帝隨賀拔嶽入關, 常從征伐.文帝討侯莫陳悅, 導追斬之牽屯山, 以功封饒陽縣伯.及魏文帝東征, 留導為華州刺史.既而趙青雀、於伏德、慕容思慶等作亂, 導禽伏德, 斬思慶, 屯渭橋會文帝軍.及事平, 進爵章武郡公, 加侍中.及高仲密以北豫州降, 文帝東征, 復以導為大都督, 行華州刺史, 甚得守扞之方.及大軍不利, 東魏追至稠桑, 知關中有備, 乃退.侯景來附, 詔徵隴右大都督獨孤信東下, 令導代信為秦州刺史、大都督、十五州諸軍事.及齊氏稱帝, 文帝討之, 魏文帝遣齊王廓鎮隴右, 徵導拜大將軍、大都督、二十三州諸軍事, 屯鹹陽.大軍還, 乃旋舊鎮.

導性寬明, 善撫禦, 文帝每出征, 導恒居守, 深為吏人所附, 朝廷重之.薨於上邽, 魏帝遣侍中、漁陽王綱監護喪事, 贈尚書令, 諡曰孝.朝議以導撫和西戎, 威恩顯著, 欲令世鎮隴右, 以彰厥德.乃葬上邽城西無疆原, 華戎會葬者萬餘人, 奠祭於路, 悲號振野, 皆曰「我君捨我乎」.大小相與負土成墳, 高五十餘尺, 周回八十餘步.為官司所止, 然後泣辭而去.天和五年, 重贈太師、柱國、豳國公.[二]

導五子：廣、亮、翼、椿、眾.亮、椿出後於杞.

廣字乾歸, 少方嚴, 好文學.武成初, 位大將軍、梁州總管, 進封蔡國公, 累遷秦州刺史、總管十三州諸軍事.性明察, 善撫綏, 人庶畏悅之.時晉公護諸子及廣弟杞公亮等侈靡踰制, 廣獨率禮, 又折節待士, 朝野稱焉.曾侍於武帝所, 食瓜美, 持以奉進, 帝悅之.廣以晉公護擅權, 勸令挹損, 護不能納.後除陝州總管, 以病免.及孝公追封豳國公, 詔廣襲爵.初、廣母李氏以廣患, 憂而成疾, [三]遂歿.廣居喪加篤, 乃以毀薨.世稱母為廣病, 廣為母死, 慈孝之道, 極於一門.武帝素服親臨.其故吏儀同李充信等上表褒述, 申其宿志, 庶存儉約.詔曰：「昔河間才藻, 追敘於中尉；東海謙約, 見稱於身後.可斟酌前典, 率由舊章, 使易簀之言, 得申遺志, 黜殯之請, 無虧令終.」於是贈本官, 加太保、隴右十四州諸軍事、秦州刺史, 諡曰文.葬於隴右, 所司一遵儉約之典.子洽嗣, 隋文輔政, 被害, 國除.

翼字乾宜, 封西陽郡公, 早薨, 諡曰昭.無子, 以杞公亮子溫嗣, 後坐亮反誅, 國除.眾字乾道, 少不慧, 封天水郡公, 為隋文所誅.

護字薩保, 幼方正有志度, 特為德皇帝所愛.文帝之入關, 以年小不從.普泰初, 始自晉陽至平涼, 時年十七.文帝諸子並幼, 遂委以家務, 內外無不嚴肅.文帝歎之, 以為類己.及臨夏州, 留護事賀拔嶽.嶽被害, 文帝至平涼, 以護為都督, 從破侯莫陳悅.後以迎魏帝功, 封水池縣伯.從文帝禽竇泰, 復弘農, 破沙苑, 戰河橋, 並有功.芒山之役, 為敵人所圍, 賴都督侯伏侯龍恩救, 乃免.[四]坐免官, 尋復本位.大統十三年, 進封中山公.十五年, 遷大將軍.與於謹征江陵, 進兵徑至江陵城下, 以待大軍至, 圍而剋之.師還, 護又討平襄陽蠻帥向天保等萬餘落.初行六官, 拜小司空.[五]

文帝西巡, 至牽屯山遇疾, 召護至涇州, 見文帝.帝曰：「吾形容若此, 必不濟.諸子幼, 天下事以屬汝.」護涕泣奉命.行至雲陽, 文帝崩, 護秘之, 至長安乃發喪.時嗣子沖幼, 強寇在近, 人情不安.護綱紀內外, 撫循文武, 眾心乃定.先是, 文帝常雲「我得胡力」, 當時莫曉其指, 時人以「護」字當之.尋拜柱國.文帝山陵畢, 護以天命有歸, 遣諷魏帝以禪代事.孝閔踐阼, 拜大司馬, 封晉國公, 邑萬戶.趙貴、獨孤信等將謀襲護, 護因貴入朝, 執之, 黨與皆伏誅.拜大塚宰.

時司會李植、軍司馬孫恒等密要宮伯乙弗鳳、張光洛、賀拔提、元進等為腹心, 說帝, 言護不守臣節, 宜圖之.帝然之, 數將武士於後園, 為執縛勢.護微知之, 出植為梁州, 恒為潼州, [六]欲遏其謀.後帝思植等, 每欲召之.護諫曰：「天下至親, 不過兄弟.若兄弟自搆嫌隙, 他人何易可親？但恐除臣後, 姦回得逞其欲, 非唯不利陛下, 亦危社稷.」因泣涕, 久之乃止.帝猶猜, 鳳等益懼, 密謀滋甚, 遂克日將誅護.光洛告護, 護乃召柱國賀蘭祥、小司馬尉遲綱等以鳳謀告之.祥並勸廢帝.時綱總領禁兵, 護乃遣綱入宮, 召鳳等議事, 以次執送護第.因罷散宿衛兵, 遣祥逼帝, 幽於舊邸.

於是召公卿畢集護第.護曰：「先王勤勞王業三十餘年, 寇賊未平, 奄棄萬國.寡人地則猶子, 親受顧命, 以略陽公既居正嫡, 與公等立而奉之, 革魏興周, 為四海主.自即位已來, 荒淫無度, 昵近群小, 疏忌骨肉, 大臣重將, 鹹欲誅夷.若此謀遂行, 社稷必致傾覆.寡人若死, 將何面目以見先王？今日寧負略陽公, 豈可負社稷！寧都公年德兼茂, 仁孝聖慈, 今欲廢昏立明, 公等以為何如？」群公鹹曰：「此公之家事, 敢不唯命是聽！」於是斬鳳於等門外, 並誅植、恒.尋弒帝, 迎明帝於岐州而立之.

二年, 拜太師, 賜路車冕服, 封子至為崇業郡公.初改雍州刺史為牧, 以護為之, 並賜金石之樂.

武成元年, 護上表歸政, 帝許之, 軍國大事尚委於護.帝性聰睿, 有識量, 護深憚之.有李安者, 本以鼎俎得寵於護, 擢為膳部下大夫.至是, 護令安因進食加毒, [七]帝遂崩.護立武帝, 百官總己以聽護.

自文帝為丞相, 立左右十二軍, 總屬相府.文帝崩後, 皆受護處分, 凡所徵發, 非護書不行.護第屯兵禁衛, 盛於宮闕.事無巨細, 皆先斷後聞.保定元年, 以護為都督中外諸軍事, 令五府總於天官.或有希護旨者, 雲周公德重, 魯立文王之廟, 以護功比周公, 宜用此禮.於是詔於同州晉國第立德皇帝別廟, 使護祭焉.三年, 詔自今詔誥及百司文書並不得稱公名, 以彰殊禮.護抗表固讓.初, 文帝創業, 即與突厥和親, 謀為掎角, 共圖高氏.是年, 乃遣柱國楊忠與突厥東伐, 破齊長城, 至並州而還, 期後年更舉, 南北相應.齊主大懼.

先是, 護母閻與皇第四姑及諸戚屬並沒齊, 皆被幽縶.護居宰相後, 每遣間使尋求, 莫知音息.至是, 並許還朝, 且請和好.四年, 皇姑先至.齊主以護權重, 乃留其母, 以為後圖.仍令人為閻作書與護曰：

吾念十九入汝家, 今以八十矣.凡生汝輩三男二女, 今日目下, 不睹一人, 興言及此, 悲纏肌骨.賴皇齊恩恤, 差安衰暮.又得與汝楊氏姑及汝叔母紇幹、汝嫂劉及汝新婦等同居, 頗以自適.但為微有耳疾, 大語方聞, 行動飲食, 幸無多損.

汝與吾別之時, 年尚幼小, 以前家事, 或不委曲.昔在武川鎮, 生汝兄弟, 大者屬鼠, 第二屬兔, 汝身屬蛇.鮮於脩禮起日, 吾合家大小先在博陵郡住, 相將欲向左人城.至唐河北, 被定州官軍打敗.汝祖及第二叔時俱戰亡.叔母賀拔及兒元寶、汝叔母紇幹及兒菩提並吾與汝六人, 同被禽捉入定州城.[八]未幾間, [九]將吾及汝送與元寶掌, 賀拔、紇幹各別分散.寶掌軍營在唐城內, 經停三日.寶掌所掠得男夫女婦可六七千人, 悉送向京.吾時與汝同被送限.至定州城南, 夜宿同鄉人姬庫根家.蠕蠕奴望見鮮於脩禮營火, 語吾雲：「我今走向本軍.」既至營, 遂告吾輩在此.明旦日出, 汝叔將兵邀截, 吾及汝等還得向營.汝時年十二, 共吾並乘馬隨軍, 可不記此事由緣也？後吾共汝在壽陽住.[一０]時元寶、菩提及汝姑兒賀蘭盛洛, 並汝身四人同學.博士姓成, 為人嚴惡, 汝等四人謀欲加害.吾共汝叔母聞知, 各捉其兒打之.唯盛洛無母, 獨不被打.後尒朱天柱亡歲, 賀拔阿鬥泥在關西, 遣人迎家累.汝叔亦遣奴來富迎汝及盛洛等.汝時著緋綾袍、銀裝帶, 盛洛著紫織成纈通身袍, 黃綾裏, [一一]並乘騾同去.盛洛小於汝, 三人並喚吾作阿摩敦.如此之事, 當分明記之.今又寄汝小時所著錦袍表一領, 至宜檢看, 知吾含悲抱戚, 多歷年祀.

禽獸草木, 母子相依, 吾有何罪, 與汝分隔, 今復何福, 還望見奴.世間所有, 求皆可得, 母子異國, 何處可求！假汝貴極公王, 富過山海；有一老母, 八十之年, 飄然千裏, 死亡旦夕, 不得一朝暫見, 不得一日同處, 寒不得汝衣, 饑不得汝食, 汝雖窮榮極盛, 光耀世間, 汝何用為？於吾何益？吾今日之前, 汝既不得申其供養, 事往何論.今日以後, 吾之殘命, 唯繫於汝.戴天履地, 中有鬼神, 勿雲冥昧, 而可欺負.

楊氏姑今雖炎暑, 猶能先發.關、河阻遠, 隔絕多年, 書依常體, 慮汝致惑, 是以每存款質, 兼亦載吾姓名, 當識此理, 勿以為怪.

護性至孝, 得書悲不自勝, 左右莫能仰視.報書雲：

區宇分崩, 遭遇災禍, 違離膝下, 三十五年.受形稟氣, 皆知母子, 誰知薩保, 如此不孝！宿殃積戾, 唯應賜鍾, 豈悟網羅, 上嬰慈母.但立身立行, 不負一物, 明神有識, 宜先哀憐.而子為公侯, 母為俘隸, 熱不見母熱, 寒不見母寒, 衣不知有無, 食不知饑飽, 泯如天地之外, 無由暫聞.晝夜悲號, 繼之以血, 分懷冤酷, 終此一生, 死若有知, 冀奉見於泉下耳.不謂齊朝解網, 惠以德音, 摩敦、四姑, 並許哀放.初聞此旨, 魂爽飛越, 號天叩地, 不能自勝.四姑即蒙禮送, 平安入境, 以今月十八日於河東拜見.遙奉顏色, 崩慟肝腸.但離絕多年, 存亡阻隔, 相見之始, 口未忍言.唯敘齊朝寬弘, 每存大德, 雲與摩敦雖處宮禁, 常蒙優禮, 今者來鄴, 恩遇彌隆.重降矜哀, 聽許摩敦垂敕, 曲盡悲酷, 備述家事.伏讀未周, 五情屠割.書中所道, 無一事敢忘.摩敦年尊, 又加憂苦, 常謂寢食貶損, 或多遺漏.伏奉論述, 次第分明.一則以悲, 一則以喜.當鄉裏破敗之日, 薩保年以十餘歲, [一二]鄰曲舊事, 猶自記憶；況家門禍難, 親戚流離？奉辭時節, 先後慈訓, 刻肌刻骨, 常纏心府.

天長喪亂, 四海橫流, 太祖乘時, 齊朝撫運, 兩河三輔, 各遇神機.源其事跡, 非相負背.太祖升遐, 未定天保, [一三]薩保屬當猶子之長, 親受顧命.雖身居重任, 職當憂責, 至於歲時稱慶, 子孫在庭, 顧視悲摧, 心情斷絕, 胡顏履戴, 負愧神明.齊朝霈然之恩, 既已霑洽, 愛敬之至, 施及傍人.草木有心, 禽魚感澤, 況在人倫, 而不銘戴？有國有家, 信義為本, 伏度來期, 已應有日.一得奉見慈顏, 永畢生願.生死肉骨, 豈過今恩, 負山戴嶽, 未足勝荷.二國分隔, 理無書信, 主上以彼朝不絕母子之恩, 亦賜許奉答.不期今日, 得通家問, 伏紙嗚咽, 言不宣心.蒙寄薩保別時所留錦袍表, 年歲雖久, 宛然猶識, 抱此悲泣, 至於拜見, 事歸忍死, 知復何心！

齊朝不即發遣, 更令重與護書, 要護重報.護復書, 往返至於再三, 而母竟不至.朝議以其失信, 令有司移齊, 移未送而母至.舉朝慶悅, 大赦天下.護與母暌隔多年, 一朝聚集, 凡所資奉, 窮極華盛.每四時伏臘, 武帝率諸親戚, 行家人禮, 稱觴上壽, 榮貴之極, 振古未聞.

是年, 突厥復率眾赴期.[一四]護以齊氏初送國親, 未欲即行, 復慮失信蕃夷, 不得已, 遂請東征.九月, 詔徵二十四軍及左右廂散隸、秦隴巴蜀兵、諸蕃國眾二十萬人.十月, 帝於廟庭授護斧鉞.出軍至潼關, 乃遣柱國尉遲迥為前鋒, 大將軍權景宣率山南兵出豫州, 少師楊摽出軹關.護連營漸進, 屯軍弘農.迥圍洛陽, 柱國齊王憲、鄭公達奚武等營芒山.護性無戎略, 此行又非本心, 故師出雖久, 無所克獲.以無功, 與諸將稽首請罪, 帝弗之責.天和二年, 護母薨, 尋詔起令視事.五年, 詔賜護軒懸之樂, 六佾之舞.

護性甚寬和, 然暗於大體.自恃建立功, 久當權軸, 所任皆非其人.兼諸子貪殘, 僚屬縱溢, 莫不蠹政害人.帝以其暴慢, 密與衛王直圖之.七年三月十八日, 護自同州還, 帝禦文安殿見護訖, 引入含仁殿, 朝皇太後.先是, 帝於禁中見護, 常行家人禮.護謁太後, 太後必賜之坐, 帝每立侍.至是, 護將入, 帝謂曰：「太後春秋既尊, 頗好酒, 諸親朝謁, 或廢引進.喜怒有時乖爽.比諫, 未蒙垂納.兄今願更啟請.」因出懷中酒誥授護曰：「以此諫太後.」護入, 如帝所誡, 讀示太後.未訖, 帝以玉珽自後擊之, 踣地, 又令宦者何泉以禦刀斫之.泉懼, 斫不能傷.時衛王直先匿於戶內, 乃出斬之.

初, 帝欲圖護, 王軌、宇文神舉、宇文孝伯頗預其謀.是日, 軌等並在外, 更無知者.殺護訖, 乃召宮伯長孫覽等, 即令收護子柱國譚國公會、大將軍莒國公至、崇業公靜、正平公乾嘉及乾基、乾光、乾蔚、乾祖、乾威等, 並柱國侯伏侯龍恩、龍恩弟大將軍萬壽、大將軍劉勇、中外府司錄尹公正、袁傑、膳部下大夫李安等, 於殿中殺之.齊王憲曰：「安出自皁隸, 所典庖廚而已, 未足加戮.」帝曰「汝不知耳, 世宗之崩, 安所為也.」十九日, 乃詔暴護等罪, 大赦, 改天和七年為建德元年.護世子訓為蒲州刺史, 其夜遣柱國越公盛乘傳鎮蒲州, 徵訓赴京師, 至同州賜死.護長史叱羅協、司錄馮遷及所親任者皆除名.護子昌城公深使突厥, [一五]遣開府宇文德齎璽書就殺之.三年, 詔復護及諸子先封, 諡護曰蕩, 並改葬之.

叱羅協, 代郡人, 本名與武帝諱同, 後改焉.少寒微, 嘗為州小吏, 以恭謹見知.竇泰為禦史中尉, 以協為書侍禦史.泰向潼關, 協為監軍.泰死, 協見獲.文帝授大丞相東閤祭酒, 累遷相府屬、從事中郎.協歷事二京, 詳練故事, 又深自剋勵, 文帝頗委任之.然猶以家屬在東, 疑其戀本.及河橋戰敗, 協隨軍還.文帝知協不貳, 封冠軍縣男, 進爵為侯.後為大將軍尉遲迥長史, 率兵伐蜀, 行潼州事.魏恭帝三年, 文帝徵協入朝, 論蜀中事, 乃賜姓宇文氏.

晉公護既殺孫恒、李植等, 欲委腹心於司會柳慶、司憲令狐整等, 二人並辭, 俱薦協.護遂徵協入朝, 引與同宿, 深寄託之.協誓以軀命自效, 護大悅, 以為得協之晚.稍遷護府長史, 進爵為公, 常在護側.明帝知其材識庸淺, 每按抑之, 數謂曰：「汝何知也！」猶以護所親任, 每含容之.及明帝崩, 便授協司會中大夫、中外府長史.協形貌瘦小, 舉措褊急, 既以得志, 每自矜高；及其所言, 多乖事衷, 當時莫不笑之.護以其忠己, 每提獎之.協既受護重委, 冀得婚連帝室, 乃求復舊姓叱羅氏, 許之.又進位柱國.護以協年老, 許其致仕, 而協貪榮, 未肯告退.及護誅, 除名.建德三年, 以協宿齒, 授儀同三司、賜爵南陽郡公.卒, 子金剛嗣.

馮遷字羽化, 弘農人.少修謹, 有幹能, 為護府司錄.性質直, 小心畏慎, 兼明練時事, 善於斷決, 每校閱文簿, 孜孜不倦, 以此甚為護委任.後授陝州刺史.遷本寒微, 不為時輩所重.一旦刺舉本州, 唯以謙恭接待鄉邑, 人無怨者.復入為司錄, 累遷小司空.自天和後, 以年老, 委任稍衰.及護誅, 猶除名.卒於家.子恕, 位儀同三司.

杞簡公連, 幼而謹厚, 臨敵果毅.隨德皇帝遇定州軍於唐河, 俱戰歿.保定初, 追贈太傅、柱國大將軍、大司徒, 封杞國公, 諡曰簡.子元寶, 為齊神武所害.保定初, 追贈大將軍、小司徒, 襲封杞國公, 諡曰烈, 以章武公導子亮嗣.

亮字乾德, 位梁州總管.及豳國公廣薨, 以亮為秦州總管, 廣所部悉以配焉.在州甚無政績.尋進柱國, 從東伐, 進上柱國.仍從平鄴, 遷大司徒.大象初, 以行軍總管與元帥鄖國公韋孝寬等伐陳[一六].還至豫州, 密謀襲孝寬營, 將反逆, 孝寬追斬之.子胲明[一七]坐亮誅, 詔以亮弟椿為烈公後.

椿字乾壽, 位上柱國、大司徒.大定中, 為隋文帝所害, 並其五子.

莒莊公洛生, 少任俠, 好施愛士, 北州賢俊皆與之遊, 而才能多出其下.及葛榮破鮮於脩禮, [一八]以洛生為漁陽王, 仍領德皇帝餘眾, 時人皆呼為洛生王.洛生善撫將士, 是以克獲常冠諸軍.尒朱榮定山東, 時洛生在虜中, 榮雅聞其名, 心憚焉.尋為榮所害.保定初, 追贈大將軍, [一九]封莒國公, 諡曰莊.

子菩提, 為齊神武所害.[二０]保定初, 追贈大將軍、小宗伯, 襲爵, 諡曰穆, 以晉公護子至嗣.

至字乾附, 後坐父護誅, 詔以衛王直子賓為穆公後.賓字乾瑞, 尋坐直誅, 而齊王憲子廣都郡公貢襲.貢字乾貞, 宣帝初, 被誅, 國除.

虞國公仲, 德皇帝從父兄也.卒於代.保定初, 追贈太傅、柱國大將軍、大司徒, 封虞國公.子興嗣.

興生, 屬兵亂, 與仲相失, 年幼莫知其戚屬遠近, 與文帝兄弟, 初不相識.沙苑之敗, 預在行間, 被虜, 隨例散配諸軍.興性弘厚, 有志度, 雖流離世故, 而風範可觀.保定二年, 詔訪仲子孫, 興始附屬籍.武帝以興帝戚近屬, 尊禮之甚厚.位開府儀同三司、宗師, 襲爵虞國公.薨, 武帝親臨慟焉.詔大司空、申國公李穆監護喪事, 贈柱國大將軍, 諡曰靖.

子洛嗣, 位儀同三司.隋初為介國公, 為隋室賓雲.

廣川公測字澄鏡, 文帝之族子也.高祖中山、曾祖豆□、祖騏驎、父永, 仕魏位並顯達.

測性沈密, 少篤學, 仕魏, 位司徒右長史, 尚宣武女陽平公主, 拜駙馬都尉.及孝武疑齊神武, 詔測詣文帝, 密為之備.還, 封廣川縣伯.尋從孝武西遷, 進爵為公.文帝為丞相, 以測為右長史, 委以軍國, 又令測詳定宗室昭穆遠近, 附於屬籍.

歷位侍中、開府儀同三司, 行汾州事.政在簡惠, 頗得人和.地接東魏, 數相抄竊, 或有獲其為寇者, 多縛送之.測皆命解縛, 置之賓館, 然後引與相見, 如客禮焉.仍宴設, 放還其國, 衛送出境.自是東魏人大慚, 乃不為寇, 兩界遂通慶弔, 時論方之羊叔子.或有告測懷貳, 文帝怒曰：「測為我安邊, 何為間骨肉！」乃命斬之.仍許測便宜從事.轉行綏州事.每歲河冰合後, 突厥即來寇掠.先是, 常預遣居人入城堡以避之.測至, 皆令安堵.乃於要路數百處並多積柴, 仍遠斥候, 知其動靜.是年十二月, 突厥從連穀入寇, 去界數十裏, 測命積柴處一時縱火.突厥謂大軍至, 懼而遁走, 委棄雜畜輜重不可勝數.自是不敢復至.測因請置戍兵以備之.後卒於太子少保, 文帝親臨慟焉, 仍令水池公監護喪事, 諡曰靖.

測性仁恕, 好施與.在洛陽之日, 曾被竊盜, 所失物即其妻陽平公主之衣服也.州縣禽盜, 並物俱獲.測恐此盜坐之以死, 不認焉, 遂遇赦免.盜既感恩, 請為測左右、及測從孝武西遷, 事極狼狽, 盜人亦從測入關, 並無異志.子該嗣, 位徐州刺史.[二一]測弟深.

深字奴幹, 性鯁正, 有器局.年數歲, 便累石為營, 折草作旌旗, 布置行伍, 皆有軍陣之勢.父永遇見之, 喜曰：「汝自然知此, 後必為名將.」孝武西遷, 事起倉卒, 人多逃散.深時為子都督, 領宿衛兵, 撫循所部, 並得入關.以功賜爵長樂縣伯.大統中, 累轉尚書直事郎中.

及齊神武屯蒲阪, 分遣其將竇泰趨潼關, 高敖曹圍洛州.周文帝將襲泰, 諸將鹹難之.帝隱其事, 陽若未有謀, 獨問策於深.深曰：「竇氏, 高歡驍將, 歡每仗之禦侮.今大軍就蒲阪, 則歡拒守, 竇必援之, 內外受敵, 取敗道也.不如選輕銳潛出小關, 竇性躁急, 必來決戰, 高歡持重, 未即救之, 則竇可禽也.虜竇, 歡勢自沮, 迴師禦之, 可以制勝.」文帝喜曰：「是吾心也.」軍遂行, 果獲泰, 齊神武亦退.深又說文帝進取弘農, 復剋之.文帝大悅, 謂深曰：「君即吾家陳平也.」

是冬, 齊神武又率大眾至沙苑, 諸將皆懼, 惟深獨賀.文帝問其故, 對曰：「歡撫河北, 甚得眾心, 雖乏智謀, 人皆用命, 以此自守, 未易可圖.今懸師度河, 非眾所欲, 唯歡恥失竇氏, 愎諫而來, 所謂忿兵, 一戰可禽也.不賀何為.」文帝然之.尋大破齊軍, 果如所策.

俄進爵為侯.六官建, 拜小吏部下大夫, 遷中大夫.武成元年, 遷豳州刺史, 改封安化縣公.保定初, 除京兆尹, 入為司會中大年.

深少喪父, 事兄甚謹.性多奇譎, 好讀兵書, 既居近侍, 每進籌策.及在選曹, 頗有時譽.性仁愛, 從弟神舉、神慶幼孤, 深撫訓之, 義均同氣, 世亦以此稱焉.卒於位, 諡曰成康.子孝伯.

孝伯字胡王, 其生與武帝同日, 文帝甚愛之, 養於第內.及長, 又與武帝同學.武成元年, 拜宗師上士, 時年十六.性沈正謇諤, 好直言.

武帝即位, 欲引置左右.時政在塚臣, [二二]不得專制, 乃託言少與同業受經, 思相啟發.由是護弗之猜, 得入為右侍上士, 恒侍讀.及遭父憂, 詔令服中襲爵.武帝嘗謂曰：「公於我, 猶漢高與盧綰也.」賜以十三環金帶.自是恒侍左右, 出入臥內, 朝務皆得預焉.孝伯亦竭心盡力, 無所回避.至於時政得失, 外間細事, 皆以奏聞.帝信委之, 當時莫比.及將誅晉公護, 密與衛王直圖之, 惟孝伯及王軌、宇文神舉等頗得參預.護誅, 授開府儀同三司, 歷司會中大夫、左宮正.[二三]

皇太子既無令德, 孝伯言於帝曰：「皇太子德聲未聞, 請妙選正人為其師友, 調護聖質, 不然, 悔無所及.」帝斂容曰：「卿世載鯁正, 竭誠所事, 觀卿此言, 有家風矣.」孝伯拜謝曰：「非言之難, 受之難也, 深願陛下思之.」帝曰：「正人豈復過君？」於是以尉遲運為右宮正, 孝伯仍為左宮正、宗師中大夫.累遷右宮伯.嘗因侍坐, 帝問：「我兒比進不？」答曰：「皇太子比懼天威, 更無罪失.」及王軌因內宴捋帝鬚, 言太子之不善.帝罷酒, 責孝伯曰：「公常謂我雲太子無過, 今軌有此言, 公為誑矣.」孝伯拜曰：「臣聞父子之際, 人所難言, 臣知陛下不能割情忍愛, 遂爾結舌.」帝知其意, 默然久之, 乃曰；「朕已委公, 公其勉之.」

及大軍東討, 拜內史下大夫, 令掌留臺事.軍還, 帝曰：「居守之重, 無忝戰功.」於是加授大將軍, 進爵廣陵郡公, 並賜金帛女妓等.復為宗師.每車駕巡幸, 常令居守.[二四]後帝北討, 至雲陽宮寢疾, 驛召孝伯赴行在所, [二五]執其手曰：「吾自量必無濟理, 以後事付君.」是夜, 授司衛上大夫, 總宿衛兵馬, 令馳驛入京鎮守.

宣帝即位, 授小塚宰.帝忌齊王憲, 意欲除之, 謂孝伯曰：「公能圖之, 當以其官位相授.」孝伯叩頭曰：「齊王戚近功高, 棟梁所寄.臣若順旨, 則臣為不忠, 陛下為不孝之子也.」[二六]帝因疏之, 乃與於智、鄭譯等圖其事.令智告憲謀逆, 遣孝伯召入, 誅之.

帝之西征也, 在軍有過行, 鄭譯時亦預焉.軍還, 孝伯及王軌盡以白武帝.武帝怒, 撻帝數十, 乃除譯名.至是, 帝追憾被杖, 乃問譯：「我腳上杖痕誰所為也？」譯曰：「事由宇文孝伯及王軌.」譯又說軌捋帝鬚事, 帝乃誅軌.尉遲運懼, 私謂孝伯曰：「吾徒必不免禍, 奈何？」孝伯曰：「今堂上有老母, 地下有武帝, 為臣為子, 知欲何之！且委質事人, 本徇名義, 諫而不入, 將焉逃死？足下若為身計, 宜且遠之.」於是各行其志.運尋出為秦州總管.帝荒淫日甚, 誅戮無度.孝伯頻諫不從, 由是益疏.後稽胡反, 令孝伯為行軍總管, 從越王盛討平之.及軍還, 帝將殺之, 乃託以齊王事誚之曰：「公知齊王謀反, 何以不言？」對曰：「臣知齊王忠於社稷, 為群小媒櫱, 加之以罪.臣以言必不用, 所以不言.且先帝屬微臣輔陛下, 今諫而不從, 實負顧託.以此為罪, 是所甘心.」帝慚, 俛首不語.令賜死於家, 時年三十六.

及隋文帝踐極, 以孝伯、王軌忠而獲罪, 並令收葬, 復其官爵.嘗謂高熲曰：「宇文孝伯實有周良臣, 若此人在朝, 我輩無措手處.」子歆嗣.

東平公神舉, 文帝之族子也.高祖普陵、曾祖求男, 仕魏位並顯達.祖金殿, 魏兗州刺史、安喜縣侯.

父顯和, 少而襲爵, 性矜嚴, 頗涉經史, 膂力絕人, 彎弓數百斤, 能左右馳射.孝武之在蕃, 顯和早蒙眷遇.時屬多難, 嘗問計於顯和.顯和具陳宜杜門晦跡, 相時而動, 帝深納焉.及即位, 拜閤內都督, 封城陽縣公, 以恩舊遇之甚厚.顯和所居隘陋, 乃撤殿省賜為寢室, 其見重如此.

及齊神武專政, 帝每不自安, 問顯和曰：「天下豬豬, 將如之何？」對曰：「莫若擇善而從.」因誦詩雲：「彼美人兮, 西方之人兮.」帝曰：「是吾心也.」遂定入關策.以其母老, 令預為計.對曰：「今日之事, 忠孝不並.[二七]然臣不密則失身, 安敢預為私計.」帝愴然改容曰：「卿, 我之王陵也.」遷朱衣直閤、閤內大都督, 改封長廣縣公.從孝武入關.至溱水, 周文帝素聞其善射而未之見, 俄而水傍有一小鳥, 顯和射中之.文帝笑曰：「我知卿工矣.」進位車騎大將軍、儀同三司、散騎常侍.卒.建德三年, 追贈驃騎大將軍、開府儀同三司.

神舉早孤, 有夙成之量.及長, 神情倜儻, 志略英贍, 眉目疏朗, 儀貌魁梧.明帝初, 起家中侍上士.帝留意翰林, 而神舉雅好篇什, 每遊幸, 神舉恒從.襲爵長廣縣公.天和元年, 累遷右宮伯中大年, 進爵清河郡公.建德三年, 自京兆尹出為熊州刺史, 齊人憚其威名.及帝東伐, 從平並州, 即授刺史.州既齊氏別都, 多有姦猾, 神舉示以威恩, 遠近悅服.改封武德郡公, 進柱國大將軍, 又改封東平郡公.宣政元年, 轉司武上大夫.及幽州人盧昌期等據範陽反, 詔神舉討禽之.時齊黃門侍郎盧思道亦在反中, 賊平, 將解衣伏法, 神舉乃釋而禮之, 即令草露布.屬稽胡反, 寇西河, 神舉與越王盛討之.時突厥赴救, 神舉以奇兵擊之, 突厥敗走, 稽胡款服.即授並州總管.

神舉見待於武帝, 處心腹之任, 王軌、宇文孝伯等屢言皇太子之短, 神舉亦頗預焉.及宣帝即位, 荒淫無度, 神舉懼及禍, 懷不自安.初定範陽之後, 威聲甚振, 帝亦忌其名望, 兼以宿憾, 遂使人齎酖酒賜之, 薨於馬邑, 時年四十八.

神舉美風儀, 善辭令, 博涉經史, 性愛篇章, 尤工騎射.臨戎對寇, 勇而有謀, 蒞職當官, 每著聲績.兼好施愛士, 以雄豪自居, 故得任兼文武, 聲彰外內.百僚無不仰其風則, 先輩舊齒至於今稱之.

子同嗣, 位至儀同大將軍.神舉弟慶.

慶字神慶, 沈深有器局, 少以聰敏見知.初受業東觀, 頗涉經史.既而謂人曰：「書足記姓名而已, 安能久事筆硯為腐儒業乎？」時文州賊亂, 慶應募從征, 以功授都督.衛王直鎮山南, 引為左右.慶善射, 有膽氣, 好格猛獸, 直甚壯之.稍遷車騎大將軍、儀同三司.及誅宇文護, 慶有謀焉.進授驃騎大將軍, 加開府.從武帝攻河陰, 先登攀堞, 與賊短兵接, 中石乃墜, 絕而後蘇.帝勞之曰：「卿勇可以賈人也.」復從武帝拔晉州, 齊兵大至, 慶與齊王憲輕騎覘之, 卒與賊[相遇, 為賊所]窘.[二八]憲挺身而遁.慶退據汾橋, 眾賊爭進, 慶射之, 所中人馬必倒, 賊乃稍卻.及拔高壁, 剋並州, 下信都, 禽高湝, 功並居最.進位大將軍, 封汝南郡公.尋以行軍總管擊延安反胡, 平之.歷延、寧二州總管.

隋文帝為丞相, 以行軍總管征江表, 次白帝, 以勞進上大將軍.帝與慶有舊, 甚見親待, 令督丞相軍事, 委以心腹.尋加柱國.開皇初, 拜左武衛將軍, 進上柱國.數年, 除涼州總管.歲餘徵還, 不任以職.

初, 文帝龍潛時, 嘗與慶言, 謂曰：「天元質無積德, 其相貌壽亦不長, 加以法令繁苛, 耽恣聲色, 以吾觀之, 殆將不久.又諸侯微弱, 各令就國, 曾無深根固本之計, 羽翮既翦, 何能及遠？尉遲迥貴戚, 早著聲望, 國家有釁, 必為亂階.然智量庸淺, 子弟輕佻, 貪而少惠, 終致亡滅.司馬消難反覆之虜, 亦非池內之物, 變在俄頃.但輕薄無謀, 未能為害, 不過自竄江南耳.庸蜀險隘, 易生艱阻, 王謙愚蠢, 素無籌略, 但恐為人所誤, 不足為虞.」未幾, 上言皆驗.及此, 慶恐上遺忘, 不復收用, 欲見舊蒙恩顧, 具錄前言, 為表奏之.上省表大悅, 下詔曰：「朕言之驗, 自是偶然；公乃不忘, 彌表誠節.深感至意, 嘉尚無已.」自是上每加優禮.卒於家.

子靜亂, [二九]尚隋文女廣平公主, 位儀同、安德縣公、熊州刺史.先慶卒.

靜亂子協, 位右翊衛將軍.宇文化及之亂, 遇害.

協弟皛, 字婆羅門, 大業中養於宮內, 後為千牛左右.煬帝甚親昵之, 每有遊宴, 必侍從.至於出入臥內, 伺察六宮, 往來不限門禁.時人號為宇文三郎.與宮人淫亂, 至於妃嬪公主亦有醜聲.蕭後言於帝, 皛聞, 懼不敢見.協因奏皛壯, 不可久在宮掖.帝不之罪, 召入, 待之如初.化及殺逆際, 為亂兵所害.

論曰：自古受命之君及守文之主, 非獨異姓之輔, 亦有骨肉之助焉.其茂親則有魯衛、梁楚, 其疏屬則有凡蔣、荊燕, 鹹能飛聲騰實, 不滅於百代之後.至若豳孝公之勳烈, 加之以善政, 蔡文公之純孝, 飾之以儉約, 峨峨焉足以□轢於前載矣.[三０]

有周受命之始, 宇文護實預艱難.及文後崩殂, 諸子沖幼, 群公懷等夷之志, [三一]天下有去就之心, 卒能變魏為周, 捍危獲乂者, 護之力也.向使加之以禮讓, 經之以忠貞, [三二]桐宮有悔過之期, 未央終天年之數, 則前史所載, 焉足道哉.然護寡於學術, 昵近群小, 威福在己, 征伐自出, 有人臣無君之心, 為人主不堪之事, 終於妻子為戮, 身首橫分, 蓋其宜也.

當隋氏之起, 假天威而服海內, 冑以葭莩之親, 據一州而協義舉, 可謂忠而能勇.功業不遂, 悲夫！亮實庸才, 圖非常於巨逆, 古人稱不度德、不量力者, 其斯之謂歟.宇文測兄弟驅馳於經綸之日, 孝伯、神舉盡言於父子之間, 觀其智勇忠概, 並可追蹤於古人矣.校勘記

[一]　章武公導字菩薩　諸本「章」作「常」, 「常武公」三字在上文「追復封爵」下.按地志無「常武郡」, 「常」乃「章」之訛.章武公是宇文導封爵, 非宇文會原爵.今改正.

[二]　重贈太師柱國豳國公　諸本脫「豳國」二字, 據周書卷一０宇文導傳補.

[三]　初廣母李氏以廣患憂而成疾　諸本「以」下無「廣」字, 周書卷一０宇文廣傳有.按下文雲：「母為廣病.」有「廣」字是, 今據補.

[四]　賴都督侯伏侯龍恩救乃免　諸本無下「侯」字, 周書卷一一晉蕩公護傳有.按下文亦作「侯伏侯龍恩」.今據補.

[五]　初行六官拜小司空　諸本無「小」字, 周書及通志卷八五宇文護傳有.按周制, 司空分大小, 不單稱司空.據周書卷二文帝紀, 初建六官時, 侯莫陳崇為大司空, 則宇文護當是小司空.今據補「小」字.

[六]　恒為潼州　諸本「潼」作「同」, 周書作「潼」.按本書卷九、周書卷三孝閔帝紀並作「潼」.潼州見隋書地理志上金山郡註.同州是北周重鎮, 孫恒被出, 不得居此.今據改.

[七]　護令安因進食加毒　諸本「安」下衍「自」字, 據周書刪.

[八]　同被禽捉入定州城　諸本脫「州」字, 據周書補.

[九]　未幾間　諸本「間」訛作「聞」.據周書改.

[一０]後吾共汝在壽陽住　諸本「住」訛作「任」, 據周書改.

[一一]盛洛著紫織成纈通身袍黃綾裏　諸本脫「袍」字, 據周書補.

[一二]當鄉裏破敗之日薩保年以十餘歲　諸本「破」訛「被」, 又脫「餘」字, 據周書改補.護母書言當鮮於脩禮敗時, 護年十二.可證當有「餘」字.

[一三]太祖升遐未定天保　諸本無「天保」二字, 周書有.按「未定天保」, 猶言「天命未定」.今從周書補.

[一四]突厥復率眾赴期　諸本「期」作「朝」.周書、通志作「期」.按下文言「復慮失信蕃夷」, 則是先有期約.「朝」乃「期」之訛, 今據改.

[一五]護子昌城公深使突厥　諸本「深」作「澡」, 周書作「深」.按本書卷一０、周書卷五武帝紀建德元年二月並作「深」, 今據改.

[一六]以行軍總管與元帥鄖國公韋孝寬等伐陳　諸本「鄖」作「鄭」, 周書卷一０宇文亮傳作「鄖」.按韋孝寬封鄖國公, 見本書卷六四本傳.今據改.

[一七]子胲明　諸本無「子」字, 周書作「子明」, 通志卷八五作「子胲明」.張森楷謂「胲」字無誼, 當誤.按「胲」與「子」音形相去甚遠, 不可能由「子」訛為「胲」.今從通志補「子」字.

[一八]及葛榮破鮮於脩禮　通志卷八五莒莊公洛生傳「破」作「殺」.按鮮於脩禮為叛徒元洪業所殺, 見魏書卷九肅宗紀孝昌二年八月及魏書卷五八楊津傳.這裏作「破」作「殺」都不確.

[一九]保定初追贈大將軍　周書卷一０莒莊公洛生傳「大將軍」上有「柱國」二字.按周書同卷言洛生兄顥、連並於保定初贈柱國大將軍, 則洛生贈官亦當相同.此脫「柱國」二字.

[二０]子菩提為齊神武所害　諸本「提」作「薩」, 周書作「提」.按菩提見前宇文護母與護書.又宇文導字菩薩, 從兄弟不當同字.作「薩」誤, 今據改.

[二一]位徐州刺史　諸本「徐」作「除」.按地志無「除州」, 「

除」乃「徐」之訛.今據通志卷八五廣川公測傳改.

[二二]時政在塚臣　諸本「塚」作「家」, 周書卷四０宇文孝伯傳作「塚」.按「塚臣」指宇文護, 時為大塚宰執政.作「家」誤, 今據改.

[二三]左宮正　諸本「宮」訛作「官」.據周書、通志及本傳下文改正.

[二四]每車駕巡幸常令居守　諸本「常」下有「執其手」三字, 周書無.按此涉下文「執其手曰」而誤衍.今據刪.

[二五]驛召孝伯赴行在所　諸本脫「在」字, 據周書、通志補.

[二六]則臣為不忠陛下為不孝之子也　諸本「陛下」下無「為」字.通志有.按周書此句作「則臣為不忠之臣, 陛下為不孝之子也」.「為」字不可少, 今據通志補.

[二七]今日之事忠孝不並　諸本脫「日」字, 據周書卷四０、通志卷八五宇文神慶傳補.

[二八]慶與齊王憲輕騎覘之卒與賊[相遇為賊所]窘　諸本脫「之」字, 據通志卷八五宇文神舉附弟神慶傳補.又脫「相遇為賊所」五字, 據隋書卷五０宇文神慶傳補.

[二九]子靜亂　隋書「亂」作「禮」.張森楷謂「禮」是.按當由「禮」之簡體「禮」, 與「亂」之簡體「□」形似而訛, 張說疑是.

[三０]峨峨焉足以□轢於前載矣　諸本無「轢」字, 周書卷十史臣論有.按「□轢」同「轔轢」, 踐越之意, 今據補.

[三一]群公懷等夷之志　諸本「志」訛作「士」, 據周書卷十一史臣論改.

[三二]經之以忠貞　周書「經」作「繼」.疑此訛.

北史卷五十八 列傳第四十六

周室諸王

文帝十王　孝閔帝一王　明帝二王　武帝六王　宣帝二王

周文帝十三子：姚夫人生明帝.後宮生宋獻公震.文元皇後生孝閔皇帝.文宣叱奴皇後生武帝、衛剌王直.達步幹妃生齊煬王憲[一].王姬生趙僭王招.後宮生譙孝王儉、陳惑王純、越野王盛、代奰王達、冀康公通、滕聞王逌.

宋獻公震, 字彌俄突, 幼而敏達.大統十六年, 封武邑公, 尚魏文帝女.其年薨.保定元年, 追贈大司馬, 封宋國公.

無子, 以明帝第三子實嗣.建德三年, 進爵為王.大象中, 為大前疑, 尋為隋文帝害, 國除.

衛剌王直, 字豆羅突.魏恭帝三年, 封秦郡公.武成初, 進封衛國公, 歷雍州牧、大司空、襄州總管.直, 武帝母弟也, 性浮詭.以晉公護執政, 遂貳於帝而昵護.及南討軍敗, 慍於免黜, 又請帝除護.帝宿有誅護意, 遂與直謀之.及護誅, 帝以齊王憲為大塚宰.直既乖本望, 又請為大司馬, 欲擅威權.帝知其意, 謂曰：「汝兄弟長幼有序, 何反居下列也？」以為大司徒.建德三年, 進爵為王.

初, 帝以直第為東宮, 更使直自擇所居.直歷觀府署, 無稱意者, 至廢陟屺佛寺, 遂欲居之.齊王憲謂曰：「弟兒女成長, 此寺褊小, 詎是所宜？」直曰：「一身尚不自容, 何論兒女！」憲怪而疑之.直嘗從帝校獵而亂行, 帝怒, 對眾撻之.自是, 憤怨滋甚.及帝幸雲陽宮, 直在京師反, 攻肅章門, 司武尉遲運閉門, 不得入, 退走.追至荊州獲之, 免為庶人, 囚諸宮中.尋有異志, 及其子十人並誅之, 國除.

齊煬王憲, 字毗賀突.性通敏, 有度量.初封涪城縣公.少與武帝俱受詩傳, 鹹綜機要, 得其指歸.文帝嘗賜諸子良馬, 唯其所擇.憲獨取駁者.帝問之, 對曰：「此馬色類既殊, 或多駿逸.若從軍征伐, 牧圉易分.」帝喜曰：「此兒智識不凡, 當成重器.」後從上隴, 經官馬牧, 文帝每見駁馬, 輒曰「此我兒馬也」, 命取以賜之.魏恭帝元年, 進封安城郡公.明帝即位, 授大將軍.

武成初, 除益州總管, 進封齊國公.初, 平蜀之後, 文帝以其形勝之地, 不欲使宿將居之.諸子中欲有推擇, 遍問武帝以下, 誰欲此行, 並未及對, 而憲先請.文帝曰：「刺史當撫眾臨人, 非爾所及.以年授者, 當歸爾兄.」憲曰：「才用殊不關大小, 試而無效, 甘受面欺.」文帝以憲年尚幼, 未之遣.明帝追遵先旨, 故有此授.憲時年十六, 善於撫綏, 留心政術, 辭訟輻湊, 聽受不疲.蜀人悅之, 共立碑頌德.

保定中, 徵拜雍州牧.及晉公護東伐, 以尉遲迥為前鋒, 圍洛陽.齊兵數萬, 奄出軍後, 諸軍恇駭, 並各退散.唯憲與王雄、達奚武拒之, 而雄為齊人所敗, [二]三軍震懼.憲親自督勵, 眾心乃安.時晉公護執政, 雅相親委, 賞罰之際, 皆得預焉.天和三年, 以憲為大司馬, 行小塚宰, 雍州牧如故.四年, 齊將獨孤永業來寇, 詔憲與柱國李穆出宜陽, 築崇德等五城, 絕其糧道.齊將斛律明月築壘洛南.五年, 憲涉洛邀之, 明月遁走.是歲, 明月又於汾北築城, 西至龍門.晉公護問計於憲, 憲曰：「兄宜暫出同州為威容, 憲請以精兵居前, 隨機攻取.」六年, 憲率眾出自龍門, 齊將新蔡王康德潛軍宵遁.[三]憲乃度河, 攻其伏龍等四城, 二日盡拔.又攻張壁, 克之.斛律明月時在華穀, [四]弗能救, 乃北攻姚襄城陷之.汾州又見圍日久, 憲遣柱國宇文盛運粟饋之.[五]憲自入兩乳穀, 襲克齊伯杜城.[六]使柱國譚公會築石殿城以為汾州之援.齊平原王段孝先、蘭陵王高長恭引兵大至, 大將軍韓歡為齊人所乘, 遂退.憲身自督戰, 齊眾稍卻.會日暮, 乃各收軍.

及晉公護誅, 武帝召憲入, 免冠拜謝.帝謂曰：「汝親則同氣, 休戚共之, 事不相涉, 何煩致謝？」乃詔憲往護第, 收兵符及諸簿籍等.尋以憲為大塚宰.時帝既誅宰臣, 親覽朝政, 方欲齊之以刑, 爰及親親, 亦為刻薄.憲既為護所任, 自天和後, 威勢漸隆.護欲有所陳, 多令憲奏.其間或有可不, 憲慮主相嫌隙, 每曲而暢之.帝亦悉其此心, 故得無患.然猶以威名過重, 終不能平, 雖遷授塚宰, 實奪其權也.開府裴文舉, 憲之侍讀, 帝嘗禦內殿引見, 謂曰：「昔魏末不綱, 太祖匡輔元氏；有周受命, 晉公復執威權.積習生常, 便謂法應須爾.豈有三十歲天子可為人所制乎？且近代以來, 又有一弊, 暫經隸屬, 便即禮若君臣, 此乃亂時權宜, 非經國之術.爾雖陪侍齊公, 不得即同臣主.且太祖十兒, 寧可悉為天子？卿宜規以正道, 無令兄弟自致嫌疑.」文舉再拜而出, 歸以白憲.憲指心撫幾曰：「吾心公寧不悉？但當盡忠竭節耳, 知復何言！」

建德三年, 進爵為王.憲友劉休徵獻王箴一首, 憲美之.休徵後又以箴上之, 帝方翦削諸弟, 甚悅其文.憲嘗以兵書繁廣, 自刊為要略五篇, 至是表陳之.帝覽而稱善.

其秋, 帝於雲陽寢疾, 衛王直於京師舉兵.帝召憲謂曰：「汝為前軍, 吾亦續發.」直尋敗走.帝至京師, 憲與趙王招俱入拜謝.帝曰：「管、蔡為戮, 周公作輔, 人心不同, 有如其面.但愧兄弟親尋幹戈, 於我為不能耳.」[七]初, 直內忌憲, 憲隱而容之, 且以帝母弟, 每加友敬.晉公護之誅也, 直固請及憲.帝曰：「齊公心跡, 吾自悉之, 不得更有所疑.」及文宣皇後崩, 直又密啟憲飲酒食肉與平昔不異.帝曰：「吾與齊王異生, 俱非正嫡, 特為吾意, 今袒括是同.汝當愧之, 何論得失.汝親太後之子, 但須自勗.」直乃止.

四年, 帝將東討, 獨與內史王誼謀之, 餘人莫知.後以諸弟才略, 無出憲右, 遂告之.憲即贊成其事.及大軍將出, 憲表上金寶等一十六件以助軍資.詔不納, 以憲表示公卿曰：「人臣當如此, 朕貴其心耳, 寧資此物.」乃詔憲為前軍, 趣黎陽.帝親圍河陰, 未剋.憲攻拔武濟, 進圍洛口, 拔其東西二城.以帝疾班師.是歲, 初置上柱國官, 以憲為之.

五年, 大舉東討, 憲復為前鋒, 守雀鼠穀.帝親圍晉州, 憲進克洪洞、永安二城, 更圖進取.齊主聞晉州見圍, 自來援之.時陳王純頓千裏徑, 大將軍永昌公椿屯雞棲原, 大將軍宇文盛守汾水關, 並受憲節度.憲密謂椿曰：「兵者詭道, 汝今為營, 不須張幕, 可伐柏為菴, 示有處所.令兵去之後, 賊猶致疑.」時齊主分軍萬人向千裏徑, 又令其眾出汾水關, 自率大兵與椿對.宇文盛馳告急, 憲自救之, 齊人遽退.盛與柱國侯莫陳芮逐之, 多有斬獲.俄而椿告齊眾稍逼, 憲又救之.會椿被敕追還, [八]率兵夜反.齊人果謂柏菴為帳幕, 不疑軍退, 翌日始悟.時帝已去晉州, 留憲後拒.憲阻水為陣.齊領軍段暢至橋.憲隔水問暢姓名, 暢曰：「領軍段暢也, 公復為誰？」憲曰：「我虞候大都督耳.」暢曰：「觀公言語, 不是凡人, 何用隱名位.」憲乃曰：「我齊王也.」遍指陳王純已下, 並以告之.暢鞭馬去, 憲即命旋軍.齊人遽追之, 戈甲甚銳.憲與開府宇文忻為殿拒之, 斬其驍將賀蘭豹子、山褥瑰等, 齊眾乃退.

帝又命憲援晉州.齊主攻圍晉州, 帝次於高顯, 憲率所部先向晉州.明日, 諸軍總集, 稍逼城下.齊人大陣於營南, 帝召憲馳往觀之.憲反命曰：「請破之而後食.」帝悅.既而諸軍俱進, 應時大潰, 齊主遁走.齊人復據高壁及洛女, 帝命憲攻洛女, 破之.齊主已走鄴, 留其安德王延宗據並州.帝進圍其城, 憲攻其西面, 剋之.延宗遁走, 追而獲之.以功進封第二子安城公質為河間王, 拜第三子賓為大將軍.仍詔憲趣鄴, 進剋鄴城.

憲善兵謀, 長於撫禦, 摧鋒陷陣, 為士卒先.齊人聞風, 憚其勇略.齊任城王湝、廣寧王孝珩等守信都, 復詔憲討之.仍令齊主手書招湝, 湝不納.憲軍過趙州, 湝令間諜二人覘, 侯騎執以白憲.憲乃集齊舊將, 遍將示之曰：「吾所爭者大, 不在汝等.」即放還, 令充使, 乃與湝書.憲至信都, 湝陣於城南, 憲登張耳塚望之.[九]俄而湝所署領軍尉相願偽出略陣, 遂降, 湝殺甚妻子.明日擒湝及孝珩等.

先是稽胡劉沒鐸自稱皇帝, 又詔憲督趙王招等平之.

憲自以威名日重, 潛思屏退.及帝欲親征北蕃, 乃辭以疾.尋而帝崩, 宣帝嗣位, 以憲屬尊望重, 深忌之.時尚未葬, 諸王在內居服.司衛長孫覽總兵輔政, 恐諸王有異志, 奏令開府於智察其動靜.及山陵還, 帝又命智就宅候憲, 因是告憲有謀.帝遣小塚宰宇文孝伯謂憲曰：「今欲以叔為太師, 九叔為太傅, 十一叔為太保, 何如？」憲辭以才輕.孝伯返命, 復來曰：「詔王晚共諸王俱入.」既至殿門, 憲獨被引進.帝先伏壯士於別室, 至即執之.憲辭色不撓, 固自陳說.帝使於智對憲.憲目光如炬, 與智相質.或曰：「以王今日事勢, 何用多言！」憲曰：「我位重屬尊, 一旦至此, 死生有命, 寧復圖存？但老母在堂, 恐留慈恨耳.」因擲笏於地, 乃縊之.時年三十五.[一０]帝以於智為柱國, 封齊國公.又殺上大將軍安邑公王興、上開府獨孤熊、開府豆盧紹等, 皆以昵於憲也.帝既誅憲, 無以為辭, 故託興等與憲結謀, 遂加戮焉.時人知其冤酷, 鹹雲伴憲死也.

憲所生達步幹氏, 蠕蠕人也.建德三年, 上冊為齊國太妃.憲有至性, 事母以孝聞.太妃舊患, 屢經發動, 憲衣不解帶, 扶持左右.憲或東西從役, 每心驚, 母必有疾, 乃馳使參問, 果如所慮.六子, 貴、質、賨、貢、乾禧、乾洽.

貴字乾福, 少聰敏, 尤便騎射.始讀孝經, 便謂人曰：「讀此一經, 足為立身之本.」十歲, 封安定郡公.文帝始封此郡, 未嘗假人, 至是封焉.年十一, 從憲獵於鹽州, 一圍中, 手射野馬及鹿一十有五.建德二年, 拜齊國世子.後出為豳州刺史.貴雖出自深宮, 而留心庶政.性聰敏, 過目輒記, 嘗道逢二人, 謂其左右曰：「此人是縣黨, 何因輒行？」左右不識, 貴便說其姓名, 莫不嗟伏.白獸烽經為商人所燒, 烽帥受貨, 不言其罪.他日, 此帥隨例來參, 貴乃問雲：「商人燒烽, 何因私放？」烽帥愕然, 遂即首伏.其明察如此.卒時年十七, 武帝甚痛惜之.

質字乾祐, 以憲勳封河間郡王.賨字乾禮, 中□公.貢出後莒莊公.乾禧, 安城公.乾洽, 龍涸公.並與憲俱被誅.

趙僭王招, 字豆盧突.幼聰穎, 博涉群書, 好屬文, 學庾信體, 詞多輕艷.魏恭帝三年, 封正平郡公.武成初, 進封趙國公.歷益州總管、大司空、大司馬, 進爵為王, 除雍州牧.建德五年, 從東伐, 以功進位上柱國.又與齊王憲討平稽胡, 斬賊帥劉沒鐸.宣政中, 拜太師.大象元年, 詔以洺州襄國郡邑萬戶為趙王國, 招出就國.二年, 宣帝不豫, 徵招及陳、越、代、滕五王赴闕.比招等至而帝已崩.隋文帝輔政, 加招等殊禮, 入朝不趨, 劍履上殿.

隋文帝將遷周鼎, 招密欲圖之, 以匡社稷.乃要隋文帝至第, 飲於寢室.招子員、貫及妃弟魯封、所親人史冑, 皆先在左右, 佩刀而立.又藏兵刃於帷席間, 後院亦伏壯士.隋文帝從者多在閤外, 惟楊弘、元冑、冑弟威及陶徹坐戶側.招屢以佩刀割瓜啖隋文, 隋文未之疑.元冑覺變, 扣刀而入.招乃以大觴親飲冑酒, [一一]又命冑向廚取漿.冑不為之動.滕王逌後至, 隋文降階迎, 冑因得耳語曰「公宜速出.」隋文共逌等就坐, 須臾辭出.後事覺, 陷以謀反, 其年秋, 誅招及其子德廣公員、永康王貫、越公乾銑、弟乾鏗等, [一二]國除.

招所著文集十卷.

譙孝王儉, 字侯幼突.武成初, 封譙國公.建德三年, 進為王.從平鄴, 拜大塚宰.薨, 子乾惲嗣, 為隋文帝所害, 國除.

陳惑王純, 字堙智突.武成初, 封陳國公.保定中, 使突厥迎皇後, 歷秦、陝二州總管.建德三年, 進爵為王.從平齊, 進位上柱國.歷並州總管、雍州牧、太傅.大象元年, 詔以濟南郡邑萬戶為陳國, 純出就國.二年, 朝京師, 並其子為隋文帝所害, 國除.

越野王盛, 字立久突.武成初, 封越國公.建德三年, 進爵為王.從平齊, 進位上柱國.歷相州總管、大塚宰.大象元年, 遷大前疑、太保.其年, 詔以豐州武當、安昌二郡邑萬戶為越國, 盛出就國.二年, 朝京師, 並其子為隋文帝所害, 國除.

代奰王達, 字度斤突.性果決, 善騎射.武成初, 封代國公.建德初, 進位柱國.出為荊州刺史, 有政績, 武帝手敕褒美之.所管禮州刺史蔡澤黷貨被訟.達以其勳庸, 不可加戮, 若曲法貸之, 又非奉上之體, 乃令所司精加案劾, 密表奏之.事竟得釋, 終亦不言.其處事周慎如此.雅好節儉, 食無兼膳, 侍姬不過數四, 皆衣綈衣.又未嘗營產, 國無儲積.左右嘗以為言.達曰：「君子憂道不憂貧, 何煩於此.」三年, 進為王.從平齊.齊淑妃馮氏尤為齊後主所幸, 見獲, 帝以達不邇聲色, 特以馮氏賜之.宣帝即位, 進上柱國.大象元年, 拜大右弼.其年, 詔以潞州上黨郡邑萬戶為代國, 達出就國.二年, 朝京師, 及其子為隋文帝所害, 國除.

冀康公通, 字屈率突.武成初, 封冀國公.薨, 子絢嗣.建德三年, 進為王.大定中, 亦為隋文帝所害, 國除.

滕聞王逌, 字爾固突.少好經史, 解屬文.武成初, 封滕國公.建德三年, 進爵為王.宣政元年, 進位上柱國.大象元年, 詔以荊州新野郡邑萬戶為滕國, 逌出就國.二年, 朝京師, 為隋文帝所害, 並其子, 國除.

逌所著文章頗行於世.

孝閔帝一男：陸夫人生紀厲王康, 字乾安.保定初, 封紀國公.建德三年, 進爵為王, 出為利州總管.唐驕侈無度, 遂有異謀, 司錄裴融諫, 康殺之.五年, 詔賜康死.子湜嗣, 大定中, 為隋文帝所害, 國除.

明帝三男：徐妃生畢剌王賢.後宮生酆王貞、宋王實.實出後宋獻公震.

畢剌王賢, 字乾陽.保定四年, 封畢公.建德三年, 進爵為王.歷荊州總管、大司空.大象初, 進上柱國、雍州牧、太師.明年, 宣帝崩.賢性強濟, 有威略, 慮隋文帝傾覆宗祏.言泄, 並其子被害, 國除.

酆王貞, 字乾雅.初封酆國公, 建德三年, 進爵為王.大象初, 為大塚宰.大定中, 並其子為隋文帝所害, 國除.

武帝七男：李皇後生宣帝、漢王贊.庫汗姬生秦王贄、曹王允.馮姬生道王允.薛世婦生蔡王兌.鄭姬生荊王元.

漢王贊, 字乾依.初封漢國公, 建德三年, 進爵為王.大象末, 隋文帝輔政, 欲順物情, 乃進贊位上柱國, 拜右大丞相.外示尊崇, 實無所綜理.轉太師.尋及秦王贄、曹王允、道王充、蔡王兌、荊王元並為隋文帝所害, 國除.

宣帝三子：朱皇後生靜皇帝.王姬生萊王衎.[一三]皇甫姬生郢王術.衎及術並大象二年封, 並為隋文帝所害, 國除.

論曰：昔賢之議者, 鹹以周建五等, 歷載八百；秦立郡縣, 二世而亡.雖得失之跡可尋, 是非之理互起, 而因循莫變, 復古未聞.良由著論者溺於貴遠, 司契者難於易業, 詳求適變之道, 並未窮於至當也.嘗試論之.

夫皇王迭興, 為國之道匪一；聖賢間出, 立德之指殊塗.斯豈故為相反哉, 亦雲為政而已矣.何則？五等之制, 行於商、周之前；郡縣之設, 始於秦、漢之後.論時則澆淳理隔, 易地則用捨或殊.譬猶幹戚日用, [一四]難以成垓下之業；稷嗣所述, 不可施成周之朝.是知因時制宜者, 為政之上務也；觀人立教者, 經國之長策也.且夫裂封疆, 建侯伯, 擇賢能, 署牧守, 循名雖曰異軫, 責實抑亦同歸.盛則與之共安, 衰則與之共患.共安繫乎善惡, 非禮義無以敦風；共患寄以存亡, 非甲兵不能靖亂.是以齊、晉帥禮, 鼎業傾而復振；溫、陶釋位, 王綱弛而更張.然則周之列國, 非一姓也, 晉之群臣, 非一族也, 豈齊、晉忠於列國, 溫、陶賢於群臣哉.蓋位重者易以立功, 權輕者難以盡節故也.由斯言之, 建侯置守, 乃古今之異術；兵權爵位, 蓋安危之所階乎.

周文之初定關右, 日不暇給, 既以人臣禮終, 未遑蕃屏之事.晉蕩輔政, 爰樹其黨, 宗室長幼, 並握兵權, 雖海內謝隆平之風, 而國家有盤石之固矣.武皇克翦芒刺, 思弘政術, 懲專朝之為患, 忘維城之遠圖, 外崇寵任, 內結猜阻.自是配天之基, 潛有朽壤之墟矣.宣皇嗣位, 凶暴是崇, 芟刈先其本枝, 削黜遍於公族.以齊王之奇姿傑出, 足可牢寵於前載.處周公之地, 居上將之重, 智勇冠俗, 攻戰如神, 敵國繫以存亡, 鼎命由其輕重.屬道消之日, 挾震主之威, 斯人而嬰斯戮, 君子是以知國祚之不永也.其餘雖地惟叔父, 親則同生, 假文能輔主, 武能威敵, 莫不謝卿士於當年, 從侯服於下國, 號為千乘, 位侔疋夫.是以權臣乘其機, 謀士因其隙, 遷龜鼎速於俯拾, 殲王侯烈於燎原, 悠悠邃古, [一五]未聞茲酷.豈非摧枯振朽, 易為力乎.

向使宣皇擇姬、劉之制, 覽聖哲之術, 分命賢戚, 布於內外, 料其輕重, 間以親疏, 首尾相持, 遠近為用, 使其位足以扶危, 其權不能為亂, 事業既定, 僥倖自息, 雖使臥赤子, 朝委裘, 社稷固以久安, 億兆可以無患矣.何後族之地而能窺其神器哉.

昔張耳、陳餘, 賓客塚役, 所居皆取卿相, 而齊王之文武僚吏, 其後亦多台牧, 異代相符, 可謂賢矣哉.校勘記

[一]　達步幹妃生齊煬王憲　諸本無「幹」字, 周書卷十三文閔明武宣諸子傳有.按達步幹氏, 姓纂及廣韻作達步氏, 省「幹」字.但本卷下文亦雲「憲所生達步幹氏」, 一卷之中, 自應統一, 今據補.

[二]　而雄為齊人所敗　周書卷十二齊煬王憲傳「敗」作「斃」.按本書卷六０王雄傳, 雄為斛律光射死.疑「敗」是與「斃」音近而訛.

[三]　齊將新蔡王康德潛軍宵遁　周書疊「王」字.參見卷五三張保洛傳校記.

[四]　斛律明月時在華穀　諸本「華穀」作「華容」.錢氏考異卷四０雲：「『華容』當作『華穀』.斛律光傳(本書卷五四), 武平元年冬, 率步騎五萬於玉壁築華穀、龍門二城.」按錢說是, 周書正作「華穀」, 今據改.

[五]　憲遣柱國宇文盛運粟饋之　諸本「遣」訛「追」, 據周書及通志卷八五後周宗室傳改.

[六]　憲自入兩乳穀襲克齊伯杜城　周書「伯杜」作「柏社」, 疑是.

[七]　但愧兄弟親尋幹戈於我為不能耳　張森楷雲：「周書『能』作『足』, 於誼較長.」按親尋幹戈, 已是事實, 何謂「不能」？「

能」字當誤.

[八]　會椿被敕追還　諸本無「椿」字.周書及通志卷八五後周宗室傳並有「椿」字.按上文言憲令椿伐柏為菴, 下文言齊人疑柏菴為帳幕, 知被敕追還的是椿軍.若無「椿」字, 便似憲被追還, 誤.今據補.

[九]　憲登張耳塚望之　諸本脫「憲」字, 據周書、通志補.

[一０]時年三十五　諸本作「時年四十」, 周書、通志皆作「三十五」.按憲為武帝之弟, 卷一０周武帝紀言武帝死時年三十六, 憲與武帝同死於宣政元年六月, 不得年四十.又上文言憲於武成初除益州總管時年十六.自武成元年至宣政元年, 共十九年, 則憲死時當為三十五歲.今據改.

[一一]招乃以大觴親飲冑酒　諸本脫「招」字, 據周書卷十三文閔明武宣諸子傳、通志卷八五後周宗室傳補.

[一二]其年秋誅招及其子德廣公員永康王貫越公乾銑弟乾鏗等　諸本「秋」作「伏」, 周書作「秋」.按本書卷一０周靜帝紀, 趙王招被殺在大象二年秋七月.這裏作「伏」是形似致訛, 今據改.又周書「永康王」作「永康公」.按其兄弟爵皆是公, 「王」字當誤.又周書「越公乾銑」作「越攜公乾銑」.冊府卷二六五載趙王招子雲「乾封甌越公」, 脫「銑」字.按「越攜」「甌越」都非郡縣名, 無作為邑號的可能.單作「越公」, 則與其叔越王盛同封號, 亦無是理.張森楷疑「越攜」是「越嶲」之訛, 北史脫「嶲」字, 疑是.

[一三]王姬生萊王衎　諸本「衎」作「衍」.按靜帝初名「衍」, 其弟不當同名.今據周書卷八靜帝紀改.詳見本書卷十周靜帝紀校記.

[一四]譬猶幹戚日用　諸本「幹」訛「工」, 今從周書卷十三史臣論改.

[一五]悠悠邃古　諸本「邃」訛作「遂」, 據周書史臣論改.

北史卷五十九 列傳第四十七

寇洛　趙貴從祖兄善　李賢子詢　崇　孫敏　弟遠　穆　穆子渾　梁禦子睿

寇洛, 上穀昌平人也.累世為將吏.父延壽, 魏和平中, 以良家子鎮武川, 因家焉.

洛性明辯, 不拘小節.賀拔嶽西征, 洛與嶽鄉裏, 乃募從入關.以功封安鄉縣子.及嶽為大行臺, 以洛為右都督.侯莫陳悅既害嶽, 欲並其眾.時初喪元帥, 洛於諸將中最為舊齒, 素為眾信, 乃收集將士, 志在復讎.既至原州, 眾推洛為盟主, 統嶽之眾, 至平涼.周文帝至, 以洛為右都督.從討侯莫陳悅, 平之.拜涇州刺史.大統初, 詔加開府, 進爵京兆郡公, 封洛母宋為襄城郡君.四年, 鎮東雍州.五年, 卒於鎮, 贈太尉、尚書令, 諡曰武.

子和嗣.明帝二年, 錄舊勳, 以洛配享文帝廟庭, 賜和姓若口引氏, [一]改封松陽郡公.

趙貴字元寶, 天水南安人也, 祖仁, 以良家子鎮武川, 因家焉.

貴少有節概, 尒朱榮以為別將, 從討元顥有功, 賜爵燕樂縣子.從賀拔嶽平關中, 累遷大都督.嶽為侯莫陳悅所害, 將吏奔敗, [二]莫有守者.貴謂其黨曰：「吾聞仁義豈有常哉, 行之則為君子, 違之則為小人.朱伯厚、王脩感意氣微恩, [三]尚能蹈履名節, 況吾等荷賀拔公國士之遇, 寧可自同眾人乎？」因涕泣歔欷, 從之者五十人.乃詣悅詐降, 悅信之.因請收葬嶽, 言辭慷慨, 悅壯而許之.貴乃收嶽屍還營, 與寇洛等奔平涼, 共圖拒悅.貴乃首議迎周文帝.周文至, 以貴為大都督, 領府司馬.悅平, 行秦州事.

後以預立魏文帝勳, 進爵為公.梁仚定稱亂河右, 以貴為隴西行臺討破之.從復弘農, 戰沙苑, [四]進爵中山郡公.河橋之戰, 貴與怡峰為左軍, 戰不利, 先還.及高仲密以北豫州降, 周文迎之, 與東魏人戰於芒山.貴為左軍, 失律, 坐免官.尋復官爵.後拜柱國大將軍, 賜姓乙弗氏.六官建, 為太保、大宗伯, 改封南陽郡公.周孝閔帝踐阼, 遷大塚宰, 進封楚國公, 邑萬戶.

初, 貴與獨孤信等皆與文帝等夷.及晉公護攝政, 貴自以元勳, 每懷怏怏, 與信謀殺護, 為開府宇文盛告, 被誅.

善字僧慶, 貴之從祖兄也.少好學, 美容儀, 沉毅有遠量.尒朱天光討邢杲、萬俟醜奴, 以為長史.普泰初, 為大行臺尚書, 封山北縣伯.天光拒齊神武於韓陵, 敗, 見殺.善請收葬其屍, 齊神武義而許之.賀拔嶽總關中, 迎善, 復以為長史.嶽為侯莫陳悅所殺, 善共諸將翊戴周文帝.魏孝武西遷, 改封襄城縣伯.歷位尚書左右僕射, 進爵為公.善性溫恭, 有器局, 雖位居端右, 而愈自謙退.其職務克舉, 則曰某官之力；有罪責, 則曰善之咎也.時人稱其有公輔量.

大統九年, 從戰芒山, 屬大軍不利, 善為敵所獲, 卒於東魏.建德初, 周、齊通好, 齊人乃歸其柩.其子詢, 表請贈諡.詔贈大將軍、大都督、四州諸軍事、岐州刺史, 諡曰敬.

李賢字賢和, 自雲隴西成紀人, 漢騎都尉陵之後也.陵沒匈奴, 子孫因居北狄.後隨魏南遷, 復歸汧、隴.曾祖富, 魏太武時以子都督討兩山屠各, 歿於陣, 贈寧西將軍、隴西郡守.大統末, 以賢兄弟著勳, 追贈司空公.[五]

賢幼有志節, 不妄舉動.嘗出遊, 逢一老人, 鬢眉皓白, 謂曰：「我年八十, 觀士多矣, 未有如卿.卿必為台牧, 努力勉之.」九歲, 從師受業, 略觀大指而已.或譏其不精, 答曰：「賢豈能領徒授業？至如忠孝之道, 實銘於心.」問者慚服.十四遭父憂, 撫訓諸弟, 友愛甚篤.

魏永安中, 萬俟醜奴據岐、涇等州反, 孝莊遣尒朱天光擊破之.天光令都督長孫邪利行原州事, [六]以賢為主簿.累遷高平令.賀拔嶽為侯莫陳悅所害, 周文帝西征, 賢與其弟遠、穆等密應侯莫陳崇.以功授都督, 仍守原州.及大軍至秦州, 悅棄城走.周文命兄子導追之, 以賢為先鋒, 至牽屯山及之.以功授假節、撫軍將軍、大都督.

魏孝武西遷, 周文令賢率騎迎衛, 封上邽縣公.俄授左大都督, 還鎮原州.大統二年, 州人豆盧狼害都督大野樹兒等, 據州城反.賢率敢死士一戰敗之, 狼斬關遁走, 賢追斬之.八年, 授原州刺史.周文之奉魏太子西巡, 至原州, 遂幸賢第, 讓齒而坐, 行鄉飲酒禮.後帝復至原州, 令賢乘路車, 備儀服, 以諸侯會遇禮相見.然後幸賢第, 歡宴終日, 凡是親族, 頒賜有差.恭帝元年, 進爵西河郡公.後以弟子植被誅, 賢坐除名.保定二年, 詔復賢官爵, 仍授瓜州刺史.

武帝及齊王憲之在繈褓, 不利居宮中, 周文令於賢家處之, 六載乃還宮.因賜賢妻吳姓宇文氏, 養為姪女, 賜與甚厚.及武帝西巡原州, 幸賢第, 詔曰：「朕昔沖幼, 爰寓此州.使持節、驃騎大將軍、開府儀同三司、大都督、瓜州諸軍事、瓜州刺史賢, 斯土良家, 勳德兼著, 受委居朕, 輔導積年.念其規弼, 功勞甚茂.今巡撫屆此, 不殊代邑, 舉目依然, 益增舊想.賢雖無屬籍, 朕處之若親, [七]凡厥昆季, 乃至子姪等, 可並預宴賜.」於是令中侍上士尉遲愷往瓜州, 降璽書勞賢.賜衣一襲及被褥, 並禦所服十三環金帶一腰、中廄馬一疋、金裝鞍勒、雜綵五百段、銀錢一萬.賜賢弟申國公穆亦如之.子姪男女中外諸孫三十四人各賜衣一襲.拜賢甥厙狄樂為儀同.賢門生昔經侍奉者, 二人授大都督, 四人授帥都督, 六人別將.奴已免賤者五人, 授軍主；未免賤者十二人, 酬替放之.

四年, 王師東討, 西道空虛, 慮羌、渾侵擾, 乃授賢河州總管.河州舊非總管, 至是創置.賢乃大營屯田, 以省運漕, 多設斥候, 以備寇戎, 於是羌、渾歛跡.五年, 宕昌寇邊, 乃於洮州置總管府以鎮遏之.遂廢河州總管, 改授賢洮州總管.屬羌寇侵擾, 賢頻破之, 虜遂震懾, 不敢犯塞.俄廢洮州總管, 還於河州置總管府, 復以賢為之.

武帝思賢舊恩, 徵拜大將軍.於京師薨, 帝親臨, 哀動左右.贈使持節、柱國大將軍、大都督、十州諸軍事、原州刺史, 諡曰桓.子端嗣.

端位開府儀同三司, 從平齊, 戰沒, 贈上大將軍, 追封襄陽公, 諡曰果.

端弟吉, 儀同三司.

吉弟孝軌, 開府儀同大將軍、升遷縣伯, 後封奇章公.孝軌弟詢.

詢字孝詢, 深沉有大略, 頗涉書記.仕周, 累遷司衛上士.武帝幸雲陽宮, 委以留府事.衛王直作亂, 焚肅章門, 詢於內益火, 故賊不得入.武帝善之.累遷英果中大夫, 屢以軍功, 加位大將軍, 賜爵平高郡公.隋文帝為丞相, 尉遲迥作亂, 遣累孝寬擊之, 以詢為元帥長史, 委以心膂.軍至永橋, 諸將不一.詢密啟請重臣監護.文帝令高熲監軍.與熲同心, 唯詢而已.及迥平, 進位上柱國, 改封隴西郡公.

開皇初, 歷位隰州總管, 以疾徵還京師.卒, 帝悼惜者久之, 諡曰襄.子元方嗣.

詢弟崇, 字永隆, 英果有籌算, 膽力過人.周元年, 以父賢勳, 封迴樂縣侯.時年尚小, 拜爵日, 親族相賀, 崇獨泣下.賢問之, 對曰：「無勳於國, 幼少封侯, 當報主恩, 不得終於孝養, 是以悲耳.」賢由此大奇之.起家州主簿, 非其好也, 辭不就職, 求為將兵都督.隨宇文護伐齊, 以功最, 授儀同三司.歷位少侍伯大夫、少承禦大夫, 攝太子宮正.周武平齊, 引參謀議, 以勳加授開府, 封襄陽縣公, 尋改封廣宗縣公.

隋文帝為丞相, 加授上開府儀同大將軍、懷州刺史, 進爵郡公.尉遲迥反, 遣使招之.崇初欲相應, 後知叔父穆以並州附文帝, 慨然太息曰：「合家富貴數十人, 遇國有難, 竟不能扶傾繼絕, 何面目處天地間乎！」韋孝寬亦疑之, 與俱臥起.其兄詢時為元帥長史, 每諷諭之.崇由是亦歸心焉.及迥平, 授徐州總管, 進位上柱國.

開皇三年, 除幽州總管.突厥犯塞, 崇輒破之.奚、霫、契丹等讋其威略, 爭來內附.後突厥大為侵掠, 崇率步騎三千拒之.轉戰十餘日, 師人多死, 遂保於沙城.突厥圍之, 死亡略盡.突厥欲降之, [八]謂曰：「降者封為特勤.」[九]崇知不免, 令其士卒曰：「

吾喪師徒, 罪當萬死, 今效命以謝國家.看吾死, 且可降賊, 方便散走.還見至尊, 道此意也.」乃挺刃突賊, 復殺二人, 沒於陣.贈六州諸軍事、豫州刺史, 諡曰壯.子敏嗣.

敏字樹生, 文帝以其父死王事, 養於宮中.及長, 襲爵廣宗公, 起家左千牛.美姿容, 善騎射, 工歌舞弦管.開皇初, 周宣帝後樂平公主有女娥英, 妙擇婚對, 敕貴公子弟集弘聖宮者, 日以百數.公主選取敏, 禮儀如尚帝女.後將侍宴, 公主謂敏曰：「我以天下與至尊, 唯一女夫, 當為汝求柱國.若授餘官, 慎無謝.」及進見上, 上親禦琵琶, 遣敏歌舞, 大悅, 謂公主曰：「敏何官？」對曰：「一白丁耳.」謂敏曰：「今授儀同.」敏不答.上曰：「不滿爾意耶？今授開府.」又不謝.上曰：「公主有大功於我, 我何得向其女婿惜官, 今授卿柱國.」敏迺拜而蹈舞.遂於坐發詔授柱國, 以本官宿衛.

後避煬帝諱, 改封經城縣公.歷豳、金、華、岐數州刺史, 多不蒞職, 常留京師.往來宮內, 侍從遊宴, 賞賜超於功臣.大業初, 轉衛尉卿.樂平公主將薨, 遺言於煬帝曰：「妾唯一女, 不自憂死, 深憐之.湯沐乞迴與敏.」帝從之, 竟食五千戶.攝屯衛將軍.楊玄感反後, 城闕大興, 敏之策也.轉將作監.從征高麗, 領新城道軍, 加光祿大夫.十年, 帝復征遼東, 遣敏黎陽督運.

時或言敏一名洪兒, 帝疑「洪」字當讖, 嘗面告之, 冀其引決.敏由是大懼, 數與金才、善衡等屏人私語.宇文述知而奏之, 竟與渾同誅.其妻宇文氏尋亦賜鴆而終.

賢弟遠.遠字萬歲, 幼有器局, 嘗與群兒為戰鬥戲, 指麾便有軍陣之法.郡守見而異之, 召使更戲.群兒散走, 遠持杖叱之, 復為向陣, 意氣雄壯, 殆甚於前.郡守曰：「此小兒必為將帥, 非常人也.」

及長, 涉獵書傳.魏正光末, 天下鼎沸, 敕勒賊胡琮侵逼原州.[一０]遠昆季率勵鄉人, 欲圖拒守, 而眾情頗有異同.遠乃按劍喻以節義, 因曰：「有異議者, 請斬之.」[一一]眾懼, 乃聽命, 相與盟歃, 深壁自守.無援, 城陷, 其徒多被害, 唯遠兄弟並為人所匿, 得免.遠乃使賢晦跡和光, 潛身間行, 入朝求援.[一二]魏朝嘉之, 授武騎常侍, 俄轉別將.及尒朱天光西伐, 配遠精兵為鄉導.天光欽遠才望, 除為長城郡守.後以應侯莫陳崇功, 遷高平郡守.周文見而悅之, 令居麾下.

及魏孝武西遷, 封安定縣伯.魏文帝嗣位之始, 思享遐年, 以遠字可嘉, 令扶帝升殿.進爵為公, 仍領左右.從征竇泰, 復弘農, 並有殊勳.授都督、原州刺史.周文謂遠曰：「孤有卿, 若身之有臂, 本州之榮, 乃私事爾.」遂令遠兄賢代行州事.沙苑之役, 遠功居最, 進爵陽平郡公.尋除大丞相府司馬, 參軍國機務.時河東初復, 人情未安.周文以河東為國之要領, 乃授河東郡守.[一三]遠敦獎風俗, 勸課農桑, 肅遏姦非, 兼修守禦之備, 曾未期月, 百姓懷之.周文降書勞問.徵為侍中, 遷太子少師.

東魏北豫州刺史高仲密請舉州來附, 周文以仲密所據遼遠, 難為應接.諸將皆憚此行.遠曰：「北豫遠在賊境, 高歡又屯兵河陽, 常理而論, 實難救援.但不入獸穴, 不得獸子, [一四]若以奇兵出其不意, 事或可濟.脫有利鈍, 故是兵家之常.如其顧望不行, 便無克定之日.」周文喜曰：「李萬歲所言, 差強人意.」乃授行臺尚書, 前驅東出.周文率大軍繼進.遠乃潛師而往, 拔仲密以歸.仍從周文戰於芒山, 時大軍不利, 遠獨整所部為殿.

尋授都督義州弘農等二十一郡諸軍事.[一五]遠善撫馭, 有幹略, 戰守之備, 無不精銳.每厚撫境外之人, 使為間諜, 敵中動靜, 必先知之.至有事泄被誅, 亦不以為悔.嘗獵於莎柵, 見石於叢薄中, 以為伏兔, 射之, 鏃入寸餘, 視之乃石.周文聞而異之, 賜書曰：「昔李將軍親有此事, 公今復爾, 可謂世載其德矣.」東魏將段孝先趣宜陽, 以送糧為名, 實有窺窬之意.遠密知其計, 遣兵襲破之.孝先遁走.周文賜所乘馬及金帶床帳衣被等, 並綵二千匹, 拜大將軍.頃之, 除尚書左僕射, 固辭.周文不許, 遠不得已, 方拜職.周文又以第十一子代王達令遠子之, 其見親待如此.

時周文嫡嗣未建, 明帝居長, 已有成德；孝閔處嫡, 年尚幼沖.乃謂群公曰：「孤欲立子以嫡, 恐大司馬有疑.」大司馬即獨孤信, 明帝敬後父也.眾未有答.遠曰：「立子以嫡不以長, 略陽公為嗣, 公何疑焉？若以信為嫌, 請即斬信.」便起拔劍.周文亦起曰：「何事至此！」信又自陳說, 遠乃止.於是群公並從遠議.遠出外, 拜謝信曰：「臨大事不得不爾.」信亦謝遠曰：「今日賴公決此大議.」六官建, 授小司寇.周孝閔帝踐祚, 進位柱國大將軍, 復鎮弘農.

遠子植, 文帝時已為相府司錄, 參掌朝政.及晉公護執權, 密欲誅護, 頗泄, 護乃出植為梁州刺史.尋而廢帝, 召遠及植還朝.遠恐有變, 沉吟良久, 乃曰：「大丈夫寧為忠鬼, 安能作叛臣乎！」遂就徵, 至京師.護以遠功名素重, 猶欲全宥之, 謂曰：「公兒遂有異謀, 可早為之所.」乃以植付遠.遠素愛植, 植又有口辯, 雲初無此謀.遠信之, 詰朝將植謁護.護謂植已死, 乃曰：「陽平公何意自來？」左右雲：「植亦在門外.」護大怒曰：「陽平公不信我矣！」召入, 命遠同坐, 令帝與植相質於遠前.植辭窮, 謂帝曰：「本為此謀, 欲安社稷, 利至尊耳.今日至此, 何事雲雲.」遠聞之, 自投於床, 曰：「若爾, 誠合萬死.」於是護乃害植, 並逼遠自殺.

建德元年, 晉公護誅, 贈本官, 加太保, 諡曰忠.隋開皇初, 追贈上柱國, 改諡曰懷.植及諸弟並加贈諡.

植弟基, 字仲和, 幼有聲譽, 美容儀, 善談論, 涉獵群書, 尤工騎射.周文令尚義歸公主.以父勳, 封建安縣公.累遷大都督, 進爵清河郡公.及魏廢帝即位之後, 猜隙彌深.時周文諸子年皆幼沖, 章武公導、中山公護復東西作鎮, 唯託意諸婿, 以為心膂.基與義城公李暉、常山公於翼等俱為武衛將軍, 分掌禁旅.魏帝深憚之, 故密謀遂泄.魏恭帝即位, 進爵敦煌郡公, 尋進位驃騎大將軍、開府儀同三司, 拜陽平國世子.六官建, 授禦正中大夫.

周孝閔帝踐阼, 出為淅州刺史.[一六]尋為兄植, 合坐死.以主婿, [一七]又為季父穆所請, 得免.武成二年, 除江州刺史.既被譴謫, 常憂憤不得志.保定元年, 卒於位.穆尤所鍾愛, 每哭輒悲慟, 謂所親曰：「好兒捨我去, 門戶豈是欲興！」宣政元年, 追贈使持節、上開府儀同大將軍、曹徐譙三州刺史、敦煌郡公, 諡曰孝.子威嗣.

威字安人, [一八]又改襲遠爵陽平郡公, 加上開府.大象末, 進至柱國, 封公.[一九]

賢弟穆.穆字顯慶, 少明敏有度量.文帝入關, 便給事左右, 深被親遇.穆亦小心謹肅, 未嘗懈怠.及侯莫陳悅害賀拔嶽, 周文自夏州赴難, 而悅黨史歸據原州, 猶為悅守.周文令侯莫陳崇襲之, 穆時先在城中, 與兄賢、遠應崇, 遂禽歸.以功授都督.從迎魏孝武, 封永平縣子.又領鄉兵.禽竇泰, 復弘農, 並有戰功.沙苑之捷, 穆言：「歡今日已喪膽矣, 請速逐之, 則歡可禽也.」周文不聽.論前後功, 進爵為公.

芒山之戰, [二０]周文馬中流矢, 驚逸墜地.敵人追及, 左右皆散.穆下馬, 以策擊周文背, 因大罵曰：「籠東軍士, 爾曹主何在？爾獨住此！」敵人見其輕侮, 不疑是貴人, 遂捨而過.穆以馬授周文, 遂俱逸.是日微穆, 周文已不濟矣.既而與穆相對而泣, 自是恩盼更隆.顧左右曰：「成我事者, 其此人乎！」擢授武衛將軍、儀同三司, 進封安武郡公.前後賞賜, 不可勝計.周文歎其忠節, 曰：「

人所貴唯命, 穆遂輕命濟孤, 爵位玉帛, 未足為報.」乃特賜鐵券, 恕以十死.進驃騎大將軍、開府儀同三司、侍中.初, 芒山之敗, 穆授周文驄馬, 後中廄有此色者, 悉以賜之.又賜穆嗣子惇安樂郡公, 姊一人為郡君, 自餘姊妹並為縣君, 兄弟子姪及緦麻已上親並舅氏皆霑厚賜.其褒崇如此.

從解玉壁圍, 拜安定國中尉.歷同州刺史、太僕卿.從於謹平江陵, 以功別封一子長城縣侯.尋進位大將軍, 賜姓拓拔氏.又擊曲沔蠻破之.[二一]俄除原州刺史, 拜世子惇為儀同三司, 以賢子為平高郡守, 遠子為平高縣令, 並加鼓吹.穆自以叔姪一家三人皆牧宰鄉裏, 恩遇過隆, 固辭不拜.周文不許.後入為雍州刺史, 兼小塚宰.周孝閔帝踐祚, 又封一子為升遷縣伯.穆請迴授賢子孝軌, 許之.

及兄子植謀害宇文護被誅, 穆亦坐除名.先是穆知植非保家主, 每勸遠除之, 遠不能用.及遠臨刑, 泣謂穆曰：「顯慶, 吾不用汝言以至此, 將奈何！」穆以此獲免, 及其子弟亦免官.時植弟基當從坐戮, 穆求以子惇、怡等代死, 辭理酸切, 聞者莫不動容.護矜之, 遂特免基死.

明帝即位, 拜驃騎大將軍、開府儀同三司、大都督, 復爵安武郡公, 拜直州刺史.武成中, 子弟免官爵者悉復之.累遷大司空.天和二年, 進封申國公, 舊爵迴授一子.建德元年, 遷太保, 尋出為原州總管.四年, 武帝東征, 令穆別攻軹關及河北諸縣, 並破之.後以帝疾班師, 棄而不守.六年, 進位上柱國, 除並州總管.時東夏初平, 人情尚擾, 穆靖以鎮守, 百姓懷之.大象元年, 加邑至九千戶, 遷大左輔, 總管如舊.二年, 詔加太傅, 仍總管.

及隋文作相, 尉遲迥舉兵, 遣使招穆, 穆鎖其使, 上其書.穆子士榮以穆所居天下精兵處, 陰勸穆應之.穆弗聽, 曰：「周德既衰, 愚智共悉, 天時若此, 豈能違天？」乃遣使謁隋文帝, 並上十三環金帶, 蓋天子服也, 以微申其意.時迥子誼為朔州刺史, 亦執送京師.迥令其署行臺韓長業攻陷潞州, 執刺史趙威, 署城人郭子勝為刺史.穆遣兵討獲子勝.文帝嘉之, 以穆勞同破鄴城第一勳, 加三轉, 聽分授其二子榮、才及賢子孝軌.榮及才並儀同大將軍, 孝軌進開府儀同大將軍, 又別封子雄為密國公.[二二]穆又密表勸進.文帝既受禪, 詔曰：「公既舊德, 且又父黨, 敬惠來旨, 便以今月十三日恭膺天命.」俄而穆來朝, 文帝降座禮之.拜太師, 贊拜不名, 真食成安縣三千戶.穆子孫雖在繈褓, 悉拜儀同, 其一門執象笏者百餘人, 貴盛當時無比.穆上表乞骸骨, 詔曰：「公年既耆舊, 筋力難煩, 今勒所司, 敬蠲朝集.如有大事, 須共謀謨, 別遣侍臣, 就第詢訪.」

時太史奏當有移都事, 帝以初受命, 甚難之.穆乃上表極言宜移都之便.帝素嫌臺城制度迮小, 又宮內多鬼妖.蘇威嘗勸遷, 上不納, 遇太史奏狀, 意乃惑之.至是省穆表, 帝曰：「天道聰明, 已有徵應, 太師人望, 復抗此請, 則可矣.」遂從之.

歲餘, 下詔：「穆自今已後, 雖有愆罪, 但非謀逆, 縱有百死, 終不推問.」開皇六年薨, 時年七十七, 遺令以不得陪駕岱宗為恨.詔遣黃門侍郎監護喪事, 贈十州諸軍事、冀州刺史, 諡曰明.賜以石槨、前後部羽葆鼓吹、轀輬車, 百僚送之郭外.詔太常卿牛弘齎哀冊文, 祭以太牢.

長子惇字士獻.周文帝令功臣長子並與略陽公遊處, [二三]惇於輩流中特被引接, 每有遐方服翫珍奇, 無不班賜.封安樂郡公, 位驃騎大將軍、開府儀同三司、鳳州刺史.先穆卒.子筠, 襲祖爵.

惇弟怡, 位儀同三司, 贈渭州刺史.

怡弟雅, 少有識量.仕周, 以軍功封西安縣男, 位荊州總管.開皇初, 進爵為公.

雅弟恒, 位鹽州刺史, 封曲陽侯.

恒弟榮, 位合州刺史, 長城縣公.

榮弟直, 位車騎將軍、歸政縣侯.

直弟雄, 位柱國、驃騎將軍、密國公.

雄弟渾, 仁壽初, 忿筠憢嗇, [二四]遣兄子善衡賊之.求盜不得, 文帝大怒, 盡追其親族.初, 筠與從父弟瞿曇有隙, 渾遂證瞿曇殺之, 而善衡獲免.筠死, 帝議立嗣.邳公蘇威奏筠不軌, 請絕其封.帝不許, 乃以渾嗣.

渾字金才, 姿貌瑰偉, 美鬚髯.起家左侍上士.尉遲迥反於鄴, 時穆在並州, 隋文帝甚慮迥, 遣渾乘驛詣穆.穆遽令渾入京奉熨鬥曰：「願執柄以慰天下也.」文帝大悅.又遣渾詣韋孝寬所而述穆意.會鄴平, 以功授上儀同三司, 封安武郡公.[二五]開皇中, 晉王廣出藩, 渾以驃騎將軍領親信, 從往揚州.

及筠死, 渾規欲紹之, 謂妻兄太子左衛率宇文述曰：「若得襲封, 當以國賦之半, 每歲相奉.」述因入白皇太子, 奏文帝, 竟詔渾襲申公以奉穆嗣.大業六年, 追改穆封為郕公, 渾仍襲焉.累加光祿大夫, 遷右驍騎衛大將軍.渾既紹父業, 日增豪侈.二歲後不以奉物分述.述大恚, 因醉謂其友人於象賢曰：「我竟為金才所賣, 死且不忘.」渾聞之, 由是結隙.

及帝討遼東, 有方士安伽陀謂帝曰：「李氏應為天子, 宜盡誅天下李姓.」述知之, 因構渾於帝曰：「臣與金才夙親, 聞其數與李敏、善衡等日夜屏語, 或終夕不寢.渾大臣也, 家世隆盛, 身捉禁兵, 不宜然.」帝曰：「卿可□其事.」述乃遣武賁郎將裴仁基表告渾反, 即日遣述掩其家.遣左丞元文都、禦史大夫裴蘊雜推之, 數日, 不得反狀.

帝更遣述推.述入獄中召出敏妻宇文氏, 謂曰：「夫人, 帝甥也, 何患無賢夫？李敏、金才名當妖讖, 夫人當自求全.」因教言金才嘗告敏雲：「汝應圖籙, 當為天子.今主上好兵, 勞擾百姓, 此亦天亡隋時也.若復度遼, 吾與汝必為大將軍, [二六]每軍二萬餘兵, 固以五萬人矣.又發諸房子姪內外親婭並募從征, 吾家子弟決為主帥, 分領兵馬, 散在諸軍.吾與汝前發, 襲取禦營, 子弟響赴, 一日之間, 天下定矣.」述口自傳授, 令敏妻寫表, 封雲「上密」.述持入奏雲：「已得金才反狀, 並有敏妻密表.」帝覽之, 泣曰：「吾宗社幾傾, 賴親家公而獲全耳.」於是誅渾、敏等, 自餘無少長皆徙嶺表.

梁禦字善通, 其先安定人也.後因官北邊, 遂家於武川, 改姓紇豆陵氏.高祖俟力提, 從魏太武征討, 位揚武將軍、定陽侯.

禦少好學, 進趣詳雅, 及長, 更好弓馬.尒朱天光西討, 知禦有志略, 引為左右.共平關、隴, 除益州刺史, 第一領人酋長, 封白水縣侯.從賀拔嶽鎮長安.及嶽被害, 禦與諸將同謀翊戴周文帝.周文既平秦、隴, 欲引兵東下.雍州刺史賈顯持兩端, [二七]通使於齊神武.周文知其意, 以禦為大都督、雍州刺史, 領前軍先行.及與顯相見, 因說顯, 顯即出迎周文, 禦遂入鎮雍州.大統元年, 進爵信都縣公, 授尚書右僕射.

從周文復弘農, 破沙苑, 加侍中、開府儀同三司, 進爵廣平郡公.出為東雍州刺史, 為政舉大綱而已, 人庶稱之.薨於州, 臨終唯以國步未康為恨, 言不及家.贈太尉、尚書令、雍州刺史, 諡曰武昭.子睿.

睿字恃德, 少沉敏有行檢.周文帝時, 以功臣子養宮中, 復命與諸子遊處.七歲, 襲爵廣平郡公.累加儀同三司、本州大中正、開府, 改封五龍郡公, 渭州刺史.周閔帝受禪, 徵為禦伯.出為中州刺史, 鎮新安以備齊.齊人來寇, 睿輒挫之.帝甚嘉歎, 拜大將軍.以禦佐命功, 進爵蔣國公.入為司會.後從齊王憲拒齊將斛律明月於洛陽, 每戰有功, 遷小塚宰.歷敷州刺史、涼、安二州總管, 俱有惠政, 進位柱國.

隋文帝總百揆, 代王謙為益州總管.行至漢川西, 謙反, 攻始州, 睿不得進.文帝命睿為行軍元帥, 率行軍總管於義、[二八]張威、達奚長儒、梁昇、石孝義步騎二十萬討之.謙遣開府李三王守通穀, 睿使張威擊破之.進至龍門, 謙將趙儼、秦會擁眾十萬, 據險為營, 周亙三十裏.睿令將士銜枚, 出自間道, 四面奮擊, 力戰破之, 遂鼓行而進.謙將敬豪守劍閣, 梁巖拒平林, 並懼而來降.謙又命高阿那瑰、達奚惎等以盛兵攻利州.聞睿將至, 惎分兵據開遠.睿遣上開府拓拔宗趣劍閣, [二九]大將軍宇文敻指巴西, 大將軍趙達水軍入嘉陵.遣張威、王倫、賀若震、於義、韓相貴、阿那惠等分道攻惎, 自午及申, 破之.惎奔歸於謙.睿逼成都, 謙令達奚惎、乙弗虔守城, 親帥精兵五萬, 背城結陳.睿擊敗之.謙將入城, 惎、虔以城降.謙將麾下三十騎遁走, 新都令王寶執之, 睿斬謙於市, 劍南悉平.進位上柱國, 總管如故, 賜物五千段、奴婢一千口、金二千兩、銀三千兩, 邑千戶.

睿時威振西州, 夷獠歸附, 唯南寧首帥爨震恃遠不賓.睿上疏曰：「南寧州, 漢牂柯之地.近代已來, 分置興古、雲南、建寧、朱提四郡, 戶口殷眾, 金寶富饒, 二河有駿馬明珠, 益、寧出鹽井犀角.晉泰始七年以益州曠遠, 分置寧州.至偽梁, 南寧州刺史徐文盛被湘東徵赴荊州.屬東夏尚阻, 未遑遠略, 土人爨瓚遂竊據一方.國家遙授刺史, 其子震相承至今.而震臣禮多虧, 貢賦不入.如聞彼人苦其苛政, 思被皇風, 幸因平蜀士眾, 不煩重興師旅, 押獠既訖, 即請略定南寧.」[三０]文帝深納之, 然以天下初定, 恐人心不安, 故未之許.後竟遣史萬歲討平之, 並因睿之策也.

睿威惠兼著, 人夷悅服, 聲望逾重, 文帝陰憚之.薛道衡從軍在蜀, 說睿勸進, 文帝大悅.及受禪, 顧待彌隆.睿復上平陳策, 帝善之, 下詔曰：「昔公孫、隗囂, 漢之賊也, 光武與其通和, 稱為皇帝.尉佗之於高祖, 初猶不臣.孫皓之答晉文, 書尚雲『白』.或尋款服, 或即滅亡.王者體大, 義存遵養, 雖陳國來朝, 未盡蕃節, 如公大略, 誠須責罪, 尚欲且緩其誅, 宜如此意.淮海未滅, 必興師旅, 若命水襲, 終當相屈, [三一]以身許國, 無足致辭也.」睿乃止.睿時見突厥方強, 恐為邊患, 復陳鎮守之策十餘事.帝嘉歎久之, 答以厚意.

睿時自以周代舊臣, 久居重鎮, 內不自安, 屢請入朝, 於是徵還京師.及引見, 上為之興, 命睿升殿, 握手極歡.睿退謂所親曰：「

功遂身退, 今其時也.」遂謝病, 闔門自守, 不交當時.帝賜以板輿, 每有朝覲, 必令三衛輿上殿.睿初平王謙之始, 自以威名太盛, 恐為時所忌, 遂大受金賄以自穢.由是勳簿多不以實, 詣朝堂稱屈者, 前後百數人.上令有司案驗其事, 主者多獲罪.睿懼, 上表陳謝, 請歸大理.上慰喻遣之.十五年, 從至洛陽而卒, 諡曰襄.

子洋嗣, 歷位嵩徐二州刺史、武賁郎將.大業六年, 詔追改睿封為戴公, 命以洋襲焉.

論曰：賀拔嶽變起倉卒, 侯莫陳悅意在兼並, 於時人有離心, 士無固志.寇洛撫循散亂, 抗禦仇讎, 全師而還, 敵人絕覬覦之望；度德而處, 霸王建匡合之謀.趙貴居二闕之險, 周室定二分之功.[三二]彼此一時, 其功固不細也.

李賢和兄弟屬亂離之際, 居戎馬之間, 志略從橫, 忠勇奮發, 頻摧勍敵, 屢涉艱危.及逢時遇主, 策名委質, 荷生成之恩, 蒙國士之遇, 俱縻好爵, 各著勳庸.遂得任兼文武, 聲彰出內, 位高望重, 光國榮家, 跗萼連暉, 椒聊繁衍, [三三]冠冕之盛, 當時莫與比焉.自周迄隋, 鬱為西京盛族, 雖金、張在漢, 不之尚也.然而周文始崩, 嗣君沖幼, 內則功臣放命, 外則強寇臨邊, 晉公以猶子之親, 膺負圖之託, 遂能撫寧家國, 開翦異端, 革魏興周, 遠安邇悅, 功勤已著, 過惡未彰.李植受遇先朝, 宿參機務, 慮威權之去己, 懼將來之不容, 生此厲階, 成茲貝錦, 乃以小謀大, 由疏間親.主無昭帝之明, 臣有上官之訴, 嫌隙既兆, 釁故因之, 啟塚宰無君之心, 成閔帝廢弒之禍, 植之由也.李遠闕義方之訓, 又無先見之明, 以至誅夷, 非為不幸.

梁禦豫奉興王, 參謀締構, 驅馳畢力, 夷險備嘗, 雖遠志未申, 亦雲遇其時矣.

穆及梁睿皆周室功臣, 隋文王業初基, 俱受腹心之寄, 故穆首登師傅, 睿終膺殊寵, 觀其見機而動, 抑亦人之先覺.然方魏朝之貞烈, 有愧王淩；比晉室之忠臣, 終慚徐廣.穆之子孫, 特為隆盛, 朱輪華轂, 凡數十人, 見忌當時, 禍難遄及, 得之非道, 可不戒歟.校勘記

[一]　賜和姓若口引氏　諸本無「口」字, 周書卷一五寇洛傳有.按魏書卷一一三官氏志雲：「若口引氏後改為寇氏.」本書卷二七寇讚傳, 讚曾孫雋亦賜姓若口引氏.此脫「口」字, 今據補.

[二]　將吏奔敗　周書卷一六、通志卷一五六趙貴傳「敗」作「散」.作「敗」當是形訛.

[三]　朱伯厚王脩感意氣微恩　周書「王脩」作「王叔治」.按三國志卷一一王脩傳, 脩字叔治.北史避唐諱, 改稱其名.

[四]　從復弘農戰沙苑　諸本無「戰」字, 周書、通志有.按沙苑不曾為東魏所得, 不可稱「復」, 此脫「戰」字, 今據補.

[五]　大統末以賢兄弟著勳追贈司空公　按此承上文, 似贈司空者是賢曾祖富.但周書卷二五李賢傳此上有「祖斌襲, 領父兵, 鎮於高平, 因家焉.父文保早卒」十八字.隋書卷三七李穆傳亦敘其祖斌、父文保事.則贈司空者是其父文保.宋本每行十八字, 此當是抄脫一行.

[六]　孝莊遣尒朱天光擊破之天光令都督長孫邪利行原州事　諸本兩「光」字上並脫「天」字, 據周書及通志卷一五六李賢傳補.

[七]　朕處之若親　百衲本「親」上有墨丁, 南、北、汲、殿四本有「至」字.按周書、通志並無「至」字, 通志此傳全據北史, 則所見本亦當無「至」字.當是大德本誤衍墨丁, 南本以意補, 北、汲、殿本承之.今從通志.

[八]　突厥欲降之　諸本無「欲」字, 通志卷一六０李崇傳有.隋書卷三七李崇傳作「意欲」二字.今從通志補.

[九]　降者封為特勤　諸本「勤」訛作「勒」據隋書改.參本書卷九九突厥傳校記.

[一０]敕勒賊胡琮侵逼原州　張森楷雲：「『琮』當作『琛』.」按魏書卷九肅宗紀(正光五年), 及本書卷四八尒朱天光傳, 並作胡琛.「琮」當是「琛」之訛.但諸本及周書卷二五、通志卷一五六李遠傳都作「琮」, 今不改.

[一一]有異議者請斬之　諸本「異」下有「同遠」二字.周書卷二五李遠傳無.張森楷雲：「『同』字不當有.」按此乃涉上文「同遠」二字而衍, 今據周書刪.

[一二]遠乃使賢晦跡和光潛身間行入朝求援　按周書言遠自欲間行入朝, 而使賢留高平, 伺機內應.此文則似遠留而賢行, 與事實不符.疑「潛身」上脫「自」字.

[一三]周文以河東為國之要領乃授河東郡守　諸本「領乃」倒作「

乃領」.張森楷雲：「周書作『國之要鎮』, 此似改作『國之要領』, 傳刻誤倒, 遂不可通.」按通志卷一五六正作「河東為國之要領」, 今據乙.

[一四]但不入獸穴不得獸子　通志「獸」作「虎」.按此乃北史避唐諱.

[一五]尋授都督義州弘農等二十一郡諸軍事　周書「郡」作「防」.按西魏、北周邊境鎮戍稱「防」, 疑作「防」是.錢氏考異卷三二引隋書地理志中弘農郡盧氏縣條, 以為「義州」當作「義川」.楊守敬隋書地理志考証卷三引太平寰宇記卷六虢州盧氏縣條言西魏大統中於盧氏縣立東義州, 認為隋志脫「義州」二字.則此作「義州」不誤.既為州, 則下更不得言「郡」.

[一六]出為淅州刺史　諸本「淅」作「浙」, 周書作「海」, 通志作「淅」.按周無「海州」、「浙州」.隋書地理志中淅陽郡條雲：「西魏置淅州.」周書卷三０李穆傳亦言基時任淅州刺史, 今據改.

[一七]以主婿　諸本「主」訛作「王」, 據通志改.

[一八]威字安人　周書「人」作「民」, 北史避唐諱改.

[一九]大象末進至柱國封公　周書作「大象末, 位至柱國」.按隋書卷三七李穆附子渾傳雲：「從父兄威, 開皇初以平蠻功官至上柱國、黎國公.」這裏當雲：「大象末, 位至柱國.開皇初, 進上柱國, 封黎國公.」

[二０]芒山之戰　周書卷三０李穆傳「芒山」作「河橋」.按河橋之戰, 指西魏大統四年援獨孤信於洛陽之役；芒山之戰指大統九年迎高仲密之役.此乃大統四年事, 當作「河橋之戰.」

[二一]又擊曲沔蠻破之　通志同.按「曲沔」疑當作「沔曲」.

[二二]又別封子雄為密國公　諸本「密」作「容」, 周書作「密」.按下文雲：「直弟雄位柱國、驃騎將軍、密國公」, 隋書、通志並同.作「容」誤, 今據改.

[二三]周文帝令功臣長子並與略陽公遊處　諸本脫「公」字, 據周書、通志補.宇文覺初封略陽公, 見本書卷九周孝閔帝紀.

[二四]仁壽初忿筠憢嗇　諸本「忿」作「忽」, 在「筠」字下.張森楷謂「忿」當作「忽」, 在「筠」字上.按隋書李穆傳敘筠事雲：「仁壽初, 叔父渾忿其吝嗇, 陰遣兄子善衡賊殺之.」張說是, 今據改乙.

[二五]封安武郡公　諸本作「武安」, 隋書、通志並作「安武」.按李穆曾封安武郡公, 渾當是承襲父爵, 作「安武」是, 今據乙.

[二六]吾與汝必為大將軍　隋書無「軍」字.按隋書卷八禮儀志三、通鑑卷一八一言隋煬帝攻高麗, 分二十四軍, 每軍大將、亞將各一人.這裏「軍」字當是衍文.

[二七]雍州刺史賈顯持兩端　張森楷雲：「『顯』下當有『度』字, 魏書卷八０賈顯度傳可証.」按張說是, 顯度有弟名顯智, 省作「

賈顯」, 易生混淆.

[二八]率行軍總管於義　諸本脫「行」字, 據隋書、通志補.

[二九]睿遣上開府拓拔宗趣劍閣　諸本「拓」作「託」, 據隋書、通志改.

[三０]幸因平蜀士眾不煩重興師旅押獠既訖即請略定南寧　諸本脫「旅」字, 據隋書、通志補.又「押」訛「狎」, 據隋書改.「押獠」亦作「壓獠」, 即鎮壓獠族的反抗.見本書卷九五獠傳.

[三一]若命水襲終當相屈　各本及隋書「水」並作「永」, 獨百衲本作「水」.按梁睿當時鎮蜀, 居陳上遊, 此言以水軍襲陳, 則將用睿也.今從百衲本.

[三二]趙貴居二闕之險周室定二分之功　按周書卷十六史臣論雲：「趙貴志懷忠義, 首倡大謀, 爰啟聖明, 克服讎恥, 關中全百二之險, 周室定三分之業.」文意明白.這裏語意不明, 疑有脫訛.

[三三]椒聊繁衍　諸本「椒聊」作「聊椒」, 周書卷二五史臣論作「椒聊」.按詩唐風：「椒聊之實, 蕃衍盈升.」此誤倒, 今據乙.

北史卷六十 列傳第四十八

李弼曾孫密　宇文貴子忻　愷　侯莫陳崇子穎　崇兄順　王雄子謙

李弼字景和, 隴西成紀人.六世祖振, 慕容垂黃門郎.父永, 魏太中大夫, 贈涼州刺史.

弼少有大志, 膂力過人.屬魏亂, 謂所親曰：「大丈夫生世, 會須履鋒刃, 平寇難, 以取功名, 安能碌碌依階以求仕.」初為別將, 從尒朱天光西討, 破赤水蜀, 以功封石門縣伯.又與賀拔嶽討萬俟醜奴、萬俟道洛、王慶雲, 皆破之.賊鹹畏之曰：「莫當李將軍前也.」

及天光赴洛, 弼隸侯莫陳悅, 征討屢有剋捷.及悅害賀拔嶽, 周文帝自平涼討悅.弼諫悅, 令解兵謝之.悅惶惑, 計無所出.弼知悅必敗.周文帝至, 悅乃棄秦州南出, 據險以自固.是日, 弼密通於周文, 許背悅.至夜, 弼乃勒所部, 雲悅欲向秦州, 命皆裝束.弼妻, 悅之姨也, 時為悅所親委, 眾鹹信之, 人皆散走.弼慰輯之, 遂擁以歸周文.悅由此敗.周文謂曰：「公與吾同心, 天下不足平也.」

大統初, 進位驃騎大將軍、開府儀同三司.從平竇泰, 斬獲居多.周文以所乘騅馬及泰所著牟甲賜弼.又從平弘農.與齊神武戰於沙苑, 弼[率軍居右, 而左]軍為敵所乘.[一]弼將其麾下九十騎橫截之, 賊分為二, 因大破之.以功進爵趙郡公.四年, 從周文東討洛陽, 弼為前驅.東魏將莫多婁貸文率眾至穀城, 弼倍道而前, 遣軍士鼓譟, [二]曳柴揚塵.貸文以為大軍至, 遂走.弼追斬貸文, 傳首大軍.翌日, 又從周文與齊神武戰河橋, 身被七創, 遂為所獲, 陽隕絕於地, 睨其傍有馬, 因躍上得免.歷位司空、太保、柱國大將軍.廢帝元年, 賜姓徒何氏.六官建, 拜太傅、大司徒.及晉公護執政, 朝之大事, 皆與於謹及弼等參議.周孝閔帝踐阼, 除太師, 進封趙國公, 邑萬戶, 前後賞賜钜萬.

弼每征討, 朝受命, 夕便引路, 略不問私事, 亦未嘗宿於家.兼性沈雅, 有深識, 故能以功名終.薨於位, 明帝即日舉哀, [三]比葬, 三臨其喪.發卒穿塚, 給大路、龍旂, 陳軍至墓.諡曰武.尋追封魏國公, 配食文帝廟庭.

子曜居長, 以次子暉尚文帝女義安長公主, 故遂以為嗣.

暉初賜爵義城郡公, 嘗臥疾期年, 文帝憂之, 賜錢一千萬, 供其藥石之費.魏恭帝二年, 加驃騎大將軍、開府儀同三司.出為岐州刺史.從文帝西巡, 率公卿子弟別為一軍.後襲趙國公, 改襲魏國公.天和六年, 進位柱國.建德元年, 出為梁州總管.時渠、蓬二州生獠積年侵暴, 至州綏撫, 並來歸附.璽書勞之.

暉弟衍, 字拔豆, 少專武藝, 慨慷有志略.仕周, 為義州刺史, 封真鄉公.王謙作亂, 以行軍總管從梁睿擊平之, 進上大將軍.隋開皇元年, 以行軍總管討平叛蠻, 進位柱國.後拜安州總管, 以疾還京, 卒.子仲威嗣.

衍弟綸, 最知名, 有文武才用.以功臣子少居顯職, 位至司會中大夫、開府儀同三司, 封河陽郡公.為聘齊使主, 卒.

子長雅嗣, 尚隋文帝女襄國公主, 位內史侍郎、河州刺史、檢校秦州總管.

綸弟晏, 開府儀同三司、趙郡公, 從平齊, 歿並州.子憬, 以晏死王事, 即襲其官爵.

曜既不得嗣, 朝廷以弼功重, 封曜邢國公, 位開府.

子寬, 幹略過人, 自周及隋, 數經將領, 位柱國、蒲山郡公, 號為名將.

弼弟摽, 字雲傑, 長不盈五尺, 性果決, 有膽氣.魏永安元年, 以兼別將從尒朱榮破元顥.榮誅, 隨尒朱兆入洛.及魏孝武西遷, 摽從都督元斌之與齊神武戰, 敗, 遂與斌之奔梁.後得逃歸, 進封晉陽縣子.尋為周文帝帳內都督, 從復弘農, 破沙苑.摽時跨馬運矛, 衝堅陷陣, 隱身鞍甲之中.敵人見之, 皆曰：「避此小兒」.[四]不知摽之形貌, 正自如此.周文初亦聞摽驍悍, 未見其能, 至是方嗟歎之.謂曰：「但問膽決如何, 何必要須八尺之軀也.」以功進爵為公.武成初, 從豆盧寧征稽胡, 進爵汝南郡公.出為總管延綏丹三州諸軍事、延州刺史, 卒官.

無子, 以弼子椿嗣, 位開府儀同大將軍、右宮伯, 改封河東郡公.

密字法主, 蒲山公寬之子也.才兼文武, 志氣雄遠, 少襲爵蒲山公.養客禮賢, 無所愛吝.與楊玄感為刎頸交.後更折節耽學, 尤好兵書, 誦皆在口.師事國子助教包愷, 受史記、漢書.愷門徒皆出其下.大業初, 授親衛大都督, 以疾歸.

及玄感有逆謀, 召密, 令與弟玄挺赴黎陽, 以為謀主.密進三計曰：「今天子遠在遼外, 公長驅入薊, 直扼其喉, 前有高麗, 退無歸路, 不戰而禽, 此計上也.又關中四塞, 衛文昇不足為意, 今率眾務早入西, 萬全之勢, 此計中也.若隨近先向東都, 以引歲月, 此計之下也.」玄感曰：「公下計乃上策矣.今百官家口並在東都, 若不取之, 安能動物？且經城不拔, 何以示威？」密計不行.玄感既至東都, 自謂功在朝夕.及獲韋福嗣, 既非同謀, 設籌皆持兩端.[五]玄感後使作檄文, 固辭不肯.密揣知其情, 請斬之.玄感不從.密退謂所親曰：「楚公好反而不欲勝, 吾屬今為虜矣.」後玄感將西入, 福嗣竟亡歸東都.時李雄勸玄感速稱尊號, 玄感以問密, 密以為不可.玄感笑而止.及宇文述、來護等軍且至, 玄感謂密計將安出.密曰：「元弘嗣統強兵於隴右, 今可揚言其反, 遣使迎公, 因此入關, 可得紿眾.」玄感遂用密謀號令.西至陝縣, 圍弘農不拔, 西至閿鄉, 追兵至, 玄感敗.

密間行入關, 與玄感從叔詢相隨, 匿馮翊詢妻家.尋為鄰人告, 被捕, 與其黨俱送帝所.在途, 與其眾謀逃.其徒多金, 密令出示使者曰：「吾等死日, 此金留付公, 幸用相瘞, 其餘即皆報德.」使者利金, 遂相許.及出關, 密每夜宴飲.行次邯鄲, 夜宿村中, 密等七人皆穿牆而遁.與王仲伯亡抵平原賊帥郝孝德, 孝德不甚禮之.備遭饑饉, 削樹皮而食之.仲伯潛歸天水.密詣淮陽, 舍於村中, 變姓名稱劉智遠, 聚徒教授.經數月, 鬱鬱不得志, 為五言詩, 詩成, 泣下數行.時人有怪之, 以告太守趙他, 下縣捕之.密亡抵其妹夫雍丘令丘君明.君明從子懷義後告之, 密得遁去, 君明竟坐死.

密投東郡賊帥翟讓, 乃因王伯當以策幹讓.遣說諸小賊, 所至輒降, 讓始敬焉, 召與計事.密以兵眾無糧, 勸讓直趣滎陽, 休兵館穀, 然後爭利.讓從之, 乃掠下滎陽.太守郇王慶及通守張須陀以兵討讓.讓數為須陀敗, 將遠避之.密勸讓列陣以待, 密以奇兵掩擊, 大破之, 斬須陀於陣.讓於是令密建牙, 別統所部.復說讓以廓清天下為事, 令掩據興洛倉, 發粟以振窮乏.於是與讓以義寧元年春出陽城, 北踰方山, 自羅口襲興洛倉, 破之, 開倉振百姓.越王侗遣武賁郎將劉長恭討密.[密一戰破之, 長恭僅以身免.讓於是推密為主.][六]密城洛口周回四十裏以居之.讓上密號為魏公, 設壇場即位, 稱元年.以房彥藻為左長史, 邴元真為右長史, 楊德方為左司馬, 鄭德韜為右司馬.拜讓為司徒, 封東郡公.長白山賊孟讓掠東都, 燒豐都市而歸.[七]密攻下鞏縣, 獲縣長柴孝和, 拜為護軍.武賁郎將裴仁基以武牢歸密, 密因遣仁基與孟讓襲破回洛倉, 據之.俄而德韜、德方俱死, 復以鄭頲為左司馬, 鄭虔象為右司馬.

柴孝和說密, 令裴仁基守回洛, 翟讓據洛口, 身率精銳, 西襲長安, 不然他人我先.密曰：「此誠上策, 然我之所部並山東人, 既見未下洛陽, 恐不肯西入.」孝和請間行觀隙, [八]乃與數十騎至陝縣, 賊歸之者萬餘人.密時兵鋒甚銳, 每入苑與官軍連戰.會密為流矢所中, 臥於營內, 東都出兵擊之, 密眾大潰, 棄回洛倉歸洛口.孝和之眾聞密敗, 各分散而去, 孝和輕騎歸密.煬帝遣王世充率江淮勁卒五萬討密, 敗之.孝和溺洛水死, 密甚傷之.

世充營於洛西, 與密相拒百餘日.武陽郡丞元寶藏、黎陽賊帥李文相、洹水賊帥張昇、清河賊帥趙君德、平原賊帥郝孝德並歸密, 共襲破黎陽倉, 據之.周法明舉江、黃之地以附密.齊郡賊帥徐圓朗、任城大俠徐師仁、淮陽太守趙他等前後款附以千百數.

翟讓所部王儒信勸讓為太宰, 總眾務以奪密權.[九]兄寬復謂讓曰：「天子止可自作, 安得與人？汝若不作, 我當為之.」密聞, 惡之.會讓拒世充, 軍退數百步, 密與單雄信等赴之, 世充敗走.讓欲乘勝破其營, 會日暮, 固止之.明日, 讓與數百人至密所, 欲為宴樂.其所將左右各就食, 諸門並設備, 讓不覺.密引讓入坐, 令讓射.引滿將發, 密遣壯士蔡建自後斬之.遂殺其兄寬及儒信等, 從者亦有死焉.讓部將徐世勣為亂兵所斫, 中重創, 密止之, 僅得免.雄信等皆叩頭求哀, 密並釋而慰之.於是詣讓營, 遣王伯當、邴元真、單雄信等告以殺讓意, 令世勣、雄信、伯當分統其眾.

世充夜襲倉城, 密拒破之, 斬武賁郎將費青奴.世充復營洛北, 於洛水構浮橋, 悉眾擊密.密拒之, 不利而退.世充因薄其城下, 密擊之, 大潰, 爭橋, 橋陷, 溺水者數萬人.武賁郎將楊威、王辨、霍世舉、劉長恭、梁德重、[一０]董智通等皆沒於陣.世充僅而獲免, 不敢還東都, 遂走河陽.其夜大雪, 餘眾死亡殆盡.密乃修金墉故城居之, 眾三十餘萬, 攻上春門.留守韋津出戰, 被執.其黨勸密即尊號, 密不許.及義師圍東都, [一一]密出軍爭之, 交綏而退.

俄而宇文化及弒逆, 自江都北指黎陽, 密拒之.會越王侗稱尊號, 遣使授密太尉、尚書令、東南道大行臺、行軍元帥、魏國公, 令先平化及, 然後入朝輔政.化及至黎陽, 徐世勣守倉城不下.密共化及隔水語, 密數之曰：「卿本匈奴皁隸破野頭耳, 父與兄弟皆受隋恩, 豈容躬行殺虐？今若速來歸義, 尚可全後嗣.」化及默然, 俯仰良久, 乃瞋目大言曰：「共你論相殺事, 何須作書傳雅語！」密謂從者曰：「化及庸懦如此, 忽欲圖帝王, 吾當折杖驅之.」知其糧且盡, 因偽與之和.化及大喜, 恣其兵食, 冀密饋之.會密下有人獲罪, 亡投之, 具言密情.化及大怒, 又食盡, 迺與密戰於童山下.自辰達酉, 密中流矢, 頓於汲縣.化及掠汲郡, 北趣魏縣, 以輜重留於東郡, 遣其刑部尚書王軌守之.軌以郡降, 密以軌為滑州總管.

密引兵而西, 遣記室參軍李儉朝於東都, 執弒帝人於弘達以獻越王侗.侗以儉為司農少卿, 使召密入朝.密至溫縣, 聞世充已殺元文都、盧楚等, 乃歸金墉城.世充既擅權, 乃厚賜將士.時密兵少衣, 世充乏食, 乃請交易.邴元真等各求私利, 遽勸密, 密許焉.初東都絕糧, 人歸密者日有數百, 至此得食, 降人益少.密悔而止.密雖據倉, 無府庫, 兵數戰不賞, 又厚撫初附兵, 於是眾心漸怨.時邴元真守洛口倉, 性貪鄙.宇文溫每謂密曰：「不殺元真, 公難未已.」密不答.而元真知之, 謀叛.楊慶聞而告密, 密因疑焉.

會世充悉眾來戰, 密留王伯當守金墉, 自就偃師, 北阻芒山以待之.世充令數百騎度禦河, 密遣裴行儼等逆之.會日暮, 行儼、孫長樂、程□金等驍將十數人皆重創, 密甚惡之.世充夜潛濟, 詰朝而陣, 密方覺之.狼狽出戰, 敗績, 馳向洛口.世充夜圍偃師, 守將鄭頲為其部下翻城而降世充.密將入洛口倉城, 元真已遣人引世充.密陰知之, 不發其事, 欲待世充兵半度洛水, 然後擊之.密候騎不時覺, 比將出戰, 世充軍悉已濟.密引騎而遁, 元真以城降世充.

密眾漸離, 將如黎陽.人或曰：「殺翟讓之際, 徐世勣幾死, 其心安可保.」密乃止.時王伯當棄金墉城, 保河陽, 密自武牢濟, 歸之.謂曰：「久苦諸君, 我今日自刎以謝眾.」眾皆泣, 莫能仰視.密復曰：「諸君幸不相棄, 當共歸關中.密身雖愧無功, 諸君必保富貴.」其府掾柳燮曰：「明公與長安宗族, 有疇昔之遇, 雖不陪起義, 然阻東都, 斷隋歸路, 使唐國不戰而得京師, 此公之功也.」眾鹹曰：「然.」密遂歸朝, 封邢國公, 拜光祿卿.尋奉使出關安撫, 至熊州而逃叛, 見殺.

宇文貴字永貴, 其先昌黎大棘人也, 徙居夏州.父莫豆幹, 保定中, 以貴勳追贈柱國大將軍、少傅、夏州刺史、安平郡公.貴母初孕貴, 夢老人抱一子授之曰：「賜爾是子, 俾壽且貴.」及生, 形類所夢, 故以永貴字之.

貴少從師受學, 嘗輟書歎曰：「男兒當提劍汗馬以取公侯, 何能為博士也！」魏正光末, 破六韓拔陵圍夏州, 刺史源子邕嬰城固守, 以貴為統軍.後從尒朱榮禽葛榮於滏口, 加別將.又從元天穆平邢杲, 轉都督.元顥入洛, 貴率鄉兵從尒朱榮有功, 封革融縣侯.除郢州刺史, 入為武衛將軍、閤內大都督.[一二]從魏孝武西遷, 進爵化政郡公.貴善騎射, 有將帥才.周文帝又以宗室, 甚親委之.

大統初, 與獨孤信入洛陽.東魏潁州長史賀若統據潁川來降, 東魏遣將堯雄、趙育、是雲寶率眾二萬攻潁川.貴自洛陽率步騎二千救之, 軍次陽翟.雄等去潁川四十裏, 東魏行臺任祥又率眾四萬, 將與雄合.諸將鹹以彼眾我寡, 不可爭鋒.貴曰：「若賀若一陷, 吾輩坐此何為？」遂入潁川.雄等稍進, 貴率千人背城為陣, 與雄合戰.貴馬中流矢, 乃短兵步鬥, 雄大敗輕走, 趙育於是降.任祥聞雄敗, 遂不敢進.貴乘勝逼祥, 敗之.是雲寶亦降.師還.魏文帝在天遊園, 以金卮置侯上, 令公卿射中者即賜之.貴一發而中.帝笑曰：「由基之妙, 正當爾耳.」進侍中、驃騎大將軍、開府儀同三司.十六年, 遷中外府左長史, 進位大將軍.

宕昌王梁彌定為宗人獠甘所逐, 來奔.又有羌酋傍乞鐵匆, 因梁仚定反後, 據有渠株川, 擁隸數千家, 與渭州人鄭五醜同反.周文令貴與豆盧寧、史寧討之, 貴等禽斬鐵匆及五醜, 史寧又別擊獠甘破之.[一三]乃納彌定, 並於渠株川置岷州.朝廷重功, 遂於粟阪立碑, 以紀其績.

廢帝三年, 詔貴代尉遲迥鎮蜀.時隆州人開府李光易反於鹽亭, 攻圍隆州；而隆州人李拓亦聚眾反, 開府張道應之.[一四]貴乃命開府叱奴興救隆州, [一五]又令開府成亞擊拓及道降之, 並送京師.除益州刺史, 就拜小司徒.[一六]先是蜀人多劫盜, 貴乃召任俠傑健者署為遊軍二十四部, 令其督捕, 由是頗息.

周孝閔帝踐阼, 進位柱國, 拜禦正中大夫.武成初, 與賀蘭祥討吐穀渾.軍還, 進封許國公、邑萬戶, 舊爵回封一子.遷大司空, 行小塚宰, 歷大司徒, 遷太保.

貴好音樂, 耽奕棋, 留連不倦.然好施愛士, 時人頗以此稱之.保定末, 使突厥, 迎皇後.天和二年, 還至張掖, 薨.贈太傅, 諡曰穆.

子善嗣.善弘厚有武藝.大象末位上柱國, 封許國公.隋文帝受禪, 遇之甚厚, 拜其子穎上儀同.及善弟忻誅, [一七]並廢於家.善未幾卒.

穎, 大業中, 位司農少卿, 後沒李密.善弟忻.

忻字仲樂, 幼而敏慧, 為童兒時, 與群輩戲, 輒為部伍, 進止行列, 無不用命者.年十二, 能左右馳射, 驍捷若飛.恒謂所親曰：「

自古名將, 唯以韓、白、衛、霍為美談, 吾察其行事, 未足多尚, 使與僕並時, 不令豎子獨擅高名.」

年十八, 從周齊王憲討突厥, 以功拜儀同三司, 賜爵興固縣公.韋孝寬以忻驍勇, 請與鎮玉壁, 以戰功加開府, 進爵化政郡公.從武帝攻拔晉州.齊後主親總兵, 六軍憚之, 欲旋.忻諫曰：「以陛下之聖武, 乘敵人之荒縱, 何往而不剋？若齊人更得令主, 君臣協力, 未易平也.」帝從之, 乃戰, 遂大剋.及帝攻陷並州, 先勝後敗.帝為賊所窘, 挺身而遁.諸將多勸帝還, 忻勃然曰：「破城士卒輕敵, 微有不利, 何足為懷？今破竹形已成, 奈何棄之而去！」帝納其言, 明日復戰, 拔晉陽.齊平, 進位大將軍.尋與烏丸軌破陳將吳明徹於呂梁, 進位柱國, 除豫州總管.

隋文帝龍潛時, 與忻情好甚協, 及為丞相, 恩顧彌隆.尉遲迥作亂, 以忻為行軍總管, 隨韋孝寬擊之.時兵屯河陽, 帝令高熲馳驛監軍, 與熲密謀進取者, 唯忻而已.迥遣子惇盛兵武陟, 忻擊走之.進臨相州, 迥遣精甲三千伏野馬岡, 忻以五百騎襲之, 斬獲略盡.進至草橋, 迥又拒守, 忻以奇兵破之, 直趨鄴下.迥背城結陣, 大戰, 官軍不利.時鄴城士庶觀戰者數萬人, 忻謂左右曰：「事急矣, 吾當以權道破之.」於是射觀者走之, 轉相騰籍, 聲如雷霆.忻乃傳呼曰：「賊敗矣！」眾復振, 齊力急擊之, 迥軍大敗.及平鄴, 以功遷上柱國.文帝謂曰：「尉遲迥傾山東之眾, 連百萬之師, 公舉無遺算, 策無全陣, [一八]誠天下英傑也.」進封英國公.

自是每參帷幄, 出入臥內, 禪代之際, 忻有力焉.後拜右領軍大將軍, [一九]寵顧彌重.忻解兵法, 馭戎齊整, 當時六軍有一善事, 雖非忻建, 在下輒相謂曰：「此必英公法也.」其見推服如此.後改封杞國公.

上嘗欲令忻擊突厥, 高熲曰：「忻有異志, 不可委以大兵.」乃止.忻既佐命功臣, 頻經將領, 甚有威名, 上由是微忌之, 以譴去官.與梁士彥昵狎, 數相往來.士彥時亦怨望, 陰圖不軌.忻謂士彥曰：「帝王豈有常乎？相扶即是.公於蒲州起事, 我必從征, 兩陣相當, 然後連結, 天下可圖也.」謀泄伏誅, 家口籍沒.忻弟愷.

愷字安樂, 在周以功臣子, 年三歲賜爵雙泉伯, 七歲進封安平公.愷少有器局, 諸兄並以弓馬自達, 愷獨好學.博覽書記, 解文, 多伎藝, 為名公子.

累遷禦正中大夫、儀同三司.隋文帝為丞相, 加上開府, 匠師中大夫.[二０]及踐阼, 誅宇文氏, 愷亦將見殺, 以與周本別, 又兄忻有功, 故見赦.後拜營宗廟副監、太子左庶子.廟成, 別封甑山縣公.及遷都, 上以愷有巧思, 詔領營新都副監.高熲雖總大綱, 凡所規畫, 皆出於愷.及決渭水達河以通運漕, 詔愷總督其事.後拜萊州刺史, 甚有能名.坐兄忻誅, 除名於家, 久不得調.

會朝廷以魯班故道, 久絕不行, 令愷修之.既而上建仁壽宮, 右僕射楊素言愷有巧思, 於是檢校將作大匠.歲餘, 拜仁壽宮監, 授儀同三司, 尋為將作少監.文獻皇後崩, 愷與楊素營山陵.上善之, 復爵安平郡公.煬帝即位, 遷都洛陽, 以愷為營東都副監, 尋遷將作大匠.愷揣帝心在宏侈, 於是東都制度, 窮極壯麗.帝大悅, 進位開府, 拜工部尚書.及長城之役, 詔愷規度之.時帝北巡, 欲誇戎狄, 令愷為大帳, 其下坐數千人.帝大悅, 賜物千段.又造觀風行殿, 上容衛者數百人, 離合為之, 下施輪軸, 推移倏忽, 有若神功.戎狄見之, 莫不驚駭.帝彌悅, 前後賞賜不可勝紀.

是時將復古制明堂, 議者皆不能決.愷博考群籍, 為明堂圖樣奏之.又以「張衡渾象用三分為一度, 裴秀輿地以一寸為千裏, 臣之此圖以一分為一尺, 推而演之」.又引於時議者, 或以綺井為重屋, 或以圓楣為隆棟, 將為臆說, 事不經見.今錄其疑難, 為之通釋, 皆出證據, 以相發明.為議曰：

臣愷謹按淮南子曰：「昔者神農之禦天下也, 甘雨以時, 五穀蕃植, 春生夏長, 秋收冬藏, 月省時考, 終歲獻貢, 以時嘗穀, 祀於明堂.明堂之制, 有蓋而無四方, 風雨不能襲, 燥濕不能傷, 遷延而入之.」臣愷以為上古樸略, 創立典刑.尚書帝命驗曰：「帝者承天, 立五府以尊天重象, 赤曰文祖, 黃曰神鬥, 白曰顯紀, 黑曰玄矩, 蒼曰靈府.」注雲：「唐虞之天府, 夏之世室, 殷之重屋, 周之明堂, 皆同矣.」屍子曰：「有虞氏曰總章.」周官考工記曰：「夏後氏世室, 堂脩二七, 博四脩一.」注雲：「脩, 南北之深也.夏度以步, 合堂脩十四步, 其博益以四分脩之一, 則堂博十七步半也.」臣愷案：三王之世, 夏最為古, 從質尚文, 理應漸就寬大, 何因夏室乃大殷堂？相形為論, 理恐不爾.記雲：「堂脩二七, 博四脩一.[二一]」若夏度以步, 則應脩七步.注雲：「今堂脩十四步.」乃是增益記文.殷、周二堂, 獨無加字, 便是義類例不同.山東禮本輒加二七之字, 何得殷無加尋之文, 周闕增筵之義？研窮其趣, 或是不然.讎校古書, 並無「二」字.此乃桑間俗儒, 信情加減.黃圖議雲：「

夏後氏益其堂之大百四十四尺, 周人明堂以為兩杼間.」馬宮之言, 止論堂之一面.據此為準, 則三代堂基並方, 得為上圓之制.諸書所說, 並為下方, 鄭注周官, 獨為此義, 非直與古違異, 亦乃乖背禮文.尋文求理, 深恐未愜.

屍子曰：「殷人陽館.」考工記曰：「殷人重屋, 堂脩七尋, 堂崇三尺, 四阿重屋.」注雲：「其脩七尋, 五丈六尺.放夏周, 則其博九尋, [二二]七丈二尺.」又曰：「周人明堂, 度九尺之筵, 東西九筵, 南北七筵, 堂崇一筵, 五室, 凡室二筵.」禮記明堂位曰：「天子之廟, 複廟重簷」.鄭注雲：「複廟, 重屋也.」注玉藻雲：「天子廟及路寢, 皆如明堂制.」禮圖雲：「於內室之上, 起通天之觀, 觀八十一尺, 得宮之數, 其聲濁, 君之象也.」大戴禮曰：「明堂者, 古有之.凡九室, 室有四戶八牖, 以茅蓋, 上圓下方.外水曰璧雍.赤綴戶, 白綴牖.堂高三尺, 東西九仞, 南北七筵.其宮方三百步.」「凡人疾、六畜疫、五穀災, 生於天道不順.天道不順, 生於明堂不飾.故有天災則飾明堂.」周書曰：「明堂方百一十二尺, 高四尺, 階博六尺三寸, 室居內, 方百尺, 室內方六十尺, 高八尺, 博四尺.」[二三]作洛曰：「明堂、太廟、路寢鹹有四阿, 重亢重廊.」孔氏注雲：「重亢累棟, 重廊累屋.」

禮圖曰：「秦明堂, 九室十二階, 各有所居.」呂氏春秋曰：「有十二堂.」與月令同.並不論尺丈.臣愷案：十二階雖不與禮合, 一月一階, 非無理思.

黃圖曰：「堂方百四十四尺, 坤之策也, 方象地；屋圓, 楣徑二百一十六尺, 乾之策也, 圓象天.室九宮, 法九州；太室方六丈, 法陰之變數；十二堂, 法十二月；三十六戶, 法極陰之變數；七十二牖, 法五行所得日數；八達象八風, 法八卦；通天臺徑九尺, 法乾以九覆六；高八十一尺, 法黃鍾九九之數；二十八柱, 象二十八宿；堂高三尺, 土階三等, 法三統；堂四向五色, 法四時五行；殿門去殿七十二步, 法五行所行.門堂長四丈, 取太室三之二.垣高無蔽目之照, 牖六尺, 其外倍之.殿垣方, 在水內, 法地陰也；水四周於外, 象四海, 圓法陽也；水闊二十四丈, 應二十四氣；水內徑三丈, 應覲禮經.」武帝元封二年, 立明堂汶上, 無室, 其外略依此制.泰山通義今亡, 不可得而辨也.

元始四年八月, 起明堂、璧雍長安城南門, 制度如儀.一殿, 垣四面, 門八觀, 水外周堤, 壤高.四方和會, 築作三旬.[二四]五年正月六日辛未, 始郊太祖高皇帝以配天.二十二日丁亥, 宗祀孝文皇帝於明堂以配上帝.及先賢百辟卿士有益者, 於是秩而祭之.親扶三老五更, 袒而割牲, 跪而進之.因班時令, 宣恩澤.諸侯宗室、四夷君長、匈奴西國侍子, 悉奉貢助祭.

禮圖曰：「建武三十年作明堂, 堂上圓下方.圓法天, 方法地.十二堂法日辰, 九室法九州, 八窗象八風, 八九七十二, 法一時之王.室有二戶, 二九十八戶, 法土王十八日.內堂正壇高三尺, 土階三等.」胡伯始注漢官雲：「古清廟蓋以茅, 今蓋以瓦, 瓦下藉茅, 以存古制.」東京賦曰：「乃營三宮, 布政頒常.複廟重屋, 八達九房.造舟清池, 惟水泱泱.」薛綜注雲：「複重廟覆, 謂屋平覆重棟也.」[二五]續漢書祭祀志曰：「明帝永平二年, 祀五帝於明堂.五帝坐各處其方, 黃帝在未, 皆如南郊之位.光武位在青帝之南, 少退, 西面, 各一犢, [二六]奏樂如南郊.」臣愷案詩雲：「我將, 祀文王於明堂也.我將我享, 維羊維牛.」據此, 則備大牢之祭.今雲一犢, 恐與古殊.自晉以前, 未有鴟尾, 其門牆璧水, 一依本圖.

晉起居注裴頠議曰：「尊祖配天, 其義明著, 廟宇之制, 理據未分.直可為一殿以崇嚴祀, 其餘雜碎, 一皆除之.」臣愷案：「

天垂象, 聖人則之.」辟雍之星, 既有圖狀, 晉室方構, 不合天文.既闕重樓, 又無璧水, 空堂乖五室之義, 直殿違九階之文.非古欺天, 一何過甚！

後魏於北臺城南, 造圓牆, 在璧水外, [二七]門在水內迥立, 不與牆相連.其堂上九室, 三三相重, 不依古制.室間通巷, 違舛處多.其室皆用墼累, 極成褊陋.後魏樂志曰：「孝昌二年立明堂, 議者或言九室, 或言五室, 詔斷從五室.後元叉執政, 復改為九室.遭亂不成.」[二八]

宋起居注曰：「孝武大明五年立明堂, 其牆宇規範, 擬則太廟, 唯十二間, 以應期數.依漢汶上圖儀, 設五帝位, 太祖文皇帝對饗.鼎俎簠簋, 一依廟禮.」

梁武即位之後, 移宋時太極殿以為明堂, 無室, 十二間.禮疑議雲：「祭用純, 漆俎瓦樽, 文於郊, 質於廟, 止一獻, 用清酒.」平陳之後, 臣得目觀, 遂量步數, 記其尺丈.猶見焚燒殘柱, 毀破之餘, 入地一丈, 儼然如舊.柱下以樟木為跗, 長丈餘, 闊四尺許, 兩兩相並, 凡安數重.宮城處所, 乃在郭內.雖湫隘卑陋, 未合規摹, 但祖宗之靈, 得崇嚴祀.

周齊二代, 闕而不修, 大饗之典, 於焉靡託.

自古明堂圖唯有二本.一是宗周, 劉熙、阮諶、劉昌宗等作, 三圖略同.一是後漢建武三十年作, 禮圖有本, 不詳撰人.臣遠尋經傳, 傍求子史, 研究眾說, 總撰今圖.其樣以木為之, 下為方堂, 堂有五室, 上為圓觀, 觀有四門.」

帝可其奏.會遼東之役, 事不果行.

以度遼之功, 進位金紫光祿大夫.其年卒官, 帝甚惜之, 諡曰康.撰東都圖記二十卷、明堂圖議二卷、釋疑一卷, 見行於世.

長子儒童, 遊騎尉.少子溫, 起部承務郎.

侯莫陳崇字尚樂, 代武川人也.其先魏之別部, 居庫斛真水.祖元, 以良家子鎮武川, 因家焉.[二九]父興, 殿中將軍、羽林監, 後以崇著勳, 追贈柱國、太保、清河郡公.

崇少驍勇, 善馳射, 謹愨少言.年十五, 隨賀拔嶽與尒朱榮征葛榮.後從嶽入關, 破赤水蜀.又從嶽力戰, 破萬俟醜奴.崇與輕騎逐北, 至涇州長坑及之.賊未成列, 崇單騎入賊中, 於馬上生禽醜奴, 遂大破之.封臨涇縣侯.

及嶽為侯莫陳悅所害, 崇與諸將同謀迎周文帝.文帝至軍, 原州刺史史歸猶為悅守.周文遣崇襲歸, 直到城下, 即據城門.時李遠兄弟在城內, 先知崇來, 中外鼓譟, 伏兵悉起, 遂禽歸斬之.以崇行原州事, 仍從平悅, 別封廣武縣伯.累遷儀同三司, 改封彭城郡公.從禽竇泰, 復弘農, 破沙苑, 戰河橋, 又別討平稽胡, 累戰皆有功, 進位柱國大將軍.六官建, 拜大司空.周孝閔踐阼, 進封梁國公, 加太保.歷大宗伯、大司徒.

保定三年, 從武帝幸原州.時帝夜還京師, 竊怪其故.崇謂所親人常昇曰：「吾比日聞蔔筮者言, [三０]晉公今年不利, 車駕今忽夜還, 不過是晉公死耳.」於是皆傳之.或有發其事者, 帝集諸公卿於大德殿責崇, 崇惶懼謝罪.其夜, 護遣使將兵就崇宅, 逼令自殺.葬禮如常儀, 諡曰躁.護誅, 改諡曰莊閔.

子芮嗣, 位柱國.從武帝東伐, 率眾守太行道.並州平, 授上柱國.仍從平鄴, 拜大司馬.隋大業初, [三一]以譴, 詔流配嶺南.芮弟穎.

穎字遵道, 少有器量, 風神警發, 為時輩所推.魏大統末, 以父軍功, 賜爵廣平侯, 累遷開府儀同三司.周武帝時, 從滕王逌擊龍泉、文城叛胡.穎與柱國豆盧勣分路而進, 穎懸軍五百餘裏, 破其三柵.先是稽胡叛亂, 輒略邊人為奴婢.至是, 詔胡有厭匿良人者誅, 籍沒其妻子.有人言為胡村所隱匿者, 勣將誅之.穎曰：「將在外, 君命有所不行.諸胡固非悉反, 但相迫脅為亂.今慰撫, 自可不戰而定；如即誅之, 轉相驚恐, 為難不細.未若召其渠帥, 以隱匿者付之, 令自歸首, 則群胡可安.」勣從之, 諸胡爭降附, 北土以安.遷司武, 加振威中大夫.

隋文帝受禪, 加上開府, 進爵昇平郡公.平陳之役, 以行軍總管從秦王俊出魯山道, 與行軍總管段文振度江, 安集歸附.再遷瀛州刺史, 甚有惠政.後坐與秦王俊交通, 免官.百姓送者莫不流涕, 因相與立碑, 頌穎清德.後拜邢州刺史.仁壽中, 吏部尚書牛弘持節巡撫山東, 以穎為第一, 上優詔褒揚.時朝廷以嶺南刺史縣令多貪鄙, 蠻夷怨叛, 妙簡清吏.於是徵穎入朝.上與言及平生, 以為歡笑, 即日進位大將軍, 拜桂州總管、十七州諸軍事.及至官, 大崇恩信, 人夷悅服.

煬帝即位, 穎兄梁國公芮坐事徙邊, 朝廷恐穎不自安, 徵還京師.後拜恒山太守.其年, 嶺南、閩越多不附, 帝以穎前在桂州有惠政, 為南方所信伏, 拜南海太守.卒官, 諡曰定.子虔會最知名.

崇兄順, 少豪俠有志度.初事尒朱榮為統軍.普泰元年, 封木縣子.[三二]後從魏孝武入關.順與周文帝同裏閈, 素相友善, 且崇先在關中, 周文見之甚歡, 進爵彭城郡公.及梁仚定圍逼河州, 以順為大都督, 與趙貴討破之, 即行河州事.

大統四年, 魏文帝東討, 順與太尉王盟、僕射周惠達等留鎮長安.時趙青雀反, 盟及惠達奉魏太子出次渭北.順於渭橋與賊戰, 頻破之.魏文帝還, 執順手曰：「渭橋之戰, 卿有殊力.」便解所服金鏤玉梁帶賜之.南岐州氐苻安壽.遂率部落一千家款附.[三三]時順弟崇又封彭城郡公, 遂改封順河間郡公.六年, 加驃騎大將軍、開府儀同三司, 行西夏州事, 改封平原郡公.周孝閔帝踐阼, 拜少師, 進位柱國.其年薨.

崇弟瓊, 歷位荊州總管、上柱國, 封脩武郡公.

瓊弟凱, 以軍功賜爵下蔡縣男.崇以平原州功, 賜爵靈武縣侯, 詔聽轉授凱.孝閔踐阼, 進位開府儀同三司, 進爵為公.天和中, 為司會中大夫.建德二年, 為聘齊使主.

王雄字雄胡布頭, 太原人也.父崙, 以雄著勳, 追贈柱國大將軍、少傅、安康郡公.

雄儀貌魁梧, 少有謀略.魏末, 從賀拔嶽入關, 除金紫光祿大夫.孝武西遷, 封臨貞縣伯.大統中, 進爵武威郡公, 累遷大將軍, 行同州事.恭帝元年, 賜姓可頻氏.周孝閔帝踐阼, 授少傅, 進位柱國大將軍.武成初, 進封庸國公, 邑萬戶.出為涇州總管.

保定四年, 從晉公護東征, 至芒山, 與齊將斛律明月戰.退走, [三四]左右皆散, 矢又盡, 唯餘一奴一矢在焉.雄案□不及明月者丈餘, 曰：「惜爾, 不得殺, 但生將爾見天子.」明月反射雄中額, 抱馬走至營, 薨.贈使持節、太保、同華等二十州諸軍事、同州刺史, 諡曰忠.子謙.

謙字敕萬, 性恭謹, 無他才能, 以父功封安樂縣伯.保定二年, 父雄封庸國公, 以武威郡公回封謙, 安樂伯回封第三弟震.雄死, 朝議以謙父殞行陣, 特加殊寵, 授柱國大將軍, 襲爵庸國公.建德五年, 武帝東征, 謙力戰, 進位上柱國.

六年, 授益州總管、十八州諸軍事.及宣帝崩, 隋文帝輔政, 以梁睿為益州總管.時謙使司錄賀若昂奉表詣闕.昂還, 具陳京師事.謙以父子受國恩, 將圖匡復, 遂舉兵, 署置官司.總管長史乙弗虔、益州刺史達奚惎勸謙憑險觀變.隆州刺史高阿那肱為謙畫三策曰「公親率精銳, 直指散關, 蜀人知公有勤王之節, 必當各思效命, 此上策也；出兵梁、漢, 以顧望天下, 此中策也；坐守劍南, 發兵自衛, 此下策也.」謙參用其中下之策.

梁睿未至大劍, 謙先遣兵鎮始州.隋文帝即以睿為行軍元帥, 便發利、鳳、文、秦、成諸州兵討之.謙所署柱國達奚惎、高阿那肱、大將軍乙弗虔、楊安、任峻、侯翕、景孱等眾號十萬, 盡銳攻利州, 總管、楚國公豆盧勣拒戰將四旬.惎等諸軍聞睿將至, 眾遂潰.謙所署大將軍苻子英攻巴州, 又為刺史呂珍所破.睿乘其弊, 縱兵深入.惎、虔密遣使詣睿, 請為內應以贖罪.謙不知惎、虔之反己也, 並令守成都.謙先無籌略, 且所任用多非其才, 及聞睿兵奄至, 惶懼計無所出, 乃自率眾逆戰, 又以惎、虔之子為左右軍.行數十裏, 左右軍皆叛, 謙奔新都, 縣令王寶執而斬之, 傳首京師.惎、虔以成都降.隋文帝以惎、虔首謀, 令殺之於蜀市.餘眾並散.阿那肱尋亦被誅.

論曰：李弼懷佐時之略, 逢興運之期, 締構艱難, 綢繆顧遇, 方面宣其庸績, 帷幄盡其謀猷, 非唯攀附成名, 抑亦材謀自取.密遭風雲之會, 奮其鱗翼, 思封函穀, 將割鴻溝, 期月之間, 眾數十萬, 威行萬裏, 聲動四方.雖事屈興王, 運乖天眷, 而雄名克振, 何其壯歟！然志性輕狡, 終致顛覆, 固其宜也.宇文貴負將帥之材, 蘊剛銳之氣, 遭逢喪亂, 險阻備嘗, 自致高位, 亦雲美矣.忻武藝之風, 名高一代.及晚節遇禍, 雖鳥盡弓藏, 然亦器盈斯概, 夷戮非為不幸.愷學藝兼該, 思理通贍, 規矩之妙, 參蹤班、爾, 當時制度, 鹹取則焉.其起仁壽宮, 營建洛邑, 要求時幸, 窮侈極麗, 使文皇失德, 煬帝亡身, 危亂之原, 抑亦由此.至於考覽書傳, 定明堂圖, 雖意過其通, 有足觀者.侯莫陳崇以勇悍之氣, 逢戰爭之秋, 輕騎啟高平之扉, 疋馬得長坑之俊.[三五]以宏材遠略, 附鳳攀龍, 茂績元勳, 位居上袞, 而識慚明哲, 遂以凶終, 惜哉！王雄身參佐命, 謙寵列山河, 及投袂勤王, 志匡社稷, 雖忠君之效未宣, 與夫懷祿圖存者異也.

初, 魏孝莊帝以尒朱榮有翊戴之功, 拜榮柱國大將軍, 位在丞相上.榮敗後, 此官遂廢.大統三年, 魏文帝復以周文帝建中興之業, 始命為之.其後功參佐命, 望實俱重者亦居此職.自大統十六年已前, 任者凡有八人.周文帝位總百揆, [三六]都督中外軍事.魏廣陵王欣, 元氏懿戚, 從容禁闥而已.此外六人, 各督二大將軍, 分掌禁旅, 當爪牙禦侮之寄.當時榮盛, 莫與為比.故今之稱門閥者, 鹹推八柱國家.今並十二大將軍錄之於左.

使持節、太尉、柱國大將軍、大都督、尚書左僕射、隴右行臺、少師、隴西郡開國公李虎.[三七]

使持節、太傅、柱國大將軍、大宗師、大司徒、廣陵王元欣.

使持節、柱國大將軍、大都督、大宗伯、趙郡開國公李弼.[三八]

使持節、柱國大將軍、大都督、大司馬、河內郡開國公獨孤信.

使持節、柱國大將軍、大都督、大司寇、南陽郡開國公趙貴.

使持節、柱國大將軍、大都督、大司空、常山郡開國公於謹.

使持節、柱國大將軍、大都督、少傅、彭城郡開國公侯莫陳崇.

與周文帝為八柱國.

使持節、大將軍、大都督、少保、廣平王元贊.

使持節、大將軍、大都督、淮安王元育.

使持節、大將軍、大都督、齊王元廓.

使持節、大將軍、大都督、平原郡開國公侯莫陳順.

使持節、大將軍、大都督、七州諸軍事、秦州刺史、章武郡開國公宇文導.[三九]

使持節、大將軍、大都督、雍州諸軍事、雍州刺史、高陽郡開國公達奚武.

使持節、大將軍、大都督、陽平郡開國公李遠.

使持節、大將軍、大都督、範陽郡開國公豆盧寧.

使持節、大將軍、大都督、化政郡開國公宇文貴.

使持節、大將軍、大都督、荊州諸軍事、荊州刺史、博陵郡開國公賀蘭祥.

使持節、大將軍、大都督、陳留郡開國公楊忠.

使持節、大將軍、大都督、岐州諸軍事、岐州刺史、武威郡開國公王雄.

是為十二大將軍.每大將軍督二開府, 凡為二十四員, 分團統領, 是二十四軍.每一團, 儀同二人.自相督率, 不編戶貫.都十二大將軍.十五日上, 則門欄陛戟, 警晝巡夜；十五日下, 則教旗習戰.無他賦役.每兵唯辦弓刀一具, 月簡閱之.甲槊戈弩, 並資官給.

自大統十六年以前, 十二大將軍外, 念賢及王思政亦拜大將軍.然賢作牧隴右, 思政出鎮河南, 並不在領兵之限.此後功臣位至柱國及大將軍者眾矣, 不限此秩, [四０]無所統禦.六柱國、十二大將軍之後, 有以位次嗣掌其事者, 而德望素在諸公之下, 並不得預於此例.校勘記

[一]　弼[率軍居右而左]軍為敵所乘　諸本脫「率軍居右而左」六字, 據周書卷一五、通志卷一五六李弼傳補.沙苑之戰, 「李弼為右拒, 趙貴為左拒, 齊軍總萃於左軍.」見周書卷二文帝紀大統三年.

[二]　弼倍道而前遣軍士鼓譟　諸本「遣」訛作「進」, 據周書李弼傳改.

[三]　明帝即日舉哀　諸本脫「日」字, 據周書、通志補.

[四]　皆曰避此小兒　諸本脫「曰」字, 據周書、通志補.

[五]　及獲韋福嗣既非同謀設籌皆持兩端　隋書卷七０李密傳「福嗣」下有「又委以腹心, 是以軍旅之事, 不專歸密.福嗣」十七字.疑北史是因上下兩「福嗣」而誤脫.

[六]　越王侗遣武賁郎將劉長恭討密[密一戰破之長恭僅以身免讓於是推密為主]　諸本無「密一戰破之, 長恭僅以身免.讓於是推密為主」十八字.隋書及舊唐書卷五三李密傳並有.按此乃涉上下兩「

密」字而誤脫一行.無此十八字, 文意不貫, 今據補.

[七]　長白山賊孟讓掠東都燒豐都市而歸　諸本「東都」作「東郡」.本書卷一二隋煬帝紀大業十三年四月條作「東都」.按隋書百官志中：「東都東市曰豐都.」作「郡」誤, 今據改.

[八]　孝和請間行觀隙　諸本「間行」倒作「行間」, 據隋書卷七０、通志卷一六四李密傳乙.

[九]　翟讓所部王儒信勸讓為太宰總眾務以奪密權　按隋書及舊唐書卷五三李密傳「太宰」作「大塚宰」, 北史當脫「塚」字.

[一０]梁德重　舊唐書李密傳無「重」字.按本書卷一二隋恭帝紀義寧二年正月亦作「梁德」.「重」疑是涉下文「董」字形似而衍.

[一一]及義師圍東都　諸本「義師」作「義士」, 通志作「唐師」, 隋書作「義師」.按此指義寧二年李建成、李世民「徇地東都」事.作「士」誤, 今據改.

[一二]入為武衛將軍閤內大都督　諸本「閤」作「關」.張森楷雲：「『關』疑當作『閤』, 閤內大都督是宿衛官, 見竇熾傳(本書卷六一).關內則方面矣, 非也.」按張說是, 今據改.參考周書卷一五於謹傳校記.

[一三]周文令貴與豆盧寧史寧討之貴等禽斬鐵匆及五醜史寧又別擊獠甘破之　諸本脫上「史寧」及下「史」字, 據周書卷一九宇文貴傳補.史寧別擊獠甘, 見本書卷六一史寧傳.

[一四]時隆州人開府李光易反於鹽亭攻圍隆州而隆州人李拓亦聚眾反開府張道應之　按本書卷三八裴果傳雲：「廢帝三年, 授龍州刺史, 封冠軍縣侯.俄而州人張遁(周書卷三六裴果傳作「道」)、李拓驅率百姓, 圍逼州城.」則張道、李拓是龍州人.此作「隆州」, 當是涉上文「隆州」而訛.不然, 宇文貴何必分兵兩路, 一救隆州, 一擊張道、李拓？(龍州見隋書地理志上平武郡.隆州見同卷巴西郡.)

[一五]貴乃命開府叱奴興救隆州　諸本「興救」作「與牧」, 周書作「興救」, 通志卷一五六宇文貴傳、冊府卷四二三作「興攻」.按「開府叱奴興」又見本書卷六二尉遲迥傳, 作「與」顯誤.李光易圍隆州, 叱奴興自是去救援, 作「牧」作「攻」, 都是形訛.今據周書改.

[一六]除益州刺史就拜小司徒　諸本「就」上有「未」字, 周書無.按下文言貴在蜀督捕「劫盜」, 則不得言「未就」.今據周書刪.

[一七]及善弟忻誅　諸本「忻」作「愷」, 隋書卷四０宇文忻附兄善傳作「忻」.按下文, 被殺者是忻非愷, 今據改.

[一八]公舉無遺算策無全陣　隋書、通志作「舉無遺策, 戰無全陣」.此疑誤.

[一九]後拜右領軍大將軍　諸本「右」作「左」, 隋書、通志卷一六一宇文忻傳作「右」.按本書卷一一隋文帝紀開皇五年三月, 記以高熲為左領軍大將軍, 宇文忻為右領軍大將軍.作「右」是, 今據改.

[二０]加上開府匠師中大夫　諸本「匠師」作「近師」, 通志卷一六一宇文愷傳作「進師」, 隋書卷六八宇文愷傳無此兩字.按通典卷三九後周官品, 中大夫無「近師」、「進師」, 而有「匠師」.「近」乃「匠」之訛, 「進」又「近」之訛.今據改.隋書單作「中大夫」, 顯脫兩字.

[二一]記雲堂脩二七博四脩一　隋書無「二」字.按今本周禮考工記作「堂脩二七, 廣四脩一」.這裏「廣」作「博」, 是宇文愷避煬帝名改.但本傳下文雲「若夏度以步, 則應脩七步.注雲：『今堂脩十四步.』乃是增益記文」, 又雲「山東禮本輒加二七之字」, 「讎校古書, 並無『二』字, 此乃桑間俗儒, 信情加減」.則宇文愷認為考工記原文無「二」字.北史誤衍.

[二二]放夏周則其博九尋　諸本「夏周」倒作「周夏」, 據隋書、通志及周禮考工記鄭注乙.

[二三]高八尺博四尺　隋書上有「戶」字, 此當是脫文.

[二四]水外周堤壤高四方和會築作三旬　隋書「方」作「尺」.按作「尺」, 則「和會」語意不完.疑作「方」是, 「高」下有脫文.

[二五]薛綜注雲複重廟覆謂屋平覆重棟也　李慈銘雲：「薛綜注作『複廟, 重覆也.重屋, 重棟也』.此文錯訛不可解.」

[二六]光武位在青帝之南少退西面各一犢　諸本「面」作「南」, 隋書、通志作「面」.按續漢志卷八祭祀志作「面」, 今據改.

[二七]後魏於北臺城南造圓牆在璧水外　李慈銘雲：「『造』下當有脫文.」按魏書卷七下高祖紀太和十年九月, 「詔起明堂辟雍」.此明堂當在平城, 即所謂「北臺」.疑此脫「明堂」等字.

[二八]後魏樂志曰孝昌二年立明堂至後元叉執政復改為九室遭亂不成　按魏書卷一０八之二禮志二雲：「初, 世宗永平、延昌中, 欲建明堂, 而議者或雲五室, 或雲九室, 頻屬年饑, 遂寢.至是(熙平二年), 復議之, 詔從五室.及元叉執政, 遂改營九室, 值世亂不成.」這裏「樂志」當為「禮志」之誤, 「孝昌」當為「延昌」之誤.元叉死於孝昌元年, 安得至二年後尚執政？顯誤.

[二九]以良家子鎮武川因家焉　諸本「武川」下衍「代」字, 據周書卷一六、通志卷一五六侯莫陳崇傳刪.

[三０]吾比日聞蔔筮者言　諸本脫「言」字, 據周書、通志補.

[三一]隋大業初　諸本「隋」下有「文」字.按「大業」, 煬帝年號, 「文」字衍, 今刪.

[三二]封木縣子　南本及通志卷一五六侯莫陳順傳「木」作「本」, 周書卷一九侯莫陳順傳「木」下有「門」字.按本縣指武川, 疑是.

[三三]南岐州氐苻安壽遂率部落一千家款附　諸本「氐」下有「羌」字, 周書、通志無.按事見本書卷九六氐傳.苻乃氐族大姓, 「羌」字衍, 今刪.又周書於「苻安壽」下敘其反抗西魏及順領軍鎮壓, 然後乃敘安壽「歸附」.這裏「壽」下應有脫文.

[三四]與齊將斛律明月戰退走　按周書卷一九王雄傳雲：「與齊將斛律明月接戰, 雄馳馬衝之, 殺三人, 明月退走.」這裏「退走」上當有「明月」二字, 或更有脫文.

[三五]疋馬得長坑之俊　諸本「疋」作「迮」, 周書卷一六史臣論作「疋」.按「迮」義為「迫蹙」, 於文義不洽.崇本傳言其單騎入陣擒萬俟醜奴, 作「疋」是.今據改.

[三六]周文帝位總百揆　諸本脫「文」字, 據通志卷一五六補.

[三七]隴西郡開國公李虎　諸本「虎」作「諱」, 是避唐諱.今從通志改作「虎」.

[三八]使持節柱國大將軍大都督大宗伯趙郡開國公李弼　周書、通志「使持節」下有「太保」二字.按周書卷一五李弼傳, 弼於大統十四年遷太保.這裏是敘大統十六年以前官位, 當有「太保」二字.

[三九]章武郡開國公宇文導　諸本「導」訛作「遵」, 據周書及本書卷五七宇文導本傳改.

[四０]不限此秩　周書作「鹹是散秩」.按下文言「無所統禦」, 則作「鹹是散秩」是.

北史卷六十一 列傳第四十九

王盟子勱　從孫誼　獨孤信子羅　竇熾兄子榮定　毅　賀蘭祥　叱列伏龜　閻慶子毗　史寧子雄　祥　權景宣

王盟字仵, 明德皇後之兄也, 其先樂浪人.六世祖波, 前燕太宰.祖珍, 魏黃門侍郎, 贈並州刺史、樂浪公.父羆, 伏波將軍, 以良家子鎮武川, 因家焉.

魏正光中, 破六韓拔陵攻陷諸鎮, 盟亦為其所擁.拔陵平後, 流寓中山, 復以積射將軍從蕭寶夤西征.寶夤僭逆, 盟遂逃匿人間.及尒朱天光入關, 盟從之.隨賀拔嶽禽萬俟醜奴, 平秦隴, 常先登力戰.及周文帝平侯莫陳悅, 除盟原州刺史.孝武至長安, 封魏昌縣公.大統三年, 徵拜司空, 轉司徒.迎魏文帝悼後於蠕蠕, [一]加侍中, 遷太尉.魏文帝東征, 以留後大都督行雍州事, 節度關中諸軍.趙青雀之亂, 盟與開府李虎輔太子出頓渭北.[二]事平, 進長樂郡公, 賜姓拓王氏.[三]遷太保.九年, 進位太傅, 加開府儀同三司.

盟姿度弘雅, 仁而汎愛.雖居師傅, 禮冠群後, 而謙恭自處, 未嘗以勢位驕人.魏文帝甚尊重之, 及疾, 數幸其第, 親問所欲.十一年, 薨, 贈本官, 諡曰孝定.

子勱, [四]字醜興, 性忠果有材幹.年十七, 從周文帝入關.及平秦隴, 定關中, 周文嘗謂曰：「為將坐見成敗者上也, 被堅執銳者次也.」勱曰：「意欲兼被之.」[五]周文大笑.尋拜散騎常侍, 賜爵梁甫縣公.大統初, 為千牛備身直長, 領左右, 出入臥內, 小心謹厚.魏文帝常曰：「王勱可謂不二心臣也.」沙苑之役, 勱以都督領禁兵, 居左翼, 當其前者死傷甚眾.勱亦被傷重, 遂卒於行間.周文深悼焉.贈使持節、太尉、尚書令、十州諸軍事、雍州刺史, 追封鹹陽郡公, 諡曰忠武.

子弼襲爵, 尚魏安樂公主, 位大都督、通直散騎常侍.

勱弟懋, 字小興.盟之西征也, 以懋尚幼, 留在山東.永安中, 始入關, 與盟相見, 遂從征伐.大統初, 賜爵安平縣子.後進爵為公, 累遷右衛將軍.於時疆埸交兵, 未申喪紀, 服齊斬者並墨縗從事.及盟薨, 懋上表辭位, 乞終喪制, 魏文帝不許.累遷開府儀同三司、侍中、左衛將軍、領軍將軍.懋溫和, 小心敬慎, 宿衛宮禁十有餘年, 勤恪當官, 未嘗有過.廢帝二年, 除南岐州刺史, 賜爵安寧郡公.後拜小司寇, 卒於官.

子悅嗣, 位大將軍、同州刺史, 改封濟南郡公.

盟兄子顯, 幼而敏悟, 沉靜少言.初為周文帳內都督, 累遷驃騎大將軍、開府儀同三司、光祿卿、鳳州刺史.賜爵洛邑縣公, 進位大將軍, 卒.子誼.

誼字宜君, 少有大志, 便弓馬, 博覽群言.周閔帝時, 為左中侍上士.時大塚宰宇文護執政, 帝拱默無所關預.有朝士於帝側微不恭, 誼勃然而進, 將擊之, 其人惶懼請罪, 乃止.自是朝臣無敢不肅.遷禦正大夫.丁父艱, [六]毀瘁過禮, 盧於墓側, 負土成墳.

武帝即位, 累遷內史大夫, 封揚國公.從帝伐齊, 至並州.帝既入城, 反為齊人所敗, 左右多死, 誼率麾下驍雄赴之.齊平, 自相州刺史徵為大內史.汾州稽胡亂, 誼擊之.帝弟越王盛、譙王儉雖為總管, 並受誼節度.賊平, 封一子開國公.帝臨崩, 謂皇太子曰：「王誼社稷臣, 宜處以機密, 不須遠任.」皇太子即位, 是為宣帝, 憚誼剛正, 出為襄州總管.

及隋文帝為丞相, 鄖州總管司馬消難舉兵反, 帝以誼為行軍元帥討之, 未至而消難奔陳.於時北至商、洛, 南拒江、淮, 東西二千餘裏, 巴蠻多叛, 共推渠帥蘭洛州為主.洛州自號河南王以附消難, 北連尉遲迥.誼分兵討之, 旬月皆平.帝遣使勞問, 冠蓋不絕, 以第五女妻其子奉孝.尋拜大司徒.誼自以與帝有舊, 亦歸心焉.及隋受禪, 顧遇彌厚, 帝親幸其第, 與之極歡.

太常卿蘇威議, 以為戶口滋多, 人田不贍, 欲減功臣之地以給人.誼奏曰；「百官者, 歷世勳賢, 方蒙爵土, 一旦削之, 未見其可.」帝以為然, 竟寢威議.帝將幸岐州, 誼諫曰：「陛下初臨萬國, 人情未洽, 何用此行.」上戲之曰：「吾昔與公位望齊等, 一朝屈節為臣, 或當恥愧, 是行也, 振揚威武, 欲以服公心耳.」誼笑而退.尋奉使突厥.帝嘉其稱旨, 進郢國公.

未幾, 其子奉孝卒.踰年, 誼上表言公主少, 請除服.禦史大夫楊素劾誼曰：「臣聞喪服有五, 親疏異節；喪制有四, 降殺殊文.王者之所常行, 故曰不易之道也.而儀同王奉孝既尚蘭陵公主, 以去年五月身喪, 始經一周, 而誼便請除釋.竊以雖曰王姬, 終成下嫁之禮；公則主之, 猶在移天之義.況復三年之喪, 自上達下, 及期釋服, 在禮未詳.然夫婦之則, 人倫攸始, 喪紀之制, 人道至大, 苟不重之, 取笑君子.故鑽燧改火, 責以居喪之速；朝祥暮歌, 譏以忘哀之早.然誼雖不自強, 爵位已重, 欲為無禮, 其可得乎？乃薄俗傷教, 為父則不慈；輕禮易喪, 致婦於無義.若縱而不正, 恐傷風俗.」有詔不問.然恩禮稍薄, 誼頗怨望.

或告誼謀反, 帝令案其事.主者奏誼有不遜之言, 實無反狀.帝賜酒而釋之.時上柱國元諧亦頗失意, 誼數與往來, 言論醜惡.胡僧告之.公卿奏誼大逆不道, 罪當死.帝見誼, 愴然曰：「朕與公舊同學, 甚相憐湣, 將奈國法何.」於是詔曰：「誼有周之世, 早預人倫, 朕共遊庠序, 遂相親好.然性懷險薄, 巫覡盈門, 鬼言怪語, 稱神道聖.朕受命之初, 深存戒約, 口雲改悔, 心實不悛.乃說四天王神道, 誼應受命, 書有誼讖, 天有誼星, 桃、鹿二川, 岐州之下, 歲在辰巳, 興帝王之業.密令蔔問, 伺殿省之災.又說其身是明王聖主.信用左道, 所在詿誤.自言相表, 當王不疑.此而赦之, 將或為亂.禁暴除惡, 宜伏國刑.」帝復令大理正趙綽謂誼曰：「時命如此, 將若之何！」乃賜死於家, 時年四十六.

獨孤信, 雲中人也, 本名如願.魏初有四十六部, [七]其先伏留屯者為部落大人, 與魏俱起.祖俟尼, 和平中, 以良家子自雲中鎮武川, 因家焉.父庫者, 為領人酋長, 少雄豪有節義, 北州鹹敬服之.

信美容儀, 善騎射.正光末, 與賀拔度等同斬衛可瑰, 由是知名.後為葛榮所獲.信既少年, 自修飾服章, 軍中號為獨孤郎.及尒朱氏破葛榮, 以信為別將.從征韓婁, 信匹馬挑戰, 禽賊漁陽王袁肆周.[八]後以破元顥黨, 賜爵受德縣侯, 遷武衛將軍.賀拔勝出鎮荊州, 乃表信為大都督.及勝弟嶽為侯莫陳悅所害, 勝乃令信入關, 撫嶽餘眾.屬周文帝已統嶽兵, 與信鄉裏, 少相友善, 相見甚歡, 因令信入洛請事.至雍州, 大使元毗又遣信還荊州.尋徵入朝, 魏孝武雅相委任.

及孝武西遷, 事起倉卒, 信單騎及之於瀍澗.孝武嘆曰：「武衛遂能辭父母, 捐妻子從我, 世亂識忠良, 豈虛言哉！」進爵浮陽郡公.時荊州雖陷東魏, 人心猶戀本朝, 乃以信為衛大將軍、都督三荊州諸軍事, 兼尚書右僕射.東南道行臺、大都督、荊州刺史, 以招懷之.既至, 東魏刺史辛纂出戰, 信縱兵擊纂, 大敗之.都督楊忠等前驅斬纂, 於是三荊遂定.

東魏又遣其將高敖曹、侯景等奄至.信以眾寡不敵, 遂率麾下奔梁.居三載, 梁武帝方許信還北.信父母既在山東, 梁武帝問信所往, 答以事君無二.梁武義之, 禮送甚厚.

大統三年至長安, 以虧損國威, 上書謝罪.魏文帝付尚書議之.七兵尚書、陳郡王玄等議, 以為既經恩降, 請赦罪復職.詔轉驃騎大將軍, 加侍中、開府.尋拜領軍將軍.仍從復弘農, 破沙苑, 改封河內郡公.俘虜中有信親屬, 始得父凶問, 乃發喪行服.尋起為大都督, 與馮翊王元季海入洛陽, 潁、豫、襄、廣、陳留之地並款附.四年, 東魏將侯景等圍洛陽, 信據金墉城, 隨方拒守旬有餘日.及周文帝至瀍東, 景等退走.信與李遠為右軍, 戰不利, 東魏遂有洛陽.六年, 侯景寇荊州, 周文令信與李弼出武關, 景退.即以信為大使, 慰撫三荊.

尋除隴右十一州大都督、秦州刺史.先是守宰闇弱, 政令乖方, 人有冤訟, 歷年不能斷決.乃信在州, 事無擁滯.示以禮教, 勸以耕桑, 數年之中, 公私富實, 流人願附者數萬家.周文以其信著遐邇, 故賜名為信.七年, 岷州刺史赤水蕃王梁仚定舉兵反, 詔信討之.仚定尋為其部下所殺, 而仚定子弟仍收其餘眾.信乃勒兵向萬年, 頓三交穀口.賊併力拒守.信因詭道趣稠松嶺.賊不虞信兵之至, 望風奔潰.乘勝逐北, 徑至城下, 賊並出降.加授太子太保.

芒山之戰, 大軍不利.信與於謹帥散卒自後擊之, 齊神武追騎驚擾, 諸軍因此得全.及涼州刺史宇文仲和據州不受代, 周文令信率開府怡峰討之.仲和嬰城固守, 信夜令諸將以衝梯攻其東北, 信親率壯士襲其西南, 達明克之.[九]禽仲和, 虜其六千戶送於長安.拜大司馬.十三年, 大軍南討.時以蠕蠕為寇, 令信移鎮河陽.十四年, 進位柱國大將軍, 錄前後功, 增封, [一０]聽回授諸子.於是第二子善, 封魏寧縣公；第三子穆, 必要縣侯；第四子藏, 義寧縣侯, 邑各一千戶.第五子順, 武成縣侯；第六子陀, 建忠縣伯, 邑各五百戶.信在隴右歲久, 啟求還朝, 周文不許.或有自東魏來者, 又告其母凶問, 信發喪行服.信陳哀苦, 請終禮制, 又不許.於是追贈信父庫者司空公, 追封信母費連氏常山郡君.十六年, 遷尚書令.六官建, 拜大司馬.

周孝閔帝踐阼, 遷大宗伯, [一一]進封衛國公, 邑萬戶.趙貴誅後, 信以同謀坐免.居無幾, 晉公護又欲殺之, 以其名望素重, 不欲顯其罪過, 逼令自盡於家, 時年五十五.

信美風度, 雅有奇謀大略.周文初啟霸業, 唯有關中之地, 以隴右形勝, 故委信鎮之.既為百姓所懷, 聲震鄰國.東魏將侯景之南奔梁也, 魏收為檄梁文, 矯稱信據隴右, 不從宇文氏, 乃雲「無關西之憂」, 欲以委梁人也.[一二]又信在秦州, 嘗因獵日暮, 馳馬入城, 其帽微側, 詰旦而吏人有戴帽者, 鹹慕信而側帽焉.其為鄰境及士庶所重如此.

子羅, 先在東魏, 乃以次子善為嗣.及齊平, 羅至而善卒, 又以羅主嗣.[一三]信長女周明敬後, 第四女元貞後, 第七女隋文獻後.周、隋及皇家三代皆為外戚, 自古以來, 未之有也.隋文帝踐極, 乃下詔褒贈信太師、上柱國、十州諸軍事、冀州刺史, 封趙國公, 邑一萬戶, 諡曰景；追贈信父庫者使持節、太尉、上柱國、六州諸軍事、定州刺史, 封趙國公, 邑一萬戶, 諡曰恭；信母費連氏贈太尉趙恭公夫人.

羅字羅仁.父信隨魏孝武入關中, 羅遂為高氏所囚.及信為宇文護誅, 羅始見釋.寓居中山, 孤貧無以自給.齊將獨孤永業以宗族故, 哀之, 為買田宅, 遺以資畜.

初, 信入關後, 復娶二妻.郭氏生子六人, 善、穆、藏、順、陀、整；崔氏生隋獻皇後.及齊亡, 隋文帝為定州總管, 獻皇後遣人求羅, 得之.相見悲不自勝, 侍禦者皆泣.於是厚遺車馬財物.未幾, 周武帝以羅功臣子, 久淪異域, 徵拜楚安郡太守.以疾去官, 歸京師.諸弟見羅少長貧賤, 每輕侮, 不以兄禮事之.然性長者, 亦不與諸弟校競長短.後由是重之.

文帝為丞相, 拜羅儀同, 常置左右.既受禪, 詔追贈羅父.其諸弟以羅母沒齊, 先無夫人號, 不當承襲.上以問後, 後曰：「羅誠嫡長, 不可誣也.」於是襲爵趙國公.以其弟善為河內郡公, 穆為金泉縣公, 藏為武平縣公, 陀為武喜縣公, 整為千牛備身.擢拜羅為左領左右將軍, [一四]遷左衛將軍, 前後賞賜不可勝計.出為涼州總管, 進位上柱國, 徵拜左武衛大將軍.煬帝嗣位, 改封蜀國公.未幾卒官, 諡曰恭.

子纂嗣, 位河陽都尉.

纂弟武都, 大業末, 亦為河陽都尉.

庶長子開遠.宇文化及之弒逆也, 裴虔通率賊入成象殿, [一五]宿衛兵士皆從逆.開遠時為千牛, 與獨孤盛力戰閤下, 為賊所執, 賊義而捨之.

善字伏陀, 幼聰慧, 善騎射, 以父勳, 封魏寧縣公.[一六]魏廢帝元年, 又以父勳, 授驃騎大將軍、開府儀同三司, 加侍中, 進爵長城郡公.周孝閔帝踐阼, 除河州刺史.以父負釁, 久廢於家.保定三年, 乃授龍州刺史.天和六年, 襲爵河內郡公.從帝東討, 以功授上開府.尋除兗州刺史, 政在簡惠, 百姓安之.卒於州, 贈使持節、柱國、五州諸軍事、定州刺史.

子覽嗣, 位右候衛大將軍.大業末卒.

陀字黎邪.仕周, 胥附上士.坐父徙蜀十餘年, 宇文護誅, 始歸長安.隋文帝受禪, 拜上開府、領左右將軍, [一七]累轉延州刺史.

陀性好左道, 其外祖母高氏先事貓鬼, 已殺其舅郭沙羅, 因轉入其家.上微聞而不信.會獻皇後及楊素妻鄭氏俱有疾, 召醫視之, 皆曰：「此貓鬼疾.」上以陀, 後之異母弟, 陀妻, 楊素之異母妹, 由是意陀所為.陰令其兄左監門郎將穆以情喻之, 上又避左右諷陀, 陀言無有.上不說, 左轉遷州刺史.出怨言, 上令左僕射高熲、納言蘇威、大理正皇甫孝緒、大理丞楊遠等雜案之.陀婢徐阿尼言：本從陀母家來, 常事貓鬼, 每以子日夜祀之.言子者鼠也.其貓鬼每殺人者, 所死家財物潛移於畜貓鬼家.陀嘗從家中索酒, 其妻曰：「無錢可酤.」陀因謂阿尼曰：「可令貓鬼向越公家, 使我足錢.」阿尼便咒之, 居數日, 貓鬼向素家.後上初從並州還, 陀於園中謂阿尼曰：「

可令貓鬼向皇後所, 使多賜吾物.」阿尼復咒之, 遂入宮中.楊遠乃於門下外省遣阿尼呼貓鬼, 阿尼於是夜中置香粥一盆, 以匙扣而呼曰：「貓女可來, 無住宮中.」久之, 阿尼色正青, 若被牽拽者, 雲貓鬼已至.上以其事下公卿.奇章公牛弘曰：「妖由人興, 殺其人, 可以絕矣.」上令犢車載陀夫妻, 將賜死於其家.陀弟司勳侍中整詣闕求哀, 於是免陀死, 除名, 以其妻楊氏為尼.先是有人訟其母為人貓鬼所殺者, 上以為妖妄, 怒而遣之.及此, 詔誅被訟行貓鬼家.陀未幾而卒.

煬帝即位, 追念舅氏, 聽以禮葬.乃下詔贈正議大夫.帝意猶不已, 復贈銀青光祿大夫.二子, 延福、延壽.

陀弟整, 位幽州刺史.大業初, 贈金紫光祿大夫、平鄉侯.

竇熾字光成, 扶風平陵人, 後漢大鴻臚章之後也.章子統, 靈帝時為雁門太守, 避竇武之難, 亡奔匈奴, 遂為部落大人.後魏南徙, 子孫因家代, 賜姓紇豆陵氏.累世仕魏, 皆至大官.父略, 平遠將軍, 以熾著勳, 贈少保、柱國大將軍、建昌公.

熾性嚴明, 有謀略, 美鬚髯, 身長八尺二寸.少從範陽祁忻受毛詩、左氏春秋, [一八]略通大義.善騎射, 膂力過人.魏正光末, 北鎮擾亂, 乃隨略避地定州, 投葛榮.[一九]榮欲官略, 略不受.榮疑其有異志, 遂留略於冀州, 將熾及熾兄善隨軍.及尒朱榮破葛榮, 熾乃將家隨榮於並州.時葛榮別帥韓婁等據薊城不下, 以熾為都督, 從驃騎將軍侯深討之.熾手斬婁, 以功拜揚烈將軍.

魏孝武即位, 蠕蠕等諸蕃並遣使朝貢, 帝臨軒宴之.有鴟飛鳴於殿前, 帝素知熾善射, 因欲矜示遠人, 乃給熾禦箭兩隻, 命射之, 鴟乃應弦而落, 諸蕃人鹹歎異焉.帝大悅.尋隨東南道行臺樊子鵠追尒朱仲遠, 仲遠奔梁.[二０]時梁主又遣元樹入寇, 據譙城.子鵠令熾擊破之, 封行唐縣子, 尋進爵上洛縣伯.時帝與齊神武構隙, 以熾有威重, 堪處爪牙任, 拜閤內大都督, 遷朱衣直閤, 遂從帝西遷.仍與其兄善至城下, 與武衛將軍高金龍戰於千秋門, 敗之.因入宮城, 取禦馬四十匹並鞍勒, 進之行所.帝大悅, 賜熾及善駿馬各二匹, 駑馬十匹.

大統元年, 別封真定縣公.從周文帝禽竇泰, 復弘農, 破沙苑, 皆有功.河橋之戰, 諸將退走, 熾時獨從兩騎, 為敵人追至芒山.熾乃下馬, 背山抗之.俄而敵眾漸多, 矢下如雨, 熾騎士所執弓, 並為敵人所射破.熾乃總收其箭以射之, 所中人馬, 應弦而倒.敵乃相謂曰；「得此三人, 未足為功.」乃稍引退.熾因其怠, 遂突圍得出.又從太保李弼討白額稽胡, 破之.

高仲密以北豫州來赴, 熾從周文援之.至洛陽, 會東魏人據芒山為陣, 周文命留輜重於瀍曲, 率輕騎奮擊, 中軍與右軍大破之, 悉虜其步卒.熾獨追至石濟而還.大統十三年, 進使持節、驃騎大將軍、開府儀同三司, 加侍中.出為涇州刺史, 蒞職數年, 政號清靜.改封安武縣公.

魏廢帝元年, 除原州刺史.熾抑挫豪右, 申理幽滯, 在州十載, 甚有政績.州城北有泉水, 熾屢經遊踐, 嘗與僚吏宴於泉側, 因酌水自飲, 曰：「吾在此州, 唯當飲水而已.」及去職後, 人吏感其遺惠, 每至此泉者, 莫不懷之.恭帝元年, 進爵廣武郡公.屬蠕蠕寇廣武, 熾與柱國趙貴分路討之.蠕蠕引退, 熾度河至麴伏川追及, 大破之.武成二年, 拜柱國大將軍.周明帝以熾前朝舊臣, 勳望兼重, 欲獨為造第.熾辭以天下未平, 幹戈未偃, 不宜輒發徒役, 周明不許.尋而帝崩, 事方得寢.

保定元年, 進封鄧國公, 邑一萬戶, 別食資陽縣一千戶, 收其租賦.天和五年, 自大宗伯為宜州刺史.先是周文田於渭北, 令熾與晉公護分射走兔, 熾一日獲十七頭, 護十一頭.護恥不及, 因以為嫌.至是, 熾又以周武年長, 有勸護歸政之議, 護惡之, 故左遷焉.及護誅, 徵拜太傅.

熾既朝之元老, 名望素隆, 至於軍國大謀, 常與參議.嘗有疾, 周武帝幸其第問之, 因賜金石之樂.[二一]其見禮如此.帝於大德殿將謀伐齊, 熾年已衰老, 乃扼腕曰：「臣雖朽邁, 請執幹櫓, 首啟戎行.得一睹誅翦鯨鯢, 廓清寰宇, 省方觀俗, 登嶽告成, 然後歸魂泉壤, 無復餘恨.」帝壯其志節, 遂以熾第二子武當公恭為左二軍總管.齊平之後, 帝乃召熾歷觀相州宮殿.熾拜賀曰：「陛下真不負先帝矣.」帝大悅, 進位上柱國.

宣政元年, 兼雍州牧.及周宣營建東京, 以熾為京洛營作大監, 宮苑制度, 皆取決焉.大象初, 改食樂陵縣, 邑戶如舊.隋文帝入輔政, 停洛陽宮作, 熾請入朝.屬尉遲迥舉兵, 熾乃移入金墉, 與洛州刺史、平涼公元亨同心固守, 仍權行洛陽鎮事.相州平, 熾方入朝.屬文帝初為相國, 百僚皆勸進, 自以累世受恩, 遂不肯署牋, 時人皆高其節.及帝踐極, 拜太傳, 加殊禮, 贊拜不名.開皇四年八月薨, 時年七十八.贈八州諸軍事、冀州刺史, 諡曰恭.

熾事親孝, 奉諸兄以悌順聞.及其望位隆重, 而子孫皆處列位, 遂為當時盛族.

子茂嗣.茂有弟十三人, 恭、威最知名.

恭位至大將軍.從周武平齊, 封贊國公, 除西兗州總管, 以罪賜死.

熾兄善, 以中軍大都督、南城公從魏孝武西遷, 仕至太僕、衛尉卿、汾北華瀛三州刺史、驃騎大將軍、開府儀同三司、永富縣公, 諡曰忠.子榮定嗣.

榮定沉深有器局, 容貌魁偉, 美鬚髯, 便弓馬.初為魏文帝千牛備身, 周文帝見而奇之, 授平東將軍, 賜爵宜君縣子.後從周文與齊人戰於北芒, 周師不利, 榮定與汝南公宇文神慶帥精騎擊卻齊師.以功拜上儀同.[二二]尋復以軍功進位開府.襲爵永富縣公, 除忠州刺史.從平齊, 加上開府, 拜前將軍、佽飛中大夫.

其妻, 則隋文帝長姊安成長公主也, 文帝少與之情契甚厚.榮定亦知帝有人君之表, 尤相推結.及帝作相, 領左右宮伯, 使鎮守天臺, 總統露門內兩廂仗衛, 常宿禁中.遇尉遲迥初平, 朝廷頗以山東為意, 拜榮定為洛州總管以鎮之.前後賜縑四千匹、西涼女樂一部.及受禪, 來朝, 賜馬三百匹、部曲八十戶遣之.坐事除名.公主曰：「

天子姊乃作田舍兒妻！」上不得已, 尋拜右武候大將軍.上數幸其第, 恩錫甚厚, 每令尚食局日供羊一口, 珍味稱是.以佐命功, 拜上柱國.

歷位寧州刺史、右武候大將軍、秦州總管, 賜吳樂一部.突厥沙缽略寇邊, 為行軍元帥, 率總管出涼州.[二三]與虜戰於高越原, 兩軍相持, 地無水, 士卒渴甚, 至刺馬血而飲, 死者十二三.榮定仰天太息, 俄而澍雨, 軍復振.於是進擊, 數挫其鋒, 突厥憚之, 請盟而去.賜縑萬匹, 進爵安豐郡公, 復封子憲為安康郡公, 賜縑五千匹.歲餘, 拜右武衛大將軍.帝欲以為三公, 榮定上書固辭, 陳畏懼之道, 帝乃止.前後賞賜不可勝計.及卒, 帝為之廢朝, 令左衛大將軍元旻監護喪事, 賻絹三千匹.上謂侍臣曰：「吾每欲致榮定於三事, 其人固讓不可.今欲賜之, 重違其志.」於是贈冀州刺史、陳國公, 諡曰懿.子抗嗣.

抗美容儀, 性通率, 長於巧思.父卒後, 恩遇彌厚, 所賜錢帛金寶亦以钜萬.位定州刺史, 檢校幽州總管.煬帝即位, 漢王諒反, 以為抗與通謀, 由是除名, 以其弟慶襲封陳公.

慶亦有姿容, 性和厚, 頗工草隸.初封永富郡公, 位河東太守、衛尉卿.大業末, 為南郡太守, 為盜賊所害.

慶弟璡, 亦工草隸, 頗解鍾律.歷位潁川、南郡、扶風太守.

熾兄子毅.毅字天武.父嶽早卒, 及毅著勳, 追贈大將軍、冀州刺史.毅深沉有器度, 事親以孝聞.魏孝武初, 起家員外散騎侍郎.時齊神武擅朝, 毅慨然有徇主之志.從孝武西遷, 封奉高縣子.從禽竇泰, 復弘農, 戰沙苑, 皆有功, 進爵安武縣公.恭帝元年, 進授驃騎大將軍、開府儀同三司、大都督, 改封永安縣公.出為幽州刺史.周孝閔帝踐阼, 進爵神武郡公.保定三年, 拜大將軍.

時與齊人爭衡, 戎車歲動, 並交結突厥以為外援.突厥已許納女於周, 齊人亦甘言重幣, 遣使求婚, 狄人便欲有悔.朝廷乃令楊薦等累使結之, 往返十餘, 方復前好.至是雖期往逆, 猶懼改圖.以毅地兼勳戚, 素以威重, 乃令為使.及毅至, 齊使亦在焉, 突厥君臣, 猶有貳志.毅抗言正色, 以大義責之, 累旬乃定, 卒以皇後歸.朝議嘉之, 別封成都縣公, 進位柱國.歷同州刺史、蒲金二州總管, 加上柱國, 入為大司馬.隋開皇初, 拜定州總管.累居藩鎮, 鹹得人和.二年, 薨於州, 贈襄、郢等六州刺史, 諡曰肅.

毅性溫和, 每以謹慎自守, 又尚周文帝第五女襄陽公主, 特為朝廷所委信, 雖任兼出內, 未嘗有矜惰之容, 時人以此稱焉.子賢嗣.

賢字託賢, 志業通敏, 少知名.宣政元年, 授使持節、儀同大將軍.開皇中, 襲爵神武公, 除遷州刺史.

毅第二女即大唐太穆皇後.武德元年, 詔贈毅司空、使持節、總管荊郢等十州諸軍事、荊州刺史、杞國公.又追贈賢子紹宣秦州刺史, 並襲賢爵.紹宣無子, 仍以紹宣兄子德藏嗣.

賀蘭祥字盛樂, 其先與魏俱起, 有乞伏者, 為賀蘭莫何弗, 因以為氏.後有以良家子鎮武川者, 遂家焉.父初真, 少知名, 為鄉閭所重, 尚文帝姊建安長公主.保定二年, 追贈太傅、柱國、常山郡公.

祥年十一而孤, 居喪合禮.長於舅氏, 特為周文帝所愛, 雖在戎旅, 常博延儒生, 教以書傳.周文初入關, 祥與晉公護俱在晉陽, 後乃遣使迎致之.解褐奉朝請.少有膽氣, 志在立功.尋擢補都督, 恒居帳下.從平侯莫陳悅, 又迎魏孝武, 以前後功封撫夷縣伯.仍從擊潼關, 獲東魏將薛長儒, [二四]又攻回洛拔之.還拜左右直長, 進爵為公.

大統九年, 從周文與東魏戰於芒山, 進位驃騎大將軍、開府儀同三司, 加侍中.十四年, 除都督、荊州刺史, 進爵博陵郡公.先是祥嘗行荊州事, 雖未期月, 頗有惠政, 至是重往, 百姓安之.由是漢南流人繈負至者, 日有千數, 遠近蠻夷莫不款附.祥隨機撫納, 鹹得其歡心.時盛夏亢陽, 祥親巡境內, 觀政得失, 見有發掘古塚, 暴露骸骨, 乃謂守令曰：「此豈仁者為政邪！」命所在收葬之.即日澍雨, 是歲大有年.境內多古墓, 其俗好行發掘, 至是遂息.祥雖周文密親, 性甚清素.州境南接襄陽, 西通岷蜀, 物產所出, 多諸珍異.既與梁通好, 行李往來, 公私贈遺, 一無所受.梁雍州刺史、嶽陽王蕭察欽其風素, 乃以竹屏風、絺綌之屬及經史贈之.祥難違其意, 取而付諸所司.周文後聞之, 並以賜祥.十六年, 拜大將軍.周文以涇、渭溉灌之處, 渠堰廢毀, 乃令祥修造富平堰, 開渠引水, 東注於洛.功用既畢, 人獲其利.魏廢帝二年, 行華州事, 後改華州為同州, 仍以祥為刺史.尋拜尚書左僕射.六官建, 授小司馬.

周孝閔帝踐阼, 進位柱國、大司馬.時晉公護執政, 祥與護中表, 少相親愛, 軍國之事, 護皆與祥參謀.及誅趙貴, 廢閔帝, 祥有力焉.

武成初, 吐穀渾侵掠州郡, [二五]詔祥與宇文貴總兵討之.祥乃遣其軍司檄吐穀渾, 與渾廣定王、鍾留王等戰, 破之, 因拔其洮陽、洪和二城, 以其地為洮州.撫安西土, 振旅而還.進封涼國公.薨, 贈太師、同岐等十三州諸軍事、同州刺史, 諡曰景.

有七子, 敬、讓、璨、師、寬知名.

敬少歷顯職, 封化隆縣侯, 後襲爵涼國公.位柱國、華州刺史.

讓, 大將軍、鄭州刺史、河東郡公.

璨, 開府儀同三司、宣陽郡公.建德五年, 從於並州戰歿, 贈上儀同大將軍, 追封清都公.

師, 尚明帝女, 位上儀同大將軍、幽州刺史、博陵郡公.

寬, 開府儀同大將軍、武始公.入隋, 歷汴、鄭二州刺史, 並著政績.

祥弟隆, 大將軍、襄樂縣公.隋文帝與祥有舊, 開皇初, 追贈上柱國.

叱列伏龜字摩頭陀, 代郡西部人也.其先為部落大人, 魏初入附, 遂世為第一領人酋長, 至龜五世.

龜容貌瑰偉, 腰帶十圍, 進止詳雅, 兼有武藝.嗣父業復為領人酋長.魏孝昌三年, 以別將從長孫承業西征, 累遷金紫光祿大夫.從還洛, 授都督, 遂為齊神武所寵任, 加授大都督.沙苑之敗, 隨例來降.周文帝以其豪門, 解縛禮之, 仍以邵惠公女妻之.大統四年, 封長樂縣公.自此常從征討, 亟有戰功.歷侍中、驃騎大將軍、開府儀同三司、恒州刺史.卒, 子椿嗣.

椿字千年.明帝時, 位驃騎大將軍、開府儀同三司, 改封永世縣公.天和初, 除左宮伯, 進位大將軍.

閻慶字仁度, 河陰人也.曾祖善, 仕魏歷龍驤將軍、雲州鎮將, 因家雲州之盛樂郡.祖提, 持節、車騎大將軍、敦煌鎮都大將.父進, 有謀略, 勇冠當時.正光中, 拜龍驤將軍.屬衛可瑰作亂, 攻圍盛樂, 進率眾拒守, 以功拜盛樂郡守.

慶幼聰敏, 重然諾, 風儀端肅, 望之儼然.隨父固守盛樂, 頗有力焉, 拜別將.後以軍功拜步兵校尉、中堅將軍.既而齊神武舉兵入洛, 魏孝武西遷, 慶謂所親曰：「高歡將有篡逆之謀, 豈可苟安目前, 受其控制也？」遂以大統三年自宜陽歸闕.稍遷後將軍, 封安次縣子, 以功進爵為伯.慶善於綏撫, 士卒未休, 未嘗先舍, 故能盡其死力, 屢獲勳勞.累遷散騎常侍、驃騎大將軍、開府儀同三司、雲州大中正, 加侍中, 賜姓大野氏.周孝閔帝踐阼, 出為河州刺史, 進爵石保縣公.州居河外, 地接戎夷, 慶留心撫納, 頗稱簡惠.就拜大將軍, 進爵太安郡公.入為小司空, 歷雲、寧二州刺史.慶性寬和, 不苛察, 百姓悅之.天和六年, 進位柱國.[二六]

晉公護母, 慶之姑也.護雖擅朝, 而慶未嘗阿附.及護誅, 武帝以此重之.詔慶第十二子毗尚帝女清都公主.[二七]慶雖位望隆重, 婚連帝室, 常以謙慎自守, 時以此稱之.建德二年, 抗表致事, 優詔許焉.慶既衰老, 恒嬰沉痼.宣帝以其先朝耆舊, 特異恒倫, 乃詔靜帝至第問疾.賜布千段, 醫藥所須, 令有司供給.大象二年, 拜上柱國.

隋文帝踐極, 又令皇太子就第問疾, 仍供醫藥之費.開皇二年薨, 年七十七.贈司空、七州諸軍事、荊州刺史, 諡曰成.長子常, 先慶卒.次子毗嗣.

毗, 七歲襲爵石保縣公.及長, 儀貌矜嚴, 頗好經史, 受漢書於蕭該, 略通大旨.能篆書, 草隸尤善, [二八]為當時之妙.周武帝見而悅之, 命尚清都公主.宣帝即位, 拜儀同三司.

隋文帝受禪, 以技藝侍東宮.數以琱麗之物取悅於皇太子, 由是甚見親待, 每稱之於上.尋拜車騎, 宿衛東宮.上嘗遣高熲大閱於龍臺澤, 諸軍部伍多不齊整, 唯毗一軍, 法制肅然.熲言之於上, 特蒙賜帛.俄兼太子宗衛率長史, 尋加上儀同.太子服翫之物多毗所為.及太子廢, 毗坐杖一百, 與妻子俱配為官奴婢.二歲放免.

煬帝嗣位, 盛修軍器, [二九]以毗性巧, 練習舊事, 詔典其職.尋授朝請郎.毗立議, 輦輅車輿, 多所增損.擢拜起部郎.

帝嘗大備法駕, 嫌屬車太多, 顧謂毗曰：「開皇之日, 屬車十二乘, 於事亦得.今八十一乘, 以牛駕車, 不足以益文物, 朕欲減之, 從何為可？」毗曰：「臣初定數, 共宇文愷參詳故實, 據漢胡伯始、蔡邕等議, 屬車八十一乘.此起於秦, 遂為後式.故張衡賦雲『屬車九九』是也.次及法駕, 三分減一, 為三十六乘, 此漢制也.又據宋孝建時, 有司奏議, 晉遷江左, 唯設五乘, 尚書令建平王宏曰：[三０]『八十一乘, 義兼六國, [三一]三十六乘, 無所準憑, 江左五乘, 儉不中禮.但帝王文物旂旒之數, 爰及冕玉, 皆用十二, 今宜準此, 設十二乘.』開皇平陳, 因以為法.今憲章往古, 大駕依秦, 法駕依漢, 小駕依宋, 以為差等.」帝曰：「何用秦法！大駕宜三十六, 法駕宜十二, 小駕除之.」毗研精故事, 皆此類也.

長城之役, 毗總其事.及帝有事恒嶽, 詔毗營立壇場.尋轉殿內丞, 從幸張掖郡.高昌王朝於行所, 詔毗持節迎勞, 遂將護入東都.尋以母憂去職, 未期, 起令視事.將興遼東之役, 自洛口開渠達涿郡以通漕, 毗督其役.明年, 兼領右翊衛長史, 營建臨朔宮.及征遼東, 以本官領武賁郎將, 典宿衛.時軍圍遼東城, 帝令毗詣城下宣諭, 賊弓弩亂發, 流矢中所乘馬, 毗顏色不變, 辭氣抑揚, 卒事而去.遷殿內少監, 又領將作少監.後復從帝征遼東.會楊玄感作逆, 帝班師, 從至高陽郡, 卒.帝甚悼惜之, 贈殿內監.

史寧字永和, 建康表氏人也.[三二]曾祖豫, 仕沮渠氏為臨松令.魏平涼州, 祖灌隨例遷於撫寧鎮, 因家焉.父遵, 初為征虜府鎧曹參軍.杜洛周構逆, 六鎮自相屠陷, 遵遂率鄉裏奔恒州.其後恒州為賊所敗, 遵後歸洛陽, 拜樓煩郡守.及寧著勳, 贈散騎常侍、征西大將軍、涼州刺史, 諡曰貞.

寧少以軍功, 累加持節、征東將軍、金紫光祿大夫.賀拔勝為荊州刺史, 寧以本官為勝軍司, 隨勝之部.[三三]會荊蠻騷動, 三□路絕.寧先驅平之, 因撫慰蠻左, 翕然降附.尋除南郢州刺史.及勝為大行臺, 表寧為大都督.攻梁下溠戍破之, 封武平縣伯.又攻拔梁齊興鎮等九城.未及論功, 屬孝武西遷, 東魏遣侯景寇荊州, 寧隨勝奔梁.梁武帝引寧至香蹬前, 謂之曰：「觀卿風表, 終是富貴, 我當使卿衣錦還鄉.」寧答曰：「臣世荷魏恩, 位為列將, 天長喪亂, 本朝傾覆, 不能北面事逆賊, 幸得息肩有道.儻如明詔, 欣幸實多.」因涕泣橫流, 梁武為之動容.在梁二年, 勝乃與寧密圖歸計.寧曰：「朱異既為梁主所信任, 請往見之.」勝然其言.寧乃見異, 申以投分之言, 微託思歸之意, 辭氣雅至.異亦嗟挹, 為奏梁主, 果許勝等歸.

大統二年, 自梁歸, 進爵為侯.久之, 遷車騎將軍, 行涇州事.時賊帥莫折後熾寇掠居人, 寧率州兵與行原州事李賢討破之.轉東義州刺史.東魏亦以胡梨苟為東義州刺史.寧僅得入州, 梨苟亦至, 寧逆擊破之, 斬其洛安郡守馮善道.州既鄰接疆埸, 百姓流移, 寧留心撫慰, 鹹來復業.轉涼州刺史.寧未至而前刺史宇文仲和據州作亂, 詔獨孤信與寧討之.寧先至涼州, 為陳禍福, 城中吏人皆相率降附.仲和仍據城不下, 尋亦剋之.後遷驃騎大將軍、開府儀同三司, 加侍中, 進爵為公.

十六年, 宕昌叛羌獠甘作亂, 逐其王彌定而自立, 並連結傍乞鐵匆及鄭五醜等.[三四]詔寧率軍與宇文貴、豆盧寧等討之.寧別擊獠甘, 而山路險阻, 纔通單騎, 獠甘已分其黨立柵守險.寧進兵攻之, 遂破其柵.獠甘將百騎走投生羌鞏廉玉.彌定遂得復位.寧以未獲獠甘, 遂進軍大破之, 生獲獠甘, 徇而斬之.並執鞏廉玉送闕.所得軍實, 悉分賞將士, 寧無私焉.師還, 召寧率所部鎮河陽.

寧先在涼州, 戎夷服其威惠, 遷鎮之後, 邊人並思慕之.魏廢帝元年, 復除涼甘瓜三州諸軍事、[三五]涼州刺史.初蠕蠕與魏和親, 後更離叛.尋為突厥所破, 殺其主阿那瑰.部落逃逸者, 仍奉瑰之子孫, 抄掠河右.寧率兵邀擊, 獲瑰子孫二人, 並其種落酋長.自是每戰破之, 前後降數萬人.[三六]進爵安政郡公.二年, 吐穀渾通使於齊, 寧擊獲之, 就拜大將軍.寧後遣使詣周文帝請事, 周文即以所服冠履衣被及弓箭甲等賜寧, 謂其使人曰：「為我謝涼州, 孤解衣以衣公, 推心以委公, 善始令終, 無損功名也.」

時突厥木汗可汗假道涼州, 將襲吐穀渾, 周文令寧率騎隨之.軍至番禾, 吐穀渾已覺, 奔於南山.木汗將分兵追之, 令俱會於青海.寧謂木汗曰：「樹敦、賀真二城是吐穀渾巢穴, 今若拔其本根, 餘種自然離散, 此上策也.」木汗從之, 即分為兩軍, 木汗從北道向賀真, 寧趣樹敦.渾娑周王率眾逆戰, 寧擊斬之.踰山履險, 遂至樹敦.樹敦是渾之舊都, 多諸珍藏.而渾主先已奔賀真, 留其征南王及數千人固守.寧進兵攻之, 偽退, 渾人果開門逐之, 因回兵奮擊, 門未及闔, 寧兵遂得入.生獲其征南王, 俘虜男女財寶盡歸諸突厥.渾賀羅拔王依險為柵, 欲塞寧路, 寧攻破之.木汗亦破賀真, 虜渾主妻子, 大獲珍物.寧還軍於青海, 與木汗會.木汗握寧手, 歎其勇決, 並遺所乘良馬, 令寧於帳前乘之, 木汗親自步送.突厥以寧所圖必破, 皆畏憚之, 鹹曰：「此中國神智人也.」及將班師, 木汗又遺寧奴婢一百口、馬五百匹、羊一萬口.寧乃還州, [三七]尋被徵入朝.屬周文帝崩, 寧悲慟不已, 乃請赴陵所盡哀, 並告行師剋捷.

周孝閔帝踐阼, 拜小司徒, 出為荊州刺史、荊襄淅郢等五十二州及江陵鎮防諸軍事.寧有謀畫, 識兵權, 臨敵指撝, 皆如其策, 甚得當時之譽.及在荊州, 頗自奢縱, 貪濁不修法度.嘗出, 有人訴州佐屈法, 寧還付被訟者治之.自是有事者不敢復言, 聲名大損於西州.保定三年, 卒於州, 諡曰烈.子雄嗣.

雄字世武.少勇敢, 膂力過人, 便弓馬, 有算略.年十四, 從寧於牽屯山奉迎周文帝.仍從校獵, 弓無虛發, 周文歎異之.尋尚周文女永富公主.除使持節、驃騎大將軍、開府儀同三司, 累遷駕部中大夫、司馭中大夫.從柱國、枹罕公辛威鎮金城, 遂卒於軍, 時年二十四.雄弟祥.

祥字世休, 少有文武才幹.仕周, 太子車右中士, 襲爵武遂縣公.隋文帝踐阼, 拜儀同, 領交州事, 進爵陽城郡公.在州頗有惠政.轉驃騎將軍.伐陳之役, 從宜陽公王世積出九江道, 破陳師, 進拔江州.文帝大悅, 下詔慰勉之.進位上開府.尋拜蘄州刺史, 遷蘄州總管, 徵拜左領軍將軍.復以行軍總管從晉王廣破突厥於靈武.遷右衛將軍.仁壽中, 率兵屯弘化以備胡.煬帝時在東宮, 遺祥書, 論舊行兵時事, 申以恩旨.祥為書陳謝.太子甚親遇之.

及即帝位, 漢王諒作亂, 遣其將綦母良自滏口徇黎陽, 塞白馬津, 餘公理自太行下河內.帝以祥為行軍總管, 軍於河陰, 久不得濟.祥謂軍吏曰：「餘公理輕而無謀, 又新得志, 謂其眾可恃, 恃眾必驕.且河北人先不習兵, 所謂擁市人而戰, 不足圖也.」乃令軍中修攻具.公理使諜知之, 果屯兵於河陽內城以備.祥於是艤船南岸, 公理聚甲當之.祥乃簡精銳, 於下流潛度.公理拒之, 未成列, 祥縱擊大破之.東趣黎陽, 討綦良.綦良棄軍走, 其眾大潰.進位上大將軍, 賜縑綵七千段、女妓十人、良馬二十疋.轉太僕卿.帝嘗賜祥詩曰：「伯煚朝寄重, 夏侯親遇深, 貴耳唯聞古, 賤目詎知今？早摽勁草質, 久有背淮心, 掃逆黎山外, 振旅河之陰.功已書王府, 留情太僕箴.」祥上表辭謝.帝手詔曰：「昔歲勞公, 問罪河朔.賊爾日塞兩關之路, 據倉阻河, 公竭誠奮勇, 一舉而剋.故聊示所懷, 亦何謝也.」

尋遷鴻臚卿, 從征吐穀渾.祥出玉門道, 擊虜破之.進位右光祿大夫, 拜右驍衛大將軍.及征遼東, 出蹋頓道, 不利, 由是除名.俄拜燕郡太守, 被賊高開道所圍, 城陷, 開道甚禮之.會開道與羅藝通和, 送祥於涿郡, 卒於塗.子義隆, 永年令.

祥弟雲, 字世高, 亦以父勳賜爵武平縣公.歷位司織下大夫[三八]、儀同大將軍、萊州刺史.

雲弟威, 字世儀, 亦以父勳賜爵武當縣公.

權景宣字暉遠, 天水顯親人也.父曇騰, 魏隴西郡守, 贈秦州刺史.

景宣少聰悟, 有氣俠, 宗黨皆歎異之.年十七, 魏行臺蕭寶夤見而奇之, 表為輕車將軍.及寶夤敗, 景宣歸鄉裏.周文帝平隴右, 擢為行臺郎中.孝武西遷, 授鎮遠將軍、步兵校尉, 加平西將軍、秦州大中正.大統初, 轉祠部郎中.景宣曉兵權, 有智略.從周文拔弘農, 破沙苑, 皆先登陷陣.轉外兵郎中.從開府於謹援洛陽, 景宣督課糧儲, 軍以周濟.

時初復洛陽, 將修繕宮室, 景宣率徒三千, 先出採運.會東魏兵至, 司州牧元季海等以眾少拔還, 屬城悉叛, 道路擁塞.景宣將二十騎且戰且走, 從騎略盡.景宣輕馬突圍, 手斬數級, 馳而獲免, 因投人家自匿.景宣以久藏非計, 乃偽作周文書, 招募得五百餘人, 保據宜陽, 聲言大軍續至.東魏將段琛等率眾至九曲, 憚景宣不敢進.景宣恐琛審其虛實, 乃將腹心自隨, 詐雲迎軍, 因得西遁.[三九]與儀同李延孫相會, 攻拔孔城.洛陽以南, 尋亦來附.周文即留景宣守張白塢, 節度東南義軍.東魏將王元軌入洛, 景宣與延孫等擊走之, 以功授大行臺左丞.進屯宜陽, 攻襄城, 拔之, 獲郡守王洪顯.周文嘉之, 徵入朝.錄前後功, 封顯親縣男, 除南陽郡守.郡鄰敵境, 舊制發人守防三十五處, 多廢農桑, 而姦宄猶作.景宣至, 並除之, 唯修起城樓, 多備器械, 寇盜歛跡, 人得肄業焉.百姓稱之, 立碑頌德.周文特賞粟帛, 以旌其能.遷廣州刺史.

侯景舉河南來附, 景宣從僕射王思政經略應接.既而侯景南叛, 恐東魏復有其地, 以景宣為大都督、豫州刺史, 鎮樂口.東魏亦遣張伯德為刺史.伯德令其將劉貴平率其戍卒及山蠻, 屢來攻逼.景宣兵不滿千人, 隨機奮擊, 貴平乃退走.進授使持節、車騎大將軍、儀同三司.潁川陷後, 周文以樂口等諸城道路阻絕, 悉令拔還.襄州刺史杞秀以狼狽獲罪.景宣號令嚴明, 戎旅整肅, 所部全濟, 獨被優賞.仍留鎮荊州, 委以□南之事.

初, 梁嶽陽王蕭察將以襄陽歸朝, 仍勒兵攻梁元帝於江陵.察叛將杜岸乘虛襲之.景宣乃率騎三千助察.察因是乃送其妻王氏及子寮入質.[四０]景宣又與開府楊忠取梁將柳仲禮, 拔安陸、隨郡.久之, 隨州城人吳士英殺刺史黃道玉, [四一]因聚為寇.景宣以英小賊, 可以計取之, 若聲其罪, 恐同惡者眾.迺與英書, 偽稱道玉凶暴, 歸功英等.英等果信之, 遂相率而至.景宣執而戮之, 獲其黨與.進攻應城, 拔之, 獲夏侯珍洽.於是應禮安隨並平.朝議以景宣威行南服, 迺授並安肆郢新應六州諸軍事、並州刺史.尋進驃騎大將軍、開府儀同三司, 加侍中, 兼督江、北司二州諸軍事, 進爵為伯.唐州蠻田魯嘉自號豫州伯, 引致齊兵, [四二]大為人害.景宣又破之, 獲魯嘉, 以其地為郡.轉安州刺史.梁定州刺史李洪遠初款後叛, 景宣惡其懷貳, 密襲破之, 虜其家口及部眾.洪遠脫身走免.自是酋帥懾服, 無敢叛者.

燕公於謹征江陵, 景宣別破梁司空陸法和司馬羊亮於溳水.又遣別帥攻拔魯山.多造舟艦, 益張旗幟, 臨江欲度, 以懼梁人.梁將王琳在湘州, 景宣遺書喻以禍福, 琳遂遣長史席壑因景宣請舉州款附.周孝閔帝踐阼, 徵為司憲中大夫.尋除基鄀硤平四州五防諸軍事、江陵防主, 加大將軍.

保定四年, 晉公護東討, 景宣別略河南.齊豫州刺史王士良、永州刺史蕭世怡並以城降.景宣以開府謝徹守永州, 開府郭彥守豫州, 以士良、世怡及降卒一千人歸諸京師.尋而洛陽不守, 乃棄二州, 拔其將士而還.至昌州而羅陽蠻反, 景宣回軍破之.還次霸上, 晉公護親迎勞之.

天和初, 授荊州刺史, 總管十七州諸軍事, 進爵千金郡公.陳湘州刺史華皎舉州款附, 表請援兵.敕景宣統水軍與皎俱下.景宣到夏口, 陳人已至.而景宣以任遇隆重, 遂驕傲縱恣, 多自矜伐, 兼納賄貨, 指麾節度, 朝出夕改.將士憤怒, 莫肯用命.及水軍始交, 一時奔北, 戰艦器仗, 略無孑遺.時衛公直總督諸軍, 以景宣負敗, 欲繩以軍法.朝廷不忍加罪, 遣使就軍赦之.尋遇疾卒.贈河、渭、鄯三州刺史, 諡曰恭.

子如璋嗣, 位至開府、膠州刺史.

如璋弟仕玠, 儀同大將軍、廣川縣侯.

論曰：王盟始以親黨升朝, 終而才能進達, 勤宣運始, 位列周行, 實參跡於功臣, 蓋弗由於恩澤.誼文武奇才, 以剛正見忌, 有隋受命, 鬱為名臣, 末路披猖, 信有終之克鮮.獨孤信威申南服, 化洽西州, 信著遐方, 光昭鄰國, 雖不免其身, 慶延於後, 三代外戚, 何其盛歟.竇熾儀表魁梧, 器識雄遠, 入參朝政, 則嘉謀屢陳, 出總藩條, 則惠政斯洽.毅忠肅奉上, 溫恭接下, 茂實彰於本朝, 義聲播於殊俗.並以國華人望, 論道當官, 榮映一時, 慶流來葉.及熾遲疑勸進, 有送故之心, 雖王公恨恨, 何以加此.榮定以功懋賞, 以勞定國, 保其祿位, 貽厥子孫, 盛矣.賀蘭祥、叱列伏龜、閻慶等雖階緣戚屬, 各以功名自終, 而毗制造之功, 亦足傳於後葉.史寧、權景宣並以將帥之才, 受內外之寵, 總戎薄伐, 著剋敵之功, 布政蒞人, 垂稱職之譽, 若此者, 豈非有國之良翰歟.然而史在末年, 貨財虧其雅志, 權亦晚節矜驕, 喪其威聲, 惜矣.楊諒幹紀, 祥獨剋之, 效亦足稱雲爾.校勘記

[一]　迎魏文帝悼後於蠕蠕　諸本脫「魏」字, 與周文帝混, 據周書卷二０王盟傳補.

[二]　盟與開府李虎輔太子出頓渭北　北史原文避唐諱, 「虎」作「諱」.據通志卷一五六王盟傳改.

[三]　賜姓拓王氏　諸本「王」作「拔」, 周書三朝本、通志作「

王」.按元和姓纂輯本卷一九拓王氏條, 言王羆賜姓拓王氏.此王羆即盟之父.作「拔」乃後人誤改, 今改正.

[四]　子勱　周書「勱」作「勵」.

[五]　意欲兼被之　通志「被」作「備」, 周書無此字.按疑當從通志.

[六]　丁父艱　諸本脫「丁」字, 據隋書卷四０、通志卷一六四王誼傳補.

[七]　魏初有四十六部　周書卷一六獨孤信傳「四」作「三」.按魏書卷一序紀、周書卷二文帝紀並言魏初「統國三十六」, 疑此誤.

[八]　禽賊漁陽王袁肆周　諸本「袁肆」作「表賜」, 周書及通志卷一五六獨孤信傳作「袁肆」.按姓氏無「表」姓, 通志所據是北史, 可証北史原文亦當作「袁肆」, 今據改.

[九]　達明克之　通志「達」作「遲」, 周書作「值」.按通鑑卷一五九亦作「遲」.作「達」當是形訛.但冊府卷三六九亦作「達」, 今不改.

[一０]錄前後功增封　諸本「增」訛作「贈」, 據周書、通志改.

[一一]遷大宗伯　周書「遷」下有「太保」二字.按信遷太保、大宗伯見周書卷三孝閔帝紀.

[一二]欲以委梁人也　周書「委」作「威」, 通志作「委」.按魏收詭稱獨孤信反對宇文氏, 東魏無西顧之憂, 可以悉力拒梁, 作「威」是.「委」當是音近致訛.

[一三]及齊平羅至而善卒又以羅主嗣　周書無「而」字.按下文獨孤羅傳, 言楊堅於齊亡後遣人求羅得之, 及稱帝後, 以羅「襲爵趙國公, 以其弟善為河內郡公」.則善不死於羅至之歲, 又非善卒始以羅主嗣.

[一四]擢拜羅為左領左右將軍　諸本「領」下無「左右」二字, 隋書卷七九外戚傳有.按隋書百官志下, 隋有左右領左右府.此脫「左右」二字, 今據補.

[一五]裴虔通率賊入成象殿　諸本「成」作「城」, 隋書作「成」.按本書卷十二隋煬帝紀作「成」, 今據改.

[一六]以父勳封魏寧縣公　諸本「父」下衍「封」字, 據周書獨孤信傳及通志卷一六五獨孤羅傳刪.

[一七]拜上開府領左右將軍　隋書「領」上有「右」字是.領左右府分左右, 見隋書百官志下.

[一八]少從範陽祁忻受毛詩左氏春秋　諸本「祁」訛作「祈」, 據周書卷三０、通志卷一五六竇熾傳改.

[一九]投葛榮　周書、通志作「沒於葛榮」.按下文言略不受榮官, 則非主動投誠, 作「沒於」是.

[二０]尋隨東南道行臺樊子鵠追尒朱仲遠仲遠奔梁　諸本脫「仲遠」二字, 據周書及本書卷四八尒朱仲遠傳補.

[二一]因賜金石之樂　周書、通志「樂」作「藥」.按上言熾嘗有疾, 則作「藥」是.

[二二]後從周文與齊人戰於北芒周師不利榮定與汝南公宇文神慶帥精騎擊卻齊師以功拜上儀同按隋書卷三九竇榮定傳, 「周文」作「太祖」, 疑當作「高祖」, 此當作「周武」.宇文泰與東魏戰於芒山, 時在西魏大統九年, 周、齊都未改號, 不得稱「周師」「齊師」.竇榮定、宇文神慶年輩甚晚, 不得與於此役.上儀同之官始置於周建德四年, 不可能以周建德四年以後之官號, 賞西魏大統九年之戰功.考周武帝於建德四年八月伐齊, 攻河陰, 九月班師, 十月創置上儀同等官號.河陰即在芒山之北, 竇榮定當是於此役得功受賞.

[二三]率總管出涼州　隋書「總管」上有「九」字.

[二四]獲東魏將薛長儒　周書卷二０賀蘭祥傳「儒」作「孺」.按當作「瑜」.魏書卷四二薛辯傳見薛長瑜, 雲：「長瑜, 天平中為征東將軍、洛州刺史, 擊賊潼關, 沒於陣.」自即此人.「儒」乃音近致訛.參見周書卷一校記.

[二五]武成初吐穀渾侵掠州郡　通志卷一五六賀蘭祥傳同.南、北、汲、殿四本「掠」作「涼」.周書作「涼」又無「郡」字.按本書卷九六吐穀傳渾雲：「武成初誇呂復寇涼州, 」「賀蘭祥、宇文貴率兵討之.」則周書是.但作「侵掠州郡」亦通, 今不改.

[二六]天和六年進位柱國　諸本「六」作「五」, 周書卷二０閻慶傳作「六」.按周書卷五武帝紀, 閻慶為柱國在天和六年四月, 今據改.

[二七]詔慶第十二子毗尚帝女清都公主　按下文雲「次子毗嗣」, 則「十」字當是衍文.但周書及通志卷一五六閻慶傳並有「十」字, 今不改.

[二八]能篆書草隸尤善　隋書卷六八、通志卷一六三閻毗傳作「能篆書, 工草隸, 尤善畫」.按閻毗以善畫知名, 此當脫「工」字、「

畫」字.

[二九]盛修軍器　通志「軍」作「車」, 隋書作「軍」.按下文所議都是輦輅制度, 無一語及於軍器.隋書禮儀志五雲：「大業元年更製車輿」, 「詔尚書令楚國公楊素(中略)、朝請郎閻毗等詳議奏決, 於是審擇前朝故事, 定其取捨.」本傳下文言毗「練習舊事」, 即是說毗熟習先朝輿服制度.作「車」為是.

[三０]尚書令建平王宏曰　諸本脫「令」字, 據隋書、通志補.建平王宏官尚書令, 見宋書卷七二本傳.

[三一]八十一乘義兼六國　隋書、通志「六」作「九」.按「九國」見賈誼過秦論.「義兼九國」, 是協合九九八十一之數.作「六」無義.

[三二]建康表氏人也　諸本「表」作「袁」.錢氏攷異卷三二雲：「『袁氏』當是『表氏』之訛.」按錢說是.表氏兩漢、魏、晉屬酒泉郡.前涼張駿置建康郡, 表氏改屬之(參考洪亮吉十六國疆域志卷七、卷一０).通志卷一五六史寧傳正作「表」, 今據改.

[三三]隨勝之部　諸本脫「之」字, 據周書卷二八、通志卷一五六史寧傳補.

[三四]並連結傍乞鐵匆及鄭五醜等　諸本「匆」作「忽」, 周書百衲本、通志作「匆」.按傍乞鐵匆見本書卷六０宇文貴傳、周書卷四九宕昌羌傳, 今據改.

[三五]復除涼甘瓜三州諸軍事　諸本「涼」訛「梁」, 據周書、通志及下文「涼州刺史」改.

[三六]前後降數萬人　諸本脫「降」字, 周書有「獲」字, 通志作「降」.按通志文同北史, 今據通志補.

[三七]寧乃還州　諸本「乃」訛作「及」, 據周書、通志改.

[三八]歷位司織下大夫　諸本「織」作「職」, 周書卷二八史寧傳作「織」.按通典卷三九後周官品有「司織下大夫」, 無「司職」, 今據改.

[三九]因得西遁　諸本「遁」訛作「道」, 據周書卷二八、通志卷一五六權景宣傳改.

[四０]察因是乃送其妻王氏及子寮入質　諸本脫「察」字, 據周書補.

[四一]隨州城人吳士英殺刺史黃道玉　諸本「玉」訛作「王」, 通志作「生」, 周書作「玉」.今據周書改.

[四二]引致齊兵　諸本「致」作「至」, 據周書、通志改.

北史卷六十二 列傳第五十

王羆孫長述　王思政　尉遲迥弟綱　綱子運　王軌樂運

王羆字熊羆, 京兆霸城人, 漢河南尹遵之後, 世為州郡著姓.羆質直木強, 處物平當, 州閭敬憚之.魏太和中, 除殿中將軍, 稍遷雍州別駕, 清廉疾惡, 勵精公事.刺史崔亮有知人之鑒, 見羆雅相欽挹.亮後轉定州, 啟羆為長史.執政者恐羆不稱, 不許.及梁人寇硤石, 亮為都督南討, 復啟羆為長史, 帶銳軍.朝廷以亮頻舉羆, 故當可用.及剋硤石, 羆功居多.先是南岐、東益氐羌反叛, 乃拜羆冠軍將軍, 鎮梁州, 討平諸賊.還, 授西河內史, 辭不拜.時人謂曰：「西河大邦, 奉祿優厚, 何為致辭？」羆曰：「京洛材木, 盡出西河, 朝貴營第宅者, 皆有求假.如其私辦, 則力所不堪, 若科發人間, 又違犯憲法.以此致辭耳.」

後以軍功封定陽子, 除荊州刺史.梁復遣曹義宗圍荊州, 堰水灌城, 不沒者數版.時既內外多虞, 未遑救援, 乃遺羆鐵券, 雲城全當授本州刺史.城中糧盡, 羆乃煮粥與將士均分食之.[一]每出戰, 常不擐甲冑, 大呼告天曰：「荊州城, 孝文皇帝所置.天若不祐國家, 使箭中王羆額；不爾, 王羆須破賊.」屢經戰陣, 亦不被傷.彌歷三年, 義宗方退.進封霸城縣公.元顥入洛, 以羆為左軍大都督.顥敗, 莊帝以羆受顥官, 故不得本州, 更除岐州刺史.

時南秦數叛, 以羆行南秦州事.羆至州, 召其魁帥為腹心, 擊捕反者略盡.乃謂魁帥等曰：「汝黨皆死盡, 何用活為！」乃以次斬之.自是南秦無復反者.又詔羆行秦州事.尋遷涇州刺史.未及之部, 屬周文帝徵兵為勤王之舉, 羆請前驅效命, 遂為大都督, 鎮華州.

孝武西遷, 進車騎大將軍、儀同三司, 別封萬年縣伯, 乃除華州刺史.齊神武率軍進潼關, [二]人懷危懼, 羆勸勵將士, 眾心乃安.神武退, 拜驃騎大將軍, 加侍中、開府.嘗修州城未畢, 梯在城外.神武遣韓軌、司馬子如從河東宵濟襲羆, 羆不覺.比曉, 軌眾已乘梯入城.羆尚臥未起, 聞閤外洶洶有聲, 便袒身露髻徒跣, 持一白棒, 大呼而出, 謂曰：「老羆當道臥, 貉子那得過！」敵見, 驚退.逐至東門, 左右稍集, 合戰破之.軌遂投城遁走.文帝聞而壯之.時關中大饑, 徵稅人間穀食, 以供軍費.或隱匿者, 令遞相告, 多被篣捶, 以是人有逃散.唯羆信著於人, 莫有隱者, 得粟不少諸州, 而無怨讟.沙苑之役, 神武士馬甚盛.文帝以華州衝要, 遣使勞羆, 令加守備.及神武至城下, 謂羆曰：「何不早降？」羆乃大呼曰：「此城是王羆家, [三]死生在此, 欲死者來！」神武不敢攻.

後移鎮河東, 以前後功進爵扶風郡公.河橋之戰, 王師不利, 趙青雀據長安城, 所在莫有固志.羆乃大開州門, 召城中戰士謂曰：「

如聞天子敗績, 不知吉凶, 諸人相驚, 鹹有異望.王羆受委於此, 以死報恩.諸人若有異圖, 可來見殺.必恐城陷沒者, 亦任出城.如有忠誠, 能與王羆同心, 可共固守.」軍人見其誠信, 皆無異心.

及軍還, 徵拜雍州刺史.時蠕蠕度河南寇, 候騎已至豳州.朝廷慮其深入, 乃徵發士馬, 屯守京城, 塹諸街巷, 以備侵軼.右僕射周惠達召羆議之.羆不應命, 臥而不起, 謂其使曰：「若蠕蠕至渭北者, 王羆率鄉裏自破之, 不煩國家兵.何為天子城中, 遂作如此驚動！由周家小兒恇怯致此.」羆輕侮權貴, 守正不回, 皆此類也.未幾, 還鎮河東.

羆性儉率, 不事邊幅.嘗有臺使至, 羆為設食, 使乃裂去薄餅緣.羆曰：「耕種收獲, 其功已深, 舂爨造成, 用力不少, 爾之選擇, 當是未饑.」命左右撤去之.使者愕然大慚.又客與羆食瓜, 客削瓜皮, 侵肉稍厚, 羆意嫌之.及瓜皮落地, 乃引手就地取而食之.客甚愧色.性又嚴急, 嘗有吏挾私陳事者, 羆不暇命捶撲, 乃手自取□履, 持以擊之.每至享會, 自秤量酒肉, 分給將士.時人尚其均平, □其鄙碎.羆舉動率情, 不為巧詐, 凡所經處, 雖無當時功跡, 鹹去乃見思.卒於官, 贈太尉、都督、相冀等十州刺史, 諡曰忠.

羆安於貧素, 不營生業, 後雖貴顯, 鄉裏舊宅, 不改衡門, 身死之日, 家甚貧罄, 當時伏其清潔.

子慶遠, 弱冠以功臣子拜直閤將軍, 先羆卒.孫述.

述字長述.少孤, 為祖羆所養.聰敏有識度.年八歲, 周文帝見而奇之曰：「王公有此孫, 足為不朽.」解褐員外散騎侍郎, 封長安縣伯.羆薨, 居喪過禮, 有詔褒之.免喪, 襲封扶風郡公.除中書舍人, 修起居注, 改封龍門郡公.周受禪, 拜賓部下大夫.累遷廣州刺史, 甚有威惠.朝議嘉之, 就拜大將軍.後歷襄、仁二州總管, 並有能名.隋文帝為丞相, 授信州總管, 位上大將軍.[四]王謙作亂, 遣使致書於長述.因執其使, 上書, 又陳取謙策.上大悅, 前後賜金五百兩, 授行軍總管, 討謙.以功進位柱國.開皇初, 獻平陳計, 修營戰艦, 為上流之師.上善其能, 頻加賞勞.後數歲, 以行軍總管擊南寧, 未至而卒.上甚傷惜之.贈上柱國、冀州刺史, 諡曰莊.

子謨嗣.謨弟軌, 大業末郡守.[五]少子文楷, 起部郎.

王思政, 太原祁人, 漢司徒允之後也.自魏太尉淩誅後, 冠冕遂絕.父祐, 州主簿.

思政容貌魁梧, 有籌策, 解褐員外散騎侍郎.屬萬俟醜奴、宿勤明達等擾亂關右, [六]北海王顥討之, 聞思政壯健, 啟與隨軍, 所有謀議, 並與參詳.時孝武在藩, 素聞其名, 乃引為賓客, 遇之甚厚.及登大位, 委以心膂.預定策功, 封祁縣侯, 為武衛將軍.俄而齊神武潛有異圖, 帝以思政可任大事, 拜使持節、中軍大將軍、大都督, 總宿衛兵.思政乃言於帝曰：「洛陽四面受敵, 非用武之地.關中有崤函之固, 且士馬精強.宇文夏州糾合同盟, 願立功效, 若聞車駕西幸, 必當奔走奉迎.藉天府之資, 因已成之業, 二年修復舊京, 何慮不克.」帝深然之.及神武兵至河北, 帝乃西遷.進爵太原郡公, 拜光祿卿、並州刺史, 加散騎常侍、大都督.

大統之後, 思政雖被任委, 自以非相府之舊, 每不自安.周文帝曾在同州, 與群公宴集, 出錦罽及雜綾絹數千段, 令諸將摴蒲取之.物盡, 周文又解所服金帶, 令諸人遍擲, 曰：「先得盧者即與之.」群公擲將遍, 莫有得者.次至思政, 乃歛容跪而誓曰：「王思政羇旅歸朝, 蒙宰相國士之遇, 方願盡心效命, 上報知己.若此誠有實, 令宰相賜知者, 願擲即為盧；若內懷不盡, 神靈亦當明之, 使不作也, 便當殺身以謝所奉.」辭氣慷慨, 一座盡驚.即拔所佩刀, 橫於膝上, 攬摴蒲, 拊髀擲之.比周文止之, 已擲為盧矣.徐乃拜而受帶.自此朝寄更深.

及河橋之戰, 思政下馬, 用長□左右橫擊, 一擊踣數人.時陷陣既深, 從者死盡, 思政被重創悶絕.會日暮, 敵亦收軍.思政久經軍旅, 每戰唯著破衣弊甲, 敵人疑非將帥, 故得免.有帳下督雷五安於戰處哭求思政, 會已蘇, 遂相得.乃割衣裹創, 扶思政上馬, 夜久方得還軍.仍鎮弘農, 除侍中、東道行臺.思政以玉壁地險要, 請築城.即自營度, 移鎮之.遷汾晉並三州諸軍事、並州刺史、行臺如故, 仍鎮玉壁.八年, 東魏復來寇, 卒不能克.以全城功, 授驃騎大將軍、開府儀同三司.

高仲密以北豫州來附, 周文親接援之, 乃驛召思政, 將鎮成皋.未至而班師, 復命思政鎮弘農.思政入弘農, 令開城門, 解衣而臥, 慰勉將士, 示不足畏.數日後, 東魏將劉豐生率數千騎至城下, 憚之, 不敢進, 乃引軍還.於是修城郭, 起樓櫓, 營田農, 積芻秣, 凡可以守禦者皆具焉.弘農之有備, 自思政始也.

十二年, 加特進, 兼尚書左僕射、行臺、都督、荊州刺史.境內卑濕, 城塹多壞.思政乃命都督藺小歡督工匠繕修之.掘得黃金三十斤, 夜中密送.至旦, 思政召佐史, 以金示之曰：「人臣不宜有私.」悉封金送上.周文嘉之, 賜錢二十萬.思政之去玉壁也, 周文命舉代人, 思政乃進所部都督韋孝寬.其後東魏來寇, 孝寬卒能全城, 時論稱其知人.

十三年, 侯景叛東魏, 請援乞師.當時未即應接.思政以為若不因機進取, 後悔無及, 即率荊州步騎萬餘, 從魯關向陽翟.周文聞思政已發, 乃遣太尉李弼赴潁川.東魏將高嶽等聞大兵至, 收軍而遁.思政入守潁川.景引兵向豫州, 外稱略地, 乃密遣送款於梁.先是, 周文遣帥都督賀蘭願德助景扞禦, 景既有異圖, 因厚撫願德等, 冀為己用.思政知景詭詐, 乃密追願德.思政分布諸軍, 據景七州十二鎮.周文乃以所授景使持節、太傅、大將軍, 兼尚書令、河南大行臺、河南諸軍事, 回授思政, 思政並讓不受.頻使敦喻, 唯受河南諸軍事.

十四年, 拜大將軍.九月, 東魏太尉高嶽、行臺慕容紹宗、儀同劉豐生等率步騎十萬來攻潁川, 殺傷甚眾.嶽又築土山以臨城中[七], 飛梯火車, 盡攻擊之法.思政亦作火□, 因迅風便投之土山.又射以火箭, 燒其攻具.仍募勇士, 縋而出戰, 據其兩土山, 置樓堞以助防守.齊文襄更益兵, 堰洧水以灌城.時雖有怪獸, 每衝壞其堰.然城被灌已久, 多亦崩頹.嶽悉眾苦攻.思政身當矢石, 與士卒同勞苦.嶽乃更修堰, 作鐵龍雜獸, 用厭水神.堰成, 水大至.城中泉湧溢, 懸釜而炊, 糧力俱竭.慕容紹宗、劉豐生及其將慕容永珍意以為閑, 共乘樓船以望城內, 令善射人俯射城中.俄而大風暴起, 船乃飄至城下.城上人以長鉤牽船, 弓弩亂發.紹宗窮急, 透水而死.豐生浮向土山, 復中矢而斃.禽永珍, 並獲船中器械.思政謂永珍曰：「

僕之破亡, 在於晷漏.誠知殺卿無益, 然人臣之節, 守之以死.」乃流涕斬之.並收紹宗等屍, 以禮埋瘞.

嶽既失紹宗等, 志氣沮喪, 不敢逼城.齊文襄聞之, 乃率步騎十萬來攻.思政知不濟, 率左右據土山, 因仰天大哭, 左右皆號慟.思政西向再拜, 便欲自剄.先是, 文襄告城中人曰：「有能生致王大將軍者, 封侯重賞.若大將軍身有損傷, 親近左右皆從大戮.」都督駱訓固止之, 不得引決.齊文襄遣其通直散騎常侍趙彥深, 就土山遺以白羽扇而說之, 牽手以下.引見文襄, 辭氣慷慨, 涕淚交流, 無撓屈之容.文襄以其忠於所事, 起而禮之, 接遇甚厚.其督將分禁諸州地牢, 數年盡死.

思政初入潁川, 士卒八千人.被圍既久, 城中無鹽, 腫死者十六七, 及城陷之日, 存者纔三千人.雖外無救援, 遂無叛者.思政常以勤王為務, 不營貲產.嘗被賜園地, 思政出征後, 家人種桑果雜樹.及還, 見而怒曰：「匈奴未滅, 去病辭家, 況大賊未平, 欲事產業, 豈所謂憂公忘私邪！」命左右拔而棄之.故身陷之後, 家無蓄積.及齊文宣受東魏禪, 以思政為都官尚書、儀同三司.卒, 贈以本官, 加兗州刺史.

初, 思政在荊州, 自武關以南延袤一千五百裏, 置三十餘城, 並當衝要之地.凡所舉薦, 鹹得其才.

子康, [八]沈毅有度量, 後為周文親信.思政陷後, 詔以因水城陷, 非戰之罪, 增邑三千五百戶, 以康襲爵太原公, 除驃騎大將軍、侍中、開府儀同三司.康弟揆, 先封中都縣侯, 增邑通前一千五百戶, 進爵為公.揆弟邗, 封西安縣侯.邗弟恭, 忠誠縣伯.恭弟幼, 顯親縣伯.康姊封齊郡君.康兄元遜亦陷於潁川, 封其子景晉陽縣侯.康抗表固讓, 不許.十六年, 王師東討, 加康使持節、大都督, 以思政所部兵皆配之.魏廢帝二年, 隨尉遲迥征蜀, 鎮天水郡.尋賜姓拓王氏.為鄜州刺史.武成末, 除匠師中大夫, 轉載師.保定二年, 歷安、襄二州總管, 位柱國.入隋, 終於汴州刺史.

尉遲迥字薄居羅, 代人也.其先, 魏之別種, [九]號尉遲部, 因而氏焉.父俟兜, 性弘裕有鑒識, 尚周文帝姊昌樂大長公主, 生迥及綱.迥年七歲, 綱年六歲, 俟兜病且卒, 呼二子, 撫其首曰：「汝等並有貴相, 但恨吾不見耳, 各勉之.」武成初, 追贈柱國大將軍、太傅、長樂郡公, 諡曰定.

迥少聰敏, 美容儀.及長, 有大志, 好施愛士.尚魏文帝女金明公主, 拜駙馬都尉, 封西都侯.大統十一年, 拜侍中、驃騎大將軍、開府儀同三司, 進爵魏安郡公.十五年, 遷尚書左僕射, 兼領軍將軍.迥通敏有幹能, 雖任兼文武, 頗允時望, 周文以此深委仗焉.十六年, 拜大將軍.

侯景之渡江也, 梁元帝時鎮江陵, 請修鄰好.其弟武陵王紀在蜀稱帝, 率眾東下, 將攻之.梁元帝大懼, 移書請救.周文曰：「蜀可圖矣！取蜀制梁, 在茲一舉.」乃與群公會議, 諸將多有異同.唯迥以為紀既盡銳東下, 蜀必空虛, 王師臨之, 必有征無戰.周文以為然, 謂曰：「伐蜀之事, 一以委汝.」於是令迥督開府元珍、乙弗亞、侯呂陵始、叱奴興、綦連雄、宇文昇等六軍甲士取晉壽, 開平林舊道.迥前軍臨劍閣, 紀安州刺史樂廣以州先降.紀梁州刺史楊乾運時鎮潼水, [一０]先已遣使詣闕, 密送誠款, 然恐其下不從, 猶據潼水別營拒守.[一一]迥遣元珍、侯呂陵始等襲之, 乾運還保潼川.珍等遂圍之, 乾運降.迥至潼川, [一二]大饗將士, 度涪江, 至青溪, 登南原, 勒兵講武, 修繕約束, 閱器械, 自開府以下賞金帛各有差.時夏中連雨, 山路險峻, 將士疲病者十二三, 迥親自勞問, 加以湯藥, 引之而西.紀益州刺史蕭撝嬰城自守, 進軍圍之.初, 紀至巴郡, 遣前南梁州刺史史欣景、幽州刺史趙拔扈等為撝外援.迥分遣元珍、乙弗亞等擊破之.拔扈等遁走, 欣景遂降.撝被圍五旬, 頻戰為迥所破.遣使乞降, 許之.撝乃與紀子宜都王圓肅率其文武詣軍門請見, 迥以禮接之.其吏人等各令復業, 唯收僮隸及儲積以賞將士.號令嚴肅, 軍無私焉.詔以迥為大都督、益潼等十二州諸軍事、益州刺史.三年, 加督六州, 通前十八州諸軍事.以平蜀功, 封一子安固郡公.自劍閣以南得承制封拜及黜陟.迥乃明賞罰, 布恩威, 綏輯新邦, 經略未附, 人夷懷而歸之.

性至孝, 色養不怠, 身雖在外, 所得四時甘脆, 必先薦奉, 然後敢嘗.大長公主年高多病, 迥往在京師, 每退朝參候起居, 憂悴形於容色.大長公主每為之和顏進食, 以寧迥心.周文知其至性, 徵迥入朝, 以慰其母意.遣大鴻臚郊勞, 仍賜迥袞冕之服.蜀人思之, 為立碑頌德.六官初建, 拜小宗伯.

周孝閔帝踐阼, 進位柱國大將軍, 以迥有平蜀功, 同霍去病冠軍之義, 改封寧蜀公.遷大司馬.[一三]尋以本官鎮隴右.武成元年, 進封蜀國公, 邑萬戶, 除秦州總管、秦渭等十四州諸軍事、隴右大都督.保定二年, 拜大司馬.及晉公護東伐, 迥帥師攻洛陽.齊王憲等軍於芒山, 齊眾度河, 諸軍驚散.迥率麾下反行卻敵, 於是諸將遂得全師而還.遷太保、太傅.建德初, 拜太師, 尋加上柱國.

宣帝即位, 以迥為大右弼, [一四]轉大前疑, 出為相州總管.宣帝崩, 隋文帝輔政, 以迥位望宿重, 懼為異圖, 乃令迥子魏安郡公惇齎詔書以會葬徵迥.尋以鄖國公韋孝寬代迥為總管.迥以隋文帝當權, 將圖篡奪, 遂謀舉兵, 留惇而不受代.隋文帝又令候正破六韓裒詣迥喻旨, 密與總管府長史晉昶等書, 令為之備.迥聞之, 殺昶, 集文武士庶等登城北樓而令之.於是眾鹹從命, 莫不感激.乃自稱大總管, 承制署官司.於時趙王招已入朝, 留少子在國, 迥又奉以號令.迥弟子大將軍、成平郡公勤時為青州總管, 初得迥書表送之, 尋亦從迥.迥所管相、衛、黎、毛、洺、貝、趙、冀、瀛、滄, 勤所統青、齊、膠、光、莒諸州皆從之, 眾數十萬.滎州刺史邵國公宇文冑、申州刺史李惠、東楚州刺史費也利進國、[一五]東潼州刺史曹孝達各據州以應迥.徐州總管司錄席毗與前東平郡守畢義緒據兗州及徐州之蘭陵郡, 亦以應迥.永橋鎮將紇豆陵惠以城降迥.迥又北結高寶寧以通突厥；南連陳人, 許割江淮之地.

隋文帝於是徵兵討迥, 即以韋孝寬為元帥, 陰羅雲監諸軍, 郕國公梁士彥、樂安公元諧、化政公宇文忻、濮陽公宇文述、武鄉公崔弘度、清河公楊素、隴西公李詢、延壽公於仲文等皆為行軍總管.迥遣所署大將軍石愻攻建州, 刺史宇文弁以州降愻.迥又遣西道行臺韓長業攻陷潞州, 執刺史趙威, 署城人郭子勝為刺史.上儀同赫連士猷攻晉州, 即據小鄉城.紇豆陵惠襲陷定州之钜鹿郡, 遂圍恒州.上大將軍宇文威攻汴州, 上開府莒州刺史烏丸尼、開府尉遲雋率膠、光、青、齊、莒、兗之眾圍沂州.大將軍檀讓攻陷曹、亳二州, 屯兵梁郡.大將軍、東南道行臺席毗眾號八萬, 軍於藩城, 攻陷昌慮、下邑、豐縣.李惠自申州攻永州, 焚之而還.宇文冑軍於洛口.開府梁子康攻懷州.

魏安公惇率眾十萬人入武德, 軍於沁東.孝寬等諸軍隔水, 相持不進.隋文帝又遣高熲馳驛督戰.惇布兵二十餘裏, 麾軍小卻, 欲待孝寬軍半度而擊之.孝寬因其卻, 乃鳴鼓齊進, 惇遂大敗.孝寬乘勝進至鄴, 迥與其子惇、祐等又悉其卒十三萬, 陣於城南.迥別統萬人, 皆綠巾錦襖, 號曰黃龍兵.勤率眾五萬自青州赴迥, 以三千騎先到.迥舊集軍旅, [一六]雖老, 猶被甲臨陣.其麾下兵皆關中人, 為之力戰.孝寬等軍失利而卻.鄴中士女觀者如堵.高熲與李詢乃整陣先犯觀者, 因其擾而乘之.迥眾大敗, 遂入鄴城.迥走保北城, 孝寬縱兵圍之.李詢、賀婁子幹以其屬先登.迥上樓, 射殺數人, 乃自殺.勤、惇、祐等東走青州, 未至, 開府郭衍追及之, 並為衍所獲.隋文帝以勤初有誠款, 特釋之.李惠先是自縛歸罪, 隋文帝復其官爵.

迥末年衰耄, 惑於後妻王氏, 而諸子多不睦.及起兵, 以開府、小禦正崔達拏為長史, 自餘委任, 亦多用齊人.達拏文士, 無籌略, 舉措多失綱紀, 不能匡救, 迥自起兵至於敗, 凡經六十八日焉.

子寬, 大將軍、長樂郡公, 先迥卒.寬兄誼, 開府、資中郡公.寬弟順, 以迥平蜀功, 授開府、安固郡公.後以女為宣帝皇後, 拜上柱國, 封胙國公.順弟惇, 軍正下大夫、魏安郡公.惇弟祐, 西都郡公.皆被誅, 而誼等諸子以年幼, 並獲全.

武德中, 迥從孫庫部員外郎耆福上表請改葬.朝議以迥忠於周室, 有詔許焉, 仍贈絹百匹.迥弟綱.

綱字婆羅, 少孤, 與兄迥依託舅氏.周文帝西討關隴, 迥、綱與母昌樂大長公主留於晉陽.後方入關.從周文征伐, 常陪侍帷幄, 出入臥內.以軍功封廣宗縣伯.綱驍果有膂力, 善騎射, 周文甚寵之, 委以心膂.河橋之戰, 周文馬中流矢, 因而驚奔.綱與李穆等左右力戰, 眾皆披靡, 文帝方得乘馬.大統十四年, 進爵平昌郡公.廢帝二年, 拜大將軍, 兼領軍.乃魏帝有異謀, 言頗漏泄.周文以綱職典禁旅, 使密為之備.俄而廢帝立齊王, 仍以綱為中領軍, 總宿衛事.

綱兄迥伐蜀, 從周文送之於城西, 見一走兔, 周文命綱射之.誓曰：「若獲此兔, 必當破蜀.」俄而綱獲兔而返.周文喜曰：「事平, 當賞汝佳口.」及克蜀, 賜綱侍婢二人.及嘗從周文北狩雲陽, 見五鹿俱走, 綱獲其三.每從遊宴, 周文以珍異之物令諸功臣射而取之, 綱所獲輒多.

周孝閔帝踐阼, 綱以親戚掌禁兵, 除小司馬.又與晉公護廢帝.明帝即位, 進位柱國大將軍.武成元年, 進封吳國公, 邑萬戶, 除涇州總管.歷位少傅、大司空、陝州總管.晉公護東討, 乃配綱甲士, 留鎮京師.大軍還, 綱復歸.[一七]天和二年, 以綱政績可紀, 賜帛及錢穀等, 增邑, 以褒賞之.陳公純等以皇後阿史那氏自突厥將入塞, 詔徵綱與大將軍王傑率眾迎衛於境首.三年, 追論河橋功, 封一子縣公.四年, 薨於京師.贈太保, 諡曰武.

第二子安以嫡嗣.大象末, 位柱國.入隋, 歷鴻臚卿、左衛大將軍.安兄運.

運少強濟, 志在立功.魏大統十六年, 以父勳封安喜縣侯.周明帝立, 以預定策勳, 進爵周城縣公.歷位隴州刺史, 再遷左武伯中大夫, 尋加軍司馬.運既職兼文武, 甚見委任.進爵廣業郡公, 轉右司衛.時宣帝在東宮, 親狎諂佞, 數有罪失.武帝於朝臣內選忠諒鯁正者以匡弼之, 於是以運為右宮正.

建德三年, 帝幸雲陽宮, 又令運以本官兼司武, 與長孫覽輔皇太子居守.俄而衛刺王直作亂, 率其黨襲肅章門.覽懼, 走行在所.運時偶在門中, 直兵奄至, 不暇命左右, 乃手自闔門.直黨與運爭門, 斫傷運指, 僅而得閉.直既不得入, 乃縱火.運恐火盡, 直黨得進, 乃取宮中材木及床等以益火, 更以膏油灌之, 火轉熾.久之, 直不得進, 乃退.運率留守兵因其退以擊之, 直大敗而走.是夜微運, 宮中已不守矣.武帝嘉之, 授大將軍, 賜以直田宅、妓樂、金帛、車馬、什物等不可勝數.

四年, 出為同州刺史, 同州、蒲津、潼關等六防諸軍事.帝將伐齊, 召運參議, 東夏底定, 頗有力焉.五年, 拜柱國, 進爵盧國公.轉司武上大夫, 總宿衛軍事.帝崩於雲陽宮, 祕未發喪, 運總侍衛兵還京師.

宣帝即位, 授上柱國.運之為宮正也, 數進諫於帝.帝不納, 反疏忌之.時運又與王軌、宇文孝伯等皆為武帝親待.軌屢言帝失於武帝, 帝謂運預其事, [一八]愈更銜之.及軌被誅, 運懼及於禍, 尋而得出為秦州總管.至州, 猶懼不免, 遂以憂薨於州.贈大後丞、七州諸軍事、秦州刺史, 諡曰忠.[一九]子靖嗣.

運弟勤, 大象末, 青州總管, 起兵應伯迥.

勤弟敬, 尚明帝女河南公主, 位儀同三司.

王軌, 太原祁人也, 小名沙門.漢司徒允之後, 世為州郡冠族.累葉仕魏, 賜姓烏丸氏.父光, 少雄武, 有將帥才略.頻有戰功, 周文帝遇之甚厚.位至驃騎大將軍、開府儀同三司、平原縣公.

軌性質直, 起家事輔城公.及武帝即位, 累遷內史下大夫, 遂處腹心之任.帝將誅晉公護, 軌贊成其謀.建德初, 轉內史中大夫[二０], 加授開府儀同三司, 又拜上開府儀同大將軍, 封上黃縣公, 軍國之政, 皆參預焉.從平並、鄴, 以功進位上大將軍, 進爵郯國公.

及陳將吳明徹入寇呂梁, 徐州總管梁士彥頻與戰不利, 乃退保州城.明徹遂堰清水以灌之, 列船艦於城下, 以圖攻取.詔以軌為行軍總管, 率諸軍赴救.軌潛於清水入淮口, 多豎大木, 以鐵鎖貫車輪, 橫截水流, 以斷其船路, 方欲密決其堰以斃之.明徹知之, 乃破堰遽退, 冀乘決水以得入淮.比至清口, 川流已闊, 水勢亦衰, 船並礙於車輪, 不復得過.軌因率兵圍而蹙之.唯有騎將蕭摩訶以二十騎先走, 得免.[二一]明徹及將士三萬餘人並器械輜重並就俘獲.陳之銳卒, 於是殲焉.進位柱國, 仍拜徐州總管.軌性嚴重, 善謀略, 兼有呂梁之捷, 威振敵境.陳人甚憚之.

及宣帝即位, 追鄭譯等復為近侍.軌自知必及於禍, 謂所親曰：「吾昔在先朝, 實申社稷至計.今日之事, 斷可知矣.此州控帶淮南, 鄰接強寇, 欲為身計, 易同反掌.但忠義之節, 不可虧違.況荷先帝厚恩, 每思以死自效, 豈以獲罪於嗣主, 便欲背德於先帝？止可於此待死, 義不為他計.冀千載之後, 知吾此心.」

大象元年, 帝使內史杜虔信就徐州殺軌.禦正中大夫顏之儀切諫, 帝不納, 遂誅之.軌立朝忠恕, 兼有大功, 忽以無罪被戮, 天下知與不知皆傷惜.

時京兆郡丞樂運亦以直言數諫於帝.

樂運字承業, 南陽淯陽人, [二二]晉尚書令廣之八世孫.祖文素, 齊南郡守.父均, 梁義陽郡守.

運少好學, 涉獵經史.年十五而江陵滅, 隨例遷長安.其親屬等多被籍沒, 運積年為人傭保, 皆贖免之.事母及寡嫂甚謹, 由是以孝聞.梁故都官郎琅邪王澄美之, 次其行事為孝義傳.性方直, 未嘗求媚於人.臨淄公唐瑾薦之, 自柱國府記室為露門學士.前後犯顏屢諫武帝, 多被納用.建德二年, 除萬年縣丞.抑挫豪右, 號稱強直.武帝嘉之, 特許通籍, 事有不便於時者, 令巨細奏聞.

武帝嘗幸同州, [二三]召運赴行在所.既至, 謂曰：「卿言太子如何人？」運曰：「中人也.」時齊王憲以下並在帝側, 帝顧謂憲等曰：「百官佞我, 皆雲太子聰明睿智, 唯運雲中人, 方驗運之忠直耳.」於是因問運中人之狀.運對曰：「班固以齊桓公為中人, 管仲相之則霸, 豎貂輔之則亂.可與為善, 亦可與為惡也.」帝曰：「我知之矣.」遂妙選宮官以匡弼之.乃超拜運京兆郡丞.太子聞之, 意甚不悅.

及武帝崩, 宣帝嗣位, 葬訖, 詔天下公除, 帝及六宮, 便議即吉.運上疏曰：「三年之喪, 自天子達於庶人.先王制禮, 安可誣之.禮, 天子七月而葬, 以候天下畢至.今葬期既促, 事訖便除, 文軌之內, 奔赴未盡；鄰境遠聞, 使猶未至.若以喪服受弔, 不可既吉更凶；如以玄冠對使, 未知此出何禮.進退無據, 愚臣竊所未安.」書奏, 帝不納.

自是德政不修, 數行赦宥.運又上疏曰：「臣謹按周官曰：『國君之過市, 刑人赦.』此謂市者交利之所, 君子無故不遊觀焉, 則施惠以悅之也.[二四]尚書曰：『眚災肆赦.』此謂過誤為害, 罪雖大, 當緩赦之.[二五]謹尋經典, 未有罪無輕重, 溥天大赦之文.故管仲曰：『有赦者, 奔馬之委轡；不赦者, 痤疽之礪石.』又曰：『惠者, 人之仇讎；法者, 人之父母.』吳漢遺言, 猶雲：『唯願無赦.』王符著論, 亦雲：『赦者非明世之所宜有.』大尊豈可數施非常之惠, 以肆姦宄之惡乎.」帝亦不納, 而昏暴滋甚.

運乃輿櫬詣朝堂, 陳帝八失：

一曰：內史禦正, 職在弼諧, 皆須參議, 共理天下.大尊比來小大之事, 多獨斷之.堯、舜至聖, 尚資輔弼, 況大尊未為聖主, 而可專恣己心？凡諸刑罰爵賞, 爰及軍國大事, 請參諸宰輔, 與眾共之.

二曰：內作色荒, 古人重誡.大尊初臨四海, 德惠未洽, 先搜天下美女, 用實後宮, 又詔儀同以上女, 不許輒嫁.貴賤同怨, 聲溢朝野.請姬媵非幸禦者, 放還本族.欲嫁之女, 勿更禁之.

三曰：天子未明求衣, 日旰忘食, 猶恐萬機不理, 天下擁滯.大尊比來一入後宮, 數日不出.所須聞奏, 多附內豎.傳言失實, 是非可懼.事由宦者, 亡國之徵.請準高祖, 居外聽政.

四曰：變故易常, 乃為政之大忌；淫刑酷罰, 非致安之弘規.若罰無定刑, 則天下皆懼；政無常法, 則人無適從.豈有削嚴刑之詔未及半祀, 便即遣改, [二六]更嚴前制？政令不定, 乃至於此！今宿衛之官, 有一夜不直者, 罪至削除；因而逃亡者, 遂便籍沒.此則大逆之罪, 與杖十同科.雖為法愈嚴, 恐人情愈散.一人心散, 尚或不可止, [二七]若天下皆散, 將如之何？請遵輕典, 並依大律, 則億兆之人, 手足有所措矣.

五曰：高祖斲雕為樸, 本欲傳之萬世.大尊朝夕趨庭, 親承聖旨.豈有崩未踰年, 而遽窮奢麗, [二八]成父之志, 義豈然乎？請興造之制, 務從卑儉, 雕文刻鏤, 一切勿營.

六曰：都下之人, 徭賦稍重.必是軍國之要, 不敢憚勞.豈容朝夕徵求, 唯供魚龍爛漫；士庶從役, 祗為俳優角抵？紛紛不已, 財力俱竭, 業業相顧, 無復聊生.凡無益之事, 請並停罷.

七曰：近見有詔, 上書字誤者即科其罪.假有忠讜之人, 欲陳時事, 尺有所短, 文字非工, 不密失身, 義無假手, 脫有舛謬, 便迫嚴科.嬰徑尺之鱗, 其事非易；下不諱之詔, 猶懼未來, 更加刑戮, 能無鉗口？大尊縱不能採誹謗之言, 無宜杜獻替之路.請停此詔, 則天下幸甚.

八曰：昔桑穀生朝, 殷王因之獲福；今玄象垂戒, 此亦興周之祥.大尊雖減膳撤縣, 未盡銷譴之理.誠願諮諏善道, 修布德政, 解兆庶之慍, 引萬方之罪.則天變可除, 鼎業方固.大尊若不革茲八事, 臣見周廟不血食矣.

帝大怒, 將戮之.內史元巖諫, 因而獲免.翌日, 帝頗感悟, 召運謂之曰：「朕昨夜思卿所奏, 實是忠臣.先皇聖明, 卿數有規諫；朕既昏暗, 卿復能如此！」乃賜禦食以賞之.朝之公卿, 初見帝甚怒, 莫不為運寒心.後見獲賞, 又皆相賀, 以為幸免獸口.[二九]

內史鄭譯常以私事請託, 運不之許, 因此銜之.及隋文帝為丞相, 譯為長史, 遂左遷運為廣州滍陽令.開皇五年, 轉毛州高唐令.頻歷二縣, 並有聲績.運常願處一諫官, 從容諷議, 而性訐直, 為人所排抵, 遂不被任用.乃發憤錄夏、殷以來諫爭事, 集而部之, 凡六百三十九條, 合四十一卷, 名曰諫苑.奏上之.文帝覽而嘉焉.

論曰：王羆剛峭有餘, 弘雅未之聞也.情安儉率, 志在公平.既而奮節危城, 抗辭勍敵, 梁人為之退舍, 高氏不敢加兵.以此見稱, 信非虛矣.至述不隕門風, 亦足稱也.

王思政驅馳有事之秋, 慷慨功名之際.及乎策名霸府, 作鎮潁川, 設縈帶之險, 修守禦之術, 以一城之眾, 抗傾國之師, 率疲駘之兵, 當勁勇之卒, [三０]猶能亟摧大敵, 屢建奇功.忠節冠於本朝, 義聲動於鄰聽.運窮事蹙, 城陷身囚, 壯志高風, 亦足奮於百世矣.

尉遲迥地則舅甥, 職惟台袞, 沐恩累葉, 荷眷一時, 居形勝之地, 受藩維之託, 顛而不扶, 憂責斯在.及主威雲謝, 鼎業將遷, 九服移心, 三靈改蔔, 遂能志存赴蹈, 投袂稱兵.忠君之勤未宣, 違天之禍便及.校其心, 翟義、葛誕之儔歟.綱、運積宣王室, 勤勞出內.觀其自致榮寵, 豈唯恩澤而已乎.

夫士之成名, 其途不一, 蓋有不待爵祿而貴, 不因學藝而重者何？亦雲忠孝而已.若乃竭力以奉其親者, 人子之行也；致身以事其君者, 人臣之節也.斯固彌綸三極, 囊括百代.當宣帝之在東朝, 凶德方兆, 王軌志惟無諱, 極議於骨肉之間, 竟遇淫刑, 以至夷滅.若斯人者, 人或以為其不忠, 則天下莫之信也.觀樂運之所以行己之節, 其有古之遺直之風乎.校勘記

[一]　羆乃煮粥與將士均分食之　諸本「分」訛作「令」, 據周書卷一八、通志卷一五六王羆傳改.

[二]　齊神武率軍進潼關　諸本脫「進」字, 據通志補.事見本書卷六齊神武紀.

[三]　此城是王羆家　周書、通志、通鑑卷一五七「家」並作「塚」.「家」當是「塚」之訛.

[四]　授信州總管位上大將軍　諸本脫「大」字, 據周書王羆傳、隋書卷五四王長述傳補.周無上將軍官名.周武帝建德四年十月置上柱國、上大將軍官, 見周書卷六.

[五]　大業末郡守　隋書「郡守」作「東郡通守」.

[六]　屬萬俟醜奴宿勤明達等擾亂關右　諸本「達」訛作「遠」, 據周書卷十八、通志卷一五六王思政傳改.宿勤明達見本書卷四八尒朱天光傳、卷四九賀拔嶽傳.

[七]　嶽又築土山以臨城中　諸本誤疊「城」字, 據周書、通志刪.

[八]　子康　周書「康」作「秉」.按周書卷五武帝紀天和六年六月, 以「太原公王柬為柱國」, 本書卷一０周武帝紀「柬」作「秉」.周書卷六武帝紀建德四年正月又雲, 以「太原公王康為襄州總管」.當時只有王思政封太原公而由其子襲爵, 知「王柬」、「王康」、「王秉」都是此人.唐人諱「秉」(與李□之名同音), 行文中常改為「執」, 作人名則多改為「康」.如崔秉改崔康, 沮渠秉改沮渠康, 王肅弟秉亦改作康(參本書卷三二崔鑒傳校記).此是依字形相近改字的特例.

[九]　其先魏之別種　諸本脫「種」字, 據周書卷二一、通志卷一五六尉遲迥傳補.

[一０]紀梁州刺史楊乾運時鎮潼水　周書、通志「水」作「州」.按楊乾運守潼州, 見周書卷四四楊乾運傳、卷四二蕭撝傳.此「水」字當是涉下文「潼水」而誤.

[一一]猶據潼水別營拒守　諸本「營」訛「管」, 據通志改.

[一二]乾運還保潼川珍等遂圍之乾運降迥至潼川　兩「潼川」通志都作「潼州」, 周書無「乾運還保潼川」語, 亦作「迥至潼州」.按乾運當是從潼水別營退至州城, 作「州」是.

[一三]改封寧蜀公遷大司馬　張森楷：「此遷不見於周書, 又不見於帝紀, 下文復有『拜大司馬』, 疑此『馬』字誤.」

[一四]以迥為大右弼　諸本「弼」作「軍」, 通志作「弼」.按本書卷一０周宣帝紀大象元年正月, 稱以「蜀公尉遲迥為大右弼」.「

大右軍」無此官名, 今據改.

[一五]東楚州刺史費也利進國　周書無「國」字, 通志「也」下有「頭」字.按「費也頭」又作「破也頭」, 疑此「費也」下脫「頭」字.

[一六]迥舊集軍旅　周書、通志「集」作「習」.

[一七]大軍還綱復歸　周書卷二０尉遲綱傳「歸」下有「鎮」字.

[一八]帝謂運預其事　諸本脫「運」字, 據周書卷四０、通志卷一五六尉遲運傳補.

[一九]諡曰忠　周書「忠」作「中」.

[二０]轉內史中大夫　諸本無「中」字, 周書卷四０、通志卷一五六王軌傳有.按通典卷三九後周官品, 內史有大中大夫及下大夫.軌自下大夫升轉, 當為中大夫.今據補.

[二一]唯有騎將蕭訶以二十騎先走得免　周書「二十」作「二千」, 通志作「一十」.按陳書卷三一蕭摩訶傳, 言摩訶有鐵騎數千, 「

周軍長圍既合, 摩訶選精騎八十, 率先衝突, 自後眾騎繼焉, 比旦達淮南」.蓋當時步軍及水軍盡被俘獲, 惟騎兵得免.周書作「二千」是.

[二二]南陽淯陽人　諸本「淯」作「清」, 周書卷四０、通志卷一五六樂運傳作「淯」.錢氏考異卷四０雲：「按魏、隋二志, 南陽無清陽縣, 『清』當作『淯』.」按晉書卷四三樂廣傳亦雲：「南陽淯陽人也.」作「清」誤, 今據改.

[二三]武帝嘗幸同州　諸本「嘗」作「常」, 據周書改.

[二四]君子無故不遊觀焉則施惠以悅之也　周書「焉」下有「若遊觀」三字, 疑此脫.

[二五]此謂過誤為害罪雖大當緩赦之　諸本「謂」訛作「為」, 據周書、通志改.

[二六]豈有削嚴刑之詔未及半祀便即遣改　周書、通志「遣」作「追」, 「遣」疑是「追」之形訛.

[二七]一人心散尚或不可止　周書無「不」字, 通志有.按「不」字於文義不洽, 疑衍.

[二八]豈有崩未踰年而遽窮奢麗　諸本「遽」作「處」, 周書作「遽」, 通志作「處躬奢麗」.按「處」乃「遽」之訛.今從周書改.

[二九]以為幸免獸口　周書、通志「獸」作「虎」.按唐人諱「虎」, 周書亦當是後人回改.

[三０]率疲駘之兵當勁勇之卒　諸本「當」訛「常」, 據周書卷一八史臣論改.

北史卷六十三 列傳第五十一

周惠達　馮景　蘇綽子威　從兄亮

周惠達字懷文, 章武文安人也.父信, 歷樂鄉、平舒、成平三縣令, 皆以廉能稱.

惠達幼有節操, 好讀書, 美容貌.魏齊王蕭寶夤為瀛州刺史, 召惠達及河間馮景同在閤下, 甚禮之.及寶夤還朝, 惠達隨入洛陽.寶夤西征, 惠達復隨入關.寶夤除雍州刺史, 令惠達使洛陽.未還, 而寶夤謀反聞於京師.有司以惠達是其行人, 將執之.惠達乃私馳還.至潼關, 遇大使楊侃.侃謂曰：「何為故入獸口？」[一]惠達曰：「蕭王必為左右所誤, 今往, 庶其改圖.」及至, 寶夤反形已露, 不可彌縫.遂用惠達為光祿勳、中書舍人.寶夤既敗, 唯惠達等數人從之.寶夤語惠達曰：「人生富貴, 左右鹹言盡節, 及遭厄難, 乃知歲寒也.」

賀拔嶽為關中大行臺, 惠達為嶽府屬.嶽為侯莫陳悅所害, 惠達遁入漢陽之麥積崖.悅平, 歸於周文帝.文帝復以為府司馬, 便委任焉.周文帝為大將軍、大行臺, 以惠達為行臺尚書、大將軍府司馬, 封文安縣子.周文出鎮華州, 留惠達知後事.

時既承喪亂, 庶事多闕.惠達營造戎仗, 儲積倉糧, 簡閱士馬, 以濟軍國之務, 甚為朝廷所稱.後拜中書令, 進爵為公.大統四年, 兼尚書右僕射.其年, 周文與魏文帝東討, 令惠達輔魏太子居守, 總留臺事.及芒山失律, 人情駭動.趙青雀據長安子城反, 惠達奉太子出渭橋北以禦之.軍還, 青雀等誅.拜吏部尚書.久之, 復為右僕射.

自關右草創, 禮樂缺然.惠達與禮官損益舊章, 是以儀軌稍備.魏文帝因朝奏樂, 顧謂惠達曰：「此卿功也.」惠達雖居顯職, 性謙退, 善下人, 盡心勤公, 愛拔良士, 以此皆敬而附之.薨, 子題嗣.隋開皇初, 以惠達著績前代, 追封蕭國公.

馮景字長明, 河間武垣人也.父傑, 為伏與令.

景少與周惠達友, 俱以客從蕭寶夤.寶夤後為尚書右僕射, 引景領尚書都令史.正光中, 寶夤為關西大行臺, 景又為行臺都令史.及寶夤敗還長安, 或議歸罪闕下, 或言留州立功.景曰：「擁兵不還, 此罪將大.」寶夤不從, 遂反.及寶夤平, 景方得還洛.朝廷聞景有諫言, 故不罪之.

後事賀拔嶽為行臺郎.嶽使景詣齊神武, 察其行事.神武聞嶽使至, 甚有喜色, 問曰：「賀拔公詎憶吾邪？」即與景歃血, 託嶽為兄弟.景還, 以狀報嶽.嶽曰；「此姦有餘, 而實不足.自古王臣無私盟者也, 吾料之熟矣.」嶽北合費也頭, 東引紇豆陵伊利, 西總侯莫陳悅、河州刺史梁景叡及酋渠為盟誓, 共會平涼, 移軍東下.懼有專任之嫌, 使景啟孝武帝.帝甚悅.又為嶽大都督府從事中郎.

後侯莫陳悅平, 周文使景於京師告捷.帝有西遷意, 因問關中事勢.景勸帝西遷.後以迎孝武功, 封高陽縣伯, 除散騎常侍、行臺尚書.大統初, 詔行涇州事, 卒於官.

蘇綽字令綽, 武功人, 魏侍中則之九世孫也.累世二千石.父協, 武功郡守.

綽少好學, 博覽群書, 尤善算術.從兄讓為汾州刺史, 周帝餞於都門外.[二]臨別, 謂曰：「卿家子弟之中, 誰可任用者？」讓因薦綽.周文乃召為行臺郎中.在官歲餘, 未見知.然諸曹疑事, 皆詢於綽而後定.所行公文, 綽又為之條式.臺中鹹稱其能.周文與僕射周惠達論事, 惠達不能對, 請出外議之.乃召綽, 告以其事, 綽即為量定.惠達入呈, 周文稱善, 謂曰：「誰與卿為此議者？」惠達以綽對, 因稱其有王佐才.周文曰：「吾亦聞之久矣.」尋除著作佐郎.

屬周文與公卿往昆明池觀漁, 行至城西漢故倉地, [三]顧問左右, 莫有知者.或曰：「蘇綽博物多通, 請問之.」周文乃召綽問, 具以狀對.周文大悅, 因問天地造化之始, 歷代興亡之跡.綽既有口辯, 應對如流.周文益嘉之, 乃與綽並馬徐行至池, 竟不設網罟而還.遂留綽至夜, 問以政道, 臥而聽之.綽於是指陳帝王之道, 兼述申、韓之要.周文乃起, 整衣危坐, 不覺膝之前席.語遂達曙不厭.詰朝, 謂周惠達曰：「蘇綽真奇士, 吾方任之以政.」即拜大行臺左丞, 參典機密.自是寵遇日隆.綽始制文案程式, 朱出墨入, 及計帳、戶籍之法.

大統三年, 齊神武三道入寇, 諸將鹹欲分兵禦之, 獨綽意與周文同, 遂併力拒竇泰, 擒之於潼關.封美陽縣伯.十一年, 授大行臺度支尚書, [四]領著作, 兼司農卿.

周文方欲革易時政, 務弘強國富人之道, 故綽得盡其智能, 贊成其事.減官員, 置二長, 並置屯田以資軍國.又為六條詔書, 奏施行之.

其一, 先修心, 曰：

凡今之方伯守令, 皆受命天朝, 出臨下國, 論其尊貴, 並古之諸侯也.是以前代帝王, 每稱共理天下者唯良宰守耳.明知百僚卿尹雖各有所司, 然其理人之本, 莫若守宰之最重也.凡理人之體, 當先理己心, 心者一身之主, 百行之本.心不清靜, 則思慮妄生.思慮妄生, 則見理不明.見理不明, 則是非謬亂.是非既亂, 則一身不能自理, 安能理人也？是以理人之要, 在於清心而已.夫所謂清心者, 非不貪貨財之謂, 乃欲使心氣清和, 志意端靜.心和志靜, 則邪僻之慮無因而作.邪僻不作, 則凡所思念無不皆得至公之理.率至公之理以臨其人, 則彼下人孰不從化？是以稱理人之本, 先在理心.

其次又在理身.凡人君之身者, 乃百姓之表, 一國之的也.表不正, 不可求直影；的不明, 不可責射中.今君身不能自理, 而望理百姓, 是猶曲表而求直影也；君行不能自修, 而欲百姓修行者, 是猶無的而責射中也.故為人君者, 必心如清水, 形如白玉, 躬行仁義, 躬行孝悌, 躬行忠信, 躬行禮讓, 躬行廉平, 躬行儉約, 然後繼之以無倦, 加之以明察.行此八者以訓其人.是以其人畏而愛之, 則而象之, 不待家教日見而自興行矣.

其二, 敦教化, 曰：

天地之性, 唯人為貴.明其有中和之心, 仁恕之行, 異於木石, 不同禽獸, 故貴之耳.然性無常守, 隨化而遷.化於敦樸者則質直, 化於澆偽者則浮薄.浮薄者則衰弊之風, 質直者則淳和之俗[五].衰弊則禍亂交興, 淳和則天下自治.自古安危興亡, 無不皆由所化也.

然世道彫喪, 已數百年.大亂滋甚, 且二十載.人不見德, 唯兵革是聞；上無教化, 唯刑罰是用.而中興始爾, 大難未弭, 加之以師旅, 因之以饑饉, 凡百草創, 率多權宜.致使禮讓弗興, 風俗未反.比年稍登稔, 徭賦差輕, 衣食不切, 則教化可修矣.凡諸牧守令長, 各宜洗心革意, 上承朝旨, 下宣教化矣.

夫化者, 貴能扇之以淳風, [六]浸之以太和, 被之以道德, 示之以樸素.使百姓亹亹, 日遷於善, 邪偽之心, 嗜慾之性, 潛以消化, 而不知其所以然, 此之謂化也.然後教之以孝悌, 使人慈愛；教之以仁順, 使人和睦；教之以禮義, 使人敬讓.慈愛則不遺其親, 和睦則無怨於人, 敬讓則不競於物.三者既備, 則王道成矣.此之謂教也.先王之所以移風易俗, 還淳反素, 垂拱而臨天下以至於太平者, 莫不由此.此之謂要道也.

其三, 盡地利, 曰：

人生天地之間, 衣食為命.食不足則飢, 衣不足則寒.飢寒切體, 而欲使人興行禮讓者, 此猶逆阪走丸, 勢不可得也.是以古之聖王知其若此, [七]先足其衣食, 然後教化隨之.夫衣食所以足者, 由於地利盡.地利所以盡者, 由於勸課有方.主此教者, 在乎牧守令長而已.人者冥也, [八]智不自周, 必待勸教然後得盡其力.諸州郡縣, 每至歲首, 必戒敕部人, 無問少長, 但能操持農器者, 皆令就田, 墾發以時, 勿失其所.及布種既訖, 嘉苗須理, 麥秋在野, 蠶停於室, 若此之時, 皆宜少長悉力, 男女併功, 若揚湯救火, 寇盜之將至, 然後可使農夫不失其業, 蠶婦得就其功.若遊手怠惰, 早歸晚出, 好逸惡勞, 不勤事業者, 則正長牒名郡縣, 守令隨事加罰, 罪一勸百.此則明宰之教也.

夫百畝之田, 必春耕之, 夏種之, 秋收之, 然後冬食之.此三時者, 農之要月也.若失其一時, 則穀不可得而食.故先王之戒曰：「一夫不耕, 天下必有受其飢者；一婦不織, 天下必有受其寒者.」若此三時, 不務省事, 而令人廢農者, 是則絕人之命, 驅以就死然.單劣之戶, 及無牛之家, 勸令有無相通, 使得兼濟.三農之隙, 及陰雨之暇, 又當教人種桑植果, 藝其蔬菜, 修其園圃, 畜育雞豚, 以備生生之資, 以供養老之具.

夫為政不欲過碎, 碎則不煩；勸課亦不容太簡, 簡則人怠.善為政者, 必消息時宜而適煩簡之中.故詩曰：「不剛不柔, 布政懮優, 百祿是求.」[九]如不能爾, 則必陷於刑辟矣.

其四, 擢賢良, 曰：

天生蒸黎, 不能自化, 故必立君以理之.人君不能獨理, 故必置臣以佐之.上自帝王, 下及列國, 置臣得賢則安, 失賢則亂, 此乃自然之理, 百王不能易也.

今刺史縣令, [一０]悉有僚吏, 皆佐助之人也.刺史府官則命於天朝；其州吏以下, 並牧守自置, 自昔以來, 州郡大夫, [一一]但取門資, 多不擇賢良；末曹小吏, 唯試刀筆, 並不問志行.夫門資者, 乃先世之爵祿, 無妨子孫之愚瞽；刀筆者, 乃身外之末材, 不廢性行之澆偽.若門資之中而得賢良, 是則策騏驥而取千裏也；若門資之中而得愚瞽, 是則土牛木馬, 形似而用非, 不可以涉道也.若刀筆之中而得志行, 是則金相玉質, 內外俱美, 實為人寶也；若刀筆之中而得澆偽, 是則飾畫朽木, 悅目一時, 不可以充榱椽之用也.今之選舉者, 當不限資蔭, 唯在得人.苟得其人, 自可起塚養而為卿相, 則伊尹、傅說是也, 而況州郡之職乎？苟非其人, 則丹朱、商均雖帝王之胤, 不能守百裏之封, 而況於公卿之胄乎？由此而言, 官人之道可見矣.

凡所求材藝者, 為其可以理人.若有材藝而以正直為本者, 必以材而為理也；若有材藝而以姦偽為本者, 將因其官而亂也, 何致化之可得乎？是故將求材藝, 必先擇志行, 善者則舉之, 其志行不善則去之.

而今擇人者, 多雲邦國無賢, 莫知所舉.此乃未之思也, 非適理之論.所以然者, 古人有言：明主聿興, 不降佐於昊天；大人基命, 不擢才於後土.常引一世之人, 理一世之務.故殷、周不待稷、契之臣, 魏、晉無假蕭、曹之佐.仲尼曰：「十室之邑, 必有忠信如丘者焉.」豈有萬家之都, 而雲無士？但求之不勤, 擇之不審, 或授之不得其所, 任之不盡其材, 故雲無耳.古人雲：「千人之秀曰英, 萬人之英曰俊.」今之智效一官, 行聞一邦者, 豈非近英俊之士也？但能勤而審之, 去虛取實, 各得州郡之最而用之, 則人無多少, 皆足化矣.孰雲無賢！

夫良玉未剖, 與瓦石相類；名驥未馳, 與駑馬相雜.及其剖而瑩之, 馳而試之, 玉石駑驥, 然後始分.彼賢士之未用也, 混於凡品, 竟何以異.要任之以事業, 責之以成務, 方與彼庸流較然不同.昔呂望之屠釣, 百裏奚之飯牛, 甯生之扣角, 管夷吾之三敗, 當此之時, 悠悠之徒, 豈謂其賢？及升王朝, 登霸國, 積數十年, 功成事立, 始識其奇士也.於是後世稱之, 不容於口.彼瑰瑋之材, 不世之傑, 尚不能以未遇之時, 自異於凡品, 況降此者哉！若必待太公而後用, 是千載無太公；必待夷吾而後任, 是百世無夷吾.所以然者, 士必從微而至著, 功必積小以至大, 豈有未任而已成, 不用而先達也？若識此理, 則賢可求, 士可擇.得賢而任之, 得士而使之, 則天下之理, 何向而不可成也？

然善官人者, 必先省其官.官省, 則善人易充.善人易充, 則事無不理.官煩, 則必雜不善之人.雜不善之人, 則政必有得失.故語曰：「官省則事省, 事省則人清；官煩則事煩, 事煩則人濁.」清濁之由, 在於官之煩省.案今吏員, 其數不少.昔人殷事廣, 尚能克濟, 況今戶口減耗？依員而置, 猶以為少.如聞在下州郡, 尚有兼假, 擾亂細人, 甚為無理.諸如此輩, 悉宜罷黜, 無得習常.

非直州郡之官, 宜須善人, 爰至黨族閭裏正長之職, 皆當審擇, 各得一鄉之選, 以相監統.夫正長者, 理人之基.基不傾者上必安.

凡求賢之路, 自非一途.然所以得之審者, 必由任而試之, 考而察之.起於居家, 至於鄉黨, 訪其所以, 觀其所由, 則人道明矣, 賢與不肖別矣.率此以求, 則庶無愆悔矣.

其五, 恤獄訟, 曰：

人受陰陽之氣以生, 有情有性.性則為善, 情則為惡.善惡既分, 賞罰隨焉.賞罰得中, 則惡止而善勸；[一二]賞罰不中, 則人無所措手足, 則怨叛之心生.是以先王重之, 特加戒慎者, 欲使察獄之官, 精心悉意, 推究根源.先之以五聽, 參之以證驗, 妙睹情狀, 窮鑒隱伏, 使姦無所容, 罪人必得.然後隨事加刑, 輕重皆當, 舍過矜愚, 得情勿喜.又能消息情理, 斟酌禮律, 無不曲盡人心, 而遠明大教, 使獲罪者如歸.此則善之上者也.然宰守非一, 不可人人皆有通識, 推理求情, 時或難盡.唯當率至公之心, 去阿枉之志, 務求曲直, 念盡平當.聽察之理, 必窮所見, 然後拷訊以法, 不苛不暴, 有疑則從輕, 未審不妄罰, 隨事斷理, 獄無停滯.此亦其次.若乃不仁恕而肆其殘暴, 同人木石, 專用捶楚.巧詐者, 雖事彰而獲免；辭弱者, 乃無罪而被罰.有如此者, 斯則下矣, 非共理所寄.今之宰守, 當勤於中科, 而慕其上善.如在下條, 則刑所不赦.

又當深思遠大, 念存德教.先王之制曰：與殺無辜, 寧赦有罪；與其害善, 寧其利淫.明必不得中, 寧濫捨有罪, 不謬害善人也.今之從政者則不然, 深文巧劾, 寧致善人於法, 不免有罪於刑.所以然者, 非皆好殺人也, 但雲為吏寧酷, 可免後患.此則情存自便, 不念至公, 奉法如此, 皆姦人也.夫人者, 天地之貴物, 一死不可復生.然楚毒之下, 以痛自誣, 不被申理, 遂陷刑戮者, 將恐往往而有.是以自古已來, 設五聽三宥之法, 著明慎庶獄之典, 此皆愛人甚也.凡伐木殺草, 田獵不順, 尚違時令而虧帝道；況刑罰不中, 濫害善人, 寧不復天心, 犯和氣！和氣損而欲陰陽調適, 四時順序, 萬物阜安, 蒼生悅樂者, 不可得也.故語曰, 一夫籲嗟, 王道為之傾覆, 正謂此也.凡百宰守, 可無慎乎！

若深姦巨猾, 傷化敗俗, 悖亂人倫, 不忠不孝, 故為背道, 殺一利百, 以清王化, 重刑可也.識此二途, 則刑政盡矣.

其六, 均賦役, 曰：

聖人之大寶曰位.何以守位, 曰仁.何以聚人, 曰財.明先王必以財聚人, 以仁守位.國而無財, 位不可守.是故三五以來, 皆有征稅之法.雖輕重不同, 而濟用一也.今寇逆未平, 軍國費廣, 雖未遑減省, 以恤人瘼, 然宜令平均, 使下無怨.平均者, 不舍豪強而徵貧弱, 不縱姦巧而困愚拙, 此之謂均也.故聖人曰：「蓋均無貧.」

然財貨之生, 其功不易.[一三]紡紝織績, 起於有漸, 非旬日之間, 所可造次.必須勸課, 使預營理.絹鄉先事織紝, 麻土早修紡績.先時而備, 至時而輸, 故王賦獲供, 下人無困.如其不預勸戒, 臨時迫切, 復恐稽緩, 以為己過, 捶撲交至, 取辦目前.富商大賈, 緣茲射利, 有者從之貴買, 無者與之舉息.輸稅之人, 於是弊矣.

租稅之時, 雖有大式, 至於斟酌貧富, 差次先後, 皆事起於正長, 而繫之於守令.若斟酌得所, 則政和而人悅；若檢理無方, 則吏姦而人怨.又差發徭役, 多不存意, 致令貧弱者或重徭而遠戍, 富強者或輕使而近防.守令用懷如此, 不存恤人之心, 皆王政之罪人也.

周文甚重之, 常置諸坐右.又令百司習誦之, 其牧守令長非通六條及計帳者, 不得居官.

自有晉之季, 文章競為浮華, 遂以成俗.周文欲革其弊, 因魏帝祭廟, 群臣畢至, 乃命綽為大誥, 奏行之.其詞曰：

惟中興十有一年仲夏, 庶邦百辟, 鹹會於王庭.柱國泰洎群公列將罔不來朝.時迺大稽百憲, 敷於庶邦, 用綏我王度.皇帝若曰：「昔堯命羲和, 允釐百工.舜命九官, 庶績鹹熙.武丁命說, 克號高宗.時惟休哉, [一四]朕其欽若.格爾有位, 胥暨我太祖之庭, 朕將丕命女以厥官.」

六月丁巳, 皇帝朝格於太廟, 凡厥具僚, 罔不在位.

皇帝若曰：「咨我元輔、群公、列將、百辟、卿士、庶尹、禦事, 朕惟夤敷祖宗之靈命, 稽於先王之典訓, 以大誥於爾在位[一五].昔我太祖神皇, 肇膺明命, 以創我皇基.烈祖、景宗, 廓開四表, 底定武功.暨乎文祖, 誕敷文德.龔惟武考, 不霣其舊.[一六]自時厥後, 陵夷之弊, 用興大難於彼東土, 則我黎庶, 鹹墜塗炭.惟台一人, 纘戎下武, 夙夜祗畏, 若涉大川, 罔識攸濟.是用稽於帝典, 揆於王度, 拯我人瘼.惟彼哲王, 示我通訓, 曰天生黎蒸, 罔克自乂, 上帝降鑒叡聖, 植元後以乂之.時惟元後弗克獨乂, 博求明德, 命百辟群吏以佐之.肆天之命辟, 辟之命官, 惟以恤人, 弗惟逸豫.辟惟元首, 庶黎惟趾, 股肱惟弼.上下一體, 各勤攸司, 茲用克臻於皇極.故其彝訓曰；[一七]『後克艱厥後, 臣克艱厥臣, 政乃乂.』今台一人, 膺天之嘏, 既陟元後.股肱百辟, 乂服我國家之命, 罔不鹹守厥職.嗟！後弗艱厥後, 臣弗艱厥臣, 政於何弗斁？[一八]嗚呼艱哉！凡爾在位, 其敬聽命.」

皇帝若曰：「柱國, 惟四海之不造, 載繇二紀.天未絕我太祖、烈祖之命, [一九]用錫我以元輔.國家將墜, 公惟棟梁.皇之弗極, 公惟作相.百揆愆度, 公惟大錄.公其允文允武, 克明克乂, 迪七德, 敷九功, 龕暴除亂, 下綏我蒼生, 傍施於九正, 若伊之在商, 周之有呂, 說之相丁, 用保我無疆之祚.」

皇帝若曰：「群公、太宰、太尉、司徒、司空.惟公作朕鼎足, 以弼乎朕躬.宰惟天官, 克諧六職.尉惟司武, 武在止戈.徒惟司眾, 敬敷五教.空惟司土, 利用厚生.惟時三事, 若三階之在天；惟茲四輔, 若四時之成歲.天工人其代諸.」

皇帝若曰：「列將, 汝惟鷹揚, 作朕爪牙.寇賊姦宄, 蠻夷猾夏, 汝徂征.綏之以惠, 董之以威, 刑期無刑, 萬邦鹹寧.俾八表之內, 莫違朕命, 時汝功.」

皇帝若曰：「庶邦列辟, 汝惟守土, 作人父母.人惟不勝其飢, 故先王重農；不勝其寒, 故先王貴女工.人之不率於孝慈, 則骨肉之恩薄；弗惇於禮讓, 則爭奪之萌生.惟茲六物, 實為教本.嗚呼！為上在寬, 寬則人怠, 齊之以禮, 不剛不柔, 稽極於道.」

皇帝若曰：「卿士、庶尹、凡百禦事, 王省惟歲, 卿士惟月, 庶尹惟日, 禦事惟時.歲月日時, 罔易其度, 百憲鹹貞, 庶績其凝.嗚呼！惟若王官, 陶均萬國, 若天之有鬥, 斟元氣, 酌陰陽, 弗失其和, 蒼生永賴；悖其序, 萬物以傷.時惟艱哉！」

皇帝若曰：「惟王地之道, 一陰一陽；禮俗之變, 一文一質.爰自三五, 以迄於茲, 匪惟相革, 惟其救弊；匪惟相襲, 惟其可久.惟我有魏, 承乎周之末流, 接秦、漢遺弊, 襲魏、晉之華誕, 五代澆風, 因而未革, 將以穆俗興化, 庸可暨乎！嗟我公輔、庶僚、列辟, 朕惟否德, 其一朕心力, [二０]祗慎厥艱, 克遵前王之丕顯休烈, 弗敢怠荒.咨爾在位, 亦協於朕心, 惇德允元, 惟厥艱是務.克捐厥華, 即厥實, 背厥偽, 崇厥誠.勿愆勿忘, 一乎三代之彝典, 歸於道德仁義, 用保我祖宗之丕命.荷天之休, 克綏我萬方, 永康我黎庶.戒之哉, 朕言不再.」

柱國泰洎庶僚百辟拜手稽首曰；「『亶聰明, 作元後, 元後作人父母』.惟三五之王, 率繇此道, 用臻於刑措.自時厥後, 歷千載未聞.惟帝念功, 將反叔世, 逖致於雍熙, 庸錫降丕命於我群臣.博哉王言, 非言之難, 行之實難.臣聞『靡不有初, 鮮克有終』.商書曰：『終始惟一, 德迺日新.』惟帝敬厥始, 慎厥終, 以躋日新之德, 則我群臣, 敢不夙夜對揚休哉！惟茲大誼, 未光於四表, 以邁種德, 俾九域幽遐, 鹹昭奉元後之明訓, 率遷於道, 永膺無疆之休.」

帝曰：「欽哉.」

自是之後, 文筆皆依此體.

綽性儉素, 不事產業, 家無餘財.以海內未平, 常以天下為己任.博求賢俊, 共弘政道, 凡所薦達, 皆至大官.周文亦推心委任, 而無間言焉.或出遊, 常預署空紙以授綽, 若須有處分, 則隨事施行.及還, 啟知而已.綽常謂為國之道, 當愛人如慈父, 訓人如嚴師.每與公卿議論, 自晝達夜, 事無巨細, 若指諸掌.[二一]積思勞倦, 遂成氣疾.十二年, 卒於位, 時年四十九.

周文痛惜之, 哀動左右.及將葬, 乃謂公卿等曰：「蘇尚書平生謙退, 敦尚儉約.吾欲全其素志, 便恐悠悠之徒, 有所未達；如其厚加贈諡, 又乖宿昔相知之道.進退惟穀, 孤有疑焉.」尚書令史麻瑤越次而進曰：「昔晏子, 齊之賢大夫, 一孤裘三十年.及其死也, 遣車一乘.齊侯不奪其志.綽既操履清白, 謙挹自居, 愚謂宜從儉約, 以彰其美.」周文稱善, 因薦瑤於朝廷.及綽歸葬武功, 唯載以布車一乘.周文與群公, 皆步送出同州郭外.周文親於車後酹酒而言曰：「尚書平生為事, 妻子兄弟不知者, 吾皆知之.惟爾知吾心, 吾知爾意.方欲共定天下, 不幸遂捨吾去, 奈何！」因舉聲慟哭, 不覺卮墜於手.至葬日, 又遣使祭以太牢, 周文自為其文.

綽又著佛性論、七經論, 並行於世.周明帝二年, 以綽配享文帝廟廷.子威嗣.

威字無畏.少有至性, 五歲喪父, 哀毀有若成人.周文帝時, 襲爵美陽縣公, 仕郡功曹.大塚宰宇文護見而禮之, 以其女新興公主妻焉.威見護專權, 恐禍及己, 逃入山.為叔父所逼, 卒不獲免.然每居山寺, 以諷讀為娛.未幾, 授持節、車騎大將軍、儀同三司, 改封懷道縣公.武帝親總萬機, 拜稍伯下大夫.前後所授, 並辭疾不拜.

有從父妹適河南元世雄.世雄先與突厥有隙, 突厥入朝, 請世雄及其妻子, 將甘心焉.周遂遣之.威以夷人昧利, 遂標賣田宅, 罄資產贖世雄.論者義之.宣帝嗣位, 就拜開府.

隋文帝為丞相, 高熲屢言其賢, 亦素重其名, [二二]召入臥內, 與語大悅.居月餘, 威聞禪代之議, 遁歸田裏.高熲請追之.帝曰：「此不欲預吾事, 且置之.」及受禪, 徵拜太子少保, 追贈其父邳國公, 以威襲焉.俄兼納言, 棕上表陳讓, 優詔不許.

帝嘗與文獻皇後對觴, 召威及高熲、楊素、廣平王雄四人, 謂曰：「太史言朕祚運盡於三年, 朕憂懣, 故舉此酒耳.今欲營南山險處, 與公等固之, 以觀時變, 將如何？」威進曰：「周文修德, 旋地動之災；宋景一言, 退法星三舍.願陛下恢崇德度, 享天之休.若棄德恃險, 同舟之人, 誰非敵國！縱南山之岨, 安足固哉？」帝善其言, 屬之以酒.

初, 威父綽在魏, 以國用不足, 為征稅法, 頗稱為重.既而嘆曰：「所為者正如張弓, 非平世法也.後之君子, 誰能弛乎？」威聞其言, 每以為己任.至是, 奏減賦役, 務從輕典, 帝悉從之.漸見親重, 與高熲參掌朝政.威見宮中以銀為幔鉤, 因盛陳節儉之美, 諭帝.帝為改容, 雕飾舊物, 悉命除毀.帝嘗怒一人, 將殺之.威入閤進諫, 不納.帝怒甚, 將自出斬之.威當前不去, 帝避之而出.威又遮止帝, 帝拂衣入.良久, 乃召威謝曰：「公能若是, 吾無憂矣.」於是賜馬二匹、錢十餘萬.歲餘, 尋復兼大理卿、京兆尹、禦史大夫, 本官悉如故.持書侍禦史梁毗劾威兼領五職, [二三]安繁戀劇, 無舉賢自代心.帝曰：「蘇威朝夕孜孜, 志存遠大, 舉賢有闕, 何遽迫之.」顧謂威曰：「用之則行, 捨之則藏, 唯我與爾有是夫！」因謂朝臣曰：「蘇威不遇我, 無以措其言；我不得蘇威, 何以行其道？楊素才辯無雙, 至若斟酌古今, 助我宣化, 非威匹也.蘇威若逢亂世, 商山四皓, 豈易屈哉！」其見重如此.

未幾, 拜刑部尚書, 解少保、禦史大夫官.後京兆尹廢, 檢校雍州別駕.時高熲與威同心, 協贊政刑, 大小無不籌之, 故革運數年, 天下稱平.俄轉戶部尚書, 納言如故.屬山東諸州人饑, 帝令威振恤之.遷吏部尚書, 兼領國子祭酒.隋承戰爭之後, 憲章踳駁.帝令朝臣釐改舊法, 為一代通典, 律令格式多威所定.世以為能.九年, 拜尚書右僕射.其年, 以母憂去職, 柴毀骨立.敕勉諭殷勤, 未幾, 起令視事.固辭, 優詔不許.明年, 帝幸並州, 命與高熲同總留事.俄追詣行在所, 使決人訟.

尋令持節巡撫江南, 得以便宜從事.過會稽, 踰五嶺而還.[二四]江表自晉已來, 刑法疏緩, 代族貴賤, 不相陵越.平陳之後, 牧人者盡改變之, 無長幼悉使誦五教.威加以煩鄙之辭, 百姓嗟怨.使還, 奏言江表依內州責戶籍.上以江表初平, 召戶部尚書張嬰, 責以政急.時江南州縣又訛言欲徙之入關, 遠近驚駭.饒州吳世華起兵為亂, 生臠縣令, 啗其肉.於是舊陳率土皆反, 執長吏, 抽其腸而殺之, 曰：「更使儂誦五教邪！」尋詔內史令楊素討平之.時突厥都藍可汗屢為患, 復令威至可汗所.[二五]

威子夔以公子盛名, 引致賓客, 四海士大夫多歸之.時議樂, 夔與國子博士何妥各有所持.於是夔、妥各為一議, 使百僚署其所同.朝廷多附威, 同夔者十八九.妥恚曰：「吾席間函丈四十餘年, 反為昨暮兒之所屈也！」遂奏威與禮部尚書盧愷、吏部侍郎薛道衡、尚書右丞王弘、考功侍郎李同和等為朋黨, 省中呼王弘為世子, 李同和為叔, 言二人如威子弟.復言威以曲道任其從父弟徹、肅等罔冒為官.又國子學請黎陽人王孝逸為書學博士, 威屬盧愷, 以為其府參軍.上令蜀王秀、上柱國虞慶則等雜按之, 事皆驗.帝以宋書謝晦傳中朋黨事令威讀之.威懼, 免冠頓首.帝曰：「謝已晚矣！」於是免威官爵, 以開府就第.知名之士, 坐威得罪者百餘人.未幾, 帝曰：「蘇威德行者, 但為人誤耳.」命之通籍.

歲餘, 復爵邳公, 拜納言.從祠太山, 坐不敬免.俄而復位.帝謂群臣曰：「世人言蘇威詐清, 家累金玉, 此妄言也.然其性狠戾, 不切世要, 求名太甚, 從己則悅, 違之必怒, 此其大病耳.」仁壽初, 復拜尚書右僕射.帝幸仁壽宮, 以威總留事.及帝還, 禦史奏威職事多不理.帝怒, 詰責威.威謝, 帝亦止.

煬帝嗣位, 上將大起長城之役, 威諫止之.高熲、賀若弼之誅也, 鹹坐相連免官.歲餘, 拜魯郡太守, 修羽儀.[二六]召拜太常卿.從征吐穀渾, 進拜右光祿大夫.歲餘, 復為納言, 與左翊衛大將軍宇文述、黃門侍郎裴矩、禦史大夫裴蘊、內史侍郎虞世基參掌朝政, 時人稱為五貴.及征遼東, 以本官領右武衛大將軍, 進位光祿大夫, 賜爵房陵侯, 尋進封房公.以年老乞骸骨, 不許.復以本官參掌選事.明年, 從征遼東, 領右禦衛大將軍.

楊玄感之反, 帝引威於帳中, 懼見於色, 謂曰：「此小兒聰明, 得不為患邪？」威曰：「粗疏非聰明者, [二七]必無慮, 但恐浸成亂階耳.」威見勞役不已, 百姓思亂, 以此微欲諷帝.帝竟不悟.

從還, 至涿郡, 詔威安撫關中, 以其孫尚輦直長儇副.威子鴻臚少卿夔先為關中簡黜大使.一家三人, 俱使關右, 三輔榮之.歲餘, 帝手詔曰：「玉以潔潤, 丹紫莫能渝其質；松表歲寒, 霜雪莫能凋其采.可謂溫仁勁直, 性之然乎.房公威, 先後舊臣, 朝之宿齒, 棟梁社稷, 弼諧朕躬, 守文奉法, 卑身率禮.昔漢之三傑, 輔惠帝者蕭何；周之十亂, 佐成王者邵奭.國之寶器, 其在得賢.參燮台階, 具瞻斯允.雖事藉論道, 終期獻替, 銓衡時務, 朝寄為重.可開府儀同三司, 餘並如故.」威當時尊重, 朝臣莫與為比.

後從幸雁門.帝為突厥所圍, 朝廷危懼.帝欲輕騎潰圍而出.威諫曰：「城守則我有餘力, 輕騎則彼之所長.陛下萬乘主, 何宜輕脫！」帝乃止.突厥俄亦解圍去.車駕次太原, 威以盜賊不止, 勸帝還京師, 深根固本, 為社稷計.帝初從之, 竟用宇文述等議, 遂往東都.天下大亂, 威知帝不可匡正, 甚患之.屬帝問盜賊事.宇文述曰：「盜賊信少, 不足為虞.」威不能詭對, 以身隱殿柱.帝呼問之.威曰：「臣非職司, 不知多少, 但患其漸近.」帝曰：「何謂也？」威曰：「他日賊據長白山, 今者近在滎陽、汜水.」帝不悅而罷.屬五月五日, 百僚上饋, 多以珍玩, 威獻尚書一部, 微以諷帝.帝彌不平.後復問伐遼東事, 威對願赦群盜, 遣討高麗, 帝益怒.禦史大夫裴蘊希旨, 令禦史張行本, 奏威昔在高陽典選, 濫授人官, 怯畏突厥, 請還京師.帝令案其事, 乃下詔曰：「威立性朋黨, 好異端, 懷挾詭道, 徼幸名利, 詆訶律令, 謗訕臺省.昔歲薄伐, 奉述先志, 凡預切問, 各盡胸臆, 而威不以開懷, 遂無對命, 啟沃之道, 其若是乎！」於是除名.後月餘, 人有奏威與突厥陰圖不軌.大理簿責威.威自陳精誠不能上感, 瑕釁屢彰, 罪當萬死.帝憫而釋之.其年, 從幸江都宮.帝將復用威, 裴蘊、虞世基奏言昏耄羸疾, 帝乃止.

宇文化及弒逆, 以威為光祿大夫、開府儀同三司.化及敗, 歸於李密.密敗, 歸東都, 越王侗以為上柱國、邳公.王世充僭號, [二八]署太師.威自以隋室舊臣, 遭逢喪亂, 所經之處, 皆與時消息, 以求容免.

及太宗平世充, 坐於東都閶闔門內, 威請謁見, 稱老病不能拜起.上遣人數之曰：「公隋朝宰輔, 政亂不能匡救, 遂令品物塗炭, 君弒國亡.見李密、世充皆拜伏舞蹈.今既老病, 無勞相見.」尋入長安, 至朝堂請見, 高祖又不許.終於家, 時年八十二.

威行己清儉, 以廉慎見稱.然每至公議, 惡人異己, 雖或小事, 必固爭之.時人以為無大臣之體.所修格令章程, 並行於當世, 頗傷煩碎, 論者以為非簡久之法.及大業末年, 尤多征役, 至於論功行賞, 威每承望風旨, 輒寢其事.時群盜蜂起, 郡縣有奏聞者, 又訶詰使人, 令減賊數, 故出師攻討, 多不剋捷.由是遂致敗亂, 為物議所譏.子夔.

夔字伯尼.聰敏有口辯, 然性輕險無行.八歲誦詩, 兼解騎射.年十三, 從父至尚書省, 與安德王雄射, 賭得駿馬而歸.十四詣學, 與諸儒議論, 詞致可觀.見者皆稱善.及長, 博覽群言, 尤以鍾律自命.初名哲, 字知人, 父威由是改之, 頗為有識所哂.起家太子通事舍人.楊素見而奇之, 每戲威曰：「楊素無兒, 蘇夔無父.」後與鄭譯、何妥議樂, 得罪, 議寢不行.著樂志十五篇以見其志.數載, 遷太子舍人, 以罪免居數年.仁壽三年, 詔天下舉達禮樂源者.晉王昭時為雍州牧, 舉夔.與諸州所舉五十餘人謁見.帝望夔, 謂侍臣曰：「唯此一人, 稱吾所舉.」於是拜晉王友.

煬帝嗣位, 歷太子洗馬、司朝謁者.以父免職, 夔亦去官.後歷尚書職方郎、燕王司馬.遼東之役, 以功拜朝散大夫.時帝方勤遠略, 蠻夷來朝.帝謂宇文述、虞世基曰：「四夷率服, 觀禮華夏, 鴻臚之職, 須歸令望.寧有多才藝, 美容儀, 可接賓客者為之乎？」鹹以夔對.即日拜鴻臚少卿.其年, 高昌王麴伯雅來朝, 朝廷妻以公主.夔有雅望, 令主婚.

其後延安、弘化等數郡盜賊屯結, [二九]詔夔巡關中.及突厥圍雁門, 夔於城東南為弩樓、車箱、獸圈, 一夕而就.帝見善之.以功進位通議大夫.坐父事, 除名.後會丁母憂, 不勝哀, 卒, 時年四十九.

綽弟椿, 字令欽.性廉慎, 沈勇有決斷.魏正光中, 關右賊亂, 椿應募討之, 授盪寇將軍.以功累遷中散大夫, 賜爵美陽子.大統初, 拜鎮東將軍、金紫光祿大夫, 賜姓賀蘭氏.後除帥都督, 行弘農郡事.椿當官強濟, 特為周文帝所知.

十四年, 置當州鄉師, [三０]自非鄉望允當眾心者不得預焉.乃令驛追椿, 領鄉兵.其年, 破槃頭氐有功, 除散騎常侍, 加大都督.十六年, 征隨郡.軍還, 除武功郡守.既為本邑, 以清儉自居, 小大之政, 必盡忠恕.為爵為侯, 位驃騎大將軍、開府儀同三司、大都督.卒.子植嗣.

亮字景順, 綽從兄也.祖稚, 字天祐, [三一]位中書侍郎、玉門郡守.父祐, 泰山郡守.

亮少通敏, 博學好屬文, 善章奏, 與弟湛等皆著名西土, 一家舉二秀才.亮初舉秀才, 至洛陽, 過河內常景.景深器之, 而謂人曰：「秦中才學可以抗山東者, [三二]將此人乎！」魏齊王蕭寶夤引為參軍.寶夤遷大將軍, 仍為之掾.寶夤雅相知重, 凡有文檄謀議, 皆以委之.尋行武功郡事, 甚著聲績.寶夤作亂, 以亮為黃門侍郎.亮善處人間, 與物無忤.及寶夤敗, 從之者多遇禍, 唯亮獲全.及長孫承業、尒朱天光等西討, 並以亮為郎中, 專典文翰.賀拔嶽為關西行臺, 引亮為左丞, 典機密.

魏孝武西遷, 遷吏部郎中.大統二年, 拜給事黃門侍郎, 領中書舍人.魏文帝子宜都王式為秦州刺史, [三三]以亮為司馬.帝謂亮曰：「黃門侍郎豈可為秦州司馬？直以朕愛子出藩, 故以心腹相委, 勿以為恨.」臨辭, 賜以禦馬.八年, 封臨涇縣子, 除中書監, 領著作, 修國史.亮有機辯, 善談笑.周文帝甚重之, 有所籌議, 率多會旨.記人之善, 忘人之過, 薦達後進, 常如弗及, 故當世敬慕.歷祕書監、大行臺尚書, 出為岐州刺史.朝廷以其作牧本州, 特給路車、鼓吹, 先還其宅, 並給騎士三千, 列羽儀, 遊鄉黨, 經過故人, 歡飲旬日, 然後入州.世以為榮.十七年, 徵拜侍中, [三四]卒於位.贈本官.

亮少與從弟綽俱知名, 然綽文章稍不逮亮, [三五]至於經畫進趣, 亮又減之.故世稱二蘇焉.亮自大統以來, 無歲不轉官, 一年或至三遷.僉曰才至, 不怪其速也.所著文筆數十篇, 頗行於世.子師嗣, 以亮名重於時, 起家黃門侍郎.

亮弟湛, 字景雋.少有志行, 與亮俱著名西土.年二十餘, 舉秀才, 除奉朝請, 領侍禦史, 加員外散騎侍郎.蕭寶夤西討, 以湛為行臺郎中, 深見委任.及寶夤將謀叛逆, 湛時臥疾於家.寶夤乃令湛從母弟天水薑儉謂湛曰：「吾不能坐受死亡, 今便為身計, 不復作魏臣也.與卿死生榮辱, 方當共之, 故以相報.」湛聞之, 舉聲大哭.儉遽止之曰：「何得便爾？」湛曰：「闔門百口, 即時屠滅, 雲何不哭！」哭數十聲, 徐謂儉曰：「為我白齊王, 王本以窮而歸人, 賴朝廷假王羽翼, 遂得榮寵至此.既屬國步多虞, 不能竭誠報德, 豈可乘人間隙, 便有問鼎之心乎！今魏德雖衰, 天命未改, 王之恩義, 未洽於人, 破亡之期, 必不旋踵.蘇湛終不能以積世忠貞之基, 一旦為王族滅也.」寶夤復令儉謂湛曰：「此是救命之計, 不得不爾.」湛復曰：「凡舉大事, 當得天下奇士.今但共長安博徒小兒輩為此計, 豈有辦哉？湛不忍見荊棘生王戶庭也.願賜骸骨還舊裏, 庶歸全地下, 無愧先人.」寶夤素重之, 知必不為己用, 遂聽還武功.寶夤後果敗.

孝莊帝即位, 徵拜尚書郎.帝嘗謂之曰：「聞卿答蕭寶夤, 甚有美辭, 可為我說之.」湛頓首謝曰：「臣自惟言辭不如伍被遠矣, 然始終不易, 竊謂過之.但臣與寶夤周旋契闊, 言得盡心, 而不能令其守節, 此臣之罪也.」孝莊大悅, 加散騎侍郎.尋遷中書.[三六]孝武初, 以疾還鄉裏, 終於家.贈散騎常侍、鎮西將軍、雍州刺史.

湛弟讓, 字景恕.幼聰敏, 好學, 頗有人倫鑒.初為本州主簿, 稍遷別駕、武都郡守、鎮遠將軍、金紫光祿大夫.及周文帝為丞相, 引為府屬, 甚見親待.出為衛將軍、南汾州刺史, 有善政.尋卒官.贈車騎大將軍、儀同三司、涇州刺史.

論曰：周惠達見禮寶夤, 遂契闊於戎寇, 不以夷險易志, 斯固篤終之士也.

周文提劍而起, 百度草創, 施約法之制於競逐之辰, 修太平之禮於鼎峙之日, 終能斲雕為樸, 變奢從儉, 風化既被, 而下肅上尊, 疆埸屢動, 而內安外附, 斯蓋蘇綽之力也.

邳公周道雲季, 方事幽貞, 隋室龍興, 首應旌命.綢繆任遇, 窮極寵榮, 久處機衡, 多所損益, 罄竭心力, 知無不為.然志尚清儉, 體非弘廣, 好同惡異, 有乖直道, 不存易簡, 未為通德.歷事二帝, 三十餘年, 雖廢黜當時, 終稱遺老.君邪而不能正言, 國亡而情均眾庶, 予違汝弼, 徒聞其語, 疾風勁草, 未見其人.禮命闕於興王, 抑亦此之由也.

夔志識沈敏, 方雅可稱, 若天假之年, 足以不虧堂構矣.校勘記

[一]　何為故入獸口　通志卷一五七周惠達傳「獸」作「虎」, 北史避唐諱.

[二]　周帝餞於都門外　周書卷二三蘇綽傳「周帝」作「太祖」, 即周文帝.疑此脫「文」字.

[三]　行至城西漢故倉地　通鑑卷一五七作「倉池」.胡注引水經注雲：「泬水枝渠至章門西, 飛渠引水入城, 東為倉池.池在未央宮西.」胡注又雲：「蘇綽傳亦雲：『行至長安城西漢故倉池.』」則司馬光與胡三省所見周書和北史「地」作「池」.

[四]　十一年授大行臺度支尚書　周書蘇綽傳無「一」字.

[五]　質直者則淳和之俗　諸本「淳」訛作「敦」, 據周書、通志卷一五七蘇綽傳及下文「淳和則天下自治」語改.

[六]　下宣教化矣夫化者貴能扇之以淳風　諸本脫「矣夫化」三字, 據周書補.

[七]　是以古之聖王知其若此　諸本「王」作「主」, 周書、通志作「王」.按蘇綽此文前後皆稱先王, 作「王」是, 今據改.

[八]　人者冥也　周書「人」作「民」.按北史避唐太宗名, 改「

民」作「人」.但失去「民」「冥」諧音之意.

[九]　布政優優百祿是求　通志「求」作「遒」.按詩商頌長發本作「遒」.蘇綽不一定引原文, 如「布政」之「布」, 今本詩經作「

敷」.通志作「遒」, 當是據詩經回改.

[一０]今刺史縣令　周書「縣」作「守」.按「守」指「太守」.刺史、太守、令是州郡縣三級長官, 作「守」是.

[一一]州郡大夫　周書「夫」作「吏」.按州郡大吏指州郡僚佐, 當時都由刺史、郡守各自在本地大族中辟舉.作「大夫」疑誤.

[一二]賞罰得中則惡止而善勸　諸本「惡」字作「怨」, 周書作「

惡」.按上文明雲「善惡既分, 賞罰隨焉」, 作「惡」是.作「怨」是涉下文「怨叛之心生」而訛, 今據改.

[一三]然財貨之生其功不易　諸本「功」作「均」, 周書作「功」.按下文「紡紝織績起於有漸, 非旬日之間所可造次」, 即是說明「

其功不易」.作「均」是涉上文而誤, 今據改.

[一四]時惟休哉　諸本脫「惟」字, 據周書補.

[一五]以大誥於爾在位　諸本「於」作「乎」, 周書作「於」, 按通志作「於」, 可知本是「於」字, 今據改.

[一六]龔惟武考不霣其舊　諸本「龔」訛作「襲」, 據周書、通志改.又諸本「武考」作「孝武」, 周書作「武考」.按孝武為高歡所迫, 西奔長安, 不得言「不霣其舊」.「武考」指宣武, 西魏文帝是宣武弟京兆王愉之子, 即帝位算是繼承宣武, 故稱「武考」.此乃「

武考」誤倒, 後人因改為「孝武」.今據周書改正.

[一七]故其彝訓曰　諸本「故」下有「皇」字, 無義, 據周書刪.

[一八]政於何弗斁　諸本「斁」作「繹」.按「斁」義為敗壞, 「

繹」義為抽繹, 作「繹」不洽.今據周書改.

[一九]天未絕我太祖烈祖之命　諸本無「天未絕」三字.文義不通, 今據周書補.

[二０]其一朕心力　周書無「朕」字, 當是衍文.

[二一]事無巨細若指諸掌　諸本「若」訛作「皆」, 據周書、通志改.

[二二]亦素重其名　隋書卷四一蘇威傳「亦」上有「高祖」二字, 此當有「帝」字.

[二三]持書侍禦史梁毗劾威兼領五職　隋書「持」作「治」, 北史避唐高宗名改.

[二四]尋令持節巡撫江南得以便宜從事過會稽踰五嶺而還　隋書敘此事於何妥劾威, 威罷官, 再起為納言, 從祠太山之後.此移置於前, 承上文, 則當在開皇十年.據本書卷十一隋文帝紀, 蘇威被劾罷官在十二年, 復起為納言在十四年, 從祠太山在十五年正月, 巡撫江南在十五年七月, 與隋書蘇威傳合.蓋北史據他書增入江南人民反抗隋朝統治事件, 認為與蘇威巡撫江南有關.而吳世華等起義, 確在平陳後一年, 即開皇十年.故移置威出使事於前, 卻不知其與本紀所記相矛盾.通鑑卷一七七開皇十年十一月, 敘江南人民起義原因, 亦有蘇威作五教, 使民誦之等語, 但十年及十五年都不敘蘇威出使江南事.大約是因有矛盾而故意迴避.

[二五]時突厥都藍可汗屢為患復令威至可汗所　按隋書此下有「與結和親, 可汗即遣使獻方物.以勤勞, 進位大將軍」.北史敘事不完, 疑有脫文.又隋書敘此事緊接蘇威出使江南之後, 即在開皇十五年以後, 據本書卷九九突厥傳, 蘇威出使突厥在十七年.通鑑卷一七八亦置於十七年.此置於何妥劾威之前, 則當在十二年前, 疑誤.又蘇威出使是到突利可汗處, (即後來之啟民可汗.)「威至」下當有「

突利」二字.

[二六]歲餘拜魯郡太守修羽儀　按「修」當為「列」之訛.下文蘇亮傳, 「並給騎士三千, 列羽儀, 遊鄉黨」, 即特許排列儀仗, 以為榮耀之意.

[二七]威曰粗疏非聰明者　隋書卷四一、通志卷一六０蘇威傳「曰」下有「夫識是非, 審成敗者, 乃所謂聰明.玄感」十五字, 此當有脫文.

[二八]王世充僭號　諸本脫「號」字, 據隋書、通志補.

[二九]其後延安弘化等數郡盜賊屯結　諸本「延安」作「延和」, 隋書卷四一蘇夔傳作「延安」.按隋書地理志上, 有延安郡, 與弘化為鄰郡, 關中並無延和郡.今據改.

[三０]十四年置當州鄉師　周書卷二三蘇椿傳殿本作「當州鄉帥」, 其百衲本及通志卷一五七蘇椿傳作「黨州鄉師」.張元濟雲：「鄉師見周禮地官.」按鄉帥指領鄉兵的帥都督.周書卷三九韋瑱傳, 「

以望族領鄉兵, 加帥都督」.卷三二柳敏傳, 「加帥都督, 領本鄉兵」.卷三七郭彥傳, 「大統十二年, 初選當州首望統領鄉兵, 除帥都督」.都可證.蘇椿也是被選領鄉兵, 則作「當州鄉帥」是.

[三一]祖稚字天祐　周書卷三八蘇亮傳作「祖權」, 無「字天祐」三字.魏書卷四五蘇湛傳作「父擁, 字天祐」.按蘇湛即亮弟, 而一以為祖, 一以為父, 其名又作「稚」作「權」作「擁」不同.張森楷據北史避唐諱不用「稚」字, 以為「稚」當是「權」之訛.按下文「

長孫承業」, 周書本作「長孫稚」, 北史也是因避諱改, 此只隔數行, 不應不避, 作「稚」必誤.作「權」、作「擁」, 未知孰是.又張森楷據下文有「父祐」, 子不得以父字為名, 斷此「字天祐」三字是衍文.按北史此三字本之魏書.魏收為北齊人, 記關中人物世系, 可能不甚確切, 故以祖為父, 而「父祐」誤作「字天祐」.北史既從周書分為祖父兩代, 又從魏書增「字天祐」三字, 遂致抵牾.

[三二]秦中才學可以抗山東者　諸本脫「者」字, 據周書補.

[三三]魏文帝子宜都王式為秦州刺史　按本書卷一三文帝文皇後乙弗氏傳見秦州刺史武都王戊, 疑此有訛誤.

[三四]十七年徵拜侍中　諸本無「七」字, 周書有.張森楷雲「據周書上文有十四年, 則作十七年是也.」按張說是, 今據補.

[三五]然綽文章稍不逮亮　諸本脫「文章」二字, 據周書補.

[三六]尋遷中書　魏書卷四五、周書卷三八蘇湛傳「中書」下有「侍郎」二字, 疑北史脫.

北史卷六十四 列傳第五十二

韋孝寬兄敻　敻子世康　韋瑱子師　柳虯弟檜　慶　慶子機　機子述　機弟弘　旦　肅　機從子謇之

韋叔裕字孝寬, 京兆杜陵人也, 少以字行.世為三輔著姓.祖直善, 魏馮翊、扶風二郡字.父旭, 武威郡守.建義初, 為大行臺右丞, 加輔國將軍、雍州大中正.永安二年, 拜右將軍、南豳州刺史[一].時氐賊數為抄竊, 旭隨機招撫, 並即歸附.尋卒官, 贈司空、冀州刺史, 諡曰文惠.

孝寬沈敏和正, 涉獵經史.弱冠, 屬蕭寶夤作亂關右, 乃詣闕, 請為軍前驅.朝廷嘉之, 即拜統軍.隨馮翊公長孫承業西征, 每戰有功.拜國子博士, 行華山郡事.屬侍中楊侃為大都督, 出鎮潼關, 引孝寬為司馬.侃奇其才, 以女妻之.永安中, 授宣威將軍、給事中, 尋賜爵山北縣男.普泰中, 以都督從荊州刺史源子恭鎮穰城, 以功除淅陽郡守.時獨孤信為新野郡守, 同隸荊州, 與孝寬情好款密, 政術俱美, 荊部吏人號為連璧.

孝武初, 以都督鎮城.周文帝自原州赴雍州, 命孝寬隨軍.[二]及剋潼關, 即授弘農郡守.從擒竇泰, 兼左丞, 節度宜陽兵馬事.仍與獨孤信入洛, 為陽城郡守, [三]復與宇文貴、怡峰應接潁川義徒, 破東魏將任祥、堯雄於潁川.孝寬又進平樂口, 下豫州, 獲刺史馮邕.又從戰於河橋.時大軍不利, 邊境騷然, 乃令孝寬以本將軍行宜陽郡事.尋遷南兗州刺史.是歲, 東魏將段琛、堯傑復據宜陽, 遣其陽州刺史牛道恒扇誘邊人.[四]孝寬深患之, 乃遣諜人訪獲道恒手跡, 令善學書者偽作道恒與孝寬書, 論歸款意, 又為落燼燒跡, 若火下書者, 還令諜人送於琛營.琛得書, 果疑道恒, 其所欲經略, 皆不見用.孝寬知其離阻, 因出奇兵掩襲, 禽道恒及琛等, 崤澠遂清.

大統五年, 進爵為侯.八年, 轉晉州刺史, 尋移鎮玉壁, 兼攝南汾州事.先是, 山胡負險, 屢為劫盜, 孝寬示以威信, 州境肅然.進授大都督.

十二年, 齊神武傾山東之眾, 志圖西入, 以玉壁衝要, 先命攻之.連營數十裏, 至於城下.乃於城南起土山, 欲乘之以入.當其山處, 城上先有兩高樓.孝寬更縛木接之, 令極高峻, 多積戰具以禦之.齊神武使謂城中曰：「縱爾縛樓至天, 我會穿城取爾.」遂於城南鑿地道, 又於城北起土山, 攻具, 晝夜不息.[五]孝寬復掘長塹, 要其地道, 仍簡戰士屯塹.城外每穿至塹, 戰士即擒殺之.又於塹外積柴貯火, 敵人有在地道內者, 便下柴火, 以皮排吹之.火氣一衝, 鹹即灼爛.城外又造攻車, 車之所及, 莫不摧毀, 雖有排楯, 莫之能抗.孝寬乃縫布為縵, 隨其所向則張設之.布懸於空中, 其車竟不能壞.城外又縛松於竿, [六]灌油加火, 規以燒布, 並欲焚樓.孝寬復長作鐵鉤, 利其鋒刃, 火竿一來, 以鉤遙割之, 松麻俱落.外又於城四面穿地, 作二十一道, 分為四路, 於其中各施梁柱.作訖, 以油灌柱, 放火燒之, 柱折, 城並崩壞.孝寬又隨崩處, 豎木柵以扞之, 敵不得入.城外盡其攻擊之術, 孝寬鹹拒破之.

神武無如之何, 乃遣倉曹參軍祖孝徵謂曰：「未聞救兵, 何不降也？」孝寬報雲：「我城池嚴固, 兵食有餘, 攻者自勞, 守者常逸, 豈有旬朔之間, 已須救援？適憂爾眾有不反之危.孝寬關西男子, 必不為降將軍也.」俄而孝徵復謂城中人曰：「韋城主受彼榮祿, 或復可爾, 自外軍士, 何事相隨入湯火中邪？」乃射募格於城中雲：「能斬城主降者, 拜太尉, 封開國郡公, 邑萬戶, 賞帛萬匹.」孝寬手題書背, 反射城外, 雲：「若有斬高歡者, 一依此賞.」孝寬弟子遷, 先在山東, 又鎖至城下, 臨以白刃雲：「若不早降, 便行大戮.[七]」孝寬慷慨激揚, 略無顧意.士卒莫不感勵, 人有死難之心.神武苦戰六旬, 傷及病死者十四五, 智力俱困, 因而發疾.其夜遁去.後因此忿恚, 遂殂.魏文帝嘉孝寬功, 令殿中尚書長孫紹遠、左丞王悅至玉壁勞問, 授驃騎大將軍、開府儀同三司, 進爵建忠郡公.

廢帝二年, 為雍州刺史.先是, 路側一裏置一土堠, 經雨頹毀, 每須修之.自孝寬臨州, 乃勒部內, [八]當堠處植槐樹代之.既免修復, 行旅又得庇蔭.周文後見, 怪問知之, 曰：「豈得一州獨爾, 當令天下同之.」於是令諸州夾道一裏種一樹, 十裏種三樹, 百裏種五樹焉.

恭帝元年, 以大將軍與燕公於謹伐江陵, 平之, 以功封穰縣公.還, 拜尚書右僕射, 賜姓宇文氏.三年, 周文北巡, 命孝寬還鎮玉壁.周孝閔帝踐祚, 拜小司徒.明帝初, 參麟趾殿學士, 考校圖籍.

保定初, 以孝寬立勳玉壁, 置勳州, 仍授勳州刺史.齊人遣使至玉壁, 求通互市.晉公護以其相持日久, 絕無使命, 一日忽來求交易, 疑別有故.又以皇姑、皇世母先沒在彼, 因其請和之際, 或可致之.遂令司門下大夫尹公正至玉壁, 共孝寬詳議.孝寬乃於郊盛設供帳, 令公正接對使人, 兼論皇家親屬在東之意.使者辭色甚悅.時又有汾州胡抄得關東人, 孝寬復放東還, 並致書一牘, 具陳朝廷欲敦鄰好.遂以禮送皇姑及護母等.

孝寬善於撫禦, 能得人心, 所遣間諜入齊者, 皆為盡力.亦有齊人得孝寬金貨, 遙通書疏.故齊動靜, 朝廷皆先知.時有主帥許盆, 孝寬度以心膂, 令守一城.盆乃以城東入.孝寬怒, 遣諜取之, 俄而斬首而還.其能致物情如此.

汾州之北, 離石以南, 悉是生胡, 抄掠居人, 阻斷河路.孝寬深患之, 而地入於齊, 無方誅剪.欲當其要處, 置一大城.乃於河西徵役徒十萬, 甲士百人, 遣開府姚嶽監築之.嶽色懼, 以兵少為難.孝寬曰：「計成此城, 十日即畢.既去晉州四百餘裏, 一日創手, 二日偽境始知, 設令晉州徵兵, 二日方集, 謀議之間, 自稽三日, 計其軍行, 二日不到.我之城隍, 足得辦矣.乃令築之.齊人果至南首, 疑有大軍, 乃停留不進.其夜, 又令汾水以南, 傍介山、稷山諸村, 所在縱火.齊人謂是軍營, 遂收兵自固.版築克就, 卒如其言.

四年, 進位柱國.時晉公護將東討, 孝寬遣長史辛道憲啟陳不可, 護不納.既而大軍果不利.後孔城遂陷, 宜陽被圍.孝寬乃謂其將帥曰：「宜陽一城之地, 未能損益.然兩國爭之, 勞師數載.彼多君子, 寧乏謀猷？若棄崤東, 來圖汾北, 我之疆界, 必見侵擾.今宜於華穀及長秋速築城, 以杜賊志.脫其先我, 圖之實難.」於是畫地形, 具陳其狀.晉公護令長史叱羅協謂使人曰：「韋公子孫雖多, 數不滿百.汾北築城, 遣誰固守？」事遂不行.

天和五年, 進爵鄖國公, 增邑通前一萬戶.是歲, 齊人果解宜陽之圍, 經略汾北, 遂築城守之.其丞相斛律明月至汾東, 請與孝寬相見.明月雲：「宜陽小城, 久勞戰爭.今既入彼, 欲於汾北取償, 幸勿怪也.」孝寬答曰：「宜陽彼之要衝, 汾北我之所棄.我棄彼圖, 取償安在？且若輔翼幼主, 位重望隆, 理宜調陰陽, 撫百姓, 焉用極武窮兵, 構怨連禍！且滄、瀛大水, 千裏無煙, 復欲使汾、晉之間, 橫屍暴骨, 苟貪尋常之地, 塗炭疲弊之人, 竊為君不取.」

孝寬參軍曲巖頗知蔔筮, 謂孝寬曰：「來年東朝必大相殺戮.」孝寬因令巖作謠歌曰：「百升飛上天, 明月照長安.」百升, 斛也.又言：「高山不摧自崩, 槲樹不扶自豎.」令諜人多齎此文, 遺之於鄴.祖孝徵既聞, 更潤色之, 明月竟以此誅.

建德之後, 武帝志在平齊.孝寬乃上疏陳三策.

其第一策曰：「臣在邊積年, 頗見間隙, 不因際會, 難以成功.是以往歲出軍, [九]徒有勞費, 功績不立, 由失機會.何者？長淮之南, 舊為沃土, 陳氏以破亡餘燼, 猶能一舉平之.齊人歷年赴救, 喪敗而反.內離外叛, 計盡力窮.傳不雲乎？：『讎有釁焉, 不可失也.』今大軍若出軹關, 方軌而進, 兼與陳氏共為掎角；並令廣州義旅出自三□；又募山南驍銳, 沿河而下；復遣北山稽胡絕其並、晉之路.凡此諸軍, 仍令各募關、河之外勁勇之士, 厚其爵賞, 使為前驅.嶽動川移, 雷駭電激, 百道俱進, 並趨虜庭.必當望旗奔潰, 所向摧殄.一戎大定, 實在此機.」

其第二策曰：「若國家更為後圖, 未即大舉, 宜與陳人分其兵勢.三□以北, 萬春以南, 廣事屯田, 預為貯積.募其驍悍, 立為部伍.彼既東南有敵, 戎馬相持, 我出奇兵, 破其疆埸.彼若興師赴援, 我則堅壁清野, 待其去遠, 還復出師.常以邊外之軍, 引其腹心之眾.我無宿舂之費, 彼有奔命之勞.一二年中, 必自離叛.且齊氏昏暴, 政出多門, 鬻獄賣官, 唯利是視, 荒淫酒色, 忌害忠良.闔境熬然, 不勝其弊.以此而觀, 覆亡可待.然後乘間電掃, 事等摧枯.」

其第三策曰：「竊以大周土宇, 跨據關、河, 蓄席卷之威, 持建瓴之勢.太祖受天明命, 與物更新, 是以二紀之中, 大功克舉.南清江、漢, 西龕巴、蜀, 塞表無虞, 河右底定.唯彼趙、魏, 獨為榛梗者, 正以有事三方, 未遑東略.遂使漳、滏遊魂, 更存餘晷.昔勾踐亡吳, 尚期十載；武王取亂, 猶煩再舉.今若更存遵養, 且復相時, 臣謂宜還崇鄰好, 申其盟約, 安人和眾, 通商惠工, 蓄銳養威, 觀釁而動.斯則長策遠馭, 坐自兼並也.」

書奏, 武帝遣小司寇淮南公元偉、開府伊婁謙等重幣聘齊.[一０]爾後遂大舉, 再駕而定山東.卒如孝寬之策.

孝寬每以年迫懸車, 屢請致仕.帝以海內未平, 優詔弗許.至是, 復稱疾乞骸骨.帝曰：「往已面申本懷, 何煩重請也.」

五年, 帝東伐, 過幸玉壁.觀禦敵之所, 深歎美之, 移時乃去.孝寬自以習練齊人虛實, 請為先驅.帝以玉壁要衝, 非孝寬無以鎮之, 乃不許.及趙王招率兵出稽胡, 與大軍掎角, 乃敕孝寬為行軍總管, 圍守華穀以應接之.孝寬剋其四城.武帝平晉州, 復令孝寬還舊鎮.及帝凱旋, 復幸玉壁.從容謂孝寬曰：「世稱老人多智, 善為軍謀.然朕唯共少年一舉平賊, 公以為如何？」孝寬對曰：「臣今衰耄, 唯有誠心而已.然昔在少壯, 亦曾輸力先朝, 以定關右.」帝大笑曰：「實如公言.」乃詔孝寬隨駕還京.拜大司空, 出為延州總管, 進位上柱國.

大象元年, 除徐、兗等十一州十五鎮諸軍事、徐州總管.又為行軍元帥, 徇地淮南.乃分遣杞公宇文亮攻黃城, 郕公梁士彥攻廣陵, 孝寬率眾攻壽陽, 並拔之.初, 孝寬到淮南, 所在皆密送誠款.然彼五門, 尤為險要, 陳人若開塘放水, 即津濟路絕.孝寬遽令分兵據守之.陳刺史吳文立果遣決堰, 已無及.於是陳人退走, 江北悉平.

軍還, 至豫州, 宇文亮舉兵反, 立以數百騎襲孝寬營.[一一]時亮國官茹寬密白其狀, 孝寬有備, 亮不得入, 遁走, 孝寬追獲之.詔以平淮南之功, 別封一子滑國公.

及宣帝崩, 隋文帝輔政.時尉遲迥先為相州總管, 詔孝寬代之.又以小司徒叱列長叉為相州刺史, [一二]先令赴鄴.孝寬續進, 至朝歌, 迥遣其大都督賀蘭貴齎書候孝寬.孝寬留貴與語以察之, 疑其有變, 遂稱疾徐行.又使人至相州求醫藥, 密以伺之.既到湯陰, 逢長叉奔還.孝寬兄子魏郡守藝又棄郡南走.孝寬審知其狀, 乃馳還.所經橋道, 皆令毀撤, 驛馬悉擁以自隨.又勒驛將曰：「蜀公將至, 可多備餚酒及芻粟以待之.」迥果遣儀同梁子康將數百騎追孝寬, 驛司供設豐厚, 所經之處, 皆輒停留, 由是不及.

時或勸孝寬, 以為洛京虛弱, 素無守備, 河陽鎮防, 悉是關東鮮卑, 迥若先往據之, 則為禍不小.及入保河陽.河陽城內, 舊有鮮卑八百人, 家並在鄴, 見孝寬輕來, 謀欲應迥.孝寬知之, 遂密造東京官司, 詐稱遣行, 分人詣洛受賜.既至洛陽, 並留不遣.因此離解, 其謀不成.

六月, 詔發關中兵, 以孝寬為元帥東伐.七月, 軍次河陽.迥所署儀同薛公禮等圍逼懷州, 孝寬遣兵擊破之.進次懷縣永橋城之東南, 其城既在要衝, 雉堞牢固, 迥已遣兵據之.諸將士以此城當路, 請先攻取.孝寬曰：「城小而固, 若攻而不拔, 損我兵威.今破其大軍, 此亦何能為也.」於是引軍次於武陟, 大破迥子惇, 惇輕騎奔鄴.軍次於鄴西門豹祠之南, 迥自出戰, 又破之.迥窮迫自殺.兵士在小城中者, 盡坑之於遊豫園.諸有未服, 皆隨機討之.關東悉平.

十月, 凱還京師.十一月, 薨, 時年七十二.贈太傅、十二州諸軍事、雍州牧, 諡曰襄.

孝寬在邊多載, 屢抗強敵.所有經略, 布置之初, 人莫之解；見其成事, 方乃驚服.雖在軍中, 篤意文史, 政事之餘, 每自披閱.末年患眼, 猶令學士讀而聽之.又早喪父母, 事兄嫂甚謹, 所得俸祿, 不入私房.親族有孤遺者, 必加振贍.朝野以此稱焉.長子諶, 年十歲, 魏文帝欲以女妻之.孝寬辭以兄子世康年長.[一三]帝嘉之, 遂以妻世康.

孝寬有六子, 總、壽、霽、津知名.

總字善會, 聰敏好學.位驃騎大將軍、開府儀同三司、納言、京兆尹.武帝嘗戲總曰：[一四]「卿師尹帝鄉, 故當不以富貴威福鄉裏邪？」總乃正色對曰：「陛下擢臣非分, 竊謂已鑒愚誠.今奉嚴旨, 便似未照丹赤.豈可久忝此職, 用疑聖慮.請解印綬, 以避賢能.」帝大笑曰：「前言戲之耳.」五年, 從武帝東征.總每率麾下, 先驅陷敵, 遂於並州戰歿, 時年二十九.贈上大將軍, 追封河南郡公, 諡曰貞.六年, 重贈柱國、五州刺史.

子國成嗣, 後襲孝寬爵鄖國公.隋文帝追錄孝寬舊勳, 開皇初, 詔國成食封三千戶, 收其租賦.

壽字世齡, 以貴公子早有令譽.位京兆尹.武帝親征齊, 委以後事.以父軍功, 賜爵永安縣侯.隋文帝為丞相, 以其父平尉遲迥, 拜壽儀同三司, 進封滑國公.文帝受禪, 歷位恒、毛二州刺史, [一五]頗有能名.以疾徵還, 卒於家.諡曰定.仁壽中, 文帝為晉王昭納其女為妃.[一六]其子保巒嗣.

壽弟霽, 位太常少卿、安邑縣伯.

霽弟津, 位內史侍郎、戶部侍郎、判尚書事.

孝寬兄敻.敻字敬遠, 志尚夷簡, 澹於榮利.弱冠, 被召拜雍州中從事, 非其好也, 遂謝疾去.前後十見徵辟, 皆不應命.屬周文帝經綸王業, 側度求賢, 聞敻養高不仕, 虛心敬悅, 遣使辟之, 備加禮命.雖情諭甚至, 而竟不能屈.彌以重之, 亦弗之奪也.所居之宅, 枕帶林泉.敻對翫琴書, 蕭然自逸, 時人號為居士焉.至有慕其閑素者, 或載酒從之, 敻亦為之盡歡, 接對忘倦.

明帝即位, 禮敬愈厚.乃為詩以貽之曰：「六爻貞遁世, 三辰光少微.潁陽讓逾遠, 滄州去不歸.香動秋蘭佩, 風飄蓮葉衣.坐石窺仙洞, 乘槎下釣磯.嶺松千仞直, 巖泉百丈飛.聊登平樂觀, 遙望首陽薇.詎能同四隱, 來參餘萬機？」敻答帝詩, 願時朝謁.帝大悅, 敕有司日給河東酒一鬥, [一七]號之曰逍遙公.

時晉公護執政, 廣營第宅.嘗召敻至宅, 訪以政事.敻仰視其堂, 徐而嘆曰：「酣酒嗜音, 峻宇雕牆, 有一於此, 未或弗亡.」護不悅.有識者以為知言.

陳遣其尚書周弘正來聘, 素聞敻名, 請與相見.朝廷許之.弘正乃造敻, 談謔盡日, 恨相遇之晚.後請敻至賓館, 敻不時赴.弘正乃贈詩曰：「德星猶未動, 真車詎肯來？」其為當時所欽挹如此.

武帝嘗與敻夜宴, 大賜之縑帛, 令侍臣數人負以送出.敻唯取一匹, 示承恩旨而已, 帝以此益重之.孝寬為延州總管, 敻至州, 與孝寬相見.將還, 孝寬以所乘馬及轡勒與敻.敻以其華飾, 心弗欲之.笑謂孝寬曰：「昔人不棄遺簪墜屨者, 惡與之同出, 不與同歸.吾之操行, 雖不逮前烈, 然捨舊錄新, 亦非吾志也.」於是乃乘舊馬以歸.

武帝又以佛、道、儒三教不同, 詔敻辨其優劣.敻以三教雖殊, 同歸於善, 其跡似有深淺, 其致理如無等級.乃著三教序奏之.帝覽而稱善.時宣帝在東宮, 亦遺敻書, 並令以帝所乘馬迎之, 問以立身之道.敻對曰：「傳不雲乎, 儉為德之恭, 侈為惡之大.欲不可縱, 志不可滿.並聖人之訓也, 願殿下察之.」

敻子瓘, 行隨州刺史, 因疾物故.孝寬子總復於並州戰歿.一日之中, 凶問俱至.家人相對悲慟, 而敻神色自若, 謂之曰：「死生命也, 去來常事, 亦何足悲！」援琴撫之如舊.敻又雅好名義, 虛襟善誘, 雖耕夫牧豎, 有一介可稱者, 皆接引之.特與族人處玄及安定梁曠為放逸之友.少愛文史, 留情著述, 手自抄錄數十萬言.晚年虛靜, 唯以體道會真為務, 舊所制述, 鹹削其□, 故文筆多並不存.

建德中, 敻以年老, 預戒其子等曰：「昔士安以籧篨束體, 王孫以布囊繞屍, 二賢高達, 非庸才能繼.吾死之日, 可歛舊衣, 勿更新造.使棺足周屍, 牛車載柩, 墳高四尺, 壙深一丈.其餘煩雜, 悉無用也.朝晡奠食, 於事彌煩, 吾不能頓絕汝輩之情, 可朔望一奠而已.仍薦蔬素, 勿設牲牢.親友欲以物弔祭者, 並不得為受.吾常恐臨終恍惚, 故以此言預戒汝輩.瞑目之日, 勿違吾志也.」宣政元年二月, 卒於家, 時年七十七.武帝遣使弔祭, 賻賵有加.其喪制葬禮, 諸子等並遵其遺戒.子世康.

世康幼而沈敏, 有器度.年十歲, 州辟主簿.在魏, 弱冠為直寢, 封漢安縣公, 尚周文帝女襄樂公主, [一八]授儀同三司.仕周, 歷位典祠下大夫, 沔、硤二州刺史.從武帝平齊, 授司州總管長史.時東夏初定, 百姓未安, 世康綏撫之, 士庶胥悅.入為戶部中大夫, 進位上開府, 轉司會中大夫.尉遲迥之亂, 隋文帝謂世康曰：「汾、絳舊是周、齊分界, 因此亂階, 恐生搖動, 今以委公.」因授絳州刺史.以雅望鎮之, 闔境清肅.

世康性恬素好古, 不以得喪幹懷.在州有止足之志, 與子弟書曰：「吾生因緒餘, 夙霑纓弁, 驅馳不已, 四紀於茲, 亟登兗命, 頻蒞方嶽.志除三惑, 心慎四知, 以不貪而為寶, 處脂膏而莫潤.如斯之事, 頗為時悉.今耄雖未及, 壯年已謝.霜早梧楸, 風先蒲柳.眼闇更劇, 不見細書；足疾彌增, 非可趨走.祿豈須多, 防滿則退；年不待暮, 有疾便辭.況孃春秋已高, 溫凊宜奉, 晨昏有闕, 罪在我躬.今世穆、世文, 並從武役, 吾與世沖, 復嬰遠任, 陟岵瞻望, 此情彌切.桓山之悲, 倍深常戀.意欲上聞, 乞遵禮教, 未訪汝等, 故遣此及.興言遠慕, 感咽難勝.」諸弟報以事恐難遂, 乃止.

在任有惠政, 奏課連最, 擢為禮部尚書.世康寡嗜慾, 不慕勢貴, 未嘗以位望矜物.聞人之善, 若己有之, 亦不顯人過咎, 以求名譽.進爵上庸郡公.轉吏部尚書, 選用平允, 請託不行.以母憂去職, 固辭, 乞終私制.[一九]上不許.開皇七年, 將事江南, 議重方鎮, 拜襄州刺史.坐事免.未幾授安州總管, 遷信州總管.十三年, 復拜吏部尚書.前後十餘年間, 多所進拔, 朝廷稱為廉平.

嘗因休暇, 謂子弟曰：「吾聞功遂身退, 古人常道.今年將耳順, 志在懸車, 汝輩以為雲何？」子福嗣答曰：「大人澡身浴德, 名立官成.盈滿之戒, 先哲所重, 欲追蹤二疏, 伏奉尊命.」後因侍宴, 世康再拜陳讓, 願乞骸骨.上曰：「冀與公共理天下, 今之所請, 深乖本望.縱筋力衰謝, 猶屈公臥臨一隅.」於是出拜荊州總管.時天下唯置荊、並、楊、益四大總管, 並、楊、益三州並親王臨統, 唯荊州委於世康, 時論以此為美.世康為政簡靜, 百姓愛悅.卒於州.上聞而痛惜, [二０]贈大將軍, 諡曰文.

世康性孝友, 初以諸弟位並隆貴, 獨季弟世約宦塗不達, 共推父時田宅盡以與之.世多其義.

長子福子, 位司隸別駕.

次子福嗣, 位內史舍人.後以罪黜.楊玄感之亂, 從衛玄戰, 敗於城北, 為玄感所獲.令為文檄, 詞甚不遜.尋背玄感還東都, 帝銜之, 車裂於高陽.

少子福獎, 通事舍人.在東都, 與玄感戰沒.

世康兄洸[二一], 字世穆.性剛毅, 有器幹, 少便弓馬.仕周, 釋褐直寢上士.數從征伐, 累遷開府, 賜爵衛國縣公.隋文帝為丞相, 從季父孝寬擊尉遲迥於相州, 以功拜柱國, 進襄陽郡公.時突厥寇邊, 皇太子屯鹹陽, 令洸統兵出原州道.與虜相遇, 擊破之.拜江陵總管, 俄拜安州總管.伐陳之役, 為行軍總管.及陳平, 拜江州總管.略定九江, 遂進圖嶺南.上與書慰勉之.洸至廣州, 嶺表皆降之.上聞而大悅, 許以便宜從事.洸所綏集二十四州, 拜廣州總管.歲餘, 番禺夷王仲宣反, 以兵圍洸, 洸拒之, 中流矢卒.贈上柱國, 賜綿絹萬段, 諡曰敬.

子協, 字欽仁.好學有雅量, 位祕書郎.其父在廣州有功, 上命協齎詔書勞問, 未至而父卒.上以其父死王事, 拜協柱國, 歷定、息、秦三州刺史, 有能名.卒官.

洸弟瓘, 字世恭.禦正下大夫, 儀同三司、行隨州刺史.

瓘弟藝, 字世文.周武帝時, 以軍功位上儀同, 賜爵脩武縣侯, 授左旅下大夫, 出為魏郡太守.及隋文帝為丞相, 尉遲迥陰圖不軌, 朝廷遣藝季父孝寬馳往代迥.孝寬將至鄴, 詐病止傳舍, 從迥求藥, 以密觀變.藝因投孝寬, 即從孝寬擊迥.以功進位上大將軍, 改封武威縣公, 以脩武縣侯別封一子.文帝受禪, 進封魏興郡公, 拜齊州刺史.為政通簡, 士庶懷惠.遷營州總管.藝容貌瑰偉, 每夷狄參謁, 必整儀衛, 盛服以見之, 獨坐滿一榻.蕃人畏懼, 莫敢仰視.而大修產業, 與北夷貿易, 家資钜萬.頗為清論所譏.卒官.諡曰懷.

藝弟沖, 字世沖.以名家子, 在周釋褐衛公府禮曹參軍.從大將軍元定度江伐陳, 為陳人所虜.周武帝以幣贖還之.帝復令沖以馬千匹使陳, 贖開府賀拔華等五十人及元定之柩而還.沖有辭辯, 奉使稱旨.累遷小禦伯下大夫, 加上儀同, 拜汾州刺史.

隋文帝踐阼, 徵兼散騎常侍, 進位開府, 賜爵安固縣侯.歲餘, 發南汾州胡千餘人北築長城, 在塗皆亡.上呼沖問計, 沖曰：「皆由牧宰不稱所致, 請以理綏靜, 可不勞兵而定.」上因命沖綏懷叛者, 月餘, 並赴長城.上降書勞勉之.尋拜石州刺史, 甚得諸胡歡心.以母憂去職.俄起為南寧州總管, 持節撫慰, 復遣柱國王長述以兵繼進.沖既至南寧, 渠帥首領皆詣府參謁.上大悅, 下詔褒揚之.其兄子伯仁隨沖在府, 掠人之妻, 士卒縱暴, 邊人失望.上聞之, 大怒, 令蜀王秀按其事.益州長史元巖性方正, 按沖無所寬貸.竟坐免官.其弟太子洗馬世約譖巖於皇太子.上謂太子曰：「古人雲：『酤酒酸而不售者, 為噬犬耳.』今何用世約乎！」世約遂除名.

後令沖檢校括州事.時東陽賊帥陶子定、吳州賊帥羅慧方並聚眾為亂, 沖率兵破之.改封義豐縣侯, 檢校泉州事, 遷營州總管.沖容貌都雅, 寬厚得眾心, 撫靺羯、契丹, 皆能致其死力.奚、霫畏懼, 朝貢相續.高麗嘗入寇, 沖擊走之.及文帝為豫章王暕納沖女為妃, 徵拜戶部尚書.卒官.少子挺知名.

韋瑱字世珍, 京兆杜陵人也.世為三輔著姓.曾祖惠度, 姚泓尚書郎.隨劉義真過江, 仕宋為順陽太守、行南雍州事.後於襄陽歸魏, 拜中書侍郎, 贈洛州刺史.祖千雄, 略陽郡守.父英, 代郡守, 贈兗州刺史.

瑱幼聰敏, 有夙成之量.起家太尉府法曹參軍, 累遷諫議大夫.周文帝為丞相, 封長安縣男.轉行臺左丞, 遷南郢州刺史, 復令為行臺左丞.瑱明察有幹局, 再居左轄, 時論榮之.從復弘農, 戰沙苑, 加衛大將軍、左光祿大夫.從戰河橋, 進爵為子.大統八年, 齊神武侵汾、絳, 瑱從周文禦之.軍還, 以本官鎮蒲津關, 帶中潬城主.歷鴻臚卿.以望族兼領鄉兵, 加帥都督, 進散騎常侍.

魏恭帝二年, 賜姓宇文氏.[二二]三年, 除瓜州刺史.州通西域, 蕃夷往來, 前後刺史多受賂遺, 胡寇犯邊, 又莫能禦.瑱雅性清儉, 兼有武略, 蕃夷贈遺, 一無所受.胡人畏威, 不敢為寇.公私安靜, 夷夏懷之.周孝閔帝踐祚, 進爵平齊縣伯.秩滿還京, 吏人戀慕, 老幼追送, 留連十數日方得出境.明帝嘉之, 授侍中、驃騎大將軍、開府儀同三司.卒, 贈岐、宜二州刺史, 諡曰惠.又追封為公, 詔其子峻襲.

峻位至車騎大將軍、儀同三司.峻子德政, 隋大業中給事郎.峻弟師.

師字公穎.少沈謹, 有至性.初就學, 始讀孝經, 捨書而歎曰：「名教之極, 其在茲乎！」少丁父母憂, 居喪盡禮, 州裏稱其有孝行.及長, 略涉經史, 尤工騎射.周大塚宰宇文護引為中外府記室, 轉賓曹參軍.師雅知諸蕃風俗及山川險易, 其有夷狄朝貢, 師必接對, 論其國俗, 如視諸掌.夷人驚服, 無敢隱情.齊王憲為雍州牧, 引為主簿, 本官如故.及武帝親總萬機, 轉少府大夫.及齊平, 詔師安撫山東.徙為賓部大夫.隋文帝受禪, 拜吏部侍郎, 賜爵井陘侯.遷河北道行臺兵部尚書.奉詔為山東、河南十八州安撫大使.奏事稱旨, 兼領晉王廣司馬.

其族人世康為吏部尚書, 與師素懷勝負.於時廣為雍州牧, 盛存望第, 以司空楊雄、尚書左僕射高熲並為州都, 引師為主簿, [二三]而世康弟世約為法曹從事.世康恚恨不能食, 又恥世約在師之下, 召世約數之曰：「汝何故為從事！」遂杖之.

後從上幸醴泉宮, 上召師與左僕射高熲、上柱國韓擒等於臥內賜宴, 令各敘舊事, 以為笑樂.平陳之役, 以本官領元帥掾.陳國府藏, 悉委於師, 秋毫無犯, 稱為清白.後上為長寧王儼納其女為妃.除汴州刺史, 甚有政名.卒官, 諡曰定.

師宗人□, 仕周, 位內史大夫.隋文帝初, 以定策功, 累遷上柱國, 封普安郡公.開皇初, 卒於蒲州刺史.

柳虯字仲盤, 河東解人也.五世祖恭, 仕後趙為河東郡守.後以秦、趙喪亂, 率人南徙, 居汝、潁間, 遂仕江表.祖緝, 宋司州別駕、宋安郡守.[二四]父僧習, 善隸書, 敏於當世.與豫州刺史裴叔業據州歸魏, 歷北地潁川二郡守、揚州大中正.

虯年十三, 便專精好學.時貴遊子弟就學者, 並車服華盛, 唯虯不事容飾.遍受五經, 略通大義, 兼涉子史, 雅好屬文.孝昌中, 揚州刺史李憲舉虯秀才, 兗州刺史馮雋引虯為府主簿.既而樊子鵠為吏部尚書, 其兄義為揚州刺史, 乃以虯為揚州中從事, 加鎮遠將軍.非其好也, 並棄官還洛陽.屬天下喪亂, 乃退耕於陽城, 有終焉之志.

大統三年, 馮翊王元季海、領軍獨孤信鎮洛陽.於時舊京荒廢, 人物罕存, 唯有虯在陽城, 裴諏在潁川.信等乃俱徵之, 以虯為行臺郎中, 諏為北府屬, 並掌文翰.時人為之語曰：「北府裴諏, 南府柳虯.」[二五]時軍旅務殷, 虯勵精從事, 或通夜不寢.季海常雲：「柳郎中判事, 我不復重看.」四年入朝, 周文帝欲官之, 虯辭母老, 乞侍醫藥.周文許焉.又為獨孤信開府從事中郎.信出鎮隴右, 因為秦州刺史, 以虯為二府司馬.雖處元僚, 不綜府事, 唯在信左右談論而已.因使見周文, 被留為丞相府記室.追論歸朝功, 封美陽縣男.

虯以史官密書善惡, 未足懲勸, 乃上疏曰：「古者人君立史官, 非但記事而已, 蓋所為鑒誡也.動則左史書之, 言則右史書之, 彰善癉惡, 以樹風聲.故南史抗節, 表崔杼之罪；董狐書法, 明趙盾之愆.是知執筆於朝, 其來久矣.[二六]而漢、魏已還, 密為記注, 徒聞後世, 無益當時.非所謂將順其美, 匡救其惡者.且著述之人, 密書縱能直筆, 人莫知之.何止物生橫議, 亦自異端互起.故班固致受金之名, 陳壽有求米之論.著漢、魏者非一氏, 造晉史者至數家.後代紛紜, 莫知準的.伏惟陛下則天稽古, 勞心庶政, 開誹謗之路, 納忠讜之言.諸史官記事者, 請皆當朝顯言其狀, 然後付之史閣.庶令是非明著, 得失無隱, 使聞善者日修, 有過者知懼.」事遂施行.

十四年, 除祕書丞, 領著作.舊丞不參史事, 自虯為丞, 始令監掌焉.遷中書侍郎, 修起居注, 仍領丞事.時人論文體者, 有今古之異.虯又以為時有古今, 非文有古今, 乃為文質論.文多不載.廢帝初, 遷祕書監, 加車騎大將軍、儀同三司.

虯脫略人間, 不事小節, 弊衣蔬食, 未嘗改操.人或譏之.虯曰：「衣不過適體, 食不過充飢, 孜孜營求, 徒勞思慮耳.」恭帝元年冬卒, 時年五十四.贈兗州刺史, 諡曰孝.有文章數十篇, 行於世.子鴻漸嗣.虯弟檜.

檜字季華.性剛簡, 任氣少文, 善騎射, 果於斷決.年十八, 起家奉朝請.居父喪, 毀瘠骨立.服闋, 除陽城郡丞、防城都督.大統四年, 從周文戰於河橋, 先登有功.授都督, 鎮鄯州.八年, 拜湟河郡守, [二七]仍典軍事.尋加平東將軍、太中大夫.吐穀渾入寇郡境, 時檜兵少, 人懷憂懼, 檜撫而勉之, 眾心乃安.因率數十人先擊之, 渾人潰亂, 餘眾乘之, 遂大敗而走.以功封萬年縣子.時吐穀渾強盛, 數侵疆埸, 自檜鎮鄯州, 屢戰必破之.數年之後, 不敢為寇.十四年, 遷河州別駕, 轉帥都督.俄拜使持節、撫軍將軍、大都督.居三載, 徵還京師.

時檜兄虯為祕書丞, 弟慶為尚書左丞.檜嘗謂兄弟曰：「兄則職典簡牘, 褒貶人倫；弟則管轄群司, 股肱朝廷.可謂榮寵矣.然而四方未靜, 車書不一, 檜唯當蒙矢石, 履危難, 以報國恩耳.」頃之, 周文謂檜曰：「卿昔在鄯州, 忠勇顯著.今西境肅清, 無勞經略.九曲, 國之東鄙, 當勞君守之.」遂令檜鎮九曲.

尋從大將軍王雄討上津、魏興, 平之, 即除魏興、華陽二郡守.[二八]安康人黃眾寶謀反, 連結黨與, 將圍州城, 乃相謂曰：「常聞柳府君勇悍有餘, 不可當.今既在外, 方為吾徒腹心之疾也, 不如先擊之.」遂圍檜郡.郡城卑下, 士眾寡弱, 又無守禦之備.連戰積十餘日, 士卒僅有存者.於是力屈城陷, 身被十餘創, 遂為賊所獲.既而眾寶等進圍東梁州, 乃縛檜置城下, 欲令誘城中.檜乃大呼曰：「群賊烏合, 糧食已罄, 行即退散, 各宜勉之！」眾寶大怒, 乃臨檜以兵曰：「速更汝辭！不爾便就戮矣.」檜守節不變, 遂害之, 棄屍水中.城中人皆為之流涕.眾寶解圍之後, 檜兄子止戈方收檜屍還長安.贈東梁州刺史.子斌嗣.

斌字伯達.年十七, 齊公憲召為記室.早卒.

斌弟雄亮, 字信誠.父檜在華陽見害, 雄亮時年十四, 哀毀過禮, 陰有復讎之志.武帝時, 眾寶率其部歸長安, 帝待之甚厚.雄亮手斬眾寶於城中, 請罪闕下.帝特原之.後累遷內史中大夫, 賜爵汝陽縣子.隋文帝受禪, 拜尚書考功侍郎, 遷給事黃門侍郎.尚書省凡所奏事, 多所駁正, 深為公卿所憚.俄以本官檢校太子左庶子, 進爵為伯.秦王俊鎮隴右, 出為秦州總管府司馬, 領山南道行臺左丞.卒.子贊嗣.

檜弟鷟, 好學善屬文, 卒於魏臨淮王記室參軍事.

子帶韋, 字孝孫.深沈有度量, 少好學, 身長八尺三寸, 美風儀, 善占對.周文辟為參軍事.侯景作亂江南, 周文令帶韋使江、郢二州, 與梁邵陵、南平二王通好.行至安州, 遇段寶等反, 帶韋乃矯為周文書以安之, 並即降附.及見邵陵, 具申周文意.邵陵遣使隨帶韋報命.以奉使稱旨, 授輔國將軍、中散大夫.

後達奚武經略漢川, 以帶韋為行臺左丞, 從軍南討.時梁宜豐侯蕭脩守南鄭, 武攻之未拔, 乃令帶韋入城, 說脩降之.廢帝元年, 出為解縣令.加授驃騎將軍、左光祿大夫.轉汾陰令.發摘姦伏, 百姓畏而懷之.周武成元年, 授武藏下大夫.天和二年, 封康城縣男.累遷兵部中大夫.雖頻改職, 仍領武藏.五年, 轉武藏中大夫.俄遷驃騎大將軍、開府儀同三司.凡居劇職十有餘年, 處斷無滯, 官曹清肅.

時譙王儉為益州總管, 漢王贊為益州刺史.武帝以帶韋為益州總管府長史, 領益州別駕, 輔弼二王, 總知軍事.及大軍東討, 徵為前軍總管齊王憲府長史.齊平, 以功授上開府儀同大將軍, 進爵為公.陳王純鎮並州, 以帶韋為並州司會、並州總管府長史.卒官, 諡曰愷.

子祚嗣.少有名譽, 位宣納上士.入隋, 位司勳侍郎.

鷟弟慶.慶字更興.幼聰敏有器量, 博涉群書, 不為章句, 好飲酒, 閑於占對.年十三, 因暴書, 父僧習試令慶於雜賦集中取賦一篇千餘言, 誦之.慶立讀三遍, 便誦之無所漏.時僧習為潁川郡守, 地接都畿, 人多豪右.將選鄉官, 皆依貴勢, 競來請託.選用既定, 僧習謂諸子曰：「權貴請託, 吾並不用.其使欲還, 皆須有答.汝等各以意為吾作書.」慶乃具書草.僧習讀, 歎曰：「此兒有意氣, 丈夫理當如是.」即依慶所草以報.起家奉朝請.

慶出後第四叔, 及遭父憂, 議者不許為服重.慶泣曰：「禮緣人情, 若於出後之家, 更有苴斬之服, 可奪此以從彼.[二九]今四叔薨背已久, 情事不追.豈容奪禮, 乖違天性！」時論不能抑, 遂以苫塊終喪.既葬, 乃與諸兄負土成墳.

孝武將西遷, 慶以散騎侍郎馳傳入關.慶至高平, 見周文, 共論時事.周文即請奉迎輿駕, 仍令慶先還復命.時賀拔勝在荊州, 帝屏左右謂慶曰：「朕欲往荊州, 何如？」慶曰：「關中金城千裏, 天下之強國也.荊州地無要害, 寧足以固鴻基？」帝納之.及帝西遷, 慶以母老不從.獨孤信之鎮洛陽, 乃得入關.除相府東閤祭酒.

大統十年, 除尚書都兵郎中, 並領記室.時北雍州獻白鹿, 群臣欲賀.尚書蘇綽謂慶曰：「近代已來, 文章華靡, 逮於江左, 彌復輕薄.洛陽後進, 祖述未已.相公柄人軌物, 君職典文房, 宜製此表, 以革前弊.」慶操筆立成, 辭兼文質.綽讀而笑曰：「枳橘猶自可移, 況才子也！」

尋以本官領雍州別駕.廣陵王欣, 魏之懿親.其甥孟氏, 屢為兇橫.或有告其盜牛.慶捕得實, 趣令就禁.孟氏殊無懼容, 乃謂慶曰：「若加以桎梏, 後獨何以脫之？」欣亦遣使辨其無罪.孟氏由此益驕.慶乃大集僚吏, 盛言孟氏倚權侵虐之狀.言畢, 令笞殺之.此後貴戚歛手.

有賈人持金二十斤詣京師, 寄人居止.每欲出行, 常自執管鑰.無何, 緘閉不異而並失之.謂主人所竊.郡縣訊問, 主人自誣服.慶疑之, 乃召問賈人曰：「卿鑰恒置何處？」對曰：「恒自帶之.」慶曰：「頗與人同宿乎？」曰：「無.」「與同飲乎？」曰：「日者曾與一沙門再度酣宴, 醉而晝寢.」慶曰：「沙門乃真盜耳.」即遣捕沙門, 乃懷金逃匿.後捕得, 盡獲所失金.十二年, 改三十六曹為十二部, 以慶為計部郎中, 別駕如故.

又有胡家被劫, 郡縣按察, 莫知賊所, 鄰近被囚者甚多.慶以賊是烏合, 可以詐求之.乃作匿名書, 多牓官門曰：「我等共劫胡家, 徒侶混雜, 終恐泄露.今欲首伏, 懼不免誅.若聽先首免罪, 便欲來告.」慶乃復施免罪之牒.居二日, 廣陵王欣家奴面縛自告牒下, 因此盡獲黨與.慶之守正明察, 皆此類也.每歎曰：「昔於公斷獄無私, 闢高門以待封.儻斯言有驗, 吾其庶幾乎.」封清河縣男, 除尚書左丞, 攝計部.

周文嘗怒安定國臣王茂, 將殺之, 而非其罪.朝臣鹹知, 而莫敢諫.慶乃進爭之.周文逾怒曰：「卿若明其無罪, 亦須坐之.」乃執慶於前.慶辭氣不撓, 抗聲曰：「竊聞君有不達者為不明, 臣有不爭者為不忠.慶謹竭愚誠, 實不敢愛死, 但懼公為不明之君耳.」周文乃悟而赦茂, 已不及矣.周文默然.明日, 謂慶曰：「吾不用卿言, 遂令王茂冤死.可賜茂家錢帛, 以旌吾過.」尋進爵為子.慶威儀端肅, 樞機明辯.周文每發號令, 常使慶宣之.天性抗直, 無所回避.周文亦以此深委仗焉.恭帝初, 進位驃騎大將軍、開府儀同三司、尚書右僕射, 轉左僕射, 領著作.六官建, 拜司會中大夫.

周孝閔帝踐祚, 賜姓宇文氏, 進爵平齊縣公.晉公護初執政, 欲引為腹心.慶辭之, 頗忤旨.又與楊寬有隙, 及寬參知政事, 慶遂見疏忌, 出為萬州刺史.明帝尋悟, 留為雍州別駕, 領京兆尹.武成二年, 除宜州刺史.慶自為郎, 迄為司會, 府庫倉儲, 並其職也.及在宜州, 寬為小塚宰, 乃囚慶故吏, 求其罪失.案驗積六十餘日, 吏或有死於獄者, 終無所言, 唯得乘錦數匹.時人服其廉慎.又入為司會.

先是, 慶兄檜為魏興郡守, 為賊黃眾寶所害.檜子三人皆幼弱, 慶撫養甚篤.後眾寶歸朝, 朝廷待以優禮.居數年, 檜次子雄亮白日手刃眾寶於長安城中.晉公護聞而大怒, 執慶諸子姪皆囚之, 讓慶擅殺人.對曰：「慶聞父母之讎不同天, 昆弟之讎不同國.明公以孝臨天下, 何乃責於此乎？」護逾怒, 慶辭色無屈, 竟以俱免.卒.贈鄜、綏、丹三州刺史, 諡曰景.子機嗣.

機字匡時.偉容儀, 有器局, 頗涉經史.年十九, 周武帝時為魯公, 引為記室.及帝嗣位, 累遷太子宮尹, 封平齊縣公.宣帝時, 為禦正上大夫.機見帝失德, 屢諫不聽, 恐禍及己, 託於鄭譯, 求出, 拜華州刺史.及隋文帝作相, 徵還京師.時周代舊臣皆勸禪讓, 機獨義形於色, 無所陳請.俄拜衛州刺史.及踐祚, 進爵建安郡公, 徵為納言.機性寬簡, 有雅望, 當近侍, 無所損益.[三０]又好飲酒, 不親細務.數年, 出為華州刺史, 奉詔每月朝見.尋轉冀州刺史.後徵入朝, 以其子述尚蘭陵公主, 禮遇益隆.

初, 機在周, 與族人文城公昂俱歷顯要, 及此, 昂、機並為外職.楊素時為納言, 方用事, 因上賜宴, 素戲曰：「二柳俱摧, 孤楊獨聳.」坐者歡笑, 機竟無言.未幾還州.前後作守, [三一]俱稱寬惠.後以徵還, 卒於家.贈大將軍、青州刺史, 諡曰簡.子述嗣.

述字業隆.性明敏, 有幹略, 頗涉文藝.以父蔭為太子親衛.後以尚主故, 拜開府儀同三司、內史侍郎.上於諸婿中特見寵遇.歲餘, 判兵部尚書事.父艱去職.未幾, 起攝給事黃門侍郎事, 襲爵建安郡公.

仁壽中, 判吏部尚書事.述雖職務修理, 為當時所稱, 然不達大體, 暴於馭下, 又怙寵驕豪, 無所降屈.楊素時方貴重, 朝臣莫不讋憚, 述每陵侮之, 數於上前面折素短.判事有不合, 素意或令述改, 輒謂將命者曰：「語僕射, 道尚書不肯.」素由是銜之.俄而楊素被疏忌, 不知省事.述任寄逾重, 拜兵部尚書, 參掌機密.述自以無功可紀, 過叨匪服, 抗表陳讓.上許之, 命攝兵部尚書.

上於仁壽宮寢疾, 述與楊素、黃門侍郎元巖等侍疾宮中.時皇太子無禮於陳貴人, 上知之, 大怒, 令述召房陵王.述與元巖出外作敕書.楊素見之, 與皇太子謀, 矯詔執述、巖屬吏.及煬帝嗣位, 述坐除名.公主請與同徙, 帝不聽.述在龍川數年, 復徙寧越, [三二]遇瘴癘死.

機弟弘, 字匡道.少聰穎, 工草隸, 博涉群書, 辭采雅贍.與弘農楊素為莫逆交.解巾中外府記室.建德初, 除內史上士.歷小宮尹、禦正上士.陳遣王偃人來聘, [三三]武帝令弘勞之.偃人謂弘曰：「來日至藍田, 正逢滋水暴長, 所齎國信, 溺而從流.今所進, 假之從吏.請勒下流人見為尋此物.」弘曰：「昔淳於之獻空籠, 前史稱以為美.足下假物而進, 詎是陳君命乎？」偃人慚不能對.武帝聞而嘉之, 盡以偃人所進物賜弘, 仍令報聘.占對敏捷, 見稱於時.

後卒於禦正下大夫.贈晉州刺史.楊素誄之曰：「山陽王弼, 風流長逝；潁川荀粲, 零落無時.修竹夾池, 永絕梁園之賦；長楊映沼, 無復洛川之文.」其為士友所痛惜如此.有文集行於世.

弘弟旦, 字匡德.工騎射, 頗涉書籍.仕周, 位兵部下大夫.以行軍長史從梁睿討王謙, 以功授儀同三司.開皇元年, 加開府, 封新城縣男, 授掌設驃騎.歷羅、淅、魯三州刺史, 並有能名.大業初, 拜龍川太守.郡人居山洞, 好相攻擊.旦為開設學校, 大變其風.帝聞, 下詔褒美之.徵為太常少卿, 攝判黃門侍郎事.卒.

子燮, 官至河內郡掾.

旦弟肅, 字匡仁.少聰敏, 閑於占對.仕周, 位宣納上士.隋文帝作相, 引為賓曹參軍.開皇初, 授太子洗馬.陳使謝泉來聘, 以才學見稱, 詔肅宴接, 時論稱其華辯.歷太子內舍人, 遷太子僕.太子廢, 坐除名.

大業中, 帝與段達語及庶人罪惡.達雲：「柳肅在宮, 大見疏斥.」帝問其故.答曰：「學士劉臻嘗進章仇太翼宮中, 為巫蠱事.肅知而諫曰：『殿下位當儲貳, 戒在不孝, 無患見疑.劉臻書生, 鼓搖脣舌, 適足以相詿誤.願勿納之.』庶人不懌, 他日, 謂臻曰：『汝何漏泄, 使柳肅知之, 令面折我！』自是後, 言皆不用.」帝曰「肅橫除名.」乃召守禮部侍郎.坐事免.後守工部侍郎, 大見親任, 每幸遼東, 常委於涿郡留守.卒官.

機從子謇之, 字公正.父蔡年, 周順州刺史.謇之身長七尺五寸, 儀容甚偉, 風神爽亮, 進止可觀.為童兒時, 周齊王憲遇之於塗, 異而與語, 大奇之, 因奏為國子生.以明經擢第, 拜宮師中士, [三四]轉守廟下士.武帝有事太廟, 謇之讀祝文, 音韻清雅, 觀者屬目.帝善之, 擢為宣納上士.開皇初, 拜通事舍人, 尋遷內史舍人.歷兵部、司勳二曹侍郎.朝廷以謇之雅望, 善談謔, 又飲酒至一石不亂, 由是, 每梁陳使至, [三五]輒令接對.遷光祿少卿.出入十餘年, 每參掌敷奏.

會吐穀渾來降, 朝廷以宗女光化公主妻之, 以謇之兼散騎常侍, 送公主於西域.及突厥啟人可汗求和親, 復令謇之送義成公主於突厥.前後使二國, 得贈馬二千餘匹, [三六]雜物稱是, 皆散之宗族, 家無餘財.出為肅、息二州刺史, 俱有惠政.煬帝踐祚, 復拜光祿.大業初, 啟人可汗自以內附, 遂畜牧於定襄、馬邑間.帝使謇之諭令出塞.還, 拜黃門侍郎.

時元德太子初薨, 朝野注望, 以齊王當立.帝方重王府之選, 拜為齊王長史.帝法服臨軒, 命齊王立於西朝堂, 遣吏部尚書牛弘、內史令楊約、左衛大將軍宇文述等從殿廷引謇之詣齊王所, 西面立.弘宣敕謂齊王曰：「我出蕃之初, 時年十二.先帝立我於西朝堂, 乃令高熲、虞慶則、元旻等從內送王子相於我.誡我曰：『以汝未更世事, 令子相作輔於汝, 事無大小, 皆可委之.無得昵近小人, 疏遠子相.若從我言者, 有益於社稷, 成立汝名行；如不用此言, 唯國及身, 敗無日矣.』吾受敕, 奉以周旋, 不敢失墜.微子相之力, 吾幾無今日矣.若與謇之從事, 一如子相也.」又敕謇之曰：「今以卿作輔於齊, 副朕所望.若齊王德業修備, 富貴自當鍾卿一門.若有不善, 罪亦相及.」時齊王擅寵, 喬令則之徒, 深見昵狎, 謇之知其非, 不能匡正.及王得罪, 謇之竟坐除名.

及帝幸遼東, 召檢校燕郡事.帝班師至燕郡, 坐供頓不給, 配戍嶺南, 卒於洭口.子威明.

論曰：高氏籍四胡之勢, 跨有山東, 周文承二將之餘, 創基關右, 似商、周之不敵, 若漢、楚之爭雄.又連官渡之兵, 未定鴻溝之約.雖弘農、沙苑, 齊卒先奔；而河橋、北芒, 周師橈敗.於是競圖進取, 各務兵戈, 齊謂兼並有餘, 周則自守不足.韋孝寬奇材異度, 緯武經文, 居要害之地, 受幹城之託.東人怙恃其眾, 悉力來攻, 將欲釃酒未央, 飲馬清渭.孝寬迺馮茲雉堞, 抗彼仇讎, 事甚析骸, 勢危負戶, 終能奮其智勇, 應變無方, 城守六旬, 竟摧大敵.齊人既焚營宵遁, 高氏遂憤恚而殂.雖即墨破燕, 晉陽存趙, 何以能尚？若使平陽不守, 鄴城無眾人之師；玉壁啟關, 函穀失封泥之固.斯豈一城之得喪, 實亦二國之興亡者歟.

韋敻隱不負人, 貞不絕俗, 怡神墳籍, 養素丘園, 哀樂無以動其心, 名利不足幹其慮, 確乎不拔, 實近代之高人也.明帝比諸園、綺, 豈徒然哉！世康風神雅量, 一代稱偉, 簪纓人物, 見重京華.瑱素望高風, 亦雲美矣.

柳虯兄弟, 雅道是基, 並能譽重搢紳, 豈虛至也.慶束帶立朝, 匪躬是蹈, 蒞官從政, 清白著美.至於畏避權寵, 違忤宰臣, 雖取詘於一時, 實獲申於千載矣.機立身行己, 本以寬雅流譽, 至於登朝正色, 可謂不違直道.雖陵穀遷貿, 終以雅正自居, 古所謂以道事人, 斯之謂矣.述雖幹略見稱, 終乃敗於驕寵, [三七]惜矣.校勘記

[一]　拜右將軍南豳州刺史　諸本「豳」作「幽」.錢氏考異卷四０雲：「『幽』當作『豳』, 魏時無南幽州也.」按南豳州見魏書卷五八楊椿傳、卷五九蕭寶夤傳.楊守敬隋書地理志考証卷一有考.今據改正.

[二]　孝武初以都督鎮城周文帝自原州赴雍州命孝寬隨軍　通志卷一五七韋孝寬傳「城」作「彭城」.按孝寬隨宇文泰自原州赴雍州, 則其所鎮之城應在原州附近, 必非彭城.據隋書地理志上北地郡彭原縣注：「舊曰彭陽.」此地在原州之東, 相去不遠.疑通志「彭」下脫「陽」字.北史則「鎮」下脫「彭陽」二字.

[三]　仍與獨狐信入洛為陽城郡守　諸本「洛」下無「為」字, 通志有.周書卷三一(補)韋孝寬傳此句作「仍與獨孤信入洛陽城守」.按陽城郡見隋書地理志中河南郡陽城縣注.其地在洛陽之南, 與潁川鄰近.下文雲：「後與宇文貴、怡峰應接潁川義徒.」當即自陽城赴援.通志有「為」字是, 今據補.

[四]　遣其陽州刺史牛道恒扇誘邊人　諸本「陽」作「揚」.錢氏考異雲：「東魏置陽州於宜陽, 此『揚』字當作『陽』.」按通鑑卷一五八正作「陽」, 今據改.

[五]　又於城北起土山攻具晝夜不息　通典卷一六一兵因機設權條, 「攻具」二字作「且作且攻」.疑北史原文當如通典.

[六]　城外又縛松於竿　通鑑卷一五九、通典卷一六一, 「松」下有「□」字.按下文雲「松□俱落」, 此脫「□」字.

[七]　臨以白刃雲若不早降便行大戮　諸本脫「雲」字, 「若」下衍「有」字, 據周書、通志補刪.

[八]　乃勒部內　諸本「乃」訛作「仍」, 據周書、通志改.

[九]　是以往歲出軍　諸本「軍」訛作「車」, 據周書、通志改.

[一０]武帝遣小司寇淮南公元偉開府伊婁謙等重幣聘齊　諸本「偉」作「衛」.張森楷雲：「『衛』當作『偉』.」按本書卷一五常山王遵附元偉傳, 偉封淮南縣公, 建德二年官小司寇, 四年使於齊.隋書卷五四伊婁謙傳作拓拔偉, 亦即元偉.張說是, 今據改.

[一一]宇文亮舉兵反立以數百騎襲孝寬營　諸本「反立」作「文立」, 周書殿本作「反潛」.按吳文立乃陳將, 時已退走, 何得於周軍還至豫州時, 進襲孝寬營？據本書卷五七宇文亮傳, 襲孝□營者乃宇文亮.此「文」字乃「反」之訛, 「立」從下讀, 今據改.

[一二]又以小司徒叱列長叉為相州刺史　諸本「叉」作「文」.按叱列長叉乃叱列平之子, 見本書卷五三.周書宋本卷八靜帝紀大象二年也作「長叉」.墓誌集釋馮忱妻叱李綱子墓誌圖版五二一雲：「祖長叉.」「叱李」即「叱列」的異譯, 知作「叉」是.今據改.

[一三]孝寬辭以兄子世康年長　諸本無「孝」字, 周書、通志有.按前後都作「孝寬」, 不應此獨省文, 今據補.

[一四]武帝嘗戲總曰　諸本無「武」字, 通志卷一五七韋孝寬傳有.按若無「武」字, 承上文似是魏文帝.據下文總於建德五年戰死, 時年二九, 上朔至魏文帝最後一年(大統十七年), 總只兩歲, 則非魏文帝可知.今從通志補.

[一五]歷位恒毛二州刺史　諸本「毛」作「尾」.錢氏考異雲：「

『尾』當作『毛』.隋置毛州於館陶縣(見隋書地理志中武陽郡館陶縣注).」按通志及隋書卷四七韋壽傳正作「毛」, 今據改.

[一六]仁壽中文帝為晉王昭納其女為妃　諸本「昭」作「廣」.張森楷雲：「隋書『廣』作『昭』, 案帝紀, 廣於開皇二十年為皇太子.仁壽元年封河南王昭為晉王, 此事在仁壽中, 則晉王是昭非廣也.」按張說是.本書卷七一元德太子昭傳雲：「乃娶滑國公京兆韋壽女為妃.」今據改.

[一七]敕有司日給河東酒一鬥　諸本「鬥」訛「升」, 據周書卷三一、通志卷一五七韋敻傳改.

[一八]尚周文帝女襄樂公主　按本卷韋孝寬傳雲, 魏文帝欲以女妻其子諶, 孝寬辭以兄子世康年長, 遂改妻世康.「周」「魏」二字, 前後必有一誤.

[一九]以母憂去職固辭乞終私制　隋書卷四七韋世康傳「去職」下有「未期, 起令視事」六字.按若無此六字則「固辭」無義, 疑是誤脫.

[二０]上聞而痛惜　諸本脫「上」字, 據隋書、通志補.

[二一]世康兄洸　隋書「兄」作「弟」, 此疑誤.

[二二]魏恭帝二年賜姓宇文氏　諸本「二」作「三」, 周書卷三九韋瑱傳作「二」.按下即見「三年」, 不應重出, 今據改.

[二三]以司空楊雄尚書左僕射高熲並為州都引師為主簿　諸本「都」下有「督」字.錢氏考異雲：「『州都』下疑衍『督』字.魏、晉以後, 諸州皆置大中正以甄別流品.隋時避諱, 改為州都而去中正之名.後人校書, 不達州都為何語, 妄加督字.韋氏, 京兆望門, 師又為州主簿, 而世約位在師下, 故世康以州都不平為恨.此何與都督事乎？」按錢說是.通典卷三二載此事, 正作「州都」, 今據刪.但州都之號, 晉及北魏已有, 非始於隋, (見晉書卷四五劉毅傳, 魏書卷二０穆崇傳、卷五六鄭道昭傳.)大約至隋時方定為正式名稱, 而廢中正之名.

[二四]祖緝宋司州別駕宋安郡守　諸本無「司」字, 周書卷二二柳慶傳「司」作「同」.按宋無同州.宋書卷三六州郡志司州義陽太守環水長條, 言宋明帝時曾分義陽立宋安郡.則「同州」顯是「司州」之訛.柳緝是以司州別駕帶宋安郡守, 今據補「司」字.

[二五]以虯為行臺郎中諏為北府屬並掌文翰時人為之語曰北府裴諏南府柳虯　周書卷三八柳虯傳「北府屬」作「都督府屬」, 「南府」作「南省」.按「府」指都督府, 「省」指行臺省.當時並無「北府」、「南府」之官, 南北乃指行臺省與都督府相對位置而言.周書是.

[二六]是知執筆於朝其來久矣　周書「執」作「直」.按上引南史、董孤, 都是直筆之例.「執」當是「直」之訛.

[二七]鎮鄯州八年拜湟河郡守　按魏書地形志、隋書地理志均不見「湟河郡」.隋書地理志上西平郡(即鄯州)化隆縣下註雲：「西魏置澆河郡.」疑「湟河」當作「澆河」.

[二八]即除魏興華陽二郡守　諸本脫「守」字, 據周書卷四六柳檜傳補.通志卷一六六柳檜傳作「太守」二字.

[二九]可奪此以從彼　諸本「此以」倒作「以此」, 周書卷二二柳慶傳無「此」字, 通志卷一五七柳慶傳作「此以」.按通志文本北史, 今據乙.

[三０]當近侍無所損益　隋書卷四七柳機傳「當」上有「然」字, 此不當省.

[三一]前後作守　隋書「守」作「牧」, 按「牧」指刺史, 「守」指郡守.上文敘其歷任刺史, 則作「牧」是.

[三二]述在龍川數年復徙寧越　諸本「川」作「州」, 隋書卷四七、通志卷一六二柳述傳作「川」.按隋書上文言述徙龍川郡, 其地與寧越郡並在嶺南(見隋書地理志下), 故述復徙寧越.隋之龍州即平武郡(見地理志上), 其地在今四川江油縣, 非述流徙之所.「州」乃「川」之訛, 今據改.

[三三]陳遣王偃人來聘　周書卷二二柳慶附子弘傳「人」作「民」, 北史避唐諱改.

[三四]拜宮師中士　隋書卷四七柳機附從子謇之傳「宮」作「宗」.按通典卷三九後周官品正三命見「小宗師上士」, 無「宮師」官名.此「宮」字當為「宗」之訛.

[三五]由是每梁陳使至　諸本無「梁」字, 隋書、通志卷一六二柳機附謇之傳有.按梁指後梁, 此乃脫文, 今據補.

[三六]得贈馬二千餘匹　隋書無「二」字, 通志作「二十餘匹」.按「二千」數字太大, 疑通志是.

[三七]述雖幹略見稱終乃敗於驕寵　諸本無「述」字.按隋書卷四七史臣論雲：「述恃寵驕人, 終致傾敗.」此指柳述.北史誤脫「述」字, 今據補.

北史卷六十五 列傳第五十三

達奚武　若幹惠　怡峰　劉亮　王德　赫連達　韓果　蔡祐　常善　辛威　厙狄昌　梁椿　梁臺　田弘子仁恭　孫德懋

達奚武字成興, 代人也. 祖眷, 父長, 並為鎮將.

武少倜儻好馳射, 賀拔嶽征關右, 引為別將. 及嶽為侯莫陳悅所害, 武與趙貴收屍歸平涼, 同翊戴周文帝.從平悅, 封須昌縣伯.

大統初, 自大丞相府中兵參軍出為東秦州刺史.齊神武與竇泰、高敖曹三道來侵, 周文欲並兵擊泰, 諸將多異議, 唯武及蘇綽與周文意同, 遂禽之.周文進圖弘農, 遣武從兩騎覘候.武與其候騎遇, 即交戰, 斬六級, 獲三人而反.齊神武趣沙苑, 周文復遣武覘之.武從三騎, 皆衣敵人衣, 至暮, 下馬潛聽其軍號, 歷營若警夜者, 有不如法者, 往往撻之.具知敵情以告, 周文遂從破之.進爵高陽郡公.

四年, 周文援洛陽, 武為前峰, 與李弼破莫多婁貸文.又進至河橋, 力戰, 斬其司徒高敖曹.再遷雍州刺史.復從戰芒山, 時大軍不利, 齊神武乘勝進軍至陝.武禦之, 乃退.十七年, 詔武經略漢川.[一]梁梁州刺史宜豐侯蕭脩固守南鄭.武圍之, 脩請服.會梁武陵王遣其將楊乾運等救脩, 脩更不下.武擊走乾運, 脩乃降.自劍門以北悉平.明年, 振旅還京師. 朝議欲以武為柱國, 武曰：「我作柱國, 不應在元子孝前.」固辭. 以大將軍出鎮玉壁.

周孝閔帝踐祚, 授柱國、大司寇. 齊北豫州刺史司馬消難舉州來附, [二]詔武與楊忠迎消難以歸. 武成初, 轉大宗伯, 進封鄭國公. 齊將斛律敦侵汾、絳, [三]武禦之, 敦退. 武築柏壁城, 留開府權嚴、薛羽生守之. 保定三年, 遷太保. 其年, 大軍東伐, 隨公楊忠引突厥自北道, 武以三萬騎自東道期會晉陽. [四]武至平陽, 後期不進, 而忠已還, 武尚未知. 齊將斛律明月遺武書曰：「鴻鶴已翔於寥廓, 羅者猶視於沮澤也.」武覽書, 乃班師. 出為同州刺史. 明年, 從晉公護東伐. 時尉遲迥圍洛陽, 為敵所敗. 武與齊王憲於芒山禦之. 至夜, 收軍. 憲欲待明更戰. 武曰：「洛陽軍散, 人情駭動, 不因夜速還, 明日欲歸不得.」憲從之, 遂全軍而返. 天和三年, 轉太傅.

武微時, 奢侈好華飾. 及居重位, 不持威儀, 行常單馬, 左右從一兩人而已, 門外不施戟, 恒畫掩一扉. 或謂曰：「公位冠群後, 何輕率若是？」武曰：「吾昔在布衣, 豈望富貴！今日富貴, 不可頓忘疇昔. 且天下未平, 國恩未報, 安可過事威容乎？」言者慚而退. 武之在同州, 時旱, 武帝敕武祀華嶽. 嶽廟舊在山下, 常所祈禱. 武謂僚屬曰：「吾備位三公, 不能燮理陰陽, 不可同於眾人, 在常祀所, 必須登峰展誠, 尋其聖奧.」嶽既高峻, 人跡罕通. 武年逾六十, 唯將數人攀藤而上, 於是稽首祈請. 晚不得還, 即於嶽上藉草而宿. 夢一白衣來執武手曰：「快辛苦.」甚相嘉尚. 武遂驚覺, 益用祗肅. 至旦, 雲霧四起, 俄而澍雨, 遠近霑洽. 武帝聞之, 璽書勞武, 賜綵百匹.

武性貪吝, 其為大司寇也, 在庫有萬釘金帶, 當時寶之, 武因入庫, 乃取以歸. 主者白晉公護, 護以武勳重, 不彰其過, 因而賜之. 時論深鄙焉. 薨, 贈太傅、十五州諸軍事、同州刺史, 諡曰桓. 子震嗣.

震字猛略. 少驍勇, 走及奔馬. 周文嘗於渭北校獵, 時有兔過周文前, 震與諸將競射之, 馬倒而墜. 震足不傾躓, 因步走射之, 一發中兔. 顧馬纔起, 遂回身騰上. 周文喜曰：「非此父不生此子.」乃賜震雜綵一百段. 後封魏昌縣公. 明帝初, 拜司右中大夫, 加驃騎大將軍、開府儀同三司. 武成初, 進爵廣平郡公, 除華州刺史. 震雖出自膏腴, 少習武藝, 然頗有政術. 天和六年, 拜柱國. [五]

建德初, 襲爵鄭國公. 從平鄴, 賜妾二人、女樂一部, 拜大宗伯. 震父嘗為此職, 時論榮之. 宣政中, 出為原州總管. 隋開皇初, 薨於家.

震弟惎, 大象末, 為益州刺史, 與王謙據蜀起兵, 被誅.

若幹惠字惠保, 代武川人也. 其先與魏俱起, 以國為姓. 父樹利周, 從魏廣陽王深征葛榮, 戰沒, 贈冀州刺史.

惠以別將從賀拔嶽, 以功封北平縣男. 及嶽為侯莫陳悅所害, 惠與寇洛、趙貴等同謀翊戴周文. 仍從平悅, 拜直閤將軍. 從禽竇泰, 復弘農, 破沙苑, 惠每先登陷陣. 加侍中、開府儀同三司、封長樂郡公. 大統四年, 從魏文帝東巡洛陽, 與齊神武戰於河橋, 力戰破之. 七年, 遷領軍.

及高仲密舉北豫州來附, 周文迎之. 軍至洛陽, 齊神武屯於芒山. 惠為右軍, 與中軍大破之. 齊神武兵乃萃左軍, 軍將趙貴等戰不利. 會日暮, 齊神武進兵攻惠, 惠擊之, 皆披靡. [六]至夜中, 神武騎復來追惠. 惠徐下馬, 顧命廚人營食. 食訖, 謂左右曰：「長安死, 此中死, 異乎？」乃建旗鳴角, 收軍而還. 神武追騎憚惠, 疑有伏兵, 不敢逼. 至弘農, 見周文, 陳賊形勢, 恨其垂成之功, 虧於一簣, 歔欷不自勝. 周文壯之, 遷司空. 惠性剛質, 有勇力, 容貌魁岸. 善於撫禦, 將士莫不懷恩. 及侯景內附, 朝議欲收輯河南, 今惠以本官鎮魯陽. 遇病, 薨於軍.

惠於諸將年最少. 早喪父, 事母以孝聞. 周文嘗造射堂新成, 與諸將宴射. 惠竊歎曰：「親老矣, 何時辦此！」周文聞之, 即日徙堂於惠宅. 其見重如此. 及薨, 為流涕久之. 惠喪至, 又臨撫焉. 加贈秦州刺史, 諡曰武烈. 子鳳嗣.

鳳字達摩, 有識度. 襲父爵長樂郡公, 尚周文女. 位開府儀同三司、大馭中大夫. 後錄惠佐命功, 封鳳徐國公, 拜柱國.

怡峰字景阜, 遼西人也. 本姓默台, 因避難改焉. 高祖寬, 燕遼西郡守, 魏道武時歸朝, 拜羽真, 賜爵長蛇公. 曾祖文, 冀州刺史.

峰少以驍勇聞. 從賀拔嶽討萬俟醜奴, 賜爵蒲陰縣男. 嶽被害, 峰與趙貴等同謀翊戴周文, 進爵為伯. 及齊神武與孝武帝構隙, 文帝令峰與都督趙貴赴洛陽. 至潼關, 屬孝武西遷, 峰即從周文帝拔迴洛, 復潼關. 後以討曹泥功, 進爵華陽縣公. 又從破竇泰於小關. 復弘農, 破沙苑, 進爵樂陵郡公. 仍與元季海、獨孤信復洛陽. 東魏行臺任祥率步騎萬餘攻潁川, 峰復以輕騎五百邀擊, 大破之. 自是威名轉盛. 加授開府儀同三司.

及周文與東魏戰河橋, 時峰為左軍, 不利, [七]與李遠先還, 周文遂班師. 詔原其罪. 拜夏州刺史. 大統十五年, 東魏圍潁川, 峰與趙貴赴援. 至南陽, 病卒. 峰沈毅有膽略, 得士卒心, 當時號驍將. 周文嗟悼者久之. 贈華州刺史, 諡曰襄威.

子昂嗣. 位開府儀同三司. 朝廷追錄峰功, 封昂闕郡公. [八]

昂弟光, 少以峰勳, 賜爵安平縣侯, 加開府儀同三司.

光弟春, 少知名, 位吏部下大夫、儀同三司.

劉亮, 中山人也, 本名道德. 父特真, 位領人酋長. 魏大統中, 以亮著勳, 追贈恒州刺史.

亮少倜儻, 有從橫計略, 姿貌魁傑, 見者憚之. 以都督從賀拔嶽西征, 以功封廣興縣子. 侯莫陳悅害嶽, 亮與諸將謀迎周文. 及平悅後, 悅黨豳州刺史孫定兒仍據州不下, 眾至數萬. 周文令亮襲之. 定兒以義兵猶遠, 未為之備. 亮乃輕將二十騎, 先豎一纛於近城高嶺, 即馳入城中. 定兒方置酒高會, 卒見亮至, 眾皆駭愕. 亮乃麾兵斬定兒, 懸首州門, 號令賊黨. 仍遙指城外纛, 命二騎曰：「出追大軍.」賊黨忷懼, 一時降服.

及周文置十二軍, 簡諸將領之, 亮領一軍. 每征討, 常與怡峰俱為騎將. 以復潼關功, 封饒陽縣伯. 尋加侍中. 從禽竇泰, 復弘農, 戰沙苑, 並力戰有功. 遷開府儀同三司、大都督, 進爵長廣公. 以母憂去職, 居喪毀瘠. 周文嗟其至性, 每憂惜之. 起復本官.

亮以勇敢見知, 為當時名將, 兼屢陳謀策, 多合機宜. 周文謂曰：「卿文武兼資, 即孤之孔明也.」乃賜名亮, 並賜姓侯莫陳氏. 出為東雍州刺史, 為政清靜, 百姓安之. 卒於州. 喪還京, 周文親臨之, 泣而謂人曰：「股肱喪矣, 腹心何寄！」令鴻臚卿監護喪事, 追贈太尉, 諡曰襄. 後配饗周文廟廷. 子昶嗣.

昶尚周文女西河長公主, 大象中, 位柱國、秦靈二州總管, 以亮功封彭國公. 隋開皇中, 坐事死.

昶弟靜, 天水郡守. 靜弟恭, 開府儀同三司、饒陽縣伯. 恭弟幹, 上儀同三司、褒中侯.

王德字天恩, 代武川人也. 少善騎射, 雖不經師訓, 以孝悌稱. 初從尒朱榮討元顥, 賜爵同官縣子. 又從賀拔嶽討平萬俟醜奴, 別封深澤縣男. 及侯莫陳悅害嶽, 德與寇洛等議, 翊戴周文, 於是除平涼郡守. 德雖不知書, 至於斷決處分, 良吏無以過. [九]涇州所部五郡, 德常為最.

及孝武西遷, 進封下博縣伯, 行東雍州事. 在州未幾, 百姓懷之. 賜姓烏丸氏. 大統元年, 進爵為公, 加車騎大將軍、儀同三司[一０]、北雍州刺史. 後常從周文征伐, 累有戰功, 加開府、侍中[一一], 進爵河間郡公. 先是河、渭間種羌屢叛, 以德有威名, 拜河州刺史. 群羌率服. 後卒於涇州刺史, 諡曰獻. 德性厚重廉慎, 言行無擇. 母幾年百歲, 後德終.

子慶嗣, 小名公奴. 性謹厚, 位開府儀同三司. 初德喪父, 貧無以葬, 乃賣公奴並一女以營葬事. 因遭兵亂, 不復相知. 及德在平涼, 始得之, 遂名曰慶.

赫連達字朔周, 盛樂人, 勃勃之後也. 曾祖庫多汗, 因避難改姓杜氏.

達性剛鯁有膽力. 少從賀拔嶽征討有功, 賜爵長廣鄉男. 及嶽為侯莫陳悅所害, 趙貴建議迎周文, 達贊成其議, 請輕騎告周文, 仍迎之. 諸將或欲南追賀拔勝, 或雲東告朝廷. 達又曰：「此皆遠水不救近火, 何足道哉！」謀遂定, 令達馳往. 周文見達慟哭, 遂以數百騎南赴平涼, 令達率騎據彈箏峽. 時百姓惶懼奔散者, 軍爭欲掠之. 達止之, 乃撫以恩信, 人皆悅附. 周文聞而嘉之. 加平東將軍. 周文謂諸將曰：「當清水公遇禍之日, 君等性命懸於賊手. 杜朔周冒萬死之難, 遠來見及, 遂得同雪讎恥. 勞而不酬, 何以勸善？」乃賜馬二百疋.

孝武入關, 褒敘勳義, 以達首迎元帥, 匡復秦、隴, 進爵魏昌縣伯. 從儀同李虎破曹泥. [一二]後復弘農, 戰沙苑, 皆有功. 詔復姓赫連. 以達勳望兼隆, 乃除雲州刺史, 進爵為公. 從大將軍達奚武攻漢中. 梁宜豐侯蕭脩拒守積時, 後乃送款. 開府賀蘭願德等以其食盡, 欲急攻取之. 達曰：「不戰而獲城, 策之上也. 無容利其子女, 貪其財帛, 仁者不為. 如其困獸猶鬥, 則成敗未可知.」武遂受脩降. 師還, 遷驃騎大將軍、開府儀同三司, 加侍中, 進爵藍田縣公.

保定初, 為大將軍、夏州總管. 達雖非文吏, 然性質直, 遵奉法度, 輕於鞭撻, 而重慎死罪. 性又廉儉. 邊境胡人或饋達羊, 達欲招異類, 報以繒帛. 主司請用官物. 達曰：「羊入我廚, 物出官庫, 是欺上也.」命取私帛與之. 識者嘉其仁恕. 尋進爵樂川郡公, 位柱國. 薨.

子遷嗣. 位大將軍、蒲州刺史.

韓果字阿六拔, 代武川人也. 少驍雄, 善騎射. 賀拔嶽西征, 引為帳內, 擊萬俟醜奴. 後從周文討平侯莫陳悅. 大統初, 累進爵為石城公. 果性強記, 兼有權略, 善伺敵虛實, 揣知情狀. 有潛匿溪穀欲為間偵者, 果登高望之, 所疑處, 往必有獲. 周文由是以果為虞候都督. 每從征行, 常領候騎, 晝夜巡察, 略不眠寢.

從平竇泰於潼關, 周文因其規畫, 軍以勝返, 賞真珠金帶一條. 又從復弘農, 破沙苑, 戰河橋, 並有功. 歷朔、安二州刺史. 從戰芒山, 軍還, 除河東郡守. 又從大將軍破稽胡於北山. [一三]胡地險阻, 人跡罕至, 果進兵窮討, 散其種落. 稽胡憚果勁勇趫捷, 號為著翅人. 周文聞之, 笑曰：「著翅之名, 寧減飛將.」累遷開府儀同三司、進爵褒中郡公. 保定三年, 拜少師, 進位柱國. 天和初, 授華州刺史. 為政寬簡, 吏人稱之. 薨.

子明嗣. 為黎州刺史, 與尉遲迥同謀反, 被誅.

蔡祐字承先, 其先陳留圉人也. 曾祖紹為夏州鎮將, 徙居高平, 因家焉. 父襲, 名著西州. 魏正光中, 萬俟醜奴亂關中, 襲乃背賊歸洛陽. 拜齊安郡守. 及孝武西遷, 始拔難西歸. 賜爵平舒縣伯, 除岐、雍二州刺史.

祐性聰敏, 有行檢. 襲之背賊東歸, 祐年十四, 事母以孝聞. 及長, 有膂力. 周文在原州, 召為帳下親信. 及遷夏州, 以祐為都督. 侯莫陳悅害賀拔嶽, 諸將迎周文, 周文將赴之. 夏州首望彌姐元進等陰有異計. 周文微知之, 召元進等入計事, 既而目祐. 祐即出外, 衣甲持刀直入, 叱元進而斬之, 並其黨伏誅. 一坐皆戰慄. 於是與諸將盟, 同心誅悅. 周文以此重之, 謂祐曰：「吾今以爾為子, 爾其父事我.」後迎孝武於潼關, 以前後功封萇鄉縣伯. 後從禽竇泰, 復弘農, 戰沙苑, 皆有功. 授平東將軍、太中大夫.

又從戰河橋, 祐下馬步鬥, 左右勸乘馬以備急卒. 祐怒之曰：「

丞相養我如子, 今日豈以性命為念？」遂率左右十餘人, 齊聲大呼, 殺傷甚多. 敵以其無繼, 圍之十餘重. 祐乃彎弓持滿, 四面拒之. 東魏人乃募厚甲長刀者, 直進取祐. 去祐可三十步, 左右勸射之. 祐曰：「吾曹性命, 在此一矢耳, 豈虛發哉！」敵人可十步, 祐乃射之, 中其面, 應弦而倒, 便以□刺殺之. 敵乃稍卻. 祐乃徐引退. 是戰也, 西軍不利, 周文已還. 祐至弘農, 夜與周文會. 周文字之曰：「承先, 爾來吾無憂矣！」周文驚, 不得寢, 枕祐股上乃安. 以功進爵為公, 授京兆郡守.

高仲密舉北豫來附, 周文率軍援之, 與齊神武遇於芒山. 祐時著明光鐵鎧, 所向無敵. 齊人鹹曰：「此是鐵猛獸也.」皆避之. 歷青、原二州刺史, 尋除大都督. 遭父憂, 請終喪紀, 弗許. 累遷開府儀同三司, 加侍中, 賜姓大利稽氏, 進爵懷寧郡公. 六官建, 授兵部中大夫. 周文不豫, 祐與晉公護、賀蘭祥等侍疾. 及周文崩, 祐悲慕不已, 遂得氣疾.

周孝閔帝踐祚, 拜少保. 祐與尉遲綱俱掌禁兵. 時帝信任司會李植等, 謀害晉公護. 祐每泣諫, 帝不聽. 尋而帝廢. 明帝之為公子也, 與祐特相友昵, 及即位, 禮遇彌隆. 加拜小司馬. [一四]禦膳每有異味, 輒以賜祐, 群臣朝宴, 每被別留, 或至昏夜, 列炬鳴笳, 送祐還宅. 祐以過蒙殊遇, 常辭疾避之. 至於婚姻, 尤不願結於權要. 尋以本官權鎮原州. 頃之, 授宜州刺史. 未之部, 卒於原州.

祐少與鄉人李穆布衣齊名, 常相謂曰：「大丈夫當建立功名, 以取富貴, 安能久處貧賤.」言訖, 各大笑. 後皆如言. 及從征伐, 為士卒先. 軍還, 諸將爭功, 祐終無所競. 周文每歎之曰：「承先口不言勳, 孤當代其論敘.」性節儉, 所得祿秩, 皆散宗族, 身死之日, 家無餘財. 贈柱國大將軍、原州都督, 諡曰莊. 子正嗣.

祐弟澤, 頗好學, 有幹能. 後為□州刺史, 以不從司馬消難被害. [一五]

常善, 高陽人也. 家本豪族. 魏孝昌中, 從尒朱榮入洛, 封房城縣男. 後周文平侯莫陳悅, 除天水郡守. 累遷驃騎大將軍、開府儀同三司、西安州刺史, 轉蔚州刺史. 頻蒞二藩, 有政績. 進爵永陽郡公. 周孝閔帝踐祚, 拜大將軍、寧州總管. 保定二年, 入為小司徒. 卒, 贈柱國大將軍、都督、延州刺史. 子昂和嗣.

辛威, 隴西人也. 少慷慨有志略. 初從賀拔嶽征伐有功, 假輔國將軍、都督. 及周文統嶽眾, 見威奇也, 引為帳內, 封白土縣伯, 後進爵為公. 累遷開府儀同三司, 賜姓普屯氏. 出為鄜州刺史. 威時望既重, 朝廷以桑梓榮之, 遷河州刺史、本州大中正. 頻領二鎮, 頗得人和. 周孝閔帝踐祚, 拜大將軍, 進爵枹罕郡公. 宣政元年, 進位上柱國. 大象二年, 進封宿國公, 復為少傅. 薨.

威性持重, 有威嚴. 歷官數十年, 未嘗有過, 故得以身名終. 兼其家有義, 五世同居, 時以此稱之.

子永達嗣. 位儀同大將軍.

厙狄昌字恃德, 神武人也. 少便弓馬, 有膂力. 及長, 進止閑雅, 膽氣壯烈, 每以將帥自許. 從尒朱天光定關中. 天光敗, 又從賀拔嶽征討. 及嶽被害, 昌與諸將議翊戴周文. 從平侯莫陳悅, 賜爵陰盤縣子. 後從迎孝武, 復潼關, 改封長子縣子. 大統初, 累遷開府儀同三司, [一六]進爵方城郡公. 六官建, 授稍伯中大夫. 周孝閔帝踐祚, 拜大將軍. 卒.

梁椿字千年, 代人也. 初從尒朱榮入洛, 又從賀拔嶽討平萬俟醜奴, 仍從周文平侯莫陳悅. 大統中, 累以戰功封東平郡公, 位開府儀同三司. 周孝閔帝踐祚, 除華州刺史, 改封清陵郡公. 保定元年, 拜大將軍, 卒於位. 贈都督、恒州刺史, 諡曰烈.

椿性果毅, 善於撫納, 所獲賞物, 分賜麾下, 故每踐敵場, 鹹得其死力. 雅好儉素, 不營貲產, 時論以此稱焉.

子明, 以椿功賜爵豐陽縣公. 後襲椿爵, 舊封回授弟朗.

梁臺字洛都, 萇池人也. 少果敢, 有志操. 從尒朱天光平關、隴, 賜爵隴城鄉男. 及天光敗於韓陵, 賀拔嶽又引為心膂. 嶽為侯莫陳悅所害, 臺與諸將翊戴周文. 從平悅, 累功授潁州刺史, 賜姓賀蘭氏. 累遷驃騎大將軍、開府儀同、侍中. 周孝閔帝踐阼, 進爵中部縣公.

保定四年, 拜大將軍. 時大軍圍洛陽, 久不拔. 齊騎奄至, 齊公憲禦之. 有數人為敵所執, 已去. 臺單馬突入, 射殺兩人, 敵皆披靡, 被執者遂還. 齊公憲每歎曰：「梁臺果毅膽決, 不可及也.」五年, 拜鄜州刺史.

臺性疏通, 恕以待物, 至於蒞人, 尤以惠愛為心. 不過識千餘字, 口占書啟, 詞意可觀. 年過六十, 猶能被甲跨馬, 足不躡鐙, 馳射弋獵, 矢不虛發. 後以疾卒.

田弘字廣略, [一七]高平人也. 少慷慨, 有謀略. 初陷萬俟醜奴. 尒朱天光入關, 弘自原州歸順. 及周文統眾, 弘求謁見, 乃論時事, 即處以爪牙之任. 又以迎孝武功, 封鶉陰縣子. 周文嘗以所著鐵甲賜弘, 雲：「天下若定, 還將此甲示孤也.」累功賜姓紇幹氏, 授原州刺史. 以弘勳望兼至, 故以衣錦榮之. 周文在同州, 文武並集, 乃謂之曰：「人人如弘盡心, 天下豈不早定？」即授車騎大將軍、儀同三司.

魏廢帝元年, 加驃騎大將軍、開府儀同三司. 平蜀後, 梁信州刺史蕭韶等未從朝化, 詔弘討平之. 又討西平反羌及鳳州叛氐等, 並破之. 每臨陣, 推鋒直前, 身被一百餘箭, 破骨者九, 馬被十□. 朝廷壯之. 周孝閔踐阼, 進爵雁門郡公. 保定元年, 出為岷州刺史. 弘雖武將, 而動遵法式, 百姓賴安之. [一八]三年, 從隨公楊忠伐齊, 拜大將軍. 後進柱國大將軍, 歷位大司空、少保、襄州總管. 薨於州. 子仁恭嗣.

仁恭字長貴. 性寬仁, 有局度. 歷位幽州總管. 隋文帝受禪, 進上柱國, 拜太子太師, 甚見親重. 嘗幸其第, 宴飲極歡, 禮賜甚厚. 尋奉詔營太廟, 進爵觀國公, 拜右武衛大將軍, [一九]轉左武衛大將軍. 卒官. 贈司空, 諡曰敬. 子世師嗣.

次子德懋, 少以孝友知名. 開皇初, 以父軍功賜爵平原郡公, 授太子千牛備身. 丁父艱, 哀毀骨立, 廬於墓側, 負土成墳. 帝聞而嘉之, 遣員外散騎侍郎元志就弔焉. 復降璽書存問, 賜帛及米, 下詔表其閭. 大業中, 位尚書駕部郎, 卒官.

時有玉城郡公王景、[二０]鮮虞縣公謝慶恩並位上柱國；大義公辛遵及其弟韶並位柱國. 隋文帝以其俱佐命功臣, 特加崇貴, 親禮與仁恭等, 事皆亡失雲.

論曰：周文接喪亂之際, 乘戰爭之餘, 發跡平涼, 撫征關右. 於時外虞孔熾, 內難方殷, 羽檄交馳, 戎軒屢駕, 終能蕩清逋孽, 克固鴻基. 雖稟算於廟堂, 實責成於將帥. 達奚武、若幹惠、怡峰、劉亮、王德、赫連達、韓果、蔡祐、常善、辛威、厙狄昌、梁椿、梁臺、田弘等, 並兼資勇略, 鹹會風雲, 或效績中權, 或立功方面, 均分休戚, 同濟艱危, 可謂國之爪牙, 朝之禦侮者也. 而武協規文後, 得□小關, 周瑜赤壁之謀, 賈詡烏巢之策, 何以能尚？一言興邦, 斯之謂矣. 惠、德本以果毅知名, 而能率由孝道, 雖圖史所歎, 何以加焉？勇者不必有仁, 斯不然矣. 以赫連達之先識而加之以仁恕, 蔡祐之敢勇而終之以不伐, 斯豈企及之所致乎, 抑亦天性而已. 仁恭出內榮顯, 豈徒然哉. 德懋道協天經, 亦足嘉矣. 校勘記

[一]　十七年詔武經略漢川　諸本無「十」字, 周書卷一九達奚武傳有. 按本書卷九周文帝紀大統十七年稱：「大將軍達奚武出散關, 伐南鄭.」即指此事, 今據補.

[二]　齊北豫州刺史司馬消難舉州來附　諸本脫「北」字, 據周書補. 司馬消難為齊之北豫州刺史, 見本書卷五四本傳.

[三]　齊將斛律敦侵汾絳　按斛律敦即斛律金, 但此乃其子斛律光事(見北齊書卷一七斛律金傳), 當是敵國傳聞訛誤.

[四]　武以三萬騎自東道期會晉陽　諸本脫「道」字, 據周書及通志卷一五八達奚武傳補.

[五]　天和六年拜柱國　諸本「六」作「三」, 周書作「六」. 按事見周書卷五武帝紀天和六年五月. 今據改.

[六]　惠擊之皆披靡　諸本脫「之」字, 據周書卷一七若幹惠傳補.

[七]　時峰為左軍不利　諸本「左」作「右」, 周書卷一七怡峰傳作「左」. 按周書卷二文帝紀, 大統四年河橋之戰, 「趙貴、怡峰居左」. 卷一六趙貴傳亦言「貴與怡峰為左軍」. 作「左」是, 今據改.

[八]　封昂(闕)郡公　此從百衲本. 南、北、汲、殿四本及通志卷一五八怡峰傳闕處作「長沙」二字, 周書怡峰傳作「封昂鄭國公」. 按周時達奚武封鄭國公, 死後其子震襲爵, 不得再以封昂. 周書卷八靜帝紀大象二年八月稱封「開府怡昂為鄯國公」. 疑周書之「鄭」及此本之「郡」, 並是「鄯」之訛, 闕處本不闕, 「長沙」乃後人妄加.

[九]　至於斷決處分良吏無以過　諸本脫「吏」字, 據周書卷一七、通志卷一五八王德傳補.

[一０]加車騎大將軍儀同三司　諸本「儀」上有「遷」字, 周書無. 按當時加車騎大將軍者皆帶儀同三司(見周書卷二四盧辯傳). 「

遷」字衍文, 今據刪.

[一一]累有戰功加開府侍中　諸本脫「加」字, 據周書、通志補.

[一二]從儀同李虎破曹泥　諸本「虎」作「偉」, 周書卷二七赫連達傳作「虎」. 按「偉」乃「諱」之訛. 北史避李虎名, 遇李虎都改作「李諱」. 但其人本名「虎」, 今從周書改. 李虎破曹泥, 見周書卷一文帝紀下.

[一三]又從大將軍破稽胡於北山　周書卷二七韓果傳無「將」字. 按「將」字衍文, 否則「大將軍」下當有姓名.

[一四]加拜小司馬　諸本脫「小」字, 據周書卷二七蔡祐傳補. 當時大司馬是賀蘭祥(見周書卷四明帝紀武成元年三月), 蔡祐當為小司馬.

[一五]後為□州刺史以不從司馬消難被害　諸本「□」作「邛」. 按周書卷二一司馬消難傳作「□州刺史蔡澤」. 「邛」乃「□」之訛, 今據改.

[一六]大統初累遷開府儀同三司　按周書卷二七厙狄昌傳, 於「大統初」下敘其從破竇泰, 復弘農, 戰沙苑, 戰河橋等事跡. 至十三年後, 又從楊忠破田社清, 始遷開府儀同三司. 這裏全數刪去而仍用「大統初」三字, 殊為失當,

[一七]田弘字廣略　諸本「略」作「路」, 周書卷二七、通志卷一五八田弘傳作「略」. 按北齊書卷一七斛律光傳見紇幹廣略, 即田弘. 「路」乃「略」之訛, 今據改.

[一八]百姓賴安之　周書「賴」作「頗」, 疑「賴」是形訛.

[一九]拜右武衛大將軍　諸本無「右」字, 隋書卷五四田仁恭傳有. 按下雲「轉左武衛大將軍」, 則此當有「右」字, 今據補.

[二０]時有玉城郡公王景　隋書卷五四田仁恭傳同. 張森楷雲：「周書卷八靜帝紀(大象二年十二月)、隋書卷二文帝紀(開皇十八年十二月)並作『任城』, 疑此『玉』字誤.」按張說是. 參見本書卷十一隋文帝紀校記.

北史卷六十六 列傳第五十四

王傑　王勇　宇文虯　耿豪　高琳　李和子徹　伊婁穆　達奚寔　劉雄　侯植　李延孫　韋祐　陳欣　魏玄　泉仚　李遷哲　楊乾運　扶猛　陽雄　席固　任果

王傑, 金城直城人也, 本名文達. 父巢, 魏榆中鎮將.

傑少有壯志, 每以功名自許. 從孝武西遷, 賜爵都昌縣子. 周文奇其才, 嘗謂諸將曰：「王文達萬人敵也, 但恐勇決太過耳.」從復潼關, 破沙苑, 爭河橋, 戰芒山, 皆以勇敢聞. 親待日隆, 於是賜姓宇文氏, 進爵為公. 累遷侍中、驃騎大將軍、開府儀同三司.

恭帝元年, 從於謹圍江陵. 時柵內有人, 善用長□, 將士登者, 多為所斃. 謹令傑射之, 應弦而倒. 登者乃得入, 遂拔之. 謹曰「濟我大事者在公此箭也.」周孝閔帝踐祚, 進爵張掖郡公, 為河州刺史. 朝廷以傑勳望俱重, 故授以本州. 後與隨公楊忠自漠北伐齊. [一]又從齊公憲東禦齊將斛律明月. 進位柱國. 建德初, 除涇州總管, 頗為百姓所慕. 宣帝即位, 拜上柱國. 薨. 贈七州諸軍事、河州刺史, 追封鄂國公, 諡曰威.

子孝遷, 位開府儀同大將軍.

王勇, 代武川人也, 本名胡仁. 少雄健, 有膽決. 數從侯莫陳悅、賀拔嶽征討, 功居多, 拜別將. 周文為丞相, 封包信縣子. 從禽竇泰, 復弘農, 戰沙苑, 氣蓋眾軍, 所當必破. 周文歎其勇敢, 賞賜特隆, 進爵為公. 大軍不利, [二]唯胡仁及王文達、耿令貴三人力戰, 皆有殊功. 軍還, 拜上州刺史, 以雍州、岐州、北雍州擬授胡仁等. 然州頗有優劣, 文令探籌取之. [三]胡仁遂得雍州, 文達得岐州, 令貴得北雍州. 仍賜胡仁名勇, 令貴名豪, 文達名傑, 以彰其功. 進侍中、驃騎大將軍、開府儀同三司.

恭帝元年, 從柱國趙貴征蠕蠕, 破之, 進爵新陽郡公, 賜姓庫汗氏. 又論討蠕蠕功, 別封永固縣伯. 時有別封者, 例聽迴授次子, 勇獨請封兄子興, 時人義之. 尋進位大將軍. 勇性雄猛, 為當時驍將. 矜功伐善, 好論人之惡, 時論亦以此鄙之. 柱國侯莫陳崇勳高望重, 與諸將同謁晉公護, 聞勇數論人短, 乃於眾中折辱之. 勇慚恚, 因疽發背卒.

子昌嗣. 官至大將軍.

宇文虯字樂仁, 伐武川人也. 驍悍有膽略. 少從征討, 累有戰功, 封南安侯. 孝武西遷, 以獨孤信為行臺, 信引虯為帳內都督. 隨信奔梁. 大統三年歸闕, 進爵為公. 禽竇泰, 復弘農, 及沙苑、河橋之戰, 皆有功. 又從獨孤信討梁仚定, 破之. 累遷南秦州刺史、驃騎大將軍、開府儀同三司. 虯每經行陣, 必身先士卒, 故上下同心, 戰無不剋. 後除金州刺史、大將軍. 卒.

耿豪, 钜鹿人也, 本名令貴. 其先家於武川. 豪少粗獷, 有武藝, 好以氣陵人. 賀拔嶽西征, 引為帳內. 嶽被害, 歸周文, 以武勇見知. 豪亦自謂所事得主. 從討侯莫陳悅及迎孝武, 錄前後功, 封平原子. 沙苑之戰, 豪殺傷甚多, 血染甲裳盡赤. 周文歎曰：「令貴武猛, 所向無前, 觀其甲裳, 足以為驗, 不須更論級數也.」進爵為公. 後周文戰芒山, 豪謂所部曰「大丈夫除賊, 須右手拔刀, 左手把□, 直斫直刺, 慎莫畏死.」遂大呼獨入, 敵人鋒刃亂下, 當時鹹謂豪歿. 俄然奮刀而還. 戰數合, 當豪前者死傷相繼. 又謂左右曰：「吾豈樂殺人, 但壯士除賊, 不得不爾. 若不能殺賊, 又不為人所傷, 何異逐坐人也！」周文嘉之. 拜北雍州刺史, 賜姓和稽氏. 進位侍中、驃騎大將軍、開府儀同三司.

豪性凶悍, 言多不遜, 周文惜其驍勇, 每優容之. 豪亦自謂意氣冠群, 終無所屈. 李穆、蔡祐初與豪同時開府, 後並居豪之右. 豪不能平, 謂周文曰：「人間物議, 謂豪勝李穆、蔡祐.」周文曰：「何以言之？」豪曰：「人言李穆、蔡祐是丞相髆髀, 耿豪、王勇, 丞相咽項, 以在上, 故為勝也.」豪之粗猛皆此類. 卒, 周文痛惜之.

子雄嗣. 位至大將軍.

高琳字季□, 其先高麗人也. 仕於燕, 又歸魏, 賜姓羽真氏. 琳母嘗祓禊泗演, 遇見一石, 光彩朗潤, 遂持以歸. 是夜, 夢人衣冠有若仙者, 謂曰：「夫人向所將來石, 是浮磬之精. 若能寶持, 必生令子.」母驚寤, 舉身流汗. 俄而有娠, 及生, 因名琳, 字季□. 從孝武西遷, 封钜野縣子. 河橋之役, 琳勇冠諸軍. 周文謂曰：「公即我之韓、白也.」復從戰芒山, 除正平郡守. 齊將東方老來寇, 琳擊之. 老中數創乃退, 謂其左右曰：「吾經陣多矣, 未見如此健兒.」後除鄜州刺史, 加驃騎大將軍、開府儀同三司、侍中.

周孝閔帝踐祚, 進爵犍為郡公. 武成二年, 討平文州氐. 師還, 帝宴群公卿士, 仍賦詩言志. 琳詩末章雲：「寄言竇車騎, 為謝霍將軍. 何以報天子？沙漠靜妖氛.」帝大悅曰：「獯、獫陸梁, 未時款塞, 卿言有驗, 國之福也.」天和三年, 為江陵副總管. 時陳將吳明徹來寇, 總管田弘與梁主蕭巋出保紀南城, 唯琳與梁僕射王操固守江陵三城以抗之. 晝夜拒戰, 凡經十旬, 明徹退走. 巋表言其狀, 帝乃優詔追琳入朝, 親加勞問. 六年, 進位柱國. 薨. 贈本官, 加五州諸軍事、冀州刺史, 諡曰襄.

子儒襲爵. 位儀同大將軍.

李和本名慶和, 朔方巖綠人也. 父僧養, 以累世雄豪, 為夏州酋.

和少敢勇有識度, 狀貌魁偉, 為州裏所推. 賀拔嶽作鎮關中, 引為帳內都督. 後從周文, 累遷侍中、驃騎大將軍、開府儀同三司、夏州刺史, 賜姓宇文氏. 周文嘗謂諸將曰：「宇文慶和累經任委, 每稱吾意.」又賜名意焉. 改封永豐縣公. 保定二年, 除司憲中大夫. 尋改封德廣郡公, 出為洛州刺史. 和前在夏州, 頗留遺惠, 及有此授, 商、洛父老莫不想望德音. 和至州, 以仁恕訓物, 獄訟為之簡靜. 進柱國大將軍.

隋開皇元年, 遷上柱國. 和立身剛簡, 老而逾勵, 諸子趨事, 若奉嚴君. 以意是周文帝賜名, 帝朝已革；[四]慶和則父之所命, 義不可違. 至是, 遂以和為名. 二年, 薨. 贈本官, 加司徒公, 諡曰肅. 子徹嗣.

徹字廣達. 性剛毅, 有器幹. 周武帝時, 從皇太子西征吐穀渾, 以功賜爵周昌縣男. 從武帝平齊, 錄前後功, 再進爵. 遷左武衛將軍. 及隋晉王廣鎮並州, 妙選府官, 詔徹總晉王府軍事, 進爵齊安郡公. 時蜀王秀亦鎮益州, 上謂侍臣曰：「安得文同王子相, 武如李廣達者乎！」其見重如此. 明年, 突厥沙缽略可汗犯塞, 上令衛王爽為元帥擊之, 以徹為長史. 遇虜於白道, 行軍總管李充請襲之. 諸將多以為疑, 唯徹獎成其事, 請同行, 遂掩擊大破之. 沙缽略棄所服金甲而遁. 以功加上大將軍. 沙缽略因此稱藩. 改封安道郡公.

開皇十年, 進位柱國. 及晉王為揚州總管, 以徹為司馬, 改封德廣郡公. 尋徙封城陽郡公. 其後突厥犯塞, 徹復領行軍總管破之. 及左僕射高熲得罪, 以徹素與熲善, 被疏忌. 後出怨言, 上聞, 召入臥內賜宴, 言及平生, 因遇鴆卒. 大業中, 其妻元氏為孽子安遠誣以咒詛, 伏誅.

伊婁穆字奴幹, 代人也. 父靈, 善騎射, 為周文所知, 嘗謂之曰：「若伊尹阿衡於殷, [五]致主堯、舜. 卿既姓伊, 庶卿不替前緒.」於是賜名尹焉. 歷衛將軍、隆州刺史、盧奴縣公.

穆弱冠為周文帳內親信, 以機辯見知. 歷中書舍人、通直散騎常侍. 嘗入白事, 周文望見悅之, 字之曰：「奴幹作儀同面見我矣.」於是拜儀同三司, 賜封安陽縣伯. 周孝閔帝踐阼, 進位驃騎大將軍. 建德中, 卒.

達奚寔字什伏代, 河南洛陽人也. 父顯相, 武衛將軍.

寔少修立, 有幹局. 從魏孝武西遷, 封臨汾縣伯. 從周文禽竇泰, 復弘農, 破沙苑, 皆力戰有功. 累遷相府從事中郎. 寔性嚴重, 深見器遇. 六官建, 行蕃部中大夫, 加驃騎大將軍、開府儀同三司, 進爵平陽縣公. 周保定初, 卒於刺史. [六]諡曰恭. 子豐嗣.

劉雄字猛雀, 臨洮子城人也. 少機辯, 慷慨有大志. 初為周文親信, 後拜中大夫, [七]兼中書舍人, 賜姓宇文氏. 周孝閔帝踐阼, 加大都督. 天和中, 累遷驃騎大將軍、開府儀同三司, 封周昌侯. 歷位納言、內史中大夫、候正. 武帝嘗從容謂曰：「古人雲：『富貴不歸故鄉, 猶衣錦夜遊. 』」乃以雄為河州刺史. 雄先已為本縣令, 復有此授, 鄉裏榮之. 及皇太子西征吐穀渾, 雄自涼州從滕王逌先入, 功居多, 加上開府儀同三司. 從平並州, 拜上大將軍, 進爵趙郡公. 平鄴城, 進柱國. 宣政元年, 突厥寇幽州, 雄戰歿. 贈亳州總管.

子昇嗣. 以雄死王事, 授儀同大將軍.

侯植字仁幹, 其先上穀人也. 高祖恕, 為北地太守, 子孫因家於北地之三水.

植少倜儻, 有大節, 容貌奇偉, 武藝絕倫. 仕魏為義州刺史, 甚有政績. 後從孝武西遷, 賜姓侯伏侯氏. [八]從周文破沙苑, 戰河橋, 進大都督. 涼州刺史宇文仲和據州作逆, 植從開府獨孤信討禽之, 封肥城縣公, 賜姓賀屯氏. 後從於謹平江陵, 進驃騎大將軍、聞府儀同三司, 別封一子汧源縣伯.

周孝閔帝踐阼, 進爵郡公. 時帝幼沖, 晉公護執政, 植從兄龍恩為護所親. 及護誅趙貴, 諸宿將等多不自安. 植謂從兄龍恩曰：「主上春秋既富, 安危繫於數公, 若多誅戮, 自立威權, 何止社稷有累卵之危, 恐吾宗亦緣此敗. 兄安得知而不言！」龍恩竟不能用. 植又承間言於護曰：「公以骨肉之親, 當社稷之寄, 願推誠王室, 擬跡伊、周, 則率土幸甚.」護曰：「我誓以身報國, 卿豈謂吾有他志邪？」又聞其先與龍恩言, 乃陰忌之. 植懼不免禍, 遂以憂卒. 贈大將軍、平州刺史, 諡曰節. 子定嗣. 及護伏誅, 龍恩及其弟萬壽並預其禍. 武帝以植忠於朝廷, 特免其子孫.

李延孫, 伊川人也. 父長壽, 性雄豪, 少與蠻酋結託, 侵掠闕南. [九]魏孝昌中, 朝議恐其為亂, 乃以長壽為防蠻都督, 給其鼓節. 長壽盡其智力, 防遏群蠻, 伊川左右, 寇盜為之稍息. 永安之後, 長壽徒侶日盛, 魏帝藉其力用, 因而撫之. 累遷北華州刺史, 賜爵清河郡公. 及孝武西遷, 長壽率勵義士拒東魏. 後為廣州刺史. [一０]東魏遣行臺侯景攻之, 城陷, 遇害. 追贈太尉.

延孫亦雄武, 有將率才略, 少從長壽征討, 以勇敢聞. 賀拔勝為荊州刺史, 表延孫為都督, 肅清□路, 頗有力焉. 及長壽被害, 延孫乃還, 收集其父之眾. 自孝武西遷後, 朝士流亡. 廣陵王欣、錄尚書長孫承業、潁川王斌之、安昌王子均及建寧、江夏、隴東諸王並百官等攜持妻子來投延孫者, 即率眾衛送, 並贈以珍玩, 鹹達關中. 齊神武深患之, 遣行臺慕容紹宗等數道攻擊, 延孫大破之. 乃授延孫京南行臺、節度河南諸軍事、廣州刺史. 尋進車騎大將軍、儀同三司、大都督, 賜爵華山郡公. 延孫既蒙重委, 每以克清伊、洛為己任, 頻以寡擊眾, 威振敵境. 大統四年, 為其長史楊伯蘭所害. 贈司空.

子人傑, 有祖、父風. 官至開府儀同三司, 改封潁川郡公.

韋祐字法保, 京兆山北人也, 以字行. 為州郡著姓. 父義, 上洛郡守. 魏大統中, 以法保著勳, 追贈秦州刺史.

法保少好遊俠, 而質直少言, 所與交遊, 皆輕猾亡命. 父沒, 事母以孝聞. 慕李長壽之為人, 遂娶其女, 因寓居闕南. 正光末, 王公避難者或依之, 多得全濟, 以此為貴遊所德. 及孝武西遷, 法保赴行在所, 封固安縣男.

及長壽被害, 其子延孫收長壽餘眾, 守禦東境. 朝廷恐延孫兵少, 乃除法保東洛州刺史, 配兵數百, 以援延孫. [一一]法保至潼關, 弘農郡守韋孝寬謂曰：「恐子此役, 難以吉還.」法保曰：「古人稱不入獸穴, 不得獸子. 安危之事, 未可預量.」遂倍道兼行. 與延孫兵接, 乃並勢置柵於伏流. 未幾, 周文追法保與延孫還朝, 賞勞甚厚. 除河南尹. 及延孫被害, 法保乃率所部據延孫舊柵. 嘗與東魏戰, 流矢中頸, 從口中出, 久之乃蘇. 大統九年, 鎮九曲城. 及侯景以豫州附, 法保率兵赴. 景欲留之, 法保疑其貳, 乃固辭還所鎮. 十五年, 加驃騎大將軍、開府儀同三司, 尋進爵為公. 會東魏遣軍送糧饋宜陽, 法保潛邀之, 中流矢, 卒於陣. 諡曰莊.

子初嗣. 位開府儀同大將軍、閻韓防主.

陳欣字永怡, 宜陽人也. 少驍勇, 有氣俠, 姿貌魁岸, 同類鹹敬憚之. 孝武西遷後, 欣乃於辟惡山招集勇敢少年, 寇掠東魏, 仍密遣使歸附. 授立義大都督, 賜爵霸城縣男. 累遷宜陽郡守. 恭帝二年, 進位驃騎大將軍、開府儀同三司, 加侍中、宜陽邑大中正, 賜姓尉遲氏. 周文以欣著績累載, 贈其祖昆及父興孫俱為儀同三司, 位刺史. 東魏洛州刺史獨孤永業, 號有智謀, 往來境上. 欣與韓雄等恒令間諜覘其動靜, 齊兵每至, 輒破之. 故永業深憚欣等, 不敢為寇. 周孝閔帝踐阼, 進爵許昌縣公. 後除熊州刺史, 卒於州.

欣與韓雄裏閈姻婭, 少相親昵, 俱總兵境上三十餘載. 每禦扞, 二人相赴, 常若影響. 故數對勍敵, 而常保功名. 雖並有武力, 至於挽強射中, 欣不如雄；散財施惠, 得士眾心, 則雄不如欣. 身死之日, 將吏荷其恩德, 莫不感慟.

子萬敵嗣. 朝廷以欣雅得士心, 還令萬敵領其部曲.

魏玄字僧智, 其先任城人也, 後徙於新安. 玄少慷慨, 有膽略. 孝武西遷, 東魏北徙, 人情各懷去就, 玄每率鄉兵抗拒東魏. 芒山之役, 大軍不利, 宜陽、洛州皆為東魏守, 而玄母及弟並在宜陽. 玄以為忠孝不兩立, 乃率義徒還闕南鎮撫. 周文手書勞之, 除洛陽令, 封廣宗縣子.

周保定元年, 累遷驃騎大將軍、開府儀同三司, 鎮閻韓. 遷熊州刺史, 政存簡惠, 百姓悅之. 轉和州刺史、伏流防主, 進爵為公. 及齊將斛律明月率眾向宜陽, 兵威甚盛, 玄率眾禦之, 每戰輒克. 後以疾卒於位.

泉仚字思道, [一二]上洛豐陽人也. 世雄商洛, 自晉東度, 常貢屬江東. 曾祖景言, 魏太延五年率鄉裏歸化, 仍引王師平商洛. 拜建節將軍, 假宜陽郡守, 世襲本縣令, 封丹水侯. 父安志, 復為建節將軍、宜陽郡守, 領本縣令, 降爵為伯.

屳九歲喪父, 哀毀類於成人. 服闋襲爵, 年十二. 鄉人皇平、陳合等三百餘人詣州, 請仚為縣令. 州為申上. 時吏部尚書郭祚以仚年少, 請別選遣, 終此一限, 令仚代之. 宣武詔依皇平等所請. 巴俗事道, 尤重老子之術. 仚雖童幼, 而好學恬靜, 百姓安之. 尋以母憂去職. 縣中父老復表請起復本任. 後除上洛郡守. 及蕭寶夤反, 遣兵趣青泥, 圖取上洛, 豪族泉、杜二姓密應之. 仚與刺史董紹掩襲, 二姓散走, 寶夤亦退. 遷淅州刺史, 別封涇陽縣伯.

永安中, 大破梁將王玄真於順陽, 除東雍州刺史, 進爵為侯. 部人楊羊皮, 太保椿之從弟, 恃椿, 侵擾百姓. 守宰多被其陵侮, 皆畏而不敢言. 仚收之, 將加極法. 楊氏慚懼, 闔宗請恩. 自此豪右無敢犯者. 性又清約, 纖毫不擾於人. 在州五年, 每於鄉裏運米自給. 梁魏興郡與洛州接壤, 表請內屬. 詔仚為行臺尚書以撫納之. 大行臺賀拔嶽以仚昔蒞東雍, 為吏人所懷, 乃表仚復為刺史. 詔許之. 蜀人張國雋聚黨剽劫, 州郡不能制, 仚收戮之, 闔境清肅.

及齊神武專政, 孝武有西顧之心, 欲委仚以山南之事, 乃除洛州刺史. 未幾, 帝西遷. 齊神武率眾至潼關, 仚遣其子元禮禦之, 神武不敢進. 上洛人都督泉嶽, 其弟猛略與拒陽人杜窋等謀翻洛州以應東魏. [一三]仚知之, 殺嶽及猛略, 傳首詣闕. 大統元年, 加開府儀同三司, 兼尚書右僕射, 進爵上洛郡公. 仚志尚廉慎, 每除一官, 憂見顏色, 寢食輒減. 至是頻讓, 魏帝手詔不許. 三年, 高敖曹圍逼州城, 杜窋為其鄉導. 仚拒守旬餘, 矢盡援絕, 城乃陷焉. 謂敖曹曰：「泉仚力屈, 志不服也.」及竇泰被禽, 敖曹退走, 遂執仚而東, 以窋為刺史. 仚臨發, 密戒二子元禮、仲遵曰：「吾生平志願, 不過令長, 幸逢聖會, 位亞台司. 今爵祿既隆, 年齒又暮, 前途夷險, 抑亦可知. 汝等堪立功效, 不得以我在東, 遂虧臣節也.」乃揮涕而訣. 聞者莫不憤歎. 尋卒於鄴.

元禮少有志氣, 好弓馬, 頗閑草隸, 有士君子之風. 賜爵臨洮縣伯, 散騎常侍. 及洛州陷, 與仚俱被執而東. 元禮於路逃歸. 時杜窋雖為刺史, 然巴人素輕杜而重泉. 及元禮至, 與仲遵相見, 感父臨別之言, 潛與豪右結託. 遂率鄉人襲州城, 斬窋, 傳首長安. 朝廷嘉之, 代襲洛州刺史. 從周文戰於沙苑, 中流矢卒. 子貞嗣.

仲遵一名恭. 少謹實, 涉獵經史. 年十三為郡主簿, 十四為縣令. 及長, 有武藝. 高敖曹攻洛州, 與仚力戰拒守. 矢盡, 以棒杖扞之, 為流矢中目, 不堪復戰. 及城陷, 士卒歎曰：「若二郎不傷, 豈至於此！」仚之東也, 仲遵以被傷不行. 後與元禮斬窋, 以功封豐陽縣伯, 東豫州刺史. 及元禮戰沒, 復以仲遵為洛州刺史, 頗得譽.

大統十三年, 行荊州刺史事. 梁司州刺史柳仲禮每為邊寇, 周文令仲遵率鄉兵, 從開府楊忠討之. 梁隨郡守桓和拒守不降. 忠謂諸將曰：「先取仲禮, 則桓和不攻而自服也.」仲遵對曰：「若棄和深入, 仲禮未即就禽, 則首尾受敵, 此危道也.」忠從之. 仲遵以計由己出, 乃先登城, 遂禽和. 從擊仲禮, 又獲之. 進驃騎大將軍、開府儀同三司、本州大中正, 復行荊州刺史、十三州諸軍事. 尋遭母憂, 請終喪制, 不許. 大將軍王雄南征上津、魏興, 仲遵從雄討平之. 遂於上津置南洛州, 以仲遵為刺史. 仲遵留情撫接, 百姓安之.

初, 蠻帥杜青和自稱巴州刺史, 以州入附, 朝廷因其所據而授之, 仍隸東梁州都督. 青和以仲遵善於撫禦, 請隸仲遵. 朝議以山川非便, 弗之許也. 青和遂結安康酋帥黃眾寶等, 舉兵共圍東梁州. 復遣王雄討平之, 改巴州為洵州, 隸於仲遵. 先是東梁州刺史劉孟良在職貪婪, 人多背叛. 仲遵以廉簡處之, 群蠻帥服.

仲遵雖出自巴夷, 而有方雅之操, 歷官之處, 皆以清白見稱. 朝廷又以其父臨危抗節, 乃令襲爵上洛郡公, 舊封聽迴授一子. 尋出為都督、金州刺史. 卒官. 贈大將軍、三州刺史, 諡曰莊.

子□嗣. 位至開府儀同大將軍.

李遷哲字孝彥, 安康人也. 世為山南豪族, 仕於江左. 父元直, 仕梁, 歷東梁、衡二州刺史、散騎常侍、沌陽侯.

遷哲少修立, 有識度, 慷慨善謀畫. 起家文德主帥. [一四]其父為衡州, 留遷哲本鄉, 監統部曲事. 時年二十, 撫馭群下, 甚得其情. 後襲爵沌陽侯, 位都督、東梁州刺史. 侯景篡逆, 遷哲外禦邊寇, 自守而已.

大統十七年, 周文遣達奚武、王雄等略地山南, 遷哲軍敗, 遂降於武. 然猶意氣自若. 武乃執送京師. 周文責以不早歸國. 答曰：「

不能死節, 實以此愧耳.」周文深嘉之, 封沌陽縣伯.

恭帝初, 直州人樂熾、洋州人黃國等連結為亂. [一五]周文以遷哲信著山南, 乃令與開府賀若敦同經略. 熾等尋並平蕩, 仍與敦南出徇地. 遷哲先至巴州, 入其封郭. 梁巴州刺史牟安人開門請降[一六]. 安人子宗徹等猶據巴城不下, 遷哲攻剋之. 軍次鹿城, 城主遣使請降. 遷哲謂其眾曰：「納降如受敵, 吾觀其使, 瞻視猶高, 得無詐也？」遂不許之. 梁人果於道左設伏以邀遷哲, 遷哲進擊破之, 遂屠其城. 自此巴、濮之人, 降款相繼. 軍還, 周文賜以所服紫袍玉帶及所乘馬, 加授侍中、驃騎大將軍、開府儀同三司, 除直州刺史, 即本州也. 仍給軍儀鼓節, 令與田弘同討信州.

時信州為蠻酋向五子王等所圍, 弘遣遷哲赴援. 比至, 信州已陷. 五子王等聞遷哲至, 狼狽遁走. 遷哲入據白帝, 賀若敦等復至, 遂共追五子王等, 破之. 及田弘旋軍, 周文令遷哲留鎮白帝. 信州先無倉儲, 軍糧匱乏. 遷哲乃收葛根造粉, 兼米以給之, 遷哲亦自取供食. 時有異膳, 即分賜兵士. 有疾患者, 又親加醫藥. 以此軍中感之, 人思效命. 黔陽蠻田烏度、田烏唐[一七]等每抄掠江中, 為百姓患. 遷哲隨機出討, 殺獲甚多. 由是諸蠻畏威, 各送糧餼. 又遣子弟入質者千有餘家, 遷哲乃於白帝城外築城以處之. 並置四鎮, 以靜峽路. 自此寇抄頗息, 軍糧贍給焉. 周明帝初, 授都督、信州刺史. 二年, 進爵西城縣公.

武成元年, 朝於京師. 明帝甚禮之, 賜甲第及莊田等. 天和三年, 進位大將軍. 詔遷哲率金、上等諸州兵鎮襄陽. 五年, 陳將章昭達攻逼江陵, 梁明帝告急於襄州, 衛公直令遷哲往救焉. 遷哲率其所部守江陵外城, 自率騎出南門, 又令步兵自北門出, 兩軍首尾邀之, 陳人多投水死. 是夜, 陳人又竊於城西堞以梯登城, 登者已百數人. 遷哲又率驍勇扞之, 陳人復潰. 俄而大風暴起, 遷哲乘闇出兵擊其營, 陳人大亂, 殺傷甚眾. 江陵總管陸騰復破之於西隄, 陳人乃遁. 建德二年, 進爵安康郡公. 三年, 卒於襄州. 贈金州總管, 諡曰壯武.

遷哲累葉雄豪, 為鄉裏所服. 性復華侈, 能厚自奉養. 妾媵至有百數, 男女六十九人. 緣漢千餘裏間, 第宅相次, 姬媵之有子者, 分處其中, 各有僮僕侍婢閽人守護. 遷哲每鳴笳導從, 往來其間, 縱酒歡醼, 盡生平之樂. 子孫參見, 或忘其年名者, 披簿以審之.

長子敬仁, 先遷哲卒. 第六子敬猷嗣, 還統父兵, 位儀同大將軍.

遷哲弟顯, 位上儀同大將軍.

楊乾運字玄邈, 儻城興勢人也. 少雄武, 為鄉閭信服. 為安康郡守. 陷梁, 仕歷潼、南梁二州刺史. 及武陵王蕭紀稱尊號, 以乾運威服巴、渝, 乃拜梁州刺史, 鎮潼州, 封萬春縣公. 時紀與其兄湘東王繹爭帝. 乾運兄子略勸乾運歸附, 乾運然之. 會周文令乾運孫法洛至, 略即夜送之. 乾運送款, 周文密賜乾運鐵券, 授開府儀同三司、侍中、梁州刺史、安康郡公. 及尉遲迥征蜀, 遂降迥. 迥因此進軍成都, 數旬剋之. 及至京師, 禮遇隆渥. 尋卒於長安. 贈尚書右僕射. 子端嗣.

略亦以歸附功, 位至開府儀同三司、大將軍, [一八]封上庸縣伯.

乾運女婿樂廣, 安州刺史, 封安康縣公.

扶猛字宗略, 上甲黃土人也. 其種落號白獸蠻. 猛仕梁, 位南洛、北司二州刺史, 封宕渠縣男. 魏廢帝元年, 以眾降. 周文厚加撫納, 復爵宕渠縣男, 割二郡為羅州, 以猛為刺史. 令從開府賀若敦南討信州. 敦令猛直道白帝, 所由之路, 人跡不通. 猛乃梯山捫葛, 備歷艱阻, 遂入白帝城. 撫慰人夷, 莫不悅附. 以功進開府儀同三司. 俄而信州蠻反, 猛復從賀若敦平之, 進爵臨江縣公. 後從田弘破漢南諸蠻, 進位大將軍. 卒.

陽雄字元略, 上洛邑陽人也. 累葉豪族. 父猛, 從孝武西遷, 以功封郃陽伯, 位征東將軍、揚州刺史.

雄起家奉朝請, 以軍功封安平縣侯. 得子孫相襲拜邑陽郡守[一九]. 累遷平州刺史, 進爵玉城縣公, 加開府儀同三司、驃騎大將軍. 歷京兆尹、戶部中大夫, [二０]進位大將軍, 轉中外府長史, 遷江陵總管, 改封魯陽縣公. 卒於鎮. 追封郡公, 諡曰懷. 雄善附會, 能自謀身, 故任兼出內, 保全爵祿. 子長寬嗣.

席固字子堅, 其先安定人也. 高祖衡, 因姚氏之亂, 寓居襄陽, 仕晉, 為建威將軍, 遂為襄陽著姓.

固少有遠志. 梁大同中, 為齊興郡守. 久居郡職, 士多附之, 遂有親兵千餘人. 梁元帝時, 遷興州刺史, 軍人募從者至五千餘人. 固欲自據一州, 以觀時變. 大統中, 以地歸魏. 時周文方南取江陵, 西定蜀、漢, 聞固至, 甚禮遇之. 就拜使持節、驃騎大將軍、開府儀同三司、大都督、侍中、豐州刺史, 封新豐縣公. 後轉湖州刺史, 啟求入覲. 及至, 進爵靜安郡公. 尋拜昌歸憲三州諸軍事、昌州刺史. 固居家孝友, 蒞官頗有聲績. 卒於州, 贈大將軍、五州刺史, 諡曰肅, 敕襄州賜其墓田. 子雅嗣.

雅字彥文. 性方正, 少以孝聞. 位大將軍.

雅弟英, 上開府儀同大將軍.

任果字靜鸞, 南安人也. 本方隅豪族. 父褒, 仕梁, 為沙州刺史、新巴縣公.

果性勇決, 志在立功. 魏廢帝元年, 率所部來附. 周文嘉其遠至, 待以優禮. 果因面陳取蜀策, 深被納之. 乃授沙州刺史、南安縣公. 從尉遲迥伐蜀. 尋進授驃騎大將軍、開府儀同三司. 及成都平, 除始州刺史. 周文以其方隅首領, 早立忠節, 進爵樂安郡公, [二一]賜以鐵券, 聽相傳襲, 並賜路車駟馬及儀衛等以光寵之. 尋為刺客所害.

論曰：王傑、王勇、宇文虯、耿豪、高琳、李和、伊婁穆、侯植等鹹以果毅之姿, 效節擾攘之際, 各能屠堅覆銳, 自致其功, 高爵厚位, 固其宜也. 仲尼稱無求備於一人, 信矣. 夫文士懷溫恭之操, 其弊也懦弱；武夫稟剛烈之資, 其弊也敢悍. 故有使酒不遜之禍, 拔劍爭功之尤, 大則莫全其生, 小則僅而獲免. 耿豪、王勇不其然乎！

李延孫、韋祐、陳欣、魏玄等以勇略之姿, 受扞城之委. 灌瓜贈藥, 雖有愧於昔賢；禦侮折衝, 足方駕於前烈. 用能觀兵伊、洛, 保據崤、函, 齊人阻西路之謀, 周朝緩東貢之慮, [二二]皆其力也.

泉仚長自山穀, 素無月旦之譽, 而臨難慷慨, 無失人臣之節, 豈非蹈仁義之徒歟！元禮、仲遵, 聿遵其志, 卒成功業, 庶乎克負荷矣.

李遵哲、楊乾運、席固之徒, 屬方隅擾攘, 鹹知委質, 遂享爵位, 以保終始. 觀遷哲之對周文, 有尚義之氣. 乾運受任武陵, 乖事人之道. 若乃校其優劣, 固不可同年而語. 陽雄任兼文武, 聲著土內, [二三]抑亦志能之士也.

舊史有代人宇文盛, 字保興, 以武毅顯, 盛弟丘, 字胡奴, 盛子述, 位柱國, 並有傳. 然事無足可紀. 盛見子述傳首, 丘略之雲. 校勘記

[一]　後與隨公楊忠自漠北伐齊　諸本「漠」作「漢」. 按王傑隸楊忠進攻北齊, 事見周書卷一九楊忠傳. 當時是取道武川, 與突厥會師入並州, 與漢北無關. 「漢」乃「漠」之訛, 今據改.

[二]　大軍不利　錢氏考異卷四０雲：「『大軍』上脫『芒山之戰』四字.」按周書卷二九、通志卷一五八王勇傳, 此上有「邙山之戰, 勇率敢死之士三百人, 大呼直進, 出入衝擊, 殺傷甚多, 敵人無敢當者. 是役也」三十四字. 這裏必有脫文.

[三]　文令探籌取之　通志無「文」字, 周書作「又」. 疑「文」是「又」之訛, 或「文」上脫「周」字.

[四]　帝朝已革　周書卷二九李和傳作「市朝已革」. 按「帝」當是「市」之訛.

[五]　若伊尹阿衡於殷　「若」, 周書卷二九、通志卷一五八伊婁穆傳都作「昔」, 疑「若」是「昔」之訛.

[六]　卒於刺史　按周書卷二九達奚寔傳雲：「出為文州刺史, 卒於官.」此當脫「文州」二字.

[七]　後拜中大夫　周書卷二九劉雄傳作「中散大夫」. 按當時無單稱中大夫之官, 疑此脫「散」字.

[八]　賜姓侯伏侯氏　諸本「伏」下脫「侯」字, 據周書卷二九侯植傳補.

[九]　侵掠闕南　北、殿二本及周書卷四三、通志卷一五八李延孫傳「闕」作「關」. 按本卷韋祐傳、魏玄傳並見「闕南」, 周書韋祐、魏玄傳也都作「關」. 魏書卷四四費穆傳, 言李洪於陽城起兵反魏, 穆往鎮壓, 「破於關口之南」. 據魏書地形志中, 洛州陽城郡有陽城關, 則所謂「關南」, 當即指陽城關之南. 疑周書是.

[一０]後為廣州刺史　諸本「廣」作「黃」, 周書、通志作「廣」. 按西魏無「黃州」, 廣州見魏書地形志中, 州治魯陽, 即在陽城關之南. 下文言延孫亦官廣州刺史, 蓋父子並以當地土豪, 先後繼任. 「黃」乃「廣」之訛, 今據改.

[一一]配兵數百以援延孫　諸本「援」訛作「授」, 據周書卷四三韋祐傳改.

[一二]泉仚字思道　周書卷四四「仚」作「企」, 未知孰是. 本書統一作「仚」.

[一三]其弟猛略與拒陽人杜窋等謀翻洛州以應東魏　諸本「拒」作「順」, 周書三朝本作「拒」. 按魏書地形志下, 順陽郡順陽縣屬荊州, 上洛縣、拒陽縣並屬洛州上洛郡. 本傳說杜窋與上洛人泉嶽等「

謀翻洛州」. 又說泉、杜二姓是上洛豪族, 則窋當是拒陽人. 若作「

順陽」, 則是荊州屬縣, 安能「謀翻洛州」？今據周書改.

[一四]起家文德主帥　諸本「帥」訛作「師」, 據周書卷四四李遷哲傳改. 文德主帥又見周書卷四七姚僧垣傳、梁書卷三二陳慶之傳.

[一五]洋州人黃國等連結為亂　周書「人」下有「田越金州人」五字, 此當是誤脫. 但通鑑卷一六五及通志卷一五八李遷哲傳亦無此五字, 今不補.

[一六]梁巴州刺史牟安人開門請降　周書「人」作「民」, 北史避唐諱改.

[一七]田烏唐　周書作「田都唐」. 按周書卷四九蠻傳亦作「田都唐」, 本書卷九五蠻傳省作「田唐」. 疑作「田唐」是, 「烏」是涉「田烏度」之「烏」而誤.

[一八]位至開府儀同三司大將軍　周書卷四四楊乾運傳附見兄子略, 雲：「建德末, 位至開府儀同大將軍.」按周武帝建德四年改開府儀同三司為開府儀同大將軍(見周書卷六武帝紀), 則建德末無開府儀同三司. 此「三司」二字衍文.

[一九]以軍功封安平縣侯得子孫相襲拜邑陽郡守　周書卷四四陽雄傳作「世襲邑陽郡守」. 按封爵世襲乃慣例, 何必特書？蓋陽雄是地方豪族, 故得世襲郡守, 猶如泉仚之世襲本縣令. 這是當時對朝廷控制不到的地方勢力的羈縻辦法, 故書之. 北史誤, 今於「侯」字下斷句.

[二０]歷京兆尹戶部中大夫　諸本脫「尹」字, 據周書補.

[二一]進爵樂安郡公　周書卷四四任果傳「樂安」作「安樂」. 按隋書地理志上普安郡注雲：「梁置南梁州, 後改為安州. 西魏改為始州.」普安縣下注雲：「舊曰南安, 西魏改曰普安, 置普安郡.」任果先為南安縣公, 即其本縣. 又為始州刺史, 即其本州. 此「樂安」疑是「普安」之訛. 任果當是由南安縣公進為普安郡公, 仍是本郡. 周書作「安樂」, 更誤.

[二二]齊人阻西路之謀周朝緩東貢之慮　周書卷四三史臣論「路」作「略」, 「貢」作「顧」. 疑是.

[二三]聲著土內　按陽雄本傳雲：「故任兼出內, 保全爵祿.」此「土內」當為「出內」之訛. 周書卷四四史臣論作「聲著中外」. 「出內」即「中外」之意. 本書卷六一竇毅傳亦有「任兼出內」語, 可証.

北史卷六十七 列傳第五十五

崔彥穆　楊纂　段永　令狐整子熙　唐永子瑾　柳敏子昂　王士良

崔彥穆字彥穆, 清河東武城人, 魏司空安陽侯林之九世孫也. 曾祖顗, 後魏平東府諮議參軍. 祖蔚, 遭從兄司徒浩之難, 南奔江左. 仕宋, 為給事黃門侍郎、汝南義陽二郡守. 延興初, 復歸於魏, 拜潁川郡守, 因家焉. 後終於郢州刺史. 父幼, [一]位終永昌郡守. 隋開皇初, 以獻皇後外曾祖, 追贈上開府儀同三司、新州刺史.

彥穆幼明悟, 神彩卓然. 魏吏部尚書隴西李神雋, 有知人之鑒, 見而歎曰：「王佐才也.」永安末, 除司徒府參軍事, 再遷大司馬從事中郎. 孝武西遷, 彥穆時不得從. 大統三年, 乃與兄彥珍於成皋舉義, 因攻拔滎陽, 禽東魏郡守蘇淑. 仍與鄉郡王元洪威攻潁川, 斬其刺史李景遺. [二]即拜滎陽郡守, 尋賜爵千乘縣侯. 十四年, 授散騎常侍、司農卿. 時軍國草創, 眾務殷繁, 周文乃引彥穆入幕府, 兼掌文翰. 及於謹伐江陵, 彥穆以本官從平之.

周明帝初, 進驃騎大將軍、開府儀同三司. 俄拜安州刺史, 總管十二州諸軍事. 入為禦正大夫. 陳氏請敦鄰好, 詔彥穆使焉. 彥穆風韻閑曠, 器度方雅, 善玄言, 解談謔, 甚為江表所稱. 轉戶部中大夫, 進爵為公. 天和三年, 聘齊還, 除金州刺史, 總管七州諸軍事, 進位大將軍. 尋徵拜小司徒.

及宣帝崩, 隋文帝輔政, 三方起兵, 以彥穆為行軍總管, 與襄州總管王誼討司馬消難. 軍次荊州, 總管獨孤永業有異志, 遂收而戮之. 及事平, 隋文帝徵王誼入朝, 即以彥穆為襄州刺史, 總管六州諸軍事, 加授上大將軍, 進爵東郡公. 頃之, 永業家自理得雪, 彥穆坐除名. 尋復官爵. 開皇元年卒. 子君綽嗣.

君綽性夷簡, 博覽經史, 有父風. 大象末, 丞相府賓曹參軍.

君綽弟君肅, 解巾道王侍讀, 大象末, 潁川郡守.

楊纂, 廣寧人也. 父安仁, 魏朔州鎮將. 纂少慷慨有志略, 勇力兼人. 年二十, 從齊神武起兵於信都, 以軍功, 稍遷武州刺史. [三]自以賞薄, 志懷怨憤, 每歎曰：「大丈夫富貴何必故鄉！若以妻子經懷, 豈不沮人雄志！」大統初, 乃間行入關. 周文執纂手曰：「人所貴者忠義也, 所懼者危亡也, 其能不憚危亡, 蹈茲忠義者, 今方見之於卿耳.」即授征南將軍、大都督, 封永興縣侯.

從周文解洛陽圍, 經河橋、芒山之戰, 纂每先登, 軍中鹹推其敢勇. 累遷驃騎大將軍、開府儀同三司, 加侍中, 進爵為公, 賜姓莫胡盧氏. 俄授岐州刺史. 周孝閔帝踐阼, 進爵宋熙郡公. 保定元年, 位大將軍, 改封隴東郡公, 除隴州刺史. 從隋公楊忠東伐, 至並州而還. 天和六年, 進授柱國大將軍, 轉華州刺史.

纂性質樸, 又不識文字, 前後蒞職, 但推誠信而已. 吏人以其忠恕, 頗亦懷之. 尋卒於州.

子睿, 位至上柱國、漁陽郡公.

段永字永賓, 其先遼西石城人, 晉幽州刺史疋磾之後也. 曾祖愄, 仕魏黃龍鎮將, 因徙高陸之河陽焉. [四]

永幼有志操, 閭裏稱之. 魏正光末, 北鎮擾亂, 遂攜老幼, 避地中山. 後赴洛陽, 拜平東將軍, 封沃陽縣伯. 青州人崔社客舉兵反, 永討平之. 進爵為侯, 除左光祿大夫.

時有賊魁元伯生, 西自崤、潼, 東至鞏、洛, 屠陷城壁, 所在為患. 孝武遣京畿大都督疋婁昭討之, 昭請以五千人行. 永進曰：「此賊既無城柵, 唯以寇抄為資, 取之在速, 不在眾也. 若星馳電發, 出其不虞, 精騎五百足矣.」帝然其計, 於是命永代昭, 以五百騎倍道兼進, 遂破平之.

及帝西遷, 永時不及從. 大統初, 乃結宗人, 潛謀歸款. 密與都督趙業等襲斬西中郎將慕容顯和, 傳首京師. 以功別封昌平縣子, 徐州刺史. [五]從禽竇泰, 復弘農, 破沙苑, 並有戰功, 進爵為公. 河橋之役, 永力戰先登, 授南汾州刺史. 累遷驃騎大將軍、開府儀同三司, 賜姓爾綿氏. 廢帝元年, 授恒州刺史. 於時朝貴多其部人, 謁永之日, 冠蓋盈路, 當時榮之. 周孝閔帝踐阼, 進爵廣城郡公. 歷文、瓜二州刺史, 戶部中大夫. 保定四年, 拜大將軍. 永歷任內外, 所在頗有聲稱, 輕財好士, 朝野以此重焉.

天和四年, 授小司寇. 尋為右二軍總管, 率兵北道講武. 遇疾, 卒於賀葛城. 喪還, 武帝親臨, 贈使持節、柱國大將軍、同華等五州刺史, 諡曰基.

子岌嗣. 位至儀同三司、兵部下大夫.

令狐整字延保, 敦煌人也, 本名延. 世為西土冠冕. 曾祖嗣, 祖紹安, 官至郡守, 鹹為良二千石. 父虯, 早以名德著聞, 仕歷瓜州司馬、敦煌郡守、郢州刺史, 封長城縣子. 魏大統末, 卒於家. 周文帝傷悼之, 遣使者監護喪事, 又敕鄉人為營墳壟. 贈龍驤將軍、瓜州刺史.

整幼聰敏, 沈深有識量, 學藝騎射, 並為河右所推. 刺史魏東陽王元榮辟整為主簿, 加盪寇將軍. 整進趨詳雅, 對揚辯暢, 謁見之際, 州府傾目. 榮器整德望, 嘗謂僚屬曰：「令狐延保, 西州令望, 方成重器, 豈州郡之職所可縶維？但一日千裏, 必基武步, 寡人當委以庶務, 畫諾而已.」

頃之, 孝武西遷, 河右擾亂. 榮杖整防扞, 州境獲寧. 及鄧彥竊據瓜州, 拒不受代, 整與開府張穆等密應使者申徽, 執彥送京師. 周文嘉其忠節, 表為都督. 尋而城人張保又殺刺史成慶, 與涼州刺史宇文仲和構逆, 規據河西. 晉昌人呂興等復害郡守郭肆, 以郡應保. 初, 保等將圖為亂, 慮整守義不從, 既殺成慶, 因欲及整. 然人之望, 復恐其下叛之, 遂不敢害. 雖外加禮敬, 內甚忌整. 整亦偽若親附, 而密欲圖之. 陰令所親說保曰：「君與仲和結為脣齒, 今東軍漸逼涼州, 彼勢孤危, 恐不能敵. 若或摧衄, 則禍及此土. 宜分遣銳師, 星言救援. 二州合勢, 則東軍可圖. 然後保境息人, 計之上者.」保然之, 而未知所任. 整又令說保曰：「歷觀成敗, 在於任使, 所擇不善, 旋致傾危. 令狐延保兼資文武, 才堪統禦, 若使為將, 蔑不濟矣.」保納其計, 且以整父兄等並在城中, 弗之疑也, 遂令整行. 整至玉門郡, [六]召集豪傑, 說保罪逆, 馳還襲之. 先定晉昌, 斬呂興, 進軍擊保. 州人素服整威名, 並棄保來附. 保遂奔吐穀渾.

眾議推整為刺史. 整曰：「本以張保肆逆, 殺害無辜, 闔州之人, 俱陷不義. 今者同心, 務在除凶, 若共相推薦, [七]復恐效尤致禍.」於是乃推波斯使主張道義行州事. 具以狀聞. 詔以申徽為刺史. 徵整赴闕, 授壽昌郡守, 封襄武縣男. 周文謂整曰：「卿早建殊勳, 今官位未足酬賞, 方當與卿共平天下, 同取富貴.」遂立為瓜州義首.

整以國難未寧, 常願舉宗效力, 遂率鄉親二千餘人入朝, 隨軍征討. 整善於撫馭, 躬同豐約, 是以士眾並忘羈旅, 盡其力用. 周文嘗從容謂整曰：「卿遠祖[立忠而去, 卿今]立忠而來, [八]可謂積善餘慶, 世濟其美者也.」整遠祖漢建威將軍邁, 不為王莽屈, 其子稱避地河右, 故周文稱之雲. 累遷驃騎大將軍、開府儀同三司, 加侍中. 周文又謂整曰：「卿勳同婁、項, 義等骨肉, 立身敦雅, 可以範人.」遂賜姓宇文氏, 並賜名整焉. 宗人二百餘戶, 並列屬籍.

周孝閔帝踐阼, 拜司憲中大夫, 處法平允, 為當時所稱. 進爵彭城縣公. [九]初, 梁興州刺史席固以州來附, 周文以固為豐州刺史. 固蒞職既久, 猶習梁法, 凡所施為, 多虧政典. 朝議密欲代之, 而難其選. 令整權鎮豐州, 委以代固之略. 整廣布威恩, 傾身撫接, 數月之間, 化洽州府. 於是除整豐州刺史, 以固為湖州. 豐州舊不居民中, 賦役參集, 勞逸不均. 整請移居武當, 詔可其奏. 獎勵撫導, 遷者如歸, 旬月之間, 城府周備. 固之遷也, 其部曲多願留為整左右, 整諭以朝制, 弗之許焉, 莫不流涕而去. 及整秩滿代至, 人吏戀之, 老幼送整, 遠近畢集, 數日停留, 方得出界. 其得人心如此.

拜禦正中大夫, 出為中華郡守, 轉同州司會, 遷始州刺史. 整雅識情偽, 尤明政術, 恭謹廉慎, 常懼盈滿, 故歷居內外, 所在見稱. 進位大將軍. 晉公護之初執政也, 欲委整以腹心. 整辭不敢當, 頗忤其意, 護以此疏之. 及護誅, 附會者鹹伏法, 而整獨保全. 時人稱其先覺. 卒. 贈本官, 加四州諸軍事、鄜州刺史, 諡曰襄. 子熙嗣.

熙字長熙. 性嚴重, 有雅量, 雖在私室, 終日儼然. 不妄通賓客, 凡所交結, 必一時名士. 博覽群書, 尤明三禮, 善騎射, 頗知音律. 起家以通經為吏部上士, 轉夏官府都上士, 俱有能名. 以母憂去職, 殆不勝喪. 其父戒之曰：「大孝在於安親, 義不絕嗣. 吾今見存, 汝又隻立, 何得過爾毀頓, 貽吾憂也？」熙自是稍加饘粥. 服闋, 除少駕部. 復丁父憂, 非杖不起. 人有聞其哭聲, 莫不為之下泣.

河陰之役, 詔令墨衰從事, 授職方下大夫, 襲彭城縣公. 及武帝平齊, 以留守功, 進位儀同. 歷司勳、吏部二曹中大夫, 甚有當時譽. 隋文帝受禪之際, 熙以本官行納言事. 尋除司徒左長史, 加上儀同, 進爵河南郡公. 時吐穀渾寇邊, 以行軍長史從元帥元諧討之, 以功進上開府.

後拜滄州刺史, 在職數年, 風教大洽, 稱為良二千石. 開皇四年, 上幸洛陽. 熙來朝, 吏人恐其遷, 悲泣於道. 及還, 百姓出境迎謁, 歡叫盈路. 在州獲白烏、白獐、嘉麥, 甘露降於庭前柳樹. 八年, 徙為河北道行臺度支尚書. 吏人追思, 相與立碑頌德. 及行臺廢, 累遷鴻臚卿. 後以本官兼吏部尚書, 往判五曹尚書事, 號為明幹. 上甚任之. 及上祠太山, 還次汴州, 惡其殷盛, 多有姦俠, 以熙為汴州刺史. 下車, 禁遊食, 抑工商, 人有向術開門者杜之, 船客停於郭外, 星居者勒為聚落, 僑人逐令歸本, 其有滯獄, 並決遣之, 令行禁止. 上聞而嘉之, 顧侍臣曰：「鄴都, 天下難臨處, 敕相卅刺史豆盧通, 令習熙法.」其年來朝, 考績為天下之最. 賜帛三百疋, 頒告天下.

以嶺南夷數起亂, 徵拜桂州總管、十七州諸軍事, 許以便宜從事, 刺史已下官, 得承制補授, 給帳內五百人. 賜帛五百疋, [一０]發傳送其家累, 改封武康郡公. 熙至部, 大弘恩信. 其溪洞渠帥更相謂曰：「前總管皆以兵威相脅, 今者乃以手教相諭, 我輩其可違乎！」於是相率歸附. 先是州縣生梗, 長吏多不得之官, 寄政於總管府. 熙悉遣之, 為建城邑, 開設學校, 人夷感化焉.

時有甯猛力者, 與陳後主同日生, 自言貌有貴相, 在陳世已據南海. 平陳後, 文帝因而撫之, 即拜安州刺史. 然驕倨恃險, 未常參謁. 熙手書諭之, 申以交友之分. 其母有疾, 熙復遺以藥. 猛力感之, 詣府請謁, 不敢為非. 熙以州縣多有同名, 於是奏改安州為欽州, 黃州為峰州, 利州為智州, 德州為驩州, 東寧州為融州. 上皆從之. 在職數年, 上表以年老疾患, 請解所任. 優詔不許, 賜以醫藥.

熙奉詔令交州渠帥李佛子入朝, 佛子欲為亂, 請至仲冬上道. 熙意在羈縻, 遂從之. 有人詣闕, 訟熙受佛子賂而捨之. 上聞. 佛子反問至, [一一]上大怒, 以為信然, 遣使鎖熙詣闕. 熙性素剛, 鬱鬱不得志, 行至永州, 憂憤病卒. 上怒不解, 沒其家財. 及行軍總管劉方禽佛子送京師, 言熙實無贓. 上悟, 乃召其四子聽仕. 少子德棻最知名.

整弟休, 幼聰敏, 有文武材用. 與整同起兵逐張保, 授帥都督. 後為中外府樂曹參軍. 時諸功臣多為本州刺史. 晉公護謂整曰：「以公勳望, 應得本州, 但朝廷藉公委任, 無容遠出. 然公一門之內, 須有衣錦之榮.」乃以休為敦煌郡守. 在郡十餘年, 甚有政績. 卒於合州刺史.

唐永, 北海平壽人也. 本居晉昌之憤安縣, 晉亂, 徙於丹陽[一二]. 祖揣, 始還魏, 官至北海太守, 因家焉. 父倫, 青州刺史.

永身長八尺, 少耿介, 有將帥才, 讀班超傳, 慨然有萬裏之志. 正光中, 為北地太守, 當郡別將. 俄而賊將宿勤明達、車金雀等寇郡境, 永擊破之, 境內稍安. 永善馭下, 士人競為之用. 臨陣常著帛裙襦, [一三]把角如意以指麾處分, 辭色自若. 在北地四年, 與賊數十戰, 未常敗北. 時人語曰：「莫陸梁, 恐爾逢唐將.」永所營處, 至今猶稱唐公壘也. 行臺蕭寶夤表永為南豳州刺史, [一四]夷人送故者, 莫不垂淚, 當路遮留, 隨數日, 始得出境.

大統元年, 拜東雍州刺史, 尋加衛將軍, 封平壽伯. 卒, 贈司空公. 永性清廉, 家無蓄積, 妻子不免飢寒, 世以此稱之.

子陵, 少習武藝, 頗閑吏職, 位大都督、應州刺史、車騎大將軍、儀同三司.

陵子悟, 美風儀, 博涉經史, 文詠可觀. 周大象中, 頗被宣帝任遇, 位至內史下大夫、漢陽公. 隋文帝得政, 廢於家而卒. 陵弟瑾.

瑾字附璘. 性溫恭, 有器量, 博涉經史, 雅好屬文. 身長八尺二寸, 容貌甚偉. 年十七, 周文聞其名, 乃貽永書曰：「聞公有二子, 曰陵、曰瑾, 陵從橫多武略, 瑾雍容富文雅, 可並遣入朝, 孤欲委以文武之任.」因召拜尚書員外郎、相府記室參軍事. 軍書羽檄, 瑾多掌之. 從破沙苑, 戰河橋, 並有功, 封姑臧縣子. 累遷尚書右丞、吏部郎中. 於時魏室播遷, 庶務草創, 朝章國典, 瑾並參之. 遷戶部尚書, 進位驃騎大將軍、開府儀同三司, 賜姓宇文氏.

時燕公於謹, 勳高望重, 朝野所屬. 白周文, 言瑾學行兼修, 願與之同姓, 結為兄弟, 庶子孫承其餘論, 有益義方. 周文歎異者久之, 更賜瑾姓萬紐於氏. 謹乃深相結納, 敦長幼之序；瑾亦庭羅子孫, 行弟姪之敬. 其為朝望所宗如此. 進爵臨淄縣伯. 轉吏部尚書, 銓綜衡流, 雅有人倫之鑒. 以父憂去職, 尋起令視事. 時六尚書皆一時之秀, 周文自謂得人, 號為六俊, 然瑾尤見器重.

於謹南伐江陵, 以瑾為元帥府長史, 軍中謀略, 多出瑾焉. 江陵既平, 衣冠仕伍, 並沒為僕隸. 瑾察其才行有片善者, 輒議免之, 賴瑾獲濟者甚眾. 時論多焉. 及軍還, 諸將多因虜掠, 大獲財物. 瑾一無所取, 唯得書兩車, 載之以歸. 或白周文曰：「唐瑾大有輜重, 悉是梁朝珍玩.」周文初不信之, 然欲明其虛實, 密遣使檢閱之, 唯見墳籍而已. 乃歎曰：「孤知此人來二十許年, 明其不以利幹義. 向若不令檢視, 恐常人有投杼之疑. 孤所以益明之耳. 凡受人委任當如此也.」論平江陵功, 進爵為公.

六官建, 授禮部中大夫. 出為蔡州刺史, 歷拓州、硤州, 所在皆有德化, 人吏稱之. 轉荊州總管府長史. 入為吏部中大夫, 歷禦正、納言、內史中大夫. 曾未十旬, 遂遷四職, 搢紳鹹以為榮. 久之, 除司宗中大夫, 兼內史. 尋卒於位. 贈小宗伯, 諡曰方.

瑾性方重, 有風格, 退朝休假, 恒著衣冠以對妻子, 遇迅雷風烈, 雖閑夜晏寢, 必起, 冠帶端笏危坐. 又好施與, 家無餘財, 所得祿賜, 常散之宗族, 其尤貧乏者, 又割膏腴田宅以振之. 所留遺子孫者, 並墝埆之地. 朝野以此稱之. 撰新儀十篇, 所著賦、頌、碑、誄二十餘萬言. 孫大智嗣.

瑾次子令則, 性好篇章, 兼解音律, 文多輕艷, 為時人所傳. 天和初, 以齊馭下大夫使於陳. 大象中, 官至樂部下大夫. 仕隋, 位太子左庶子. 皇太子勇廢, 被誅.

柳敏字白澤, 河東解縣人, 晉太常純之七世孫也. 父懿, 魏車騎大將軍、儀同三司、汾州刺史.

敏九歲而孤, 事母以孝聞. 性好學, 涉獵經史, 陰陽蔔筮之術, 靡不習焉. 年未弱冠, 起家員外散騎侍郎. 累遷河東郡丞. 朝議以敏之本邑, 故有此授. 敏雖統禦鄉裏, 而處物平允, 甚得時譽. 及周文剋復河東, 見而器異之, 乃謂之曰：「今日不喜得河東, 喜得卿也.」即拜丞相府參軍事.

俄轉戶曹參軍, 兼記室. 每有四方賓客, 恒令接之, 爰及吉凶禮儀, 亦令監綜. 又與蘇綽等修撰新制, 為朝廷政典. 遷禮部郎中, 封武城縣子, 加帥都督, 領本鄉兵. 俄進大都督. 遭母憂, 居喪, 旬日之間, 鬢髮半白. 尋起為吏部郎中, 毀瘠過禮, 杖而後起. 周文見而歎異之, 特加廩賜. 及尉遲迥伐蜀, 以敏為行軍司馬, 軍中籌略, 並以委之. 益州平, 進驃騎大將軍、開府儀同三司, 加侍中, 遷尚書, 賜姓宇文氏. 六官建, 拜禮部中大夫.

周孝閔帝踐阼, 進爵為公. 又除河東郡守, 尋復徵拜禮部. 出為郢州刺史, 甚得物情. 及將還朝, 夷夏士人, 感其惠政, 並齎酒餚及物產候之於路. 敏乃從他道而還. 復拜禮部, 後改禮部為司宗, 仍以敏為之.

敏操履方正, 性又恭勤, 每日將朝, 必夙興待旦. 又久處臺閣, 明練故事, 近儀或乖先典者, 皆案據舊章, 刊正取中. 遷小宗伯, 監修國史. 轉小司馬, 又監修律令. 進位大將軍, 出為鄜州刺史, 以疾不之部. 武帝平齊, 進爵武德郡公. 敏自建德以後, 寢疾積年, 武帝及宣帝並親幸其第問疾焉. 開皇元年, 進位上大將軍、太子太保. 其年卒. 贈五州諸軍事、晉州刺史. 臨終戒其子等, 喪事所須, 務從簡約. 其子等並涕泣奉行. 少子昂.

昂字千裏. 幼聰穎有器識, 幹局過人. 周武帝時, 為內史中大夫、開府儀同三司, 賜爵文城郡公, 當途用事, 百僚皆出其下. 昂竭誠獻替, 知無不為, 謙虛自處, 未嘗驕物, 時論以此重之. 武帝崩, 受遺輔政, 稍被宣帝疏, 然不離本職. 隋文帝為丞相, 深自結納. 文帝以為大宗伯. 拜日, 遂得偏風, 不能視事. 文帝受禪, 疾愈, 加上開府, 拜潞州刺史. 昂見天下無事, 上表請勸學行禮. 上覽而善之, 優詔答昂, 自是天下州縣皆置博士習禮焉. 昂在州, 甚有惠政, 卒官.

子調, 歷祕書郎、侍禦史. 左僕射楊素嘗於朝堂見調, 因獨言曰：「柳條通體弱, 獨搖不須風.」調歛版正色曰：「調信無取, 公不當以為侍禦；信有可取, 不應發此言. 公當具瞻之地, 樞機何可輕發！」素甚奇之. 煬帝嗣位, 累遷尚書左司郎中. 時王綱不振, 朝士多贓貨, 唯調清素守常, 為時所美, 然幹用非其所長.

王士良字君明, 其先太原晉陽人也. 後因晉亂, 避地涼州. 魏太武平沮渠氏, 曾祖景仁歸魏, 為敦煌鎮將. 祖公禮, 平城鎮司馬, 因家於代. 父延, 蘭陵郡守.

士良少修謹, 不妄交遊. 孝莊末, 尒朱仲遠啟為府參軍事. 歷大行臺郎中、諫議大夫, 封石門縣男. 後與紇豆陵步藩交戰, 軍敗, 為藩所禽, 遂居河右. 偽行臺紇豆陵伊利欽其才, 擢授右丞, 妻以孫女. 士良既為姻好, 便得盡言, 遂曉以禍福, 伊利等即歸附. 朝廷嘉之. 太昌初, 進爵晉陽縣子, 尋進爵琅邪縣侯, 授太中大夫、右將軍. 出為殷州車騎府司馬.

東魏徙鄴之後, 置京畿府, 專典兵馬. 時齊文襄為大都督, 以士良為司馬, 領外兵參軍. 尋遷長史, 加安西將軍, 徙封符壘縣侯. 武定初, 除行臺右中兵郎中, 又轉大將軍府屬、從事中郎, 仍攝外兵事. 王思政鎮潁川, 齊文襄率眾攻之, 授士良大行臺左丞, 加鎮西將軍, 進爵為公, 令輔其弟演於並州居守.

齊文宣即位, 入為給事黃門侍郎, 領中書舍人, 仍總知並州兵馬事, 加征西將軍, 別封新豐縣子. 俄除驃騎將軍、尚書吏部郎中. 文宣自晉陽赴鄴宮, 復以士良為尚書左丞, 統留後事. 仍遷禦史中丞, 轉七兵尚書. 未幾, 入為侍中, 轉殿中尚書. 頃之, 復為侍中、吏部尚書. 士良少孤, 事繼母梁氏以孝聞. 及卒, 居喪合禮. 文宣尋起令視事, 士良屢表陳誠, 再三不許, 方應命. 文宣見其毀瘠, 乃許之. 因此臥疾歷年, 文宣每自臨視. 疾愈, 除滄州刺史. 乾明初, 徵還鄴, 授儀同三司. 孝昭即位, 遣三道使搜揚人物. 士良與尚書令趙郡王高叡、太常卿崔昂分行郡國, 但有一介之善者, 無不以聞. 齊武成初, 除太子少傅、少師, 復除侍中, 轉太常卿, 尋加開府儀同三司. 出為豫州道行臺、豫州刺史.

保定四年, 晉公護東伐, 權景宣以山南兵圍豫州, 士良舉城降. 授大將軍、小司徒, 賜爵廣昌郡公. 尋除荊州總管, 行荊州刺史. 復入為小司徒. 俄除鄜州刺史, 轉荊州刺史. [一五]士良去鄉既久, 忽臨本州, [一六]耆老故人, 猶有存者, 遠近鹹以為榮. 加授上大將軍, 以老病乞骸骨, 優詔許之. 開皇元年卒, 時年八十二.

子德衡, 大象末, 儀同大將軍.

論曰：昔陽貨外叛, 庶其竊邑, 而春秋譏之；韓信背項, 陳平歸漢, 而史遷美之. 蓋以運屬既安, 君道已著, 則徇利忘德者罪也；時逢擾攘, 臣禮未備, 則轉禍為福者可也. 崔彥穆、楊纂、段永等昔在山東, 沈淪下位, 並以羈旅之士, 邅回於燕雀之伍, 終佩龜組, 可謂見機者乎. 令狐整幹用確然, 雅望重於河右, 處州裏則勳著方隅, 升朝廷則績宣出內, 而畏避權寵, 克保終吉, 不然何以自致顯名而取高位也. 熙歷職流譽, 風政克舉, 雖古之循吏, 亦何以加茲, 而毫釐為爽, 丘山成過, 唯命也夫！唐永良能之名, 所在著美, 清白之譽, 顯於累職, 所謂幹能之士也. 瑾、敏並挺杞梓之林, 蘊瑚璉之器, 博觀載籍, 多識舊章, 固乃國之名臣, 時之領袖, 周無君子, 斯焉取斯. 王士良之仕於齊, 職居卿牧, 而失忠與義, 臨難苟免, 其背叛之徒歟！校勘記

[一]　父幼　周書卷三六崔彥穆傳「幼」作「稚」, 北史避唐諱改.

[二]　仍與鄉郡王元洪威攻潁川斬其刺史李景遺　諸本「洪」作「

法」, 「遺」作「道」. 張森楷雲：「周書『法』作『洪』, 是. 『

道』當作『遺』. 北齊書卷二二李元忠傳附有李景遺事, 可証.」按北齊書稱李景遺為前潁川太守元洪威所殺, 元洪威附見本書卷一五高涼王孤傳. 張說是, 今據改.

[三]　以軍功稍遷武州刺史　諸本脫「以」字, 據周書卷三六、通志卷一五八楊纂傳補.

[四]　因徙高陸之河陽焉　諸本「徙」作「從」, 周書卷三六段永傳作「徙」, 通志卷一五八段永傳作「家」. 按「從」乃「徙」之訛, 今據周書改.

[五]　徐州刺史　周書上有「除北」二字. 按北徐州又見本書卷二九、周書卷三六司馬裔傳. 疑此脫「除北」兩字.

[六]　遂令整行整至玉門郡　諸本脫「行整」二字, 不可通, 據周書卷三六、通志卷一五八令狐整傳補.

[七]　若共相推薦　諸本「共」作「其」, 通志作「共」, 周書作「其自」二字. 按殿本考証雲：「其, 一本作共.」今據改.

[八]　卿遠祖[立忠而去卿今]立忠而來　諸本無「立忠而去卿今」六字, 周書有. 按下文謂整遠祖邁不從王莽, 其子稱避地河右, 所以叫「立忠而去」；令狐整率鄉親歸西魏, 所以叫「立忠而來」. 今據補.

[九]　進爵彭城縣公　周書「彭城」作「彭陽」. 按下文令狐熙傳雲「襲彭城縣公」, 隋書卷五六令狐熙傳也作「彭陽」. 本書卷一００序傳末亦見彭陽公令狐德棻. 則其祖孫三代封邑都應是彭陽而非彭城. (彭陽見隋書地理志上北地郡彭原縣注. )

[一０]賜帛五百疋　諸本脫「賜」字, 據隋書令狐熙傳補.

[一一]上聞佛子反問至　隋書「聞」下有「而疑之既而」五字, 疑此脫.

[一二]本居晉昌之憤安縣晉亂徙於丹楊　按本書卷二七唐和傳雲：「晉昌冥安人也.」冥安, 西漢及東漢並屬燉煌郡(見漢書地理志下及後漢書郡國志五). 晉惠帝元康五年分燉煌、酒泉置晉昌郡, 冥安改屬之. (見晉書地理志上. 晉書「冥」作「宜」, 當是字訛. )疑唐永為唐和族人, 「憤安」當作「冥安」. 丹楊當是前涼所置, 非江南之丹楊.

[一三]臨陣常著帛裙襦　諸本「裙」作「展」, 通志卷一五八唐永傳作「裙」. 按「展」乃「□」之「訛」, 「□」即「裙」之俗體, 今據改.

[一四]行臺蕭寶夤表永為南豳州刺史　諸本「豳」作「幽」. 張森楷雲：「當作『豳』.」按隋書地理志上北地郡新平縣注雲：「西魏於此置豳州.」楊守敬隋書地理志考証引太平寰宇記証明此即南豳州. 張說是, 今據改. 參卷六四韋孝寬傳校記.

[一五]轉荊州刺史　周書卷三六王士良傳「荊」作「金」. 按通志卷一五八王士良傳文同北史而字作「金」, 疑北史本亦作「金」.

[一六]士良去鄉既久忽臨本州　周書此上有「建德六年, 授並州刺史」九字. 按傳言「其先太原晉陽人」, 則並州是其本州. 又言曾在北齊佐高演於並州居守, 故雲：「去鄉既久, 忽臨本州.」北史刪九字, 便似荊州(或金州)為其本州, 誤.

北史卷六十八 列傳第五十六

豆盧寧子勣　孫毓　楊紹子雄　王雅子世積　韓雄子禽　賀若敦子弼　弟誼

豆盧寧字永安, 昌黎徒何人. 其先本姓慕容氏, 燕北地王精之後也. 高祖勝, 以燕. 皇始初歸魏, [一]授長樂郡守, 賜姓豆盧氏. 或雲北人謂歸義為「豆盧」, 因氏焉, 又雲避難改焉, 未詳孰是. 父萇, 魏柔玄鎮將, 有威重, 見稱於時. 武成中, 以寧勳, 追贈柱國大將軍、少保、涪陵郡公. [二]

寧少驍果, 有志氣, 身長八尺, 美姿容, 善騎射. 魏永安中, 以別將隨尒朱天光入關. 以破萬俟醜奴功, 賜爵靈壽縣男. [三]嘗與梁仚定遇於平涼川, 相與肄射, 乃相去百步縣莎草以射之, 七發五中. 仚定服其能, 贈遺甚厚. 天光敗, 從侯莫陳悅. 及周文討悅, 寧與李弼來歸.

孝武西遷, 以奉迎勳, 封河陽縣伯, 後進爵為公. 從禽竇泰, 復弘農, 破沙苑, 除衛大將軍、兼大都督. 大統七年, 從於謹破稽胡帥劉平伏於上郡. 及梁仚定反, 以寧為軍司, 監隴右諸軍事. 賊平, 進位侍中、使持節、驃騎大將軍、開府儀同三司. 九年, 從周文迎高仲密, 與東魏戰於芒山. 遷左衛將軍, 進爵範陽郡公. 十六年, 拜大將軍. 羌帥傍乞鐵匆及鄭五醜等反叛, [四]寧討平之. 恭帝二年, 改封武陽郡公, 遷尚書右僕射. 周孝閔帝踐祚, 授柱國大將軍. 武成初, 出為同州刺史. 遷大司寇, 進封楚國公, 邑萬戶, 別食鹽亭縣一千戶, 收其租賦. 保定四年, 授岐州刺史. 屬大兵東討, 寧輿疾從軍. 薨於同州. 贈太保、十州諸軍事、同州刺史, 諡曰昭.

初, 寧未有子, 養弟永恩子勣. 及生子讚, 親屬皆請讚為嗣. 寧曰：「兄弟之子猶子也, 吾何擇焉.」遂以勣嗣. 時以此多之. 及寧薨, 勣襲爵.

勣字定東. 生時, 周文親幸寧家稱慶, 時遇新破齊軍, 周文因字曰定東. 勣聰悟, 有器局. 初以勳臣子封義安縣侯. 周閔帝受禪, 授稍伯下大夫、開府儀同三司, 改封丹陽郡公. 明帝時, 為左武伯中大夫. 勣自以經業未通, 請解職遊露門學. 帝嘉之, 敕以本官就學. 齊王憲納勣妹為妃, 恩禮愈厚.

武帝嗣位, 渭源燒當羌因飢作亂, 以勣有才略, 拜渭州刺史. 甚有惠政, 華夷悅服, 大致祥瑞. 鳥鼠山俗呼為高武隴, 其下渭水所出. 其山絕壁千尋, 由來乏水, 諸羌苦之. 勣馬足所踐, 忽飛泉湧出. 有白烏翔止廳前, 乳子而後去, 有白狼見於襄武. 人為之謠曰：「我有丹陽, 山出玉漿. 濟我人夷, 神烏來翔.」百姓因號其泉曰玉漿泉. 後丁父艱, 毀瘁過禮. 襲爵楚國公.

大象二年, 累遷利州總管, 尋拜柱國. 隋文帝為丞相, 益州總管王謙作亂, 勣嬰城固守. 謙將達奚惎等攻之, 起土山, 鑿城為七十餘穴, 堰江以灌之. 勣時戰士不過二千, 晝夜相拒. 經四旬, 梁睿軍且至, 賊解去. 授上柱國, 賜一子爵中山縣公.

開皇中, 為夏州總管. 帝以其家貴盛, 勳效克彰, 後為漢王諒納其女為妃, 恩遇彌厚. 七年, 追守利州功, 詔食始州臨津縣邑千戶. 十年, 以疾徵還京師, 詔諸王並至勣第, 中使顧問, 道路不絕. 卒, 諡曰襄.

子賢嗣. 位顯州刺史、大理少卿、武賁郎將. 次子毓.

毓字道生, 少英果, 有氣節. 漢王諒出鎮並州, 毓以妃兄為王府主簿. 以征突厥功, 授儀同三司. 及煬帝即位, 諒納諮議王頍謀作亂. 毓苦諫不從, 因謂其弟懿曰：「吾匹馬歸朝, 自得免禍. 此乃身計, 非為國也. 今且偽從, 以思後計.」毓兄顯州刺史賢言於帝曰：「

臣弟毓素懷志節, 必不從亂, 但逼兇威, 不能克遂. 臣請從軍, 與毓為表裏, 諒不足圖也.」帝許之. 賢密遣家人齎敕書至毓所, 與之計. 諒將往介州, 令毓與總管屬朱濤留守. 毓與濤議拒之, 濤拂衣不從, 毓追斬之. 時諒司馬皇甫誕以諫被囚, 毓出之, 與協計, 及開府、盤石侯宿勤武等閉城拒諒. 部分未定, 有人告諒. 諒攻之, 城陷, 見害, 時年二十八. 諒平, 贈大將軍, 封正義縣公, 諡曰湣.

子願師嗣. 拜儀同三司. 大業初, 行新令, 五等並除. 未幾, 帝復下詔改封雍丘侯, 復以願師襲.

讚以寧勳, 建德初, 賜爵華陰縣侯. 累遷開府儀同大將軍, 進爵武陽郡公.

永恩少有識度, 與寧俱歸周文. 以迎孝武功, 封新興伯. 屢從征討, 皆有功, 進位驃騎大將軍、開府儀同三司. 周孝閔帝踐祚, 授鄯州刺史, 改封沃野縣公. 保定元年, 入為司會中大夫. 寧封楚國公, 請以先封武陽郡三千戶益沃野之封, 詔許焉. 卒於官. 贈少保, 諡曰敬. 子通嗣.

通字平東, 一名會, 弘厚有器局. 在周, 以父功賜爵臨貞縣侯, 改封沃野縣公. 位開府、北徐州刺史. 開皇初, 進爵南陳郡公, 尚隋文帝妹昌樂縣長公主. 歷定相二州刺史、夏洪二州總管, 並以寬惠稱. 卒官. 諡曰安. 子寬嗣.

楊紹字子安, 弘農華陰人也. 祖興, 魏新平郡守. 父國, 中散大夫. [五]

紹少慷慨有志略, 屢從征伐, 力戰有功. 普泰初, 封平鄉縣男. 大統元年, 進爵冠軍縣公. 四年, 為鄜城郡守. 紹性恕直, 兼有威惠, 百姓安之. 累遷驃騎大將軍、開府儀同三司、鄜州刺史, 賜姓叱呂引氏. [六]周孝閔帝踐祚, 進爵儻城郡公, 位大將軍. 卒, 贈成、文等八州刺史, 諡曰信. 子雄嗣.

雄初名惠, 美姿容, 有器度, 雍容閑雅, 進止可觀. 周武帝時, 為太子司旅下大夫. 帝幸雲陽宮, 衛王直作亂, 襲肅章門, 雄逆拒破之. 封武陽郡公, 遷右衛上大夫. 大象中, 進爵邘國公. [七]隋文帝為丞相, 雍州牧、畢王賢構作難, 雄時為別駕, 知其謀, 以告文帝. 賢伏誅, 以功授柱國、雍州牧, 仍領相府虞候. 周宣帝葬, 備諸王有變, 令雄率六千騎送至陵所. 進位上柱國.

文帝受禪, 除左衛將軍, 兼宗正卿. 遷右衛大將軍, 參預朝政. 封廣平王, 以邘公別封一子. 雄請封弟士貴, 朝廷許之. 或奏高熲朋黨者, 帝言之於朝, 雄深明其虛, 帝亦以為然. 雄時貴寵, 冠絕一時, 與高熲、虞慶則、蘇威稱為「四貴」. 雄寬容下士, 朝野顧屬. 帝陰忌之, 不欲其典兵馬, 乃改授司空, 外示優崇, 而內實奪其權也. 雄乃閉門不通賓客. 尋改封清漳王. 仁壽初, 帝以清漳不允聲望, 命職方進地圖, 指安德郡示群臣曰：「此號足為名德相稱.」乃改封安德王.

大業初, 授太子太傅. 元德太子薨, 檢校鄭州刺史. 遷懷州刺史、京兆尹. 帝親征吐穀渾, 詔雄總管澆河道諸軍. 及還, 改封觀王. 遼東之役, 檢校左翊衛大將軍, 出遼東道. 次瀘河鎮, 遘疾薨. 帝為之廢朝, 詔鴻臚監護喪事. 有司請諡曰懿, 帝曰：「王道高雅俗, 德冠生靈.」乃諡曰德. 贈司徒、襄國等十郡太守.

子恭仁, 位吏部侍郎.

恭仁弟綝, 性和厚, 頗有文學. 歷義州刺史、淮南郡太守. 及父薨, 起為司隸大夫. [八]遼東之役, 楊玄感反, 其弟玄縱自帝所逃赴其兄, 路逢綝, 綝避人偶語久之. 司隸刺史劉休文奏之. 時恭仁將兵於外, 帝寢其事. 綝憂, 發病而卒.

雄弟達, 字士達, 有學行, 仕周、位儀同、內史下大夫, 封遂寧縣男. 文帝受禪, 拜給事黃門侍郎, 進爵為子. 遷兼吏部侍郎, 加開府. 轉內史侍郎、鄯鄭趙三州刺史, 俱有能名. 平陳後, 帝差品天下牧宰, 達為第一, 擢拜工部尚書, 加上開府. 達為人弘厚, 有局度, 楊素每曰：「有君子貌兼君子心者, 唯楊達耳.」獻皇後及文帝山陵制度, 達並參預焉. 煬帝嗣位, 轉納言, 領營東都副監. 遼東之役, 領右武衛將軍, 進位左光祿大夫. 卒於師. 贈吏部尚書、始安侯, 諡曰恭.

王雅字度容, 闡熙新□人也. 少沈毅, 木訥寡言. 有膽勇, 善騎射. 周文聞其名, 召入軍, 以功賜爵居庸縣子. 從禽竇泰於潼關.

沙苑之戰, 雅謂所部曰：「彼軍殆有百萬, 今我不滿萬人, 常理論之, 實難與敵. 但相公神武, 以順討逆, 豈計眾寡？大丈夫不以此時破賊, 何用生為！」乃擐甲出戰, 所向披靡, 周文壯之. 又從戰芒山. 時大軍失利, 諸將皆退, 雅獨拒之. 敵人見其無繼, 步騎競進. 雅左右奮擊, 斬九級, 敵眾稍退, 雅乃還. 周文歎曰：「王雅舉身悉是膽也！」進爵為伯. 累遷驃騎大將軍、開府儀同三司.

明帝初, 除汾州刺史. 勵精為政, 人庶悅附, 自遠至者七百餘家. 卒於夏州刺史. 子世積嗣.

世積容貌魁岸, 腰帶十圍, 風神爽拔, 有人傑之表. 在周, 以功拜上儀同, 封長子縣公. 隋文帝受禪, 進封宜陽郡公. 高熲美其才能, 甚善之. 嘗謂熲曰：「吾輩俱周臣子, 社稷淪沒, 若何？」熲深拒之. 未幾, 授蘄州總管. 平陳之役, 以舟師自蘄水趣九江. 以功進位柱國、荊州總管. 後桂州人李光仕作亂, 世積以行軍總管討平之, 進位上柱國, 甚見隆重.

世積見帝性忌刻, 功臣多獲罪, 由是縱酒, 不與執政言及時事. 上以為有酒疾, 舍之宮內, 令醫者療之. 世積詭稱疾愈, 始得就第. 及征遼東, 世積與漢王並為行軍元帥. 至柳城, 遇疾而還. 拜涼州總管, 令騎士七百人送之官.

未幾, 其親信安定皇甫孝諧有罪, 吏捕之, 亡抵世積, 不納, 由是有憾. 孝諧竟配防桂州, 事總管令狐熙, 熙又不禮焉. 甚困窮, 因徼幸上變, 稱：「世積嘗令道人相其貴不, 道人雲：『當為國主. 』謂其妻曰：『夫人當為皇後. 』又將之涼州, 其所親謂世積曰：『河西天下精兵處, 可圖大事. 』世積曰：『涼州土曠人稀, 非用武國. 』」由是被徵, 案其事. 有司奏：「左衛大將軍元旻、右衛大將軍元冑、左僕射高熲, 並與世積交通, 受其名馬之贈.」世積竟坐誅, 旻、冑等免官, 拜孝諧為上大將軍.

韓雄字木蘭, 河南東垣人也. 祖景, 孝文時為赭陽郡守.

雄少敢勇, 膂力絕人, 工騎射, 有將率材略. 及孝武西遷, 雄便慷慨有立功之志. 大統初, 遂與其屬六十餘人於洛西舉兵, 數日間, 眾至千人, 與河南行臺楊琚共為掎角. 每抄掠東魏, 所向剋獲. 東魏洛州刺史韓賢以狀聞, 鄴乃遣其軍司慕容紹宗與賢合勢討雄. 戰數十合, 雄眾略盡, 兄及妻子皆為賢所獲, 將以為戮. 乃遣人告雄曰：「

若雄至, 皆免之.」[九]雄乃詣賢軍, 即隨賢還洛. 潛引賢黨, 謀欲襲之. 事洩, 遁免.

謁周文於弘農, 封武陽縣侯, 遣還鄉裏, 更圖進取. 雄乃招集義眾, 從獨孤信入洛陽. 芒山之役, 周文命雄邀齊神武於隘道. 神武怒, 命三軍並力取雄, 雄突圍得免. 除東徐州刺史. 東魏雍州刺史郭叔略接境, [一０]頗為邊患. 雄密圖之, 輕將十騎, 夜入其境, 伏於道側, 遣都督韓仕於略城服東魏人衣服, 詐若自河陽叛投關西者. 略出馳之. 雄自後射之, 再發鹹中, 遂斬略首. 除河南尹, 進爵為公. 尋進驃騎大將軍、開府儀同三司、侍中、河南邑中正. 周孝閔帝踐祚, 進爵新義郡公, 賜姓宇文氏. 明帝二年, 除都督、中州刺史.

雄久在邊, 具知敵人虛實, 每率眾深入, 不避艱難. 前後經四十五戰, 雖時有勝負, 而雄志氣益壯, 東魏深憚之. 卒於鎮. 贈大將軍、五州諸軍事, 諡曰威. 子禽嗣.

禽字子通, 少慷慨, 以膽略稱. 容貌魁岸, 有雄傑之表. 性又好書, 經史百家皆略知大旨. 周文見而異之, 令與諸子遊集. 以軍功稍遷儀同三司, 襲爵新義郡公. 武帝伐齊, 禽說下獨孤永業於金墉城. 及平範陽, 加上儀同、永州刺史. 隋文帝作相, 遷和州刺史. 陳將甄慶、任蠻奴、蕭摩訶等共為聲援, 頻寇江北, 前後入界. 禽屢挫其鋒, 陳人奪氣.

開皇初, 文帝潛有吞江南志, 拜禽廬州總管, 委以平陳之任, 甚為敵人所憚. 及大舉伐陳, 以禽為先鋒. 禽領五百人宵濟, 襲採石, 守者皆醉, 遂取之. 進攻姑熟, 半日而拔. 次於新林. 江南父老素聞其威信, 來謁軍門, 晝夜不絕. 其將樊巡、魯世真、田瑞等相繼降. 晉王遣行軍總管杜彥與禽合軍. 陳叔寶遣領軍蔡徵守朱雀航, 聞禽將至, 眾懼而潰. 任蠻奴為賀若弼所敗, 棄軍降禽. 禽以精騎直入朱雀門. 陳人欲戰, 蠻奴撝之曰：「老夫尚降, 諸君何事！」眾皆散走. 遂平金陵, 執陳主叔寶. 時賀若弼亦有功, 乃下詔晉王曰：「此二公者, 朕本委之, 悉如朕意. 以名臣之功, 成太平之業, 天下盛事, 何用過此！」又下優詔於禽、弼曰：「申國威於萬裏, 宣朝化於一隅, 使東南之人俱出湯火, 數百年賊旬日廓清, 專是公之功也. 高名塞於宇宙, 盛業光於天壤. 逖聽前古, 罕聞其匹. 班師凱入, 誠知非遠, 相思之甚, 寸陰若歲.」

及至京, 弼與禽爭功於上前, 弼曰：「臣在蔣山死戰, 破其銳卒, 禽其驍將, 震揚威武, 遂平陳國. 禽略不交陣, 豈臣之比！」禽曰：「本奉明旨, 令臣與弼同取偽都. 弼乃敢先期, 逢賊遂戰, 致將士傷死甚多. 臣以輕騎五百, 兵不血刃, 直取金陵, 降任蠻奴, 執陳叔寶, 據其府庫, 傾其巢穴. 弼至夕方扣北掖門, 臣啟關而納之. 斯乃救罪不暇, 安得與臣為比！」上曰：「二將俱合上勳.」於是進位上柱國, 賜物八千段. 有司劾禽縱士卒淫汙陳宮, 坐此不得國公及真食邑.

大軍之始出也, 上敕有司曰：「亡國物, 我一不以入府, 可於苑內築五垛, 當悉賜文武百官大射以取之.」及是, 上禦玄堂, 大陳陳之奴婢貨賄, 會王公文武官七品已上, 武職領兵都督已上, 及諸考使以射之.

先是, 江東謠曰：「黃斑青驄馬, 發自壽陽涘, 來時冬氣末, 去日春風始.」皆不知所謂. 禽本名禽武, [一一]平陳之際, 又乘青驄馬, 往返時節與歌相應, 至是方悟. 後突厥來朝, 上謂曰：「汝聞江南有陳國天子乎？」對曰：「聞之.」上命左右引突厥詣禽前, 曰：「此是執得陳國天子者.」禽厲然顧之, 突厥惶恐不敢仰視. 其威容如此. 別封壽光縣公, 真食千戶. 以行軍總管屯金城, 禦備胡寇, 即拜涼州總管.

俄徵還京, 恩禮殊厚. 無何, 其鄰母見禽門下儀衛甚盛, 有同王者, 母異而問之. 其中人曰：「我來迎王.」忽不見. 又有人疾篤, 忽驚走至禽家曰：「我欲謁王.」左右問何王, 曰：「閻羅王.」禽子弟欲撻之, 禽止之曰：「生為上柱國, 死作閻羅王, 亦足矣.」因寢疾卒. 子世諤嗣.

世諤倜儻驍捷, 有父風. 楊玄感亂, 引為將, 每戰先登. 玄感敗, 為吏所拘. 時帝在高陽, 送詣行在所. 世諤日令守者市酒肴以酣暢, 揚言曰：「吾死在朝夕, 不醉何為！」漸以酒進守者, 守者狎之, 遂飲令醉, 因得逃奔山賊, 不知所終.

禽母弟僧壽, 字玄慶, 亦以勇烈知名. 周武帝時, 為侍伯中旅下大夫. 隋文帝得政, 從韋孝寬平尉遲迥, 以功授大將軍, 封昌樂縣公. 開皇初, 拜安州刺史. 時禽為廬州總管, 朝廷不欲其兄弟同在淮南, 轉熊、蔚二州刺史, 進爵廣陵郡公. 尋以行軍總管擊破突厥於雞頭山. 後坐事免. 數歲, 復拜蔚州刺史. 突厥甚憚之. 後檢校靈州總管事. 從楊素破突厥, 進位上柱國, 改封江都郡公.

煬帝即位, 封新蔡郡公, 自是不復任用. 大業五年, 從幸太原. 時有京兆人達奚通妾王氏, 能清歌, 朝臣多相命觀之, 僧壽亦預焉. 坐除名. 尋命復位, 卒於京師. 子孝基.

僧壽弟洪, 字叔明, 少驍勇, 善騎射, 膂力過人. 仕周, 以軍功拜大都督. 隋文帝為丞相, 從韋孝寬破尉遲迥, 加上開府, 封甘棠縣侯. 及帝受禪, 進爵為公. 開皇九年, 平陳之役, 授行軍總管. 及陳平, 晉王廣大獵於蔣山, 有猛獸在圍中, 眾皆懼, 洪馳馬射之, 應弦而倒. 陳氏諸將列觀, 皆歎伏焉. 王大喜, 賜縑百匹. 尋以功加柱國, 拜蔣州刺史, 轉廉州.

時突厥屢為邊患, 朝廷以洪驍勇, 令檢校朔州總管事. 尋拜代州總管. 仁壽元年, 突厥達頭可汗犯塞, 洪率蔚州刺史劉隆、大將軍李藥王拒之. 遇虜於恒安, 眾寡不敵, 洪四面搏戰, 身被重創, 將士沮氣. 虜悉眾圍之, 矢下如雨. 洪偽與虜和, 圍少懈. 洪率所領潰圍而出, 死者太半, 殺虜亦倍. 洪及藥王除名, 隆竟坐死. 煬帝北巡, 至恒安, 見白骨被野, 以問侍臣, 曰：「往者韓洪與虜戰處也.」帝憫然傷之, 收葬骸骨, 命五郡沙門為設齋供, 拜洪隴西太守.

未幾, 朱崖人王萬昌作亂, 詔洪平之. 以功加金紫光祿大夫, 領郡如故. 俄而萬昌弟仲通復叛, 又詔洪平之. 還師未幾, 旋遇疾卒.

賀若敦, 河南洛陽人也. 其先居漠北, 世為部落大人. 曾祖貸, 魏獻文時入國, 為都官尚書, 封安富縣公. 祖伏連, 仕魏, 位雲州刺史.

父統, 勇健不好文學, 以祖蔭為祕書郎. 永安初, 從太宰元天穆討邢杲, 以功封當亭子. 齊神武初起, 以統為潁州長史. [一二]執刺史田迅, 以州降, 拜兗州刺史, 賜爵當亭縣公. 歷位北雍、恒二州刺史. 卒, 贈司空公, 諡曰哀.

敦少有氣幹. 統之將執田迅也, 慮事不果, 又以累弱既多, 難以自拔, 沈吟者久之. 敦年十七, 進策贊成其謀. 統流涕從之, 遂定謀歸西. 時群盜蜂起, 大龜山賊張世顯潛來襲統, 敦挺身赴戰, 手斬七八人, 賊乃走. 統大悅, 謂左右僚屬曰：「我少從軍旅, 戰陣非一, 如此兒年時膽略, 未見其人. 非唯成我門戶, 亦當為國名將.」

明年, 從河內公獨孤信於洛陽被圍, 敦彎三石弓, 箭不虛發. 信乃言於周文, 引至麾下, 授都督, 封安陵縣伯. 嘗從校獵甘泉宮, 時圍人不齊, 獸多越逸. 周文大怒, 人皆股戰. 圍內唯有一鹿, 俄亦突圍而走. 敦躍馬馳之, 鹿上東山. 敦棄馬步逐, 至山半, 便乃掣之而下. 周文大悅, 諸將因得免責. 累遷太子庶子. 廢帝二年, 拜右衛將軍. 俄加驃騎大將軍、開府儀同三司, 進爵廣鄉縣公.

時岷蜀初開, 人情尚梗. 巴西人譙淹據南梁州, 與梁西江州刺史王開業共為表裏, 扇動群蠻. 周文令敦討平之, 進爵武都郡公, 拜典祀中大夫. 尋為金州都督. 蠻帥向白彪、向五子王等聚眾為寇, 圍逼信州. 詔敦與開府田弘赴救, 未至而城已陷. 乃進軍追討, 遂平信州. 是歲, 荊州蠻帥文子榮自號仁州刺史, 復令敦與開府潘招討禽子榮, [一三]並虜其眾.

武成元年, 入為軍司馬. 陳將侯瑱、侯安都等圍逼湘州, 遏絕糧援, 乃令敦度江赴救. 敦連戰破瑱, 乘勝遂次湘州. 俄而秋水汛溢, 江路遂斷. 糧援既絕, 恐瑱等知其糧少, 乃於營內多為土聚, [一四]覆之以米, 召側近村人, 陽有所訪問, 隨即遣之. 瑱等聞之, 良以為實. 敦又增修營壘, 造廬舍, 示以持久. [一五]湘、羅之間遂廢農業. 瑱等無如之何. 初, 土人亟乘輕船, 載米粟及籠雞鴨以餉瑱軍, 敦患之. 乃偽為土人, 裝船伏甲士於中. 瑱軍人望見, 謂餉船之至, 逆來爭取, 敦甲士遂禽之. 又敦軍數有叛人乘馬投瑱, 瑱輒納之. 敦又別取一馬, 牽以趣船, 令船中逆以鞭鞭之. 如是者再三, 馬便畏船不上. 後伏兵於江岸, 使人乘畏船馬以招瑱軍, 詐雲投附. 瑱便遣兵迎接, 競來牽馬. 馬既畏船不上, 伏兵發, 盡殺之. 此後實有饋餉及亡奔瑱者, 猶謂敦之詐, 並不敢受. 相持歲餘, 瑱等不能制, 求借船送敦度江. 敦慮其或詐, [一六]謂曰：「舍我百裏, 當為汝去.」瑱等遂留船, 於是將兵去津路百裏. 敦覘之非詐, 勒眾而還. 在軍病死者十五六. 晉公護以敦失地無功, 除其名.

保定五年, 累遷中州刺史, 鎮函穀. 敦恃功負氣, 顧其流輩皆為大將軍, 敦獨未得, 兼以湘州之役, 全軍而反, 翻被除名, 每出怨言. 晉公護怒, 徵還, 逼令自殺. 臨刑, 呼子弼謂曰：「吾必欲平江南, 然心不果, 汝當成吾志. 吾以舌死, 汝不可不思.」因引錐刺弼舌出血, 誡以慎口. 建德初, 追贈大將軍, 諡曰烈.

弼字輔伯. 少有大志, 驍勇便弓馬, 解屬文, 博涉書記, 有重名. 周齊王憲聞而敬之, 引為記室. 封當亭縣公, 遷小內史. 與韋孝寬伐陳, 攻拔數十城, 弼計居多. 拜壽州刺史, 改封襄邑縣公. 隋文帝為丞相, 尉遲迥作亂, 帝恐弼為變, 遣長孫平馳驛代之.

及帝受禪, 陰有平江南志, 訪可任者. 高熲薦弼有文武才幹, 於是拜吳州總管, 委以平陳事, 弼忻然以為己任. 與壽州總管源雄並為重鎮. 弼遺雄詩曰：「交河驃騎幕, 合浦伏波營, 勿使騏驎上, 無我二人名.」獻取陳十策, 上稱善, 賜以寶刀.

開皇九年, 大舉伐陳, 以弼為行軍總管. 將度江, 酹酒祝曰：「

弼親承廟略, 遠振國威, 若使福善禍淫, 大軍利涉；如事有乖違, 得葬江魚腹中, 死且不恨.」先是, 弼請緣江防人每交代際, 必集歷陽. 於是大列旗幟, 營幕被野, 陳人以為大兵至, 悉發國中士馬. 既知防人交代, 其眾復散. 後以為常, 不復設備. 及此, 弼以大軍濟江, 陳人弗覺. 襲陳南徐州, 拔之, 執其刺史黃恪. 軍令嚴肅, 秋毫不犯, 有軍士於人間酤酒者, 弼立斬之. 進屯蔣山之白土岡, 陳將魯廣達、周智安、任蠻奴、田瑞、[一七]孔範、蕭摩訶等以勁兵拒戰. 田瑞先犯, 擊走之. 魯廣達等相繼遞進, 弼軍屢卻. 弼揣知其驕, 士卒且惰. 於是督厲將士, 殊死戰, 遂大破之. 麾下士開府員明禽摩訶至, 弼命左右牽斬之. 摩訶顏色自若, 弼釋而禮之. 從北掖門入. 時韓禽已執陳叔寶. 弼至, 呼叔寶視之. 叔寶惶懼流汗, 股慄再拜. 弼謂曰：「小國之君當大國卿, 拜, 禮也. 入朝不失作歸命侯, 無勞恐懼.」

既而弼恚恨不獲叔寶, 於是與禽相詬, 挺刃而出. 令蔡徵為叔寶作降牋, 命乘騾車歸己, 事不果. 上聞弼有功, 大悅, 下詔褒揚之. 晉王以弼先期決戰, 違軍命, 於是以弼屬吏. 上驛召之, 及見, 迎勞曰：「剋定三吳, 公之功也.」命登禦坐, 賜物八千段, 加位上柱國, 進爵宋國公, 真食襄邑三千戶, 加寶劍、寶帶、金甕、金盤各一, 並雉尾扇、曲蓋, 雜綵二千段, 女樂二部, 又賜陳叔寶妹為妾. 拜右領軍大將軍.

平陳後六年, 弼撰其畫策上之, 謂為禦授平陳七策. 上弗省, 曰：「公欲發揚我名, 我不求名, 公宜自載家傳.」七策：「其一, 請廣陵頓兵一萬, 番代往來. 陳人初見設備, 後以為常, 及大兵南伐, 不復疑也. 其二, 使兵緣江時獵, 人馬喧噪. 及兵臨江, 陳人以為獵也. 其三, 以老馬多買陳船而匿之, 買弊船五六十艘於瀆內. 陳人覘以為內國無船. 其四, 積葦荻於揚子津, 其高蔽艦. 及大兵將度, 乃卒通瀆於江. 其五, 塗戰船以黃, 與枯荻同色, 故陳人不預覺之. 其六, 先取京口倉儲, 速據白土岡, 置兵死地, 故一戰而剋. 其七, 臣奉敕, 兵以義舉. 及平京口, 俘五千餘人, 便悉給糧勞遣, 付其敕書, 命別道宣喻. 是以大兵度江, 莫不草偃, 十七日之間, 南至林邑, 東至滄海, 西至象林, 皆悉平定.」

轉右武候大將軍. 弼時貴盛, 位望隆重, 其兄隆為武都郡公, 弟柬萬榮郡公, 並刺史、列將. 弼家珍翫不可勝計, 婢妾曳綺羅者數百, 時人榮之.

弼自謂功名出朝臣之右, 每以宰相自許. 既而楊素為右僕射, 弼仍為將軍, 甚不平, 形於言色, 由是免官, 弼怨望愈甚. 後數載, 下弼獄, 上謂曰：「我以高熲、楊素為宰相, 汝每昌言此二人唯堪噉飯耳, 是何意也？」弼曰：「熲, 臣之故人, 素, 臣之舅子, 臣並知其為人, 誠有此語.」公卿奏弼怨望, 罪當死. 上曰：「臣下守法不移, 公可自求活理.」弼曰：「臣恃至尊威靈, 將八千兵度江, 即禽陳叔寶, 竊以此望活.」上曰：「此已格外酬賞, 何用追論！」弼曰：「平陳之日, 諸公議不許臣行. 推心為國, 已蒙格外重賞, 今還格外望活.」既而上低徊者數日, 惜其功, 特令除名. 歲餘, 復其爵位. 上亦忌之, 不復任使, 然每宴賜, 遇之甚厚.

十九年, 上幸仁壽宮, 讌王公, 詔弼為五言詩, 詞意憤怨, 帝覽而容之. 明年春, 弼又有罪, 在禁所, 詠詩自若. 上數之曰：「人有性善行惡者, 公之為惡, 乃與行俱. 有三太猛：嫉妒心太猛, 自是非人心太猛, 無上心太猛. 昔在周朝, 已教他兒子反, 此心終不能改邪？」他日, 上謂侍臣曰：「初欲平陳時, 弼謂高熲曰：『陳叔寶可平. 不作高鳥盡, 良弓藏邪？』熲雲：『必不然. 』平陳後, 便索內史, 又索僕射. 我語熲曰：『功臣正宜授勳官, 不可豫朝政. 』弼後語熲：『皇太子於己, 出口入耳, 無所不盡. 公終久何必不得弼力, 何脈脈邪！』意圖鎮廣陵, 又求荊州總管, 並是作亂處, 意終不改也.」

後突厥入朝, 上賜之射, 突厥一發中的. 上曰：「非弼無能當此.」乃命弼. 弼再拜祝曰：「臣若赤誠奉國, 當一發破的；如不然, 發不中也.」弼射一發而中. 上大悅, 顧謂突厥曰：「此人天賜我也！」

煬帝之在東宮, 嘗謂曰：「楊素、韓禽、史萬歲三人, 俱良將也, 優劣如何？」弼曰：「楊素是猛將, 非謀將；韓禽是鬥將, 非領將；史萬歲是騎將, 非大將.」太子曰：「然則大將誰也？」弼拜曰：「唯殿下所擇.」弼意自許為大將. 及煬帝嗣位, 尤被疏忌. 大業三年, 從駕北巡至榆林. 時為大帳, 下可坐數千人, 召突厥啟人可汗饗之. 弼以為太侈, 與高熲、宇文□等私議得失, 為人所告, 竟坐誅, 時年六十四. 妻子為官奴婢, 群從徙邊.

子懷亮, 慷慨有父風. 以柱國世子, 拜儀同三司. 坐弼為奴, 俄亦誅死.

敦弟誼. 誼性剛果, 有幹略. 周文據關中, 引之左右, 累遷儀同三司、略陽公府長史. 周閔帝受禪, 封霸城縣子, 加開府, 歷原、信二州總管. 及兄敦以讒毀伏誅, 坐免官. 從武帝平齊, 拜洛州刺史, 進封建威縣侯. 開皇中, 位左武候將軍、海陵郡公. 後以突厥為邊患, 誼素有威名, 拜靈州刺史, 進位柱國. 誼時年老, 猶能重鎧上馬, 甚為北夷所憚. 數載, 上表乞骸骨, 卒於家. 子舉襲爵.

論曰：周文帝屬禍亂之辰, 以征伐而定海內, 大則連兵百萬, 繫之以存亡, 小則轉戰邊亭, 不闋於旬月. 是以兵無少長, 士無賢愚, 莫不投筆要功, 橫戈請奮. 豆盧寧、楊紹、王雅、韓雄等, 或攀翼雲漢, 底績屯夷, 雖運移年代, 而名成終始, 美矣哉！豆盧勣譽宣分竹, 毓節見臨危, 可謂載德象賢也. 觀德王位登台袞, 慶流後嗣, 保茲寵祿, 實仁厚之所致乎！王世積俊才雖多, 適足為害者矣. 賀若敦志略慷慨, 深入敵境, 勍寇絕其糧道, 江淮阻其歸塗. [一八]臨危而策出無方, 事迫而雄心彌厲, 故能利涉死地, 全師以反. 而茂勳莫紀, 嚴刑已及, 天下是以知宇文護之不能終其位也.

自南北分隔, 將三百年. 隋文爰應千齡, 將一函夏. 賀若弼慷慨, 申必取之長策, 韓禽奮發, 賈餘勇以爭先. 隋氏自此一戎, 威加四海. 稽諸天道, 或時有廢興；考之人謀, 實二臣之力. 其俶儻英略, 賀弼居多, 武毅威雄, 韓禽稱重. 方於晉之王、杜, 勳庸綽有餘地. 然賀弼功成名立, 矜伐不已, 竟顛殞於非命, 亦不密以失身. 若念父臨終之言, 必不及於斯禍. 韓禽累葉將家, 威聲動俗, 敵國既破, 名遂身全, 幸也. 廣陵、甘棠, 鹹有武藝, 驍雄膽略, 並為當時所推, 赳赳幹城, 難兄難弟矣. 校勘記

[一]　高祖勝以燕皇始初歸魏　按皇始是魏道武帝年號, 「燕」字疑衍, 或「燕」下更有脫文. 今從「燕」下斷句.

[二]　涪陵郡公　諸本脫「陵」字, 據周書卷一九豆盧寧傳、文苑英華卷九一九慕容寧碑補.

[三]　以破萬俟醜奴功賜爵靈壽縣男　百衲本「奴」下空一格, 南、北、汲、殿四本作「以」字. 按作「以」與上「以」字重複. 周書及通志卷一五九豆盧寧傳無此字. 今從之改正.

[四]　羌帥傍乞鐵匆及鄭五醜等反叛　諸本「匆」作「公」, 周書作「忽」, 通志作「匆」. 按傍乞鐵匆見周書卷三二趙剛傳, 卷四九羌傳、本書卷六宇文貴傳. 「公」是「□」之訛, 「忽」是「匆」之訛, 「□」乃「匆」之俗體. 今據通志改. 參卷六一史寧傳校記.

[五]　祖興魏新平郡守父國中散大夫　文館詞林卷四五二薛道衡後周大將軍楊紹碑銘作「祖國, 鎮西將軍. 父定, 新興太守」. 與此不同. 碑是隋初其子楊雄所立, 疑此傳誤.

[六]　賜姓叱呂引氏　隋書卷四三觀德王雄傳同. 周書卷二九楊紹傳作「叱利氏」. 按魏書官氏志有叱呂氏, 當即叱呂引省一字. 又有叱利氏. 二姓不同, 未知孰是.

[七]　進爵邘國公　百衲本、北本、殿本「邘」作「邗」. 按下文百衲本又作「邘」, 今從南、汲二本, 統一作「邘」. 參本書卷一０周靜帝紀校記.

[八]　起為司隸大夫　諸本「大夫」作「校尉」, 隋書作「大夫」. 按隋無司隸校尉. 隋煬帝大業三年定令, 置司隸臺, 有大夫一人, 刺史十四人. 下文雲：「司隸刺史劉休文奏之.」可證綝官當為司隸大夫. 作「校尉」乃後人誤改. 今從隋書改正.

[九]　乃遣人告雄曰若雄至皆免之　諸本脫「曰若雄至」四字, 文不可通, 據周書卷四三韓雄傳補.

[一０]除東徐州刺史東魏雍州刺史郭叔略接境　周書「雍」上有「

東」字. 按東魏境內無雍州, 有東雍州, 領邵郡、高涼、正平三郡(

見魏書地形志上). 西魏境內有北徐州, 見周書卷三六鄭偉、段永、司馬裔等傳. 據楊守敬隋書地理志考証卷五河內郡條, 以為即在河內郡境. 河內與邵郡相鄰, 則北徐與東雍接境. 此「雍州」上當有「東」字, 「東徐」疑當作「北徐」.

[一一]禽本名禽武　隋書卷五二韓擒傳「武」作「豹」. 按本作「

虎」, 隋書、北史避唐諱改.

[一二]以統為潁州長史　諸本「州」訛作「川」, 據周書卷二八賀若敦傳改.

[一三]復令敦與開府潘招討禽子榮　諸本「潘招」作「段韶」, 周書殿本作「潘招」. 按「潘招又見周書卷四四陽雄傳、卷四九蠻傳. 本書卷九五蠻傳作「潘和」, 「和」也是「招」之訛. 今據周書改.

[一四]乃於營內多為土聚　諸本「土聚」誤倒, 據周書及通志卷一五九賀若敦傳乙.

[一五]示以持久　諸本「示」訛作「亦」, 據周書、通志改.

[一六]敦慮其或詐　諸本「或詐」誤倒, 據周書乙.

[一七]田瑞　隋書卷五二、通志卷一六０賀若弼傳, 「瑞」下有樊毅. 此誤脫.

[一八]江淮阻其歸塗　周書卷二八史臣論「江淮」作「長江」, 是. 賀若敦被圍於湘州, 其歸周不需渡淮水.

北史卷六十九 列傳第五十七

申徽　陸通弟逞　厙狄峙　楊薦　王慶　趙剛子仲卿　趙昶　王悅　趙文表　元定　楊摽

申徽字世儀, 魏郡人也. 六世祖鐘, 為後趙司徒. 冉閔末, 中原喪亂, 鐘子邃避地江左. 曾祖爽, 仕宋位雍州刺史. [一]祖隆道, 宋北兗州刺史. 父明仁, 郡功曹, 早卒.

徽少與母居, 盡力孝養. 及長, 好經史. 性審慎, 不妄交遊. 遭母憂, 喪畢, 乃歸於魏. 元顥入洛, 以元邃為東徐州刺史, 邃引徽為主簿. 顥敗, 邃被檻車送洛陽, 故吏賓客並委去, 唯徽送之. 及邃得免, [二]乃廣集賓友, 歎徽有古人風. 尋除太尉府行參軍.

孝武初, 徽以洛陽兵難未已, 遂間行入關見周文. 周文與語, 奇之, 薦之於賀拔嶽, 嶽亦雅相敬待, 引為賓客. 周文臨夏州, 以徽為記室參軍兼府主簿. 周文察徽沉密有度量, 每事信委之, 乃為大行臺郎中. 時軍國草創, 幕府務殷, 四方書檄皆徽之辭也. 以迎孝武功, 封博平縣子、本州大中正. 大統初, 進爵為侯. 四年, 拜中書舍人, 修起居注. 河橋之役, 大軍不利, 近侍之官分散者眾, 徽獨不離左右, 魏帝稱歎之. 十年, 遷給事黃門侍郎.

先是, 東陽王元榮為瓜州刺史, 其女婿劉彥隨焉. [三]及榮死, 瓜州首望表榮子康為刺史, 彥遂殺康而取其位. 屬四方多難, 朝廷不遑問罪, 因授彥刺史. 頻徵不奉詔, 又南通吐穀渾, 將圖叛逆. 周文難於動眾, 欲以權略致之, 乃以徽為河西大使, 密令圖彥. 徽輕以五十騎行, 既至, 止於賓館. 彥見徽單使, 不以為疑. 徽乃遣一人微勸彥歸朝, 以揣其意, 彥不從. 徽又使贊成其住計, 彥便從之, 遂來至館. 徽先與瓜州豪右密謀執彥, 遂叱而縛之. 彥辭無罪, 徽數之曰：「君無尺寸之功, 濫居方嶽之重, 恃遠背誕, 不恭貢職, 戮辱使人, 輕忽詔命. 計君之咎, 實不容誅. 但受詔之日, 本令相送歸闕, 所恨不得即申明罰, 以謝邊遠耳.」於是宣詔慰勞吏人及彥所部, 復雲大軍續至, 城內無敢動者. 使還, 遷都官尚書.

十二年, 瓜州刺史成慶為城人張保所殺, 都督令狐延等起義逐保, 啟請刺史. 以徽信洽西土, 拜假節、瓜州刺史. 徽在州五稔, 儉約率下, 邊人樂而安之. 十六年, 徵兼尚書右僕射, 加侍中、驃騎大將軍、開府儀同三司. 廢帝二年, 進爵為公, 正右僕射, 賜姓宇文氏.

徽性勤至, 凡所居官, 案牘無大小皆親自省覽, 以是事無稽滯, 吏不得為姦. 後雖歷公卿, 此志不懈. 出為襄州刺史. 時南方初附, 舊俗官人皆通餉遺. 徽性廉慎, 乃畫楊震像於寢室以自戒. 及代還, 人吏送者數十裏不絕. 徽自以無德於人, 慨然懷愧, 因賦詩, 題於清水亭. 長幼聞之, 皆競來就讀, 遞相謂曰：「此是申使君手跡.」並寫誦之.

明帝以禦正任總絲綸, 更崇其秩為上大夫, 員四人, 號大禦正, 又以徽為之. 歷小司空、少保, 出為荊州刺史. 入為小司徒、小宗伯. 天和六年, 上疏乞骸骨, 詔許之. 薨, 贈泗州刺史, [四]諡曰章.

子康嗣. 位瀘州刺史、司織下大夫、上開府.

康弟敦, 汝南郡守. 敦弟靜, 齊郡守. 靜弟處, 上開府、同昌縣侯. 卒.

陸通字仲明, 吳郡人也. 曾祖載, 從宋武帝平關中, 軍還, 留載隨其子義真鎮長安, 遂沒赫連氏. 魏太武平赫連氏, 載仕魏, 位中山郡守.

父政, 性至孝. 其母吳人, 好食魚. 北土魚少, 政求之常苦難. 後宅側忽有泉出, 而有魚, 遂得以供膳. 時人以為孝感所致, 因謂其泉為孝魚泉. 從尒朱天光討伐. 及天光敗, 歸周文. 周文為行臺, 以政為行臺左丞、原州長史, 賜爵中都縣伯. 大統中, 卒.

通少敦敏好學, 有志節. 幼從政在河西, 遂逢寇難, 與政相失. 通乃自拔東歸, 從尒朱榮. 榮死, 又從尒朱兆. 及尒朱氏滅, 乃入關. 周文時在夏州, 引為帳內督. 頃之, 賀拔嶽為侯莫陳悅所害. 時有傳嶽軍府已亡散者, 周文憂之, 通以為不然. 居數日, 問至, 果如所策. 自是愈見親禮, 遂晝夜陪侍, 家人罕見其面. 通雖處機密, 愈自恭謹, 周文以此重之. 後以迎孝武功, 封都昌縣伯.

大統元年, 進爵為侯. 從禽竇泰, 復弘農. 沙苑之役, 力戰有功. 又從解洛陽圍. 軍還, 屬趙青雀反於長安, 周文將討之, 以人馬疲弊, 不可速行, 又謂青雀等一時陸梁, 不足為慮, 乃雲：「我到長安, 但輕騎臨之, 必當面縛.」通進曰：「青雀等既以大軍不利, 謂朝廷傾危, 同惡相求, 遂成反亂. 然其逆謀久定, 必無遷善之心. 且其詐言大軍敗績, 東寇將至, 若以輕騎往, 百姓謂為信然, 更沮兆庶之望. 大兵雖疲弊, 精銳猶多, 以明公之威, 率思歸之眾, 以順討逆, 何慮不平？」周文深納之, 因從平青雀. 錄前後功, 進爵為公, 徐州刺史. 以寇難未平, 留不之部. 與於謹討劉平伏, 加大都督. 從周文援玉壁, 進儀同三司.

九年, 高仲密以地來附, 通從若幹惠戰於芒山. 眾軍皆退, 唯惠與通率所部力戰. 至夜中乃陰引還, 敵亦不敢逼. 進授驃騎大將軍、開府儀同三司、太僕卿, 賜姓部六孤氏, [五]進爵綏德郡公. 周孝閔踐祚, 拜小司空. 保定五年, 累遷大司寇.

通性柔謹, 雖久處列位, 常清慎自守. 所得祿賜, 盡與親故共之, 家無餘財. 常曰：「凡人患貧而不貴, 不患貴而貧也.」[六]建德元年, 轉大司馬. 其年薨. 通弟逞.

逞字季明, 初名彥, 字世雄. 魏文帝常從容謂之曰：「爾既溫裕, 何因乃字世雄？且為世之雄, 非所宜也. 於爾兄弟又復不類.」遂改焉. 逞少謹密, 早有名譽. 兄通先以軍功別受茅土, 乃讓父爵中都縣伯令逞襲之. 起家羽林監、周文內親信. 時輩皆以驍勇自達, 唯逞獨兼文雅, 周文由此加禮遇焉. 大統十四年, 參大丞相府軍事, 尋兼記室. 保定初, 累遷吏部中大夫, 歷蕃部、禦伯中大夫, 進驃騎大將軍、開府儀同三司, 徙授司宗中大夫, 轉軍司馬. 逞幹識詳明, 歷任三府, 所在著績. 朝廷嘉之, 進爵為公.

天和三年, 齊遣侍中斛斯文略、中書侍郎劉逖來聘. 初修鄰好, 盛選行人, 詔逞為使主, 尹公正為副以報之. 逞美容止, 善辭令, 敏而有禮, 齊人稱焉. 還屆近畿, 詔令路車儀服郊迎而入, 時人榮之. 四年, 除京兆尹. 郡界有豕生數子, 經旬而死. 其家又有豶, 遂乳養之, 諸豚賴之以活, 時論以逞仁政所致. 俄遷司會中大夫, 出為河州刺史. 晉公護雅重其才, 表為中外府司馬, 頗委任之. 尋復為司會, 兼納言, 遷小司馬. 及護誅, 坐免官.

頃之, 起為納言. 又以疾不堪劇任, 乃除宜州刺史. [七]故事, 刺史奉辭, 例備鹵簿, 逞以時屬農要, 奏請停之. 武帝深嘉焉, 詔遂其所請, 以彰雅操. 逞在州有惠政, 吏人稱之. 東宮初建, 授太子太保. 卒, 贈大將軍. 子操嗣.

厙狄峙, 其先遼東人, 本姓段, 匹磾之後也, 因避難改焉. 後徙居代, 世為豪右. 祖淩, 武威郡守. 父貞, 上洛郡守.

峙少以弘厚知名, 善騎射, 有謀略. 仕魏, 位高陽郡守, 政存仁恕, 百姓頗悅之. 孝武西遷, 峙乃棄官從入關. 大統元年, 拜中書舍人, 參掌機密, 以恭謹見稱. 遷黃門侍郎.

時與東魏爭衡, 蠕蠕乘虛, 屢為邊患, 朝議欲結和親, 乃使峙往. 峙狀貌魁梧, 善於辭令, 蠕蠕主雅信重之, 自是不復為寇. 周文謂峙曰：「昔魏絳和戎, 見稱前史. 以君方之, 彼有愧色.」封高邑縣公. 累遷驃騎大將軍、開府儀同三司, [八]拜侍中. 蠕蠕滅後, 突厥強盛, 雖與周通好, 而外連齊氏. 周文又令峙銜命喻之. 突厥感悟, 即執齊使歸諸京師. 進爵安豐郡公, 歷小司空、小司寇.

明帝初, 為益州刺史、都督三十一州諸軍事. 峙性寬和, 尚清靖, 為夷獠所安. 後為宜州刺史. 入為少師. 以年老, 乞骸骨, 詔許之. 卒, 諡曰定.

子嶷嗣, 少知名, 位開府儀同三司、職方中大夫、蔡州刺史. 卒官.

嶷弟徵, 從平齊, 以功拜儀同大將軍, 賜爵樂陵縣公.

徵弟徽, 亦以軍功至儀同大將軍、保城縣男.

徽弟嶔, 性弘厚, 有局度, 以齊右下大夫從武帝東伐, 入並州. 軍敗, 侍臣殲焉. 及帝之出, 唯嶔侍從. 以功授上儀同大將軍, 遷開府, 歷右宮伯, 賜爵樂城縣侯. 仕隋, 位至戶部尚書.

楊薦字承略, 秦郡寧夷人也. 父寶, 昌平郡守.

薦幼孤, 早有名譽, 性廉謹, 喜怒不形於色. 魏永安中, 隨尒朱天光入關討群賊, 封高邑縣男. 周文臨夏州, 補帳內都督. 及平侯莫陳悅, 使薦入洛請事, 孝武授周文關西大行臺, 仍除薦直閤將軍. 時馮翊長公主嫠居, 孝武意欲歸諸周文, 乃令武衛元毗喻旨. 薦歸白周文, 又遣薦入洛陽請之, 孝武即許焉. 孝武欲向關中, 薦贊成其計. 孝武曰：「卿歸語行臺迎我.」周文又遣薦與長史宇文測出關候接. 孝武至長安, 進爵清水縣子.

大統元年, 蠕蠕請和親, 周文遣薦與楊寬使, 並結婚而還. 進爵為侯. 又使薦納幣於蠕蠕. 魏文帝鬱久閭後崩, 周文遣僕射趙善使蠕蠕, 更請婚. 善至夏州, 聞蠕蠕貳於東魏, 欲執使者. 善懼, 乃還. 周文乃使薦往, 賜黃金十斤, 雜綵三百匹. 薦至蠕蠕, 責其背惠食言, 並論結婚之意. 蠕蠕感悟, 乃遣使隨薦報命焉.

及侯景來附, 周文令薦助鎮遏. 薦知景翻覆, 遂求還, 具陳事實, 周文乃遣使密追助景之兵. 尋而景叛.

十六年, 大軍東討, 周文恐蠕蠕乘虛寇掠, 乃遣薦往, 更論和好, 以安慰之. 進使持節、驃騎大將軍、開府儀同三司, 加侍中.

周孝閔帝踐阼, 除禦伯大夫, 進爵姚穀縣公, 仍使突厥結婚. 突厥可汗弟地頭可汗阿史那庫頭居東面, 與齊通和, 說其兄欲背先約. 計謀已定, 將以薦等送齊. 薦知其意, 乃正色責之, 辭氣慷慨, 涕泗橫流. 可汗慘然良久曰：「幸無所疑, 當共平東賊, 然後發遣我女.」乃令薦先報命, 仍請東討. 以奉使稱旨, 遷大將軍. 保定四年, 又納幣於突厥. 還, 行小司馬, 又行大司徒. 從陳公純等逆女於突厥, 進爵南安郡公. 天和三年, 遷總管梁州刺史. 後以疾卒.

王慶字興慶, 太原祁人也. 父因, 魏靈州刺史、懷德縣公.

慶少開悟, 有才略. 初從周文征伐, 復弘農, 破沙苑, 並有戰功, 每獲殊賞. 大統十年, 授殿中將軍. 周孝閔帝踐阼, 晉公護引為典籤. 慶樞機明辯, 漸見親待, 授大都督. 武成元年, 以前後功, 賜爵始安縣男. 二年, 行小賓部. 保定二年, 使吐穀渾, 與其分疆, 仍論和好之事. 渾主悅服, 遣所親隨慶貢獻.

初, 突厥與周和親, 許納女為後. 而齊人知之, 懼成合從之勢, 亦遣使求婚, 財饋甚厚. 突厥貪其重賂, 便許之. 朝議以魏氏昔與蠕蠕結婚, 遂為齊人離貳, 今者復恐改變, 欲遣使結之. 遂授慶左武伯, 副楊薦為使. 是歲, 遂興入並之役. 慶乃引突厥騎, 與隋公楊忠至太原而還. 及齊人許送皇姑及世母, 朝廷遂與通和. 突厥聞之, 復致疑阻, 於是又遣慶往諭之. 可汗感悅, 結好如初. 五年, 復與宇文貴使突厥逆女. 自此, 以慶信著北蕃, 頻歲出使. 後更至突厥, 屬其可汗暴殂, 突厥謂慶曰：「前後使來, 逢我國喪者, 皆剺面表哀. 況今二國和親, 豈得不行此事！」慶抗辭不從. 突厥見其守正, 卒不敢逼, 武帝聞而嘉之. 錄慶前後使功, 遷開府儀同三司、兵部中大夫, 進爵為公. 歷丹、中二州刺史, 為政嚴肅, 吏不敢犯.

大象元年, 授小司徒, 加上大將軍、總管汾石二州五鎮諸軍事、汾州刺史. 又除延州總管, 進位柱國. 開皇元年, 進爵平昌郡公. 卒於鎮, 贈上柱國, 諡曰莊. 子淹嗣.

趙剛字僧慶, 河南洛陽人也. 祖寧, 魏高平太守. 父和, 永平中, [九]陵江將軍. 南討度淮, 聞父喪, 輒還. 所司將致之於法, 和曰：「罔極之恩, 終天莫報. 若許安厝, 禮畢而即罪戮, 死且無恨.」言訖號慟, 悲感傍人. 主司以聞, 遂宥之. 喪畢, 除寧遠將軍. 大統初, 追贈膠州刺史.

剛少機辯, 有幹能. 起家奉朝請, 累遷金紫光祿大夫, 領司徒府從事中郎, 加閤內都督. 及孝武與齊神武構隙, 剛密奉旨, 召東荊州刺史馮景昭. 未及發, 而神武已逼洛陽, 孝武西遷. 景昭集府僚文武, 議其去就, 司馬馮道和請據州待北方處分. 剛抽刀投地曰：「公若為忠臣, 可斬道和. 如欲從賊, 可見殺！」景昭感悟, 遂率眾赴關右. 屬侯景逼穰城, 東荊州人楊歡等起兵應景, 以其眾邀景昭於路. 景昭戰敗, 剛遂沒於蠻. 後自贖免, 乃見東魏東荊州刺史李魔憐, 勸令歸關西. 魔憐納之, 使剛至並州, 密觀事勢. 神武引剛內宴, 因令剛齎書申敕荊州. 剛還報魔憐, 仍說魔憐斬楊歡等, 以州歸西, 魔憐乃使剛入朝. 大統初, 剛於灞上見周文, 具陳關東情實. 周文嘉之, 封陽邑縣子. 論復東荊州功, 進爵臨汝縣伯.

初, 賀拔勝、獨孤信以孝武西遷之後, 並流寓江左. 至是, 剛言於魏文帝, 請追而復之. 乃以剛為兼給事黃門侍郎, 使梁魏興, 齎移書與其梁州刺史杜懷寶等. 即與剛盟歃, 受移送建康, 仍遣人隨剛報命. 是年, 又詔剛使三荊, 聽在所便宜從事. 使還, 稱旨, 進爵武成縣侯, 除大丞相府帳內都督. 復使魏興, 重申前命. 尋而梁人禮送賀拔勝、獨孤信等.

頃之, 禦史中尉董紹進策, 請圖梁漢, 以紹為行臺、梁州刺史. 剛以為不可, 而朝議已決, 遂出軍. 紹竟無功還, 免為庶人. 除剛潁川郡守. [一０]高仲密以北豫州來附, 兼大行臺左丞, 持節赴潁川節度義軍. 師還, 剛別破侯景前驅於南陸, 復獲其郡守二人. 時有流言, 傳剛東叛, 神武因設反間, 聲遣迎接. 剛乃率騎襲其丁塢, 拔之. 周文知剛無貳, 乃加賚焉. 除營州刺史, 進爵為公.

渭州人鄭五醜構逆, 與叛羌傍乞鐵匆相應, [一一]令剛往鎮之. 將發, 魏文帝引見內寢, 舉觴屬剛曰：「昔侯景在東, 為卿所困. 黠羌小醜, 豈足勞卿謀慮也？」時五醜已剋定夷鎮, 所在立柵. 剛至, 並攻破之, 散其黨與. 五醜於是西奔鐵匆, 剛又進破鐵匆偽廣寧郡. 屬宇文貴等西討, 詔以剛行渭州事, 資給糧餼. 加驃騎大將軍、開府儀同三司, 入為光祿卿. 六官建, 拜膳部中大夫.

周孝閔帝踐祚, 進爵浮陽郡公, 出為利州總管. 沙州氐恃險逆命, 剛再討復之. 方州生獠, 自此始從賦役. 剛以信州濱江負阻, 乃表請討之. 詔剛率利、沙等十四州兵往經略焉. 仍加授渠州刺史. 剛初至, 渠帥憚其軍威, 相次降款. 剛師出踰年, 士卒疲弊, 尋復亡叛, 後遂以無功而還. 又與所部儀同尹才失和, 被徵赴闕, 遇疾, 卒於路. 贈中、淅、涿三州刺史, [一二]諡曰成. 子元卿, 弟仲卿.

仲卿性粗暴, 有膂力. 周齊王憲甚禮之. 以軍功位上儀同, 為畿伯中大夫. 後以平王謙功, 進位大將軍, 封長垣縣公. 隋文帝受禪, 進河北郡公, 尋拜石州刺史. 法令嚴猛, 纖介之失無所寬捨, 鞭笞輒至二百. 吏人戰慄, 無敢違犯, 盜賊屏息, 皆稱其能. 遷朔州總管. 時塞北盛興屯田, 仲卿總統之. 微有不理者, 仲卿輒召主掌撻其胸背, 或解衣倒曳於荊棘中, 時人謂之於菟. [一三]事多克濟, 由是收穫歲廣, 邊戍無餽運之憂.

會突厥啟人可汗求婚, 上許之. 仲卿因是間其骨肉, 遂相攻擊. 十七年, 啟人窘迫, 與隋使長孫晟投通漢鎮. [一四]仲卿率騎千餘援之, 達頭不敢逼. 潛遣人誘致啟人所部, 至者二萬餘家. 其年, 從高熲指白道以擊達頭, 仲卿為前鋒. 至族蠡山, 與虜遇, 交戰七日, 大破之. 追奔至乞伏泊, 復啟人. [一五]突厥悉眾而至, 仲卿為方陣, 四面拒戰, 經五日. 會高熲大兵至, 合擊之, 虜乃敗走. 追度白道, 踰秦山七百餘裏. 時突厥降者萬餘家, 上令仲卿處之恒安. 以功進上柱國. 朝廷慮達頭掩襲啟人, 令仲卿屯兵二萬以備之, 代州總管韓洪、永康公李藥王、蔚州刺史劉隆等將步騎一萬鎮恒安, 達頭來寇, 韓洪軍大敗. 仲卿自樂寧鎮邀擊, 斬千餘級.

明年, 督役築金河、定襄二城以居啟人. 時有上表言仲卿酷暴, 上命禦史王偉按之, 並實. 惜其功, 不罪, 因勞之曰：「知公清正, 為下所惡.」賜物五百段. 仲卿益恣, 由是免官.

仁壽初, 檢校司農卿. 蜀王秀之得罪, 奉詔往益州按之. 秀賓客經過處, 仲卿必深文致法, 州縣長吏坐者太半. 上以為能, 賞奴婢五十口、黃金二百兩、米粟五千石、奇寶雜物稱是. 煬帝嗣位, 判兵部、工部二尚書事. 卒官. 諡曰肅. 子世弘嗣.

趙昶字長舒, 天水南安人也. 曾祖襄, 仕魏, 至中山郡守, 因家於代焉.

昶少聰敏, 有志節. 弱冠, 以材力聞. 魏北中郎將高千鎮陝, 以昶為長史、中軍都督. 周文平弘農, 擢為相府典籤.

大統九年, 大軍失律於芒山, 清水氐酋李鼠仁自軍逃還, 憑險作亂. 周文將討之, 先求可使者, 遂令昶使焉. 見鼠仁, 喻以禍福. 群凶或從或不, 從其命者, 復將加刃於昶. 而昶神色自若, 志氣彌厲. 鼠仁感悟, 遂相率降. 氐梁道顯叛, 攻南由, 周文復遣昶慰喻之, 道顯等皆即款附. 東秦州刺史魏光因徙其豪帥三十餘人並部落於華州, 周文即以昶為都督領之. 先是, 汾州胡叛, 再遣昶慰勞之, 皆知其虛實. 及大軍往討, 昶為先驅, 遂破之. 以功封章武縣伯.

十五年, 拜安夷郡守, 帶長蛇鎮將. 氐俗荒獷, 昶威懷以禮, 莫不悅服. 期歲之後, 樂從軍者千餘人. 加授帥都督. 時屬軍機, 科發切急, 氐情難之, 復相率謀叛. 昶又潛遣誘說, 離間其情. 因其攜貳, 遂輕往臨之. 群氐不知所為, 鹹來見昶, 乃收其首逆者二十餘人斬之, 餘眾遂定. 朝廷嘉之, 除大都督, 行南秦州事. 時氐帥蓋□等反, 昶復討禽之. 又與史寧破宕昌羌、獠二十餘萬. 拜武州刺史. 恭帝初, 加驃騎大將軍、開府儀同三司. 潭水羌叛, 殺武陵、潭水二郡守. 昶率儀同駱天人等討平之.

周明帝初, 鳳州人仇周貢、魏興等反, 自號周公, 破廣化郡, 攻沒諸縣, 分兵西入, 圍廣業、脩城二郡. 廣業郡守薛爽、脩城郡守杜杲等請昶為援. [一六]遣使報杲, 為周貢黨樊伏興等所獲. 興等知昶將至, 解脩城圍, 據泥功嶺, 設六伏以待昶. 昶至, 遂遇其伏, 合戰破之. 廣業之圍亦解, 昶追之至泥陽川而還. 興州人段吒及氐酋薑多復反, [一七]攻沒郡縣, 昶討斬之.

昶自以被拔擢居將帥之任, 傾心下士, 虜獲氐、羌, 撫而使之, 皆為昶盡力. 周文常曰：「不煩國家士馬而能威服氐、羌者, 趙昶有之矣.」至是, 明帝錄前後功, 進爵長道郡公, 賜姓宇文氏, 賞勞甚厚. 二年, 徵拜賓部中大夫, 行吏部. 尋以疾卒.

王悅字眾喜, 京兆藍田人也. 少有氣幹, 為州裏所稱. 周文初定關隴, 悅率募鄉裏從軍, 屢有戰功.

大統元年, 除相府刑獄參軍, 封藍田縣伯. 四年, 東魏將侯景攻圍洛陽, 周文赴援, 悅又率鄉裏千餘人從軍至洛陽. 將戰之夕, 悅罄其行資, 市牛饗戰士. 悅所部盡力, [一八]斬獲居多. 遷大行臺右丞, 轉左丞. 久居管轄, 頗獲時譽.

十三年, 侯景據河南來附, [一九]仍請兵為援, 周文先遣韋法保、賀蘭願德等帥眾助之. 悅言於周文曰：「侯景之於高歡, 始則篤鄉黨之情, 末乃定君臣之契, 位居上將, 職重台司, 論其分義, 有同魚水. 今歡始死, 景便離貳, 豈不知君臣之道有違, 忠義之禮不足？蓋其圖既大, 不卹小嫌. 然尚能背德於高氏, 豈肯盡節於朝廷！今若益之以勢, 援之以兵, 非唯侯景不為池中之物, 亦恐朝廷貽笑將來也.」周文納之, 乃遣追法保等, 而景尋叛. 後拜京兆郡守、散騎常侍, 遷大行臺尚書.

從達奚武征梁漢. 軍出, 武令悅說其城主楊賢, [二０]悅乃貽之書, 賢於是遂降. 悅又白武雲：「白馬衝要, 是必爭之地. 今城守寡弱, 易可圖也. 若蜀兵更至, 攻之實難.」武然之, 即令悅率輕騎徑趣白馬. 悅示其禍福, 梁將深悟, [二一]遂以城降. 時梁武陵王蕭紀果遣其將任珍奇, 欲先據白馬. 行次關城, 聞其已降, 乃還. 及梁州平, 周文即以悅行刺史事. 招攜初附, 人吏安之.

廢帝二年, 徵還本任. 屬改行臺為中外府, 尚書員廢, 悅以儀同領兵還鄉裏. 悅既久居顯職, 及此之還, 私懷怏怏, 猶陵駕鄉裏, 失於宗黨之情. 其長子康恃悅舊望, 遂自驕縱. 所部軍人將有婚禮, 康乃非理陵辱. 軍人訴之, 悅及康並坐除名, 仍配遠防. 及於謹伐江陵, 令悅從軍展效. 江陵平, 因留鎮之.

周孝閔帝踐祚, 依例復官, 授郢州刺史. 尋拜使持節、驃騎大將軍、開府儀同三司、大都督、司水中大夫, 進爵藍田縣侯. 俄遷司憲中大夫, 賜姓宇文氏, 又進爵河北縣公. 性儉約, 不營生業, 雖出內榮顯, 家徒四壁而已, 明帝手敕勞勉之. 保定元年, 卒於位.

子康嗣, 官至司邑下大夫.

趙文表, 其先天水西人也, 後徙居南鄭. 累世為二千石. 父□, 性方嚴, 有度量. 位禦伯中大夫, 封昌國縣伯. 贈虞、絳二州刺史, 諡曰貞.

文表少而修謹, 志存忠節. 起家為周文親信, 累遷左金紫光祿大夫. 保定五年, 授畿伯下大夫, 遷許國公宇文貴府長史. 尋拜車騎大將軍、儀同三司. 仍從貴使突厥迎皇後, 進止儀注, 皆令文表典之. 文表斟酌而行, 皆合禮度. 及皇後將入境, 突厥託以馬瘦徐行, 文表慮其為變, 遂說突厥使羅莫緣曰：「後自發彼蕃, 已淹時序, 途經沙漠, 人馬疲勞. 且東寇每伺間隙, 吐穀渾亦能為變, 今君以可汗愛女, 結姻上國, 曾無防慮, 豈人臣之體乎？」莫緣然之, 遂倍道兼行, 數日至甘州. 以迎後功, 別封伯陽縣伯.

天和三年, 除梁州總管府長史. 所管地名恒稜者, 方數百裏, 並夷、獠所居, 恃其險固, 常懷不軌, 文表率眾討平之. 遷蓬州刺史. 政尚仁恕, 夷、獠懷之. 加驃騎大將軍、開府儀同三司. 又加大將軍, 進爵為公.

大象中, 拜吳州總管. 時開府於顗為吳州刺史. [二二]及隋文帝執政, 尉遲迥等舉兵, 遠近騷然, 人懷異望. 顗自以族大, [二三]且為國家肺腑, 懼文表負己, 謀欲先之, 乃稱疾不出. 文表往問之, 顗遂手刃文表, 因令其吏人告雲：「文表謀反.」仍馳啟其狀. 帝以諸方未定, 恐顗為變, 遂授顗吳州總管以安之. 後知文表無異志, 雖不罪顗, 而聽其子仁海襲爵.

元定字願安, 河南洛陽人也. 祖比, 魏婺州刺史. [二四]父道龍, 钜鹿郡守.

定惇厚少言, 內沈審而外剛毅. 從周文討侯莫陳悅, 以功拜步兵校尉. 孝武西遷, 封高邑縣男. 定有勇略, 累從征伐, 每戰必陷陣, 然未嘗自言其功. 周文深重之, 諸將亦稱其長者. 累加驃騎大將軍、開府儀同三司, 進爵為公. 廢帝二年, 以宗室進封建城郡王. 三年, 行周禮, [二五]爵隨例降, 改封長湖郡公.

周明帝初, 拜岷州刺史. 威恩兼濟, 甚得羌豪之情, 先時生羌據險不賓者, 至是, 並出山穀, [二六]從征賦焉. 及定代還, 羌豪等鹹戀慕之. 保定中, 授左宮伯中大夫. 久之, 轉左武伯中大夫, 進位大將軍.

天和二年, 陳湘州刺史華皎舉州歸梁, 梁主欲因其隙更圖攻取, 乃遣使請兵, 詔定從衛公直率眾赴之. 梁人與華皎皆為水軍, 定為陸軍, 直總督之. 俱至夏口, 而陳郢州堅守不下, 直令定圍之. 陳遣其將淳於量、徐度、吳明徹等水陸來拒, 皎為陳人所敗, 直得脫身歸梁. 定既孤軍縣隔, 進退無路, 陳人乘勝, 水陸逼之. 定乃率所部, 斫竹開路, 且戰且行, [二七]欲趨湘州, 而湘州已陷. 徐度等知定窮迫, 遣使偽與定通和, 重為盟誓, 許放還國. 定疑其詭詐, 欲力戰死之. 而定長史長孫隆及諸將等多勸定和, 定乃許之. 於是與度等刑牲歃血, 解仗就船. 為度所執, 所部眾軍亦被囚虜, 送詣丹陽. 居數月, 憂憤發病卒. 子樂嗣.

楊摽字顯進, 正平高涼人也. 祖貴、父猛, 並為縣令.

摽少豪俠, 有志氣. 魏孝昌中, 尒朱榮殺害朝士, 大司馬、城陽王元徽逃難投摽, 摽藏而免之. 孝莊帝立, 徽乃出, 復為司馬. [二八]由是摽以義烈聞, 擢拜伏波將軍、給事中. 元顥入洛, 孝莊北度太行. 及尒朱榮奉帝南討, 至馬渚, 摽乃具船以濟王師. 顥平, 封肥如縣伯, 加鎮遠將軍、步兵校尉、行濟北郡事. 進都督、平東將軍、太中大夫.

從孝武入關, 進爵為侯, 加撫軍將軍、銀青光祿大夫. 時東魏遷鄴, 周文欲知其所為, 乃遣摽間行詣鄴以觀察之. 使還稱旨, 授通直散騎常侍、車騎將軍. 稽胡恃險不賓, 屢行鈔竊, 以摽兼黃門侍郎, 往慰撫之. 摽頗有權略, 能得邊情, 誘化酋渠, 多來款附, 乃有隨摽入朝者.

時弘農為東魏守, 摽從周文攻拔之. 然自河以北, 猶附東魏. 摽父猛先為邵郡白水令, 摽與其豪右相知, 請微行詣邵郡, 舉兵以應朝廷. 周文許之, 摽遂行. 與土豪王覆憐等陰謀舉事, 密相應會, 內外俱發, 遂拔邵郡, 禽郡守程保及縣令四人, [二九]並斬之. 眾議推摽行郡事, 摽以因覆憐成事, 遂表覆憐為邵郡守. 以功授大行臺左丞, 仍率義徒更為經略. 於是遣諜人誘說東魏城堡, 旬月之間, 正平、河北、南汾、二絳、建州、太寧等諸城, 並有請為內應者, 大軍因攻而拔之. 以摽行正平郡事, 左丞如故. 齊神武敗於沙苑, 其將韓軌、潘樂、可朱渾元等為殿, 摽分兵要截, 殺傷甚眾. 東雍州刺史司馬恭懼摽威聲, 棄城遁走. 摽遂移據東雍州.

周文以摽有謀略, 堪委邊任, 乃表行建州事. 時建州遠在敵境, 然摽威恩夙著, 所經之處, 多贏糧附之. 比至建州, 眾已一萬. 東魏州刺史車折於洛出兵逆戰, [三０]摽擊敗之. 又破其行臺斛律俱於州西, 大獲甲仗及軍資, 以給義士. 由是威名大振. 東魏遣太保尉景攻陷正平, 復遣行臺薛脩義與斛律俱相會, 於是敵眾漸盛. 摽以孤軍無援, 且腹背受敵, 謀欲拔還. 復恐義徒背叛, 遂偽為周文書, 遣人若從外送來者, 雲已遣軍四道赴援. 因令人漏泄, 使所在知之. 又分土人義酋, [三一]令各領所部四出鈔掠, 擬供軍費. 摽分遣訖, 遂於夜中拔還邵郡. 朝廷嘉其權以全軍, 即授建州刺史.

時東魏以正平為東雍州, 遣薛榮祖鎮之. 乃先遣奇兵, 急攻汾橋. 榮祖果盡出城中戰士, 於汾橋拒守. 其夜, 摽從他道濟, 遂襲剋之. 進驃騎將軍. 邵郡人以郡東叛, 郡守郭武安脫身走免, 摽又率兵攻而復之. 轉正平郡守. 又擊破東魏南絳郡, 虜其郡守屈僧珍. 錄前後功, 封郃陽縣伯.

芒山之戰, 摽攻拔柏穀塢, 因即鎮之. 及大軍不利, 摽亦拔還. 而東魏將侯景率騎追摽, 摽與儀同韋法保同心抗禦, 且戰且前, 景乃引退. 周文嘉之, 復授建州刺史, 鎮車箱. 摽久從軍役, 未及葬父. 至是, 表請遷葬. [三二]詔贈其父車騎大將軍、儀同三司、晉州刺史, 贈其母夏陽縣君, 並給儀衛, 州裏榮之.

及齊神武圍玉壁, 別令侯景趣齊子嶺. 摽恐入寇邵郡, 率騎禦之. 景遠聞摽至, 斫木斷路者六十餘裏, 猶驚而不安, 遂退還河陽, 其見憚如此. 十二年, 進授大都督, 加晉、建二州諸軍事. 又攻破蓼塢, 獲東魏將李顯, 進儀同三司. 尋加開府, 復鎮邵郡. 十六年, 大軍東討, 授大行臺尚書, 率義眾先驅敵境, 攻其四戍, 拔之. 時以齊軍不出, 乃追摽還. 改封華陽縣侯. 又於邵郡置邵州, 以摽為刺史, 率所部兵鎮之.

保定四年, 遷少師. 其年, 大軍圍洛陽, 詔摽出軹關. [三三]然摽自鎮東境二十餘年, 數與齊人戰, 每常克獲, 以此遂有輕敵之心. 時洛陽未下, 而摽深入敵境, 又不設備. 齊人奄至, 大破摽軍. 摽以眾敗, 遂降於齊. 摽之立勳也, 有慷慨壯烈之志, 及軍敗, 遂就虜以求苟免, 時論以此鄙之. 朝廷猶錄其功, 不以為罪, 令其子襲爵.

論曰：申徽局量深沉, 文之以經史, 陸通鑒悟明敏, 飾之以溫恭, 並夙奉龍顏, 早蒙任遇, 效宣提戟, 功預披荊, 義結周旋, 恩生契闊. 遂得入居端揆, 出撫列藩. 雖以識用成名, 抑亦情兼惟舊. 陸逞於戎旅之際, 以文雅見知, 出境播延譽之能, 蒞官著從政之美, 歷居顯要, 豈徒然哉！厙狄峙建和戎之功, 楊薦成入關之策, 趙剛之克剪凶狡, 趙昶之懷服氐、羌, 王悅之料侯景, 文表之譎突厥, 或明稱先覺, 或識表見機, 觀其立功立事, 皆一時志力之士也. 元定敗亡, 同黃權之無路；楊摽攻勝, 亦兵破而身囚. [三四]功名寥落, 良可嗟矣！易曰：「師出以律, 否臧凶.」傳曰：「不備不虞, 不可以師.」其摽之謂也！校勘記

[一]　仕宋位雍州刺史　諸本「雍」作「雄」, 周書卷三二、通志卷一五九申徽傳作「雍」. 按宋書州郡志無「雄州」, 雍州僑置於襄陽. 「雄」乃「雍」之訛, 今據改.

[二]　及邃得免　諸本「免」作「逸」, 周書作「免」. 按下雲「

乃廣集賓友」, 知是免罪而非逃逸. 此形似致訛, 今據改.

[三]　其女婿劉彥隨焉　本書卷六七令狐整傳作「鄧彥」.

[四]　贈泗州刺史　周書同, 通志「泗」作「四」. 按申徽當死於天和六年, 或其後不久, 其時周無泗州. (周改東楚州為泗州在大象二年. 見楊守敬隋書地理志攷証卷七下邳郡條. )疑當從通志作「四」.

[五]　賜姓部六孤氏　周書卷三二、通志卷一五九陸通傳, 「部」作「步」. 步六孤氏見魏書官氏志.

[六]　不患貴而貧也　諸本「貧」上衍「不」字, 據周書卷三二陸通傳刪.

[七]　又以疾不堪劇任乃除宜州刺史　諸本「乃」訛作「及」, 據周書卷三二陸逞傳改.

[八]　累遷驃騎大將軍開府儀同三司　諸本無「大」字, 通志卷一五九厙狄峙傳有. 張森楷雲：「『騎』下當有『大』字. 驃騎大將軍乃加開府.」按張說是, 見周書卷二四盧辯傳. 今據補.

[九]　永平中　諸本「永」作「太」, 通志卷一五九趙剛傳作「永」. 按北魏年號無「太平」, 「永平」乃宣武年號, 時間正合, 今據通志改.

[一０]除剛潁川郡守　諸本「川」訛作「州」, 據周書卷三三、通志卷一五九趙剛傳改.

[一一]與叛羌傍乞鐵匆相應　諸本「匆」訛作「忽」, 據通志改. 參卷六八豆盧寧傳校記.

[一二]贈中淅涿三州刺史　按「涿」是郡名不是州名, 且不在周境, 疑有誤.

[一三]時人謂之於菟　隋書卷七四趙仲卿傳「於菟」作「猛獸」. 按「於菟」、「猛獸」都是指「虎」. 隋書、北史避唐諱改.

[一四]十七年啟人窘迫與隋使長孫晟投通漢鎮　按本書卷九九、隋書卷八四突厥傳, 突利可汗(即啟人可汗)與長孫晟投隋, 事在十九年, 在高熲、趙仲卿等出師之後. 此敘在前, 並作十七年, 疑誤. 本書卷二二長孫晟傳也作十九年. 又長孫晟傳「通漢鎮」作「伏遠鎮」.

[一五]追奔至乞伏泊復啟人　隋書卷七四「啟人」作「破之」, 通志卷一七一趙仲卿傳作「啟民」. 按據上條, 啟人投隋在趙仲卿等出師之後. 作「復啟人」不符事實. 「啟人」當是「破之」之訛.

[一六]脩城郡守杜杲等請昶為援　諸本「杲」作「果」, 周書卷三三、通志卷一五九趙昶傳作「杲」. 按事見周書卷三九杜杲傳, 今據改.

[一七]興州人段吒及氐酋薑多復反　各本「薑」作「羌」, 殿本及周書作「薑」. 按周書卷四九、本書卷九六氐傳作「薑」. 今從殿本.

[一八]悅所部盡力　周書卷三三王悅傳「悅」上有「及戰」二字, 不當省.

[一九]十三年侯景據河南來附　諸本脫「十」字, 據周書補. 侯景降西魏見周書卷二文帝紀大統十三年.

[二０]軍出武令悅說其城主楊賢　按周書卷一九達奚武傳雲：「梁將楊賢以武興降.」這裏「軍出」下疑脫「武興」二字.

[二一]梁將深悟　周書作「其將梁深」.

[二二]時開府於顗為吳州刺史　諸本「於顗」作「毛顓」, 周書卷三三趙文表傳作「於顗」. 按事見本書卷二三於顗傳, 今據改.

[二三]顗自以族大　諸本「族」訛作「秩」, 據周書改.

[二四]祖比魏婺州刺史　周書卷三四元定傳「比」作「比頹」, 「

婺」作「務」. 按魏無「務州」或「婺州」, 疑誤.

[二五]廢帝二年以宗室進封建城郡王三年行周禮　按據周書卷二文帝紀下, 行周禮在西魏恭帝三年. 這裏「三」上疑脫「恭帝」二字, 或「廢帝」是「恭帝」之誤.

[二六]至是並出山穀　諸本脫「是」字, 據周書卷三四、通志卷一五九元定傳補.

[二七]且戰且行　諸本脫「且行」二字, 周書作「且行且戰」, 通志作「且戰且行」, 通鑑卷一七０作「且戰且引」. 按通志本據北史, 今從通志補.

[二八]徽乃出復為司馬　周書卷三四楊摽傳「司馬」作「司州牧」. 按魏書卷一九下元徽傳, 徽曾於孝莊初, 拜司州牧. 疑周書是.

[二九]遂拔邵郡禽郡守程保及縣令四人　諸本「拔」下脫「邵」字, 「禽」下脫「郡」字, 據周書補.

[三０]東魏州刺史車折於洛出兵逆戰　張森楷雲：「周書無『州』字, 是.」

[三一]又分土人義酋　周書「酋」作「首」, 疑「酋」是「首」之訛. 但通志卷一五九楊摽傳也作「酋」, 今不改.

[三二]表請遷葬　周書「遷」作「還」. 按上言「未及葬」, 則不得言「遷」, 當是「還」之訛.

[三三]詔摽出軹關　諸本「關」訛作「闕」, 據周書、通志改. 楊摽出軹關, 見周書卷五武帝紀保定四年十二月.

[三四]楊摽攻勝亦兵破而身囚　按周書卷三四史臣論雲：「楊摽屢有奇功, 狃於數勝, 輕敵無備, 兵破身囚.」疑「攻勝」是「數勝」之訛.

北史卷七十 列傳第五十八

韓褒　趙肅子軌　張軌　李彥　郭彥　梁昕　皇甫璠子誕　辛慶之族子昂

王子直　杜杲　呂思禮　徐招　檀翥　孟信　宗懍　劉璠子祥　兄子行本　柳遐子莊

韓褒字弘業, 潁川潁陽人也. 祖瑰, 魏平涼郡守、安定郡公. 父演, 恒州刺史. 褒少有志尚, 好學而不守章句. 其師怪問之, 對曰：「文字之間, 常奉訓誘, 至於商較異同, 請從所好.」師因此奇之. 及長, 涉獵經史, 深沈有遠略. 屬魏室喪亂, 避地夏州. 時周文帝為刺史, 素聞其名, 待以客禮. 及賀拔嶽為侯莫陳悅所害, 諸將遣使迎周文. 周文問以去留之計, 褒曰：「此天授也, 何可疑乎！」周文納焉. 及為丞相, 引為錄事參軍, 賜姓侯呂陵氏. 大統初, 遷行臺左丞, 賜爵三水縣伯、丞相府從事中郎, 出鎮淅、酈. 居二年, 徵拜丞相府司馬, 進爵為侯.

出為北雍州刺史. 州帶北山, 多有盜賊. 褒密訪之, 並豪右所為也, 而陽不之知, 厚加禮遇, 謂曰：「刺史起自書生, 安知督盜？所賴卿等共分其憂耳.」乃悉召傑黠少年素為鄉裏患者, 置為主帥, 分其地界, 有盜發而不獲者, 以故縱論. 於是諸被署者莫不惶懼, 皆首伏曰：「前盜發者, 並某等為之.」所有徒侶, 皆列其姓名, 或亡命隱匿者, 亦悉言其所在. 褒乃取盜名簿藏之, 因大牓州門曰：「自知行盜者, 可急來首, 即除其罪. 盡今月不首者, 顯戮其身, 籍沒妻子, 以賞前首者.」旬日之間, 諸盜鹹悉首盡. 褒取名簿勘之, 一無差異, 並原其罪, 許以自新. 由是群盜屏息. 入為給事黃門侍郎, 遷侍中.

除都督、西涼州刺史. 羌胡之俗, 輕貧弱, 尚豪富. 豪富之家, 侵漁百姓, 同於僕隸. 故貧者日削, 豪者益富. 褒乃悉募貧人, 以充兵士, 優復其家, 蠲免徭賦. 又調富人財物以振給之. 每西域商貨至, 又先盡貧者市之. 於是貧富漸均, 戶口殷實. 廢帝元年, 為會州刺史. 後以驃騎大將軍、開府儀同三司, 進爵為公.

累遷汾州刺史. 先是, 齊寇數入, 人廢耕桑, 前後刺史, 莫能防扞. 褒至, 適會寇來, 乃不下屬縣. 人既不備, 以故多被抄掠. 齊人喜於不覺, 以為州先未集兵, 今還必不能追躡, 由是益懈, 不為營壘. 褒已先勒精銳, 伏北山中, 分據險阻, 邀其歸路. 乘其眾怠, 縱伏擊之, 盡獲其眾. 故事, 獲生口者, 並送京師, 褒因是奏曰：「所獲賊眾, 不足為多, 俘而辱之, 但益其忿耳. 請一切放還, 以德報怨.」有詔許焉. 自此抄兵頗息. 遷河州總管, 仍轉鳳州刺史. 尋以年老請致事, 詔許之. 天和五年, 拜少保.

褒歷事三帝, 以忠厚見知. 武帝深相敬重, 常以師道處之, 每入朝見, 必有詔令坐, 然始論政事. 卒, 贈涇、岐、燕三州刺史, 諡曰貞.

子繼伯嗣. 仕隋, 位終衛尉少卿.

趙肅字慶雍, 河南洛陽人也. 世仕河西. 及沮渠氏滅, 曾祖武始歸於魏, 賜爵金城侯. 祖興, 中書博士. 父申侯, 舉秀才, 為後軍府主簿.

肅早有操行, 知名於時. 孝昌中, 起家殿中侍禦史, 累遷左將軍、太中大夫. 東魏天平初, 除新安郡守, 秩滿還洛陽. 大統三年, 獨孤信東討, 肅率宗人為鄉導. 授司州別駕, 監督糧儲, 軍用不匱. 周文帝聞之, 謂人曰：「趙肅可謂洛陽主人也.」九年, 行華山郡事.

十三年, 除廷尉少卿. [一]明年元日, 當行朝禮, 非有封爵者不得預焉. 肅時未有茅土, 左僕射長孫儉啟周文請之. 周文乃召肅謂曰：「歲初行禮, 豈得使卿不預！然何為不早言也？」於是令肅自選封名. 肅曰：「河清乃太平之應, 竊所願也.」於是封清河縣子. 十六年, 除廷尉卿, 加征東將軍. 肅久在理官, 執心平允, 凡所處斷, 鹹得其情. 廉慎自居, 不營產業, 時人以此稱之. 十七年, 進位車騎大將軍、儀同三司、散騎常侍, 賜姓乙弗氏.

先是, 周文命肅撰法律, 肅積思累年, 遂感心疾. 去職, 卒於家. 子軌.

軌少好學, 有行檢. 周蔡王引為記室, 以清苦聞. 隋文帝受禪, 為齊州別駕, 有能名. 其東鄰有桑, 葚落其家, 軌遣人悉拾還其主, 戒其諸子曰：「吾非以此求名, 意者非機杼物, 不願侵人. 汝等宜以為戒.」在州考績連最. 持節使者郃陽公梁子恭上狀, 文帝賜以米帛甚優, 令入朝. 父老將送者, 各揮涕曰：「別駕在官, 水火不與百姓交, 是以不敢以盃酒相送. 公清如水, 請酌一盃水奉餞.」軌受飲之. 至京, 詔與牛弘撰定律令格式.

時衛王爽為原州總管, 召為司馬. 在道夜行, 其左右馬逸入田中, 暴人禾. 軌駐馬待明, 訪知禾主, 酬直而去. 原州人吏聞之, 莫不改操. 後檢校硤州刺史, 甚有恩惠. 轉壽州總管長史. 芍陂舊有五門堰, 蕪穢不通. 軌勸課吏人, 更開三十六門, 灌田五千餘頃, 人賴其利. 秩滿歸, 卒於家. 子弘安、弘智, 並知名.

張軌字元軌, 濟北臨邑人也. 父崇, 高平令. 軌少好學, 志識開朗. 初在洛陽, 家貧, 與樂安孫樹仁為莫逆之友, 每易衣而出, 以此見稱. 軌常謂所親曰：「秦、雍之間, 必有王者.」尒朱氏敗後, 遂杖策入關. 賀拔嶽以軌為記室參軍, 典機密. 尋轉倉曹. 時穀糴踴貴, 或有請貸官倉者. 軌曰：「以私害公, 非吾宿志. 濟人之難, 詎得相違？」乃賣所服衣物, 糴粟以振其乏.

及嶽被害, 周文帝以軌為都督, 從征侯莫陳悅. 悅平, 使於洛陽, 見領軍斛斯椿. 椿曰：「高歡逆謀, 已傳行路, 人情西望, 以日為年. 未知宇文何如賀拔也？」軌曰：「宇文公文足經國, 武足定亂, 至於高識遠度, 非愚管所測.」椿曰：「誠如卿言, 真可恃也.」周文為行臺, 授軌郎中. 孝武西遷, 除中書舍人, 封壽張縣子, 兼著作佐郎, 修起居注. 遷給事黃門侍郎, 兼吏部郎中. 出為河北郡守. 在郡三年, 聲績甚著, 臨人政術, 有循吏之美. 大統間言宰人者, 多推尚之. 入為丞相府從事中郎, 行武功郡事. 章武公導出鎮秦州, 以軌為長史. 廢帝元年, 進車騎大將軍、儀同三司、散騎常侍. 二年, 賜姓宇文氏, 行南秦州事. 恭帝二年, 徵拜度支尚書, 復除隴右府長史. 卒於位, 諡曰質.

軌性清素, 臨終之日, 家無餘財, 唯有書數百卷.

子肅, 周明帝初為宣納上士, 轉中外府記室參軍、中山公訓侍讀. 早有才名, 性頗輕猾, 時人比之魏諷. 卒以罪考竟終.

李彥字彥士, 梁郡下邑人也. 祖光之, 魏淮南郡守. 父靜, 南青州刺史.

彥少有節操, 好學慕古. 孝昌中, 解褐奉朝請. 孝武入關, 兼著作佐郎, 修起居注. 大統初, 除通直散騎侍郎, 累遷左戶郎中. 十二年, 省三十六曹為十二部, 改授戶部郎中, 封平陽縣子. 廢帝初, 拜尚書右丞, 轉左丞.

彥在尚書十有五載, 屬軍國草創, 庶務殷繁, 留心省閣, 未嘗懈怠. 斷決如流, 略無疑滯. 臺閣莫不歎其公勤, 服其明察. 遷給事黃門侍郎, 仍左丞. 賜姓宇文氏. 出為鄜州刺史. 彥以東夏未平, 固辭州任, 詔許之. 拜兵部尚書, 加驃騎大將軍、開府儀同三司, 仍兼著作. 六官建, 改授軍司馬, 進爵為伯.

彥性謙恭, 有禮節, 雖居顯要, 於親黨之間恂恂如也. 輕財重義, 好施愛士, 時論以此稱之. 然素多疾, 而勤於蒞職, 雖沈頓枕席, 猶理務不輟, 遂至於卒. 諡曰敬.

彥臨終遺誡其子等曰：「昔人以窾木為櫝, 葛纍為緘, 下不亂泉, 上不泄臭, 實吾平生之志也. 但事既矯枉, 恐為世士所譏. 今可歛以時服, 葬於磽□之地, 勿用明器、芻塗及儀衛等. 爾其念哉.」朝廷嘉焉, 不奪其志.

子昇明嗣. 少歷顯職. 大象末, 太府中大夫、儀同大將軍. 仕隋, 終於齊州刺史.

子仁政, 長安縣長. 義軍至, 以罪誅.

郭彥, 太原陽曲人也. 其先從官關右, 遂居馮翊. 父胤, 靈武令.

彥少知名, 周文帝臨雍州, 辟為西曹書佐. 累遷虞部郎中. 大統十二年, 初選當州首望, 統領鄉兵, 除帥都督. 以居郎官著稱, 封龍門縣子, 進大都督. 恭帝元年, 除兵部尚書, 仍以本兵從柱國於謹南伐江陵. 進驃騎大將軍、開府儀同三司, 進爵為伯. 六官建, 拜戶部中大夫.

周孝閔帝踐祚, 出為澧州刺史. 蠻左生梗, 不營農業. 彥勸以耕稼, 人皆務本, 亡命之徒, 鹹從賦役. 先是, 以澧州糧儲乏少, 每令荊州遞送. 自彥蒞職, 倉庾充實, 無復轉輸之勞. 齊南安城主馮顯密遣使歸降, 其眾未之知也. 柱國宇文貴令彥率兵應接. 時齊人先令顯率所部送糧南下, 彥懼其眾不從命, 乃於路邀之, 顯因得自拔. 其眾果拒戰, 彥縱兵奮擊, 並虜獲之. 以南安無備, 即引軍掩襲, 遂有其城. 晉公護嘉之, 進爵懷德縣公. 入為工部中大夫.

保定四年, 晉公護東討, 彥從尉遲迥攻洛陽, 迥復令彥與權景宣出汝南. 及軍次豫州, 使彥鎮之. 天和中, 為隴右總管府長史. [二]卒於官. 贈小司空、宜鄜丹三州刺史.

梁昕字元明, 安定烏氏人也. 世為關中著姓. 其先因官, 徙居京兆之盩厔. 祖重耳, 漳縣令. 父勸儒, 中散大夫, 贈涇州刺史.

昕少溫恭, 見稱州裏. 從尒朱天光征討, 拜右將軍、太中大夫. 周文帝迎魏孝武, 軍次雍州, 昕以三輔望族上謁. 周文見昕容貌瑰偉, 深賞異之, 即授右府長流參軍. 累遷丞相府主簿. 大統十二年, 除河南郡守, 遷東荊州刺史. 昕撫以仁惠, 蠻夷悅之. 封安定縣子. 周孝閔帝踐祚, 進位驃騎大將軍、開府儀同三司. 明帝初, 進爵胡城縣伯. 天和初, 拜工部中大夫, 出為陝州總管府長史.

昕性溫裕, 有幹能, 歷官內外, 鹹著聲稱. 尋卒官. 贈大將軍, 諡曰貞.

昕弟榮, 位計部下大夫、開府儀同三司、朝那縣伯. 贈涇、寧、豳三州刺史, 諡曰靜.

子巘, 仕隋, 為給事郎. 貞觀中, 終於鄭州刺史.

皇甫璠字景瑜, 安定三水人也. 世為西州著姓, 後徙居京兆. 父和, 本州中從事. 大統末, 追贈散騎常侍、儀同三司、涇州刺史.

璠少忠謹, 有幹略. 永安中, 辟州都督. 周文帝為牧, 補主簿, 以勤事被知. 大統四年, 引為丞相府行參軍. 周孝閔帝踐祚, 為守廟下大夫、長樂縣子. 保定中, 為鴻州刺史, 入為小納言. 累遷蕃部中大夫, 進驃騎大將軍、開府儀同三司.

璠性平和, 小心奉法, 安貞守志, 恒以清白自處, 當時稱為善人. 建德三年, 為隨州刺史, 政存簡惠, 百姓安之. 卒官, 贈交、渭二州刺史, 諡曰恭.

子諒, 少知名. 大象中, 位吏部下大夫. 諒弟誕.

誕字玄慮, 少剛毅, 有器局. 開皇中, 累遷治書侍禦史, 朝臣無不肅憚焉. 後為尚書左丞. 時漢王諒為並州總管, 朝廷盛選僚佐, 拜誕並州總管司馬, 總府政事, 一以諮之. 諒甚敬焉. 及煬帝即位, 諒用諮議王頍謀, 發兵作亂. 誕數諫止, 諒不納. 誕因流涕, 以死固請. 諒怒囚之. 及楊素將至, 諒屯清源以拒之. [三]諒主簿豆盧毓出誕於獄, 協謀閉城拒諒. 諒襲擊破之, [四]並抗節遇害. 帝以誕亡身殉國, 嘉悼者久之. 詔贈柱國, 封弘義公, 諡曰明.

子無逸嗣. 尋為淯陽太守, 甚有聲稱. 大業初, 令行, 舊爵例除. [五]以無逸誠義之後, 賜爵平輿侯. 入為刑部侍郎, 守右武衛將軍.

初, 漢王諒之反, 州縣莫不響應. 有嵐州司馬陶世模、繁畤令敬釗, 並抗節不從.

世模, 京兆人. 性明敏, 有器幹. 仁壽初, 為嵐州司馬. 諒反, 刺史喬鍾葵將赴之, 世模以義拒之. 臨之以兵, 辭氣不撓, 鍾葵義而釋之. 軍吏請斬之, 於是被囚. 及諒平, 拜開府, 授大興令. 從衛玄擊楊玄感, 以功進位銀青光祿大夫.

釗字積善, 河東蒲阪人. 父元約, 周布憲中大夫. 釗, 仁壽中為繁畤令, 甚有能名. 漢王諒反, 師陷其城, 賊帥墨弼執送偽將喬鍾葵, 署為代州總管司馬. 釗正色拒之, 誓之以死. 會鍾葵敗, 釗遂免. 卒於朝邑令.

辛慶之字餘慶, 隴西狄道人也. 世為隴右著姓. 父顯宗, 馮翊郡守, 贈雍州刺史.

慶之少以文學徵詣洛陽, 對策第一, 除祕書郎. 屬尒朱氏作亂, 魏孝莊帝令司空楊津為北道行臺, 節度山東諸軍以討之. 津啟慶之為行臺左丞, 與參謀議. 至鄴, 聞孝莊帝崩, 遂出兗、冀間, 謀結義徒, 以赴國難. 尋而節閔帝立, 乃還洛陽. 及賀拔嶽為行臺, 復啟慶之為行臺吏部郎. 大統初, 從周文帝東討, 為行臺左丞. 六年, 行河東郡事. 九年, 入為丞相府右長史, 兼給事黃門侍郎, 除度支尚書, 復行河東郡事. 遷南荊州刺史, 加儀同三司.

慶之位遇雖隆, 而率性儉素, 車馬衣服亦不尚華侈. 志量淹和, 有儒者風度, 特為當時所重. 又以其經明行修, 令與盧誕等教授諸王. 廢帝二年, 拜祕書監. 卒官. 子加陵, 王寢上士. 慶之族子昂.

昂字進君. 數歲便有成人志行. 有善相人者, 謂其父仲略曰：「

公家雖世載冠冕, 然名德富貴, 莫有及此兒者.」仲略亦重昂志氣, 深以為然. 年十八, 侯景辟為行臺郎中. 景後來附, 昂遂入朝, 除丞相府行參軍. 後追論歸朝勳, 封襄城縣男.

及尉遲迥伐蜀, 昂占募從軍. 蜀平, 迥表昂為龍州長史, 領龍安郡事. 州帶山穀, 舊俗生梗. 昂威惠洽著, 吏人畏而愛之. 成都一方之會, 風俗舛雜, 迥以昂達於從政, 復表昂行成都令. 昂到縣, 便與諸生祭文翁學堂, 因共歡宴, 謂諸生曰：「子孝臣忠, 師嚴友信, 立身之要, 如斯而已. 若不事斯語, 何以成名？各宜自勉, 克成令譽.」昂言切理至, 諸生等並深感悟, 歸而告其父老曰：「辛君教誡如此, 不可違之.」於是井邑肅然, 鹹從其化. 遷梓潼郡守. 六官建, 入為司隸上士, 襲爵繁昌縣公.

保定二年, 為小吏部. 時益州殷阜, 軍國所資, 經塗艱險, 每苦劫盜. 詔昂使於益、梁, 軍人之務皆委決焉. 昂撫導荒梗, 頗得寧靜. 天和初, 陸騰討信州蠻, 詔昂便於通、渠等州運糧饋之. 時臨、信、楚、合等諸州人庶多從逆, 昂諭以禍福, 赴者如歸. 乃令老弱負糧, 壯夫拒戰, 莫有怨者. 使還, 屬巴州萬榮郡人反叛, 圍郡城, 昂於是遂募通、開二州, 得三千人, 倍道兼行, 出其不意. 又令其眾皆作中國歌, 直趣賊壘. 謂有大軍赴救, 望風瓦解. 朝廷嘉其權以濟事, 詔梁州總管、杞國公亮即於軍中賞昂奴婢二十口, 繒綵四百疋. 又以昂威信布於宕渠, 遂表為渠州刺史. 轉通州. 推誠布信, 甚得夷獠歡心. 秩滿還京, 首領皆隨昂詣闕朝覲. 以昂化洽夷落, 進位驃騎大將軍、開府儀同三司.

時晉公護執政, 昂稍被護親待, 武帝頗銜之. 及誅護, 加之捶楚, 因此遂卒.

昂族人仲景, 好學, 有雅量. 其高祖欽, 後趙吏部尚書、雍州刺史, 子孫因家焉. 父歡, 魏隴州刺史、朱陽公. 仲景年十八, 舉文學, 對策高第. 拜司空府主簿. 建德中, 位內史下大夫、開府儀同三司. 卒於家. 子衡.

王子直字孝正, 京兆杜陵人也. 世為郡右族. 父琳, 州主簿、東雍州長史.

子直性節儉, 有幹能. 魏正光中, 州辟主簿, 起家奉朝請. 永安初, 拜鴻臚少卿. 孝武西遷, 封山北縣男. 大統初, 漢熾屠各阻兵於南山, 與隴東屠各共為脣齒. 周文帝令子直率涇州步騎五千討破之. 賜書勞問, 除尚書左外兵郎中, 兼中書舍人. 從解洛陽圍, 經河橋戰. 兼尚書左丞, 出為秦州總管府司馬. 時涼州刺史宇文仲和據州逆命, 子直從隴右大都督獨孤信討平之. 復入為大行臺郎中, 兼丞相府記室, 除太子中庶子, 領齊王友. 尋行馮翊郡事. 廢帝元年, 拜使持節、大都督, 行瓜州事. 務以德政化人, 西土悅附. 恭帝初, 徵拜黃門侍郎. 卒官.

子宣禮, 柱國府參軍.

杜杲字子暉, 京兆杜陵人也. 祖建, 魏輔國將軍, 贈蒙州刺史. 父皎, 儀同三司、武都郡守.

杲學涉經史, 有當世幹略. 其族父攢, 清貞有識鑒, 深器重之, 常曰：「吾家千裏駒也.」攢時仕魏, 為黃門侍郎, 兼度支尚書、衛大將軍、西道大行臺, 尚孝武妹新豐公主, 因薦之朝廷. 永熙三年, 起家奉朝請. 周明帝初, 為脩城郡守. 屬鳳州人仇周貢等構亂, 攻逼脩城, 杲信洽於人, 部內遂無叛者. 尋率郡兵與開府趙昶合勢, 並破平之. 入為司會上士.

初, 陳文帝弟安成王頊為質於梁, 及江陵平, 頊隨例遷長安. 陳人請之, 周文帝許而未遣. 至是, 帝欲歸之, 命杲使焉. 陳文帝大悅, 即遣使報聘, 並賂黔中數州地, 仍請畫野分疆, 永敦鄰好. 以杲奉使稱旨, 進授都督, 行小禦伯, 更往分界. 陳於是歸魯山郡. 帝乃拜頊柱國大將軍, 詔杲送之還國. 陳文帝謂杲曰：「家弟今蒙禮遣, 實是周朝之惠. 然不還魯山, 亦恐未能及此.」杲答曰：「安成之在關中, 乃鹹陽一布衣耳. 然是陳之介弟, 其價豈止一城？本朝親睦九族, 恕己及物, 上遵太祖遺旨, 下思繼好之義, 所以發德音者, 蓋為此也. 若知止侔魯山, 固當不貪一鎮. 況魯山梁之舊地, 梁即本朝藩臣, 若以始末言之, 魯山自合歸國. 雲以尋常之土, 易己骨肉之親, 使臣猶謂不可, 何以聞諸朝廷！」陳文帝慚恧久之, 乃曰：「前言戲之耳！」自是接遇有加常禮. 及還, 引升殿, 親降禦座, 執手以別. 朝廷嘉之, 授大都督、小載師下大夫, 行小納言, 復聘於陳.

及華皎來附, 詔令衛公直、都督元定等援之. 定等並沒. 自是連兵不息, 東南搔動. 武帝授杲禦正中大夫, 使陳, 論保境息人之意. 陳宣帝遣其黃門侍郎徐陵謂杲曰：「兩國通好, 彼朝受我叛人, 何也？」杲曰：「陳主昔在本朝, 非慕義而至, 主上授以柱國, 位極人臣, 子女玉帛, 備禮將送, 今主社稷, 孰謂非恩？郝烈之徒, 邊人狂狡, 曾未報德, 而先納之. 今受華氏, 正是相報. 過自彼始, 豈在本朝！」陵曰：「彼納華皎, 志圖吞噬. 此受郝烈, 容之而已. 且華皎方州列將, 竊邑叛亡. 郝烈一百許戶, 脫身逃竄. 大小有異, 豈得同年而語乎？」杲曰：「大小雖殊, 受降一也. 若論先後, 本朝無失.」陵曰：「周朝送主上還國, 既以為恩, 衛公共元定度江, 孰雲非怨？計恩與怨, 亦足相埒.」杲曰：「元定等軍敗身囚, 其怨已滅. 陳主負扆馮玉, 其恩猶在. 且怨由彼國, 恩起本朝, 以怨酬恩, 未之聞也.」陵笑而不答. 杲因陳和通之便, 陵具以聞. 陳宣許之, 遂遣使來聘.

建德初, 授司城中大夫, 仍使於陳. 宣帝謂杲曰：「長湖公軍人等雖築館處之, 然恐不能無北風之戀. 王褒、庾信之徒既羈旅關中, 亦當有南枝之思耳.」杲揣陳宣意欲以元定軍將士易王褒等, 乃答之曰：「長湖總戎失律, 臨難苟免, 既不死節, 安用此為！且猶牛之一毛, 何能損益. 本朝之議, 初未及此.」陳宣帝乃止. 及杲還, 至石頭, 又遣謂之曰：「若欲合從, 共圖齊氏, 能以樊、鄧見與, 方可表信.」杲答曰：「合從圖齊, 豈唯弊邑之利？必須城鎮, 宜待得之於齊. 先索漢南, 使臣不敢聞命.」還, 除司倉中大夫, 又使於陳.

杲有辭辯, 閑於占對, 前後將命, 陳人不能屈, 陳宣帝甚敬異之. 時元定已卒, 乃禮送開府賀拔華及定棺柩, 杲受之以歸. 除河東郡守, 遷溫州刺史, 賜爵義興縣伯. 大象元年, 徵拜禦正中大夫, 復使陳. 二年, 除申州刺史, 加開府儀同大將軍, 進爵為侯. 除同州刺史.

隋開皇元年, 以杲為同州總管, [六]進爵為公. 俄遷工部尚書. 二年, 除西南道行臺兵部尚書. 尋以疾卒.

子運, 大象末, 宣納上士.

杲兄長暉, 位儀同三司.

呂思禮, 東平壽張人也. 性溫潤, 不雜交遊. 年十四, 受學於徐遵明, 長於論難, 諸生為之語曰：「講書論易鋒難敵.」十九, 舉秀才, 對策高第, 除相州功曹參軍. 葛榮圍鄴, 思禮有守禦勳, 賜爵平陸縣伯, 除欒城令.

普泰中, 僕射司馬子如薦為尚書二千石郎中. 尋以地寒被出, 兼國子博士. 乃求為關西大行臺郎中, 與姚幼瑜、茹文就俱入關. 為行臺賀拔嶽所重, 專掌機密, 甚得時譽. 嶽為侯莫陳悅所害, 趙貴等議遣赫連達迎周文帝, 思禮預其謀. 乃周文為關西大都督, 以思禮為府長史, 尋除行臺右丞. 以迎魏孝武功, 封汶陽縣子, 加冠軍將軍, 拜黃門侍郎. 魏文帝即位, [七]領著作郎, 除安東將軍、都官尚書, 兼七兵、殿中二曹事. 從禽竇泰, 進爵為侯. 大統四年, 以謗訕朝政賜死.

思禮好學有才, 雖務兼軍國, 而手不釋卷. 晝理政事, 夜即讀書, 令蒼頭執燭, 燭燼夜有數升. 沙苑之捷, 命為露布, 食頃便成, 周文歎其工而且速. 所為碑誄表頌, 並傳於世. 七年, 追贈車騎將軍、定州刺史.

子亶嗣. 大象中, 位至駕部下大夫.

時有博陵崔騰, 早有名譽, 歷職清顯, 為丞相府長史, 亦以投書謗議賜死.

除招字思賢, 高平金鄉人也. [八]世為著姓. 招少好法律及朝廷舊事, 發言措筆, 常欲辯析秋毫. 初入洛陽, 雖未登仕, 已為時知, 朝廷疑事多預議焉. 廷昌中, 從征浮山堰有功, 賜爵高廣男. 乃廣陽王深北討鮮於脩禮, 啟為員外散騎侍郎、深府長流參軍. 招陳策請離間之, 葛榮竟殺脩理, 自為魁帥. 以功進爵為侯. 永安初, 射策甲科, 除員外散騎常侍, 領尚書儀曹郎中. 招少習吏事, 未能精究朝儀, 常恨才達, 恐名跡不立. 久之, 方轉二千石郎中.

尒朱榮死, 尒朱世隆屯兵河橋, 莊帝以招為行臺左丞, 自武牢北度, 引馬場、河內之眾以抗世隆. 後尒朱兆得招, 鎖送洛陽, 仲遠數招罪, 將斬之. 招曰：「不虧君命, 得死為幸.」仲遠重之, 曰：「

凡人受命, 理各為主. 今若為戮, 何以勸人臣？」乃釋之, 用為行臺右丞. 及仲遠南奔, 招獨還洛.

永熙末, 從孝武入關中, 拜給事黃門侍郎, 兼尚書右丞. 時朝廷播遷, 典章遺闕, 至於臺省法式, 皆招所記, 論者多焉. 大統三年, 拜驃騎將軍、侍中. 時文帝舅子王起化犯罪死, 有詔追贈, 招執奏正之. 後卒於度支尚書. 子山雲嗣.

檀翥字鳳翔, 高平金鄉人也. 六世祖毓, 晉步兵校尉. 父江, 始還北, 仕至太常少卿, 贈兗州刺史.

翥十歲喪父, 還京師宅, 與營人雜居. 雖幼孤寒, 不與鄰人來往. 好讀書, 解屬文, 能鼓琴, 早為琅邪王誦所知. 年十九, 以名家子為魏明帝挽郎. 後客遊三輔. 時毛遐為行臺, 鎮北雍, [九]表翥為行臺郎中. 莊帝既誅尒朱榮, 遐使翥詣京師, 因除著作佐郎, 郎中如故.

後孝武帝西幸, 除兼中書舍人, 修國史. 大統初, 又兼著作佐郎. 以守關迎駕勳, 封高唐子. [一０]後坐談論輕躁, 為黃門侍郎徐招所糾, 死於廷尉獄.

孟信字脩仁, 廣川索盧人也. 家世貧寒, 頗傳學業. 信常曰：「

窮則變, 變則通. 吾家世傳儒學, 而未有通官, 當由儒非世務也.」遂感激, 棄書從軍. 永熙末, [一一]除奉朝請.

從孝武帝入關, 封東州子, [一二]趙平太守. 政尚寬和, 權豪無犯. 山中老人曾以□酒饋之, 信和顏接引, 慇懃勞問. 乃自出酒, 以鐵鐺溫之, 素木盤盛蕪菁葅, 唯此而已. 又以一鐺借老人, 但執一盃, 各自斟酌, 申酬酢之意. 謂老人曰：「吾至郡來, 無人以一物見遺, 今卿獨有此餉. 且食菜已久, 欲為卿受一□髆耳. 酒既自有, 不能相費.」老人大悅, 再拜, 擘□進之. 酒盡方別.

及去官, 居貧無食. 唯有一老牛, 其兄子賣之, 擬供薪米. 券契已訖, 市法應知牛主住在所. 信適從外來, 見買牛人, 方知其賣也. 因告之曰：「此牛先來有病, 小用便發, 君不須也.」杖其兄子二十. 買牛人嗟異良久, 呼信曰：「孟公, 但見與牛, 未必須其力也.」苦請不得, 乃罷. 買牛者, 周文帝帳下人, 周文深歎異焉.

未幾, 舉為太子少師, 後遷太子太傅, 儒者榮之. 特加車騎大將軍、儀同三司、散騎常侍. 辭老請退, 周文不奪其志, 賜車馬、幾杖、衣服、床帳. 卒於家. 贈冀州刺史, 諡曰戴. 子儒.

宗懍字元懍, 南陽涅陽人也. 八世祖承, 永嘉亂, 討陳敏有功, 封柴桑縣侯, 除宜都郡守. 卒官. 子孫因居江陵. 父高之, 梁山陰令.

懍少聰敏, 好讀書, 晝夜不倦, 語輒引古事, 鄉裏呼為「小兒學士」. 梁大同六年, 舉秀才. [一三]以不及二宮元會, 例不對策. 及梁元帝鎮荊州, 謂長史劉之遴曰：「貴鄉多士, 為舉一有意少年.」之遴以懍應命, 即日引見, 令兼記室. 嘗夕被召宿省, 使製龍川廟碑, 一夜便就. 詰朝呈上, 梁元帝歎美之. 後歷臨汝、建城、廣晉三縣令. 遭母憂去職, 哭輒歐血, 兩旬之內, 絕而復蘇者三. 每旦有群烏數千集於廬舍, 候哭而來, 哭止而去, 時論以為孝感所致.

梁元帝即位, 擢為尚書侍郎, 封信安縣侯, 累遷吏部尚書. 懍父高之先為南臺書侍禦史, 犯憲. 懍願父釋罪, 當終身菜食. 高之理雪, 故懍菜食, 鄉裏稱之. 在元帝府, 府中多言其矯. 至是, 大進魚肉, 國子祭酒沛國劉□讓之曰：「本知卿不忠, 猶謂卿孝. 今日便是忠孝並無.」懍不能對. 懍博學有才藻, 口未嘗譽人, 朋友以此少之.

初, 侯景平後, 梁元帝議還建鄴, 唯懍勸都渚宮, 以鄉在荊州故也. 及江陵平, 與王褒等入關. 周文帝以懍名重南土, 甚禮之. 周孝閔帝踐祚, 拜車騎大將軍、儀同三司. 明帝即位, 又與王褒等在麟趾刊定群書, 數蒙宴賜. 保定中, 卒. 有集二十卷行於世.

劉璠字寶義, 沛人也. 六世祖敏, 以永嘉亂, 徙居廣陵. 父臧, 性方正, 篤志好學, 居家以孝聞. 仕梁, 為著作郎.

璠九歲而孤, 居喪合禮. 少好讀書, 兼善文筆. 十七, 為上黃侯蕭曄所器重. 範陽張綰, 梁之外戚, 才高口辯, 見推於世. 以曄懿貴, 亦假借之. 璠年少未仕, 而負才使氣, 不為之屈. 綰嘗於新渝侯宅, 因酒後詬京兆杜杲曰：[一四]「寒士不遜.」璠厲色曰：「此坐誰非寒士？」璠本意在綰, 而曄以為屬己, 辭色不平. 璠曰：「何王之門不可曳長裾也！」遂拂衣而去. 曄謝之, 乃止. 後隨曄在淮南, 璠母在建康遘疾, 璠弗之知. 嘗忽一日舉身楚痛, 尋而家信至, 雲其母病. 璠即號泣戒道, 絕而又蘇. 當身痛之辰, 即母死之日. 居喪毀瘠, 遂感風氣, 服闋後一年, 猶杖而後起. 及曄終於毗陵, 故吏多分散, 璠獨奉曄喪還都, 墳成乃退. 梁簡文時在東宮, [一五]遇曄素重, 諸不送者多被劾責, 唯璠獨被優賞. 解褐王國常侍, 非其好也. [一六]

璠少慷慨, 好功名, 志欲立事邊城, 不樂隨牒平進. 會宜豐侯蕭脩出為北徐州刺史, 即請為其輕車府主簿, 兼記室參軍. 脩為梁州, 又板為中記室, 補華陽太守. 屬侯景度江, 梁室大亂, 脩以璠有才略, 甚親委之. 時寇難繁興, 未有所定, 璠乃喟然賦詩以見志. 其末章曰：「隨會平王室, 夷吾匡霸功. 虛薄無時用, 徒然慕昔風.」脩開府, 置佐史, 以璠為諮議參軍, 仍領記室. 梁元帝承制, 授樹功將軍、鎮西府諮議參軍, 賜書曰：「鄧禹文學, 尚或執戈；葛洪書生, 且雲破賊. 前修無遠, 屬望良深.」元帝尋以脩紹鄱陽之封, 且為雍州刺史, 復以璠為脩平北府司馬.

及武陵王紀稱制於蜀, 以璠為中書侍郎. 遣召璠, 使者八反, 乃至蜀. 又以為黃門侍郎, 令長史劉孝勝深布心腹, 使工畫陳平度河歸漢圖以遺之. 璠苦求還, 中記室韋登私曰：「殿下忍而蓄憾, 足下不留, 將致大禍. 脫使盜遮於葭萌, 則卿殆矣. 孰若共構大廈, 使身名俱美哉！」璠正色曰：「卿欲緩頰於我邪？我與府侯分義已定, 豈以寵辱夷險易其心乎！丈夫立志, 當死生以之耳. 殿下方布大義於天下, 終不逞志於一人.」紀知不為己用, 乃厚贈而遣之. 臨別, 紀又解其佩刀贈璠曰：「想見物思人.」璠曰：「敢不奉揚威靈, 剋翦姦宄.」紀於是遣使拜脩為益州刺史, 封隨郡王, 以璠為府長史, 加蜀郡太守.

還至白馬西, 屬達奚武軍已至南鄭, 璠不得入城, 遂降武. 周文帝素聞其名, 先戒武曰：「勿使劉璠死.」故武先令璠赴闕. 周文見之如舊, 謂僕射申徽曰：「劉璠佳士, 古人何以過之！」徽曰：「晉人滅吳, 利在二陸. 明公今平梁漢, 得劉璠也.」時南鄭尚拒守, 達奚武請屠之, 周文將許焉, 唯令全脩一家而已. [一七]璠乃請之於朝, 周文怒而不許也. 璠泣而固請, 移時不退. 柳仲禮侍側, 曰：「

此烈士也.」[一八]

周文既納蕭脩降, 又許其反國. 脩至長安累月, 未之遣也. 璠因侍宴, 周文曰：「我於古誰比？」曰：「常以公命世英主, 湯、武莫逮. 今日所見, 曾是齊桓、晉文之不若.」周文曰：「我不得比湯、武, 望與伊、周為匹, 何桓、文之不若乎？」對曰：「齊桓存三亡國, 晉文不失信於伐原.」語未終, 周文撫掌曰：「我解爾意, 欲激我耳.」即命遣脩. 脩請與璠俱還, 周文不許. 以璠為中外府記室, 遷黃門侍郎、儀同三司. 嘗臥疾居家, 對雪興感, 乃作雪賦以遂志焉. 初, 蕭脩在漢中與蕭紀牋, 及答西魏書、移襄陽文, 皆璠辭也.

周明帝初, 授內史中大夫, 掌綸誥. 尋封平陽縣子. 在職清白簡亮, 不合於時, 左遷同和郡守. 璠善於撫禦, 蒞職未期, 生羌降附者五百餘家. 前後郡守多經營以致貲產, 唯璠秋毫無所取. 妻子並隨羌俗, 食麥衣皮, 始終不改. 洮陽、洪和二郡羌常越境詣璠訟理. 蔡公廣時鎮隴右, 嘉其善政. 及遷鎮陝州, 欲啟璠自隨, 羌人樂從者七百人, 聞者莫不歎異. 陳公純作鎮隴右, 引為總管府司錄, 甚禮敬之. 卒於官. 著梁典三十卷, 有集二十卷, 行於世. 子祥.

祥字休徵. 幼聰慧, 賓客見者皆號神童. 事嫡母以至孝聞. 其伯父黃門郎璆, 有名江左, 在嶺南, 聞而奇之, 乃令名祥字休徵. 後以字行於世. 十歲能屬文, 十二通五經. 仕梁, 為宜豐侯記室參軍. 江陵平, 隨例入關中. 齊公憲召為記室, 府中書記皆令掌之. 封漢安縣子. 憲進爵為王, 以休徵為王友. 俄除內史上士. 武帝東征, 休徵陪侍帷幄, 平齊露布即休徵文也. 累遷車騎大將軍、儀同大將軍. 歷長安、萬年二縣令, 頗獲時譽. 卒於官.

初, 璠所撰梁典始就, 未及刊定而卒, 臨終謂休徵曰：「能成我志, 其在此書乎！」休徵修定繕寫, 勒成一家, 行於世.

行本, 璠兄子也. 父瑰, 仕梁, 歷職清顯. 行本起家梁武陵王國常侍. 遇蕭脩以梁州北附, 遂與叔父璠歸周, 寓居新豐. 每以諷讀為事, 精力忘疲, 雖衣食乏絕, 晏如也. 性剛烈, 有不可奪之志. 周大塚宰宇文護引為中外府記室. 武帝親總萬機, 轉禦正中士, 兼領起居注.

累遷掌朝下大夫. 周代故事, 天子臨軒, 掌朝典筆硯, 持至禦坐, 則承禦大夫取進之. 及行本為掌朝, 將進筆於帝, 承禦復欲取之. 行本抗聲曰：「筆不可得.」帝驚視問之, 行本曰：「臣聞設官分職, 各有司存. 臣既不得佩承禦刀, 承禦亦焉得取臣筆.」帝曰：「然.」因令二司各行所職.

及宣帝嗣位, 多失德, 行本切諫忤旨, 出為河內太守. 及尉遲迥作亂, 攻懷州, 行本率吏人拒之, 拜儀同, 賜爵文安縣子.

隋文帝踐祚, 拜諫議大夫, 檢校中書侍郎. 上嘗怒一郎, 於殿前笞之. 行本進曰：「此人素清, 其過又小.」上不顧. 行本正當上前曰：「陛下不以臣不肖, 令臣在左右. 臣言若是, 陛下安得不聽？臣言若非, 當致之於理, 安得輕臣而不顧？臣所言非私！」因置笏於地而退, 上歛容謝之, 遂原所笞者.

時天下大同, 四夷內附, 行本以黨項羌密邇封域, 最為後服, 上表劾其使者曰；「臣聞南蠻遵校尉之統, 西域仰都護之威. 比見西羌, 鼠竊狗盜, 不父不子, 無君無臣, 異類殊方, 於斯為下. 不悟羈縻之惠, 詎知含養之恩, 狼戾為心, 獨乖正朔. 使人近至, 請付推科.」上奇其志. 雍州別駕元肇言於上曰：「有一州吏, 受人餽錢二百文, 律令杖一百. 然臣下車之始, 與其為約. 此吏故違, 請加徒一年.」行本駁之曰：「律令之行, 蓋發明詔. 今肇乃敢重其教命, 輕忽憲章, 虧法取威, 非人臣之禮.」上嘉之, 賜絹百匹.

拜太子左庶子, 領書侍禦史如故. 皇太子虛襟敬憚. 時唐令則為左庶子, [一九]太子昵狎之, 每令以弦歌教內人. 行本責之曰：「

庶子當匡太子以正道, 何嬖昵房帷之間哉！」令則甚慚而不能改. 時沛國劉臻、平原明克讓、河南陸爽等並以文學為太子所親. 行本怒其不能調護, 每謂三人曰：「卿等正解讀書耳.」時左衛率長史夏侯福為太子所昵, 嘗於閤內與太子戲. 福大笑, 聲聞於外. 行本時在閤下聞之, 待其出, 數之曰：「汝何小人, [二０]敢為褻慢！」因付執法者推之. 太子為請, 乃釋之. 太子嘗得良馬, 令福乘而觀之. 太子甚悅, 因欲令行本復乘. 行本正色曰：「至尊置臣於庶子位, 欲輔導殿下以正道, 非為殿下作弄臣.」太子慚而止.

復以本官領大興令, 權貴憚其方正, 無敢至其門者. 由是請託路絕, 吏人懷之. 未幾, 卒於官, 上甚傷惜之. 及太子廢, 上曰：「嗟乎！若使劉行本在, 勇當不及此乎！」行本無子.

柳遐字子昇, 河東解人, 宋太尉元景從孫也. 祖叔珍, 義陽內史, 事見南史. 父季遠, 梁宜都太守.

遐幼而爽邁, 神彩嶷然, 髫歲便有成人之量. 篤好文學, 動合規矩. 其世父慶遠特器異之, 謂曰：「吾昔逮事伯父太尉公, 嘗謂吾雲：『我昨夢汝登一樓, 甚峻麗, 吾以坐席與汝. 汝後名宦必達, 恨吾不及見耳. 』吾向聊復晝寢, 又夢將昔時坐席還以賜汝, 汝之官位當復及吾. 特宜勉勵, 以應嘉祥也.」梁西昌侯藻鎮雍州, [二一]遐時年十二, 以百姓禮修謁, 風儀端肅, 進止詳雅. 藻羨之, 試遣左右踐遐衣裾, 欲觀其舉措. 遐徐步稍前, 曾不顧盻. 仕梁稍遷尚書功論郎. 陳郡謝舉時為僕射, 引遐與語, 甚嘉之, 顧謂人曰：「江漢英靈見於此矣.」

嶽陽王蕭察於襄陽承制, 授遐吏部郎, 賜爵聞喜公. 尋進位持節、侍中、驃騎大將軍、開府儀同三司. 及察踐帝位於江陵, 以襄陽來歸, 辭察曰：「陛下中興鼎業, 龍飛舊楚. 臣昔因幸會, 早奉名節, 理當以身許國, 期之始終. 自晉氏南遷, 臣宗族蓋寡, 從祖太尉、世父儀同、從父司空, 並以位望隆重, 遂家於金陵；唯留先臣獨守墳柏, 嘗誡臣等, 使不違此志. 今襄陽既入北朝, 臣若陪隨鑾蹕, 進則無益塵露, 退則有虧先旨.」察重違其志, 遂許之. 因留鄉裏, 以經籍自娛.

周文帝、明帝頻徵, 固辭以疾. 及察殂, 遐舉哀, 行舊臣之服. 保定中, 又徵之, 遐始入朝, 授驃騎大將軍、開府儀同三司、霍州刺史. 遐導人務先以德, 再三不用命者, 乃微加貶異, 示恥而已. 其下感而化之, 不復為過, 鹹曰：「我君仁惠如此, 其可欺乎！」卒, 贈金、安二州刺史.

遐有至行. 初為州主簿, 其父卒於揚州, 遐自襄陽奔赴, 六日而至, 哀感行路, 毀悴不可識. 後奉喪西歸, 中流風起, 舟中人相顧失色. 遐抱棺號慟, 愬天求哀, 俄頃風止浪息. 其母嘗乳間發疽, 醫雲：「此疾無可救理, 唯得人吮膿, 或望微止其痛.」遐應聲即吮, 旬日遂瘳. 鹹以為孝感所致. 性又溫裕, 略無喜慍之容. 弘獎名教, 未嘗論人之短. 尤尚施與, 家無餘財. 臨終遺誡薄葬, 其子等並奉行之. 有十子, 靖、莊最知名.

靖字思休, 少方雅, 博覽墳籍. 仕梁, 正員郎. 隨遐入周, 授大都督, 歷河南、德廣二郡守. 所居皆有政術, 吏人畏而愛之. 然性愛閑素, 其於名利澹如也. 及秩滿還鄉, 便有終焉之志. 隋文帝踐極, 特詔徵之, 以疾固辭. 優遊不仕, 閉門自守, 所對唯琴書而已. 足不歷園庭, 殆將十載. 子弟奉之若嚴君焉. 其有過者, 靖必下帷自責, 於是長幼相率拜謝於庭, 靖然後見之, 勗以禮法. 鄉裏亦慕而化之, 或有不善者, 皆曰：「唯恐柳德廣知也.」時論方之王烈. 前後總管到官, 皆親至靖家問疾, 遂以為故事. 秦王俊臨州, 賚以幾杖, 並致衣物. 靖唯受幾杖, 餘並固辭. 其為當時所重如此. 開皇中, 壽終.

莊字思敬, 少有器量, 博覽墳籍, 兼善辭令. 濟陽蔡大寶有重名於江左, 時為嶽陽王蕭察諮議, 見莊, 歎曰：「襄陽水鏡, 復在於茲！」大寶遂以其女妻之. 俄而察辟為參軍. 及察稱帝, 累遷鴻臚卿.

及隋文帝輔政, 蕭巋令莊奉書入關. 時三方構難, 文帝懼巋有異志, 及莊還, 謂曰：「孤昔以開府從役江陵, 深蒙梁主殊眷. 今主幼時艱, 猥蒙顧託. 梁主弈業重光, 委誠朝廷, 而今已後, 方見松筠之節. 君還申孤此意於梁主也.」遂執莊手而別. 時梁之將帥鹹請與尉遲迥連衡, 進可盡節於周氏, 退可席卷山南, 唯巋疑不可. 會莊至自長安, 申文帝結託之意, 遂言於巋曰：「今尉遲迥雖曰舊將, 昏耄已甚. 消難、王謙常人之下者, 非有匡合之才. 況山東、庸蜀從化日近, 周室之恩未洽於朝廷. 臣料之, 迥等終當覆滅, 隨公必移周國[二二], 未若保境息人, 以觀其變.」巋深以為然. 未幾, 消難奔陳, 迥及謙相次就戮. 巋謂莊曰：「近若從眾言, 社稷已不守矣.」

文帝踐祚, 莊又入朝, 帝深慰勉之. 及為晉王廣納妃於梁, 莊因是往來四五反, 前後賜物數千段. 梁國廢, 授開府儀同三司, 除給事黃門侍郎.

莊明習舊章, 雅達政事, 凡所駁正, 帝莫不稱善. 蘇威為納言, 重莊器識, 常奏帝雲：「江南人有學業者, 多不習世務；習世務者, 又無學業. 能兼之者, 不過柳莊.」高熲亦與莊甚厚.

莊與陳茂同官, 不能降意. 茂見上及朝臣多屬意於莊, 心每不平. 帝與茂有舊, 譖愬頗行. 尚書省嘗奏犯罪人, 依法合流, 而上處以大辟. 莊據法執之, 帝不從, 由是忤旨. 俄屬尚藥進丸藥不稱旨, 茂因奏莊不親監, 帝怒. 十一年, 徐璒等反於江南, 詔莊以行軍總管長史隨軍討之. 璒平, 即授饒州刺史, 甚有能名. 卒於官.

論曰：韓褒奉事三帝, 以忠厚知名. 趙肅平允當官, 張軌循良播美, 李彥譽流省閣, 郭彥信著蠻貊, 歷官出納, [二三]並當時之選也. 梁昕、皇甫璠、辛慶之、王子直、杜杲之徒, 並關右之舊族. 或紆組登朝, 獲當官之譽, 或張旃出境, 有專對之才, 既茂國猷, 克隆家業, 美矣！魏文帝雲：「文人不護細行.」其呂思禮之謂乎！徐招、檀翥、孟信各以才學自業, 又加之以清介, 並志能之士也. 宗懍才辭幹局, 見重梁元, 逮乎播越秦中, 不預政事, 豈亡國俘虜不與圖存者乎？梁氏據有江東五十餘載, 挾策紀事, 蓋亦多人. 劉璠學思通博, 有著述之譽, 雖傳疑傳信, 頗有詳略, 而屬辭比事, 為一家之言. 行本正色抗言, 具存乎骨鯁. 柳遐立身之道, 進退有節, 觀其眷戀墳隴, 其孝可移於朝廷；盡禮舊主, 其忠可事於新君. 夫能推此類以求賢, 則知人幾於易矣. 莊亮直之風, 不殞門表, 忠而獲謗, 蓋亦自古有之. 校勘記

[一]　十三年除廷尉少卿　諸本無「少」字, 周書卷三七、通志卷一五九趙肅傳有. 按下文「十六年, 除廷尉卿」, 即自少卿升任. 今據補.

[二]　為隴右總管府長史　諸本「隴右」下衍「府」字, 據周書卷三七郭彥傳刪.

[三]　諒屯清源以拒之　諸本「源」訛作「涼」, 據隋書卷七一皇甫誕傳改. 隋書地理志中太原郡晉陽縣注雲：「開皇十六年, 又置清源縣, 大業初省.」

[四]　諒襲擊破之　諸本脫「諒」字, 據隋書及通志卷一六一皇甫誕傳補.

[五]　大業初令行舊爵例除　隋書無「初」字, 是. 「大業令」指煬帝大業三年改定之官品令. 見隋書百官志下.

[六]　除同州刺史隋開皇元年以杲為同州總管　周書(百衲本)卷三九杜杲傳「刺史」作「司會」, 「總管」作「總監」. 按周有同州司會, 見卷三六令狐整傳. 隋有同州總監, 見隋書百官志下. 蓋隋改同州司會為總監, 杜杲仍任原職. 此「刺史」及「總管」疑是後人妄改. 參周書卷三九杜杲傳校記.

[七]　魏文帝即位　諸本脫「魏」字, 與上文「周文帝」混, 今從周書卷三八、通志卷一五九呂思禮傳補.

[八]　高平金鄉人也　諸本無「金」字, 通志卷一五九徐招傳有. 按魏書地形志中兗州高平郡有金鄉縣. 今據補.

[九]　時毛遐為行臺鎮北雍　諸本「雍」作「維」, 周書卷三八李昶附檀翥傳作「雍」. 按本書卷四九毛鴻賓傳雲：「明帝以鴻賓(即遐弟)兄弟所定處多, 乃改北地郡為北雍州, 鴻賓為刺史.」又見隋書地理志上京兆郡華原縣條. 作「維」誤, 今據改.

[一０]封高唐子　諸本「唐」作「堂」, 周書作「唐」. 按魏書地形志無高堂縣. 高唐見地形志中齊州東平原郡. 今據改.

[一一]永熙末　諸本「熙」作「業」, 通志卷一五九孟信傳作「熙」. 按北魏年號無「永業」, 「永熙」乃孝武年號, 今據改.

[一二]封東州子　張森楷雲：「『東』疑當作『束』.」按束州見魏書地形志上瀛州章武郡. 「東州」, 無此縣名.

[一三]梁大同六年舉秀才　周書卷四二宗懍傳「大同」作「普通」. 按周書言懍「保定中卒, 年六十四」, 若死在五年(五六五), 逆推六四歲, 當生於南齊永元三年(五０一), 則至普通六年(五二五), 懍年二十五歲, 尚可謂之少年；若至大同六年(五三九), 懍已三十九歲, 不可謂之少年. 疑北史誤.

[一四]因酒後詬京兆杜杲曰　周書卷四二劉璠傳「杲」作「騫」. 錢氏攷異卷四０雲：「杜杲祖父世仕魏朝, 杲又未嘗流竄江左, 何緣在梁新渝侯宅乎？周書作杜騫, 當從之.」

[一五]梁簡文時在東宮　諸本脫「在」字, 據周書卷四二、通志卷一五九劉璠傳補.

[一六]非其好也　諸本脫「其」字, 據周書、通志補.

[一七]唯令全脩一家而已　周書「脩」作「璠」. 按劉璠已降, 故令全其家, 疑作「璠」是.

[一八]此烈士也　周書、通志此下有「太祖(通志作文帝)曰：『

事人當如此. 』遂許之, 城竟獲全, 璠之力也」十九字. 這裏敘事未完, 疑有脫文.

[一九]時唐令則為左庶子　隋書卷六二、通志卷一六三劉行本傳「為」上有「亦」字. 按隋書百官志下, 太子門下坊置左庶子二人, 典書坊置右庶子二人. 蓋劉行本與唐令則並為左庶子, 有「亦」字是.

[二０]汝何小人　隋書、通志「何」下有「物」字. 按「何物」是當時人習慣用語(參本書卷三四宋遊道傳). 疑此脫文.

[二一]梁西昌侯藻鎮雍州　周書卷四二柳霞傳作「深藻」. 按本名「淵藻」, 周書避唐諱, 改「淵」為「深」. 北史省「淵」字.

[二二]隋公必移周國　「移」, 諸本訛作「私」, 據周書卷六六、通志卷一六三柳莊傳改.

[二三]歷官出納　周書百衲本卷三七史臣論作「歷官出內」. 按「出內」意同「中外」, 作「出納」誤.

北史卷七十一 列傳第五十九

隋宗室諸王

蔡景王整　滕穆王瓚　道宣王嵩　衛昭王爽　河間王弘　義城公處綱　離石太守子崇　文帝四王　煬帝三子

蔡景王整, 隋文帝之次弟也. 文帝四弟, 唯整及滕穆王瓚與帝同生, 次道宣王嵩, 次衛昭王爽並異母.

整, 周明帝時以武元軍功, 賜爵陳留郡公, 位開府、車騎大將軍. 從武帝平齊, 力戰而死. 文帝初居武元之憂, 率諸弟負土為墳, 人植一柏, 四根鬱茂, 西北一根整栽者獨黃. 後因大風雨, 並根失之, 果終不吉. 文帝作相, 贈柱國、大司徒、八州刺史. 及受禪, 追封諡焉.

子智積襲. 又封其弟智明為高陽郡公, 智才開封縣公. 尋拜智積開府儀同三司, 授同州刺史, 儀衛資送甚盛.

整娶同郡尉遲綱女, 生智積. 開皇中, 有司奏智積將葬尉太妃, 帝曰：「昔幾殺我. 我有同生二弟, 並倚婦家勢, 常憎疾我. 我向之笑雲：『爾既嗔我, 不可與爾角嗔. 』並雲：『阿兄止倚頭額. 』時有醫師邊隱逐勢, 言我後百日當病癲. 二弟私喜, 以告父母. 父母泣謂我曰：『爾二弟大劇, 不能愛兄. 』我因言：『一日有天下, 當改其姓. 夫不愛其親而愛他人者, 謂之悖德, 當改之為悖. 』父母許我此言. 父母亡後, 二弟及婦又讒我, 言於晉公. [一]於時每還, 欲入門, 常不喜, 如見獄門. 託以患氣, 常鎖閤靜坐, 唯食至時暫開閤. 每飛言入耳, 竊雲：『復未邪？』當時實不可耐, 羨人無兄弟. 世間貧家兄弟多相愛, 由相假藉；達官兄弟多相憎, 爭名利故也.」

智積在同州, 未嘗嬉戲遊獵, 聽政之暇, 端坐讀書, 門無私謁. 有侍讀公孫尚義, 山東儒士, 府佐楊君英、蕭德言, 並有文學, 時延於坐. 所設唯餅果, 酒纔三酌. 家有女妓, 唯年節嘉慶奏於太妃前. 始, 文帝龍潛時, 與景王不睦, 太妃尉氏又與獨孤皇後不相諧, 以是智積常懷危懼, 每自貶損. 帝亦以是哀憐之. 人或勸智積為產業, 智積曰：「昔平原露朽財帛, 苦其多也. 吾幸無可露, 何更營乎！」有五男, 止教讀論語、孝經而已, 亦不令交通賓客. 或問其故, 智積曰：「恐兒子有才能以致禍也.」開皇二十年, 徵還京, 無他職任, 闔門自守, 非朝覲不出. 煬帝即位, 滕王綸、衛王集並以讒構得罪, 高陽公智明亦以交通奪爵, 智積愈懼. 大業三年, 授弘農太守, 委政僚佐, 清靜自居.

及楊玄感作逆, 自東都引軍而西, 智積謂官屬曰：「玄感欲西圖關中, 若成其計, 則根本固矣. 當以計縻之, 使不得進. 不出一旬, 自可禽耳.」乃玄感軍至城下, 智積登陴詈辱之, 玄感怒甚, 留攻之. 城門為賊所燒, 智積乃更益火, 賊不得入. 數日, 宇文述等軍至, 合擊破之. 尋拜宗正卿.

十二年, 從駕江都, 寢疾. 帝時疏薄骨肉, 智積每不自安, 及遇患, 不呼醫. 臨終, 謂所親曰：「吾今日始知得保首領沒於地矣！」時人哀之. 有子道玄.

滕穆王瓚字恒生, 一名慧. 仕周, 以武元軍功, 封竟陵郡公, 尚周武帝妹順陽公主. 保定四年, 累遷納言. 瓚貴公子, 又尚公主, 美姿容, 好書愛士, 甚有當時譽, 時人號曰楊三郎. 武帝甚親愛之. 平齊之役, 諸王鹹從, 留瓚居守, 謂曰：「六府事殷, 一以相付, 朕無西顧之憂矣.」宣帝即位, 遷吏部中大夫, 加上儀同.

宣帝崩, 文帝入禁中, 將總朝政, 令廢太子勇召之. 瓚素與帝不協, 不從, 曰：「作隋國公恐不能保, 何乃更為族滅事邪！」文帝作相, 拜大宗伯, 典修禮律, 進位上柱國、邵國公. 瓚見帝執政, 恐為家禍, 陰有圖帝計, 帝每優容之. 及受禪, 立為滕王, 拜雍州牧. 帝數與同坐, 呼為阿三. 後坐事去牧, 以王就第.

瓚妃宇文氏, 素與獨孤皇後不平, 至是鬱鬱不得志, 陰有咒詛. 帝命瓚出之, 瓚不忍離絕, 固請. 帝不得已, 從之, 宇文氏竟除屬籍. 由是恩禮更薄. 開皇十一年, 從幸栗園, 坐樹下, 方飲酒, 鼻忽流血, 暴薨, 時年四十四. 人皆以為遇鴆. 子綸嗣.

綸字斌籀, 性弘厚, 美姿容, 頗知鍾律. 文帝受禪, 封邵國公. 明年, 拜邵州刺史. 晉王廣納妃於梁, 詔綸致禮, 甚為梁人所敬.

綸以穆王故, 當文帝世, 每不自安. 煬帝即位, 尤被猜忌. 綸憂懼, 呼術者王琛問之. [二]琛答曰：「王相祿不凡. 滕即騰也, 此字足為善應.」有沙門惠恩、崛多等, 頗解占候, 綸每與交通, 嘗令此三人為厭勝法. 有人告綸怨望咒詛, 帝令黃門侍郎王弘窮驗之. 弘希旨奏綸厭蠱惡逆, 坐當死. 帝令公卿議之, 司徒楊素等曰：「綸懷惡之由, 積自家世. 惟皇運之始, 四海同心, 在於孔懷, 彌須協力. 其先乃離阻大謀, 棄同即異. 父悖於前, 子逆於後, 為惡有將, 其罪莫大. 請依前科.」帝以皇族不忍, 除名徙邊郡.

大業七年, 帝征遼東, 綸欲上表, 請從軍自效, 為郡司所遏. 未幾, 徙珠崖. 及天下大亂, 為賊林仕弘逼, 攜妻子竄儋耳. 後歸國, 封懷化縣公. 尋病卒.

綸弟坦, 字文籀, 初封竟陵郡公, 坐綸徙長沙.

坦弟猛, 字武籀, 徙衡山.

猛弟溫, 字明籀, 初徙零陵. 溫好學, 解屬文, 既而作零陵賦以自寄, 其詞哀思. 帝見而怒之, 轉徙南海.

溫弟詵, 字弘籀, 前亦徙零陵. 帝以其修謹, 襲封滕王, 以奉穆王嗣. 大業末, 於江都為宇文化及所害.

道宣王嵩, 在周以武元軍功, 賜爵興城公. 早卒. 文帝受禪, 追封諡焉, 以滕穆王瓚子靜襲. 卒, 諡曰悼. 無子, 以蔡王智積子世澄襲.

衛昭王爽字師仁, 小字明達. 在周以武元軍功, 於繈褓中封同安郡公. 六歲而武元崩, 為獻皇後所養, 由是寵愛特異諸弟. 年十七, 為內史上大夫. [三]文帝執政, 授蒲州刺史、柱國. 及受禪, 立為衛王, 所生李氏為太妃. 爽位雍州牧、右領軍大將軍, 權領並州總管, 上柱國、涼州總管. [四]爽美風儀, 有器局, 政甚有聲. 大軍北伐, 河間王弘、豆盧勣、竇榮定、高熲、虞慶則等分道而進, 以爽為元帥, 俱受爽節度. 親率李充等四將出朔州, 遇沙缽略可汗於白道, 接戰, 大破之, 沙缽略中重瘡而遁. 帝大悅, 賜爽真食梁安縣千戶. 六年, 復為元帥, 步騎十五萬出合川, 突厥遁逃. 徵為納言. 帝甚重之.

未幾, 爽疾, 帝使薛榮宗視之, 雲眾鬼為厲. 爽令左右驅逐之. 居數日, 有鬼物來擊榮宗, 走下階而斃. 其夜爽薨, 年二十五. 贈太尉、冀州刺史. 子集嗣.

集字文會, 初封遂安王, 尋襲封衛王. 煬帝時, 諸侯王恩禮漸薄, 猜防日甚, 集憂懼, 乃呼術者俞普明章醮以祈福助. 有人告集咒詛, 憲司希旨, 鍛成其獄, 奏集惡逆, 坐當死. 詔下其議, 楊素等曰：「集密懷左道, 厭蠱君親, 是君父之罪人, 非臣子之所赦, 請論如律.」時滕王綸坐與相連, 帝不忍加誅, 除名遠徙邊郡. 天下亂, 不知所終.

河間王弘字辟惡, 文帝從祖弟也. 祖愛敬, 早卒. 父元孫, 少孤, 隨母郭氏養於舅族. 及武元帝與周文建義關中, 元孫時在鄴, 懼為齊人所誅, 因假外家姓為郭氏. 元孫死, 齊為周滅, 弘始入關. 與文帝相得, 帝哀之, 為買田宅.

弘性明悟, 有文武幹略. 數從征伐, 累遷開府儀同三司. 文帝為丞相, 常置左右, 委以心腹. 帝詣周趙王宅, 將及於難, 弘時立於戶外, 以衛文帝. 尋加上開府, 賜爵永康縣公. 及受禪, 拜大將軍, 進爵郡公. 尋贈其父柱國、尚書令、河間郡公. 其年, 立弘為河間王, 拜右衛大將軍. 尋進柱國, 以行軍元帥出靈州道征突厥, 大破之. 拜寧州總管, 進上柱國. 政尚清靜, 甚有恩惠. 遷蒲州刺史, 得以便宜從事. 時河東多盜賊, 弘奏為盜者百餘人, 投之邊裔, 州境恬然, 號為良吏. 每晉王廣入朝, 弘輒領揚州總管, 及王歸藩, 弘復還蒲州. 在州十餘年, 風教大洽. 煬帝嗣位, 拜太子太保. 歲餘, 薨. 大業六年, 追封郇王. 子慶嗣.

慶傾曲善候時變. 帝猜忌骨肉, 滕王綸等皆被廢放, 唯慶獲全. 累遷滎陽太守, 頗有政績.

及李密據洛口倉, 滎陽諸縣多應密. 慶勒兵拒守. 歲餘, 城中糧盡, 兵勢日蹙. 密遺慶書曰：「王之先世, 家住山東, 本姓郭氏, 乃非楊族. 婁敬之於漢高, 殊非血胤；呂布之於董卓, 良異天親. 芝焚蕙歎, 事不同此. 江都荒湎, 流宕忘歸, 骨肉崩離, 人神怨憤. 舉烽火於驪山, 諸侯莫至；浮膠船於漢水, 還日未期. 王獨守孤城, 援絕千裏, 糧餱支計, 僅有月餘, 弊卒之多, 纔盈數百. 有何恃賴, 欲相抗拒？求枯魚於市肆, 即事非虛；因歸雁以運糧, 竟知何日！止恐禍生匕首, 釁發蕭牆, 空以七尺之軀, 懸賞千金之購, 可為酸鼻者也. 幸能三思, 自求多福.」於時江都敗問亦至, 慶得書, 遂降於密, 改姓為郭氏. 密破, 歸東都, 又為楊氏, 越王侗不之責也. 及侗稱制, 拜宗正卿.

世充既僭偽號, 降爵為郇國公, 復為郭氏. [五]世充以兄女妻之, 署滎州刺史. 及世充將敗, 慶欲將妻同歸長安, 其妻曰：「國家以妾奉箕帚於公者, 欲以申厚意, 結公心耳. 今父叔窮迫, 家國阽危, 而不顧婚姻, 孤負付屬, 為全身之計, 非妾所能責公也. 妾若至長安, 公家一婢耳, 何用妾為！願送還東都, 君之惠也.」慶不許, 其妻遂沐浴靚莊, 仰藥而死. 慶遂歸國, 為宜州刺史、郇國公, 復姓楊氏. 其嫡母元太妃, 年老, 兩目喪明, 世充斬之.

義城公處綱, 文帝族父也. 生長北邊, 少習騎射. 在周, 以軍功拜上儀同. 文帝受禪, 贈其父鍾葵柱國、尚書令、義城縣公, 以處綱襲焉. 累遷右領軍將軍. 綱雖無才藝, 而性質直, 在官強濟, 亦為當時所稱. 拜蒲州刺史, 吏人悅之. 卒於秦州總管, 諡曰恭.

弟處樂, 官至洛州刺史. 漢王諒反, 朝廷以為二心, 廢錮不齒.

離石太守子崇, 武元帝族弟也. 父盆生, 贈荊州刺史. 子崇少好學, 涉獵書記, 有風儀, 愛賢好士. 開皇初, 拜儀同, 以車騎將軍恒典宿衛. 後為司門侍郎. 煬帝嗣位, 累遷候衛將軍, 坐事免. 未幾, 復檢校將軍事. 從帝幸汾陽宮, 子崇知突厥必為寇, 屢請早還京師, 不納. 尋有雁門之圍. 及賊退, 帝怒之曰：「子崇怯懦, 妄有陳請, 驚動我眾心, 不可居爪牙寄.」出為離石郡太守, 有能名. 自是突厥屢寇邊塞, 胡賊劉六兒復擁眾劫掠郡境, 子崇表請兵鎮遏. 帝復大怒, 令子崇行長城. 子崇行百餘裏, 四面路絕, 不得進而歸.

歲餘, 朔方梁師都、馬邑劉武周等各作亂, 郡中諸胡復反. 子崇患之, 言欲朝集, 遂與心腹數百人自孟門關將還京師. 遇道路隔絕, 退歸離石. 左右聞太原兵起, 不復入城, 各叛去. 子崇悉收叛者父兄斬之. 後數日, 義兵至, 城中應之. 城陷, 為讎家所殺.

文帝五男, 皆文獻皇後所生. 長曰房陵王勇, 次煬帝, 次秦孝王俊, 次庶人秀, 次庶人諒.

房陵王勇, 小名睍地伐. 周世以武元軍功, 封博平縣侯. 及文帝輔政, 立為世子, 拜大將軍、左司衛, 封長寧郡公. 出為洛州總管、東京少塚宰, 總統舊齊之地. 後徵還京師, 進上柱國、大司馬, 領內史禦正, 諸禁衛皆屬焉. 文帝受禪, 立為皇太子, 軍國政事及尚書奏死罪已下, 皆令勇參決. [六]

帝以山東人多流冗, 遣使案檢, 又欲徙人北實邊塞. 勇上書諫, 以為「戀土懷舊, 人之本情, 波迸流離, 蓋不獲已. 有齊之末, 主闇時昏, 周平東夏, 繼以威虐, 人不堪命, 致有逃亡, 非厭家鄉, 願為羈旅. 若假以數歲, 沐浴皇風, 逃竄之徒, 自然歸本. 雖北夷犯邊, 令所在嚴固, 何待遷配, 以致勞擾」？上覽而嘉之. 時晉王廣亦表言不可, 帝遂止. 是後時政不便, 多所損益, 帝每納之.

帝常從容謂群臣曰：「前世皇王, 溺於嬖幸, 廢立之所由生. 朕傍無姬侍, 五子同母, 可謂真兄弟也. 豈若前代, 多諸內寵, 孽子忿爭, 為亡國之道邪！」

勇頗好學, 解屬詞賦, 性寬仁和厚, 率意任情, 無矯飾之行. 引明克讓、姚察、陸開明等為之賓友. [七]勇嘗文飾蜀鎧, 帝見而不悅, 恐致奢侈之漸, 因誡之曰：「我歷觀前代帝王, 未有奢華而能長久者. 汝當儲後, 若不上稱帝心, 下合人意, 何以承宗廟之重, 居兆人之上？吾昔衣服, 各留一物, 時復看以自警戒. 又擬分賜汝兄弟. 恐汝以今日皇太子之心, 忘昔時之事, 故令高熲賜汝我舊所帶刀子一枚, 並葅醬一合, 汝昔作上士時所常食如此. 若存憶前事, 應知我心.」

後經冬至, 百官朝勇, 勇張樂受賀. 帝知之, 問朝臣：「近聞至節, 內外百官相率朝東宮, 是何禮也？」太常少卿辛亶對曰：「於東宮是賀, 不得言朝.」帝曰：「改節稱賀, 正可三數十人, 逐情各去. 何因有司徵召, 一朝普集, 太子法服設樂以待之？東宮如此, 殊乖禮制.」乃下詔曰：「皇太子雖居上嗣, 義兼臣子, 而諸方嶽牧正冬朝賀, 任土作貢, 別上東宮. 事非典則, 宜悉停斷.」

自此恩寵始衰, 漸生疑阻. 時帝令選強宗入上臺宿衛, [八]高熲奏：「若盡取強者, 恐東宮宿衛太劣.」帝作色曰：「我有時行動, 宿衛須得雄毅. 太子毓德東宮, 左右何須強武？如我商量, [九]恒於交番之日, 分向東宮上下, 團伍不別, 豈非好事邪？我熟見前代, 公不須仍踵舊風！」蓋疑熲男尚勇女, 形於此言, 以防之.

勇多內寵, 昭訓雲氏嬖幸, 禮匹於嫡. 而妃元氏無寵, 嘗遇心疾, 二日而薨. 獻皇後意有他故, 甚責望勇. 又自妃薨, 雲昭訓專擅內政, 後彌不平, 頗求勇罪過. 晉王廣知之, 彌自矯飾, 姬妾恒備員數, 唯與蕭妃居處. 皇後由是薄勇, 愈稱晉王德行. 後晉王來朝, 車馬侍從, 皆為儉素, 接朝臣, 禮極卑屈, 聲名籍甚, 冠於諸王. 臨還揚州, 入內辭皇後, 因哽咽流涕, 伏不能興. 皇後泫然泣下, 相對歔欷. 王曰：「臣性識愚下, 常守平生昆弟之意, 不知何罪, 失愛東宮, 恒畜盛怒, 欲加屠陷. 每恐讒譖出於杼軸, [一０]鴆毒遇於盃杓.」皇後忿然曰：「睍地伐漸不可耐, 我為伊索得元家女, 望隆基業, 竟不聞作夫妻, 專寵阿雲, 有如許豚犬. 前新婦本無病痛, 忽爾暴亡, 遣人投藥, 致此夭逝. 事已如此, 我亦不窮. 何因復於汝處發如此意？我在尚爾, 我死後當魚肉汝乎？每思東宮竟無正嫡, 至尊千秋萬歲後, 遣汝等兄弟向阿雲兒前再拜問訊, 此是幾許大苦痛邪！」晉王又拜, 嗚咽不能止, 皇後亦悲不自勝.

此別之後, 知皇後意移, 始構奪宗之計. 因引張衡定策, 遣褒公宇文述深交楊約, 令喻旨於越公素, 具言皇後此語. 素瞿然曰：「但不知皇後如何？但如所言, 吾又何為者！」後數日, 素入侍宴, 微稱晉王孝悌恭儉有禮, 用此揣皇後意. 後泣曰：「公言是也. 我兒大孝順, 每聞至尊及我遣內使到, 必迎於境首. 又其新婦亦大可憐, 我使婢去, 常與同寢共食. 豈如睍地伐共阿雲相對而坐, 終日酣宴, 昵近小人, 疑阻骨肉！我所以益憐阿□者, 嘗恐暗地殺之.」素既知意, 盛言太子不才. 皇後遂遺素金, 始有廢立之意.

勇頗知其謀, 憂懼, 計無所出. 聞新豐人王輔賢能占候, 召而問之. 輔賢曰：「白虹貫東宮門, 太白襲月, 皇太子廢退象也.」以銅鐵五兵造諸厭勝. 又於後園內作庶人村, 屋宇卑陋, 太子時於中寢息, 布衣草褥, 冀以當之. 帝知其不安, 在仁壽宮, 使楊素觀勇. 素至東宮, 偃息未入, 勇束帶待之, 故亦不進以怒勇, 勇銜之, 形於言色. 素還, 言勇怨望, 恐有他變. 帝甚疑之. 皇後又遣人伺覘東宮, 纖介事皆聞奏, 因加媒糱, 構成其罪. 帝惑之, 遂疏忌勇. 迺於玄武門達至德門量置人候, 以伺動靜, 皆隨事奏聞. 又東宮宿衛人, [一一]侍官已上, 名籍悉令屬諸衛府, 有健兒者鹹屏去之.

晉王又令段達私貨東宮幸臣姬威, 令取太子消息, 密告楊素. 於是內外諠謗, 過失日聞. 段達脅姬威曰：「東宮罪過, 主上皆已知之. 已奉密詔, 定當廢立. 君能告之, 則大富貴.」威遂許諾.

開皇二十年, [一二]車駕至自仁壽宮, 禦大興殿, [一三]謂侍臣曰：「我新還京師, 進開懷歡樂, 不知何意, 翻悒然愁苦.」吏部尚書牛弘對曰：「由臣等不稱職, 故至尊憂勞.」帝既數聞讒譖, 疑朝臣具委, 故有斯問, 冀聞太子之愆. 弘既此對, 大乖本指. 帝因作色謂東宮官屬曰：「仁壽宮去此不遠, 令我每還京師, 嚴備如入敵國. 我為患利, 不脫衣臥. 夜欲得近廁, 故在後房. 恐有驚急, 還就前殿. 豈非爾輩欲壞我家國邪！」乃執唐令則等數人, 付所司訊鞫. 令楊素陳東宮事狀, 以告近臣. 素顯言之曰：「奉敕向京, 令皇太子檢校劉居士餘黨. 太子忿然作色, 肉戰淚下, 雲：『居士黨已盡, 遣我何處窮討？爾作右僕射, 受委自求, 何關我事！』又雲：『昔大事不遂, 我先被誅. [一四]今作天子, 竟乃令我不如弟, 一事已上, 不得自由. 』因長歎回視雲：『我大覺身妨！』又雲：『諸王皆得奴, 獨不與我！』乃向西北奮頭, 喃喃細語.」帝曰：「此兒不堪承嗣久矣. 皇後恒勸我廢, 我以布素時生, 復長子, 望其漸改, 隱忍至今. 勇昔從南兗州來, 語衛王曰：『阿孃不與我一好婦女, 亦是可恨. 』因指皇後侍兒曰：『皆我物. 』此言幾許異事！其婦初亡, 即以鬥帳安餘老嫗. 新婦初亡, 我深疑使馬嗣明藥殺. 我曾責之, 便懟曰：『會當殺元孝矩. 』此欲害我而遷怒耳. 初, 長寧誕育, 朕與皇後共抱養之, 自懷彼此, 連遣來索. 且雲定興女, 在外私合而生, 想此由來, 何必是其體胤？昔晉太子取屠家女, 其兒即好屠割. 今儻非類, 便亂宗祏. 又劉金驎, 佞人也, 呼定興作家翁. 定興愚人, 受其此語. 我前解金驎者, 為其此事. 勇昔在宮, 引曹妙達共定興女同宴, 妙達在外雲：『我今得勸妃酒. 』直以其諸子偏庶, 畏人不服, 故逆縱之, 欲收天下望耳. 我雖德慚堯舜, 終不以萬姓付不肖子. 我恒畏其加害, 如防大敵, 今欲廢之, 以安天下.」

左衛大將軍元旻諫曰：「廢立大事, 天子無貳言, 詔旨若行, 後悔無及. 讒言罔極, 惟陛下察之.」旻辭直爭強, [一五]聲色俱厲, 帝不答.

時姬威又表告太子非法, 帝使威盡言. 威對曰：「皇太子由來共臣語, 唯意在驕奢, 欲得樊川以至散關, 總規為苑. 兼雲：『昔漢武將起上林苑, 東方朔諫, 賜朔黃金百斤, 幾許可笑！我實無金輒賜此等. 若有諫者, 正當斬之, 不過殺百許人, 自然永息. 』前蘇孝慈解左衛率, 皇太子奮髯揚肘曰：『大丈夫當有一日, 終不忘之, 決當快意. 』又宮內所須, 尚書多執法不與, 便怒曰：『僕射已下五人, 會展三人腳, 便使知慢我之禍. 』又於苑內築一小城, 春夏秋冬作役不輟, 營起亭殿, 朝造夕改. 每雲：『至尊嗔我多側庶, 高緯、陳叔寶豈是孽子乎？』嘗令師姥蔔吉凶, 語臣曰：『至尊忌在十八年, 此期促矣. 』」帝泫然曰：「誰非父母生, 乃至於此！我有舊使婦女, 令看東宮, 奏雲：『勿令廣平王至皇太子處. 東宮憎婦, 亦廣平王教之. 』元贊亦知其陰惡, 勸我於左藏東加置兩隊. 初平陳後, 宮人好者悉配春坊, 如聞不知厭足, 於外更有求訪. 朕近覽齊書, 見高歡縱其兒子, 不勝忿憤, 安可效尤！」於是勇及諸子皆被禁錮, 部分收其黨與. 楊素舞文鍛鍊, 以成其獄. 勇由是遂敗.

居數日, 有司承素意, 奏「元旻身備宿衛, 常曲事於勇, 情有附託. 在仁壽宮, 裴弘將勇書於朝堂與旻, 題封雲, 勿令人見」. 帝曰：「朕在仁壽宮, 有纖小事, 東宮必知, 疾於驛馬, 怪之甚久, 豈非此徒邪？」遣武士執旻及弘付法.

先是, 勇嘗於仁壽宮參起居還, 塗中見一枯槐樹, 根幹蟠錯, 大且五六圍, 顧左右曰：「此堪作何器用？」或對曰：「古槐尤堪取火.」於時衛士皆佩火燧, 勇因令匠者造數千枚, 欲以分賜左右. 至是, 獲於庫. 又藥藏局貯艾數斛, 亦搜得之. 大將為怪, 以問姬威. 威曰：「太子此意別有所在. 比令長寧王已下, 詣仁壽宮還, 每常急行, 一宿便至. 恒飼馬千匹, 雲徑往捉城門, 自然餓死.」素以威言詰勇, 勇不服曰：「竊聞公家馬數萬匹, 勇忝備位太子, 有馬千匹, 乃是反乎？」素又發泄東宮服玩似加琱飾者, 悉陳於庭, 以示文帝群官, 為太子罪. 帝曰：「前簿王世積, 得婦女領巾, 狀似□幡, 當時遍示百官, 欲以為戒. 今我兒乃自為之. 領巾為□幡, 此是服妖.」使將諸物示勇以詰之. 皇後又責之罪. 帝使使問勇, 勇不服.

太史令袁充進曰：「臣觀天文, 皇太子當廢.」上曰：「玄象久見矣.」群臣無敢言者. 於是使人召勇. 勇見使者, 驚曰：「得無殺我邪？」帝戎服陳兵, 禦武德殿, 集百官立於東面, 諸親立於西面, 引勇及諸子列於殿庭. 命薛道衡宣詔廢勇及其男女為王、公主者並為庶人. 命道衡謂勇曰：「爾之罪惡, 人神所棄, 欲求不廢, 其可得邪！」勇再拜曰：「臣合屍之都巿, 為將來鑒誡. 幸蒙哀憐, 得全性命.」言畢, 泣下流襟, 既而舞蹈而去. 左右莫不憫默.

又下詔：「左衛大將軍元旻, 任掌禁兵, 委以心膂, 乃包藏姦伏, 離間君親, 崇長厲階, 最為魁首. 太子左庶子唐令則, 策名儲貳, 位長宮僚, 諂曲取容, 音技自進, 躬執樂器, 親教內人, 贊成驕侈, 導引非法. 太子家令鄒文騰, 專行左道, 偏被親昵, 占問國家, 希覬災禍. 左衛率司馬夏侯福, 內事諂諛, 外作威勢, 陵侮上下, 褻濁宮闈. 典膳監元淹, 謬陳愛憎, 開示怨隙, 進引妖巫, 營事厭禱. 前吏部侍郎蕭子寶, 往居省閣, 舊非宮臣, 進畫姦謀, 要射榮利. 前主璽下士何竦, 假託玄象, 妄說妖怪, 志圖禍亂, 心在速發；兼諸奇服, 皆竦規模, 增長驕奢, 糜費百姓. 此之七人, 為害斯甚, 並處斬刑, 妻妾子孫皆沒官. 車騎將軍閻毗、東郡公崔君綽、遊騎尉沈福寶、瀛州人章仇太翼等四人, 所為之事, 並是悖逆, 論其狀跡, 罪合極刑. 但未能盡戮, 並特免死, 各決杖一百, 身及妻子資財田宅悉沒官. 副將作大匠高龍叉, 預追番丁, 輒配東宮使役, 營造亭舍, 進入春坊；率更令晉文建、通直散騎侍郎判司農少卿事元衡, 料度之外, 私自出給, 虛破丁功, 擅割園地. 並處自盡.」於是集群官於廣陽門外, 宣詔以戮之. 乃移勇於內史省, 給五品料食. 立晉王廣為皇太子, 仍以勇付之, 復囚於東宮. 賜楊素物三千段, 元冑、楊約並千段, 楊難敵五百段, 皆鞫勇之功賞也.

時文林郎楊孝政上書諫, 言：「皇太子為小人所誤, 不宜廢黜.」帝怒, 撻其胸. 尋而貝州長史裴肅表稱「庶人罪黜已久, 當克己自新, 請封一小國」. 帝知勇黜不允天下情, 乃徵肅入朝, 具陳廢立意.

時勇自以廢非其罪, 頻請見上, 面申冤屈. 皇太子遏不得聞. 勇於是升樹叫, 聞於帝, 冀得引見. 楊素因奏言：「勇情志昏亂, 又癲鬼所著, 不可復收.」帝以為然, 卒不得見.

帝遇疾於仁壽宮, 皇太子入侍醫, 姦亂事聞於帝. 帝抵床曰：「

枉廢我兒！」遣追勇. 未及發使而崩, 祕不發喪. 遽收柳述、元巖, 繫大理獄, 偽敕賜庶人死. 追封房陵王, 不為立嗣.

勇有十男：雲昭訓生長寧王儼、平原王裕、安城王筠. 高良娣生安平王嶷、襄城王恪. 王良媛生高陽王該、建安王韶. 成姬生潁川王煚. 後宮生孝實、孝範.

初, 儼誕, 帝聞之曰：「此乃皇太孫, 何乃生不得地！」雲定興奏曰：「天生龍種, 所以因雲而出.」時人以為敏對. 六歲, 封長寧郡王. 勇敗, 亦坐廢. 上表求宿衛, 辭情哀切, 帝覽之惻然. 楊素進曰：「伏願聖心同於螫手, 不宜留意.」煬帝踐祚, 儼常從行, 遇鴆卒. 諸弟分徙嶺外, 皆敕殺之.

秦王俊字阿祇. 開皇元年, 立為秦王. 二年, 拜上柱國、河南道行臺尚書令、洛州刺史, 時年十二. 加右武衛大將軍, [一六]領關東兵. 三年, 遷秦州總管, 隴右諸州盡隸焉. 俊仁恕慈愛, 崇敬佛道, 請為沙門, 不許. 六年, 遷山南道行臺尚書令. 伐陳之役, 為山南道行軍元帥, 督三十總管, 水陸十餘萬, 屯漢口, 為上流節度. 尋授揚州總管、四十四州諸軍事, 鎮廣陵. 轉並州總管、二十四州諸軍事.

初, 頗有令問, 文帝聞而大悅. 後漸奢侈, 違犯制度, 出錢求息. 帝遣按其事, 與相連坐者百餘人. 於是盛修宮室, [一七]窮極侈麗. 俊有巧思, 每親運斤斧, 工巧之器, 飾以珠玉. 為妃作七寶冪籬, 重不可戴, 以馬負之而行. 徵役無已. 置渾天儀、測景表. 又為水殿, 香塗粉壁, 玉砌金階, 梁柱楣棟之間, 周以明鏡, 間以寶珠, 極瑩飾之美. 每與賓客伎女絃歌於上.

俊頗好內, 妃崔氏性妒, 甚不平之, 遂於瓜中進毒. 俊由是遇疾, 徵還京師. 以俊奢縱, 免官, 以王就第. 左武衛將軍劉昇諫曰：「

秦王非有他過, 但費官物、營廨舍而已. 臣謂可容.」帝曰：「法不可違.」昇固諫, 帝忿然作色, 昇乃止. 楊素復進諫, 以秦王過不應至此. 帝曰：「我是五兒之父, 非兆人之父. 若如公意, 何不別制天子兒律！以周公為人, 尚誅管、蔡. 我誠不及周公遠矣, 安能虧法乎！」卒不許.

俊疾篤, 含銀, 銀色變, 以為遇蠱. 未能起, 遣使奉表陳謝. 帝責以失德. 大都督皇甫統上表請復王官, 不許. 歲餘, 以疾篤, 復拜上柱國. 二十年六月, 薨於秦邸. 帝哭之數聲而已, 曰：「晉王前送一鹿, 我令作脯, 擬賜秦王. 今亡, 可置靈坐之前. 心已許之, 不可虧信.」帝及後往視, 見大蜘蛛、大蛷□從枕頭出, 求之不見. 窮之, 知妃所為也. 俊所為侈麗物悉命焚之. 敕送終之具, 務從儉約, 以為後世法. 王府僚佐請立碑, 帝曰：「欲求名, 一卷史書足矣, 何用碑為！若子孫不能保家, 徒與人作鎮石耳.」

妃崔氏以毒王故, 下詔廢絕, 賜死於其家. 子浩, 崔氏所生也. 以其母譴死, 遂不得立. 於是以秦國官為喪主. 俊長女永豐公主, 年十三, 遭父憂, 哀慕盡禮, 免喪, 遂絕酒肉. 每忌日, 輒流涕不食. 有開府王延者, 性忠厚, 領俊親信兵十餘年, 俊甚禮之. 及俊疾, 延恒在閤下, 衣不解帶. 俊薨, 勺飲不入口者數日, 羸頓骨立. 帝聞憫之, 賜以禦藥, 授驃騎將軍, 典宿衛. 俊葬日, 延號慟而絕. 帝嗟異之, 令通事舍人弔祭, 詔葬延於俊墓側.

煬帝即位, 立浩為秦王, 以奉孝王嗣. 封浩弟湛濟北侯. 後以浩為河陽都尉. 楊玄感作逆之際, 左翊衛大將軍宇文述勒兵討之. 至河陽, 修啟於浩, 浩詣述營, 共相往復. 有司劾浩以諸侯交通內臣, 竟坐廢免. 宇文化及弒逆, 立浩為帝. 化及敗於黎陽, 北走魏縣, 自僭為帝, 因而害之.

湛驍果有膽烈. 大業初, 為滎陽太守, 坐浩免, 亦為化及所害.

庶人秀, 開皇元年, 立為越王. 未幾, 徙封於蜀, 拜柱國、益州總管、二十四州諸軍事. 二年, 進上柱國、西南道行臺尚書令, 本官如故. 歲餘而罷. 十二年, 入為內史令、右領軍大將軍. 尋出鎮於蜀.

秀有膽氣, 容貌瑰偉, 美鬚髯, 多武藝, 甚為朝臣所憚. 帝每謂文獻皇後曰：「秀必以惡終. 我在當無慮, 至兄弟必反.」兵部侍郎元衡使於蜀, 秀深結於衡, 以左右為請. 衡既還京師, 請益左右, 帝不許. 大將軍劉噲之討西爨, 帝令上開府楊武通將兵繼進. 秀使嬖人萬知先為武通行軍司馬, [一八]帝以秀任非其人, 譴責之. 因謂群臣曰：「壞我法者, 必在子孫. 譬如猛獸, 物不能害, 反為毛間蟲所損食耳.」於是遂分秀所統.

秀漸奢侈, 違犯制度, 車馬被服擬於天子. 及太子勇廢, 秀甚不平. 皇太子恐秀終為後變, 陰令楊素求其罪狀而譖之. 仁壽二年, 徵還京師, 見不與語. 明日, 使使切讓之. 皇太子及諸王流涕庭謝, 帝曰：「頃者俊糜費財物, 我以父道訓之. 今秀蠹害生靈, 當以君道繩之.」乃下以法. [一九]開府慶整諫曰：「庶人勇既廢, 秦王已薨, 陛下兒子無多, 何至如是！蜀王性甚耿介, 今被責, 恐不自全.」帝大怒, 欲斷其舌. 因謂群臣曰：「當斬秀於巿以謝百姓.」乃令楊素、蘇威、牛弘、柳述、趙綽推之. 太子陰作偶人, 書帝及漢王姓字, 縛手釘心, 令人埋之華山下, 令楊素發之. 又作檄文曰「逆臣賊子, 專弄威柄, 陛下唯守虛器, 一無所知」, 陳甲兵之盛, 雲「指期問罪」, 置秀集中, 因以聞奏. 帝曰：「天下寧有是邪！」乃廢為庶人, 幽之內侍省, 不得與妻子相見, 令給獠婢二人驅使之. 與連坐百餘人.

秀既幽逼, 憤懣不知所為, 乃上表陳己愆, 請與其愛子爪子相見, 並請賜一穴, 令骸骨有所. 帝乃下詔數其罪曰：「汝地居臣子, 情兼家國, 庸蜀險要, 委以鎮之. 汝乃幹紀亂常, 懷惡樂禍, □睨二宮, 佇望災釁, 容納不逞, 結構異端. 我有不和, 汝便覘候, 望我不起, 便有異心. 皇太子, 汝兄也, 次當建立, 汝假託妖言, 乃雲不終其位. 妄稱鬼怪, 又道不得入宮, 自言骨相非人臣, 德業堪承重器. 妄道清城出聖, 欲己當之, 詐稱益州龍見, 託言吉兆. 重述木易之姓, 更修成都之宮, 妄說禾乃之名, 以當八千之運. 橫生京師妖異, 以證父兄之災；妄造蜀地徵祥, 以符己身之籙. 汝豈不欲得國家惡也？天下亂也？輒造白玉之珽, 又為白羽之箭, 文物服飾, 豈似有君？鳩集左道, 符書厭鎮. 漢王於汝, 親則弟也, 乃畫其形像, 題其姓名, 縛手釘心, 枷鎖杻械. 仍雲請西嶽華山慈父聖母神兵九億萬騎, 收楊諒魂神, 閉在華山下, 勿令散蕩. 我之於汝, 親則父也, 復雲請西嶽華山慈父聖母, 賜為開化楊堅夫妻, 回心歡喜. 又畫我形像, 縛手撮頭, 仍雲請西嶽神兵收楊堅魂神. 如此形狀, 我今不知楊諒、楊堅是汝何親也！包藏兇慝, 圖謀不軌, 逆臣之跡也. 希父之災, 以為身幸, 賊子之心也. 懷非分之望, 肆毒心於兄, 悖惡之行也. 嫉妒於弟, 無惡不為, 無孔懷之情也. 違犯制度, 壞亂之極也. 多殺不辜, 豺狼之暴也. 剝削人庶, 酷虐之甚也. 唯求財貨, 巿井之業也. 專事妖邪, 頑嚚之性也. 弗克負荷, 不材之器也. 凡此十者, 滅天理, 逆人倫, 汝皆為之, 不祥之甚也. 欲免患禍, 長守富貴, 其可得乎！」

後聽與其子同處. 煬帝即位, 禁錮如初. 宇文化及之弒逆也, 欲立秀為帝, 群議不許. 於是害之, 並其諸子.

庶人諒, 字德章, 一名傑, 小字益錢. 開皇元年, 立為漢王. 十二年, 為雍州牧, 加上柱國、右衛大將軍, 轉左衛大將軍. 十七年, 出為並州總管, 帝幸溫湯而送之. 自山以東, 至於滄海, 南拒黃河, 五十二州盡隸焉. 特許以便宜, 不拘律令. 十八年, 起遼東之役, 以諒為行軍元帥. 至遼水, 師遇疾疫, 不利而還. 十九年, 突厥犯塞, 以諒為行軍元帥, 竟不臨戎. 文帝甚寵愛之.

諒自以居天下精兵處, 以太子讒廢, 居常怏怏, 陰有異圖. 遂諷帝雲：「突厥方強, 太原即為重鎮, 宜修武備.」帝從之. 於是大發工役, 繕修器械, 貯納於並州. 招集亡命, 左右私人, 殆將數萬. 王頍者, 梁將王僧辯之子, 少倜儻, 有奇略, 為諒諮議參軍. 蕭摩訶者, 陳氏舊將. 二人俱不得志, 每鬱鬱思亂, 並為諒親善.

及蜀王以罪廢, 諒愈不自安. 會文帝崩, 使車騎屈突通徵之, 不赴, 遂發兵反. 總管司馬皇甫誕諫, 諒怒, 收繫之. 王頍說諒曰：「

王所部將吏家屬盡在關西, 若用此等, 即宜長驅深入, 直據京都, 所謂疾雷不及掩耳. 若但欲割據舊齊之地, 宜任東人.」諒不能專之, 乃兼用二策, 唱言：「楊素反, 將誅之.」

總管府兵曹河東裴文安說諒曰：「井陘以西, 是王掌握內, 山東士馬, 亦為我有, 宜悉發之. 分遣羸兵, 屯守要路, 仍令隨方略地；率其精銳, 直入蒲津. 文安請為前鋒, 王以大軍繼後, 風行電擊, 頓於霸上, 鹹陽以東可指麾而定. 京師震擾, 兵不暇集, 上下相疑, 群情離駭, 我即陳兵號令, 誰敢不從！旬日之間, 事可定矣.」諒大悅. 於是遣所署大將軍餘公理將兵出太穀, 以趣河陽. 大將軍綦良出滏口, 以趣黎陽. 大將軍鄧建出井陘, [二０]以略燕、趙. 柱國喬鍾馗出雁門. 署文安為柱國, 紇單貴、王聃、大將軍茹茹天保、侯莫陳惠直指京師. [二一]未至蒲津百餘裏, 諒忽改圖, 令紇單貴斷河橋, 守蒲州, 而召文安. 文安至曰：「兵機詭速, 本欲出其不意. 王既不行, 文安又返, 使彼計成, 大事去矣.」諒不對. 於是從亂者十九州, 乃以王聃為蒲州刺史, 裴文安為晉州, 薛粹為絳州, 梁菩薩為潞州, 韋道正為韓州, 張伯英為澤州. 遣偽署大將軍常倫進兵絳州, 遇晉州司法仲孝俊之子, 謂曰：「吾曉天文遁甲, 今年起兵, 得晉地者王.」孝俊聞之曰：「皇太子常為晉王, 故曰晉地, 非謂反徒也.」時潞州有官羊生羔, 二首相背, 以為諒之咎徵.

煬帝遣楊素率騎五千, 襲王聃、紇單貴於蒲州, 破之, 於是率步騎四萬趣太原. 諒使趙子開守高壁, 楊素擊走之. 諒大懼, 拒素於蒿澤. 屬天大雨, 諒欲旋師, 王頍諫曰：「楊素懸軍, 士馬疲弊, 王以銳卒親戎擊之, 其勢必舉. 今見敵而還, 示人以怯, 阻戰士之心, 益西軍之氣, 願必勿還.」諒不從, 退守清源. [二二]素進擊之, 諒與官兵大戰, 死者萬八千人. 諒退保並州, 楊素進擊之, 諒乃降. 百僚奏諒罪當死, 帝曰：「朕終鮮兄弟, 情不忍言, 欲屈法恕諒一死.」於是除名, 絕其屬籍, 竟以幽死.

先是, 並州謠言：「一張紙, 兩張紙, 客量小兒作天子.」時偽署官告身皆一紙, 別授則二紙. 諒聞謠喜曰：「我幼字阿客, 『量』與『諒』同音, 吾於皇家最小.」以為應之.

子顥, 因而禁錮. 宇文化及弒逆之際, 遇害.

煬帝三男：蕭皇後生元德太子昭、齊王暕. 蕭嬪生趙王杲.

元德太子昭, 煬帝長子也. 初, 文帝以開皇三年四月庚午, 夢神自天而降, 雲是天神將生降. 寤, 召納言蘇威以告之. 及聞蕭妃在並州有娠, 迎置大興宮之客省. 明年正月戊辰而生昭, 養於宮中, 號大曹主. 三歲時, 於玄武門弄石師子, 文帝與文獻皇後至其所. 文帝適患腰痛, 舉手馮後, 昭因避去, 如此者再三. 文帝歎曰：「天生長者, 誰復教乎！」由是大奇之. 文帝嘗謂曰：「當為爾娶婦.」應聲而泣. 文帝問其故, 對曰：「漢王未婚時, 恒在至尊所, 一朝娶婦, 便則出外. 懼將違離, 是以啼耳.」上嘆其有至性, 特鍾愛焉.

年十二, 立為河南王. 仁壽初, 徙為晉王. 拜內史令, 兼左衛大將軍, 轉雍州牧. 煬帝即位, 便幸洛陽宮, 昭留守京師. 及大業元年, 帝遣使者立為皇太子.

昭有武力, 能引強. 性謙沖, 言色恂恂, 未嘗忿怒. 其有深可嫌責者, 但雲「大不是」. 所膳不許多品, 帷席極於儉素. 臣吏有老父母, 必親問其安否, 歲時皆有惠賜. 其仁愛如此. 明年, 朝於洛陽, 後數月, 將還京師, 願得少留, 帝不許. 拜請無數, 體素肥, 因致勞疾. 帝令巫者視之, 雲房陵王為祟. 未幾而薨, 時年二十三. 先是, 太史奏言楚分有喪, 於是改封越公楊素於楚. 及昭薨日, 而素亦薨, 蓋隋、楚同分也. 詔內史侍郎虞世基為哀冊文, 帝深追悼之.

昭妃慈州刺史博陵崔弘昇女. 後秦王妃以蠱毒獲譴, 昭奏曰：「

惡逆者, 乃新婦之姑, 請離之.」乃娶滑國公京兆韋壽女為妃. 昭有子三人：韋妃生恭皇帝, 大劉良娣生燕王倓, 小劉良娣生越王侗.

倓字仁安, 敏慧美姿容, 煬帝於諸孫中特所鍾愛, 常置左右. 性好讀書, 尤重儒素, 造次所及, 有若成人. 良娣早終, 每忌日未嘗不流涕嗚咽, 帝由是益奇之. 宇文化及弒逆之際, 倓覺變, 欲入奏, 恐露其事, 因與梁公蕭钜、千牛宇文皛等穿芳林門側水竇入. 至玄武門, 詭奏曰：「臣卒中惡, 命懸俄頃, 請得面辭, 死無所恨.」[二三]冀見帝, 為司宮者所遏, 竟不得聞. 俄而難作, 遇害, 時年十六.

越王侗字仁謹, 美姿容, 性寬厚. 大業三年, 立為越王. 帝每巡幸, 侗常留守東都. 楊玄感反, 與戶部尚書樊子蓋拒之. 事平, 朝於高陽, 拜高陽太守. 俄以本官留守東都. 十三年, 帝幸江都, 復令侗與金紫光祿大夫段達、太府卿元文都、攝戶部尚書韋津、右武衛將軍皇甫無逸等總留臺事.

宇文化及之弒逆, 文都等議尊立侗, 大赦, 改元曰皇泰. 諡帝曰明, 廟號世祖, 追尊元德太子為孝成皇帝, 廟號世宗, 尊其母劉良娣為皇太後. 以段達為納言、右翊衛大將軍、攝禮部尚書, 王世充為納言、左翊衛大將軍、攝吏部尚書, 元文都為內史令、左驍衛大將軍, 盧楚亦內史令, 皇甫無逸為兵部尚書、右武衛大將軍, 郭文懿為內史侍郎, 趙長文為黃門侍郎, 委以機務, 為金書鐵券, 藏之宮掖. 於時洛陽稱段達等為「七貴」.

未幾, 宇文化及以秦王浩為天子, 來次彭城, 所經城邑, 多從逆黨. 侗懼, 遣使者蓋琮、馬公政招懷李密. 密遂請降, 侗大忻悅, 禮其使甚厚. 即拜密為太尉、尚書令、魏國公, 令拒化及. 仍下書曰：

我大隋之有天下, 於茲三十八載. 高祖文皇帝聖略神功, 載造區夏. 世祖明皇帝則天法地, 混一華戎. 東暨蟠木, 西通細柳, 前踰丹徼, 後越幽都, 日月之所臨, 風雨之所至, 圓首方足, 稟氣食毛, 莫不盡入提封, 皆為臣妾. 加以寶貺畢集, 靈瑞鹹臻, 作樂制禮, 移風易俗. 智周寰海, 萬物鹹受其賜；道濟天下, 百姓用而不知. 世祖往因歷試, 統臨南服, 自居皇極, 順茲望幸. 所以往歲省方, 展禮肆覲, 停鑾駐蹕, 按駕清道, 八屯如昔, 七萃不移. 豈意釁起非常, 逮於軒陛, 災生不意, 延及冕旒. 奉諱之日, 五情崩殞, 攀號荼毒, 不能自勝.

且聞之自古, 代有屯剝, 賊臣逆子, 何世無之. 至如宇文化及, 世傳庸品. 其父述, 往屬時來, 早沾厚遇, 賜以昏媾, 置之公輔. 位尊九命, 祿重萬鍾, 禮極人臣, 榮冠世表, 徒承海嶽之恩, 未有涓塵之答. 化及以此下材, 夙蒙顧眄, 出入外內, 奉望階墀. 昔陪藩國, 統領衛兵, 及從升皇祚, 陪列九卿. 但本性兇狠, 恣其貪穢, 或交結惡黨, 或侵掠商貨, 事重刑籤, 狀盈獄簡. 在上不遺簪履, 恩加草芥, 應至死辜, 每蒙恕免. 三經除解, 尋復本職；再徙邊裔, 仍即追還. 生成之恩, 昊天罔極；獎擢之義, 人事罕聞. 化及梟獍為心, 禽獸不若, 縱毒興禍, 傾覆行宮. 諸王兄弟, 一時殘酷, 痛暴行路, 世不忍言. 有窮之在夏時, 犬戎之於周世, 釁辱之極, 亦未是過. 朕所以刻骨崩心, 飲膽嘗血, 瞻天視地, 無處自容.

今王公卿士, 庶尹百辟, 鹹以大寶鴻名, 不可顛墜, 元兇巨猾, 須早夷殄, 翼戴朕躬, 嗣守寶位. 顧惟寡薄, 志不逮此. 今者出黼扆而仗旄鉞, 釋衰麻而擐甲冑, 銜冤誓眾, 忍淚臨兵, 指日遄征, 以平大盜. 且化及偽立秦王之子, 幽遏比於拘囚；其身自稱霸相, 專擅擬於九五. 履踐禁禦, 據有宮闈, 昂首揚眉, 初無慚色. 衣冠朝望, 外懼兇威, 志士誠臣, 內懷憤怨. 以我義師, 順彼天道, 梟夷醜族, 匪夕伊朝.

太尉、尚書令魏公, 丹誠內發, 宏略外舉, 率勤王之師, 討違天之逆. 果毅爭先, 熊羆競進, 金鼓振讋, 若火焚毛, 鋒刃從橫, 如湯沃雪. 魏公志存匡濟, 投袂前驅, 朕親禦六軍, 星言繼軌. 以此眾戰, 以斯順舉, 擘山可以動, 射石可以入. 況賊擁此人徒, 皆有離德, 京都侍衛, 西憶鄉家, 江左淳人, 南思邦邑. 比來表書駱驛, 人信相尋. 若王師一臨, 舊章暫睹, 自應解甲倒戈, 冰銷葉散. 且聞化及自恣, 天奪其心, 殺戮不辜, 挫辱人士, 莫不道路以目, 號天跼地. 朕今復讎雪恥, 梟轘者一人, 拯溺救焚, 所哀者士庶. 唯望天鑒孔殷, 祐我宗社, 億兆感義, 俱會朕心. 梟戮元兇, 策勳飲至, 四海交泰, 稱朕意焉. 兵術軍機, 並受魏公節度.

密見使者, 大悅, 北面拜伏, 臣禮甚恭, 遂東拒化及.

七貴頗不協. 未幾, 元文都、盧楚、郭文懿、趙長文等為世充所殺, 皇甫無逸遁歸京師. 世充詣侗所陳謝, 辭情哀苦. 侗以為至誠, 命之上殿, 被髮為盟, 誓無貳志. 自是侗無所關預.

及世充破李密, 眾望益歸之, 遂自為鄭王, 總百揆, 加九錫, 備法物, 侗不能禁. 段達、雲定興等十人入見侗曰：「天命不常, 鄭王功德甚盛, 願陛下遵唐、虞之跡.」侗怒曰：「天下者, 高祖之天下, 東都者, 世祖之東都. 若隋德未衰, 此言不可而發. 必天命有改, 亦何論於禪讓！公等或先朝舊臣, 或勤王立節, 忽有斯言, 朕亦何望！」神色凜然, 侍衛者莫不流汗. 既而退朝, 對良娣而泣. 世充更使謂曰：「今海內未定, 須得長君, 待四方乂安, 復子明辟. 必若前盟, 義不違負.」侗不得已, 遜位於世充, 遂被幽於含涼殿. 世充僭偽號, 封潞國公.

有宇文儒童、裴仁基等謀誅世充, 復尊立侗. 事泄, 並見害. 世充兄世惲因勸世充害侗, [二四]世充遣其姪行本齎鴆詣侗曰：「願皇帝飲此酒.」侗知不免, 請與母相見, 不許. 遂布席焚香禮佛, 祝曰：「從今以去, 願不生帝王尊貴家.」及仰藥, 不能時絕, 更以帛縊之. 世充偽諡曰恭皇帝.

齊王暕字世朏, 小字阿孩. 美容儀, 疏眉目, 少為文帝所愛. 開皇中, 立為豫章王. 及長, 頗涉經史, 尤工騎射. 初為內史令. 仁壽中, 拜揚州總管、江淮以南諸軍事. 煬帝即位, 進封齊王. 大業二年, 帝初入東都, 盛陳鹵簿, 暕為軍導. 轉豫州牧. 俄而元德太子薨, [二五]朝野注望, 鹹以暕當嗣. 帝又敕吏部尚書牛弘妙選官屬, 公卿由是多進子弟. 明年, 轉雍州牧, 尋徙河南尹、開府儀同三司. 元德太子左右二萬餘人悉隸於暕, 寵遇益隆. 自樂平公主及諸戚屬競來致禮, 百官稱謁, 填咽道路.

暕頗驕恣, 昵近小人, 所行多不法. 遣喬令則、劉虔安、裴該、皇甫諶、厙狄仲錡、陳智偉等采求聲色狗馬. 令則等因此放縱, 訪人家有女者, 輒矯暕命呼之, 載入暕宅, 因緣藏匿, 恣行淫穢而後遣之. 仲錡、智偉二人詣隴西, 撾炙諸胡, 責其名馬, 得數匹以進於暕. 暕令還主, 仲錡等詐言王賜, 將歸家, 暕不之知也. 又樂平公主嘗奏帝, 雲柳氏女美者, 帝未有所答. 久之, 主復以柳氏進暕, 暕納之. 後帝問主柳氏女所在, 主曰：「在齊王所.」帝不悅. 暕於東都營第, 大門無故崩, 廳事□中折, 識者以為不祥.

後從帝幸榆林, 暕督後軍, 步騎五萬, 恒與帝相去數十裏而舍. 會帝於汾陽宮大獵, 詔暕以千騎入圍. 暕大獲麋鹿以獻, 而帝未有得也, 怒從官, 皆言為暕左右所遏, 獸不得前. 帝於是怒, 求暕罪失. 時制縣令無故不得出境, 有伊闕令皇甫詡幸於暕, 違禁將之汾陽宮；又京兆人達奚通有妾王氏善歌, 貴遊宴聚, 多或要致, 於是展轉亦入王家. 禦史韋德裕希旨劾暕. 帝令甲士千餘, 大索暕第, 因窮其事.

暕妃韋氏, 戶部尚書沖之女也, 早卒. 暕遂與妃姊元氏婦通, 生一女. 外人皆不得知, 陰引喬令則於第內酣宴, 令則稱慶, 脫暕帽以為歡. 召相工遍視後庭, 相工指妃姊曰：「此產子者當為皇後, 貴不可言.」時國無儲副, 暕自謂次當得立. 又以元德太子有三子, 內常不安, 陰挾左道, 為厭勝事. 至是, 皆發. 帝大怒, 斬令則等數人, 妃姊賜死, 暕府僚皆斥之邊遠. 時趙王杲猶在孩孺, 帝謂侍臣曰：「

朕唯有暕一子, 不然者, 當肆諸巿朝, 以明國憲也.」

暕自是恩寵日衰, 雖為京尹, 不復關預時政. 帝恒令武賁郎將一人監其府事, 暕有微失, 輒奏之. 帝亦慮暕生變, 所給左右, 皆以老弱備員而已. 暕每懷危懼, 心不自安. 又帝在江都宮元會, 暕具法服將朝, 無故有血從裳中而下；又坐齋中, 見群鼠數十, 至前而死, 視皆無頭. 暕甚惡之. 俄而化及作亂, 兵將犯蹕, 帝聞之, 顧蕭後曰：「得非阿孩也？」其見疏忌如此. 化及復令人捕暕, 時尚臥未起, 賊進, 暕驚曰：「是何人？」莫有報者. 暕猶謂帝令捕之, 曰：「詔使且緩, 兒不負國家！」賊曳至街, 斬之, 及其二子亦遇害. 暕竟不知殺者為誰. 時年三十四.

有遺腹子湣, [二六]與蕭後同入突厥, 處羅可汗號為隋王. 中國人沒入北蕃者, 悉配之以為部落, 以定襄城處之. 及突厥滅, 乃獲之. 貞觀中, 位至尚衣奉禦. 永徽初, 卒.

趙王杲小字季子. 年七歲, 以大業九年封趙王. 尋授光祿大夫, 歷河南尹, 行江都太守. 杲聰令, 美容儀, 帝有所製詞賦, 杲多能誦之. 性至孝, 嘗見帝風動, 不進膳, 杲亦終日不食. 又蕭後嘗灸, 杲先請試炷, 後不許之. 杲泣請曰：「後所服藥, 皆蒙嘗之. 今灸, 願聽嘗炷.」悲咽不已. 後為停灸, 由是尤鍾愛. 後遇化及反, 杲在帝側, 號慟不已. 裴虔通使斬之帝前而血湔禦服. 時年十二.

論曰：周建懿親, 漢開盤石, 內以敦睦九族, 外以輯寧億兆, 深根固本, 崇獎王室, 安則有以同其樂, 衰則有以恤其危, 所由來久矣. 自魏、晉已下, 多失厥中, 不遵王度, 各徇所私. 抑之則勢齊於匹夫, 抗之則權侔於萬乘, 矯枉過正, 非一時也. 得失詳於前史, 不復究而論焉. 隋文昆弟之恩, 素非篤睦, 閨房之隙, 又不相容. 至於二世承基, 茲弊愈甚. 是以滕穆暴薨, 人皆竊議, 蔡王將沒, 自以為幸. 唯衛王養於獻後, 故任遇特隆, 而諸子遷流莫知死所, 悲夫！其錫以茅土, 稱為盤石, 行無甲兵之衛, 居與皁吏為伍. 外內無虞, 顛危不暇, 時逢多難, 將何望哉！河間屬乃葭莩, 地非寵逼, 故高位厚秩, 與時終始. 楊慶二三其德, 志在苟生, 變本宗如反掌, 棄慈母若遺跡, 及身而絕, 固宜然矣.

文帝五子, 莫有終其天年. 房陵資於骨肉之親, 篤於君臣之義, 經綸締構, 契闊夷險, 撫軍監國, 凡二十年. 雖三善未稱, 而視膳無闕. 恩寵既變, 讒言間之, 顧復之慈, 頓隔於人理, 父子之道, 遂滅於天性. 隋室將亡之效, 眾庶皆知之矣. 慎子曰：「一兔走街, 百人逐之；積兔於巿, 過者不顧.」豈其無欲哉？分定故也. 房陵分定久矣, 而帝一朝易之, 開逆亂之源, 長覬覦之望. 又維城肇建, 崇其威重, 恃寵而驕, 厚自封植, 進之既踰制, 退之不以道, 俊以憂卒, 實此之由. 俄屬天步方艱, 讒人已勝, 尺布鬥粟, 莫肯相容. 秀窺岷、蜀之阻, 諒起晉陽之甲, 成茲亂常之釁, 蓋亦有以動之也. 棠棣之詩徒賦, 有庳之封無期, 或幽囚於囹圄, 或顛殞於鴆毒. 本根既絕, 枝葉畢翦, 十有餘年, 宗社淪陷. 自古廢嫡立庶, 覆族傾宗者多矣, 考其亂亡之禍, 未若有隋之酷. 詩雲：「殷鑒不遠, 在夏後之世.」後之有國有家者, 可不深戒哉！

元德謹重, 有君人之量, 降年不永, 哀哉！齊王敏慧可稱, 志不及遠, 頗懷驕僭, 故帝疏而忌之, 內無父子之親, 貌展君臣之敬. 身非積善, 國有餘殃, 至令趙及燕、越, 皆不得死, 悲夫！校勘記

[一]　二弟及婦又讒我言於晉公　通志卷八五隋宗室傳無「言」字, 疑是衍文.

[二]　呼術者王琛問之　諸本「琛」作「姿」, 隋書卷四四滕穆王瓚附子綸傳作「琛」. 張森楷雲：「隋書經籍志數術、方伎二家皆多有王琛書, 則作『姿』誤也.」按張說是, 此形近致訛, 今據改.

[三]　年十七為內史上大夫　隋書卷四四衛昭王爽傳, 「上大夫」作「上士」. 按通典卷三九後周官品, 上大夫正六命, 上士正三命(

周秩以命多為貴). 楊爽初仕, 不得便授高官, 當以隋書作「上士」為是.

[四]　權領並州總管上柱國涼州總管　隋書「上柱國」上有「歲餘進」三字. 按無此三字, 則似上柱國也是權領, 非. 疑是脫文.

[五]　復為郭氏　諸本「復」訛作「後」, 據隋書、通志改.

[六]　軍國政事及尚書奏死罪已下皆令勇參決　諸本脫「奏」字, 據隋書卷四五房陵王勇傳補.

[七]　陸開明等為之賓友　諸本「明」作「時」, 隋書作「明」. 通志卷八五隋宗室傳「陸開明」作「陸爽」. 按陸爽字開明, 曾官太子洗馬, 見隋書卷五八本傳. 「明」是, 今據改.

[八]　時帝令選強宗入上臺宿衛　隋書「強宗」作「宗衛侍官」, 通志作「東宮強武」. 按隋制, 太子有宗衛府, 掌東宮宿衛. 楊堅選宗衛侍官入上臺宿衛, 目的在於削弱東宮武力. 故高熲雲：「若盡取強者, 恐東宮宿衛太劣.」北史作「強宗」, 則似以大族強宗為宿衛, 與東宮無關, 誤.

[九]　如我商量　諸本「如」訛作「始」, 據隋書改.

[一０]每恐讒譖出於杼軸　洪頤烜雲：「隋書本傳作『讒譖生於投杼』. 淺人見與下句『盃杓』對, 改作杼軸, 非是.」按曾母投杼故事見史記甘茂傳, 洪說是.

[一一]又東宮宿衛人　諸本「宿」訛作「宮」, 據隋書改.

[一二]開皇二十年　隋書、通志「年」下並有「九月壬子」四字. 此不當刪, 疑是誤脫.

[一三]禦大興殿　隋書、通志上有「翌日」二字.

[一四]昔大事不遂我先被誅　隋書「昔」作「若」. 按「昔」當是「若」之訛.

[一五]旻辭直爭強　諸本「爭」訛作「事」, 據隋書、通志改.

[一六]加右武衛大將軍　諸本無「武」字, 隋書卷四五秦孝王俊傳有. 按隋書卷一高祖紀上, 開皇二年二月稱以「秦王俊為右武衛大將軍」. 今據補.

[一七]與相連坐者百餘人於是盛修宮室　隋書「於是」上有「俊猶不悛」四字. 按此不當刪, 疑是誤脫.

[一八]秀使嬖人萬知先為武通行軍司馬　隋書卷四五庶人秀傳「知先」作「智光」, 通志卷八五隋宗室傳作「知光」. 疑「先」是「光」之訛.

[一九]乃下以法　通志作「乃下執法」, 隋書作「於是付執法官」, 疑北史原文當如通志.

[二０]大將軍鄧建出井陘　隋書卷四五庶人諒傳「鄧」作「劉」.

[二一]署文安為柱國紇單貴王聃大將軍茹茹天保侯莫陳惠直指京師　諸本誤疊「大」字, 據隋書卷四五庶人諒傳, 通志卷八五隋宗室傳刪. 又通志「紇」上有「與」字. 按通鑑卷一八０作「署文安為柱國, 與柱國紇單貴、王聃等直指京師」. 疑此脫「與柱國」三字.

[二二]退守清源　諸本「源」作「原」, 通鑑一八０作「源」. 胡注雲：「開皇十六年, 分晉陽置清源縣.」又引宋白曰：「此縣自漢至晉, 皆為榆次縣地. 隋置清源縣, 因縣西清源水得名.」按胡注所據, 見隋書地理志中太原郡晉陽縣. 今據改.

[二三]死無所恨　諸本倒作「死所無恨」, 據隋書卷五九燕王倓傳、通志卷八五隋宗室傳乙.

[二四]世充兄世惲因勸世充害侗　諸本「惲」作「渾」, 隋書卷五九越王侗傳作「惲」. 按本書卷七九王世充傳亦作「惲」, 今據改.

[二五]俄而元德太子薨　諸本脫「俄」字, 據隋書卷五九齊王暕傳、通志卷八五隋宗室傳補.

[二六]有遺腹子湣　隋書「湣」作「政道」.

北史卷七十二 列傳第六十

高熲　牛弘　李德林

高熲字昭玄, 一名敏, 自言勃海蓨人也. 其先因官北邊, 沒於遼左. 曾祖暠, 以太和中自遼東歸魏, 官至衛尉卿. 祖孝安, 位兗州刺史.

父賓, 仕東魏, 位諫議大夫. 大統六年, 避讒棄官奔西魏, 獨孤信引賓為僚佐, 賜姓獨孤氏. 及信誅, 妻子徙蜀. 隋文獻皇後以賓父之故吏, 每往來其家. 賓敏於從政, 果敢斷決. 賜爵武陽縣伯, [一]歷位齊公憲府長史、驃騎大將軍、開府儀同三司、襄州總管府司錄, 卒於州. 及熲貴, 開皇中, 贈禮部尚書、武陽公, 諡曰簡.

熲少明敏, 有器局, 略涉文史, 尤善詞令. 初, 孩孺時, 家有柳樹, 高百許尺, 亭亭如蓋. 裏中父老曰：「此家當出貴人.」年十七, 周齊王憲引為記室. 襲爵武陽縣伯, 再遷內史下大夫. 以平齊功, 拜開府.

隋文帝得政, 素知熲強明, 久習兵事, 多計略, 意欲引之入府. 遣邘公楊惠諭意, 熲承旨忻然, 曰：「願受驅馳. 縱公事不成, 亦不辭滅族.」於是為府司錄. 時長史鄭譯、司馬劉昉並以奢縱被疏, 帝彌屬意於熲, 委以心膂. 尉遲迥起兵也, 帝令韋孝寬伐之, 軍至河陽, 莫敢先進. 帝以諸將不一, 令崔仲方監之, 仲方辭以父在山東. 時熲見劉昉、鄭譯等並無去意, 遂自請行, 深合上旨. 受命便發, 遣人辭母雲, 忠孝不可兩兼, 歔欷就路. 至軍, 為橋於沁水, 賊於上流縱火□, 熲預為土狗以禦之. [二]既度, 焚橋而戰, 大破之. 軍還, 侍宴於臥內, 帝撤禦帷以賜之. 進位柱國, 改封義寧縣公, 遷丞相府司馬, 任寄益隆.

及帝受禪, 拜尚書左僕射、納言, 進封勃海郡公. 朝臣莫與為比, 帝每呼為獨孤而不名也. 熲佯避權勢, 上表遜位, 讓於蘇威. 帝欲成其美, 聽解僕射. 數日, 帝曰：「蘇威高蹈前朝, 熲能舉善. 吾聞進賢受上賞, 寧可令去官！」於是令熲復位. 俄拜左衛大將軍, 本官如故. 突厥屢為邊患, 詔熲鎮遏緣邊. 及還, 賜馬百疋, 牛羊千計. [三]領新都大監, 制度多出於熲. 熲每坐朝堂北槐樹下以聽事, 其樹不依行列, 有司將伐之. 帝特命勿去, 以示後人. 其見重如此. 又拜左領軍大將軍, 餘官如故. 母憂去職, 二旬, 起令視事. 熲流涕辭讓, 不許.

開皇二年, 長孫覽、元景山等伐陳, 令熲節度諸軍. 會陳宣帝殂, 熲以禮不伐喪, 奏請班師. 蕭巖之叛, 詔熲綏集江漢, 甚得人和. 帝嘗問熲以取陳之策, 熲曰：「江北地寒, 田收差晚, 江南土熱, 水田早熟. 量彼收穫之際, 微徵士馬, 聲言掩襲. 賊必屯兵禦守, 足得廢其農時. 彼既聚兵, 我更解甲, 再三若此, 賊以為常. 後更集兵, 彼必不信, 猶豫之頃, 我乃濟師, 登陸而戰, 兵氣益倍. 又江南土薄, 舍多竹茅, 所有儲積, 皆非地窖. 密遣行人, 因風縱火, 待彼修立, 而更燒之. 不出數年, 自可財力俱盡.」帝用其策, 由是陳人益弊.

九年, 晉王廣大舉伐陳, 以熲為元帥長史, 三軍皆取斷於熲. 及陳平, 晉王欲納陳主寵姬張麗華. 熲曰：「武王滅殷, 戮妲己. 今平陳國, 不宜取麗華.」乃命斬之, 王甚不悅. 及軍還, 以功加上柱國, 進爵齊國公, 賜物九千段, 定食千乘縣千五百戶. 帝勞之曰：「公伐陳後, 人雲公反, 朕已斬之. 君臣道合, 非青蠅所間也.」熲又遜位, 優詔不許.

是後右衛將軍龐晃及將軍盧賁等, 前後短熲於帝. 帝怒, 皆被疏黜. 因謂熲曰：「獨孤公猶鏡也, 每被磨瑩, 皎然益明.」未幾, 尚書都事薑曄、楚州行參軍李君才並奏稱水旱不調, 罪由高熲, 請廢黜之. 二人俱得罪而去, 親禮逾密. 帝幸並州, 留熲居守. 及還, 賜縑五千疋, 行宮一所為莊舍. 其夫人賀拔氏寢疾, 中使顧問不絕. 帝親幸其第, 賜錢百萬, 絹萬疋, 復賜以千裏馬. 嘗從容命熲與賀若弼言及平陳事, 熲曰：「賀若弼先獻十策, 後於蔣山苦戰破賊. 臣文吏耳, 焉敢與猛將論功！」帝大笑, 時論嘉其有禳. 尋以其子表仁尚太子勇女, 前後賞賜, 不可勝計.

時熒惑入太微, 犯左執法. 術者劉暉私於熲曰：「天文不利宰相, 可修德以讓之.」熲不自安, 以暉言奏之. 上厚加賞慰. 突厥犯塞, 以熲為元帥擊破之. 又出白道, 進圖入磧, 遣使請兵, 近臣言熲欲反, 帝未有所答, 熲亦破賊而還.

時太子勇失愛, 帝潛有廢立志, 謂熲曰：「晉王妃有神告之, 言王必有天下.」熲跪曰：「長幼有序, 不可廢.」遂止. 獨孤皇後知熲不可奪, 陰欲去之. 初, 熲夫人卒, 後言於帝曰：「高僕射老矣, 而喪夫人, 陛下何以不為之娶？」帝以後言告熲, 熲流涕謝曰：「臣今已老, 退朝唯齋居讀佛經而已. 雖陛下垂哀之深, 至於納室, 非臣所願.」帝乃止. 至是, 熲愛妾產男, 帝聞極歡, 後甚不悅, 曰：「

陛下當復信熲邪？始陛下欲為熲娶, 熲心存愛妾, 面欺陛下, 今其詐已見.」帝由是疏熲.

會議伐遼東, 熲固諫不可. 帝不從, 以熲為元帥長史, 從漢王征遼東, 遇霖潦疾疫, 不利而還. 後言於帝曰：「熲初不欲行, 陛下強之, 妾固知其無功矣.」又帝以漢王年少, 專委軍於熲. 熲以任寄隆重, 每懷至公, 無自疑意. 諒所言多不用, 因甚銜之. 及還, 諒泣言於後曰：「免熲殺, 幸矣！」帝聞, 彌不平. 俄而上柱國王積以罪誅, 當推覈之際, 乃有禁中事, 雲於熲處得之. 帝欲成熲罪, 聞此大驚. 時上柱國賀若弼、吳州總管宇文□、刑部尚書薛冑、戶部尚書斛律孝卿、兵部尚書柳述等明熲無罪, 帝愈怒, 皆以之屬吏. 自是朝臣莫敢言. 熲竟坐免, 以公就第.

未幾, 帝幸秦王俊第, 召熲侍宴. 熲歔欷悲不自勝, 獨孤皇後亦對之泣, 左右皆流涕. 帝謂曰：「朕不負公, 公自負朕也.」因謂侍臣曰：「我於高熲勝兒子, 雖或不見, 常似目前. 自其解落, 瞑然忘之, 如本無高熲. 不可以身要君, 自雲第一也.」頃之, 熲國令上熲陰事, 稱：「其子表仁謂熲曰：『昔司馬仲達初託疾不朝, 遂有天下. 公今遇此, 安知非福？』」於是帝大怒, 囚熲於內史省而鞫之. 憲司復奏熲他事, 雲：「沙門真覺嘗謂熲曰：『明年國有大喪. 』尼令暉復雲：『十七、八年, 皇帝有大厄. 十九年不可過. 』」帝聞益怒, 顧謂群臣曰：「帝王豈可力求. 孔丘以大聖之才, 作法垂於後代, 寧不欲大位邪？天命不可耳. 熲與子言, 自比晉帝, 此何心乎？」有司請斬之, 帝曰：「去年殺虞慶則, 今茲斬王積, 如更誅熲, 天下謂我何！」於是除熲名.

初, 熲為僕射, 其母誡之曰：「汝富貴已極, 但有斫頭耳, 爾其慎之！」熲由是常恐禍變. 及此, 熲歡然無恨色, 以為得免禍.

煬帝即位, 拜太常卿. 時有詔收周、齊故樂人及天下散樂. 熲奏：「此樂久廢. 今若徵之, 恐無識之徒棄本逐末, 遞相教習.」帝不悅. 帝時侈靡, 聲色滋甚, 又起長城之役. 熲甚病之, 謂太常丞李懿曰：「周天元以好樂而亡, 殷監不遠, 安可復爾！」時帝遇啟人可汗恩禮過厚, 熲謂太府卿何稠曰：「此虜頗知中國虛實、山川險易, 恐為後患.」復謂觀王雄曰：「近來朝廷殊無綱紀.」有人奏之, 帝以為訕謗朝政, 誅之, 諸子徙邊.

熲有文武大略, 明達政務. 及蒙任寄之後, 竭誠盡節, 進引貞良, 以天下為己任. 蘇威、楊素、賀若弼、韓禽等皆熲所薦, 各盡其用, 為一代名臣. 自餘立功立事者, 不可勝數. 當朝執政將二十年, 朝野推服, 物無異議, 時致昇平, 熲之力也. 論者以為真宰相. 及誅, 天下無不傷惜, 至今稱冤不已. 所有奇策良謀及損益時政, 熲皆削稿, 代無知者.

子盛道, 位莒州刺史, 徙柳城卒. 道弟弘德, 封應國公, 晉王記室；次弟表仁, 勃海郡公. 徙蜀郡.

牛弘字裏仁, 安定鶉觚人也. 其先嘗避難, 改姓遼氏. 祖熾, 本郡中正. 父元, [四]魏侍中、工部尚書、臨涇公, 復姓牛氏.

弘在繈褓, 有相者見之, 謂其父曰：「此兒當貴, 善愛養之.」及長, 鬚貌甚偉, 性寬裕, 好學博聞. 仕周, 歷位中外府記室、內史上士、納言上士, 專掌文翰, 修起居注. 後襲封臨涇公, 轉內史下大夫、儀同三司.

開皇初, 授散騎常侍、祕書監. 弘以典籍遺逸, 上表請開獻書之路, 曰：

昔周德既衰, 舊經紊棄. 孔子以大聖之才, 開素王之業, 憲章祖述, 制禮刊詩, 正五始而修春秋, 闡十翼而弘易道. 及秦皇馭宇, 吞滅諸侯, 先王墳籍, 掃地皆盡. 此則書之一厄也. 漢興, 建藏書之策, 置校書之官. 至孝成之代, 遣謁者陳農求遺書於天下, 詔劉向父子讎校篇籍. 漢之典文, 於斯為盛. 及王莽之末, 並從焚燼. 此則書之二厄也. 光武嗣興, 尤重經誥, 未及下車, 先求文雅. 至肅宗親臨講肄, 和帝數幸書林, 其蘭臺、石室、鴻都、東觀, 祕牒填委, 更倍於前. 及孝獻移都, 吏人擾亂, 圖畫縑帛, 皆取為帷囊. 所收而西, 裁七十餘乘, 屬西京大亂, 一時燔蕩. 此則書之三厄也. 魏文代漢, 更集經典, 皆藏在祕書, 內外三閣, 遣祕書郎鄭默刪定舊文, 論者美其朱紫有別. 晉氏承之, 文籍尤廣. 晉祕書監荀勗定魏內經, 更著新簿. [五]屬劉、石馮陵, 從而失墜. 此則書之四厄也. 永嘉之後, 寇竊競興, 其建國立家, 雖傳名號, 憲章禮樂, 寂滅無聞. 劉裕平姚, 收其圖籍, 五經子史, 纔四千卷, 皆赤軸青紙, 文字古拙, 並歸江左. 宋祕書丞王儉依劉氏七略, 撰為七志. 梁人阮孝緒亦為七錄. 總其書數, 三萬餘卷. 及侯景度江, 破滅梁室, 祕省經籍, 雖從兵火, 其文德殿內書史, 宛然猶存. 蕭繹據有江陵, 遣將破平侯景, 收文德之書及公私典籍重本七萬餘卷, 悉送荊州. 及周師入郢, 繹悉焚之於外城, 所收十纔一二. 此則書之五厄也.

後魏爰自幽方, 遷宅伊洛, 日不暇給, 經籍闕如. 周氏創基關右, 戎車未息. 保定之始, 書止八千, 後加收集, 方盈萬卷. 高氏據有山東, 初亦採訪, 驗其本目, 殘闕猶多. 及東夏初平, 獲其經史, 四部重雜, 三萬餘卷. 所益舊書, 五千而已. 今禦出單本, 合一萬五千餘卷, 部帙之間, 仍有殘缺. 比梁之舊目, 止有其半. 至於陰陽河洛之篇, 醫方圖譜之說, 彌復為少.

臣以經書自仲尼迄今, 數遭五厄, 興集之期, 屬膺聖代. 今祕藏見書, 亦足披覽, 但一時載籍, 須令大備. 不可王府所無, 私家乃有. 若猥發明詔, 兼開購賞, 則異典必致, 觀閣斯積.

上納之, 於是下詔, 獻書一卷, 賚縑一疋. 一二年間, 篇籍稍備. 進爵奇章公.

三年, 拜禮部尚書, 奉敕修撰五禮, 勒成百卷, 行於當代. 弘請依古制, 修立明堂, 上議曰：

竊謂明堂者, 所以通神靈, 感天地, 出教化, 崇有德. 黃帝曰合宮, 堯曰五府, 舜曰總章, 布政興教, 由來尚矣. 周官考工記曰：「夏後氏代室, [六]堂脩二七, 廣四脩一.」[七]鄭玄注雲：「脩十四步, 其廣益以四分脩之一, 則廣十七步半也.」「殷人重屋, 堂脩七尋, 四阿重屋.」鄭雲：「其脩七尋, 廣九尋也.」「周人明堂, 度九尺之筵, 南北七筵. 五室, 凡室二筵.」[八]鄭玄雲：「此三者, 或舉宗廟, 或舉王寢, 或舉明堂, 互言之明其制同也.」[九]馬融、王肅、幹寶所注, 與鄭亦異, 今不具出. 漢司徒馬宮議雲：「夏後氏代室, 室顯於堂, 故命以室. 殷人重屋, 屋顯於堂, 故命以屋. 周人明堂, 堂大於夏室, 故命以堂. 夏後氏益其堂之廣百四十四尺, 周人明堂, 以為兩序間大夏後氏七十二尺.」若據鄭玄之說, 則夏室大於周堂, 如依馬宮之言, 則周堂大於夏室. 後王轉文, 周大為是. 但宮之所言, 未詳其義. 此皆去聖久遠, 禮文殘缺, 先儒解說, 家異人殊. 鄭注玉藻亦雲：「宗廟路寢, 與明堂同制.」王制曰：「寢不踰廟.」明大小是同. 今依鄭注, 每室及堂, 止有一丈八尺, 四壁之外, 四尺有餘. 若以宗廟論之, 祫享之日, 周人旅酬六屍, 並後稷為七, 先公昭穆二屍, 先王昭穆二屍, 合十一屍, 三十六主, 及君北面行事於二丈之堂, 愚不及此. 若以正寢論之, 便須朝宴. 據燕禮：「諸侯宴則賓及卿大夫脫屨升坐.」是知天子宴, 則三公九卿並升堂. 燕義又雲：「席小卿次上卿.」言皆侍席. 止於二筵之間, 豈得行禮？若以明堂論之, 總享之時, 五帝各於其室. 設青帝之位, 須於木室內少北西面. [一０]太昊從食, 坐於其西, 近南北面. 祖宗配享者, 又於青帝南, 稍退西面. 丈八之室, 神位有三, 加以簠簋豆籩, 牛羊之俎, 四海九州美物鹹設, 復須席上升歌, 出樽反坫, 揖讓升降, 亦以隘矣. 據茲而說, 近是不然.

案劉向別錄及馬宮、蔡邕等所見, 當時有古文明堂禮、王居明堂禮、明堂圖、明堂大圖、明堂陰陽、太山通義、魏文侯孝經傳等, 並說古明堂事. 其書皆亡, 莫得而正. 今明堂月令者, 鄭玄雲是呂不韋著, 春秋十二紀之首章, 禮家鈔合為記. 蔡邕、王肅雲周公作, 周書有月令第五十三, 即此也. 各有證明, 文多不載. 束皙以為夏時書. 劉瓛雲：「不韋鳩集儒者, 尋於聖王月令之事而記之. 不韋安能獨為此記？」今案不得全稱周書, 亦不可即為秦典, 其內雜有虞、夏、殷之法, 皆聖王仁恕之政也. 蔡邕具為章句, 又論之曰：「明堂所以宗祀其祖, 以配上帝也. [一一]夏後氏曰代室, 殷人曰重屋, 周人曰明堂. 東曰青陽, 南曰明堂, 西曰總章, 北曰玄堂, 內曰太室. [一二]聖人南面而聽, 嚮明而治, 人君之位莫不正焉. 故雖有五名, 而主以明堂也. 制度之數, 各有所依. 方一百四十四尺, 坤之策也, 屋圓楣徑二百一十六尺, 乾之策也. 太廟明堂方六丈, 通天屋徑九丈, 陰陽九六之變, 且圓蓋方覆, 九六之道也. [一三]八闥以象卦, 九室以象州, 十二宮應日辰. 三十六戶, 七十二牖, 以四戶八牖乘九宮之數也. [一四]戶皆外設而不閉, 示天下以不藏也. 通天屋高八十一尺, 黃鍾九九之實也. 二十八柱布四方, 四方七宿之象也. 堂高三尺, 以應三統, 四向五色, 各象其行. 水闊二十四丈, 象二十四氣, 於外, 以象四海. [一五]王者之大禮也.」觀其模範天地, 則象陰陽, 必據古文, 義不虛出. 今若直取考工, 不參月令, 青陽總章之號不得而稱, 九月享帝之禮不得而用. 漢代二京所建, 與此說悉同.

建安之後, 海內大亂, 魏氏三方未平, 無聞興造. 晉則侍中裴頠議「直為一殿, 以崇嚴父之祀, 其餘雜碎, 一皆除之」. 宋、齊已還, 鹹率茲禮, 前王盛事, 於是不行. 後魏代都所造, 出自李沖, 三三相重, 合為九屋. [一六]簷不覆基, 房間通街, 穿鑿處多, 迄無可取. 及遷洛陽, 更加營構, 五九紛競, 遂至不成. 宗祀之事, 於焉靡託.

今皇猷遐闡, 化覃海外, 方建大禮, 垂之無窮. 弘等不以庸虛, 謬當議限. 今檢明堂必須五室者何？尚書帝命驗曰：「帝者承天立五府, 赤曰文祖, 黃曰神鬥, [一七]白曰顯紀, 黑曰玄矩, 蒼曰靈府.」鄭玄注曰：「五府與周明堂同矣.」且三代相沿, 多有損益, 至於五室, 確然不變. 夫室以祭天, 天實有五, 若立九室, 四無所用. 布政視朔, 自依其辰. 鄭司農雲「十二月分在青陽等左右之位」, 不雲居室. 鄭玄亦雲「每月於其時之堂而聽政焉」. 禮圖畫□, 皆在堂偏, 是以須為五室. 明堂必須上圓下方者何？孝經援神契曰：「

明堂者, 上圓下方, 八窗四達, 布政之宮.」禮記盛德篇曰：「明堂四戶八牖, 上圓下方.」是以須為圓方. 明堂必須重屋者何？案考工記, 夏言「九階, 四旁兩夾窗, 門堂三之二, 室三之一」. 殷、周不言者, 明一同夏制. 殷言「四阿重屋」, 周承其後不言屋, 制亦盡同可知也. 其「殷人重屋」之下, 本無五室之文. 鄭注雲：「五室者, 亦據夏以知之.」明周不雲重屋, 因殷則有, 灼然可見. 禮記明堂位曰：「太廟, 天子明堂.」言魯為周公之故, 得用天子禮樂, 魯之太廟, 與周之明堂同. 又曰：「複廟重簷, 刮楹達嚮, 天子之廟飾.」鄭注：「複廟, 重屋也.」據廟既重屋, 明堂亦不疑矣. 春秋文公十三年, 「太室屋壞」, 五行志曰：「前堂曰太廟, 中央曰太室, 屋其上重者也.」服虔亦雲：「太室, 太廟之上屋也.」周書作洛篇曰：「乃立太廟宗宮路寢明堂, 鹹有四阿反坫, 重亢重廊.」孔晁注雲：「重亢, 累棟；重廊, 累屋也.」依黃圖所載, 漢之宗廟皆為重屋. 此去古猶近, 遺法尚存, 是以須為重屋. 明堂必須為辟雍者何？禮記盛德篇雲：「明堂者, 明諸侯尊卑也. 外水曰辟雍.」明堂陰陽錄曰：「明堂之制, 周圜行水, 左旋以象天, 內有太室, 以象紫宮.」此則明堂有水之明文也. 然馬宮、王肅以為明堂、辟雍、太學同處, 蔡邕、盧植亦以為明堂、靈臺、辟雍、太學同實異名. [一八]邕雲：「明堂者, 取其宗祀之清貌, 則謂之清廟, 取其正室, 則曰太室, 取其堂, 則曰明堂, 取其四門之學, 則曰太學, 取其周水圜如璧, 則曰辟雍. 其實一也.」其言別者, 五經通義曰：「靈臺以望氣, 明堂以布政, 辟雍以養老教學.」三者不同. 袁準、鄭玄亦以為別. 歷代所疑, 豈能輒定？今據郊祀志雲：「欲為明堂, 未曉其制. 濟南人公玉帶上黃帝時明堂圖, 一殿無壁, 蓋之以茅, 水圜宮垣, 天子從之.」以此而言, 其來則久. 漢中元二年, 起明堂、辟雍、靈臺於洛陽, 並別處. 然明堂亦有璧水, 李尤明堂銘曰「流水洋洋」是也. 以此須有辟雍.

今造明堂, 須以禮經為本. 形制依於周法, 度數取於月令, 遺闕之處, 參以餘書, 庶使該詳沿革之理. 其五室九階, 上圓下方, 四阿重屋, 四旁兩門, 依考工記、孝經說. 堂方一百四十四尺, 屋圓楣徑二百一十六尺, 太室方六丈, 通天屋徑九丈, 八闥二十八柱, 堂高三尺, 四向五色, 依周書月令論. 殿垣方在內, 水周如外, [一九]水內徑三百步, 依太山、盛德記、覲禮經. [二０]仰觀俯察, 皆有則象, 足以盡誠上帝, 祗配祖宗, 弘風布教, 作範於後矣.

上以時事草創, 未遑制作, 竟寢不行.

六年, 除太常卿. 九年, 詔定雅樂, 又作樂府歌詞, 撰定圓丘五帝凱樂, 並議樂事. 弘上議雲：

謹案禮, 五聲六律, 十二管還相為宮. 周禮奏黃鍾, 歌大呂, 奏太蔟, 歌應鍾, 皆旋相為宮之義. 蔡邕明堂月令章句曰：「孟春月則太蔟為宮, 姑洗為商, 蕤賓為角, 南呂為徵, 應鍾為羽, 大呂為變宮, 夷則為變徵. 他月放此.」故先王之作律呂也, 所以辨天地四方陰陽之聲. 揚子雲曰：「聲生於律, 律生於辰.」故律呂配五行, 通八風, 歷十二辰, 行十二月, 循環轉運, 義無停止. 譬如立春木王火相, 立夏火王土相, 季夏餘分, 土王金相, 立秋金王水相, 立冬水王木相. 遞相為宮者, 謂當其王月, 名之為宮. 今若十一月不以黃鍾為宮, 十三月不以太蔟為宮, [二一]便是春木不王, 夏土不相. 豈不陰陽失度, 天地不通哉？劉歆鍾律書雲：「春宮秋律, 百卉必彫；秋宮春律, 萬物必榮；夏宮冬律, 雨雹必降；冬宮夏律, 雷必發聲.」以斯而論, 誠為不易. 且律十二, 今直為黃鍾一均, 唯用七律, 以外五律竟復何施？恐失聖人制作本意. 故須依禮作還相為宮之法.

上曰：「不須作旋相為宮, 且作黃鍾一均也.」弘又論六十律不可行：

謹案續漢書律曆志：「元帝遣韋玄成問京房於樂府. 房對：『受學故小黃令焦延壽. 六十律相生之法：以上生下, 皆三生二；以下生上, 皆三生四. 陽下生陰, 陰上生陽, 終於中呂, 十二律畢矣. 中呂上生執始, 執始下生去滅, 上下相生, 終於南事, 六十律畢矣. 十二律之變至於六十, 猶八卦之變至於六十四也. 冬至之聲, 以黃鍾為宮, 太蔟為商, 姑洗為角, 林鍾為徵, 南呂為羽, 應鍾為變宮, 蕤賓為變徵. 此聲氣之元, 五音之正也. 故各統一日. 其餘以次運行, 當日者各自為宮, [二二]而商徵以類從焉. 』房又曰：『竹聲不可以度調, 故作準以定數. 準之狀如瑟, 長一丈而十三弦, 隱間九尺, 以應黃鍾之律九寸. 中央一絃, 下畫分寸, 以為六十律清濁之節. 』執始之類, 皆房自造. 房雲受法於焦延壽, 未知延壽所承也. 至元和元年, 待詔候鍾律殷肜上言：[二三]『官無曉六十律以準調音者. [二四]故待詔嚴嵩, [二五]具以準法教其子宣, 願召宣補學官, 主調樂器. 』太史丞弘試宣十二律, 其二中, 其四不中, 其六不知何律, 宣遂罷. 自此律家莫能為準施絃. 熹平六年, [二六]東觀召典律者太子舍人張光問準意. 光等不知, 歸閱舊藏, 乃得其器, 形制如房書, 猶不能定其絃緩急, 故史官能辯清濁者遂絕. 其可以相傳者, 唯大榷常數及候氣而已.」據此而論, 房法漢世已不能行. 沈約宋志曰：「詳案古典及今音家, 六十律無施於樂.」禮雲「十二管還相為宮」, 不言六十. 封禪書雲：「大帝使素女鼓五十絃瑟而悲, 破為二十五絃.」假令六十律為樂得成, 亦所不用, 取大樂必易, 大禮必簡之意也.

又議曰：

案周官雲：「大司樂掌成均之法.」鄭眾注雲：「均, 調也. 樂師主調其音.」三禮義宗稱「周官奏黃鍾者, 用黃鍾為調, 歌大呂者, 用大呂為調. 奏者謂堂下四縣, 歌者謂堂上所歌. 但以一祭之間, 皆用二調」. 是知據宮稱調, 其義一也. 明六律六呂迭相為宮, 各自為調. 今見行之樂, 用黃鍾之宮, 乃以林鍾為調, 與古典有違. 案晉內書監荀勗[二七]依典記, 以五聲十二律還相為宮之法, 制十二笛. 黃鍾之笛, 正聲應黃鍾, 下徵應林鍾, 以姑洗為清角. 大呂之笛, 正聲應大呂, 下徵應夷則. 以外諸均, 例皆如是. 然今所用林鍾, 是勗下徵之調. 不取其正, 先用其下, 於理未通, 故須改之.

上甚善其議, 詔弘與姚察、許善心、何妥、虞世基等正定新樂. 是後議置明堂, 詔弘條上故事, 議其得失. 上甚敬重之.

時楊素恃才矜貴, 賤侮朝臣, 唯見弘未嘗不改容自肅. 素將擊突厥, 詣太常與弘言別. 弘送素至中門而止, 素謂曰：「大將出征, 故來敘別, 何相送之近也？」弘遂揖而退. 素笑曰：「奇章公可謂其智可及, 其愚不可及也.」亦不以屑懷. 尋授大將軍, 拜吏部尚書.

時帝又令弘與楊素、蘇威、薛道衡、許善心、虞世基、崔子發等並召諸儒, 論新禮降殺輕重. 弘所立議, 眾鹹推服之. 及獻皇後崩, 王公已下不能定其儀注. 楊素謂弘曰：「公舊學, 時賢所仰. 今日之事, 決在於公.」弘了不辭讓, 斯須之間, 儀注悉備, 皆有故實. 素歎曰：「衣冠禮樂盡在此矣, 非吾所及也！」弘以三年之喪, 祥禫具有降殺, 期服十一月而練者, 無所象法, 以聞於帝. 帝下詔除期練之禮, 自弘始也.

弘在吏部, 先德行後文才, 務在審慎. 雖致緩滯, 所有進用, 並多稱職. 吏部侍郎高孝基, 鑒賞機晤, 清慎絕倫, 然爽俊有餘, 跡似輕薄, 時宰多以此疑之. 唯弘深識其真, 推心任委. 隋之選舉, 於斯為最, 時論服弘識度之遠.

煬帝之在東宮, 數有詩書遺弘, 弘亦有答. 及嗣位, 嘗賜弘詩曰：「晉家山吏部, 魏代盧尚書, 莫言先哲異, 奇才並佐餘. 學行敦時俗, 道素乃沖虛, 納言雲閣上, 禮儀皇運初. 彝倫欣有敘, 垂拱事端居.」其同被賜詩者, 至於文詞贊揚, 無如弘美. 大業二年, 進位上大將軍. 三年, 改右光祿大夫. 從拜恒嶽, 壇墠珪幣牲牢, 並弘所定. 還下太行山, 煬帝嘗召弘入內帳, 對皇後賜以同席飲食. 其親重如此. 弘謂其子曰：「吾受非常之遇, 荷恩深重. 汝等子孫, 宜以誠敬自立, 以答恩遇之隆.」六年, 從幸江都, 卒. 帝傷惜之, 賵贈甚厚. 歸葬安定, 贈開府儀同三司、光祿大夫、文安侯, 諡曰憲.

弘榮寵當世, 而車服卑儉, 事上盡禮, 待下以仁, 訥於言而敏於行. 上嘗令宣敕, 弘至階下, 不能言, 退還拜謝, 雲並忘之. 上曰：「傳語小辯, 故非宰臣任也.」愈稱其質直. 大業之代, 委遇彌隆. 性寬厚, 篤志於學, 雖職務繁雜, 書不釋手. 隋室舊臣, 始終信任, 悔吝不及, 唯弘一人而已. 弟弼, 好酒而酗, 嘗醉射殺弘駕車牛[二八]. 弘還宅, 其妻迎謂曰：「叔射殺牛.」弘聞, 無所怪問, 直答曰：「作脯.」坐定, 其妻又曰：「叔忽射殺牛, 大是異事.」弘曰：「已知.」顏色自若, 讀書不輟. 其寬和如此. 有文集十二卷行於世.

長子方大, 亦有學業, 位內史舍人.

次子方裕, 凶險無仁心, 在江都與裴虔通等謀殺逆, 事見司馬德戡傳. [二九]

李德林字公輔, 博陵安平人. 祖壽, 魏湖州戶曹從事. 父敬族, 歷太學博士、鎮遠將軍. 魏靜帝時, 命當世通人正定文籍, 以為內校書, 別在直閤省.

德林幼聰敏, 年數歲, 誦左思蜀都賦, 十餘日便度. 高隆之見而歎異之, 遍告朝士雲：「若假其年, 必為天下偉器.」鄴京人士多就宅觀之, 月餘車馬不絕. 年十五, 誦五經及古今文集, 日數千言. 俄而該博墳典, 陰陽緯候無不通涉. 善屬文, 詞覈而理暢. 魏收嘗對高隆之謂其父曰：「賢子文筆, 終當繼溫子昇.」隆之大笑曰：「魏常侍殊己嫉賢, 何不近比老彭, 乃遠求溫子！」

年十六, 遭父艱, 自駕靈輿, 反葬故裏. 時嚴寒, 單縗跣足, 州裏人物由是敬慕之. 居貧轗軻, 母氏多疾, 方留心典籍, 無復宦情. 其後母病稍愈, 逼令仕進. 齊任城王湝為定州刺史, 重其才, 召入州館, 朝夕同遊, 殆均師友.

後舉秀才, 尚書令楊遵彥考為上第, 授殿中將軍. 及長廣王作相, 引為丞相府行參軍. 未幾, 王即帝位, 累遷中書舍人, 加通直散騎侍郎, 別典機密. 尋丁母艱, 以至孝聞, 朝廷嘉之. 裁百日, 奪情起復, 固辭不起. 魏收與陽休之論齊書起元事, 百司會議. 收與德林致書往復, 詞多不載. 後除中書侍郎, 仍詔修國史. 時齊帝留情文雅, 召入文林館, 與黃門侍郎顏之推同判文林館事. 累遷儀同三司.

周武帝平齊, 遣使就宅宣旨雲：「平齊之利, 唯在於爾, 宜入相見.」仍令從駕至長安, 授內史上士, 詔誥格式及用山東人物, 一以委之. 周武謂群臣曰：「我常日唯聞李德林與齊朝作書檄, 我正謂其是天上人. 豈言今日得其驅使, 復為我作文書, 極為大異.」神武公紇豆陵毅答曰：「臣聞明主聖王, 得騏驎鳳皇為瑞, 是聖德所感, 非力能致之. 瑞物雖來, 不堪使用. 如李德林來受驅策, 亦是陛下聖德感致, 有大才用, 勝於騏驎鳳皇遠矣.」帝大笑曰：「誠如公言.」宣政末, 授禦正下大夫. 後賜爵成安縣男.

宣帝大漸, 隋文帝初受顧命, 令邘國公楊惠謂德林曰：「朝廷賜令總文武事, 今欲與公共成, 必不得辭.」德林答曰：「願以死奉公.」隋文大悅, 即召與語. 劉昉、鄭譯初矯詔召隋文受命輔少主, 總知內外兵馬事. 譯欲授隋文塚宰, 譯自攝大司馬, 昉為小塚宰. 德林私啟：「宜作大丞相, 假黃鉞, 都督內外諸軍事.」遂以譯為相府長史, 昉為相府司馬, 二人由是不平. 以德林為相府屬, 加儀同大將軍.

未幾而三方構亂, 指授兵略, 皆與之參詳. 軍書羽檄, 朝夕頓至, 一日之中, 動逾百數. 或機速競發, 口授數人, 文意百端, 不加治點. 鄖公韋孝寬為東道元帥, 師次永橋, 沁水長, 孝寬師未得度. 長史李詢密啟：「諸大將受尉遲迥饟金.」隋文得啟, 以為憂, 議欲代之. 德林曰：「臨敵代將, 自古所難, 樂毅所以辭燕, 馬服以之敗趙也. 公但以一腹心, 明於智略, 素為諸將所信伏者, 速至軍所, 觀其情偽. 縱有異意, 必不敢動.」隋文曰：「公不發此言, 幾敗大事！」即令高熲馳驛往軍所, 為諸將節度, 竟成大功. 凡厥謀謨, 皆此類也.

進授丞相府從事內郎. 禪代之際, 其相國總百揆、九錫殊禮詔策牋表璽書, 皆德林之辭也. 隋文登祚之日, 授內史令. 初, 將受禪, 虞慶則等勸隋文盡滅宇文氏, 德林固爭以為不可. 隋文怒, 由是品位不加, 唯依班例, 授上儀同, 進爵為子.

開皇元年, 敕令與太尉於翼、高熲等同修律令. 訖, 奏聞, 別賜駿馬及九環金帶. 五年, 敕令撰錄作相時文翰, 勒成五卷, 謂之霸朝雜集. 隋文省讀訖, 明旦謂德林曰：「自古帝王之興, 必有異人輔佐. 我昨讀霸朝集, 方知感應之理. 昨宵恨夜長, 不得早見公面.」於是追贈其父定州刺史、安平縣公, 諡曰孝. 隋文後幸鄴, [三０]德林以疾不從. 敕書追之, 後禦筆注雲：「伐陳事意, 宜自隨也.」時高熲入京, 上語熲曰：「德林若患未堪行, 宜自至宅, 取其方略.」帝以之付晉王廣. [三一]

初, 大象末, [三二]文帝以逆人王謙宅賜之, 尋又改賜崔謙, 帝令德林自選一好宅並莊店作替. 德林乃奏取逆人高阿那肱衛國縣巿店八十區為替. 九年, 車駕幸晉陽, 店人表訴, 稱地是平人物, 高氏強奪, 於內造舍. 上責德林. 德林請勘逆人文簿及本換宅之意, [三三]上不聽, 悉追店給所住者. 由是嫌之. 初, 德林稱其父為太尉諮議, 以取贈官, 李元操等陰奏之曰：「德林父終於校書, 妄稱諮議.」上甚銜之. 至是, 復庭議忤意, [三四]因數之曰：「公為內史, 典朕機密, 比不預計議者, 以公不弘耳. 朕方以孝理天下, 故立五教以弘之. 公言孝由天性, 何須設教. 然則孔子不當說孝經也？又罔冒取店, 妄加父官, 朕實忿之而未能發. 今當以一州相遣耳.」因出為湖州刺史. 在州逢旱, [三五]課人掘井溉田, 為考司所貶. 歲餘, 卒官, 時年六十一. 贈大將軍、廉州刺史, 諡曰文. 將葬, 敕令羽林百人, 並鼓吹一部, 以給喪事, 祭以太牢.

德林美容儀, 善談吐, 器量沈深, 時人未能測. 齊任城王湝、趙彥深、魏收、陸卬大相欽重. 德林少孤, 未有字, 魏收謂之曰：「識度天才, 必至公輔, 吾輒以此字卿.」從宦已後, 即典機密, 性慎密, 嘗言古人不言溫樹, 何足稱也. 少以才學見知, 及位望稍高, 頗傷自任, 爭競之徒, 更相譖毀. 所以運屬興王, [三六]功參佐命, 十餘年間竟不徙級. 所撰文集, 勒成八十卷, 遭亂亡失, 見五十卷行於代.

子百藥, [三七]博涉多才, 詞藻清贍. 大業末, 位建安郡丞. [三八]校勘記

[一]　賜爵武陽縣伯　諸本「武陽」作「陽武」, 周書卷三七裴文舉附高賓傳作「武陽」. 按下雲開皇中贈武陽公, 又其子熲襲爵武陽縣伯. 作「武陽」是, 今據乙.

[二]　熲預為土狗以禦之　隋書卷四一高熲傳「土」作「木」.

[三]　賜馬百疋牛羊千計　諸本「羊」訛作「馬」, 據隋書及通志卷一六０高熲傳改.

[四]　改姓遼氏至父元　隋書卷四九牛弘傳「遼」作「燎」, 「元」作「允」. 按周書卷三七裴文舉傳附見燎允, 即弘父. 疑北史誤.

[五]　晉秘書監荀勗定魏內經更著新簿　錢氏考異卷四０雲：「勗著中經簿, 此稱『內經』, 避隋諱也.」

[六]　夏後氏代室　隋書卷四九、通志卷一六０牛弘傳「代」作「

世」. 按周禮考工記原文作「世」. 北史似是避唐諱改. 但別處又多不避, 當是改之未盡.

[七]　堂脩二七廣四脩一　諸本「二七」作「七尋」, 隋書及考工記並作「二七」. 按下引鄭注雲：「脩十四步.」知北史本作「二七」. 「七尋」乃涉下文「殷人重屋, 堂脩七尋」而誤, 今據改.

[八]　周人明堂度九尺之筵南北七筵五室凡室二筵　諸本「度」作「廣」, 隋書作「度」. 按考工記原文雲：「周人明堂, 度九尺之筵, 東西九筵, 南北七筵, 堂崇一筵. 五室, 凡室二筵.」牛弘引文節略, 但舉南北, 不言東西. 北史又訛「度」為「廣」, 遂似九尺為東西之寬, 誤. 今據改.

[九]　互言之明其制同也　諸本脫「言」字, 據隋書、通志及考工記補.

[一０]設青帝之位須於木室內少北西面　諸本無「木」字, 隋書作「太」字, 冊府卷五八四作「木」字. 按太平禦覽卷五三三引三禮圖雲：「明堂者布政之宮, 周制五室：東為木室, 南為火室, 西為金室, 北為水室, 土室在中.」青帝為東方之帝, 故設位於木室. 隋書作「太室」誤, 北史脫「木」字, 今據冊府補.

[一一]明堂所以宗祀其祖以配上帝也　諸本脫「祖」字, 據隋書及續漢志八祭祀志注引蔡邕明堂論補.

[一二]內曰太室　明堂論「內」作「中」, 牛弘避隋諱改.

[一三]太廟明堂方六丈通天屋徑九丈陰陽九六之變且圓蓋方覆九六之道也　李慈銘雲：「蔡邕明堂論作『方三十六丈』. 近人元和蔡雲曰：『三十六丈, 太廣；六丈, 太狹. 』未知孰是. 『方覆』本作『

方載』, 亦作『方戴』, 此與隋書同誤.」

[一四]以四戶八牖乘九宮之數也　明堂論「宮」作「室」.

[一五]水闊二十四丈象二十四氣於外以象四海　李慈銘雲：「明堂月令論本作：『外廣二十四丈, 象二十四氣. 水周於外, 以象四海. 』此文有奪誤. 『水』當是『外』之誤. 『廣』作『闊』者, 避煬帝名. 『於外』上奪『水周』二字.」按續漢志祭祀志注引明堂論作：「外廣二十四丈, 應一歲二十四氣. 四周以水, 象四海.」與李氏所引不同. 但北史當有訛誤.

[一六]三三相重合為九屋　隋書「屋」作「室」, 疑是.

[一七]黃曰神鬥　諸本「鬥」作「升」. 錢氏考異雲：「『升』當作『鬥』.」按本書卷六０宇文愷傳及太平禦覽卷五三三引帝命驗並作「鬥」. 禦覽有注雲：「鬥, 主也.」錢說是, 今據改.

[一八]蔡邕盧植亦以為明堂靈臺辟雍太學同實異名　諸本脫「以」字, 據隋書補.

[一九]殿垣方在內水周如外　隋書同. 通志「如」作「於」. 按本書宇文愷傳雲：「殿垣方, 在水內, 法地陰也. 水四周於外, 象四海, 法陽也.」則作「於」是.

[二０]依太山盛德記覲禮經　按「太山」下疑脫「通義」二字. 盛德記指大戴禮盛德篇, 覲禮經指儀禮覲禮篇.

[二一]若十一月不以黃鍾為宮十三月不以太簇為宮　北、汲、殿三本及隋書、通志「三」作「二」, 百衲本作「三」. 按十二律次序, 黃鍾之下為大呂, 再次為太簇. 十一月以黃鍾為宮, 則十二月當以大呂為宮, 次年一月(即第十三月)才是以太簇為宮, 上引蔡邕明堂月令章句「孟春月則太簇為宮」, 可證. 本書卷四０李彪傳, 後漢書卷五六陳寵傳雲：「十三月陽氣已至, 蟄蟲皆震, 夏以為春.」是十三月即夏曆正月. 各本及隋書、通志作「十二月」誤, 今從百衲本.

[二二]當日者各自為宮　諸本及隋書「當」作「宮」. 李慈銘雲：「『宮日』不可解, 續漢志作『當日』. 此與隋書同誤.」按京房語見後漢書律曆志(即續漢志). 及宋書卷一一律志. 李說是, 今據改.

[二三]至元和元年待詔候鍾律殷肜上言　諸本「年」上無「元」字, 「候」字作「侯」, 「鍾」下無「律」字. 李慈銘雲：「此與隋書脫誤同, 當據續漢志改正. 『候鍾律』者謂待詔之候鍾律者也.」按李說是. 宋書律志亦同續漢志. 今據改補.

[二四]官無曉六十律以準調音者　諸本「準」上有「太」字. 李慈銘雲：「『太』字衍.」按隋書、續漢志及宋書律志並無「太」字, 今據刪.

[二五]故待詔嚴嵩　續漢志作「嚴崇」. 隋書、宋書同此.

[二六]熹平六年　諸本「熹」作「嘉」, 無「六」字. 李慈銘雲：「東漢無『嘉平』之號, 當作『熹平』. 『熹平』, 靈帝年號也. 此與隋書同誤. 又『年』上脫『六』字.」按續漢志及宋書律志並作「

熹平六年」, 今據改補.

[二七]晉內書監荀勗　錢氏考異雲：「荀勗本中書監, 此避諱改.」

[二八]嘗醉射殺弘駕車牛　諸本「嘗」作「常」, 據隋書改.

[二九]事見司馬德戡傳　按實在宇文化及傳.

[三０]隋文後幸鄴　隋書卷四二、通志卷一六０李德林傳「鄴」作「同州」. 按本書卷十一隋文帝紀及隋書高祖紀, 並無「幸鄴」的記載. 「行幸同州」見開皇七年十月. 疑「同州」訛作「司州」, 後人因改為「鄴」. 下文雲：「伐陳事意, 宜自隨也.」可見是在八年出師攻陳之前, 時間正合.

[三一]帝以之付晉王廣　諸本「廣」作「諱」, 據隋書、通志改.

[三二]初大象末　諸本無「初」字, 隋書、通志並有. 按此乃追敘往事, 當有「初」字, 今據補.

[三三]德林請勘逆人文簿及本換宅之意　諸本脫「德林」二字, 文義不明, 據隋書、通志補.

[三四]至是復庭議忤意　按隋書於「初德林稱其父為太尉諮議」前, 敘德林議廢五百家鄉正時, 觸文帝之怒, 故此處有此語. 北史刪去上文, 而保留此語, 遂不知所指.

[三五]因出為湖州刺史在州逢旱　隋書「在州」上有「轉懷州刺史」五字. 北史刪節失當.

[三六]所以運屬興王　諸本脫「所」字, 據隋書補.

[三七]子百藥　諸本「百」作「伯」, 據隋書改.

[三八]本卷缺論.

北史卷七十三 列傳第六十一

梁士彥　元諧　虞慶則　元冑　達奚長儒　賀婁子幹兄詮　史萬歲　劉方馮昱　王摽　楊武通　陳永貴　房兆　杜彥　周搖　獨孤楷弟盛　乞伏慧　張威　和洪　陰壽子世師　骨儀　楊義臣

梁士彥字相如, 安定烏氏人也. 少任俠, 好讀兵書, 頗涉經史. 周武帝將平東夏, 聞其勇決, 自扶風郡守除為九曲鎮將, 進位上開府, 封建威縣公, 齊人甚憚之. 後以熊州刺史從武帝拔晉州, 進位大將軍, 除晉州刺史. 及帝還後, 齊後主親攻圍之, 樓堞皆盡, 短兵相接. 士彥慷慨自若, 謂將士曰：「死在今日, 吾為爾先！」於是勇烈齊奮, 呼聲動地, 無不一當百. 齊師少卻, 乃令妻妾及軍人子女, 畫夜修城, 三日而就. 武帝六軍亦至, 齊師圍解. 士彥見帝, 持帝鬚泣, 帝亦為之流涕. 時帝欲班師, 士彥叩馬諫. 帝從之, 執其手曰：「朕有晉州, 為平齊之基, 宜善守之.」及齊平, 封郕國公, 位上柱國、[一]雍州主簿. 宣帝即位, 除徐州總管. 與烏丸軌禽陳將吳明徹、裴忌於呂梁, 略定淮南地.

隋文帝作相, 轉亳州總管. 尉遲迥反, 為行軍總管, 及韋孝寬擊之, [二]令家僮梁默等為前鋒, 士彥繼之, 所當皆破. 及迥平, 除相州刺史. 深見忌, 徵還京師. 閑居無事, 恃功懷怨, 與宇文忻、劉昉等謀反. 將率僮僕候上享廟之際以發機. 復欲於蒲州起事, 略取河北, 捉黎陽關, 塞河陽路, 劫調布為牟甲, 募盜賊為戰士. 其甥裴通知而奏之. 帝未發其事, 授晉州刺史, 欲觀其志. 士彥欣然謂昉等曰：「天也！」又請儀同薛摩兒為長史, 帝從之. 後與公卿朝謁, 帝令執士彥、忻、昉等於行間, 詰之狀, 猶不伏, 捕薛摩兒至對之. 摩兒具論始末雲：「第二子剛垂泣苦諫, 第三子叔諧曰：『作猛獸須成斑. 』」士彥失色, 顧曰：「汝殺我！」於是伏誅, 時年七十二. 有子五人.

操字孟德, 位上開府、義鄉縣公, 早卒.

剛字永固, 位大將軍、通政縣公、涇州刺史. 以諫公獲免, 徙瓜州. 叔諧坐士彥誅.

梁默者, 士彥之蒼頭也, 驍武絕人. 士彥每從征伐, 常與默陷陣. 仕周, 位開府. 開皇末, 以行軍總管從楊素征突厥, 進位大將軍. 又從平楊諒, 授柱國. 大業五年, 從煬帝征吐穀渾, 力戰死之. 贈光祿大夫.

元諧, 河南洛陽人也. 家世貴盛. 諧性豪俠, 有氣調. 少與隋文帝同受業於國子, 甚相友愛. 後以軍功, 累遷大將軍. 及帝為相, 引致左右. 諧謂帝曰：「公無黨, 譬如水間一堵牆, 大危矣. 公其勉之！」及帝受禪, 顧諧笑曰：「水間牆竟何如也？」進位上大將軍, 封樂安郡公. 奉詔參修律令.

時吐穀渾將定城王鐘利旁率騎度河, [三]連結黨項. 諧率兵出鄯州, [四]趣青海, 邀其歸路. 相遇於豐利山, 諧擊走之, 又破其太子可博汗. 其名王十七人、公侯十三人, 各率其所部來降. 詔授上柱國, 別封一子縣公. 諧拜寧州刺史, 頗有威惠. 然性剛愎, 好排詆, 不能取媚於左右. 嘗言於上曰：「臣一心事主, 不曲取人意.」上曰：「宜終此言.」後以公事免.

時上柱國王誼有功於國, 與諧俱無位任, 每相往來. 胡僧告諧、誼謀反, 帝按其事, 無狀, 慰諭釋之. 未幾, 誼誅, 諧漸被疏忌. 然以龍潛之舊, 每預朝請, 恩禮無虧. 及平陳, 百僚大宴, 諧進曰：「

陛下威德遠被, 臣前請突厥可汗為候正, 陳叔寶為令史, 今可用臣言.」帝曰：「朕平陳國, 本以除逆, 非欲誇誕. 公之所奏, 殊非朕心. 突厥不知山川, 何能警候？叔寶昏醉, 寧堪驅使？」諧默然而退.

後數歲, 有人告諧與從父弟上開府滂、臨澤侯田鸞、上儀同祁緒等謀反. 帝令按其事. 有司奏：「諧謀令祁緒勒黨項兵, 即斷巴蜀. 時廣平王雄、左僕射高熲二人用事, 諧欲譖去之, 雲：『左執法星動已四年矣, 狀一奏, 高熲必死. 』又言：『太白犯月, 光芒相照, 主殺大臣, 雄必當之. 』諧與滂嘗同謁帝, 私謂滂曰：『我是主人, 殿上者賊也. 』因令滂望氣, 滂曰：『彼雲似蹲狗走鹿, 不如我輩有福德雲. 』」帝大怒, 諧、滂、鸞、緒並伏誅, 籍沒其家.

虞慶則, 京兆櫟陽人也, 本姓魚. 其先仕赫連氏, 遂家靈武, 世為北邊豪傑. 父祥, 周靈武太守.

慶則幼雄毅, 性俶儻, 身長八尺, 有膽智, 善鮮卑語, 身被重鎧, 帶兩鞬, 左右馳射, 本州豪俠皆敬憚之. 初以射獵為事, 中更折節讀書, 常慕傅介子、班仲升之為人. 仕周, 為中外府外兵參軍事, 襲爵沁源縣公. 越王盛討平稽胡, 將班師, 內史下大夫高熲與盛謀, 須文武幹略者鎮遏之, 表請慶則, 於是拜石州總管. 甚有威惠, 稽胡慕義歸者八千餘戶.

開皇元年, 歷位內史監、吏部尚書、京兆尹, 封彭城郡公, 營新都總監. 二年, 突厥入寇, 慶則為元帥討之. 部分失所, 士卒多寒凍, 墮指者千餘人. 偏將達奚長儒率騎兵二千人別道邀賊, 為虜所圍, 慶則按營不救. 由是長儒孤軍獨戰, 死者十八九. 上弗之責也. 尋遷尚書右僕射.

後突厥主攝圖將內附, 請一重臣充使, 詔慶則往. 攝圖恃強, 慶則責以往事, 攝圖不服. 其介長孫晟又說諭之, 攝圖及弟葉護皆拜受詔, 因稱臣朝貢, 請永為藩附. 初, 慶則出使, 帝敕曰：「我欲存立突厥, 彼送公馬, 但取五三疋.」攝圖見慶則, 贈馬千疋, 又以女妻之. 帝以慶則功高, 皆無所問. 授上柱國, 封魯國公, 食任城縣千戶, 以彭城公迴授第二子義.

平陳後, 帝幸晉王第, 置酒會群臣. 高熲等奉觴上壽. 帝曰：「

高熲平江南, 虞慶則平突厥, 可謂茂功矣.」楊素曰：「皆由至尊威德所被.」慶則曰：「楊素前出兵武牢、硤石, 若非至尊威德, 亦無剋理.」遂互相長短. 禦史欲彈之, 帝曰：「今日計功為樂, 並不須劾.」帝觀群臣宴射, 慶則進曰：「臣蒙賚酒, 令盡樂, 禦史在側, 恐醉被彈.」帝賜禦史酒, 遣之出. 慶則奉觴上壽, 極歡. 帝謂諸公曰：「飲此酒, 願我與公等子孫常如今日, 世守富貴.」九年, 轉為右衛大將軍, 尋改為右武候大將軍.

十七年, 嶺南人李世賢據州反, 議欲討之. 諸將二三請行, 皆不許. 帝顧謂慶則曰：「位居宰相, 爵為上公, 國家有賊, 遂無行意, 何也？」慶則拜謝恐懼, 帝乃遣焉. 為桂州道行軍總管, 以婦弟趙什柱為隨府長史. 什柱與慶則愛妾通, 恐事彰, 乃宣言：「慶則不欲此行.」帝聞之. 先是, 朝臣出征, 帝皆宴別, 禮賜遣之. 慶則南討辭帝, 帝色不悅, 慶則由是怏怏不得志. 暨平世賢還, 歸桂鎮, [五]觀眺山川形勢, 曰：「此誠險固, 加以足糧. 若守得其人, 攻不可拔.」遂使什柱馳詣京奏事, 觀帝顏色. 什柱至京, 因告慶則謀反. 帝按驗之, 於是伏誅. 拜什柱為大將軍.

慶則子孝仁, 幼豪俠任氣, 拜儀同, 領晉王親信. 坐父事除名. 煬帝嗣位, 以藩邸之舊, 授候衛長史, 兼領金穀監, 監禁苑. 有巧思, 頗稱旨. 大業九年, 伐遼, 遷都水丞, 充使監運, 頗有功. 然性奢華, 以駱駝負函盛水養魚而自給. 後或告其為不軌, 遂見誅.

元冑, 河南洛陽人, 魏昭成帝之六代孫也. 祖順, 魏濮陽王. 父雄, 武陵王.

冑少英果, 多武藝, 美鬚眉, 有不可犯之色. 周齊王憲見而壯之, 引致左右, 數從征伐. 官至大將軍. 隋文帝初被召入, 將受顧託, 先呼冑, 次命陶澄, 並委以腹心, 恒宿臥內. 及為丞相, 每典軍在禁中, 又引弟威俱入侍衛.

周趙王招謀害帝, 帝不之知, 乃將酒肴詣其宅. 趙王引帝入寢室, 左右不得從, 唯楊弘與冑兄弟坐於戶側. 趙王令其二子進瓜, 因將刺帝. 及酒酣, 趙王欲生變, 以佩刀子刺瓜, 連啗帝, 將為不利. 冑進曰：「相府有事, 不可久留.」趙王呵之曰：「我與丞相言, 汝何為者！」叱之使卻. 冑瞋目憤氣, 扣刀入衛. 趙王問其姓名, 冑以實對. 趙王曰：「汝非昔事齊王者乎？誠壯士也！」因賜之酒, 曰：「

吾豈有不善之意邪？卿何猜警如是！」趙王偽吐, 將入後閤, 冑恐其為變, 扶令上座, 如此者再三. 趙王稱喉乾, 命冑就廚取飲, 冑不動. 會滕王逌後至, 帝降階迎之, 冑耳語勸帝速去. 帝猶不悟, 曰：「

彼無兵馬, 復何能為？」冑曰：「兵馬悉他家物, 一先下手, 大事便去. 冑不辭死, 死何益邪？」復入坐. 冑聞屋後有被甲聲, 遽請曰：「相府事殷, 公何得如此？」因扶帝下床, 趣而去. 趙王將追帝, 冑以身蔽戶, 王不得出. 帝及門, 冑自後而至. 趙王恨不時發, 彈指出血. 及誅趙王, 賞賜不可勝計.

帝受禪, 封武陵郡公, 拜左衛將軍. 尋遷右衛大將軍. 帝從容曰：「保護朕躬, 成此基業, 元冑功也.」歷豫、亳、淅三州刺史. 時突厥屢為邊患, 朝廷以冑素有威名, 拜靈州總管, 北夷甚憚焉. 徵為右衛大將軍, 親顧益隆. 嘗正月十五日, 帝與近臣登高, 時冑下直, 馳詔召之. 及見, 謂曰：「公與外人登高, 未若就朕也.」賜宴極歡. 晉王廣每致禮焉. 房陵王之廢也, 冑預其謀. 帝正窮東宮事, 左衛大將軍元旻苦諫, 楊素乃譖之. 帝大怒, 執旻於仗. 冑時當下直, 不去, 因奏曰：「臣向不下直者, 為防元旻耳.」復以此言激怒帝, 帝遂誅旻.

蜀王秀之得罪, 冑坐與交通, 除名. 煬帝即位, 不得調. 時慈州刺史上官政坐事徙嶺南, 將軍丘和亦以罪廢. 冑與和有舊, 因數從之遊, 酒酣, 謂和曰：「上官政誠壯士也, 今徙嶺表, 得無大事乎？」因自拊腹曰：「若是公者, 不徒然矣！」和明日奏之, 冑竟坐死. 於是徵政為驍騎將軍, 拜和代州刺史.

達奚長儒字富仁, 代人也. 祖俟, 魏定州刺史. 父慶, 驃騎大將軍、儀同三司.

長儒少懷節操, 膽烈過人. 十五, 襲爵樂安公. 為周文帝引為親信, 以質直恭樸, 授子都督. 數有戰功. 天和中, 除渭南郡守, 位驃騎大將軍、開府儀同三司. 從武帝平齊, 遷上開府, 進爵成安郡公, 別封一子縣公. 宣政元年, 除左將軍勇猛中大夫.

後與烏丸軌圍陳將吳明徹於呂梁, 陳援軍至, 軌令長儒拒之. 長儒取車輪數百, 繫以大石, 沈之清水, 連轂相次以待之. 船艦礙輪不得進, 長儒縱奇兵大破之, 獲吳明徹, 以功進位大將軍. 尋授行軍總管, 北巡沙塞, 卒與虜遇, 大破之.

文帝作相, 王謙舉兵於蜀, 沙氐楊永安扇動利、興、武、文、沙、龍等六州以應謙, 詔長儒擊破之. 謙二子自京師逃歸其父, 長儒並捕斬之. 文帝受禪, 進位上大將軍, 封蘄郡公.

開皇二年, 突厥沙缽略可汗並弟葉護及藩那可汗寇掠而南, [六]詔以長儒為行軍總管擊之. 遇於周槃, 眾寡不敵, 軍中大懼, 長儒慷慨, 神色愈烈. 為虜所衝突, 散而復聚, 且戰且行, 轉鬥三日, 五兵鹹盡, 士卒以拳毆之, 手皆骨見, 殺傷萬計, 虜氣稍奪, 於是解去. 長儒身被五瘡, 通中者二, 其戰士死者十八九. 突厥本欲大掠秦、隴, 既逢長儒, 兵皆力戰, 虜意大沮, 明日, 於戰處焚屍慟哭而去. 文帝下詔褒美, 授上柱國, 餘勳迴授一子. 其戰亡將士, 皆贈官三轉, 子孫襲之.

歷寧、鄜二州刺史, 母憂去職. 長儒性至孝, 水漿不入口五日, 毀悴過禮, 殆將滅性, 天子嘉歎. 起為夏州總管, 匈奴憚之, 不敢窺塞. 以病免. 又除襄州總管, 轉蘭州. 文帝遣涼州總管獨孤羅、原州總管元褒、靈州總管賀若誼等發卒備胡, 皆受長儒節度. 長儒率眾出祁連山北, 西至蒲類海, 無虜而還. 轉荊州總管, 帝謂曰：「江陵國之南門, 今以委卿, 朕無慮也.」卒官. 諡曰威.

子暠, 大業中, 位太僕少卿.

賀婁子幹字萬壽, 本代人也. 隨魏氏南遷, 世居關右. 祖道成, 魏侍中、太子太傅. 父景賢, 右衛大將軍.

子幹少以驍武知名. 仕周, 累遷少司水, 以勤勞封思安縣子. 大象中, 除秦州刺史, 進爵為伯. 及尉遲迥為亂, 子幹從韋孝寬討之. 遇賊圍懷州, 子幹與字文述等擊破之. 文帝大悅, 手書慰勉. 其後每戰先登. 及破鄴城, 與崔弘度逐迥至樓上. 進位上開府, 封武川縣公, 以思安縣伯別封子皎. [七]

開皇元年, 進爵钜鹿郡公. 其年, 吐穀渾寇涼州, 子幹以行軍總管從上柱國元諧擊之, 功最, 優詔褒美, 即令子幹鎮涼州. 其年, 突厥寇蘭州, 子幹拒之, 至可洛峐山, 與賊相遇. 賊眾甚盛, 子幹阻川為營, 賊軍不得水數日, 人馬甚弊, 縱擊, 大破之. 於是冊授上大將軍, 徵授營新都副監, 尋拜工部尚書. 其年, 突厥復犯塞, 以行軍總管從竇榮定擊之. 子幹別路破賊, 文帝嘉之, 遣優詔勞勉之. 子幹請入朝, 詔令馳驛奉見. 吐穀渾復寇邊, 命子幹討之. 入掠其國, 二旬而還.

文帝以隴西頻被寇掠, 甚患之. 又彼俗不設村塢, 敕子幹勒人為堡, 營田積穀, 以備不虞. 子幹上書曰：「比見屯田之所, 獲少費多. 但隴右之人, 以畜牧為事, 若更屯聚, 彌不獲安. 但使鎮戍連接, 烽候相望, 人雖散居, 必無所慮.」帝從之.

帝以子幹習邊事, 授榆關總管, 遷雲州刺史, 甚為虜所憚. 後數年, 突厥雍虞閭遣使請降, 並獻羊馬. 詔以子幹為行軍總管, 出西北道應接之. 還, 拜雲州總管, 以突厥所獻馬百疋、羊千口以賜之, 乃下書曰：「自公守北門, 風塵不警. 突厥所獻, 還以賜公.」母憂去職. 朝廷以榆關重鎮, 尋起視事. 卒官. 文帝傷惜久之. 贈懷、魏等四州刺史, 諡曰懷. 子善柱嗣.

子幹兄詮, 亦有才器. 位銀青光祿大夫、鄭純深等三州刺史、北地太守、東安郡公.

史萬歲, 京兆杜陵人也. 父靜, 周滄州刺史.

萬歲少英武, 善騎射, 驍健若飛. 好讀兵書, 兼精占候. 年十五, 逢周、齊戰於芒山, 萬歲從父在軍, 旗鼓正相望, 萬歲令左右趣裝急去. 俄而周兵大敗, 其父由是奇之. 及平齊之役, 其父戰沒, 萬歲以忠臣子, 拜開府儀同三司, 襲爵太平縣公.

尉遲迥之亂, 萬歲從梁士彥擊之. 軍次馮翊, 見群雁飛來, 萬歲謂士彥請射行中第三者. 射之, 應弦而落, 三軍莫不悅服. 及與迥軍遇, 每戰先登. 鄴城之陣, 官軍稍卻, 萬歲乃馳馬奮擊, 殺數十人, 眾亦齊力, 官軍復振. 迥平, 以功拜上大將軍.

開皇初, 大將軍尒朱勣以謀反伏誅, 萬歲頗關涉, 坐除名, 配敦煌為戍卒. 其戍主甚驍武, 每單騎深入突厥中, 輒大剋獲, 突厥莫敢當. 其人深自矜負, 數罵辱萬歲. 萬歲患之, 自言亦有武用. 戍主試令騎射, 笑曰：「小人定可.」萬歲因請弓馬, 復掠突厥中, 大得六畜而歸. 戍主始善之, 每與同行, 輒入突厥數百裏, 名讋北夷. 竇榮定之擊突厥, 萬歲詣轅門請自效. 榮定素聞其名, 見而大悅. 因遣人謂突厥, 當各遣一壯士決勝負. 突厥許諾, 因遣一騎挑戰. 榮定遣萬歲出應之, 萬歲馳斬其首而還. 突厥大驚, 遂引軍去. 由是拜上儀同, 領車騎將軍. 平陳之役, 以功加上開府.

及高智慧等作亂江南, 以行軍總管從楊素擊之. 萬歲自東陽別道而進, 踰嶺越海, 攻陷溪洞不可勝數. 前後七百餘戰, 轉鬥千裏, 寂無聲問者十旬, 遠近皆以萬歲為沒. 萬歲乃置書竹筒中, 浮之水. 汲者得之, 以言於素. 大悅, 上其事. 文帝歎嗟. 還, 拜左領軍將軍.

先是, 南寧夷爨翫降, 拜昆州刺史, 既而復叛. 遂以萬歲為行軍總管擊之. 入蜻蛉川, 經弄凍, 次小勃弄、大勃弄, 至於南中. 賊前後屯據要害, 萬歲皆擊破之. 行數百裏, 見諸葛亮紀功碑, 銘其背曰：「萬歲後, 勝我者過此.」萬歲令左右倒其碑而進. 度西二河[八], 入渠濫川, 行千餘裏, 破其三十餘部. 諸夷大懼, 遣使請降, 獻明珠徑寸. 於是勒石頌美隋德. 萬歲請將爨翫入朝, 詔許之. 爨翫陰有二心, 不欲詣闕, 因賂萬歲金寶, 萬歲乃捨翫而還. 蜀王在益州, 知其受賂, 遣使將索之. 萬歲聞而悉以所得金寶沈之於江, 索無所獲. 以功進柱國. 晉王廣甚欽敬之, 待以交友之禮. 上知為晉王所善, 令萬歲督晉王府軍事.

明年, 爨翫復反. 蜀王秀奏萬歲受賂縱賊, 致生邊患. 上令窮之, 事皆驗, 罪當死. 上數之, 萬歲曰：「臣留翫者, 恐其州有變, 留以鎮撫. 臣還至瀘水, 詔書方到, 由是不將入朝, 實不受賂.」上以萬歲心有欺隱, 大怒, 顧有司曰：「將斬之.」萬歲懼而服罪, 頓首請命. 左僕射高熲、左衛大將軍元旻等進曰：「史萬歲雄略過人, 每行兵用師之處, 未嘗不身先士卒, 雖古名將未能過也.」上意稍解, 於是除名. 歲餘, 復官爵. 尋拜河州刺史, 復領行軍總管以備胡.

開皇末, 突厥達頭可汗犯塞, 上令晉王及楊素出靈武道, 漢王諒與萬歲出馬邑道. 萬歲率柱國張定和、大將軍李藥王、楊義臣等出塞, 至大斤山, 遇虜. 達頭遣使問曰：「隋將為誰？」候騎曰：「史萬歲也.」突厥復曰：「得非敦煌戍卒乎？」候騎曰：「是也.」達頭聞而引去. 萬歲馳追百餘裏乃及, 擊大破之, 逐北入磧數百裏, 虜遁逃而還. 楊素害其功, 譖萬歲雲：「突厥本降, 初不為寇.」遂寢其功. 萬歲數抗表陳狀, 上未之悟. 會上從仁壽宮初還京師, 廢皇太子, 窮東宮黨與. 上問萬歲所在, 萬歲實在朝堂, 楊素見上方怒, 因曰：「萬歲謁東宮矣.」以激怒上. 上謂信然, 令召萬歲. 時所將士卒在朝堂稱冤者數百人, 萬歲謂曰：「吾今日為汝極言於上.」及見上, 言將士有功, 為朝廷所抑, 詞氣憤厲, 忤上. 上大怒, 命左右□殺之. 既而追悔不及, 因下詔罪狀之. 萬歲死之日, 天下士庶聞者, 識與不識, 無不冤惜.

萬歲為將, 不修營伍, 令士卒各隨所安, 無警夜之備, 虜亦不敢犯. 臨陣對敵, 應變無方, 號為良將. 子懷義嗣.

劉方, 京兆長安人也. 性剛決, 有膽氣. 仕周, 承禦上士, 以戰功拜上儀同. 隋文帝為丞相, 方從韋孝寬破尉遲迥於相州, 以功加開府, 賜爵河陰縣侯. 文帝受禪, 進爵為公. 開皇三年, 從衛王爽破突厥於白道, 進位大將軍. 後歷甘、瓜二州刺史.

仁壽中, 交州俚人李佛子作亂, 據越王故城. 左僕射楊素言方有將帥略, 於是詔方為交州道行軍總管, 統二十七營而進. 法令嚴肅, 然仁而愛士. 長史、度支侍郎敬德亮從軍至尹州, 疾甚, 不能進, 留之州館. 分別之際, 方哀其危篤, 流涕嗚咽, 感動行路. 論者多之, 稱為良將. 至都降嶺, 遇賊, 方遣營主宋纂、何貴、嚴願等破之. 進兵臨佛子, 先令人諭以禍福, 佛子乃降, 送於京師. 其有桀黠恐為亂者, 皆斬之.

尋授驩州道行軍總管, 以尚書右丞李綱為司馬, 經略林邑. 方遣欽州刺史寧長真、驩州刺史李暈、上開府秦雄以步騎出越常, 方親率大將軍張愻、司馬李綱舟師趣北境. [九]大業元年正月, 軍至海口. 林邑王梵志遣兵守險, 方擊走之. 師次闍梨江, 賊據南岸立柵, 方盛陳旗幟, 擊金鼓, 賊懼而潰. 既度江, 行三十裏, 賊乘巨象, 四面而至. 方以弩射象, 象中瘡, 卻蹂其陣, 賊奔柵, 因攻破之. 於是濟區栗, 進至大緣江, 所擊皆破. 經馬援銅柱, 南行八日, 至其國都. 林邑王梵志棄城奔海, 獲其廟主金人, 汙其宮室, 刻石紀功而還. 士卒腳腫死者十四五. 方在道遇患卒, 帝甚傷惜之, 下詔褒美, 贈上柱國、盧國公. 子通仁嗣.

開皇中, 有馮昱、王摽、楊武通、陳永貴、房兆, 俱為邊將, 名顯當時.

昱、摽並不知何許人. 昱多權略, 有武藝. 文帝初為丞相, 以行軍總管與王誼、李威等討平叛蠻, 拜柱國. 開皇初, 又以行軍總管屯乙弗泊備胡, 每戰常大剋捷. 摽驍勇善射, 每以行軍總管屯兵江北以禦陳, 為陳人所憚. 伐陳之役, 及高智慧反, 攻討皆有殊績. 位柱國、白水郡公.

武通, 弘農華陰人, 性果烈, 善馳射. 數以行軍總管討西南夷, 以功封白水郡公, 拜左武衛將軍. 時黨項羌屢為邊患, 朝廷以其有威名, 使鎮邊, 歷岷、蘭二州總管. 復與周法尚討嘉州叛獠, 法尚軍初不利, 武通為賊斷歸路. 於是束馬懸車, 出賊不意, 頻戰破之. 賊知其孤軍無援, 傾部落而至. 武通轉鬥數百裏, 為賊所拒, 四面路絕. 武通輕騎挑戰, 墜馬, 為賊所執, 殺而噉之.

永貴, 隴右胡人, 本姓白, 以勇烈, 為文帝所親愛. 數以行軍總管領邊, [一０]每戰必單騎陷陣. 位柱國、蘭利二州總管, 封北陳郡公.

兆, 代人, 本姓屋引氏, 剛毅有武略. 頻為行軍總管攻胡, 以功位至柱國、徐州總管. 並史失其事.

杜彥, 雲中人也. 父遷, 葛榮之亂, 徙家於豳.

彥性勇決, 善騎射. 仕周, 以軍功累遷隴州刺史, 賜爵永安縣伯. 隋文帝為丞相, 從韋孝寬擊尉遲迥, 以功進位上開府, 改封襄武縣侯, 拜魏郡太守. 開皇初, 授丹州刺史, 進爵為公. 徵為左武衛將軍. 平陳之役, 以行軍總管與韓擒相繼而進. 及陳平, 賜物五千段, 粟六千石, 進位柱國, 賜子寶安爵昌陽縣公. 高智慧等之作亂, 復以行軍總管從楊素討平之, 斬其渠帥. 賊李陀擁眾據彭山, 彥襲擊破之, 斬陀, 傳其首. 又擊徐州、宜封二洞, 悉平. 賜奴婢百餘口. 拜洪州總管, 有能名.

及雲州總管賀婁子幹卒, 上悼惜者久之, 因謂侍臣曰：「榆林國之重鎮, 安得子幹之輩乎？」後數日, 上曰：「莫過杜彥.」於是徵拜雲州總管. 北夷畏憚, 胡馬不敢至塞. 後朝廷追錄前功, 賜子寶虔爵承縣公. 十八年, 遼東之役, 以行軍總管從漢王至營州. 上以彥曉習軍旅, 令總統五十營事. 及還, 拜朔州總管. 突厥寇雲州, 上令楊素擊走之, 猶恐為邊患, 復拜彥雲州總管. 以疾徵還, 卒.

子寶虔, 大業末, 至文城郡丞.

周搖字世安, 河南洛陽人也. 其先與魏同源, 初姓普乃, 及居洛陽, 改為周氏. 曾祖拔拔, 祖右六肱, 俱為北平王. 父恕延, 歷行臺僕射、南荊州總管.

搖少剛毅, 有武藝, 性謹厚, 動遵法度. 仕魏, 位開府儀同三司. 周閔帝受禪, 賜姓車非氏, 封金水郡公. 歷鳳、楚二州刺史, 吏人安之. 從平齊, 以戰功超授柱國, 進封夔國公. 未幾, 拜晉州總管. 時隋文帝為定州總管, 文獻皇後自京師赴州, 路經搖所, 主禮甚薄. 既而白後曰：「公廨甚富於財, 限法不敢輒費. 又王臣無得效私.」其質直如此. 帝以其奉法, 每嘉之. 及為丞相, 徙封濟北郡公, 拜豫州總管. 帝受禪, 復姓周氏.

開皇初, 突厥寇邊, 燕、薊多被其患, 前總管李崇為虜所殺, 上思所以鎮之, 曰：「無以加周搖.」拜為幽州總管、六州五十鎮諸軍事. 搖修障塞, 謹斥候, 邊人安之. 徙壽、襄二州總管, 俱有能名, 進上柱國. 以老乞骸骨, 上勞之曰：「公歷仕三代, 保茲遐壽, 良足善也.」賜坐褥. 歸第, 終於家, 諡曰恭.

獨孤楷字脩則, 不知何許人也, 本姓李氏. 父屯, 從齊神武帝與周師戰於沙苑, 齊師敗績, 因為柱國獨孤信所禽, 配為士伍, 給使信家, 漸得親近, 因賜姓獨孤氏.

楷少謹厚, 便弄馬槊, 為宇文護執刀. 數從征伐, 賜爵廣阿縣公, 拜右侍下大夫. 從韋孝寬平淮南, 以功賜子景雲爵西河縣公. 隋文帝為丞相, 進開府, 領親信兵. 及受禪, 拜右監門將軍, 進封汝陽郡公.

仁壽初, 出為原州總管. 時蜀王秀鎮益州, 上徵之, 猶豫未發. 朝廷恐秀生變, 拜楷益州總管, 馳傳代之. 秀果有異志, 楷諷諭久之, 乃就路. 楷察秀有悔色, 因勒兵為備. 秀至興樂, 去益州四十餘裏, 將反襲楷, 密使覘之, 知不可犯而止. 楷在益州, 甚有惠政, 蜀中父老於今稱之.

煬帝即位, 轉並州總管. 遇疾喪明, 上表乞骸骨. 帝曰：「公先朝舊臣, 臥以鎮之, 無勞躬親簿領也.」以其長子淩雲監省郡事. 其見重如此. 轉長平太守. 卒, 諡曰恭. 子淩雲、平雲、彥雲, 皆知名.

楷弟盛, 性剛烈, 有膽略. 以藩邸之舊, 累遷右屯衛將軍. 宇文化及之亂, 裴虔通引兵至成象殿, 宿衛者皆釋仗走. 盛謂虔通曰：「

何物兵？形勢太異！」虔通曰：「事已然, 不預將軍事.」盛罵曰：「老賊, 何物語！」不及被甲, 與左右十餘人逆拒之, 為亂兵所殺. 越王侗稱制, 贈光祿大夫、紀國公, 諡曰武節.

乞伏慧字令和, 馬邑鮮卑人也. 祖周, 魏銀青光祿大夫；父纂, 金紫光祿大夫. 並為第一領人酋長.

慧少慷慨, 有大節, 便弓馬, 好鷹犬. 齊文襄時, 為行臺左丞, 累遷太僕卿, 自永寧縣公封宜人郡王. [一一]其兄貴和, 又以軍功為王. 一門二王, 稱為貴顯. 周武平齊, 授使持節、開府儀同大將軍, 拜佽飛右旅下大夫, 轉熊渠中大夫. 從韋孝寬擊尉遲惇於武陟, 以功授大將軍. 及破尉遲迥, 進位柱國, 賜爵西河郡公. 請以官爵讓兄, 朝廷不許, 論者義之.

隋文帝受禪, 拜曹州刺史. 曹土舊俗, 人多姦隱, 戶口簿帳, 恒不以實. 慧下車按察, 得戶數萬. 遷涼州總管. 先是, 突厥屢為寇抄, 慧嚴警烽燧, 遠為斥候, 虜竟不入境. 後為荊州總管, 又領潭桂二州總管、三十一州諸軍事. 其俗輕剽, 慧躬行樸素以矯之, 風化大洽. 曾見人以□捕魚者, 出絹買而放之, 其仁心如此. 百姓美之, 號其處曰西河公□.

煬帝即位, 為天水太守. 大業五年, 征吐穀渾, 郡濱西境, 人苦勞役, 又遇帝西巡, [一二]坐禦道不整, 獻食疏薄, 帝大怒, 命左右斬之. 見其無髮, 乃釋之. 除名, 卒於家.

張威, 不知何許人也. 父琛, 魏弘農太守.

威少倜儻, 有大志, 善騎射, 膂力過人. 仕周, 以軍功位柱國、京兆尹, 封長壽縣公. 王謙作亂, 隋文帝以威為行軍總管, 從梁睿擊之. 軍次通穀, 謙守將李三王拒守. 睿以威為先鋒. [一三]三王閉壘不戰, 威令人激怒之, 三王果出陣. 威令壯士奮擊, 三王軍潰. 大兵繼進至開遠, 謙將趙儼眾十萬, 連營三十裏. 威鑿山通道, 攻其背, 儼敗走, 追至成都. 及謙平, 進位上柱國、瀘州總管.

隋文帝受禪, 拜幽、洛二州總管, 改封晉熙郡公. 尋拜河北道行臺僕射, 後督晉王軍府事. 遷青州總管. 在青州頗事產業, 遣家奴於人間鬻蘆菔根, 其奴緣此侵擾百姓. 上深加譴責, 坐廢於家. 後從上祠太山, 至洛陽, 上責讓之, 因問威所執笏安在. 威頓首曰：「臣負罪, 無顏復執, 謹藏於家.」上曰：「可持來.」威明日奉笏以見, 上曰：「公雖不遵法度, 功效實多, 今還公笏.」於是復拜洛州刺史. 後改封皖城郡公, 轉相州刺史. 卒.

子植, 大業中, 位至武賁郎將.

和洪, 汝南人也. 勇烈過人. 仕周, 以軍功位車騎大將軍、儀同三司. 時龍州蠻任公忻、李國立等聚眾為亂, 刺史獨孤善不能禦. 朝議以洪有武略, 代善為刺史. 月餘, 斬公忻、國立等, 皆平之. 後從武帝平齊, 位上儀同, 賜爵北平侯, 拜左勳曹下大夫. 柱國王軌之禽吳明徹也, 洪有功焉, 加位開府, 遷折衝中大夫.

尉遲迥作亂, 洪以行軍總管從韋孝寬擊之, 以功封廣武郡公. 時東夏初平, 物情尚梗, 隋文帝以洪有威名, 令領冀州事, 甚得人和. 後拜泗州刺史. 屬突厥寇邊, 詔洪為北道行軍總管, 擊走之, 追虜至磧而還. 後遷徐州總管. 卒.

陰壽字羅雲, 武威人也. 父嵩, 周夏州刺史.

壽少果烈, 有武幹, 性謹厚. 從周武帝平齊, 位開府. 隋文帝為丞相, 引為掾. 尉遲迥亂, 文帝以韋孝寬為元帥擊之, 命壽監軍. 時孝寬有疾, 不能親總戎事, 每臥帳中, 遣婦人傳教命, 三軍綱紀, 皆取決於壽. 以功進位上柱國. 尋拜幽州總管, 封趙郡公.

先是, 齊之疏屬高寶寧, 周武帝拜為營州刺史, 性桀黠, 得華夷心. 及文帝為丞相, 遂連契丹、靺鞨舉兵反. 帝以中原多故, 未遑進討, 諭之不下. 開皇初, 又引突厥圍北平. 至是, 令壽討之. 寶寧棄城奔於磧北, 黃龍諸縣悉平. 壽班師, 留開府成道昂鎮之. 壽患寶寧攻道昂, 乃重購獲之, 北邊遂安. 卒官, 贈司空.

子世師, 少有節概, 性忠厚, 多武藝. 以功臣子拜儀同. 煬帝嗣位, 拜張掖太守, 深為戎狄所憚. 後拜樓煩太守, 遷左翊衛將軍, 與代王留守京師. 及義軍至, 世師自以世荷隋恩, 遂拒守不下. 及城平, 與京兆郡丞骨儀等見誅.

骨儀, 天竺胡人. 性剛鯁, 有不可奪之志. 開皇初, 為禦史, 處法平當, 不為勢利所迴. 煬帝嗣位, 遷尚書左司郎. 於時朝政漸亂, 貨賄公行, 凡當樞要之職, 無問貴賤, 並家累金寶. 天下士大夫莫不變節, 而儀勵志守常, 介然獨立. 帝嘉其清苦, 拜京兆郡丞, 公方彌著. 時刑部尚書衛玄兼領京兆內史, [一四]頗行詭道, 輒為儀所執正. 玄雖不便之, 不能傷. 及義兵至, 玄恐禍及, 辭老病. 儀與世師同心協契, 父子並誅, 其後絕. 世師有子弘智等, 各以年幼獲全.

楊義臣, 代人也, 本姓尉遲氏. 父崇, 仕周, 為儀同大將軍, 以兵鎮恒山. 時隋文帝為定州總管, 崇知帝相貌非常, 每自結納, 帝甚親待之. 及為丞相, 尉遲迥亂, 崇以宗族故, 自囚, 遣使請罪. 帝下書慰諭之, 即令馳驛入朝, 恒置左右. 開皇初, 封秦興公. 歲餘, 從行軍總管達奚長儒擊突厥於周槃, 力戰而死. 贈大將軍、豫州刺史, 以義臣襲崇官爵.

時義臣尚幼, 養於宮中, 未弱冠, 奉詔宿衛如千牛者數年, 賞賜甚厚. 上嘗言及恩舊, 顧義臣嗟嘆久之, 因下詔賜義臣姓楊氏, 編之屬籍, 為皇從孫. 未幾, 拜陝州刺史. 義臣性謹厚, 能騎射, 有將領才. 後突厥達頭可汗犯塞, 以行軍總管出白道, 大破之. 明年, 突厥又寇邊, 義臣擊之, 追至大斤山, 與虜遇. 時太平公史萬歲亦至, 與義臣合擊大破之. 萬歲為楊素所陷, 義臣功竟不錄.

煬帝嗣位, 漢王諒反. 時代州總管李景被諒將喬鍾葵所圍, 義臣時為朔州總管, 奉詔救之. 鍾葵見義臣兵少, 悉眾拒之. 時鍾葵亞將王拔驍勇, 善用□, 射者不能中, 每以數騎陷陣. 義臣患之, 募能當拔者. 有車騎將軍楊思恩請當之. 義臣見思恩氣貌雄勇, 顧之曰：「

壯士也！」賜以卮酒. 思恩望見拔立於陣後, 投觴於地, 策馬赴之. 再往不剋, 所從騎士退, 思恩為拔所殺. 拔遂乘之, 義臣軍北者十餘裏. 於是購得思恩屍, 義臣哭之甚慟, 三軍莫不下泣, 所從騎士皆腰斬. 義臣自以兵少, 悉取軍中牛驢, 得數千頭, 復令數百人, 人持一鼓, 潛驅之□穀間, 出其不意. 義臣晡後復與鍾葵戰, 兵初合, 命驅牛驢者疾進. 一時鳴鼓, 埃塵張天, 鍾葵軍不知所以, 以為伏兵發, 因大潰, 縱擊破之. 以功進位上大將軍. 累遷太僕卿.

從征吐穀渾, 令義臣屯琵琶峽, 連營八十裏, 南接元壽, 北連段文振, 合圍吐穀渾主於覆袁川. 復從征遼東, 以軍將指肅慎道. 至鴨綠水, 與乙支文德戰, 每為先鋒, 一日七捷. 後與諸軍俱敗, 竟坐免. 俄而復位. 明年, 以為軍副, 與大將軍宇文述趣平壤. 至鴨綠水, 會楊玄感作亂班師, 檢校趙郡太守. 妖賊向海公作亂, 寇扶風、安定間, [一五]義臣奉詔擊平之. 尋從帝復征遼東, 進位左光祿大夫.

時勃海高士達、清河張金稱並相聚為盜, 攻陷郡縣. 帝遣將軍段達討之, 不能剋, 詔義臣率遼東還兵擊之, [一六]大破士達, 斬金稱. 又收降賊, 入豆子□, 討賊格謙禽之, 以狀聞奏. 帝惡其威名, 遽追入朝, 賊由是復盛. 義臣以功進位光祿大夫, 尋拜禮部尚書. 卒於官.

論曰：昔韓信愆垓下之期, 則項王不滅；英布無淮南之舉, 則漢道未隆. 以二子之勳庸, 鹹憤怨而葅戮, 況乃無古人之殊績, 而懷悖逆之心者乎！梁士彥遭雲雷之會, 以勇略成名, 遂貪天之功以為己力. 報者倦矣, 施者未厭, 將生厲階, 求逞其欲. 及茲顛墜, 自取之也. 元諧、虞慶則、元冑, 或契闊艱危, 或綢繆恩舊, 將安將樂, 漸見遺忘, 內懷怏怏, 矜伐不已. 雖時主之刻薄, 亦言語以速禍乎！然隋文佐命元功, 鮮有終其天命, 配享清廟, 寂爾無聞. 斯蓋草創帝圖, 事出權道, 本異同心, 故久而愈薄. 其牽牛蹊田, 雖則有罪, 奪之非道, 能無怨乎？皆深文巧詆, 致之刑辟, 帝沈猜之心, 固已甚矣. 求其餘慶, 不亦雖哉！

長儒以步卒二千, 抗十萬之眾, 師殲矢盡, 勇氣彌厲, 壯矣哉！子幹西涉青海, 北臨玄塞, 胡夷懾憚, 亦有可稱. 萬歲實懷智勇, 善撫士卒, 人皆樂死, 師不疲勞. 北卻匈奴, 南平夷獠, 兵鋒所指, 威警絕域. 論功仗氣, 犯忤貴臣, 偏聽生奸, 死非其罪, 人皆痛惜, 有李廣之風焉. 劉方號令無私, 臨軍嚴肅, 克翦林邑, 遂清南海, 徼外百蠻, 無思不服. 杜彥東夏南服, 屢有戰功, 作鎮朔垂, 胡塵不起. 周搖以質真見知. 獨孤楷以恤人流譽. 盛蹈履之地, 可以追蹤古人. [一七]乞伏慧能以國讓, 亦雲美矣. 而慧以供帳不厚, 至於放黜, 君方逞欲, 罰亦深哉！陰世師遭天所廢, 舍命無改, [一八]雖異先覺, 頗同後凋. 義臣時屬擾攘, 功成三捷, 而以功見忌, 得沒亦為幸也. 校勘記

[一]　及齊平封郕國公位上柱國　按周書卷八靜帝紀, 梁士彥進上柱國在大象二年十二月, 即破尉遲迥之後. 此在齊亡之後, 破迥之前, 疑當是進柱國.

[二]　為行軍總管及韋孝寬擊之　隋書卷四０、通志卷一六一梁士彥傳「及」作「從」, 是.

[三]　時吐穀渾將定城王鐘利旁率騎度河　隋書卷四０元諧傳「旁」作「房」. 按本書卷九六、隋書卷八三吐穀渾傳亦作「房」.

[四]　諧率兵出鄯州　諸本脫「諧」字, 據隋書補.

[五]　歸桂鎮　隋書卷四０虞慶則傳作「至潭州臨桂鎮」. 通志卷一六一虞慶則傳作「還臨桂鎮」. 通鑑卷一七八作「至潭州臨桂嶺」. 疑此脫「臨」字.

[六]　及藩那可汗寇掠而南　諸本「而南」作「西南」. 按突厥在隋之北, 不得雲「寇掠西南」. 隋書卷五三達奚長儒傳「西」作「而」是, 今據改.

[七]　以思安縣伯別封子皎　諸本「思」作「忠」, 隋書卷五三賀婁子幹傳作「思」. 按上文言子幹封思安縣子, 進爵為伯. 「忠」字訛, 今據改.

[八]　度西二河　通志卷一六一史萬歲傳作「西弭河」, 通鑑卷一七八作「西洱河」. 胡注引蘇軾曰：「南詔有西洱河, 河形如月抱珥, 故名之為西洱河.」這裏作「西二」, 當是音近致訛.

[九]　方親帥大將軍張愻司馬李綱舟師趣北境　隋書卷五三、通志卷一六一劉方傳及通鑑卷一八０「北境」作「比景」. 通鑑胡注雲：「比景, 漢縣, 屬日南郡. 隋置比景郡(見隋書地理志下).」「北境」疑為「比景」之訛.

[一０]數以行軍總管領邊　隋書卷五三劉方傳附陳永貴, 「領」作「鎮」, 是.

[一一]自永寧縣公封宜人郡王　隋書卷五五乞伏慧傳「人」作「民」. 北史避唐諱改.

[一二]又遇帝西巡　諸本脫「西」字, 據隋書卷五五、通志卷一六一乞伏慧傳補. 事見本書卷十二隋煬帝紀大業五年.

[一三]睿以威為先鋒　諸本脫「威」字, 據隋書卷五五、通志卷一六一張威傳補.

[一四]時刑部尚書衛玄兼領京兆內史　諸本「內史」上有「拜」字, 隋書卷三九陰壽附骨儀傳無. 按隋煬帝改官名, 京兆、河南置內史(見隋書百官志下.)又隋書卷六三衛玄傳, 玄於隋末為京兆內史. 「拜」字衍文, 今據刪.

[一五]妖賊向海公作亂寇扶風安定間　按本書卷十二隋煬帝紀、隋書卷四煬帝紀下, 大業九年十二月, 作「扶風人向海明」, 通鑑卷一八二也作向海明. 疑「公」字訛. 但隋書卷六三、通志卷一六一楊義臣傳亦作「公」, 今不改.

[一六]詔義臣率遼東還兵擊之　諸本脫「之」字, 據隋書、通志楊義臣傳補.

[一七]盛蹈履之地可以追蹤古人　諸本「盛」作「威」. 按張威本傳行事與此評語不類. 獨孤盛死於江都之變, 按封建道德標準, 認為值得讚揚, 故有此評. 此乃形似致訛, 今改正.

[一八]陰世師遭天所廢舍命無改　諸本「世師」作「壽」. 隋書卷三九史臣論作「世師」. 按此指世師守長安拒李淵事, 與陰壽無關, 今據改.

北史卷七十四 列傳第六十二

劉昉　柳裘　皇甫績　郭衍　張衡　楊汪　裴蘊　袁充　李雄

劉昉, 博陵望都人也. 父孟良, 仕魏, 位大司農卿. 從武帝入關, 為梁州刺史.

昉輕狡, 有姦數. 周武帝時, 以功臣子入侍皇太子. 及宣帝嗣位, 以技佞見狎, 出入宮掖, 寵冠一時. 位小禦正, 與禦正中大夫顏之儀並見親信. 及帝不悆, 召昉及之儀俱入臥內, 屬以後事. 帝失瘖不復能言. 昉見靜帝幼沖, 又素奇隋文帝. 時文帝以後父故, 有重名於天下, 昉遂與鄭譯謀, 引帝輔政. 帝固讓, 不敢當, 昉曰：「公若為, 當速為之. 如不為, 昉自為也.」帝乃從之. 及帝為丞相, 以昉為司馬. 時宣帝弟漢王贊居禁中, 每與帝同帳而坐. 昉飾美妓進贊, 贊甚悅之. 昉因說贊曰：「大王, 先帝之弟, 時望所歸. 孺子幼沖, 豈堪大事！今先帝初崩, 群情尚擾, 王且歸第. 待事寧後, 入為天子, 此萬全計也.」贊時年未弱冠, 性識庸下, 以為信然, 遂從之. 文帝以昉有定策功, 拜上大將軍, 封黃國公, 與沛國公鄭譯皆為心膂. 前後賞賜钜萬, 出入以甲士自衛, 朝野傾矚, 稱為黃、沛. 時人語曰：「劉昉牽前, 鄭譯推後.」

昉自恃功, 有驕色. 然性粗疏, 溺於財利, 富商大賈朝夕盈門. 於時尉遲迥起兵, 帝令韋孝寬討之. 至武陟, 諸將不一. 帝欲遣昉、譯一人往監軍, 因謂之曰：「須得心膂以統大軍, 公兩人誰行？」昉辭未嘗為將, 譯以母老為請, 帝不懌. 而高熲請行, 遂遣之. 由是恩禮漸薄. 又王謙、司馬消難相繼反, 文帝憂之, 忘寢與食. 昉逸遊縱酒, 不以職司為意, 相府事多所遺落. 帝深銜之, 以高熲代為司馬. 是後益見疏忌. 及受禪, 進柱國, 改封舒國公, 閑居無事, 不復任使. 昉自以佐命元功, 中被疏遠, 甚不自安. 後遇京師飢, 上命禁酒. 昉使妾賃屋, 當壚酤酒. 治書侍禦史梁毗劾奏之, 有詔不問. 昉鬱鬱不得志.

時上柱國梁士彥、字文忻俱失職怨望, 時昉並與之交, 數相往來. 士彥妻有美色, 昉與私通, 士彥不之知也, 情好彌協, 遂相與謀反, 許推士彥為帝. 後事泄, 帝窮問之. 昉自知不免, 默無所對. 詔誅之曰：

上柱國郕國公梁士彥、杞國公宇文忻、柱國舒國公劉昉等, 朕受命之初, 並展勤力, 酬勳報效, 榮高祿重. 朝夕宴言, 備知朕意. 但心如溪壑, 志等豺狼, 不荷朝恩, 忽謀逆亂.

士彥稱有相者, 雲其應籙, 年過六十, 必據九五. 初平尉遲迥, 暫臨相州, 已有反心, 彰於道路. 朕即遣人代之, 不聲其罪. 入京之後, 逆意轉深. 忻、昉之徒, 言相扶助. 士彥許率僮僕, 剋期不遠, 欲於蒲州起事. 即斷河橋, 捉黎陽之關, 塞河陽之路. 自謂一朝奮發, 無人當者. 其第二子剛, 每常苦諫, 第三子叔諧, 固深勸獎. 朕既聞知, 猶恐枉濫, 及授晉部之任, [一]欲驗蒲州之情. 士彥得以欣然, 雲是天贊.

忻往定鄴城, 自矜不已, 位極人臣, 猶恨賞薄. 朕深念其功, 不計無禮, 任以武候, 授以領軍, 寄之爪牙, 委之心腹. 忻密為異計, 樹黨宮闈, 多奏交友, 入參宿衛. 朕推心待物, 言必依許. 為而弗止, 心跡漸彰, 仍解禁兵, 令其改悔. 而志規不逞, 愈結於懷, 乃與士彥情意遍厚, 俱營賊逆, 逢則交謀. 委士彥河東, 自許關右, 蒲津事建, 即望從征討, 兩軍結東西之旅, 一舉合連橫之勢, 然後北破晉陽, 還圖宗社.

昉入佐相府, 便為非法, 三度事發, 二度其婦自論. 常雲姓是「卯金刀」, 名是「一萬日」, 劉氏應王, 為萬日天子. 朕訓之導之, 望其修改. 口請自新, 志存如舊, 亦與士彥情好深重, 逆節姦心, 盡探肝膈. 嘗共士彥論太白所犯, 問東井之間, 思秦地之亂, 訪軒轅之裏, 願宮掖之災. 唯待蒲阪事興, 欲在關內應接. 殘賊之策, 千端萬緒.

惟忻及昉, 名位並高, 寧肯北面曲躬, 臣於士彥？乃是各懷不遜, 圖成亂階, 一得擾攘之基, 方逞吞並之事. 士彥、忻、昉身為謀首, 叔諧贊成父意, 議實難容, 並已處盡. 士彥、忻、昉兄弟叔姪, 特恕其命.

臨刑, 至朝堂, 宇文忻見高熲, 向之叩頭求哀. 昉勃然謂忻曰：「事形如此, 何叩頭之有！」於是伏誅, 籍沒其家. 後數日, 帝素服臨射殿, 盡取三家資物置於前, 命百僚射取之, 以為鑒戒雲.

柳裘字茂和, 河東解人, 南齊司空世隆之曾孫也. 祖惔, 梁尚書左僕射. 父明, 太子舍人、義興太守.

裘少聰慧, 弱冠有令名. 在梁, 歷位尚書郎、駙馬都尉. 梁元帝為魏軍所逼, 遣裘請和於魏. 俄而江陵平, 遂入關中. 周明、武間, 自麟趾學士累遷太子侍讀, 封昌樂縣侯. 宣帝即位, 進爵為公, 轉禦飾大夫. 及帝不悆, 留侍禁中, 與劉昉、韋□、皇甫績同謀引隋文帝, 曰：「時不可失, 今事已然, 宜早定大計. 天與不取, 反受其殃.」帝從之. 進上開府、內史大夫, 委以機密.

及尉遲迥作亂, 天下騷動, 並州總管李穆頗懷猶豫, 帝令裘往喻之. 裘見穆盛陳利害, 穆遂歸心. 以奉使功, 賜綵三百匹, 金九環帶一腰. 時司馬消難奔陳, 帝即令裘隨便安集淮南, 賜馬及雜物. 開皇元年, 進位大將軍, 拜許州刺史. 在官清簡, 人懷之. 轉曹州刺史. 後帝思裘定策功, 欲加榮秩, 將徵之, 顧朝臣曰：「曹州刺史何當入朝？」或曰：「即今冬也.」乃止. 裘尋卒, 帝傷惜者久之, 諡曰安. 子惠童嗣.

皇甫績字功明, 安定朝那人也. 祖穆, 魏隴東太守. 父道, 周湖州刺史、雍州都督.

績三歲而孤, 為外祖韋孝寬所鞠養. 孝寬以諸子墮業, 督以嚴訓, 湣績孤幼, 特捨之. 績歎曰：「我無庭訓, 養於外氏, 不能剋躬勵己, 何以成立！」深自感激, 命左右自杖三十. 孝寬聞而對之流涕. 於是專精好學, 略涉經史. 周武帝為魯公時, 引為侍讀.

建德初, 轉宮尹中士. 武帝嘗避暑雲陽宮, 時宣帝為太子監國. 衛刺王作亂, 城門已閉, 百僚多有遁者. 績聞難赴之, 於玄武門遇皇太子, 下樓執績手, 悲喜交集. 帝聞而善之, 遷小宮尹. 宣政初, 錄前後功, 封義陽縣男, 累轉禦正下士. [二]宣帝崩, 隋文帝總己, 績有力焉. 加上開府, 轉內史中大夫, 進封郡公. 拜大將軍.

開皇元年, 出為豫州刺史. 尋拜都官尚書. 轉晉州刺史. 將之官, 稽首言陳有三可滅. 帝問其狀, 績曰：「大吞小, 一也. 以有道伐無道, 二也. 納叛臣蕭巖, 於我有詞, 三也. 陛下若命鷹揚之將, 臣請預戎行.」上嘉勞而遣之. 陳平, 拜蘇州刺史.

高智慧作亂江南, 州人顧子元等發兵應之, 因以攻績, 相持八旬. 子元素感績恩, 於冬至日遣使奉牛酒. 績遺之書. 子元得書, 於城下頓首陳謝. 楊素援兵至, 合擊破之. 拜信州總管. 俄以病乞骸骨, 詔徵還京師, 賜以禦藥, 中使相望, 顧問不絕. 卒於家, 諡曰安.

子偲嗣. 大業中, 位尚書主爵郎.

郭衍字彥文, 自雲太原介休人也. 父崇, 以舍人從魏孝武帝入關, 位侍中.

衍少驍武, 善騎射. 建德中, 以軍功累遷儀同大將軍. 又從周武帝平並州, 以功加開府, 封武強縣公, 賜姓叱羅氏. 宣政元年, 為右中軍熊渠中大夫. 尉遲迥之亂, 從韋孝寬討之, 以功授上柱國, 封武山郡公. 密勸隋文帝殺周室諸王, 早行禪代, 由是大被親昵.

開皇元年, 衍復舊姓為郭氏. 突厥犯塞, 以衍為行軍總管, 領兵屯平涼. 數歲, 虜不入境. 徵為開漕渠大監. 部率水工, 鑿渠引渭水, 經大興城北, 東至潼關, 漕運四百餘裏, 關中賴之, 名曰富人渠. [三]五年, 授瀛州刺史, 遇秋霖大水, 其屬縣多致漂沒, 人皆上高樹, 依大塚. 衍親備船□, 並齎糧食拯救之, 民多獲濟. 衍先開倉賑恤, 後始聞奏. 上大善之, 遷授朔州總管. 所部有恒安鎮, 北接蕃境, 常勞轉運. 衍乃選沃饒地, 置屯田, 歲嬴粟萬餘石, 人免轉輸之勞. 又築桑乾鎮, 皆稱旨. 十年, 從晉王廣出鎮揚州. 遇江表構逆, 命衍為總管, 先屯京口. 於貴洲南與賊戰, 敗之. 仍討東陽、永嘉、宣城、黟、歙諸洞, [四]盡平之. 授蔣州刺史.

衍臨下甚倨, 事上甚卑. 晉王愛昵之, 宴賜隆厚. 遷洪州總管. 王有奪宗之謀, 託衍心腹, 遣宇文述以情告之. 衍大喜曰：「若所謀事果, 自可為皇太子. 如其不諧, 亦須據淮海, 復梁、陳之舊. 副君酒客, 其如我何！」王因召衍, 陰共計議. 又恐人疑無故來往, 託以妻患癭, 王妃蕭氏有術能療之. 以狀奏帝, 聽共妻向江都, 往來無度. 衍又詐稱廣州俚反, 王乃奏衍行兵討之. 由是大修甲仗, 陰養士卒. 及王入為太子, 徵授左監門率, 轉左宗衛率. 文帝於仁壽宮將大漸, 太子與楊素矯詔令衍、宇文述領東宮兵, 帖上臺宿衛, 門禁並由之. 及上崩, 漢王起逆, 而京師空虛, 使衍馳還, 總兵居守.

大業元年, 拜左武衛大將軍. 帝幸江都, 令統左軍, 改授光祿大夫. 又從征吐穀渾, 出金山道, 納降二萬餘戶. 衍能揣上意, 阿諛順旨, 帝每謂人曰：「唯郭衍心與朕同.」又嘗勸帝取樂, 五日一視事, 無得效高祖空自劬勞. 帝從之, 益稱其孝順. 初, 新令行, 衍封爵從例除. 六年, 以恩舊封真定侯. 從往江都, 卒. 贈左衛大將軍, 諡曰襄.

長子臻, 武牙郎將. 次子嗣本, 孝昌令.

張衡字建平, 河內人也. 祖嶷, 魏河陽太守. 父允, 周萬州刺史.

衡幼懷志尚, 有骨梗風. 十五, 詣太學受業, 研精覃思, 為同輩所推. 周武帝居太後憂, 與左右出獵, 衡露髻輿櫬, 扣馬切諫. 帝嘉焉, 賜衣一襲, 馬一匹, 擢拜漢王侍讀. 衡又就沈重受三禮, 略究大旨. 累遷掌朝大夫.

隋文帝受禪, 拜司門侍郎. 及晉王廣為河北行臺, 衡歷刑部、度支二曹郎. 行臺廢, 拜並州總管掾. 王轉牧揚州, 衡復為掾. 王甚親任之, 衡亦竭慮盡誠. 奪宗之計, 多衡所建. 遷揚州總管司馬. 熙州李英林反, 署置百官, 以衡為行軍總管討平之, 拜開府. 及王為皇太子, 拜衡右庶子.

煬帝嗣位, 除給事黃門侍郎、銀青光祿大夫. 遷禦史大夫, 甚見親重. 大業三年, 帝幸榆林郡, 還至太原, 謂衡曰：「朕欲過公宅, 可為朕作主人也.」衡馳至河內, 與宗族具牛酒. 帝上太行, 開直道九十裏, 以抵其宅. 帝悅其山泉, 留宴三日, 因謂衡曰：「往從先皇拜太山之始, 塗經洛陽, 瞻望於此, 深恨不得相過, 不謂今日得諧宿願.」衡俯伏辭謝, 奉觴上壽. 帝益歡, 賜其宅傍田三十頃、良馬一匹、金帶、縑綵六百段、衣一襲、禦食器一具. 衡固讓, 帝曰：「天子所至稱幸者, 蓋為此也, 不足為辭.」衡復獻食於帝, 帝令頒賜公卿, 下至衛士, 無不霑給.

衡以藩邸之舊, 恩寵莫與為比, 頗自驕貴. 明年, 帝幸汾陽宮. 時帝欲大汾陽宮, 令衡與紀弘整具圖奏之. 衡承間進諫, 以比年勞役, 百姓疲敝為請. 帝意甚不平. 後嘗目衡謂侍臣曰：「張衡自謂由其計畫, 令我有天下.」時齊王暕失愛於上, 帝密令人求其罪. 有人譖暕違制, 將伊闕令皇甫詡從之汾陽宮. 又錄前幸涿郡及祠恒嶽時, 父老謁見者, 衣冠不整. 帝譴衡以憲司皆不能舉正, 出為榆林太守.

明年, 帝復幸汾陽宮, 衡督役築樓煩城, 因而謁帝. 帝惡衡不損瘦, 以為不念咎, 因謂曰：「公甚肥澤, 宜且還郡.」衡復之榆林. 俄而敕衡督役江都宮. 有人詣衡訟宮監者, 衡不為理, 還以訟書付監, 其人大為監所困. 禮部尚書楊玄感使至江都, 其人詣玄感稱冤. 玄感固以衡為不可. 及與相見, 未有所言, 又先謂玄感曰：「薛道衡真為枉死.」玄感具上其事. 江都郡丞王世充又奏衡頻減頓具. 帝怒, 鎖衡詣江都市, 將斬之. 既而除名, 放還田裏. 帝每令親人覘衡所為.

八年, 帝自遼東還都, 妄言衡怨望, [五]謗訕朝政, 帝賜死於家. 臨死, 大言曰：「我為人作何物事, 而望久活！」監刑者塞耳, 促令殺之. 武德初, [六]以為死非其罪, 贈大將軍、南陽郡公, 諡曰忠. 子希玄.

楊汪字元度, 本弘農華陰人也. 曾祖順, 居河東. 父琛, 儀同三司. 及汪貴, 追贈平鄉縣公.

汪少凶疏, 與人群鬥, 拳所毆擊, 無不顛踣. 長更折節勤學, 專精左氏傳, 通三禮. 解褐周冀王侍讀, 王甚重之, 每曰：「楊侍讀德業優深, 孤之穆生也.」後問禮於沈重, 受漢書於劉臻, 二人曰：「

吾弗如也.」由是知名. 累遷夏官府都上士.

隋文帝居相, 引知兵事, 遷掌朝下大夫. 及受禪, 賜爵平鄉縣伯, 歷秦州總管府長史. 每聽政暇, 必延生徒講授, 時人稱之. 入為尚書兵部侍郎. 數年, 帝謂諫議大夫王達曰：「卿為我□一好左丞.」達遂私於汪曰：「我當薦君為左丞, 若事果, 當以良田相報也.」汪以達言奏之, 達竟獲罪, 卒拜汪尚書左丞. 汪明習法令, 果於剖斷, 當時號為稱職. 未幾, 坐事免. 後拜洛州長史, 轉荊州長史.

煬帝即位, 追為尚書左丞, 尋守大理卿. 視事二日, 帝將親省囚徒. 時繫囚二百餘人, 汪通宵究審, 詰朝而奏, 曲盡事情, 一無遺誤, 帝甚嘉之. 歲餘, 拜國子祭酒. 帝令百僚就學, 與汪講論. 天下通儒碩學多萃焉, 論難鋒起, 皆不能屈. 帝令禦史書其問答奏之, 省而大悅, 賜良馬一匹. 後加銀青光祿大夫.

及楊玄感反, 河南贊務裴弘策出師禦之, 戰不利, 奔還, 遇汪而屏人交語. 既而留守樊子蓋斬弘策, 以狀奏汪, 帝疑之, 出為梁郡通守. 後煬帝崩, 王世充推越王侗為主, 徵拜吏部尚書, 頗見親委. 及世充僭號, 汪復用事. 世充平, 遂以兇黨伏誅.

裴蘊, 河東聞喜人也. 祖之平, 父忌, 並南史有傳. 忌在陳, 與吳明徹同見俘於周, 周賜爵江夏公, 在隋十餘年而卒.

蘊明辯有吏幹, 仕陳, 歷直閤將軍、興寧令. 以父在北, 陰奉表於隋文帝, 請為內應. 及陳平, 上悉閱江南衣冠之士, 次至蘊, 以夙有向化心, 超授儀同. 僕射高熲不悟上旨, 諫曰：「蘊無功於國, 寵踰倫輩, 臣未見其可.」又加上儀同, 熲復諫. 上曰：「可加開府.」熲乃不敢復言. 即日拜開府儀同三司, 禮賜優洽. 歷洋、直、棣三州刺史, 俱有能名.

大業初, 考績連最. 煬帝聞其善政, 徵為太常少卿. 初, 文帝不好聲技, 遣牛弘定樂, 非正聲清商及九部四舞之色, 皆罷遣從百姓. 至是, 蘊揣知帝意, 奏括天下周、齊、梁、陳樂家子弟, 皆為樂戶. 其六品已下, 至於凡庶, 有善音樂及倡優百戲者, 皆直太常. 是後異技淫聲鹹萃樂府, 皆置博士, 遞相教傳, 增益樂人至三萬餘. 帝大悅, 遷戶部侍郎.

時猶承文帝和平後, 禁網疏闊, 戶口多漏. 或年及成丁, 猶詐為小, 未至於老, 已免租賦. 蘊歷為刺史, 素知其情, 因是條奏, 皆令貌閱. 若一人不實, 則官司解職, 鄉正、裏長皆遠流配. 又許民相告, 若糾得一丁者, 令被糾之家代輸賦役. 是歲大業五年也. 諸郡計帳, 進丁二十四萬三千, 新附口六十四萬一千五百. 帝臨朝覽狀, 謂百官曰：「前代無好人, 致此罔冒. 今進民口皆從實者, [七]全由裴蘊一人用心. 古語雲, 得賢而理, 驗之信矣.」由是漸見親委, 拜京兆贊務, 發擿纖毫, 吏民懾憚.

未幾, 擢授禦史大夫, 與裴矩、虞世基參掌機密. 蘊善候伺人主微意, 若欲罪者, 則曲法順情, 鍛成其罪；所欲宥者, 則附從輕典, 因而釋之. 是後大小之獄皆以付蘊, 憲部、大理莫敢與奪, 必稟承進止, 然後決斷. 蘊亦機辯, 所論法理, 言若懸河, 或重或輕, 皆由其口, 剖析明敏, 時人不能致詰.

楊玄感之反也, 帝遣蘊推其黨與, 謂蘊曰：「玄感一呼, 從者十萬. 益知天下人不欲多, 多即相聚為盜耳. 不盡加誅, 則後無以勸.」蘊由是乃峻法理之, 所戮者數萬人, 皆籍沒其家. 帝大稱善, 賜奴婢十五口.

司隸大夫薛道衡以忤意獲譴, 蘊知帝惡之, 乃奏曰：「道衡負才恃舊, 有無君之心. 見詔書每下, 便腹非私議, 推惡於國, 妄造禍端. 論其罪名, 似如隱昧, 源其情意, 深為悖逆.」帝曰：「然. 我少時與此人相隨行役, 輕我童稚, 共高熲、賀若弼等外擅威權. 自知罪當誣罔, 及我即位, 懷不自安, 賴天下無事, 未得反耳. 公論其逆, 妙體本心.」於是誅道衡.

又帝問蘇威以討遼之策, 威不願帝復行, 且欲令帝知天下多賊, 乃詭答：「今者之役, 不願發兵, 但詔赦群盜, 自可得數十萬. 遣關內奴賊及山東歷山飛、張金稱等頭別為一軍, 出遼西道；諸河南賊王薄、孟讓等十餘頭, 並給舟楫, 浮滄海道. 必喜於免罪, 競務立功, 一歲之間, 可滅高麗矣.」帝不懌曰：「我去尚猶未克, 鼠竊安能濟乎！」威出後, 蘊奏曰：「此大不遜, 天下何處有許多賊？」帝悟曰：「老革多姦, 將賊脅我. 欲搭其口, 但隱忍之, 誠極難耐.」蘊知上意, 遣張行本奏威罪惡, 帝付蘊推鞫之, 乃處其死. 帝曰：「未忍便殺.」遂父子及孫三世並除名.

蘊又欲重己權勢, 令虞世基奏罷司隸刺史以下官屬, 增置禦史百餘人. 於是引致姦黠, 共為朋黨, 郡縣有不附者, 陰中之. 於時軍國多務, 凡是興師動眾, 京都留守, 及與諸蕃互市, 皆令禦史監之. 賓客附隸, 遍於郡國, 侵擾百姓, 帝弗之知也. 以度遼之役, 進位銀青光祿大夫.

及司馬德戡將為亂也, 江陽長張惠紹夜馳告之. 蘊共惠紹謀, 欲矯詔發郭下兵民, 盡取榮公護兒節度, 收在外逆黨宇文化及等, 仍發羽林殿腳, 遣範富婁等入自西苑, 取梁公蕭钜及燕王處分, 扣門援帝. 謀議已定, 遣報虞世基. 世基疑反者不實, 抑其計. 須臾, 難作. 蘊歎曰：「謀及播郎, 竟誤人事！」遂見害. 子愔, 為尚輦直長, 亦同日死.

袁充字德符, 本陳郡陽夏人也. 其後寓居丹陽. 祖昂, 父君正, 俱為梁侍中.

充少警悟, 年十餘歲, 其父黨至門, 時冬初, 充尚衣葛衫. 客戲充曰：「袁郎子, 絺兮綌兮, 淒其以風.」充應聲答曰：「唯絺與綌, 服之無斁.」以是大見嗟賞. 仕陳, 年十七, 為祕書郎. 歷太子舍人、晉安王文學、吏部侍郎、散騎常侍.

及陳滅歸國, 歷蒙、鄜二州司馬. 充性好道術, 頗解占候, 由是領太史令. 時上將廢皇太子, 正窮東宮官屬, 充見上雅信符應, 因希旨進曰：「比觀玄象, 皇太子當廢.」上然之.

充復表奏隋興以後, 日景漸長, 曰：「開皇元年, 冬至日影一丈二尺七寸二分, 自爾漸短. 至十七年, 冬至影一丈二尺六寸三分. 四年冬至, 在洛陽測影, 一丈二尺八寸八分. 二年, 夏至影一尺四寸八分, 自爾漸短. 至十六年, 夏至影一尺四寸五分. 周官以土圭之法正日影, 日至之影尺有五寸. 鄭玄雲：『冬至之影一丈三尺. 』今十六年夏至之影, 短於舊影五分, 十七年冬至之影, 短於舊影三寸七分. [八]日去極近, 則影短而日長；去極遠, 則影長而日短. 行內道, 則去極近；外道, 則去極遠. 堯典曰：『日短星昴, 以正仲冬. 』據昴星昏中, 則知堯時仲冬, 日在須女十度. 以曆數推之, 開皇已來冬至, 日在鬥十一度, 與唐堯之代, 去極並近. 謹案春秋元命包雲：『

日月出內道, 琁璣得常, 天帝崇靈, 聖王相功. 』京房別對曰：『太平日行上道, 升平行次道, 霸世行下道. 』伏惟大隋啟運, 上感乾元, 影短日長, 振古未之有也.」上大悅, 告天下. 將作役功, 因加程課, 丁匠苦之.

仁壽初, 充言上本命與陰陽律呂合者六十餘條而奏之, 因上表曰：「皇帝載誕之初, 非止神光瑞氣, 嘉祥應感. 至於本命行年, 生月生日, 並與天地日月、陰陽律呂, 運轉相符, 表裏合會. 此誕聖之異, 寶曆之元. 今與物更新, 改年仁壽, 歲月日子, 還共誕聖之時並同, 明合天地之心, 得仁壽之理. 故知洪基長算, 永永無窮.」上大悅, 賞賜優崇, 儕輩莫之比.

仁壽四年甲子歲, 煬帝初即位, 充及太史丞高智寶奏言：「去歲冬至, 日景逾長. 今歲皇帝即位, 與堯受命年合. 昔唐堯受命四十九年, 到上元第一紀甲子, 天正十一月庚戌冬至；陛下即位, 其年即當上元第一紀甲子, 天正十一月庚戌冬至, 正與唐堯同. 自放勳以來, 凡經八上元, 其間綿代, 未有仁壽甲子之合. 謹案：第一紀甲子, 太一在一宮, 天目居武德, 陰陽歷數, 並得符同唐堯. 唐堯丙辰生, 丙子年受命, 止合三五. 未若己醜甲子, 支幹並當六合. 允一元三統之期, 合五紀九章之會, 共帝堯同其數, 與皇唐比其蹤. 信所謂皇哉唐哉, 唐哉皇哉者矣.」仍諷齊王暕率百官拜表奉賀.

後熒惑守太微者數旬, 時繕修宮室, 征役繁重, 充乃上表稱「陛下修德, 熒惑退舍」. 百僚畢賀. 帝大喜, 前後賞賜將萬計. 時軍國多務, 充候帝意欲有所為, 便奏稱天文見象, 須有改作, 以是取媚於上. 大業六年, 遷內史舍人. 從征遼東, 拜朝請大夫、祕書少監.

後天下大亂, 帝初罹雁門之厄, 又盜賊益起, 心不自安. 充復託天文, 上表陳嘉瑞以媚上曰：

伏惟陛下握錄圖而馭黔首, 提萬善而化八紘, 以百姓為心, 匪一人受慶, 先天罔違所欲, 後天必奉其時. 是以初膺寶曆, 正當上元之紀；乾之初九, 又與本命符會. 斯則聖人冥契, 故能動合天經. 謹案去年已來, 玄象星瑞, 毫釐無爽. 謹錄尤異, 上天降祥、破突厥等狀七事.

其一, 去八月二十八日夜, 大流星如鬥, 出王良北, 正落突厥營, 聲如崩牆. 其二, 八月二十九日夜, 復有大流星如鬥, 出羽林, 向北流, 正當北方. 依占, 頻二夜流星墜賊所, 賊必敗散. 其三, 九月四日夜, 頻有兩星大如鬥, 出北鬥魁, 向東北流. 依占, 北鬥主殺伐, 賊必破敗. 其四, 歲星主福德, 頻行京都二處分野. 依占, 國家之福. 其五, 去七月內, 熒惑守羽林, 九月七日已退舍. 依占, 不出三日, 賊必敗散. 其六, 去年十一月二十日夜, 有流星赤如火, 從東北向西南, 落賊帥盧明月營, 破其橦車. 其七, 十二月十五日夜, 通漢鎮北有赤氣亙北方, 突厥將亡之應也. 依勘城錄, 河南、洛陽並當甲子, 與乾元初九爻及上元甲子符合. 此是福地, 永無所慮. 旋觀往政, 側聞前古, 彼北溟, 告成岱嶽, 無為汾水.

書奏, 帝大悅, 超拜祕書令. 親待逾昵, 每欲征討, 充皆預知之, 乃假託星象, 獎成帝意, 在位者皆切患之. 宇文化及弒逆之際, 並誅充.

李雄, [九]勃海蓨人也. 父棠, 名列誠義傳. [一０]

雄少慷慨, 有壯志. 弱冠, 從周武帝平齊, 以功授帥都督. 隋文帝作相, 從韋孝寬破尉遲迥, 拜上開府, 賜爵建昌縣公. 伐陳之役, 以功進位大將軍, 歷郴江二州刺史, [一一]並有能名. 後坐事免.

漢王諒之反, 煬帝將發幽州兵討之. 時竇抗為幽州總管, 帝恐其貳, 問可任者於楊素. 素遂進雄, 授上大將軍, 拜廉州刺史. 馳至幽州, 止傳舍, 召募得千餘人. 抗恃素貴, 不時相見. 雄遣人諭之, 後二日, 抗從鐵騎二千來詣雄所. 雄伏甲禽抗, 悉發幽州兵步騎三萬, 自井陘討諒. 遷幽州總管. 尋徵拜戶部尚書.

雄明辯有器幹, 帝甚任之. 新羅嘗遣使朝貢, 雄至朝堂與語, 因問其冠制所由. 其使者曰：「古弁遺象, 安有大國君子不識？」雄因曰：「中國無禮, 求諸四夷.」使者曰：「自至已來, 此言外未見無禮.」憲司以雄失辭, 奏劾其事, 竟坐免. 俄而復職. 從幸江都, 帝以仗衛不整, 顧雄部伍之. 雄立指麾, 六軍肅然. 帝大悅曰：「公真武侯才也.」尋轉右候衛大將軍. [一二]復坐事除名.

遼東之役, 帝令從軍自效, 因從來護兒自東萊將指滄海. 會楊玄感反於黎陽, 帝疑之, 詔鎖雄送行在所. 雄殺使亡歸玄感, 玄感每與計焉. 及玄感敗, 伏誅, 籍沒其家.

論曰：隋文肇基王業, 劉昉實啟其謀, 於時當軸執鈞, 物無異論. 不能忘身急病, 以義斷恩, 方乃慮難求全, 偷安懷祿. 其在周也, 靡忠貞之節；其奉隋也, 愧竭命之誠. 非義掩其前功, 蓄怨興其後釁, 而望不陷刑辟, 保貴全生, 難矣. 柳裘、皇甫績, 因人成事, 好亂樂禍, 大運光啟, 並參樞要. [一三]斯固在人欲其悅己, 在我欲其罵人, 理自然也. 晏嬰有言曰：「一心可以事百君, 百心不可以事一君.」於昉等見之矣.

郭衍, 文皇締構之始, 當爪牙之寄；煬帝經綸之際, 參心膂之謀. 而如脂如韋, 以水濟水, 君所謂可, 亦曰可焉, 君所謂不, 亦曰不焉, 功雖居多, 名不見重. 然則立身行道, 可不慎歟！語曰：「無為權首, 將受其咎.」又曰：「無始禍, 無兆亂.」夫忠為令德, 施非其人尚或不可, 況託足邪徑, 又不得其人者歟！張衡奪宗之計, 實兆其謀, 夫動不以順, 能無及於此也？楊汪以學業自許, 其終不令, 惜乎！裴蘊素懷姦險, 巧於附會, 作威作福, 唯利是視, 滅亡之禍, 其可免乎！袁充少在江東, 初以警悟見許, 委質隋氏, 更以玄象自矜, 要求時幸, 幹進附入, 變動星占, 謬增晷景, 厚誣天道, 亂常侮眾. 刑茲勿捨, 其在斯乎！李雄斯言為玷, 取譏夷翟, 以亂從亂, 何救誅夷. 校勘記

[一]　及授晉部之任　隋書卷三八劉昉傳「及」作「乃」, 是.

[二]　累轉禦正下士　隋書卷三八皇甫績傳「下士」作「下大夫」. 按上文言績建德初已為中士, 又遷小宮尹, 不應累轉反為下士. 又下文言楊堅執政後, 績即轉內史中大夫, 也不應由下士越數級超升. 隋書作「禦正下大夫」, 是.

[三]　名曰富人渠　隋書卷六一、通志卷一六二郭衍傳「人」作「

民」. 北史避唐諱改.

[四]　仍討東陽永嘉宣城黟歙諸洞　諸本「黟」作「黝」, 據隋書卷六一、通志卷一六二郭衍傳改. 黟縣見隋書地理志下新安郡.

[五]　妄言衡怨望　隋書卷五六張衡傳「妄」字作「衡妾」二字.

[六]　武德初　隋書作「義寧初」. 按義寧, 隋恭帝年號, 此時追贈衡官, 較合情理. 疑隋書是.

[七]　今進民口皆從實者　隋書卷六七裴蘊傳「民」下有「戶」字, 通志卷一六二裴蘊傳「民」字作「戶」. 按北史例避「民」字, 疑原文當如通志. 此及上文「又許民相告」, 下文「吏民懾憚」, 當並是後人所改.

[八]　短於舊影三寸七分　諸本無「舊影」二字, 隋書卷六九、通志卷一六二袁充傳有. 按舊影指鄭玄所雲「冬至之影一丈三尺」, 上文言十七年冬至影長一丈二尺六寸三分, 故言「短於舊影三寸七分」. 今據補.

[九]　李雄　隋書卷七０作「李子雄」, 附楊玄感傳後.

[一０]父棠名列誠義傳　按李棠見本書卷八五節義傳, 此作「誠義傳」, 誤.

[一一]歷郴江二州刺史　諸本「郴」作「柳」, 隋書卷七０李子雄傳作「郴」. 按隋無「柳州」. 郴州見隋書地理志下桂陽郡, 乃平陳後所置, 今據改.

[一二]公真武侯才也尋轉右候衛大將軍　隋書「侯」作「候」, 「候衛」作「武候」. 按此言雄之才可以作武候大將軍, 故即授此官. 北史改作「武侯」及「候衛」, 誤.

[一三]大運光啟並參樞要　隋書卷三八史臣論作「莫參樞要」. 按柳裘、皇甫績自楊堅稱帝後即調外任, 不得雲「並參樞要」. 又下文「斯固在人欲其悅己, 在我欲其罵人」, 亦是指楊堅謀奪帝位時與劉昉柳裘等相勾結, 即位後即以為不可靠而疏遠之, 與「並參樞要」意相矛盾. 隋書作「莫」是.

北史卷七十五 列傳第六十三

趙煚　趙芬　王韶　元巖　宇文□　伊婁謙　李圓通陳茂　郭榮　龐晃　李安　楊尚希　張煚　蘇孝慈　元壽

趙煚字通賢, 天水西人也. 祖超宗, 魏河東太守. 父仲懿, 尚書左丞.

煚少孤, 養母至孝. 年十四, 有人盜伐其父墓中樹者, 煚對之號慟, 因執送官. 見魏右僕射周惠達, 長揖不拜, 自述孤苦, 涕淚交集, 惠達為之隕涕歎息者久之. 及長, 沈深有器局, 略涉書記. 周文帝引為相府參軍事. 從破洛陽. 及班師, 煚請留撫納亡叛, 從之. 煚於是帥所領與齊人前後五戰, 斬獲甚眾, 以功封平定縣男. 累轉中書侍郎.

周閔帝受禪, 遷硤州刺史. [一]蠻酋向天王以兵攻信陵、秭歸, 煚襲擊破之, 二郡獲全. 時周人於江南岸置安蜀城以禦陳, 屬霖雨數旬, 城頹者百餘步. 蠻酋鄭南鄉叛, 引陳將吳明徹欲掩安蜀. 議者皆勸煚益修守禦, 煚不從, 及遣使說誘江外生蠻向武陽, 令乘虛掩襲南鄉所居, 獲其父母妻子. 南鄉聞之, 其黨各散, 陳兵亦遁. 明年, 吳明徹屢為寇患, 煚與前後十六戰, 每挫其鋒. 以功授開府儀同三司, 再遷戶部中大夫.

周武帝欲收齊河南地, 煚諫曰：「河南洛陽, 四面受敵, 縱得不可以守. 請從河北直指太原, 傾其巢穴, 可一舉以定.」帝不納, 師竟無功. 尋從上柱國於翼自三鴉道伐陳, 剋十九城而還. 以讒毀, 功不見錄. 累遷禦正上大夫.

煚與宗伯斛斯徵素不協, 徵後出為齊州刺史, 坐事下獄, 自知罪重, 遂踰獄走. 帝大怒, 購之甚急. 煚密奏曰：「徵自以罪重, 懼死遁逃, 若不北走匈奴, 則南奔吳越. 徵雖愚陋, 久歷清顯, 奔彼敵國, 無益聖朝. 今炎旱為災, 可因茲大赦.」帝從之. 徵賴而免, 煚卒不言.

隋文帝為丞相, 加上開府, 再遷大宗伯. 及踐阼, 煚授璽紱. 進位大將軍, 賜爵金城郡公, 拜相州刺史. 朝廷以煚習故事, 徵拜尚書右僕射.

未幾, 以忤旨出為陝州刺史, 轉冀州刺史, 甚有威惠. 煚嘗有疾, 百姓奔馳, 爭為祈禱, 其得人情如此. 冀州市多姦詐, 煚為銅鬥鐵尺, 置於肆, 百姓便之. 帝聞而嘉焉, 頒之天下, 以為常法. 嘗有人盜煚田中蒿, 為吏所執. 煚曰：「此乃刺史不能宣風化, 彼何罪也？」慰諭遣之, 令人載蒿一車賜盜者, 盜愧過於重刑. 帝幸洛陽, 煚來朝, 帝勞之. 卒於官.

子義臣嗣, 位至太子洗馬. 後同楊諒反, 誅.

趙芬字士茂, 天水西人也. 父諒, 周秦州刺史.

芬少有辯智, 頗涉經史. 周文引為相府鎧曹參軍, 歷記室, 累遷開府儀同三司. 性強濟, 所居之職, 皆有聲績. 周武帝親總萬機, 拜內史下大夫, 轉小禦正. 明習故事. 每朝廷有所疑議, 眾不能決者, 芬輒為評斷, 莫不稱善. 後為司會. 及申國公李穆討齊, 引為行軍長史, 封淮安縣男. 再遷東京小宗伯, 鎮洛陽.

隋文帝為丞相, 尉遲迥與司馬消難陰謀往來, 芬察知之, 密白帝. 由是深見親委, 遷東京左僕射, 進爵郡公. 開皇初, 罷東京官, 拜尚書右僕射, 與郢公王誼修律令. 俄兼內史令, 甚見信任. 未幾, 以老病出為蒲州刺史, 加金紫光祿大夫, 仍領關東運漕, 賜錢百萬、粟五千石而遣之. 後數年, 上表乞骸骨, 徵還京師. 賜以三驥軺車. 幾杖被褥, 歸於家. 皇太子又致巾帔. 後數年, 卒, 帝遣使致祭, 鴻臚監護喪事.

子元恪嗣, 位揚州總管司馬, 左遷候衛長史.

少子元楷, 與元恪皆明幹世事. 元楷, 大業中為歷陽郡丞, 與廬江郡丞徐仲宗俱竭百姓之產, 以貢於帝. 仲宗遷南郡丞；元楷超拜江都丞, 兼領江都宮監.

王韶字子相, 自雲太原晉陽人也. 世居京兆. 祖諧, 原州刺史. 父諒, 早卒.

韶幼而方雅, 頗好奇節, 有識者異之. 在周, 累以軍功, 官至車騎大將軍、儀同三司. 復轉軍正. 周武帝既拔晉州, 意欲旋師, 韶諫曰：「取亂侮亡, 正在今日. 方欲釋之而去, 臣愚深所未解.」帝大悅. 及齊平, 進位開府, 封晉陽縣公, 賜口馬雜畜萬計. 遷內史中大夫. 宣帝即位, 拜豐州刺史, 改封昌樂縣公.

隋文帝受禪, 進爵項城郡公, 轉靈州刺史, 加位大將軍. 晉王廣之鎮並州, 除行臺右僕射, 賜綵五百匹. 韶性剛直, 王甚憚之, 每事諮詢, 不敢違法度. 韶嘗奉使檢行長城, 後王穿池, 起三山, 韶既還, 自鎖而諫, 王謝而罷之. 帝聞而嘉嘆, 賜金百兩, 並後宮四人. 平陳之役, 以本官為元帥府司馬. 及剋金陵, 韶即鎮焉. 晉王廣班師, 留韶於石頭防遏, 委以後事. 歲餘, 徵還. 帝謂公卿曰：「晉王以幼出藩, 遂能剋平吳、越, 王子相之力也.」於是進位柱國, 賜奴婢三百口, 錦絹五千段. 及上幸並州, 以其稱職, 特加勞勉. 後上謂曰：「自朕至此, 公鬚鬢漸白, 無乃憂勞所致？柱石之望, 唯在於公, 努力勉之！」韶辭謝, 上勞而遣之.

秦王俊為並州總管, 仍為長史. 歲餘, 馳驛入京, 勞弊而卒. 帝甚傷惜之, 謂秦王使者曰：「語爾王, 我前令子相緩來, 如何乃遣馳驛？殺我子相, 豈不由汝！」言甚悽愴. 使有司為立宅, 曰：「往者何用宅為？但以表我深心耳！」又曰：「子相受我委寄, 十有餘年, 終始不易. 寵章未極, 舍我而死乎！」發言流涕. 因命取子相封事數十紙, 傳示群臣曰：「其直言匡正, 裨益甚多, 吾每披尋, 未嘗釋手.」煬帝即位, 追贈司徒、尚書令、靈豳等十州刺史、魏公. 子士隆嗣.

士隆略知書計, 尤便弓馬, 慷慨有父風. 大業世, 頗見親重, 位備身將軍, 改封耿國公. 越王侗稱帝, 士隆率數千兵自江淮而至. 會王世充僭號, 甚禮重之, 署尚書右僕射. 憂憤, 疽發背卒.

元巖字君山, 河南洛陽人也. 父禎, 魏敷州刺史.

巖好讀書, 不守章句, 剛鯁有器局, 以名節自許, 少與勃海高熲、太原王韶同志友善. 仕周, 為武賁給事. 大塚宰宇文護見而器之, 以為中外記室. 累遷內史中大夫, 封昌國縣伯.

周宣帝嗣位, 為政昏暴, 京兆郡丞樂運輿櫬詣朝堂, 陳帝八失, 言甚切至. 帝大怒, 將戮之, 朝臣莫有救者. 巖謂人曰：「臧洪同日, 尚可俱死, 其況比幹乎？若樂運不免, 吾將與之俱斃.」詣閤請見, 言於帝曰：「樂運知書奏必死, 所以不顧身命者, 欲取後世名. 陛下若殺之, 乃成其名, 落其術內. 不如勞而遣之, 以廣聖度.」運因獲免. 後帝將誅烏丸軌, 巖不肯署詔. 禦正顏之儀切諫不入, 巖進繼之, 脫巾頓顙, 三拜三進. 帝曰：「汝欲黨烏丸軌耶？」巖曰：「臣非黨軌, 正恐濫誅, 失天下望.」帝怒, 使閹豎搏其面, 遂廢於家.

隋文帝為丞相, 加開府、戶部中大夫. 及受禪, 拜兵部尚書, 進爵平昌郡公. 巖性嚴重, 明達世務, 每有奏議, 侃然正色, 廷爭面折, 無所迴避, 上及公卿皆敬憚之.

時帝懲周代諸侯微弱, 以致滅亡, 由是分王諸子, 權侔王室, 以為盤石之固. 遣晉王廣鎮並州, 蜀王秀鎮益州. 二王年並幼, 選貞良有重望者為之僚佐. [二]時巖與王韶[俱以骨鯁知名, 物議稱二人才具侔於高熲, 由是拜巖為益州總管長史, 韶]為河北道行臺右僕射, [三]帝謂曰：「公宰相大器, 今屈輔我兒, 亦如曹參相齊之意.」及巖到官, 法令明肅, 吏人稱焉. 蜀王好奢, 嘗欲取獠口為閹人, 又欲生剖死囚, 取膽為藥. 巖皆不奉教, 排閤切諫, 王輒謝而止. 憚巖為人, 每循法度. 蜀中獄訟, 巖所裁斷, 莫不悅服. 有得罪者, 謂曰：「平昌公與罪, 吾何怨焉.」上甚嘉之, 賞賜優洽. 卒於官, 上悼惜久之. 益州父老莫不隕涕, 於今思之.

巖卒後, 蜀王為非法, 造渾天儀, 又共妃出獵, 以彈彈人, 多捕山獠充宦者, 僚佐無能諫止. 及秀得罪, 上曰：「元巖若在, 吾兒豈有是乎！」

子弘嗣. 歷給事郎、司朝謁者、北平通守.

宇文□字公輔, 河南洛陽人也, 其先與周同出. 祖直力勤, 魏钜鹿太守. 父珍, 周宕州刺史.

□慷慨有大節, 博學多通. 仕周, 嘗奉使鄧至國及黑水、龍涸諸羌, 前後降附三十餘部. 及還, 奉詔修定五禮, 書成奏之, 賜田二頃、[四]粟百石. 累遷小吏部, 擢八人為縣令, 皆有異績, 世以為知人. 轉內史都上士.

武帝將謀出兵河陽以伐齊, □進策曰：「齊氏建國, 於今累世, 雖曰無道, 尚有其人. 今若用兵, 須擇其地. 河陽要衝, 精兵所聚, 盡力攻圍, 恐難得志. 彼汾之曲, 戍小山平, 攻之易拔, 用武之地也.」帝不納, 師竟無功. 建德五年, 大舉伐齊, 卒用□策. 於是募三輔豪俠少年數百人為別隊, 從帝攻拔晉州, 身被三瘡, 苦戰不息, 帝奇而壯之. 因從平齊, 以功拜上儀同, 封武威縣公.

宣帝嗣位, 為守廟大夫. 時突厥寇甘州, 帝令侯莫陳昶擊之. □為監軍, 謂昶曰：[五]「宜選精騎, 直趨祈連之西. 賊若收軍, 必自蓼泉之北, 此地險隘, 兼下濕, 度其人馬, 三日方度. 彼勞我逸, 破之必矣. 若邀此路, 真上策也.」昶不能用, 西取合黎, 大軍行遲, 虜已出塞.

其年, □又從梁士彥攻拔壽陽, 改封安樂縣公, 除澮州刺史, 轉南司州刺史. 司馬消難之奔陳, □追之不及. 遇陳將樊毅, 戰於漳口, 自旦及午, 三戰三捷. 除黃州刺史, 轉南定州刺史.

開皇初, 以前功封平昌縣公, 入為尚書右丞. 時西羌內附, 詔□持節安集, 置鹽澤、蒲昌二郡而還. 遷左丞, 當官正色, 為百僚所憚. 三年, 突厥寇甘州, 以行軍司馬從元帥竇榮定擊破之. 還除太僕少卿, 轉吏部侍郎. 平陳之役, 楊素出信州道, 令□持節為諸軍節度, 仍領行軍總管. 劉仁恩之破陳將呂仲肅也, □有謀焉. 加開府, 擢拜刑部尚書, 領太子虞候率. 上嘗親臨釋奠, □與博士論議, 詞致清遠. 上大悅, 謂群臣曰：「朕今睹周公之制禮, 見宣尼之論孝, 實慰朕心.」

時朝廷以晉陽為重鎮, 並州總管必屬親王, 其長史、司馬亦一時高選. 前長史王韶卒, 以□有文武幹用, 出為並州長史. 十八年, 遼東之役, 授元帥漢王府司馬, 仍領行軍總管. 軍還, 歷朔、代、吳三州總管, 皆有能名.

煬帝即位, 拜刑部尚書, 仍持節巡省河北. 還除泉州刺史. 復徵拜刑部尚書, 轉禮部尚書.

□既以才能著稱, 歷職顯要, 聲望甚重, 物議多見推許. 帝頗忌之. 時帝漸好聲色, 尤勤遠略, □謂高熲曰：「昔周天元好聲色亡國, 以今方之, 不亦甚乎！」又言「長城之役, 幸非急務」. 有人奏之, 坐誅, 天下冤之. 所著辭賦二十餘萬言, 為尚書、孝經注行於世. 有子儉瑗.

伊婁謙字彥恭, 本鮮卑人也. 其先世為酋長, 隨魏南遷. 祖信, 中部太守. 父靈, 相、隆二州刺史.

謙性忠直, 善辭令. 仕周, 累遷宣納上士、使持節、驃騎大將軍. 武帝將伐齊, 召入內殿, 問以兵事. 對曰：「偽齊僭擅, 跋扈不恭, 沈溺倡優, 耽昏麴糱. 其折衝之將斛律明月已斃讒人之口, 上下離心. 若命六師齊進, 臣之願也.」帝大笑, 因使謙與小司寇拓跋偉聘齊觀釁. 帝尋發兵. 齊主知之, 令其僕射陽休之責謙曰：「貴朝盛夏徵兵, 馬首何向？」答曰：「僕拭玉之始, 未聞興師. 設復西增白帝之城, 東益巴丘之戍, 豈足怪哉！」謙參軍高遵以情輸齊, 遂留謙不遣. 帝既克並州, 召謙勞之. 乃執遵付謙, 任令報復. 謙頓首請赦之. 帝曰：「卿可聚眾唾面, 令知愧也.」謙跪曰：「遵罪又非唾面之責.」帝善其言而止. 謙竟待遵如初.

尋賜爵濟陽縣伯, 累遷前驅中大夫. 大象中, 進爵為侯, 位開府. 隋文帝作相, 授亳州總管, 俄徵還京. 恥與逆人王謙同名, 因爾稱字. 文帝受禪, 以彥恭為左武候將軍, 俄拜大將軍, 進爵為公. 後出為澤州刺史, 清約自處, 甚得人和. 以疾去職, 吏人攀戀, 行數百裏不絕. 卒於家. 子傑嗣.

李圓通, 京兆涇陽人也. 少孤賤, 給使隋文帝家. 及帝為隋公, 擢授參軍事. 初, 帝少時, 每宴客, 恒令圓通監廚. 圓通性嚴整, 左右婢僕, 鹹所敬憚. 唯世子乳母恃寵輕之, 賓客未供, 每有幹請. 圓通不許, 或輒持去. 圓通大怒, 叱廚人撾之數十, 叫聲徹於閤內, 僚吏左右, 代其失色. 賓去後, 帝知之, 召圓通命坐賜食, 從此獨善之, 以為堪當大任.

帝作相, 賜爵懷昌男. 授帥都督, 進爵新安子, 委以心膂. 圓通多力勁捷, 長於武用. 周氏諸王素憚帝, 伺便圖為不利, 賴圓通保護, 獲免者數矣. 帝深感之, 由是參預政事, 授相國外兵曹, 仍領左親信. 尋授上儀同. 帝受禪, 拜內史侍郎, 領左衛長史, 進爵為伯. 歷左右庶子、給事黃門侍郎、尚書左丞, 攝刑部尚書, 深被任信. 伐陳之役, 以行軍總管從楊素出信州道, 以功進位大將軍, 改封萬安縣公, 揚州總管長史. [六]秦孝王仁柔自喜, 少斷決, 府中事多決於圓通. 入為司農卿, 遷刑部尚書, 後復為並州長史. 孝王以奢得罪, 圓通亦坐免. 尋檢校刑部尚書事. 仁壽中, 以勳舊進爵郡公.

煬帝嗣位, 拜兵部尚書. 帝幸揚州, 以圓通留守京師. 判宇文述田還百姓, 述訴其受賂. 帝怒, 坐是免官. 圓通憂懼發病, 卒. 贈柱國, 封爵悉如故.

子孝常, 大業末, 為華陰令. 武德初, 以應義旗功, 封義安王.

又有陳茂者, 河東猗氏人. 家世寒微, 質直恭謹, 為州裏所稱. 文帝為隋國公, 引為僚佐, 待遇與圓通等. 每令典家事, 常稱旨. 後從帝與齊師戰於晉州, 賊甚盛, 帝將挑戰, 茂固止不得, 因捉馬鞚. 帝怒, 拔刀斫其額, 流血被面, 詞氣不撓. 帝感而謝之, 厚加禮敬. 帝為丞相, 委以心膂. 及受禪, 拜給事黃門侍郎, 封魏城縣男, 每典機密. 轉益州總管司馬, 遷太府卿, 進爵為伯. 卒官. 子政嗣.

政字弘道, 倜儻有文武大略, 善鐘律, 便弓馬. 少養宮中, 年十七, 為太子千牛備身. 京都大俠劉居士重政才氣, 數從之遊. 圓通子孝常與政相善, 並與居士交結. 及居士伏誅, 政及孝常從坐, 上以功臣子, 撻之二百而赦之. 由是不得調. 煬帝時, 歷位協律郎、通事謁者、兵曹承務郎. 帝以其才, 甚重之. 宇文化及之亂, 以為太常卿. 後歸大唐, 為梁州總管, 遇賊見殺.

郭榮字長榮, 自雲太原人也. 父徽, 仕魏, 為同州司馬. 時武元皇帝為刺史, 由是與隋文帝有舊. 徽後位洵州刺史、安城縣公. 及帝受禪, 拜太僕卿, 卒官.

榮容貌魁岸, 外疏內密, 與交者多愛之. 周大塚宰宇文護引為親信. 護察榮謹願, 擢為中外府水曹參軍. 齊寇屢侵, 護令榮於汾州觀城勢. 時汾州與姚襄鎮相去懸遠, 榮以二城孤迥, 勢不相救, 請於州鎮間更築城以相控攝, 護從之. 俄而齊將段孝先攻陷姚襄、汾州二城, 唯榮所立者獨能自守. 護作浮橋出兵, 孝先於上流縱大筏擊浮橋, 護令榮督便水者引取其筏. 以功授大都督. 護又以稽胡數為寇亂, 使綏集之. 榮於上郡、延安築周昌、弘信、廣安、招遠、鹹寧等五城以遏其要路, 稽胡由是不能為寇. 周武親總萬機, 拜宣納中士. 後從平齊, 以功封平陽縣男, 遷司水大夫.

榮少與隋文帝親狎, 帝嘗與夜坐月下, 謂榮曰：「吾仰觀玄象, 俯察人事, 周歷已盡, 我其代之.」榮深自結納. 未幾, 周宣崩, 文帝總百揆, 召榮, 撫其背笑曰：「吾言驗未？」即拜相府樂曹參軍. 俄以本官復領藩部大夫. 文帝受禪, 引為內史舍人, 以龍潛之舊, 進爵蒲城郡公, 位上儀同. 累遷通州刺史. 仁壽初, 西南夷獠多叛, 詔榮領八州諸軍事、行軍總管討平之.

煬帝即位, 入為武候驃騎大將軍, [七]以嚴正聞. 後黔安首領田羅駒阻清江作亂, 夷陵諸郡人夷多應者, 詔榮擊平之. 遷左候衛將軍. 從帝西征吐穀渾, 拜銀青光祿大夫. 遼東之役, 以功進左光祿大夫. 明年, 帝復事遼東, 榮以為中國疲弊, 萬乘不宜屢動, 乃言於帝, 請止行. 帝不納. 復從軍攻遼東城, 榮親蒙矢石, 晝夜不釋甲冑. 帝知之大悅, 每勞勉之. 帝後以榮年老, 欲出為郡. 榮陳請不願. 哀之, 拜右候衛大將軍. 後數日, 帝謂百僚曰：「誠心純至如郭榮者, 固無比矣.」楊玄感之亂, 帝令馳守太原. 明年, 從帝至柳城, 卒於懷遠鎮. 帝為廢朝, 贈兵部尚書, 諡曰恭. 子福善.

龐晃字元顯, 榆林人也. 父虯, 周驃騎大將軍.

晃少以良家子召補州都督. 周文帝署大都督, 領親信兵, 常置左右. 晃因徙居關中. 後遷驃騎將軍, 襲爵比陽侯. 衛王直出領襄州, 晃以本官從. 尋與長湖公元定擊江南, 孤軍深入, 沒於陳. 數年, 衛王直遣晃弟車騎將軍元雋齎絹八百匹贖焉, 乃得歸. 拜上儀同, 復事衛王.

時隋文帝出為隨州刺史, 路經襄陽, 衛王令晃詣文帝. 晃知帝非常人, 深自結納. 及帝去官歸京師, 晃迎見於襄邑. 帝甚歡, 與晃同飯, 晃因曰：「公相貌非常, 名在圖籙, 九五之日, 幸願不忘.」帝笑曰：「何妄言也！」頃之, 有一雄雉鳴於庭, 帝令晃射之, 曰：「

中則有賞. 然富貴之日, 持以為驗.」文帝受禪, 與晃言及之, 晃再拜曰：「陛下君臨宇內, 猶憶曩時之言.」上笑曰：「公此言何得忘也！」尋加上開府, 拜右衛將軍, 進爵為公. 河間王弘之擊突厥[八].

晃性剛悍. 時廣平王雄當途用事, 勢傾朝廷, 晃每陵侮之. 嘗於軍中臥, 見雄不起, 雄甚銜之. 復與高熲有隙. 二人屢譖晃, 由是宿衛十餘年, 官不得進. 出為懷州刺史, 遷原州總管. 卒於官. 帝為廢朝, 諡曰敬.

子長壽, 頗知名, 位驃騎將軍.

李安字玄德, 隴西狄道人也. 父蔚, 仕周, 為相燕恒三州刺史、襄武縣公.

安美姿容, 善騎射. 天和中, 襲爵襄武公, 授儀同、小司右上士. 隋文帝作相, 引之左右, 遷職方中大夫. 復拜安弟哲為儀同. 安叔父梁州刺史璋時在京師, 與周趙王謀害帝, 誘哲為內應. 哲謂安曰：「寢之則不忠, 言之則不義, 失忠與義, 何以立身？」安曰：「丞相, 父也, 其可背乎！」遂陰白之. 及趙王等伏誅, 將加官賞, 安頓首曰：「豈可將叔父之命以求官賞？」於是俯伏流涕, 悲不自勝. 帝為之改容曰：「我為汝特存璋子.」乃命有司罪止璋身, 帝亦為安隱其事而不言. 尋授安開府, 進封趙郡公, 哲上儀同、黃臺縣男.

文帝即位, 歷內史侍郎、尚書左丞、黃門侍郎. 平陳之役, 為楊素司馬, 仍領行軍總管, 率蜀兵順流東下. 時陳人屯白沙. 安謂諸將曰：「水戰非北人所長. 今陳人依險泊船, 必輕我無備. 夜襲之, 賊可破也.」安率眾先鋒, 大破陳師. 詔書勞勉, 進位上大將軍、郢州刺史. 轉鄧州刺史. 求為內職, 帝重違其意, 除左領左右將軍. [九]遷右領軍大將軍. 拜哲開府儀同三司、備身將軍. 兄弟俱典禁衛, 恩信甚重. 十八年, 突厥犯塞, 以安為行軍總管, 從楊素擊之. [一０]安別出長川, 會虜渡河, 與戰破之. 仁壽元年, 出安為寧州刺史, 哲為衛州刺史. 安子瓊, 哲子瑋, 始自繈褓, 乳養宮中, 至是年八九歲, 始命歸家. 其親顧如是.

帝嘗言及作相時事, 因湣安兄弟滅親奉國, 乃下詔曰：「先王立教, 以義斷恩, 割親愛之情, 盡事君之道, 用能弘獎大節, 體此至公. 往者朕登庸惟始, 王業初基, 寧州刺史趙郡公李安, 其叔璋潛結藩枝. 包藏不逞. 安與弟哲深知逆順, 披露丹心, 凶謀既彰, 罪人斯得. 朕每念誠節, 嘉之無已. 但以事涉其親, 猶有疑惑, 欲使安等名教之方, 自處有地. 朕常為思審, 遂致淹年. 今更詳案聖典, 求諸往事, 父子天性, 忠孝猶不並立, 況復叔姪恩輕, 情禮本有差降. 忘私奉國, 深得正理. [一一]宜錄舊勳, 重弘賞命.」於是拜安、哲俱為柱國, 賜縑各五十匹、馬百匹、羊千口. 以哲為備身將軍, 進封順陽郡公. 安謂親族曰：「雖家獲全, [一二]而叔父遭禍, 今奉此詔, 悲愧交懷.」因歔欷悲感, 不能自勝. 先患水病, 於是疾甚而卒. 諡曰懷. 子瓊嗣. 少子孝恭, 最知名.

哲, 煬帝時工部尚書, 後坐事除名, 配防嶺南, 道卒.

楊尚希, 弘農人也. 祖真, 魏天水太守. 公承寶, 商直淅三州刺史.

尚希齠齔而孤, 年十一, 辭母請受業長安. 範陽盧辯見而異之, 令入太學, 專精不倦, 同輩皆共推服. 周文帝嘗親臨釋奠, 尚希時年十八, 令講孝經, 詞旨可觀. 文帝奇之, 賜姓普六茹氏. 擢為國子博士, 累轉舍人上士. 明、武世, 歷太學博士、太子宮尹、計部中大夫. [一三]賜爵高都侯, 東京司憲中大夫. 撫慰山東、河北, 至相州而宣帝崩, 與相州總管尉遲迥發喪於館. 尚希出謂左右曰：「蜀公哭不哀而視不安, 將有他計. 吾不去, 將及於難.」遂夜遁. 及明, 迥方覺, 令數十騎追不及, 遂歸京師. 隋文帝以尚希宗室之望, 又背迥而至, 待之甚厚. 及迥屯兵武陟, 遣尚希領宗室兵三千人鎮潼關. 尋授司會中大夫.

文帝受禪, 拜度支尚書, 進爵為公. 歲餘, 出為河南道行臺兵部尚書, 加銀青光祿大夫. 尚希時見天下州郡過多, 上表以為「今郡縣倍多於古, 或地無百裏, 數縣並置, 或戶不滿千, 二郡分領. 具僚以眾, 資費日多, 吏卒又倍, 租調歲減. 清幹良材, 百分無一, 動須數萬, 如何可充！所謂人少官多, 十羊九牧. 今存要去閑, 併小為大, 國家則不虧粟帛, 選用則易得賢才」. 帝覽而嘉之, 遂罷天下諸郡. 後歷位瀛州刺史、兵部禮部二尚書, 授上儀同.

尚希性惇厚, 兼以學業自通, 甚有雅望, 為朝廷所重. 上時每旦臨朝, 日側不倦, 尚希諫以為「陛下宜舉大綱, 責成宰輔, 繁碎之務, 非人主所宜親」. 上歡然曰：「公愛我者.」尚希有足疾, 謂曰：「蒲州出美酒, 足堪養病, 屈公臥臨之.」於是拜蒲州刺史, 仍領本州宗團驃騎. 尚希在州, 甚有惠政, 復引瀵水立隄防, 開稻田數千頃, 人賴其利. 卒官. 諡曰平.

子旻嗣, 後封丹水縣公, 位安定郡丞.

張煚字士鴻, 河間鄚人也. 公羨, 少好學, 多所通涉, 仕魏, 為蕩難將軍. 從武帝入關, 累遷銀青光祿大夫. 周文引為從事中郎, 賜姓叱羅氏. 歷司織大夫、雍州中從事、應州刺史、儀同三司, 賜爵虞鄉縣公. 復入為司成中大夫, 典國史. 周代公卿, 類多武將, 唯羨以素業自通, 甚為當時所重. 後以年老致仕. 隋文帝受禪, 欽其德望, 以書徵之. 及謁見, 敕令勿拜, 扶杖升殿, 上降榻執手, 與之同坐, 宴語久之, 賜以幾杖. 會遷都龍首, 羨上表勸以儉約, 上優詔答之. 卒, 贈滄州刺史, 諡曰定. 所撰老子、莊子義, 名道言, 五十二篇.

煚好學, 有父風. 仕魏, 位員外侍郎. 周文引為外兵曹. 明、武世, 位塚宰司錄, 賜爵北平縣子. 宣帝時, 加儀同, 進爵為伯. 隋文帝為丞相, 煚深自推結. 帝以其有幹用, 甚親遇之. 及受禪, 拜為尚書右丞, 進爵為侯. 遷太府少卿, 領營新都監丞. 丁父憂去職, 柴毀骨立. 未期, 授儀同三司, 襲爵虞鄉縣公. 歷太府卿、戶部尚書. 晉王廣為揚州總管, 授煚司馬, 加銀青光祿大夫.

煚性和厚, 有識度, 甚有當時譽. 後拜冀州刺史, 晉王廣頻表請之, 復為晉王長史, 檢校蔣州事. 及晉王為皇太子, 復為冀州刺史, 位上開府, 吏人悅服, 稱為良二千石. 卒官. 子慧寶, 官至絳郡丞.

開皇中, 有劉仁恩者, 政績為天下第一, 擢拜刑部尚書. 以行軍總管從楊素伐陳, 與素破陳將呂仲肅於荊門, 仁恩計功居多, 授上大將軍, 甚有當時譽. 馮翊郭均、上黨馮世期並明悟有幹略, 相繼為兵部尚書. 此三人俱顯名於世, 然事行闕落, 史莫能知.

蘇孝慈, 扶風人也. 父武, 周兗州刺史.

孝慈少沉謹, 有器幹, 美容儀. 仕周, 位至工部中大夫, 封臨水縣公. 隋文帝受禪, 進爵安平郡公, 拜太府卿. 於時王業初基, 徵天下匠, 纖微之巧, 無不畢集. 孝慈總其事, 世以為能. 歷位兵部尚書, 待遇愈密. 時皇太子勇頗知時政, 上欲重宮官之望, 多令大臣領其職, 拜孝慈太子右衛率, 尚書如故. 及於陝州置常平倉, 轉輸京下, 以渭水多沙, 乍深乍淺, 乃決渭水為渠以屬河, 令孝慈督其役. 渠成, 上善之, 又領太子左衛率, 仍判工部、戶部二尚書, 稱為幹理. 進位大將軍, 轉工部尚書, 率如故.

先是, 以百僚供費不足, 臺省府寺鹹置廨錢, 收息取給. 孝慈以為官與百姓爭利, 非興化之道, 表請公卿已下給職田各有差, 上並納焉. 及將廢太子, 憚其在東宮, 出為淅州刺史. 太子以孝慈去, 形於言色. 遷洪州總管, 俱有惠政. 後桂林山越相聚為亂, 詔孝慈為行軍總管, 擊平之. 卒官. 子會昌.

孝慈兄順, 周眉州刺史.

子沙羅, 字子粹. 仕周, 以破尉遲迥功, 授開府儀同三司, 封通泰縣公. 開皇中, 歷位資、邛二州刺史, 檢校利州總管. 從史萬歲擊西爨, 進位大將軍. 尋檢校益州總管長史. 及蜀王秀廢, 沙羅坐除名. 卒於家. 子康嗣.

元壽字長壽, 河南洛陽人也. 祖敦, 魏侍中、邵陵王. 父寶, 周涼州刺史.

壽少孤, 性仁孝, 九歲喪父, 哀毀骨立, 宗族鄉黨鹹異之. 事母以孝聞. 及長, 方直, 頗涉文史. 周武成初, 封隆城縣侯. 保定四年, 封儀隴縣侯, 授儀同三司. 隋開皇初, 議伐陳, 以壽有思理, 使於淮浦監修船艦, 以強濟見稱. 累遷尚書左丞.

文帝嘗出苑觀射, 文武並從. 開府蕭摩訶妻患且死, 奏請遣子向江南收其家產, 禦史見而不言. 壽奏劾之曰：「禦史之官, 義存糾察, 直繩莫舉, 憲典誰寄？今月五日, 鑾輿徙蹕, 親臨射苑, 開府儀同三司蕭摩訶幸廁朝行, 預觀盛禮, 奏稱請遣子世略暫往江南重收家產. 妻安遇患, 彌留有日, 安若長逝, 世略不合此行. 竊以人倫之義, 伉儷為重, 資愛之道, 烏鳥弗虧. 摩訶遠念資財, 近忘匹好, 一言纔發, 名教頓盡. 而兼殿內侍禦史臣韓徵之等親所聞見, 竟不彈糾. 若知非不舉, 情涉阿縱；如不以為非, 豈關理識？儀同三司、太子左庶子、檢校書侍禦史臣劉行本虧失憲體, 何所逃愆？臣謬膺朝寄, 忝居左轄, 無容寢默, 謹以狀聞.」上嘉納之.

後授太常少卿, 出為基州刺史, 有公廉稱. 入為太府少卿, 進位開府. 煬帝嗣位, 漢王諒反, 左僕射楊素為行軍元帥, 壽為長史. 事平, 以功授大將軍, 遷太府卿. 大業四年, 拜內史令, 從帝西討吐穀渾, 壽率眾屯金山, 東西連營三百餘裏以圍渾主. 還拜右光祿大夫. 七年, 兼左翊衛將軍. 從征遼東, 在道卒. 帝哭之甚慟, 贈尚書右僕射、光祿大夫, 諡曰景.

子敏, 頗有才辯, 而輕險多詐. 壽卒, 帝追思之, 擢敏守內史舍人. 交通博徒, 數泄省中語. 化及之反, 敏創其謀, 偽授內史侍郎, 為沈光所殺.

論曰：二趙明習故事, 當世鹹推, 及居端右, 無聞殊績. 故知人之分器, 各有量限, 大小雲異, 不可相踰. 晉、蜀二王, 帝之愛子, 擅以權寵, 莫拘憲法. 王韶、元巖任當彼相, 並見嚴憚, 莫敢為非, 謇諤之風, 有足稱矣. 宇文□宇量宏遠, 聲望攸歸, 斯言不密, 以致傾殞, 惜矣！伊婁謙志識弘深, 不念舊惡, 請赦高遵之罪, 有君子風焉. 李圓通、郭榮、龐晃等或陳力經綸之際, 或自結龍潛之始, 其所以高位厚秩, 隆恩殊寵, 豈徒然哉！李安雖則滅親, 而於義亦已疏矣. 楊尚希譽望隆重, 張煚、蘇孝慈鹹稱貞幹, 並擢自開皇之初, 蓋當時之選也. 元壽之彈行本, 有意存夫名教. 然其計功稱伐, 蓋不足雲, 端揆之贈, 則為優矣. 校勘記

[一]　遷硤州刺史　諸本「硤」作「陝」. 張森楷雲：「『陝』疑當作『硤』, 以下所行事皆在今夔巫地, 不在陝州也.」按張說是, 硤州見隋書地理志下夷陵郡, 即今宜昌. 與向天王所攻之信陵(今巴東)、秭歸相鄰. 作「陝」誤, 今改正.

[二]　選貞良有重望者為之僚佐　諸本脫「者」字, 據隋書卷六二、通志卷一六二元巖傳補.

[三]　時巖與王韶[俱以骨鯁知名物議稱二人才具侔於高熲由是拜巖為益州總管長史韶]為河北道行臺右僕射　諸本無括號內二十九字, 當是因上下並有「韶」字, 鈔者誤脫. 原文雖未知是否即此二十九字, 但無則文義不通. 今從隋書補, 以便讀者. 又諸本「僕射」上無「右」字, 隋書有. 據本卷王韶傳, 「晉王廣之鎮並州, 除行臺右僕射」. 有「右」字是, 今據補.

[四]　賜田二頃　隋書卷五六宇文□傳作「賜公田十二頃」. 此當脫「公」字、「十」字.

[五]　□為監軍謂昶曰　諸本訛脫作「□謂監軍曰」, 與下文「昶不能用」語不相關聯. 今據隋書改「謂」為「為」, 補「謂昶」二字.

[六]　改封萬安縣公揚州總管長史　隋書卷六四李圓通傳「揚」上有「拜」字, 是. 又「長史」下隋書有「尋轉並州總管長史」八字. 按下文有「後復為並州長史」, 若先未曾任此職, 何雲「復為」？據隋書卷四五秦孝王俊傳, 俊先為揚州總管, 後轉並州總管, 圓通是隨府遷轉. 北史刪節失當.

[七]　入為武候驃騎大將軍　隋書卷五０郭榮傳無「大」字. 按通典卷二九折衝府條雲：「開皇中置驃騎將軍府, 每府置驃騎、車騎二將軍.」驃騎府是隋時府兵的基本單位, 分屬十二衛大將軍統轄, 「

武候驃騎」即受武候大將軍統轄的驃騎府. 驃騎府只有驃騎將軍, 無大將軍. 疑「大」字衍.

[八]　河間王弘之擊突厥　隋書卷五０龐晃傳, 「突厥」下有「也, 晃以行軍總管從至馬邑, 迂路出賀蘭山, 擊賊破之, 斬首千餘級」二十六字. 這裏敘事未完, 當有脫文.

[九]　除左領左右將軍　諸本「除」下無「左」字, 隋書卷五０李安傳有. 按隋書百官志下, 領左右府分左右. 有「左」字是, 今據補.

[一０]十八年突厥犯塞以安為行軍總管從楊素擊之　諸本無「十」字. 按本書卷四一楊素傳, 楊素擊突厥是在開皇十八年. 開皇八年, 楊素在信州(今四川奉節縣), 無出擊突厥事. 這裏敘安從楊素擊突厥於平陳之後, 亦可證此事不在九年之前(平陳在開皇九年). 此脫「十」字, 今據補.

[一一]深得正理　諸本「得正」誤倒, 據隋書卷五０、通志卷一六二李安傳乙.

[一二]雖家獲全　隋書、通志「家」下有「門」字, 是.

[一三]累轉舍人上士明武世歷太學博士太子宮尹計部中大夫　隋書卷四六楊尚希傳「上士」作「仕」一字, 從下讀. 按通典卷三九後周官品無「舍人上士」官名, 疑當從隋書.

北史卷七十六 列傳第六十四

段文振　來護兒　樊子蓋　周羅□　周法尚　衛玄　劉權　李景　薛世雄

段文振, 北海期原人也. 祖壽, 魏滄州刺史. 父威, 周洮、河、甘、渭四州刺史.

文振少有膂力, 膽智過人, 明達世務. 初為周塚宰宇文護親信, 護知其有器局幹用, 擢授中外府兵曹. 後從周武帝攻齊海昌王尉相貴於晉州, 其亞將侯子欽、崔景嵩為內應, 文振杖槊與崔仲方等數十人先登城. 文振隨景嵩至相貴所, 拔佩刀劫之, 相貴不敢動, 城遂下. 及攻並州, 陷東門而入, 齊安德王延宗懼而出降. 錄前後勳, 將拜柱國, 以讒毀獲譴, 因授上儀同, [一]賜爵襄國縣公. 進平鄴都, 又賜綺羅二千段. 後從滕王逌擊稽胡, 破之. 又以天官都上士從韋孝寬經略淮南.

俄而尉遲迥作亂, 時文振老母妻子俱在鄴城, 迥遣人誘之, 文振不顧. 隋文帝引為丞相掾. 司馬消難之奔陳, 文帝令文振安集淮南, 還除衛尉少卿, 兼內史侍郎. 尋以行軍長史從達奚震討平叛蠻, 加上開府, 遷鴻臚卿. 衛王爽北征突厥, 以文振為長史, 坐勳簿不實免官. 後為石、河二州刺史, 甚有威惠. 遷蘭州總管, 改封龍崗縣公. 突厥犯塞, 以行軍總管擊破之, 遂北至居延塞. [二]

開皇九年, 大舉伐陳, 為元帥秦王司馬, 別領行軍總管. 及平江南, 授揚州總管司馬, 轉並州總管司馬. 以母憂去職. 後拜雲州總管, 遷太僕卿. 十九年, 突厥犯塞, 以行軍總管破達頭可汗於沃野. 文振先與王世積有舊. 初, 文振北征, 世積遺以駝馬. 比還, 世積以罪誅, 文振坐與交關, 功遂不錄. 後平越嶲叛蠻, 賜奴婢二百口. 仁壽初, 嘉州獠反, 文振以行軍總管討之. 引軍山穀間, 為賊所襲, 遂大敗. 文振復收散兵, 竟破之. 文振性素剛直, 無所降下. 初, 軍次益州, 謁蜀王秀, 貌頗不恭, 秀甚銜之. 及此, 奏文振師徒喪亂. 右僕射蘇威與文振有隙, 因譖之, 坐是除名. 及秀廢黜, 文振上表自申, 帝慰諭之, 授大將軍, 拜靈州總管.

煬帝即位, 徵為兵部尚書, 待遇甚重. 從征吐穀渾, 文振督兵屯雪山, 連營三百餘裏, 東接楊義臣, 西連張壽, 合圍渾主於覆袁川. 以功進位右光祿大夫. 帝幸江都, 以文振行江都郡事.

文振見文帝時容納突厥啟人, 居於塞內, 妻以公主, 賞賜重疊, 及大業初, 恩澤彌厚, 恐為國患. 乃上表請以時喻遣, 令出塞外, 然後明設烽候, 緣邊鎮防, 務令嚴重, 此乃萬世之長策. 時兵部侍郎斛斯政專掌兵事, 文振知政險薄, 不可委以機要, 屢言於帝. 帝並弗納.

及遼東之役, 授左候衛大將軍, 出南蘇道. 在軍疾篤, 上表以為「遼東小醜, [三]未服嚴刑. 但夷狄多詐, 深須防擬, 口陳降款, 心懷背叛, 詭伏多端, 勿得便受. 水潦方降, 不可淹遲, 唯願嚴勒諸軍, 星馳速發, 則平壤孤城, 勢可拔也. 若傾其本根, 餘城自剋. 如不時定, 脫遇秋霖, 深為艱弊, 兵糧又竭, 強敵在前, 靺鞨出後, 遲疑不決, 非上策也」. 卒於師. 帝省表, 悲歎久之, 贈光祿大夫、尚書右僕射、北平公, 諡曰襄.

長子詮, 位武牙郎將. 次子綸, 少以俠氣聞.

文振弟文操, 大業中, 為武賁郎將, 性甚剛嚴. 帝令督祕書省學士. 時學士頗存儒雅, 文操輒鞭撻之, 前後或至千數, 時議者鄙之.

來護兒字崇善, 本南陽新野人, 漢中郎將歙十八世孫也. [四]曾祖成, 魏新野縣侯, 後歸梁, 徙居廣陵, 因家焉. 位終六合令. 祖嶷, 步兵校尉、秦郡太守、長寧縣侯. 父法敏, 仕陳終於海陵令.

護兒未識而孤, 養於世母吳氏. 吳氏提攜鞠養, 甚有慈訓. 幼而卓犖, 初讀詩, 至「擊鼓其鏜, 踴躍用兵」, 「羔裘豹飾, 孔武有力」, 因捨書歎曰：「大丈夫在世當如是, 會為國滅賊以取功名, 安能區區專事筆硯也！」群輩驚其言而壯其志. 及長, 雄略秀出, 志氣英遠. 涉獵書史, 不為章句學.

始侯景之亂, 護兒世父為鄉人陶武子所害, 吳氏每流涕為護兒言之. 武子宗族數百家, [五]厚自封植. 護兒每思復怨, 因其有婚禮, 乃結客數人, 直入其家, 引武子斬之, 賓客皆懾不敢動. 乃以其頭祭伯父墓, 因潛伏歲餘. 會周師定淮南, 乃歸鄉裏. 所住白土村, 地居疆埸, 數見軍旅, 護兒常慨然有立功名之志. 及開皇初, 宇文忻、賀若弼等鎮廣陵, [六]並深相禮重. 除大都督, 領本鄉兵. 破陳將曾永, 以功授儀同三司. 平陳之役, 護兒有功焉, 進位上開府, 賞物一千段.

十一年, 高智慧據江南反, 以子總管統兵隨楊素討之. 賊據浙江岸為營. 周亙百餘裏, 船艦被江, 鼓譟而進. 護兒言於素曰：「吳人輕銳, 利在舟烜. 必死之賊, 難與爭鋒. 公且嚴陣以待之, 勿與接刃, 請假奇兵數千, 潛度江, 掩破其壁, 使退無所歸, 進不得戰, 此韓信破趙之策也.」素以為然. 護兒乃以輕舸數百, 直登江岸, 襲破其營, 因縱火, 煙焰張天. 賊顧火而懼, 素因是動, 一鼓破之. 智慧將逃於海, 護兒追至閩中, 餘黨皆平. 進位大將軍, 除泉州刺史, 封襄陽縣公, 食邑一千戶, 賜物二千段、奴婢百人. 護兒招懷初附, 威惠兼舉. 璽書勞問, 前後相屬. 時智慧餘黨盛道延阻兵為亂, 護兒又討平之. 遷建州總管. 又與蒲山公李寬討平黟、歙逆黨汪文進, 進位柱國, 封永寧郡公. 文帝嘉其功, 使畫工圖其像以進. 十八年, 詔追入朝, 賜以宮女、寶刀、駿馬、錦綵等物, 仍留長子楷千牛備身, 使護兒還職.

仁壽初, 遷瀛州刺史, 以善政聞, 頻見勞勉, 煬帝嗣位, 被追入朝, 百姓攀戀, 累日不能出境, 詣闕上書致請者, 前後數百人. 帝謂曰：「昔國步未康, 卿為名將, 今天下無事, 又為良二千石, 可謂兼美矣.」仍除右驍衛大將軍, 尋遷左. 又改上柱國為光祿大夫, 徙右翊衛大將軍, 進封榮國公, 恩禮隆密, 朝臣無比. 大業六年, 車駕幸江都, 謂護兒曰：「衣錦晝遊, 古人所重, 卿今是也.」乃賜物二千段, 並牛酒, 令謁先人墓, 宴鄉裏父老. 仍令三品已上並集其宅, 酣飲盡日, 朝野榮之.

遼東之役, 以護兒為平壤道行軍總管, 兼檢校東萊郡太守, 率樓船指滄海. 入自浿水, 去平壤六十裏. 高麗主高元掃境內兵以拒之, 列陣數十裏. 諸將鹹懼, 護兒笑謂副將周法尚及軍吏曰：「吾本謂其堅城清野以待王師, 今來送死, 當殄之而朝食.」高元弟建驍勇絕倫, 率敢死數百人來致師. 護兒命武賁郎將費青奴及第六子左千牛整馳斬其首, 乃縱兵追奔, 直至城下, 俘斬不可勝計, 因破其郛, 營於城外, 以待諸軍. 高麗晝閉城門, 不敢出. [七]會宇文述等眾軍皆敗, 乃旋軍. 以功賜物五千段, 以第五子弘為杜城府鷹揚郎將, 以先封襄陽公賜其子整.

明年, 又出滄海道, 師次東萊, 會楊玄感反, 進攻洛陽, 護兒聞之, 召裨將周法尚等議旋軍討逆. 法尚等鹹以無敕, 不宜擅還, 再三固執不從. 護兒厲聲曰：「洛陽被圍, 心腹之疾. 高麗逆命, 猶疥癬耳. 公家之事, 知無不為, 專擅在吾, 當不關諸人也. 有沮議者, 軍法從事.」即日迴軍, 令子弘及整馳驛奏聞. 帝見弘等甚悅, 曰：「

汝父擅赴國難, 乃誠臣也.」授弘通議大夫, 整公路府鷹揚郎將, 乃降璽書於護兒曰：「公旋師之時, 是朕敕公之日, 君臣意合, 遠同符契. 梟此元惡, 期在不遙, 勒名太常, 非公而誰也！」於是護兒與宇文述破玄感於閿鄉, 斬平之. 還, 加開府儀同三司, 賜物五千段、黃金千兩、奴婢百人, 贈父法敏東陽郡太守、永寧縣公.

十一年, 又率師渡海, [八]破高麗奢卑等二城. 高麗舉國來戰, 護兒大破之. 將趣平壤, 高元震懼, 使執叛臣斛斯政詣遼東城下請降. 帝許之, 詔護兒旋軍. 護兒集眾軍謂曰：「三度出兵, 未能平賊. 此還也, 不可重來. 今高麗困弊, 野無青草, 以我眾戰, 不日剋之. 吾欲進兵, 徑圍平壤, 取其偽主, 獻捷而歸也.」於是拜表請行, 不肯奉詔. 長史崔君肅固爭之, 以為不可. 護兒曰：「賊勢破矣. 吾在閫外, 事合專決, 寧征得高元, 還而獲譴, 捨此成功, 所不能矣.」君肅告眾曰：「若從元帥, 違拒詔書, 必當奏聞.」諸將懼, 乃同勸還師, 方始奉詔. 及帝於雁門為突厥所圍, 將選精騎潰圍而出, 護兒及樊子蓋並固諫, 乃止.

十二年, 駕幸江都, 護兒諫曰：「自皇家受命, 將四十年, 薄賦輕徭, 戶口滋殖. 陛下以高麗逆命, 稍興軍旅, 百姓無知, 易為咨怨, 在外群盜, 往往聚結, 車駕遊幸, 深恐非宜. 伏願駐駕洛陽, 與時休息, 出師命將, 掃清群醜, 上稟聖算, 指日剋除. 陛下今幸江都, 是臣衣錦之地, 臣荷恩深重, 不敢專為身謀.」帝聞之. 厲色而起, 數日不得見. 後怒解, 方被引入, 謂曰：「公意乃爾, 朕復何望！」護兒因不敢言. 尋代宇文述為左翊衛大將軍.

及宇文化及構逆, 深忌之. 是日旦將朝, 見執. 護兒曰：「陛下今何在？」左右曰：「今被執矣.」護兒嘆曰：「吾備位大臣, 荷國重任, 不能肅清凶逆, 遂令王室至此, 抱恨泉壤, 知復何言！」乃遇害.

護兒重然諾, 敦交契, 廉於財利, 不事產業. 至於行軍用兵, 特多謀算, 每覽兵法, 曰：「此亦豈異人意也！」善撫士卒, 部分嚴明, 故鹹得其死力.

子十二人, 楷通議大夫, 弘金紫光祿大夫, 整左光祿大夫. 整尤驍勇, 善撫禦, 討擊群盜, 所向皆捷. 諸賊歌曰：「長白山頭百戰場, 十十五五把長鎗. 不畏官軍千萬眾, 只怕榮公第六郎.」至是, 並遇禍, 子姪死者十人, 唯少子恒、濟二人免.

樊子蓋字華宗, 廬江人也. 祖道則, 梁越州刺史. 父儒, 侯景之亂奔齊, 位仁州刺史.

子蓋仕齊, 位東海北陳二郡太守、員外散騎常侍, 封富陽侯. 周武帝平齊, 授儀同三司、郢州刺史. 隋文帝受禪, 以儀同領鄉兵, 後除樅陽太守. 平陳之役, 以功加上開府, 改封上蔡縣伯, 歷辰、嵩、齊三州刺史, 轉循州總管, 許以便宜從事. 十八年, 入朝, 奏嶺南地圖, 賜以良馬雜物, 加統四州, 令還任所, 遣光祿少卿柳謇之餞於灞上.

煬帝即位, 轉涼州刺史, 改授銀青光祿大夫、武威太守, 以善政聞. 大業三年, 入朝, 加金紫光祿大夫. 五年, 車駕西巡, 將入吐穀渾. 子蓋以彼多瘴氣, 獻青木香, 以禦霧露. 及帝還, 謂曰：「人道公清, 定如此不？」子蓋謝曰：「臣安敢清, 止是小心不敢納賄耳.」於是賜之口味百餘斛, 加右光祿大夫. 子蓋曰：「願奉丹陛.」帝曰：「公侍朕則一人而已, 委以西方, 則萬人之敵, 宜識此心.」六年, 帝避暑隴川宮, 又雲欲幸河西. 子蓋傾望鑾輿, 願巡郡境. 帝知之, 下詔慰勉之. 是歲, 朝於江都宮, 帝謂曰：「富貴不還故鄉, 真衣繡夜行耳.」因敕廬江郡設三千人會, 賜米麥六千石, 使謁墳墓, 宴故老, 當時榮之. 還除戶部尚書. 時處羅可汗及高昌王款塞, 復以子蓋檢校武威太守, 應接二蕃. 遼東之役, 攝左武衛將軍, 出長岑道. 後以宿衛不行. 加左光祿大夫. 其年, 帝還東都, 使子蓋涿郡留守.

九年, 駕復幸遼東, 命子蓋東都留守. 屬楊玄感作逆, 逼城, 子蓋遣河南贊務裴弘策逆擊之, 反為所敗, 遂斬弘策以徇. 國子祭酒楊汪小不恭, 子蓋又將斬之. 汪拜謝, 頓首流血, 久乃釋免. 於是三軍莫不戰慄, 將吏無敢仰視. 玄感每盡銳攻城, 子蓋徐設備禦, 至輒摧破. 會來護等救至, 玄感乃解去. 子蓋凡所誅殺萬人. [九]又檢校河南內史. 車駕至高陽, 追詣行在所, 帝勞之, 以比蕭何、寇恂, 加光祿大夫, 封建安侯, 賜女樂五十人. 謂曰：「朕遣越王留守東都, 示以皇枝盤石, 社稷大事, 終以委公. 特宜持重, 戈甲五百人而後出, 此勇夫重閉之義. 無賴不軌者, 便誅鋤之, 凡可施行, 無勞形跡. 今為公別造玉麟符, 以代銅獸.」又指越、代二王曰：「今以二孫委公與衛文昇耳. 宜選貞良宿德有方幅者教習之.」於是賜以良田、甲第.

十年, 駕還東都, 帝謂子蓋曰：「玄感之反, 神明故以彰公赤心耳. 析珪進爵, 宜有令謨.」是日進爵為濟公, 言其功濟天下, 特為立名, 無此郡國也. 後與蘇威、宇文述陪宴積翠池, 帝親以金盃屬子蓋酒, 曰：「良算嘉謀, 俟公後動, 即以此盃賜公, 用為永年之瑞.」

十一年, 從駕至雁門, 為突厥所圍. 帝欲選精騎潰圍出, 子蓋及來護諫, 因垂泣：「願暫停遼東之役, 以慰眾望. 聖躬親出慰撫, 厚為勳格, 人心自奮, 不足為憂.」帝從之. 後援兵至, 虜乃去. 納言蘇威追論勳格太重, 宜在斟酌. 子蓋執奏不宜失信. 帝曰：「公欲收物情邪？」子蓋默然不敢對.

從駕還東都. 時絳郡賊敬槃陀、柴保昌等阻兵數萬, 汾、晉苦之, 詔子蓋進討. 時人物殷阜, 子蓋善惡無所分別, 汾水北村塢盡焚之. 百姓大駭, 相率為盜. 其歸首者, 無少長悉坑之. 擁數萬眾, 經年不能破賊, 詔徵還. 又將兵擊宜陽賊, 以疾停, 卒於東京. 上悲傷者久之, 顧黃門侍郎裴矩曰：「子蓋臨終何語？」矩曰：「子蓋病篤, 深恨雁門之恥.」帝聞之歎息, 令百官就弔, 贈開府儀同三司, 諡曰景. 會葬萬餘人. 武威人吏聞其死, 莫不嗟痛, 立碑頌德.

子蓋無他權略, 在軍持重, 未嘗負敗, 蒞官明察, 下莫敢欺. 嚴酷少恩, 果於殺戮, 臨終之日, 見斷頭鬼前後重遝, 為之厲雲.

周羅□字公布, 九江尋陽人也. 公法暠, 仕梁, 至南康內史、臨蒸縣侯.

羅□年十五, 善騎射, 好鷹狗, 任俠放蕩, 收聚亡命, 陰習兵書. 從祖景彥誡之曰：「吾世恭謹, 汝獨放縱, 若不喪身, 必將滅吾族.」羅□終不改. 仕陳, 為句容令. 後從大都督吳明徹與齊師戰於江陽, 為流矢中左目. 齊師之圍明徹於宿預也, 諸軍相顧, 莫有鬥心. 羅□躍馬突進, 莫不披靡. 太僕卿蕭摩訶副之, 斬首不可勝計. 進師徐州, 與周將梁士彥戰於彭城, 摩訶臨陣墮馬, 羅□進救之於重圍之內, 勇冠三軍. 明徹之敗, 羅□全眾而歸. 後以軍功除右軍將軍, 封始安縣伯, 總檢校揚州中外諸軍事. 賜金銀三千兩, 盡散之將士, 分賞驍雄. 陳宣帝深歎美之. 出為晉陵太守, 進爵為侯. 後除使持節、都督豫章十郡諸軍事、豫章內史. 獄訟庭決, 不關吏手, 人懷其惠, 立碑頌德.

至德中, 除持節、都督南州諸軍事. [一０]江州司馬吳世興密奏羅□甚得人心, 擁眾嶺表, 意在難測. 陳主惑焉. 蕭摩訶、魯廣達等保明之. 外有知者, 或勸其反, 羅□拒絕之. 還除太子左衛率, 信任愈重, 時參宴席. 陳主曰：「周左率武將, 詩每前成, 文士何為後也？」都官尚書孔範曰：「周羅□執筆製詩, 還如上馬入陣, 不在人後.」自是益見親禮.

及隋伐陳, 羅□都督巴峽緣江諸軍事以拒秦王俊. 及陳主被禽, 上江猶不下, 晉王廣遣陳主手書命之. 羅□與諸將大臨三日, 放兵士散, 然後乃降. 文帝慰喻之, 許以富貴. 羅□垂泣對曰：「本朝淪亡, 臣無節可紀. 陛下所賜, 獲全為幸, 富貴榮祿, 非臣所望.」帝甚器之. 賀若弼謂曰：「聞公郢、漢捉兵, 即知揚州可得. 王師利涉, 果如所量.」羅□答曰：「若得與公周旋, 勝負未可知也.」其年秋, 拜上儀同三司, 鼓吹送之於宅. 先是, 陳裨將羊翔歸降, 使為鄉導, 位至開府, 班在羅□上. 韓禽於朝堂戲之曰：「不知機變, 位在羊翔下.」羅□答曰：「昔在江南, 久承令問, 謂公天下節士. 今日所言, 殊匪人臣之論.」禽有愧色. 歷豳、涇二州刺史, 並有能名.

開皇十八年, 征遼東, 徵為水軍總管. 自東萊汎海趣平壤城, 遭風, 船多漂沒, 無功而旋. 十九年, 突厥達頭可汗犯塞, 從楊素致討, 羅□先登, 大破之. 進大將軍. 仁壽元年, 入為東宮右虞候率, 賜爵義寧郡公. 轉右衛率.

煬帝即位, 授右武候大將軍, 副楊素討平漢王諒, 進授上大將軍. 及陳主卒, 羅□請一臨哭, 帝許之. 衰絰送至墓, 葬還, 釋服而後入朝. 帝甚嘉尚之, 世論稱其有禮. 時諒餘黨據絳、晉等三州未下, 詔羅□行晉、絳、呂三州諸軍事, 進兵圍之. 中流矢, 卒. 送柩還京, 行數裏, 無故輿馬自止, 策之不動, 有飄風旋遶焉. 絳州長史郭雅稽首祝曰：「公恨小寇未平邪？尋即除殄, 無為戀恨.」是時風靜馬行, 見者莫不悲歎. 其年七月, 子仲隱夢羅□曰：「我明日當戰.」其靈坐所有弓箭刀劍無故自動, 若人帶持之狀. 絳州城陷, 是其日也. 贈柱國、右翊衛大將軍, 諡曰壯. 子仲安, 位上開府.

周法尚字德邁, 汝南安成人也. 祖靈起, 梁廬、桂二州刺史. 父炅, 定州刺史、平北將軍.

法尚少果勁, 有風概, 好讀兵書. 其父卒後, 監定州事, 督父本兵. 數有戰功, 為散騎常侍, 領齊昌郡事, 封山陰縣侯. 既而其兄武昌縣公法僧代為定州刺史. 法尚與長沙王叔堅不相能, 叔堅言其將反. 陳宣帝執禁法僧, 發兵欲取法尚. 其下將吏皆勸之歸北, 法尚未決. 長史殷文則曰：「樂毅所以辭燕, 良不獲已也.」法尚遂歸周, 拜開府、順州刺史, 封歸義縣公, 賜良馬五匹、女妓六人、綵物五百段, 加以金帶. 陳將樊猛濟江討之, 法尚遣部曲督韓朗詐為背己奔陳, 偽告猛曰：「法尚部兵不願降北, 若得軍來, 必無鬥者.」猛引師急進. 法尚設奇兵, 大敗之, 猛僅以身免.

隋文帝為丞相, 司馬消難作亂, 陰遣上開府段珣攻圍之. 外無救援, 法尚棄城走. 消難虜其母弟及家累三百人歸陳. 及文帝受禪, 拜巴州刺史, 破三□叛蠻, 復從柱國王誼擊走陳寇. 遷衡州總管, 改封譙郡公. 後上幸洛陽, 召之, 賜金鈿酒鍾一雙、綵五百段、良馬十五匹、奴婢三百口, 給鼓吹一部. 法尚固辭, 上曰：「公有大功於國, 特給鼓吹者, 欲公卿知朕之寵公也.」轉黃州總管, 使經略江南. 及伐陳之役, 以行軍總管隸秦孝王. 轉鄂州刺史, 遷永州總管, 安集嶺南, 仍給黃州兵三千五百人為帳內. 前後賞賜甚厚. 轉桂州總管, 仍嶺南道安撫大使. 後數年入朝, 以本官宿衛. 未幾, 桂州人李光仕反, 令法尚與上柱國王世積討之. 法尚發嶺南兵, 世積徵嶺北軍, 俱會尹州. 世積所部多遇瘴, 不能進, 頓於衡州. 法尚獨討之, 捕得其弟光略、光度, 追斬光仕, 平之. 仁壽中, 遂州獠叛, 復以行軍總管討平之. 嶲州烏蠻反, 詔法尚便道討擊破之. 軍還, 檢校潞州事.

煬帝嗣位, 轉雲州刺史, 遷定襄太守, 進金紫光祿大夫. 時帝幸榆林, 法尚朝於行宮. 內史令元壽言於帝曰：「漢武出塞, 旌旗千裏. 今禦營外, 請分為二十四軍, 日別遣一軍發, 相去三十裏, 旗幟相望, 鉦鼓相聞, 首尾連注, 千裏不絕.」法尚曰：「兵亙千裏, 動間山穀, 卒有不虞, 四分五裂, 腹心有事, 首尾未知. 雖有故事, 此取敗道也.」帝不懌曰：「卿以為如何？」法尚曰：「請為方陣, 四面外拒, 六宮及百官家口並住其間. 若有變, 當頭分抗, 車為壁壘, 重設鉤陳, 此與據城何異？臣謂牢固萬全策也.」帝曰：「善.」因拜左武衛將軍.

明年, 黔安夷向思多反, 殺將軍鹿願, 圍太守蕭造. 法尚與將軍李景分路討之, 法尚破思多於清江. 及還, 從討吐穀渾, 別出松州道, 逐捕亡散, 至於青海. 出為燉煌太守, 遷會寧太守.

遼東之役, 以舟師指朝鮮道. 會楊玄感反, 與宇文述、來護等破之. 以功進授右光祿大夫. 時齊郡人王薄、孟讓等為盜, 保長白山, 法尚頻擊破之. 明年, 復臨滄海, 在軍遇疾卒. 贈武衛大將軍, 諡曰僖. 有子六人, 紹範最知名.

衛玄字文昇, 河南洛陽人也. 祖悅, 魏司農卿. 父摽, 侍中、左武衛大將軍.

玄少有器識, 周武帝在藩, 引為記室. 遷給事上士, 襲爵興勢公. 武帝親總萬機, 拜益州總管長史, 賜以萬釘寶帶. 稍遷開府儀同三司、太府中大夫, 攝內史事, 仍領京兆尹, 稱為強濟.

隋文帝作相, 檢校熊州事. 及受禪, 遷淮州總管, 進封同軌郡公, 坐事免. 未幾, 拜嵐州刺史. 會起長城之役, 詔玄監督之. 後為衛尉少卿. 仁壽初, 山獠作逆, 以玄為資州刺史以鎮撫之. 玄既到官, 時獠攻圍大牢鎮, 玄單騎造其營, 謂群獠曰：「我是刺史, 銜天子詔安養汝等, 汝等勿驚.」諸賊莫敢動. 於是說以利害, 渠帥感悅, 解兵歸附者十餘萬口. 文帝大悅, 賜縑二千匹, 除遂州總管, 仍令劍南安撫.

煬帝即位, 復徵為衛尉卿. 夷獠攀戀, 數百裏不絕. 及與之決, 並揮涕而去. 遷工部尚書. 後拜魏郡太守, 尚書如故. 未幾, 拜右候衛大將軍, 檢校左候衛事. 轉刑部尚書. 遼東之役, 檢校右禦衛大將軍, 帥師出增地道. 時諸軍多不利, 玄獨全眾而還. 拜金紫光祿大夫.

九年, 駕幸遼東, 使玄與代王侑留守京師, 拜為京兆內史, 尚書如故, 許以便宜從事, 敕代王待以師傅禮. 會楊玄感圍東都, 玄率步騎七萬援之. 至華陰, 掘楊素塚, 焚其骸骨, 夷其塋域, 示士卒以必死. 既出潼關, 議者恐崤函有伏兵, 請於陝縣沿流東下, 直趨河陽, 以攻其背. 玄曰：「此計非豎子所及也.」乃鼓行而進. 既度函穀, 卒如所量. 乃遣武賁郎將張峻為疑軍於南道, 玄以大兵直趨城北. 玄感逆拒之, 且戰且行, 屯軍金穀. 於軍中掃地而祭文帝曰：「若社稷靈長, 宜令醜徒冰碎；如或大運去矣, 幸使老臣先死.」詞氣激揚, 三軍莫不涕咽. 時眾寡不敵, 與賊頻戰不利, 死傷太半. 玄苦戰, 賊稍卻, 進屯北芒. 會宇文述、來護等援兵至, 玄感西遁. 玄遣通議大夫斛斯萬善、監門直閤龐玉前鋒追之, 及於閿鄉, 與宇文述等合擊破之. 車駕至高陽, 徵詣行在所. 帝勞之曰：「社稷臣也. 使朕得無西顧之憂.」進右光祿大夫, 賜以良田、甲第, 資物钜萬. 還鎮京師, 帝謂曰：「關右之任, 一委於公. 公安, 社稷乃安；公危, 社稷亦危. 出入須有兵衛, 坐臥恒宜自牢也. 今特給千兵, 以充侍從.」與樊子蓋俱賜以玉麟符, 以代銅獸.

十一年, 詔玄撫關中. 時盜賊蜂起, 百姓飢饉, 玄竟不能救恤. 而官方壞亂, 貨賄公行. 自以年老, 上表乞骸骨, 帝遣內史舍人封德彝馳喻之曰：「京師國本, 宗廟園陵所在, 藉公臥以鎮之.」玄乃止. 義師入關, 自知不能守, 憂懼稱疾, 不知政事. 城陷, 歸於家. 義寧中, 卒.

子孝則, 位通事舍人、兵部承務郎. 卒.

劉權字世略, 彭城豐人也. 祖軌, 齊羅州刺史.

權少有俠氣, 重然諾, 藏亡匿死, 吏不敢過門. 後更折節好學, 動循法度. 仕齊, 位行臺郎中. 齊亡, 周武帝以為假淮州刺史. 開皇中, 以車騎將軍領鄉兵. 後從晉王廣平陳, [一一]進授開府儀同三司. 宋國公賀若弼甚禮之. 十二年, 拜蘇州刺史, 賜爵宋城縣公. 時江南初平, 權撫以恩信, 甚得人和. 煬帝嗣位, 拜衛尉卿, 進位銀青光祿大夫.

大業五年, 從征吐穀渾, 權出伊吾道, 逐賊至青海, 乘勝至伏俟城. 帝復令權過曼頭、赤水, 置河源郡、積石鎮, 大開屯田, 留鎮西境. 在邊五年, 諸羌懷附, 貢賦歲入, 吐穀渾餘燼遠遁, 道路無壅. 徵拜司農卿, 加金紫光祿大夫.

尋為南海太守. 行至鄱陽, 會群盜起, 不得進, 詔權召募討之. 權率兵遇賊, 不戰, 先乘單舸詣賊營, 說以利害. 群賊感悅, 一時降附. 帝聞而嘉之. 及至南海, 甚有異政. 數歲, 遇盜賊群起, 群豪多願推權為首, 權竟固守以拒之. 子世徹又密遣人齎書詣權, 稱四方擾亂, 諷令舉兵. 權召集佐僚, 對斬其使, 竟無異圖, 守之以死. 卒官.

世徹倜儻不羈, 頗為時人所許. 大業末, 群雄並起, 世徹所至處輒見忌, 多拘禁之, 後竟為兗州賊帥徐圓朗所殺.

權從叔烈, 字子將, 美容儀, 有器局, 位鷹揚郎將. 有子德威, 知名於世.

李景字道興, 天水休官人也. 公超, 周應、戎二州刺史.

景容貌奇偉, 膂力過人, 美鬚髯, 驍勇善射. 平齊之役, 頗有功, 授儀同三司. 後以平尉遲迥, 進位開府, 賜爵平寇縣公. 隋開皇九年, 以行軍總管從王世積伐陳, 以功進上開府. 及高智慧等反, 復以行軍總管從楊素擊之, 還授鄜州刺史. 十七年, 遼東之役, [一二]為馬軍總管. 及還, 配事漢王. 文帝奇其壯武, 使袒而觀之, 曰：「

卿相表當位極人臣.」尋從史萬歲擊突厥於大斤山, 別路邀賊, 大破之. 後與上明公楊紀送義城公主於突厥, 至恒安, 遇突厥來寇. 時代州總管韓洪為虜所敗, 景率所領數百人力戰三日, 殺虜甚眾. 改授韓州刺史, 以事王故, 不之官.

仁壽中, 檢校代州總管. 漢王諒作亂, 景發兵拒之. 諒頻遣劉嵩、喬鐘葵等攻之, 景率士卒殊死戰, 屢挫賊鋒. 司馬馮孝慈、司法參軍呂玉並驍勇善戰, 儀同三司侯莫陳乂多謀畫, 工拒守之術. 景推誠此三人, 無所關預, 唯在閤持重, 時出撫循而已. 及朔州總管楊義臣援兵至, 合擊大破之. 先是, 府內井中甃上生花如蓮, 並有龍見, 時變為鐵馬甲士. 又有神人長數丈見城下, 跡長四尺五寸. 景問巫者, 巫者曰：「此不祥之物, 來食血耳.」景大怒, 推出之. 旬日而兵至, 死者數萬. 景尋被徵, 進柱國, 拜右武衛大將軍, 賜女樂一部, 加以珍物.

景智略非所長, 而忠直為時所許, 帝甚信之. 又擊破叛蠻向思多. 明年, 擊吐穀渾於青海, 破之, 進位光祿大夫. 五年, 車駕西巡, 至天水, 景獻食於帝. 帝曰：「公, 主人也.」賜坐齊王暕上. 至隴川宮, 帝將大獵, 景與左武衛大將軍郭衍俱有難色, 為人奏. 帝大怒, 令□之, 竟以坐免. 歲餘, 復位, 與宇文述等參掌選舉. 明年, 攻高麗武列城, 破之, 賜爵苑丘侯. 八年, 出渾彌道. 九年, 復出遼東. 及旋, 使景殿, 高麗追兵大至, 景擊走之. 進爵滑國公. 楊玄感之反, 朝臣子弟多預焉, 景獨無關涉. 帝曰：「公誠直天然, 我梁棟也.」賜以美女. 帝每呼李大將軍而不名, 見重如此.

十二年, 帝令景營遼東戰具於北平, 賜禦馬一匹, 名師子□. 於時盜賊蜂起, 景遂召募, 以備不虞. 武賁郎將羅藝與景有隙, 誣景將反. 帝遣其子慰諭曰：「縱人言公闚天闕, 據京都, 吾無疑也.」後為高開道所圍, 獨守孤城, 士卒患腳腫死者十六七, 景撫循之, 一無離叛. 遼東軍資多在其所, 粟帛山積, 景無所私焉. 及帝崩於江都, 遼西太守鄧暠救之, 遂歸柳城. 將還幽州, 遇賊見害. 契丹、靺鞨素感其恩, 聞之莫不流涕；幽、燕人士, 於今傷惜之. 子世謨.

薛世雄字世英, 本河東汾陰人也. 其先寓居敦煌. 父回, 字道弘, 仕周, 位涇州刺史. 開皇初, 封舞陰郡公, 領漕渠監.

世雄兒童時與群輩戲, 輒畫地為城郭, 令諸兒為攻守勢, 不從令者輒撻之, 諸兒畏憚, 莫不齊整. 其父見而奇之, 謂人曰：「此兒當興吾家.」年十七, 從周武帝平齊, 以功拜帥都督. 隋開皇中, 累遷右親衛車騎將軍.

煬帝嗣位, 為右監門郎將. 從征吐穀渾, 進位通議大夫. 世雄性廉慎, 行軍破敵之處, 秋毫無犯, 帝由是嘉之. 帝嘗謂群臣曰：「欲舉好人, 諸君識否？」鹹曰：「不測聖心.」帝曰：「我欲舉薛世雄.」群臣皆稱善. 於是超拜右翊衛將軍. 歲餘, 為玉門道行軍大將軍, [一三]與突厥啟人可汗連兵擊伊吾. 師次玉門, 啟人背約, 兵不至. 世雄孤軍度磧. 伊吾懼, 請降. 世雄遂於漢舊伊吾城東築城, 號新伊吾, 留銀青光祿大夫王威鎮之而還. 進位正議大夫.

遼東之役, 為沃沮道軍將, 與宇文述同敗績於平壤. 還次白石山, 為賊所圍百餘重, 四面矢下如雨. 世雄以羸師為方陣, 選勁騎二百縱擊, 破之而還. 所亡失多, 竟坐免. 明年, 帝復征遼東, 拜右候衛將軍, 兵指蹋頓道. 軍至烏骨城, 會楊玄感反, 班師. 帝至柳城, 以世雄為東北道大使, 行燕郡太守, 鎮懷遠.

十年, 復從帝至遼東, 遷左禦衛大將軍, 仍領涿郡留守. 未幾, 李密逼東都, 詔世雄率幽、薊精兵將擊之. 次河間, 營於城南, 竇建德率精銳數百, 夜來襲之. 大敗. 世雄與左右數十騎遁入河間城, 慚恚發病, 歸涿郡, 卒.

子萬述、萬淑、萬鈞、萬徹、萬備, 並以驍武知名.

論曰：段文振有周之日, 早以武毅見知, 隋氏之初, 又以幹力受委, 任兼文武, 稱為諒直. 其高位厚秩, 非虛致也. 來護幼懷倜儻, 猛概抑揚, 晚致勤王, 驅馳畢力. 樓船制勝, 掃勍敵如拾遺；閿鄉討亂, 翦兇魁如摧朽. 位班上將, 顯居大國, 道消遘難, 忠至不渝, 惜矣！子蓋雅有幹局, 質性方嚴, 見義而勇, 臨機能斷, 保全邦邑, 勤亦懋哉！羅□忠亮之性, 所在稱重, 送往之節, 義感人臣, 死而有知, 乃結草之義. 法尚征伐四夷, 亦足嘉焉. 文昇東都解圍, 頗亦宣力, 西京居守, 政以賄成, 鄙哉, 鄙哉, 夫何足數！劉權淮楚舊族, 雄名早著, 時逢擾攘, 任等尉佗, 遂能拒子邪言, 足驗誠臣之節. 李、薛並以驍武之用, 當於有事之秋, 致茲富貴, 可謂自取. 時迍遭躓, 良有命乎！校勘記

[一]　將拜柱國以讒毀獲譴因授上儀同　隋書卷六０段文振傳, 「

柱國」作「高秩」. 按周末柱國之下有上大將軍、大將軍、上開府、開府, 方至上儀同, 相差甚遠, 不應擬拜柱國, 忽降作上儀同. 疑當從隋書.

[二]　遂北至居延塞　隋書「遂」作「逐」. 「遂」當是「逐」之形訛.

[三]　上表以為遼東小醜　諸本脫「東」字, 據隋書、通志卷一六三段文振傳補.

[四]　本南陽新野人漢中郎將歙十八世孫也　李慈銘雲：「隋書卷六四但雲江都人, 此因唐高宗初護兒之子恒、濟兄弟方貴, 故本其家牒所敘耳. 傳文亦較隋書詳幾倍之.」

[五]　武子宗族數百家　諸本脫「族」字, 據通志卷一六三來護兒傳補.

[六]　及開皇初宇文忻賀若弼等鎮廣陵　按本書卷六０、隋書卷四０宇文忻傳, 忻於破尉遲迥後, 即未任外官, 從無鎮廣陵之事. 疑宇文忻乃於顗之誤. 於顗於周末任吳州總管, 直至隋初. 見本書卷二三、隋書卷六０於顗傳. 吳州即在廣陵. 賀若弼是繼其後任. 此二人重用來護兒, 較為可信.

[七]　高元弟建驍勇至閉城門不敢出　隋書敘此戰役, 言來護兒先破高麗軍, 嗣以軍紀不整, 因而敗退. 北史諱敗為勝, 當是採自來氏家傳. 又高建(隋書作建武)至唐初為高麗王, 未嘗被殺.

[八]　十一年又率師渡海　隋書作「十年」. 按本書卷十二隋煬帝紀, 煬帝第三次攻高麗在大業十年. 此作「十一年」誤.

[九]　子蓋凡所誅殺萬人　隋書卷六三、通志卷一六三樊子蓋傳作「數萬人」.

[一０]除持節都督南州諸軍事　諸本「州」作「川」, 隋書卷六五周羅□傳作「州」. 按「南州」指嶺南諸州, 下文言「擁眾嶺表」可證. 今據改.

[一一]以車騎將軍領鄉兵後從晉王廣平陳　南、北、汲、殿四本「兵後」作「典兵」, 百衲本作「典後」, 隋書卷六三、通志卷一六三劉權傳作「兵後」. 按作「典兵」、「典後」都不可通, 今後隋書、通志改.

[一二]十七年遼東之役　按隋遣漢王諒及高熲等攻高麗, 事在開皇十八年. 見隋書卷二高祖紀、卷四一高熲傳. 此作「十七年」, 誤.

[一三]為玉門道行軍大將軍　隋書卷六五薛世雄傳「將」下無「軍」字. 按通鑑卷一八一紀遼東之役置二十四軍, 「每軍大將、亞將各一人」. 疑「行軍大將」即「行軍總管」之改名. 「軍」字當是誤衍.

北史卷七十七 列傳第六十五

裴政　李諤　鮑宏　高構　榮毗　陸知命　梁毗　柳彧　趙綽　杜整

裴政字德表, 河東聞喜人也. 祖邃, 父之禮, 並南史有傳.

政幼聰明, 博聞強記, 達於從政, 為當世所稱. 仕梁, 以軍功封為夷陵侯, 給事黃門侍郎. 及魏軍圍荊州, 政在外見獲, 蕭察謂政曰：「我, 武皇帝之孫, 不可為爾君乎？爾何煩殉身於七父. 若從我計, 則貴及子孫, 不然, 分腰領矣.」鎖之, 送至城下, 使謂元帝曰：「王僧辯聞臺城破, 已自為帝. 王琳孤弱, 不能復來.」政許之. 既而告城中曰：「援兵大至, 吾以間使被禽, 當以碎身報國.」監者擊其口, 終不易辭. 察怒, 命趣行戮. 蔡大業諫曰：「此人之望也, 殺之, 則荊州不可下.」因得釋. 會江陵平, 與城中朝士俱送京師.

周文聞其忠, 授員外散騎侍郎, 引入相府. 命與盧辯依周禮建六官, 並撰次朝儀, 車服器用, 多遵古禮, 革漢、魏之法, 事並施行. 尋授刑部下大夫, 轉少司憲. 政明習故事, 又參定周律. 能飲酒, 至數鬥不亂. 簿案盈幾, 剖決如流, 用法寬平, 無有冤濫. 囚徒犯極刑者, 乃許其妻子入獄就之, 至冬, 將行決, 皆曰：「裴大夫致我於死, 死無所恨.」又善鐘律, 嘗與長孫紹遠論樂, 事在紹遠傳.

隋開皇元年, 為率更令, 加上儀同三司. 詔與蘇威等修定律令. 採魏、晉刑典, 下至齊、梁, 沿革輕重, 取其折衷. 同撰著者十餘人, 凡疑滯不通, 皆取決於政. 進位散騎常侍, 轉左庶子. 多所匡正, 見稱純愨, 東宮凡有大事, 皆以委之. 右庶子劉榮, 性甚專固. 時武職交番, 通事舍人趙元愷作辭見帳, 未及成. 太子再三催促, 榮令元愷口奏, 不須造帳. 及奏, 太子問：「名帳安在？」元愷雲：「稟承劉榮, 不聽造帳.」太子即以詰榮, 榮便拒諱, 太子付政推問. 未及奏狀, 阿附榮者先言於太子曰：「政欲陷榮, 推事不實.」太子召責之, 政曰：「凡推事有兩, 一察情, 一據證, 審其曲直, 以定是非. 臣察榮位高任重, 縱實語元愷, 蓋是纖介之愆, 計不須諱. 又察元愷, 受制於榮, 豈敢以無端之言妄相點累. 二人之情, 理正相似. 元愷引左衛率崔蒨等證, 蒨款狀悉與元愷符同. 察情既敵, 須以證定. 臣謂榮語元愷非虛.」太子亦不罪榮, 而稱政平直.

政好面折人短, 而退無後言. 時雲定興數入侍太子, 為奇服異器, 進奉後宮, 又緣女寵, 來往無節. 政數切諫, 太子不納. 政謂定興曰：「公所為不合禮度. 又元妃暴薨, 道路籍籍, 此於太子非令名也. 願公自引退, 不然將及禍.」定興怒, 以告太子, 太子益疏政.

由是出為襄州總管, 妻子不之官, 所受秩奉, 散給僚吏. 人犯罪者, 陰悉知之, 或竟歲不發, 至再三犯, 乃因都會時, 於眾中召出, 親案其罪, 五人處死, 流、徒者甚眾. 合境惶懾, 令行禁止, 稱為神明. 爾後不修囹圄, 殆無諍訟. 卒於官. 著承聖實錄十卷. 及太子廢, 文帝追憶之曰：「向遣裴政、劉行本在, 共匡弼之, 猶應不令至此.」

子南金, 位膳部郎, 學涉有文藻, 以輕財貴義稱.

李諤字士恢, 趙郡人也. 博學解屬文. 仕齊, 為中書舍人, 有口辯, 每接對陳使. 周平齊, 拜天官都上士. 諤見隋文帝有帝王志操, 深自結納. 及帝為丞相, 甚見親待, 訪以得失. 時兵革屢動, 國用虛耗, 諤上重穀論以諷焉. 帝納之. 及受禪, 歷比部、考功二曹侍郎, 賜爵南和伯. 諤性公方, 明時務. 遷書侍禦史. 上謂群臣曰：「朕昔為大司馬, 每求外職, 李諤陳十二策, 苦勸不許, 朕遂決意在內. 今此事業, 諤之力也.」賜物二千段.

諤見禮教彫弊, 公卿薨亡, 其愛妾侍婢, 子孫輒嫁賣之, 遂成風俗. 乃上書曰：「臣聞追遠慎終, 人德歸厚, 三年無改, 方稱為孝. 如聞大臣之內, 有父祖亡沒, 日月未久, 子孫無賴, 引其妓妾, 嫁賣取財. 有一於此, 實損風化. 妾雖微賤, 親承衣履, 服斬三年, 古今通式. 豈容遽褫衰絰, 強傅鉛華, 泣辭靈幾之前, 送付他人之室？凡在見者, 猶致傷心, 況乎人子, 能堪斯忍！復有朝廷重臣, 位望通貴, 平生交舊, 情若弟兄. 及其亡沒, 杳同行路, 朝聞其死, 夕規其妾, 方便求娉, 以得為限. 無廉恥之心, 棄友朋之義. 且居家理務, 可移於官, 既不正私, 何能贊務？」上覽而嘉之. 五品已上妻妾不得改醮, 始於此也.

諤又以時文體尚輕薄, 流宕忘反, 上書曰：

臣聞古先哲王之化人也, 必變其視聽, 防其嗜慾, 塞其邪放之心, 示以淳和之路. 五教六行, 為訓人之本, 詩、書、禮、易, 為道義之門. 故能家復孝慈, 人知禮讓, 正俗調風, 莫大於此. 其有上書獻賦, 制誄鐫銘, 皆以褒德序賢, 明勳證理. 苟非懲勸, 義不徒然.

降及後代, 風教漸落. 魏之三祖, 更尚文詞, 忽君人之大道, 好彫蟲之小藝. 下之從上, 有同影響, 競騁文華, 遂成風俗. 江左齊、梁, 其弊彌甚, 貴賤賢愚, 唯務吟詠. 遂復遺理存異, 尋虛逐微, 競一韻之奇, 爭一字之巧. 連篇累牘, 不出月露之形, 積案盈箱, 唯是風雲之狀. 世俗以此相高, 朝廷據茲擢士. 祿利之路既開, 愛尚之情愈篤. 於是閭裏童昏, 貴遊總丱, 未窺六甲, 先製五言. 至如羲皇、舜、禹之典, 伊、傅、周、孔之說, 不復關心, 何嘗入耳. 以傲誕為清虛, 以緣情為勳績, 指儒素為古拙, 用詞賦為君子. 故文筆日繁, 其政日亂, 良由棄大聖之軌模, 構無用以為用也. 捐本逐末, 流遍華壤, 遞相師祖, 久而愈扇.

及大隋受命, 聖道聿興, 屏黜浮詞, 遏止華偽. 自非懷經抱質, 志道依仁, 不得引預搢紳, 參廁纓冕. 開皇四年, 普詔天下, 公私文翰, 並宜實錄. 其年九月, 泗州刺史司馬幼之文表華豔, 付所司推罪. 自是公卿大臣鹹知正道, 莫不鑽仰墳素, 棄絕華綺, 擇先王之令典, 行大道於茲世.

如聞外州遠縣, 仍踵弊風, 選吏舉人, 未遵典則. 宗黨稱孝, 鄉曲歸仁, [一]學必典謨, 交不苟合, 則擯落私門, 不加收齒；其學不稽古, 逐俗隨時, 作輕薄之篇章, 結朋黨而求譽, 則選充吏職, 舉送天朝. 蓋由縣令、刺史, 未行風教, 猶挾私情, 不存公道. 臣既忝憲司, 職當糾察. 若聞風即劾, 恐掛網者多, 請勒有司, 普加搜訪, 有如此者, 具狀送臺.

諤又以當官者好自矜伐, 復上奏具陳其弊, 請加罪黜, 以懲風軌. 上以諤前後所奏頒示天下, 四海靡然向風, 深革其弊. 諤在職數年, 務存大體, 不尚嚴猛, 由是無剛謇之譽, 而潛有匡正之志.

邳公蘇威以臨道店舍, 乃求利之徒, 事業汙雜, 非敦本之義. 遂奏約遣歸農. 有願依舊者, 在所州縣, 錄附巿籍, 仍撤毀舊店, 並令遠道, 限以時日. 時逢冬寒, 莫敢陳訴. 諤因別使, 見其如此, 以農工有業, 各附所安, 逆旅之與旗亭, 自古非同一概, 即附巿籍, 於理不可. 且行旅之所依託, 豈容一朝而廢？徒為勞擾, 於事非宜. 遂專決之, 並令依舊. 使還詣闕, 然後奏聞. 文帝善之曰：「體國之臣, 當如此矣.」

以年老, 出拜通州刺史, 甚有惠政, 人夷悅服. 卒官.

四子. 世子大方襲爵, 最有才器. 大業初, 判內史舍人. 次大體、大鈞, 並位尚書郎.

鮑宏字潤身, 東海郯人也. 父機, 以才學知名. 仕梁, 位書侍禦史.

宏七歲而孤, 為兄泉之所愛育. 年十二, 能屬文, 嘗和湘東王繹詩, 繹嗟賞不已, 引為中記室. 累遷通直散騎侍郎. 江陵平, 歸於周, 明帝甚禮之, 引為麟趾殿學士. 累遷遂伯下大夫. 與杜子暉聘陳, 謀伐齊, 陳遂出兵度江以侵齊. [二]帝嘗問宏取齊策, 宏以為「先皇往日, 出師洛陽, 彼有其備, 每不克捷. 如臣計者, 進兵汾、潞, 直掩晉陽, 出其不虞, 以為上策.」帝從之. 及定山東, 除小禦正, 賜爵平遙縣伯, 加儀同.

隋文帝作相, 奉使山南. 會王謙舉兵於蜀, 路次潼州, 為謙將達奚惎所執, 逼送成都, 竟不屈節. 謙敗, 馳傳入京, 文帝嘉之, 賜以金帶. 及受禪, 加開府, 進爵為公. 歷利、邛二州刺史, 秩滿還京. 時有尉義臣者, 其父崇不從尉遲迥, 後復與突厥戰死. 上嘉之, 將賜姓金氏, 訪及群下. 宏曰：「昔項伯不同項羽, 漢高賜其姓劉氏, 秦真父能死難, 魏武賜姓曹氏. 請賜以皇族.」帝曰：「善.」因賜義臣姓楊.

後授均州刺史, 以目疾免, 卒於家.

初, 周武帝敕宏修皇室譜一部, 分為帝緒、疏屬、賜姓三篇. 有集十卷, 行於世.

高構字孝基, 北海人也. 性滑稽多智, 辯給過人, 好讀書, 工吏事. 仕齊, 歷蘭陵、平原二郡太守. 齊滅, 周武帝以為許州司馬.

隋文帝受禪, 累遷戶部侍郎. 時內史侍郎晉平東與兄子長茂爭嫡, 尚書省不能斷, 朝臣三議不決. 構斷而合理, 上以為能, 召入內殿, 勞之曰：「我聞尚書郎上應列宿, 觀卿才識, 方知古人之言信矣. 嫡庶者, 禮教之所重, 我讀卿判數遍, 詞理愜當, 意所不能及也.」賜米百石. 由是知名.

馮翊武鄉女子焦氏既□又聾, 嫁之不售. 嘗樵菜於野, 為人所犯而有孕, 遂生一男. 年六歲, 莫知其姓, 於是申省. 構判曰：「母不能言, 窮究理絕. 案風俗通, 姓有九種, 或氏於爵, 或氏所居. 此兒生在武鄉, 可以武為姓.」尋遷雍州司馬, 以明斷見稱. 歲餘, 轉吏部侍郎, 號為稱職. 復徙雍州司馬, 坐事左轉盩厔令, 甚有能名. 上善之, 復拜雍州司馬. 仁壽初, 又為吏部侍郎, 以公事免.

煬帝立, 召令復位. 時為吏部者多以不稱去職, 唯構最有能名, 前後典選之官, 皆出其下. 時人以構好劇談, 頗謂輕薄, 然其內懷方雅, 特為吏部尚書牛弘所重. 後以老病解職, 弘時典選, 凡將有所擢用, 輒遣人就第問其可不. 河東薛道衡才高當世, 每稱構有清鑒, 所為文筆, 必先以草呈構而後出之. 構有所詆訶, 道衡未嘗不嗟伏. 大業七年, 終於家. 所舉薦杜如晦、房玄齡等, 後皆自致公輔, 論者稱構有知人之鑒.

開皇中, 昌黎豆盧實為黃門侍郎, 稱為慎密. 河東裴術為右丞, 多所糾正. 河內士燮、平原東方舉、安定皇甫聿道, 俱為刑部, 並執法平允. 京兆韋焜為戶部郎, 屢進讜言. 南陽韓則為延州, [三]甚有惠政. 此等事行遺闕, 皆有吏幹, 為當時所稱.

榮毗字子諶, 北平無終人也. 父權, 魏兵部尚書.

毗少剛鯁, 有局量, 涉獵群言. 仕周, 位內史下士. 隋開皇中, 累遷殿內局監. 時以華陰多盜賊, 妙選長史, [四]楊素薦毗為華州長史, 世號為能. 素之田宅, 多在華陰, 左右放縱, 毗以法繩之, 無所寬貸. 毗因朝集, 素謂之曰：「素之舉卿, 適以自罰也？」毗答曰：「奉法一心者, 但恐累公所舉.」素笑曰：「前言戲耳. 卿之奉法, 素之望也.」時晉王在揚州, 每令人密覘京師消息, 遣張衡於路次往往置馬坊, 以畜牧為辭, 實給私人也. 州縣莫敢違, 毗獨遏絕其事. 上聞而嘉之, 賚絹百匹, 轉蒲州司馬.

漢王諒之反也, 河東豪傑以城應諒. 刺史丘和覺變, 遁歸關中. 長史渤海高義明謂毗曰：「河東國之東門, 若失之, 則為難不細. 城中雖復匈匈, 非悉反也. 但收桀黠者十餘人斬之, 自當立定耳.」毗然之. 義明馳馬追和, 將與協計. 至城西門, 為反者所殺, [五]毗亦被執. 及諒平, 拜書侍禦史, 帝謂曰：「今日之舉, 馬坊之事也. 無改汝心.」帝亦敬之. 毗在朝侃然正色, 為百僚所憚. 後以母憂去職. 歲餘, 起令視事. 尋卒官. 贈鴻臚少卿.

毗兄建緒, 性甚亮直, 兼有學業. 仕周, 為載師下大夫、儀同三司. 及平齊之始, 留鎮鄴城, 因著齊紀三十卷. 建緒與文帝有舊, 及為丞相, 加位開府, 拜息州刺史. 將之官, 時帝陰有禪代之計, 因謂建緒曰：「且躊躇, 當共取富貴耳.」建緒自以周之大夫, 因義形於色曰：「明公此旨, 非僕所聞.」帝不悅. 建緒遂行. 開皇初來朝, 上謂之曰：「卿亦悔不？」建緒稽首曰：「臣位非徐廣, 情類楊彪.」上笑曰：「朕雖不解書語, 亦知卿此言不遜也.」兼始、洪二州刺史, [六]俱有能名.

陸知命字仲通, 吳郡富春人也. 父敖, 陳散騎常侍.

知命性好學, 通識大體, 以貞介自持. 仕陳, 為太學博士、南獄正. 及陳滅, 歸於家. 會高智慧等作亂於江左, 晉王廣鎮江都, 以其三吳之望, 召令諷諭反者. 以功拜儀同三司, 賜以田宅, 復用其弟恪為汧陽令. 知命以恪非百裏才, 上表陳讓, 朝廷許之. 時見天下一統, 知命詣朝堂上表, 請使高麗以宣示皇風, 使彼君臣面縛闕下. 書奏, 天子異之. 歲餘, 授普寧鎮將. 人或言其正直者, 由是待詔於禦史臺.

煬帝嗣位, 拜書侍禦史, 侃然正色, 為百僚所憚. 帝甚敬之. 後坐事免. 歲餘, 復職. 時齊王暕頗驕縱, 暱近小人, 知命奏劾之, 暕竟得罪, 百僚震慄. 遼東之役, 為東暆道受降使者, 卒於師. 贈禦史大夫.

梁毗字景和, 安定烏氏人也. 祖越, 魏涇、豫、洛三州刺史, 郃陽縣公. 父茂, 周滄、兗二州刺史.

毗性剛謇, 頗有學涉. 仕周, 累遷布憲下大夫. 宣政中, 封易陽縣子, 遷武藏大夫. 隋文帝受禪, 進爵為侯. 開皇初, 以鯁正, 拜書侍禦史, 名為稱職. 轉大興令, 遷雍州贊務. 毗既出憲司, 復典京邑, 直道而行, 無所回避, 頗失權貴心, 由是出為西寧州刺史, 改封邯鄲縣侯. 在州十一年.

先是, 蠻夷酋長皆服金冠, 以金多者為豪俊, 由是遞相陵辱[七], 每尋幹戈, 邊境略無寧歲. 毗患之, 後因諸酋長相率以金遺之, 於是置金座側, 對之慟哭, 謂曰：「此饑不可食, 寒不可衣, 汝等以此相滅. 今將此來, 欲殺我邪！」一無所納, 悉以還之. 於是蠻夷感悟, 遂不相攻. 文帝聞而善之, 徵為散騎常侍、大理卿. 處法平允, 時人稱之. 歲餘, 進位上開府.

毗見左僕射楊素貴重擅權, 百僚震慴, 恐為國患, 因上封書曰：「竊見左僕射越國公素, 幸遇愈重, 權勢日隆, 所私皆非忠讜, 所進鹹是親戚, 子弟布列, 兼州連縣. 天下無事, 容息姦圖, 四海稍虞, 必為禍始. 夫姦臣擅命, 有漸而來. 王莽資之於積年, 桓玄基之於易世, 而卒殄漢祀, 終傾晉祚. 陛下若以素為阿衡, 臣恐其心未必伊尹也.」帝大怒, 命有司禁止, 親自詰之. 毗極言曰：[八]「素既擅權寵, 作威作福, 將領之處, 殺戮無道. 又太子、蜀王罪廢之日, 百僚無不震悚, 唯素揚眉奮肘, 喜見容色, 利國家有事以為身幸.」毗發言謇謇, 有誠亮之節, 帝無以屈也, 乃釋之. 素自此恩寵漸衰. 但素任寄隆重, 多所折挫, 當時朝士無不慴伏；有敢與相是非, 辭氣不撓者, 獨毗與柳彧及尚書左丞李綱而已. 後上不復專委於素, 蓋由察毗之言.

煬帝即位, 遷刑部尚書, 並攝禦史大夫事. 奏劾宇文述私役部兵, 帝議免述罪, 毗固爭, 因忤旨, 遂令張衡代為大夫. 毗憂憤卒. 帝令吏部尚書牛弘弔之.

子敬真, 位大理司直. 時煬帝欲成光祿大夫魚俱羅罪, 令敬真案其獄, 遂希旨陷之極刑. 未幾, 敬真有疾, 見俱羅為祟而死.

柳彧字幼文, 河東解人也. 世居襄陽. 父仲禮, 南史有傳. 仲禮, 梁敗見囚於周, [九]復家河東.

彧少好學, 頗涉經史. 周大塚宰宇文護引為中外府記室, 久而出為寧州總管掾. 武帝親總萬機, 彧詣闕求試. 帝異之, 以為司武中士. 轉鄭令. 平齊之後, 帝賞從官, 留京者不預. 彧上表曰：「今太平告始, 信賞宜明, 酬勳報勞, 務先有本. 屠城破邑, 出自聖規, 斬將搴旗, 必由神略. 若負戈擐甲, 征扞劬勞. 至於鎮撫國家, 宿衛為重. 俱稟成算, 非專己能, 留從事同, 功勞須等.」於是留守並加品級.

隋文帝受禪, 歷尚書虞部、屯田二侍郎. 時制三品已上, 門皆列戟. 左僕射高熲子弘德封應國公, 申牒請戟. 彧判曰：「僕射之子更不異居, 父之戟槊已列門外, 尊有厭卑之義, 子有避父之禮, 豈容外門既設, 內閤又施？」事竟不行. 熲聞而歎伏. 後遷書侍禦史, 當朝正色, 甚為百僚敬憚. 上嘉其婞直, 謂曰：「大丈夫當立名於世, 無容容而已.」賜錢十萬、米百石.

時刺史多任武將, 類不稱職, 彧上表曰；「伏見詔書以上柱國和幹子為杞州刺史, 其人年垂八十, 鍾鳴漏盡. 前在趙州, 闇於職務, 政由群小, 賄賂公行. 百姓籲嗟, 歌謠滿道, 乃雲：『老禾不早殺, 餘種穢良田. 』古人雲：『耕當問奴, 織當問婢. 』此言各有所能也. 幹子弓馬武用, 是其所長；臨人蒞職, 非其所解. 如謂優老尚年, 自可厚賜金帛, 若令刺舉, 所損殊大. 臣死而後已, 敢不竭誠.」上善之, 幹子竟免.

有應州刺史唐君明, 居母喪, 娶雍州長史厙狄士文之從父妹. 彧劾之曰：「君明忽劬勞之痛, 惑嬿爾之親, 冒此苴縗, 命彼褕翟. 不義不昵, 春秋載甚將亡；無禮無儀, 詩人欲其遄死. 士文贊務神州, 名位通顯, 棄二姓之重匹, 違六禮之軌儀. 請禁錮終身, 以懲風俗.」二家竟坐得罪. 隋承喪亂之後, 風俗頹壞, 彧多所矯正, 上甚嘉之.

又見上勤於聽受, 百僚奏請多有煩碎, 因上疏諫曰：「人君出令, 誡在煩數. 是以舜任五臣, 堯咨四嶽, 設官分職, 各有司存, 垂拱無為, 天下以乂. 所謂勞於求賢, 逸於任使. 比見事無大小, 鹹關聖聽. 陛下留心政道, 無憚疲勞, 至乃營造細小之事, 出給輕微之物, 一日之內, 酬答百司, 至乃日旰忘食, 分夜未寢, 動以文簿, 憂勞聖躬. 伏願思臣至言, 少減煩務.」上覽而嘉之. 以其家貧, 敕有司與之築宅, 因曰：「柳彧正直之士, 國之龜寶也.」其見重如此.

右僕射楊素當塗顯貴, 百僚慴憚, 無敢忤者. 嘗以少譴, 敕送南臺. 素恃貴, 坐彧床. 彧從外來, 見素如此, 於階下端笏整容曰：「

奉敕推公罪.」素遽下. 彧據案坐, 立素於庭前, 辯詰事狀. 素由是銜之. 彧時方為上所信任, 故素未有以中之.

彧見近代以來, 都邑百姓每至正月十五日, 作角抵戲, 遞相誇競, 至於糜費財力, 上奏請禁絕之曰：「竊見京邑, 爰及外州, 每以正月望夜, 充街塞陌, 鳴鼓聒天, 燎炬照地, 人戴獸面, 男為女服, 倡優雜伎, 詭狀異形. 外內共觀, 曾不相避. 竭貲破產, 競此一時. 盡室並孥, 無問貴賤, 男女混雜, 緇素不分. 穢行因此而生, 盜賊由斯而起. 非益於化, 實損於人. 請頒天下, 並即禁斷.」詔可其奏.

是歲, 持節巡河北五十二州, 奏免長吏贓汙不稱職者二百餘人, 州縣肅然, 莫不震懼. 上嘉之, 賜絹布二百匹, 氈三十領, 拜儀同三司. 歲餘, 加員外散騎常侍. 仁壽初, 持節巡省太原道十九州. 及還, 賜絹百五十匹.

彧嘗得博陵李文博所撰政道集十卷, [一０]蜀王秀遣人求之. 彧送之於秀, 秀復賜彧奴婢十口. 及秀得罪, 楊素奏彧以內臣交通諸侯, 除名, 配戍懷遠鎮. 行達高陽, 有詔徵還. 至晉陽, 遇漢王諒作亂, 遣使馳召彧入城. 而諒反形已露, 彧入城, 度不得免, 遂詐中惡不食, 自稱危篤. 諒怒囚之. 及諒敗, 楊素奏彧心懷兩端, 以候事變, 跡雖不反, 心實同逆. 坐徙敦煌. 素卒, 乃自申理, 有詔徵還. 卒於道.

有子紹, 為介休令.

趙綽字士倬, 河東人也. 性質直剛毅. 周初為天官府史, [一一]以恭謹恪勤, 擢授夏官府下士. 稍以明幹見知, 為內史中士. 父艱去職, 哀毀骨立, 世稱其孝. 隋文帝為丞相, 知其清正, 引為錄事參軍. 遷掌朝大夫, 從行軍總管是雲暉擊叛蠻, 以功拜儀同.

文帝受禪, 授大理丞. 處法平允, 考績連最. 歷大理正、尚書都官侍郎, 每有奏讞, 正色侃然, 漸見禮重. 上以盜賊不禁, 將重其法, 綽進諫曰：「律者天下之大信, 其可失乎！」上忻然納之, 因謂曰：「若更有聞見, 宜數言之.」遷大理少卿.

故陳將蕭摩訶, 其子世略在江南作亂, 摩訶當從坐. 上曰：「世略年未二十, 亦何能為！以其名將之子, 為人逼耳.」因赦摩訶. 綽固諫不可, 上不能奪, 欲待綽去而赦之, 因命綽退食. 綽曰：「臣奏獄未決, 不敢退朝.」上曰：「大理其為朕特放摩訶也.」因命左右釋之.

刑部侍郎辛亶嘗衣緋褌, 俗雲利官, 上以為厭蠱, 將斬之. 綽曰：「據法不當死, 臣不敢奉詔.」上怒甚, 謂曰：「卿惜辛亶而不自惜也？」命左僕射高熲將綽斬之. 綽曰：「陛下寧可殺臣, 不可殺辛亶.」至朝堂, 解衣當斬, 上使人謂綽曰：「竟如何？」對曰：「執法一心, 不敢惜死.」上拂衣入, 良久乃釋之. 明日, 謝綽, 勞勉之, 賜物三百段.

時上禁行惡錢, 有二人在市以惡錢易好者, 武候執以聞, 上悉令斬之. 綽諫曰：「此人坐當杖, 殺之非法.」上曰：「不關卿事.」綽曰：「陛下不以臣愚暗, 置在法司, 欲妄殺人, 豈得不關臣事？」上曰：「撼大木不動者, 當退.」對曰：「臣望感天心, 何論動木！」上復曰：「啜羹者, 熱則置之. 天子之威, 欲相挫邪？」綽拜而益前, 訶之不肯退. 上遂入. 書侍禦史柳彧復上奏切諫, 上乃止. 上以綽有誠直之心, 每引入閤中, 或遇上與皇後同榻, 即呼綽坐, 評論得失. 前後賞賜以萬計. 後進開府, 贈其父為蔡州刺史.

時河東薛冑為大理卿, 俱名平恕. 然冑斷獄以情, 而綽守法, 俱為稱職. 上每謂綽曰：「朕於卿無所愛惜, 但卿骨相不當貴耳.」仁壽中, 卒官, 上為之流涕, 中使弔祭, 鴻臚監護喪事. 二子元方、元襲. [一二]

杜整字皇育, 京兆杜陵人也. 祖盛, 魏潁川太守. 父闢, 渭州刺史. [一三]

整少有風概, 九歲丁父憂, 哀毀骨立, 事母以孝聞. 及長, 驍勇有膂力, 好讀孫吳兵法. 魏大統末, 襲爵武鄉侯. 周文引為親信. 累遷儀同三司、武州刺史. 從武帝平齊, 加上儀同, 進爵平原縣公, 入為勳曹中大夫.

隋文帝為丞相, 進位開府. 及帝受禪, 加上開府, 進封長廣郡公, 拜左武衛將軍. 開皇六年, 突厥犯塞, 詔衛王爽北伐, 以整為行軍總管, 兼元帥長史. 至合川, 無虜而還. 密進取陳策, 上善之, 以為行軍總管, 鎮襄陽. 卒, 上傷之, 諡曰襄.

子楷嗣, 位開府.

整弟肅, 亦有志行, 位北地太守.

論曰：大廈之構, 非一木之枝, 帝王之功, 非一士之略. 長短殊用, 大小異宜, □梲棟梁, 莫可棄也. 裴政、李諤、鮑宏、高構、榮毗、陸知命等, 或文能道義, 或才足幹時, 識用顯於當年, 故事留於臺閣. 參之有隋多士, 取其開物成務, 皆廊廟之榱桷, 亦北辰之眾星也. 趙綽居大理, 囹圄無冤. 柳彧之處憲臺, 姦邪自肅. 然不畏強禦, 梁毗得之矣. 邦之司直, 柳彧近之矣. 杜整以聲績著美, 其有以取之乎！校勘記

[一]　宗黨稱孝鄉曲歸仁　隋書卷六六李諤傳「宗」上有「至有」二字, 是.

[二]　陳遂出兵度江以侵齊　諸本脫「陳」字, 據隋書卷六六鮑宏傳補.

[三]　南陽韓則為延州　隋書卷六六、通志卷一六三高構傳, 「延州」下有「長史」二字, 疑此是誤脫.

[四]　妙選長史　張森楷雲：「隋書卷六六榮毗傳『史』作『吏』, 是.」

[五]　至城西門為反者所殺　諸本「反者」作「渤海」. 隋書、通志卷一六三榮毗傳作「反者」. 按作「渤海」不通, 此涉上文「渤海」二字而誤, 今據改.

[六]　兼始洪二州刺史　隋書、通志榮毗傳「兼」作「歷」, 疑作「兼」誤.

[七]　由是遞相陵辱　隋書卷六六、通志卷一六三梁毗傳「辱」作「奪」, 是.

[八]　毗極言曰　諸本脫「毗」字, 據隋書、通志補.

[九]　仲禮梁敗見囚於周　隋書卷六二柳彧傳作「仲禮為梁將, 敗, 歸周」, 通志卷一六三柳彧傳, 作「仲禮為梁將, 敗, 見囚於周」. 疑北史原文當如通志.

[一０]彧嘗得博陵李文博所撰政道集十卷　隋書「政」作「治」, 北史避唐諱改.

[一一]周初為天官府史　隋書卷六二趙綽傳「周」上有「在」字, 是.

[一二]二子元方元襲　諸本「方」上脫「元」字, 據隋書卷六二、通志卷一六三趙綽傳補.

[一三]父闢渭州刺史　諸本「渭」作「滑」, 隋書卷五四杜整傳作「渭」. 按渭州見魏書地形志下及隋書地理志上隴西郡. 滑州見隋書地理志中東郡. 渭州自魏、周以來即有；滑州開皇十六年始置. 杜闢為西魏人, 其官當是渭州. 今據改.

北史卷七十八 列傳第六十六

張定和　張奫　麥鐵杖沈光　權武　王仁恭　吐萬緒　董純　魚俱羅　王辯　陳稜　趙才

張定和字處謐, 京兆萬年人也. 家少貧賤, 有志節. 初為侍官, 隋開皇九年平陳, 定和當從征, 無以自給. 其妻有嫁時衣服, 定和求鬻之, 妻不與, 定和遂行. 以功拜儀同, 賜帛千匹, 遂棄其妻. 後數以軍功, 加上開府、驃騎將軍. 從上柱國李充征突厥, 先登陷陣, 虜刺之中頸, 定和以草塞創而戰, 神氣自若, 虜遂敗走. 上聞而壯之, 遣使齎藥, 馳詣定和所勞問之. 進位柱國, 封武安縣侯, 賞物二千段, 良馬二匹, 金百兩.

煬帝嗣位, 歷宜州刺史、河內太守, 頗有惠政. 遷左屯衛大將軍. 從帝征吐穀渾, 至履袁川. 時吐穀渾主與數騎遁, 其名王詐為渾主, 保車我真山, 帝命定和擊之. 既與賊遇, 輕其眾少, 呼之令降, 賊不肯下. 定和不被甲, 挺身登山, 中流矢而斃. 其亞將柳武建擊賊, [一]悉斬之. 帝為之流涕, 贈光祿大夫. 時舊爵例除, 於是復封武安侯, 諡曰壯武. 子世立嗣, 尋拜光祿大夫.

張奫字文懿, 清河東武城人也. 本名犯廟諱. [二]七代祖沈, 石季龍末, 自廣陵六合度江家焉. 仕至桂陽太守. 孫朏, 晉佐著作郎. 坐外祖楊佺期除名, 徙於南譙, 因寓居之.

奫好讀兵書, 長於騎射, 尤便刀楯. 父雙, 自清河太守免, 歸周. 時鄉人郭子冀密引陳寇, 雙欲率子弟擊之, 猶豫未決. 奫贊成其謀, 竟破賊, 由是以勇決知名. 起家州主簿.

及隋文帝作相, 授丞相府大都督, 領鄉兵. [三]賀若弼之鎮江都也, 特敕奫從, 因為間諜. 平陳之役, 頗有力焉. 進位開府儀同三司, 封文安縣子. 歲餘, 奫率水軍破逆賊笮子遊於京口、薛子建於和州. 徵入, 拜大將軍. 文帝命升禦坐宴之, 謂曰：「卿可為朕兒, 朕為卿父. 今日聚集, 示無外也.」後賜綠沈甲、獸文具裝, 綺羅千匹. 尋從楊素征江表, 別破高智慧於會稽, 吳世華於臨海. 進位上大將軍. 歷撫、濟二州刺史, 俱有能名.

開皇十八年, 為行軍總管, 從漢王諒征遼東. 諒軍多物故, 奫眾獨全, 帝善之. 仁壽中, 卒於潭州總管, 諡曰莊. 子孝廉.

麥鐵杖, 始興人也. 貧賤, 少驍勇, 有膂力, 日行五百裏, 走及奔馬. 性疏誕使酒, 好交遊, 重信義, 每以漁獵為事, 不修生業. 陳大建中, 結聚為群盜, 廣州刺史歐陽頠俘之以獻, 沒為官戶, 配執禦傘. 每罷朝後, 行百餘裏, 夜至南徐州, 踰城而入, 行光火劫盜. 旦還, 及牙時, 仍又執傘. 如此者十餘度, 物主識之, 州以狀奏. 朝士見鐵杖每旦恒在, 弗之信. 後南徐州數告變, 尚書蔡徵曰：「此可驗矣.」於仗下時, 購以百金, 求人送詔書與南徐州刺史. 鐵杖出應募, 齎敕而往, 明旦反奏事. 帝曰：「信然, 為盜明矣.」惜其勇捷, 誡而釋之.

陳亡後, 徙居清流縣. 遇江東反, 楊素遣鐵杖頭戴草束, 夜浮度江, 覘賊中消息, 具知還報. 後復更往, 為賊所禽, 逆帥李稜縛送高智慧. 行至庱亭, 衛者憩食, 哀其餒, 解手以給其餐. 鐵杖取賊刀亂斬衛者, 殺之皆盡, 悉割其鼻, 懷之以歸. 素大奇之. 後敘戰勳, 不及鐵杖, 遇素馳驛歸於京師, 鐵杖步追之, 每夜則同宿. 素見而悟, 特奏授儀同三司. 以不識書, 放還鄉裏. 成陽公李徹稱其驍武, 開皇十六年, 徵至京師, 除車騎將軍. 仍從楊素北征突厥, 加上開府.

煬帝即位, 漢王諒反, 從楊素擊之, 每戰先登. 進位柱國. 除萊州刺史, 無蒞政名. 轉汝南太守, 稍習法令, 群盜屏跡. 後因朝集, 考功郎竇威嘲之曰：「麥是何姓？」鐵杖應聲曰：「麥豆不殊, 何忽相怪？」威赧然無以應, 時人以為敏捷. 尋除右屯衛大將軍, [四]帝待之愈密.

鐵杖自以荷恩深重, 每懷竭命之志. 及遼東之役, 請為前鋒, 顧謂醫者吳景賢曰：「大丈夫性命自有所在, 豈能艾炷灸頞, 瓜蔕歕鼻, 療黃不差, 而臥死兒女手中乎！」將度遼, 呼其三子曰：「阿奴！當備淺色黃衫. 吾荷國恩, 今是死日. 我得被殺, 爾當富貴. 唯誠與孝, 爾其勉之.」及濟, 橋未成, 去東岸尚數丈, 賊大至. 鐵杖跳上岸, 與賊戰, 死. 武賁郎將錢士雄、孟金叉亦死之, 左右更無及者. 帝為之流涕, 購得其屍, 贈光祿大夫、宿國公, 諡曰武烈. 子孟才嗣, 授光祿大夫. 孟才二弟仲才、季才, 俱拜正議大夫. 賵贈钜萬, 賜轀輬車, 給前後部羽葆鼓吹. 命平壤道敗將宇文述等百餘人皆為執紼, 王公以下送至郊外. 士雄贈左光祿大夫、右屯衛將軍、武強侯, 諡曰剛. 子傑嗣. 金叉贈右光祿大夫, 子善誼襲官.

孟才字智稜, 果烈有父風. 帝以其死節將子, 恩錫殊厚, 拜武賁郎將. [五]及江都之難, 慨然有復讎志. 與武牙郎將錢傑素交友, 二人相謂曰：「吾等世荷國恩, 門著誠節. 今賊臣弒逆, 社稷淪亡, 無節可紀, 何面目視息世間哉！」乃流涕扼腕, 相與謀於顯福宮邀擊宇文化及. 事臨發, 陳藩之子謙知而告之, 與其黨沈光俱為化及所害, 忠義之士哀焉.

光字總持, 吳興人也. 父居道, 仕陳, 為吏部侍郎. 陳滅, 徙家長安. 皇太子勇引署學士. 後為漢王諒府掾, 諒敗, 除名.

光少驍捷, 善戲馬, 為天下之最. 略綜書記, 微有詞藻, 常慕立功名, 不拘小節. 家貧, 父兄並以傭書為事, 光獨跅弛, 交通輕俠, 為京師惡少年所附. 人多贍遺, 得以養親, 每致甘食美服, 未嘗困匱. 初建禪定寺, 其中幡竿高十餘丈, 適值繩絕, 非人力所及. 光謂僧曰：「當相為上繩.」諸僧驚喜. 光因取索口銜, 拍竿而上, 直至龍頭. 繫繩畢, 手足皆放, 透空而下, 以掌拓地, 倒行十餘步. 觀者駭悅, 莫不嗟異, 時人號為「肉飛仙」.

大業中, 煬帝徵天下驍果之士伐遼東, 光預焉. 同類數萬人, 皆出其下. 光將詣行在所, 賓客送至灞上百餘騎. 光酹酒誓曰：「是行若不建功立名, 當死於高麗, 不復與諸君相見.」及從帝攻遼東, 以衝梯擊城, 竿長十五丈, 光升其端, 臨城與賊戰, 短兵接敵, 殺傷十數人. 賊競擊而墜, 未及地, 適遇竿有垂緪, 光接而復上. 帝望見, 壯而異之, 馳召與語, 大悅, 即日拜朝散大夫, 賜寶刀良馬. 恒置左右, 親顧漸密. 未幾, 以為折衝郎將, 賞遇優重. 帝每推食解衣賜之, 同輩莫比.

光自以荷恩深重, 思懷竭節. 及江都之難, 潛構義勇, 將為帝復讎. 先是, 帝寵昵官奴, 名為給使, 宇文化及以光驍勇, 方任之, 使總統, 營於禁內. 時麥孟才、錢傑等陰圖化及, 因謂光曰：「我等荷國厚恩, 不能死難, 又俛首事讎, 受其驅率, 何用生為！吾必欲殺之, 死無所恨. 公義士也, 肯從我乎？」光泣下霑衿曰：「是所望於將軍也. 僕領給使數百人, 並荷先帝恩, 今在化及內營. 以此復讎, 如鷹鸇之逐鳥雀.」孟才為將軍, 領江淮眾數千人, 期以營將發時, 晨起襲化及. 光語泄, 陳謙告其事. 化及大懼曰：「此麥鐵杖子也, 及沈光者, 並勇決不可當, 須避其鋒.」是夜即與腹心走出營外, 留人告司馬德戡等, 遣領兵馬, 逮捕孟才. 光聞營內諠聲, 知事發, 不及被甲, 即襲化及營, 空無所獲. 逢舍人元敏, 數而斬之. 德戡兵至, 四面圍合. 光大呼潰圍, 給使齊奮, 斬首數十級, 賊皆披靡. 德戡輒復遣騎, 翼而射之. 光身無介冑, 遇害, 時年二十八. 麾下百人皆鬥死, 一無降者. 壯士聞之, 莫不為之隕涕.

權武字武弄, 天水人也. 祖超, 魏秦州刺史. 父襲慶, 仕周, 為開府. 時武元皇帝之為周將也, 與齊師戰於並州. 襲慶時從, 被圍百餘重, 力戰矢盡, 短兵接戰, 殺傷甚眾, 刀□皆折, 脫冑擲地, 向賊大罵曰：「何不來斫頭！」賊遂殺之.

武以忠臣子, 起家拜開府, 襲爵齊郡公. 武少果勁, 勇力絕人, 能重甲上馬. 嘗倒投於井, 未及泉, 復躍而出, 其拳捷如此. 頻以軍功增邑. 周宣帝時, 拜勁捷左旅上大夫, 進位上開府.

隋文帝為丞相, 引置左右. 平陳之役, 以行軍總管從晉王出六合, 還拜豫州刺史. 以創業之舊, 進位大將軍, 檢校潭州總管. 其年, 桂州人李世賢作亂, 武以行軍總管與武候大將軍虞慶則擊平之. 慶則以罪誅, 功竟不錄, 復還於州. 多造金帶, 遺嶺南酋領, 其人復答以寶物, 武皆納之, 由是致富. 後武晚生一子, 與親客宴集, 酒酣, 遂擅赦所部獄囚. 武常以南越邊遠, 政從其俗, 務適便宜, 不依律令, 而每言當今法急, 官不可為. 上令有司案之, 皆驗, 令斬之. 武於獄中上書, 言父為武元皇帝戰死於馬前, 以求哀, 由是除名.

仁壽中, 復拜大將軍, 封邑如舊. 未幾, 授太子右衛率. 煬帝即位, 拜右武衛將軍, 坐事免. 後為右屯衛大將軍, 坐事除名. 卒於家. 子弘.

王仁恭字元實, 天水上邽人也. 祖建, 周鳳州刺史. 父猛, 鄯州刺史.

仁恭少剛毅修謹, 工騎射. 秦孝王引為記室. 後為車騎將軍, 從楊素擊突厥於靈武, 以功拜上開府. 以驃騎將軍典蜀王軍事. 蜀王以罪廢, 官屬多罹其患. 上以仁恭素質直, 置而不問. 後從楊素討平漢王諒, 以功進位大將軍, 歷呂、衛二州刺史. 尋改為汲郡太守, 有能名. 上徵入朝, 慰勉之, 褒賜甚厚. 遷信都太守. 汲郡吏民扣馬號哭於道, 數日不得出境.

遼東之役, 以仁恭為軍將. [六]及班師, 仁恭為殿, 遇賊, 敗之. 進左光祿大夫. 明年, 復以軍將指扶餘道, 帝謂曰：「往者諸軍多不利, 公獨以一軍破賊. 古人雲, 敗軍之將不可以言勇, 諸將其可任乎？今委公為前軍.」前後賞賚甚重. 仁恭遂進軍, 至新城, 破其軍, 因圍之. 帝聞之大悅, 遣賜以珍物, 進光祿大夫. 會楊玄感反, 其兄子武賁郎將仲伯預焉, 由是坐免.

尋而突厥為寇, 詔仁恭以本官領馬邑太守. 其年, 始畢可汗來寇馬邑, 復令二將勒兵南過. 時郡兵不滿三千, 仁恭簡精銳逆擊, 破之, 並斬二將. 後突厥復入定襄, 仁恭復大破之.

時天下大亂, 道路隔絕, 仁恭頗改舊節, 受納貨賄, 又不敢輒開倉賑恤百姓. 其麾下校尉劉武周與仁恭侍婢姦通, 恐其事泄, 遂害之. 武周於是開倉賑給, 郡內皆從之, 自稱天子, 置百官, 轉攻傍郡.

吐萬緒字長緒, 代郡鮮卑人也. 父通, 周郢州刺史.

緒少有武略, 在周, 襲爵元壽縣公, 累遷大將軍、小司武. 隋文帝受禪, 拜襄州總管, 封穀城郡公. 轉青州總管, 頗有政名. 徙朔州總管, 甚為北狄所憚. 後帝有吞陳志, 轉為徐州總管, 令修戰具. 及大舉濟江, 緒以行軍總管與西河紇豆陵洪景[七]屯兵江北. 及陳平, 拜夏州總管.

晉王廣為太子, 引為右虞候率. 及帝即位, 恐漢王諒為變, 拜緒晉、絳二州刺史. 未出關, 諒已舉兵, 詔緒從楊素擊破之, 拜左武候將軍. 大業初, 轉光祿卿. 賀若弼遇讒, 引緒為證, 緒明其無罪, 由是免官. 後守東平太守. 帝幸江都, 路經其境, 迎謁道傍. 帝命升龍舟, 緒因頓首謝往事. 帝大悅, 拜金紫光祿大夫, 太守如故. 及遼東之役, 請為先鋒, 拜左屯衛大將軍, 指蓋馬道. 及還, 留鎮懷遠, 進位左光祿大夫.

時劉元進作亂, 攻潤州, 帝徵緒討之. 緒擊破元進, 解潤州圍. 賊窮蹙請降, 元進及其偽僕射朱燮僅以身免, 於陣斬其偽僕射管崇及其將軍陸顗等五千餘人. 進解會稽圍. 元進復據建安, 帝令進討之. 緒以士卒疲弊, 請息甲待來春. 帝不悅, 密求緒罪, 有司奏緒怯懦違詔, 除名配防建安. 尋徵詣行在所, 緒鬱鬱不得志, 還至永嘉, 發疾而卒.

董純字德厚, 隴西成紀人. 祖和, 魏太子左衛率. 父昇, 周柱國.

純少有膂力, 便弓馬. 仕周, 位司禦上士、典馭下大夫. 從武帝平齊, 拜儀同, 進爵大興縣侯. 隋文帝受禪, 進爵漢曲縣公. 後以軍功, 進位上開府. 開皇末, 以勞舊拜左衛將軍, 改封順政縣公. 後從楊素平漢王諒, 以功拜柱國, 進爵郡公, 再遷左驍衛將軍.

齊王暕之得罪, 純坐與交通, 帝譴之. 純曰：「比數詣齊王者, 以先帝、先後往在仁壽宮, 置元德太子及齊王於膝上, 謂臣曰：『汝好看此二兒, 勿忘吾言. 』臣誠不敢忘先帝言. 時陛下亦侍先帝側.」帝改容曰：「誠有斯旨.」於是捨之. 數日, 出為汶山太守.

歲餘, 突厥寇邊, 轉榆林太守. 會彭城賊帥張大彪、宗世模等保懸薄山, 帝令純討破之, 斬萬餘級, 築為京觀. 又破賊魏麒麟於單父. 及帝重征遼東, 復以純為彭城留守. 東海賊彭孝才轉入沂水, 保伍不及山, 純擊之, 禽孝才於陣, 車裂之.

時盜賊日益, 純雖剋捷, 而所在蜂起. 有譖純怯懦不能平賊, 帝遣鎖詣東都. 有司見帝怒甚, 希旨致純死罪, 竟誅.

魚俱羅, 馮翊下邽人. 身長八尺, 膂力絕人, 聲氣雄壯, 言聞數百步. 為大都督, 從晉王廣平陳, 以功拜開府. 及沈玄□、高智慧等作亂江南, 楊素以俱羅壯勇, 請與同行. 有功, 加上開府, [八]封高唐縣公, 拜疊州總管. 以母憂去職. 還至扶風, 會楊素將出靈州道擊突厥, 逢之, 遂與俱行. 及遇賊, 俱羅與數騎奔擊, 瞋目大呼, 所當皆披靡. 以功進位柱國, 拜豐州總管. 突厥入境, 輒禽斬之, 自是屏跡, 不敢畜牧於塞下.

初, 煬帝在藩, 俱羅弟贊以左右從, 累遷大都督. 及帝嗣位, 拜車騎將軍. 贊凶暴, 令左右炙肉, 遇不中意, 以籤刺瞎其眼, 溫酒不適口者, 立斷其舌. 帝以藩邸之舊, 不忍加誅, 謂近臣曰：「弟既如此, 兄亦可知.」因召俱羅責之, 出贊於獄, 令自為計. 贊至家, 飲藥而死. 帝恐俱羅不安, 慮生邊患, 轉安州刺史, 遷趙郡太守. 後因朝集至東都, 與將軍梁伯隱有舊, 數相往來. 又從郡多將雜物以貢獻, 帝不受, 因遺權貴. 禦史劾俱羅以郡將交通內臣, 帝大怒, 與伯隱俱坐除名.

未幾, 越嶲飛山蠻反, 詔俱羅白衣領將, 並率蜀郡都尉段鐘葵討平之. 大業九年, 重征高麗, 以俱羅為碣石道軍將. 及還, 江南劉元進作亂, 詔俱羅將兵向會稽諸郡逐捕之. 時百姓思亂, 從盜如市, 俱羅擊賊帥朱燮、管崇等, 戰無不捷. 然賊勢浸盛, 敗而復聚. 俱羅度賊非歲月可平, 諸子並在京、洛, 又見天下漸亂, 終恐道路隔絕. 於時東都饑饉, 穀食踴貴, 俱羅遣家僮將船米至東都糶之, 益市財貨, 潛迎諸子. 朝廷微知之, 恐有異志, 案驗不得其罪. 帝復令大理司直梁敬真就鎖將詣東都. 俱羅相表異人, 目有重瞳, 陰為帝之所忌. 敬真希旨, 奏俱羅師徒敗衄, 斬東都市, 家口籍沒.

王辯字警略, 馮翊蒲城人也. 祖訓, 以行商致富. 魏世, 出粟助給軍糧, 為假清河太守.

辯少習兵書, 尤善騎射, 慷慨有大志. 在周, 以軍功授帥都督. 仁壽中, 累遷車騎將軍. 後從楊素討平漢王諒, 賜爵武寧縣男. 累以軍功, 加至通議大夫, 尋遷武賁郎將.

及山東盜賊起, 帝引辯升禦榻, 問以方略. 辯論取賊勢, 帝稱善曰：「誠如此, 賊不足憂.」於是發從行步騎三千, 擊敗之, 賜黃金二百兩. 勃海賊帥高士達自號東海公, 眾以萬數. 令辯擊之, 屢挫其銳. 帝在江都宮, 聞而召之, 及見, 禮賜甚厚, 復令往信都經略士達, 復戰破之, 優詔褒顯. 時賊帥郝孝德、孫宣雅、時季康、竇建德、魏刀兒等往往屯聚, 大者十數萬, 小者數千, 寇掠河北. 辯擊之, 所向皆捷. 及翟讓寇徐、豫, 辯頻擊走之. 讓尋與李密屯據洛口倉, 辯與王世充討密, 阻洛水相持經年. 辯攻敗密, 乘勝將入城, 世充不知, 恐將士勞倦, 鳴角收兵, 翻為密徒所乘, 官軍大潰, 不可救止. 辯至洛水, 橋已壞, 遂涉水, 至中流, 為溺人所引墜馬, 竟溺死. 三軍莫不痛惜之.

時有河南斛斯萬善, 驍勇果毅, 與辯齊名. 從衛玄討楊玄感, 萬善與數騎追及之, 玄感窘迫自殺. 由是知名, 拜武賁郎將. 突厥始畢之圍雁門, 萬善奮擊之, 所向皆破. 由是突厥莫敢逼城, 十許日竟退, 萬善力也. 後頻討群盜, 累功至將軍.

又有將軍鹿願、範貴、馮孝慈, 俱為將帥, 數從征伐, 並有名於世. 事皆亡失, 故史官闕雲.

陳稜字長威, 廬江襄安人也. 祖碩, 以漁釣自給. 父峴, 少驍勇, 事章大寶為帳內部曲. 告大寶反, 授譙州刺史. 陳滅, 廢於家. 高智慧、汪文進反, 廬江豪傑亦舉兵相應. 以峴舊將, 共推為主. 峴欲拒之, 稜謂峴曰：「眾亂既作, 拒之禍且及己, 不如偽從, 別為後計.」峴然之. 後潛使稜至柱國李徹所, 請為內應. 徹上其事, 拜上大將軍、宣州刺史, 封譙郡公, 詔徹應接之. 徹軍未至, 謀泄, 為其黨所殺, 稜僅以獲免. 上以其父之故, 拜開府, 尋領鄉兵.

大業三年, 拜武賁郎將. 後與朝請大夫張鎮周自義安汎海擊流求國, 月餘而至. 流求人初見船艦, 以為商旅, 往往詣軍貿易. 稜率眾登岸, 遣鎮周為先鋒. 其主歡斯渴刺兜遣兵拒戰, 鎮周頻破之. 稜進至低沒檀洞, 其小王歡斯老模拒戰, 稜敗之, 斬老模. 其日霧雨晦冥, 將士皆懼, 稜刑白馬以祭海神, 既而開霽. 分為五軍, 趣其都邑, 乘勝逐北, 至其柵, 破之, 斬渴刺兜, 獲其子島槌, 虜男女數千而歸. 帝大悅, 加稜右光祿大夫, 鎮周金紫光祿大夫.

遼東之役, 以宿衛遷左光祿大夫. 明年, 帝復征遼東, 稜為東萊留守. 楊玄感反, 稜擊平黎陽, 斬玄感所署刺史元務本. 尋奉詔於江南營戰艦. 至彭城, 賊帥孟讓據都梁宮, [九]阻淮為固. 稜潛於下流而濟, 至江都, 襲破讓. 以功進位光祿大夫, 賜爵信安侯.

後帝幸江都宮, 俄而李子通據海陵, 左才相掠淮北, 杜伏威屯六合, 帝遣稜擊之, 往見剋捷, 超拜右禦衛將軍. 復度清江, 擊宣城賊. 俄而帝以弒崩, 宇文化及引軍北上, 召稜守江都. 稜集眾縞素, 為煬帝發喪, 備儀衛, 改葬於吳公臺下, 衰杖送喪, 慟感行路, 論者深義之. 稜後為李子通所陷, 奔杜伏威, 伏威忌而害之.

趙才字孝才, 張掖酒泉人也. 祖隗, 魏銀青光祿大夫、樂浪太守. 父壽, 周順政太守.

才少驍武, 便弓馬, 性粗悍, 無威儀. 仕周, 為輿正上士. 隋文帝受禪, 以軍功至上儀同. 後配事晉王, 為右虞候率. [一０]煬帝即位, 轉左備身驃騎、右驍衛將軍. 帝以才藩邸舊臣, 漸見親待. 才亦恪勤匪懈, 所在有聲. 轉右候衛將軍. 從征吐穀渾, 以為行軍總管, 率衛尉卿劉權、兵部侍郎明雅等出合河道, 破賊, 以功進金紫光祿大夫. 及遼東之役, 再出碣石道. 再遷右候衛大將軍. 時帝每事巡幸, 才恒為斥候, 肅遏姦非, 無所迴避. 在塗遇公卿妻子有違禁者, 才輒醜言大罵, 多所援及. 時人雖患其不遜, 然才守正, 無如之何.

十二年, 帝將幸江都, [一一]才見四海土崩, 諫請還京師, 安兆庶. 帝大怒, 以才屬吏, 旬日乃出之. 遂幸江都, 待遇逾昵. 時江都糧盡, 內史侍郎虞世基、祕書監袁充等多勸帝幸丹陽. 才極陳入京策, 世基極言度江便. 帝無言, 才與世基相忿而出.

宇文化及殺逆之際, 才時在苑北, 化及遣驍果席德方執之, 謂曰：「今日之事, 祇得如此.」才默然不對. 化及忿才無言, 將殺之, 三日乃釋, 以本官從事, 鬱鬱不得志. 才嘗對化及宴, 請勸其同謀逆者十八人楊士覽等酒, 化及許之. 才執盃曰：「十八人止可一度作, 勿復餘處更為.」諸人默然不對. 行止聊城, 遇疾. 俄而化及為竇建德所破, 才復見虜. 心彌不平, 數日而卒.

仁壽、大業間有蘭興洛、賀蘭蕃, 俱為武候將軍, 剛嚴正直, 不避強禦, 鹹以稱職知名.

論曰：虎嘯風生, 龍騰雲起, 英賢奮發, 亦各因時. 張定和、張奫、麥鐵杖皆一時壯士, 而困於貧賤. 當其鬱抑未遇, 亦安知有鴻鵠志哉！終能振拔汙泥, 申其力用, 符馬革之願, 快生平之心, 得丈夫之節矣. 孟才、錢傑、沈光等感懷恩舊, 臨難亡身, 雖功無所成, 其志有可稱矣. 權武素無行檢, 不拘刑憲, 終取黜辱, 不亦宜哉！仁恭武毅見知, 文以取達, 初在汲郡, 清能可紀, 後居馬邑, 貪吝而亡. 鮮克有終, 斯言乃驗. 吐萬緒、董純以萑蒲不翦, 遽嬰罪戮. 大業之季, 盜可盡乎？俱羅欲加之罪, 非其咎釁. 王辯殞身勍敵, 志在勤王. 陳稜縞素發喪, 哀感行路, 義之所動, 固已深乎！趙才雖人而無儀, 志在強直, 拒世基之諂, 可謂不苟同矣. 校勘記

[一]　其亞將柳武建擊賊　諸本「建」作「達」, 隋書卷六四張定和傳作「建」. 按本書卷十二、隋書卷三煬帝紀大業五年五月, 通鑑卷一八一並作「建」. 此形似致訛, 今據改.

[二]　本名犯廟諱　錢氏考異卷四０雲：「蓋本名大淵, 避諱, 連為一字.」

[三]　授丞相府大都督領鄉兵　隋書卷六四張奫傳無「丞相府」三字, 疑是.

[四]　尋除右屯衛大將軍　諸本「右」作「左」, 隋書卷六四麥鐵杖傳作「右」. 按本書卷十二、隋書卷四煬帝紀大業八年三月條作「

右」. 今據改.

[五]　拜武賁郎將　諸本脫「將」字, 據隋書補. 隋時有武賁郎將, 無武賁郎. 見隋書百官志下.

[六]　遼東之役以仁恭為軍將　諸本「軍將」倒作「將軍」, 隋書卷六五王仁恭傳作「軍將」. 按通鑑卷一八一言遼東之役分二十四軍, 「每軍大將、亞將各一人」. 軍將即一軍之大將. 本書卷六六薛世雄傳, 見「沃沮道軍將」. 卷六八魚俱羅傳見「碣石道軍將」. 本傳下文也有「以軍將指扶餘道」語, 可證「軍將」是, 今據乙.

[七]　西河紇豆陵洪景　隋書卷六五吐萬緒傳, 「西河」下有「公」字.

[八]　有功加上開府　諸本無「上」字, 隋書卷六四魚俱羅傳有. 按上文言俱羅已為開府, 則此應有「上」字, 今據補.

[九]　賊帥孟讓據都梁宮　諸本「都梁」倒作「梁都」, 隋書卷六四、通志卷一六四陳稜傳、通鑑卷一八二作「都梁」. 通鑑胡注雲：「盱眙縣屬江都郡, 有都梁山, 都梁宮在焉. 山出都梁香故名.」今據改.

[一０]後配事晉王為右虞候率　隋書卷六五趙才傳「晉王」下有「及王為太子」五字. 按隋制, 只有太子才有左右虞候率. 北史刪五字, 便似諸王也有此官, 誤.

[一一]十二年帝將幸江都　諸本「二」作「一」, 隋書、通志卷一六四趙才傳作「二」. 按本書卷十二隋煬帝紀, 事在大業十二年. 今據改.

北史卷七十九 列傳第六十七

宇文述雲定興　趙行樞　述子化及　司馬德戡　裴虔通　王世充　段達

宇文述字伯通, 代郡武川人也. 高祖□與敦、曾祖長壽、祖孤, 仕魏, 並為沃野鎮軍主. 父盛, 仕周, 位上柱國、大宗伯.

述少驍銳, 便弓馬. 年十一時, 有相者謂曰：「公子善自愛, 後當位極人臣.」周武帝時, 以父軍功, 起家拜開府. 述性謹密, 周大塚宰宇文護甚愛之, 以本官領護親信. 及武帝親總萬機, 召為左宮伯, 累遷英果中大夫, 賜爵博陵郡公, 改封濮陽郡公. 尉遲迥作亂, 述以行軍總管從韋孝寬擊之, 破迥將李雋軍於懷州, 又與諸將破尉惇於永平橋. [一]以功超拜上柱國, 進爵褒國公.

開皇初, 拜右衛大將軍. 平陳之役, 以行軍總管自六合而濟. 時韓擒、賀若弼兩軍趣丹陽, 述據石頭以為聲援. 陳主既禽, 而蕭瓛、蕭巖據東吳地. 述領行軍總管元契、張默言等討之, 落叢公燕榮以舟師自東海至, 亦受述節度, 於是吳會悉平. 以功授子化及為開府, 徙拜安州總管.

時晉王廣鎮揚州, 甚善於述, 奏為壽州總管. 王時陰有奪宗之志, 請計於述. 述曰：「皇太子失愛已久. 大王才能蓋世, 數經將領, 主上之與內宮, 鹹所鍾愛, 四海之望, 實歸大王. 然廢立國家大事, 能移主上者, 唯楊素耳. 移素謀者, 唯其弟約. 述雅知約, 請朝京師, 與約共圖廢立.」晉王大悅, 多齎金寶, 資述入關. 述數請約, 盛陳器玩, 與之酣暢, 因共博戲, 每陽不勝, 輸所將金寶. 約所得既多, 稍以謝述. 述因曰：「此晉王賜述, 令與公為歡.」約大驚曰：「

何為者？」述因為王申意. 約然其說, 退言於素, 亦從之. 於是晉王與述情好益密, 命述子士及尚南陽公主, 前後賞賜不可勝計. 及晉王為皇太子, 以述為左衛率. 舊令, 率官第四品, 以述素貴, 遂進率品第三, 其見重如此.

煬帝嗣位, 拜左衛大將軍, 參掌武官選事. 後改封許國公, 尋加開府儀同三司, 每冬正朝會, 輒給鼓吹一部. 從幸榆林. 時鐵勒契弊歌稜攻敗吐穀渾, 其部攜散, 遂遣使請降, 求救. 帝令述以兵撫納降附. 吐穀渾見述擁強兵, 懼不敢降, 遂西遁. 述追至曼頭城, 攻拔之. 乘勝至赤水城, 復拔之. 其餘黨走屯丘尼川, 進擊, 大破之, 獲其王公、尚書、將軍二百人. 渾主南走雪山, 其故地皆空. 帝大悅. 明年, 從帝西巡至金山, 登燕支, 述每為斥候. 時渾賊復寇張掖, 述進擊走之.

還至江都宮, 敕述與蘇威常典選舉, 參預朝政. 述時貴重, 委任與威等, 其親愛則過之. 帝所得遠方貢獻及四時口味, 輒見班賜, 中使相望於道. 述善於供奉, 俯仰折旋, 容止便辟, 宿衛鹹取則焉. 又有巧思, 凡所裝飾, 皆出人意表. 數以奇服異物進宮掖, 由是帝彌悅焉. 言無不從, 勢傾朝廷. 左衛將軍張瑾與述連官, 嘗有評議, 偶不中意, 述張目瞋之, 瑾惶懼而走. 文武百僚莫敢違忤. 性貪鄙, 知人有珍異物, 必求取, 富商大賈及隴右諸胡子弟, 皆接以恩意, 呼之為兒. 由是競加餽遺, 金寶累積. 後庭曳羅綺者甚眾, 家僮千餘人, 皆控良馬, 被服金玉.

及征高麗, 述為扶餘道軍將, 臨發, 帝謂曰：「禮, 七十者行役以婦人從, 公宜以家累自隨. 古稱婦人不入軍, 謂臨戰時耳. 至軍壘間, 無所傷也. 項籍虞兮, 即其故事.」述與九軍至鴨綠水, 糧盡, 議欲班師. 諸將多異同, 述又不測帝意. 會乙支文德來詣其營, 述先與於仲文俱奉密旨, [二]令誘執文德. 既而緩縱, 文德逃歸, 述內不自安, 遂與諸將度水追之. 時文德見述軍中多饑色, 欲疲述眾, 每鬥便北. 述一日中七戰皆捷, 既恃驟勝, 又內逼群議, 遂進, 東濟薩水, 去平壤城三十裏, 因山為營. 文德復遣使偽降, 請述曰：「若旋師者, 當奉高元朝行在所.」述見士卒疲弊, 不可復戰, 又平壤險固, 卒難致力, 遂因其詐而還. 眾半濟, 賊擊後軍, 於是大潰不可禁止, 九軍敗績, 一日一夜, 還至鴨綠水, 行四百五十裏. 初度遼, 九軍三十萬五千人, 及還至遼東城, 唯二千七百人. 帝怒, 除其名.

明年, 帝又事遼東, 復述官爵, 待之如初. 從至遼東, 與將軍楊義臣率兵復臨鴨綠水. 會楊玄感作亂, 帝召述馳驛討玄感. 時玄感逼東都, 聞述軍至, 西遁, 將圖關中. 述與刑部尚書衛玄、右驍衛大將軍來護兒、武衛將軍屈突通等躡之. 至閿鄉皇天原, 與玄感相及, 斬其首, 傳行在所. 復從東征, 至懷遠而還.

突厥之圍雁門也, 帝大懼, 述請潰圍而出. 來護兒及樊子蓋並固諫, 帝乃止. 及圍解, 次太原, 議者多勸帝還京師, 帝有難色. 述奏曰：「從官妻子多在東都, 請便道向洛陽, 自潼關入.」帝從之. 尋至東都, 又觀望帝意, 勸幸江都宮.

述於江都遇疾, 及疾篤, 帝令中使相望於第, 謂述有何言. 述曰：「願陛下一能降臨.」帝遣司宮魏氏謂曰：「公危篤, 朕憚相煩動. 必有言, 可陳也.」述流涕曰：「臣子化及, 早預藩邸, 願陛下哀憐之. 士及夙蒙天恩, 亦堪驅策. 臣死後, 智及不可久留, 願早除之, 望不破門戶.」魏氏返命, 隱其言, 因詭對曰：「述唯憶陛下耳.」帝泫然曰：「述憶我耶？」將親臨之, 宮人百僚諫乃止. 及薨, 帝為廢朝, 贈司徒、尚書令、十郡太守, 班劍四十人, 轀輬車, 前後部鼓吹, 諡曰恭. 詔黃門侍郎裴矩祭以太牢, 鴻臚監護喪事.

雲定興者, 附會於述. 初, 定興女為皇太子勇昭訓, 及勇廢, 除名配少府. 定興先得昭訓明珠絡帷, 私賂於述, 自是數共交遊. 定興每時節必有賂遺, 並以音樂幹述. 述素好著奇服, 炫燿時人. 定興為製馬韉, 於後角上缺方三寸, 以露白色, 世輕薄者率倣學之, 謂為許公缺勢. 又遇天寒, 定興曰：「入內宿衛, 必當耳冷.」述曰：「然.」乃製裌頭巾, 令深袹耳, 人又學之, 名為許公袹勢. 述大悅曰：「雲兄所作, 必能變俗. 我聞作事可法, 故不虛也.」後帝將事四夷, 大造兵器, 述薦之, 因敕少府工匠並取其節度. 述欲為之求官, 謂之曰：「兄所製器仗, 並合上心, 而不得官者, 為長寧兄弟猶未死耳.」定興曰：「此無用物, 何不勸上殺之？」述因奏曰：「房陵諸子, 年並成立, 今欲動兵征討, 若將從駕, 則守掌為難；若留一處, 又恐不可. 進退無用, 請早處分.」因鴆殺長寧, 又遣以下七弟分配嶺表, 於路盡殺之. 其年大閱, 帝稱甲仗為佳, 述奏並雲定興之功也. 擢授少府丞. 十一年, 累遷屯衛大將軍.

又有趙行樞者, 本太常樂戶, 家財億計. 述謂為兒, 受其賂遺, 稱為驍勇, 起家為折衝郎將.

化及, 述長子也. 性兇險, 不循法度, 好乘肥挾彈, 馳騖道中, 由是長安謂之輕薄公子. 煬帝為太子時, 常領千牛出入臥內. 累遷至太子僕, 以受納貨賄, 再三免官. 太子嬖昵之, 俄而復職, 又以其弟士及尚南陽公主. 由此益驕, 處公卿間, 言辭不遜, 多所淩轢. 見人子女狗馬珍玩, 必請託求之. 常與屠販者遊, 以規其利. 煬帝即位, 拜太僕少卿, 益恃舊恩, 貪冒尤甚. 煬帝幸榆林, 化及與弟智及違禁與突厥交市. 帝大怒, 囚之數月. 還京師, 欲斬之而後入城, 解衣辮髮訖, 以主救之, 乃釋, 並智及並賜述為奴. 述薨後, 煬帝追憶之, 起化及為右屯衛將軍, 智及為將作少監. [三]

時李密據洛口, 煬帝懼, 留淮左, 不敢還都. 從駕驍果多關中人, 久客羈旅, 見帝無西還意, 謀欲叛歸. 時武賁郎將司馬德戡總領驍果, 屯於東城, 風聞兵士欲叛, 未審, 遣校尉元武達陰問知情, 因謀構逆. 共所善武賁郎將元禮、直閤裴虔通互相扇惑曰：「聞陛下欲築宮丹陽, 人人並謀逃去. 我欲言之, 恐先事見誅. 今知而不言, 後事發當族, 將如之何？」虔通曰：「主上實爾.」德戡又謂兩人曰：「

我聞關中陷沒, 李孝常以華陰叛, 陛下囚其二弟, 將盡殺之. 吾輩家屬在西安, 得無此慮？」虔通等曰：「正恐旦暮及誅, 計無所出.」德戡曰：「驍果若走, 可與俱去.」虔通等曰：「誠如公言.」因遞相招誘. 又轉告內史舍人元敏、鷹揚郎將孟景、[四]符璽郎牛方裕, [五]直長許弘仁、薛世良、城門郎唐奉義、醫正張愷等, 日夜聚博, 約為刎頸交, 言無迴避, 於坐中輒論叛計, 並相然許. 時李質在禁, 令驍果守之, 中外交通, 所謀益急. 又趙行樞先交智及, 勳侍楊士覽者, 宇文氏之甥, 二人同以告智及. 智及素狂勃, 聞之喜, 即共見德戡, 期以三月十五日舉兵同叛, 劫十二衛武馬, 虜掠居人財物西歸. 智及曰：「不然. 今天實喪隋, 英雄並起, 因行大事, 此帝王業也.」德戡然之. 行樞、世良請以化及為主, 約定, 方告化及. 化及性駑怯, 初聞之, 大懼, 色動流汗, 久之乃定.

義寧二年三月一日, 德戡欲告眾人, 恐心未一, 更譎詐以脅驍果, 謂許弘仁、張愷曰：「君是良醫, 國家所使, 出言惑眾, 眾必信. 君可入備身府, 遍告所識者, 言陛下聞驍果欲叛, 多醞毒酒, 因享會, 盡鴆殺之, 獨與南人留此. 群情必駭, 因而舉事, 無不諧矣.」其月五日, 弘仁等宣布此言, 驍果遞相告, 謀反逾急. 德戡等知計行, 遂以十日總召故人, 諭以所為. 眾皆伏曰：「唯將軍命！」其夜, 奉義主閉城門, 門皆不下鑰. 至夜三更, 德戡於東城內集兵, 得數萬人, 舉火與城外相應. 帝聞有聲, 問是何事. 虔通偽曰：「草坊被燒, 外人救火, 故喧囂耳.」中外隔絕, 帝以為然. 孟景、智及於城外得千餘人, 劫候衛武賁馮普樂, 共布兵捉郭下街巷. 至五更, 德戡授虔通兵, 以換諸門衛士. 虔通因自開門, 領數百騎, 至成象殿, 殺將軍獨孤盛. 武賁郎將元禮遂引兵進, 宿衛者皆走. 虔通進兵排左閤, 馳入永巷, 問：「陛下安在？」有美人出房, 指雲：「在西閤.」從往執帝. 帝謂虔通曰：「卿非我故人乎！何恨而反？」虔通曰：「臣不敢反, 但將士思歸, 奉陛下還京師耳.」帝曰：「即為汝歸.」虔通自勒兵守之.

至旦, 孟景以甲騎迎化及. 化及未知事果, 戰慄不能言, 人有謁之, 但低頭據案, 答曰「罪過」. 時士及在公主第, 弗之知也. 智及遣家僮莊桃樹就第殺之, 桃樹不忍, 執詣智及, 久之乃見釋. 化及至城門, 德戡迎謁, 引入朝堂, 號為丞相. 令將帝出江都門以示群賊, 因復將入. 遣令狐行達弒帝於宮中. 又執朝臣不同己者數十人, 及諸王外戚, 無少長皆害之. 唯留秦孝王子浩, 立以為帝.

十餘日, 奪江都人舟烜, 從水路西歸. 至顯福宮, 宿公麥孟才、折衝郎將沈光等謀擊化及, 反為所害. 化及於是入據六宮, 其自奉一如煬帝故事. 每帳中南面端坐, 人有白事者, 默然不對. 下牙時, 方收取啟狀, 共奉義、方裕、世良、愷等參決之. 行至徐州, 水路不通, 復奪人車牛, 得二千兩, 並載宮人珍寶. 其戈甲戎器, 悉令軍士負之. 道遠疲極, 三軍始怨.

德戡失望, 竊謂行樞曰：「君大誤我. 當今撥亂, 必藉英賢, 化及庸暗, 事將必敗, 若何？」行樞曰：「廢之何難！」因共李孝本、宇文導師、尹正卿等謀, 以後軍萬餘兵襲殺化及, 立德戡為主. 弘仁知之, 密告化及, 盡收德戡及支黨殺之. 引兵向東郡, 通守王軌以城降之.

元文都推越王侗為主, 拜李密為太尉, 令擊化及. 密壁清淇, 與徐世勣以烽火相應. 化及數戰不利, 其將軍於弘達為密所禽, 送於侗所, 鑊烹之. 化及糧盡, 度永濟渠, 與密決戰於童山. 遂入汲郡求軍糧, 又遣使拷掠東郡人吏, 責米粟. 王軌怨之, 以城歸李密. 化及大懼, 自汲郡將圖以北諸州. 其將陳智略率嶺南驍果萬餘人, 張童兒率江東驍果數千人, 皆叛歸李密. 化及尚有眾二萬, 北走魏縣. 張愷與其將陳伯謀去之, 事覺, 為化及所殺. 腹心稍盡, 兵勢日蹙, 兄弟更無他計, 但相聚酣宴, 奏女樂. 醉後, 尤智及曰：「我初不知, 由汝為計, 強來立我. 今所向無成, 負弒主之名, 天下所不納. 滅族豈非由汝乎？」抱其兩子而泣. 智及怒曰：「事捷之日, 都不賜尤；及其將敗, 乃欲歸罪. 何不殺我以降建德！」兄弟數相鬥鬩, 言無長幼, 醒而復飲, 以此為恒.

自知必敗, 乃歎曰：「人生故當死, 豈不一日為帝乎！」於是鴆殺浩, 僭皇帝位於魏縣, 國號許, 建元為天壽, 置百官. 攻元寶藏於魏州, 反為所敗, 乃東北趣聊城, 將招攜海內諸賊. 遣士及徇濟北, 徵求餉餽. 大唐遣淮安王神通安撫山東, 神通圍之十餘日, 不剋而退. 竇建德悉眾攻之. 先是, 齊州賊帥王薄聞其多寶物, 詐來投附. 化及信之, 與共居守. 至是, 薄引建德入城, 禽化及, 悉虜其眾. 先執智及、元武達、孟景、楊士覽、許弘仁等, 皆斬之. 乃以檻車載化及至大陸縣城下, 數其弒逆, 並二子承基、承趾皆斬之, 傳首於突厥義城公主, 梟之虜庭. 士及自濟北西歸長安.

智及幼頑凶, 好與人群聚鬥雞, 習放鷹狗. 初以父功, 賜爵濮陽郡公. 蒸淫醜穢, 無所不為. 其妻長孫氏, 妒而告述. 述雖為隱, 而大忿之, 纖芥之愆, 必加鞭箠. 弟士及, 恃尚主, 又輕忽之. [六]唯化及事事營護, 父再三欲殺, 輒救免之, 由是頗相親昵. 遂勸化及遣人入蕃, 私為交易. 事發, 當誅, 述獨證智及罪惡, 而為化及請命, 帝因兩釋之. 述將死, 抗表言其兇勃, 必且破家. 帝後思述, 拜智及將作少監. 其江都弒逆事, 皆智及之謀也. 化及為丞相, 以為右僕射, 領十二衛大將軍. 及僭號, 封齊王. 竇建德獲而斬之, 並其黨十餘人, 皆暴屍梟首.

司馬德戡, 扶風雍人. 父元謙, 仕周為都督. 德戡幼孤, 以屠豕自給. 有桑門釋粲, 通德戡母娥氏, 遂撫教之, 因解書計. 開皇中, 為侍官, 漸遷至大都督. 從楊素出討漢王諒, 充內營左右, 進止便僻, 俊辯多姦計, 素大善之. 以勳授儀同三司. 大業三年, 為鷹揚郎將. 從討遼左, 進位正議大夫, 遷武賁郎將. 煬帝甚昵之. 從至江都, 領左右備身驍果萬人, 營於城內. 因隋末大亂, 乃率驍果反, 語在化及事中.

既獲煬帝, 與黨孟景等推化及為丞相. 化及首封德戡為溫國公, 加光祿大夫, 仍統本兵. 化及意甚忌之. 後數日, 化及署諸將, 分配士卒, 乃以德戡為禮部尚書, 外示美遷, 實奪其兵也. 由是懷怨, 所獲賞物皆賂於智及, 智及為之言. 行至徐州, 捨舟登陸, 令德戡將後軍. 乃與趙行樞、李孝本、尹正卿、宇文導師等謀襲化及, 遣人使於孟海公, 結為外助. 遷延未發, 以待使報. 許弘仁、張愷知之, 以告化及. 因遣其弟士及陽為遊獵, 至於後軍, 德戡不知事露, 出營參謁, 因命執之, 並其黨與. 化及責之曰：「與公戮力共定海內, 出於萬死. 今始事成, 願得同守富貴, 公又何為反也？」德戡曰：「本殺昏主, 苦其毒害. 立足下而又甚之, 逼於物情, 不獲已也.」化及不對, 命送至幕下, 縊而殺之.

裴虔通, 河東人. 初, 煬帝為晉王, 以親信從, 稍遷至監門校尉. 帝即位, 擢舊左右, 授宣惠尉. 累從征役, 至通議大夫. 與司馬德戡同謀作亂, 先開宮門, 騎至成象殿, 殺將軍獨孤盛, 執帝於西閤. 化及以虔通為光祿大夫、莒國公. 化及引兵之北也, 令鎮徐州. 化及敗後, 歸於大唐, 即授徐州總管, 轉辰州刺史, 封長蛇男. 尋以隋朝弒逆之罪, 除名, 徙於嶺表而死.

王世充字行滿, 本西域胡人也. 祖支頹褥, 徙居新豐. 頹褥死, 其妻少寡, 與儀同王粲野合, 生子曰瓊, 粲遂納之以為小妻. 其父收幼孤, 隨母嫁粲, 粲愛而養焉, 因姓王氏. 官至懷、汴二州長史.

世充捲髮豺聲, 沈猜多詭詐, 頗窺書傳, 尤好兵法, 曉龜策推步盈虛, 然未嘗為人言也. 開皇中, 為左翊衛, 後以軍功拜儀同, 授兵部員外郎. 善敷奏, 明習法律, 而舞弄文墨, 高下在心. 或有駁難之者, 世充利口飾非, 辭義鋒起, 眾雖知其否而莫能屈, 稱為明辯.

煬帝世, 累遷至江都郡丞. 時帝數幸江都, 世充善候人主顏色, 阿諛順旨, 每入言事, 帝善之. 又以郡丞領江都宮監, 乃彫飾池臺, 陰奏遠方珍物, 以媚於帝, 由是益昵之. 大業八年, 隋始亂, 世充內懷徼倖, 卑身禮士, 陰結豪俊, 多收眾心. 江淮間人素輕薄, [七]又屬賊盜群起, 人多犯法, 有繫獄抵罪者, 世充枉法出之, 以樹私恩.

及楊玄感反, 吳人朱燮、晉陵人管崇起兵江南以應之, 自稱將軍, 擁眾十餘萬. 帝遣將軍吐萬緒、魚俱羅討之, 不能剋. 世充募江都萬餘人, [八]擊頻破之. 每有剋捷, 必歸功於下, 所獲軍實, 皆推與士卒, 身無所取. 由此人爭為用, 功最居多.

十年, 齊郡賊帥孟讓自長白山寇掠諸郡, 至盱眙, 有眾十餘萬. 世充以兵拒之, 而羸師示弱, 保都梁山為五柵, 相持不戰. 後因其懈弛, 出兵奮擊, 大破之, 乘勝盡滅諸賊, 讓以數十騎遁去, 斬首萬人, 六畜軍資, 莫不盡獲. 帝以世充有將帥才略, 始遣領兵, 討諸小盜, 所向破之. 然性多矯偽, 詐為善, 能自勤苦, 以求聲譽. 十一年, 突厥圍帝於雁門, 世充盡發江都人往赴難. 在軍中, 垢面悲泣, 曉夜不解甲, 藉草而坐. 帝聞之, 以為愛己, 益信任之.

十二年, 遷為江都通守. 時厭次人格謙為盜數年, 兵十餘萬, 在豆子□中. 世充破斬之, 威振群賊. 又擊盧明月, 破之於南陽. 後還江都, 帝大悅, 自執杯酒以賜之. 時世充又知帝好內, 乃言江淮良家多有美女, 願備後庭, 無由自進. 帝愈喜, 因密令世充閱觀諸女, 資質端麗合法相者, 取正庫及應入京物以聘納之. 所用不可勝計, 帳上所司雲敕別用, 不顯其實. 有合意者, 則厚賞世充, 或不中者, 又以賚之. 後令以船送東京, 而道路賊起, 使者苦役, 於淮泗中沈船溺殺之者, 前後十數. 或有發露, 世充為祕之, 又遽簡閱以供進. 是後益見親昵.

遇李密攻陷興洛倉, 進逼東都, 官軍數敗, 光祿大夫裴仁基以武牢降於密. 帝惡之, 大發兵, 將討焉. 特發中詔遣世充為將, 軍於洛口以拒密. 前後百餘戰, 互有勝負. 世充乃引軍度洛水, 逼倉城. 李密與戰, 世充敗績, 赴水溺死者萬餘人. 時天寒, 大雨雪, 兵既度水, 衣皆霑濕, 在道凍死者又數萬人, 比至河陽, 纔以千數. 世充自繫獄請罪, 越王侗遣使赦之, 召令還都. 收合亡散, 屯於含嘉城中, 不敢復出.

宇文化及殺帝於江都, 世充與太府卿元文都、將軍皇甫無逸、右司郎盧楚奉侗為主. 侗以世充為吏部尚書, 封鄭國公. 及侗用元文都、盧楚之謀, 拜李密為太尉、尚書令, 密遂稱臣, 復以兵拒化及於黎陽, 遣使獻捷. 眾皆悅, 世充獨謂其麾下諸將曰：「文都之輩, 刀筆吏耳. 吾觀其勢, 必為李密所禽. 且吾軍人馬每與密戰, 殺其父兄子弟, 前後已多, 一旦為之下, 吾屬無類矣.」出此言以激怒其眾. 文都知而大懼, 與楚等謀, 將因世充入內, 伏甲而殺之. 期有日矣, 將軍段達遣女婿張志以楚等謀告之. 世充夜勒兵圍宮城, 將軍費曜、田世闍等與戰於東太陽門外. 曜軍敗, 世充遂攻門而入. 無逸以單騎遁走. 獲楚, 殺之. 時宮門尚閉, 世充遣人扣門言於侗曰：「元文都等欲執皇帝降於李密, 段達知而以告臣. 臣非敢反, 誅反者耳.」文都聞變, 入奉侗於乾陽殿, 陳兵衛之. 令將帥乘城以拒難, 兵敗, 侗命開門以納世充. 世充悉遣人代宿衛者, 明日入謁, 頓首流涕而言曰：「文都等無狀, 謀相屠害, 事急為此, 不敢背國.」侗與之盟. 世充尋遣韋節等諷侗, 命拜為尚書左僕射、總督內外諸軍事. 又授其兄惲為內史令, 入居禁中.

未幾, 李密破化及還, 其勁兵良馬多戰死, 士卒皆倦. 世充欲乘其弊而擊之, 恐人心不一, 乃假託鬼神, 言夢見周公, 乃立祠於洛水之上, 遣巫宣言周公欲令僕射急討李密, 當有大功, 不則兵皆疫死. 世充兵多楚人, 俗信妖妄, 故出此言以惑之. 眾皆請戰, 世充簡練精勇得二萬餘人, 馬千餘疋, 營洛水南. 密軍偃師北山上. 時密新得志於化及, 有輕世充之心, 不設壁壘. 世充遣二百餘騎, 潛入北山, 伏溪穀中, 令軍秣馬蓐食. 既而宵濟, 人馬奔馳, 比明而薄密. 密出兵應之, 陣未成列而兩軍合戰, 其伏兵蔽山而上, 潛登北原, 乘高而下, 馳壓密營. 營中亂, 無能拒者, 即入縱火. 密軍大驚而潰, 降其將張童兒、陳智略. 進下偃師. 初, 世充兄偉及子玄應隨化及至東郡, 密得而囚之於城中. 至是, 盡獲之. 又執密長史邴元真妻子、[九]司馬鄭虔象之母及諸將子弟, 皆撫慰之, 各令潛呼其父兄. 兵次洛口, 元真、鄭虔象等舉倉城以應之. 密以數十騎遁逸, 世充收其眾而還. 東盡於海, 南至於江, 悉來歸附.

世充又令韋節諷侗, 拜己為太尉, 置署官屬, 以尚書省為其府. 尋自稱鄭王, 遣其將高略帥師攻壽安, 不利而旋. 又帥師攻圍穀州, 三日而退. 明年, 自稱相國, 受九錫, 備法物, 是後不朝侗矣. 有道士桓法嗣者, 自言解圖讖, 世充昵之. 法嗣乃上孔子閉房記, 畫作丈夫持一幹以驅羊. [一０]法嗣雲：「楊, 隋姓也. 幹一者, 王字也. 王居楊後, 明相國代隋為帝也.」又取莊子人間世、德充符二篇上之, 法嗣釋曰：「上篇言世, 下篇言充, 此則相國名矣. 當德被人間, 而應符命為天子也.」世充大悅曰：「此天命也.」再拜受之. 即以法嗣為諫議大夫. 世充又羅取雜鳥, 書帛係其頸, 自言符命而散之於空. 或有彈射得鳥而來獻者, 亦拜官爵. 既而廢侗, 陰殺之, 僭即皇帝位, 建元曰開明, 國號鄭.

大唐太宗帥師圍之, 世充頻出兵, 戰輒不利, 諸城相繼降款. 世充窘迫, 遣使請救於竇建德, 建德率兵援之. 至武牢, 太宗破之, 禽建德以詣城下. 世充將潰圍而出, 諸將莫有應之者, 於是出降. 至長安, 為讎家所殺.

段達, 武威姑臧人. 父嚴, 周朔州刺史.

達在周, 年始三歲, 襲爵襄垣縣公. 及長, 身長八尺, 美鬚髯, 便弓馬. 隋文帝為丞相, 以為大都督, 領親信兵, 常置左右. 及踐祚, 為左直齋, 遷車騎將軍, 督晉王府軍事. 以擊高智慧功, 授上儀同. 又破汪文進等, 加開府. 仁壽初, 為太子左衛副率. 大業初, 以藩邸之舊, 拜左翊衛將軍. 從征吐穀渾, 進位金紫光祿大夫. 帝征遼東, 平原郝孝德、清河張金稱等並起為盜, 帝令達擊之, 數為金稱等所挫, 諸賊輕之, 號為段姥. 後用鄃令楊善會謀, 更與賊戰, 方致剋捷. 還京師, 以公事坐免. 明年, 帝征遼東, 使達留守涿郡. 俄復拜左翊衛將軍. 高陽魏刀兒聚眾, 自號歷山飛, 寇掠燕、趙. 達率涿郡通守郭絢擊敗之. 時盜賊既多, 達不能因機決勝, 唯持重自守, 時人皆謂之為怯懦.

十二年, 帝幸江都宮, 詔達與太府卿元文都等留守東都. 李密縱兵侵掠城下, 達與監門郎將龐玉、武牙郎將霍世舉禦之, 以功遷左驍衛大將軍. 王世充之敗也, 密進據北芒, 來薄上春門, 達與判戶部尚書韋津拒之. 達見賊, 不陣而走, 軍大潰, 津沒於密.

及帝崩於江都, 達與文都等推越王侗為主, 署開府儀同三司, 兼納言, 陳國公. 元文都等之謀誅王世充, 達預焉. 既而陰告世充, 達為之內應. 及事發, 迫越王送文都於世充, 世充甚德於達. 既破李密, 諷越王禪讓. 世充僭號, 以達為司徒. 及東都平, 坐斬, 妻子籍沒.

論曰：宇文述便辟足恭, 柔顏取悅. 君所謂可, 亦曰可焉, 君所謂不, 亦曰不焉. 無所是非, 不能輕重, 默默苟容, 偷安高位, 甘素餐之責, 受彼己之譏. 此固君子所不為, 亦丘明之深恥. 化及以此下才, 負恩累葉. 時逢崩拆, 不能竭命, 乃因利乘便, 先圖幹紀, 率群不逞, 職為亂階, 拔本塞源, 裂冠毀冕. 釁深指鹿, 事切食蹯, 天地所不容, 人神所同憤矣. 世充鬥筲小器, 遭逢時幸, 與蒙獎擢, 禮越舊臣. 而躬為戎首, 親行鴆毒. 竟而蛇豕醜類, 繼踵誅夷, 梟獍兇魁, 相尋葅戮. 垂炯戒於來葉, 快忠義於當年, 為人臣者, 可無殷鑒哉！校勘記

[一]　又與諸將破尉惇於永平橋　張森楷雲：「隋書卷六一宇文述傳無『平』字. 據永橋鎮在懷縣, 見尉遲迥傳(本書卷六二), 則不當有『平』字.」按永橋又見北齊書卷四一傅伏傳、本書卷六四韋孝寬傳. 別處無作「永平橋」者, 張說疑是. 但通志卷一六四宇文述傳亦有「平」字, 今不改.

[二]　述先與於仲文俱奉密旨　諸本「於」訛作「丁」, 據隋書改. 事見本書卷二三於仲文傳.

[三]　起化及為右屯衛將軍智及為將作少監　諸本無「智及為」三字, 隋書卷八五、通志卷一六四宇文化及傳有. 按下文智及本傳雲：「帝後思述, 拜智及將作少監.」則將作少監非宇文化及之官. 此三字乃脫文, 今據補.

[四]　鷹揚郎將孟景　隋書、通志「景」作「秉」, 疑此是避唐諱. 但隋書亦應避「秉」字, 作「秉」或是後人回改.

[五]　符璽郎牛方裕　隋書、通志「郎」下有「李覆」二字.

[六]　弟士及恃尚主又輕忽之　諸本「忽」訛作「忿」, 據隋書卷八五及通志卷一六四智及傳改.

[七]　江淮間人素輕薄　隋書卷八五王充傳「薄」作「悍」, 是. 作「薄」於此處文義不洽.

[八]　世充募江都萬餘人　諸本「都」訛作「郡」, 據隋書、通志卷一六四王世充傳改.

[九]　又執密長史邴元真妻子　諸本「邴」作「景」. 按作「景」是避唐諱, 今從隋書、通志改, 從其本姓.

[一０]畫作丈夫持一幹以驅羊　諸本「丈」訛作「大」, 據隋書、通志改.

北史卷八十 列傳第六十八

外戚

賀訥　姚黃眉　杜超　賀迷　閭毗　馮熙　李惠　高肇　胡國珍　從曾孫長粲　楊騰　乙弗繪　趙猛　胡長仁　隋文帝外家呂氏

夫左賢右戚, [一]尚德尊功, 有國者所以禦天下也. 殷肇王基, 不藉莘氏為佐；周成王業, 未聞姒姓為輔. 然歷觀累代外戚之家, 乘母後之權以取高位厚秩者多矣, 而鮮能有克終之美, 必罹顛覆之患. 何哉？皆由乎居上不以至公任物, 在下徒用私寵要榮, 繭犢引大車, 弱質任厚棟, [二]無德而尊, 不知紀極, 忽於滿盈之戒, 罔念高危之咎, 故鬼瞰其室, 憂必及之, 所以殺身傾族相繼於兩京也. [三]夫誠著艱難, 功宣社稷, 不以謙沖自牧, 未免顛蹶之禍；而況道不足以濟時, 仁不足以利物, 自矜於己, 以富貴驕人者乎！

魏道武初, 賀訥有部眾之業, 翼成皇祚, 其餘或以勞勤, 或緣恩澤. 齊氏後妃之族, 多自保全. 胡長仁以譖訴貽禍, 斛律光以地勢被戮, 俱非女謁盛衰之所致也. 婁昭自以佐命之功, 崇其名器, 且霸業權輿, 時方同德. 陵暴之釁, 因茲而起. [四]其靖德、昭訓二門, 並良家遺孽, 守死無暇, [五]固不足涉言. 又子非繼世, 權難妄假. 昭信非惟素門履道, 訖構廢辱, 威望之地, 自致無由. 有周禦歷, 後門初無與政. 既而末跡竊權, 竟移鼎璽, 斯乃西漢覆車之轍, 魏文所以深誡. 隋文潛躍之初, 獻後便相推轂；煬帝大橫方兆, 蕭妃密勿經綸. 是以恩禮綢繆, 始終不易. 然外內親戚, 莫預朝權, 昆弟在位, 亦無殊寵. 至於居擅玉堂, 家稱金穴, 暉光戚裏, 熏灼四方, 將三司以比儀, 命五侯而同拜者, 終始一代, 寂無聞焉. 考之前王, 可謂矯其弊矣. 故雖時經擾攘, 無有陷於不義, 市朝遷貿, 而皆得以保全. 比夫憑藉寵私, 階緣恩澤, 乘其非據, 旋就顛隕者, 豈可同日而言哉！此所謂愛之以禮者也.

案外戚, 魏書有賀訥、劉羅辰、姚黃眉、杜超、賀迷、閭毗、馮熙、李峻、李惠、高肇、於勁、胡國珍、李延寔, 齊書有趙猛、婁叡、尒朱文暢、鄭仲禮、李祖昇、元蠻、胡長仁, 周書不立此篇, 隋書有獨孤羅、蕭巋. 今以劉羅辰、李峻、於勁、李延寔、婁叡、尒朱文暢、鄭仲禮、李祖昇、元蠻、獨孤羅、蕭巋各附其家傳, 其餘並入此篇. 又檢楊騰、乙弗繪附之魏末, 以備外戚傳雲.

賀訥, 代人, 魏道武皇帝之舅, 獻明後之兄也. 其先世為君長. 祖紇, 尚平文女. 父野幹, 尚昭成女遼西公主. 昭成崩, 諸部乖亂, 獻明後與道武及衛、秦二王依訥. 會苻堅使劉庫仁分攝國事, 道武還居獨孤. 訥總攝東部為大人, 遷居大寧, 行其恩信, 眾多歸之, 侔於庫仁. 苻堅假訥鷹揚將軍.

後劉顯謀逆, 道武輕騎歸訥, 訥驚拜曰：「官家復國, 當念老臣.」帝笑答曰：「誠如舅言, 要不忘也.」[六]訥中弟染幹粗暴, 忌帝, 常圖為逆. 每為皇姑遼西公主擁護, 故染幹不得肆其禍心. 諸部大人請訥兄弟, 求舉道武為主, 染幹不從. 遂與諸大人勸進, [七]道武登代王位於牛川.

及帝討吐突鄰部, 訥兄弟遂懷異圖, 率諸部救之. 帝擊之, 大潰, 訥西遁. 衛辰遣子直力鞮征訥, 訥告急請降. [八]道武簡精騎二十萬救之, 遂徙訥部落及諸弟, 處之東界. 訥又通於慕容垂, 垂以訥為歸善王. 染幹謀殺訥而代立, 訥遂與染幹相攻. 垂遣子麟討之, 敗染幹於牛都, 破訥於赤城. 道武遣師救訥, 麟乃引退. 訥從道武平中原, 拜安遠將軍.

其後離散諸部, 分土定居, 不聽遷徙, 其君長大人, 皆同編戶. 訥以元舅, 甚見尊重, 然無統領. 以壽終於家.

訥弟盧, 亦從平中原, 以功賜爵遼西公. 帝遣盧會衛王儀伐鄴, 而盧自以帝之季舅, 不肯受儀節度. 帝遣使切責之, 盧遂忿恨, 與儀司馬丁建構成其嫌, 彌加猜忌. 會道武敕儀去鄴, 盧亦引歸. 道武以盧為廣川太守, 盧性雄豪, 恥居冀州刺史王輔下, 襲殺輔, 奔慕容德. 德以為並州刺史﹑廣寧王. 廣固敗, 盧亦沒.

訥從父弟悅. 初, 道武居賀蘭部下, 人情未甚附, 唯悅舉部隨從. 又密為帝祈禱天神, 請成大業, 出於誠至. 帝嘉之, 甚見寵待. 後平中原, 以功賜爵钜鹿侯, 進爵北新, [九]卒.

子泥襲爵, 後降為肥如侯. 道武崩, 京師草草, 泥出舉烽於安陽城北, 賀蘭部人皆往赴之. 明元即位, 乃罷. 詔泥與元渾等八人拾遺左右. 與北新侯安同持節行並、定二州, 劾奏並州刺史元六頭等, 皆伏罪, 州郡肅然. 後從太武征赫連昌, 以功進爵為琅邪公, 軍國大議, 每參豫焉. 又征蠕蠕, 為別道將, 坐逐賊不進, 詐增虜, [一０]當斬, 贖為庶人. 久之, 拜光祿勳, 為外都大官, 復本爵. 卒官, 子醜建襲.

姚黃眉, 姚興之子, 明元昭哀皇後之弟也. 姚泓滅, 黃眉間來歸魏. 明元厚禮待之, 賜爵隴西公, 尚陽翟公主, 拜駙馬都尉, 賜隸戶二百. [一一]太武即位, 遷內都大官, 後拜太常卿, 卒. 贈雍州刺史、隴西王, 諡曰獻, 陪葬金陵. 黃眉寬和溫厚, 希言得失, 太武悼惜之, 故贈禮有加.

杜超字祖仁, 魏郡鄴人, 密皇後之兄也. 少有節操. 泰常中, 為相州別駕. 始光中, 太武思念舅氏, 以超為陽平公, 尚南安長公主, 拜駙馬都尉, 位大鴻臚卿. 車駕幸其第, 賞賜巨萬. 神□三年, 以超行征南大將軍、太宰, 進爵為王, 鎮鄴. 追加超父豹鎮東大將軍、陽平景王, 母曰钜鹿惠君. 真君五年, 超為帳下所害, 太武臨其喪, 哀慟者久之. 諡曰威王.

長子道生賜爵城陽侯, 後為秦州刺史, 進爵河東公. 道生弟鳳凰襲超爵, [一二]加侍中、特進. 太武追思超不已, 欲以鳳凰為定州刺史. 鳳凰不願違離闕庭, 乃止. 鳳凰弟道雋賜爵發幹侯, 鎮枋頭, 除兗州刺史.

超既薨, 復授超從弟遺侍中、安南將軍、開府、相州刺史, 入為內都大官, 進爵廣平王. 遺性忠厚, 頻歷州郡, 所在著稱. 薨, 贈太傅, 諡曰宣王.

長子元寶, 位司空. 元寶弟胤寶, 司隸校尉. 元寶又進爵京兆王. 及歸而父遺喪, [一三]明當入謝, 元寶欲以表聞, 文成未知遺薨, 怪其遲, 召之. 元寶將入, 時人止之曰：「宜以家憂自辭.」元寶欲見其寵, 不從, 遂冒哀而入. 未幾, 以謀反伏誅, 親從皆斬, 唯元寶子世衝逃免. 時朝議欲追削超爵位, 中書令高允上表理之. 後兗州故吏汲宗等, 以道雋遺惠在人, 前從坐爵受誅, [一四]委骸土壤, 求得收葬. 書奏, 詔義而聽之. 贈散騎常侍、安南將軍、南康公, 諡曰昭. 世衝襲遺公爵.

賀迷, 代人, 太武敬哀皇後之從父也. 皇後生景穆. 初, 後少孤, 父兄近親唯迷, [一五]故蒙賜爵長鄉子. 卒, 贈光祿大夫、五原公.

閭毗, 代人, 蠕蠕主大檀之親屬, 太武時自其國來降. 毗即恭皇後之兄也. 後生文成. 文成太安二年, 以毗為平北將軍, 賜爵河東公；弟紇為寧北將軍, 賜爵零陵公. 其年, 並加侍中, 進爵為王. 毗, 征東將軍, 評尚書事；紇, 征西將軍、中都大官. 自餘子弟賜爵為王者二人, 公五人, 侯六人, 子三人, 同時受拜, 所以隆崇舅氏. 和平二年, 追諡後祖父延定襄康公, 父辰定襄懿王. [一六]毗薨, 贈太尉, 追贈毗妻河東王妃. 子惠襲.

紇薨, 贈司空. 子豆, 後賜名莊. 太和中, 初立三長, 以莊為定戶籍大使, 甚有時譽. 十六年, 例降爵. 後為七兵尚書, 卒.

紇弟染, 位外都大官、冀州刺史、江夏公, 卒.

先是, 文成以乳母常氏有保護功, 既即位, 尊為保太後, 後尊為皇太後. 興安二年, 太後前兄英字世華, 自肥如令超為散騎常侍、鎮軍大將軍, 賜爵遼西公；弟喜, 鎮軍大將軍、祠曹尚書、帶方公；三妹皆封縣君；妹夫王□為平州刺史, 遼東公. 追贈英祖父苻堅扶風太守亥為鎮西將軍、遼西簡公；[一七]父勃海太守澄為侍中、[一八]征東大將軍、太宰、遼西獻王；英母許氏博陵郡君. 遣兼太常盧度世持節改葬獻王於遼西, 樹碑立廟, 置守塚百家. 太安初, 英為侍中、征東大將軍、太宰, 進爵為王；喜左光祿大夫, 改封燕郡；從兄泰為安東將車、朝鮮侯；訢子伯夫, [一九]散騎常侍、選部尚書；次子員, 金部尚書；喜子振, 太子庶子. 三年, 英領太師, 評尚書事, 內都大官、伏寶泰等州刺史. [二０]五年, 詔以太後母宋氏為遼西王太妃. 和平元年, 喜為洛州刺史.

初, 英事宋不能謹, 而□奉宋甚至, 就食於和龍, 無車牛, 宋疲不進, □負宋於笈. 至是, 宋於英等薄, 不如□之篤. 謂太後曰：「

何不王□而黜英？」太後曰：「英為長兄, 門戶主也, 家內小小不順, 何足追計. □雖盡力, 故是他姓, 奈何在英上. 本州郡公, 亦足報耳.」

天安中, 英為平州刺史, 訢為幽州刺史, 伯夫進爵範陽公. 英濁貨, 徙敦煌. 諸常自興安及至是, [二一]皆以親疏受爵賜田宅, 時為隆盛. 後伯夫為洛州刺史, 以贓汙欺妄, 徵斬於京師. 承明元年, 徵英復官. 薨, 諡遼西平王. 始英之徵也, 夢日墜其所居黃山下水中, 村人以車牛挽致不能出, 英獨抱載而歸. 聞者異之.

後員與伯夫子禽可共為飛書, 誣謗朝政. 事發, 有司執憲, 刑及五族. 孝文以昭太後故, [二二]罪止一門. 訢年老, 赦免歸家, 恕其孫一人扶養之, 給奴婢田宅. 其家僮入者百人, 金錦布帛數萬計, 賜尚書已下宿衛已上. 其女婿及親從在朝, 皆免官歸本鄉. 十一年, 孝文、文明太後以昭太後故, [二三]悉出其家前後沒入婦女, 以喜子振試守正平郡, 卒.

馮熙字晉國, 長樂信都人, 文明太後之兄也. 祖弘, 北燕王. 太武平遼海, 熙父朗內徙, 官至秦雍二州刺史、遼西郡公, 坐事誅. 文明太後臨朝, 追贈假黃鉞、太宰、燕宣王, 立廟長安.

熙生於長安, 為姚氏魏母所養. 以叔父樂陵公邈因戰入蠕蠕, 魏母攜熙逃避至氐羌中撫育. 年十二, 好弓馬, 有勇幹, 氐羌皆歸附之. 魏母惡其如此, 將還長安, 始就博士學問. 從師受孝經、論語, 好陰陽兵法事. 及長, 遊華陰、河東二郡間. 性汎愛, 不拘小節, 人無士庶, 來則納之.

熙姑先入掖庭, 為太武左昭儀. 妹為文成帝後, 即文明太後也. 使人外訪, 知熙所在, 徵赴京師, 拜冠軍將軍, 賜爵肥如侯, 尚景穆女博陵長公主, 拜駙馬都尉. 出為定州刺史, 進爵昌黎王. 獻文即位, 為太傅, 累拜內都大官. 孝文即位, 文明太後臨朝, 帝乃承旨以熙為侍中、太師、中書監, 領祕書事. 熙以頻履師傅, 又中宮之寵, 為群情所駭, 心不自安, 乞轉外任. 文明太後亦以為然, 除都督、洛州刺史, 侍中、太師如故.

洛陽雖經破亂, 而舊三字石經宛然猶在, 至熙與常伯夫相繼為州, 廢毀分用, 大至頹落. 熙為政不能仁厚, 而信佛法. 自出家財在諸州鎮建佛圖精舍, 合七十二處. 寫十六部一切經, 延致名德沙門, 日與講論, 精勤不倦, 所費亦不貲. 而營塔寺多在高山秀阜, 傷殺人牛. 有沙門勸止之, 熙曰：「成就後, 人唯見佛圖, 焉知殺人牛也.」其北芒寺碑文, 中書侍郎賈元壽詞, 孝文頻登北芒寺, 親讀碑文, 稱為佳作. 熙為州, 因取人子女為奴婢, 有容色者幸之為妾, 有子女數十人, 號為貪縱.

後授內都大官, 太師如故. 熙事魏母孝謹, 如事所生. 魏母卒, 乃散髮徒跣, 水漿不入口三日. 昭不聽服, 熙表求依趙氏之孤, 帝以熙情難奪, 聽服齊衰, 期. 後以例降, 改封京兆郡公.

帝納其女為後, 曰：「白武通雲：王所不臣, 數有三焉. 妻之父母, 抑言其一. 此所謂供承宗廟, 不欲奪私心. 然吾季著於春秋, 無臣證於往牒, 既許通體之一, 用開至尊之敬. 比長秋配極, 陰政既敷, 未聞有司, 陳奏斯式. 可詔太師, 輟臣從禮.」又勒集書造儀付外. 孝文前後納熙三女, 二為後, 一為左昭儀. 由是馮氏寵貴益隆, 賞賜累巨萬. 帝每詔熙上書不臣, 入朝不拜, 熙上書如舊.

熙於後遇疾, 綿寢四載, 詔遣監問, 道路相望, 車駕亦數幸焉. 將遷洛, 帝親與熙別, 見其困篤, 歔欷流涕. 密敕宕昌公王遇曰[二四]：「太師萬一, 即可監護喪事.」十九年, 薨於代. 車駕在淮南, 留臺表聞, 還至徐州, 乃舉哀, 為制緦服. 詔有司預辨凶儀, 並開魏京之墓, 令公主之柩, 俱向伊洛. 凡所營送, 皆公家為備. 又敕代給綵帛, 前後六千匹, 以供凶用. 皇後詣代都赴哭, 太子恂亦赴代哭弔. 將葬, 贈假黃鉞、侍中、都督十州諸軍事、大司馬、太尉、冀州刺史, 加黃屋、左纛, 備九錫、前後部羽葆鼓吹, 皆依晉太宰、安平獻王故事. 有司奏諡, 詔曰：「可以威強恢遠曰武, 奉諡於公.」柩至洛七裏澗, [二五]帝服縗往迎, 叩靈悲慟而拜焉. 葬日, 送臨墓所, 親作誌銘.

主生二子, 誕、脩.

誕字思正, 脩字寶業, 皆姿質妍麗. 年纔十餘, 文明太後俱引入禁中, 申以教誡. 然不能習讀經史, 兄弟並無學術, 徒整飾容儀, 寬雅恭謹而已. 誕與孝文同歲, 幼侍書學, 仍蒙親待, 尚帝妹樂安長公主, 拜駙馬都尉、侍中、征西大將軍、南平王. 脩侍中、鎮北大將軍、尚書、東平公. 又除誕儀曹尚書, 知殿中事. 及罷庶姓王, 誕為侍中、都督中外諸軍事、中軍將軍、特進, 改封長樂郡公. 誕拜官, 孝文立於庭, 遙受其拜, 既訖還室. 脩降為侯.

誕、脩雖並長宮禁, 而性趣乖別. 誕性淳篤, 脩乃浮競. 誕亦未能誨督其過, 然時言於太後. 孝文嚴責之, 至於楚捶. 由是陰懷毒恨, 遂結左右有憾於誕者, 求藥, 欲因食害誕. 事覺, 帝自詰之, 具得情狀. 誕引過謝, 乞全脩命. 帝以誕父老, 又重其意, 不致於法, 撻之百餘, 黜為平城百姓. 脩妻, 司空穆亮女也, 求離婚, 請免官. 帝引管、蔡事, 皆不許.

帝寵誕, 仍作同輿而載, [二六]同案而食, 同席坐臥. 彭城王勰、北海王詳雖直禁中, 然親近不及. 十六年, 以誕為司徒. 帝既愛誕, 除官日, 親為制三讓表, 並啟. 將拜, 又為其章謝. 尋加車騎大將軍、太子太師. 十八年, 帝謂其無師傅獎導風, 誕深自誨責.

從駕南伐, 十九年, 至鍾離. 誕遇疾, 不能侍從, 帝日省問, 醫藥備加. 帝銳意臨江, 乃命六軍發鍾離南轅, 與誕泣訣, 左右皆入, 無不掩涕. 時誕已惙然, 強坐視帝, 悲而淚不能下, 言「夢太後來呼臣」. 帝嗚咽, 執手而出, 遂行. 是日, 去鍾離五十裏許, 昏時, 告誕薨問, 帝哀不自勝. 時崔慧景、裴叔業軍在中淮, 去所次不過百裏, 帝乃輕駕西還, 從者數千人, 夜至誕薨所, 拊屍哀慟, 若喪至戚, 達旦聲淚不絕. 從者亦迭舉音. 帝以所服衣幍充襚, 親自臨視, 徹樂去膳, 宣敕六軍, 止臨江之駕. 帝親北度, 慟哭極哀. 喪至洛陽, 車駕猶在鍾離. 詔留守賜賻物布帛五千匹、穀五千斛, 以供葬事. 贈假黃鉞、使持節、大司馬, 領司徒、侍中、都督, 太師、駙馬、公如故. 加以殊禮, 備錫九命, 依晉大司馬、齊王攸故事. 有司奏諡, 詔曰：「案諡法, 主善行德曰元, 柔剋有光曰懿. 昔貞惠兼美, 受三諡之榮；忠武雙徽, 錫兩號之茂. 式準前訓, 宜契具瞻. 既自少綢繆, 知之惟朕, 案行定名, 諡曰元懿.」帝又親為作碑文及挽歌詞, 皆窮美盡哀, 事過其厚. 車駕還京, 遂親至誕墓, 停車而哭. 使彭城王勰詔群官脫朱衣, 服單衣介幘而哭司徒, 貴者示以朋友, 微者示如僚佐. 公主貞厚有禮度, 產二男.

長子穆, 字孝和, 襲熙爵, 避皇子愉封, 改封扶風郡公. 尚孝文女順陽長公主, 拜駙馬都尉. 歷員外通直散騎常侍. 穆與叔輔興不和. 輔興亡, 贈相州刺史, 祖載在庭, 而穆方高車良馬, 恭受職命, 言宴滿堂, 忻笑自若, 為禦史中尉、東平王匡所劾. 後位金紫光祿大夫, 遇害河陰, 贈司空、雍州刺史. 子冏, 字景昭, 襲爵昌黎王. 尋以庶姓罷王, 仍襲扶風郡公. 子峭, 字子漢, 齊受禪, 例降.

穆弟顥, 襲父誕長樂郡公.

脩弟聿, 字寶興, 廢後同產兄也. 位黃門郎、信都伯. 後坐妹廢, 免為長樂百姓. 宣武時, 卒於河南尹.

聿同產弟風, 幼養於宮, 文明太後特加愛念. 數歲賜爵至北平王, [二七]拜太子中庶子, 出入禁闥, 寵侔二兄. 孝文親政後, 恩寵稍衰, 降爵為侯. 幽後立, 乃復敘用. 後死, 亦冗散. 卒, 贈青州刺史.

崔光之兼黃門也, 與聿俱直. 光每謂之曰：「君家富貴大盛, 終必衰敗.」聿雲：「我家何負四海, 乃祝我也！」光雲：「以古推之, 不可不慎.」時熙為太保, 誕司徒、太子太傅, 脩侍中、尚書, 聿黃門, 廢後在位, 禮愛未弛. 是後歲餘, 脩以罪棄, 熙、誕喪亡, 後廢, 聿退. 時人以為盛必衰也.

李惠, 中山人, 思皇後之父也. 父蓋, 少知名, 歷位殿中都官二尚書、左將軍、南郡公. 初, 太武妹武威長公主, 故涼王沮渠牧犍之妻, 太武平涼州, 頗以公主通密計之助, 故寵遇差隆, 詔蓋尚焉. 蓋妻與氏以是出. [二八]後蓋加侍中、駙馬都尉、殿中都官尚書、右僕射. 卒官, 贈征南大將軍、定州刺史、中山王, 諡曰莊.

惠弱冠襲父爵, 妻襄城王韓頹女, 生二女, 長即後也. 惠歷位散騎常侍、侍中、征西大將軍、秦益二州刺史, 進爵為王. 轉雍州刺史、征南大將軍, 加長安鎮大將.

惠長於思察. 雍州廳事, 有燕爭巢, 鬥已累日, 惠令人掩獲, 試命綱紀斷之, 並辭. 惠乃使卒以弱竹彈兩燕, 既而一去一留, 惠笑謂吏屬曰：「此留者自計為巢功重, 彼去者既經楚痛, 理無固心.」群下伏其深察. 人有負鹽負薪者, 同釋重簷息樹陰, 二人將行, 爭一羊皮, 各言藉背之物. 惠遣爭者出, 顧州綱紀曰：「此羊皮可拷知主乎？」群下鹹無答者. 惠令人置羊皮席上, 以杖擊之, 見少鹽屑, 曰：「得其實矣.」使爭者視之, 負薪者乃伏而就罪. 凡所察究, 多如此類, 由是吏人莫敢欺犯. 後為開府儀同三司、青州刺史, 王如故. 歷政有美績.

惠素為文明太後所忌, 誣惠將南叛, 誅之. 惠二弟初、樂與惠諸子同戮. 後妻梁氏亦死青州, 盡沒其家財. 惠本無釁故, 天下冤惜焉.

惠從弟鳳為定州刺史安樂王長樂主簿. [二九]後長樂以罪賜死, 時蔔筮者河間邢瓚辭引鳳, 雲長樂不軌, 鳳為謀主, 伏誅. 雖鳳弟道念與鳳子及兄弟之子皆逃免, 後遇赦乃出. 太和十二年, 孝文將爵舅氏, 詔訪存者. 而惠諸從以再離孥戮, 難於應命. 唯道念敢先詣闕, 乃申後妹及鳳兄弟子女之存者. 於是賜鳳子屯爵柏人侯, 安祖浮陽侯, 興祖安喜侯, 道念真定侯, 從弟寄生高邑子, 皆加將軍. 十五年, 安祖昆弟四人, 以外戚蒙見. 詔謂曰：「卿之先世, 內外有犯, 得罪於時. 然官必用才, 以親非興邦之選. 外氏之寵, 超於末葉. [三０]從今已後, 自非奇才, 不得復外戚謬班抽舉. 既無殊能, 今且可還.」後例降爵, 安祖等改侯為伯, 並去軍號.

帝奉馮氏過厚, 於李氏過薄, 舅家了無敘用, 朝野人士, 所以竊議, 太常高閭, 顯言於禁中. 及宣武寵隆外家, 並居顯位. 乃惟孝文舅氏, 存已不霑恩澤. [三一]景明末, 特詔興祖為中山太守. 正始初, 詔追崇惠為使持節、驃騎將軍、開府儀同三司、定州刺史、中山公. 太常考行, 上言：案諡法, 武而不遂曰壯, 諡曰壯公.

興祖自中山遷燕州刺史, 卒. 以兄安祖子侃晞為後, 襲先封南郡王. 後以庶姓罷王, 改為博陵郡公. 侃晞為莊帝所親幸, 拜散騎常侍、嘗食典禦, 帝之圖尒朱榮, 侃晞與魯安等持刃於禁內殺榮, 及莊帝蒙塵, 侃晞奔梁.

高肇字首文, 文昭皇太後之兄也. 自雲本勃海蓨人. 五世祖顧, 晉永嘉中, 避亂入高麗. 父颺, 字法脩. 孝文初, 與弟乘信及其鄉人韓內、冀富等入魏, 拜厲威將軍、河間子；乘信明威將軍. 俱待以客禮. 遂納颺女, 是為文昭皇後, 生宣武. 颺卒. 景明初, 宣武追思舅氏, 徵肇兄弟等. 錄尚書事、北海王詳等奏, 颺宜贈左光祿大夫, 賜爵勃海公, 諡曰敬. 其妻蓋氏, 宜追封清河郡君. 詔可. 又詔颺嫡孫猛襲勃海公爵, 封肇平原郡公, 肇弟顯澄城郡公, 三人同日受封. 始宣武未與舅氏相接, 將拜爵, 乃賜衣幘, 引見肇、顯於華林都亭. 皆甚惶懼, 舉動失儀. 數日之間, 富貴赫奕. 是年, 鹹陽王禧誅, 財物珍寶、奴婢、田宅多入高氏. 未幾, 肇為尚書右僕射、冀州大中正, 尚宣武姑高平公主, 遷尚書令.

肇出自夷土, 時望輕之, 及在位居要, 留心百揆, 孜孜無倦, 世鹹謂之為能. 宣武初, 六輔專政, 後以鹹陽王禧無事構逆, 由是委肇. 肇既無親族, 頗結朋黨, 附之者旬月超昇, 背之者陷以大罪. 以北海王詳位居其上, 構殺之. 又說宣武防衛諸王, 殆同囚禁. 時順皇後暴崩, 世議言肇為之. 皇子昌薨, 僉謂王顯失於醫療, 承肇意旨. 及京兆王愉出為冀州刺史, 畏肇恣擅, 遂至不軌. 肇又譖殺彭城王勰. 由是朝野側目, 鹹畏惡之. 因此專權, 與奪任己. 又嘗與清河王懌於雲龍門外廡下, [三二]忽忿諍, 大至紛紜. 太尉、高陽王雍和止之. 高後既立, 逾見寵信. 肇既當衡軸, 每事任己, 本無學識, 動違禮度. 好改先朝舊制, 減削封秩, 抑黜勳人, 由是怨聲盈路矣.

延昌初, 遷司徒. 雖貴登台鼎, 猶以去要怏怏, 眾鹹嗤笑之. 父兄封贈雖久, 竟不改瘞. 三年, 乃詔令還葬, 肇不自臨赴, 唯遣其兄子猛改服詣代, 遷葬於鄉. 時人以肇無識, 哂而不責也. 及大舉征蜀, 以肇為大將軍、都督諸軍, 為之節度. 與都督甄琛等二十餘人, 俱面辭宣武於東堂, 親奉規略. 是日, 肇所乘駿馬, 停於神獸門外, 無故驚倒, 轉臥渠中, 鞍具瓦解, 眾鹹怪異, 肇出, 惡焉.

四年, 宣武崩, 赦, 罷征軍. 明帝與肇及征南將軍元遙等書, 稱諱言以告凶問. 肇承變, 非唯仰慕, 亦憂身禍, 朝夕悲泣, 至於羸悴. 將至, 宿瀍澗驛亭, 家人夜迎省之, 皆不相視, 直至闕下, 縗服號哭, 昇太極殿, 盡哀. 太尉高陽王先居西柏堂, 專決庶事, 與領軍於忠, 密欲除之. 潛備壯士直寢邢豹、伊盆生等十餘人於舍人省下, 肇哭梓宮訖, 於百官前引入西廊, 清河王懌、任城王澄及諸王等皆竊言目之. 肇入省, 壯士搤而拉殺之, 下詔暴其罪惡, 稱為自盡. 自餘親黨, 悉無追問, 削除職爵, 葬以士禮. 逮昏, 乃於廁門出其屍歸家. 初肇西征, 行至函穀, 車軸中折, 從者皆以為不獲吉還也. 靈太後臨朝, 令特贈營州刺史. 永熙二年, 孝武帝贈使持節、侍中、中外諸軍事、太師、大丞相、太尉公、錄尚書事、冀州刺史.

肇子植, 自中書侍郎為濟州刺史, 率州軍討破元愉別將. 有功, 當蒙封賞, 不受, 雲：「家荷重恩, 為國致效, 是其常節, 何足以膺進陟之報？」懇惻發於至誠. 歷青、相、朔、恒四州刺史, 卒. 植頻蒞五州, 皆清能著稱, 當時號為良刺史. 贈安北將軍、冀州刺史.

肇長兄琨, 早卒. 襲颺封勃海郡公, 贈都督五州諸軍事、鎮東大將軍、冀州刺史. 詔其子猛嗣.

猛字豹兒, 尚長樂公主, 即宣武同母妹也. 拜駙馬都尉, 歷位中書令, 出為雍州刺史, 有能名. 入為殿中尚書, 卒. 贈司空、冀州刺史. 孝武帝時, 復贈太師、大丞相、錄尚書事. 公主無子, 猛先在外有男, 不敢令主知, 臨終方言之, 年幾三十矣. 乃召為喪主. 尋卒, 無後.

琨弟偃, 字仲遊. 太和十年, 卒. 正始中, 贈安東將軍、都督、青州刺史, 諡曰莊侯. 景明四年, 宣武納其女為貴嬪, 及於順皇後崩, 永平元年, 立為皇後. 二年, 八坐奏封後母王氏為武邑郡君.

偃弟壽, 早卒. 壽弟即肇也. 肇弟顯, 侍中、高麗國大中正, 早卒.

胡國珍字世玉, 安定臨涇人也. 祖略, 姚興勃海公姚逵平北府諮議參軍. 父深, 赫連屈丐給事黃門侍郎. 太武剋統萬, 深以降款之功, 賜爵武始侯. 後拜河州刺史.

國珍少好學, 雅尚清儉. 太和十五年襲爵, 例降為伯. 女以選入掖庭, 生明帝, 即靈太後也. 孝明帝踐祚, 以國珍為光祿大夫. 靈太後臨朝, 加侍中, 封安定郡公. 追崇國珍妻皇甫氏為京兆郡君, 置守塚十戶. 尚書令、任城王澄奏, 安定公宜出入禁中, 參諮大務. 詔屈公入決萬機. 尋進位中書監、儀同三司, 侍中如故. 賜絹, 歲八百疋, 妻梁四百匹, 男女姊妹各有差. 國珍與太師高陽王雍、太傅清河王懌、太保廣平王懷入居門下, 同釐庶攻. 詔依漢車千秋、晉安平王故事, 給步挽一乘, 自掖門至於宣光殿, 得以出入, 並備幾杖. 後與侍中崔光, 俱授帝經, 侍直禁中. 國珍上表陳刑政之宜, 詔皆施行.

熙平初, 加國珍使持節、都督、雍州刺史, [三三]驃騎大將軍開府. 靈太後以國珍年老, 不欲令其在外, 且欲示以方面之榮, 竟不行. 遷司徒公, 侍中如故. 就宅拜之, 靈太後、明帝率百僚幸其第, 宴會極歡. 又追京兆郡君為秦太上君. 太上君景明三年薨於洛陽, 於此十六年矣. 太後以太上君墳瘞卑局, 更增廣, 為起塋域門闕碑表. 侍中崔光等奏：「按漢高祖母始諡曰昭靈夫人, 後為昭靈後；薄太後母曰靈文夫人. 皆置園邑三百家, 長丞奉守. 今秦太上君未有尊諡, 陵寢孤立, 即秦君名, 宜上終稱, 兼設掃衛, 以慰情典. 請上尊諡曰孝穆, 權置園邑三十戶, 立長丞奉守.」太後從之. 封國珍繼室梁氏為趙平郡君. 元叉妻拜為女侍中, 封新平郡君, 又徙封馮翊君. 國珍子祥妻長安縣公主, 即清河王懌女也.

國珍年雖篤老, 而雅敬佛法, 時事潔齋, 自禮拜. 至於出入侍從, 猶能跨馬據鞍. 神龜元年四月七日, 步從所建佛像, 發第至閶闔門四五裏. 八日, 又立觀像, 晚乃肯坐. 勞熱增甚, 因遂寢疾. 靈太後親侍藥膳, 十二日薨, 年八十. 給東園溫明祕器, 五時朝服各一具, 衣一襲, 贈布五千匹, 錢一百萬, 蠟千斤. 大鴻臚持節監護喪事. 太後還宮, 成服於九龍殿, 遂居九龍寢室. 明帝服小功服, 舉哀於太極東堂. 又詔自始薨至七七, 皆為設千僧齋, 齋令七人出家；百日設萬人齋, 二七人出家. 先是巫覡言將有凶, 勸令為厭勝法, 國珍拒而不從, 雲吉凶有定分, 唯修德以禳之. 臨死, 與太後訣, 雲「母子善臨天下」, 殷勤至於再三. 又及其子祥雲, 「我唯有一子, 死後勿如比來威抑之」. 靈太後以其好戲, 時加威訓, 國珍故以為言.

始國珍欲就祖、父, 西葬舊鄉；後緣前世諸胡多在洛葬, 有終洛之心. 崔光嘗對太後前問國珍：「國公萬年後, 為在此安厝？為歸長安？」國珍言：「當陪葬天子山陵.」及病危, 太後請以後事, 竟言還安定. 語遂惛忽. 太後問清河王懌與崔光等, 議去留. 懌等皆以病亂, 請從先言. 太後猶記崔光昔與國珍言, 遂營墓於洛陽. 太後雖外從眾議, 而深追臨終之語, 雲：「我公之遠慕二親, 亦吾之思父母也.」追崇假黃鉞、使持節、侍中、相國、都督中外諸軍事、太師, 領太尉公、司州牧, 號太上秦公, 加九錫, 葬以殊禮, 給九旒鑾輅, 武賁班劍百人, 前後部羽葆鼓吹, 轀輬車；諡曰文宣公. 賜物三千段, 粟一千五百石. 又詔贈國珍祖父、父、兄下逮從子, 皆有封職. 持節就安定監護喪事. [三四]靈太後迎太上君神柩還第, 與國珍俱葬, 贈襚一與國珍同. 及國珍神主入廟, 詔太常權給以軒縣之樂, 六佾之舞.

初, 國珍無男, 養兄真子僧洗為後. 後納趙平君, 生子祥, 字元吉, 襲封. 故事, 世襲例皆減邑, 唯祥獨得全封. 趙平君薨, 給東園祕器, 明帝服小功服, 舉哀於東堂, 靈太後服齊衰, 期. 葬於太上君墓左, 不得祔合. 祥歷位殿中尚書、中書監、侍中, 改封平涼郡公. 薨, 贈開府儀同三司、雍州刺史, 諡曰孝景.

僧洗字湛輝, 封爰德縣公, 位中書監、侍中, 改封濮陽郡公. 僧洗自永安後廢棄, 不預朝政. 天平四年, 薨. 詔給東園祕器, 贈太師、太尉公、錄尚書事、雍州刺史, 諡曰孝.

真長子寧, 字惠歸, 襲國珍先爵, 改為臨涇伯, 後進為公. 歷岐涇二州刺史, 卒, 諡曰孝穆. 女為清河王亶妃, 生孝靜皇帝. 武定初, 贈太師、太尉公、錄尚書事, 諡曰孝昭.

子虔, 字僧敬. 元叉之廢靈太後, 虔時為千牛備身, 與備身張車渠等謀叉. 事發, 叉殺車渠等, 虔坐遠徙. 靈太後反政, 徵為吏部郎中. 太後好以家人禮與親族宴戲, 虔常致諫, 由是, 後宴謔多不預焉. 出為涇州刺史, 封安陽縣侯. 興和三年, 以帝元舅, 超遷司空公. 薨, 贈太傅、太尉公、尚書僕射、徐州刺史, 諡曰宣. 葬日, 百官會葬, 乘輿送於郭外. 子長粲.

長粲仕齊, 累遷章武太守, 為政清靜, 頗得人和. 除兼並省尚書左丞, 當官正色, 無所回避. 尚書左僕射趙彥深密勿樞要, 中書舍人裴澤便蕃左右, 以殿門受拜, 皆彈糾之. 彥深等頗有恨言, 長粲不以介意. 後主踐祚, 長粲被敕, 與黃門馮子琮出入禁中, 專典敷奏. 武成還鄴, 後主在晉陽, 長粲仍受委留後. 後主從武成還鄴, 仍敕在京省判度支尚書, 監議五禮. 武成崩, 與領軍婁定遠、錄尚書趙彥深、左僕射和士開、高文遙、領軍綦連猛、高阿那肱、右僕射唐邕, 同知朝政, 時人號為八貴. 於後定遠、文遙並出, 唐邕專典外兵, 綦連猛、高阿那肱別總武任, 長粲常在左右, 兼宣詔令. 從幸晉陽. 後主既富於春秋, 庶事皆相歸委. 長粲盡心毗奉, 甚得名譽. 又正為侍中. 丁母憂, 給假馳驛奔喪. 尋有詔, 起復前任. 隴東王長仁心欲入處機要之地, 為執政不許. 長仁疑長粲通謀, 大以為恨, 言於太後, 發其陰私, 請出為州. 太後為言於後主, 不獲已, 從焉. 除趙州刺史. 及辭, 眷戀流涕, 後主亦憫然慰勉之. 至州, 存心政事, 為人吏所懷. 因沐髮, 手不得舉, 失瘖, 卒於州. 後主聞而傷悼, 在朝文武嗟嘆, 鹹惜之. 贈司空公、尚書左僕射、瀛州刺史, 諡文貞公.

長粲性溫雅, 在官清潔. 但始居要密, 便為子叔泉取清河崔德儉女為妻. [三五]在晉陽處分, 用妻弟王逖與德儉對為司徒主簿, 時論以此譏之. 又性好內, 有一侍婢, 其妻王驕妒, 手刺殺之, 為此忿恨, 數年不相見. 親表為之語曰：「自我不見, 於今三年.」後納妾李氏, 仍與王氏別宅, 亦無朝拜之禮. 嫠婦公孫氏也, 已殺三夫, 長粲不信, 強取之, 令與李氏同住, 未期而亡. 子仲操, 位陳留太守. 次叔泉, 通直散騎侍郎.

先是, 望氣者上言, 太白食昴, 法當大赦. 和士開奏聞, 詔降罪人以應之. 尚書左僕射徐之才諳練往事, 語士開曰：「天垂象, 見吉凶, 有成災者, 有不成災者. 案昴, 趙分, 或雲趙地有災. 古者, 王侯各在封邑, 故分野有災, 當其君長. 今吾等虛名, 竟不之國. 刺史專令一境, 善惡所歸, 比來多以刺史為驗.」未幾而長粲死焉.

寧弟盛, 字歸興, 位左衛將軍, 賜爵江陽男. 歷幽、瀛二州刺史, 為政清靜, 人吏愛之. 轉冀州刺史, 卒. 贈司徒公、錄尚書事、定州刺史, 追封陽平郡公, 諡曰懿穆. 明帝後納其女為皇後. [三六]

太後舅皇甫集, 字元會, [三七]一字文都, 安定朝那人. 封涇陽縣公, 位儀同三司、雍州刺史、右衛大將軍, 贈侍中、司空公, 諡曰靜.

集弟度, 字文亮, 封安縣公, [三八]累遷尚書左僕射, 領左衛將軍. 度頑蔽, 每與人言, 自稱僕射, 時人方之毛嘉. 正光初, 元叉出之為都督、瀛州刺史. 度不願出, 頻表固辭, 乃除右光祿大夫. 孝昌元年, 為司空、領軍將軍, 加侍中. 元叉之見出也, 恐朝夕誅滅, 度與妻陳氏, 多納其貨, 為之左右. 度無子, 養兄集子子熙為子. 子熙嫂趙郡太守裴佗女. 佗還京師, 度問佗外何消息, 佗曰：「行路所聞, 唯道明公多取元叉金帛, 遠近無不慨歎. 公宜戮此罪人, 以謝天下.」陳氏聞而惡之. 又攝吏部事, 遷司徒, 兼尚書令, 不拜. 尋轉太尉, 孜孜營利, 老而彌甚. 遷授之際, 皆自請乞. 靈太後知其無用, 以舅氏, 難違之. 然所歷官, 最為貪蠹. 尒朱榮入洛, 西奔兄子華州刺史邕, 尋與邕為人所殺.

楊騰, 弘農人, 文帝之舅也. 父貴, 琅邪郡守, 封華陰男. 騰妹為京兆王愉妃, 故騰得處貴遊. 景明初, 襲爵. 後為襄城太守, 甚有聲稱. 文帝即位, 位開府儀同三司, 出鎮河東. 薨, 贈司空、雍州刺史, 諡曰貞襄. 子盛.

乙弗繪, 河南洛陽人, 文帝皇後之兄也. 文帝即位, 位開府儀同三司、侍中、中書監、魏昌縣公, 又為吏部尚書.

趙猛, 太安狄那人也. 姊為齊文穆皇帝繼室, [三九]生趙郡公琛. 猛性方直, 頗有器幹. 齊神武舉義, 以預義勳, 封信都縣伯. 累遷南營州刺史. 卒, 贈司空公.

胡長仁字孝隆, 安定臨涇人, 齊武成皇後長兄也. 父延之, 魏中書令、兗州刺史. 大寧中, 贈司空公.

長仁以內戚, 歷位尚書左僕射、尚書令. 及武成崩, 預參朝政, 封隴東郡王. 左丞酈孝裕、郎中陸仁惠、盧元亮厚相結託. 長仁每上省, 孝裕必方駕而來. 省務既繁, 簿案堆積, 令史欲諮都坐者, 日有百數. 孝裕屏人私話, 朝退亦相隨, 仁惠、元亮又伺間而往, [四０]停斷公事, 人號為三佞. 長仁私遊仄密, 處處追尋. 孝裕勸其求進, 和士開深疾之, 於是奏除孝裕為章武郡守, 元亮為淮南郡守, 仁惠為幽州長史. 孝裕又說長仁曰：「王陽臥疾, 和士開必來, 因而殺之. 入見太後, 不過百日失官, 便代其處.」士開知其謀, 更徙孝裕為北營州建德郡守. 長仁每幹執事, 求為領軍. 將相文武以主上富於春秋, 母後家不可專政, 故抑而不許. 以本官攝選. 長仁性好威福, 意猶未盡. 先是尚書胡長粲奏事內省, 長仁疑粲間己, 苦請太後出之.

天統五年, 從駕自並還鄴, 夜發滏口, 帝以夜漏尚早, 停於路傍. 長仁後來, 謂是從行諸貴, 遂遣門客程牙馳騎呼問. 帝遣中尚食陳德信問是何人, 牙不答而走. 帝命左右追射之, 既而捉獲, 因令壯士撲之, 決馬鞭二百, 牙一宿便死. 士開因此, 遂令德信列長仁倚親驕豪無畏憚. 由是, 除齊州刺史. 及辭於昭陽, 列仗引見, 長仁不敢發語, 唯泣涕橫流. 到任, 啟求暫歸, 所司不為奏. 怨憤, 謀令冀州人李揩牆刺和士開, 其弟長鹹告之. 士開密與祖孝徵議之, 孝徵引漢文帝殺薄昭為故事, 於是敕遣張固、劉桃枝馳驛詣齊州, 責長仁謀害宰輔, 遂賜死.

先是, 太白食昴, 占者曰：「昴為趙分, 不利胡王.」長仁未幾死. 長仁性好歌舞, 飲酒至數鬥不亂. 自至齊州, 每進酒後, 必長歎欷歔, 流涕不自勝, 左右莫不怪之.

尋而後主納長仁女為後, 重加贈. 長仁子君璧, 襲爵隴東王. 君璧弟君璋, 及長仁弟長雍等, 前後七人並賜爵, 合門貴盛. 後廢後, 稍稍黜退焉.

隋文帝外家呂氏, 其族蓋微. 平齊後求訪, 不知所在. 開皇初, 濟南郡上言, 有男子呂永吉, 自稱有姑字苦桃, 嫁為楊忠妻. [四一]勘驗, 知是舅子. 始追贈外祖雙周為上柱國、太尉、八州諸軍事、青州刺史, 封齊郡公, 諡曰敬. 外祖母姚氏為齊敬公夫人. 詔並改葬, 於齊州立廟, 置守塚十家, 以永吉襲爵, 留在京師. 及大業中, 授上黨郡太守, 性識庸劣, 職務不理. 後去官, 不知所終.

從父道貴, 性尤頑騃, 言詞鄙陋. 初自鄉裏徵入長安, 上見之悲泣. 道貴略無慼容, 但連呼帝名雲：「種末定不可偷, [四二]大似苦桃姊.」後數犯忌諱, 動致違忤. 上甚恥之, 乃命高熲厚加供給, 不許接對朝士. 拜上儀同三司, 出為濟南太守, 令即之任, 斷其入朝. 道貴還至本郡, 高自崇重, 每與人言, 自稱皇舅. 數將儀衛, 出入閭裏, 從故人遊宴, 庶僚鹹苦之. 後郡廢, 終於家, 子孫無聞焉.

論曰：三五哲王, 防深慮遠, 舅甥之國, 罕執鈞衡, 母後之家, 無聞傾敗. 爰及漢晉, 顛覆繼軌, 皆由乎進不以禮, 故其斃亦速. 自魏至隋, 時移四代, 得失之跡, 斯文可睹. 苟不傾宗, 終致亡國, 周隋之際, 可為鑒焉. 若使開皇創業, 不取懲於已往, 獨孤權侔呂、霍, 必敗於仁壽之前, 蕭氏勢均梁、竇, 豈全於大業之後. 今或不隕舊基, 或更隆先構, 豈非處之以道, 遠權之所致乎！校勘記

[一]　夫左賢右戚　魏書卷八三上(補)外戚傳序作「右賢左戚」. 按當時以右為貴, 魏書是.

[二]　弱質任厚棟　諸本「弱」作「升」. 張森楷雲：「『升質』無誼, 蓋誤.」按魏書外戚傳序「升」作「弱」. 今據改.

[三]　所以殺身傾族相繼於兩京也　諸本「兩」作「西」, 魏書作「兩」. 按兩京指西漢、東漢, 西京則專指西漢, 誤. 此形似致訛, 今據改.

[四]　陵暴之釁因茲而起　按此句與上文文義不聯屬, 「陵」上當有脫文.

[五]　其靖德昭訓二門並良家遺孽守死無暇　按本書卷十四北齊後妃傳, 高澄後元氏居靜德宮, 高洋後李氏居昭信宮, 高演後元氏居順成宮. 這裏「靖德」自即「靜德」, 「昭訓」疑指高演之後, 但與其宮名不符. 「良」疑是「皇」之訛, 二元後皆北魏皇族. 高洋大殺元魏宗室, 故雲「皇家遺孽, 守死無暇」.

[六]　要不忘也　諸本「忘」訛作「亡」, 據魏書卷八三上賀訥傳改.

[七]　染幹不從遂與諸大人勸進　按魏書及通志卷一六五賀訥傳雲：「於是諸部大人請訥兄弟, 求舉太祖為主. 染幹曰：『在我國中, 何得爾也？』訥曰：『帝, 大國之世孫, 興復先業於我, 國中之福. 常相持獎, 立繼統勳. 汝尚異議, 豈是誠節？』遂與諸人勸進.」魏書此卷是以北史補, 這裏「遂」上應有脫文.

[八]　衛辰遣子直力鞮征訥訥告急請降　諸本脫一「訥」字, 據魏書、通志補.

[九]　進爵北新　通志「北新」下有「公」字. 當是脫文.

[一０]詐增虜　通志「虜」下有「級」字, 魏書無. 按魏書此卷是後人所補, 故同北史. 通志可能是臆補, 但從文義上看, 當有脫字.

[一一]拜駙馬都尉賜隸戶二百　諸本脫「賜」字, 據魏書卷八三姚黃眉傳補.

[一二]道生弟鳳凰襲超爵　諸本脫「超」字, 據魏書卷八三上、通志卷一六五杜超傳補.

[一三]及歸而父遺喪　按此上未言元寶之出, 何忽言歸？疑有脫文.

[一四]前從坐爵受誅　魏書無「爵」字, 通志「爵」上有「削」字. 疑當從通志.

[一五]父兄近親唯迷　魏書卷八三上賀迷傳「父」上有「無」字, 是.

[一六]追諡後祖父延定襄康公父辰定襄懿王　諸本「延」下脫「定」字, 「辰」上脫「父」字, 據魏書卷八三上、通志卷一六五閭毗傳補.

[一七]遼西簡公　諸本「簡」作「蘭」、通志卷一六五閭毗附常英傳作「簡」. 按謚法無作「蘭」者, 今據通志改.

[一八]父勃海太守澄為侍中　諸本及魏書無「父」字, 通志有. 按英賜爵遼西公, 故祖贈遼西簡公, 父贈遼西獻王. 顯脫「父」字, 今據通志補.

[一九]從兄泰為安東將軍朝鮮侯訢子伯夫　通志「泰」作「訢」. 按上文無訢名, 若「泰」非「訢」之訛, 則「訢」上當有脫文.

[二０]伏寶泰等州刺史　按魏無伏、寶二州. 疑伏、寶、泰是人名, 前有脫文.

[二一]諸常自興安及至是　諸本「興安」作「興公」, 通志作「興安」. 按上文諸常無謚「興公」者, 而常英等是自興安二年開始封官賜爵. 知「公」是「安」之訛, 今據通志改. 又通志無「及」字, 疑是.

[二二]孝文以昭太後故　諸本「昭」作「明」, 魏書卷八三上閭毗附常英傳作「昭」. 按本書卷十三後妃傳上, 魏文成帝乳母常氏曾尊為皇太後, 死後謚曰昭, 魏書是, 今據改.

[二三]孝文文明太後以昭太後故　諸本「昭」上有「文」字, 魏書無. 按後妃傳, 「文昭」是孝文皇後高氏之謚, 此指常氏, 不應有「

文」字, 今據刪.

[二四]密敕宕昌公王遇曰　諸本「王」訛「主」, 據魏書卷八三上馮熙傳改. 王遇見本書卷九二恩幸傳.

[二五]柩至洛七裏澗　諸本脫「洛」字, 據魏書、通志補.

[二六]仍作同輿而載　魏書卷八三上馮熙傳「仍作」二字作「每與誕」三字, 通志卷一六五馮熙傳作「仍陰與」三字. 按「仍作」二字不可解, 當誤, 或下有脫文. 魏書、通志或是以意改.

[二七]聿同產弟風至數歲賜爵至北平王　錢氏考異卷四０雲：「按孝文紀, 太和二年正月, 封昌黎王馮熙第二子始興為北平王, 始興與風殆一人也.」按本書卷十三孝文幽後傳見北平公馮夙, 「風」疑是「夙」之訛.

[二八]蓋妻與氏以是出　按魏書官氏志：「莫輿氏後改為輿氏.」「與」疑是「輿」之訛.

[二九]惠從弟鳳為定州刺史安樂王長樂主簿　諸本「安樂」作「安縣」, 魏書卷八三上李惠傳作「安樂」. 按安樂王長樂見本書卷十九文成五王傳, 今據改.

[三０]外氏之寵超於末葉　按「超」疑是「起」之訛.

[三一]乃惟孝文舅氏存已不霑恩澤　按「已」疑是「亡」之訛.

[三二]又嘗與清河王懌於雲龍門外廡下　諸本脫「龍」字, 據魏書卷八三下、通志卷一六五高肇傳補. 雲龍門乃洛陽宮城東門, 見洛陽伽藍記.

[三三]熙平初加國珍使持節都督雍州刺史　諸本「熙平」作「延和」, 通志卷一六五胡國珍傳作「熙平」. 按魏明帝無「延和」年號. 此事見魏書卷九肅宗紀熙平元年八月. 今據改.

[三四]持節就安定監護喪事　按國珍葬在洛陽, 不當「就安定監護喪事」. 疑「安定」下脫「公第」二字. 又「持節」上亦疑有脫文.

[三五]便為子叔泉取清河崔德儉女為妻　諸本「清河」下衍「王」字, 據通志卷一六五胡長粲傳刪.

[三六]明帝後納其女為皇後　諸本無「後」字, 按本書卷十三後妃傳上雲：「孝明皇後胡氏, 靈太後從兄冀州刺史盛之女.」這裏「皇」下脫「後」字, 今據補.

[三七]太後舅皇甫集字元會　諸本「集」下有「妻」字. 按若從諸本, 則似胡盛女為皇甫集之妻. 然集是胡盛之舅, 不得以外孫女為妻. 且下文所敘皆集事, 非其妻事. 此「妻」字乃涉「集」字形似而衍. 今刪去.

[三八]封安縣公　按「安」下當脫「定」字.

[三九]姊為齊文穆皇帝繼室　諸本「帝」誤作「後」, 據北齊書卷四八、通志卷一六五趙猛傳改.

[四０]仁惠元亮又伺間而往　諸本「間」訛作「閑」, 據北齊書卷四八胡長仁傳改.

[四一]嫁為楊忠妻　諸本「忠」字作「諱」, 通志卷一六五隋文帝外家呂氏傳作「忠」. 按北史是襲隋史原文避隋諱, 今據通志回改.

[四二]種末定不可偷　諸本「末」作「未」, 隋書卷七九, 通志卷一六五作「末」. 按本書卷九九突厥傳載突厥啟人可汗上書雲：「臣種末為聖人先帝憐養.」「種末」疑是當時俗語, 今從隋書、通志.

北史卷八十一 列傳第六十九

儒林上

梁越　盧醜　張偉　梁祚　平恒　陳奇　劉獻之　張吾貴　劉蘭　孫惠蔚族曾孫靈暉　馬子結　石曜　靈暉子萬壽　徐遵明　董徵　李業興子崇祖　李鉉　馮偉　張買奴　劉軌思　鮑季詳　邢峙　劉晝　馬敬德　子元熙　張景仁　權會　張思伯　張彫武　郭遵

儒者, 其為教也大矣, 其利物也博矣, 以篤父子, 以正君臣, 開政化之本原, 鑿生靈之耳目, 百王損益, 一以貫之. 雖世或汙隆, 而斯文不墜. 自永嘉之後, 宇內分崩, 禮樂文章, 掃地將盡.

魏道武初定中原, 雖日不暇給, 始建都邑, 便以經術為先. 立太學, 置五經博士生員千有餘人. 天興二年春, 增國子太學生員至三千人. 豈不以天下可馬上取之, 不可以馬上臨之？聖達經猷, 蓋為遠矣. 四年春, 命樂師入學習舞, 釋菜於先師. 明元時, 改國子為中書學, 立教授博士. 太武始光三年春, 起太學於城東. 後徵盧玄、高允等, 而令州郡各舉才學. 於是人多砥尚, 儒術轉興. 獻文天安初, 詔立鄉學, 郡置博士二人, 助教二人, 學生六十人. 後詔大郡立博士二人, 助教四人, 學生一百人；次郡立博士二人, 助教二人, 學生八十人；中郡立博士一人, 助教二人, 學生六十人；下郡立博士一人, 助教一人, 學生四十人. 太和中, 改中書學為國子學, 建明堂、辟雍, 尊三老五更, 又開皇子之學. 及遷都洛邑, 詔立國子、太學、四門小學. 孝文欽明稽古, 篤好墳籍, 坐輿據鞍, 不忘講道. 劉芳、李彪諸人以經書進, 崔光、邢巒之徒以文史達. 其餘涉獵典章, 閑集詞翰, 莫不縻以好爵, 動貽賞眷. 於是斯文鬱然, 比隆周、漢. 宣武時, 復詔營國學, 樹小學於四門, 大選儒生以為小學博士, 員四十人. 雖黌宇未立, 而經術彌顯. 時天下承平, 學業大盛, 故燕、齊、趙、魏之間, 橫經著錄, 不可勝數. 大者千餘人, 小者猶數百. 州舉茂異, 郡貢孝廉, 對揚王庭, 每年逾眾. 神龜中, 將立國學, 詔以三品以上, 及五品清官之子以充生選. 未及簡置, 仍復停寢. 正光三年, 乃釋奠於國學, 命祭酒崔光講孝經, 始置國子生三十六人. 暨孝昌之後, 海內淆亂, 四方校學, 所存無幾.

齊神武生於邊朔, 長於戎馬, 杖義建旗, 掃清區縣. 因魏氏喪亂, 屬尒朱殘酷, 文章鹹盪, 禮樂同奔, 弦歌之音且絕, 俎豆之容將盡. 永熙中, 孝武復釋奠於國學, 又於顯陽殿詔祭酒劉廞講孝經, 黃門李鬱說禮記, 中書舍人盧景宣講大戴禮夏小正篇, 復置生七十二人. 及永熙西遷, 天平北徙, 雖庠序之制, 有所未遑, 而儒雅之道, 遽形心慮. 時初遷都於鄴, 國子置生三十六人. 至興和、武定之間, 儒業復盛矣. 始天平中, 範陽盧景裕同從兄仲禮於本郡起逆, 齊神武免其罪, 置之賓館, 以經教授太原公以下. 及景裕卒, 又以趙郡李同軌繼之. 二賢並大蒙恩遇, 待以殊禮. 同軌雲亡, 復徵中山張彫武、[一]勃海李鉉、刁柔、中山石曜等遞為諸子師友. 及天保、大寧、武平之朝, 亦引進名儒, 授皇太子、諸王經術. 然爰自始基, 暨於季世, 唯濟南之在儲宮, 性識聰敏, 頗自砥礪, 以成其美. 自餘多驕恣傲狠, 動違禮度, 日就月將, 無聞焉爾, 鏤冰彫朽, 迄用無成. 蓋有由焉. 夫帝王子孫, 習性驕逸, 況義方之情不篤, 邪僻之路競開, 自非得自生知, 體包上智, 而內縱聲色之娛, 外多犬馬之好, 安能入則篤行, 出則友賢者也？徒有師傅之資, 終無琢磨之實. 貴遊之輩, 飾以明經, 可謂稽山竹箭, 加之括羽, 俯拾青紫, 斷可知焉. 而齊氏司存, 或失其守, 師保疑丞, 皆賞勳舊, 國學博士, 徒有虛名. 唯國子一學, 生徒數十人耳. 冑子以通經進仕者, 唯博陵崔子發、廣平宋遊卿而已. 自外莫見其人. 幸朝章寬簡, 政網疏闊, 遊手浮惰, 十室而九. 故橫經受業之侶, 遍於鄉邑；負笈從宦之徒, 不遠千裏. 入閭裏之內, 乞食為資, 憩桑梓之陰, 動逾十數. 燕、趙之俗, 此眾尤甚焉. 齊制, 諸郡並立學, 置博士、助教授經. 學生俱差逼充員, 士流及豪富之家, 皆不從調. 備員既非所好, 墳籍固不關懷. 又多被州郡官人驅使, 縱有遊惰, 亦不檢察. 皆由上非所好之所致也. 諸郡俱得察孝廉, 其博士、助教及遊學之徒通經者, 推擇充舉. 射策十條, 通八以上, 聽九品出身；其尤異者, 亦蒙抽擢.

周文受命, 雅重經典. 於時西都板蕩, 戎馬生郊, 先王之舊章, 往聖之遺訓, 掃地盡矣. 於是求闕文於三古, 得至理於千載, 黜魏、晉之制度, 復姬旦之茂典. 盧景宣學通群藝, 修五禮之缺；長孫紹遠才稱洽聞, 正六樂之壞. 由是朝章漸備, 學者嚮風. 明皇纂歷, 敦尚學藝, 內有崇文之觀, 外重成均之職. 握素懷鉛, 重席解頤之士, 間出於朝廷；員冠方領, 執經負笈之生, 著錄於京邑. 濟濟焉, 足以踰於向時矣. 洎保定三年, 帝乃下詔尊太傅燕公為三老. [二]帝於是服袞冕, 乘碧輅, 陳文物, 備禮容, 清蹕而臨太學, 袒割以食之, 奉觴以酳之, 斯固一世之盛事也. 其後命輶軒而致玉帛, 徵沈重於南荊. 及定山東, 降至尊而勞萬乘, 待熊安生以殊禮. 是以天下慕嚮, 文教遠覃. 衣儒者之服, 挾先王之道, 開黌舍, 延學徒者, 比肩；勵從師之志, 守專門之業, 辭親戚, 甘勤苦者, 成市. 雖通儒盛業, 不逮魏、晉之臣, 而風移俗變, 抑亦近代之美也.

自正朔不一, 將三百年, 師訓紛綸, 無所取正. 隋文膺期纂曆, 平一寰宇, 頓天網以掩之, 賁旌帛以禮之, 設好爵以縻之, 於是四海九州, 強學待問之士, 靡不畢集焉. 天子乃整萬乘, 率百僚, 遵問道之儀, 觀釋奠之禮. 博士罄縣河之辯, 侍中竭重席之奧, 考正亡逸, 研覈異同, 積滯群疑, 渙然冰釋. 於是超擢奇俊, 厚賞諸儒, 京邑達乎四方, 皆啟黌校. 齊魯趙魏, 學者尤多, 負笈追師, 不遠千裏, 講誦之聲, 道路不絕. 中州之盛, [三]自漢魏以來, 一時而已. 及帝暮年, 精華稍竭, 不悅儒術, 專尚刑名. 執政之徒, 鹹非篤好. 暨仁壽間, 遂廢天下之學. 唯存國子一所, 弟子七十二人. 煬帝即位, 復開庠序, 國子、郡縣之學, 盛於開皇之初. 徵辟儒生, 遠近畢至, 使相與講論得失於東都之下, 納言定其差次, 一以聞奏焉. 於時, 舊儒多已凋亡, 惟信都劉士元、河間劉光伯拔萃出類, 學通南北, 博極今古, 後生鑽仰, 所製諸經義疏, 搢紳鹹師宗之. 既而外事四夷, 戎馬不息, 師徒怠散, 盜賊群起. 禮義不足以防君子, 刑罰不足以威小人, 空有建學之名, 而無弘道之實. 其風漸墜, 以至滅亡. 方領矩步之徒, 亦轉死溝壑, 凡有經籍, 因此湮沒於煨燼矣. 遂使後進之士, 不復聞詩書之言, 皆懷攘竊之心, 相與陷於不義. 傳曰：「學者將殖, 不學者將落.」然則盛衰是繫, 興亡攸在, 有國有家者, 可不慎歟！

漢世, 鄭玄並為眾經注解, 服虔、何休, 各有所說. 玄易、詩、書、禮、論語、孝經, 虔左氏春秋, 休公羊傳, 大行於河北. 王肅易, 亦間行焉. 晉世, 杜預注左氏. 預玄孫坦, 坦弟驥, 於宋朝並為青州刺史, 傳其家業, 故齊地多習之.

自魏末, 大儒徐遵明門下講鄭玄所注周易. [四]遵明以傳盧景裕及清河崔瑾. 景裕傳權會、郭茂. 權會早入鄴都, 郭茂恒在門下教授, 其後能言易者, 多出郭茂之門. 河南及青齊之間, 儒生多講王輔嗣所注, 師訓蓋寡.

齊時, 儒士罕傳尚書之業, 徐遵明兼通之. 遵明受業於屯留王聰, 傳授浮陽李周仁及勃海張文敬、李鉉、河間權會, 並鄭康成所注, 非古文也. 下裏諸生, 略不見孔氏注解. 武平末, 劉光伯、劉士元始得費甝義疏, 乃留意焉.

其詩、禮、春秋, 尤為當時所尚, 諸生多兼通之.

三禮並出遵明之門. 徐傳業於李鉉、祖雋、[五]田元鳳、馮偉、紀顯敬、呂黃龍、夏懷敬. 李鉉又傳授刁柔、張買奴、鮑季詳、邢峙、劉晝、熊安生. 安生又傳孫靈暉、郭仲堅、丁恃德. 其後生能通禮經者, 多是安生門人. 諸生盡通小戴禮. 於周儀禮兼通者, 十二三焉.

通毛詩者, 多出於魏朝劉獻之. 獻之傳李周仁. 周仁傳董令度、程歸則. 歸則傳劉敬和、張思伯、劉軌思. 其後能言詩者, 多出二劉之門.

河北諸儒能通春秋者, 並服子慎所注, 亦出徐生之門. 張買奴、馬敬德、邢峙、張思伯、張奉禮、張彫、劉晝、鮑長宣、王元則並得服氏之精微. 又有衛覬、[六]陳達、潘叔虔, 雖不傳徐氏之門, 亦為通解. 又有姚文安、秦道靜, 初亦學服氏, 後兼更講杜元凱所注. 其河外儒生, 俱伏膺杜氏. 其公羊、穀梁二傳, 儒者多不厝懷.

論語、孝經, 諸學徒莫不通講. 諸儒如權會、李鉉、[七]刁柔、熊安生、劉軌思、馬敬德之徒, 多自出義疏. 雖曰專門, 亦皆相祖習也.

大抵南北所為章句, 好尚互有不同. 江左, 周易則王輔嗣, 尚書則孔安國, 左傳則杜元凱. 河洛, 左傳則服子慎, 尚書、周易則鄭康成. 詩則並主於毛公, 禮則同遵於鄭氏. 南人約簡, 得其英華；北學深蕪, 窮其枝葉. 考其終始, 要其會歸, 其立身成名, 殊方同致矣.

自魏梁越已下, 傳授講議者甚眾, 今各依時代而次, 以備儒林雲爾.

梁越字玄覽, 新興人也. 博通經傳, 性純和. 魏初, 為禮經博士. 道武以其謹厚, 遷上大夫, 令授諸皇子經書. 明元初, 以師傅恩, 賜爵祝阿侯, 出為雁門太守, 獲白雀以獻, 拜光祿大夫, 卒.

盧醜, 昌黎徒何人也. 襄城王魯元之族也. 太武監國, 醜以博學入授經. 後以師傅舊恩, 賜爵濟陰公. 位尚書, 加散騎常侍, 卒於河內太守.

張偉字仲業, 太原中都人也. 學通諸經, 鄉裏受業者, 常數百人. 儒謹汎納, 雖有頑固, 問至數十, 偉告喻殷勤, 曾無慍色. 常依附經典, 教以孝悌, 門人感其仁化, 事之如父. 性清雅, 非法不言. 太武時, 與高允等俱被辟命, 授中書博士, 累遷為中書侍郎, 本國大中正. 使酒泉慰勞沮渠無諱, 又使宋, 賜爵成皋子. 出為營州刺史, 進爵建安公. 卒, 贈並州刺史, 諡曰康.

梁祚, 北地泥陽人也. 父卲, 皇始二年歸魏, 位濟陽太守. 至祚, 居趙郡. 祚篤志好學, 歷習經典, 尤善公羊春秋、鄭氏易, 常以教授. 有儒者風, 而無當世之才. 與幽州別駕平恒有舊, 恒時請與論經史. 辟祕書中散, 稍遷祕書令, 為李訢所排擯, 退為中書博士. 後出為統萬鎮司馬, 徵為散令. 撰並陳壽三國志, 名曰國統, 又作代都賦, 頗行於世. 清貧守素, 不交勢貴, 卒. 子元吉, 有父風.

平恒字繼叔, 燕郡薊人也. 祖視、父儒, 並仕慕容為通宦. 恒耽勤讀誦, 多通博聞. 自周以降, 暨於魏世, 帝王傳代之由, 貴臣升降之緒, 皆撰品第, 商略是非, 號曰略注, 合百餘篇. 安貧樂道, 不以屢空改操. 徵為中書博士. 久之, 出為幽州別駕. 廉貞寡欲, 不營資產, 衣食至常不足, 妻子不免飢寒. 後遷祕書丞, 時高允為監, 河間邢祐、北平陽嘏、河東裴宗、[八]廣平程駿、金城趙元順等為著作郎. 允每稱博通經籍, 無過恒也.

恒三子, 並不率父業, 好酒自棄. 恒常忿其世衰, 植杖巡舍側崗而哭, 不為營事婚宦, 任意官娶, 曰：「此輩會是衰頓, 何煩勞我！」故仕娉濁碎, 不得及其門流. 別構精廬, 並置經籍於中, 一奴自給, 妻子莫得而往, 酒食亦不與同. 時有珍美, 呼時老東安公刁雍等共飲噉之, 家人無得嘗焉. 太和十年, 以恒為祕書令, 而固請為郡, 未受而卒. 贈幽州刺史、都昌侯, 諡曰康.

陳奇字脩奇, 河北人也. 少孤貧, 而奉母至孝, 齠齔聰識, 有夙成之美. 愛翫經典, 常非馬融、鄭玄解經失旨. 志在著述五經, 始注孝經、論語, 頗傳於世, 為搢紳所稱. 與河間邢祐同召赴京.

時祕書監遊雅素聞其名, [九]始頗好之, 引入祕省, 欲授以史職. 後與奇論典誥, 至易訟卦「天與水違行」. 雅曰：「自蔥嶺以西, 水皆西流, 推此而言, [易之所及, 自蔥嶺以東耳.」奇曰：「易理綿廣, 包含宇宙. 若如公言, ]自蔥嶺西, 豈東向望天哉？」[一０]雅性護短, 因以為嫌. 嘗眾辱奇, 或爾汝之, 或指為小人. 奇曰：「公身為君子, 奇身且小人.」雅曰：「君言身且小人, 君祖父是何人也？」奇曰：「祖, 燕東部侯釐.」雅質奇曰：「侯釐何官也？」奇曰：「昔有雲師、火正、鳥師之名, 以斯而言, 世革則官異, 時易則禮變. 公為皇魏東宮內侍長, 竟何職也？」先是, 敕以奇付雅, 令銓補祕書. 雅既惡之, 遂不復敘用焉.

奇冗散數年, 高允每嘉其遠致, 稱奇通識, 非凡學所及. 允微勸雅曰：「君朝望具瞻, 何為與野儒辯簡牘章句！」雅謂允有私於奇, 曰：「君寧黨小人也？」乃取奇注論語、孝經, 燒於庭內. 奇曰：「

公貴人, 不乏樵薪, 何乃燃奇論語！」雅愈怒, 因告京師後生, 不聽傳授. 而奇無降志, 亦評雅之失. 雅製昭皇太後碑文, 論後名字之美, 比諭前魏之甄後. 奇刺發其非, 遂聞於上. 詔下司徒檢對, 雅有屈焉. [一一]

有人為謗書, 多怨時之言, 頗稱奇不得志. 雅乃諷在事雲, 此書言奇不遂, 當是奇假人為之. 如依律文, 造謗書者, 皆及孥戮. 遂抵奇罪. 時司徒、平原王陸麗知奇見枉, 惜其才學, 故得遷延經年, 冀得寬宥. 獄成, 竟致大戮, 遂及其家. 奇於易尤長, 在獄嘗自筮, 卦未及成, 乃攬破而歎曰：「吾不度來年冬季.」及奇受害, 如其所占. 奇初被召, 夜夢星墜壓腳. 明而告人曰：「星則好風, 星則好雨, 夢星壓腳, 必無善徵. 但時命峻切, 不敢不赴耳.」

奇外生常矯之, 仕歷郡守. 奇所注論語, 矯之傳掌, 未能行於世. 其義多異鄭玄, 往往與司徒崔浩同.

劉獻之, 博陵饒陽人也. 少而孤貧, 雅好詩傳. 曾受業於勃海程玄, 後遂博觀眾籍. 見名法之言, 掩卷而笑曰：「若使楊、墨之流, 不為此書, 千載誰知其小也？」曾謂其所親曰：「觀屈原離騷之作, 自是狂人, 死其宜矣. 孔子曰『無可無不可』, 實獲我心.」時人有從獻之學者, 獻之輒謂之曰：「人之立身, 雖百行殊塗, 準之四科, 要以德行為首. 子若能入孝出悌, 忠信仁讓, 不待出戶, 天下自知. 儻不能然, 雖復下帷針股, 躡屩從師, 正可博聞多識, 不過為土龍乞雨, 眩惑將來. 其於立身之道, 有何益乎？孔門之徒, 初亦未悟, 見皋魚之歎, [一二]方乃歸而養親. 嗟乎！先達何自覺之晚也？」由是四方學者, 莫不高其行義, 希造其門.

獻之善春秋、毛詩, 每講左氏, 盡隱公八年便止, 雲：「義例已了, 不復須解.」由是弟子不能究竟其說. 後本郡逼舉孝廉, 至京稱病而還. 孝文幸中山, 詔徵典內校書. 獻之喟然歎曰：「吾不如莊周散木遠矣, 一之謂甚, 其可再乎！」固以疾辭. 時中山張吾貴與獻之齊名, 四海皆稱儒宗. 吾貴每一講唱, 門徒千數, 其行業可稱者寡. 獻之著錄, 數百而已, 皆通經之士. 於是有識者辨其優劣.

魏承喪亂之後, 五經大義, 雖有師說, 而海內諸生, 多有疑滯, 鹹決於獻之. 六藝之文, 雖不悉注, 所標宗旨, 頗異舊義. 撰三禮大義四卷, 三傳略例三卷, 注毛詩序義一卷, 行於世. 並立章句疏二卷. 注涅槃經, 未就而卒. 四子, 放古、爰古、參古、脩古.

張吾貴字吳子, 中山人也. 少聰慧口辯, 身長八尺, 容貌奇偉. 年十八, 本郡舉為太學博士. 吾貴先未多學, 乃從酈詮受禮, 牛天祐受易. 詮、祐粗為開發而已, 吾貴覽讀一遍, 便即別構戶牖, 世人競歸之.

曾在夏學, 聚徒千數, 而不講傳. 生徒竊雲：「張生之於左氏, 似不能說.」吾貴聞之, 謂曰：「我今夏講暫罷, 後當說傳, 君等來日, 皆當持本.」生徒怪之而已. 吾貴詣劉蘭, 蘭遂為講傳. 三旬之中, 吾貴兼讀杜、服, 隱括兩家, 異同悉舉. 諸生後集, 便為講之, 義例無窮, 皆多新異, 蘭仍伏聽. 學者以此益奇之. 而辯能飾非, 好為詭說, 由是業不久傳. 而氣陵牧守, 不屈王侯, 竟不仕而終.

劉蘭, 武邑人也. 年三十餘, 始入小學書急就篇. 家人覺其聰敏, 遂令從師. 受春秋、詩、禮於中山王保安. 家貧, 無以自資, 且耕且學. 三年之後, 便白其兄, 求講說. 其兄笑而聽之, 為立黌舍, 聚徒二百. 蘭讀左氏, 五日一遍, 兼通五經. 先是, 張吾貴以聰辯過人, 其所解說, 不本先儒之旨. 唯蘭推經、傳之由, 本注者之意, 參以緯候及先儒舊事, 甚為精悉. 自後經義審博, 皆由於蘭. 蘭又明陰陽, 博物多識, 故為儒者所宗.

瀛州刺史裴植, 徵蘭講書於州南館, 植為學主, 故生徒甚盛, 海內稱焉. 又特為中山王英所重. 英引在館, 令授其子熙、誘、略等.

蘭學徒前後數千, 成業者眾. 而排毀公羊, 又非董仲舒, 由是見譏於世. 為國子助教, 靜坐讀書, 有人叩門, 蘭命引入. 葛巾單衣, 入與蘭坐, 謂曰：「君自是學士, 何為每見毀辱？理義長短, 竟在誰？而過無禮見陵也！今欲相召, 當與君正之.」言終而出, 蘭少時患死.

孫惠蔚, 武邑武遂人也. 年十五, 粗通詩、書及孝經、論語. 十八, 師董道季講易. [一三]十九, 師程玄讀禮經及春秋三傳. 周流儒肆, 有名於冀方.

太和初, 郡舉孝廉, 對策於中書省. 時中書監高閭因相談薦, 俄為中書博士, 轉皇宗博士. 閭被敕理定雅樂, 惠蔚參其事. 及樂成, 閭上疏請集朝士於太樂, 共研是非. 祕書令李彪, 自以才辯, 立難於其前. 閭命惠蔚與彪抗論, 彪不能屈. 黃門侍郎張彝, 常與遊處, 每表疏論事, 多參訪焉. 十七年, 孝文南征, 上議告類之禮. 及太師馮熙薨, 惠蔚監其喪禮, 上書, 令熙未冠之子, 皆服成人服. 惠蔚與李彪以儒學相知, 及彪位至尚書, 惠蔚仍太廟令. 孝文曾從容言曰：「

道固既登龍門, 而孫蔚猶沈涓澮, 朕常以為負矣.」雖久滯小官, 深體通塞, 無孜孜之望, 儒者以是尚焉. 二十二年, 侍讀東宮.

先是, 七廟以平文為太祖. 孝文議定祖宗, 以道武為太祖. 祖宗雖定, 然昭穆未改. 及孝文崩, 將祔神主於廟, 侍中崔光兼太常卿, 以太祖既改, 昭穆以次而易. 兼禦史中尉、黃門侍郎邢巒, 以為太祖雖改, 昭穆仍不應易, 乃立彈草, 欲按奏光. 光謂惠蔚曰：「此乃禮也, 而執法欲見彈劾, 思獲助於碩學.」惠蔚曰：「此深得禮變.」尋為書以與光, 讚明其事. 光以惠蔚書呈宰輔, 乃召惠蔚與巒庭議得失. 尚書令王肅又助巒, 而巒理終屈, 彈事遂寢.

宣武即位之後, 仍在左右, 敷訓經典. 自冗從僕射遷祕書丞、武邑郡中正. 惠蔚既入東觀, 見典籍未周, 及閱舊典, 先無定目, 新故雜糅, 首尾不全, 有者累□數十, 無者曠年不寫. 或篇第褫落, 始末淪殘, 或文壞字誤, 謬爛相屬. 卷目雖多, 全定者少. 請依前丞盧昶所撰甲乙新錄, 欲裨殘補闕, 損併有無, 校練句讀, 以為定本, 次第均寫, 永為常式. 其省先無本者, 廣加推尋, 搜求令足. 然經記浩博, 諸子紛綸, 部帙既多, 章第紕繆, 當非一二校書, 歲月可了. 求令四門博士及在京儒生四十人, 在祕書省專精校考, 參定字義. 詔許之.

後為黃門侍郎, 代崔光為著作郎. 才非文史, 無所撰著. 遷國子祭酒、祕書監, 仍知史事. 延昌三年, 追賞講定之勞, 封棗強縣男. 明帝初, 出為濟州刺史. 還京, 除光祿大夫.

魏初已來, 儒生寒宦, 惠蔚最為顯達. 先單名蔚, 正始中, 侍講禁內, 夜論佛經, 有愜帝旨, 詔使加「惠」, 號惠蔚法師焉. 卒於官, 贈瀛州刺史, 諡曰戴. 子伯禮襲封.

伯禮善隸書, 位國子博士. 惠蔚族曾孫靈暉.

靈暉少明敏, 有器度. 得惠蔚手錄章疏, 研精尋問, 更求師友, 三禮、三傳, 皆通宗旨. [一四]然始就鮑季詳、熊安生質問疑滯, 其所發明, 熊、鮑無以異也. 舉冀州秀才, 射策高第. 仕齊, 累至國子博士, 授南陽王綽府諮議參軍. 綽除定州刺史, 仍隨綽之鎮. 所為猖蹶, 靈暉唯默默憂悴, 不能諫止. 綽表請靈暉為王師, 以管記馬子結為諮議. 朝廷以王師三品, 奏啟不合. 後主於啟下手詔雲：「但用之.」儒者甚以為榮. 綽除大將軍, 靈暉以王師領大將軍司馬. 綽誅, 停廢. 從綽死後, 每至七日至百日, 靈暉恒為綽請僧設齋行道. 齊亡, 卒.

馬子結者, 其先扶風人, 世仕涼土, 魏太和中入洛. 父祖俱清官. 子結及兄子廉、子尚三人, 皆涉文學. 陽休之牧西兗, 子廉、子尚、子結與諸朝士各有贈詩. 陽總為一篇酬答. 詩雲「三馬皆白眉」者也. 子結為南陽王綽管記, 隨綽定州. 綽每出遊獵, 必令子結走馬從禽. 子結既儒緩, 衣垂帽落, 或叫或啼, 令騎驅之, 非墜馬不止. 綽以為笑. 由是漸見親狎, 啟為諮議焉.

石曜字白曜, 中山安喜人. [一五]亦以儒學進, 居官清儉. 武平中, 為黎陽郡守. 時丞相鹹陽王世子斛律武都出為兗州刺史, 性貪暴. 先過衛縣, 令丞以下, 歛絹數千疋遺之. 至黎陽, 令左右諷動曜及縣官. 曜手持一絹謂武都曰：「此是老石機杼, 聊以奉贈. 自此以外, 並須出於吏人. 吏人之物, 一毫不敢輒犯.」武都亦知曜清素純儒, 笑而不責. 曜著石子十卷, 言甚淺俗. 位終譙州刺史.

靈暉子萬壽, 字仙期, 一字遐年. 聰識機警, 博涉經史, 善屬文, 美譚笑. 在齊, 仕為陽休之開府行參軍. 及隋文帝受禪, 滕穆王引為文學. 坐衣冠不整, 配防江南. 行軍總管宇文述, 召典軍書. 萬壽本自書生, 從容文雅, 一旦從軍, 鬱鬱不得志. 為五言詩贈京邑知友, 詩至京, 盛為當時吟誦, 天下好事者, 多書壁上而翫之. 後歸鄉裏, 十餘年不得調. 仁壽初, 拜豫章王長史, 非其好也. 王轉封於齊, 即為齊王文學. 當時, 諸王官屬, 多被夷滅, 由是彌不自安, 因謝病免. 久之, 授大理司直, 卒於官. 有集十卷, 行於世.

徐遵明字子判, 華陰人也. 幼孤, 好學, 年十七, 隨鄉人毛靈和等詣山東求學. 至上黨, 乃師屯留王聰, 受毛詩、尚書、禮記. 一年, 便辭聰遊燕、趙, 師事張吾貴. 吾貴門徒甚盛. 遵明伏膺數月, 乃私謂友人曰：「張生名高而義無檢格, 凡所講說, 不愜吾心. 請更從師.」遂與平原田猛略就範陽孫買德. 受業一年, 復欲去之. 猛略謂遵明曰：「君年少從師, 每不終業, 如此用意, 終恐無成.」遵明乃指其心曰：「吾今知真師所在矣, 正在於此.」乃詣平原唐遷, 居於蠶舍, 讀孝經、論語、毛詩、尚書、三禮. 不出門院, 凡經六年, 時彈箏吹笛, 以自娛慰. 又知陽平館陶趙世業家有服氏春秋, 是晉世永嘉舊寫. 遵明乃往讀之, 復經數載. 因手撰春秋義章為三十卷.

是後教授門徒, 每臨講坐, 先持經執疏, [一六]然後敷講. 學徒至今, 浸以成俗. 遵明講學於外, 二十餘年, 海內莫不宗仰. 頗好聚歛, 與劉獻之、張吾貴皆河北聚徒教授, 懸納絲粟, 留衣物以待之, 名曰影質, 有損儒者之風. 遵明見鄭玄論語序雲「書以八寸策」, 誤作「八十宗」, 因曲為之說. 其僻也皆如此. 獻之、吾貴又甚焉.

遵明不好京輦, 以兗州有舊, 因徙屬焉. 元顥入洛, 任城太守李湛將舉義兵, 遵明同其事. 夜至人間, 為亂兵所害. 永熙二年, 遵明弟子通直散騎侍郎李業興表求加策命, 卒無贈諡.

董徵字文發, 頓丘衛國人也. 身長七尺二寸, 好古學, 尚雅素. 年十七, 師清河監伯陽受論語、毛詩、春秋、周易, 河內高望崇受周官, 後於博陵劉獻之遍受諸經. 數年之中, 大義精練, 講授生徒. 太和末, 為四門小學博士. 後宣武詔徵入琁華宮, 令孫惠蔚問以六經. 仍詔徵教授京兆、清河、廣平、汝南四王.

後累遷安州刺史. 徵因述職, 路次過家, 置酒高會, 大享邑老. 乃言曰：「腰龜返國, 昔人稱榮, 仗節還家, 雲胡不樂.」因誡二三子弟曰：「此之富貴, 匪自天降, 乃勤學所致耳.」時人榮之. 入為司農少卿、光祿大夫, 後以老解職. 永熙二年, 卒. 孝武帝以徵昔授學業, [一七]故優贈儀同三司、尚書左僕射、相州刺史, 諡曰文烈. 子仲曜.

李業興, 上黨長子人也. 祖虯、父玄紀, 並以儒學舉孝廉. 玄紀卒於金鄉令.

業興少耿介志學, 晚乃師事徐遵明於趙、魏之間. 時有漁陽鮮於靈馥亦聚徒教授, 而遵明聲譽未高, 著錄尚寡. 業興乃詣靈馥黌舍, 類受業者. 靈馥乃謂曰：「李生久逐羌博士, 何所得也？」業興默爾不言. 及靈馥說左傳, 業興問其大義數條, 靈馥不能對. 於是振衣而起曰：「羌弟子正如此耳！」遂便徑還. 自此, 靈馥生徒傾學而就遵明. 學徒大盛, 業興之為也.

後乃博涉百家, 圖緯、風角、天文、占候, 無不討練, 尤長算歷. 雖在貧賤, 常自矜負, 若禮待不足, 縱於權貴, 不為之屈. 後為王遵業門客. 舉孝廉, 為校書郎. 以世行趙□曆, [一八]節氣後辰下算. 延昌中, 業興乃為戊子元曆上之. 於時屯騎校尉張洪、盪寇將軍張龍詳等九家, [一九]各獻新曆. 宣武詔令共為一曆. 洪等後遂共推業興為主, 成戊子曆, [二０]正光三年, 奏行之. 業興以殷曆甲寅, 黃帝辛卯, 徒有積元, 術數亡缺. 又修之, 各為一卷, 傳於世.

建義初, 敕典儀注. 未幾, 除著作郎. 永安三年, 以前造曆之勳, 賜爵長子伯. 後以孝武帝登極之初, 豫行禮事, 封屯留縣子, 除通直散騎常侍. 永熙三年二月, 孝武帝釋奠, 業興與魏季景、溫子昇、竇瑗為摘句. 後入為侍讀.

遷鄴之始, 起部郎中辛術奏：「今皇居徙禦, 百度創始, 營構一興, 必宜中制. 李業興碩學通儒, 博聞多識, 萬門千戶, 所宜詢訪. 今求就之披圖案記, 考定是非, 參古雜今, 折中為制.」詔從之. 於時尚書右僕射、營構大匠高隆之被詔繕修三署樂器、衣服及百戲之屬, 乃奏請業興共事.

天平四年, 與兼散騎常侍李諧、兼吏部郎盧元明使梁. 梁散騎常侍朱異問業興曰：「魏洛中委粟山是南郊邪？圓丘邪？」業興曰：「

委粟是圓丘, 非南郊.」異曰：「比聞郊、丘異所, 是用鄭義. 我此中用王義.」業興曰：「然. 洛京郊丘之處, 用鄭解.」異曰：「若然, 女子逆降傍親, 亦從鄭以不？」業興曰：「此之一事, 亦不專從. 若卿此間用王義, 除禫應用二十五月, 何以王儉喪禮, 禫用二十七月也？」異遂不答. 業興曰：「我昨見明堂, 四柱方屋, 都無五九之室, 當是裴頠所制. 明堂上圓下方, 裴唯除室耳, 今此上不圓何也？」異曰：「圓方俗說, 經典無文, 何怪於方.」業興曰：「圓方之言, 出處甚明, 卿自不見. 見卿錄梁主孝經義亦雲『上圓下方』, 卿言豈非自相矛楯？」異曰：「若然, 圓方竟出何經？」業興曰：「出孝經援神契.」異曰：「緯候之書, 何可信也！」業興曰：「卿若不信, 靈威仰、協光紀之類, 經典亦無出者, 卿復信不？」異不答.

梁武問業興：「詩周南, 王者之風, 繫之周公；邵南, 仁賢之風, 繫之邵公. 何名為繫？」業興對曰：「鄭注儀禮雲：昔太王、王季居於岐陽, 躬行邵南之教以興王業. 及文王行今周南之教以受命[二一], 作邑於酆. 文王為諸侯之時所化之國, [二二]今既登九五之尊, 不可復守諸侯之地, 故分封二公, 名為繫.」梁武又問：「尚書『正月上日, 受終文祖』, 此時何正？」[二三]業興對曰：「此夏正月.」梁武言：「何以得知？」業興曰：「案尚書中候運衡篇雲『

日月營始』, 故知夏正.」又問：「堯時以前, 何月為正？」業興對曰：「自堯以上, 書典不載, 實所不知.」梁武又雲：「『寅賓出日』, 即是正月, [二四]『日中星鳥, 以殷仲春』, 即是二月. 此出堯典, 何得雲堯時不知用何正？」業興對曰：「雖三正不同, 言時節者, 皆據夏時正月. 周禮：『仲春二月, 會男女之無夫家者. 』雖自周書, 月亦夏時. 堯之日月, 亦當如此. 但所見不深, 無以辯析明問.」梁武又曰：「禮：原壤母死, 叩木而歌. 孔子聖人, 而與壤為友？」業興對曰：「孔即自解, 言親者不失其親, 故者不失其故.」又問：「壤何處人？」對曰：「注雲：原壤, 孔子幼之舊故. 是魯人.」又問：「原壤不孝, 有逆人倫, 何以存故舊之小節, 廢不孝之大罪？」對曰：「原壤所行, 事自彰著, 幼少之交, 非是今始, 既無大故, 何容棄之？」又問：「孔子聖人, 何以書原壤之事, 垂法萬代？」業興對曰：「此是後人所錄, 非孔子自制, 猶合葬於防. 如此之比, 禮記之中, 動有百數.」又問：「易有太極, 極是有無？」業興對曰：「所傳太極是有.」還, 兼散騎常侍, 加中軍大將軍.

業興家世農夫, 雖學殖, 而舊音不改. 梁武問其宗門多少, 答曰：「薩四十家.」使還, 孫騰謂曰：「何意為吳兒所笑！」對曰：「

業興猶被笑, 試遣公去, 當著被罵.」邢子才雲：「爾婦疾□, 或問實耶？」業興曰：「爾大癡！但道此, 人疑者半, 信者半, 誰檢看？」

武定元年, 除國子祭酒, 仍侍讀. 神武以業興明術數, 軍行常問焉. 業興曰某日某處勝. 謂所親曰：「彼若告勝, 自然賞吾；彼若凶敗, 安能罪吾？」芒山之役, 有風從西來入營. 業興曰：「小人風來, 當大勝.」神武曰：「若勝, 以爾為本州刺史.」既而以為太原太守. 五年, 齊文襄引為中外府諮議參軍.

後坐事禁止, 業興乃造九宮行棋曆, 以五百為章, 四千四十為蔀, 九百八十七為鬥分, [二五]還以己未為元, 始終相維, 不復移轉, 與今曆法術不同. 至於氣序交分, 景度盈縮, 不異也. 文襄之征潁川, 業興曰：「往必剋, 剋後凶.」文襄既剋, 欲以業興當凶而殺之.

業興愛好墳籍, 鳩集不已, 手自補修, 躬加題帖, 其家所有, 垂將萬卷. 覽讀不息, 多有異聞, 諸儒服其深博. 性豪俠, 重意氣, 人有急難, 委命歸之, 便能容匿. 與其好合, 傾身無吝；有乖忤, 便即疵毀, 乃至聲色, 加以謗罵. 性又躁隘, 至於論難之際, 無儒者之風. 每語人雲：「但道我好, 雖知妄言, 故勝道惡.」務進忌前, 不顧後患, 時人以此惡之. 至於學術精微, 當時莫及. 業興二子, 崇祖傳父業.

崇祖字子述. 文襄集朝士, 命盧景裕講易, 崇祖時年十一, 論難往復, 景裕憚之. 業興助成其子, 至於忿□. 文襄色甚不平. 姚文安難服虔左傳解七十七條, 名曰駁妄. 崇祖申明服氏, 名曰釋謬. 齊文宣營構三臺, 材瓦工程, 皆崇祖所算也. 封屯留縣侯. 遵祖, 齊天保初難宋景業曆甚精. [二六]崇祖為元子武蔔葬地, 醉而告之曰：「

改葬後, 當不異孝文.」武成. 或告之, 兄弟伏法. [二七]

李鉉字寶鼎, 勃海南皮人也. 九歲入學, 書急就篇, 月餘便通. 家素貧, 常春夏務農, 冬乃入學. 年十六, 從浮陽李周仁受毛詩、尚書, 章武劉子猛受禮記, 常山房虯受周官、儀禮, 漁陽鮮於靈馥受左氏春秋. 鉉以鄉裏無可師者, 遂與州裏楊元懿、河間宗惠振等結友, 詣大儒徐遵明受業. 居徐門下五年, 常稱高第. 年二十三, 便自潛居討論是非. 撰定孝經、論語、毛詩、三禮義疏及三傳異同、周易義例合三十餘卷. 用心精苦, 曾三秋冬不畜枕, 每睡, 假寐而已. 年二十七, 歸養二親, 因教授鄉裏. 生徒恒數百人, 燕趙間能言經者, 多出其門.

以鄉裏寡文籍, 來遊京師, 讀所未見書. 舉秀才, 除太學博士. 及李同軌卒, 齊神武令文襄在京妙簡碩學, 以教諸子. 文襄以鉉應旨, 徵詣晉陽. 時中山石曜、北平陽絢、北海王晞、清河崔瞻、廣平宋欽道及工書人韓毅同在東館, 師友諸王. 鉉以去聖久遠, 文字多有乖謬, 於講授之暇, 遂覽說文、倉、雅, 刪正六藝經注中謬字, 名曰字辨.

天保初, 詔鉉與殿中尚書邢卲, 中書令魏收等參議禮律, 仍兼國子博士. 時詔北平太守宋景業、西河太守綦母懷文等草定新曆, 錄尚書、平原王高隆之令鉉與通直常侍房延祐、國子博士刁柔參考得失. 尋正國子博士. 廢帝之在東宮, 文宣詔鉉以經入授, 甚見優禮. 卒, 特贈廷尉少卿. 及還葬, 王人將送, 儒者榮之.

楊元懿、宗惠振官俱至國子博士.

馮偉字偉節, 中山安喜人也. 身長八尺, 衣冠甚偉, 見者肅然. 少從李寶鼎學, 李重其聰敏, 恒別意試問之. 多所通解, 尤明禮、傳. 後還鄉裏, 閉門不出, 將三十年, 不問生產, 不交賓客, 專精覃思, 無所不通.

齊趙郡王出鎮定州, 以禮迎接, 命書三至, 縣令親至其門, 猶辭疾不起. 王將命駕致請, 佐吏前後星馳報之, 縣令又自為其整冠履, 不得已而出. 王下廳事迎之, 止其拜伏, 分階而上, 留之賓館, 甚見禮重. 王將舉充秀才, 固辭不就. 歲餘請還, 王知其不願拘束, 以禮發遣, 贈遺甚厚. 一無所納, 唯受時服而已.

及還, 不交人事, 郡守縣令, 每親至其門. [二八]歲時或置羊酒, 亦辭不納. 門徒束脩, 一毫不受. 蠶而衣, 耕而飯, 簞食瓢飲, 不改其樂. 以壽終.

張買奴, 平原人也. 經義該博, 門徒千餘人, 諸儒鹹推重之. 仕齊, 歷太學博士、國子助教, 卒.

劉軌思, 勃海人也. 說詩甚精. 少事同郡劉敬和, 敬和事同郡程歸則, [二九]故其鄉曲多為詩者. 軌思仕齊, 位國子博士.

鮑季詳, 勃海人也. 甚明禮, 兼通左氏春秋. 少時, 恒為李寶鼎都講. 後亦自有徒眾, 諸儒稱之. 仕齊, 卒於太學博士. 從弟長暄, 兼通禮、傳. 為任城王湝丞相掾. 恒在都教授貴遊子弟. 齊亡, 卒於家.

邢峙字士峻, 河間鄚人也. [三０]少學通三禮、左氏春秋. 仕齊, 初為四門博士, 遷國子助教, 以經入授皇太子. 峙方正純厚, 有儒者風. 廚宰進太子食, 菜有邪蒿, 峙令去之, 曰：「此菜有不正之名, 非殿下宜食.」文宣聞而嘉之, 賜以被褥縑纊, 拜國子博士. 皇建初, 除清河太守, 有惠政. 年老歸, 卒於家.

劉晝字孔昭, 勃海阜城人也. 少孤貧, 愛學, 伏膺無倦. 常閉戶讀書, 暑月唯著犢鼻褌. 與儒者李寶鼎同鄉, 甚相親愛. 寶鼎授其三禮, 又就馬敬德習服氏春秋, 俱通大義. 恨下裏少墳籍, 便杖策入都. 知鄴令宋世良家有書五千卷, 乃求為其子博士, 恣意披覽, 晝夜不息.

還, 舉秀才, 策不第, 乃恨不學屬文, 方復緝綴辭藻. 言甚古拙, 制一首賦, 以六合為名, 自謂絕倫, 乃歎儒者勞而寡功. 曾以賦呈魏收而不拜. 收忿之, 謂曰：「賦名六合, 已是太愚, 文又愚於六合. 君四體又甚於文.」[三一]晝不忿, 又以示邢子才. 子才曰：「

君此賦, 正似疥駱駝, 伏而無嫵媚.」晝求秀才, 十年不得, 發憤撰高才不遇傳. 冀州刺史酈伯偉見之, 始舉晝, 時年四十八.

刺史隴西李璵, 亦嘗以晝應詔. 先告之, 晝曰：「公自為國舉才, 何勞語晝！」齊河南王孝瑜聞晝名, 每召見, 輒與促席對飲. 後遇有密親, 使且在齋坐, 晝須臾徑去, 追謝要之, 終不復屈. 孝昭即位, 好受直言. 晝聞之, 喜曰：「董仲舒、公孫弘可以出矣.」乃步詣晉陽上書, 言亦切直, 而多非世要, 終不見收采. 編錄所上之書, 為帝道. 河清中, 又著金箱璧言, 蓋以指機政之不良.

晝夜嘗夢貴人若吏部尚書者補交州興俊令, 寤而密書記之. 卒後旬餘, 其家幼女鬼語聲似晝, 雲「我被用為興俊縣令, 得假暫來辭別」雲.

晝常自謂博物奇才, 言好矜大. 每言：「使我數十卷書行於後世, 不易齊景之千駟也.」容止舒緩, 舉動不倫, 由是竟無仕, 卒於家.

馬敬德, 河間人也. 少好儒術, 負笈隨徐遵明學詩、禮, 略通大義, 而不能精. 遂留意於春秋左氏, 沈思研求, 晝夜不倦. 教授於燕、趙間, 生徒隨之者甚眾. 乃詣州將, 求舉秀才, 州將以其純儒, 無意推薦. [三二]敬德請試方略, 五條皆有文理, 乃欣然舉送. 至都, 唯得中第. 請試經業, 問十條, 並通, 擢授國子助教. 再遷國子博士.

齊武成為後主擇師傅, 趙彥深進之, 入為侍講. 其妻夜夢猛獸將來向之, 敬德走超叢棘, 妻伏地不敢動. 敬德占曰：「吾當為大官, 超棘, 過九卿也；爾伏地, 夫人也.」後主既不好學, 敬德侍講甚疏, 時時以春秋入授. 猶以師傅恩, 拜國子祭酒、儀同三司、金紫光祿大夫、瀛州大中正. 卒, 其徒曰：「馬生勝孔子, 孔子不得儀同.」尋贈開府、瀛州刺史.

其後, 侍書張景仁封王, 趙彥深雲：「何容侍書封王, 侍講翻無封爵？」亦追封敬德廣漢郡王, 令子元熙襲.

元熙字長明, 少傳父業, 兼長文藻. 以通直郎待詔文林館. [三三]武平中, 皇太子將講孝經, 有司請擇師. 帝曰：「馬元熙, 朕師之子, 文學不惡.」於是以孝經入授皇太子. 儒者榮其世載. 性和厚, 在內甚得名譽. 隋開皇中, 卒於秦王文學.

張景仁, 濟北人. 幼孤, 家貧, 以學書為業, 遂工草隸. 選補內書生, 與魏郡姚元標、潁川韓毅、同郡袁買奴、滎陽李超等齊名, 文襄並引為賓客. 天保八年, 敕教太原王紹德書. 後主在東宮, 武成令侍書, 遂被引擢. 小心恭謹, 後主愛之, 呼為博士. 登祚, 累遷通直散騎常侍, 在左右. 與語, 猶稱博士. 胡人何洪珍有寵於後主, 欲得通婚朝士, 以景仁在內, 官位稍高, 遂為其兄子取景仁第二息瑜之女. 因以表裏相援, 恩遇日隆. 景仁多疾, 帝每遣徐之範等療之, 給藥物珍羞, 中使問疾, 相望於道. 是後, 敕有司恒就宅送禦食. 車駕或有行幸, 在道宿處, 每送步障, 為遮風寒. 進位儀同三司, 加開府, 侍書如故. 每旦須參, 即在東宮停止. 及立文林館, 中人鄧長顒希旨, 奏令總判館事. 除侍中, 封建安王. 洪珍死後, 長顒猶存舊款, 更相彌縫, 得無墜退. 遂除中書監, 卒. 贈侍中、五州刺史、司空公.

景仁為兒童時, 在洛京, 曾詣國學摹石經. 許子華遇之學中, 執景仁手曰：「張郎風骨, 必當通貴, 非但官爵遷達, 乃與天子同筆硯, 傳衣履.」子華卒二十餘年, 景仁位開府, 數賜衣冠、筆硯, 如子華所言. 出自寒微, 本無識見, 一旦開府、侍中、封王. 其婦姓奇, 莫知氏族所出, 容制音辭, 事事庸俚. 既除王妃, 與諸公主、郡君, 同在朝謁之列, 見者為其慚悚.

景仁性本卑謙, 及用胡人、巷伯之勢, 坐致通顯, 志操頗改, 漸成驕傲. 良馬輕裘, 徒從擁冗, 高門廣宇, 當衢向術. 諸子不思其本, 自許貴遊. 自倉頡以來, 八體取進, 一人而已.

權會字正理, 河間鄚人也. 志尚沈雅, 動遵禮則. 少受鄭易, 妙盡幽微；詩、書、三禮, [三四]文義該洽；兼明風角, 妙識玄象. 仕齊, 初四門博士. 僕射崔暹引為館客, 甚敬重焉, 命世子達挐盡師傅之禮. 暹欲薦會與馬敬德等為諸王師. 會性恬靜, 不慕榮勢, 恥於左宦, 固辭. 暹識其意, 遂罷薦舉. 尋追修國史, 監知太史局事. 後遷國子博士. 會參掌雖繁, 教授不闕. 性甚儒懦, 似不能言, 及臨機答難, 酬報如響, 由是為諸儒所推. 而貴遊子弟慕其德義者, 或就其宅, 或寄宿鄰家, 晝夜承間, 受其學業. 會欣然演說, 未嘗懈怠.

雖明風角玄象, 至於私室, 都不及言. 學徒有請問者, 終無所說. 每雲：「此學可知不可言, 諸君並貴遊子弟, 不由此進, 何煩問也.」唯有一子, 亦不授此術. 會曾遣家人遠行, 久而不反. 其行還將至, 乃逢寒雪, 寄息他舍. 會方處學堂講說, 忽有旋風吹雪入戶, 會笑曰：「行人至, 何意中停！」遂使追尋, 果如其語. 會每占筮, 大小必中, 但用爻辭彖象, 以辨吉凶, 易占之屬, 都不經口.

會本貧生, 無僮僕, 初任助教日, 恒乘驢. 其職事處多, 非晚不歸. 曾夜出城東門, 會獨乘一驢, 忽有二人, 一人牽頭, 一人隨後, 有似相助. 其迴動輕漂, 有異生人, 漸失路, 不由本道. 心甚怪之, 遂誦易經上篇第一卷, 不盡, 前後二人, 忽然離散. 會亦不覺墮驢, 迷悶, 至明始覺. 方知墮處乃是郭外, 纔去家數裏. 有一子, 字子襲, 聰敏精勤, 幼有成人之量. 先亡, 臨送者為其傷慟, 會唯一哭而罷, 時人尚其達命.

武平末, 自府還第, 在路無故馬倒, 遂不得語, 因暴亡. 注易一部, 行於世. 會生平畏馬, 位望既至, 不得不乘, 果以此終.

張思伯, 河間樂城人也. 善說左氏傳, 為馬敬德之次. 撰刊例十卷, 行於時. 亦為毛詩章句, 以二經教授齊安王廓. 位國子博士.

又有長樂張奉禮, 善三傳, 與思伯齊名. 位國子助教.

張彫武, 中山北平人也. 家世寒微, 其兄蘭武, [三五]仕尚書令史, 微有資產. 故護軍長史王元則時為書生, 停其宅. 彫武少美貌, 為元則所愛悅, 故偏被教. 因好學, 精力絕人, 負卷從師, 不遠千裏. 遍通五經, 尤明三傳. 弟子遠方就業者, 以百數, 諸儒服其強辯. 齊神武召入霸府, 令與諸子講說. 乾明初, 累遷平原太守, 坐贓賄失官. 武成即位, 以舊恩, 除通直散騎常侍. 琅邪王儼求博士, 有司以彫武應選, 時號得人. 歷涇州刺史、散騎常侍.

乃帝侍講馬敬德卒, 乃入授經書. 帝甚重之, 以為侍講, 與侍書張景仁並被尊禮, 同入華元殿, 共讀春秋. 加國子祭酒、假儀同三司, 待詔文林館. 以景仁宗室, 自託於其親何洪珍, 公私之事, 彫武常為其指南. 與張景仁號二張博士. 時穆提婆、韓長鸞與洪珍同侍帷幄, 知彫武為洪珍謀主, 忌惡之. 洪珍又奏彫武監國史, 尋除侍中, 加開府, 奏度支事. 大被委任, 言多見從, 特敕奏事不趨, 呼為博士.

彫武自以出於微賤, 致位大臣, 勵精在公, 有匪躬之節. 議論無所迴避, 左右縱恣之徒, 必加禁約. 數譏切寵要, 獻替帷扆. 帝亦深倚仗之, 方委以朝政. 彫武便以澂清為己任, 意氣甚高. 嘗在朝堂謂鄭子信曰：「向入省中, 見賢家唐令處分, 極無所以. 若作數行兵帳, 彫武不如邕；若致主堯、舜, 身居稷、契, 則邕不如我.」長鸞等陰圖之. 及與侍中崔季舒、黃門侍郎郭遵諫幸晉陽, 為長鸞所譖, 誅.

臨刑, 帝使段孝言詰之. 彫武曰：「臣起自諸生, 光寵隆洽. 今者之諫, 臣實首謀, 意善功惡, 無所逃死. 願陛下珍愛金玉, 開發神明, 數引賈誼之倫, 語其政道, 令聽覽之間, 無所擁蔽, 則臣雖死, 猶生之年.」因歔欷流涕, 俯而就戮. 左右莫不憐而壯之.

子德沖等徙北邊. 南安王思好之反, 德沖及弟德揭俱死. [三六]德沖聰敏好學, 以帝師之子, 早見旌擢, 位中書舍人. 其父之戮, 德沖並在殿廷就執, 目見冤酷, 號哭, 殞絕於地, 久之乃蘇.

郭遵者, 钜鹿人也. 齊文宣為太原公時, 為國常侍. 帝家人有蓋豐洛者, 典知家務, 號曰蓋將. 遵因其處分, 曾抗拒, 為高德正所貴. 齊受禪, 由是擢為主書, 專令訪察. 中書舍人朱謂為钜鹿太守, 遵為弟子求官, 謂啟文宣, 鞭之二百, 付京畿. 久之, 除並省尚書都令史、建州別駕. 會韓長鸞父永興為刺史, 因此遂相參附. 後擢為黃門侍郎, 被誅.

遵出自賤微, 易為盈滿. 宮門逢諸貴, 輒呼姓字, 語言布置, 極為輕率. 嘗於宮門牽韓長鸞, 辭曰：「王在得言, 主上縱放如此, 曾不規諫, 何名大臣？」長鸞嫌其率爾, 便掣手而去, 由是不加援, 故及於禍. 校勘記

[一]　復徵中山張彫武　北齊書卷四四儒林傳序作「張雕」, 通志卷一七四儒林傳作「張彫虎」. 錢氏考異卷四０雲：「蓋本名『彫虎』, 或改為『武』, 或去其下一字也.」

[二]　帝乃下詔尊太傅燕公為三老　諸本「傅」作「保」, 周書卷四五儒林傳序作「傅」. 按本書卷二三、周書卷十五於謹傳, 本書卷十、周書卷五武帝紀保定三年都作「傅」, 今據改.

[三]　中州之盛　李慈銘雲：「隋書卷七五『中州』下有『儒雅』二字, 此誤脫.」

[四]　自魏末大儒徐遵明門下講鄭玄所注周易　北齊書儒林傳序「

自」上有「凡是經學諸生多出」八字, 「講」上有「河北」二字. 按北齊書言齊初治經者多為徐遵明門人. 然後言治周易者河北講習鄭玄注, 河南及青、齊之間講習王弼(輔嗣)注. 北史刪節後, 意遂不明.

[五]　祖雋　北齊書、通志作「沮雋」.

[六]　又有衛覬　錢氏考異雲：「衛覬, 蓋即衛冀隆也. 賈思同傳(本書卷四七), 國子博士遼西衛冀隆精服氏學, 上書難杜氏春秋六十三事. (中略). 蘇瓊傳(本書卷八六), 除南清河太守, 每年春, 總集大儒衛覬隆、田元鳳等講於郡學. 『覬』與『冀』音義相同, 此傳又脫『隆』字.」

[七]　李鉉　諸本「鉉」訛作「欽」, 據北齊書及鉉本傳改.

[八]　河東裴宗　張森楷雲：「魏書卷八四平恒傳『宗』作『定』. 據胡叟傳(本書卷三四)有河東裴定宗, 疑即其人.」

[九]　時祕書監遊雅素聞其名　諸本「監」訛作「省」, 據魏書卷八四陳奇傳改.

[一０]推此而言　[之所及自蔥嶺以東耳奇曰易理綿廣包含宇宙若如公言]自蔥嶺西豈東向望天哉　諸本脫括號內二十四字, 據魏書補.

[一一]詔下司徒檢對雅有屈焉　魏書「檢對」下有「碑史, 事乃郭後」六字.

[一二]見皋魚之歎　諸本「皋」訛「旱」, 據通志卷一七四劉獻之傳改. 皋魚故事見韓詩外傳.

[一三]師董道季講易　張森楷雲：「魏書卷十七樂平王丕傳有日者董道秀, 疑即此人.」

[一四]得惠蔚手錄章疏研精尋問更求師友三禮三傳皆通宗旨　北齊書卷四四孫靈暉傳作：「唯尋討惠蔚手錄章疏, 不求師友, 三禮及三傳皆通.」按北齊書是說他通過自學, 通三禮、三傳. 這裏改「不」為「更」, 意思相反. 與下文「然始」二字矛盾, 非.

[一五]中山安喜人　諸本「喜」作「善」, 北齊書卷四四及通志卷一七四石曜傳作「喜」. 按魏書地形志上定州中山郡有安喜, 無「安善」, 今據改.

[一六]先持經執疏　諸本脫「經」字, 據魏書卷八四、通志卷一七四徐遵明傳補.

[一七]孝武帝以徵昔授學業　魏書卷八四董徵傳「學」作「父」. 張森楷謂當作「父」. 按張說是. 上文言徵曾教授京兆、清河、廣平、汝南四王. 孝武即廣平王懷子.

[一八]以世行趙□曆　諸本「□」作「匪」. 按趙□見魏書律曆志、隋書經籍志三曆數家. 今據改.

[一九]盪寇將軍張龍詳等九家　魏書卷八四李業興傳及魏書律曆志作「張龍祥」. 張森楷雲：「張淵傳(魏書卷九一)無『詳』字.」按作「張龍」當是雙名單稱, 「祥」、「詳」未知孰是.

[二０]成戊子曆　按隋書經籍志曆數家有壬子元曆一卷, 注雲後魏校書郎李業興撰. 章宗源隋書經籍志考証, 以為業興所造, 初名戊子元曆, 後合九家, 共定為壬子元曆. (章說所據見魏書律曆志). 此「戊子曆」當為「壬子元曆」之誤.

[二一]及文王行今周南之教以受命　按「今」字當是衍文.

[二二]文王為諸侯之時所化之國　諸本「時」訛作「地」, 據魏書卷八四李業興傳改.

[二三]此時何正　魏書李業興傳「時」作「是」, 是.

[二四]寅賓出日即是正月　諸本無「即」字, 魏書、通志卷一七四李業興傳有. 按下文雲：「『日中星鳥, 以殷仲春』, 即是二月, 」也有「即」字. 今據補.

[二五]九百八十七為鬥分　諸本「鬥」作「升」. 錢氏考異雲：「

升當作鬥.」按魏書李業興傳作「鬥」. 律曆志有蔀法、鬥分. 今據改.

[二六]齊天保初難宋景業曆甚精　諸本「宋」作「宗」, 無「業」字. 張森楷雲：「齊書卷四九方伎傳有宋景業, 參定新曆. 隋志經籍志曆數家有宋景業曆一卷. 別無『宗景』其人. 疑此『景』下脫『業』字.」按張說是, 下文李鉉傳, 亦言宋景業與綦母懷文等草定新曆. 「宗」乃「宋」之訛, 今據改補.

[二七]改葬後當不異孝文武成或告之兄弟伏法　張森楷雲：「魏無『武成』, 疑此二字有誤.」按此北齊時事, 疑「武成」下脫「初」或「中」字.

[二八]郡守縣令每親至其門　諸本脫「其門」二字, 據北齊書卷四四馮偉傳補.

[二九]敬和事同郡程歸則　諸本「歸」作「師」, 北齊書卷四四劉軌思傳作「歸」. 按本卷序文亦作「歸」, 今據改.

[三０]河間鄚人也　諸本「鄚」訛作「鄭」, 據北齊書卷四四、通志卷一七四邢峙傳改. 下文權會傳同改.

[三一]君四體又甚於文　諸本「甚」訛作「甘」, 據通志卷一七四劉晝傳改.

[三二]乃詣州將求舉秀才州將以其純儒無意推薦　諸本「秀才」上脫「舉」字, 下脫「州」字, 據通志卷一七四馬敬德傳補.

[三三]以通直郎待詔文林館　南、北、汲、殿四本脫「郎」字, 百衲本脫「待」字, 據通志卷一七四馬元熙傳補正.

[三四]詩書三禮　諸本「三」訛「二」, 據北齊書卷四四、通志卷一七四權會傳改.

[三五]其兄蘭武　通志卷一七四張彫虎傳「武」作「虎」. 按本名當是「虎」, 北史避唐諱.

[三六]南安王思好之反德沖及弟德揭俱死　諸本「死」作「免」, 北齊書卷四四張雕傳作「死」. 按本書卷三二崔季舒傳, 言高思好反時, 召崔季舒等六人兄弟子侄隨軍, 事敗, 並從戮. 張彫武即六人之一, 作「死」是, 今據改.

北史卷八十二 列傳第七十

儒林下

沈重　樊深　熊安生　樂遜　黎景熙　冀雋　趙文深　辛彥之　何妥　蕭該　包愷　房暉遠　馬光　劉焯　劉炫　褚暉　顧彪　魯世達　張沖　王孝籍

沈重字子厚, 吳興武康人也. 性聰悟, 弱歲而孤, 居喪合禮. 及長, 專心儒學, 從師不遠千裏. 遂博覽群書, 尤明詩及左氏春秋[一]. 梁武帝欲高置學官, 以崇儒教, 中大通四年, 乃革選, 以重補國子助教. 後除五經博士. 梁元帝之在藩也, 甚歎異之. 及即位, 乃遣主書何武迎重西上.

魏平江陵, 重乃留事梁主蕭察, 累遷都官尚書, 領羽林監. 察又令重於合歡殿講周禮. 武帝以重經明行修, 乃遣宣納上士柳裘致書禮聘, 又敕襄州總管衛公直敦喻遣之. 在途供給, 務從優厚. 保定末, 至於京師, 詔令討論五經, 並校定鍾律. 天和中, 復於紫極殿講三教義, 朝士、儒生、桑門、道士至者二千餘人. [二]重辭義優洽, 樞機明辯, 凡所解釋, 鹹為諸儒所推. 六年, 授驃騎大將軍、開府儀同三司、露門博士, 仍於露門館為皇太子講論語. 建德末, 表請還梁, 武帝優詔不許. 重固請, 乃許, 為遣小司門上士楊汪送之. 梁主蕭巋拜重散騎常侍、太常卿. 大象二年, 來朝京師. 開皇三年卒, 年八十四. 隋文帝遣舍人蕭子寶祭以少牢, 贈使持節、上開府儀同三司、許州刺史.

重學業該博, 為當世儒宗. 至於陰陽圖緯、道經、釋典, 無不通涉. 著周禮義三十一卷、儀禮義三十五卷、禮記義三十卷、毛詩義二十八卷、喪服經義五卷、周禮音一卷、儀禮音一卷、禮記音二卷、毛詩音二卷.

樊深字文深, 河東猗氏人也. 事繼母甚謹, 弱冠好學, 負書從師於河西, 講習五經, 晝夜不倦. 魏永安中, 隨軍征討, 以功累遷中散大夫. 嘗讀書, 見吾丘子, 遂歸侍養.

孝武西遷, 樊王二姓舉義, 為東魏所誅. [三]深父保周、叔父歡周並被害. 深因避難, 墜崖傷足, 絕食再宿. 於後遇得一簞餅, 欲食之, 然念繼母老痺, 或免虜掠, 乃弗食. 夜中匍匐尋□, 母得見, 因以饋母. 還復遁去, 改易姓名, 遊學於汾晉間. 習天文及算曆之術. 後為人所告, 囚送河東. 屬東魏將韓軌長史張曜重其儒學, 延深至家, 因是便得逃隱. 周文平河東, 贈保周南郢州刺史, 歡周儀同三司. 深歸葬其父, 負土成墳.

尋而於謹引為府參軍事, 令在館授教子孫. 周文置學東館, 教諸將子弟, 以深為博士. 深經學通贍, 每解書, 多引漢魏以來諸家義而說之. 故後生聽其言者, 不能曉悟, 背而譏之曰：「樊生講書, 多門戶, 不可解.」然儒者推其博物. 性好學, 老而不怠. 朝暮還往, 常據鞍讀書, 至馬驚墮地, 損折支體, 終亦不改. 後除國子博士, 賜姓萬紐於氏. [四]天和二年, 遷縣伯中大夫, [五]加開府儀同三司. 建德元年, 表乞骸骨, 詔許之. 朝廷有疑議, 常召問焉. 後以疾卒.

深既專經, 又讀諸史及倉、雅、篆、籀、陰陽、蔔筮之書. 學雖博贍, 訥於辭辯, 故不為當時所稱. 撰孝經、喪服問疑各一卷. 又撰七經異同三卷. 子義綱. [六]

熊安生字植之, 長樂阜城人也. 少好學, 勵精不倦. 從陳達受三傳, 從房虯受周禮, 事徐遵明, 服膺歷年, 後受禮於李寶鼎, 遂博通五經. 然專以三禮教授, 弟子自遠方至者千餘人. 乃討論圖緯, 捃摭異聞, 先儒所未悟者, 皆發明之. 齊河清中, 陽休之特奏為國子博士.

時西朝既行周禮, 公卿以下, 多習其業, 有宿疑碩滯者數十條, 皆莫能詳辨. 天和三年, 周齊通好, 兵部尹公正使焉. 與齊人語及周禮, 齊人不能對, 乃令安生至賓館, 與公正言. 公正有口辯, 安生語所未至者, 便撮機要而驟問之. 安生曰：「禮義弘深, 自有條貫, 必欲升堂睹奧, 寧可汨其先後？但能留意, 當為次第陳之.」公正於是問所疑, 安生皆為一一演說, 鹹究其根本. 公正嗟服, 還, 具言之於武帝, 帝大欽重之.

及入鄴, 安生遽令掃門. 家人怪而問之, 安生曰：「周帝重道尊儒, 必將見我矣.」俄而帝幸其第, 詔不聽拜, 親執其手, 引與同坐. 謂曰：「朕未能去兵, 以此為愧.」安生曰：「黃帝尚有阪泉之戰, 況陛下龔行天罰乎！」帝又曰：「齊氏賦役繁興, 竭人財力, 朕救焚拯溺, 思革其弊, 欲以府庫及三臺雜物散之百姓, 公以為何如？」安生曰：「昔武王克商, 散鹿臺之財, 發巨橋之粟, 陛下此詔, 異代同美.」帝又曰：「朕何如武王？」安生曰：「武王伐紂, 懸首白旗, 陛下平齊, 兵不血刃, 愚謂聖略為優.」帝大悅, 賜帛三百匹、米三百石、宅一區, 並賜象笏及九鐶金帶, 自餘什物稱是. 又詔所司給安車駟馬, 令隨駕入朝, 並敕所在供給. 至京, 敕令於大乘佛寺, 參議五禮. 宣政元年, 拜露門博士、下大夫, 時年八十餘. 尋致仕, 卒於家.

安生既學為儒宗, 嘗受其業, 擅名於後者, 有馬榮伯、張黑奴、竇士榮、孔籠、劉焯、劉炫等, 皆其門人焉. 所撰周禮義疏二十卷, 禮記義疏三十卷、孝經義一卷, 並行於世.

安生與同郡宗道暉、張暉、紀顯敬、徐遵明等為祖師. [七]道暉好著高翅帽、大屐, 州將初臨, 輒服以謁見, 仰頭舉肘, 拜於屐上, 自言學士比三公. 後齊任城王湝鞭之, 道暉徐呼安偉, 安偉出, 謂人曰：「我受鞭, 不漢體.」[八]復躡屐而去. 冀州人為之語曰「

顯公鐘, 宋公鼓, 宗道暉屐, 李洛姬肚」, 謂之四大. 顯公, 沙門也, 宋公, 安德太守也；洛姬, 婦人也.

安生在山東時, 歲歲遊講, 從之者傾郡縣. 或誑之曰：「某村古塚, 是晉河南將軍熊光墓, 去此七十二世. [九]舊有碑, 為村人埋匿.」安生掘地求之, 不得, 連年訟焉. 冀州長史鄭大讙判之曰：「

七十二世, 乃是羲皇上人；河南將軍, 晉無此號. 訴非理記.」[一０]安生率其族向塚而號. 將通名, 見徐之才、和士開二人相對, 以徐之才諱「雄」, 和士開諱「安」, 乃稱「觸觸生」, 群公哂之.

樂遜字遵賢, 河東猗氏人也. 幼有成人之操, 從徐遵明於趙、魏間, 受孝經、喪服、論語、詩、書、禮、易、左氏春秋大義. 尋而山東寇亂, 學者散逸, 遜於擾擾之中, 猶志道不倦. 大統七年, 除子都督. 九年, 太尉李弼請遜教授諸子. 既而周文盛選賢良, 授以守令. 相府戶曹柳敏、行臺郎中盧光、河東郡丞辛粲相繼舉遜, 稱有牧人之才. 弼請留不遣.

魏廢帝二年, 周文召遜教授諸子. 在館六年, 與諸儒分授經業, 講孝經、論語、毛詩及服虔所注春秋左氏傳. 周閔帝踐阼, 以遜有理務材, 除秋官府上士, 轉小師氏下大夫. 自譙王儉以下, 並束脩行弟子之禮. 遜以經術教授, 甚有訓導之方. 及衛公直鎮蒲州, 遜為直主簿.

武成元年六月, 以霖雨經時, 詔百官上封事. 遜陳時宜十四條, 其五條切於政要. 其一, 崇教方；其二, 省造作；其三, 明選舉；其四, 重戰伐；其五, 禁奢侈. 保定二年, 以訓導有方, 頻加賞賜, 遷遂伯中大夫. 五年, 詔魯公贇、畢公賢等, 俱以束脩之禮, 同受業焉.

天和元年, 岐州刺史陳公純舉遜以賢良. 五年, 遜以年在懸車, 上表致仕, 優詔不許. 於是賜以粟帛及錢等, 授湖州刺史, 封安邑縣子. 人多蠻左, 未習儒風. 遜勸勵生徒, 加以課試, 數年之間, 化洽州境. 蠻俗生子, 長大多與父母異居, 遜每加勸導, 多革前弊. 在任數載, 頻被褒錫. 秩滿還朝, 拜皇太子諫議, 復在露門教授皇子. 大象初, 進爵崇業郡公, 又為露門博士. 二年, 進位開府儀同大將軍, 出為汾陰郡守. 遜以老病固辭, 詔許之, 乃改授東揚州刺史. 仍賜安車、衣服及奴婢等, 又於本郡賜田十頃, 儒者以為榮. 隋開皇元年, 卒於家, 年八十二. 贈本官, 加蒲、陝二州刺史.

遜性柔謹, 寡交遊, 立身以忠信為本. 不自矜尚, 每在眾言論, 未嘗為人之先, 學者以此稱之. 所著孝經、論語、毛詩、左氏春秋序論十餘篇. 又著春秋序義, 通賈、服說, 發杜氏違, 辭理並可觀.

初, 周又有黎景熙, 以古學顯.

黎景熙字季明, 河間鄚人, [一一]少以孝行聞於世. [一二]曾祖嶷, 魏太武時, 以軍功賜爵容城縣男, 後為燕郡守. 祖鎮、父瓊, 並襲爵.

季明少好讀書, 性強記默識, 而無應對之能. 其從祖廣, 太武時尚書郎, 善古學. 常從吏部尚書清河崔宏受字義, 又從司徒崔浩學楷篆, 自是家傳其法. 季明亦傳習之, 頗與許氏有異. 又好玄象, 頗知術數, 而落魄不事生業. 有書千餘卷. 雖窮居獨處, 不以飢寒易操. 與範陽盧道源為莫逆交. 永安中, 道源勸令入仕, 始為威烈將軍.

孝武西遷, 季明乃寓居伊洛. 侯景徇地河外, 召季明從軍, 稍遷黎陽郡守. 季明從至懸瓠, 察景終不足恃, 遂去之. 客於潁川. 時王思政鎮潁川, 累使召季明, 留於內館. 月餘, 周文又徵之, 遂入關. 乃令季明正定古今文字於東閤. 大統末, 拜著作佐郎. 於時倫輩, 皆位兼常伯, 車服華盛, 唯季明獨以貧素居之, 而無愧色. 又勤於所職, 著述不怠. 然性尤專固, 不合於時, 是以一為史官, 遂十年不調. 武成末, 遷外史下大夫.

保定三年, 盛營宮室, 春夏大旱, 詔公卿百僚, 極言得失. 季明上封事曰：

臣聞成湯遭旱, 以六事自陳. 宣王太甚, 而珪璧斯竭. 豈非遠慮元元, 俯哀黎庶. 今農要之月, 時雨猶愆, 率土之心, 有懷渴仰. 陛下垂情萬類, 子愛群生, 覲禮百神, 猶未豐洽. 豈或作事不節, 有違時令, 舉措失中, 當邀斯旱.

春秋, 君舉必書, 動為典禮. 水旱陰陽, 莫不應行而至. 孔子曰：「言行, 君子之所以動天地, 可不慎乎！」春秋莊公三十一年冬, 不雨. 五行傳以為是歲一年而三築臺, 奢侈不恤人也. 僖公二十一年夏, 大旱. 五行傳以為時作南門, 勞人興役. 漢惠帝二年夏, 大旱；五年夏, 大旱, 江河水少, 谿澗水絕. 五行傳以為先是發十四萬六千人城長安. 漢武帝元狩三年夏, 大旱. 五行傳以為是歲發天下故吏, 穿昆明池. 然則土木之功, 動人興役, 天輒應之以異. 典籍作誡, 儻或可思, 上天譴告, 改之則善. 今若息人省役, 以答天譴, 庶靈澤時降, 嘉穀有時, 則年登可覬, 子來非晚. 詩雲：「人亦勞止, 迄可小康, 惠此中國, 以綏四方.」或恐極陽生陰, 秋多雨水, 年復不登, 人將無覬. 如又薦飢, 為慮更甚.

時豪富之家, 競為奢麗. 季明又上書曰：

臣聞寬大所以兼覆, 慈愛所以懷眾. 故天地稱其高厚者, 萬物得其容養焉；四時著其寒暑者, 庶類資其忠信焉. 是以帝王者, 寬大象天地, 忠信則四時. 招搖東指, 天下識其春；人君布德, 率土懷其惠. 伏惟陛下, 資乾禦宇, 品物鹹亨, 時乘六龍, 自強不息, 好問受規, 天下幸甚.

自古至道之君, 亦皆廣延博訪, 詢採芻蕘, 置鼓樹木, 以求其過. 頃者亢旱踰時, 人懷望歲, 陛下爰發明詔, 廣求六瘼, 同禹、湯之罪己, 高宋景之守正, 澍雨應時, 年穀斯稔. 剋己節用, 慕質去華, 此則尚矣. 然而朱紫仍耀於衢路, 綺縠猶侈於豪富, 裋褐未充於細人, [一三]糟糠未厭於編戶. 此則勸導之理, 有所未周故也. 今雖導之以禮, 齊之以刑, 風俗固難以一矣. 昔漢文帝集上書之囊, 以作帷帳；惜十家之產, 不造露臺；後宮所幸, 衣不曳地, 方之今日富室之飾, 嘗不如婢隸之服. 然而以身率下, 國富刑清, 廟稱太宗, 良有以也. 臣聞聖人久於其道而天下化成. 今承魏氏衰亂之後, 貞信未興. 宜先尊五美, 屏四惡, 革浮華之俗, 抑流競之風, 察鴻都之小藝, 焚雉頭之異服, 無益之貨勿重於時, 虧德之器勿陳於側, 則人知德矣.

臣又聞之, 為政之要, 在於選舉. 若差之毫釐, 則有千裏之失；後來居上, 則致積薪之譏. 是以古之善為政者, 貫魚以次, 任必以能. 爵人於朝, 不以私愛. 簡才以授其官, 量能以任其用. 官得其才, 任當其用, 六轡既調, 坐致千裏. 虞舜選眾, 不仁者遠, 則庶事康哉, 人知其化矣.

帝覽而嘉之.

時外史廨宇屢移, 未有定所. 季明又上言曰：「外史之職, 漢之東觀, 帝王所寶, 此焉攸在. 自魏及周, 公館不立, 臣雖愚瞽, 猶知其非. 是以去年十一月中, 敢冒奏陳, 特降中旨, 即遣修營. 荏苒一周, 未知功力. 臣職思其憂, 敢不重請.」帝納焉, 於是廨宇方立. 天和二年, 進車騎大將軍、儀同三司. 後以疾卒.

又周文初, 屬天下分崩, 時學術之士蓋寡, 故曲學末伎, 鹹見引納. 至若冀雋、趙文深之徒, 雖才愧昔人, 而名著於世, 並見收用.

冀雋字僧雋, 太原陽邑人也. 性沈謹, 善隸書, 特工模寫. 初為賀拔嶽墨曹參軍. 嶽被害, 周文引為記室. 時周文志平侯莫陳悅, 乃令雋偽為魏帝敕書與費也頭, 令將兵助周文討悅. 雋尋舊敕模寫, 及代舍人、主書等署, 與真無異. 周文大悅. 費也頭見敕, 不以為疑, 遂遣兵受周文節度.

大統初, 封長安縣男, 從征弘農, 戰於沙苑, 進爵為子. 累遷襄樂郡守. 尋徵還, 教明帝及宋獻公等隸書. 時俗入書學者亦行束脩之禮, 謂之謝章. 雋以書字所興, 起自蒼頡, 若同常俗, 未為合禮. 遂啟周文, 釋奠蒼頡及先聖、先師. 除黃門侍郎、本州大中正. 累遷湖州刺史. 靜退, 每以清約自處. 前後所歷, 頗有聲稱. 尋加驃騎大將軍、開府儀同三司. 後進爵為昌樂侯, 卒.

趙文深字德本, [一四]南陽宛人也. 父遐, 以醫術仕魏, 為尚藥典禦. 文深少學楷隸, 年十一, 獻書於魏帝. 後立義歸朝, 除大丞相府法曹參軍. 雅有鍾、王之則, 筆勢可觀. 當時碑牓, 唯文深、冀雋而已. 大統十二年, 追論立義功, 封白石縣男. 文帝以隸書紕繆, 命文深與黎季明、沈遐等依說文及字林, 刊定六體, 成一萬餘言, 行於世.

及平江陵之後, 王褒入關, 貴遊等翕然並學褒書, 文深之書, 遂被遐棄. 文深慚恨, 形於言色. 後知好尚難反, [一五]亦改習褒書. 然竟無所成, 轉被譏議, 謂之學步邯鄲焉. 至於碑牓, 餘人猶莫之逮. 王褒亦每推先之. 宮殿樓閣, 皆其跡也. 遷縣伯下大夫. 明帝令至江陵書影覆寺碑, [一六]漢南人士, 亦以為工. 梁主蕭察觀而美之, 賞遺甚厚. 天和元年, 露寢等初成, 文深以題牓之功, 除趙興郡守. 文深雖居外任, 每須題牓, 輒復追之. 後以疾卒.

辛彥之, 隴西狄道人也. 祖世敘, 魏涼州刺史. 父靈補, 周渭州刺史.

彥之九歲而孤, 不交非類. 博涉經史, 與天水牛弘同志好學. 後入關, 遂家京兆. 周文見而器之, 引為中外府禮曹, 賜以衣馬珠玉. 時國家草創, 朝貴多出武人, 修定儀注, 唯彥之而已. 尋拜中書侍郎. 及周閔帝受禪, 彥之與小宗伯盧辯, 專掌儀制. 歷典祀、太祝、樂部、禦正四曹大夫, 開府儀同三司, 封五原郡公. 宣帝即位, 拜小宗伯. 時帝立五皇後, 彥之切諫, 由是忤旨, 免官.

隋文帝受禪, 除太常少卿, 改封任城郡公, 進位上開府. [一七]歷國子祭酒、禮部尚書. 與祕書監牛弘撰新禮. 帝嘗令彥之與沈重論議, 重不能抗, 避席而謝曰：「辛君所謂金城湯池, 無可攻之勢.」帝大悅. 後除隨州刺史. 時州牧多貢珍玩, 惟彥之所貢, 並供祭之類. 上謂朝臣曰：「人安得無學！彥之所貢, 稽古之力也.」遷潞州刺史, 前後俱有惠政. 彥之又崇信佛道, 於城內立浮圖二所, 並十五層. 開皇十一年, 州人張元暴死, 數日乃蘇. 雲遊天上, 見新構一堂, 制極崇麗. 元問其故, 雲潞州刺史辛彥之有功德, 造此堂以待之. 彥之聞而不悅. 其年卒, 諡曰宣.

彥之撰墳典一部、六官一部、祝文一部、禮要一部、新禮一部、五經異義一部, 並行於世. 子孝舒、仲龕, 並早有令譽.

何妥字棲鳳, 西城人也. [一八]父細腳胡, 通商入蜀, 遂家郫縣. 事梁武陵王紀, 主知金帛, 因致巨富, 號為西州大賈.

妥少機警, 八歲遊國子學, 助教顧良戲之曰：「汝姓何, 是荷葉之荷？為河水之河？」妥應聲答曰：「先生姓顧, 是眷顧之顧？為新故之故？」眾鹹異之. 十七, 以伎巧事湘東王. 後知其聰明, 召為誦書左右. 時蘭陵蕭慎, 亦有俊才, 住青楊巷, 妥住白楊頭. 時人為之語曰：「世有兩俊, 白楊何妥, 青楊蕭慎.」其見美如此.

江陵平, 入周, 仕為太學博士. 宣帝初立五後, 問儒者辛彥之, 對曰：「後與天子匹體齊尊, 不宜有五.」妥駁曰：「帝嚳四妃, 舜又二妃, 亦何常數？」由是封襄城縣男. 文帝受禪, 除國子博士, 加通直散騎常侍, 進爵為公.

妥姓勁急, 有口才, 好是非人物. 納言蘇威嘗言於上曰：「臣先人每誡臣雲：唯讀孝經一卷, 足可立身經國, 何用多為.」上亦然之. 妥進曰：「蘇威所學, 非止孝經. 厥父若信有此言, 威不從訓, 是其不孝；若無此言, 面欺陛下, 是其不誠. 不誠不孝, 何以事君？且夫子又雲：『不讀詩無以言, 不讀禮無以立. 』豈容蘇綽教子, 獨反聖人之訓乎？」威時兼領五職, 上甚親重之. 妥因奏威不可信任. 又以掌天文律度, 皆不稱職, 妥上八事以諫.

其一事曰：臣聞知人則哲, 惟帝難之. 孔子曰：舉直錯枉則人服, 舉枉錯直則人不服. 由此言之, 政之安危, 必慎所舉. 故進賢受上賞, 蔽賢蒙顯戮. 察今之舉人, 良異於此. 無論諂直, 莫擇賢愚. 心欲崇高, 則起家喉舌之任；意須抑屈, 必白首郎署之官. 人不之服, 實由於此. 臣聞爵人於朝, 與士共之；刑人於巿, 與眾棄之. 伏見留心獄訟, 愛人如子, 每應決獄, 無不詢訪群公, 刑之不濫, 君之明也. 刑既如此, 爵亦宜然. 若有懋功, 簡在帝心者, 便可擢用. 自斯以降, 若選重官, 必參以眾議, 勿信一人之舉, 則上不偏私, 下無怨望.

其二事曰：孔子雲：是察阿黨, 則罪無掩蔽. 又曰：「君子周而不比, 小人比而不周.」所謂比者, 即阿黨也. 謂心之所愛, 既已光華榮顯, 猶加提挈；心之所惡, 既已沈滯屈辱, 薄言必怒. 提挈既成, 必相掩蔽, 則欺上之心生矣；屈辱既加, 則有怨恨, 謗讟之言出矣. 伏願廣加訪察, 勿使朋黨路開, 威恩自任. 有國之患, 莫大於此.

其三事曰：臣聞舜舉十六族, 所謂八元八凱也. 計其賢明, 理優今日. 猶復擇才授任, 不相侵濫. 故得四門雍穆, 庶績鹹熙. 今官員極多, 用人甚少, 一人身上, 乃兼數職. 為是國無人也？為是人不善也？今萬乘大國, 髦彥不少, 縱有明哲, 無由自達. 東方朔言曰：「尊之則為將, 卑之則為虜.」斯言信矣. 今當官之人, 不度德量力, 既無呂望、傅說之能, 自負傅巖、渭水之氣. 不慮憂深責重, 唯畏總領不多. 安斯寵任, 輕彼權軸. 顛沛致蹶, 實此之由. 易曰：「

鼎折足, 覆公餗, 其形渥, 凶.」言不勝其任也. 臣聞窮力舉重, 不能為用. 伏願更任賢良, 分才參掌, 使各行其力, 則庶事康哉.

其四事曰：臣聞禮雲：析言破律, 亂名改作, 執左道以亂政者殺. 孔子曰：仍舊貫, 何必改作. 伏見比年以來, 改作者多矣. 如範威刻漏, 十載不成；趙翊尺秤, 七年方決；公孫濟迂誕, 醫方費逾巨萬；徐道慶迴互子午, 糜耗飲食；常明破律, 多歷歲時；王渥亂名, 曾無紀極；張山居未知星位, 前已蹂藉太常；曹魏祖不識北辰, 今復□轢太史. 莫不用其短見, 便自誇毗, 邀射名譽, 厚相誣罔. 請今日已後, 有如此者, 若其言不驗, 必加重罰, 庶令有所畏忌, 不敢輕奏狂簡.

其餘文多不載. 時蘇威權兼數職, 先嘗隱武功, 故妥言「自負傅巖、渭水之氣」, 以此激上. 書奏, 威大銜之. 二年, 威定考文學, 妥更相訶詆. 威勃然曰：「無何妥, 不慮無博士！」妥應聲曰：「無蘇威, 亦何憂無執事！」於是與威有隙.

其後, 上令妥考定鍾律. 妥又上表曰：

臣聞明則有禮樂, 幽則有鬼神. 然則動天地, 感鬼神, 莫近於禮樂. 又雲：樂至則無怨, 禮至則不爭. 揖讓而臨天下者, 禮樂之謂也. 臣聞樂有二：一曰姦聲, 二曰正聲. 夫姦聲感人而逆氣應之, 正聲感人而順氣應之. 順氣成象, 故樂行而倫清, [一九]耳目聰明, 血氣和平, 移風易俗, 天下皆寧. 孔子曰：「放鄭聲, 遠佞人.」故鄭、衛、宋、趙之聲出, 內則發疾, 外則傷人. 是以宮亂則荒, 其君驕；商亂則破, [二０]其官壞；角亂則憂, 其人怨；徵亂則哀, 其事勤；羽亂則危, 其財匱. 五者皆亂, 則國亡無日矣.

魏文侯問子夏曰：「吾端冕而聽古樂, 則欲寐；聽鄭衛之音而不倦, 何也？」子夏對曰：「夫古樂者, 始奏以文, 復亂以武. 修身及家, 平均天下. 鄭衛之音者, 姦聲以亂, 溺而不止, 獶雜子女, 不知父子. 今君所問者樂也, 所愛者音也. 夫樂之與音, 相近而不同. 為人君者, 謹審其好惡.」案聖人之作樂也, 非止苟悅耳目而已矣. 欲使在宗廟之內, 君臣同聽之則莫不和敬；在鄉裏之內, 長幼同聽之則莫不和順；在閨門之內, 父子同聽之則莫不和親. 此先王立樂之方也. 故知聲而不知音者, 禽獸是也；知音而不知樂者, 眾庶是也. 故黃鍾、大呂, 弦歌幹戚, 童子皆能舞之, 能知樂者, 其惟君子. 不知聲者不可與言音, 不知音者不可與言樂, 知樂則幾於道矣. 紂為無道, 太師抱樂器以奔周. 晉君德薄, 師曠固惜清徵.

上古之時, 未有音樂, 鼓腹擊壤, 樂在其間. 易曰：「先王作樂崇德, 殷薦之上帝, 以配祖考.」至於黃帝作鹹池, 顓頊作六莖, 帝嚳作五英, 堯作大章, 舜作大韶, 禹作大夏, 湯作大濩, 武王作大武. 從夏以來, 年代久遠, 唯有名字, 其聲不可得聞. 自殷至周, 備於詩頌. 故自聖賢已下, 多習樂者, 至如伏羲減瑟, 文王足琴, 仲尼擊磬, 子路鼓瑟, 漢高擊築, 元帝吹簫.

漢祖之初, 叔孫通因秦樂人, 制宗廟之樂. 迎神於廟門, 奏嘉至之樂, 猶古降神之樂也；皇帝入廟門, 奏永至之樂, 以為行步之節, 猶古采薺肆夏也；乾豆上薦, 奏登歌之樂, 猶古清廟之歌也；登歌再終, 奏休成之樂, 美神饗也；皇帝就東廂坐定, 奏永安之樂, 美禮成也. 其休成、永至二曲, 叔孫通所制也. 漢高祖廟, 奏武德、文始、五行之舞. 當春秋時, 陳公子完奔齊, 陳是舜後, 故齊有韶樂. 孔子在齊聞韶, 三月不知肉味是也. 秦始皇滅齊, 韶樂傳於秦. 漢高祖滅秦, 韶樂傳於漢. 漢高祖改名文始, 以示不相襲也. 五行舞者, 本周大武樂也, 始皇改曰五行. 及於孝文, 復作四時之舞, 以示天下安和, 四時順也. 孝景采武德舞以為昭德. 孝宣又采昭德以為盛德. 雖變其名, 大抵皆因秦舊事. 至於魏、晉, [二一]皆用古樂. 魏之三祖, 並制樂辭. 自永嘉播越, 五都傾蕩, 樂聲南度, 以是大備江東. 宋、齊已來, 至於梁代, 所行樂事, 猶皆傳古. 三雍四始, 實稱大盛. 及侯景篡逆, 樂師分散, 其四舞三調, 悉度偽齊. 齊氏雖知傳受, 得曲而不用之於宗廟朝廷也.

臣少好音律, 留意管絃, 年雖耆老, 頗皆記憶. 及東土克定, 樂人悉反, 問其逗留, 果雲是梁人所教. 今三調四舞, 並皆有手, 雖不能精熟, 亦頗具雅聲. 若令教習傳授, 庶得流傳古樂. 然後取其會歸, 撮其指要, 因循損益, 更制嘉名, 歌盛德於當今, 傳雅正於來葉, 豈不美歟. 謹具錄三調四舞曲名, 又製歌辭如別. 其有聲曲流宕, 不可以陳於殿庭者, 亦悉附之於後.

書奏, 別敕太常, 取妥節度, 於是作清、平、瑟三調聲, 又作八佾□、鐸、巾、拂四舞. 先是太常所傳宗廟雅樂, 歷數十年, 唯作大呂, 廢黃鍾. 妥又以深乖古意, 乃奏請用黃鍾. 詔下公卿議, 從之.

俄而子蔚為祕書郎, 有罪當刑, 上哀之, 減死論. 是後恩禮漸薄. 六年, 出為龍州刺史. 時有負笈遊學者, 妥皆為講說教授之. 又為刺史箴, 勒於州門外. 在職三年, 以疾請還, 詔許之. 復知學事.

時上方使蘇夔在太常參議鍾律, 夔有所建議, 朝士多從之. 妥獨不同, 每言夔之短. 帝下其議, 群臣多排妥. 妥復上封事, 指陳得失, 大抵論時政損益, 並指斥當世朋黨. 於是蘇威及吏部尚書盧愷、侍郎薛道衡等皆坐得罪. 除伊州刺史, 不行. 尋為國子祭酒, 卒官. 諡曰肅.

撰周易講疏三卷、[二二]孝經義疏二卷、莊子義疏四卷. 與沈重等撰三十六科鬼神感應等大義九卷、封禪書一卷、樂要一卷、文集十卷, 並行於世.

於時學士之自江南來者, 蕭該、包愷並知名.

蕭該, 蘭陵人. 梁鄱陽王恢之孫, 少封攸侯. 荊州平, 與何妥同至長安. 性篤學, 詩、書、春秋、禮記並通大義, 尤精漢書, 甚為貴遊所禮. 開皇初, 賜爵山陰縣公, 拜國子博士. 奉詔與妥正定經史. 然各執所見, 遞相是非, 久而不能就. 上譴而罷之. 該後撰漢書及文選音義, 鹹為當時所貴.

包愷字和樂, 東海人. 其兄愉, 明五經, 愷悉傳其業. 及從王仲通受史記、漢書, 尤稱精究. 大業中, 為國子助教. 於時漢書學者以蕭、包二人為宗匠, 聚徒教授者數千人. [二三]卒, 門人起墳立碣焉.

房暉遠字崇儒, 恒山真定人也. 世傳儒學. 暉遠幼有志行, 明三禮、春秋三傳、詩、書、周易, 兼善圖緯. 恒以教授為務, 遠方負笈而從者, 動以千計. 齊南陽王綽為定州刺史, 聞其名, 召為博士. 周武帝平齊, 搜訪儒俊, 暉遠首應辟命, 授小學下士. 隋文帝受禪, 遷太常博士. 太常卿牛弘每稱為五經庫. 吏部尚書韋世康薦之, 遷太康博士. 尋與沛公鄭譯修正樂章, 後復為太常博士, 未幾擢為國子博士.

會上令國子生通一經者, 並悉薦舉, 將擢用之. 既策問訖, 博士不能時定臧否. 祭酒元善怪問之, 暉遠曰：「江南、河北, 義例不同, 博士不能遍涉. 學生皆持其所短, 稱己所長, 博士各各自疑, 所以久而不決也.」祭酒因令暉遠考定之, 暉遠攬筆便下, 初無疑滯. 或有不服者, 暉遠問其所傳義疏, 輒為始末誦之, 然後出其所短, 自是無敢飾非者. 所試四五百人, 數日便決. 諸儒莫不推其通博, 皆自以為不能測也. 尋奉詔預修令式.

文帝嘗謂群臣曰：「自古天子有女樂乎？」楊素以下, 莫知所出, 遂言無女樂. 暉遠曰：「臣聞『窈窕淑女, 鍾鼓樂之』, 此即王者房中之樂, 著於雅頌, 不得言無.」帝大悅. 仁壽中, 卒官, 朝廷嗟惜焉, 賵賻甚厚, 贈員外散騎常侍.

馬光字榮伯, 武安人也. 少好學, 從師數十年, 晝夜不息, 圖書讖緯, 莫不畢覽. 尤明三禮, 為儒者所宗.

隋開皇初, 徵山東義學之士, 光與張仲讓、孔籠、竇仕榮、張黑奴、[二四]劉祖仁等俱至, 並授太學博士, 時人號為六儒. 然皆鄙野無儀範, 朝廷不之貴也. 仕榮尋病死. 仲讓未幾告歸鄉裏, 著書十卷, 自雲：「此書若奏, 必為宰相.」又數言玄象事, 州縣列上, 竟坐誅. 孔籠、張黑奴、劉祖仁未幾亦被譴亡. 唯光獨存.

嘗因釋奠, 帝親幸國子學, 王公已下畢集, 光升坐講禮, 啟發章門. 已而諸儒生以次論難者十餘, 皆當時碩學. 光剖析疑滯, 雖辭非俊辯, 而禮義弘贍. [二五]論者莫測其淺深, 鹹共推服. 上嘉而勞焉. 山東三禮學者, 自熊安生後, 唯宗光一人. 初教授瀛、博間, 門徒千數, 至是多負笈從入長安. 後數年, 丁母憂歸鄉裏, 以疾卒於家.

劉焯字士元, 信都昌亭人也. 犀額龜背, 望高視遠, 聰敏沈深, 弱不好弄. 少與河間劉炫結盟為友, 同受詩於同郡劉軌思, 受左傳於廣平郭懋, 嘗問禮於阜城熊安生, 皆不卒業而去. 武強交津橋劉智海家, 素多墳籍, 焯就之讀書, 向經十載, 雖衣食不繼, 晏如也. 遂以儒學知名, 為州博士.

隋開皇中, 刺史趙煚引為從事. 舉秀才, 射策甲科. 與著作郎王劭同修國史, 兼參議律曆. 仍直門下省, 以待顧問. 俄除員外將軍. 後與諸儒於祕書省考定群言. 因假還鄉裏, 縣令韋之業引為功曹. 尋復入京, 與左僕射楊素、吏部尚書牛弘、國子祭酒蘇威、元善、博士蕭該、何妥、太學博士房暉遠、崔崇德、晉王文學崔賾等, 於國子共論古今滯義, 前賢所不通者. 每升坐, 論難鋒起, 皆不能屈. 楊素等莫不服其精博. 六年, 運洛陽石經至京師, 文字磨滅, 莫能知者, 奉敕與劉炫[等考定. 後因國子釋奠, 與炫]二人論義, 深挫諸儒[二六], 鹹懷妒恨, 遂為飛章所謗, 除名.

於是優遊鄉裏, 專以教授著述為務, 孜孜不倦. 賈、馬、王、鄭所傳章句, 多所是非. 九章算術、周髀、七曜曆書十餘部, 推步日月之經, 量度山海之術, 莫不覈其根本, 窮其祕奧. 著稽極十卷, 曆書十卷, 五經述議, 並行於世. 劉炫聰明博學, 名亞於焯, 故時人稱二劉焉. 天下名儒後進, 質疑受業, 不遠千裏而至者, 不可勝數. 論者以為數百年已來, 博學通儒無能出其右者. 然懷抱不曠, 又嗇於財, 不行束脩者, 未嘗有所教誨, 時人以此少之.

廢太子勇聞而召之, 未及進謁, 詔令事蜀王. 非其好也, 久之不至. 王聞而大怒, 遣人枷送於蜀, 配之軍防. 其後典校書籍. 王以罪廢, 焯又與諸儒修定禮、律, 除雲騎尉. 煬帝即位, 遷太學博士, 俄以品卑去職. 數年, 復被徵以待顧問. 因上所著曆書, 與太史令張冑玄多不同, 被駁不用. 卒, 劉炫為之請諡, 朝廷不許.

劉炫字光伯, 河間景城人也. 少以聰敏見稱. 與信都劉焯閉戶讀書, 十年不出. 炫眸子精明, 視日不眩, 強記默識, 莫與為儔. 左畫圓, 右畫方, 口誦, 目數, 耳聽, 五事同舉, 無所遺失. 周武帝平齊, 瀛州刺史宇文亢召為戶曹從事. 後刺史李繪署禮曹從事, 以吏幹知名.

隋開皇中, 奉敕與著作郎王劭同修國史, 俄直門下省, 以待顧問. 又詔與諸術者修天文律曆, [二七]兼於內史省考定群言. 內史令博陵李德林甚禮之. 炫雖遍直三省, 竟不得官, 為縣司責其賦役. 炫自陳於內史, 內史送詣吏部. 尚書韋世康問其所能, 炫自為狀曰：「

周禮、禮記、毛詩、尚書、公羊、左傳、孝經、論語, 孔、鄭、王、何、服、杜等注, 凡十三家, 雖義有精粗, 並堪講授；周易、儀禮、穀梁用功差少；史子文集, 嘉言故事, 鹹誦於心；天文、律曆, 窮覈微妙. 至於公私文翰, 未嘗假手.」吏部竟不詳試. 然在朝知名之士十餘人, 保明炫所陳不謬, 於是除殿內將軍.

時牛弘奏購求天下遺逸之書, 炫遂偽造書百餘卷, 題為連山易、魯史記等, 錄上送官, 取賞而去. 後有人訟之, 經赦免死, 坐除名. 歸於家, 以教授為務. 廢太子勇聞而召之, 既至京師, 敕令事蜀王秀, 遷延不往. 秀大怒, 枷送益州. 既而配為帳內, 每使執杖為門衛. 俄而釋之, 典校書史. 炫因擬屈原蔔居為筮塗以自寄. 及秀廢, 與諸儒修定五禮, 授旅騎尉.

吏部尚書牛弘建議, 以為禮；諸侯絕傍期, 大夫降一等. 今之上柱國雖不同古諸侯, 比大夫可也, 官在第二品, 宜降傍親一等. 議者多以為然. 炫駁之曰：「古之仕者, 宗一人而已, 庶子不得進, 由是先王重嫡. 其宗子有分祿之義, 族人與宗子雖疏遠, 猶服衰三月, 良由受其恩也. 今之仕者, 位以才升, 不限嫡庶, 與古既異, 何降之有. 今之貴者, 多忽近親, 若或降之, 人道之疏, 自此始矣.」遂寢其事.

開皇二十年, 廢國子、四門及州縣學, 唯置太學, 博士二人, 學生七十二人. 炫上表言學校不宜廢, 情理甚切, 帝不納. 時國家殷盛, 皆以遼東為意, 炫以為遼東不可伐, 作撫夷論以諷焉. 當時莫有悟者. 及大業之季, 三征不剋, 炫言方驗.

煬帝即位, 牛弘引炫修律令. 始文帝時, 以刀筆吏類多小人, 年久長姦, 勢使然也. 又以風俗陵遲, 婦人無節. 於是立格, 州縣佐吏, 三年而代之；九品妻, 無得再醮. 炫著論以為不可, 弘竟從之. 諸郡置學官及流外給稟, 皆發於炫.

弘嘗問炫：「案周禮, 士多而府史少；今令史百倍於前, 判官減則不濟. 其故何也？」炫曰：「古人委任責成, 歲終考其殿最, 案不重校, 文不繁悉, 府史之任, 掌要目而已. 今之文簿, 恒慮勘覆鍛鍊, 若其不密, 萬裏追證百年舊案. 故諺雲：『老吏抱案死. 』今古不同, 若此之相懸也. 事煩政弊, 職此之由.」弘又問：「魏、齊之時, 令史從容而已；今則不遑寧舍. 其事何由？」炫曰：「齊氏立州, 不過數十, 三府行臺, 遞相統領, 文書行下, 不過十條；今州三百. 其繁一也. 往者, 州唯置綱紀, 郡置守、丞, 縣唯令而已, 其所具僚, 則長官自辟, 受詔赴任, 每州不過數十；今則不然, 大小之官, 悉由吏部, 纖介之跡, 皆屬考功. 其繁二也. 省官不如省事, 省事不如清心, 官事不省而望從容, 其可得乎！」弘甚善其言而不能用.

納言楊達舉炫博學有文章, 射策高第, 除太學博士. 歲餘, 以品卑去任. 還至長平, 奉敕追詣行在所. 或言其無行, 帝遂罷之. 歸於河間. 時盜賊蜂起, 穀食踴貴, 經籍道息, 教授不行. 炫與妻子, 相去百裏, 聲聞斷絕. 鬱鬱不得志, 乃自為贊曰：

通人司馬相如、揚子雲、馬季長、鄭康成等皆自敘徽美, 傳芳來葉. 餘豈敢仰均先進, 貽笑後昆？徒以日迫桑榆, 大命將近, 故友飄零, 門徒雨散, 溘死朝露, 魂埋朔野, 親故莫照其心, 後人不見其跡. 殆及餘喘, 薄言胸臆, 貽及行邁, 傳之州裏, 使夫將來俊哲, 知餘鄙志耳.

餘從綰髮以來, 迄於白首, 嬰孩為慈親所恕, 捶撻未嘗加；從學為明師所矜, 榎楚弗之及. 暨乎敦敘邦族, 交結等夷, 重物輕身, 先人後己. 昔在幼弱, 樂參長者；爰及耆艾, 數接後生. 學則服而不厭, 誨則勞而不倦. 幽情寡適, 心事多違. 內省生平, 顧循終始, 其大幸有四, 深恨有一.

性本愚蔽, 家業貧窶, 為父兄所饒, 廁縉紳之末, 遂得博覽典誥, 窺涉今古, 小善著於丘園, 虛名聞於邦國. 其幸一也.

隱顯人間, 沈浮世俗, 數忝徒勞之職, 久執城旦之書, 名不掛於白簡, 事不染於丹筆. 立身立行, 慚恧實多, 啟手啟足, 庶幾可免. 其幸二也.

以此庸虛, 屢動宸眷；以此卑賤, 每升天府. 齊鑣驥騄, 比翼鵷鴻, 整紬素於鳳池, 記言動於麟閣. 參謁宰輔, 造請群公, 厚禮殊恩, 增榮改價. 其幸三也.

晝漏方盡, 大耋已嗟, 退反初服, 歸骸故裏. 翫文史以怡神, 閱魚鳥以散慮, 觀省野物, 登臨園沼, 緩步代車, 無事為貴. 其幸四也.

仰休明之盛世, 慨道教之陵遲, 蹈先儒之逸軌, 傷群言之蕪穢, 馳騁墳典, 釐改僻謬, 修撰始畢, 事業適成, 天違人願, 途不我與, 世路未夷, 學校盡廢, 道不備於當時, 業不傳於身後. 銜恨泉壤, 實在茲乎！其深恨一也.

時在郡城, 糧餉斷絕. 其門人多隨賊盜, 哀炫窮乏, 詣城下索炫, 郡官乃出炫與之. 炫為賊所將, 過下城堡. 未幾, 賊為官軍所破, 炫饑餓無所依, 復投縣官. 縣官意炫與賊相知, 恐為後變, 遂閉門不納. 時夜冰寒, 因此凍餒而死. 其後門人諡曰宣德先生.

炫性躁競, 頗好俳諧, 多自矜伐, 好輕侮當世, 為執政所醜, 由是宦途不遂. 著論語述議十卷、春秋攻昧十卷、五經正名十二卷、孝經述議五卷、春秋述議四十卷、尚書述議二十卷、毛詩述議四十卷, 注詩序一卷、算術一卷, 並所著文集, 並行於世.

時儒學之士, 又有褚暉、顧彪、魯世達、張沖、王孝籍並知名.

褚暉字高明, 吳郡人. 以三禮學稱於江南. 煬帝時, 徵天下儒術之士, 悉集內史省, 相次講論. 暉辯博, 無能屈者, 由是擢為太學博士. 撰禮疏一百卷. [二八]

顧彪字仲文, 餘杭人. 明尚書、春秋. 煬帝時, 為祕書學士. 撰古文尚書義疏二十卷, 行於世.

魯世達, 餘杭人. 煬帝時, 為國子助教. 撰毛詩章句義疏四十二卷, 行於世.

張沖字叔玄, 吳郡人. 仕陳, 為左中郎將, 非其好也. 乃覃思經典, 撰春秋義略, 異於杜氏七十餘事, 喪服義三卷、孝經義三卷、論語義十卷、前漢音義十二卷. 官至漢王侍讀.

王孝籍, 平原人. 少好學, 博覽群言, 遍習五經, 頗有文翰. 與河間劉炫, 同志友善. 開皇中, 召入祕書, 助王劭修國史. 劭不之禮. 在省多年, 不免輸稅. 鬱鬱不得志, 奏記於吏部尚書牛弘曰：

竊以毒螫□膚, 則申旦不寐；譏寒切體, 亦卒歲無聊. 何則？痛苦難以安, 貧窮易為慼. 況懷抱之內, 冰火鑠脂膏, 腠理之間, 風霜侵骨髓. 安可齰舌緘脣, 吞聲飲氣, 惡呻吟之響, 忍酸辛之酷哉！伏惟明尚書公, 動哀矜之色, 開寬裕之懷, 咳唾足以活涸鱗, 吹噓可用飛窮羽, 芬椒蘭之氣, 暖布帛之詞, 許小人之請, 聞大君之聽. 雖復山川綿遠, 鬼神在茲, 信而有徵, 言無不履. 猶恐拯溺遲於援手, 救經緩於扶足, [二九]待越人之舟烜, 求魯匠之雲梯, 則必懸於喬樹之枝, 沒於深泉之底.

夫以一介貧人, 七年直省, 課役不免, 慶賞不霑. 賣貢禹之田, 供釋之之費, 有弱子之累, 乏強兄之產. 加以慈母在堂, 光陰遲暮, 寒暑違闕, 關山超遠. 齧臂為期, 前途逾邈；倚閭之望, 朝夕傾對. [三０]謝相如之病, 無官可以免；發梅福之狂, 非仙所能避. 愁疾甚乎厲鬼, 人生異夫金石. 營魂且散, 恐筮予無徵；齎恨入冥, 則虛緣恩顧. 此乃王稽所以致言, 應侯為之不樂也. 潛鬢髮之內, 居眉睫之間, 子野未曾聞, 離朱所未見. 久淪東觀, 留滯南史, 終無薦引, 永同埋殯. 三世不移, 雖由寂寞；十年不調, 實乏知己.

夫不世出者, 聖明之君也；不萬一者, 誠賢之臣也. 以夫不世出而逢不萬一, 小人所以為明尚書幸也. 坐人物之源, 運銓衡之柄, 反被狐白, 不好緇衣, 此小人為明尚書不取也. 昔荊玉未剖, 刖卞和之足；百裏未用, 碎禽息之首. 居得言之地, 有能用之資, 增耳目之明, [三一]無首足之戚, 憚而不為, 孰知其解！夫官或不稱其能, 士或未申其屈, 一夫竊議, 語流天下, 勞不見圖, 安能無望！儻病未及死, 狂還克念, 汗窮愁之簡, 屬離憂之詞, 託志於前修, 通心於來哲, 使千載之下, 哀其不遇, 追咎執事, 有玷清塵, 則不肖之軀, 死生為累, 小人之罪, 方且未刑. [三二]願少加憐湣, 留心無忽.

弘亦知其學業, 而竟不得調.

後歸鄉裏, 以教授為業, 終於家. 注尚書及詩, 遭亂零落.

論曰：古語雲：「容體不足觀, 勇力不足恃, 族姓不足道, 先祖不足稱, 然而顯聞四方, 流聲後胤者, 其惟學乎？」信哉斯言也. 梁越之徒, 篤志不倦, 自求諸己, 遂能聞道下風, 稱珍席上, 或聚徒千百, 或服冕乘軒, 鹹稽古之力也.

然遠惟漢、魏, 碩學多清通；逮乎近古, 巨儒多鄙俗. 文武不墜, 弘之在人, 豈獨愚蔽於當今, 而皆明哲於往昔？在乎用與不用, 知與不知耳. 然曩之弼諧庶績, 必舉德於鴻儒；近代左右邦家, 鹹取士於刀筆. 縱有學優入室, 勤踰刺股, 名高海內, 擢第甲科, 若命偶時來, 未有望於青紫；或數將運舛, 必見棄於草澤. 然則古之學者, 祿在其中；今之學者, 困於貧賤. 明達之人, 志識之士, 安肯滯於所習, 以求貧賤者哉！此所以儒罕通人, 學多鄙俗者也.

至若劉焯, 德冠搢紳, 數窮天象, 既精且博, 洞究幽微, 鉤深致遠, 源流不測. 數百年來, 斯一人而已. 劉炫學實通儒, 才堪成務, 九流七略, 無不該覽. 雖探賾索隱, 不逮於焯；裁成義說, 文雅過之. 並時不我與, 餒棄溝壑. 斯乃子夏所謂, 「死生有命, 富貴在天」. 天之所與者聰明, 所不與者貴仕, 上聖且猶不免, 焯、炫其如命何！孝籍徒離騷其文, 尚何救也！校勘記

[一]　尤明詩及左氏春秋　周書卷四五沈重傳「詩」下有「禮」字. 按下文列其著述, 關於三禮者佔絕對多數, 則「禮」字當是脫文.

[二]　朝士儒生桑門道士至者二千餘人　各本「桑」作「乘」, 殿本及周書、通志卷一七四沈重傳作「桑」是, 今從殿本.

[三]　為東魏所誅　諸本脫「東」字, 據周書卷四五、通志卷一七四樊深傳補.

[四]　賜姓萬紐於氏　諸本「萬」作「萬」. 按魏書官氏志「勿忸於氏後改為於氏」, 廣韻十虞作「萬忸於氏」. 「萬」乃「萬」之訛, 今據改.

[五]　天和二年遷縣伯中大夫　諸本「和」訛作「平」, 據周書、通志改. 天和周武帝年號. 天平乃東魏年號, 誤.

[六]　又撰七經異同三卷子義綱　按冊府六０六、卷六０八稱樊深撰「七經異同說三卷、義綱略論並目錄三十卷, 並行於世」. 疑此「

子」字為後人妄加, 「義綱」下有脫文. 隋書經籍志一、新唐書藝文志甲部並見樊深撰「七經義綱略論三十卷」, 可證.

[七]　安生與同郡宗道暉張暉紀顯敬徐遵明等為祖師　按徐遵明華陰人, 安生乃長樂阜城人, 不得稱為同郡. 上文言安生「事徐遵明, 服膺歷年」, 北齊書卷四四儒林傳序雲：「凡是經學諸生, 多出自魏末大儒徐遵明門下.」又言徐遵明傳三禮於紀顯敬. 疑這裏「徐遵明」上有脫文, 「等」字為後人所加. 原文當是說安生等人並以徐遵明為祖師.

[八]　道暉徐呼安偉安偉出謂人曰我受鞭不漢體　張森楷雲：「『

漢』上疑當有『失』字.」按此處文義不明, 當有脫訛.

[九]　某村古塚是晉河南將軍熊光墓去此七十二世　諸本脫「墓」字、「此」字, 據通志卷一七四熊安生傳補.

[一０]訴非理記　通志作「所訴非理」.

[一一]河間鄚人　諸本「鄚」訛作「鄭」, 據通志卷一七四樂遜附黎景熙傳改.

[一二]少以孝行聞於世　周書卷四七黎景熙傳作「少以字行於世」. 按下文稱「季明」而不稱「景熙」, 即是以字行之證. 此當是「字」訛為「孝」, 後人又妄增「聞」字.

[一三]裋褐未充於細人　諸本「裋」訛作「短」, 據周書、通志改.

[一四]趙文深字德本　金石萃編卷三七華嶽頌署名「南陽趙文淵字德本」. 知其本名「文淵」, 周書、北史避唐諱改.

[一五]後知好尚難反　諸本「反」訛作「及」, 據周書卷四七趙文深傳改.

[一六]明帝令至江陵書影覆寺碑　周書、通志卷一七四趙文深傳「

影覆」作「景福」, 疑是.

[一七]進位上開府　諸本無「上」字, 隋書卷七五、通志卷一七四辛彥之傳有. 按上文已言其為開府儀同三司, 則進位當為上開府. 今據補.

[一八]西城人也　隋書卷七五何妥傳同. 通志卷一七四何妥傳「城」作「域」. 按何妥先世當為西域何國人, 疑通志是.

[一九]夫姦聲感人而逆氣應之正聲感人而順氣應之順氣成象故樂行而倫清　隋書同. 冊府卷五六八「逆氣應之」下有「逆氣成象而淫樂興焉」九字, 「順氣成象」下有「而和樂興焉」五字. 當是隋書、北史脫文.

[二０]商亂則破　隋書何妥傳及通志、冊府「破」並作「陂」, 是.

[二一]至於魏晉　諸本倒作「晉魏」, 據隋書乙.

[二二]撰周易講疏三卷　隋書何妥傳及經籍志並作「十三卷」. 此「三」上當脫「十」字.

[二三]於時漢書學者以蕭包二人為宗匠聚徒教授者數千人　諸本「

匠」字作「遠近」二字, 隋書卷七五包愷傳作「匠」. 按聚徒教授者即蕭、包二人, 「遠近」二字無義. 此乃「匠」訛為「近」, 後人又妄加「遠」字, 今據刪改. 又隋書「授」下有「著錄」二字, 疑北史脫文.

[二四]張黑奴　諸本「黑」作「買」, 隋書卷七五、通志卷一七四馬光傳作「黑」. 張森楷雲：「張買奴見齊書卷四四儒林傳, 天保中卒, 不及仕周, 無論於隋. 作『買』誤也.」按本書儒林傳序, 張買奴與熊安生同受三禮於李鉉, 而張黑奴則是熊安生門人(見熊安生傳), 二者不是一人. 張說是, 今據改.

[二五]而禮義弘贍　隋書「禮」作「理」, 是.

[二六]奉敕與劉炫[等考定後因國子釋奠與炫]二人論義深挫諸儒　諸本脫「等考定後因國子釋奠, 與炫」十一字, 據隋書卷七五、通志卷一七四劉焯傳補.

[二七]又詔與諸術者修天文律曆　諸本脫「與」字, 據隋書卷七五、通志卷一七四劉炫傳補.

[二八]撰禮疏一百卷　諸本脫「禮」字, 據隋書卷七五、通志一七四褚暉傳補.

[二九]救經緩於扶足　諸本「經」作「跌」, 隋書卷七五王孝籍傳作「經」. 按「經」即雉經, 下文「求魯匠之雲梯, 則必懸於喬樹之枝」可證. 作「跌」誤, 今據改.

[三０]倚閭之望朝夕傾對　隋書「傾對」作「已勤」. 按若已「朝夕傾對」, 則何須倚閭而望？作「傾對」顯誤. 但「傾對」與「已勤」, 音形都不相近, 不知從何致誤, 今不改.

[三一]增耳目之明　諸本「增」訛作「憎」, 據隋書改.

[三二]方且未刑　殿本及隋書「刑」作「刊」.

北史卷八十三 列傳第七十一

文苑

溫子昇　荀濟　祖鴻勳　李廣　樊遜　荀士遜　王褒　庾信　顏之推弟之儀　虞世基　柳□　許善心　李文博　明克讓　劉臻　諸葛潁　王貞　虞綽　王冑兄慎　庾自直　潘徽常德志　尹式　劉善經　孔德紹　劉斌

易曰：「觀乎天文, 以察時變；觀乎人文, 以化成天下.」然則文之為用其大矣哉. 逖聽三古, 彌綸百代, 若乃墳、素所紀, 靡得而雲；典、謨已降, 遺風可述. 至於制禮作樂, 騰實飛聲, 善乎, 言之不文, 行之豈能遠也. 是以曲阜之多才多藝, 監二代以正其源；闕裏之性與天道, 修六經以維其末. 用能窮神知化, 稱首於千古；經邦緯俗, 藏用於百代. 至哉, 斯固聖人之述作也. 逮乎兩周道喪, 七十義乖. 淹中、稷下, 八儒、三墨之異, 漆園、黍穀, 名、法、兵、農之別, 雖雅誥奧義, 或未盡善, 考其遺跡, 亦賢達之流乎. 其離讒放逐之臣, 塗窮後門之士, 道轗軻而未遇, 志鬱抑而不申, 憤激委約之中, 飛文魏闕之下, 奮迅泥滓, 自致青雲, 振沈溺於一朝, 流風聲於千載者往往而有矣.

漢自孝武之後, 雅尚斯文, 揚葩振藻者如林, 而二馬、王、楊為之傑. 東京之朝, 茲道逾扇, 咀徵含商者成市, 而班、傅、張、蔡為之雄. 當塗受命, 尤好蟲篆. 金行勃興, 無替前烈. 曹、王、陳、阮負宏衍之思, 挺棟幹於鄧林；潘、陸、張、左擅侈麗之才, 飾羽儀於鳳穴. 斯並高視當世, 連衡孔門. 雖時運推移, 質文屢變, 譬猶六代並奏, 易俗之用無爽；九源競逐, 一致之理同歸. 歷選前英, 於斯為盛.

既而中州板蕩, 戎狄交侵, 僭偽相屬, 生靈塗炭, 故文章黜焉. 其能潛思於戰爭之間, 揮翰於鋒鏑之下, 亦有時而間出矣. 若乃魯徵、杜廣、徐光、尹弼之儔, 知名於二趙；[一]宋該、封弈、朱彤、梁讜之屬, 見重於燕、秦. 然皆迫於倉卒, 牽於戰陣, 章奏符檄, 則粲然可觀；體物緣情, 則寂寥於世. 非其才有優劣, 時運然也. 至於朔方之地, 蕞爾夷俗, 胡義周之頌國都, 足稱宏麗. 區區河右, 而學者埒於中原, 劉延明之銘酒泉, 可謂清典. 子曰：「十室之邑, 必有忠信.」豈徒言哉.

洎乎有魏, 定鼎沙朔. 南包河、淮, 西吞關、隴. 當時之士, 有許謙、崔宏、宏子浩、高允、高閭、遊雅等, 先後之間, 聲實俱茂, 詞義典正, 有永嘉之遺烈焉. 及太和在運, 銳情文學, 固以頡頏漢徹, 跨躡曹丕, 氣韻高遠, 豔藻獨構. 衣冠仰止, 鹹慕新風, 律調頗殊, 曲度遂改. 辭罕泉源, 言多胸臆, 潤古彫今, 有所未遇. 是故雅言麗則之奇, 綺合繡聯之美, 眇歷歲年, 未聞獨得. 既而陳郡袁翻、河內常景, 晚拔疇類, 稍革其風. 及明皇禦曆, 文雅大盛, 學者如牛毛, 成者如麟角. 孔子曰：「才難.」不其然也？於時陳郡袁翻、翻弟躍、河東裴敬憲、弟莊伯、莊伯族弟伯茂、範陽盧觀、弟仲宣、頓丘李諧、勃海高肅、河間邢臧、趙國李騫, 彫琢瓊瑤, 刻削杞梓, 並為龍光, 俱稱鴻翼. 樂安孫彥舉、濟陰溫子昇, 並自孤寒, 鬱然特起. 鹹能綜採繁縟, 興屬清華. 比於建安之徐、陳、應、劉, 元康之潘、張、左、束, [二]各一時也.

有齊自霸業雲啟, 廣延髦俊, 開四門以賓之, 頓八紘以掩之, 鄴都之下, 煙霏霧集. 河間邢子才、钜鹿魏伯起、範陽盧元明、钜鹿魏季景、清河崔長儒、河間邢子明、範陽祖孝徵、中山杜輔玄、北平陽子烈並其流也. 復有範陽祖鴻勳, 亦參文士之列. 及天保中, 李愔、陸卬、崔瞻、陸元規並在中書, 參掌綸誥. 其李廣、樊遜、李德林、盧詢祖、盧思道始以文章著名. 皇建之朝, 常侍王晞獨擅其美. 河清、天統之辰, 杜臺卿、劉逖、魏騫亦參詔敕. 自李愔已下, 在省唯撰述除官詔旨, 其關涉軍國文翰, 多是魏收作之. 及在武平, 李若、荀士遜、李德林、薛道衡並為中書侍郎, 典司綸綍.

後主雖溺於群小, 然頗好詠詩, 幼時嘗讀詩賦, 語人雲：「終有解作此理不？」初因畫屏風, 敕通直郎蕭放及晉陵王孝式錄古賢烈士及近代輕豔諸詩以充圖畫, 帝彌重之. 後復追齊州錄事參軍蕭愨、趙州功曹參軍顏之推同入撰錄, 猶依霸朝, 謂之館客. 放及之推意欲更廣其事, 又因祖珽輔政, 愛重之推, 又託鄧長顒漸說後主, 屬意斯文. 三年, 祖珽奏立文林館, 於是更召引文學士, 謂之待詔文林館焉. 珽又奏撰禦覽, 詔珽及特進魏收、太子太師徐之才、中書令崔劼、散騎常侍張彫、中書監陽休之監撰. 珽等奏追通直散騎侍郎韋道遜、陸乂、太子舍人王劭、衛尉丞李孝基、殿中侍禦史魏澹、中散大夫劉仲威、袁奭、國子博士朱才、奉車都尉眭道閑、考功郎中崔子樞、左外兵郎薛道衡、並省主客郎中盧思道、司空東閤祭酒崔德立、太傅行參軍崔儦、太學博士諸葛漢、奉朝請鄭公超、殿中侍禦史鄭子信等入館撰書, 並敕放、愨、之推等同入撰例. 復命散騎常侍封孝琰、前樂陵太守鄭元禮、衛尉少卿杜臺卿、通直散騎常侍楊訓、前南兗州長史羊肅、[三]通直散騎侍郎馬元熙、並省三公郎中劉□、開府行參軍李師上、溫君悠入館, 亦令撰書. 後復命特進崔季舒、前仁州刺史劉逖、散騎常侍李孝貞、中書侍郎李德林續入待詔. 尋又詔諸人各舉所知, 又有前濟州長史李翥、前廣武太守魏騫、[四]前西兗州司馬蕭溉、前幽州長史陸仁惠、鄭州司馬江旰、前通直散騎侍郎辛德源、陸開明、通直郎封孝騫、太尉掾張德沖、並省右戶郎元行恭、司徒戶曹參軍古道子、前司空功曹參軍劉顗、獲嘉令崔德儒、給事中李元楷、晉州中從事陽師孝、太尉中兵參軍劉儒行、司空祭酒陽辟疆、司空士曹參軍盧公順、司空中兵參軍周子深、開府行參軍王友伯、崔君洽、魏師謇並入館待詔. 又敕僕射段孝言亦入焉. 禦覽成後, 所撰錄人亦有不得待詔, 付所司處分者. [五]凡此諸人, 亦有文學膚淺, 附會親識, 妄相推薦者十三四焉. 雖然, 當時操筆之徒, 搜求略盡. 其外如廣平宋孝王、信都劉善經輩三數人, 論其才性, 入館諸賢亦十三四不逮之.

周氏創業, 運屬陵夷, 纂遺文於既喪, 聘奇士如弗及. 是以蘇亮、蘇綽、盧柔、唐瑾、元偉、李昶之徒, 鹹奮鱗翼, 自致青紫. 然綽之建言, 務存質樸, 遂糠秕魏、晉, 憲章虞、夏, 雖屬辭有師古之美, 矯枉非適時之用, 故莫能常行焉. 既而革車電邁, 渚宮雲撤, 梁、荊之風, 扇於關右, 狂簡之徒, 斐然成俗, 流宕忘反, 無所取裁.

夫人有六情, 稟五常之秀；情感六氣, 順四時之序. 蓋文之所起, 情發於中. 而自漢、魏以來, 迄乎晉、宋, 其體屢變, 前哲論之詳矣. 暨永明、天監之際, 太和、天保之間, 洛陽、江左, 文雅尤盛, 彼此好尚, 互有異同. 江左宮商發越, 貴於清綺；河朔詞義貞剛, 重乎氣質. 氣質則理勝其詞, 清綺則文過其意. 理深者便於時用, 文華者宜於詠歌. 此其南北詞人得失之大較也. 若能掇彼清音, 簡茲累句, 各去所短, 合其兩長, 則文質彬彬, 盡美盡善矣.

梁自大同之後, 雅道淪缺, 漸乖典則, 爭馳新巧. 簡文、湘東啟其淫放, 徐陵、庾信分路揚鑣. 其意淺而繁, 其文匿而彩, 詞尚輕險, 情多哀思, 格以延陵之聽, 蓋亦亡國之音也.

隋文初統萬機, 每念斲彫為樸, 發號施令, 鹹去浮華. 然時俗詞藻、猶多淫麗；故憲臺執法, 屢飛霜簡. 煬帝初習藝文, 有非輕側, 暨乎即位, 一變其體. 與越公書、建東都詔、冬至受朝詩及擬飲馬長城窟, 並存雅體, 歸於典制, 雖意在驕淫, 而詞無浮蕩. 故當時綴文之士, 遂得依而取正焉. 所謂能言者未必能行, 蓋亦君子不以人廢言也.

爰自東帝歸秦, 逮乎青蓋入洛, 四隩鹹暨, 九州攸同, 江、漢英靈, 燕、趙奇俊, 並該天網之中, 俱為大國之寶. 言刈其楚, 片善無遺, 潤水圓流, 不能十數, 才之難也, 不其然乎. 時之文人, 見稱當世者, 則齊人範陽盧思道、安平李德林、河東薛道衡、趙郡李元操、钜鹿魏澹, 陳人會稽虞世基、河東柳□、[六]高陽許善心等. 或鷹揚河朔, 或獨步漢南, 俱騁龍光, 並驅雲路矣.

魏書序袁躍、裴敬憲、盧觀、封肅、邢臧、裴伯茂、邢昕、溫子昇為文苑傳, 今唯取子昇, 其餘並各附其家傳. 齊書敘祖鴻勳、李廣、樊遜、劉逖、荀士遜、顏之推為文苑傳, 今唯取祖、李、樊、荀, 其餘亦各附其家傳. 周書不立此傳, 今取王褒、庾信列於此篇. 顏之推竟從齊入周, 故列在王、庾之下. 顏之儀既之推之弟, 故列在之推之末. 隋書序劉臻、崔儦、王頍、諸葛潁、王貞、孫萬壽、虞綽、王冑、庾自直、潘徽為文學傳, 今檢崔儦、王頍、孫萬壽各從其家傳, 其餘編之此篇, 並取虞世基、許善心、柳□、明克讓冠之於此, 以備文苑傳雲.

溫子昇字鵬舉, 自雲太原人, 晉大將軍嶠之後也. 世居江左. 祖恭之, 宋彭城王義康戶曹, 避難歸魏, 家於濟陰冤句, 因為其郡縣人焉. 父暉, 兗州左將軍長史, 行濟陰郡事.

子昇初受學於崔靈恩、劉蘭, 精勤, 以夜繼晝, 晝夜不倦. 長乃博覽百家, 文章清婉. 為廣陽王深賤客, 在馬坊教諸奴子書. 作侯山祠堂碑文, 常景見而善之, 故詣深謝之. 景曰：「頃見溫生.」深怪問之. 景曰：「溫生是大才士.」深由是稍知之.

熙平初, 中尉、東平王匡博召辭人以充禦史. 同時射策者八百餘人, 子昇與盧仲宣、孫搴等二十四人為高第. 於是預選者爭相引決, 匡使子昇當之, 皆受屈而去. 搴謂人曰：「朝來靡旗亂轍者, 皆子昇逐北.」遂補禦史, 時年二十二. 臺中彈文皆委焉. 以憂去任. 服闋, 還為朝請. [七]後李神雋行荊州事, 引兼錄事參軍. 被徵赴省, 神雋表留不遣. 吏部郎中李獎退表不許, 曰：「昔伯瑜之不應留, 王朗所以發歎. 宜速遣赴, 無踵彥雲前失.」於是還省. [八]

及廣陽王深為東北道行臺, 召為郎中. [九]黃門郎徐紇受四方表啟, 答之敏速, 於深獨沈思, 曰：「彼有溫郎中, 才藻可畏.」高車破走, 珍寶盈滿, 子昇取絹四十疋. 深軍敗, 子昇為葛榮所得. 榮下都督和洛興與子昇舊識, 以數十騎潛送子昇, 得達冀州. 還京, 李楷執其手曰：「卿今得免, 足使夷甫慚德.」自是無復宦情, 閉門讀書, 厲精不已.

及孝莊即位, 以子昇為南主客郎中, 修起居注. 曾一日不直, 上黨王天穆時錄尚書事, 將加捶撻, 子昇遂逃遁. 天穆甚怒, 奏人代之. 莊帝曰：「當世才子不過數人, 豈容為此便相放黜？」乃寢其奏. 及天穆將討邢杲, 召子昇同行, 子昇未敢應. 天穆謂人曰：「吾欲收其才用, 豈懷前忿也？今復不來, 便須南走越, 北走胡耳！」子昇不得已而見之. 加伏波將軍, 為行臺郎中. 天穆深知賞之. 元顥入洛, 天穆召子昇問曰：「即欲向京師？為隨我北度？」對曰：「主上以武牢失守, 致此狼狽. 元顥新入, 人情未安, 今往討之, 必有征無戰. 王若剋復京師, 奉迎大駕, 桓、文之舉也. 捨此北度, 竊為大王惜之.」天穆善之而不能用, 遣子昇還洛, 顥以為中書舍人. 莊帝還宮, 為顥任使者多被廢黜, 而子昇復為舍人. 天穆每謂子昇曰：「恨不用卿前計.」除正員郎, 仍舍人.

及帝殺尒朱榮也, 子昇預謀, 當時赦詔, 子昇詞也. 榮入內, 遇子昇把詔書, 問：「是何文字？」子昇顏色不變曰：「敕.」榮不視之. 尒朱兆入洛, 子昇懼禍逃匿.

永熙中為侍讀, 兼舍人, 鎮南將軍、金紫光祿大夫. 遷散騎常侍、中軍大將軍, 後領本州大中正. 梁使張皋寫子昇文筆傳於江外, 梁武稱之曰：「曹植、陸機復生於北土, 恨我辭人, 數窮百六.」陽夏守傅摽使吐穀渾, 見其國主床頭有書數卷, 乃是子昇文也. 濟陰王暉業嘗雲：「江左文人, 宋有顏延之、謝靈運, 梁有沈約、任昉, 我子昇足以陵顏轢謝, 含任吐沈.」楊遵彥作文德論, 以為古今辭人皆負才遺行, 澆薄險忌, 唯邢子才、王元景、溫子昇彬彬有德素.

齊文襄引子昇為大將軍諮議. 子昇前為中書郎, 嘗詣梁客館受國書, 自以不修容止, 謂人曰：「詩章易作, 逋峭難為.」文襄館客元瑾曰：「諸人當賀, 推子昇合陳辭.」子昇久忸怩, 乃推陸操焉[一０]. 及元瑾、劉思逸、荀濟等作亂, 文襄疑子昇知其謀. 方使之作神武碑, 文既成, 乃餓諸晉陽獄, 食弊襦而死. 棄屍路隅, 沒其家口. 太尉長史宋遊道收葬之, 又為集其文筆為三十五卷.

子昇外恬靜, 與物無競, 言有準的, 不妄毀譽；而內深險, 事故之際, 好豫其間, 所以終致禍敗. 又撰永安記三卷. 無子.

弟子盛, 州主簿, 有文才, 年二十餘卒.

荀濟字子通. 其先潁川人, 世居江左. 濟初與梁武帝布衣交, 知梁武當王, 然負氣不服, 謂人曰：「會楯上磨墨作檄文.」或稱其才於梁武, 梁武曰：「此人好亂者也.」濟又上書譏佛法, 言營費太甚. 梁武將誅之, 遂奔魏, 館於崔□家.

及是見執. [一一]楊愔謂曰：「遲暮何為然？」濟曰：「叱叱, 氣耳, 何關遲暮！」乃下辯曰：「自傷年幾摧頹, 恐功名不立, 舍兒女之情, 起風雲之事, 故挾天子, 誅權臣.」齊文襄惜其才, 將不殺, 親謂曰：「荀公何意反？」濟曰：「奉詔誅將軍高澄, 何為反！」於是燔殺之. 鄴下士大夫多傳濟音韻.

祖鴻勳, 涿郡範陽人也. 父慎, 仕魏, 歷雁門、鹹陽二郡太守, 政有能名. 卒於金紫光祿大夫、贈中書監、幽州刺史, 諡惠侯.

鴻勳弱冠, 與同郡盧文符並為州主簿. 僕射、臨淮王彧表薦其文學, 除奉朝請. 人曰：「臨淮舉卿, 竟不相謝, 恐非其宜.」鴻勳曰：「為國舉才, 臨淮之務, 祖鴻勳何事從而識之.」彧聞而喜曰：「

吾得其人矣.」後城陽王徽奏鴻勳為司徒法曹參軍事. [一二]及赴洛, 徽謂曰：「臨淮相舉, 竟不到門, 今來何也？」鴻勳曰：「今來赴職, 非為謝恩.」轉廷尉正, 去官歸鄉裏.

齊神武嘗徵至並州, 作晉祠記, 好事者翫其文. 位至高陽太守, 在官清素, 妻子不免寒餒. 時議高之. 齊天保初, 卒官.

李廣字弘基, 範陽人也. 其先自遼東徙焉. 廣博涉群書, 有才思. 少與趙郡李騫齊名, [一三]為邢、魏之亞, 而訥於言, 敏於行. 中尉崔暹, 精選禦史, 皆是世冑, 廣獨以才學兼侍禦史, 修國史. 南臺文奏, 多其辭也.

齊文宣初嗣霸業, 命掌書記. 天保初, 欲以為中書郎, 遇其病篤而止. 廣嘗欲早朝, 假寐, 忽驚覺, 謂其妻曰：「吾向似睡非睡, 忽見一人出吾身中, 語雲：『君用心過苦, 非精神所堪, 今辭君去. 』」因而恍忽不樂, 數日便遇疾, 積年不起.

廣雅有鑒識, 度量弘遠, 坦率無私, 為士流所愛, 時共贍遺之, 賴以自給. 竟以疾終. 嘗薦畢義雲於崔暹, 廣卒後, 義雲集其文筆七卷, 託魏收為之序.

樊遜字孝謙, 河東北猗氏人也. 祖琰、父衡, 並無官宦, 而衡性至孝, 喪父, 負土成墳, 植柏方數十畝, 朝夕號慕.

遜少好學. 其兄仲以造氈為業, 亦常優饒之. 遜自責曰：「為人弟, 獨愛安逸, 可不愧於心乎！」欲同勤事業. 母馮氏謂曰：「汝欲謹小行邪？」遜感母言, 遂專心典籍, 恒書壁作「見賢思齊」四字以自勸.

遜貌醜陋, 有才氣. 屬本州淪陷, 寓居鄴中, 為臨漳小吏. 縣令裴鑒蒞官清苦, 致白雀等瑞. 遜上清德頌十首, 鑒大加賞重, 擢為主簿. 乃薦之於右僕射崔暹, 與遼東李廣、勃海封孝琰等為暹賓客. 人有譏其靜默不能趨時者. 遜常服東方朔之言, 「陸沈世俗, 避世金馬」, 遂借陸沈公子為主人, 擬客難制客誨以自廣. 後崔暹大會客, 大司馬、襄城王旭時亦在坐, 欲命府僚. 暹指遜曰：「此人學富才高, 兼之佳行, 可為王參軍也.」旭目之曰：「豈能就耶？」遜曰：「家無廕第, 不敢當此.」

武定七年, 齊文襄崩, 暹為文宣徙於邊, 賓客鹹散, 遜遂徙居陳留. 梁州刺史劉殺鬼以遜兼錄事參軍事. 遜仍舉秀才, 尚書案舊令, 下州三載一舉秀才, 為五年已貢開封人鄭祖獻, 計至此年未合. [一四]兼別駕王聰抗辭爭議, 右丞陽斐不能卻. 尚書令高隆之曰：「雖遜才學優異, 待明年非遠.」遜竟還本州. 天保元年, 本州復召舉秀才. 二年春, 會朝堂對策. [一五]策罷, 中書郎張子融奏入. 至四年五月, 遜與定州秀才李子宣等以對策三年不調, 被付外. 上書請從罷, 詔不報. 梁州重舉遜為秀才. 五年正月, 制詔問焉. 尚書擢第, 以遜為當時第一.

十二月, 清河王嶽為大行臺, 率眾南討, 以遜從軍. 明年, 文宣納梁貞陽侯蕭明為梁主, 嶽假遜大行臺郎中, 使於江南, 與蕭脩、侯瑱和解. 遜往還五日, 得脩等報書, 嶽因與脩盟於江上. 大軍還鄴, 遜仍被都官尚書崔昂舉薦. 詔付尚書, 考為清平勤幹, 送吏部.

七年, 詔令校定群書, 供皇太子. 遜與冀州秀才高乾和, 瀛州秀才馬敬德、許散愁、韓同寶, 洛州秀才傅懷德, 懷州秀才古道子, 廣平郡孝廉李漢子, 勃海郡孝廉鮑長暄, 陽平郡孝廉景孫, 前梁州府主簿王九元、前開府水曹參軍周子深等十一人同被尚書召共刊定. 時祕府書籍紕繆者多, 遜乃議曰：「案漢中壘校尉劉向受詔校書, 每一書竟, 表上, 輒言臣向書、長水校尉臣參書、太常博士書、中外書合若幹本, 以相比校, 然後殺青. 今所讎校, 供擬極重, 出自蘭臺, 禦諸甲館. 向之故事, 見存府閣. 即欲刊定, 必藉眾本. 太常卿邢子才、太子少傅魏收、吏部尚書辛術、司農少卿穆子容、前黃門郎司馬子瑞、故國子祭酒李業興並是多書之家, 請牒借本參校.」祕書監尉瑾移尚書都坐, 凡所得別本三千餘卷, 五經諸史殆無遺闕.

於時魏收作厙狄幹碑序, 令孝謙為之銘, [一六]陸卬不知, 以為收合作也. 陸操、伏渾卒, 楊愔使孝謙代己作書以告晉陽朝士, 令魏潤色之, 收不能改一字. 八年, 減東西二省官, 更定選, 員不過三百, 參者二三千人. 楊愔言於眾曰：「後生清俊, 莫過盧思道；[一七]文章成就, 莫過樊孝謙；幾案斷割, 莫過崔成之.」遂以思道長兼員外郎, 三人並員外將軍. 孝謙辭曰：「門族寒陋, 訪第必不成, 乞補員外司馬督.」愔曰：「才高不依常例.」特奏用之.

河清初, 為主書, [一八]參典詔策. 天統元年, 加員外郎. 居七八日, 行遇□車, 嚬眉下淚, 指方相曰：「何日更相煩君一到？」數日而卒, 雇方相送葬, 仍前所逢者.

孝謙死後, 定州秀才荀士遜繼為主書, [一九]才名相亞.

茹瞻字孝博, 東安人. 南州舉秀才. 清朗剛直. 楊愔將用之, 曰：「今日之選, 不可無茹生.」卒於侍禦史.

荀士遜, 廣平人也. 好學, 有思理, 為文清典, 見賞知音. 武定末, 舉司州秀才, 迄齊天保, 十年不調. 皇建中, 馬敬德薦為主書, 轉中書舍人. 狀貌甚醜, 以文辭見重. 嘗有事須奏, 遇武成在後庭, 因左右傳通. 傳通者不得士遜姓名, 乃雲「醜舍人」. 帝曰：「必士遜也.」看封題果是, 內人莫不歡笑. 累遷中書侍郎, 號為稱職. 與李若等撰典言, 行於世. 齊亡年卒.

王褒字子深, [二０]琅邪臨沂人也. 曾祖儉、祖騫、父規, 並南史有傳.

褒識量淹通, 志懷沈靜, 美威儀, 善談笑, 博覽史傳, 七歲能屬文. 外祖梁司空袁昂愛之, 謂賓客曰：「此兒當成吾宅相.」弱冠舉秀才, 除祕書郎、太子舍人. 梁國子祭酒蕭子雲, 褒之姑夫也, 特善草隸. 褒少以姻戚, 去來其家, 遂相模範, 而名亞子雲, 並見重於時. 武帝嘉其才藝, 遂以弟鄱陽王恢女妻之. 襲爵南昌縣侯, 歷位祕書丞、宣城王文學、安城內史. 及侯景陷建鄴, 褒輯寧所部, 見稱於時. 轉南平內史.

梁元帝嗣位, 褒有舊, 召拜吏部尚書、右僕射, 仍遷左丞, 兼參掌. [二一]褒既名家, 文學優贍, 當時鹹共推挹, 故位望隆重, 寵遇日甚, 而愈自謙損, 不以位地矜物, 時論稱之.

初, 元帝平侯景及禽武陵王紀後, 以建鄴凋殘, 時江陵殷盛, 便欲安之. 又其政府臣僚皆楚人也, 並願即都鄢郢. 嘗召群臣議之. 鎮軍將軍胡僧祐、吏部尚書宗懍、太府卿黃羅漢、禦史中丞劉□等曰：「建鄴王氣已盡, 又荊南之地有天子氣, [二二]遷徙非宜.」元帝深以為然. 褒性謹慎, 知元帝多猜忌, 弗敢公言其非. 後因清閑, 密諫, 言辭甚切. 元帝意好荊楚, 已從僧祐等策, 竟不用.

及魏征江陵, 元帝授褒都督城西諸軍事. 柵破, 從元帝入金城. 俄而元帝出降, 褒遂與眾俱出, 見柱國於謹, 甚禮之. 褒曾作燕歌, [二三]妙盡塞北寒苦之狀, 元帝及諸文士並和之, 而競為悽切之辭, 至此方驗焉. 褒與王克、劉□、宗懍、殷不害等數十人俱至長安, 周文喜曰：「昔平吳之利, 二陸而已, 今定楚之功, 群賢畢至, 可謂過之矣.」又謂褒及王克曰：「吾即王氏甥也, 卿等並吾之舅氏, 當以親戚為情, 勿以去鄉介意.」於是授褒及殷不害等車騎大將軍、儀同三司. 常從容上席. 資餼甚厚. 褒等亦並荷恩眄, 忘羈旅焉.

周孝閔帝踐阼, 封石泉縣子. 明帝即位, 篤好文學, 時褒與庾信才名最高, 特加親待. 帝每遊宴, 命褒賦詩談論, 恒在左右. 尋加開府儀同三司. 保定中, 除內史中大夫. 武帝作象經, 令褒注之, 引據該洽, 甚見稱賞. 褒有器局, 雅識政體, 既累世在江東為宰輔, 帝亦以此重之. 建德以後, 頗參朝議, 凡大詔冊, 皆令褒具草. 東宮既建, 授太子少保, 遷少司空, 仍掌綸誥. 乘輿行幸, 褒常侍從.

初, 褒與梁處士汝南周弘讓相善, 及讓兄弘正自陳來聘, 帝許褒等通親知音問, 褒贈弘讓詩並書焉. 尋出為宜州刺史, 卒於位. 子鼒.

庾信字子山, 南陽新野人. 祖易、父肩吾, 並南史有傳.

信幼而俊邁, 聰敏絕倫, 博覽群書, 尤善春秋左氏傳. 身長八尺, 腰帶十圍, 容止頹然, 有過人者. 父肩吾, 為梁太子中庶子, 掌管記. 東海徐摛為右衛率. 摛子陵及信並為抄撰學士. 父子在東宮[二四], 出入禁闥, 恩禮莫與比隆. 既文並綺豔, 故世號為徐、庾體焉. 當時後進, 競相模範, 每有一文, 都下莫不傳誦. 累遷通直散騎常侍, 聘於東魏, 文章辭令, 盛為鄴下所稱. 還為東宮學士, 領建康令.

侯景作亂, 梁簡文帝命信率宮中文武千餘人營於朱雀航. 及景至, 信以眾先退. 臺城陷後, 信奔於江陵. 梁元帝承制, 除禦史中丞. 及即位, 轉右衛將軍, 封武康縣侯, 加散騎侍郎, 聘於西魏. 屬大軍南討, 遂留長安. 江陵平, 累遷儀同三司.

周孝閔帝踐阼, 封臨清縣子, 除司水下大夫. 出為弘農郡守. 遷驃騎大將軍、開府儀同三司、司憲中大夫, 進爵義城縣侯. 俄拜洛州刺史. 信為政簡靜, 吏人安之. 時陳氏與周通好, 南北流寓之士, 各許還其舊國. 陳氏乃請王褒及信等十數人. 武帝唯放王克、殷不害等, 信及褒並惜而不遣. 尋徵為司宗中大夫. 明帝、武帝並雅好文學, 信特蒙恩禮. 至於趙、滕諸王, 周旋款至, 有若布衣之交. 群公碑誌, 多相託焉. 唯王褒頗與信埒, 自餘文人, 莫有逮者.

信雖位望通顯, 常作鄉關之思, 乃作哀江南賦以致其意. 大象初, 以疾去職. 隋開皇元年卒. 有文集二十卷. 文帝悼之, 贈本官, 加荊、雍二州刺史. 子立嗣.

顏之推字介, 琅邪臨沂人也. 祖見遠、父協, 並以義烈稱. 世善周官、左氏學, 俱南史有傳.

之推年十二, 遇梁湘東王自講莊、老, 之推便預門徒. 虛談非其所好, 還習禮、傳. 博覽書史, 無不該洽, 辭情典麗, 甚為西府所稱. 湘東王以為其國右常侍, 加鎮西墨曹參軍. 好飲酒, 多任縱, 不修邊幅, 時論以此少之. 湘東遣世子方諸鎮郢州, 以之推為中撫軍府外兵參軍, 掌管記. 遇侯景陷郢州, 頻欲殺之, 賴其行臺郎中王則以免. 景平, 還江陵. 時湘東即位, 以之推為散騎侍郎, 奏舍人事.

後為周軍所破, 大將軍李穆重之, 送往弘農, 令掌其兄陽平公遠書翰. 遇河水暴長, 具船將妻子奔齊, 經砥柱之險, 時人稱其勇決. 文宣見, 悅之, 即除奉朝請, 引於內館中, 侍從左右, 頗被顧眄. 後從至天泉池, 以為中書舍人, 令中書郎段孝信將敕示之推. 之推營外飲酒, 孝信還以狀言, 文宣乃曰：「且停.」由是遂寢.

後待詔文林館, 除司徒錄事參軍. 之推聰穎機悟, 博識有才辯, 工尺牘, 應對閑明, 大為祖珽所重, 令掌知館事, 判署文書. 遷通直散騎常侍, 俄領中書舍人. 帝時有取索, 恒令中使傳旨, 之推稟承宣告, 館中皆受進止. 所進文書, 皆是其封署, 於進賢門奏之, 待報方出. 兼善於文字, 監校繕寫, 處事勤敏, 號為稱職. 帝甚加恩接. 為勳要者所嫉, 常欲害之. 崔季舒等將諫也, 之推取急還宅, 故不連署. 及召集諫人, 之推亦被喚入, 勘無名, 得免. 尋除黃門侍郎.

及周兵陷晉陽, 帝輕騎還鄴, 窘急, 計無所從. 之推因宦者侍中鄧長顒進奔陳策, 仍勸募吳士千餘人以為左右, 取青、徐路共投陳國. 帝納之, 以告丞相高阿那肱等. 阿那肱不願入陳, 乃雲吳士難信, 勸帝送珍寶累重向青州, 且守三齊地, 若不可保, 徐浮海南度. 雖不從之推策, 然猶以為平原太守, 令守河津.

齊亡入周. 大象末, 為禦史上士. 隋開皇中, 太子召為文學, 深見禮重. 尋以疾終. 有文集三十卷, 撰家訓二十篇, 並行於世.

之推在齊有二子, 長曰思魯, 次曰敏楚, 蓋不忘本也. 之推集, 思魯自為序.

弟之儀, 字升. 幼穎悟, 三歲能讀孝經. 及長, 博涉群書, 好為詞賦. 嘗獻梁元帝荊州頌, 辭致雅贍. 帝手敕曰：「枚乘二葉, 俱得遊梁；應貞兩世, 並稱文學. 我求才子, 鯁慰良深.」

江陵平, 之儀隨例遷長安, 周明帝以為麟趾學士. 稍遷司馬上士. 武帝初建東宮, 盛選師傅, 以之儀為侍讀. 太子後征吐穀渾, 在軍有過行, 鄭譯等並以不能匡弼坐譴, 唯之儀以累諫獲賞. 即拜小宮尹, 封平陽縣男. 宣帝即位, 遷上儀同大將軍、禦正中大夫, 進爵為公. 帝後刑政乖僻, 昏縱日甚. 之儀犯顏驟諫, 雖不見納, 終亦不止, 深為帝所忌. 然以恩舊, 每優容之. 及帝殺王軌, 之儀固諫. 帝怒, 欲並致之於法. 後以其諒直無私, 乃舍之.

宣帝崩, 劉昉、鄭譯等矯遺詔, 以隋文帝為丞相輔少主. 之儀知非帝旨, 拒而弗從. 昉等草詔, 署訖, 逼之儀署. 之儀厲聲謂昉等曰：「主上升遐, 嗣子幼沖, 阿衡之任, 宜在宗英. 方今賢戚之內, 趙王最長, 以親以德, 合膺重寄. 公等備受朝恩, 當盡忠報國, 柰何一旦欲以神器假人！之儀有死而已, 不能誣罔先帝.」於是昉等知不可屈, 乃代之儀署而行之. 隋文帝後索符璽, 之儀又正色曰：「此天子之物, 自有主者, 宰相何故索之？」於是文帝大怒, 命引出, 將戮之. 然以其人望, 乃止. 出為西疆郡守.

及踐極, 詔徵還京師, 進爵新野郡公. 開皇五年, 拜集州刺史. 在州清靜, 夷夏悅之. 明年代還, 遂優遊不仕. 十年正月, 之儀例入朝. 文帝望而識之, 命引至禦坐, 謂之曰：「見危授命, 臨大節而不可奪, 古人所難, 何以加卿.」乃賜錢十萬、米一百石. 十一年卒. 有文集十卷, 行於世.

虞世基字懋世, 會稽餘姚人也. 父荔, 南史有傳.

世基幼恬靜, 喜慍不形於色, 博學有高才, 兼善草隸. 陳中書令孔奐見而歎曰：「南金之貴, 屬在斯人.」少傅徐陵聞其名, 召之, 世基不往. 後因公會, 陵一見而奇之, 顧朝士曰：「當今潘、陸也.」因以弟女妻焉. 仕陳, 累遷尚書左丞. 陳主嘗於莫府山校獵, 令世基為講武賦, 於坐奏之. 陳主嘉之, 賜馬一匹.

及陳滅, 入隋為通直郎, 直內史省. 貧無產業, 每傭書養親, 怏怏不平, 嘗為五言詩以見情, 文理悽切, 世以為工, 作者無不吟詠. 未幾拜內史舍人.

煬帝即位, 顧遇彌隆. 祕書監河東柳顧言, 博學有才, 罕所推謝, 至是與世基相見, 歎曰：「海內當共推此一人, 非吾儕所及也.」俄遷內史侍郎. 以母憂去職, 哀毀骨立. 有詔起令視事, 拜見之日, 殆不能起, 令左右扶之, 哀其羸瘠, 詔令進肉, 世基食, 輒悲哽不能下箸. 帝使謂曰：「方相委任, 宜為國惜身.」前後敦勸者數矣. 帝重其才, 親禮逾厚, 專典機密, 與納言蘇威、左翊衛大將軍宇文述、黃門侍郎裴矩、禦史大夫裴蘊等參掌朝政.

時天下多事, 四方表奏, 日有百數. 帝方凝重, 事不廷決, 入閤之後, 始召世基口授節度. 世基至省, 方為敕書, 日且百紙, [二五]無所遺繆. 遼東之役, 進位金紫光祿大夫. 後從幸雁門, 為突厥所圍, 戰士多敗. 世基勸帝為賞格, 親自撫循, 乃下詔停遼東事. [二六]帝從之, 師乃復振. 及圍解, 勳格不行, 又下伐遼之詔, 由是言其詐眾, 朝野離心. 帝幸江都, 次鞏縣, 世基以盜賊日盛, 請發兵屯洛口倉, 以備不虞. 帝不從, 但答雲：「卿是書生, 定猶恇怯.」

於時天下大亂, 世基知帝不可諫正, 又以高熲、張衡等相繼誅戮, 懼禍及己, 雖居近侍, 唯諾取容, [二七]不敢忤意. 盜賊日甚, 郡縣多沒, 世基知帝惡數聞之, 後有告敗者, 乃抑損表狀, 不以實聞. 是後外間有變, 帝弗之知也. 嘗遣太僕卿楊義臣捕盜河北, 降賊數十萬, 列狀上聞. 帝歎曰：「我初不聞賊頓如此, 義臣列降賊何多也？」世基曰：「鼠竊雖多, 未足為慮. 義臣剋之, 擁兵不少, 久在閫外, 此最非宜.」帝曰：「卿言是也.」遽追義臣, 放其兵散. 又越王侗遣太常丞元善達間行賊中, 詣江都奏事, 稱：「李密有眾數萬, 圍逼京都. 賊據洛口倉, 城內無食. 若陛下速還, 烏合必散. 不然者, 東都決沒.」因歔欷嗚咽, 帝為改容. 世基見帝色憂, 進曰：「越王年小, 此輩誑之. 若如所言, 善達何緣得至？」帝勃然怒曰：「善達小人, 敢廷辱我！」因使經賊中, 向東陽催運. 善達遂為群盜所殺. 此後外人杜口, 莫敢以賊聞奏.

世基氣貌沈審, 言多合意, 是以特見親愛, 朝臣無與為比. 其繼室孫氏, 性驕淫, 世基惑之, 恣意奢靡, 彫飾器服, 無復素士之風. 孫復攜前夫子夏侯儼入世基舍, 而頑鄙無賴, 為其聚歛, 鬻官賣獄, 賄賂公行, 其門如市, 金寶盈積. 其弟世南素國士, 而清貧不立, 未曾有所贍. 由是為論者所譏, 朝野鹹共疾怨. 宇文化及之弒逆也, 世基乃見害.

長子肅, 好學多才藝, [二八]時人稱有家風. 弱冠早沒.

肅弟熙, 大業末為符璽郎. 次子柔、晦, 並宣義郎. 化及將亂之夕, 宗人虞伋知而告熙曰：「事勢已然, 吾將濟卿南度, 且得免禍, 同死何益.」熙曰：「棄父背君, 求生何地, 感尊之懷, 自此訣矣.」及難作, 兄弟競請先死, 行刑人先世基殺之.

柳□字顧言, 河東人也. 世仕江南, 居襄陽. 祖惔, 南史有傳.

□少聰敏, 解屬文, 好讀書, 所覽將萬卷. 仕梁, 為著作佐郎. 後蕭察據荊州, 以為侍中, 領國子祭酒、吏部尚書. 及梁國廢, 拜開府, 為內史侍郎. 以無吏幹, 轉晉王諮議參軍. 王好文雅, 招引才學之士諸葛潁、虞世南、王冑、朱瑒等百餘人以充學士, 而□為之冠. 王以師友處之, 每有文什, 必令其潤色, 然後示人. 嘗朝京還, 作歸藩賦, 命□為序, 詞甚典麗. 初王屬文, 效庾信體, 及見□後, 文體遂變.

仁壽初, 引為東宮學士, 加通直散騎常侍, 檢校洗馬, 甚見親重, 每召入臥內, 與之宴謔. □尤俊辯, 多在侍從, 有所顧問, 應答如響. 性嗜酒, 言雜誹諧. 由是彌為太子所親狎. 以其好內典, 令撰法華玄宗, 為二十卷上之, 太子大悅, 賞賜優洽, 儕輩莫比.

煬帝嗣位, 拜祕書監, 封漢南縣公. 帝退朝後, 便命入閤, [二九]言宴諷讀, 終日而罷. 帝每與嬪後對酒, 時逢興會, 輒遣命之至, 與同榻共席, 恩比友朋. 帝猶恨不能夜召, [三０]乃命匠刻木為偶人, 施機關, 能坐起拜伏, 以像□. 帝每月下對飲酒, [三一]輒令宮人置於座, 與相酬酢, 而為歡笑. 從幸揚州, 卒, 帝傷惜者久之. 贈大將軍, 諡曰康.

□撰晉王北伐記十五卷, 有集十卷行於世.

許善心字務本, 高陽北新城人也. 祖茂、父亨, 並南史有傳.

善心九歲而孤, 為母範氏所鞠養. 幼聰明, 有思理, 所聞輒能記, 多聞默識, 為當世所稱. 家有舊書萬餘卷, 皆遍通涉. 十五解屬文, 為牋上父友徐陵, 陵大奇之, 謂人曰：「此神童也.」太子詹事江總舉秀才, 對策高第, 授度支郎中, 補撰史學士.

禎明二年, 加通直散騎常侍聘隋. 遇文帝伐陳, 禮成而不獲反命. 累表請辭, 上不許, 留縶賓館. 及陳亡, 上遣使告之. 善心素服號哭於西階下, 藉草東向, 經三日, 敕書唁焉. 明日, 有詔就館拜通直散騎常侍, 賜衣一襲. 善心哭盡哀, 入房改服, 復出北面立, 垂涕再拜受詔. 明日, 乃朝服泣於殿下, 悲不能興. 上顧左右曰：「我平陳國, 唯獲此人. 既能懷其舊君, 即我誠臣也.」敕以本官直門下省, 賜物千段、草馬二十匹. [三二]從幸太山, 還, 授虞部侍郎.

十六年, 有神雀降於含章闥, 上召百官賜宴, 告以此瑞. 善心於坐請紙筆, 製神雀頌奏之. 上甚悅曰：「我見神雀, 共皇後觀之. 今旦召公等入, [三三]適述此事. 善心於坐始知, 即能成頌. 文不加點, 筆不停毫, 常聞此言, 今見其事.」因賜物二百段. 十七年, 除祕書丞. 時祕藏圖籍, 尚多淆亂. 善心效阮孝緒七錄, 更制七林, 各為總敘, 冠於篇首, [三四]又於部錄之下明作者之意, 區分類例焉. 又奏追李文博、陸從典等學者十許人, 正定經史錯謬. 仁壽元年, 攝黃門侍郎. 二年, 加攝太常少卿, 與牛弘等議定禮樂, 祕書丞、黃門並如故. 四年, 留守京師. 帝崩於仁壽宮, 煬帝祕不發喪, 先易留守官人, [三五]出除巖州刺史. 逢漢王諒反, 不之任.

大業元年, 轉禮部侍郎, 奏薦儒者徐文遠為國子博士, 包愷、陸德明、褚徽、魯世達之輩, 並加品秩, 授為學官. 其年, 副納言楊達為冀州道大使, 以稱旨, 賜物五百段.

左衛大將軍宇文述每日借本部兵數十人以供私役, 常半日而罷. 禦史大夫梁毗奏劾之. 上方以腹心委述, 初付法官推, 千餘人皆稱被役. 經二十餘日, 法官候伺上旨, 乃言役不滿日, 其數雖多, 不合通計, 縱令有實, 亦無罪. 諸兵士聞之, 更雲初不被役. 上欲釋之, 付議虛實, 百僚鹹議為虛. 善心以為述於仗衛之所, 抽兵私役, 雖不滿日, 闕於宿衛, 與常役所部, 情狀乃殊. 又兵多下番, 散還本府, 分道追至, 不謀同辭. 今殆一月, 方始翻覆, 姦狀分明, 此何可捨？蘇威、楊汪等二十餘人同善心議, 其餘皆議免罪. 煬帝可免者之奏. 後數月, 述譖善心曰：「陳叔寶卒, 善心共周羅□、虞世基、袁充、蔡徵等同往送葬. 善心為祭文, 謂為『陛下』. 敢於今日加叔寶尊號.」召問有實, 自援古例, 事得釋, 而甚惡之. [三六]又太史奏帝即位年與堯時符合, 善心議以國哀甫爾, 不宜稱賀. 述諷禦史劾之, 左遷給事郎, 降品二等.

四年, 撰方物志, 奏之. 七年, 從至涿郡. 帝方自禦戎以東討, 善心上封事, 忤旨免官. 其年復徵守給事郎. 帝嘗言及文帝受命之符, 因問鬼神之事, 敕善心與崔祖濬撰靈異記十卷.

初, 善心父撰著梁史, 未就而歿, 善心述成父志, 修續家書. 其序傳末述制作之意, 曰：

謹按太素將萌, 洪荒初判；乾儀資始, 辰象所以正時；坤載厚生, 品物於焉播氣. 參三才而育德, 肖二統而降靈. 有黎人焉, 為之君長；有貴賤矣, 為其宗極. 保上天之睠命, 膺下土之樂推, 莫不執太方, 振長策, 感召風雲, 驅馳英俊. 幹戈揖讓, 取之也殊功；鼎玉龜符, 成之也一致. 革命創制, 竹素之道稍彰；紀事記言, 筆墨之官漸著. 炎、農以往, 存其名而漏其跡；黃、軒以來, 晦其文而顯其質. 登丘納麓, 具訓誥及典謨；貫昂入房, 傳夏正與殷祀. 洎辨方正位, 論時計功, 南北左右, 兼四名之別；檮杌、乘車, 擅一家之稱. 國惡雖諱, 君舉必書. 故賊子亂臣, 天下大懼, 元龜明鏡, 昭然可察. 及三郊遞襲, 五勝相沿, 俱稱百穀之王, 並以四海自任. 重光累德, 何世無哉.

逮有梁之興, 君臨天下, 江左建國, 莫斯為盛. 受命在於一君, 繼統傳乎四主. 克昌四十八載, 餘祚五十六年. 武皇帝出自諸生, 爰升寶歷. 拯百王之弊, 救萬姓之危, 反澆季之末流, 登上皇之獨道. 朝多君子, 野無遺賢, 禮樂必備, 憲章鹹舉, 弘深慈於不殺, 濟大忍於無刑. 蕩蕩巍巍, 可為稱首. 屬陰戎入潁, 羯胡侵洛；沸騰墋黷, 三季之所未聞；掃地滔天, 一元之所巨厄. [三七]廊廟有序, 翦成狐兔之場；珪帛有儀, 碎夫犬羊之手. 福善積而身禍, 仁義存而國亡, 豈天道歟？豈人事歟？嘗別論之, 在於序論之卷.

先君昔在前代, 早懷述作, 凡撰齊書為五十卷；梁書紀傳, 隨事勒成及闕而未就者, 目錄注為一百八卷. 梁室交喪, 墳籍銷盡. 塚壁皆殘, 不準無所盜；帷囊同毀, 陳農何以求！秦儒既坑, 先王之道將墜；漢臣徒請, 口授之文亦絕. 所撰之書, 一時亡散. 有陳初建, 詔為史官, 補闕拾遺, 心識口誦, 依舊目錄, 更加修撰, 且成百卷, 已有六帙五十八卷上祕閤訖.

善心早嬰荼蓼, 弗克荷薪, 太建之末, 頻抗表聞, 至德之初, 蒙授史任. 方願緗素採訪, 門庭記錄, 俯勵弱才, 仰成先志. 而單宗少強近, 虛室類原、顏, 退屏無所交遊, 棲遲不求進益. 假班嗣之書, 徒聞其語；給王隱之筆, 未見其人. 加以庸瑣涼能, 孤陋末學, 參職郎署, 兼撰陳史, 致此書延時, 未即成續. 禎明二年, 以臺郎入聘, 屬本邑淪覆, 他鄉播遷, 行人失時, 將命不復. 望都亭而長慟, 遷別館而懸壺. 家史舊書, 在後蕩盡. 今止有六卷獲存, [三八]又並缺落失次. 自入京邑以來, [三九]隨見補葺, 略成七十卷：[四０]四帝紀八卷, 後妃一卷, 三太子錄一卷, 為一帙十卷；宗室王侯列傳一帙十卷；具臣列傳二帙二十卷；外戚傳一卷, 孝德傳一卷, 誠臣傳一卷, 文苑傳二卷, 儒林傳二卷, 逸人傳一卷, 數術傳一卷, 藩臣傳一卷, 合一帙十卷；止足傳一卷, 列女傳一卷, 權幸傳一卷, 羯賊傳二卷, 逆臣傳二卷, 叛臣傳二卷, 敘傳論述一卷, 合一帙十卷. 凡稱史臣者皆先君所言, 下稱名案者皆善心補闕. 別為敘論一篇, 託於敘傳之末.

十年, 又從至懷遠鎮, 加授朝散大夫. 突厥圍雁門, 攝左親侍武賁郎將, 領江南兵宿衛殿省. 駕幸江都, 追敘前勳, 授通議大夫, 詔還本品, 行給事郎.

十四年, 化及弒逆之日, 隋官盡詣朝堂謁賀, 善心獨不至. 許弘仁馳告曰：「天子已崩, 宇文將軍攝政, 合朝文武, 莫不鹹集. 天道人事, 自有代終, 何預叔而低徊若此？」善心怒之, 不肯隨去. 弘仁返走上馬, 泣而言曰：「將軍於叔全無惡意, 忽自求死, 豈不痛哉！」還告唐奉義, [四一]以狀白化及, 遣人就宅執至朝堂. 化及令釋之, 善心不舞蹈而出. 化及目送之, 曰：「此大負氣.」命捉來, 罵雲：「我好欲放你, 敢如此不遜！」其黨輒牽曳, 遂害之. 及越王稱制, 贈左光祿大夫, 封高陽縣公, 諡曰文節.

善心母範氏, 梁太子中舍人孝才之女也. 少寡, 養孤, 博學有高節. 隋文帝知之, 敕尚食每獻時新, 常遣分賜. 嘗詔範入內, 侍皇後講讀. 封永樂郡君. 及善心遇禍, 範氏九十有二, 臨喪不哭, 撫柩曰：「能死國難, 我有兒矣.」因臥不食, 後十餘日亦終.

李文博, 博陵人. 性貞介鯁直, 好學不倦, 至於教義名理, 特所留心. 每讀書至安危得失, 忠臣烈士, 未嘗不反覆吟翫. 開皇中, 為羽騎尉. 特為吏部侍郎薛道衡所知, 恒令在廳事帷中, 披檢書史, 並察己行事, 若遇政教善事, 即抄撰記錄, 如選用疏謬, 即委之臧否. 道衡每得其語, 莫不忻然從之.

後直祕書內省, 典校群籍. 守道居貧, 晏如也. 雖衣食乏絕, 而清操愈厲, 不妄通賓客, 恒以禮法自處, 儕輩莫不敬焉. 道衡知其貧, 每延於家, 給以資費. 文博商略古今政教得失, 如指諸掌. 然無吏幹, 稍遷校書郎, 出為縣丞, 遂得下考, 數歲不調. 道衡為司隸大夫, 遇之東都尚書省, 甚嗟湣之, 奏為從事. 因謂齊王司馬李綱曰：「

今日遂遇文博, 得奏用之.」以為歡笑. 其見賞知音如此.

在洛下, 曾詣房玄齡, 相送出衢路. 玄齡謂曰：「公生平志尚, 唯在正直, 今既得為從事, 故應有會素心. 比來激濁揚清, 所為多少？」文博遂奮臂厲聲曰：「夫清其流者必潔其源, 正其末者須端其本. 今政源混亂, 雖日免十貪郡守, 亦何所益！」其率直疾惡, 不知忌諱, 皆如此類. 時朝政浸壞, 人多贓賄, 唯文博不改其操. 論者以此貴之. 遭亂播遷, 不知所終.

初, 文博在內省校書, 虞世基子亦在其內, 盛飾容服而未有所知. 文博因從容問之年紀, 答雲十八. 文博乃謂曰：「昔賈誼當此之年, 議論何事？君今徒事儀容, 欲何為者？」又秦孝王妃生男, 文帝大喜, 頒賜群官各有差. 文博家道屢空, 人謂其悅賞, 乃雲：「賞罰之設, 功過所歸, 今王妃生男, 於群官何事, 及妄受賞也！」其循名責實, 錄過計功, 必使賞罰不濫, 功過無隱皆爾.

文博本為經學, 後讀史書, 於諸子及論, 尤所該洽, 性長議論, 亦善屬文. 著政道集十卷, [四二]大行於世.

開皇中, 又有魏郡侯白, 字君素, 好學有捷才, 性滑稽, 尤辯俊. 舉秀才, 為儒林郎. 通侻不持威儀, 好為俳諧雜說. 人多愛狎之, 所在處, 觀者如市. 楊素甚狎之. 素嘗與牛弘退朝, 白謂素曰：「日之夕矣.」素大笑曰：「以我為『牛羊下來』邪！」文帝聞其名, 召與語, 悅之, 令於祕書修國史. 每將擢用, 輒曰：「白不勝官」而止. 後給五品食, 月餘而死. 時人傷其薄命. 著旌異記十五卷, 行於世.

明克讓字弘道, 平原鬲人也. 世仕江左. 祖僧紹、父山賓, 並南史有傳.

克讓少儒雅, 善談論, 博涉書史, 所覽將萬卷, 三禮、論語, 尤所研精, 龜策曆象, 鹹得其要. 年十四, 釋褐湘東王法曹參軍. 時舍人朱異在儀賢堂講老子, 克讓預焉. 堂邊有修竹, 異令克讓詠之. 克讓攬筆輒成, 卒章曰：「非君多愛賞, 誰貴此貞心？」異甚奇之. 仕梁, 位中書侍郎.

梁滅, 歸長安, 引為麟趾殿學士. [四三]周武帝即位, 為露門學士, 令與太史官屬正定新曆. 累遷司調大夫, 賜爵歷城縣伯. 隋文帝受禪, 位率更令, 進爵為侯. 太子以師道處之, 恩禮甚厚, 每有四方珍味, 輒以賜之. 時東宮盛徵天下才學士, 至於博物洽聞, 皆出其下. 詔與太常牛弘等修禮議樂. 當朝典故, 多所裁正. 以疾去官, 加通直散騎常侍, 卒. 上甚惜之, 二宮贈賻甚厚.

所著孝經義疏一部, 古今帝代記一卷, 文類四卷, 續名僧記一卷, 集二十卷.

子餘慶, 位司門郎. 越王侗稱制, 為國子祭酒.

克讓叔少遐, 博涉群書, 有詞藻. 仕梁, 位都官尚書. 入齊, 甚為名流王元景、陽休之等所禮. 皇建中, 拜中庶子. 卒, 贈中書令、揚州司馬.

劉臻字宣摯, 沛國相人也. 父顯, 南史有傳.

臻年十八, 舉秀才, 為邵陵王東閤祭酒. 元帝時, 遷中書舍人. 江陵平, 歸魏為中書侍郎. [四四]周塚宰宇文護辟為中外府記室, 軍書羽檄, 多成其手. 後為露門學士, 授大都督, 封饒陽縣子. 歷藍田令、畿伯下大夫. 隋文帝受禪, 進位儀同三司. 左僕射高熲之伐陳也, 以臻隨軍主文翰, 進爵為伯. 皇太子勇引為學士, 甚親狎之.

臻無吏幹, 又性惚怳, 耽經覃思, 至於世事, 多所遺忘. 有劉訥者, 亦任儀同, 俱為太子學士, 情好甚密. 臻住城南, 訥住城東. 臻嘗欲尋訥, 謂從者曰：「汝知劉儀同家乎？」從者不知尋訥, 謂臻還家, 因答曰：「知.」於是引之而去. 既扣門, 臻尚未悟, 謂至訥家, 乃據鞍大呼曰：「劉儀同可出矣.」其子迎門, 臻驚曰：「汝亦來邪？」其子答曰：「此是大人家.」於是顧眄久之, 乃悟, 叱從者：「汝大無意, 吾欲造劉訥耳！」性好啗蜆, 以音同父諱, 呼為扁螺, 其疏放多此類也.

精於兩漢書, 時人稱為漢聖. 開皇十八年, 卒. 有集十卷, 行於世.

諸葛潁字漢, 丹楊建康人也. 祖銓, 梁零陵太守. 父規, 義陽太守.

潁年十八能屬文, 起家邵陵王參軍事, 轉記室. 侯景之亂, 奔齊, 歷學士、太子舍人. 周氏平齊, 不得調, 杜門不出者十餘年. 習易、圖緯、蒼雅、莊老頗得其要, 清辯有俊才. 晉王廣素聞其名, 引為參軍事, 轉記室. 及王為太子, 除藥藏郎. [四五]

煬帝即位, 遷著作郎, 甚見親倖, 出入臥內. 帝每賜之曲宴, 輒與皇後嬪禦連席共榻. 潁因間隙, 多所譖毀, 是以時人謂之「冶葛」. 後錄恩舊, 授朝散大夫. 帝嘗賜潁詩, 其卒章曰：「參翰長洲苑, 侍講肅成門, 名理窮研覈, 英華恣討論. 實錄資平允, 傳芳導後昆.」其待遇如此. 從征吐穀渾, 加正議大夫. 從駕北巡, 卒於道.

潁性褊急, 與柳□每相忿□, 帝屢責怒之, 而猶不止. 於後帝亦薄之. 有集二十卷, 撰鑾駕北巡記三卷, 幸江都道裏記一卷, 洛陽古今記一卷, 馬名錄二卷, 並行於世. 有子嘉會.

王貞字孝逸, 梁郡陳留人也. 少聰敏, 七歲好學, 善毛詩、禮記、左氏傳、周易, 諸史百家無不畢覽. 善屬文, 不事產業, 每以諷讀為娛. 開皇初, 汴州刺史樊叔略引為主簿. 後舉秀才, 授縣尉, 非其好也, 謝病於家.

煬帝即位, 齊王暕鎮江都, 聞其名, 以書召之. 及至, 以客禮待之, 索其文集. 貞上三十三卷, 為啟陳謝. 齊王覽集, 甚善之, 賜良馬四匹. 貞復上江都賦, 王賜錢十萬貫、良馬二匹. 未幾, 以疾甚還鄉, 終於家.

虞綽字士裕, 會稽餘姚人也. 父孝曾, 陳始興王諮議.

綽身長八尺, 姿儀甚偉, 博學有俊才, 尤工草隸. 陳左衛將軍傅縡, 有盛名於世, 見綽詞賦, 歎美之. 仕陳, 為太學博士, 遷永陽王記室.

及陳亡, 晉王廣引為學士. 大業初, 轉為祕書學士, 奉詔與祕書郎虞世南、著作佐郎庾自直等撰長洲玉鏡等書十餘部. 綽所筆削, 帝未嘗不稱善, 而官竟不遷. 初為校書郎, 以藩邸左右, 授宣惠尉, 遷著作佐郎. 與虞世南、庾自直、蔡允恭等四人常直禁中, 以文翰待詔, 恩眄隆洽. 從征遼東, 帝舍臨海頓, 見大鳥, [四六]異之, 詔綽為銘. 帝覽而善之, 命有司勒於海上. 以度遼功, 授建節尉.

綽恃才任氣, 無所降下. 著作郎諸葛潁以學業幸於帝, 綽每輕侮之, 由是有隙. 帝嘗問綽於潁, 潁曰：「虞綽粗疏人也.」帝頷之. 時禮部尚書楊玄感稱其貴踞, 虛己禮之, [四七]與結布衣之友. 綽數從之遊. 其族人虞世南誡之曰：「上性猜忌, 而君過厚玄感. 若與絕交者, 帝知君改悔, 可以無咎. 不然終當見禍.」綽不從. 尋有告綽以禁內兵書借玄感, 帝甚銜之. 及玄感敗, 其妓妾並入宮, 帝因問之曰：「玄感平常時與何人交往？」其妾以虞綽對. 帝令大理卿鄭善果窮理其事. 綽曰：「羈旅薄遊, 與玄感文酒談款, 實無他謀.」帝怒不解, 徙綽於邊. 綽至長安而亡. 吏逮之急, 於是潛度江, 變姓名, 自稱吳卓. 遊東陽, 抵信安令天水辛大德舍. 歲餘, 綽與人爭田相訟, 因有識綽者而告之, 竟為吏所執, 坐斬江都. 所有詞賦, 並行於世.

大德為令, 誅翦群盜, 甚得人和. 與綽俱為使者所執, 其妻泣曰：「每諫君無匿學士, 今日之事, 豈不哀哉！」大德笑曰：「我本圖脫長者, 乃為人告之, 吾罪也, 當死以謝綽.」會有詔, 死罪得以擊賊自效. 信安吏人詣使者叩頭曰：「辛君人命所懸, 不然亦無信安矣.」使者留之以討賊. 帝怒, 斬使者. 大德獲全.

王冑字承基, 琅邪臨沂人也. 祖筠、父祥, 並南史有傳.

冑少有逸才, 仕陳, 歷太子舍人、東陽王文學. 及陳滅, 晉王廣引為學士. [四八]仁壽末, 從劉方擊林邑, 以功授帥都督.

大業初, 為著作佐郎, 以文詞為煬帝所重. 帝嘗自東都還京師, 賜天下大酺四日. 為五言詩, 詔群官詩成者奏之. 帝覽冑詩而善之, 因謂侍臣曰：「氣高致遠, 歸之於冑；詞清體潤, 其在世基；意密理新, 惟庾自直. [四九]過此者未可以言詩也.」帝所有篇什, 多令繼和. 與虞綽齊名, 同志友善, 於時後進之士, 鹹以二人為準的. 從征遼東, 進授朝散大夫.

冑性疏率不倫, 自恃才伐, 鬱鬱於官, 每負氣陵傲, 忽略時人. 為諸葛潁所嫉, 屢譖之於帝, 帝愛其才而不罪. 禮部尚書楊玄感虛襟與交, 數遊其第. 及玄感敗, 與虞綽徙邊. 冑遂亡匿, 潛還江左. 為吏所捕, 坐誅. 所著詞賦, 多行於世.

兄慎, 字元恭. 博學多通, 少有盛名於江左. 仕陳, 歷太子洗馬、中舍人. 陳亡, 與冑俱為學士. 煬帝即位, 授祕書郎, 卒於官.

庾自直, 潁川人. 父持, 南史有傳.

自直少好學, [五０]沈靜寡欲. 仕陳, 歷豫章王府外兵參軍、記室. 陳亡入關, 不得調. 晉王廣聞之, 引為學士. 大業初, 授著作佐郎. 自直解屬文, 於五言詩尤善. 性恭慎, 不妄交遊. 特為帝所愛, 有篇章必先示自直, 令其詆訶. 自直所難, 帝輒改之, 或至於再三, 俟其稱善, 然後方出. 其見親禮如此.

後以本官知起居舍人事. 化及作逆, 與之北上, 自載露車中, 感激發病卒. 有文集十卷, 行於世.

潘徽字伯彥, 吳郡人也. 性聰敏, 少受禮於鄭灼, 受毛詩於施公, 受書於張沖, 講莊、老於張譏, 並通大義；尤精三史；善屬文, 能持論. 中書令江總引致文儒之士, [五一]徽一詣總, 總甚敬之[五二]. 釋褐新蔡王國侍郎, 選為客館令.

隋遣魏澹聘於陳, 陳人使徽接對之. 澹將反命, 為啟於陳主曰：「敬奉弘慈, 曲垂餞送.」徽以餞送為重, 敬奉為輕, 卻其啟而不奏. 澹曰：「曲禮雲：主敬客. [五三]詩曰：『維桑與梓, 必恭敬止. 』孝經：『宗廟致敬. 』又雲：『不敬其親, 謂之悖禮. 』孔子敬天之怒, 成湯聖敬日躋. 宗廟極重, 上天極高, 父極尊, 君極貴, 四者鹹同一敬, 五經未有異文. 不知以敬為輕, 竟何所據？」徽難之曰：「向所論敬字, 本不全以為輕, 但施用處殊, 義成通別. 禮主於敬, 此是通言. 猶如男子冠而字之, 注雲：『成人, 敬其名也. 』春秋有冀缺, 夫妻亦雲相敬. 於子則有敬名之義, 在夫亦有敬妻之說, 此可復並謂極高極尊乎？至若敬謝諸公, 固非尊地；公子敬愛, 止施賓友；敬問敬報, 彌見雷同；敬聽敬酬, 何關貴隔. 當知敬之為義, 雖是不輕, 但敬之於語, 則有時混漫. 今雲敬奉, 所以成疑. 聊舉一隅, 未為深據.」澹不能對, 遂從而改焉.

及陳滅, 為州博士. 秦王俊聞其名, 召為學士. 嘗從俊朝京師, 在塗, 令徽於馬上為賦, 行一驛而成, 其名曰述恩賦. 俊覽而善之. 復令為萬字文, 又遣撰集字書, 名為韻纂, 徽為之序. 俊薨, 晉王廣復引為揚州博士, 令與諸儒撰江都集禮一部, 復令徽為序. 煬帝嗣位, 徽與著作郎陸從典、太常博士褚亮、歐陽詢等助越公楊素撰魏書, 會素薨而止. 授京兆郡博士.

楊玄感兄弟重之, 數相往來. 及玄感敗, 凡所交關, 多罹其患. 徽以玄感故人, 為帝所不悅, 有司希旨, 出徽為西海郡威定縣主簿. 意甚不平, 行至隴頭, 發病而卒.

隋時有常得志、尹式、劉善經、祖君彥、孔德紹、劉斌, 並有才名, 事多遺逸.

常得志, 京兆人. 隋秦王記室. 及王薨, 過故第, 為五言詩, 辭理悲壯, 甚為時人所重. 復為兄弟論, 義理可稱.

尹式, 河間人. 仁壽中, 官至漢王記室. 漢王阻兵, 式自殺. 其族人正卿、彥卿亦俱有俊才, 名顯於世.

劉善經, 河間人. 歷著作佐郎、太子舍人. 著酬德傳三十卷, 諸劉譜三十卷, 四聲指歸一卷, 行於世.

祖君彥, 見其父珽傳.

孔德紹, 會稽人. 有清才, 官至景城縣丞. [五四]竇建德署為中書令, 專典書檄. 及建德敗, 伏誅.

劉斌, 南陽人. 祖之遴, 南史有傳. 斌頗有詞藻, 官至信都司功書佐. 竇建德署為中書舍人. 建德敗, 復為劉黑闥中書侍郎. 與黑闥亡歸突厥, 不知所終.

論曰：古人之所貴名不朽者, 蓋重言之尚存. 王褒、庾信、顏之推、虞世基、柳□、許善心、明克讓、劉臻、王貞、虞綽、王冑等, 並極南土譽望, 又加之以才名, 其為貴顯, 固其宜也. 自餘或位下人微, 居常亦何能自達. 及其靈蛇可握, 天網俱頓, 並編緗素, 鹹貫辭林. 雖其位可下, 其身可殺, 千載之外, 貴賤一焉. 非此道也, 孰雲能致？凡百士子, 可不務乎！校勘記

[一]　若乃魯徵杜廣徐光尹弼之儔知名於二趙　周書卷四一史臣論「魯徵」作「魯徽」. 張森楷引晉書卷一０二劉聰載記, 以為即聰將趙染之長史魯徽, 當是.

[二]　元康之潘張左束　諸本「元康」作「元元」. 錢氏考異卷四０雲：「當作元康.」按晉無「元元」, 「元康」乃惠帝年號, 潘嶽等皆其時人. 錢說是, 今據改.

[三]　前南兗州長史羊肅　諸本「肅」作「蕭」, 北齊書卷四五文苑傳作「肅」. 按羊肅本書卷三九、北齊書卷四三有傳, 今據改.

[四]　前廣武太守魏騫　諸本「騫」作「謇」, 北齊書作「騫」. 按上文已作「魏騫」, 今改歸一致.

[五]　所撰錄人亦有不得待詔付所司處分者　北齊書「得」作「時」. 按「不時待詔」即不按時入館撰錄, 怠慢職事, 故付所司處分. 疑當從北齊書.

[六]　河東柳□　諸本「□」作「誓」, 隋書卷七六作「□」. 錢氏考異雲：「當作『□』, 讀如辯論之『辯』此六朝俗字, 所謂巧言為辯也.」按「柳□」或作「柳□」, 並是「辯」之俗體. 作「誓」誤, 今據改.

[七]　還為朝請　通志卷一七六溫子昇傳「朝」上有「奉」字, 疑此脫.

[八]　於是還省　諸本「省」訛作「員」, 據通志改.

[九]　及廣陽王深為東北道行臺召為郎中　諸本「深」下「為」字作「以」, 文義不通, 據魏書卷八五及通志溫子昇傳改.

[一０]文襄館客元瑾曰諸人當賀推子昇合陳辭子昇久忸怩乃推陸操焉　諸本「瑾」作「僅」. 按元瑾附見本書卷十六廣陽王深傳. 其人屢見本書卷五東魏孝靜紀、卷六齊文襄紀、卷三四宋遊道傳、卷九二劉思逸傳等紀傳. 作「僅」乃形似致訛, 今據改. 又此處文意不明, 李慈銘雲：「『文襄』下有脫文, 魏書亦同.」

[一一]及是見執　按「及是」, 指與元瑾、劉思逸等謀殺高澄事, 見溫子昇傳. 因荀濟傳本為溫子昇傳附傳, 故事連上文.

[一二]後城陽王徽奏鴻勳為司徒法曹參軍事　諸本「城」作「鹹」, 北齊書卷四五祖鴻勳傳作「城」. 按城陽王徽傳見本書卷一八, 別無「鹹陽王徽」. 今據改.

[一三]少與趙郡李騫齊名　諸本「騫」作「謇」. 張森楷雲：「『

謇』當作『騫』.」按李騫見本書卷三三李順傳. 本卷序亦作「騫」. 當時人名, 「謇」「騫」二字常通用, 今改從本傳, 以歸統一.

[一四]為五年已貢開封人鄭祖獻計至此年未合　諸本「五」作「三」, 北齊書卷四五樊遜傳作「五」. 按上文言「三載一舉秀才」, 若作「三年」, 則自武定三年至七年已達四年, 不得言「計至此年未合」. 作「五」是, 今據改.

[一五]二年春會朝堂對策　諸本「二」作「三」, 北齊書作「二」. 按上文言天保元年舉秀才, 不應至三年才對策. 又下文稱四年五月, 遜以對策後三年不調, 請從罷. 從二年至四年, 有三個年份, 才可說「三年不調」. 作「三」誤, 今據改.

[一六]令孝謙為之銘　按上文都稱名, 此後都稱字, 前後不統一. 蓋李延壽從北齊書以外採入, 未改歸一致.

[一七]後生清俊莫過盧思道　諸本「盧」訛作「慮」, 據通志卷一七六樊遜傳改.

[一八]河清初為主書　諸本「河清」倒作「清河」. 按「河清」北齊武成帝年號, 今乙正.

[一九]定州秀才荀士遜繼為主書　按本卷荀士遜本傳作司州秀才. 士遜廣平人, 屬東魏之司州. 此作「定州」誤.

[二０]王褒字子深　周書卷四一王褒傳「深」作「淵」. 張森楷雲：「梁書卷四一王規傳作字子漢.」按原字「子淵」, 作「深」作「

漢」都是避唐諱改.

[二一]召拜吏部尚書右僕射仍遷左丞兼參掌　張森楷雲：「左丞位卑, 非僕射所得遷. 且『兼參掌』三字文誼亦未足, 此文蓋有脫誤.」按周書「右僕射」作「左僕射」, 無「仍遷左丞兼參掌」七字. 通志卷一七六王褒傳「參掌」下有「制誥」二字. 疑北史原文當作「召拜吏部尚書、右僕射, 仍遷左, 兼參掌制誥」, 「丞」是衍文, 又脫「制誥」二字.

[二二]又荊南之地有天子氣　諸本「之地」二字作「地又」, 周書、通志作「之地」. 按此乃「之地」二字誤倒, 「之」訛作「又」. 今據改.

[二三]褒曾作燕歌　周書、通志「歌」下有「行」字.

[二四]父子在東宮　諸本脫「在」字, 據周書卷四一、通志卷一七六庾信傳補.

[二五]日且百紙　各本「且」作「旦」, 汲本及隋書卷六七、通志卷一七六虞世基傳作「且」, 今從汲本.

[二六]世基勸帝為賞格親自撫循乃下詔停遼東事　隋書、通志「乃」字作「又」. 按據文義, 「乃」當是「及」之訛.

[二七]唯諾取容　諸本「諾」作「諂」. 隋書、通志作「諾」. 按「唯唯諾諾」成語, 今據改.

[二八]好學多才藝　諸本脫「多」字, 據隋書、通志補.

[二九]帝退朝後便命入閤　諸本「閤」訛作「問」, 據隋書卷五八、通志卷一七六柳□傳改.

[三０]帝猶恨不能夜召　諸本「帝」訛作「常」, 據隋書、通志改.

[三一]帝每月下對飲酒　李慈銘雲：「隋書無『飲』字, 此必後人妄加.」

[三二]賜物千段草馬二十匹　隋書卷五八許善心傳「草」作「皁」. 通志卷一七六許善心傳無「草」字.

[三三]今旦召公等入　諸本「旦」訛作「且」, 據隋書改.

[三四]各為總敘冠於篇首　諸本脫「為」字, 據隋書、通志補.

[三五]先易留守官人　諸本「守官」二字作「宮」一字, 隋書作「

守官」二字. 按上文言善心「留守京師」, 下文言「出除巖州刺史」, 即因善心是留守官之一, 故被出. 若作「宮」, 則似指仁壽宮, 與上下文意不符. 今據補改.

[三六]事得釋而甚惡之　隋書「而」下有「帝」字, 是.

[三七]沸騰墋黷三季之所未聞掃地滔天一元之所巨厄　隋書「三季」下無「之」字, 「巨厄」上無「所」字. 按「一元之所巨厄」不可通. 疑此二字衍.

[三八]今止有六卷獲存　隋書作六十八卷.

[三九]自入京邑以來　諸本「來」訛作「求」, 據隋書改.

[四０]略成七十卷　按下列紀傳合計共六帙六十卷, 相差十卷. 疑數字有誤.

[四一]還告唐奉義　諸本「義」作「議」, 隋書作「義」. 按本書卷七九、隋書卷八五宇文化及傳作「義」, 今據改.

[四二]著政道集十卷　隋書卷五八李文博傳「政」作「治」, 北史避唐諱改.

[四三]引為麟趾殿學士　隋書卷五八明克讓傳「引」上有「周明帝」三字, 不當刪.

[四四]江陵平歸魏為中書侍郎　隋書卷七六劉臻傳作「江陵陷沒, 復歸蕭察, 以為中書侍郎」. 則臻是在後梁為中書侍郎, 非在西魏.

[四五]除藥藏郎　隋書卷七六諸葛潁傳「郎」作「監」. 按隋書百官志下, 太子門下坊有藥藏局, 置監、丞各二人. 作「監」是.

[四六]帝舍臨海頓見大鳥　諸本「頓」作「頻」, 隋書卷七六、通志卷一七六虞綽傳作「頓」. 按隋書載綽所為銘雲：「行宮次於柳城縣之臨海頓焉.」作「頻」乃形似而訛, 今據改.

[四七]時禮部尚書楊玄感稱其貴踞虛己禮之　隋書「其」作「為」. 按此言玄感雖稱為貴踞, 對虞綽卻很禮敬. 作「其」誤.

[四八]晉王廣引為學士　諸本「學」作「博」, 隋書卷七六王冑傳作「學」. 按下文冑兄慎傳雲：「陳亡, 與冑俱為學士.」知作「學」是, 今據改.

[四九]意密理新惟庾自直　隋書「惟」作「推」, 是.

[五０]自直少好學　諸本脫「自直」二字, 據隋書卷七六庾自直傳補.

[五一]中書令江總引致文儒之士　隋書卷七六潘徽傳作「陳尚書令江總」. 按上文並未言潘徽為陳人, 則此「陳」字不可少. 又據陳書卷二七江總傳, 總於陳後主時曾任尚書令, 未嘗為中書令. 此「中」字誤.

[五二]徽一詣總總甚敬之　諸本脫一「總」字, 據隋書補.

[五三]曲禮雲主敬客　隋書作「曲禮注曰：『禮主於敬. 』」按禮記曲禮無「主敬客」語, 「禮主於敬」見曲禮「毋不敬」句下注. 下文潘徽答辭「禮主於敬此是通言」, 即針對魏澹所引曲禮注. 疑北史此處有訛脫.

[五四]官至景城縣丞　諸本「景」作「京」. 隋書卷七六孔德紹傳作「景」. 按隋無「京城縣」. 景城縣見隋書地理志中河間郡, 隋末正是竇建德起義軍控制的地區, 故建德以他為中書令. 今據改.

北史卷八十四 列傳第七十二

孝行

長孫慮　乞伏保　孫益德　董洛生　楊引　閻元明　吳悉達　王續生　李顯達　倉跋　張昇　王崇　郭文恭　荊可　秦族　皇甫遐　張元　王頒　弟頍　楊慶　田翼　紐因　劉仕雋　翟普林　華秋　徐孝肅

孝經雲：「夫孝, 天之經也, 地之義也, 人之行也.」論語雲：「君子務本, 本立而道生, 孝悌也者, 其為仁之本歟！」呂覽雲：「

夫孝, 三皇五帝之本務, 萬事之綱紀也. 執一術而百善至, 百邪去, 天下順者, 其唯孝乎！」然則孝之為德至矣, 其為道遠矣, 其化人深矣. 故聖帝明王行之於四海, 則與天地合其德, 與日月齊其明；諸侯卿大夫行之於國家, 則永保其宗社, 長守其祿位；匹夫匹婦行之於閭閻, 則播徽烈於當年, 揚休名於千載. 是以堯、舜、湯、武居帝王之位, 垂至德以敦其風；孔、墨、荀、孟稟聖賢之資, 弘正道以勵其俗. 觀其所由, 在此而已矣.

然而淳源既往, 澆風愈扇, 禮義不樹, 廉讓莫修. 若乃綰銀黃, 列鐘鼎, 立於朝廷之間, 非一族也；積龜貝, 實倉廩, 居於閭巷之內, 非一家也. 其於愛敬之道, 則有未能備焉；哀思之節, 罕有得其中焉. 斯乃詩人所以思素冠, 孔門有以責衣錦也.

且生盡色養之方, 終極哀思之地, 厥跡多緒, 其心一焉. 若乃誠達泉魚, 感通鳥獸, 事匪常倫, 斯蓋希矣. 至如溫床、扇席, 灌樹、負土, 苟或加人, 鹹為疾俗. 斯固仁人君子所以興歎, 哲後賢宰所宜屬心. 如令明教化以救其弊, 優爵賞以勸其心, 存懇誠以誘其進, 積歲月以求其終, 則今之所謂少者, 可以為多矣, 古之所謂難者, 可以為易矣.

長孫慮等闕稽古之學, 無俊偉之才. 或任其自然, 情無矯飾；或篤於天性, 勤其四體. 並竭股肱之力, 鹹盡愛敬之心, 自足膝下之歡, 忘懷軒冕之貴. 不言而化, 人神通感. 雖或位登台輔, 爵列王侯, 祿積萬鍾, 馬跡千駟, [一]死之日曾不得與斯人之徒隸齒. 孝之大也, 不其然乎.

案魏書列趙琰、長孫慮、乞伏保、孫益德、董洛生、楊引、閻元明、吳悉達、王續生、李顯達、倉跋、張昇、王崇、郭文恭為孝感傳, 周書列李棠、柳檜、杜叔毗、荊可、秦族、皇甫遐、張元為孝義傳, 隋書列陸彥師、田德懋、薛濬、王頒、田翼、楊慶、郭世雋、紐因、劉仕雋、郎方貴、翟普林、李德饒、華秋、徐孝肅為孝義傳. 今趙琰、李棠、柳檜、杜叔毗、陸彥師、李德饒入別傳及其家傳, [二]其餘並從此編緝, 以備孝行傳雲.

長孫慮, 代人也. 母因飲酒, 其父真呵叱之, 誤以杖擊, 便即致死. 真為縣囚執, 處以重坐. 慮列辭尚書雲：「父母忿爭, 本無餘惡, 直以謬誤, 一朝橫禍. 今母喪未殯, 父命旦夕, 慮兄弟五人並沖幼. 慮身居長, 今年十五, 有一女弟, 向始四歲. 更相鞠養, 不能保全, 父若就刑, 交墜溝壑. 乞以身代老父命, 使嬰弱眾孤, 得蒙存立.」尚書奏雲：「慮於父為孝子, 於弟為仁兄, 尋情究狀, 特可矜感.」孝文帝詔特恕其父死罪, 以從遠流.

乞伏保, 高車部人也. 父居, 獻文時為散騎常侍, 領牧曹尚書, 賜爵寧國侯. 以忠謹慎密, 常在左右, 出內詔命. 賜宮人河南宗氏, 亡後, 賜以宮人申氏, 宋太子左率申坦兄女也. 歲餘, 居卒. 申撫養伏保, 性嚴肅, 捶罵切至, 而伏保奉事孝謹, 初無恨色. 襲父侯爵, 例降為伯. 稍遷左中郎將. 每請祿賜, 在外公私尺丈所用, 無不白知. 出為鄯善鎮將. [三]申年踰八十, 伏保手製馬轝, 親自扶接, 申欣然隨之. 申亡, 伏保解官, 奉喪還洛. 復為長兼南中郎將, 卒.

孫益德, 樂安人也. 其母為人所害, 益德童幼, 為母復仇, 還家哭於殯, 以待縣官. 孝文、文明太後以其幼而孝決, 又不逃罪, 特免之.

董洛生, 代人也. 居父喪過禮, 詔遣秘書中散溫紹伯奉璽書慰之, 令自抑割, 以全孝道. 又詔其宗親, 使相喻獎, 勿令有滅性之譏.

楊引, 鄉郡襄垣人也. 三歲喪父, 為叔所養. 母年九十二終, 引年七十五, 哀毀過禮. 三年服畢, 恨不識父, 追服斬衰, 食粥粗服, 誓終身命. 經十三年, 哀慕不改, 為郡縣鄉閭三百餘人上狀稱美. 有司奏宜旌賞, 復其一門, 樹其純孝. 詔別敕集書標揚引至行, 又可假以散員之名.

閻元明, 河東安邑人也. 少而至孝, 行著鄉閭. 太和五年, 除北隨郡太守. 元明以違離親養, 興言悲慕. 母亦慈念, 泣淚喪明. 悲號上訴, 許歸奉養. 一見其母, 母目便開. 刺史呂壽恩列狀上聞, 詔下州郡, 表為孝門, 復其租調兵役, 令終母年. 母亡服終, 心喪積載, 每忌日, 悲動傍鄰. 昆弟雍和, 尊卑諧穆, 安貧樂道, 白首同歸.

又猗氏縣人令狐仕, 兄弟四人, 早喪父, 泣慕十載, 奉養其母, 孝著鄉邑. 而力田積粟, 博施不已.

又河東郡人楊風等七百五十人, 列稱樂戶皇甫奴兄弟, 雖沉屈兵伍, 而操尚彌高, 奉養繼親, 甚著恭孝之稱.

又東郡小黃縣人董吐渾、兄養, 事親至孝, 三世同居, 閨門有禮. 景明初, 畿內大使王凝奏請標異, 詔從之.

吳悉達, 河東聞喜人也. 兄弟三人, 年並幼小, 父母為人所殺. 四時號慕, 悲感鄉鄰. 及長報仇, 避地永安. 昆弟同居四十餘載, 閨門和睦, 讓逸競勞. 雖於儉年, 糊饘不繼, 賓客經過, 必傾所有. 每守宰殯喪, 私辦車牛, 送終葬所. 鄰人孤貧窘困者, 莫不解衣輟糧, 以相賑恤. 鄉閭五百餘人詣州稱頌焉. 刺史以悉達兄弟行著鄉裏, 板贈悉達父勃海太守. 悉達後欲改葬, 亡失墳墓, 推尋弗獲. 號哭之聲, 晝夜不止, 叫訴神祇. 忽於悉達足下地陷, 得父銘記, 因遷葬曾祖已下三世九喪. 傾盡資業, 不假於人, 哀感毀悴, 有過初喪. 有司奏聞, 標閭復役, 以彰孝義.

時有齊州人崔承宗, 其父於宋世仕漢中, 母喪因殯彼. 後青、徐歸魏, 遂為隔絕. 承宗性至孝, 萬裏投險, 偷路負喪還京師. 黃門侍郎孫惠蔚聞之, 曰：「吾於斯人, 見廉範之情矣.」於是弔贈盡禮, 如舊相識.

王續生, 滎陽京縣人也. 遭繼母憂, 居喪, 杖而後起. 及終禮制, 鬢髮盡落. 有司奏聞, 宣武詔標旌門閭, 甄其徭役.

李顯達, 潁川陽翟人也. 父喪, 水漿不入口七日, 鬢髮墮落, 形體枯悴. 六年廬於墓側, 哭不絕聲, 殆於滅性. 州牧高陽王雍以狀奏, 靈太後詔表其門閭.

倉跋, 滎陽京縣人也. 喪母, 水漿不入口五日, 吐血數升, 居憂毀瘠, 見稱州裏. 有司奏聞, 孝武帝詔標門閭.

張昇, 滎陽京縣人也. 喪父, 飲水絕鹽, 哀毀過度, 形骸枯悴, 骨立而已, 髮落殆盡. 聲聞鄉裏, 盜賊不侵其閭. 州表以聞, 標其門閭.

王崇字乾邕, 陽夏雍丘人也. 兄弟並以孝稱, 身勤稼穡, 以養二親. 仕梁州鎮南府主簿. 母亡, 杖而後起, 鬢髮墮落. 未及葬, 權殯宅西. 崇廬於殯所, 晝夜哭泣, 鳩鴿群至. 有一小鳥, 素質黑眸, 形大於雀, 棲於崇廬, 朝夕不去. 母喪闋, 復丁父憂, 哀毀過禮. 是年夏, 風雹, 所經處, 禽獸暴死, 草木摧折. 至崇田畔, 風雹便止, 禾麥十頃, 竟無損落. 及過崇地, 風雹如初. 鹹稱至行所感. 崇雖除服, 仍居墓側. 於其室前, 生草一根, 莖葉甚茂, 人莫能識. 至冬中, 復有鳥巢崇屋, [四]乳養三子, 毛羽成長, 馴而不驚. 守令聞之, 親自臨視. 州以聞奏, 標其門閭.

郭文恭, 太原平遙人也. 仕為太平縣令. 年踰七十, 父母喪亡. 文恭孝慕罔極, 乃居祖父墓次, 晨夕拜跪. 跣足負土, 培祖父二墓, 寒暑竭力, 積年不已. 見者莫不哀歎. 尚書聞奏, 標其門閭.

荊可, 河東猗氏人也. 性質樸, 容止有異於人. 能苦身勤力, 供養其母, 隨時甘旨, 終無匱乏. 母喪, 水漿不入口三日, 悲號擗踴, 絕而後蘇者數四. 葬母之後, 遂廬於墓側, 晝夜悲哭, 負土成墳, 蓬髮不櫛, 菜食飲水而已. 然可家舊墓, 塋域極大, 榛蕪至深, 去家十餘裏. 而可獨宿其中, 與禽獸雜處, 哀感遠近, 邑裏稱之. 大統中, 可鄉人以可孝行足以勸勵風俗, 乃上言焉. 周文令州縣表異之. 及服終之後, 猶若居喪.

大塚宰、晉公護聞可孝行, 特引見焉. 與可言論, 時有會於護意. 而護亦至孝, 其母閻氏, 沒於敵境, 不測存亡. 每見可, 自傷久乖膝下, 而重可至性. 可卒後, 護猶思其純孝, 收可妻子於京城, 恒給其衣食.

秦族, 上郡洛川人也. 祖白、父雚, 並有至性, 聞於閭裏. 魏太和中, 板白潁州刺史. 大統中, 板雚鄜城郡守.

族性至孝, 事親竭力. 及父喪, 哀毀過禮, 每一慟哭, 酸感行路. 既以母在, 恒抑割哀情, 以慰其母意. 四時珍羞, 未嘗匱乏. 與弟榮先, 復相友愛, 閨門之中, 怡怡如也. 尋而其母又沒, 哭泣無時, 唯飲水食菜而已. 終喪之後, 猶蔬食, 不入房室二十許年. 鄉裏鹹歎異之. 其邑人王元達等七十餘人上其狀, 有詔表其門閭.

榮先亦至孝, 遭父喪, 哀慕不已, 遂以毀卒. 邑裏化其孝行. 周文嘉之, 乃下詔褒美其行, [五]贈滄州刺史, 以旌厥異.

皇甫遐字永賢, 河東汾陰人也. 累世寒微, 而鄉裏稱其和睦.

遐性純至, 少喪父, 事母以孝聞. 後遭母喪, 乃廬於墓側, 負土為墳. 復於墓南作一禪窟, 陰雨則穿窟, 晴霽則營墓. 曉夕勤力, 未嘗暫停. 積以歲年, 墳高數丈, 周迴五十餘步, 禪窟重臺兩匝, 總成十有二室, 中間行道, 可容百人. 遐食粥枕塊, 櫛風沐雨, 形容枯悴, 家人不識. 當其營墓之初, 乃有鴟烏各一, 徘徊悲鳴, 不離墓側, 若助遐者, 經月餘日乃去. 遠近聞其至孝, 競以米麵遺之, 遐皆受而不食, 悉以營佛齋焉. 郡縣表上其狀, 有詔旌異之.

張元字孝始, 河北芮城人也. 祖成, 假平陽郡守. 父延雋, 仕州郡, 累為功曹主簿. 並以純至為鄉裏所推.

元性謙謹, 有孝行, 微涉經史, 然精釋典. 年六歲, 其祖以其夏中熱, 欲將元就井浴. 元固不肯從. 謂其貪戲, 乃以杖擊其頭曰：「

汝何為不肯浴？」元對曰：「衣以蓋形, 為覆其褻. 元不能褻露其體於白日之下.」祖異而捨之.

南鄰有二杏樹, 杏熟多落元園中. 諸小兒競取而食之. 元所得者, 送還其主. 村陌有狗子為人所棄者, 元即收而養之. 其叔父怒曰：「何用此為！」將欲更棄之. 元對曰：「有生之類, 莫不重其性命. 若天生天殺, 自然之理. 今為人所棄而死, 非其道也. 若見而不收養, 無仁心也. 是以收而養之.」叔父感其言, 遂許焉. 未幾, 乃有狗母銜一死兔置元前而去.

及元年十六, 其祖喪明三年. 元恒憂泣, 晝夜讀佛經, 禮拜以祈福祐. 後讀藥師經, 見「盲者得視」之言. 遂請七僧, 然七燈, 七日七夜轉藥師經行道. 每言：「天人師乎！元為孫不孝, 使祖喪明. 今以燈光普施法界, 願祖目見明, 元求代闇.」如此經七日, 其夜夢見一老翁, 以金鎞療其祖目, 於夢中喜躍, 遂即驚覺. 乃遍告家人. 三日, 祖目果明.

其後, 祖臥疾再周, 元恒隨祖所食多少, 衣冠不解, 旦夕扶侍. 及祖沒, 號踴絕而後蘇. 隨其父, 水漿不入口三日. 鄉裏鹹歎異之. 縣博士楊軌等二百餘人上其狀, 有詔表其門閭.

王頒字景彥, 太原祁人也. 父僧辯, 南史有傳.

頒少俶儻, 有文武幹局. 僧辯平侯景, 留頒荊州. 遇梁元帝為周師所陷, 頒因入關. 聞其父為陳武帝所殺, 號慟而絕, 食頃乃蘇, 哭不絕聲, 毀瘠骨立. 至服闋, 常布衣蔬食, 藉□而臥. 周明帝嘉之, 召授左侍上士. 累遷漢中太守, 尋拜儀同三司.

隋開皇初, 以平蠻功, 加開府, 封蛇丘縣公. 獻取陳之策, 上覽而異之, 召見, 言畢歔欷, 上為之改容. 及大舉伐陳, 頒自請行. 率兵數百人, 從韓擒虎先鋒夜濟, 力戰被傷. 恐不堪復鬥, 悲感嗚咽. 夜中睡, 夢有人授藥, 比寤而瘡不痛. 時人以為孝感.

及陳滅, 頒密召父在時士卒, 得千餘人, 對之涕泣. 其間壯士或問曰：「郎君讎恥已雪, 而悲哀不止者, 將不為霸先早死, 不得手刃之邪？請發其丘隴, 斲櫬焚骨, 亦可申孝心矣.」頒頓顙陳謝, 額盡流血, 答曰：「其為墳塋甚大, 恐一宵發掘, 不及其屍, 更至明朝, 事乃彰露.」諸人請具鍬鍤. 於是夜發其陵, 剖棺, 見陳武帝鬚皆不落, 其本皆出自骨中. 頒遂焚骨取灰, 投水飲之. 既而自縛歸罪. 晉王表其狀. 文帝曰：「朕以義平陳. 王頒所為, 亦孝義之道, 何忍罪之？」舍而不問. 有司錄其戰功, 將加柱國, 賜物五千段. 頒固辭曰：「臣緣國威靈, 得雪怨恥, 本心徇私, 非是為國. 所加官賞, 終不敢當.」帝從之.

拜代州刺史, 甚有惠政. 卒於齊州刺史.

弟頍, 字景文. 年數歲而江陵亡, 同諸兄入關. 少好遊俠, 年二十, 尚不知書, 為其兄顒所責怒. 於是感激, 始讀孝經、論語, 晝夜不倦, 遂讀左傳、禮、易、詩、書, 乃歎曰：「書無不可讀者.」勤學累載, 遂遍通五經, 究其旨趣, 大為儒者所稱. 解綴文, 善談話. 年三十, 周武帝引為露門學士, 每有議決, 多頍所為. 性識甄明, 精力不倦, 好讀諸子, 遍記異書, 以博物稱. 又曉兵法, 益有從橫之志, 每歎不逢時, 常以將相自許.

開皇五年, 授著作佐郎, 尋令於國子講授. 會帝親臨釋奠. 國子祭酒元善講孝經, 頍與相論難, 詞義鋒起, 善往往見屈. 帝大奇之, 超授國子博士. 後坐事解職, 配防嶺南.

數載, 授漢王諒府諮議參軍, 王甚禮之. 時諒見房陵及秦、蜀二王相次廢黜, 潛有異志. 頍陰勸諒繕甲兵. 及文帝崩, 諒遂舉兵反, 多頍之計也. 頍後數進奇策, 諒不能用. 楊素至蒿澤, 將戰. 頍謂其子曰：「氣候殊不佳, 兵必敗. 汝可隨從我.」既而兵敗, 頍將歸突厥. 至山中, 徑路斷絕, 知必不免. 謂其子曰：「吾之計謀, 不減楊素, 但為言不見從, 遂至於此. 不能坐受禽執, 以成豎子之名也. 吾死後, 汝慎勿過親故！」於是自殺, 瘞之石窟中. 其子數日不得食, 遂過其故人, 竟為所禽. 楊素求頍屍得之, 斬首, 梟於太原.

所撰五經大義三十卷, 有集二十卷, 並因兵亂, 無復存焉.

楊慶字伯悅, 河間人也. 祖玄、父剛, 並以至孝知名.

慶美容止, 性辯慧. 年十六, 齊國子博士徐遵明見而異之. [六]及長, 頗涉書記. 年二十五, 郡察孝廉, 以侍養不赴. 母有疾, 不解襟帶者七旬. 及居母憂, 哀毀骨立, 負土成墳. 齊文宣表其門閭, 賜帛及綿粟各有差. 隋文帝受禪, 屢加褒賞, 擢授儀同三司, 板平陽太守. 卒於家.

田翼, 不知何許人也. 養母以孝聞. 其後母臥疾歲餘, 翼親易燥濕, 母食則食, 母不食則不食. 隋開皇中, 母患暴痢. 翼謂中毒藥, 遂親嘗穢惡. 母終, 翼一慟而絕. 妻亦不勝哀而死. 鄉人厚共葬之.

紐因字孝政, 河東安邑人也. 性至孝. 周武成中, 父母喪, 廬於墓側, 負土成墳. 廬前生麻一株, 高丈許, 圍之合拱, 枝葉鬱茂, 各夏恒青. 有鳥棲上, 因舉聲哭, 鳥即悲鳴. 時人異之. 周武帝表其閭, 擢授甘棠令. 隋開皇初卒.

子士雄, 少質直孝友. 喪父, 復廬於墓側, 負土成墳. 其庭前有一槐樹, 先甚鬱茂, 及士雄居喪, 樹遂枯死. 服闋還宅, 死槐復榮. 隋文帝聞之, 歎其父子至孝, 下詔褒揚, 號其居為累德裏.

劉仕雋, 彭城人也. 性至孝. 丁母喪, 絕而復蘇者數矣, 勺飲不入口者七日. 廬於墓側, 負土成墳, 列植松柏, 虎狼馴擾, 為之取食. 隋文帝受禪, 表其門閭.

翟普林, 楚丘人也. 事親以孝聞. 州郡辟皆不就, 躬耕色養. 鄉閭謂為楚丘先生. 後父母疾, 親易燥濕, 不解衣者七旬. 大業初, 父母俱終, 哀毀殆將滅性. 廬於墓側, 負土成墳. 盛冬不衣繒絮, 唯著單縗而已. 家有烏犬, 隨其在墓, 若普林哀臨, 犬亦悲號, 見者嗟異. 有二鵲巢其廬前柏樹, 入廬馴狎, 無所驚懼. 司隸巡察, 奏其孝感, 擢授孝陽令.

華秋, 汲郡臨河人也. 幼喪父, 事母以孝聞. 家貧, 傭賃為養. 其母患疾, 秋容貌毀悴, 鬢鬚盡改. 母終, 遂絕櫛沐, 髮盡禿落. 廬於墓側, 負土成墳. 有人欲助之者, 秋輒拜而止之. 隋大業初, 調狐皮, 郡縣大獵. 有一兔, 逐之, 奔入秋廬中, 匿秋膝下. 獵人至廬所, 異而免之. 自爾, 此兔常宿廬中, 馴其左右. 郡縣嘉其孝感, 具以狀聞. 降使勞問, 而表其門閭. 後群盜起, 常往來廬之左右, 鹹相誡曰：「勿犯孝子鄉.」賴秋全者甚眾.

徐孝肅, 汲郡人也. 宗族數十家, 多以豪侈相尚, 唯孝肅儉約. 事親以孝聞. 雖在幼小, 宗黨間每有爭訟, 皆至孝肅所平論, 短者無不引咎而退. 孝肅早孤, 不識父. 及長, 問其母父狀, 因畫工圖其形, 構廟置之而定省焉, 朔望享祭. 養母至孝, 數十年家人未見其忿恚色. 母老疾, 孝肅親易燥濕, 憂悴數年, 見者莫不悲悼. 母終, 孝肅茹蔬飲水, 盛冬單縗, 毀瘠骨立. 祖父母、父母墓, 皆負土成墳. 廬於墓所四十餘載, 被髮徒跣, 遂以終身.

其弟德備終, 子處默, 又廬於墓側. 弈世稱孝焉.

論曰：塞天地而橫四海者, 唯孝而已矣. 然則孝始愛敬之方, 終極哀思之道, 厥亦多緒, 其心一焉. 若上智稟自然之質, 中庸有企及之義, 及其成名, 其美一也. 長孫慮等或出公卿之緒, 藉禮教之資；或出茆簷之下, 非獎勸所得. 並因心乘理, 不踰禮教, 感通所致, 貫之神明. 乃有負土成墳, 致毀滅性, 雖乖先王之典制, 亦觀過而知仁矣. 校勘記

[一]　馬跡千駟　隋書卷七二孝義傳「跡」作「踰」, 是.

[二]　今趙琰李棠柳檜杜叔毗陸彥師李德饒入別傳及其家傳　按隋書孝義傳之郭世雋、郎方貴二人, 本書與李棠、杜叔毗並入節義傳, 不在此卷, 疑陸彥師下脫二人姓名.

[三]　出為鄯善鎮將　諸本「鄯善」作「無善」, 通志卷一六七作「善無」. 按墓誌集釋乞伏寶墓誌圖版二八四作「鄯善」. 善無見魏書地形志上恒州, 是郡不是鎮, 今從墓誌改.

[四]　復有鳥巢崇屋　魏書卷八六及通志「鳥」作「烏」. 按古人稱烏為孝鳥, 這是標榜王崇之孝, 疑作「烏」是.

[五]　周文嘉之乃下詔褒美其行　周書卷四六秦族傳「周文」作「世宗」. 按宇文泰未嘗稱帝, 不得稱「下詔」. 周書作「世宗」, 指周明帝, 疑是.

[六]　齊國子博士徐遵明見而異之　按本書卷八一徐遵明傳, 遵明死於元顥入洛之際, 事在魏孝莊帝時, 不及齊世. 又終身私門講授, 未嘗官國子博士. 此疑誤.

北史卷八十五 列傳第七十三

節義

於什門　段進　石文德　汲固　王玄威　婁提　劉渴侯　朱長生　馬八龍　門文愛　晁清　劉侯仁　石祖興　邵洪哲　王榮世　胡小彪　孫道登　李幾　張安祖　王閭　郭琰　遝龍超　乙速孤佛保　李棠　杜叔毗　劉弘　遊元　張須陀　楊善會　盧楚　劉子翊　堯君素　陳孝意　張季珣　杜松贇　郭世雋　郎方貴

易稱：「立人之道, 曰仁與義.」蓋士之成名, 在斯二者. 故古人以天下為大, 方身則輕；生為重矣, 比義則輕. 然則死有重於太山, 貴其理全也；生有輕於鴻毛, 重其義全也. 故生無再得, 死不可追, 而仁道不遠, 則殺身以徇；義重於生, 則捐軀而踐. 龍逢殞命於夏癸, 比幹竭節於商辛, 申蒯斷臂於齊莊, 弘演納肝於衛懿, 漢之紀信、欒布, 晉之向雄、嵇紹, 並不憚於危亡, 以蹈忠貞之節. 雖功未存於社稷, 力無救於顛墜, 然視彼苟免之徒, 貫三光而洞九泉矣. 凡在立名之士, 莫不庶幾焉. 然至臨難忘身, 見危授命, 雖斯文不墜, 而行之蓋寡. 固知士之所重, 信在茲乎. 非夫內懷鐵石之心, 外負陵霜之節, 孰能行之若命, 赴蹈如歸者乎！自魏訖隋, 年餘二百, 若迺歲寒見松柏, 疾風知勁草, 千載之後, 懍懍猶生. 豈獨聞彼伯夷, 懦夫立志, 亦冀將來君子, 有所庶幾.

魏書序於什門、段進、石文德、汲固、王玄威、婁提、劉渴侯、朱長生、馬八龍、門文愛、晁清、劉侯仁、石祖興、邵洪哲、王榮世、胡小彪、孫道登、李幾、張安祖、王閭以為節義傳, 今又檢得郭琰、遝龍超、乙速孤佛保, 及周書孝節傳李棠、杜叔毗附之. 又案齊書不立此篇, 而隋書序劉弘、皇甫誕、[一]遊元、馮慈明、張須陀、楊善會、獨孤盛、元文都、盧楚、劉子翊、堯君素為誠節傳. 今皇甫誕、馮慈明、獨孤盛、元文都各附其家傳, [二]其餘並附此篇, 又檢取隋書孝義傳郎方貴、郭世雋亦附之, 以備節義傳雲.

於什門, 代人也. 魏明元時為謁者, 使喻馮跋. 及至和龍, 住外不入, 使謂跋曰：「大魏皇帝有詔, 須馮主出受, 然後敢入.」跋使人牽逼令入. 見跋不拜, 跋令人按其項. 什門曰：「馮主拜受詔, 吾自以賓主致敬, 何須苦見逼也？」與跋往復, 聲氣厲然, 初不撓屈. 既而跋止什門. 什門於群眾中回身背跋, 披□後襠以辱之. 既而拘留, 隨身衣裳, 敗壞略盡, 蟣虱被體. 跋遺以衣服, 拒而不受. 歷二十四年.

後馮弘上表稱臣, 乃送什門歸. 拜書侍禦史. 太武下詔褒美, 比之蘇武, 賜羊千口、帛千匹, 進為上大夫, 策告宗廟, 班示天下.

段進, 不知何許人也. 太武初, 為白道守將. 蠕蠕大檀入塞, 圍之, 力屈被執. 進抗聲大罵, 遂為賊殺. 帝湣之, 追贈安北將軍, 賜爵顯美侯, 諡曰莊.

石文德, 中山蒲陰人也. 有行義. 真君初, 縣令黃宣在任喪亡. 宣單貧, 無期親. 文德祖父苗以家財殯葬, 持服三年. 奉養宣妻二十餘載, 及亡, 又衰絰斂祔, 率禮無闕. 自苗逮文德, 刺史守令卒官者, 制服送之. 五世同居, 閨門雍睦.

又梁州上言, 天水白石縣人趙令安、孟蘭強等四世同居, 行著州裏. 詔並標牓門閭.

汲固, 東郡梁城人也. 為兗州從事. 刺史李式坐事被收, [三]吏人皆送至河上. 時式子憲生始滿月. 式大言於眾曰：「程嬰、杵臼何如人也？」固曰：「今古豈殊！」遂便潛還不顧, 徑來入城, 於式婦閨抱憲歸藏. 及捕者收憲, 屬有一婢產男, 母以婢兒授之. 事尋泄, 固乃攜憲逃遁, 遇赦始歸. 憲即為固長育, 至十餘歲, 恒呼固夫婦為郎婆. 後高祐為兗州刺史, 嘉固節義, 以為主簿.

王玄威, 恒農北陝人也. 獻文崩, 玄威立草廬於州城門外, 衰裳蔬粥, 哭踴無時. 刺史苟頹以事表聞. 詔令問狀, 雲：「先帝澤被蒼生, 玄威不勝悲慕, 戀心如此, 不知禮式.」詔問玄威, 欲有所訴, 聽為表列. 玄威雲：「聞諱悲號, 竊謂臣子同例, 無所求謁.」及至百日, 乃自竭家財, 設四百人齋會. 忌日, 又設百僧供. 至大除日, 詔送白紬□褶一具與玄威釋服, 下州令表異焉.

婁提, 代人也. 獻文時, 為內三郎. 獻文暴崩, 提謂人曰：「聖主昇遐, 安用活為！」遂引佩刀自刺, 幾死. 文明太後詔賜帛二百匹.

時有敕勒部人蛭拔寅, 兄地於坐盜食官馬, 依制命死. 拔寅自誣己殺, 兄又雲實非弟殺. 兄弟爭死, 辭不能定. 孝文詔原之.

劉渴侯, 不知何許人也. 稟性剛烈. 太和中, 為徐州後軍, 以力死戰, 眾寡不敵, 遂禽. 瞋目大罵, 終不降屈, 為賊所殺. 孝文贈立忠將軍、平州刺史、上庸侯, 賜絹千匹、穀千斛.

有嚴季者亦為軍校尉, 與渴侯同殿, 勢窮被執, 終不降屈. 後得逃還, 除立節將軍, 賜爵五等男.

朱長生、[四]於提者, 並代人也. 孝文時, 長生為員外散騎常侍, 與提俱使高車. 既至, 高車王阿伏至羅責長生等拜, 長生拒之. 阿伏至羅乃不以禮待. 長生以金銀寶器奉之, 至羅既受獻, 長生曰：「為臣內附, 宜盡臣禮, 何得口雲再拜, 而實不拜.」呼出帳, 命眾中拜. 阿伏至羅慚其臣下, 大怒曰：「帳中何不教我拜, 而辱我於大眾？」奪長生等獻物, 內之叢石, 兵脅之曰：「為我臣則活, 不降則殺汝！」長生與於提瞋目厲聲責之曰：「我為鬼, 不為汝臣！」阿伏至羅大怒, 絕其飲食. 從者三十人皆求阿伏至羅, 乃給以肉酪. 長生與提又不從, 乃各分徙之. 三歲乃放還. 孝文以長生等守節, 遠同蘇武, 拜長生河內太守, 提隴西太守, 並賜爵五等男, 從者皆為令長.

馬八龍, 武邑武強人也. 輕財重義. 友人武遂縣尹靈哲在軍喪亡, 八龍聞即奔赴, 負屍而歸, 以家財殯葬, 為制緦麻, 撫其孤遺, 恩如所生. 州郡表列, 詔表門閭.

門文愛, 汲郡山陽人也. 早孤, 供養伯父母以孝謹聞. 伯父亡, 服未終, 伯母又亡. 文愛居喪持服六年, 哀毀骨立. 鄉人魏仲賢等相與標其孝義.

晁清, 遼東人也. 祖暉, 濟州刺史、潁川公. 清襲祖爵, 例降為伯. 為梁城戍將, 梁師攻圍, 糧盡城陷. 清抗節不屈, 為賊所殺. 宣武褒美, 贈樂陵太守, 諡曰忠. 子榮賓襲.

劉侯仁, 豫州人也. 城人白早生殺刺史司馬悅, 據城南叛. 悅息朏, 走投侯仁. 賊雖重加購募, 又嚴其捶撻, 侯仁終無漏泄. 朏遂免禍. 事寧, 有司奏其操行, 請免府籍, 敘一小縣. 詔可.

石祖興, 常山九門人也. 太守田文彪、縣令和真等喪亡, 祖興自出家絹二百餘匹, 營護喪事. 州郡表列. 孝文嘉之, 賜爵二級為上造. 後拜寧陵令, 卒. 吏部尚書李韶奏其節義, 請加賜諡, 以獎來者. 靈太後令如所奏. 有司諡曰恭.

邵洪哲, 上穀沮陽人也. 縣令範道榮先自朐城歸款, 以除縣令. 道榮鄉人徐孔明妄經公府, 訟道榮非勳, 道榮坐除名. 羇旅孤貧, 不能自理. 洪哲不勝義憤, 遂代道榮詣京師, 明申曲直, 經歷寒暑, 不憚劬勞. 道榮卒得復雪.

又北鎮反亂, 道榮孤單, 無所歸附. 洪哲兄伯川復率鄉人來相迎接, 送達幽州. 道榮感其誠節, 訴省申聞. 詔下州郡, 標其裏閭.

王榮世, 陽平館陶人也. 為三城戍主、方城縣子. 梁師攻圍, 力窮, 知不可全, 乃先焚府庫, 後殺妻妾. 及賊陷城, 與戍副鄧元興等俱以不屈被害. 明帝下詔, 褒美忠節, 進榮世爵為伯, 贈齊州刺史；元興開國子, 贈洛州刺史.

胡小彪, [五]河南河陰人也. 少有武氣. 正光末, 為統軍於晉壽. 孝昌中, 梁將樊文熾等寇邊. 益州刺史邴虯遣長史和安固守小劍, 文熾圍之. 虯命小彪與統軍崔珍寶同往防拒. 文熾掩襲小彪、珍寶並禽之. 文熾攻小劍未陷, 乃將珍寶至城下, 使謂和安曰：「南軍強盛, 北救不來, 豈若歸款, 取其富貴？」和安命射之, 乃退. 復逼小彪與和安交言. 小彪乃慷慨謂安曰：「我柵不防, 為賊所虜. 觀其兵士, 勢不足言, 努力堅守, 魏行臺、傅梁州遣將已至.」[六]賊以刀毆擊, 言不得終, 遂害之. 三軍無不歎其壯節, 哀其死亡. 賊尋奔敗, 禽其次將蕭世澄、陳文緒等一十一人. 行臺魏子建壯其氣概, 啟以世澄購其屍柩, 乃獲骸骨歸葬之.

孫道登, 彭城呂縣人也. 永安初, 為梁將韋休等所虜. 面縛臨刃, 巡遠村塢, 令其招降鄉曲. 道登厲聲唱呼：「但當努力, 賊無所能！」賊遂屠戮之.

又荊州被圍, 行臺宗靈恩遣使宗女等四人入城曉喻, 為賊將所獲. 執女等巡城, 令其改辭. 女等大言：「天軍垂至, 堅守莫降.」賊忿, 各刳其腹, 然後斬首. 二州表其節義. 道登等並賜五品郡、五等子爵, 聽子弟承襲, 遣使詣所在弔祭.

李幾, 博陵安平人也. 七世共居同財. 家有二十二房, 一百九十八口, 長幼濟濟, 風禮著聞. 至於作役, 卑幼競集. 鄉裏嗟美, 標其門閭.

張安祖, 河陽人也. 襲世爵山北侯. 時有元承貴, 曾為河陽令, 家貧, 且赴尚書求選, 逢天寒甚, 遂凍死路側. 一子年幼, 停屍門巷, 棺殮無託. 安祖悲哭盡禮, 買木為棺, 手自營作, 殮殯周給. 朝野嘉歎. 尚書聞奏, 標其門閭.

王閭, 北海密人也. 數世同居, 有百口. 又太山劉業興, 四世同居, 魯郡蓋俊, 六世同居, 並共財產, 家門雍睦. 鄉裏敬異. 有司申奏, 皆標門閭.

郭琰字神寶, 京槃人也. 少喪父, 事母以孝聞. 孝武帝之居藩邸, 琰以通俠被知. 及即位, 封新豐縣公, 除洛州刺史. 孝武西入, 改封馮翊郡公, 授行臺尚書、潼關大都督. 大統中, 齊神武遣大都督竇泰襲恒農. 時琰為行臺, 眾少戰敗, 乃奔洛州. 至刺史泉仚城守力窮, 城將陷, 乃仰天哭曰：「天乎！天乎！何由縱此長蛇, 而不助順也？」言發涕流, 不能自止. 兵士見之, 鹹自厲憤. 竟為東魏將高敖曹所禽. 復謂敖曹曰：「天子之臣, 乃為賊所執.」敖曹素聞其名, 義不殺之, 送於並州. 見齊神武, 言色不屈, 見害.

遝龍超, 晉壽人也. 性尚義俠, 少為鄉裏所重. 永熙中, 梁將樊文熾來寇益州, 刺史傅和孤城固守. 龍超每出戰, 輒破之. 時攻圍既久, 糧矢方盡, 刺史遣龍超夜出, 請援於漢中, 遂為文熾所得. 許以封爵, 使告城中曰：「外無援軍, 宜早降.」乃置龍超於攻樓上. 龍超乃告刺史曰：「援軍數萬, 近在大寒.」文熾大怒, 火炙殺之, 至死, 辭氣不撓. 大統二年, 詔贈龍驤將軍、巴州刺史.

乙速孤佛保, 北秀容胡酋也. 少驍武, 善射. 孝武帝時, 為直閤將軍. 從入關, 封蒲子縣公, 並賜弓矢. 大統初, 梁將蘭欽來寇, 遂陷漢中. 佛保時為都督, 統兵力戰. 知將敗, 乃先城未陷, 仰天大哭曰：「此馬吾常所乘, 此弓矢天恩賜我, 豈可令賊得吾弓馬乎！」遂斬馬及弓, 自刎而死. 三軍莫不壯之. 黃門郎趙僧慶時使漢中, 聞, 乃收運其屍致長安. 天子歎感, 詔著作錄之.

李棠字長卿, 勃海蓨人也. 祖伯貴, 魏宣武時, 官至魯郡守. 有孝行, 居父喪, 哀戚過禮, 遂以毀卒. 宣武嘉之, 贈勃海相. 父元冑, 員外散騎侍郎.

棠幼孤, 好學, 有志操. 高仲密為北豫州刺史, 請棠為掾. 仲密將圖西附. 時東魏又遣鎮城奚壽興典兵事. 仲密遂與棠謀殺壽興, 率其眾據城, 遣棠詣關中歸款. 周文嘉之, 封廣宗縣公, 位給事黃門侍郎, 加車騎大將軍、儀同三司、散騎常侍.

從魏安公尉遲迥伐蜀, 棠乃應募喻之. 既入成都, 蕭撝問迥軍中委曲, 棠不對. 撝乃苦辱之. 棠曰：「我王者忠臣, 有死而已, 義不為爾移志也.」遂害之. 子敞嗣.

杜叔毗字子弼, 其先京兆杜陵人也, 徙居襄陽. 父漸, 梁邊城太守.

叔毗早歲而孤, 事母以孝聞. 仕梁, 為宜豐侯蕭脩府中直兵參軍. 周文令大將軍達奚武圍脩於南鄭, 脩令叔毗詣闕請和. 周文見而禮之. 使未及還, 而脩中直兵曹策、參軍劉曉謀以城降武. 時叔毗兄君錫為脩中記室參軍, 從子映錄事參軍, 映弟晰中直兵參軍, 各領部曲. 策等忌之, 懼不同己, 遂誣以謀叛, 擅加害焉. 脩尋討策等禽之. [七]城降. 策至長安, 叔毗朝夕號泣, 具申冤狀. 朝議以事在歸附之前, 不可追罪. 叔毗志在復讎, 然恐坐及其母. 母曰：「汝兄橫罹禍酷, 痛切骨髓. 若曹策朝死, 吾以夕歿, 亦所甘心. 汝何疑焉？」叔毗拜受母言, 後遂白日手刃策於京城, 斷首刳腹, 解其支體, 然後面縛請就戮焉. 周文嘉其志氣, 特命舍之. 遭母憂, 哀毀骨立, 殆不勝喪. 服闋, 晉公護辟為中外府樂曹參軍. 累遷陝州刺史. [八]

後從衛國公直南討, 軍敗, 為陳人所禽. 陳人將降之, 叔毗辭色不撓, 遂被害. 子廉卿.

劉弘字仲遠, 彭城叢亭裏人也. 少好學, 有羈檢, 重節概. 仕齊, 位西楚州刺史. 齊亡, 周武帝以為本郡太守. 及隋文帝平陳, 以行軍長史從總管吐萬緒度江, 加上儀同, 封濩澤縣公, 拜泉州刺史. 會高智慧亂, 以兵攻州. 弘城守, 糧盡, 煮犀甲腰帶及剝樹皮食之, 一無離叛. 賊欲降之, 弘抗節彌厲. 城陷, 為賊所害. 文帝聞而嘉歎者久之, 賜物二千段. 子長信, 襲其官爵.

遊元字楚客, 廣平任城人也. 父寶藏, 位至郡守.

元少聰敏. 仕周, 歷壽春令、譙州司馬, 俱有能名. 開皇中, 為殿內侍禦史. 煬帝嗣位, 遷尚書度支郎. 遼東之役, 領左驍衛長史, 為蓋牟道監軍, 拜朝請大夫, 兼書侍禦史. 宇文述等九軍敗績, 帝令元主其獄. 述時貴倖, 勢傾朝廷, 遣家僮造元, 有所請屬, 元不之見. 他日, 案述逾急, 仍以屬請狀劾之. 帝嘉其公正, 賜朝服一襲.

後奉使黎陽督運. 楊玄感作逆, 告以情. 元引正義責之, 遂見困, 竟不屈節, 見害. 帝甚嘉之, 贈銀青光祿大夫, 拜其子仁宗為正議大夫、弋陽郡通守.

張須陀, 弘農閿鄉人也. 性剛烈, 有勇略. 弱冠從史萬歲討西爨, 以功授儀同. 後從楊素擊平漢王諒, 加開府. 大業中, 為齊郡贊務. 會興遼東之役, 歲饑, 須陀將開倉賑給. 官屬鹹曰：「須待詔敕.」須陀曰：「如待報至, 當委溝壑. 吾若以此獲罪, 死無所恨.」先開倉而後狀. 帝嘉而不責.

天下既承平日久, 多不習兵. 須陀獨勇決善戰, 又長撫馭, 得士卒心, 號為名將. 時賊帥王薄北連豆子□賊孫宣雅、石祗闍、郝孝德等, 眾十餘萬, 攻章丘. 須陀大破之, 露布以聞. 帝大悅, 優詔褒揚, 令使者圖畫其形容奏之. 其年, 賊裴長才、石子河等奄至城下, 須陀與戰, 長才敗走. 後數旬, 賊帥秦君弘、郭方預等圍北海, 須陀倍道而進, 大敗之. 司隸刺史裴操之上狀, 帝遣使勞問之.

十年, 賊左孝友屯蹲狗山, 須陀列八營以逼之. 孝友窘迫, 面縛來降. 其黨解象、王良、鄭大彪、李脘等眾各萬計, 須陀悉平之, 威振東夏. 以功遷齊郡通守, 領河南道十二郡黜陟討捕大使. 俄而賊盧明月眾十餘萬將寇河北, 次祝阿. 須陀邀擊, 殺數千人. 賊呂明星、師仁泰、霍小漢等眾各萬餘, 擾濟北, 須陀擊走之. 尋將兵拒東郡賊翟讓, 前後三十餘戰, 每破走之. 轉滎陽通守.

時李密說讓取洛口倉, 遂逼滎陽. 須陀拒之, 讓懼而退, 須陀乘之. 密先伏數千人邀擊之, 須陀敗, 被圍, 潰圍輒出, [九]左右不能盡出, 復入救之, 往來數四, 眾皆敗. 乃仰天歎曰：[一０]「兵敗如此, 何面見天子乎！」乃下馬戰死. 其所部兵晝夜號哭, 數日不止. 帝令其子元備總父兵. 元備時在齊郡, 遇賊, 竟不果行.

楊善會字敬仁, 弘農華陰人也. 父初, 位毗陵太守.

善會大業中為鄃令, 以清正聞. 俄而百姓聚起為盜, 善會討之, 往皆剋捷. 後賊帥張金稱屯於縣界, 善會每挫其鋒. 煬帝遣將軍段達討金稱, 善會進計於達, 達不能用, 軍竟敗. 後進止一以謀之, 乃大剋. 金稱復引勃海賊孫宣雅、高士達等破黎陽而還, [一一]善會邀破之. 擢拜朝請大夫, 清河郡丞.

於時山東郡縣, 陷沒相繼, 能抗賊者, 唯善會而已. 前後七百餘陣, 未嘗負敗. 會太僕楊義臣討金稱見敗, 取善會定策, 與金稱戰, 賊乃退走. 善會捕斬之, 傳首行在所. 帝賜以尚方甲□弓劍, 進拜清河通守. 復從楊義臣斬漳南賊帥高士達, 傳首江都宮. 帝下詔褒揚之.

後為竇建德所陷. 建德釋而禮之, 用為貝州刺史. 善會肆罵, 臨之以兵, 辭氣不撓, 乃害之. 清河士庶, 莫不傷痛.

盧楚, 涿郡範陽人也. 祖景祚, 魏司空掾.

楚少有才學, 性鯁急, 口吃, 言語澀難. 大業中, 為尚書左司郎. 當朝正色, 甚為公卿所憚. 及帝幸江都, 東都官僚多不奉法. 楚每存糾舉, 無所回避. 越王侗稱尊號, 以楚為內史令、左備身將軍、尚書左丞、右光祿大夫, 封涿郡公, 與元文都等同心戮力以輔侗.

及王世充作亂, 兵犯太陽門. 武衛將軍皇甫無逸斬關逃難, 呼楚同去. 楚曰：「僕與元公有約, 若社稷有難, 誓以俱死. 今捨去不義.」及世充入, 楚匿太官署, 執之. 世充奮袂令斬, 於是鋒刃交下, 支體糜碎.

劉子翊, 彭城叢亭裏人也. 父遍, 齊徐州司馬. 子翊少好學, 頗解屬文. 性剛謇, 有吏幹. 開皇中, 為秦州司法參軍. 因入考, 楊素奏為侍禦史.

時永寧縣令李公孝, 四歲喪母, 九歲外繼. 其後, 父更別娶後妻, 至是而亡. 河間劉炫以為無撫育之恩, 議不解任. 子翊駁之曰：

傳雲「繼母, 同母也.」[一二]當以配父之尊, 居母之位, 齊杖之制, 皆如親母. 又「為人後者為其父母期」, 服期者, [一三]自以本生, 非殊親之與繼也. 父雖自處傍尊之地, 於子之情, 猶須隆其本重. 是以令雲：「為人後者, 為其父母, 並解官申其心喪. [一四]父卒母嫁, 為父後者雖不服, 亦申心喪；其繼母嫁, 不解官.」此專據嫁者生文耳. 將知繼母在父之室, 則制同親母. 若謂非有撫育之恩, 同之行路, 何服之有乎？服既有之, 心喪焉可獨異？三省令旨, 其義甚明. 今言令許不解, 何其甚謬？且後人者為其父母期, 未有變隔以親繼, 親繼既等, [一五]故心喪不得有殊. 服問雲：「

母出, 則為繼母之黨服.」豈不以出母族絕, 推而遠之；繼母配父, 引而親之乎？子思曰：「為伋也妻, 是為白也母；不為伋也妻, 是不為白也母.」定知服以名重, 情以父親. 所以聖人敦之以孝慈, 弘之以名義. 是使子以名服, 同之親母；繼母以義報, 等之己生.

如謂繼母之來, 在子出之後, 制有淺深者. 考之經傳, 未見其文. 譬出後之人, 所後者初亡, 後之者始至, 此復可以無撫育之恩而不服重乎？[一六]昔長沙人王毖, 漢末為上計詣京師. 既而吳、魏隔絕, 毖在內國, 更娶, 生子昌. 毖死後, 為東平相, 始知吳之母亡. 便情繫居重, 不攝職事. 於時議者, 不以為非. 然則繼之與前, [一七]於情無別. 若要以撫育始生服制, 王昌復何足雲乎？又晉鎮南將軍羊祜無子, 取弟子伊為子. 祜薨, 伊不服重. 祜妻表聞, 伊辭曰：「伯生存養己, 伊不敢違. 然無父命, 故還本生.」尚書彭權議：「子之出養, 必由父命, 無命而出, 是為叛子.」於是下詔從之. 然則心服之制, 不得緣恩而生也.

論雲：「禮者稱情而立文, 杖義而設教.」還以此義, 諭彼之情. 稱情者如母之情, 杖義者為子之義, 分定然後能尊父順名, 崇禮篤敬. 苟以姆養之恩, 始成母子. 則恩由彼至, 服自己來, 則慈母如母, 何待父令？又雲：「繼母、慈母, 本實路人, 臨己養己, 同之骨血.」若如斯言, 子不由父, 縱有恩育, 得如母乎？其慈繼雖在三年之下, 而居齊期之上. 禮有倫例, 服以稱情. 繼母本以名服, 豈藉恩之厚薄也. 至於兄弟之子猶子也, 私昵之心實殊, 禮服之制無二. 彼言「以」輕「如」重, 因以不同；此謂如重之辭, 即同重法. 若使輕重不等, 何得為「如」？律雲「准枉法」者, 但准其罪, 「以枉法論」者, 即同真法. 律以弊刑, 禮以設教. 「准」者准擬之名, 「以」者即真之稱. 「如」「以」二字, 義用不殊, 禮、律兩文, 所防是一. 將此明彼, 足見其義. 取譬伐柯, 何遠之有.

論雲：「取子為後者, 將以供承祧廟, 奉養己身. 不得使宗子歸其故宅, 以子道事本父之後妻也.」然本父後妻, 因父而得母稱. 若如來旨, 本父亦可無心喪乎？何直父之後妻也.

論又雲：「禮言舊君, 其尊豈後君乎？已去其位, 非復純臣, 須言『舊』以殊之. 別有所重, 非復純孝, 故言『其』已見之, 目以『其父』之文, 是名異也.」此又非通論. 何以言之？「其」「舊」訓殊, 所用亦別. 「舊」者易新之稱, 「其」者因彼之辭, 安得以相類哉？至如禮雲：「其父析薪, 其子不克負荷.」傳雲：「衛雖小, 其君在焉.」若其父而有異, 其君復有異乎？斯不然矣.

今炫敢違禮乖令, 侮聖幹法, 使出後之子, 無情於本生, 名義之分, 有虧於風俗, 徇飾非於明世, [一八]強媒櫱於禮經, 雖欲揚己露才, 不覺言之傷理.

事奏, 竟從子翊之議.

歷新豐令、大理正, 並有能名. 擢授書侍禦史. 每朝廷疑議, 子翊為之辯析, 多出眾人意表. 從幸江都. [一九]屬天下大亂, 帝猶不悟. 子翊因侍切諫, 由是忤旨, 令子翊為丹陽留守.

尋遣於上江督運, 為賊吳棋子所虜. 子翊說之, 因以眾降. 復遣首領賊渡江, 遇煬帝被殺, 知而告之. 子翊弗信, 斬所言者. 賊又請以為主, 不從. 因執至臨川城下, 使告城中雲「帝崩」. 子翊乃易其言, 於是見害.

堯君素, 魏郡湯陰人也. 煬帝為晉王時, 君素為左右. 帝嗣位, 累遷鷹揚郎將. 大業末, 從驍衛大將軍屈突通拒義師於河東. 俄而通引兵南遁, 署君素領河東通守. 義師遣將呂紹宗、韋義節等攻之不克. [二０]及通軍敗, 至城下呼之. 君素見通, 歔欷流涕, 悲不自勝, 左右皆哽咽. 通亦泣下霑襟, 因說君素早降以取富貴. 君素以名義責之曰：「公縱不能遠慚主上, 公所乘馬, 即代王所賜也, 公何面目乘之哉！」通曰：「籲！君素！我力屈而來.」君素曰：「方今力猶未屈, 何用多言！」通慚而退.

時圍甚急, 行李斷絕. 君素乃為木鵝, 置表於頸, 具論事勢, 浮之黃河, 沿流而下. 河陽守者得之, 達於東都. 越王侗見而歎息, 乃承制拜君素為金紫光祿大夫, 密遣行人勞之. 監門直閤龐玉、武衛將軍皇甫無逸前後自東都歸義, 俱造城下, 為陳利害. 朝廷又賜金券, 待以不死. 君素卒無降心. 其妻又至城下, 謂曰：「隋室已亡, 何苦取禍？」君素曰：「天下事非婦人所知.」引弓射之, 應弦而倒.

君素亦知事必不濟, 每言及隋國, 未嘗不歔欷. 常謂將士曰：「

吾是藩邸舊臣, 至於大義, 不得不死. 今穀支數年, 食盡, 足知天下之事. 必隋室傾敗, 天命有歸, 吾當斷頭以付諸君.」後頗得江都傾覆消息, 又糧盡, 男女相食, 眾心離駭. 白虹降於府門, 兵器之端, 夜皆光見. 月餘, 君素為左右所害.

陳孝意、張季珣、杜松贇, [二一]並以誠節顯.

孝意, 河東人. 大業初, 為魯郡司法書佐, 郡內號為廉平. 太守蘇威嘗欲殺一囚, 孝意固諫, 不許. 孝意因解衣請先受死, 良久, 威意乃解, 謝而遣之. 漸加禮敬. 及威為納言, 奏孝意為侍禦史. 後以父憂去職, 居喪過禮, 有白鹿馴擾其廬, 時人以為孝感. 尋起授雁門郡丞. 在郡菜食齋居, 朝夕哀臨, 每一發聲, 未嘗不絕倒. 柴毀骨立, 見者哀之. 時長吏多贓汙, 孝意清節彌厲. 發姦摘伏, 動若有神, 吏人稱之.

煬帝幸江都, 馬邑劉武周殺太守王仁恭作亂, 前郡丞楊長仁、雁門令王確等謀應賊. 孝意知之, 族滅其家, 郡中戰慄. 俄而武周來攻, 孝意拒之, 每致剋捷. 但孤城無援, 而孝意誓以必死. 亦知帝必不反, 每旦夕向詔敕庫俯伏涕流, 悲動左右. 糧盡, 為校尉張世倫所殺, 以城歸武周. [二二]

張季珣, 京兆人. 父祥, 少為隋文帝所知, 引為丞相參軍, 累遷並州司馬. 及漢王諒反, 遣其將劉建攻之, 縱火燒其郭下. 祥見百姓驚駭, 其城西有王母廟, 登城望之, 再拜號泣曰：「百姓何罪, 致此焚燒？神其有靈, 可降雨相救.」言訖, 廟上雲起, 雨降而火遂滅. 士卒感其至誠, 莫不用命. 援軍至, 賊退. 以功授開府. 後卒於都水監.

季珣少慷慨, 有志節. 大業末, 為鷹揚郎將. 所居據箕山為固, 與洛口接. 及李密陷倉城, 遣兵呼之. 季珣大罵. 密怒, 攻之, 連年不能剋. 經三年, 資用盡, 無薪, 徹屋而爨, 人皆穴處. 季珣撫之, 一無離叛. 後士卒飢羸, 為密所陷. 季珣坐廳事, 顏色自若, 密遣兵禽送之. 群賊曳令拜密. 季珣曰：「吾雖敗軍將, 猶是天子爪牙臣, 何容拜賊！」密壯而釋之. 翟讓從求金不得, 殺之.

其弟仲琰, 為上洛令, 及義兵起, 城守, 部下殺之以歸義.

仲琰弟幼琮, 為千牛左右. 宇文化及亂, 遇害. 季珣世忠烈, 兄弟俱死國難, 論者賢之.

杜松贇, 北海人也. 性剛烈, 重名義. 為石門府隊正. 大業末, 楊厚來攻北海縣, 松贇覘賊被執. 使謂城中, 雲「郡兵已破, 宜早歸降」, 松贇偽許之. 既至城下, 大呼曰：「我邂逅被執, 非力屈也. 官軍大來, 賊旦暮禽翦.」賊以刀築其口, 引之去. 松贇罵厚曰：「

老賊何敢辱賢良！」言未卒, 賊斷其腰. 城中望之, 莫不流涕扼腕, 銳氣益倍, 北海卒完. 優贈朝請大夫、本郡通守.

郭世雋字弘乂, 太原文水人也. 家門雍睦, 七世同居, 犬豕同乳, 烏鵲同巢, 時人以為義感之應. 州縣上其事, 隋文帝遣平昌公宇文□詣其家勞問. 書侍禦史柳彧巡省河北, [二三]表其門閭. 漢王諒為並州總管, 聞而嘉歎. 賜其兄弟二十餘人衣各一襲.

郎方貴, 淮南人也. 少有志尚, 與從父弟雙貴同居. 隋開皇中, 方貴常於淮水津所寄渡, 舟人怒之, 撾方貴臂折. 至家, 雙貴問知之, 恚恨, 遂向津, 毆殺船人. 津者執送之. 縣以方貴為首, 當死, 雙貴從坐, 當流. 兄弟爭為首坐, 縣司不能斷, 送詣州. 兄弟各引死, 州不能定. 二人爭欲赴水死. 州以狀聞. 上聞, 異之, 特原其罪, 表其門閭, 賜物百段. 後為州主簿.

論曰：於什門等或臨危不撓, 視死如歸；或赴險如夷, 唯義所在. [二四]其大則光國隆家, 其小則損己利物. 故其盛烈所著, 與河海而爭流；峻節所標, 共竹柏而俱茂. [二五]並蹈履之所致, 身沒名立, 豈徒然也！校勘記

[一]　皇甫誕　諸本脫「甫」字, 據隋書卷七一誠節傳補.

[二]　今皇甫誕馮慈明獨孤盛元文都各附其家傳　諸本無「皇甫誕」三字. 按皇甫誕本書附於卷七０皇甫璠傳, 不在此卷. 此序誤脫, 今據補.

[三]　為兗州從事刺史李式坐事被收　按本書卷三三李順傳, 式乃西兗州刺史. 下文「後高祐為兗州刺史」, 據本書卷三一高祐傳, 也是西兗州. 本傳「兗」上並脫「西」字. 此西兗州治於滑臺, 北魏道武帝天興中置. 本名兗州, 及獻文帝天安元年, 宋將畢眾敬以治於瑕丘之兗州歸魏, 才冠以「西」字.

[四]　朱長生　按本書卷九八高車傳作「可足渾長生」.

[五]　胡小彪　魏書卷八七節義傳「彪」作「虎」. 按胡小虎亦見魏書卷七０傅豎眼傳. 北史避唐諱改.

[六]　魏行臺傅梁州遣將已至　諸本「傅」作「傳」, 通鑑卷一五０作「傅」. 胡注雲：「魏行臺, 子建. 傅梁州, 豎眼.」按傅豎眼任梁州刺史, 見魏書卷七０本傳. 胡注是, 今據改.

[七]　脩尋討策等禽之　諸本脫「脩」字, 據周書卷四六杜叔毗傳補.

[八]　累遷陝州刺史　周書「陝」作「硤」. 按隋書地理志下, 硤州即夷陵郡, 與江陵相近, 故杜叔毗得參與宇文直攻陳之役. 疑作「

陝」誤.

[九]　潰圍輒出　諸本「潰」下脫「圍」字, 據隋書卷七一、通志卷一六六張須陀傳補.

[一０]乃仰天歎曰　諸本脫「歎」字, 據通志補.

[一一]高士達等破黎陽而還　諸本「達」誤作「雅」, 據隋書卷七一、通志卷一六六楊善會傳改. 高士達見唐書竇建德傳.

[一二]傳雲繼母同母也　隋書卷七一劉子翊傳作「傳雲：繼母如母, 與母同也」. 按「繼母如母」, 見儀禮喪服. 此疑有脫誤.

[一三]又為人後者為其父母期服期者　諸本「服」下脫「期」字, 據隋書補. 又隋書「服」作「報」. 按儀禮喪服原文雲：「為人後者, 為其父母報.」疑此當作「為人後者為其父母報, 報期者」.

[一四]是以令雲為人後者為其父母並解官申其心喪　諸本「其父母」上無「為」字, 文不可通, 據隋書補.

[一五]親繼既等　諸本脫「繼」字, 據隋書補.

[一六]譬出後之人所後者初亡後之者始至此復可以無撫育之恩而不服重乎　諸本脫「始」字, 「復」訛作「後」, 據隋書補改.

[一七]然則繼之與前, 隋書「繼」下「前」下, 都有「母」字.

[一八]徇飾非於明世　通志卷一六六劉子翊傳「徇」作「苟」, 疑是.

[一九]從幸江都　諸本「都」訛作「東」, 今據隋書改.

[二０]義師遣將呂紹宗韋義節等攻之不克　諸本脫「克」字, 據隋書卷七一、通志卷一六六堯君素傳補.

[二一]杜松贇　隋書無「杜」字.

[二二]以城歸武周　諸本脫「城」字. 據隋書卷七一陳孝意傳補.

[二三]書侍禦史柳彧巡省河北　諸本「書」上有「尚」字, 隋書卷七二郭世雋傳有「治」字, 通志卷一六七郭世雋傳無此字. 按治書侍禦史, 北史避唐高宗名, 例刪「治」字. 本書卷七七柳彧傳即作「書侍禦史」. 「尚書侍禦史」無此官名, 今據刪.

[二四]唯義所在　諸本「義」下衍「有」字, 據魏書卷八七史臣論刪.

[二五]共竹柏而俱茂　魏書卷八七史臣論「竹」作「松」, 是.

北史卷八十六 列傳第七十四

循吏

張膺　路邕　閻慶胤　明亮　杜纂　竇瑗　蘇淑　張華原　孟業　蘇瓊　路去病　梁彥光　樊叔略　公孫景茂　辛公義　柳儉郭絢　敬肅　劉曠　王伽　魏德深

先王疆理天下, 司牧黎元, 刑法以禁其姦, 禮教以防其欲, 雖為政以德, 理實殊塗, 百慮一致, 在斯而已. 書雲「知人則哲」, 又雲「無曠庶官」, 言非其人為空官也. 叡哲之後, 必致清明之臣；昏亂之朝, 多有貪殘之吏. 嗜欲所召, 影響從之. 故五帝三王, 不易人而化, 皆在所由化之而已. 蓋有無能之吏, 無不可禦之人焉. 自罷侯置守, 歷年永久, 統以方牧, 仍世相循, 所以寬猛為用, 庇人調俗. 但廉平常跡, 聲有難高；[一]適時應務, 招響必速. 是故搏擊為侯, 起不旋踵；懦弱貽咎, 錄用無時. 此則已然於前世矣. 後之為吏, 與世沈浮, 叔季澆漓, 姦巧多緒, 居官蒞職, 道各不同, 故往籍述其賢能, 以彰懲勸之道.

案魏立良吏傳, 有張恂、鹿生、張膺、宋世景、路邕、閻慶胤、明亮、杜纂、裴佗、竇瑗、羊敦、蘇淑. 齊立循吏傳, 有張華原、宋世良、郎基、孟業、崔伯謙、蘇瓊、房豹、路去病. 周書不立此篇. 隋循吏傳有梁彥光、樊叔略、趙軌、房恭懿、公孫景茂、辛公義、柳儉、劉曠、王伽、魏德深. 其張恂、鹿生、宋世景、裴佗、羊敦、宋世良、郎基、崔伯謙、房豹、趙軌、房恭懿, 各附其家傳, 其餘皆依時代編緝, 以備循吏篇雲.

張膺, [二]不知何許人也. 延興中, 為魯郡太守, 履行貞素, 妻女樵採以自供. 孝文深嘉之. 遷京兆太守, 清白著稱, 得吏人之忻心焉.

路邕, 陽平人也. 宣武時, 除東魏郡太守, 蒞政清勤. 經年儉, 日出家粟, 賑賜貧窘. 靈太後下詔褒美, 賜龍廄馬一匹、衣一襲、被褥一具. 稍遷南青州刺史, 卒.

閻慶胤, 不知何許人也. 為東秦州敷城太守, 頻年飢儉, 慶胤歲常以家粟千石, 賑恤貧窮, 人賴以濟. 部人陽寶龍一千餘人申頌美政, 有司以聞, 靈太後卒無褒賞.

明亮字文德, 平原高昌人也. 有識幹, 歷員外常侍. 延昌中, 宣武臨朝堂, 親自黜陟, 授亮勇武將軍. 亮進曰：「臣本官常侍, 是第三清；今授臣勇武, 其號至濁. 且文武又殊, 請更改授.」帝曰：「

九流之內, 人鹹君子, 卿獨欲乖眾, 妄相清濁, 所請未可.」亮曰：「今江左未賓, 書軌宜一, 方為陛下投命前驅, 拓定吳會. 官爵, 陛下之所輕；賤命, 微臣之所重. 陛下方收所重, 何惜所輕？」因請改授平遠將軍. 帝曰：「運籌用武, 然後遠人始平. 卿但用武平之, 何患不得平遠乎？」亮乃陳謝而退. 除陽平太守, 清白愛人, 甚有惠政. 轉汲郡太守, 為政如前, 譽宣遠近. [三]卒, 二郡人吏迄今追思之.

杜纂字榮孫, 常山九門人也. 少以清苦自立. 時縣令齊羅喪亡, 無親屬收殮, 纂以私財殯葬, 由是郡縣標其門閭. 後居父喪盡禮. 郡舉孝廉, 稍除積弩將軍, 從征新野. 及南陽平, 以功賜爵井陘男. 賞帛五百匹, 數日之中, 散之知友, 時人稱之. 歷武都、漢陽二郡太守, 並以清白為名. 明帝初, 拜清河內史. 性儉約, 尤愛貧老, 問人疾苦, 至有對之泣涕. 勸督農桑, 親自檢視, 勤者賞以物帛, 惰者加以罪譴, 弔死問生, 甚有恩紀. 除東益州刺史, 無禦邊威略, 群氐反叛, 以失人和徵還. 遷太中大夫. 正光末, 清河人房通等三百人頌纂德政, 乞重臨郡, 詔許之. 孝昌中, 為葛榮圍逼, 以郡降, 榮以為常山太守. 榮滅, 卒於家.

纂所歷任, 好行小惠, 蔬食弊衣, 多涉誣矯. 而輕財潔己, 終無受納, 為百姓所思, 號為良守. 天平中, 贈定州刺史.

竇瑗字世珍, 遼西陽洛人也. [四]自言本出扶風平陵, 漢大將軍武曾孫崇為遼西太守, 遂家焉. 曾祖堪, 慕容氏漁陽太守. 祖表, 馮弘城周太守, 入魏. 父冏, 舉秀才, 早卒. 普泰初, 瑗啟以身階級為父請贈, 詔贈平州刺史.

瑗年十七, 便荷帙從師, 遊學十載, 始為禦史. 後兼太常博士, 拜太原王尒朱榮官, 榮留為北道大行臺左丞. 以拜榮官, 賞新昌男. 從榮東平葛榮, 封容城縣伯. 瑗乞以容城伯讓兄叔珍, 詔聽以新昌男轉授之. 叔珍由是位至太山太守. 尒朱世隆等立長廣王曄為主, 南赴洛陽. 至東郭外, 世隆等遣瑗奏廢之, 瑗執鞭獨入禁內, 奏願行堯、舜事, 曄遂禪廣陵. 由是除給事黃門侍郎.

孝武帝時, 為廷尉卿. 及釋尊開講, 瑗與溫子昇、魏季景、李業興並為擿句. 天平中, 除廣宗太守, 政有清白之稱. 廣宗人情凶戾, 累政鹹見告訟, 唯瑗一人, 終始全潔. 轉中山太守, 聲譽甚美, 為吏人所懷. 及齊神武班書州郡, 稱瑗政績, 以為勸勵. 後授平州刺史, 在州政如臨郡. 又為神武丞相府右長史. 瑗無軍府斷割才, 不甚稱職. 又行晉州事.

及還鄴, 上表曰：「臣伏讀麟趾新制至三公曹第六十六條：『母殺其父, 子不得告, 告者死. 』三返覆之, 未得其門. 何者？案律：『子孫告父母、祖父母者, 死. 』又漢宣雲：『子慝父, 孫慝大父母, 皆勿論. 』[五]蓋謂父母、祖父母小者攘羊, 甚者殺害之類, 恩須相隱, 律抑不言, 法理如是, 足見其直. 未必指母殺父, 止子不言也. 今母殺父而子不告, 便是知母而不知父, 識比野人, 義近禽獸. 且母之於父, 作合移天, 既殺己之天, 復殺子之天, 二天頓毀, 豈容頓默？此母之罪, 義在不赦, 下手之日, 母恩即離, 仍以母道不告, 鄙臣所以致惑. 如或有之, 可臨時議罪, 何用豫制斯條, 用為訓誡？恐千載之下, 談者諠譁, 以明明大朝, 有尊母卑父之論. 以臣管見, 實所不取.」詔付尚書. 三公郎封君義立判雲：「母殺其父, 子復告母, 母由告死, 便是子殺. 天下未有無母之國, 不知此子, 將欲何之？既於法無違, 於事非害, 宣布有司, 謂不宜改.」瑗復難雲：「局判雲：『母由告死, 便是子殺. 天下未有無母之國, 不知此子, 將欲何之. 』瑗案典律, 未聞母殺其父而子有隱母之義. 既不告母, 便是與殺父同. 天下可有無公之國, 此子獨得有所之乎？」事遂停寢[六].

除大宗正卿, 宗室以其寒士, 相與輕之, 瑗案法推正, 甚見讎疾. 官雖通顯, 貧窘如初, 清尚之操, 為時所重. 領本州大中正, 兼廷尉卿, 卒官. 贈太僕卿、濟州刺史, 諡曰明.

蘇淑字仲和, 武邑人也. 兄壽興, 坐事為閹官, 後拜河間太守, 賜爵晉陽男. 及壽興將卒, 遂冒養淑為子. 淑熙平中襲其爵. 後除樂陵內史, 在郡綏撫, 甚有人譽. 後謝病乞解, 有詔聽之, 人吏老幼訴乞淑者甚眾. 後歷滎陽、中山二郡太守, 卒.

淑清心愛下, 所歷三郡, 皆為吏人所思, 當時稱為良二千石. 武定初, 贈衛大將軍、都官尚書、瀛州刺史, 諡曰懿. 齊神武追美清操, 與羊敦同見優賞.

張華原字國滿, 代郡人也. 少明敏, 有器度. 初為齊神武驃騎府法曹參軍, 賜爵新城伯, 累遷大丞相府屬. 深被親待, 每號令三軍, 恒令宣諭意旨. 尋除散騎常侍.

周文始據雍州, 神武使華原入關說焉. 周文謂曰：「若能屈驥足於此, 當共享富貴；不爾, 命懸今日.」華原曰：「殞首而已, 不敢聞命.」周文嘉其亮正, 乃使東還, 尋悔, 遣追不及. 神武以華原久而不返, 每歎惜之；及聞其來, 喜見於色. 後除相府右長史, 遷驃騎大將軍、特進, 進爵為公, 仍徙封新安.

後為兗州刺史. 華原有幹略, 達政體. 至州, 乃廣布耳目, 示以威禁, [七]境內大賊及鄰州亡命三百餘人, 皆詣華原歸款. 鹹撫以恩信, 放歸田裏, 於是人懷感附, 寇盜寢息. 州獄先有繫囚千餘人, 華原科簡輕重, 隨事決遣, 至年暮, 唯有重罪者數十人. 華原各給假五日, 曰：「期盡速還也.」囚等曰：「有君如是, 何忍背之！」依期畢至. 先是, 州境數有猛獸為暴, 自華原臨政, 州東北七十裏甑山中, 忽有六駮食猛獸, 鹹以為化感所致. 卒官, 州人大小莫不號慕, 為樹碑立祠, 四時祭焉. 贈司空公、尚書左僕射. 子宰均嗣.

孟業字敬業, 钜鹿安國人也. 家本寒微, 少為州吏, 性廉謹, 同僚諸人, 侵盜官絹, 分三十匹與業, 拒而不受. 行臺郎中郭秀甚相禮接, [八]方欲薦之, 會秀卒.

魏彭城王韶, 齊神武之婿也, 拜定州刺史, 除業為典籤. 長史劉仁之謂業曰：「我處其外, 君居其內, 同心戮力, 庶有濟乎？」未幾, 仁之入為中書令, 臨路啟韶雲：「殿下左右可信任者, 唯有孟業, 願專任之, 餘人不可信也.」又與業別, 執手曰：「今我出都, [九]君便失援, 恐君在後, 不自保全, 唯正與直, 願君自勉.」業唯有一馬, 瘦死, 韶以業貧, 令州府官人, 同食馬肉, 欲令厚相酬償. 業固辭不敢. 韶乃戲業曰：「卿邀名人也.」對曰：「業為典籤, 州中要職, 諸人欲相賄贍, 止患無方便耳. 今喚食肉, 恐致聚斂, 有損聲名, 所以仰違明教.」後未旬日, 韶左右王四德、董惟金並以馬死託肉, 為長史裴英起密啟, [一０]神武有書與韶, 大致誚讓. 業尋被譖, 出外行縣事. 後神武書責韶雲：「典籤姓孟者, 極能用心, 何乃令出外也！」及韶代下, 業亦隨還, 贈送一無所受. 仁之後為西兗州, 臨別謂吏部郎中崔暹曰：「貴州人士, 唯有孟業, 銓舉之次, 不可忘也.」暹問業曰：「君往在定州, 有何政, 使劉西兗如此欽歎？」業答曰：「唯知自修也.」韶為並州刺史, 業復為典籤, 仍兼長史.

齊天保初, 清河王嶽拜司州牧, 召為法曹. 業形貌短小, 及謁見, 嶽心鄙其眇小, 笑而不言. 後尋業斷決處, 謂曰：「卿斷決之明, 可謂有過軀貌之用.」補河間王國郎中令, 清貧自守, 未曾有失. 文宣謂侍中裴英起曰：「卿識河間王郎中孟業不？一昨見其國司文案, 似是好人.」對曰：「昔與臣同事魏彭城王元韶, 其人清忠正直, 世所希有.」帝曰：「如公言者, 比來便是大屈.」除中書舍人. 文宣初唯得姓名, 及因奏事, 見其羸老, 又質性敦樸, 無升降之容, 加之平緩, 寡於方便. 有一道士由吾道榮以術藝被迎, 將入內, 業為通名, 忽於眾中抗聲奏雲：「由吾道士不食五穀.」帝命推而下之. 又令點檢百官, 敷奏失所, 帝遣人以馬鞭擊業頭, 至於流血. 然亦體其衰老, 非力所堪. [一一]

皇建二年, 累遷東郡太守, 以寬惠著名. 其年夏, 五官張凝因出使, 得麥一莖五穗, 其餘或三穗四穗共一莖者, 合郡鹹以政化所感, 因即申上. 至秋, 復有東燕縣人班映祖, 送嘉禾一莖九穗. 河清三年, 敕人間養驢, 催買甚切. 業曰：「吾既為人父母, 豈可坐看此急. 令宜權出庫錢, [一二]貸人取辦, 後日有罪, 吾自當之.」後為憲司所劾. 被攝之日, 郡人皆泣而隨之, 迭相弔慰. 送業度關者, 有數百人, 至黎陽郡西, 方得辭決, 攀援號哭, 悲動行路. 詣闕訴冤者非一人, 敕乃放還. 郡中父老, 扣河迎接.

武成親戎, 自洛還鄴, 道由東郡. 業具牛酒, 率人吏拜謁路旁, 自稱：「糞土臣孟業, 伏惟聖駕親行, 有征無戰, 謹上微禮.」便與人吏俱唱萬歲, 導引前入, 帝大嘉之. 後徐廣平太守, 年既老, 理政不如在東郡時. 武平九年, 為太中大夫, 加衛將軍, 尋卒.

業志守質素, 不尚浮華. 為子結婚, 為朝肺腑吒羅氏. 其子以蔭得為平原王段孝先相府行參軍, 乃令作今世服飾綺襦紈褲. 吒羅家又恃姻婭, 炫曜矜誇. 業知而不禁, 素望頗貶.

蘇瓊字珍之, 長樂武強人也. 父備, 仕魏, 至衛尉少卿.

瓊幼時隨父在邊, 嘗謁東荊州刺史曹芝, 芝戲問曰：「卿欲官不？」對曰：「設官求人, 非人求官.」芝異其對, 署為府長流參軍. 齊文襄以儀同開府, 引為刑獄參軍, 每加勉勞. 並州嘗有強盜, 長流參軍張龍推其事, 所疑賊徒, 並已拷伏, 失物家並識認, 唯不獲盜贓. 文襄付瓊, 更令窮審, 乃別推得元景融等十餘人, 並獲贓驗. 文襄大笑, 語前妄引賊者曰：「爾輩若不遇我好參軍, 幾致枉死.」

除南清河太守, 郡多盜賊, 及瓊至, 奸盜止息. 或外境奸非, 輒從界中行過者, 無不捉送. 零縣人魏雙成, [一三]住處與畿內武城交錯, 失牛, 疑其村人魏子賓, 列送至郡. 一經窮問, 知賓非盜, 而便放之. 雙成雲：「府君放賊去, 百姓牛何處可得？」瓊不理其語, 密遣訪獲盜者. 從此畜牧不收, 雲：「但存府君.」其鄰郡富家, 將財物寄置界內以避盜. 冀州繹幕縣人成氏大富, 為賊攻急, 告曰：「

我物已寄蘇公矣」, 賊遂去. 平原郡有妖賊劉黑苟, 構結徒侶, 通於滄海. 瓊所部人, 連接村居, 無相染累. 鄰邑於此伏其德績. 郡中舊賊一百餘人, 悉充左右, 人間善惡及長吏飲人一盃酒, 無不即知.

瓊性清慎, 不發私書. 道人道研為濟州沙門統, 資產巨富, 在郡多出息, 常得郡縣為徵. 及欲求謁, 度知其意, [一四]每見則談問玄理. 研雖為債數來, 無由啟口. 其弟子問其故, 研曰：「每見府君, 徑將我入青雲間, 何由得論地上事.」師徒還歸, 遂焚責券. 郡人趙潁, 官至樂陵太守, 年餘八十, 致事歸. 五月中, 得新瓜一雙, 自來奉. 潁恃年老, 苦請, 遂便為留. 乃致於廳事梁上, 竟不割. 人聞受趙潁餉瓜, 欲貢新果, 至門, 問知潁瓜猶在, 相顧而去. 有百姓乙普明, 兄弟爭田, 積年不斷, 各相援據, 乃至百人. 瓊召普明兄弟, 對眾人諭之曰：「天下難得者兄弟, 易求者田地. 假令得地失兄弟心, 如何？」因而下淚, 諸證人莫不灑泣. 普明兄弟叩頭, 乞外更思, 分異十年, 遂還同住.

每年春, 總集大儒衛覬隆、田元鳳等講於郡學, 朝吏文案之暇, 悉令受書. 時人指吏曹為學生屋. 禁斷淫祠, 婚姻喪葬, 皆教令儉而衷禮. 又蠶月預下綿絹度樣於部內, 其兵賦次第, 並立明式. 至於調役, 事必先辦, 郡縣吏長, 恒無十杖稽失. 當時州郡, 無不遣人至境, 訪其政術.

天保中, 郡界大水, 人災, 絕食者千餘家. 瓊普集郡中有粟家, 自從貸粟, 悉以給付飢者. 州計戶徵租, 復欲推其貸粟, 綱紀謂瓊曰：「雖矜飢餒, 恐罪累府君.」瓊曰：「一身獲罪, 且活千室, 何所怨乎？」遂上表陳狀, 使檢皆免, 人戶保安. 此等相撫兒子, 鹹言「

府君生汝」. 在郡六年, 人庶懷之, 遂無一人經州. 前後四表, 列為尤最. 遭憂解職, 故人贈遺, 一無所受.

尋起為司直、廷尉正, 朝士嗟其屈, 尚書辛術曰：「既直且正, 名以定體, 不慮不申.」初, 瓊任清河太守, 裴獻伯為濟州刺史, 獻伯酷於用法, 瓊恩於養人. 房延祐為樂陵郡, 過濟州. 裴問其外聲, 延祐雲：「唯聞太守善, 刺史惡.」裴雲：「得人譽者非至公.」答雲：「若爾, 黃霸、龔遂, 君之罪人也.」後有敕, 州各舉清能. 裴以前言, 恐為瓊陷, 瓊申其枉滯, 議者尚其公平. 畢義雲為禦史中丞, 以猛暴任職, 理官忌憚, 莫敢有違. 瓊推察務在得情, 雪者甚眾. 寺署臺案, 始自於瓊. 遷三公郎中. 趙州及清河、南中有人頻告謀反, 前後皆付瓊推檢, 事多申雪. 尚書崔昂謂瓊曰：「若欲立功名, 當更思餘理. 仍數雪反逆, 身命何輕？」瓊正色曰：「所雪者冤枉, 不放反逆.」昂大慚. 京師為之語曰：「斷決無疑蘇珍之.」

皇建中, 賜爵安定縣男、徐州行臺左丞, 行徐州事. 徐州城中五級寺忽被盜銅像一百軀, 有司徵檢, 四鄰防宿及蹤跡所疑, 逮繫數十人. 瓊一時放遣, 寺僧怨訴不為推賊. 瓊遣僧, 謝曰：「但且還寺, 得像自送.」爾後十日, 抄賊姓名及贓處所, 徑收掩, 悉獲實驗. 賊徒款引, 道俗歎伏. 舊制, 以淮禁不聽商販輒度. 淮南歲儉, 啟聽淮北取糴. 後淮北人飢, 復請通糴淮南, 遂得商估往還, 彼此兼濟, 水陸之利, 通於河北.

後為大理卿而齊亡, 仕周, 為博陵太守. 隋開皇初卒.

路去病, 陽平人也. 風神疏朗, 儀表瑰異. 齊河清初, 為殿中侍禦史, 彈劾不避貴戚, 以正直知名. 敕用士人為縣宰, 以去病為定州饒陽縣令. 去病明閑時務, 性頗嚴毅, 人不敢欺, 然至廉平, 為吏人歎伏.

武平四年, 為成安縣令. 都下有鄴、臨漳、成安三縣, 輦轂之下, 舊號難為, 重以政亂時艱, 綱紀不立, 近臣內戚, 請屬百端. 去病消息事宜, 以理抗答, 勢要之徒, 雖廝養小人, 莫不憚其風格, 亦不至嫌恨. 自遷鄴以還, 三縣令政術, 去病獨為稱首. 周武平齊, 重其能官, 與濟陰郡守公孫景茂二人不被替代, 發詔褒揚.

去病後以尉遲迥事. [一五]隋大業初, 卒於冀氏縣令.

梁彥光字脩芝, 安定烏氏人也. 祖茂, 魏秦、華二州刺史. 父顯, 周荊州刺史.

彥光少岐嶷, 有至性, 其父每謂所親曰：「此兒有風骨, 當興吾宗.」七歲時, 父遇篤疾, 醫雲「餌五石可愈」, 時求紫石英不得, 彥光憂瘁, 不知所為. 忽於園中見一物, 彥光所不識, 怪而持歸, 即紫石英也. 親屬鹹異之, 以為至孝所感. 魏大統末, 入學, 略涉經史, 有規檢, 造次必以禮. 解褐祕書郎. 周受禪, 遷舍人上士. 武帝時, 累遷小馭下大夫. 母憂去職, 毀瘠過禮. 未幾, 起令視事, 帝見其毀甚, 嗟歎久之. 後為禦正下大夫, 從帝平齊, 以功授開府、陽城縣公. 宣帝即位, 拜華州刺史, 進封華陽郡公, 以陽城公轉封一子. 後拜柱國、青州刺史. 屬帝崩, 不之官.

隋文帝受禪, 以為岐州刺史, 兼領宮監, 甚有惠政, 嘉禾連理, 出於州境. 上嘉其能, 下詔褒美, 賜粟五百斛、物三百段、禦傘一枚, 以厲清正. 後轉相州刺史. 彥光前在岐州, 其俗頗質, 以靜鎮之, 合境大安, 奏課連最, 為天下第一. 及居相部, 如岐州法, 鄴都雜俗, 人多變詐, 為之作歌, 稱其不能理政. 上聞而譴之, 竟坐免. 歲餘, 拜趙州刺史. 彥光曰：「臣前待罪相州, 百姓呼為戴帽餳. 臣自分廢黜, 無復衣冠之望, 不謂天恩復垂收採. 請復為相州, 改絃易調, 庶有以變其風俗.」上從之, 復為相州刺史. 豪猾者聞彥光自請來, 莫不嗤笑. 彥光下車, 發摘姦隱, 有若神明, 狡猾莫不潛竄, 合境大駭. 初, 齊亡後, 衣冠士人, 多遷關內, 唯技巧商販及樂戶之家, 移實州郭. 由是人情險詖, 妄起風謠, 訴訟官人, 萬端千變. 彥光欲革其弊, 乃用秩俸之物, 招致山東大儒, 每鄉立學, 非聖哲之書不得教授. 常以季月召集之, 親臨策試. 有勤學異等, 聰令有聞者, 升堂設饌；其餘並坐廊下；有好諍訟惰業無成者, 坐之庭中, 設以草具. 及大成當舉, 行賓貢之禮, 又於郊外祖道, 並以財物資之. 於是人皆剋勵, 風俗大改.

有滏陽人焦通, 性酗酒, 事親禮闕, 為從弟所訟. 彥光弗之罪, 將至州學, 令觀孔子廟中韓伯瑜母杖不痛, 哀母力衰, 對母悲泣之像. 通遂感悟, 悲愧若無容者. 彥光訓喻而遣之, 後改過勵行, 卒為善士. 吏人感悅, 略無諍訟. 卒官, 贈冀定瀛青四州刺史, 諡曰襄.

子文謙嗣, 弘雅有父風. 以上柱國世子, 例授儀同. 歷上、饒二州刺史, 遷鄱陽太守, 稱為天下之最. 徵拜戶部侍郎. 遼東之役, 領武賁郎將, 為盧龍道軍副. 會楊玄感作亂, 其弟武賁郎將玄縱先隸文謙, 玄感反問未至而玄縱逃走, 文謙不之覺. 坐是, 配防桂林而卒.

少子文讓, 初封陽城縣公, 後為鷹揚郎將. 從衛玄擊楊玄感於東都, 力戰而死, 贈通議大夫.

樊叔略, 陳留人也. 父觀, 仕魏, 為南兗州刺史、河陽侯, 為高氏所誅. 叔略被腐刑, 給使殿省. 身長九尺, 有志氣. 頗見忌, 內不自安, 遂奔關西. 周文器之, 引置左右, 授都督, 襲爵為侯. 大塚宰宇文護執政, 引為中尉. 漸被委信, 兼督內外, 位開府儀同三司. 護誅, 齊王憲引為園苑監. 數進兵謀, 憲甚奇之. 從武帝平齊, 以功加上開府, 封清鄉縣公, 拜汴州刺史, 號為明決. 宣帝營建東都, 以叔略有巧思, 拜營構監. 宮室制度, 皆叔略所定.

尉遲迥之亂, 鎮大梁, 以軍功拜大將軍, 復為汴州刺史. 隋文帝受禪, 加位上大將軍, 進爵安定郡公. 在州數年, 甚有聲稱. 遷相州刺史, 政為當時第一. 上降璽書褒美之, 賜以粟帛, 班示天下. 百姓為之語曰：「智無窮, 清鄉公；上下正, 樊安定.」徵拜司農卿, 吏人莫不流涕, 相與立碑頌德.

自為司農, 凡所種植, 叔略別有條制, 皆出人意表. 朝廷有疑滯, 公卿所未能決, 叔略輒為評理. 雖無學術, 有所依據, 然師心獨見, 闇與理合. 甚為上所親委, 高熲、楊素禮遇之. 叔略雖為司農, 往往參督九卿事. 性頗豪侈, 每食方丈, 備水陸. 十四年, 從祠太山, 至洛陽, 上令錄囚徒. 將奏, 晨至獄門, 於馬上暴卒, 上嗟悼久之. 贈亳州刺史, 諡曰襄.

公孫景茂字元蔚, 河間阜城人也. 容貌魁梧, 少好學, 博涉經史. 在魏, 察孝廉, 射策甲科. 稍遷太常博士, 多所損益, 時人稱為書庫. 歷高唐令、大理正, 俱有能名. 齊滅, 周武帝聞而召見, 與語器之, 授濟北太守. 以母憂去職.

開皇初, 召拜汝南太守. 郡廢, 為曹州司馬, 遷息州刺史. 法令清靜, 德化大行. 屬平陳之役, 征人在路病者, 景茂減俸祿為饘粥湯藥, 多方振濟之, 賴全活者千數. 上聞嘉之, 詔宣示天下. 十五年, 上幸洛陽, 景茂謁見. 時七十七, 上命升殿坐, 問其年, 哀其老, 嗟嘆久之. 景茂再拜曰：「呂望八十而遇文王, 臣踰七十而逢陛下.」上甚悅, 下詔褒美之, 加上儀同三司, 伊州刺史. 明年, 以疾徵, 吏人號泣於道. 及疾愈, 復乞骸骨, 又不許.

轉道州刺史, 悉以秩俸買牛犢雞豬, 散惠孤弱不自存者. 好單騎巡人, 家至戶入, 閱視百姓產業. 有修理者, 於都會時, 乃褒揚稱述；如有過惡, 隨即訓導, 而不彰也. 由是人行義讓, 有無均通, 男子相助耕耘, 婦女相從紡績, 大村或數百戶, 皆如一家之務. 其後請致仕, 上優詔聽之. 仁壽中, 上明公楊紀出使河北, 見景茂神力不衰, 還以狀奏. 於是就拜淄州刺史, 賜以馬轝, 便道之官. 前後歷職, 皆有德政, 論者稱為良牧.

大業初, 卒官. 年八十七, 諡曰康. 身死之日, 諸州人吏赴喪者數千人. 或不及葬, 皆望墳慟哭, 野祭而去.

辛公義, 隴西狄道人也. 祖徽, 魏徐州刺史. 父季慶, 青州刺史.

公義早孤, 為母氏所養, 親授書、傳. 周天和中, 選良家子任太學生. 武帝時, 召入露門學, 令受道義, 每月集禦前, 令與大儒講論. 上數嗟異, 時輩慕之. 建德初, 授宣納中士. 從平齊, 累遷掌治上士、[一六]掃寇將軍. 隋文帝作相, 授內史上士, 參掌機要. 開皇元年, 除主客侍郎, 攝內史舍人, 賜爵安陽縣男. 轉駕部侍郎, 使勾檢諸馬牧, 所獲十餘萬匹. 上喜曰：「唯我公義, 奉國罊心.」

從軍平陳, 以功除岷州刺史. 土俗畏病, 若一人有疾, 即合家避之, 父子夫妻, 不相看養, 孝義道絕. 由是病者多死. 公義患之, 欲變其俗. 因分遣官人, 巡檢部內, 凡有疾病, 皆以床轝來, 安置廳事. 暑月疫時, 病人或至數百, 廳廊悉滿. 公義親設一榻, 獨坐其間, 終日連夕, 對之理事. 所得秩俸, 盡用市藥, 迎醫療之, 躬勸其飲食, 於是悉差. 方召其親戚而喻之曰：「死生由命, 不關相著, 前汝棄之, 所以死耳. 今我聚病者, 坐臥其間, 若言相染, 那得不死？病兒復差, [一七]汝等勿復信之.」諸病家子孫, 慚謝而去. 後人有遇疾者, 爭就使君, 其家親屬, 固留養之. 始相慈愛, 此風遂革, 合境之內, 呼為慈母.

後遷並州刺史, 下車, 先至獄中, 因露坐牢側, 親自驗問, 十餘日間, 決斷鹹盡. 方還大廳, 受領新訟. 皆不立文案, 遣當直佐僚一人, 側坐訊問. 事若不盡, 應須禁者, 公義即宿廳事, 終不還閤. 人或諫之曰：「此事有程, 使君何自苦也？」答曰：「刺史無德可以導人, 尚令百姓係於囹圄, 豈有禁人在獄, 而心自安乎！」罪人聞之, 鹹自款服. 後有欲諍訟者, 鄉閭父老遽相曉曰：「此蓋小事, 何忍勤勞使君！」訟者多兩讓而止. 時山東霖雨, 自陳汝至於滄海, 皆苦水災. 境內犬牙, 獨無所損. 山出黃銀, 獲之以獻, 詔水部郎婁崱就公義禱焉, 乃聞空中有金石絲竹之響.

仁壽元年, 追充揚州道黜陟大使. 豫章王暕恐其部內官僚犯法, 未入州境, 豫令使屬之. 公義答曰：「不敢有私.」及至揚州, 皆無所縱捨, 暕銜之. 及煬帝即位, 揚州長史王弘入為黃門郎, 因言公義之短, 竟去官. 吏人守闕訴冤, 相繼不絕. 後數歲, 帝悟, 除內史侍郎. 丁母憂, 未幾起為司隸大夫, 檢校右禦衛武賁郎將. 從征至柳城郡卒. 子融.

柳儉字道約, 河東解人也. 祖元璋, 魏司州大中正、相華二州刺史. 父裕, 周聞喜令.

儉有局量, 立行清苦, 為州裏所敬, 雖至親昵, 無敢狎侮. 仕周, 歷宣納上士、畿伯大夫. 及隋文帝受禪, 擢拜水部侍郎, 封率道縣伯. 未幾, 出為廣漢太守, 甚有能名. 俄而郡廢. 時帝勵精思政, 妙簡良能, 出為牧宰, 儉以仁明著稱, 擢拜蓬州刺史. 獄訟者庭決遣之, 佐吏從容而已, 獄無繫囚. 蜀王秀時鎮益州, 列上其事. 遷邛州刺史, 在職十餘年, 人夷悅服. 蜀王秀之得罪也, 儉坐與交通, 免職. 及還鄉, 妻子衣食不贍, 見者鹹嘆伏焉.

煬帝嗣位, 徵之. 於時, 多以功臣任職, 牧州領郡者, 並帶戎資, 唯儉起自良吏. 帝嘉其績, 特授朝散大夫, 拜弘化太守, 儉清節愈勵. 大業五年, 入朝, 郡國畢集. 帝謂納言蘇威、吏部尚書牛弘曰：「其中清名天下第一者, 為誰？」威等以儉對. 帝又問其次, 威以涿郡贊務郭絢, 潁川贊務敬肅等二人對. 帝賜儉帛二百匹, 絢、肅各一百匹, 令天下朝集使送至郡邸, 以旌異焉, 論者美之.

及大業末, 盜賊蜂起, 數被攻逼. 儉撫結人夷, 卒無離叛, 竟以保全. 及義兵至長安, 尊立恭帝, 儉與留守李粲縞素, 於州南向慟哭. 既而歸京師, 相國賜儉物三百段, 就拜上大將軍. 歲餘, 卒於家, 時年八十九.

郭絢, 河東安邑人, 家世寒微. 初為尚書令史, 後以軍功拜儀同, 歷數州司馬、長史, 皆有能名. 大業初, 刑部尚書宇文□巡省河北, 引絢為副. 煬帝將有事遼東, 以涿郡為衝要, 訪可任者. 聞絢有幹局, 拜涿郡贊務, 吏人悅服. 數載, 遷為通守, 兼領留守. 及山東盜起, 絢逐捕之, 多所剋獲. 時諸郡無復完者, 唯涿郡獨全. 後將兵擊竇建德於河間, 戰死, 人吏哭之, 數月不息.

敬肅字弘儉, [一八]河東蒲阪人. 少以貞介知名, 釋褐州主簿. 開皇初, 為安陵令, 有能名. 擢拜秦州司馬, 轉幽州長史. 仁壽中, 為衛州司馬, 俱有異績. 煬帝嗣位, 遷潁川郡贊務. 大業五年, 朝東都. 帝令司隸大夫薛道衡為天下郡官之狀, 稱肅曰：「心如鐵石, 老而彌篤.」時左翊衛大將軍宇文述當塗用事, 其邑在潁川, [一九]每有書屬肅, 肅未嘗開封, 輒令使者持去. 述賓客有放縱者, 以法繩之, 無所寬貸, 由是述銜之. 八年, 朝於涿郡. 帝以其年老, 有能名, 將擢為太守者數矣, 輒為述所毀, 不行. 大業末, 乞骸骨, 優詔許之. 去官之日, 家無餘財. 歲餘, 終於家.

劉曠, 不知何許人也, 性謹厚, 每以誠恕應物. 開皇初, 為平鄉令, 單騎之官. 人有諍訟者, 輒丁寧曉以義理, 不加繩劾, 各自引咎而去. 所得俸祿, 賑施窮乏. 百姓感其德化, 更相篤勵曰：「有君如此, 何得為非？」在職七年, 風教大洽. 獄中無繫囚, 諍訟絕息, 囹圄皆生草, 庭可張羅. 及去官, 吏人無少長號泣, 沿路將送, 數百裏不絕.

遷為臨潁令, 清名善政為天下第一. 尚書左僕射高熲言狀, 上召之. 及引見, 勞之曰：「天下縣令固多矣, 卿能獨異於眾, 良足美也.」顧謂侍臣曰：「若不殊獎, 何以勸人？」於是下優詔, 擢拜莒州刺史.

王伽, 河間章武人也. 開皇末, 為齊州參軍. 初無足稱, 後被州使送流囚李參等七十餘人詣京師. 時制, 流人並枷鎖傳送, 次滎陽, 憫其辛苦, 悉呼而謂之曰：「卿輩既犯國刑, 虧損名教, 身嬰縲紲, 此其職也. 今復重勞援卒, 豈獨不愧於心哉！」參等辭謝. 伽曰：「

汝等雖犯憲法, 枷鎖亦大苦辛, 吾欲與汝等脫去, 行至京師總集, 能不違期不？」皆拜謝曰：「必不敢違.」伽於是悉脫枷, 停援卒, 與期曰：「某日當至京師, 如致前卻, 吾當為汝受死.」舍之而去. 流人感悅, 依期而至, 一無離叛. 上聞而驚異, 召見與語, 稱善久之. 於是悉召流人, 並令攜負妻子俱入, 賜宴於殿庭而赦之.

乃下詔曰：「凡在有生, 含靈稟性, 鹹知好惡, 並識是非. 若臨以至誠, 明加勸導, 則俗必從化, 人皆遷善. 往以海內亂離, 德教廢絕, 官人無慈愛之心, 兆庶懷奸詐之意, 所以獄訟不息, 澆薄難理. 朕受命上天, 安養萬姓, 思導聖法, [二０]以德化人, 朝夕孜孜, 意本如此. 而伽深識朕意, 誠心宣導；參等感悟, 自赴憲司. 明率土之人, 非為難教, 良是官人不加示曉, 致令陷罪, 無由自新. 若使官盡王伽之儔, 人皆李參之輩, 刑措不用, 其何遠哉！」於是擢伽為雍令, 政有能名.

魏德深, 本钜鹿人也. 祖沖, 仕周, 為刑部大夫、建州刺史, 因家弘農. 父毗, 鬱林令.

德深初為隋文帝挽郎, 後歷馮翊郡書佐, 武陽郡司戶、書佐, 以能遷貴鄉長. 為政清靜, 不嚴而肅. 會興遼東之役, 徵稅百端, 使人往來, 責成郡縣. 於時王綱弛紊, 吏多贓賄, 所在徵歛, 人不堪命. 唯德深一縣, 有無相通, 不竭其力, 所求皆給, 而百姓不擾. 於時盜賊群起, 武陽諸城, 多被淪陷, 唯貴鄉獨全. 郡丞元寶藏受詔逐捕盜賊, 每戰不利, 則器械必盡, 輒徵發於人, 動以軍法從事, 如此者數矣. 其鄰城營造, 皆聚於廳事, 吏人遞相督責, 晝夜喧囂, 猶不能濟. 德深各問其所欲, 任隨便修營, 官府寂然, 恒若無事. 唯約束長吏, 所修不須過勝餘縣, 使百姓勞苦. 然在下各自竭心, 常為諸縣之最. 尋轉館陶長, 貴鄉吏人聞之, 相與言及其事, 皆歔欷流涕, 語不成聲. 及將赴任, 傾城送之, 號泣之聲, 道路不絕.

既至館陶, 闔境老幼, 皆如見其父母. 有猾人員外郎趙君實, 與郡丞元寶藏深相交結, 前後令長, 未有不受其指麾者. 自德深至縣, 君實屏處於室, 未嘗輒敢出門. 逃竄之徒, 歸來如市. 貴鄉父老, 冒涉艱險, 詣闕請留德深, 有詔許之. 館陶父老, 復詣郡相訟, 以貴鄉文書為詐. 郡不能決. 會持節使者韋霽、杜整等至, 兩縣詣使訟之, 乃斷從貴鄉. 貴鄉吏人, 歌呼滿道, 互相稱慶；館陶眾庶, 合境悲泣, 因從而居住者數百家.

寶藏深害其能. 會越王侗徵兵於郡, 寶藏遂令德深率兵千人赴東都. 俄而寶藏以武陽歸李密, 德深所領皆武陽人也, 以本土從賊, 念其親戚, 輒出都門, 東向慟哭而反. 人或謂之曰：「李密兵馬, 近在金墉, 去此二十餘裏, 汝必欲歸, 誰能相禁？何為自苦如此！」其人皆垂泣曰：「我與魏明府同來, 不忍棄去, 豈以道路艱難乎！」其得人心如此. 後與賊戰, 沒於陣. 貴鄉、館陶人庶, 至今懷之.

論曰：為政之道, 寬猛相濟, 猶寒暑迭代, 俱成歲功者也. 然存夫簡久, 必藉寬平, 大則致鼓腹之歡, 小則有息肩之惠. 故詩曰：「

雖無德與汝, 式歌且舞.」張膺等皆有寬仁之心, 至誠待物, 化行所屬, 愛結人心, 故得所去見思, 所居而化. 詩所謂「愷悌君子, 人之父母」, 豈徒然哉！校勘記

[一]　但廉平常跡聲有難高　魏書卷八八良吏傳「有」字作「問」, 是.

[二]　張膺　魏書作張應.

[三]　譽宣遠近　諸本「譽」訛作「舉」, 據魏書改.

[四]　遼西陽洛人也　魏書「陽洛」作「遼陽」. 洪頤烜雲：「地形志, 遼西郡無遼陽, 『陽洛』作『陽樂』, 古字通用.」

[五]　子慝父孫慝大父母皆勿論　諸本脫「父孫慝」三字, 據魏書卷八八竇瑗傳補.

[六]　事遂停寢　諸本「遂」訛作「雖」, 據魏書改.

[七]　示以威禁　諸本脫「示」字, 據通志卷一七０張華原傳補.

[八]　行臺郎中郭秀甚相禮接　諸本脫「甚」字, 據通志卷一七０孟業傳補.

[九]　今我出都　諸本「今」訛作「令」據北齊書卷四六及通志孟業傳改. 又劉仁之自定州長史入為中書令, 應是入都, 此作「出」, 疑誤. 但北齊書, 通志並同.

[一０]為長史裴英起密啟　諸本脫「起」字, 據下文補. 裴英起見北齊書卷二一高乾傳後.

[一一]然亦體其衰老非力所堪　按語意未完, 疑有脫文.

[一二]令宜權出庫錢　通志同. 按「令」當是「今」之訛.

[一三]零縣人魏雙成　諸本「零」下有「陵」字. 錢氏考異卷四０雲：「魏志(魏書地形志中濟州)南清河郡有零縣, 無零陵縣, 『陵』字衍.」錢說是, 今據刪.

[一四]度知其意　通志卷一七０蘇瓊傳「度」上有「瓊」字, 是.

[一五]去病後以尉遲迥事　按「事」下當有脫文.

[一六]累遷掌治上士　隋書卷七三、通志卷一七０辛公義傳同. 按通典卷三九後周官品無掌治上士. 正三命有掌次上士. 北史例諱「治」字, 「治」或是「次」之訛.

[一七]病兒復差　通志卷一七０辛公義傳「兒」作「既」. 李慈銘雲：「疑當作『見』, 即『現』字.」

[一八]敬肅字弘儉　諸本「弘」字作「敬」. 隋書卷七三敬肅傳作「弘」. 按敬肅以「敬」為姓, 不會又以「敬」為字, 今從隋書改. 通志卷一七０敬肅傳作字「儉德」.

[一九]其邑在潁川　諸本「川」作「州」, 隋書、通志作「川」. 按隋煬帝大業初改州為郡, 此在大業五年後, 已無潁州, 「州」乃「川」之訛, 今據改.

[二０]思導聖法　隋書卷七三王伽傳「導」作「遵」, 疑是.

北史卷八十七 列傳第七十五

酷吏

於洛侯　胡泥　李洪之子神　張赦提趙霸　崔暹　邸珍　田式　燕榮　元弘嗣　王文同

夫為國之體有四焉：一曰仁義, 二曰禮制, 三曰法令, 四曰刑罰. 仁義、禮制, 教之本也；法令、刑罰, 教之末也. 無本不立, 無末不成. 然教化遠而刑罰近, 可以助化而不可以專行, 可以立威而不可以繁用. 老子曰：「其政察察, 其人缺缺.」又曰：「法令滋章, 盜賊多有.」然則, 令之煩苛, 吏之嚴酷, 不可致化, 百世可知. 考覽前載, 有時而用之矣.

昔秦任獄吏, 赭衣滿道. 漢革其風, 矯枉過正, 禁網疏闊, 遂漏吞舟, 故大姦巨猾, 犯義悖禮. 郅都、寧成之倫, 猛氣奮發, 摧拉凶邪, 一切以救時弊, 雖乖教義, 或有所取焉. 於洛侯之徒, 前書編之酷吏. 或因餘緒, 或以微功, 遭遇時來, 忝竊高位. 肆其褊性, 多行無禮, 君子小人, 鹹罹其毒. 凡所蒞職, 莫不懍然. 居其下者, 視之如蛇虺；過其境者, 逃之如寇讎. 與人之恩, 心非好善；加人之罪, 事非疾惡. 其所笞辱, 多在無辜. 察其所為, 豺狼之不若也. 其禁姦除猾, 殆與郅、寧之倫異乎. 君子賤之, 故編於酷吏.

魏有於洛侯、胡泥、李洪之、高遵、張赦提、羊祉、崔暹、酈道元、穀楷. 齊有邸珍、宋遊道、盧斐、畢義雲. 周書不立此篇. 隋書有厙狄士文、田式、燕榮、趙仲卿、崔弘度、元弘嗣、王文同. 今檢高遵、羊祉、酈道元、穀楷、宋遊道、盧斐、畢義雲、厙狄士文、趙仲卿、崔弘度各從其家傳, 其餘並列於此雲.

於洛侯, 代人也. 為秦州刺史, 貪酷安忍. 部人富熾奪人呂勝脛纏一具, 洛侯輒鞭富熾一百, 截其右腕. 百姓王隴客刺殺人王羌奴、王愈二人, 依律罪死. 而洛侯生拔隴客舌, 刺其本, 並刺胸腹二十餘瘡, 隴客不堪苦痛, 隨刀戰動. 乃立四柱, 磔其手足, 命將絕, 始斬其首, 支解四體, 分懸道路. 見者無不傷楚歎愕. 百姓王元壽等一時反叛. 有司糾劾, 孝文詔使者於州常刑人處, 宣告兵人, 然後斬洛侯以謝百姓.

胡泥, 代人也. 歷官至司衛監, 賜爵永成侯. 泥率勒禁中, 不憚豪貴. 殿中尚書叔孫侯頭應內直而闕於一時, 泥以法繩之. 侯頭恃寵, 遂與口諍. 孝文聞而嘉焉, 賜泥衣服一襲. 出為幽州刺史, 假範陽公. [一]以北平陽尼碩學, 遂表薦之. 轉為定州刺史, 以暴虐, 刑罰酷濫, 受納貨賄, 徵還戮之. 將就法, 孝文臨太華殿引見, 遣侍臣宣詔責之, 遂就家賜盡.

李洪之本名文通, 恒農人也. 少為沙門, 晚乃還俗. 真君中, 為狄道護軍, 賜爵安陽男. 會永昌王仁隨太武南征, 得元後姊妹二人, 洪之潛相餉遺, 結為兄弟, 遂便如親. 頗得元後在南兄弟名字, 乃改名洪之. 及仁坐事誅, 元後入宮, 得幸於文成, 生獻文. 元後臨崩, 昭太後問其親, [二]因言洪之為兄, 與相訣經日. 具條列南方諸兄珍之等, 手以付洪之. 遂號為獻文親舅. 太安中, 珍之等兄弟至都, 與洪之相見, 敘元後平生故事, 計長幼為昆季.

以外戚為河內太守, 進爵任城侯, 威儀一同刺史. 河內北連上黨, 南接武牢, 地險人悍, 數為劫害, 長吏不能禁. 洪之至郡, 嚴設科防, 募斬賊者, 便加重賞, 勤勸務本, 盜賊止息. 誅鋤姦黨, 過為酷虐. 後為懷州刺史, 封汲郡公, 徵拜內都大官. 河西羌胡領部落反叛, 獻文親征, 命洪之與侍中、東郡王陸定總統諸軍. 輿駕至並州, 詔洪之為河西都將, 討山胡. 皆保險距戰, 洪之築壘於石樓南白雞原以對之. 時諸將悉欲進攻, 洪之乃開以大信, 聽其復業, 胡人遂降. 獻文嘉之, 遷拜尚書、外都大官.

後為使持節、安南將軍、秦益二州刺史. 至任, 設禁姦之制, 有帶刃行者, 罪與劫同, 輕重品格, 各有條章. 於是大饗州中豪傑長老, 示之法制. 乃夜密遣騎分部覆諸要路, 有犯禁者, 輒捉送州, 宣告斬決. 其中枉見殺害者, 至有百數. 赤葩渴郎羌深居山穀, 雖相羈縻, 王人罕到. 洪之芟山為道, 廣十餘步, 示以軍行之勢. 乃興軍臨其境, 山人驚駭. 洪之將數十騎至其裏閭, 撫其妻子, 問所疾苦, 因資遺之. 眾羌喜悅, 求編課調, 所入十倍於常. 洪之善禦戎夷, 頗有威惠, 而刻害之聲, 聞於朝野.

初, 洪之微時妻張氏, 亦聰強婦人, 自貧賤至富貴, 多所補益, 有男女幾十人. 洪之後得劉芳從姊, 重之, 疏張氏. 亦多所產育. 為兩宅別居, 偏厚劉室. 由是二妻妒競, 兩宅母子, 往來如讎. 及蒞西州, 以劉自隨.

洪之素非廉清, 每有受納. 時孝文始建祿制, 法禁嚴峻, 遂鎖洪之赴京, 親臨太華, 庭集群臣數之. 以其大臣, 聽在家自裁. 洪之志性慷慨, 多所堪忍. 疹病灸療, 艾炷圍將二寸, 首足十餘處, 一時俱下, 言笑自若, 接賓不輟. 及臨盡, 沐浴衣幍, 防卒扶持, 出入遍巡家庭, 如是再三, 泣歎良久, 乃臥而引藥.

始洪之託為元後兄, 公私自同外戚. 至此罪後, 孝文乃稍對百官辯其誣假. 而諸李猶善相視, 恩紀如親. 洪之始見元後, 計年為兄. 及珍之等至, 洪之以元後素定長幼, 其呼拜坐, 皆如家人. 暮年, 數延攜之宴飲, 醉酣之後, 時或言及本末, 洪之則起而加敬, 笑語自若. 富貴赫奕, 當舅戚之家. [三]遂棄宗, 專附珍之等. 後頗存振本屬, 而猶不顯然.

劉氏四子.

長子神, 少有膽略, 以氣尚為名. 以軍功封長樂縣男, 累遷平東將軍、太中大夫. 孝昌中, 行相州事, 尋正加撫軍. 葛榮盡銳攻之, 久不能剋. 會葛榮見禽, 以功進爵為公. 元顥入洛, 莊帝北巡, 以神為侍中. 又除殿中尚書, 仍行相州事. 車駕還宮, 改封安康郡公. 普泰元年, 進驃騎大將軍、儀同三司、相州大中正. 薨, 贈司徒公, 冀州刺史. 子士□襲. [四]齊受禪, 例降.

張赦提, 中山安喜人也. 性雄武, 有規畫. 初為武賁中郎, 時京畿盜魁, 首稱豹子、彪子, [五]並善弓馬, 於靈丘、雁門間聚為劫害, [六]至乃斬人首, 射其口, 刺人臍, 引腸遶樹而共射之, 以為戲笑. 其暴酷如此. 軍騎掩捕, 久弗能獲, 行者患焉. 赦提為逐賊軍將, 未幾而獲彪子、豹子及其黨與, 盡送京師, 斬於闕下, 自是清靜. 其靈丘羅思祖, 宗門豪溢, 家處隘險, 多止亡命, 與之為劫. 獻文怒之, 孥戮其家. 而思祖家黨, 相率寇盜. 赦提募求捕逐, 以赦提為遊徼軍將, 前後擒獲, 殺之略盡. 因此, 濫有屠害, 尤為忍酷. 既資前稱, 又藉此功, 除幽州刺史, 假安喜侯.

赦提克己厲約, 遂有清稱. 後頗縱妻段氏, 多有受納, 命僧尼因事通請, 貪虐流聞. 中散李真香出使幽州, 採訪牧守政績, 真香驗案其罪, 赦提懼死欲逃. 其妻姑為太尉、東陽王丕妻, 恃丕親貴, 自許詣丕申訴求助, 謂赦提曰：「當為訴理, 幸得申雪, 願寬憂, 不為異計.」赦提以此, 差自解慰. 段乃陳列：真香昔嘗因假而過幽州, 知赦提有好牛, 從索不果. 今臺使心挾前事, [七]故威逼部下, 拷楚過極, 橫以無辜, 證成誣罪. 執事恐有不盡, 使駕部令趙秦州重往究訊, 事狀如前, 處赦提大辟. 孝文詔賜死於第. 將就盡, 命妻而責之曰：「貪濁穢吾者卿也, 又安吾而不得免禍, 九泉之下, 當為仇讎矣.」

又有華山太守趙霸, 酷暴非理. 大使崔光奏霸雲：「不遵憲度, 威虐任情, 至乃手擊吏人, 僚屬奔走. 不可以君人字下, 納之軌物. 輒禁止在州.」詔免所居官.

崔暹字元欽, 本雲清河東武城人也, 世家於滎陽、潁川之間. 性猛酷, 少仁恕, 姦猾好利, 能事勢家, 初以秀才累遷南兗州刺史, 盜用官瓦, 贓汙狼籍, 為禦史中尉李平所糾, 免官. 後行豫州事. 尋即真. 遣子析戶, [八]分隸三縣, 廣占田宅, 藏匿官奴, 障吝陂葦, 侵盜公私, 為禦史中尉王顯所彈, 免官. 後累遷瀛州刺史, 貪暴安忍, 人庶患之. 嘗出獵州北, 單騎至人村, 有汲水婦人, 暹令飲馬, 因問曰：「崔瀛州何如？」婦人不知是暹, 答曰：「百姓何罪！得如此癩兒刺史.」暹默然而去. 以不稱職, 被解還京.

武川鎮反, 詔暹為都督, 隸大都督李崇討之. [九]違崇節度, 為賊所敗, 單騎潛還. 禁於廷尉, 以女妓園田貨元叉獲免. 建義初, 遇害於河陰. 贈司徒公、冀州刺史, 追封武津縣公.

子瓚, 字結珍, 位兼尚書左丞, 卒. 瓚妻, 莊帝姊也, 後封襄城長公主, 故特贈瓚冀州刺史. 子茂, 字祖昂, 襲祖爵.

邸珍字安寶, 本中山上曲陽人也, 魏太和中, 徙居武川鎮. [一０]孝昌中, 六鎮兵起, 珍遂從杜洛周賊. 洛周為葛榮所吞, 珍入榮軍. 榮為尒朱榮所破, 珍與其餘黨, 俱徙並州. 從齊神武出山東. 神武起義信都, 拜珍長史, 封上曲陽縣侯, [一一]除殷州刺史. 珍求取無厭, 大為州人所疾苦. 後兼尚書右僕射、大行臺, 節度諸軍事, 擊梁將成景雋等, 解東徐圍, [一二]回軍彭城. 珍禦下殘酷, 士眾離心, 至於土人豪族, 遇之無禮, 遂為州人所害. 後贈定州刺史、司空公.

田式字顯標, 馮翊下邽人也. 祖安興、父長樂, 仕魏, 俱為本郡太守.

式性剛果, 多武藝, 拳勇絕人. 仕周, 位渭南太守, 政尚嚴猛, 吏人重足而立, 無敢違法. 遷本郡太守, 親故屏跡, 請託不行. 周武帝聞而善之, 進位儀同三司, 賜爵信都縣公, 擢拜延州刺史. 從平齊, 以功授上開府, 徙為建州刺史, 改封梁泉縣公. 後從韋孝寬討尉遲迥, 以功拜大將軍, 進爵武山郡公.

及隋文帝受禪, 拜襄州總管. 專以立威為務, 每視事於外, 必盛氣以待之. 其下官屬, 股慄無敢仰視. 有犯禁者, 雖至親昵無所容貸. 其女婿京兆杜寧自長安省之, 式誡寧無出外. 寧久之不得還, 竊上北樓, 以暢羈思. 式知之, 杖寧五十. 其所愛奴, 嘗詣式白事, 有蟲上其衣衿, 揮袖拂去之, 式以為慢己, 立棒殺之. 或僚吏姦贓, 部內劫盜者, 無問輕重, 悉禁地阱中, 寢處糞穢, 令受苦毒, 自非身死, 終不得出. 每赦書到州, 式未暇省讀, 先召獄卒殺重囚, 然後宣示百姓, 其刻暴如此.

由是為上所譴, 除名. 式慚恚不食, 妻子至其所輒怒, 唯侍僮二人, 給使左右. 從家中索椒, 欲自殺, 家人不與. 陰遣侍僮詣市買毒藥, 妻子又奪棄之. 式恚臥, 其子信時為儀同, 至式前流涕曰：「大人既是朝廷重臣, 又無大過, 比見公卿放辱者多矣, 旋復外用, 大人何能久乎？乃至於此！」式欻起抽刀斫信, 信避之, 刃中於門. 上知之, 以式為罪己之深, 復其官爵, 尋拜廣州總管, 卒官.

燕榮字貴公, 華陰弘農人也. [一三]父侃, 周大將軍.

榮性剛嚴, 有武藝. 仕周, 為內侍上士. 從武帝伐齊, 以功授開府儀同三司, 封高邑縣公. 隋文帝受禪, 進位大將軍, 進封落叢郡公, 拜晉州刺史. 尋從河間王弘擊突厥, 以功拜上柱國, 遷青州總管. 在州, 選絕有力者為伍伯, 吏人過之者, 必加詰問, 輒楚撻之, 創多見骨. 姦盜屏跡, 境內肅然. 他州縣人經其界者, 畏若寇讎, 不敢休息. 後因入朝覲, 特加恩遇. 榮以母老, 請每歲入朝, 上許之.

伐陳之役, 以為行軍總管, 率水軍自東萊傍海入太湖, 取吳郡. 既破丹陽, 吳人共立蕭瓛, 為宇文述所敗, 退保包山. 榮率精甲躡之, 瓛敗走, 為榮所執. 事平, 檢校揚州總管. 尋徵為武候將軍, 後除幽州總管.

榮性嚴酷, 有威容, 長吏見者, 莫不惶懼自失. 範陽盧氏, 世為著姓, 榮皆署為吏卒, 以屈辱之. 鞭笞左右, 動至千數, 流血盈前, 飲噉自若. 嘗按部, 道次見叢荊, 堪為笞箠, 命取之, 輒以試人. 人或自陳無咎, 榮曰：「後有罪, 當免.」及後犯細過, 將撾之, 人曰：「前日被杖, 許有罪宥之.」榮曰：「無過尚爾, 況有過邪！」榜捶如舊. 榮每巡省管內, 聞人吏妻有美色, 輒舍其室而淫之, 貪暴放縱日甚.

時元弘嗣除幽州長史, 懼辱, 固辭. 上知之, 敕榮曰：「弘嗣杖十已上罪, 皆奏聞.」榮忿曰：「豎子何敢弄我！」乃遣弘嗣監納倉粟, [一四]颺得一糠一秕, 罰之, 每笞不滿十, 然一日中或至三數. 如是歷年, 怨隙日搆. 榮遂收付獄, 禁絕其糧. 弘嗣飢, 抽衣絮雜水咽之. 其妻詣闕稱冤, 上遣考功侍郎劉士龍馳驛鞫問, 奏榮毒虐, 又贓穢狼籍, 遂徵還京, 賜死. 先是, 榮家寢室無故有蛆數斛從地墳出. 未幾, 榮死於蛆出之處. 有子詢.

元弘嗣, 河南洛陽人也. 祖剛, 魏漁陽王. 父經, 周漁陽郡公.

弘嗣少襲爵, 十八為左親衛. 開皇九年, 從晉王平陳, [一五]以功授上儀同. 後除觀州長史, 以嚴峻任事, 州人多怨之. 轉幽州. 時總管燕榮肆虐於弘嗣, 每笞辱. 弘嗣心不伏, 遂被禁. 及榮誅, 弘嗣為政, 酷又甚之. 每鞫囚, 多以酢灌鼻, 或椓弋其下竅, 無敢隱情, 姦偽屏息. 仁壽末, 授木工監, 修營東都.

大業初, 煬帝潛有遼東意, 遣弘嗣於東萊海口監造船. 諸州役丁苦其捶楚, 官人當作, 晝夜立水中, 略不敢息, 自腰已下無不蛆生, 死者十三四. 尋遷黃門侍郎, 轉殿中少監. [一六]遼東之役, 進位金紫光祿大夫. 後奴賊寇隴西, 詔弘嗣擊之.

及玄感反, 弘嗣屯兵安定. 或告之謀應玄感, 代王侑遣執送行在所. 以無反形當釋, [一七]帝疑之, 除名徙日南, 道死.

有子仁觀.

王文同, 京兆頻陽人也. 性明辯, 有幹用. 開皇中, 以軍功拜儀同, 授桂州司馬. 煬帝嗣位, 為光祿少卿. 以忤旨, 出為恒山郡贊務. 有一人豪猾, 每持長吏長短, 前後守令鹹憚之. 文同下車, 聞其名, 召而數之. [一八]因令剡木為大橛, 埋之於庭, 出尺餘, 四面各埋小橛, 令其人踣心於木橛上, 縛四支於小橛, 以棒打其背, 應時潰爛. 郡中大駭, 吏人懾氣.

及帝征遼東, 令文同巡察河北諸郡, 文同見沙門齋戒菜食者, 以為妖妄, 皆收繫之. 北至河間, 召諸郡官人, [一九]小有遲違者, 輒覆面於地而捶殺之. 求沙門相聚講論及長老共為佛會者數百人, 文同以為聚結惑眾, 盡斬之. 又悉裸僧尼, 驗有淫狀非童男女者數千人, 復將殺之. 郡中士女, 號哭於路, 諸郡驚駭, 各奏其事. 帝聞大怒, 遣使者達奚善意馳鎖之, 斬於河間, 以謝百姓. 讎人剖其棺, 臠其肉噉之, 斯須鹹盡.

論曰：士之立名, 其途不一, 或以循良進, 或以嚴酷顯. 故寬猛相資, 德刑互設. 然不嚴而化, 君子所先. 於洛侯等為惡不同, 同歸於酷, 肆其毒螫, 多行殘忍. 賤人肌膚, 同諸木石, 輕人性命, 甚於芻狗. 長惡不悛, 鮮有不及. 故或身嬰罪戮, 或憂恚俱殞, 異術皆斃, 各其宜焉. 凡百君子, 以為有天道矣. 校勘記

[一]　假範陽公　諸本脫「公」字, 據魏書卷八九胡泥傳補. 通志卷一七一胡泥傳作「侯」字. 魏書此卷本是以北史補, 故從魏書.

[二]　昭太後問其親　諸本脫「昭」字, 據魏書卷八九李洪之傳補. 昭太後指文成乳母常氏, 見卷一三後妃傳.

[三]　富貴赫奕當舅戚之家　諸本無「當」字, 據魏書補.

[四]　子士□襲　諸本無「襲」字. 按下文雲「齊受禪, 例降」, 即指降其所襲之安康郡公. 若此無「襲」字, 則「例降」無所承. 今據魏書卷七０李神傳補.

[五]　時京畿盜魁首稱豹子彪子　魏書卷八九張赦提傳「首」作「

自」, 疑是. 又魏書「彪」作「虎」. 北史當是避唐諱改.

[六]　於靈丘雁門間聚為劫害　諸本「雁」訛作「應」, 據魏書改. 應門乃宮城門名, 誤. 雁門見魏書地形志上肆州, 與靈丘為鄰郡. 北魏都平城時, 雁門為畿內之地, 故稱「京畿」.

[七]　今臺使心挾前事　諸本「今」訛作「令」, 「心」訛作「止」, 據魏書改. 臺使即指李真香.

[八]　遣子析戶　魏書卷八九、通志卷一七一崔暹傳「遣」上有「

坐」字, 是.

[九]　詔暹為都督隸大都督李崇討之　諸本脫「隸大都督」四字, 據魏書崔暹傳補. 事亦見魏書卷九肅宗紀正光五年.

[一０]徙居武川鎮　諸本「川」訛作「州」, 據通志卷一七一邸珍傳改.

[一一]封上曲陽縣侯　諸本脫「陽」字, 據通志補. 邸珍為上曲陽人, 故封以本縣. 地形志無「上曲縣」.

[一二]擊梁將成景雋等解東徐圍　諸本「梁」下有「州」字, 「雋」作「攜」, 「徐」作「行」. 按通志「攜」作「雋」. 成景雋見南史卷七四孝義傳, 乃梁將, 非梁州將, 「州」字衍. 今據刪改. 又魏書卷一一出帝紀永熙二年五月, 稱「東徐州城民王早、簡實等殺刺史崔庠, 據州入蕭衍」. 十一月, 以「殷州刺史邸珍為徐州大都督、東道行臺僕射, 率將討東徐州」. 則「東行」乃「東徐」之訛. 東徐州見魏書地形志中, 治下邳城, 在彭城之東, 故下雲「回軍彭城」. 今改正.

[一三]華陰弘農人也　張森楷雲：「華陰未嘗為郡, 弘農安得屬之？此疑誤倒.」按魏書地形志下華州華山郡華陰縣注雲：「前漢屬京兆, 後漢、晉屬恒農(即弘農).」稱「弘農華陰人」是沿襲漢、晉舊望. 張說是.

[一四]乃遣弘嗣監納倉粟　諸本「乃」訛作「及」, 據隋書卷七四燕榮傳改.

[一五]開皇九年從晉王平陳　諸本「九」訛作「元」, 據隋書卷七四元弘嗣傳改.

[一六]轉殿中少監　隋書「中」作「內」. 按隋時諱「中」字, 凡官名有「中」字者皆改名, 其時只有殿內少監, 北史改作「中」, 誤.

[一七]以無反形當釋　諸本作「以無反釋」. 李慈銘雲：「隋書作『以無反形當釋』, 此脫二字.」按通志卷一七一元弘嗣傳「形當」作「狀得」. 據下文「帝疑之, 除名徙日南」, 則是當釋而未釋. 隋書是, 今據補.

[一八]聞其名召而數之　諸本脫「召」字, 據隋書卷七四王文同傳補.

[一九]召諸郡官人　諸本脫「諸」字, 據隋書及通志卷一七一王文同傳補.

北史卷八十八 列傳第七十六

隱逸

眭誇　馮亮　鄭脩　崔廓子賾　徐則　張文詡

蓋兼濟獨善, 顯晦之殊, 其事不同, 由來久矣. 昔夷、齊獲全於周武, 華矞不容於太公. 何哉？求其心者, 許以激貪之用；督其跡者, 矯以教義之風. 而肥遯不歸, 代有其人矣. 故易稱「遯世無悶」, 「不事王侯」. 詩雲「皎皎白駒, 在彼空穀」. 禮雲「儒有上不臣天子, 下不事諸侯」. 語曰「舉逸民, 天下之人歸心焉」. 雖出處殊途, 語默異用, 各言其志, 皆君子之道也.

洪崖兆其始, 箕山扇其風, 七人作乎周年, 四皓光乎漢日. 魏、晉以降, 其流逾廣. 其大者則輕天下, 細萬物；其小者則安苦節, 甘賤貧. 或與世同塵, 隨波瀾以俱逝；或違時矯俗, 望江湖而獨往. 狎玩魚鳥, 左右琴書, 拾遺粒而織落毛, 飲石泉而庇松柏. 放情宇宙之外, 自足懷抱之中. 然皆欣欣於獨善, 鮮汲汲於兼濟. 夷情得喪, 忘懷累有. 比夫邁德弘道, 匡俗庇人, 可得而小, 不可得而忽也. 而受命哲王, 守文令主, 莫不束帛交馳, 蒲輪結轍, 奔走巖穀, 唯恐不逮者, 何哉？以其道雖未弘, 志不可奪, 縱無舟烜之功, 終有堅貞之操, 足以立懦夫之志, 息貪競之風. 與苟得之徒, 不可同年共日, 所謂無用以為用, 無為而無不為也.

自叔世澆浮, 淳風殆盡, 錐刀之末, 競入成群. 而能冥心物表, 介然離俗, 望古獨適, 求友千齡, 亦異人矣. 何必禦霞乘雲而追日月, 窮極天地, 始為超遠哉.

案魏書列眭誇、馮亮、李謐、鄭脩為逸士傳. 隋書列李士謙、崔廓、廓子賾、徐則、張文詡為隱逸傳. 今以李謐、士謙附其家傳, 其餘並編附篇, 以備隱逸傳雲. [一]

眭誇一名旭, 趙郡高邑人也. 祖邁, 晉東海王越軍謀掾, 後沒石勒, 為徐州刺史. 父邃, 字懷道, 慕容寶中書令.

誇少有大度, 不拘小節, 耽好書傳, 未曾以世務經心. 好飲酒, 浩然物表. 年三十, 遭父喪, 鬚鬢致白, 每一悲哭, 聞者為之流涕. 高尚不仕, 寄情丘壑. 同郡李順願與之交, 誇拒而不許. 邦國少長莫不憚之.

少與崔浩為莫逆之交. 浩為司徒, 奏徵為中郎, 辭疾不赴. 州郡逼遣, 不得已, 入京都, 與浩相見. 經留數日, 唯飲酒談敘平生, 不及世利. 浩每欲論屈之, 竟不能發言, 其見敬憚如此. 浩後遂投詔書於誇懷, 亦不開口. 誇曰：「桃簡, 卿已為司徒, 何足以此勞國士也？吾便將別.」桃簡, 浩小名. 浩慮誇即還, 時乘一騾, 更無兼騎, 乃以誇騾內之廄中, 冀相維縶. 誇遂託鄉人輸租者, 謬為禦車, 乃得出關. 浩知而歎曰：「眭誇獨行士, 本不應以小職辱之, 又使其人杖策復路, 吾當何辭以謝也！」時朝法甚峻, 誇既私還, 將有私歸之咎. 浩仍相左右, 始得無坐. 經年, 送誇本騾, 兼遺以所乘馬, 為書謝之. 誇更不受其騾馬, 亦不復書. 及浩沒, 為之素服, 受鄉人弔唁, 經一時乃止. 歎曰：「崔公既死, 誰能更容眭誇！」

婦父钜鹿魏攀, 當時名達之士, 未嘗備婿之禮, 情同朋好. 或人謂誇曰：「吾聞有大才者必居貴仕, 子何獨在桑榆乎？」遂著知命論以釋之. 及卒, 葬日赴會者如市. 無子.

馮亮字靈通, 南陽人, 梁平北將軍蔡道恭之甥也. 少博覽諸書, 又篤好佛理. 隨道恭至義陽, 會中山王英平義陽, 獲焉. 英素聞其名, 以禮待接. 亮性清靜, 後隱居嵩山, 感英之德, 以時展覲. 英亡, 亮奔赴, 盡其哀慟. 宣武嘗召以為羽林監, 領中書舍人, 將令侍講十地諸經, 固辭不許. [二]又欲使衣幘入見, 苦求以幅巾就朝, 遂不強逼. 還山數年, 與僧禮誦為業, 蔬食飲水, 有終焉之志. 會逆人王敞事發, 連山中沙門法. 而亮被執赴尚書省, [三]十餘日, 詔特免雪. 亮不敢還山, 遂寓居景明寺, 敕給衣食及其從者數人. 後思其舊居, 復還山室.

亮既雅愛山水, 又兼工思, 結架巖林, 甚得棲遊之適. 頗以此聞, 宣武給其工力, 令與沙門統僧暹、河南尹甄琛等同視嵩山形勝之處, [四]遂造閑居佛寺, 林泉既奇, 營製又美, 曲盡山居之妙. 亮時出京師, 延昌二年冬, 因遇篤疾, 宣武敕以馬輿送令還山, 居嵩高道場寺, 數日卒. 詔贈帛二百匹, 以供凶事.

遺誡兄子綜, 殮以衣□, 左手持板, 右手執孝經一卷, 置屍盤石上, 去人數裏外, 積十餘日, 乃焚於山, 灰燼處, 起佛塔經藏. 初、亮以盛冬喪, 連日驟雪, 窮山荒澗, 鳥獸飢窘, 僵屍山野, 無所防護. 時有壽春道人惠需, 每旦往看其屍, 拂去塵霰, 禽蟲之跡, 交橫左右, 而初無侵毀. 衣服如本, 唯風吹□巾稍側. [五]又以亮識舊南方法師信大栗十枚, [六]言期之將來十地果報, 開亮手, 以置把中. 經宿, 乃為蟲鳥盜食, 皮殼在地, 而亦不傷肌體. 焚燎之日, 有素霧蓊鬱, 回繞其傍, 自地屬天, 彌朝不絕. 山中道俗營助者百餘人, 莫不異焉.

鄭脩, 北海人也. 少隱於岐南凡穀中, 依巖結宇, 不交世俗, 雅好經史, 專意玄門. 前後州將, 每徵不至. 岐州刺史魏蘭根頻遣致命, 脩不得已, 暫出見蘭根, 尋還山舍. 蘭根申表薦脩, 明帝詔付雍州刺史蕭寶夤訪實以聞. 會寶夤作逆, 事不行.

崔廓字士玄, 博陵安平人也. 父子元, 齊燕州司馬. 廓少孤貧, 母賤, 由是不為邦族所齒. 初為裏佐, 屢逢屈辱, 於是感激, 逃入山中. 遂博覽書籍, 多所通涉, 山東學者皆宗之. 既還鄉, 不應辟命. 與趙郡李士謙為忘言友, 時稱崔、李. 士謙死, 廓哭之慟, 為之作傳, 輸之秘府. 士謙妻盧氏寡居, 每家事, 輒令人諮廓取定. 廓嘗著論言刑名之理, 其義甚精, 文多不載. 隋大業中, 終於家.

子賾, 字祖濬, 七歲能屬文. 容貌短小, 有口辯. 開皇初, 秦孝王薦之, 射策高第. 詔與諸儒定樂, [七]授校書郎, 轉協律郎. 太常卿蘇威雅重之. 母憂去職, 性至孝, 水漿不入口者五日.

後徵為河南、豫章二王侍讀, 每更日來往二王之第. 及河南為晉王, 轉記室參軍, 自此去豫章. 王重之不已, 遺賾書曰：

昔漢氏西京, 梁王建國, 平臺東苑, 慕義如林. 馬卿辭武騎之官, 枚乘罷弘農之守. 每覽史傳, 嘗竊怪之, 何乃脫略官榮, 棲遲藩邸？以今望古, 方知雅志. 彼二子者, 豈徒然哉！

足下博聞強記, 鉤深致遠, 視漢臣之三篋, 似陟蒙山；對梁相之五車, 若吞雲夢. 吾兄欽賢重士, 敬愛忘疲, 先築郭隗之宮, 常置穆生之醴. 今者重開土宇, 更誓山河, 地方七百, 牢籠曲阜；城兼七十, 包舉臨淄. 大啟南陽, 方開東閤. 想得奉飛蓋, 曳長裾, 藉玳筵, 躡珠履, 歌山桂之偃蹇, 賦池竹之檀欒, 其崇貴也如彼, 其風流也如此, 幸甚幸甚, 何樂如之！

高視上京, 有懷德祖；才謝天人, 多慚子建. 書不盡意, 寧俟繁辭.

賾答曰：

一昨伏奉教書, 榮貺非恒, 心靈自失. 若乃理高象繫, 管輅思而不解；事富山海, 郭璞注而未詳. 至於五色相宣, 八音繁會, 鳳鳴不足喻, 龍章莫之比. 吳劄之論周頌, 詎盡揄揚；郢客之奏陽春, 誰能赴節？伏惟令王殿下, 稟潤天潢, 承輝日觀, 雅道邁於東平, 文藝高於北海. 漢則馬遷、蕭望, 晉則裴楷、張華. 雞樹騰聲, 鵷池播美, 望我清塵, 悠然路絕.

祖濬燕南贅客, 河朔惰遊, 本無意於希顏, 豈有心於慕藺. 未嘗聚螢映雪, 懸頭刺股, 讀論唯取一篇, 披莊不過盈尺. 況復桑榆漸暮, 藜藿屢空, 舉燭無成, 穿楊盡棄. 但以燕求馬首, 薛養雞鳴, 謬齒鴻儀, 虛班驥皁. 挾太山而超海, 比報德而非難；堙崑崙以為池, 匹酬恩而反易.

忽屬周桐錫瑞, 唐水承家, 門有將相, 樹宜桃李. 真龍將下, 誰好有名；濫吹先逃, 何須別聽. 但慈旨抑揚, 損上益下, 江海所以稱王, 丘陵為之不逮. 曹植儻豫聞高論, 則不殞令名；楊脩若竊在下風, 亦詎虧淳德. 無任荷戴之至, 謹奉啟以聞.

豫章得書, 賚米五十石, 並衣服、錢帛. 時晉邸文翰, 多成其手. 王入東宮, 除太子齋帥, 俄兼舍人. 及元德太子薨, 以疾歸於家. 後徵起居舍人.

大業四年, 從駕汾陽宮, 次河陽鎮. 藍田令王曇於藍田山得一玉人, 長三四寸, 著大領衣, 冠幘, 奏之. 詔問群臣, 莫有識者. 賾答曰：「謹案：漢文帝已前, 未有冠幘, 即是文帝以來所製也. 臣見魏大司農盧元明撰嵩高山廟記雲：『有神人, 以玉為形, 像長數寸, 或出或隱, 出則令世延長. 』伏惟陛下, 應天順人, 定鼎嵩、雒, 嶽神自見, 臣敢稱慶.」因再拜, 百官畢賀. 天子大悅, 賜縑二百匹. 從駕往太行山, [八]詔問賾曰：「何處有羊腸阪？」賾答曰：「臣案漢書地理志, 上黨壺關縣有羊腸阪.」帝曰：「不是.」又答曰：「

臣案皇甫士安撰地書. 雲太原北九十裏, 有羊腸阪.」帝曰：「是也.」因謂牛弘曰：「崔祖濬所謂問一知二.」

五年, 受詔與諸儒撰區宇圖志二百五十卷, 奏之. 帝不善之, 更令虞世基、許善心演為六百卷. 以父憂去職, 尋起令視事. 遼東之役, 授鷹揚長史, 置遼東郡縣名, 皆賾之議也. 奉詔作東征記. 九年, 除越王長史. 於時山東盜賊蜂起, 帝令撫慰高陽、襄國, 歸首者八百餘人. 十二年, 從駕江都. 宇文化及之弒帝也, 引為著作郎, 稱疾不起. 在路發疾, 卒於彭城, 年六十九.

賾與河南元善、河東柳□、太原王劭、吳興姚察、琅琊諸葛潁、信都劉焯、河間劉炫相善, 每因休假, 清談竟日. 所著詞、賦、碑、誌十餘萬言, 撰洽聞志七卷, 八代四科志三十卷. 未及施行, 江都傾覆, 鹹為煨燼.

徐則, 東海郯人也. 幼沈靜, 寡嗜欲, 受業於周弘正, 善三玄, 精於論議, 聲擅都邑. 則歎曰：「名者實之賓, 吾其為賓乎！」遂懷棲隱之操, 杖策入縉雲山. 後學者數百人苦請教授, 則謝而遣之. 不娶妻, 常服巾褐. 陳太建中, 應召來憩於至真觀, 期月, 又辭入天台山. 因絕粒養性, 所資唯松朮而已, [九]雖隆冬沍寒, 不服綿絮. 太傅徐陵為之刊山立頌.

初在縉雲山, 太極真人徐君降之曰：「汝年出八十, 當為王者師, 然後得道也.」晉王廣鎮揚州, 聞其名, 手書召之曰：「夫道得眾妙, 法體自然, 包涵二儀, 混成萬物, 人能弘道, 道不虛行. 先生履德養空, 宗玄齊物, 深曉義理, 頗味法門. 悅性沖玄, 恬神虛白, 餐松餌朮, 棲息煙霞. 望赤城而待風雲, 遊玉堂而駕龍鳳. 雖復藏名台嶽, 猶且騰實江、淮. 藉甚嘉猷, 有勞寤寐. 欽承素道, 久積虛襟, 側席幽人, 夢想巖穴. 霜風已冷, 海氣將寒, 偃息茂林, 道體休悆. 昔商山四皓, 輕舉漢庭, 淮南八公, 來儀藩邸. 古今雖異, 山穀不殊. 市朝之隱, 前賢已說. 導凡述聖, 非先生而誰？故遣使人, 往彼延請, 想無勞束帛, 賁然來思, 不待蒲輪, 去彼空穀. 希能屈己, 佇望披雲.」則謂門人曰：「吾今年八十一, 王來召我, 徐君之旨, 信而有徵.」於是遂詣揚州.

晉王將請受道法, 則辭以時日不便. 其後夕中, 命侍者取香火, 如平常朝禮之儀, 至於五更而死. 支體柔弱如生, 停留數旬, 顏色不變. 晉王下書曰：「天台真隱東海徐先生, 虛確居宗, 沖玄成德, 齊物處外, 檢行安身. 草褐蒲衣, 餐松餌朮, 棲隱靈嶽, 五十餘年. 卓矣仙才, 飄然騰氣, 千尋萬頃, 莫測其涯. 寡人欽承道風, 久餐德素, 頻遣使乎, 遠此延屈, 冀得虔受上法, 式建良緣. 至止甫爾, 未淹旬日, 厭塵羽化, 反真靈府. 身體柔軟, 顏色不變, 經方所謂屍解地仙者哉. 誠復師禮未申, 而心許有在, 雖忘怛化, 猶愴於懷. 喪事所資, 隨須供給. 霓裳羽蓋, 既且騰雲；空槨餘衣, 詎藉墳壟？但杖舄在爾, 可同俗法. 宜遣使人, 送還天台定葬.」

是時, 自江都至天台, 在道多見則徒步, 雲得放還. 至其舊居, 取經書道法, 分遣弟子, [一０]仍令淨掃一房, 曰：「若有客至, 宜延之於此.」然後跨石梁而去, 不知所之. 須臾屍柩至, 知其靈化, 時年八十二. 晉王聞而益異之, 賵物千段, 遣畫工圖其狀, 令柳□為之讚.

時有建安宋玉泉、會稽孔道茂、丹陽王遠知等, 亦行辟穀道, 以松朮自給, [一一]皆為煬帝所重.

張文詡, 河東人也. 父琚, 開皇中, 為洹水令, 以清正聞.

文詡博覽群書, 特精三禮. 隋文帝方引天下名儒碩學之士, 文詡時遊太學, 博士房暉遠等莫不推伏之. 書侍禦史皇甫誕, 一時朝彥, 恒執弟子之禮, 以所乘馬就學邀屈. 文詡遂每牽馬步進, 意在不因人自致也. 右僕射蘇威聞而召之, 與語大悅, 勸令從官, 文詡固辭.

仁壽末, 學廢, 文詡策杖而歸, 灌園為業. 州郡頻舉, 皆不應命. 事母以孝聞. 每以德化人, 鄉黨頗移風俗. 嘗有人夜中竊刈其麥者, 見而避之. 盜因感悟, 棄麥而謝. 文詡慰諭之, 自誓不言, 固令持去. 經數年, 盜者向鄉人說之, 始為遠近所悉. 鄰家築牆, 心有不直, 文詡因毀舊堵以應之. 文詡常有腰疾, 會醫者自言善禁, 文詡令禁之, 遂為刀所傷, 至於頓伏床枕. 醫者叩頭請罪. 文詡遽遣之, 因為隱, 謂妻子曰：「吾昨風眩, 落坑所致.」其掩人短, 皆此類也. 州縣以其貧素, 將加賑恤, 輒辭不受. 嘗閑居無事, 從容歎曰：「老冉冉而將至, 恐修名之不立！」以如意擊幾自樂, 皆有處所, 時人方之閔子騫、原憲焉. 終於家, 鄉人為立碑頌, 號曰張先生.

論曰：古之所謂隱逸者, 非伏其身而不見也, 非閉其言而不出也, 非藏其智而不發也, 蓋以恬淡為心, 不皦不昧, 安時處順, 與物無私者也. 眭誇輩忘懷纓冕, [一二]畢志丘園, 或隱不違親, 貞不絕俗；或不教而勸, 虛往實歸, 非有自然純德, 其孰能至此？然文詡見傷無慍, 徐則志在沈冥, 不可親疏, 莫能貴賤, 皆可謂抱樸之士矣. 崔廓感於屈辱, 遂以肥遯見稱；祖濬文籍之美, 足以克隆堂構. 父子雖動靜殊方, 其於成名一也, 美哉！校勘記

[一]　其餘並編附篇以備隱逸傳雲　諸本脫「隱」字, 據目錄補. 又「附」下當有「此」字.

[二]　固辭不許　魏書卷九０(補)馮亮傳「許」作「拜」, 是.

[三]　連山中沙門法而亮被執赴尚書省　南本及通志卷一七八馮亮傳「法」作「既」, 從下讀. 魏書無「法」字. 按「法」可能是僧名, 下有脫字, 今從「法」下斷.

[四]　令與沙門統僧暹河南尹甄琛等同視嵩山形勝之處　諸本「琛」訛作「深」, 據魏書改. 甄琛見本書卷四０, 曾為河南尹.

[五]　衣服如本唯風吹□巾稍側　諸本脫「吹」字, 及「稍側」二字, 據通志補.

[六]　又以亮識舊南方法師信大栗十枚　通志「信」上有「遣」字.

[七]　詔與諸儒定樂　隋書卷七七崔廓附子賾傳、通志卷一六三崔賾傳, 「樂」上有「禮」字.

[八]　從駕往太行山　諸本無「行」字, 隋書、通志作「從駕登太行山」. 按下文所雲羊腸阪, 即在太行山. 此脫「行」字, 今據補.

[九]　所資唯松朮而已　諸本「朮」訛作「水」, 據通志卷一七八徐則傳改. 「餐松餌朮」, 見下文.

[一０]取經書道法分遣弟子　隋書卷七七、通志徐則傳「遣」作「遺」, 是.

[一一]以松朮自給　諸本「朮」訛作「水」, 據通志改.

[一二]眭誇輩忘懷纓冕　諸本無「輩」字, 魏書卷九０史臣論有. 隋書卷七七史臣論作「士謙等忘懷纓冕」. 按北史此論全抄隋書, 只易「士謙」為「眭誇」. 魏書此卷是後人所補, 史臣論又全抄北史論的前半. 「輩」乃北史脫文, 今從魏書補.

北史卷八十九 列傳第七十七

藝術上

晁崇　張深　殷紹　王早　耿玄　劉靈助沙門靈遠　李順興　檀特師　由吾道榮　顏惡頭　王春　信都芳　宋景業　許遵麴紹　吳遵世　趙輔和　皇甫玉　解法選　魏寧　綦母懷文　張子信　陸法和　蔣昇　強練　庾季才子質　盧太翼　耿詢　來和　蕭吉　楊伯醜　臨孝恭　劉祐　張冑玄

夫陰陽所以正時日, 順氣序者也；蔔筮所以決嫌疑, 定猶豫者也；醫巫所以禦妖邪, 養性命者也；音律所以和人神, 節哀樂者也；相術所以辨貴賤, 明分理者也；技巧所以利器用, 濟艱難者也. 此皆聖人無心, 因人設教, 救恤災患, 禁止淫邪, 自三五哲王, 其所由來久矣. 昔之言陰陽者, 則有箕子、裨灶、梓慎、子韋；曉音律者, 則師曠、師摯、伯牙、杜夔；敘蔔筮, 則史扁、史蘇、嚴君平、司馬季主；論相術, 則內史叔服、姑布子卿、唐舉、許負；語醫巫則文摯、扁鵲、季鹹、華佗；其巧思, 則奚仲、墨翟、張平子、馬德衡. 凡此諸君, 莫不探靈入妙, 理洞精微. 或弘道以濟時, 或隱身以利物, 深不可測, 固無得而稱矣. 近古涉乎斯術者, 鮮有存夫貞一, 多肆其淫僻, 厚誣天道. 或變亂陰陽, 曲成君欲；或假託神怪, 熒惑人心. 遂令時俗妖訛, 不獲返其真性, 身罹災毒, 莫得壽終而死. 藝成而下, 意在茲乎！

歷觀經史百家之言, 無不存夫藝術, 或敘其玄妙, 或記其迂誕, 非徒用廣異聞, 將以明乎勸戒. 是以後來作者, 鹹相祖述.

自魏至隋, 年移四代, 至於遊心藝術, 亦為多矣. 在魏, 則敘晁崇、張深、殷紹、王早、耿玄、劉靈助、江式、周澹、李脩、徐謇、王顯、崔彧、蔣少遊, 以為術藝傳. 在齊, 則有由吾道榮、王春、信都芳、宋景業、許遵、吳遵世、趙輔和、皇甫玉、解法選、魏寧、綦母懷文、張子信、馬嗣明為方伎傳. 在周, 則有冀雋、蔣昇、姚僧垣、黎景熙、趙文深、褚該、強練, 以為藝術傳. 在隋, 則有庾季才、盧太翼、耿詢、韋鼎、來和、蕭吉、張冑玄、許智藏、萬寶常為藝術傳. 今檢江式、崔彧、冀雋、黎景熙、趙文深各編別傳. 又檢得沙門靈遠、李順興、檀特師、顏惡頭, 並以陸法和、徐之才、何稠附此篇, 以備藝術傳. [一]前代著述, 皆混而書之. 但道苟不同, 則其流異, 今各因其事, 以類區分. 先載天文數術, 次載醫方伎巧雲.

晁崇字子業, 遼東襄平人也. 善天文術數, 為慕容垂太史郎. 從慕容寶敗於參合, 為道武所獲. 從平中原, 拜太史令. 詔崇造渾儀, 遷中書侍郎, 令如故. 天興五年, 月暈左角, 崇奏, 占為角蟲將死. 帝既剋姚平於柴壁, 以崇言之徵, 遂命諸軍焚車而反. 牛果大疫, 輿駕所乘巨犗數百頭, 亦同日斃於路側, 自餘首尾相繼. 是歲天下牛死者十七八, 麋鹿亦多死.

崇弟懿, 明辯而才不及崇. 以善北人語, 為黃門侍郎. 懿好矜容儀, 被服僭度, 言音類帝, 左右每聞其聲, 莫不驚悚. 帝知而惡之. 後其家奴告崇、懿叛, 招引姚興. 及興寇平陽, 帝以奴言為實, 執崇兄弟, 並賜死.

張深, [二]不知何許人也. 明占候, 自雲, 嘗事苻堅, 堅欲征晉, 深勸不行, 堅不從, 果敗. 又仕姚興為靈臺令, 姚泓滅, 入赫連昌. 昌復以深及徐辯對為太史令. 統萬平, 深、辯俱見獲, 以深為太史令. 神□二年, 將討蠕蠕, 深、辯皆謂不宜行, 與崔浩爭於太武前. 深專守常占, 而不能鉤深賾遠, [三]故不及浩. 後為驃騎軍謀祭酒, 著觀象賦, 其言星文甚備, 文多不載.

又明元時, 有容城令徐路, [四]善占候, 坐繫冀州獄. 別駕崔隆宗就禁慰問之, 路曰：「昨夜驛馬星流, 計赦須臾應至.」隆宗先信之, 遂遣人出城候焉, 俄而赦至.

又道武、明元時, 太史令王亮、蘇垣, 太武時, 破和龍得馮弘太史令閔盛, 孝文時, 太史趙樊生, 並知天文. 後太史令趙勝、趙翼、趙洪慶、胡世榮、胡法通等二族, 世業天文. 又永安中, 詔以恒州人高崇祖善天文, 每占吉凶有驗, 特除中散大夫.

永熙中, 詔通直散騎常侍孫僧化與太史胡世榮、太史令張寵[五]、趙洪慶及中書舍人孫子良等在門下外省, 校比天文書, 集甘、石二家星經, 及漢、魏以來二十三家經占, 集五十五卷. 後集諸家撮要, 前後所上雜占, 以類相從, 日月、五星、二十八宿、中外官及圖, 合為七十五卷.

僧化, 東莞人也. 識星分, 案文占以言災異, [六]時有所中. 普泰中, 尒朱兆惡其多言, [七]遂繫於廷尉, 免官. 永熙中, 孝武帝召僧化與中散大夫孫安都共撰兵法, 未就而帝入關, 遂罷. 元象中, 死於晉陽.

殷紹, 長樂人也. 達九章、七曜. 太武時, 為算生博士, 給事東宮西曹. 太安四年, 上四序堪輿, 表言：「以姚氏之時, 行學伊川, 遇遊遁大儒成公興, 從求九章要術. 興字廣明, 自雲膠東人也, 山居隱跡, 希在人間. 興將臣到陽翟九崖巖沙門釋曇影間, 興即北還. 臣獨留住, 依止影所, 求請九章. 影復將臣向長廣東山, 就道人法穆. 法穆時共影為臣開述九章數家雜要. 復以先師和公所注黃帝四序經文三十六卷, 合有三百二十四章, 專說天地陰陽之本. 其第一, 孟序, 九卷八十一章, 說陰陽配合之原；第二, 仲序, 九卷八十一章, 解四時氣王, 休殺吉凶；第三, 叔序, 九卷八十一章, 明日月辰宿, 交會相生為表裏；第四, 季序, 九卷八十一章, 具釋六甲, 刑禍福德. 以此經文, 傳授於臣. 山神禁嚴, 不得齎出. 尋究經年, 粗舉綱要. 山居險難, 無以自供, 不堪窘迫, 心生懈怠. 以甲寅之年, 日維鶉火, 感物懷歸. 自爾至今, 四十五載. [八]臣前在東宮, 以狀奏聞, 奉被景穆皇帝聖詔, 敕臣撰錄, 集其要最. 仰奉明旨, 謹審先所見四序經文, 抄撮要略, 當世所須吉凶舉動, 集成一卷. 上至天子, 下及庶人, 貴賤等級, 尊卑差別, 吉凶所用, 罔不畢備. 未及內呈, 先帝晏駕. 依先撰錄, 謹以上聞.」其四序堪輿遂大行於世.

其從子玖, 亦以學術著名.

王早, 勃海南皮人也. 明陰陽、九宮及兵法, 善風角. 明元時, 喪亂之後, 有人詣早, 求問勝術, 早為設法, 令各無咎, 由是州裏稱之. 時有東莞鄭氏, 執得讎人趙氏, 剋明晨會宗族, 當就墓所刑之. 趙氏求救於早, 早為占候, 並授以一符曰：「君今且還, 選取七人, 令一人為行主者佩此符, 於雞鳴時, 伏在仇家宅東南二裏. 平旦, 當有十人相隨向西北, 行中有二人乘黑牛, 一黑牛最在前, 一黑牛應第七. 但捉取第七者將還, 事必無他.」趙氏從之, 果如其言. 乃是鄭氏男五父也, 諸子並為其族所宗敬, 故和解二家, 趙氏竟免.

後早與客清晨立於門內, 遇有卒風振樹, 早語客曰：「依法當有千裏外急使. 日中時, 有兩匹馬, 一白一赤, 從西南來, 至即取我, 逼我不聽與妻子別.」語訖便入, 召家人鄰裏辭別, 仍沐浴帶書囊, 日中出門候使. 如期, 果有馬一白一赤, 從州而至, 即促早上馬, 遂詣行宮. 時太武圍涼州未拔, 故許彥薦之. 早, 彥師也. 及至, 詔問何時當剋此城. 早對曰：「陛下但移據西北角, 三日內必剋.」帝從之, 如期而剋. 輿駕還都, 久不雨, 帝問早. 早曰：「今日申時必大雨.」比至未, 猶無片雲, 帝召早詰之. 早曰：「願更少時.」至申時, 雲四合, 遂大雨滂沱.

早苦以疾辭, 乞歸鄉裏, 詔許之, 遂終於家. 或言許彥以其術勝, 恐終妨己, 譎令歸之耳.

耿玄, 钜鹿宋子人也. 善蔔占, 有客叩門, 玄在室已知其姓字, 並所齎持及來問之意. 其所蔔筮, 十中八九. 別有林占, 時或傳之. 而性不和俗, 時有王公欲求其筮者, 玄則拒而不許. 每雲：「今既貴矣, 何所求而復蔔也？欲望意外乎？」代京法禁嚴切, 王公聞之, 莫不驚悚而退. 故玄多見憎忿, 不為貴勝所親. 官止钜鹿太守.

劉靈助, 燕郡人也. 師事範陽劉弁, 而粗疏無賴, 或時負販, 或復劫盜, 賣術於市. 後事尒朱榮, 榮信蔔筮, 靈助所占屢中, 遂被親待, 為榮府功曹參軍. 建義初, 榮於河陰害王公卿士, 時奉車都尉盧道虔兄弟, 亦相率朝行宮, 靈助以其州裏, 衛護之. 由是朝士與諸盧相隨免害者數十人. 榮入京師, 超拜光祿大夫, 封長子縣公. 從上黨王元天穆討邢杲.

元顥入洛, 天穆度河, 會尒朱榮於太行. 及將攻河內, 令靈助筮之. 靈助曰：「未時必剋.」時已向中, 士眾疲怠, 靈助曰：「時將至矣！」榮鼓之, 即便剋陷. 及至北中, 榮攻城不獲, 以時盛暑, 議欲且還, 以待秋涼. 莊帝詔靈助筮之. 靈助曰：「必破, 十八九間.」果如言. 車駕還宮, 進爵燕郡公, 贈其父僧安為幽州刺史. 尋兼尚書左僕射, 慰勞幽州流人. 北還, 與都督侯深等討葛榮餘黨韓婁, 滅之於薊. 仍釐州務, 又為幽、並、營、安四州行臺.

及尒朱榮死, 莊帝幽崩, 靈助本寒微, 一朝至此, 自謂方術堪能動眾, 又以尒朱有誅滅之兆, 遂自號燕王、大行臺, 為莊帝舉義兵. 馴養大鳥, 稱為己瑞, 妄說圖讖, 言劉氏當王. 又雲：「欲知避世入鳥村.」遂刻氈為人象, 書桃木為符書, 作詭道厭祝法, 人多信之. 時河西人紇豆陵步藩[九]舉兵逼晉陽, 尒朱兆頻戰不利. 故靈助唱言：「尒朱自然當滅, 不須我兵.」由是幽、瀛、滄、冀人悉從之. 從之者, 夜舉火為號, 不舉火者, 諸村共屠之. 普泰元年, 率眾至博陵之安國城, 與叱列延慶、侯深、尒朱羽生等戰, 戰敗被禽, 斬於定州, 傳首洛陽, 支分其體.

初, 靈助每雲：「三月末, 我必入定州, 尒朱亦必滅.」及將戰, 靈助自筮, 卦不吉, 以手折蓍棄之地, 雲：「此何知！」尋見禽. 果以三月入定州. 而齊神武以明年閏三月, 滅兆等於韓陵山. 永熙二年, 贈尚書左僕射、開府儀同三司、幽州刺史, 諡曰恭.

時又有沙門靈遠者, 不知何許人, 有道術. 嘗言尒朱榮成敗, 預知其時. 又言代魏者齊, 葛榮聞之, 故自號齊. 及齊神武至信都, 靈遠與勃海李嵩來謁. 神武待靈遠以殊禮, 問其天文人事. 對曰：「齊當興, 東海出天子. 今王據勃海, 是齊地. 又太白與月並, 宜速用兵, 遲則不吉.」靈遠後罷道, 姓荊字次德. 求之, 不知所在.

李順興, 京兆杜陵人也. 年十餘, 乍愚乍智, 時莫識之. 其言未來事, 時有中者. 盛冬單布衣, 跣行冰上及入洗浴, 略不患寒. 家嘗為齋, 方食, 器用不周. 順興言：「昆明池中有大荷葉, 可取盛餅食.」其所居去池十數裏, 日不移影, 順興負荷葉而歸, 腳猶泥, 舉坐驚異. 後稍出城市, 常冠道士冠, 人有憶者, 不過數日, 輒至其家. 號為李練. 好飲酒, 但不至醉. 貴賤並敬之. 得人所施, 輒散乞貧人.

蕭寶夤反, 召順興問曰：「朕王可幾年？」對曰：「為天子自有百年者, 十年者, 一年者, 百日者, 事由可知.」及寶夤敗, 裁百日也. 有侯終德者, 寶夤之黨, 寶夤敗後, 收集反者. 順興稱其必敗, 德乃棒殺順興, 置城隍中, 頃之, 起活如初. 後賀拔嶽北征, 順興與魏收書, 上為毛鴻賓等九人姓名者悉放貴還. [一０]順興從後提一河東酒□, 以繩繫之, 於城巷牽行, 俄而蒲阪降. 又無何, 至太傅梁覽家庭中臥, 以布衫倒覆身上. 後覽於趙雀反, [一一]通使東魏, 事泄被誅, 覽以衣倒覆, 果如順興之形. 周文嘗至溫泉, 順興求乞溫泉東間驪山下二畝地, 周文曰：「李練用此何為？」對曰：「有用.」未幾, 至溫湯遇患, 卒於其地.

初, 大統十三年, 順興謂周文曰：「可於沙苑北作一老君象, 面向北, 作笑狀.」周文曰：「何為？」答曰：「令笑破蠕蠕.」時甚惑, 未解其意. 及蠕蠕國滅, 周文憶語, 遂作順興象於老君側.

檀特師者, 名惠豐, 身為比丘, 不知何處人. 飲酒啖肉, 語默無常, 逆論來事, 後皆如言. 居於涼州, 宇文仲和為刺史, 請之至州內, 歷觀廄庫. 乃雲：「何意畜他官馬官物！」仲和怒, 不聽住涼州. 未幾, 仲和拒不受代, 朝廷令獨孤信禽之, 仲和身死, 資財沒官. 周文遣書召之, 檀特發至岐州, 會齊神武來寇玉壁, 檀特曰：「狗豈能至龍門也？」神武果不至龍門而還. 侯景未叛東魏之前, 忽捉一杖, 杖頭刻為獼猴, 令其面常向西, 日夜弄之. 又索一角弓, 牽挽之. 俄而景啟降, 尋復背叛, 人皆以為驗.

至大統十七年春初, 忽著一布帽, 周文左右驚問之. 檀特曰：「

汝亦著, 王亦著也.」至三月而魏文帝崩. 復取一白絹帽著之, 左右復問之. 檀特雲：「汝亦著, 王亦著也.」未幾, 丞相夫人薨. 後又著白絹帽, 左右復問之. 雲：「汝不著, 王亦著也.」尋而丞相第二兒武邑公薨. 其事驗多如此也. 俄而疾死.

由吾道榮, 琅琊沭陽人也. 少為道士, 入長白山、太山, 又遊燕、趙間. 聞晉陽有人, 大明法術, 乃尋之. 是人為人家傭力, 無名者, 久求訪始得. 其人道家, 符水禁咒、陰陽歷數、天文藥性, 無不通解. 以道榮好尚, 乃悉授之. 歲餘, 是人謂榮雲：「我本恒嶽仙人, 有少罪過, 為天官所謫. 今限滿將歸, 卿宜送吾至汾水.」及至汾河, 遇水暴長, 橋壞, 船渡艱難. 是人乃臨水禹步, 以一符投水中, 流便絕. 俄頃, 水積將至天. 是人徐自沙石上渡. 唯道榮見其如是, 傍人鹹雲：「水如此長, 此人遂能浮過.」共驚異之. 如此法, 道榮所不得也.

道榮仍歸本郡, 隱於琅邪山中, 辟穀餌松朮茯苓, 求長生之祕. 又善洞視, 蕭軌等之敗於江南, 其日, 道榮言之如目見. 其後鄉人從役得歸者, 勘問敗時形勢, 與道榮所說符同. 尋為文宣追往晉陽, 道榮恒野宿, 不入逆旅. 至遼陽山中, 夜初馬驚, 有猛獸去馬止十餘步, 所追人及防援者並驚怖將走. 道榮徐以杖畫地成火坑, 猛獸遽走. 道榮至晉陽, 文宣見之甚悅. 後歸鄉裏. 隋開皇初, 備禮徵辟, 授上儀同三司、諫議大夫、沭陽縣公. 從晉王平陳還, 苦辭歸. 至鄉卒, 年八十五.

又有張遠遊者, 文宣時, 令與諸術士合九轉金丹. 及成, 帝置之玉匣雲：「我貪人間作樂, 不能飛上天, 待臨死時取服.」

顏惡頭, 章武郡人也. 妙於易筮. 遊州市觀蔔, 有婦人負囊粟來蔔, 歷七人, 皆不中而強索其粟, 惡頭尤之. 蔔者曰：「君若能中, 何不為蔔？」惡頭因筮之, 曰：「登高臨下水泂泂, 唯聞人聲不見形.」婦人曰：「妊身已七月矣, 向井上汲水, 忽聞胎聲, 故蔔.」惡頭曰：「吉, 十月三十日有一男子.」諸蔔者乃驚服曰：[一二]「

是顏生邪！」相與具羊酒謝焉. 有人以三月十三日詣惡頭求蔔, 遇兌之履. 惡頭占曰：「君蔔父, 父已亡, 當上天, 聞哭聲, 忽復蘇, 而有言.」其人曰：「父臥疾三年矣, 昨日雞鳴時氣盡, 舉家大哭. 父忽驚寤雲：『我死, 有三天人來迎, 欲升天, 聞哭聲, 遂墜地. 』」惡頭曰：「更三日, 當永去.」果如言. 人問其故, 惡頭曰：「兌上天下土, 是今日庚辛本宮火, 故知蔔父. [一三]今三月, 土入墓, 又見宗廟爻發, 故知死. 變見生氣, 故知蘇. 兌為口, 主音聲, 故知哭. 兌變為乾, 乾天也, 故升天. 兌為言, 故父言. 故知有言. [一四]未化入戍為土, 三月土墓, 戍又是本宮鬼墓, 未後三日至戍, 故知三日復死.」惡頭又語人曰：「長樂王某年某月某日當為天子.」有人姓張, 聞其言, 數以寶物獻之, 豫乞東益州刺史. 及期, 果為天子, 擢張用之. 惡頭自言厄在彭城. 後遊東郡, [一五]逢彭城王尒朱仲遠將伐齊神武於鄴, 召惡頭令筮. 惡頭野生, 不知避忌, 高聲言：「大惡.」仲遠怒其沮眾, 斬之.

王春, 河東安邑人也. 少精易占, 明陰陽風角, 齊神武引為館客. 韓陵之戰, 四面受敵, 從寅至午, 三合三離, 將士皆懼. 神武將退軍, 春叩馬諫曰：「比至未時, 必當大捷.」遽縛其子詣軍門為質, 若不勝, 請斬之. 賊果大敗. 後從征討, 恒令占蔔, 其言多中. 位東徐州刺史, 賜爵安夷縣公. 卒, 贈秦州刺史.

信都芳字玉琳, 河間人也. 少明算術, 兼有巧思, 每精心研究, 或墜坑坎. 常語人雲：「算歷玄妙, 機巧精微, 我每一沈思, 不聞雷霆之聲也.」其用心如此. 後為安豐王延明召入賓館. 有江南人祖□者, 先於邊境被獲, 在延明家, 舊明算歷, 而不為王所待. 芳諫王禮遇之. □後還, 留諸法授芳, 由是彌復精密. 延明家有群書, 欲抄集五經算事為五經宗, 及古今樂事為樂書, 又聚渾天、欹器、地動、銅烏、漏刻、候風諸巧事, 並圖畫為器準, 並令芳算之. 會延明南奔, 芳乃自撰注.

後隱於並州樂平之東山, 太守慕容保樂聞而召之, 芳不得已而見焉. 於是保樂弟紹宗薦之於齊神武, 為館客, 授中外府田曹參軍. 芳性清儉質樸, 不與物和. 紹宗給其羸馬, 不肯乘騎；夜遣婢侍以試之, 芳忿呼毆擊, 不聽近己. 狷介自守, 無求於物. 後亦注重差、勾股, 復撰史宗.

芳精專不已, 又多所闚涉. 丞相倉曹祖珽謂芳曰：「律管吹灰, 術甚微妙, 絕來既久, 吾思所不至, 卿試思之.」芳留意十數日, 便報珽雲：「吾得之矣, 然終須河內葭莩灰.」祖對試之, 無驗. 後得河內灰, 用術, 應節便飛, 餘灰即不動也. 不為時所重, [一六]竟不行用, 故此法遂絕.

又著樂書、遁甲經、四術周髀宗. 其序曰：「漢成帝時, 學者問蓋天, 楊雄曰：『蓋哉, 未幾也. 』問渾天, 曰：『落下閎為之, 鮮於妄人度之, 耿中丞象之, 幾乎, 莫之息矣. 』此言蓋差而渾密也. 蓋器測影而造, 用之日久, 不同於祖, 故雲『未幾也』. 渾器量天而作, 乾坤大象, 隱見難變, 故雲『幾乎』. 是時, 太史令尹鹹窮研晷蓋, 易古周法, 雄乃見之, 以為難也. 自昔周公定影王城, 至漢朝, 蓋器一改焉. 渾天覆觀, 以靈憲為文；蓋天仰觀, 以周髀為法. 覆仰雖殊, 大歸是一. 古之人制者, 所表天效玄象. 芳以渾算精微, 術機萬首, 故約本為之省要, 凡述二篇, 合六法, 名四術周髀宗.」

又上黨李業興撰新曆, 自以為長於趙□、何承天、祖沖之三家, 芳難業興五闕. [一七]又私撰曆書, 名曰靈憲曆, 算月頻大頻小, 食必以朔, 證據甚甄明. 每雲：「何承天亦為此法, 而不能精. 靈憲若成, 必當百代無異議者.」書未成而卒.

宋景業, 廣宗人也. 明周易, 為陰陽緯候之學, 兼明歷數. 魏武定初, 任北平太守. 齊文宣作相, 在晉陽. 景業因高德政上言：「易稽覽圖曰：『鼎, 五月, 聖人君, 天與延年齒, 東北水中, 庶人王, 高得之. 』謹案：東北水, 謂勃海也. 高得之, 明高氏得天下也.」時魏武定八年三月也. 高德政、徐之才並勸文宣應天受禪, 乃之鄴. 至平城都, [一八]諸大臣沮計, 將還. 賀拔仁等又雲：「宋景業誤王, 宜斬之以謝天下.」帝曰：「宋景業當為帝王師, 何可殺也？」還至並州, 文宣令景業筮, 遇乾之鼎. 景業曰：「乾, 君也, 天也. 易曰：『時乘六龍, 以禦天. 』鼎, 五月卦也, 宜以仲夏吉辰, 順天受禪.」或曰：「陰陽書, 五月不可入官. 犯之, 卒於其位.」景業曰：「此乃大吉, 王為天子, 無復下期, 豈得不終於其位？」帝大悅.

天保初, 封長城縣子, 受詔撰天保歷, 李廣為之序.

許遵, 高陽新城人也. 明易善筮, 兼曉天文、風角、占相、逆剌, 其驗若神. 齊神武引為館客. 自言祿命不富貴, 不橫死, 是以任性疏誕, 多所犯忤, 神武常容借之. 芒陰之役, 遵謂李業興曰：「賊為水陳, 我為火陳, 水勝火, 我必敗.」果如其言. 清河王嶽以遵為開府記室. 嶽後將救江陵, 遵曰：「此行必致後凶, 宜辭疾勿去.」嶽曰：「勢不免去, 正當與君同行.」遵曰：「遵好與生人相隨, 不欲與死人同路.」嶽強給其馬以行. 至都, 尋喪. 三臺初成, 文宣宴會尚書以上, 三日不出. 許遵妻季氏憂之, 以問遵. 遵曰：「明日當得三百匹絹.」季氏曰：「若然, 當奉三束.」遵曰：「不滿十匹.」既而皆如言. 文宣無道日甚, 遵語人曰：「多折算來, 吾筮此狂夫何時得死.」於是布算滿床, 大言曰：「不出冬初, 我乃不見.」文宣以十月崩, 遵果以九月死.

子暉, 亦學術數. 遵謂曰：「汝聰明不及我, 不勞多學.」唯授以婦人產法, 豫言男女及產日, 無不中. 武成時, 以此數獲賞焉.

又有滎陽麴紹者, 亦善占. 侯景欲試之, 使與郭生俱蔔二伏牛何者先起. 蔔得火兆, 郭生曰：「赤牛先起.」紹曰：「青牛先起.」景問其故, 郭生曰：「火色赤, 故知赤牛先起.」紹曰：「火將然, 煙先起, 煙上色青, 故知青牛起.」既而如紹言.

吳遵世字季緒, 勃海人也. 少學易, 入恒山, 忽見一老翁, 授之開心符, 遵世跪, 水吞之, 遂明占蔔. 後出遊京洛, 以蔔筮知名. 魏孝武帝之將即位, 使之筮, 遇否之萃, 曰：「先否後喜.」帝曰：「

喜在何時.」遵世曰：「剛決柔, 則春末夏初也.」又筮, 遇明夷之賁, 曰：「初登於天, 後入於地. 若能敬始慎終, 不失法度, 無憂入地矣.」終如其言.

後齊文襄引為大將軍府墨曹參軍. 從遊東山, 有雲起, 恐雨廢射, 戲使筮. 遇剝, 李業興雲：「坤上艮下, 剝. 艮為山, 山出雲, 故知有雨.」遵世雲：「坤為地, 土制水, 故知無雨.」文襄使崔暹書之雲：「遵世若著, 賞絹十匹；不著, 罰杖十. 業興若著, 無賞；不著, 罰杖十.」業興曰：「同是著, 何獨無賞？」文襄曰：「遵世著, 會我意, 故賞也.」須臾雲散, 二人各受賞罰.

皇建中, 武成以丞相在鄴下居守, 自致猜疑, 甚懷憂懼, 謀起兵, 每宿輒令遵世筮. 遵世雲：「自有大慶.」由是不決. 俄而趙郡王等奉太後令, 以遺詔追武成. 更令筮之. 遵世雲：「比已作十餘卦, 其占自然有天下之徵.」及即位, 除中書舍人, 固辭老疾, 授中散大夫. 和士開封王, 妻元氏無子, 以側室長孫為妃, 令遵世筮. 遵世雲：「此卦偶與占同.」乃出其占書雲：「元氏無子, 長孫為妃.」士開喜於妙中, 於是起叫而舞.

遵世著易林雜占百餘卷. 後預尉遲迥亂, 死焉.

趙輔和, 清都臨漳人也. 少以明易善筮為齊神武館客. 神武崩於晉陽, 葬有日矣, 文襄令文宣與吳遵世等擇地, 頻蔔不吉. 又至一所, 筮遇革, 鹹雲凶. 輔和少年, 最在眾人後, 進雲：「革卦於天下人皆凶, 唯王家用之大吉. 革彖辭雲：『湯武革命, 應天順人. 』」文宣遽登車, 顧雲：「以此地為定.」即義平陵也. 有人父為刺史, 得書雲疾. 是人詣館, 別託相知者筮. 遇泰, 筮者雲：「此卦甚吉.」是人出後, 輔和謂筮者雲：「泰, 乾下坤上, 則父入土矣, 豈得言吉.」果凶問至. 有人父疾, 託輔和筮, 遇乾之晉, 慰諭令去. 後告人雲：「乾之遊魂, [一九]乾為天, 為父, 父變為魂, 而升於天, 能無死乎？」亦如其言.

大寧、武平中, 筮後宮誕男女及時日, 多中, 遂至通直常侍. 入周, 亦為儀同. 隋開皇中, 卒.

皇甫玉, 不知何許人也, 善相人. 齊文襄之自潁川歸, 文宣從後, 玉於傍縱觀, 謂人曰：「大將軍不作物.」指文宣曰：「會是道北垂鼻洟者.」[二０]及文宣即位, 試玉相術, 故以帛巾果其眼, 使歷摸諸人. 至文宣曰：「此最大達官.」於任城王曰：「當至丞相.」於常山、長廣二王, 並曰：「亦貴.」至石動桶曰：「此弄癡人.」至二供膳曰：「正得好飲食而已.」玉嘗為高歸彥相曰：「位極人臣, 但莫反.」歸彥曰：「我何為反？」玉曰：「公有反骨.」孝昭賜趙郡王十死不問, 王喜曰：「皇甫玉相臣, 雲當惡死, 今復何慮？」帝以玉輒為諸王相, 心不平之. 玉謂其妻曰：「殿上者不過二年.」妻以告舍人斛斯洪慶妻, 洪慶以啟帝. 怒曰：「向婦女小兒評論萬乘主！」敕召玉. 玉每照鏡, 自言兵死, 及被召, 謂妻曰：「我今去, 不迴, 若過日午時, 當得活.」既至正中, 遂斬之.

文襄時, 有吳士, 雙盲, 妙於聲. 文襄歷試之, 聞劉桃枝聲曰：「有所繫屬, 然當大富貴. 王侯將相, 多死其手. 譬如鷹犬, 為人所使.」聞趙道德聲曰：「亦繫屬人, 富貴翕赫, 不及前人.」聞侯呂芬聲, 與道德相似. 聞太原公聲曰：「當為人主.」聞文襄聲, 不動. 崔暹私搯之, 乃謬言：「亦國主也.」文襄以為我家群奴猶極貴, 況吾身也.

又時有禦史賈子儒, 亦能相人. 崔暹嘗將子儒私視文襄, 子儒曰：「人有七尺之形, 不如一尺之面；一尺之面, 不如一寸之眼. 大將軍臉薄眄速, 非帝王相也.」竟如言.

齊代善相者, 有館客趙瓊. 其婦叔寄弓, 弓已轉在人處, 盡知之. 時人疑其別有假託, 不然, 則姑布子卿不如也.

初, 魏正始前, 有沙門學相, 遊懷朔, 舉目見人, 皆有富貴之表. 以為必無此理, 燔其書. 而後皆如言, 乃知相法不虛也.

解法選, 河內人也. 少明相術, 又受易於權會, 筮亦頗工. 陳郡袁叔德以太子庶子出行博陵太守, [二一]不願之官, 以親老言於執政楊愔. 愔語雲：「既非正除, 尋當遣代.」叔德意欲留尊累在京, 令法選占. 雲：「不踰三年, 得代, 終不還也.」勸其盡家而行. 又為叔德相雲：「公邑邑, 終為吏部尚書, 鑒照人物.」後皆如言. 又頻為和士開相中, 士開牒為開府行參軍.

魏寧, 钜鹿人也. 以善推祿命, 徵為館客. 武成以己生年月, 託為異人, 問之. 寧曰：「極富貴, 今年入墓.」武成驚曰：「是我！」寧變辭曰：「若帝王, 自有法.」

又有陽子術語人曰：「謠言：盧十六, 雉十四, 犍子拍頭三十二. 且四八天之大數, 太上之祚, 恐不過此.」既而武成崩, 年三十二.

綦母懷文, 不知何許人也, 以道術事齊神武. 武定初, 齊軍戰芒山, 時齊軍旗幟盡赤, 西軍盡黑, 懷文曰：「赤, 火色；黑, 水色. 水能滅火, 不宜以赤對黑. 土勝水, 宜改為黃.」神武遂改為赭黃, 所謂河陽幡者也.

懷文造宿鐵刀, 其法, 燒生鐵精以重柔鋌, 數宿則成剛. 以柔鐵為刀脊, 浴以五牲之溺, 淬以五牲之脂, 斬甲過三十劄. 今襄國冶家所鑄宿柔鋌, 是其遺法, 作刀猶甚快利, 但不能頓截三十劄也. 懷文又雲：「廣平郡南幹子城, 是幹將鑄劍處, 其土可瑩刀.」

每雲：「昔在晉陽為監館, 館中有一蠕蠕客, 同館胡沙門指語懷文雲：『此人別有異算術. 』仍指庭中一棗樹雲：『令其布算子, 即知其實數. 』乃試之, 並辨若幹純赤, 若幹赤白相半. 於是剝數之, 唯少一子. 算者曰：『必不少, 但更撼之. 』果落一實. 』懷文位信州刺史.

又有孫正言謂人曰：「我昔聞曹普演有言：『高王諸兒, 阿保當為天子, 至高德之承之, 當滅. 』阿保, 謂天保也；德之, 謂德昌也；滅年號承光, 即承之矣.」

張子信, 河內人也. 頗涉文學, 少以醫術知名. 心恒白鹿山, 時出遊京邑, 甚為魏收、崔季舒所重. 大寧中, 徵為尚藥典禦. 武平初, 又以太中大夫徵之, 聽其所志, 還山. 又善易筮及風角之術. 武衛奚永洛與子信對坐, 有鵲鳴庭樹, 鬥而墮焉. 子信曰：「不善, 向夕, 當有風從西南來, 歷此樹, 拂堂角, 則有口舌事. 今夜有人喚, 必不可往, 雖敕亦以病辭.」子信去後, 果有風如其言. 是夜, 琅邪王五使切召永洛, 且雲：「敕喚.」永洛欲起, 其妻苦留之, 稱墜馬腰折, 不堪動. 詰朝而難作. 子信, 齊亡卒.

陸法和, 不知何許人也. 隱於江陵百裏洲, 衣食居處, 一與戒行沙門同. 耆老自幼見之, 容色常定, 人莫能測也. 或謂出自嵩高, 遍遊遐邇. 既入荊州汶陽郡高安縣之紫石山, [二二]無故捨所居山, 俄有蠻賊文道期之亂, 時人以為預見萌兆.

及侯景始告降於梁, 法和謂南郡朱元英曰：「貧道共檀越擊侯景去.」元英曰：「侯景為國立效, 師雲擊之何也？」法和曰：「正自如此.」及景度江, 法和時在青谿山, 元英往問曰：「景今圍城, 其事雲何？」法和曰：「凡人取果, 宜待熟時.」[二三]固問之, 曰：「亦剋, 亦不剋.」

景遣將任約擊梁湘東王於江陵, 法和乃詣湘東乞征約, 召諸蠻弟子八百人在江津, 二日便發. 湘東遣胡僧祐領千餘人與同行. 法和登艦, 大笑曰：「無量兵馬.」江陵多神祠, 人俗恒所祈禱, 自法和軍出, 無復一驗, 人以為神皆從行故也. 至赤沙湖, 與約相對, 法和乘輕船, 不介冑, 沿流而下, 去約軍一裏乃還. 謂將士曰：「聊觀彼龍睡不動, 吾軍之龍, 甚自踴躍, 即攻之. 若得待明日, [二四]當不損客主一人而破賊, 然有惡處.」遂縱火船, 而逆風不便, 法和執白羽扇麾風, 風即返. 約眾皆見梁兵步於水上, 於是大潰, 皆投水. 約逃竄不知所之, 法和曰：「明日午時當得.」及期而未得, 人問之, 法和曰：「吾前於此洲水乾時建一剎, 語檀越等：此雖為剎, 實是賊標. 今何不向標下求賊也？」如其言, 果於水中見約抱剎, 仰頭裁出鼻, 遂禽之. 約言：「求就師目前死.」法和曰：「檀越有相, 必不兵死. 且於王有緣, 決無他慮. 王於後當得檀越力耳.」湘東果釋用為郡守. 及魏圍江陵, 約以兵赴救, 力戰焉.

法和既平約, 往進見王僧辯於巴陵, 謂曰：「貧道已卻侯景一臂, 其更何能為？檀越宜即逐取.」乃請還. 謂湘東王曰：[二五]「

侯景自然平矣, 無足可慮. 蜀賊將至, 法和請守巫峽待之.」乃總諸軍而往, 親運石以填江, 三日, 水遂不流, 橫之以鐵鎖. 武陵王紀果遣蜀兵來度, 峽口勢蹙, 進退不可, 王琳與法和經略, 一戰而殄之.

軍次白帝, 謂人曰：「諸葛孔明可謂為名將, 吾自見之. 此城旁有其理弩箭鏃一斛許.」因插表令掘之, 如其言. 又嘗至襄陽城北大樹下, 畫地方二尺, 令弟子掘之. 得一龜, 長尺半, 以杖叩之曰：「

汝欲出, 不能得, 已數百歲, 不逢我者, 豈見天日乎？」為授三歸, 龜乃入草. 初, 八疊山多惡疾人, 法和為采藥療之, 不過三服, 皆差, 即求為弟子. 山中多毒蟲猛獸, 法和授其禁戒, 不復噬螫. 所泊江湖, 必於峰側結表, 雲此處放生, 漁者皆無所得. 才或少獲, 輒有大風雷, 船人懼而放之, 風雨乃定. 晚雖將兵, 猶禁諸軍漁捕, 有竊違者, 中夜猛獸必來欲噬之, 或亡其船纜. 有小弟子戲截蛇頭, 來詣法和. 法和曰：「汝何意殺！」因指以示之, 弟子乃見蛇頭□□襠而不落. 法和使懺悔, 為蛇作功德. 又有人以牛試刀, 一下而頭斷, 來詣法和. 法和曰：「有一斷頭牛, 就卿徵命殊急, 若不為作功德, 一月內報至.」其人弗信, 少日果死. 法和又為人置宅圖墓以避禍求福. 嘗謂人曰：「勿繫馬於碓.」其人行過鄉曲, 門側有碓, 因繫馬於其柱. 入門中, 憶法和戒, 走出將解之, 馬已斃矣.

梁元帝以法和為都督、郢州刺史, 封江乘縣公. 法和不稱臣, 其啟文朱印名上, 自稱居士, 後稱司徒. 梁元帝謂其僕射王褒曰：「我未嘗有意用陸為三公, 而自稱, 何也？」褒曰：「彼既以道術自命, 容是先知.」梁元帝以法和功業稍重, 遂就加司徒, 都督、刺史如故. 部曲數千人, 通呼為弟子. 唯以道術為化, 不以法獄加人. 又列肆之所, 不立市丞, 牧佐之法, 無人領受. 但以空檻籥在道間, 上開一孔以受錢, 賈客店人, 隨貨多少, 計其估限, 自委檻中. 所掌之司, 夕方開取, 條其孔目, 輸之於庫. 又法和平常言若不出口, 時有所論, 則雄辯無敵, 然猶帶蠻音. 善為攻戰具.

在江夏, 大聚兵艦, 欲襲襄陽而入武關, 梁元帝使止之. 法和曰：「法和是求佛之人, 尚不希釋梵天王坐處, 豈規王位？但於空王佛所與主上有香火因緣, 見主上應有報至, 故救援耳. 今既被疑, 是業定不可改也.」於是設供食, 具大□薄餅. 及魏舉兵, 法和自郢入漢口, 將赴江陵, 梁元帝使人逆之曰：「此自能破賊, 師但鎮郢州, 不須動也.」法和乃還州, 堊其城門, 著粗白布衫, 布□邪巾, [二六]大繩束腰, 坐葦席, 終日乃脫之. 及聞梁元敗滅, 復取前凶服著之, 哭泣受弔. 梁人入魏, 果見□餅焉. 法和始於百裏洲造壽王寺, 既架佛殿, 更截梁柱, 曰：「後四十許年, 佛法當遭雷雹, 此寺幽僻, 可以免難.」及魏平荊州, 宮室焚燼, 總管欲發取壽王佛殿, 嫌其材短, 乃停. 後周氏滅佛法, 此寺隔在陳境, 故不及難.

天保六年春, 清河王嶽進軍臨江, 法和舉州入齊. 文宣以法和為大都督、十州諸軍事、太尉公、西南道大行臺, 大都督、五州諸軍事、荊州刺史、[二七]安湘郡公宋蒞為郢州刺史, 官爵如故. 蒞弟簉為散騎常侍、儀同三司、湘州刺史、義興縣公. 梁將侯瑱來逼江夏, 齊軍棄城而退, 法和與宋蒞兄弟入朝. 文宣聞其有奇術, 虛心想見之, 備三公鹵簿, 於城南十二裏供帳以待之. 法和遙見鄴城, 下馬禹步. 辛術謂曰：「公既萬裏歸誠, 主上虛心相待, 何作此術？」法和手持香鑪, 步從路車至於館. 明日引見, 給通幰油絡網車, 仗身百人. 詣闕通名, 不稱官爵, 不稱臣, 但雲荊山居士. 文宣宴法和及其徒屬於昭陽殿, 賜法和錢百萬、物萬段、甲第一區、田一百頃、奴婢二百人, 生資什物稱是；宋蒞千段；其餘儀同、刺史以下各有差. 法和所得奴婢, 盡免之, 曰：「各隨緣去.」錢帛散施, 一日便盡. 以官所賜宅營佛寺, 自居一房, 與凡人無異. 三年間再為太尉, 世猶謂之居士. 無疾而告弟子死期, 至時, 燒香禮佛, 坐繩床而終. 浴訖將殮, 屍小縮止三尺許. 文宣令開棺而視之, 空棺而已.

法和書其所居屋壁而塗之, 及剝落, 有文曰：「十年天子為尚可, 百日天子急如火, 周年天子遞代坐.」又曰：「一母生三天, 兩天共五年.」說者以為婁太後生三天子, 自孝昭即位至武成傳位後主, 共五年焉.

法和在荊郢, 有少姬, 年可二十餘, 自稱越姥, 身披法服, 不肯嫁娶, [二八]恒隨法和東西, 或與其私通, 十有餘年. 今者賜棄, 別更他淫. [二九]有司考驗, 並實. 越姥因爾改適, 生子數人.

蔣昇字鳳起, 楚國平河人也. 少好天文玄象之學, 周文雅信待之. 大統三年, 東魏竇泰頓軍潼關, 周文出師馬牧澤. 時西南有黃紫氣抱日, 從未至酉. 周文謂昇曰：「此何祥也？」昇曰：「西南未地, 主土. 土王四季, 秦分. 今大軍既出, 喜氣下臨, 必有大慶.」於是與泰戰, 禽之. 自後遂降河東, 剋弘農, 破沙苑, 由此愈被親禮.

九年, 高仲密以北豫州來附, 周文欲遣兵援之, 昇曰：「春王在東, 熒惑又在井鬼分, 行軍非便.」周文不從, 軍至芒山, 不利而還. 太師賀拔勝怒曰：「蔣昇罪合萬死！」周文曰：「蔣昇固諫曰：『

師出不利. 』此敗也, 孤自取之.」恭帝元年, 以前後功, 授車騎大將軍、儀同三司, 封高城縣子. 後除太史中大夫, [三０]以年老請致事, 詔許之, 加定州刺史, 卒於家.

強練, 不知何許人也. 亦不知其名字. 先是李順興語默不恒, 好言未然之事, 當時號為李練, 世人以強類之, 故亦呼為練焉. 容貌長壯, 有異於人, 神情敞怳, 莫之能測. 意欲有所說, 逢人輒言；若值其不欲言, 縱苦加祈請, 不相酬答. 初聞其言, 略不可解, 事過後, 往往有驗. 恒寄住諸佛寺, 好行人家, 兼歷造王公邸第. 所至, 人皆敬信之.

晉公護未誅前, 練曾手持一瓠, 到護第門外抵破曰：「瓠破子苦.」時柱國、平高公侯伏侯龍恩深被任委, [三一]強練至龍恩宅, 呼其妻元氏及其妾媵並婢僕等, 並令連席而坐. 諸人以逼夫人, 苦辭不肯. 強練曰：「汝等一例人耳, 何有貴賤.」遂逼就坐. 未幾而護誅, 諸子並死；龍恩亦伏法, 仍籍沒其家.

建德中, 每夜上街衢邊樹, 大哭釋迦牟尼佛, 或至申旦. 如此者累月, 聲甚哀苦. 俄而廢佛、道二教. 大象末, 又以一無底囊, 歷長安市肆告乞, 市人爭以米麥遺之. 強練張囊受之, 隨即漏之於地. 人或問之, 強練曰：「但欲使諸人見盛空耳.」至隋開皇初, 果移都於龍首山, 城遂空廢. 後莫知其所終.

又有蜀郡衛元嵩者, 亦好言將來事, 蓋江左寶誌之流. 天和中, 遂著詩, 預論周隋廢興及皇家受命, 並有徵驗. 尤不信釋教, 嘗上疏極論之.

庾季才字叔弈, 新野人也. 八世祖滔, 隨晉元帝過江, 官至散騎常侍, 封遂昌侯, 因家於南郡江陵縣. 祖詵, 南史有傳. 父曼倩, 光祿卿.

季才幼穎悟, 八歲誦尚書, 十二通易, 好占玄象, 居喪以孝聞. 梁湘東王繹引授外兵參軍. 西臺建, 累遷中書郎, 領太史, 封宜昌縣伯. 季才固辭太史, 梁元帝曰：「漢司馬遷歷世居掌, 魏高堂隆猶領此職, 卿何憚焉！」帝亦頗明星歷, 謂曰：「朕猶慮禍起蕭牆.」季才曰：「秦將入郢, 陛下宜留重臣, 作鎮荊陝, 還都以避其患.」帝初然之, 後與吏部尚書宗懍等議, 乃止.

俄而江陵覆滅. 周文帝一見, 深加優禮, 令參掌太史, 曰：「卿宜盡誠事孤, 當以富貴相答.」初, 荊土覆亡, [三二]衣冠士人, 多沒為賤. 季才散所賜物, 購求親故. 周文問：「何能若此？」季才曰：「郢都覆敗, 君信有罪, 搢紳何咎, 皆為賤隸？誠竊哀之, 故贖購耳.」周文乃悟曰：「微君, 遂失天下之望.」因出令, 免梁俘為奴婢者數千口. 武成二年, [三三]與王褒、庾信同補麟趾學士, 累遷稍伯大夫.

後宇文護執政, 問以天道徵祥, 對曰：「頃上台有變, 不利宰輔, 公宜歸政天子, 請老私門.」護沈吟久之, 曰：「吾本意如此, 但辭未獲免.」自是漸疏. 及護夷滅, 閱其書記, 有假託符命, 妄造異端者, 皆誅. 唯得季才兩紙, 盛言緯候, 宜免政歸權. 帝謂少宗伯斛斯徵曰：「季才甚得人臣之禮.」因賜粟帛, 遷太史中大夫. 詔撰靈臺祕苑, 封臨潁縣伯. 宣帝嗣位, 加驃騎大將軍、開府儀同三司.

及隋文帝為丞相, 嘗夜召問天時人事, 季才曰：「天道精微, 難可悉察. 竊以人事蔔之, 符兆已定, 季才縱言不可, 公得為箕、潁事乎？」帝默然久之曰：「吾今譬騎武, 誠不得下矣.」因賜以綵帛曰：「愧公此意.」大定元年正月, 季才上言：「今月戊戌平旦, 青氣如樓闕, 見國城上. 俄而變紫, 逆風西行. 氣經雲：『天不能無雲而雨, 皇王不能無氣而立. 』今王氣已見, 須即應之. 二月, 日出卯入酉, 居天之正位, 謂之二八之門. 日者人君之象, 人君正位, 宜用二月. 其月十三日甲子, 甲為六甲之始, 子為十二辰之初. 甲數九, 子數又九, 九為天數. 其日即是驚蟄, 陽氣壯發之時. 昔周武王以二月甲子定天下, 享年八百；漢高帝以二月甲午即帝位, 享年四百. 故知甲子、甲午為得天數. 今月甲子, 宜應天受命.」上從之.

開皇元年, 授通直散騎常侍. 帝將遷都, 夜與高熲、蘇威二人定議. 季才旦奏：「臣仰觀玄象, 俯察圖記, 龜兆允襲, 必有遷都. 且漢營此城, 經今將八百歲, 水皆鹹鹵, 不甚宜人, 願為遷徙計.」帝愕然, 謂熲等曰：「是何神也！」遂發詔施行. 賜季才絹布及進爵為公. 謂曰：「朕自今已後, 信有天道.」於是令季才與其子質撰垂象、地形等志. 謂曰：「天道祕奧, 推測多途, 執見不同, 不欲令外人幹預此事, 故令公父子共為之.」及書成奏之, 賜米帛甚優. 九年, 出為均州刺史. 時議以季才術藝精通, 有詔還委舊任. 以年老, 頻求去職, 優旨每不許. 會張冑玄歷行, 及袁充言日景長, 上以問季才, 因言充謬. 上大怒, 由是免職, 給半祿歸第. 所有祥異, 常令人就家訪焉. 仁壽三年, 卒.

季才局量寬弘, 術業優博, 篤於信義, 志好賓遊. 常吉日良辰, 與琅邪王褒、彭城劉□、河東裴政及宗人信等為文酒之會. 次有劉臻、明克讓、柳□之徒, 雖後進, 亦申遊款. 撰靈臺祕苑一百二十卷, 垂象志一百四十二卷, 地形志八十七卷, 並行於世.

子質, 字行脩. 早有志尚, 八歲誦梁元帝玄覽、言志等十賦, 拜童子郎. 仕隋, 累遷隴州司馬. 大業初, 授太史令. 操履貞懿, 立言忠鯁, 每有災異, 必指事面陳. 煬帝多忌刻, 齊王暕亦被猜嫌. 質子儉時為齊王屬, 帝謂質曰：「汝不能一心事我, 乃使兒事齊王.」由是出為合水令.

八年, 帝親伐遼東, 徵至臨渝, 問東伐剋不. 對曰：「伐之可剋, 不願陛下親行.」帝作色曰：「朕今總兵至此, 豈可未見賊而自退！」質曰：「願安駕住此, 命將授規, 事宜在速, 緩必無功.」帝不悅曰：「汝既難行, 可住此也.」及師還, 授太史令. 九年, 復征高麗, 又問：「今段何如？」對猶執前見. 帝怒曰：「我自行尚不能剋, 遣人豈有成功？」帝遂行. 既而楊玄感反, 斛斯政奔高麗, 帝大懼, 遽歸. 謂質曰：「卿前不許我行, 當為此耳. 今玄感成乎？」質曰：「今天下一家, 未易可動.」帝曰：「熒惑入鬥, 如何？」對曰：「鬥, 楚分, 玄感之封. 今火色衰謝, 終必無成.」

十年, 帝自西京將往東都. 質諫宜鎮撫關內, 使百姓歸農, 三五年, 令四海少豐, 然後巡省. 帝不悅. 質辭疾不從, 帝聞之怒, 遣馳傳鎖質詣行在所. 至東都下獄, 竟死獄中.

子儉, 亦傳父業, 兼有學識. 仕歷襄武令、元德太子學士、齊王屬. 義寧初, 為太史令.

盧太翼字協昭, 河間人也. 本姓章仇氏. 七歲詣學, 日誦數千言, 州裏號曰神童. 及長, 博綜群書, 尤善占候、算歷之術. 隱於白鹿山, 徙居林慮山茱萸澗. 受業者自遠而至, 初無所拒, 後憚其煩, 逃於五臺山. 地多藥物, 與弟子數人, 廬於巖下, 以為神仙可致. 隋太子勇聞而召之. 太翼知太子必不為嗣, 謂所親曰：「吾拘逼而來, 不知所稅駕也.」及太子廢, 坐法當死, 文帝惜其才, 配為官奴, 久乃釋. 其後目盲, 以手摸書而知其字. 仁壽末, 帝將避暑仁壽宮, 太翼固諫曰：「恐是行鑾輿不反.」帝大怒, 繫之長安獄, 期還斬之. 帝至宮寢疾, 臨崩, 命皇太子釋之.

及煬帝即位, 漢王諒反, 帝問之. 答曰：「何所能為！」未幾, 諒果敗. 帝從容言天下氏族, 謂太翼曰：「卿姓章仇, 四嶽之冑, 與盧同源.」於是賜姓盧氏. 大業九年, 從駕至遼東. 太翼言黎陽有兵氣, 後數日而楊玄感反書聞. 帝甚異之, 數加賞賜. 太翼所言天文之事, 不可稱數, 關諸祕密, 時莫能聞. 後數歲, 卒於雒陽.

耿詢字敦信, 丹楊人也. 滑稽辯給, 伎巧絕人. 陳後主時, 以客從東衡州刺史王勇於嶺南. 勇卒, 詢不歸. 會群俚反叛, 推詢為主, 柱國王世積討禽之. 罪當誅, 自言有巧思, 世積釋之, 以為家奴. 久之, 見其故人高智寶以玄象直太史, 詢從之受天文算術. 詢創意造渾天儀, 不假人力, 以水轉之, 施於闇室中, 使智寶外候天時, 動合符契. 世積知而奏之, 文帝配詢為官奴, 給太史局. 後賜蜀王秀, 從往益州, 秀甚信之. 及秀廢, 復當誅. 何稠言耿詢之巧, 思若有神, 上於是特原其罪. 詢作馬上刻漏, 世稱其妙.

煬帝即位, 進欹器, 帝善之, 免其奴. 歲餘, 授右尚方署監事. 七年, 車駕東征, 詢上言曰：「遼東不可討, 師必無功.」帝大怒, 命左右斬之. 何稠苦諫得免. 及平壤之敗, 帝以詢言為中, 以詢守太史丞. 宇文化及弒逆之後, 從至黎陽, 謂其妻曰：「近觀人事, 遠察天文, 宇文必敗, 李氏當王, 吾知所歸矣.」謀欲去之, 為化及所殺. 著鳥情占一卷, 行於世.

來和字弘順, 京兆長安人也. 少好相術, 所言多驗. 周大塚宰字文護引之左右, 累遷畿伯下大夫, 封洹水縣男. 隋文帝微時, 詣和. 曰：「公當王有四海.」及為丞相, 拜儀同. 既受禪, 進爵為子. 開皇末, 和上表自陳龍潛所言曰：「昔陛下在周, 與永富公竇榮定語, 臣曰：『我聞有行聲, 即識其人. 』臣當時即言：『公眼如曙星, 無所不照, 當王有天下, 願忍誅殺. 』建德四年五月, 周武帝在雲陽宮謂臣曰：『諸公皆汝所識, 隋公相祿何如？』臣報武帝曰：『隋公止是守節人, 可鎮一方, 若為將領, 陣無不破. 』臣即於宮東南奏聞, 陛下謂臣：『此語不忘. 』明年, 烏丸軌言於武帝曰：『隋公非人臣. 』帝尋以問臣, 臣知帝有疑, 臣詭報曰：『是節臣, 更無異相. 』於時王誼、梁彥光等知臣此語. 大象二年五月, 至尊從永巷東門入, 臣在永巷門東, 北面立, 陛下問臣曰：『我得無災鄣不？』臣奏陛下曰：『公骨法氣色相應, 天命已有付屬. 』未幾, 遂總百揆.」上覽之大悅, 進位開府.

和同郡韓則嘗詣和相, 和謂之：「後四五當得大官.」人初不知所謂. 則至開皇十五年五月終, 人問其故, 和曰：「十五年為三五, 加以五月為四五. 大官, 槨也.」和言多此類. 著相經三十卷.

道士張賓、焦子順、雁門人董子華等, [三四]此三人當文帝龍潛時, 並私謂帝曰：「公當為天子, 善自愛.」及踐位, 以賓為華州刺史, 子順為開府, 子華為上儀同.

蕭吉字文休, 梁武帝兄長沙宣武王懿之孫也. 博學多通, 尤精陰陽、算術. 江陵覆亡, 歸於魏, 為儀同. 周宣帝時, 吉以朝政日亂, 上書切諫, 帝不納. 及隋受禪, 進上儀同, 以本官太常, 考定古今陰陽書.

吉性孤峭, 不與公卿相浮沈, 又與楊素不協, 由是擯落, 鬱鬱不得志. 見上好徵祥之說, 欲乾沒自進, 遂矯其跡為悅媚焉. 開皇十四年, 上書曰：「今年歲在甲寅, 十一月朔旦, 以辛酉為冬至. 來年乙卯, 正月朔旦, 以庚申為元日. 冬至之日, 即在朔旦. 樂汁圖徵雲：『天元十一月朔旦冬至, [三五]聖王受享祚. 』今聖主在位, 居天元之首, 而朔旦冬至, 此慶一也. 辛酉之日, 即至尊本命. 辛德在丙, 此十一月建丙子, 酉德在寅, 正月建寅, 為本命與月合德, 而居元朔之首, 此慶二也. 庚申之日, 即是行年. 乙德在庚, 卯德在申, 來年乙卯, 是行年與歲合德, 而在元旦之朝, 此慶三也. 陰陽書雲：『

年命與歲月合德者, 必有福慶. 』洪範傳雲：『歲之朝, 月之朝, 日之朝, 主王者. 』經書並謂三長, 應之者, 延年福吉. 況乃甲寅, 蔀首；十一月, 陽之始；朔旦冬至, 是聖王上元. 正月, 是正陽之月, 歲之首, 月之先；朔旦是歲之元, 月之朝, 日之先, 嘉辰之會. 而本命為九元之先, 行年為三長之首, 並與歲月合德. 所以靈寶經雲：『

角音龍精, 其祚日強. 』[三六]來歲年命, 納音俱角, 歷之與經, 如合符契. 又甲寅、乙卯, 天地合也. 甲寅之年, 以辛酉冬至；來年乙卯, 以甲子夏至. 冬至陽始, 郊天之日, 即是至尊本命, 此慶四也. 夏至陰始, 祀地之辰, 即是皇後本命, 此慶五也. 至尊德並乾之覆育, 皇後仁同地之載養, 所以二儀元氣, 並會本辰.」上覽之悅, 賜物五百段.

房陵王時為太子, 言東宮多鬼魅, 鼠妖數見. 上令吉詣東宮禳邪氣. 於宣慈殿設神坐, 有回風從艮地鬼門來, 掃太子坐. 吉以桃湯葦火驅逐之, 風出宮門而止. 謝土於未地, 設壇為四門, 置五帝坐. 於時寒, 有蝦蟆從西南來, 入人門, 升赤帝坐, 還從人門而出, 行數步, 忽然不見. 上大異之, 賞賜優洽. 又上言：太子當不安位. 時上陰欲廢立, 得其言, 是之. 由此, 每被顧問.

及獻皇後崩, 上令吉蔔擇葬所. 吉歷筮山原, 至一處, 雲：「蔔年二千, 蔔世二百.」具圖而奏之. 上曰：「吉凶由人, 不在於地. 高緯父葬, 豈不蔔乎？國尋滅亡. 正如我家墓田, 若雲不吉, 朕不當為天子；若雲不凶, 我弟不當戰沒.」然竟從吉言. 表曰：「去月十六日, 皇後山陵西北, 雞未鳴前, 有黑雲方圓五六百步, 從地屬天；東南又有旌旗、車馬、帳幕, 布滿七八裏, 並有人往來檢校, 部伍甚整. 日出乃滅. 同見者十餘人. 謹案葬書雲『氣王與姓相生, 大吉』. 今黑氣當冬王, 與姓相生, 是大吉利, 子孫無疆之候也.」上大悅. 其後上將親臨發殯, 吉復奏曰：「至尊本命辛酉, 今歲鬥魁及天岡臨卯酉, 謹案陰陽書, 不得臨喪.」上不納. 退而告族人蕭平仲曰：「皇太子遣宇文左率深謝餘雲：『公前稱我當為太子, 竟有驗, 終不忘也. 今蔔山陵, 務令我早立. 我立之後, 當以富貴相報. 』吾記之曰：『後四載, 太子禦天下. 』今山陵氣應, 上又臨喪, 兆益見矣. 且太子得政, 隋其亡乎！當有真人出矣. 吾前紿雲『蔔年二千』者, 是三十字也；『蔔世二百』者, 取世二運也. 吾言信矣, 汝其誌之.」

及煬帝嗣位, 拜太府少卿, 加位開府. 嘗行經華陰, 見楊素塚上有白氣屬天, 密言於帝. 帝問其故, 吉曰：「其候, 素家當有兵禍, 滅門之象. 改葬者, 庶可免乎！」帝後從容謂楊玄感曰：「公宜早改葬.」玄感亦微知其故, 以為吉祥, 託以遼東未滅, 不遑私門之事. 未幾而玄感以反族滅, 帝彌信之.

後歲餘卒官. 著金海三十卷, 相經要錄一卷, 宅經八卷, 葬經六卷, 樂譜二十卷, 及帝王養生方二卷, 相手版要決一卷, 太一立成一卷, 並行於時.

楊伯醜, 馮翊武鄉人也. 好讀易, 隱於華山. 隋開皇初, 徵入朝, 見公卿不為禮, 無貴賤皆汝之, 人不能測也. 文帝召與語, 竟無所答. 賜衣服, 至朝堂捨之而去. 於是被髮陽狂, 遊行市裏, 形體垢穢, 未嘗櫛沐. 時有張永樂者, 賣蔔京師, 伯醜每從之遊. 永樂為卦有不能決者, 伯醜輒為分析爻象, 尋幽入微, 永樂嗟服, 自以為非所及也.

伯醜亦開肆賣蔔, 有人嘗失子就伯醜筮者, 卦成, 伯醜曰：「汝子在懷遠坊南門東, 道北壁上有青裙女子抱之, 可往取也.」如言, 果得. 或有金數兩, 夫妻共藏之, 於後失金, 其夫意妻有異志, 將逐之. 其妻稱冤, 以詣伯醜. 伯醜為之筮曰：「金在矣.」悉呼其家人, 指一人曰：「可就取.」果得之. 又將軍許知常問吉凶, 伯醜曰：「汝勿東北行, 必不得已, 當速還. 不然者, 楊素斬汝頭.」未幾, 上令知常事漢王諒. 俄而上崩, 諒舉兵反, 知常逃歸京師. 知常先與楊素有隙, 及素平並州, 先訪知常, 將斬之, 賴此獲免, 又有人失馬來詣伯醜蔔者, 時伯醜為皇太子所召, 在途遇之, 立為作卦. 卦成, 曰：「我不遑為卿說, 且向西市東壁門南第三店, 為我買魚作鱠, 當得馬矣.」其人如教, 須臾, 有一人牽所失馬而至, 遂禽之. 崖州嘗獻徑寸珠, 其使者陰易之, 上心疑焉, 召伯醜令筮. 伯醜曰：「有物出自水中, 質圓而色光, 是大珠也. 今為人所隱.」具言隱者姓名、容狀. 上如言簿責之, 果得本珠. 上奇之, 賜帛二十匹.

國子祭酒何妥嘗詣之論易, 聞妥之言, 悠爾而笑曰：「何用鄭玄、王弼之言乎？」久之, 微有辯答, 所說辭義, 皆異先儒之旨, 而思理玄妙. 故論者以為天然獨得, 非常人所及也. 竟以壽終.

臨孝恭, 京兆人也. 明天文、算術, 隋文帝甚親遇之. 每言災祥之事, 未嘗不中. 上因令考定陰陽書, 官至上儀同. 著欹器圖三卷, 地動銅儀經一卷, 九宮五墓一卷, 遁甲錄十卷, 元辰經十卷, 元辰厄百九卷, 百怪書十八卷, 祿命書二十卷, 九宮龜經一百一十卷, 太一式經三十卷, 孔子馬頭易蔔書一卷, 並行於世.

劉祐, 滎陽人也. 隋開皇初, 為大都督, 封索盧縣公. 其所占候, 合如符契, 文帝甚親之. 初與張賓、劉暉、馬顯定歷. 後奉詔撰兵書十卷, 名曰金韜, 上善之. 復著陰策二十卷, 觀臺飛候六卷, 玄象要記五卷, 律歷術文一卷, 婚姻志三卷, 產乳志二卷, 式經四卷, 四時立成法一卷, 安歷志十二卷, 歸正易十卷, 並行於世.

張冑玄, 勃海蓨人也. 博學多通, 尤精術數. 冀州刺史趙煚薦之, 隋文帝徵授雲騎尉, 直太史, 參議律曆事. 時輩多出其下, 由是太史令劉暉等甚忌之. 然暉言多不中, 冑玄所推步甚精密. 上異之, 令楊素與術士數人, 立議六十一事, 皆舊法久難通者, 令暉與冑玄等辯析之. 暉杜口一無所答, 冑玄通者五十四焉. 由是擢拜員外散騎侍郎, 兼太史令, 賜物千段. 暉及黨與八人, 皆斥逐之. 改定新歷, 言前歷差一日. 內史通事顏□楚上言曰：「漢時落下閎改顓頊歷, 作太初歷, 雲：『後當差一日, 八百年當有聖者定之. 』計今相去七百一十年, 術者舉其成數, 聖者之謂, 其在今乎.」上大悅, 漸見親用.

冑玄所為歷法, [三七]與古不同者三事：其一, 宋祖沖之於歲周之末, 創設差分, 冬至漸移, 不循舊軌, 每四十六年, 卻差一度. 至梁虞□歷法, 嫌沖之所差太多, 因以一百八十六年, 冬至移一度. 冑玄以此二術, 年限縣隔, 追檢古注, 所失極多. 遂折中兩家, 以為度法, 冬至所宿, 歲別漸移, 八十三年, 卻行一度. 則上合堯時, 日永星火；次符漢歷, 宿起牛初. 明其前後, 並皆密當. 其二, 周馬顯造丙寅元歷, 有陰陽轉法, 加減章分, 進退蝕餘, 乃推定日, 創開此數. 當時術者, 多不能曉. 張賓因而用之, 莫能考正. 冑玄以為加時先後, 逐氣參差, 就月為斷, 於理未可. 乃因二十四氣, 列其盈縮所出. 實由日行遲, 則月逐日易及, 令合朔加時早；日行速, 則月逐日少遲, 令合朔加時晚. 檢前代加時早晚, 以為損益之率. 日行, 自秋分已後至春分, 其勢速, 計一百八十二日而行一百八十度；自春分已後至秋分, 日行遲, 計一百八十二日而行一百七十六度. [三八]每氣之下, 即其率也. 其三, 自古諸歷, 朔望逢交, 不問內外, 入限便蝕. 張賓立法, 創有外限, 應蝕不蝕, 猶未能明. 冑玄以日行黃道, 歲一周天；月行月道, 二十七日有餘一周天. 月道交絡黃道, 每行黃道內十三日有奇而出, 又行道外十三日有奇而入, [三九]終而復始. 月經黃道, 謂之交. 朔望去交前後各十五度以下, [四０]即為當蝕. 若月行內道, 則在黃道之北, 蝕多有驗；月行外道, 在黃道之南也, 雖遇正交, [四一]無由掩映, 蝕多不驗. 遂因前法, 別立定限, 隨交遠近, 逐氣求差, 損益蝕分, 事皆明著.

其超古獨異者有七事：其一, 古歷五星行度, 皆守恒率, 見伏盈縮, 悉無格準；冑玄候之, 各得真率, 合見之數, 與古不同. 其差多者, 至加減三十許日. 即如熒惑, 平見在雨水氣, 即均加二十九日；見在小雪氣, 則均減二十五日. 加減平見, 以為定見. 諸星各有盈縮之數, 皆如此例, 但差數不同. 特其積候所知, 時人不能原其旨. 其二, 辰星舊率, 一終再見, 凡諸古歷, 皆以為然. 應見不見, 人未能測. 冑玄積候, 知辰星一終之中, 有時一見. 及同類感召, 相隨而出. 即如辰星, 平晨見在雨水者, 應見即不見；若平晨見在啟蟄者, 去日十八度外, 三十六度內. 晨有木火土金一星者, 亦相隨見. 其三, 古歷步術, 行有定限, 自見已後, 依率而推, 進退之期, 莫知多少. 冑玄積候, 知五星遲速留退真數, 皆與古法不同. 多者差八十餘日, 留回所在, 亦差八十餘度. 即如熒惑, 前疾初見在立冬初, 則二百五十日行一百七十七度；定見在夏至初, [四二]則一百七十日行九十二度. 追步天驗, 今古皆密. 其四, 古歷食分, 依平即用, 推驗多少, 實數罕符. 冑玄積候, 知月從木火土金四星行, 有向背. 月向四星, 即速；背之, 則遲. 皆十五度外乃循本率. [四三]遂於交分, 限其多少. 其五, 古歷加時, 朔望同術. 冑玄積候, 知日蝕所在, 隨方改變, 傍正高下, 每處不同. 交有淺深, 遲速亦異, 約時立差, 皆會天象. 其六, 古歷交分即為蝕數, 去交十四度者, 食一分；去交十三度, 食二分；去交十度, 食三分；每近一度, 食益一分；當交即蝕既. 其應多少, [四四]自古諸歷, 未悉其原. 冑玄積候, 知當交之中, 月掩日不能畢盡, 故其蝕反少；去交五六時, 月在日內, 掩日便盡, 故其蝕乃既. 自此以後, 更遠者, 其蝕又少. 交之前後, 在冬至, 皆爾；若近夏至, 其率又差. 冑玄所立蝕分, 最為詳密. 其七, 古歷二分, 晝夜皆等. 冑玄積候, 知其有差. 春、秋二分, 晝多夜漏半刻. 皆由日行遲疾盈縮使其然也.

凡此, 冑玄獨得於心, 論者服其精密. 大業中, 卒於官. 校勘記

[一]　以備藝術傳　諸本「藝術」誤倒, 據目錄乙.

[二]　張深　魏書卷九一作「張淵」. 北史避唐諱改.

[三]　而不能鉤深賾遠　魏書及通志卷一八三張淵傳「賾」作「致」. 疑是.

[四]　又明元時有容城令徐路　魏書張淵傳「明元」作「世宗」. 張森楷據魏書卷三二崔逞傳, 考得慰問徐路之崔隆宗乃崔逞兄適之玄孫, 當為宣武(即世宗)時人, 斷定魏書是. 按魏書敘徐路本在趙勝等人後, 應為宣武時人. 北史移前, 又改「世宗」為「明元」, 誤.

[五]　太史令張寵　魏書「寵」作「龍」. 張森楷雲：「曆志(魏書律曆志)有張龍祥, 龍祥即龍, 非二人也. 此作『寵』, 誤.」

[六]　案文占以言災異　魏書「文」作「天」. 按隋書經籍志子部天文類著錄有天文占、天文集占、天文外官占等占蔔之書, 疑此當作「天文占」, 與魏書各脫一字.

[七]　普泰中尒朱兆惡其多言　魏書「兆」作「世隆」. 按本書卷四八兆及世隆傳, 普泰時在洛陽執政者是世隆, 兆則身居太原, 不在朝中, 疑魏書是.

[八]　自爾至今四十五載　諸本「四」作「二」, 魏書卷九一殷紹傳作「四」. 按紹太安四年上表, 自言甲寅之年懷歸. 太安四年(公元四五八年)為戊戌, 逆推至甲寅, 為魏神瑞元年(公元四一四年), 正得四十五年. 魏書是, 今據改.

[九]　時河西人紇豆陵步藩　諸本「河西」誤倒, 據魏書卷九一劉靈助傳乙. 事見魏書卷一０孝莊紀永安三年十二月.

[一０]後賀拔嶽北征順興與魏收書上為毛鴻賓等九人姓名者悉放貴還　南本「悉放貴還」作「悉得放還」, 通志卷一八三李順興傳作「

悉放責還」. 按「賀拔嶽北征」, 疑當作「西征」. 但據本書卷四九毛鴻賓傳, 鴻賓與賀拔嶽無甚關聯, 此處文意不明, 當有訛脫.

[一一]後覽於趙雀反　諸本「雀」作「崔」. 按本書卷四九梁覽傳、卷九周文帝紀(大統四年)並作「趙青雀」. 「崔」乃「雀」之訛, 今據改.

[一二]諸蔔者乃驚服曰　諸本「諸」訛作「詣」, 據通志卷一八三顏惡頭傳改.

[一三]兌上天下土是今日庚辛本宮火故知蔔父　錢氏考異卷四０謂當作「兌上六, 丁未土, 是今日庚辛本宮父, 故知蔔父」. 按通志「

下」正作「丁」. 錢說當是.

[一四]兌為言故父言故知有言　錢氏考異雲：「『故父言』三字恐有訛.」按通志無此三字, 當是衍文.

[一五]後遊東郡　諸本「郡」作「都」. 按魏無東都, 本書卷四八尒朱仲遠傳, 言仲遠先鎮大梁, 「後移屯東郡, 率眾與度律等拒齊神武」. 「都」乃「郡」之訛, 今改正.

[一六]不為時所重　諸本無「不」字, 北齊書卷四九信都芳傳有. 按不為時重, 所以其法不行. 今據補.

[一七]芳難業興五(闕)　通志卷一八三信都芳傳闕處作「十事」二字. 按魏書律曆志下載信都芳駁業興曆者三事. 未知通志是否, 今不補.

[一八]至平城都　按當作「平都城」, 參卷三一高德正傳校記.

[一九]乾之遊魂　李慈銘雲：「『乾之遊魂』句上當脫一『晉』字. 乾, 起坎, 終離, 成於巽, 遊魂於晉.」

[二０]會是道北垂鼻洟者　諸本脫「是」字, 據北齊書卷四九皇甫玉傳補.

[二一]陳郡袁叔德以太子庶子出行博陵太守　諸本闕「庶子出」三字, 據通志卷一八三解法選傳補. 北齊書卷四二袁聿修(即叔德)傳雲：「天保初, 除太子庶子, 以本官行博陵太守.」可證.

[二二]既入荊州汶陽郡高安縣之紫石山　諸本「安」作「要」. 錢氏考異雲：「按宋書州郡志汶陽領僮陽、沮陽、高安三縣. 隋志(隋書地理志下荊州夷陵郡), 遠安縣舊曰高安, 置汶陽郡. 此作「高要」者誤也. 高要在嶺南, 與此不相涉.」按錢說是, 今據改.

[二三]凡人取果宜待熟時　北齊書卷三二陸法和傳下有「不撩自落. 檀越但待侯景熟, 何勞問也」十五字. 按北齊書此傳是以北史補, 此十五字當是北史脫文.

[二四]若得待明日　諸本「待」訛作「彼」, 據北齊書改.

[二五]謂湘東王曰　諸本脫「謂」字, 據北齊書及通志卷一八三陸法和傳補.

[二六]布□邪巾　諸本「布□」倒作「□布」, 據北齊書乙.

[二七]西南道大行臺至荊州刺史　諸本無「道大行臺」四字. 按北齊書卷四文宣紀天保六年, 「以陸法和為使持節、都督荊雍江巴梁益湘萬交廣十州諸軍事、太尉公、大都督、西南道大行臺, 梁鎮北將軍侍中荊州刺史宋茞為使持節、驃騎將軍、郢州刺史」. 知此脫「道大行臺」四字, 今據補. 下文「大都督五州諸軍事荊州刺史」是宋蒞(

即宋茞)在梁所任官職.

[二八]不肯嫁娶　北齊書無「肯」字、「娶」字. 張森楷雲：「娶字誤衍.」

[二九]今者賜棄別更他淫　按此是越□呈訴官府語, 與上文連接不上, 疑「今」上有脫文.

[三０]後除太史中大夫　諸本無「史」字, 周書卷四七蔣昇傳有. 按通典卷三九後周官品見「太史中大夫」, 當即太史令之改名. 蔣昇好天文玄象之學, 故任此職. 今據補.

[三一]時柱國平高公侯伏侯龍恩深被任委　諸本「伏」下脫「侯」字, 據周書卷四七強練傳補.

[三二]荊土覆亡　諸本脫「土」字, 據通志卷一八三庾季才傳補.

[三三]武成二年　諸本「成」作「定」, 隋書卷七八、通志庾季才傳作「成」. 按「武定」為東魏靜帝年號, 「武成」為周明帝年號. 「定」乃「成」之誤, 今據改.

[三四]雁門人董子華等　諸本「雁」訛作「應」, 據通志卷一八三來和傳改.

[三五]天元十一月朔旦冬至　諸本「一」作「二」, 隋書卷七八、通志卷一八三蕭吉傳作「一」. 按上文雲：「今年歲在甲寅, 十一月朔旦, 以辛酉為冬至.」據二十史朔閏表, 開皇十四年十一月辛酉朔. 蕭吉因此附會圖讖, 言隋得天命. 是應作「十一月」, 今據改.

[三六]其祚日強　諸本「日」訛「曰」, 據隋書改.

[三七]冑玄所為歷法　諸本「為」訛作「謂」, 據隋書卷七八張冑玄傳改.

[三八]計一百八十二日而行一百七十六度　諸本「計」下「一」字, 誤作「二」, 據隋書、通志卷一八三張冑玄傳改.

[三九]又行道外十三日有奇而入　隋書「道」上有「黃」字.

[四０]朔望去交前後各十五度以下　諸本無「十」字, 隋書有. 按下文雲：「去交十四度者, 食一分；去交十三度, 食二分.」則此當有「十」字, 今據補.

[四一]雖遇正交　諸本「交」訛作「人」, 據隋書、通志改.

[四二]定見在夏至初　諸本脫「在」字, 據隋書補.

[四三]皆十五度外乃循本率　諸本「乃」訛作「及」, 據隋書改.

[四四]其應多少　隋書作：「其應少反多, 應多反少.」北史刪節後, 文義不明.

北史卷九十 列傳第七十八

藝術下

周澹　李脩　徐謇從孫之才　王顯　馬嗣明　姚僧垣子最　褚該　許智藏許澄　萬寶常　蔣少遊　何稠

周澹, 京兆鄠人也. 多方術, 尤善醫藥, 遂為太醫令. 明元嘗苦風頭眩, 澹療得愈, 由此位特進, 賜爵成德侯. 神瑞二年, 京師飢, 朝議遷都於鄴, 澹與博士祭酒崔浩進計, 言不可. 明元曰：「唯此二人, 與朕意同.」詔賜澹、浩妾各一人. 卒, 諡曰恭.

李脩字思祖, 本陽平館陶人也. 父亮, 少學醫術, 未能精究. 太武時奔宋, 又就沙門僧坦, 略盡其術. 針灸授藥, 罔不有效. 徐、兗間, 多所救恤. 亮大為廳事, 以舍病人, 死者則就而棺殯, 親往弔視, 其仁厚若此. 累遷府參軍督護. 本郡士門、宿官, 鹹相交昵, 車馬金帛, 酬賚無貲.

脩兄元孫隨畢眾敬赴平城, [一]亦遵父業而不及, 以功拜奉朝請.

脩略與兄同, 晚入代京, 歷位中散令, 以功賜爵下蔡子, 遷給事中. 太和中, 常在禁內, 文明太後時有不豫, 脩侍針藥多效, 賞賜累加, 車服第宅, 號為鮮麗. 集諸學士及工書者百餘人, 在東宮撰諸藥方百卷, 皆行於世. 先是鹹陽公高允雖年且百歲, 而氣力尚康, 孝文、文明太後時令脩診視之. 一旦, 奏言允脈竭氣微, 大命無逮, 未幾果亡. 後卒於太醫令, 贈青州刺史.

徐謇字成伯, 丹陽人也, 家本東莞. 與兄文伯等皆善醫藥. 謇因至青州, 慕容白曜平東陽, 獲之, 送京師. 獻文欲驗其能, 置病人於幕中, 使謇隔而脈之, 深得病形, 兼知色候, 遂被寵遇. 為中散, 稍遷內行長. 文明太後時問經方, 而不及李脩之見任用. 謇合和藥劑攻療之驗, 精妙於脩. 而性秘忌, 承奉不得其意, 雖貴為王公, 不為措療也.

孝文遷洛, 稍加眷待, 體小不平, 及所寵馮昭儀有病, 皆令處療. 又除中散大夫, 轉侍禦師. 謇欲為孝文合金丹, 致延年法, 乃入居嵩高, 採營其物, 歷歲無所成, 遂罷. 二十二年, 上幸縣瓠, [二]有疾大漸, 乃馳驛召謇, 令水路赴行所, 一日一夜行數百裏. 至, 診省有大驗. 九月, 車駕次於汝濱, 乃大為謇設太官珍膳. 因集百官, 特坐謇於上席, 遍陳餚觴於前, 命左右宣謇救攝危篤振濟之功, 宜加酬賚. 乃下詔褒美, 以謇為大鴻臚卿、金鄉縣伯, 又賜錢絹、雜物、奴婢、牛馬, 事出豐厚, 皆經內呈. 諸親王鹹陽王禧等各有別賚, 並至千匹. 從行至鄴, 上猶自發動, 謇日夕左右. 明年, 從詣馬圈, 上疾勢遂甚, 蹙蹙不怡, 每加切誚, 又欲加之鞭捶, 幸而獲免. 帝崩後, 謇隨梓宮還洛.

謇常有將餌及吞服道, 年垂八十, 而鬢髮不白, 力未多衰. 正始元年, 以老為光祿大夫. 卒, 贈安東將軍、齊州刺史, 諡曰靖. 子踐, 字景昇, 襲爵. 位建興太守.

文伯仕南齊, 位東莞、太山、蘭陵三郡太守.

子雄, 員外散騎侍郎, 醫術為江左所稱, 事並見南史.

雄子之才, 幼而俊發, 五歲誦孝經, 八歲略通義旨. 曾與從兄康造梁太子詹事汝南周捨宅, 聽老子. 捨為設食, 乃戲之曰：「徐郎不用心思義, 而但事食乎？」之才答曰：「蓋聞聖人虛其心而實其腹.」捨嗟賞之. 年十三, 召為太學生, 粗通禮、易. 彭城劉孝綽、河東裴子野、吳郡張嵊等每共論周易及喪服儀, 酬應如響. 鹹共歎曰：「

此神童也.」孝綽又雲：「徐郎燕頷, 有班定遠之相.」陳郡袁昂領丹陽尹, 辟為主簿, 人務事宜, 皆被顧訪. 郡廨遭火, 之才起望, 夜中不著衣, 披紅眠帕出房, 映光為昂所見. 功曹白請免職, 昂重其才術, 仍特原之.

豫章王綜出鎮江都, 復除豫章王國左常侍, 又轉綜鎮北主簿. 及綜入魏, 三軍散走, 之才退至呂梁, 橋斷路絕, 遂為魏統軍石茂孫所止. 綜入魏旬月, 位至司空. 魏聽綜收歛僚屬, 乃訪知之才在彭泗, 啟魏帝, 雲之才大善醫術, 兼有機辯, 詔徵之才. 孝昌二年, 至洛, 敕居南館, 禮遇甚優. 謇子踐啟求之才還宅. 之才藥石多效, 又闚涉經史, 發言辯捷, 朝賢競相要引, 為之延譽. 武帝時, 封昌安縣侯.

天平中, 齊神武徵赴晉陽, 常在內館, 禮遇稍厚. 武定四年, 自散騎常侍轉秘書監. 文宣作相, 普加黜陟, 楊愔以其南士, 不堪典掌功程, 且多陪從, 全廢曹務, 轉授金紫光祿大夫, 以魏收代. 之才甚怏怏不平.

之才少解天文, 兼圖讖之學, 共館客宋景業參校吉凶, 知午年必有革易. 因高德正啟之, 文宣聞而大悅. 時自婁太後及勳貴臣鹹雲：「關西既是勍敵, 恐其有挾天子令諸侯之辭, 不可先行禪代事.」之才獨雲：「千人逐兔, 一人得之, 諸人鹹息. 須定大業, 何容翻欲學人？」又援引證據, 備有條目, 帝從之. 登阼後, 彌見親密. 之才非惟醫術自進, 亦為首唱禪代, 又戲謔滑稽, 言無不至, 於是大被狎昵. 尋除侍中, 封池陽縣伯. 見文宣政令轉嚴, 求出, 除趙州刺史. 竟不獲述職, 猶為弄臣. 皇建二年, 除西兗州刺史, 未之官. 武明皇太後不豫, 之才療之, 應手便愈, 孝昭賜綵帛千段、錦四百匹. 之才既善醫術, 雖有外授, 頃即徵還. 既博識多聞, 由是於方術尤妙.

大寧二年春, 武明太後又病, 之才弟之範為尚藥典禦, 敕令診候. 內史皆令呼太後為石婆, 蓋有俗忌, 故改名以厭制之. 之範出告之才曰：「童謠雲：『周裏跂求伽, 豹祠嫁石婆, 斬塚作媒人, 唯有一量紫綖靴. 』今太後忽改名, 私所致怪.」之才曰：「跂求伽, 胡言去已, 豹祠嫁石婆, 豈有好事？斬塚作媒人, 但令合葬, 自斬塚. 唯得紫綖靴者, 得至四月. 何者？紫之為字, 此下系, 綖者熟, 當在四月之中.」之範問靴是何義. 之才曰：「靴者革旁化, 寧是久物？」至四月一日, 後果崩. 有人患腳跟腫痛, 諸醫莫能識. 之才曰：「蛤精疾也, 由乘船入海, 垂腳水中.」疾者曰：「實曾如此.」之才為剖, 得蛤子二, 大如榆莢. 又有以骨為刀子把者, 五色斑斕. 之才曰：「此人瘤也.」問得處, 雲：「於古塚見髑髏, 額骨長數寸, 試削視, 有文理, 故用之.」其明悟多通如此.

天統四年, 累遷尚書左僕射, 俄除兗州刺史, 特給鐃吹一部. 之才醫術最高, 偏被命召. 武成酒色過度, 怳忽不恒. 曾病發, 自雲, 初見空中有五色物, 稍近, 變成一美婦人, 去地數丈, 亭亭而立. 食頃, 變為觀世音. 之才雲：「此色欲多, 大虛所致.」即處湯方, 服一劑, 便覺稍遠；又服, 還變成五色物；數劑湯, 疾竟愈. 帝每發動, 暫遣騎追之, 針藥所加, 應時必效, 故頻有端執之舉. 入秋, 武成小定, 更不發動. 和士開欲依次轉進, 以之才附籍兗州, 即是本屬, 遂奏附除刺史, 以胡長仁為左僕射, 士開為右僕射. 及十月, 帝又病動, 語士開雲：「浪用之才外任, 使我辛苦.」其月八日, 敕驛追之才. 帝以十日崩, 之才十一日方到. 既無所及, 復還赴州. 在職無所侵暴, 但不甚閑法理, 頗亦疏慢, 用捨自由.

五年冬, 後主徵之才. 尋左僕射闕, 之才曰：「自可復禹之績.」武平元年, 重除尚書左僕射. 之才於和士開、陸令萱母子曲盡卑狎, 二家若疾, 救護百端. 由是遷尚書令, 封西陽郡王. 祖珽執政, 除之才侍中、太子太師. 之才恨曰：「子野沙汰我.」珽目疾, 故以師曠比之.

之才聰辯強識, 有兼人之敏. 尤好劇談體語, 公私言聚, 多相嘲戲. 鄭道育常戲之才為師公, 之才曰：「既為汝師, 又為汝公, 在三之義, 頓居其兩.」又嘲王昕姓雲：「有言則□, 近犬便狂, 加頸足而為馬, 施角尾而成羊.」盧元明因戲之才雲：「卿姓是未入人, 名是字之誤, 之當為乏也.」[三]即答雲：「卿姓, 在上為虐, 在丘為虛, 生男則為虜, 配馬則為驢.」又常與朝士出遊, 遙望群犬競走, 諸人試令目之. 之才即應聲雲：「為是宋鵲？為是韓盧？為逐李斯東走？為負帝女南徂？」李諧於廣坐因稱其父名曰：「卿嗜熊白生不？」之才曰：「平平耳.」又曰：「卿此言於理平不？」諧遽出避之, 道逢其甥高德正. 德正曰：「舅顏色何不悅？」諧告之故. 德正徑造坐席, 連索熊白. 之才謂坐者曰：「箇人諱底？」眾莫之應. 之才曰：「生不為人所知, 死不為人所諱, 此何足問.」唐邕、白建方貴, 時人言雲：「並州赫赫唐與白.」之才蔑之, 元日, 對邕為諸令史祝曰：「卿等位當作唐、白.」又以小史好嚼筆, 故常執管就元文遙口曰：「借君齒.」其不遜如此.

歷事諸帝, 以戲狎得寵. 武成生齻牙, 問諸醫, 尚藥典禦鄧宣文以實對, 武成怒而撻之. 後以問之才, 拜賀曰：「此是智牙, 生智牙者, 聰明長壽.」武成悅而賞之. 為僕射時, 語人曰：「我在江東, 見徐勉作僕射, 朝士莫不佞之. 今我亦是徐僕射, 無一人佞我, 何由可活！」之才妻, 魏廣陽王妹, 之才從文襄求得為妻. 和士開知之, 乃淫其妻. 之才遇見而避之, 退曰：「妨少年戲笑.」其縱之如此. 年八十, 卒, 贈司徒公、錄尚書事, 諡曰文明.

長子林, 字少卿, 太尉司馬. 次子同卿, 太子庶子. 之才以其無學術, 每歎曰：「終恐同廣陵散矣.」

弟之範亦醫術見知, 位太常卿, 特聽襲之才爵西陽王. 入周, 授儀同大將軍. 開皇中, 卒.

王顯字世榮, 陽平樂平人也. 自言本東海郯人, 王朗之後也. 父安上, [四]少與李亮同師, 俱受醫藥, 而不及亮.

顯少歷本州從事, 雖以醫術自通, 而明敏有決斷才用. 初文昭太後之懷宣武, 夢為日所逐, 化而為龍而繞後, 後寤而驚悸, 遂成心疾. 文明太後敕徐謇及顯等為後診脈, 謇雲是微風入藏, 宜進湯加針；顯言案三部脈, 非有心疾, 將是懷孕生男之象, 果如顯言. 久之, 補侍禦師.

宣武自幼有微疾, 顯攝療有效, 因稍蒙眄識. 又罷六輔之初, 顯為領軍於烈間通規策, 頗有密功. 累遷廷尉卿, 仍在侍禦, 營進禦藥, 出入禁內. 累遷禦史中尉. 顯前後居職, 所在著稱, 糾折庶獄, 究其奸回, 出內惜慎, 憂國如家. 及領憲臺, 多所彈劾, 百僚肅然. 又以中尉屬官不悉稱職, 諷求改革. 詔委改選, 務盡才能. 而顯所舉, 或有請屬, 未皆得人, 於是眾議喧譁, 聲望致損. 後宣武詔顯撰藥方三十五卷, 班布天下, 以療諸疾. 東宮建, 以為太子詹事, 委任甚厚. 上每幸東宮, 顯常近侍, 出入禁中, 仍奉醫藥. 賞賜累加, 為立館宇, 寵振當時. 以營療功, 封衛國縣伯.

及宣武崩, 明帝踐阼, 顯參奉璽策, 隨從臨哭, 微為憂懼. 顯既蒙任遇, 兼為法官, 恃勢使威, 為時所疾. 朝宰託以侍療無效, 執之禁中. 詔削爵位, 徙朔州. 臨執呼冤, 直閤伊盆生以刀鐶撞其腋下, 傷中吐血, 至右衛府, 一宿死. 子曄, 尚書儀曹郎中, 懼走, 後被獲, 拷掠百餘. 宅沒於官.

初, 顯搆會元景, [五]就刑南臺. 及顯之死, 在右衛府, 唯隔一巷, 相去數十步. 世以為有報應之驗. 始顯布衣為諸生, 有沙門相顯, 後當富貴, 誡其勿為吏, 為吏必敗. 由是宣武時, 或欲令其兼攝吏部, 每殷勤辭避. 及宣武崩, 帝夜即位, 受璽策, 於儀須兼太尉及吏部, 倉卒, 百官不具, 以顯兼吏部行事. 又顯未敗之前, 有嫗蔔相於巿者, 言人吉凶頗驗. 時子曄已為郎, 聞之, 微服就嫗, 問己終至何官. 嫗言：「君今既有位矣, 不復更進, 當受父冤.」並如其語.

馬嗣明, 河內野王人也. 少博綜經方, 為人診脈, 一年前知其生死. 邢卲唯一子大寶, 甚聰慧, 年十七八患傷寒. 嗣明為其診脈, 退告楊愔雲：「邢公子傷寒不療自差, 然脈候不出一年便死, 覺之少晚, 不可復療.」數日後, 楊、邢並侍宴內殿. 文宣雲：「邢子才兒大不惡, 我欲乞其隨近一郡.」楊以年少, 未合剖符. 宴罷, 奏雲：「

馬嗣明稱大寶脈惡, 一年內恐死, 若其出郡, 醫藥難求.」遂寢. 大寶未期而卒. 楊愔患背腫, 嗣明以練石塗之, 便差, 因此大為楊愔所重. 作練石法：以粗黃色石如鵝鴨卵大, 猛火燒令赤, 內淳醋中, 自有石屑落醋裏. 頻燒至石盡, 取石屑曝乾, 搗下簁, 和醋以塗腫上, 無不愈.

武平中, 為通直散騎常侍, 針灸孔穴, 往往與明堂不同. 嘗有一家, 二奴俱患, 身體遍青, 漸虛羸不能食. 訪諸醫, 無識者. 嗣明為灸兩足趺上各三七壯, 便愈. 武平末, 從駕往晉陽, 至遼陽山中, 數處見牓, 雲有人家女病, 若能差之者, 購錢十萬. 又諸名醫多尋牓至是人家, 問疾狀, 俱不下手. 唯嗣明為之療. 問其病由, 雲曾以手持一麥穗, 即見一赤物長二尺許, 似蛇, 入其手指中, 因驚倒地. 即覺手臂疼腫, 月餘日, 漸及半身, 肢節俱腫, 痛不可忍, 呻吟晝夜不絕. 嗣明即為處方, 令馳馬往都巿藥, 示其節度, 前後服十劑湯, 一劑散. 比嗣明明年從駕還, 此女平復如故. 嗣明藝術精妙, 多如是.

隋開皇中, 卒於太子藥藏監. 然性自矜大, 輕諸醫人, 自徐之才、崔叔鸞以還, 俱為其所輕.

姚僧垣字法衛, [六]吳興武康人, 吳太常信之八世孫也. 父菩提, 梁高平令. 嘗嬰疾疹歷年, 乃留心醫藥. 梁武帝召與討論方術, 言多會意, 由是頗禮之.

僧垣幼通洽, 居喪盡禮, 年二十四, 即傳家業. 仕梁為太醫正, 加文德主帥. 梁武帝嘗因發熱, 服大黃. 僧垣曰：「大黃快藥, 至尊年高, 不宜輕用.」帝弗從, 遂至危篤. 太清元年, 轉鎮西湘東王府中記室參軍. 僧垣少好文史, 為學者所稱. 及梁簡文嗣位, 僧垣兼中書舍人. 梁元帝平侯景, 召僧垣赴荊州, 改授晉安王府諮議. 梁元帝嘗有心腹病, 諸醫皆請用平藥. 僧垣曰：「脈洪實, 宜用大黃.」元帝從之, 進湯訖, 果下宿食, 因而疾愈. 時初鑄錢, 一當十, 乃賜十萬貫, 實百萬也.

及魏軍剋荊州, 僧垣猶侍梁元, 不離左右, 為軍人所止, 方泣涕而去. 尋而周文遣使馳驛徵僧垣. 燕公於謹固留不遣, 謂使人曰：「

吾年衰暮, 疾病嬰沉, 今得此人, 望與之偕老.」周文以謹勳德隆重, 乃止. 明年, 隨謹至長安.

武成元年, 授小畿伯下大夫. 金州刺史伊婁穆以疾還京, 請僧垣省疾, 乃雲自腰至臍, 似有三縛, 兩腳緩縱, 不復自持. 僧垣即為處湯三劑, 穆初服一劑, 上縛即解；次服一劑, 中縛復解；又服一劑, 三縛悉除. 而兩腳疼痺, 猶自攣弱, 更為合散一劑, 稍得屈申. 僧垣曰：「終待霜降, 此患當愈.」及至九月, 遂能起行. 大將軍、襄樂公賀蘭隆先有氣疾, 加以水腫, 喘息奔急, 坐臥不安. 或有勸其服決命大散者, 其家疑未能決, 乃問僧垣. 僧垣曰：「意謂此患, 不與大散相當.」即為處方, 勸使急服, [七]便即氣通；更服一劑, 諸患悉愈. 大將軍、樂平公竇集暴感風疾, 精神瞀亂, 無所覺知. 醫先視者, 皆雲已不可救. 僧垣後至曰：「困矣, 終當不死.」為合湯散, 所患即瘳. [八]大將軍、永世公叱伏列椿苦痢積時, 而不損廢朝謁. 燕公謹嘗問僧垣曰：「樂平、永世, 俱有痼疾, 意永世差輕.」對曰：「夫患有深淺, 時有危殺, 樂平雖困, 終當保全；永世雖輕, 必不免死.」謹曰：「當在何時？」對曰：「不出四月.」果如其言, 謹歎異之.

天和六年, 遷遂伯中大夫. 建德三年, 文宣太後寢疾, 醫巫雜說, 各有同異. 武帝引僧垣坐, 問之. 對曰：「臣準之常人, 竊以憂懼.」帝泣曰：「公既決之矣, 知復何言！」尋而太後崩. 其後復因召見, 乃授驃騎大將軍、開府儀同三司. 敕停朝謁, 若非別敕, 不勞入見. 四年, 帝親戎東討, 至河陰遇疾, 口不能言；瞼垂覆目, 不得視；一足短縮, 又不得行. 僧垣以為諸藏俱病, 不可並療, 軍中之要, 莫過於語, 乃處方進藥, 帝遂得言；次又療目, 目疾便愈；末及足, 足疾亦瘳. 比至華州, 帝已痊復. 即除華州刺史, 仍詔隨駕入京, 不令在鎮. 宣政元年, 表請致仕, 優詔許之. 是歲, 帝幸雲陽, 遂寢疾, 乃召僧垣赴行在所. 內史柳昂私問曰：「至尊脈候何如？」對曰：「天子上應天心, 或當非愚所及. 若凡庶如此, 萬無一全.」尋而帝崩.

宣帝初在東宮, 常苦心痛, 乃令僧垣療之, 其疾即愈. 及即位, 恩禮彌隆. 謂曰：「嘗聞先帝呼公為姚公, 有之？」對曰：「臣曲荷殊私, 實如聖旨.」帝曰：「此是尚齒之辭, 非為貴爵之號. 朕當為公建國開家, 為子孫永業.」乃封長壽縣公, 冊命之日, 又賜以金帶及衣服等. 大象二年, 除太醫下大夫. 帝尋有疾, 至於大漸, 僧垣宿直侍疾. 帝謂隋公曰：「今日性命, 唯委此人.」僧垣知帝必不全濟, 乃對曰：「臣但恐庸短不逮, 敢不盡心！」帝頷之. 及靜帝嗣位, 遷上開府儀同大將軍.

隋開皇初, 進爵北絳郡公. 三年, 卒, 年八十五. 遺誡衣帢入棺, 朝服勿歛, 靈上唯置香奩, 每日設清水而已. 贈本官, 加荊、湖二州刺史.

僧垣醫術高妙, 為當時所推, 前後效驗, 不可勝紀. 聲譽既盛, 遠聞邊服, 至於諸蕃外域, 鹹請託之. 僧垣乃參校徵效者為集驗方十二卷, 又撰行記三卷, 行於世.

長子察, 南史有傳.

次子最, 字士會. 博通經史, 尤好著述. 年十九, 隨僧垣入關. 明帝盛聚學徒, 校書於麟趾殿, 最亦預為學士. 俄授齊王憲府水曹參軍, 掌記室事, 特為憲所禮接. 最幼在江左, 迄於入關, 未習醫術. 天和中, 齊王憲奏遣最習之. 憲又謂最曰：「博學高才, 何如王褒、庾信？王庾名重兩國, 吾視之蔑如, 接待資給, 非爾家比也. 勿不存心. 且天子有敕, 彌須勉勵.」最於是始受家業, 十許年中, 略盡其妙. 每有人告請, 效驗甚多.

隋文帝踐極, 除太子門大夫. 以父憂去官, 哀毀骨立. 既免喪, 襲爵北絳郡公, 復為太子門大夫. 俄轉蜀王秀友. 秀鎮益州, 遷秀府司馬. 及平陳, 察至, 最自以非嫡, 讓封於察, 隋文帝許之. 秀後陰有異謀, 隋文帝令公卿窮其事. 開府慶整、郝瑋等並推過於秀. 最獨曰：「凡有不法, 皆最所為, 王實不知也.」榜訊數百, 卒無異辭, 竟坐誅, 論者義之. 撰梁後略十卷, 行於世.

褚該字孝通, 河南陽翟人也. 父義昌, 梁鄱陽王中記室.

該幼而謹厚, 尤善醫術, 仕梁, 歷武陵王府參軍, 隨府西上, 後與蕭撝同歸周. 自許奭死後, 該稍為時人所重, 賓客迎候, 亞於姚僧垣. 天和初, 位縣伯下大夫, 進授車騎大將軍、儀同三司. 該性淹和, 不自矜尚, 但有請之者, 皆為盡其藝術. 時論稱其長者. 後以疾卒. 子則, 亦傳其家業.

許智藏, 高陽人也. 祖道幼, 常以母疾, 遂覽醫方, 因而究極, 時號名醫. 誡諸子曰：「為人子者, 嘗膳視藥, 不知方術, 豈謂孝乎.」由是, 遂世相傳授. 仕梁, 位員外散騎侍郎. 父景, 武陵王諮議參軍.

智藏少以醫術自達, 仕陳, 為散騎常侍. 陳滅, 隋文帝以為員外散騎侍郎, 使詣揚州. 會秦王俊有疾, 上馳召之, 俊夜夢其亡妃崔氏泣曰：「本來相迎, 如聞許智藏將至, 其人若到, 當必相苦, 為之奈何？」明夜, 俊又夢崔氏曰：「妾得計矣, 當入靈府中以避之.」及智藏至, 為俊診脈曰：「疾已入心, 即當發□, 不可救也.」果如言, 俊數日而薨. 上奇其妙, 賚物百段. 煬帝即位, 智藏時致仕, 帝每有苦, 輒令中使就宅詢訪, 或以轝迎入殿, 扶登禦床. 智藏為方奏之, 用無不效. 卒於家, 年八十.

宗人許澄, 亦以醫術顯. 澄父奭, 仕梁, 為中軍長史, 隨柳仲禮入長安, 與姚僧垣齊名, 拜上儀同三司. 澄有學識, 傳父業, 尤盡其妙. 歷位尚藥典禦、諫議大夫, 封賀川縣伯. 父子俱以藝術名重於周隋二代, 史失其事, 故附雲.

萬寶常, 不知何許人也. 父大通, 從梁將王琳歸齊, 後謀還江南, 事泄伏誅. 由是寶常被配為樂戶, 因妙達鐘律, 遍工八音. 與人方食, 論及聲調, 時無樂器, 寶常因取前食器及雜物, 以箸扣之, 品其高下, 宮商畢備, 諧於絲竹, 大為時人所賞. 然歷周、隋, 俱不得調.

開皇初, 沛國公鄭譯等定樂, 初為黃鐘調, 寶常雖為伶人, 譯等每召與議, 然言多不用. 後譯樂成, 奏之, 上召寶常, 問其可不. 寶常曰：「此亡國之音, 豈陛下所宜聞！」上不悅. 寶常因極言樂聲哀怨淫放, 非雅正之音, 請以水尺為律, 以調樂器, 其聲率下鄭譯調二律. 並撰樂譜六十四卷. 且論八音旋相為宮法, 改絃移柱之變, 為八十四調, 一百四十四律, [九]變化終於一千八百聲. 時以周禮有旋宮之義, 自漢已來, 知音不能通, 見寶常特創其事, 皆哂之. 至是, 試令為之, 應手成曲, 無所疑滯, 見者莫不嗟異.

於是損益樂器, 不可勝紀. 其聲雅淡, 不為時人所好. 太常善聲者, 多排毀之. 又太子洗馬蘇夔以鐘律自命, 尤忌寶常. 夔父威方用事, 凡言樂者附之而短寶常. 數詣公卿怨望, 蘇威因詰寶常所為, 何所傳受. 有一沙門謂寶常曰：「上雅好符瑞, 有言徵祥者, 上皆悅之. 先生當言從胡僧受學, 雲是佛家菩薩所傳音律, 則上必悅. 先生當言, 所為可以行矣.」[一０]寶常遂如其言以答威. 威怒曰：「胡僧所傳, 乃四夷之樂, 非中國宜行.」其事竟寢. 寶常聽太常所奏樂, 泫然泣曰：「樂聲淫厲而哀, 天下不久將盡.」時四海全盛, 聞言者皆謂不然；大業之末, 其言卒驗.

寶常貧而無子, 其妻因其臥疾, 遂竊其資物而逃, 寶常竟餓死. 將死, 取其所著書焚之, 曰：「何用此為？」見者於火中探得數卷, 見行於世.

開皇中, 鄭譯、何妥、盧賁、蘇夔、蕭吉並討論墳籍, 撰著樂書, 皆為當時所用；至於天然識樂, 不及寶常遠矣. 安馬駒、曹妙達、王長通、郭令樂等能造曲, 為一時之妙, 又習鄭聲；而寶常所為, 皆歸於雅. 此輩雖公議不附寶常, 然皆心服, 謂以為神.

時樂人王令言亦妙達意律. 大業末, 煬帝將幸江都, 令言之子嘗於戶外彈胡琵琶, 作翻調安公子曲, 令言時臥室中, 聞之驚起, 曰：「變！變！」急呼其子曰：「此曲興自早晚？」其子曰：「頃來有之.」令言遂歔欷流涕, 謂其子曰：「汝慎無從行, 帝必不反.」子問其故, 令言曰：「此曲宮聲往而不反. 宮君也, 吾所以知之.」帝竟被弒於江都.

蔣少遊, 樂安博昌人也. 魏慕容白曜之平東陽, 見俘, 入於平城, 充平齊戶. 後配雲中為兵. 性機巧, 頗能畫刻, 有文思, 吟詠之際, 時有短篇. 遂留寄平城, 以傭寫書為業, 而名猶在鎮. 後被召為中書寫書生, 與高聰俱依高允. 允並薦之, 與聰俱補中書博士. 自在中書, 恒庇於李沖兄弟子姪之門. 始北方不悉青州蔣族, 或謂少遊本非人士, 又少遊微, 因工藝自達, 是以公私人望, 不至相重, 唯高允、李沖, 曲為體練. 孝文、文明太後嘗因密宴謂百官曰：「本謂少遊作師耳, 高允老公乃言其人士.」然猶驟被引命, 以規矩刻繢為務, 因此大蒙恩賜, 而位亦不遷陟也.

及詔尚書李沖與馮誕、遊明根、高閭等議定衣冠於禁中, 少遊巧思, 令主其事. 亦訪於劉昶. 二意相乖, 時致諍競, 積六載乃成, 始班賜百官. 冠服之成, 少遊有效焉. 後於平城將營太廟太極殿, 遣少遊乘傳詣洛, 量準魏、晉基趾. 後為散騎侍郎, 副李彪使江南. 孝文修船乘, 以其多有思力, 除都水使者. 遷兼將作大匠, 仍領都水池湖泛戲舟楫之具. [一一]及華林殿沼修舊增新, [一二]改作金墉門樓, 皆所措意, 號為研美. 雖有文藻, 而不得申其才用. 恒以剞劂繩尺, 碎據匆匆, 徙倚園、湖、城、殿之側, 識者為之歎慨. 而乃坦爾為己任, 不告疲恥. 又兼太常少卿, 都水如故. 卒, 贈龍驤將軍、青州刺史, 諡曰質. 有文集十卷餘. [一三]少遊又為太極立模範, 與董爾、王遇等參建之, 皆未成而卒.

初, 文成時, 郭善明甚機巧, 北京宮殿, 多其製作. 孝文時, 青州刺史侯文和亦以巧聞, [一四]為要舟, 水中立射. 滑稽多智, 辭說無端, 尤善淺俗委巷之語, 至可翫笑. 位樂陵、濟南二郡太守. 宣武、明帝時, 豫州人柳儉、殿中將軍關文備、郭安興並機巧. 洛中製永寧寺九層佛圖, 安興為匠也.

始孝文時, 有範寧兒者善圍碁, 曾與李彪使齊, 齊令江南上品王抗與寧兒, 制勝而還. [一五]又有浮陽高光宗善樗蒲. 趙國李幼序、洛陽丘何奴並工握槊. 此蓋胡戲, 近入中國. 雲胡王有弟一人遇罪, 將殺之, 弟從獄中為此戲以上之, 意言孤則易死也. 宣武以後, 大盛於時.

何稠字桂林, 國子祭酒妥之兄子也. 父通, 善琢玉. 稠年十餘, 遇江陵平, 隨妥入長安. 仕周, 禦飾下士. 及隋文帝為丞相, 召補參軍, 兼掌細作署. 開皇中, 累遷太府丞. 稠博覽古圖, 多識舊物. 波斯嘗獻金線錦袍, 組織殊麗. 上命稠為之, 稠錦成, 踰所獻者. 上甚悅. 時中國久絕琉璃作, 匠人無敢措意, 稠以綠瓷為之, 與真不異. 尋加員外散騎侍郎.

開皇末, 桂州俚李光仕為亂, 詔稠募討之, 師次衡嶺, 遣使招其渠帥, 洞主莫崇解兵降款. 桂州長史王文同鎖崇詣稠所. 稠詐宣言曰：「州縣不能綏養, 非崇之罪.」命釋之, 引共坐, 與從者四人, 為設酒食遣之. 大悅, 歸洞不設備. 稠至五更, 掩及其洞, 悉發俚兵以臨餘賊, 象州逆帥杜條遼、羅州逆帥龐靖等相繼降款. 分遣建州開府梁昵討叛夷羅壽, [一六]羅州刺史馮暄討賊帥李大檀, 並平之. 承制署首領為州縣官而還, 眾皆悅服. 有欽州刺史甯猛力帥眾迎軍. 初, 猛力欲圖為逆, 至是惶懼, 請身入朝. 稠以其疾篤, 示無猜貳, 放還州, 與約八九月詣京師相見. 稠還奏狀, 上意不懌. 其年十月, 猛力卒, 上謂稠曰：「汝前不將猛力來, 今竟死矣.」稠曰：「猛力共臣約, 假令身死, 當遣子入侍. 越人性直, 其子必來.」初, 猛力臨終, 誡其子長真曰：「我與大使期, 不可失信於國士, 汝葬我訖, 即宜上路.」長真如言入朝. 上大悅曰：「何稠著信蠻夷, 乃至於此！」以勳授開府.

仁壽初, 文獻皇後崩, 稠與宇文愷參典山陵制度. 稠性少言, 善候上旨, 由是漸見親昵. 上疾篤, 謂稠曰：「汝既曾葬皇後, 今我方死, 亦宜好安置. 囑此何益？但不能忘懷耳. 魂而有知, 當相見於地下.」上因攬太子頸曰：「何稠用心, 我後事動靜當共平章.」

大業初, 煬帝將幸揚州, 敕稠討閱圖籍, 造輿服羽儀, 送至江都. 其日, 拜太府少卿. 稠於是營黃麾三萬六千人仗, 及車輿輦輅、皇後鹵簿、百官儀服, 依期而就, 送於江都. 所役工十萬餘人, 用金銀錢物巨億計. 帝使兵部侍郎明雅、[一七]選部郎薛邁等勾覆, 數年方竟, 毫釐無舛.

稠參會今古, 多所改創. 魏、晉已來, 皮弁有纓而無笄導. 稠曰：「此古田獵服也, 今服以入朝, 宜變其制.」故弁施象牙簪導, 自稠始也. 又從省之服, 初無佩綬. 稠曰：「此乃晦朔小朝之服, 安有人臣謁帝, 而除去印綬, 兼無佩玉之節乎？」乃加獸頭小綬及佩一隻. 舊制, 五輅於轅上起箱, 天子與參乘同在箱內. 稠曰：「君臣同所, 過為相逼.」乃廣為盤輿, 別構欄楯, 侍臣立於其中；於內復起須彌平坐, 天子獨居其上. 自餘麾幢文物, 增損極多. 帝復令稠造戎車萬乘, 鉤陳八百連. 帝善之, 以稠守太府卿, 後兼領少府監.

遼東之役, 攝右屯衛將軍, 領禦營弩手三萬人. 時工部尚書宇文愷造遼水橋不成, 師未得濟, 右屯衛大將軍麥鐵杖因而遇害. [一八]帝遣稠造橋, 二日而就. 初, 稠制行殿及六合城, 至是, 帝於遼左與賊相對, 夜中施之. 其城, 周迴八裏, 城及女垣合高十仞, 上布甲士, 立仗建旗, 四隅置闕, 面列一觀, 觀下三門, 比明而畢. 高麗望見, 謂若神功. 稍加至右光祿大夫.

從幸江都, 遇宇文化及亂, 以為工部尚書. 及敗, 陷於竇建德, 復為工部尚書、舒國公. 建德敗, 歸於大唐, 授少府監, 卒.

又齊時有河間劉龍者, 性強明, 有巧思. 齊後主令修三雀臺稱旨, 因而歷職通顯. 及隋文帝踐阼, 大見親委, 位右衛將軍, 兼將作大匠. 遷都之始, 與高熲參掌制度, 世號為能.

大業中, 有南郡公黃亙及弟袞, 俱巧思絕人, 煬帝每令其兄弟直少府將作. [一九]於時改創多務, 亙、袞每參典其事. 凡有所為, 何稠先令亙、袞立樣, 當時工人莫有所損益. 亙, 位朝散大夫；袞, 散騎侍郎.

論曰：陰陽蔔祝之事, 聖哲之教存焉, 雖不可以專, 亦不可得而廢也. 徇於是者不能無非, 厚於利者必有其害. 詩、書、禮、樂所失也淺, 故先王重其德；方術伎巧所失也深, 故往哲輕其藝. 夫能通方術而不詭於俗；習伎巧而必蹈於禮者, 幾於大雅君子. 故昔之通賢, 所以戒乎妄作.

晁崇、張深、殷紹、王早、耿玄、劉靈助、李順興、檀特師、由吾道榮、顏惡頭、王春、信都芳、宋景業、許遵、吳遵世、趙輔和、皇甫玉、解法選、魏寧、綦母懷文、張子信、陸法和、蔣昇、強練、庾季才、盧太翼、耿詢、來和、蕭吉、楊伯醜、臨孝恭、劉祐、張冑玄等, 皆魏來術藝之士也. 觀其占候蔔筮, 推步盈虛, 通幽洞微, 近知鬼神之情狀. 其間有不涉用於龜筴, 而究人事之吉凶, 如順興、檀特之徒, 法和、強練之輩, 將別稟數術, 詎可以智識知？及江陵失守, 前巧盡棄, [二０]還吳無路, 入周不可, 因歸事齊, 厚蒙榮遇. 雖竊之以叨濫, 而守之以清虛, 生靈所資, 嗜欲鹹遣, 斯亦得道家之致矣. 信都芳所明解者, 乃是經國之用乎.

周澹、李脩、徐謇、謇兄孫之才、王顯、馬嗣明、姚僧垣、褚該、許智藏方藥特妙, 各一時之美也. 而僧垣診候精審, 名冠一代, 其所全濟, 固亦多焉. 而弘茲義方, 皆為令器, 故能享眉壽, 縻好爵. 老聃雲：「天道無親, 常與善人」, 於是信矣. 許氏之運針石, 百載可稱. 寶常聲律之奇, 足以追蹤牙、曠, 各一時之妙也. 蔣、何以剞劂見知, 沒其學思, 藝成為下, 其近是乎.

周時, 有樂茂雅以陰陽顯, 史元華以相術稱, 並所闕也. 校勘記

[一]　脩兄元孫隨畢眾敬赴平城　諸本「城」作「陽」, 魏書卷九一李脩傳作「城」. 按魏書卷六一畢眾敬傳, 眾敬以兗州降魏, 皇興二年, 「與薛安都朝於京師」, 即平城, 未嘗官於平陽. 李元孫自是從兗州隨眾敬至平城. 今據改.

[二]　二十二年上幸懸瓠　諸本無「二十」兩字, 魏書卷九一徐謇傳有. 按孝文至懸瓠在太和二十二年三月, 見魏書卷七下高祖紀. 今據補.

[三]　名是字之誤之當為乏也　諸本「字」訛作「子」, 「乏」訛作「之」. 據通志卷一八三徐之才傳改.

[四]　父安上　按魏書卷九一王顯傳, 顯伯父安上, 父安道. 此誤以伯父為父.

[五]　初顯搆會元景　按元景本名「昺」, 北史避唐諱改, 參卷十五常山王遵傳校記.

[六]　姚僧垣字法衛　陳書卷二七、南史卷五九姚察傳「垣」作「

坦」. 周書卷四七同北史.

[七]　勸使急服　諸本「使急」誤倒, 據周書乙.

[八]　所患即瘳　諸本「瘳」訛作「療」, 據周書卷四七姚僧垣傳改.

[九]　一百四十四律　諸本作「一百四十律」. 按十二律自乘得一百四十四, 此脫一「四」字. 今據隋書卷七八萬寶常傳補.

[一０]先生當言所為可以行矣　隋書萬寶常傳無「當言」二字. 疑是涉上文「先生當言」而衍.

[一一]仍領都水池湖泛戲舟楫之具　諸本無「都」字, 通志卷一八三蔣少遊傳有. 按上文言「除都水使者」, 下文言「都水如故」, 知是脫文, 今據補.

[一二]及華林殿沼修舊增新　諸本「沼」作「詔」, 魏書卷九一蔣少遊傳作「沼」. 按此謂華林園內之宮殿及池沼, 魏書是, 今據改.

[一三]有文集十卷餘　疑「卷餘」二字誤倒. 但魏書、通志並同.

[一四]青州刺史侯文和亦以巧聞　按下文雲「位樂陵、濟南二郡太守」則是未嘗為刺史. 疑「史」是「人」之訛, 後人又加「刺」字.

[一五]齊令江南上品王抗與寧兒制勝而還　按「寧兒」下當脫「奕」字.

[一六]象州逆帥杜條遼羅州逆帥龐靖等相繼降款分遣建州開府梁昵討叛夷羅壽　諸本「帥杜條遼、羅州逆帥龐靖等相繼降款, 分遣建」十八字, 錯置在下文「馮暄討賊」下, 據隋書卷六八、通志卷一八三何稠傳移正.

[一七]帝使兵部侍郎明雅　諸本「明」作「胡」, 隋書作「明」. 張森楷雲：「據趙才(本書卷七八)、斛斯政傳(本書卷四九)並作『明雅』, 則『明』是, 作『胡』非也.」按張說是, 今據改.

[一八]右屯衛大將軍麥鐵杖因而遇害　諸本「右」作「左」, 隋書作「右」. 按本書卷十二、隋書卷四煬帝紀大業八年三月作「右」, 今據改.

[一九]煬帝每令其兄弟直少府將作　諸本「直」訛作「亙」, 據隋書、通志改.

[二０]及江陵失守前巧盡棄　按自此以下一段論陸法和, 突如其來, 疑上有脫文.

北史卷九十一 列傳第七十九

列女

魏崔覽妻封氏　封卓妻劉氏　魏溥妻房氏　胡長命妻張氏　平原女子孫氏　房愛親妻崔氏　涇州貞女兒氏　姚氏婦楊氏　張洪祁妻劉氏　董景起妻張氏　陽尼妻高氏　史映周妻耿氏　任城國太妃孟氏　苟金龍妻劉氏　貞孝女宗　河東姚氏女　刁思遵妻魯氏　西魏孫道溫妻趙氏　孫神妻陳氏　隋蘭陵公主　南陽公主　襄城王恪妃　華陽王楷妃　譙國夫人洗氏　鄭善果母崔氏　孝女王舜　韓覬妻於氏　陸讓母馮氏　劉昶女　鐘士雄母蔣氏　孝婦覃氏　元務光母盧氏　裴倫妻柳氏　趙元楷妻崔氏

蓋婦人之德, 雖在於溫柔；立節垂名, 鹹資於貞烈. 溫柔仁之本也, 貞烈義之資也. 非溫柔無以成其仁, 非貞烈無以顯其義. 是以詩書所記, 風俗所存, 圖象丹青, 流聲竹素. 莫不守約以居正, 殺身以成仁者也. 若文伯、王陵之母, 白公、杞殖之妻, 魯之義姑, 梁之高行, 衛君靈王之妾, 夏侯文寧之女, 或抱信以會真, 或蹈忠而踐義, 不以存亡易心, 不以盛衰改節, 其佳名彰於既沒, 徽音傳於不朽, 不亦休乎！或有王公大人之妃, 偶肆情於淫僻之俗, 雖衣文衣, 食珍膳, 坐金屋, 乘玉輦, 不入彤管之書, 不霑青史之筆, 將草木以俱落, 與麋鹿而同死者, 可勝道哉！永言載思, 實庶姬之恥也.

魏隋二書, 並有列女傳, 齊周並無此篇. 今又得武功孫道溫妻趙氏、河北孫神妻陳氏, 附魏、隋二傳, 以備列女篇雲.

魏中書侍郎清河崔覽妻封氏者, 勃海人, 散騎常侍封愷女也. 有才識, 聰辯強記, 多所究知. 時李敷、公孫文叔雖已貴重, 近世故事有所不達者, 皆就而諮請焉.

勃海封卓妻劉氏者, 彭城人也. 成婚一夕, 卓官於京師, 後以事伏法. 劉氏在家, 忽然夢想, 知卓已死, 哀泣, 嫂喻之不止. 經旬, 凶問果至, 遂憤歎而死. 時人比之秦嘉妻. 中書令高允念其義高而名不著, 為之詩曰：

兩儀正位, 人倫肇甄. 爰制夫婦, 統業承先. 雖曰異族, 氣猶自然, 生則同室, 終契黃泉. 其一.

封生令達, 卓為時彥, 內協黃中, 外兼三變. 誰能作配, 克應其選, 實有華宗, 挺生淑媛. 其二.

京野勢殊, 山川乖互, 乃奉王命, 載馳在路. 公務既弘, 私義獲著, 因媒致幣, 遘止一暮. 其三.

率我初冠, 眷彼弱笄, 形由禮比, 情以趣諧. 忻願難常, 影跡易乖, 悠悠言邁, 戚戚長懷. 其四.

時遇險迍, 橫罹塵網, 伏質就刑, 身分土壤. 千裏雖遐, 應如影響, 良嬪洞感, 發於夢想. 其五.

仰惟親命, 俯尋嘉好, 誰謂會淺, 義深情到, 畢志守窮, 誓不二醮, 何以驗之, 殞身是效. 其六.

人之處世, 孰不厚生？必存於義, 所重則輕. 結憤鍾心, 甘就幽冥, 永捐堂宇, 長辭母兄. 其七.

芒芒中野, 翳翳孤丘, 葛藟冥蒙, 荊棘四周, 理苟不昧, 神必俱遊. 異哉貞婦, 曠世靡儔. 其八.

钜鹿魏溥妻房氏者, 慕容垂貴鄉太守常山房湛女也. 幼有烈操. 年十六而溥遇疾, 且卒, 顧謂之曰：「死不足恨, 但痛母老家貧, 赤子蒙眇, 抱怨於黃壚耳！」房垂泣而對曰：「幸承先人餘訓, 出事君子, 義在偕老, 有志不從, 蓋其命也. 今夫人在堂, 弱子繈褓, 顧當以身少相感, 永深長往之恨.」俄而溥卒. 及將大歛, 房氏操刀割左耳, 投之棺中, 仍曰：「鬼神有知, 相期泉壤.」流血滂然, 助喪者哀懼. 姑劉氏輟哭而謂曰：「新婦何至於此？」對曰：「新婦少年, 不幸早寡, 實慮父母未量至情, 覬持此自誓耳.」聞知者莫不感愴.

於時, 子緝生未十旬, 鞠育於後房之內, 未嘗出門. 遂終身不聽絲竹, 不預座席. 緝年十二, 房父母仍存, 於是歸寧, 父兄尚有異議. 緝竊聞之, 以啟其母. 房命駕, 紿雲他行, 因而遂歸. 其家弗之知也. 行數十裏, 方覺, 兄弟來追, 房哀嘆而不反. 其執意如此. 訓導一子, 有母儀法度. 緝所交遊, 有名勝者, 則身具酒饌；有不及己者, 輒屏臥不飧, 須其悔謝, 乃食. 善誘嚴訓, 類皆如是. 年六十五而終.

緝子悅後為濟陰太守, 吏民立碑頌德. 金紫光祿大夫高閭為其文曰：「爰及處士, 遘疾夙凋, 伉儷秉志, 識茂行高, 殘形顯操, 誓敦久要.」溥未仕而卒, 故雲處士焉.

樂部郎胡長命妻張氏者, 不知何許人也. 事姑王氏甚謹. 太安中, 京師禁酒. 張以姑老且患, 私為醞之, 為有司所糾. 王氏詣曹自首, 由己私釀. 張氏曰：「姑老抱患, 張主家事, 姑不知釀.」主司不知所處. 平原王陸麗以狀奏, 文成義而赦之.

平原鄃縣女子孫氏男玉者, 夫為零縣人所殺, [一]男玉追執讎人, 欲自殺之. 其弟止而不聽. 男玉曰：「女人出適, 以夫為天, 當親自復雪, 雲何假人之手？」遂以杖毆殺之. 有司處死, 以聞. 獻文詔曰：「男玉重節輕身, 以義犯法, 緣情定罪, 理在可原, 其特恕之.」

清河房愛親妻崔氏者, 同郡崔元孫之女也. 性嚴明, 有高節, 歷覽書傳, 多所聞知. 親授子景伯、景光九經義, [二]學行修明, 並當世名士. 景伯為清河太守, 每有疑獄, 常先請焉.

貝丘人列子不孝, 吏欲案之, 景伯為之悲傷, 入白其母. 母曰：「吾聞聞名不如見面, 小人未見禮教, 何足責哉！但呼其母來, 吾與之同居, 其子置汝左右, 令其見汝事吾, 或應自改.」景伯遂召其母, 崔氏處之於榻, 與之共食. 景伯為之溫凊. 其子侍立堂下, 未及旬日, 悔過求還. 崔氏曰：「此雖顏慚, 未知心愧, 且可置之.」凡經二十餘日, 其子叩頭流血, 其母涕泣乞還, 然後聽之, 終以孝聞. 其識度勵物如此. 竟以壽終.

涇州貞女兒氏者, [三]許嫁彭老生為妻, 聘幣既畢, 未及成禮. 兒氏率行貞淑, 居貧, 常自舂汲, 以養父母. 老生輒往逼之, 女曰：「與君聘命雖畢, 二門多故, 未及相見, 何由不稟父母, 擅見陵辱！若苟行非禮, 正可身死耳！」遂不肯從. 老生怒而刺殺之, 取其衣服. 女尚能言, 臨死謂老生曰：「生身何罪, 與君相遇！我所以執節自固者, 寧更有所邀, 正欲奉給君耳. 今反為君所殺, 若魂靈有知, 自當相報.」言終而絕. 老生持女衣服珠纓, 至其叔宅, 以告. 叔曰：「此是汝婦, 奈何殺之, 天不祐汝！」遂執送官. 太和七年, 有司劾以死罪. 詔曰：「老生不仁, 侵陵貞淑, 原其強暴, 便可戮之. 而女守禮履節, 沒身不改, 雖處草莽, 行合古跡. 宜賜美名, 以顯風操, 其標墓旌善, 號曰『貞女』.」

姚氏婦楊氏者, 閹人苻承祖姨也. 家貧. 及承祖為文明太後所寵貴, 親姻皆求利潤, 唯楊獨不欲. 常謂其姊曰：「姊雖有一時之榮, 不若妹有無憂之樂.」姊每遺其衣服, 多不受, 強與之, 則雲：「我夫家世貧, 好衣美服則使人不安.」與之奴婢, 雲：「我家無食, 不能供給.」終不肯受. 常著破衣, 自執勞事. 時受其衣服, 多不著, 密埋之；設有著者, 汙之而後服. 承祖每見其寒悴, 深恨其家, 謂不供給之. 乃啟其母曰：「今承祖一身, 何所乏少, 而使姨如是？」母具以語之. 承祖乃遣人乘車往迎之, 則厲志不起. 遣人強轝於車上, 則大哭言：「爾欲殺我也！」由是苻家內外, 皆號為癡姨. 及承祖敗, 有司執其二姨至殿庭致法, 以姚氏婦衣裳弊陋, 特免其罪. 其識機, 雖呂嬃亦不如也.

滎陽京縣人張洪祁妻劉氏者, 年十七夫亡. 遺腹生一子, 三歲又沒. 其舅姑年老, 朝夕奉養, 率禮無違. 兄矜其少寡, 欲奪嫁之, 劉自誓不許, 以終其身.

陳留董景起妻張氏者, 景起早亡, 張時年十六, 痛夫少喪, 哀傷過禮, 蔬食長齋. 又無兒息, 獨守貞操, 期以闔棺. 鄉曲高之, 終見標異.

漁陽太守陽尼妻高氏者, 勃海人也. 學識有文翰, 孝文敕令入侍後宮. 幽後表啟, 悉其辭也.

滎陽史映周妻耿氏者, 同郡耿氏女也. 年十七, 適於映周. 太和二十三年, 映周卒, 耿氏恐父母奪其志, 因葬映周, 哀哭而殞. 見者莫不悲嘆. 屬大使觀風, 以狀具上, 詔標門閭.

任城國太妃孟氏者, 钜鹿人, 尚書、任城王澄之母也. 澄為揚州之日, 率眾出討. 於後賊帥薑慶真陰結逆黨, 襲陷羅城, 長史韋纘倉卒[失圖, 計無所出.][四]孟乃勒兵登陴, 激厲文武, 喻之逆順, 於是鹹有奮志, 賊不能克, 卒以全城. 靈太後後敕有司樹碑旌美.

梓潼太守苟金龍妻劉氏者, 平原人也, 廷尉少卿劉叔宗之姊也. 宣武時, 金龍為郡, 帶關城戍主. 梁人攻圍, 會金龍疾病, 不堪部分, 劉遂厲城人, 修理戰具, 夜悉登城拒戰, 百有餘日, 兵士死傷過半. 戍副高景陰圖叛逆, 劉與城人斬景及其黨與數十人. 自餘將士, 分衣減食, 勞逸必同, 莫不畏而懷之. 井在外城, 尋為賊陷, 城中絕水, 渴死者多. 劉乃集諸長幼, 喻以忠節, 遂相率告訴於天, 俱時號叫, 俄而澍雨. 劉命出公私布絹及至衣服, 懸之城內, 絞而取水, 所有雜器, 悉儲之. 於是人心益固. 會益州刺史傅豎眼將至, 梁人乃退. 豎眼嘆異之, 具狀奏聞. 宣武嘉之. 正光中, 賞其子慶珍平昌縣子, 又得二子出身.

貞孝女宗者, 趙郡柏人人, 趙郡太守李叔胤之女, 範陽盧元禮之妻也. 性至孝, 父卒, 號慟幾絕者數四, 賴母崔氏慰勉之, 得全. 三年之中, 形骸銷瘠, 非人不起. 及歸夫氏, 與母分隔, 便飲食日損, 涕泣不絕, 日就羸篤. 盧氏合家慰喻, 不解. 因遣歸寧還家, 乃復故. 如此者八九焉. 及元禮卒, 李追亡撫遺, 事姑以孝謹著. 母崔終於洛陽, 凶問初到, 舉聲慟絕, 一宿乃蘇, 水漿不入口者六日. 其姑慮其不濟, 親送奔喪, 而氣力危殆, 自範陽向都, 八旬方達. 攀櫬號踴, 遂卒. 有司以狀聞, 詔追號貞孝女宗, 易其裏為孝德裏, 樹李、盧二門, 以惇風俗.

河東姚氏女者, 字女勝. 少喪父, 無兄弟, 母憐而守養. 年六七歲, 便有孝性, 人言其父者, 聞輒垂泣, 鄰伍異之. 正光中母死, 勝年十五, 哭泣不絕聲, 水漿不入口者數日, 不勝哀, 遂死. 太守崔遊申請為營墓立碑, 自為制文, 表其門閭, 比之曹娥, 改其裏曰上虞裏. 墓在郡城東六裏, [五]大道北, 至今名為孝女塚.

滎陽刁思遵妻者, 魯氏女也. 始笄為思遵所聘, 未踰月而思遵亡. 其家矜其少寡, 許嫁已定, 魯聞之, 以死自誓. 父母不達其志, 遂經郡訴, 稱刁氏吝護寡女, 不使歸寧. 魯乃與老姑徒步詣司徒府, 自告情狀. 普泰初, 有司聞奏, 節閔詔本司依式標榜.

西魏武功縣孫道溫妻趙氏者, 安平人也. 萬俟醜奴之反, 圍岐州, 久之無援. 趙乃謂城中婦女曰：「今州城方陷, 義在同憂.」遂相率負土, 晝夜培城, 城竟免賊. 大統六年, 贈夫岐州刺史, 贈趙安平縣君.

河北孫神妻陳氏者, 河北郡人也. 神當遠戍, 主吏配在夏州, 意難其遠, 有孤兄子, 欲以自代. 陳曰：「為國征戍, 道路遼遠, 何容身不肯行, 以孤姪自代！天下物議, 誰其相許？」神感其言, 乃自行. 在戍未幾, 便喪. 槥柩至, 陳望而哀慟, 一哭而卒. 文帝詔表其閭.

隋蘭陵公主字阿五, 文帝第五女也. 美姿容, 性婉順, 帝於諸女中, 特所鍾愛. 初嫁儀同王奉孝, 奉孝卒, 適河東柳述, 時年十八. 諸姊並驕踞, 主獨折節遵婦道, 事舅姑甚謹, 遇疾必親奉湯藥. 帝聞之大悅, 由是述漸見寵遇.

初, 晉王廣欲以主配其妃弟蕭瑒, 文帝將許之, 後遂適述, 晉王因不悅. 及述用事, 彌惡之. 文帝崩, 述徙嶺表. 煬帝令主與述離絕, 將改嫁之. 公主以死自誓, 不復朝謁, 表求免主號, 與述同徙. 帝大怒曰：「天下豈無男子, 欲與述同徙邪？」主曰：「先帝以妾適柳家, 今其有罪, 妾當從坐.」帝不悅, 主憂憤卒, 時年三十二. 臨終上表, 生不得從夫死, 乞葬柳氏. 帝覽表愈怒, 竟不哭, 葬主於洪瀆川, 資送甚薄, 朝野傷之.

南陽公主者, 煬帝長女也. 美風儀, 有志節. 十四嫁於許國公宇文述子士及, 以謹厚聞. 述病且卒, 主親調飲食, 手自奉上, 世以此稱之. 及宇文化及弒逆, 公主隨至聊城, 而化及為竇建德所敗, 士及自濟北西歸大唐. 時隋代衣冠引見建德, 莫不惶懼失常, 唯主神色自若. 建德與語, 主自陳國破家亡, 不能報怨雪恥, 淚下盈襟, 聲辭不輟, 情理切至. 建德及觀聽者, 莫不為之動容隕涕, 鹹敬異焉. 及建德誅化及, 時主有一子名禪師, 年且十歲. 建德遣武賁郎將於士澄謂主曰：[六]「宇文化及躬行弒逆, 今將族滅其宗. 公主之子, 法當從坐, 若不能割愛, 亦聽留之.」主泣曰：「武賁既是隋室貴臣, 此事何須見問？」建德竟殺之. 公主尋請建德, 剃髮為尼.

及建德敗, 將歸西京, 復與士及遇於東都. 主不與相見. 士及就之, 請復為夫妻. 主拒曰：「我與君讎家, 今恨不能手刃君者, 但謀逆之際, [七]君不預知耳.」固與告絕. 士及固請, 主怒曰：「必就死, 可相見也！」士及知不可屈, 乃拜辭而去.

襄城王恪妃者, 循州刺史柳旦女也. 妃姿貌端麗, 年十餘, 以良家子合相, 見聘為妃. 未幾而恪被廢, 妃修婦道, 事之愈敬. 煬帝嗣位, 復徙邊, 帝令使者殺之於道. 恪與辭決, 妃曰：「若王死, 妾誓不獨生.」於是相對慟哭. 恪死, 棺歛訖, 妃謂使者曰：「妾誓與楊氏同穴, 若身死得不別埋, 君之惠也.」遂撫棺號慟, 自經而卒. 見者莫不流涕.

華陽王楷妃者, 黃門侍郎、龍涸縣公河南元巖女也. 巖明敏有器幹, 煬帝嗣位, 坐與柳述連事, 除名徙南海. 後會赦還長安, 有人譖巖逃歸, 收殺之. 妃有姿色, 性婉順, 初以選為妃, 未幾而楷被幽廢. 妃事楷愈謹, 每見楷有憂懼色, 輒陳義理以慰諭之, 楷甚敬焉.

及江都之亂, 楷遇害, 宇文化及以妃賜其黨元武達. 初以宗族禮之, 置之別舍. 後因醉而逼之, 妃自誓不屈. 武達怒, 撻之百餘, 詞色彌厲. 元自毀其面, 血淚俱下, 武達釋之. 妃謂其徒曰：「我不能早死致命, 將見侵辱, 我之罪也.」因不食而卒.

譙國夫人洗氏者, 高涼人也. 世為南越首領, 部落十餘萬家. 夫人幼賢明, 在父母家, 撫循部眾, 能行軍用師, 壓服諸越. 每勸宗族為善, 由是信義結於本鄉. 越人俗好相攻擊, 夫人兄南梁州刺史挺恃其富強, 侵掠傍郡, 嶺表苦之. 夫人多所規諫, 由是怨隙止息, 海南儋耳歸附者千餘洞.

梁大同初, 羅州刺史馮融聞夫人有志行, 為其子高涼太守寶聘以為妻. 融本北燕苗裔也. 初, 馮弘之南投高麗也, [八]遣融大父業以三百人浮海歸宋, 因留於新會. 自業及融, 三世為守牧, 他鄉袞旅, 號令不行. 至是, 夫人誡約本宗, [九]使從百姓禮. 每與夫寶, 參決辭訟, 首領有犯法者, 雖是親族, 無所縱捨. 自此, 政令有序, 人莫敢違.

後遇侯景反, 廣州都督蕭勃徵兵援臺, 高州刺史李遷仕據大皋口, 遣召寶. 寶欲往, 夫人疑其反, 止之. 數日, 遷仕果反, 遣主帥杜平虜率兵入灨石. 寶以告, 夫人曰：「平虜入灨, 與官兵相拒, 勢未得還, 遷仕在州, 無能為也. 宜遣使詐之, 雲：『身未敢出, 欲遣婦往參. 』彼必無防慮. 我將千餘人, 步擔雜物, 唱言輸賧, 得至柵下, 賊亦可圖.」從之. 遷仕果大喜, 覘夫人眾皆擔物, 不設備. 夫人擊之, 大捷. 因總兵與長城侯陳霸先會於灨石. 還謂寶曰：「陳都督極得眾心, 必能平賊, 君厚資給之.」

及寶卒, 嶺表大亂, 夫人懷集百越, 數州晏然. 陳永定二年, 其子僕年九歲, 遣帥諸首領朝於丹陽, 拜陽春郡守. 後廣州刺史歐陽紇謀反, 召僕至南海, 誘與為亂. 僕遣使歸告夫人, 夫人曰：「我為忠貞, 經今兩代, 不能惜汝負國.」遂發兵拒境, 紇徒潰散. 僕以夫人之功, 封信都侯, 加平越中郎將, 轉石龍太守. 詔使持節冊夫人為高涼郡太夫人, 賚繡幰油絡駟馬安車一乘, 給鼓吹一部, 並麾幢旌節, 一如刺史之儀. 至德中, 僕卒.

後陳國亡, 嶺南未有所附, 數郡共奉夫人, 號為聖母. 隋文帝遣總管韋洸安撫嶺外, 陳將徐璒以南康拒守, 洸不敢進. 初, 夫人以扶南犀杖獻陳主, 至此, 晉王廣遣陳主遺夫人書, 諭以國亡, 命其歸化, 並以犀杖及兵符為信. 夫人見杖, 驗知陳亡, 集首領數千人, 盡日慟哭. 遣其孫魂, 帥眾迎洸. 洸至廣州, 嶺南悉定. 表魂為儀同三司, 冊夫人為宋康郡夫人.

未幾, 番禺人王仲宣反, 圍洸, 進兵屯衡嶺. 夫人遣其孫暄帥師援洸. 時暄與逆黨陳佛智素相友, 故遲留不進. 夫人大怒, 遣使執暄繫州獄, 又遣孫盎討佛智斬之. 進兵至南海, 與鹿願軍會, 共敗仲宣. 夫人親被甲, 乘介馬, 張錦傘, 領彀騎, 衛詔使裴矩巡撫諸州. 其蒼梧首領陳坦、岡州馮岑翁、梁化鄧馬頭、籐州李光略、羅州龐靖等皆來參謁. 還令統其部落, 嶺南悉定. 帝拜盎為高州刺史, 仍赦出暄, 拜羅州刺史, 追贈寶為廣州總管, 封譙國. 夫人幕府署長史已下官屬, [一０]給印章, 聽發部落、六州兵馬, 若有機急, 便宜行事. 降敕書褒美, 賜物五千段. 皇後以首飾及宴服一襲賜之. 夫人並盛於金篋, 並梁、陳賜物, 各藏於一庫. 每歲時大會, 皆陳於庭, 以示子孫曰：「汝等宜盡赤心向天子. 我事三代主, 唯用一好心. 今賜物具存, 此忠孝之報.」

時番州總管趙訥貪虐, 諸俚獠多有亡叛. 夫人遣長史張融上封事, 論安撫之宜, 並言訥罪狀. 上遣推訥, 得其贓, 竟致於法. 敕委夫人招慰亡叛, 夫人親載詔書, 自稱使者, 歷十餘州, 宣述上意, 諭諸俚獠, 所至皆降. 文帝賜夫人臨振縣湯沐邑一千五百戶, 贈僕為崖州總管, 平原郡公. 仁壽初, 卒, 諡為誠敬夫人.

鄭善果母崔氏者, 清河人也. 年十三, 適滎陽鄭誠, 生善果. 周末, 誠討尉遲迥, 力戰死於陣. 母年二十而寡, 父彥穆欲奪其志, 母抱善果曰：「婦人無再見男子之義. [一一]且鄭君雖死, 幸有此兒, 棄兒為不慈, 背死夫為無禮. 寧當割耳剪髮, 以明素心. 違禮滅慈, 非敢聞命.」

善果以父死王事, 年數歲, 拜使持節、大將軍, 襲爵開封縣公. 開皇初, 進封武德郡公. 年十四, 授沂州刺史. 轉景州刺史, 尋為魯郡太守. 母性賢明, 有節操, 博涉書史, 通曉政事. 每善果出聽事, 母輒坐胡床, 於鄣後察之. 聞其剖斷合理, 歸則大悅, 即賜之坐, 相對談笑；若行事不允, 或妄嗔怒, 母乃還堂, 蒙袂而泣, 終日不食. 善果伏於床前, 不敢起. 母方起謂之曰：「吾非怒汝, 乃愧汝家耳. 吾為汝家婦, 獲奉灑掃, 知汝先君忠勤之士也, 守官清恪, 未嘗問私, 以身徇國, 繼之以死. 吾亦望汝, 副其此心. 汝既年小而孤, 吾寡婦耳, 有慈無威, 使汝不知禮訓, 何可負荷忠臣之業乎！汝自童子襲茅土, 汝今位至方嶽, 豈汝身致之邪？不思此事, 而妄加嗔怒, 心緣驕樂, 墮於公政. 內則墜爾家風, 或失亡官爵；外則虧天下法, 以取罪戾. 吾死日何面目見汝先人於地下乎！」

母恒自紡績, 每自夜分而寢. 善果曰：「兒封侯開國, 位居三品, 秩俸幸足, 母何自勤如此？」答曰：「籲！汝年已長, 吾謂汝知天下理, 今聞此言, 公事何由濟乎？今秩俸乃天子報汝先人殉命也, 當散贍六姻, 為先君之惠, 妻子奈何獨擅其利以為貴乎！又絲枲紡績, 婦人之務, 上自王後, 下及大夫士妻, 各有所製, 若墮業者, 是為驕逸. 吾雖不知禮, 其可自敗名乎！」

自初寡便不禦脂粉, 常服大練. 性又節儉, 非祭祀賓客之事, 酒肉不妄陳其前. 靜室端居, 未嘗輒出門閭. 內外姻戚有吉凶事, 但厚加贈遺, 皆不詣其門. 非自手作及莊園祿賜所得, 雖親族禮遺, 悉不許入門. 善果歷任州郡, 內自出饌於衙中食之. 公廨所供, 皆不許受, 悉用修理公宇, 及分僚佐. 善果亦由此克己, 號為清吏. 煬帝遣禦史大夫張衡勞之, 考為天下最. 徵授光祿卿. 其母卒後, 善果為大理卿, 漸驕恣, 公清平允, 遂不如疇昔焉.

孝女王舜者, 趙郡人也. 父子春, 與從兄長忻不協, 齊亡之際, 長忻與其妻同謀殺子春. 舜時年七歲, 有二妹, 粲年五歲, 璠年二歲, 並孤苦, 寄食親戚. 舜撫育二妹, 恩義甚篤. 而舜陰有復讎之心, 長忻殊不為備. 姊妹俱長, [一二]親戚欲嫁之, 輒拒不從. 乃密謂二妹曰：「我無兄弟, 致使父讎不復, 吾輩雖女子, 何用生為！我欲共汝報復, 汝竟何如？」[一三]二妹皆垂泣曰：「唯姊所命.」夜中, 姊妹各持刀踰牆入, 手殺長忻夫婦, 以告父墓, 因詣縣請罪. 姊妹爭為謀首, 州縣不能決. 文帝聞而嘉歎, 特原其罪.

韓覬妻於氏者, 河南人也, 字茂德. 父寔, 周大左輔. 於氏年十四, 適於覬. 雖生長膏腴, 家門鼎貴, 而動遵禮度, 躬自儉約, 宗黨敬之. 年十八, 覬從軍沒, 於氏哀毀骨立, 慟感行路, 每朝夕奠祭, 皆手自捧持. 及免喪, 其父以其幼少無子, 欲嫁之, 誓不許. 遂以夫孽子世隆為嗣, 身自撫育, 愛同己生, 訓導有方, 卒能成立. 自孀居以後, 唯時或歸寧, 至於親族之家, 絕不來往. 有尊卑就省謁者[一四], 送迎皆不出戶庭. 蔬食布衣, 不聽聲樂, 以此終身. 隋文帝聞而嘉歎, 下詔褒美, 表其門閭. 長安中號為節婦門, 終於家.

陸讓母馮氏者, 上黨人也. 性仁愛, 有母儀. 讓即其孽子也, 開皇末, 為播州刺史. [一五]數有聚斂, 贓貨狼籍, 為司馬所奏. 案覆得實, 將就刑. 馮氏蓬頭垢面, 詣朝堂數讓罪. 於是流涕嗚咽, 親持盃粥, 勸讓食. 既而上表求哀, 詞情甚切, 上湣然為之改容. 獻皇後甚奇其意, 致請於上. 書侍禦史柳彧進曰：「馮氏母德之至, 有感行路, 如或戮之, 何以為勸？」上於是集京城士庶於朱雀門, 遣舍人宣詔曰：「馮氏以嫡母之德, 足為世範, 慈愛之道, 義感人神, 特宜矜免, 用獎風俗. 讓可減死除名.」復下詔褒美之, 賜物五百段, 集命婦與馮相識, 以旌寵異.

劉昶女者, 河南長孫氏婦. 昶在周尚公主, 為上柱國、彭國公, 位望甚顯. 與隋文帝有舊, 及受禪, 甚見親禮. 歷左武衛大將軍、慶州總管.

其子居士為千牛備身, 不遵法度, 數得罪. 上以昶故, 每原之. 居士轉恣, 每大言曰：「男兒要當辮頭反縛, 蘧蒢上作獠舞.」取公卿子弟膂力雄健者, 輒將歸家, 以車輪括其頸而棒之, 殆死, 能不屈者, 稱為壯士, 釋而與之交. 黨與三百人, 其趫捷者號為餓鶻隊, 武力者號為蓬轉隊. 韝鷹紲犬, 連騎道中, 毆擊路人, 多所侵奪. 長安市裏, 無貴賤見者辟易. 至於公卿妃主, 亦莫敢與校. 其女則居士姊也, 每垂泣誨之, 居士不改, 至破家產. 昶年高, 奉養甚薄. 其女時寡居, 哀昶如此, 每歸寧於家, 躬勤紡績, 以致其肥鮮.

有人告居士與其徒遊長安城, 登故未央殿基, 向南坐, 前後列隊, 意有不遜. 每相約曰：「當作一死耳.」又時有人言居士遣使引突厥, 令南寇, 當於京師應之. 上謂昶曰：「今日事當如何？」昶猶恃舊恩, 不自引咎, 直前曰：「黑白在於至尊.」上大怒, 下昶獄, 捕居士黨與. 憲司又奏昶事母不孝. 其女知昶必不免, 不食者數日. 每親調飲食, 手自捧持, 詣大理餉父. 見獄卒, 跪以進之, 歔欷嗚咽, 見者傷之. 居士斬, 昶賜死於家. 詔百僚臨視, 時其女絕而復蘇者數矣, 公卿慰喻之. 其女言父無罪, 坐子及禍. 詞情哀切, 人皆不忍聞見. 遂布衣蔬食, 以終其身. 上聞歎曰：「吾聞衰門之女, 興門之男, 固不虛也.」

鍾士雄母蔣氏者, 臨賀人也. 士雄仕陳, 為伏波將軍. 陳主以士雄嶺南酋帥, 慮其反覆, 留蔣氏於都下. 及晉王廣平江南, 以士雄在嶺表, 欲以恩義致之, 遣蔣氏歸臨賀. 既而同郡虞子茂、鍾文華等作亂攻城, 遣召士雄, 士雄將應之. 蔣氏謂曰：「汝若背德忘義, 我當自殺於汝前.」士雄遂止. 蔣氏復為書與子茂等, 諭以禍福. 子茂不從, 尋為官軍所敗. 上聞蔣氏甚異之, 封安樂縣君.

時伊州寡婦胡氏者, [一六]不知何許人妻, 甚有志節, 為邦族所重. 江南之亂, 諷諭宗黨, 守節不從叛逆, 封為密陵郡君.

孝婦覃氏者, 上郡鍾氏婦也. 與夫相見未幾而夫死, 時年十八, 事後姑以孝聞. 數年間, 姑及伯叔皆相繼死. 覃氏家貧, 無以葬, 躬自節儉, 晝夜紡績, 十年而葬八喪, 為州裏所敬. 文帝聞而賜米百石, 表其門閭.

元務光母盧氏者, 範陽人也. 少好讀書, 造次必以禮. 盛年寡居, 諸子幼弱, 家貧不能就學, 盧氏每親自教授, 勗以義方. 漢王諒反, 遣將綦良往山東略地, 良以務光為記室. 及良敗, 慈州刺史上官政簿籍務光家. 見盧氏, 逼之. 盧氏以死自誓. 政凶悍, 怒甚, 以燭燒其面. 盧氏執志彌固, 竟不屈節.

裴倫妻柳氏者, 河東人也, 少有風訓. 大業末, 倫為渭源令, 為賊薛舉所陷, 倫遇害. 柳氏時年四十, 有二女及兒婦三人, 皆有美色. 柳氏謂曰：「我輩遭逢禍亂, 汝父已死, 我自念不能全汝. 我門風有素, 義不受辱於群賊. 我將與汝等同死, 如何？」女等垂泣曰：「

唯母所命.」柳氏遂自投於井, 其女及婦相繼而下, 皆死井中.

趙元楷妻崔氏者, 清河人也, 甚有禮度. 隋末宇文化及之反, 元楷隨至河北. 將歸長安, 至滏口遇盜, 僅以身免. 崔氏為賊所拘, 請以為妻. 崔氏曰：「我士大夫女, 為僕射子妻, 今日破亡, 自可即死, 終不為賊婦.」群賊毀裂其衣, 縛於床簀之上, 將陵之. 崔氏懼為所辱, 詐之曰：「今力已屈, 當受處分.」賊遂釋之. 妻因取賊刀倚樹而立曰：「欲殺我, 任加刀鋸；若覓死, 可來相逼.」賊大怒, 亂射殺之.

元楷後得殺妻者, 支解以祭崔氏之柩.

論曰：婦人主織紝中饋之事, 其德以柔順為先, 斯乃舉其中庸, 未臻其極者也. 至於明識遠圖, 貞心峻節, 志不可奪, 唯義所高, 考之圖史, 亦何代而無之哉！魏隋所敘列女, 凡三十四人. 自王公妃主, 下至庶人女妻, 蓋有質邁寒松, 心踰匪石, 或忠壯誠懇, 或文采可稱. 雖子政集之於前, 元凱編之於後, 比其美節, 亦何以尚茲. 故知蘭玉芳貞, 蓋乃稟其性矣. 校勘記

[一]　平原鄃縣女子孫氏男玉者夫為零縣人所殺　諸本「零」作「

零陵」, 魏書卷九二列女傳作「靈」. 按「靈縣」即「零縣」, 本漢縣名. 北魏時與鄃縣同屬齊州東清河郡. 北齊天保七年, 東清河郡併入東平原, 二縣亦改屬. 零縣與鄃縣相鄰, 故男玉夫得為零縣人所殺. 「陵」字衍, 今據刪. 又此是北魏獻文帝時事, 本當作東清河鄃縣. 疑是魏收誤用齊時郡縣隸屬關係記北魏時事, 北史仍之.

[二]　親授子景伯景光九經義　按魏書卷四三房法壽附景先傳雲「

景先字光冑」, 則名當作「先」.

[三]　涇州貞女兒氏者　李慈銘雲：「魏書作兕先氏, 此蓋字相似而誤.」

[四]　長史韋纘倉卒[失圖計無所出]　諸本脫「失圖計無所出」六字, 據魏書卷九二、通志卷一八五任城國太妃孟氏傳補.

[五]　墓在郡城東六裏　諸本「郡」作「都」, 魏書作「郡」. 按郡指河東郡, 作「都」誤, 今據改.

[六]　建德遣武賁郎將於士澄謂主曰　諸本「澄」作「證」, 隋書卷八０南陽公主傳作「澄」. 按本書卷十二、隋書卷三煬帝紀大業元年三月見於士澄, 今據改.

[七]　但謀逆之際　北、殿二本「但」作「以」, 百衲本、南本、汲本作「且」, 隋書作「但」, 通志卷一八五南陽公主傳作「但以」. 按「且」乃「但」之訛, 今據隋書改.

[八]　初馮弘之南投高麗也　諸本脫「高麗也」三字, 據隋書卷八０、通志卷一八五譙國夫人傳補. 馮弘投高麗, 見本書卷九三北燕傳.

[九]　至是夫人誡約本宗　諸本脫「是」字, 據隋書、通志補.

[一０]追贈寶為廣州總管封譙國夫人幕府署長史已下官屬　隋書「

譙國」下有「公, 冊夫人為譙國夫人, 以宋康邑迴授僕妾洗氏, 仍開譙國」二十三字. 按此乃因上下兩「譙國」而誤脫. 但從「譙國」下斷句也勉強可通, 今不補.

[一一]婦人無再見男子之義　諸本無「見」字, 隋書卷八０鄭善果母傳有. 通志卷一八五作「婦人無再適人之義」. 按無「見」字文義不通, 今從隋書補.

[一二]姊妹俱長　諸本脫「姊」字, 據隋書卷八０孝女王舜傳補.

[一三]汝竟何如　隋書「竟」作「意」, 是.

[一四]有尊卑就省謁者　諸本脫「卑」字, 據隋書卷八０韓覬妻傳補.

[一五]開皇末為播州刺史　隋書卷八０陸讓母傳作「仁壽中為番州刺史」, 通志卷一八五作「開皇末, 為番州刺史」. 按隋志無「播州」. 隋書卷三０南海郡注雲：「仁壽元年, 置番州.」蓋因番禺得名. 州既置於仁壽初, 則開皇末不應有番州刺史, 疑當從隋書.

[一六]時伊州寡婦胡氏者　隋書卷八０鍾士雄母傳「伊」作「尹」. 按隋書地理志中河南郡陸渾縣及襄城郡見伊州, 此州在今河南境內. 地理志下鬱林郡見尹州, 此州在今廣西境內. 下文雲「江南之亂, 諷諭宗黨, 守節不從叛逆」, 則作「尹州」是.

北史卷九十二 列傳第八十

恩幸

王叡　王仲興寇猛　趙脩　茹皓　趙邕　侯剛　徐紇　宗愛　仇洛齊段霸　王琚　趙默　孫小　張宗之　劇鵬　張祐　抱嶷　王遇　苻承祖　王質　李堅秦松　白整　劉騰　賈粲　楊範　成軌　王溫　孟欒　平季　封津　劉思逸　郭秀　和士開安吐根　穆提婆　高阿那肱　韓鳳　齊諸宦者

夫令色巧言, 矯情飾貌, 邀眄睞之利, 射咳唾之私, 乃苟進之常道也. 況乃親由褻狎, 恩生趨走, 便僻俯仰, 當寵擅權. 斯乃夏桀、殷紂所以喪兩代, 石顯、張讓所以翦二京焉.

魏世王叡幸於太和之初, 鄭儼寵於孝昌之季, 宗愛之弒帝害王, 劉騰之廢後戮相, 此蓋其甚者爾. 其間盜官賣爵, 汙辱宮闈者多矣, 亦何可枚舉哉. 斯乃王者所宜深誡. 而齊末又有甚焉. 乃自書契以降, 未之有也. 若乃心利錐刀, 居台鼎之任；智昏菽麥, 當機衡之重. 亦有西域醜胡, 龜茲雜伎, 封王開府, 接武比肩. 非直獨守幸臣, 且復多幹朝政. 賜予之費, 帑藏以虛；杼柚之資, 剝掠將盡. 齊運短促, 固其宜哉. 神武、文襄, 情存庶政, 文武任寄, 多貞幹之臣, 唯郭秀小人, 有累明德. 天保五年之後, 雖罔念作狂, 所幸有通州刺史梁伯和、陸□兒之徒, 唯左右驅馳, 內名褻狎, 其朝廷之事, 一不與聞, 故不入此傳. 大寧之後, 姦佞浸繁, 盛業鴻基, 以之顛覆, 生靈厄夫左衽, 非不幸也！

魏書有恩幸傳及閹官傳, 齊書有佞幸傳. 今用比次, 以為恩幸篇雲. 舊書鄭儼在恩幸中, 今從例附其家傳, 其餘並編於此. 其宦者之徒, 尤是亡齊之一物, 醜聲穢跡, 千端萬緒, 其事闕而不書, 乃略存姓名, 附之此傳之末. 其帝家諸奴及胡人樂工叨竊貴幸者, 亦附出焉.

王叡字洛誠, 自雲太原晉陽人也. 六世祖橫, 張軌參軍. 晉亂, 子孫因居於武威姑臧. 父橋, 字法生, 解天文蔔筮. 涼州平, 入京. 家貧, 以術自給, 歷位終於侍禦中散. 天安初卒, 贈平遠將軍、涼州刺史、顯美侯, [一]諡曰敬.

叡少傳父業, 而姿貌偉麗, 景穆之在東宮, 見而奇之. 興安初, 擢為太蔔中散, 稍遷為令, 領太史. 承明元年, [二]文明太後臨朝, 叡因緣見幸, 超遷給事中. 俄為散騎常侍、侍中、吏部尚書, 賜爵太原公. 於是內參機密, 外豫政事, 愛寵日隆, 朝士懾憚焉. 太和二年, 孝文及文明太後率百僚與諸方客臨獸圈, 有猛獸逸, [三]登門閣道, 幾至禦坐. 左右侍衛皆驚靡, 叡獨執戟禦之, 猛獸乃退. 故親任轉重. 三年春, 詔叡與東陽王丕同入八議, 永受復除. 四年, 遷尚書令, 進爵中山王, 加鎮東大將軍, 置王官二十二人, 中書侍郎鄭羲為傅, 郎中令以下, [四]皆當時名士. 又拜叡妻丁氏為妃. 及沙門法秀謀逆事發, 多所牽引. 叡曰：「與殺不辜, 寧赦有罪, 宜梟斬首惡, 餘從原赦, 不亦善乎！」孝文從之, 得免者千餘人.

叡出入帷幄, 太後密賜珍玩繒綵, 人莫能知. 率常以夜帷載閹官防致, 前後钜萬, 不可勝數. 加以田園、奴婢、牛馬雜畜, 並盡良美. 大臣及左右因是以受賚賜, 外示不私, 所費又以萬計. 及疾病, 孝文、太後每親視疾, 侍官省問, 相望於道. 及疾篤, 上疏陳刑政之宜. 尋薨, 孝文、文明太後親臨哀慟. 賜溫明秘器, 宕昌公王遇監護喪事. 贈衛大將軍、太宰、並州牧, 諡曰宣王. 內侍長董醜奴營墳墓. 將葬於城東, 孝文登城樓以望之. 京都文士為作哀詩及誄者百餘人. 乃立叡祀於都南二十裏大道右, 起廟, 以時祭薦, 並立碑銘, 置守祀五家. 又詔褒揚叡, 圖其捍猛獸狀於諸殿, 令高允為之讚. 京邑士女, 諂稱叡美, 造新聲而絃歌之, 名曰中山王. 詔班樂府, 合樂奏之. 初, 叡女妻李沖兄子蕤, 次女又適趙國李恢子華. 女之將行, 先入宮中, 其禮略如公主、王女之儀. 太後親禦太華殿, 寢其女於帳中, 叡與張祐侍坐. 叡所親及兩李家丈夫、婦人列於東西廊. 及女子登車, 太後送過中路. 時人竊謂天子、太後嫁女. 叡之葬也, 假親姻義舊衰絰縞冠送喪者千餘人, 皆舉聲慟泣, 以要榮利, 時謂之義孝.

叡既貴, 乃言家本太原晉陽, 遂移屬焉. 故其兄弟封爵, 多以並州郡縣. 薨後, 重贈叡父橋侍中、征西將軍、左光祿大夫、儀同三司、武威王, 諡曰定. 追策叡母賈氏為妃, 立碑於墓左. 父子並葬城東, 相去裏餘. 遷洛後, 更徙葬太原晉陽故地.

子襲, 字元孫. 叡薨, 孝文詔襲代領都曹, 為尚書令, 領吏部曹. 後襲王爵, 例降為公. 太後崩後, 襲禮遇稍薄, 不復關與時事. 後出為並州刺史. 輿駕詣洛, 路幸其州, 人庶多為立銘, 置於大路, 虛相稱美. 或雲襲所教也, 尚書奏免其官, 詔唯降號二等. 卒, 贈豫州刺史, 諡曰質.

襲弟椿, 字元壽. 正始中, 拜太原太守, 坐事免. 椿僮僕千餘, 園宅華廣, 聲伎自適, 無乏於時. 或有勸椿仕者, 椿笑而不答. 雅有巧思, 凡所營製, 可為後法. 由是正光中元叉將營明堂、辟雍, 欲徵為將作大匠, 椿聞而固辭. 孝昌中, 尒朱榮以汾州胡逆, 表椿慰勞汾胡. 汾胡與椿比州, 服其聲望, 所至降下. 事寧, 授太原太守. 以預立莊帝功, 封遼陽縣子, 尋轉封真定縣. 永熙中, 除瀛州刺史. 時有風雹之變, 詔書廣訪讜言, 椿乃上疏言政事之宜. 椿性嚴察, 下不容奸, 所在吏人畏之重足. 天平末, 更滿還鄉. 初, 椿於宅構起廳事, 極為高壯. 時人忽雲：「此乃太原王宅, 豈是王太原宅？」椿往為本郡, 世皆呼為王太原. 未幾, 尒朱榮居椿之宅, 榮封太原王焉. 至於齊神武之居晉陽, 霸朝所在, 人士輻湊. 椿禮敬親知, 多所拯接. 後以老病辭疾, 客居趙郡之西鯉魚祠山. 卒, 贈尚書左僕射、太尉公、冀州刺史, 諡曰文恭. 及葬, 齊神武親自吊送.

椿妻钜鹿魏悅次女, 明達有遠操, 多識往行前言. 隨夫在華州, 兄子建在洛遇患, 聞而馳赴, 膚容虧損, 親類歎尚之. 尒朱榮妻鄉郡長公主深所禮敬. 永安中, 詔以為南和縣君. 內足於財, 不以華飾為意. 撫兄子收, [五]情同己子. 存拯親類, 所在周給. 椿名位終始, 魏有力焉. 卒, 贈钜鹿郡君. 椿無子, 以兄孫叔明為後.

王仲興, 趙郡南欒人也. 父天德, 起自細微, 至殿中尚書.

仲興幼而端謹, 以父任, 早給事左右, 累遷越騎校尉. 孝文在馬圈, 自不豫、大漸迄於崩, 仲興頗預侍護. 宣武即位, 轉左中郎將. 及帝親政, 與趙脩並見寵任, 遷光祿大夫, 領武衛將軍. 雖與脩並, 而畏慎自退, 不若脩倨傲無禮. 鹹陽王禧之出奔也, 當時上下微為震駭, 帝遣仲興先馳入金墉安慰. 後與領軍於勁參機要, 因自迴馬圈侍疾及入金墉功, 遂封上黨郡開國公. 自拜武衛及受封日, 車駕每臨饗其宅. 宣武遊幸, 仲興常侍, 不離左右, 外事得徑以聞, 百僚亦聳體而承望焉. 兄可久, 以仲興故, 自散爵為征虜府長史, 帶彭城太守. 仲興世居趙郡, 自以寒微, 雲舊出京兆霸城, 故為雍州大中正.

尚書後以仲興賞報過優, 北海王詳嘗以面啟, 奏請降減, 事久不決. 可久在徐州, 恃仲興寵勢, 輕侮司馬梁郡太守李長壽, 乃令僮僕邀毆長壽, 遂折其脅. 州以表聞, 北海王詳因百僚朝集, 厲色大言曰：「徐州名藩, 先帝所重, 朝廷雲何簡用上佐, 遂至此紛紜, 以徹荒外, 豈不為國醜辱！」仲興是後漸疏. 宣武乃下詔奪其封邑. 後卒於並州刺史.

宣武時, 又有上穀寇猛, 少以姿幹充武賁, 稍遷至武衛將軍. 出入禁中, 無所拘忌. 自以上穀寇氏, 得補燕州大中正, 而不能甄別士庶也. 卒, 贈燕州刺史.

趙脩字景業, 趙郡房子人也. 父謐, 陽武令. 脩本給事東宮, 為白衣左右, 頗有膂力. 宣武踐阼, 愛遇日隆. 然天性闇塞, 不閑書疏. 宣武親政, 旬月間頻有轉授. 每受除設宴, 帝幸其宅, 諸王公百僚悉從, 帝親見其母. 脩能劇飲, 至於逼勸觴爵, 雖北海王詳、廣陽王嘉等皆亦不免, 必致困亂. 每適郊廟, 脩常驂陪, 出入華林, 恒乘馬至禁內. 鹹陽王禧誅, 其家財貨多賜高肇及脩. 脩之葬父, 百官自王公已下, 無不弔祭, 酒犢祭奠之具, 填塞門街. 於京師為制碑銘石獸石柱, [六]皆發人車牛, 傳致本縣. 財用之費, 悉自公家. 凶吉車乘將百兩, 道路供給, 皆出於官. 時將馬射, 宣武留脩過之, 帝如射宮, 又驂乘. 輅車旒竿觸東門折. 脩恐不逮葬日, 驛赴窆期. 左右求從及特遣者數十人. 脩道路嬉戲, 殆無慼容, 或與賓客奸掠婦女裸觀, 從者噂□喧嘩, 詬詈無節, 莫不畏而惡之. 是年, 又為脩廣增宅舍, 多所並兼, 洞門高堂, 房廡周博, 崇麗擬於諸王. 其四面鄰居, 賂入其地者侯天盛兄弟, 越次出補長史大郡.

脩起自賤伍, 暴致富貴, 奢傲無禮, 物情所疾, 因其在外, 左右或諷糾其罪. 自其葬父還也, 舊寵小薄. 初, 王顯附脩, 後因忿鬩, 密伺其過, 列脩葬父時, 路中淫亂不軌. 又雲與長安人趙僧標謀匿玉印事. 高肇、甄琛等搆成其罪, 乃密以聞. 始琛及李憑等曲事脩, 無所不至, 懼相連及, 乃爭共糾擿. 遂有詔按其罪惡, 鞭之一百, 徙敦煌為兵. 其家宅作徒, 即仰停罷, 所親在內者, 悉令出禁. 是日, 脩詣領軍於勁第, 與之樗蒱. 籌未及畢, 羽林數人, 相續而至, 稱詔呼之. 脩驚起, 隨出. 路中執引脩馬詣領軍府. 琛與顯監決其罪, 先具問事有力者五人, 更迭鞭之, 占令必死. 旨決百鞭, 其實三百. 脩素肥壯, 腰腹博碩, 堪忍楚毒, 了不轉動. 鞭訖, 即召驛馬, 促之令發. 出城西門, 不自勝舉, 縛置鞍中, 急驅馳之, 其母妻追隨, 不得與語, 行八十裏乃死.

初, 於後之入, 脩之力也. 脩死後, 領軍於勁猶追感舊意, 經恤其家. 自餘朝士昔相宗承者, 悉棄絕之, 以示己之疏遠焉.

茹皓字禽奇, 舊吳人也. 父謙之, 本名要, 隨宋巴陵王休若為將, 至彭城, 遂寓居淮陽上黨.

皓年十五六, [七]為縣金曹吏. 南徐州刺史沈陵見而善之, 自隨入洛, 舉充孝文白衣左右. 宣武踐阼, 皓侍直禁中, 稍被寵接. 宣武嘗拜山陵, 路中欲引與同車, 黃門侍郎元匡切諫乃止. 及帝親政, 皓眷賚日隆. 時趙脩亦被幸, 妒之, 求出皓. 皓亦慮見危禍, 不樂內官, 遂超授濮陽太守. 其父因皓, 訟理舊勳, 先除兗州陽平太守, 賜以子爵. 父子剖符名邦, 郡境相接. 皓忻於去內, 不以疏外為戚. 及趙脩等敗, 竟獲全. 雖起微細, 為守乃清簡寡事.

後授左中郎將, 領直閤, 寵待如前. 皓既宦達, 自雲本出雁門, 雁門人諂附者, 乃因薦皓於司徒, 請為肆州大中正, 詔特依許. 遷驍騎將軍, 領華林諸作. 皓性微工巧, 多所興立, 為山於天泉池西, 採掘北芒及南山佳石, 徙竹汝、潁, 羅蒔其間. 經構樓觀, 列於上下, 樹草栽木, 頗有野致. 帝心悅之, 以時臨幸.

皓貴寵日昇, 關豫政事, 太傅、北海王詳以下, 鹹祗憚之. 皓娶僕射高肇從妹, 於帝為從母, 迎納之日, 詳親詣之, 禮以馬物. 皓又為弟聘安豐王延明妹, 延明恥非舊流, 不許. 詳勸之雲：「欲覓官職, 如何不與茹皓婚姻也？」延明乃從焉. 皓頗敏慧, 折節下人, 潛自經營, 陰有納受, 貨產盈積, 起宅宮西, 朝貴弗及. 時帝雖親萬務, 皓率常居內, 留宿不還, 傳可門下奏事. 未幾, 轉光祿少卿. 意殊不已, 方欲陳馬圈從先帝勞, 更希榮舉.

初, 脩、皓之寵, 北海王詳皆附之. 又直閤劉冑本為詳薦, 常感恩. 高肇素嫉諸王, 常規陷害, 既知詳與皓等交關相昵, 乃構之, 雲皓等將有異謀. 宣武乃召中尉崔亮, 令奏皓、冑、常季賢、陳掃靜四人擅勢納賄及私亂諸事. 即日執皓等, 皆詣南臺, 翌日, 奏處殺之. 皓妻被髮出堂, 哭而迎皓. 皓徑入哭別, 食椒而死.

冑字元孫, 後位直閤將軍. [八]

季賢起於主馬, 宣武初好騎乘, 因是獲寵. 位司藥丞, 仍主廄閑.

掃靜、徐義恭, 並彭城舊營人. 掃靜能為宣武典櫛梳, 義恭善執衣服, 並以巧便, 旦夕居中, 愛幸相侔, 官敘不異. 二人皆承皓, 皓亦接眷. 而掃靜偏為親密, 與皓常在左右, 略不歸休. 皓敗, 掃靜亦死於家. 義恭小心謹慎, 皓等死後, 彌見幸信. 宣武不豫, 義恭晝夜扶抱, 崩於懷中. 義恭諂附元叉, 叉有淫宴, 多在其宅. 位終左光祿大夫.

趙邕字令和, 自雲南陽人也. 潔白美髭眉. 司空李沖之貴寵也, 邕以少年端謹, 出入其家, 頗給桉磨奔走之役. [九]沖令與諸子遊處, 人有束帶謁沖者, 時託之以自通. 太和中, 給事左右, 至殿中監. 宣武即位及親政, 猶居本任. 微與趙脩結為宗援, 然亦不甚相附也. 邕父怡, 以邕寵, 召拜太常少卿, 尋為荊州大中正, 出為荊州刺史. 怡乃致其母喪, 葬於宛城之南, 趙氏舊墟. 後拜金紫光祿大夫, 卒, 贈相州刺史. 宣武每出入郊廟, 脩恒以常侍兼侍中陪乘, 而邕兼奉車都尉, 執轡同載. 時人竊論, 號為二趙. 以趙出南陽, 徙屬荊州. 邕轉給事中, 南陽中正. 以父為荊州大中正, 罷. 宣武崩, 邕兼給事黃門.

後為幽州刺史, 貪與範陽盧氏為婚, 女父早亡, 其叔許之, 而母不從. 母北平陽氏, 攜女至家藏避, 規免. 邕乃考掠陽叔, 遂至於死. 陽氏訴冤, 邕坐處死. 會赦, 免. 孝昌初, 卒.

侯剛字乾之, 河南洛陽人也. 其先代人, 本出寒微. 少以善於鼎俎, 得進膳出入, 積官至嘗食典禦. 宣武以其質直, 賜名剛焉. 稍遷左中郎將, 領刀劍左右, 後領太子中庶子. 宣武崩, 剛與侍中崔光迎明帝於東宮, 尋除衛尉卿, 封武陽縣侯. 俄為侍中、撫軍將軍、恒州大中正, 進爵為公. 熙平中, 侍中遊肇出為相州, 剛言於靈太後曰：「昔高氏擅權, 遊肇抗衡不屈, 而出牧一藩, 未盡其美. 宜還引入, 以輔聖主.」太後善之.

剛寵任既隆, 江陽王繼、尚書長孫承業皆以女妻其子. 司空、任城王澄以其起由膳宰, 頗竊侮之雲：「此近為我舉食.」然公坐對集, 敬遇不虧. 後剛坐掠殺試射羽林, 為禦史中尉元匡所彈, 處剛大辟. 尚書令、任城王澄為之言於靈太後, 令削封三百戶, 解嘗食典禦. 剛於是頗為失意. 剛自太和進食, 遂為典禦, 歷兩都、三帝、二太後, 將三十年, 至此始解. 禦史中尉元匡之廢也, 剛為太傅、清河王懌所舉, 除車騎將軍, 領禦史中尉. 及領軍元叉執政, 剛長子, 叉之妹夫, 乃引剛為侍中、左衛將軍, 還領嘗食典禦, 以為枝援. [一０]復領禦史中尉. 剛啟軍旅稍興, 國用不足, 求以己邑俸粟, 賑給征人, 比至軍下. 明帝許之.

孝昌元年, 除領軍. 初, 元叉之解領軍, 靈太後以叉腹心尚多, 恐難卒制, 故權以剛代之, 示安其意. 尋出為冀州刺史. 剛在道, 詔暴其朋黨元叉, 逼脅內外, 降為征虜將軍, 餘悉削黜. 終於家. 永安中, 贈司徒公. 剛以上穀先有侯氏, 於是始家焉.

徐紇字武伯, 樂安博昌人也. 家世寒微. 紇少好學, 頗以文詞見稱. 宣武初, 自主書除中書舍人. [一一]諂附趙脩, 脩誅, 坐徙枹罕. 雖在徒役, 志氣不撓. 故事, 捉逃役流兵五人者, 聽免, 紇以此得還. 久之, 復除中書舍人. 太傅、清河王懌以文翰待之. 及元叉害懌, 出為雁門太守, 稱母老解郡. 尋飾貌事叉, 大得叉意.

靈太後反政, 以紇曾為懌所顧待, 復自母憂中起為中書舍人. 曲事鄭儼, 是以特被信任. 俄遷給事黃門侍郎, 仍領舍人, 總攝中書、門下事. 軍國詔命, 莫不由之. 時有急速, 令數吏執筆, 或行或臥, 人別占之, 造次俱成, 不失事理, 雖無雅才, 鹹得濟用. 時黃門侍郎太原王遵業、琅邪王誦, 並稱文學, 亦不免為紇執筆, 承其指授. 紇機辯有智數, 當公斷決, [一二]終日不以為勞. 長直禁中, 略無休息. 時復與沙門講論, 或分宵達曙, 而心力無怠, 道俗歎服之. 然性浮動, 慕權利, 外似謇正, 內實諂諛. 時豪勝己, 必相陵駕；書生貧士, 矯意禮之. 其詭態若此, 有識鄙焉. 紇既處腹心, 參斷機密, 勢傾一時, 遠近填湊. 與鄭儼、李神軌寵任相亞, 時稱徐、鄭焉.

然無經國大體, 好行小數, 說靈太後以鐵券間尒朱榮左右. 榮知, 深以為憾, 啟求誅之. 榮將入洛, 既剋河梁, 紇矯詔夜開殿中[一三], 取驊騮禦馬十餘疋, 東走兗州. 羊侃時為太山太守, 紇往投之, 說侃令舉兵. 侃從之, 遂聚兵反, 共紇圍兗州. 孝莊初, 遣侍中於暉為行臺, 與齊神武討之. 紇慮不免, 說侃請乞師於梁, 侃信之, 遂奔梁. 文筆駁論十卷, 多有遺落, 時或存於世焉.

宗愛不知其所由來, 以罪為閹人, 歷碎職至中常侍. 正平元年元正, 太武大會於江上, 班賞群臣, 以愛為秦郡公. 景穆之監國也, 每事精察, 愛天性險暴, 行多非法, 景穆每銜之. 給事中侯道盛、[一四]侍郎任平城等任事東宮, 微為權勢, 太武頗聞之. 二人與愛並不睦, 愛懼道盛等案其事, 遂構告其罪, 詔斬道盛等於都街. 時太武震怒, 景穆遂以憂薨.

是後, 太武追悼不已, 愛懼誅, 遂謀逆. 二年春, 太武暴崩, 愛所為也. 尚書左僕射蘭延、侍中吳興公和疋、侍中太原公薛提等祕不發喪. 延、疋二人議, 以文成沖幼, 欲立長君, 徵秦王翰, 置之祕室. 提以文成有世嫡之重, 不可廢所宜立而更求君. 延等猶豫未決. 愛知其謀. 始愛負罪於東宮, 而與吳王餘素協, 乃密迎餘, 自中宮便門入, 矯皇後令徵延等. 延等以愛素賤, 弗之疑, 皆隨之入. 愛先使閹豎三十人持仗於宮內, 及延等入, 以次收縛, 斬於殿堂. 執秦王翰, 殺之於永巷, 而立餘. 餘以愛為大司馬、大將軍、太師、都督中外諸軍事, 領中祕書, 封馮翊王.

愛既立餘, 位居元輔, 錄三省, 兼總戎禁, 坐召公卿, 權恣日甚, 內外憚之. 群情鹹以為愛必有趙高、閻樂之禍, 餘疑之, 遂謀奪其權. 愛憤怒, 使小黃門賈周等夜殺餘. 文成立, 誅愛、周等, 皆具五刑, 夷三族.

仇洛齊, 中山人也, 本姓侯氏. 外祖父仇款, 始出馮翊重泉. 款仕石季龍末, 徙鄴南枋頭. 仕慕容暐為烏丸護軍、長水校尉. 生二子, 長曰嵩, 小曰騰. 嵩仕慕容垂, 遷居中山, 位殿中侍禦史. 嵩有二子, 長曰廣, 小曰盆. 嵩妹子洛齊, 生而非男, 嵩養為子, 因為仇姓. 初, 嵩長女有姿色, 充冉閔婦. 閔破, 入慕容雋, 又轉賜盧豚[一五], 生子魯元. 魯元有寵於太武, 而知外祖嵩已死, 唯有三舅, 每言於帝. 帝為訪其舅. 時東方罕有仕者, 廣、盆皆不樂入平城. 洛齊獨請行曰：「我養子, 兼人道不全, 當為兄弟試禍福也.」乃乘驢赴京. 魯元候知將至, 結從者百餘騎, 迎於桑乾河, 見而下拜, 從者亦同致敬. 人言於太武. 太武問其才用所宜, 魯元曰：「臣舅不幸, 生為閹人, 唯合與陛下守宮闈耳.」而不言其養子. 帝矜焉, 引見敘用, 賜爵文安子, 稍遷給事黃門侍郎.

魏初, 禁網疏闊, 人戶隱匿, 漏脫者多. 東州既平, 綾羅戶人樂葵, 因是請採漏戶, 供為綸綿, 自後逃戶占為紬綾羅縠者非一. 於是雜營戶帥遍於天下, 不屬守宰, 發賦輕易, 人多私附, 戶口錯亂, 不可撿括. 洛齊奏議罷之, 一屬郡縣. 從征平涼, [一六]以功超遷散騎常侍. 又加中書令, 進爵零陵公, 拜侍中、冀州刺史、內都大官. 卒, 諡曰康. 養子儼, 襲爵.

太武時, 又有段霸, 以謹敏見知. 歷中常侍、殿中尚書、定州刺史.

王琚, 高平人也. 自雲本太原人, 高祖始, 晉豫州刺史. 琚以泰常中被刑, 入宮禁. 小心守節, 久乃見敘用, 稍遷禮部尚書, 賜爵廣平公. 孝文以琚歷奉前朝, 志存公正, 授散騎常侍. 後歷位冀州刺史, 假廣平王, 進爵高平王. 孝文、文明太後東巡冀州, 親幸其家. 還京, 以其年老, 拜散騎常侍, 養老於家. 前後賜以車馬、衣物, 不可稱計. 又降爵為公. 扶老自平城從遷洛邑. 常飲牛乳, 色如處子. 卒年九十, 贈冀州刺史, 諡靖公.

趙默字文靜, [一七]初名海, 本涼州隸戶. 自雲, 其先河內溫人也, 五世祖術, 晉末為西夷校尉, 因居酒泉安彌縣. 海生而涼州平, 沒入而為閹人, 因改名默. 有容貌, 恭謹小心, 賜爵睢陽侯, 累遷選部尚書. 能自謹勵, 當官任舉, 頗得其人. 加侍中, 進爵河內公. 獻文將傳位京兆王子推, 訪諸群臣, 百官唯唯, 莫敢先言, 唯源賀等辭義正直, 不肯奉詔. 獻文怒, 變色, 復以問默. 默對曰：「臣以死奉戴皇太子.」獻文默然良久, 遂傳位孝文. 孝文立, 得幸兩宮, 祿賜優厚.

時尚書李訢亦有寵於獻文, 與默對綰選部. 訢奏中書侍郎崔鑒為東徐州, 北部主書郎公孫處顯為荊州, 選部監公孫蘧為幽州, 皆曰有能, 實有私焉. 默疾其虧亂選體, 遂爭於殿庭曰：「以功授官, 因爵與祿, 國之常典. 中書侍郎、尚書主書郎、諸曹監, 勳能俱立, 不過列郡. 今訢皆以為州, 臣實為惑.」於是默與訢遂為深隙. 訢竟列默為監藏. [一八]因黜為門士. 默廢寢忘食, 規報前怨. 踰年, 還入為侍禦、散騎常侍、侍中、尚書左僕射, 復兼選部如昔. 及訢將獲罪, 默因搆成以誅之, 然後食甘寢安, 志於職事.

出為儀同三司、定州刺史, 進爵為王. 克己清儉, 事濟公私. 後薨於冀州刺史, 追贈司空, 諡曰康.

孫小字茂翹, 鹹陽石安人也. 父瓚, 姚泓安定護軍, 為赫連屈丐所殺, 小沒入宮刑. 會魏平統萬, 遂徙平城. [一九]內侍東宮, 以聰識有智略稱. 未幾, 轉西臺中散. 太武幸瓜步, 慮有北寇之虞, 賜爵泥陽子, 除留臺將軍. 車駕還都, 乃請父瓚贈諡, 求更改葬. 詔贈秦州刺史、石安縣子, 諡曰戴.

小後拜並州刺史, 進爵中都侯. 州內四郡百餘人, 詣闕頌其政化. 後遷冀州刺史, 聲稱微少於前. 然所在清約, 當時牧伯, 無能及也. 性頗忍酷, 所養子息, 驅逐鞭撻, 視如仇讎. 小之為並州, 以郭祚為主簿. 重祚文才, 兼任以書記, 時人多之.

張宗之字益宗, 河南鞏人也. 家世寒微. 父孟舒, 晉將劉裕西征, 板假洛陽令. 初, 緱氏宗文邕謀反, 脅孟舒等事晉. 孟舒敗, 走免. 宗之被執入京, 腐刑. 以忠厚謹慎, 擢為侍禦中散, 賜爵鞏縣侯. 歷儀曹、庫部二曹尚書, 領中秘書, 進爵彭城公, 後例降為侯. 卒於冀州刺史, 贈懷州刺史, 諡曰敬.

始宗之納南來殷孝祖妻蕭氏, 宋儀同三司思話弟思度女也, 多悉婦人儀飾故事. 太和中, 初制六宮服章, 蕭被命在內, 豫見訪採, 數蒙賜賚雲.

劇鵬, 高陽人也. 粗覽經史, 閑曉吏事. 與王質等俱充宦官, 性通率, 不以閽閹為恥. 孝文遷洛, 常為宮官任事. 幽後之惑薛菩薩也, 鵬密諫止之, 不從, 遂發憤卒.

張祐字安福, 安定石唐人也. 父成, 扶風太守, 太武末, 坐事誅. 祐充腐刑, 積勞至曹監、中給事. 文明太後臨朝, 中官用事, 祐寵幸冠諸閹, 官特遷、尚書, 進爵隴東公, 仍綰內藏曹. 未幾監都曹, 加侍中, 與王叡等俱入八議. 太後嘉其忠誠, 為造甲第. 宅成, 孝文、太後親率文武往宴會焉. 拜尚書左僕射, 進爵新平王, 受職於太華庭, 備威儀於宮城南, 觀者以為榮. 孝文、太後親幸其宅, 饗會百官. 祐性恭密, 出入機禁二十餘年, 未嘗有過. 由是特被恩寵, 歲月賞賜, 家累巨萬. 與王質等十七人, 俱賜金券, 許以不死. 薨, 孝文親臨之, 詔鴻臚典護喪事. 贈司空, 諡曰恭. 葬日, 車駕親送近郊.

祐養子顯明, 後名慶, 少歷內職, 有姿貌, 江陽王繼以女妻之. 襲爵, 降為隴東公, 又降為侯.

抱嶷字道德, 安定石唐人也, 居於直穀. 自言其先姓杞, 漢靈帝時, 杞匡為安定太守. 董卓時, 懼誅易氏, 即家焉. 無得而知也. 幼時, 隴東人張乾王反, 家染其逆. 及乾王敗, 父睹生逃免. 嶷獨與母沒入內宮, 受刑, 遂為宦人. 小心慎密, 累遷中常侍、中曹侍禦尚書, 賜爵安定公. 自總納言, 職當機近, 諸所奏議, 必致抗直. 孝文、文明太後嘉之, 以為殿中侍禦尚書. 太後既寵之, 乃徵其父睹生, 拜太中大夫. 將還, 見於皇信堂, 孝文執手曰：「老人歸途, 幾日可達？好慎行路！」其見幸如此. 睹生卒, 贈秦州刺史, 諡曰靖. 賜黃金八十斤, 繒綵及絹八百疋, 以供喪用. 並別使勞慰. 加嶷大長秋卿. 嶷老疾, 乞外祿, 乃出為涇州刺史, 特加右光祿大夫. 將之州, 孝文餞於西郊樂陽殿, 以禦白羽扇賜之. 十九年, 以刺史從駕南征, 以老舊, 每見勞問, 數道稱嶷之正直. 命乘馬出入行禁之間, 與司徒馮誕同例. 軍迴, 還州. 自以故老前官, 為政多守往法, 不能遵用新制. 侮慢士族, 簡於禮接. 天性酷薄, 雖弟姪甥婿, 略無存潤. 卒於州.

先以從弟老壽為後, 又養太師馮熙子次興. 嶷死後, 二人爭立. 嶷妻張氏, 致訟經年, 得以熙子為後. 老壽亦仍陳訴, 終獲紹爵, 次興還於本族. 老壽凡薄, 酒色肆情. 禦史中尉王顯奏言：「前洛州刺史陰平子石榮、積射將軍抱老壽, 恣蕩非軌, 易室而奸, 臊聲布於朝野, 醜音被於行路, 男女三人, 莫知誰子. 人理所未聞, 鳥獸之不若. 請以見事免官, 付廷尉正罪.」詔可之. 老壽死後, 其舊奴婢尚六七百人. 老壽及石榮祖父皆造碑銘, 就鄉建立, 言西方直穀出二貴人.

石榮自被劾後, 遂廢頓. 子長宣, 位南兗州刺史, 與侯景反, 伏法.

王遇字慶時, 本名他惡, 馮翊李潤鎮羌也. 與雷、黨、不蒙俱為羌中強族. 自雲其先姓王, 後改為鉗耳氏. 宣武時, 改為王焉. 自晉已來, 恒為渠長.

遇坐事腐刑, 累遷吏部尚書, 爵宕昌公. 出為華州刺史, 加散騎常侍. 幽後之前廢也, 遇頗言其過. 及後進幸, 孝文對李沖等申後無咎, 而稱遇謗議之罪, 遂免遇官, 奪其爵. 宣武初, 為光祿大夫, 復舊爵. 馮氏為尼也, [二０]公私罕相供恤, 遇自以嘗更奉接, 往來祗謁, 不替舊敬.

遇性工巧, 強於部分. 北都方山、靈泉道俗居宇, 及文明太後陵廟, 洛京東郊馬射壇殿, 修廣文昭太後墓園, 及東西兩堂, 內外諸門制度, 皆遇監作. 雖年在耆老, 朝夕不倦. 又長於人事, 留意酒食之間. 每逢僚舊, 觴膳精豐. 然競於榮利, 趨求勢門. 趙脩之寵也, 遇深附會, 受敕為之造宅, 增於本旨, 笞擊作人, 莫不嗟怨. 卒於官. 初遇之疾, 太傅北海王與太妃俱往臨問, 視其危惙, 為之泣下. 其善奉諸貴, 致相悲悼如此. 贈雍州刺史.

苻承祖, 略陽氐人也. 因事為閹人, 為文明太後所寵, 賜爵略陽公. 歷吏部尚書, 加侍中, 知都曹事. 初, 太後以承祖居腹心之任, 許以不死之詔. 後承祖坐贓應死, 孝文原之, 命削職禁錮在家, 授悖義將軍、佞濁子. 月餘遂死.

王質字紹奴, 高陽易人也. 其家坐事, 幼下蠶室. 頗解書學, 為中曹吏、內典監. 稍遷祕書中散, 賜爵永昌子, 領監禦. 遷為侍禦給事. 又領選部、監禦二曹事, 進爵魏昌侯. 轉選部尚書. 出為瀛州刺史, 風化粗行, 人庶畏服之；而刑政峻刻, 號為威酷. 孝文頗念其忠勤宿舊, 每行留大故、馮司徒亡、廢馮後、陸叡、穆泰等事, 皆賜質以璽書手筆, 莫不委至, 同之戚貴. 質皆寶掌. 入為大長秋卿, 卒.

李堅字次壽, 高陽易人也. 文成初, 坐事為閹人, 稍遷中給事中, 賜爵魏昌伯. 小心謹慎, 常在左右, 雖不及王遇、王質等, 而亦見任用. 宣武初, 自太僕卿出為瀛州刺史. 本州之榮, 同於王質. 所在受納, 家產巨萬. 卒於光祿大夫, 贈相州刺史.

太和末, 又有秦松、白整, 位並長秋卿.

劉騰字青龍, 本平原城人也, [二一]徙屬南兗州之譙郡. 幼時坐事受刑, 補小黃門, 轉中黃門. 孝文之在縣瓠, 問其中事, 騰具言幽後私隱, 與陳留公主所告符協, 由是進冗從僕射, 仍中黃門. 後與茹皓使徐、兗, 采召人女. 還, 遷中給事.

靈太後臨朝, 以與於忠保護勳, 除崇訓太僕, 加侍中, 封長樂縣公. 拜其妻魏氏為钜鹿郡君, 每引入內, 受賞賚亞於諸主外戚. 所養二子, 為郡守、尚書郎. 騰曾疾篤, 靈太後慮或不救, 遷衛將軍、儀同三司. 後疾瘳. 騰之拜命, 孝明當為臨軒, [二二]會日, 大風寒甚, 乃遣使持節授之. 騰幼充宮役, 手不解書, 裁知署名而已. 而奸謀有餘, 善射人意. 靈太後臨朝, 特蒙進寵, 多所幹託, 內外碎密, 棲棲不倦. 洛北永橋、太上公、太上君及城東三寺, 皆主修營.

吏部嘗望騰意, 奏其弟為郡, 帶戍. 人資乖越, 清河王懌抑而不奏. 騰以為恨, 遂與領軍元叉害懌, 廢靈太後於宣光殿. 宮門晝夜長閉, 內外斷絕. 騰自執管籥, 明帝亦不得見, 裁聽傳食而已. 太後服膳俱廢, 不免飢寒. 又使中常侍賈粲假言侍明帝書, 密令防察. 叉以騰為司空, 表裏擅權, 共相樹置. 叉為外禦, 騰為內防, 迭直禁闥, 共裁刑賞. 騰遂與崔光同受詔, 乘步挽出入殿門. 四年之中, 生殺之威, 決於叉、騰之手. 八坐九卿, 旦造騰宅, 參其顏色, 然後方赴省府；亦有歷日不能見者. 公私屬請, 唯在財貨, 舟車之利, 水陸無遺, 山澤之饒, 所在固護, 剝削六鎮, 交通底市, [二三]歲入利息以巨萬計. 又頗役嬪禦, 時有徵求, 婦女器物, 公然受納, 逼奪鄰居, 廣開室宇, 天下鹹苦之. 薨於位, 中官為義息衰絰者四十餘人. 騰之立宅也, 奉車都尉周恃為之筮, 不吉, 深諫止之. 騰怒而不用. 恃告人曰：「必困於三月、四月之交.」至是果死. 廳事甫成, 陳屍其下. 追贈太尉、冀州刺史. 葬, 閹官為義服, 杖絰衰縞者以百數；朝貴皆從, 軒蓋填塞, 相屬郊野. 魏初以來, 權閹存亡之盛, 莫及焉.

靈太後反政, 追奪爵位, 發其塚, 散露骸骨, 沒入財產. 後騰所養一子叛入梁, 太後大怒, 悉徙騰餘養於北裔, 尋遣密使追殺之於汲郡.

賈粲字季宣, 酒泉人也. 太和中, 坐事腐刑. 頗涉書記. 與元叉、劉騰等同其謀謨, 進光祿勳卿. 專侍明帝, 與叉、騰等伺帝動靜. 右衛奚康生之謀殺叉也, 靈太後、明帝同升於宣光殿, 左右侍臣, 俱立西階下. 康生既被囚執, 粲紿太後曰：「侍官懷恐不安, 陛下宜親安慰.」太後信之, 適下殿, 粲便扶明帝出東序, 前禦顯陽, 還閉太後於宣光殿. 粲既叉黨, 威福亦震於京邑. 自雲本出武威, 魏太尉文和之後, 遂移家屬焉. 時武威太守韋景承粲意, 以其兄緒為功曹. 緒時年向七十. 未幾, 又以緒為西平太守.

靈太後反政, 欲誅粲, 以叉、騰黨與不一, 恐驚動內外, 乃止. 出粲為濟州刺史. 未幾, 遣武衛將軍刁宣馳驛殺之.

楊範字法僧, 長樂廣宗人也. 文成時, 坐事宮刑, 為王琚所養, 恩若父子. 累遷為中尹. 靈太後臨朝, 為中常侍、崇訓太僕, 領中嘗藥典禦, 賜爵華陰子, 出為華州刺史. 中官內侍貴者, 靈太後皆許其方嶽, 以範年長, 拜跪為難, 故遂其請. 父子納貨, 為禦史所糾, 遂廢於家. 後為崇訓太僕、華州大中正, 卒.

成軌字洪義, 上穀居庸人也. 少以罪刑, 入事宮掖. 以謹厚稱, 為中謁者僕射. 孝文意有所欲, 軌候容色, 時有奏發, 輒合帝心. 從駕南征, 專進禦食. 時孝文不豫, 常居禁中, 晝夜無懈. 延昌末, 遷中常侍、嘗食典禦、光祿大夫, 統京染都將. 孝昌二年, 以勤舊封始平縣伯. 明帝所幸潘嬪以軌為假父, 頗為中官之所敬憚. 後進爵為侯, 卒於衛將軍, 贈雍州刺史, 諡曰孝惠.

王溫字桃湯, 趙郡欒城人也. 父冀, 高邑令, 坐事誅, 溫與兄繼叔俱充宦者. 稍遷中嘗食典禦、中給事, 加左中郎將. 宣武之崩, 群官迎明帝於東宮, 溫於臥中起明帝, 與保母扶抱明帝, 入踐帝位. 高陽王雍既居塚宰, 慮中人朋黨, 出為钜鹿太守. 靈太後臨朝, 徵為中常侍, 賜爵欒城伯. 累遷左光祿大夫、光祿勳卿、侍中, 進封欒城縣侯. 溫自陳本陽平武陽人, 改封武陽縣侯. 建義初, 於河陰遇害.

孟欒字龍兒, 不知何許人也. 坐事為閹人. 靈太後臨朝, 為左中郎將、給事中. 素被病, 面常黯黑. 於九龍殿下暴疾, 歸家, 其夜亡. 欒初出, 靈太後聞之曰：「欒必不濟, 我為之憂.」及奏其死, 為之下淚曰：「其事我如此, 不見我一日忻樂時也.」賜帛三百疋、黃絹一十疋, 以供喪用. 七日, 靈太後為設二百僧齋.

平季字幼穆, [二四]燕國薊人也. 坐事腐刑. 累遷新興太守. 明帝崩, 與尒朱榮等議立莊帝. 莊帝即位, 超拜肆州刺史. 尋除中侍中. 以參謀勳, 封元城縣侯. 永熙中, 加驃騎大將軍, 卒.

封津字醜漢, 勃海蓨人也. 父令德, 娶常寶女. 寶伏誅, 令德以連坐伏法. 津受刑, [二五]給事宮掖. 累遷奉車都尉、中給事中. 靈太後令津侍明帝書, 遷常山太守. 津少長宮闈, 給事左右, 善候時情, 號為機悟. 天平初, 除開府儀同三司、懷州刺史. 元象初, 復為中侍中、大長秋卿, 仍開府儀同. 薨, 贈司徒、冀州刺史, 諡曰孝惠.

劉思逸, 平原人也. 以罪, 少充腐刑. 初為小史, 累遷中侍中. 武定中, 與元瑾等謀反, 伏誅.

又有張景嵩、毛暢者, 鹹以閽寺在明帝左右. 靈太後亦密仗之通傳意計於明帝. 元叉之出, 景嵩、暢頗有力焉. 靈太後反政, 以妹故, 未即戮叉. 時內外喧喧, 雲叉還欲入知政事. 暢等恐禍及己, 乃啟明帝, 欲詔右衛將軍楊津密往殺叉. 詔書已成, 未及出外, 叉妻知之, 告太後：「景嵩、暢與清河王息□欲廢太後.」太後信之, 責暢. 暢出詔草以呈太後. 太後讀之, 知無廢己狀, 意小解. 然叉妻搆之不已, 出暢為頓丘太守, [二六]景嵩為魯郡太守. 尋令捕殺暢. 景嵩, 孝靜時位至中侍中, 坐事死.

郭秀, 範陽涿人也. 事齊神武, 稍遷行臺右丞, [二七]封壽陽伯. 親寵日隆, 多受賂遺, 進退人物. 張伯德、祁仲彥、張華原之徒, 皆深相附會. 秀疾, 神武親視之, 問所欲官, 乃啟為七兵尚書, 除書未至而卒. 家無成人子弟, 神武自至其宅, 親使錄知其家資粟帛多少, 然後去. 贈儀同三司、恒州刺史. 命其子孝義與太原公以下同學讀書. 初, 秀忌嫉楊愔, 誑脅令其逃亡. 秀死後, 愔還, 神武追忿秀, 即日斥遣孝義, 終身不齒.

和士開字彥通, 清都臨漳人也. 其先西域商胡, 本姓素和氏. 父安, 恭敏善事人, 稍遷中書舍人. 魏靜帝嘗夜與朝賢講集, 命安看鬥柄所指. 安曰：「臣不識北鬥.」齊神武聞之, 以為淳直, 由是啟除給事黃門侍郎, 位儀州刺史. 士開貴, 贈司空公、尚書左僕射、冀州刺史, 諡文貞公.

士開幼而聰慧, 選為國子學生, 解悟捷疾, 為同業所尚. 天保初, 武成封長廣王, 辟士開開府行參軍. 武成好握槊, 士開善此戲, 由是遂有斯舉. 加以傾巧便僻, 又能彈胡琵琶, 因致親寵. 嘗謂王曰：「殿下非天人也, 是天帝也.」王曰：「卿非世人也, 是世神也.」其深相愛重如此. 文宣知其輕薄, 不欲令王與小人相親善, 責其戲狎過度, 徙之馬城. 乾明元年, 孝昭誅楊愔等, 敕追還, 長廣王請之也.

武成即位, 累遷給事黃門侍郎. 侍中高元海、黃門郎高乾和及禦史中丞畢義雲等疾之, 將言其事. 士開乃奏元海等交結朋黨, 欲擅威福. 乾和因被疏斥, 義雲反納貨於士開, 除兗州刺史. 士開初封定州真定縣子, 尋進為伯. 天統元年, 加儀同三司, 尋除侍中, 加開府. 及遭母劉氏憂, 帝聞而悲惋, 遣武衛將軍侯呂芬詣宅, 晝夜扶侍, 並節哀止哭. 又遣侍中韓寶業齎手敕慰諭雲：「朕之與卿, 本同心腹, 今懷抱痛割, 與卿無異. 當深思至理, 以自開慰.」成服後, 呂芬等始還. 其日, 遣韓寶業以犢車迎士開入內, 帝親握手, 下泣曉諭, 然後遣還. 駕幸晉陽, 給假, 聽過七日續發, 其見重如此. 並諸弟四人, 並起復本官. 四年, 再遷尚書右僕射. 帝先患氣疾, 因飲酒輒大發動, 士開每諫不從. 後屬帝氣疾發, 又欲飲酒, 士開淚下歔欷而不能言. 帝曰：「卿此是不言之諫.」因不飲酒. 及冬, 公主出降段氏, 帝幸平原王第, 始飲酒焉. 又除尚書左僕射, 仍兼侍中.

武成外朝視事, 或在內宴賞, 須臾之間, 不得不與士開相見. 或累月不歸, 一日數入；或放還之後, 俄頃即追, 未至之間, 連騎催喚. 奸諂日至, 寵愛彌隆, 前後賞賜, 不可勝紀. 言辭容止, 極諸鄙褻, 以夜繼晝, 無復君臣之禮. 至說武成雲：「自古帝王, 盡為灰土, 堯舜、桀紂, 竟復何異？陛下宜及少壯, 恣意作樂, 從橫行之, 即是一日快活敵千年. 國事分付大臣, 何慮不辦？無為自勤約也.」帝大悅, 於是委趙彥深掌官爵, 元文遙掌財用, 唐邕掌外兵, 白建掌騎兵, 馮子琮、胡長粲掌東宮. 帝三四日乃一坐朝, 書數字而已, 略無言, 須臾罷入. 及帝寢疾於乾壽殿, 士開入侍醫藥. 帝謂士開有伊、霍之才, 殷勤屬以後事, 臨崩握其手曰：「勿負我也.」仍絕於士開之手.

後主以武成顧託, 深委任之. 又先得幸於胡太後, 是以彌見親密. 趙郡王叡與婁定遠、元文遙等謀出士開, 仍引任城、馮翊二王及段韶、安吐根共為計策. 屬太後觴朝貴於前殿, 叡面陳士開罪失雲：「

士開, 先帝弄臣, 城狐社鼠, 受納貨賄, 穢亂宮掖. 臣等義無杜口, 冒以死陳.」太後曰：「先帝在時, 王等何意不道？今日欲欺孤寡邪！但飲酒, 勿多言.」叡詞色愈厲. 安吐根繼進曰：「臣本商胡, 得在諸貴行末, 既受厚恩, 豈敢惜死？不出士開, 朝野不定.」太後曰：「別日論之, 王等且散.」叡等或投冠於地, 或拂衣而起, 言詞咆哱, 無所不至. 明日, 叡等復於雲龍門令文遙入奏, 三反, 太後不聽. 段韶呼胡長粲傳言於太後. 曰：「梓宮在殯, 事太匆速, 猶欲王等更思量.」趙郡王等遂並拜謝. 長粲復命, 太後謂曰：「成妹母子家計者, 兄之力也.」厚賜叡等而罷之.

太後及後主召問士開, 士開曰：「先帝群臣中, 待臣最重. 陛下諒陰始爾, 大臣皆有覬覦, 今若出臣, 正是翦陛下羽翼. 宜謂叡等, 雲文遙與臣同是任用, 豈得一去一留, 並可以為州. 且依舊出納, 待過山陵, 然後發遣. 叡等謂臣真出, 心必喜之.」後主及太後告叡等, 如其言, 以士開為兗州刺史, 文遙為西兗州刺史. 山陵畢, 叡等促士開就路. 士開載美女珠簾及諸寶玩以詣婁定遠, 謝曰：「諸貴欲殺士開, 蒙王特賜性命, 用作方伯. 今欲奉別, 自送二女子、一珠簾.」定遠大喜, 謂士開曰：「欲還入不？」士開曰：「在內久, 常不自安, 不願更入.」定遠信之, 送至門. 士開曰：「今日遠出, 願一辭覲二宮.」定遠許之. 由是得見後主及太後, 進說曰：「先帝一旦登遐, 臣愧不能自死. 觀朝貴意勢, 欲以陛下為乾明. 臣出之後, 必有大變, 復何面目見先帝於地下！」因慟哭. 後主及太後皆泣, 問計將安出. 士開曰：「臣已得入, 復何所慮？正須數行詔書耳.」於是詔定遠為青州刺史；責趙郡王叡以不臣, 召入殺之；復除士開侍中、尚書左僕射. 定遠歸士開所遺, 加以餘珍賂之. 武平元年, 封淮陽王, 尋除尚書令, 還錄尚書事, 食定州常山郡幹.

武成時, 恒令士開與太後握槊, 又出入臥內, 遂與太後為亂. 及武成崩後, 彌自放恣. 琅邪王儼惡之, 與領軍大將軍厙狄伏連、侍中馮子琮、書侍禦史王子宜、武衛大將軍高舍洛等謀誅之. 伏連發京畿軍士帖神武千秋門外, 並私約束, 不聽士開入殿. 士開雖為領軍, 恒性好內, 多早下, 縱當直, 必須還宅, 晚始來. 門禁宿衛, 略不在意. 及旦, 士開依式早參, 厙狄伏連把士開手曰：「今有一大好事.」王子宜便授一函雲：「有敕, 令王向臺.」遣軍士防送, 禁治書侍禦廳事. 儼遣都督馮永洛就臺斬之. 先是鄴下童謠雲：「和士開, 當入臺.」士開謂入上臺, 至是果驗. 儼令禦史李幼業、羊立正將令史就宅簿錄家口, 自領兵士從殿西北角出. 斛律明月說後主親自曉告軍士, 軍士果散. 即斬伏連及王子宜, 並支解, 棄屍殿西街. 自餘皆辮頭反縛, 付趙彥深於涼風堂推問, 死者十餘人. 帝哀悼, 不視事數日. 後追憶不已, 詔起復其子道盛通直散騎常侍, 又敕其弟士休入內省, 參典機密. 詔贈士開假黃鉞、右丞相、太宰、司徒公, 錄尚書事, 諡曰文定.

士開稟性庸鄙, 不窺書傳, 發言吐論, 唯以諂媚自資. 自河清、天統以後, 威權轉盛, 富商大賈, 朝夕填門, 聚歛貨財, 不知紀極. 雖公府屬掾, 郡縣守長, 不拘階次, 啟牒即成. 朝士不知廉恥者, 多相附會, 甚者為其假子, 與市道小人丁鄒、嚴興等同在昆季行列. 又有一人士, 曾參士開疾患, 遇醫人雲, 王傷寒極重, 應服黃龍湯, 士開有難色. 是人雲：「此物甚易, 王不須疑惑, 請為王先嘗之.」一舉便盡. 士開深感此心, 為之強服, 遂得汗病愈. 其勢傾朝廷如此. 雖以左道事之者, 不隔賢愚, 無不進擢；而正理違忤者, 亦頗能含容之. 士開見人將加刑戮, 多所營救, 既得免罪, 即令諷論, 責其珍寶, 謂之贖命物. 雖有全濟, 皆非直道.

安吐根, 安息胡人, 曾祖入魏, 家於酒泉. 吐根魏末充使蠕蠕, 因留塞北. 天平初, 蠕蠕主使至晉陽, 吐根密啟本蕃情狀, 神武得為之備. 蠕蠕果遣兵入掠, 無獲而反. 神武以其忠款, 厚加賞賚. 其後與蠕蠕和親, 結成婚媾, 皆吐根為行人也. 吐根性和善, 頗有計策, 頻使入朝, 為神武親待. 在其本蕃, 為人所譖, 奔投神武. 文襄嗣事, 以為假節、涼州刺史、率義侯, 稍遷儀同三司, 食永昌郡幹. 皇建中, 加開府. 齊亡年, 卒.

穆提婆本姓駱, 漢陽人也. 父超, 以謀叛伏法, 提婆母陸令萱配入掖庭, 提婆為奴. 後主在繈褓中, 令其鞠養, 謂之乾阿妳, 呼姊姊, 遂為胡太後昵愛. 令萱奸巧多機辯, 取媚百端, 宮掖之中, 獨擅威福, 封為郡君. 和士開、高阿那肱皆為郡君義子. [二八]天統初, 奏引提婆入侍後主, 朝夕左右, 大被親狎, 無所不為. 武平元年, 稍遷儀同三司, 又加開府, 尋授武衛大將軍、秦州大中正. 二年, 除侍中, 轉食樂陵郡幹, 寵遇彌隆. 遂至尚書左右僕射、領軍大將軍、錄尚書, 封城陽郡王. 贈其父司徒公、尚書左僕射、城陽王. 令萱又佞媚穆昭儀, 養之為女, 是以提婆改姓穆. 及穆氏定位, 號[令萱曰太姬, ]視第一品, 班在長公主之上. [二九]

自武平三年之後, 令萱母子勢傾內外, 賣官鬻獄, 聚歛無厭, 每一賜與, 動傾府藏. 令萱則自太後以下, 皆受其指麾；提婆則唐邕之徒, 皆重跡屏氣. 提婆嘗有罪, 太姬於帝前罵之曰：「奴斷我兒！」兒謂帝, 奴謂提婆也.

斛律皇後之廢也, 太後欲以胡昭儀正位後宮, 力不能遂, 乃卑辭厚禮, 以求令萱. 令萱亦以胡氏寵幸方睦, 不得已而白後主立之. 然意在穆昭儀, 每私謂後主曰：「豈有男為皇太子, 而身為婢妾？」又恐胡後不可以正義離間, 乃外求左道行厭蠱之術, 旬朔之間, 胡氏遂即精神恍惚, 言笑無恒, 後主遂漸相畏惡. 令萱一旦忽以皇後服禦衣被穆昭儀, 又先別造寶帳, 爰及枕席器玩, 莫匪珍奇, 坐昭儀於帳中, 謂後主雲：「有一聖女出, 將大家看之.」及見, 昭儀更相媚悅. 令萱雲：「如此人不作皇後, 遣何物人作皇後？」於是立穆氏為右皇後, 以胡氏為左皇後, 尋復黜胡, 以穆為正嫡. 引祖珽為宰相, 殺胡長仁, 皆令萱所為也. 自外殺生與奪, 不可盡言.

提婆雖庸品塚濫, 而性乃和善, 不甚害物. 耽聲色, 極奢侈, 晚朝早退, 全不以公事關懷. 未嘗毒害, 士人亦由此稱之. 晉州軍敗, 後主還鄴, 提婆奔投周軍, 令萱自殺, 子孫小大皆棄市, 籍沒其家. 周武帝以提婆為柱國、宜州刺史. 未幾, 雲將據宜州起兵, 與後主相應, 誅死. 後主及齊氏諸王, 並因此非命.

高阿那肱, 善無人也. [三０]父市貴, 從神武以軍功封常山郡公, 位晉州刺史, 贈太尉公. 及阿那肱貴寵, 贈成皋王.

阿那肱初為庫直, 每從征計, 以功封直城縣男. 天保初, 除庫直都督. 四年, 從破契丹及蠕蠕, 以蹻捷見知. 大寧初, 除假儀同三司、武衛將軍. 那肱工於騎射, 便僻善事人, 每宴射之次, 大為武成愛重. 又諂悅和士開, 尤相褻狎. 士開每見為之言, 由是彌見親待. 河清中, 除儀同三司, 食汾州定陽、仵城二郡幹. 以破突厥, 封宜君縣伯. 天統初, 加開府, 除侍中、驃騎大將軍、領軍, 別封昌國縣侯. 後主即位, 除並省右僕射. 武平元年, 封淮陰郡王, [三一]仍遷並省尚書左僕射, 又除並省尚書令、領軍大將軍、並州刺史.

那肱才技庸劣, 不涉文史, 識用尤在士開下. 而奸巧計數, 亦不逮士開. 既為武成所幸, 多令在東宮侍衛, 後主所以大寵遇之. 士開死後, 後主謂其識度足繼士開, 遂致位宰輔. 武平四年, 令其錄尚書事, 又總知外兵及內省機密. 頓不如和士開、駱提婆母子賣獄鬻官, 韓長鸞憎疾良善；而那肱少言辭, 不妄喜怒, [三二]亦不察人陰私, 虛相讒搆. 遂至司徒公、右丞相, 其錄尚書、刺史並如故.

及周師逼平陽, 後主於天池校獵, 晉州頻遣馳奏, 從旦至午, 驛馬三至. 那肱雲：「大家正作樂, 邊境小小兵馬, 自是常事, 何急奏聞？」向暮, 更有使至, 雲平陽城已陷賊, 方乃奏知. 明即欲引軍, 淑妃又請更合圍, 所以彌致遲緩. 及軍赴晉州, 命那肱率前軍先進, 仍總節度諸軍.

後主至平陽城下, 謂那肱曰：「戰是邪？不戰是邪？」那肱曰：「兵雖多, 堪戰者不過十萬, 病傷及繞城火頭, 三分除一. 昔攻玉壁, 援軍來, 即退. 今日將士豈勝神武皇帝時？不如勿戰, 守高梁橋.」安吐根曰：「一把子賊, 馬上刺取擲汾河中.」帝未決, 諸內參曰：「彼亦天子, 我亦天子, 彼尚能縣軍遠來, 我何為守塹示弱？」帝曰：「此言是也.」於是橋塹進軍, 使內參讓阿那肱曰：「爾富貴足, 惜性命邪！」

後主從穆提婆觀戰, 東偏頗有退者, 提婆怖曰：「大家去！大家去！」帝與淑妃奔高梁. 開府奚長樂諫曰：「半進半退, 戰家常體. 今眾全整, 未有傷敗, 陛下舍此安之？禦馬一動, 人情驚亂, 願速還安慰之.」武衛張常山自後至, 亦曰：「軍尋收訖, 甚整頓, 圍城兵亦不動, 至尊宜回. 不信臣言, 乞將內參往視.」帝將從之, 提婆引帝肘曰：「此言何可信！」帝遂北馳. 有軍士雷相, 告稱：「阿那肱遣臣招引西軍, 行到文侯城, 恐事不果, 故還聞奏.」後主召侍中斛律孝卿, 令其檢校. 孝卿固執雲：「此人自欲投賊, 行至文侯城, 迷不得去, 畏死妄語耳.」事遂寢. 還至晉陽, 那肱腹心人馬子平告那肱謀反, 又以為虛妄, 斬子平. 乃顛沛還鄴, 侍衛逃散, 唯那肱及閹寺等數十騎從行. 復除大丞相.

後主走度河, 令那肱以數千人投濟州關, 仍遣覘候周軍進止, 日夕馳報. 那肱每奏雲：「周軍未至, 且在青州集兵馬, 未須南行.」及周軍且至關首, 所部兵馬皆散, 那肱遂降, 時人皆雲, 那肱表款周武, 必仰生致齊主, 故不速報兵至, 使後主被禽. 那肱至長安, 授大將軍, 封郡公, 尋出為隆州刺史. 大象末, 在蜀從王謙起兵, 誅死.

初, 天保中, 文宣自晉陽還鄴, 愚僧禿師於路中大叫, 呼文宣姓名雲：「阿那瑰終破你國.」時蠕蠕主阿那瑰在塞北彊盛, 帝尤忌之, 所以每歲討擊. 後亡齊者遂屬高阿那肱雲. 雖作「肱」字, 世人皆稱為「瑰」音. 斯固亡秦者胡, 蓋縣定於窈冥也.

韓鳳字長鸞, 昌黎人也. 父永興, 開府、青州刺史、高密郡公.

鳳少聰察, 有膂力, 善騎射, 稍遷烏賀真、大賢真正都督. 後主居東宮, 年尚幼, 武成簡都督三十人, 送令侍衛, 鳳在其數. 後主親就眾中牽鳳手曰：「都督, 看兒來.」因此被識, 數喚共戲. 襲爵高密郡公, 位開府儀同三司. 武平二年, 和士開為厙狄伏連等矯害, 敕鹹陽王斛律明月、宜陽王趙彥深在涼風堂推問支黨. 其事祕密, 皆令鳳口傳, 然後宣詔敕號令文武. 禁掖防守, 悉以委之. 除侍中、領軍, 總知內省機密.

祖珽曾與鳳於後主前論事, 珽語鳳雲：「強弓長□, 容相推謝；軍國謀算, 何由得爭？」鳳答雲：「各出意見, 豈在文武優劣！」後主將誅斛律明月, 鳳固執不從. 祖珽因有讒言, 既誅明月, 數日後主不與語, 後尋復舊. 仍封舊國昌黎郡王, 又加特進. 及祖珽除北徐州刺史, 即令赴任. 既辭之後, 遲留不行. 其省事徐孝遠密告祖珽誅斛律明月後, 矯稱敕賜其珍寶財物, 亦有不雲敕而徑迴取者. 敕令領軍將軍侯呂芬追珽還, 引入侍中省鎖禁, 其事首尾, 並鳳約敕責之.

進位領軍大將軍, 餘悉如故. 息寶行尚公主, 在晉陽賜甲第一區. 其公主生男滿月, 駕幸鳳宅, 宴會盡日. 每旦早參, 先被敕喚顧訪, 出後方引奏事官. 若不視事, 內省急速者, 皆附奏聞. 軍國要密, 無不經手. 東西巡幸, 及山水遊戲射獵, 獨在禦傍. 與高阿那肱、穆提婆共處衡軸, 號曰三貴. 損國害政, 日月滋甚.

壽陽陷沒, 鳳與穆提婆聞告敗, 握槊不輟曰：「他家物, 從他去.」後帝使於黎陽臨河築城戍, 曰：「急時且守此作龜茲國子. 更可憐人生如寄, 唯當行樂, 何用愁為！」君臣應和若此. 鳳恒帶刀走馬, 未曾安行, 瞋目張拳, 有啖人之勢. 每吒曰：「恨不得剉漢狗飼馬！」又曰：「刀止可刈賊漢頭, 不可刈草.」其弟萬歲, 及其二子寶行、寶信, 並開府儀同. 萬歲又拜侍中, 亦處機要. 寶信尚公主, 駕復幸其宅, 親戚鹹蒙官賞.

鳳母鮮於, 段孝言之從母子姊也, 為此偏相參附, 奏遣監造晉陽宮. 陳德信馳驛檢行, 見孝言役官夫匠自營宅, 即語雲：「僕射為至尊起臺殿未訖, 何用先自營造？」鳳及穆提婆亦遣孝言分工匠為己造宅. 德信還, 俱奏聞. 及幸晉陽, 鳳又以官馬與他人乘騎, 上因此發忿, [三三]與提婆並除名. 亦不露其罪, 仍毀其宅, 公主離婚, 復被遣向鄴吏部門參. 及後主晉陽走還, 被敕喚入內, 尋詔復王爵及開府、領軍大將軍, 常在左右. 仍從後主走度河, 到青州, 並為周軍所獲.

鳳被寵要之中, [三四]尤嫉人士, 朝夕讌私, 唯相譖訴. 崔季舒等冤酷, 皆鳳所為也. 每一賜與, 動至千萬. 恩遇日甚, 彌自驕恣, 意色嚴厲, 未嘗與人相承接. 朝士諮事, 莫敢仰視, 動致呵叱, 輒詈雲：「狗漢大不可耐！唯須殺卻！」若見武職, 雖塚養末品, 亦容下之. 仕隋, 位終於隴州刺史.

宦者韓寶業、盧勒叉、齊紹、秦子徵並神武舊左右, 唯閤內驅使, 不被恩遇. 歷天保、皇建之朝, 亦不至寵幸, 但漸有職任. 寶業至長秋卿, 勒叉等或為中常侍. 武成時有曹文摽、夏侯通、伊長遊、魯恃伯、郭沙彌、鄧長顒及寶業輩, 亦有至儀同食幹者. 唯長顒武平中任參宰相, 幹預朝權. 如寶業及勒叉、齊紹、子徵後並封王, 俱自收歛, 不過侵暴. 又有陳德信亦參時宰, 與長顒並開府封王, 俱為侍中、左右光祿大夫, 領侍中. 又有潘師子、崔孝禮、劉萬通、研胥光弁、[三五]劉通遠、王弘遠、王子立、王玄昌、高伯華、左君才、能純陀、宮鍾馗、趙野叉、徐世凝、苟子溢、斛子慎、宋元賓、康德汪, 並於後主之朝, 肆其奸佞. 敗政虐人, 古今未有. 多授開府, 罕止儀同, 亦有加光祿大夫, 金章紫綬者. 多帶中侍中、[三六]中常侍, 此二職乃至數十人. 恒出入門禁, 往來園苑, 趨侍左右, 通宵累日. 承候顏色, 競進諂諛, 發言動意, 多會深旨. 一戲之賞, 動逾巨萬, 丘山之積, 貪吝無厭. 猶以波斯狗為儀同、郡君, 分其幹祿. 神獸門外, 有朝貴憩息之所, 時人號為解卸廳. 諸閹或在內多日, 暫放歸休, 所乘之馬, 牽至神獸門階, 然後升騎, 飛鞭競走, 十數為群, 馬塵必坌諸貴, 爰至唐、趙、韓、駱, 皆隱廳趨避, 不敢為言. 齊、盧、陳、鄧之徒, 亦意屬尚書、卿尹, 宰相既不為致言, 時主亦無此命. 唯以工巧矜功, 用長顒為太府卿焉.

神武時有倉頭陳山提、蓋豐樂, 俱以驅馳便僻, 頗蒙恩遇. 魏末, 山提通州刺史, 豐樂嘗食典禦. 又有劉鬱斤、趙道德、劉桃枝、梅勝郎、辛洛周、高舍洛、郭黑面、李銅鍉、王恩洛, 並為神武驅使. 天保、大寧之朝, 漸以貴盛. 至武平時, 山提等皆以開府封王. 其不及武平者則追贈王爵. 雖賜與無貲, 顧眄深重, 乃至陵忽宰輔, 然皆不得幹預朝政.

武平時有胡小兒, 俱是康阿□、穆叔兒等富家子弟, 簡選黠慧者數十人以為左右, 恩眄出處, 殆與閹官相埒. 亦有至開府儀同者. 其曹僧奴、僧奴子妙達, 以能彈胡琵琶, 甚被寵遇, 俱開府封王. 又有何海及子洪珍, 開府封王, 尤為親要. 洪珍侮弄權勢, 鬻獄賣官. 其何朱弱、史醜多之徒十數人, 鹹以能舞工歌及善音樂者, 亦至儀同開府.

閹官猶以宮掖驅馳, 便蕃左右, 漸因昵狎, 以至大官. 倉頭始自家人, 情寄深密, 及於後主, 則是先朝舊人, 以勤舊之勞, 致此叨竊. 至於胡小兒等, 眼鼻深險, 一無可用, 非理愛好, 排突朝貴, 尤為人士之所疾惡.

其以音樂至大官者：沈過兒、官至開府儀同；王長通, 年十四五便假節、通州刺史.

時又有開府薛榮宗, 常自雲能使鬼. 及周兵之逼, 言於後主曰：「臣已發遣斛律明月將大兵在前去.」帝信之. 經古塚, 榮宗謂舍人元行恭：[三七]「是誰塚？」行恭戲之曰：「林宗塚.」復問：「

林宗是誰？」行恭曰：「郭元貞父.」榮宗前奏曰：「臣向見郭林宗從塚出, 著大帽、吉莫靴, 棰馬鞭, 問臣：『我阿貞來不？』」是時群妄, 多皆類此.

論曰：古諺有之, 「人之多幸, 國之不幸」. 然則寵私為害, 自古忌之. 大則傾國亡身, 小則傷賢害政, 率由斯也, 所宜誡焉. 詩曰：「殷鑒不遠, 近在夏後之世.」[三八]觀夫魏氏以降, 亦後來之殷鑒矣. 為國家者, 可無鑒之哉？校勘記

[一]　顯美侯　諸本「美」作「菱」, 魏書卷九三王叡傳作「美」. 按顯美縣見隋書地理志上武威郡姑臧縣注, 王叡世居姑臧, 故以封之. 「顯菱」無此縣名, 今據改.

[二]　承明元年　諸本「承」訛作「永」, 據魏書改. 「承明」, 孝文帝年號.

[三]　與諸方客臨獸圈有猛獸逸　魏書「獸」及「猛獸」都作「虎」. 北史避唐諱改. 下文「猛獸」同.

[四]　郎中令以下　諸本「郎中」倒作「中郎」, 據魏書乙. 王國官有郎中令, 見隋書百官志中.

[五]　撫兄子收　諸本「收」作「牧」, 魏書(百衲本)作「收」. 按兄指魏子建, 即魏收之父, 見本書卷五六魏收傳. 「牧」乃「收」之訛, 今據改.

[六]　於京師為制碑銘石獸石柱　諸本「獸」上脫「石」字, 據魏書卷九三趙脩傳補.

[七]　皓年十五六　諸本脫「皓」字, 據魏書卷九三茹皓傳補.

[八]　冑字元孫後位直閤將軍　按冑與茹皓同死, 此乃補敘劉冑官位, 「後」字疑衍.

[九]　頗給桉磨奔走之役　魏書卷九三趙邕傳「桉」作「按」, 疑是.

[一０]以為枝援　百衲、北、汲、殿四本「枝」作「拔」, 南本及通志卷一八四侯剛傳作「扳」, 魏書卷九三侯剛傳作「枝」. 按「拔」「扳」都是「枝」之訛, 今據改.

[一一]自主書除中書舍人　諸本「主書」倒訛作「書生」, 據魏書卷九三、通志卷一八四徐紇傳改. 主書、中書舍人並屬中書省, 見隋書百官志中.

[一二]當公斷決　諸本「當公」倒作「公當」, 據魏書乙.

[一三]夜開殿中　魏書「中」作「門」, 是. 紇直宿禁中, 開殿門出走.

[一四]給事中侯道盛　魏書卷九四宗愛傳「中侯」作「仇尼」. 通鑑卷一二六作「給事中仇尼道盛」. 胡注：「仇尼複姓, 出於徒何」. 此作「侯」, 未知所據.

[一五]又轉賜盧豚　諸本「轉」訛作「傳」, 據魏書卷九四仇洛齊傳改.

[一六]從征平涼　魏書作「從平涼州」. 按征平涼, 指滅赫連定；平涼州, 指滅沮渠牧犍. 未知孰是.

[一七]趙默字文靜　魏書卷九四趙黑傳「默」作「黑」.

[一八]訢竟列默為監藏　魏書卷九四「監藏」下有「時, 多所截沒. 先是, 法禁寬緩, 百司所典, 與官並食, 故多所損折」二十四字. 北史有脫文.

[一九]會魏平統萬遂徙平城　諸本「徙」作「圖」, 不可通. 魏書卷九四孫小傳作「徙」. 按此乃「徙」訛為「徒」, 又訛為「圖」. 今據改. 通志卷一七九孫小傳作「歸」, 乃是以意改.

[二０]馮氏為尼也　魏書卷九四王遇傳, 「馮」上有「廢後」二字, 指孝文廢後. 北史刪去後, 不知馮氏為何人.

[二一]本平原城人也　諸本脫「平」字, 據魏書卷九四、通志卷一七九劉騰傳補.

[二二]孝明當為臨軒　諸本「當」訛作「嘗」, 據魏書(百衲本)、通志改.

[二三]交通底市　魏書、通志「底」作「互」. 按「底」疑是「邸」之訛.

[二四]平季字幼穆　魏書卷九四平季傳「幼」作「稚」. 北史避唐諱改.

[二五]津受刑　諸本「津」訛作「律」, 據魏書卷九四、通志卷一七九封津傳改.

[二六]出暢為頓丘太守　諸本「頓」訛作「潁」, 據魏書卷九四劉思逸傳改.

[二七]稍遷行臺右丞　諸本「右丞」訛作「布水」, 據北齊書卷五０郭秀傳改.

[二八]和士開高阿那肱皆為郡君義子　諸本脫「阿」字, 據通志卷一八四穆提婆傳補.

[二九]及穆氏定位號[令萱曰太姬]視第一品班在長公主之上　諸本無「令萱曰太姬」五字, 通志有. 北齊書卷五０穆提婆傳作「及穆後立, 令萱號曰太姬. 此即齊朝皇後母氏之位號也, 視第一品, 班在長公主之上」. 按北齊書此卷也是後人所補, 但與北史文字不同, 或是採自其他史鈔, 尚保存李百藥部分原文, 故意思最明白. 通志當是經李延壽刪節後的北史原文. 今據通志補.

[三０]善無人也　諸本「善無」倒作「無善」, 據北齊書卷五０、通志卷一八四高阿那肱傳改. 善無見魏書地形志上恒州.

[三一]武平元年封淮陰郡王　諸本「陰」作「陽」, 北齊書作「陰」. 按本卷和士開傳言士開於武平元年封淮陽王, 則高阿那肱不得同時同號, 作「陰」是, 今據改.

[三二]頓不如和士開駱提婆母子賣獄鬻官韓長鸞憎疾良善而那肱少言辭不妄喜怒　諸本「母」下脫「子」字, 據通志補. 「疾良善而那肱少言」八字, 百衲本作六字空格, 南、北、汲、殿四本無「良」字, 通志有「良」字而無「那肱」二字. 今從四本, 並據通志補「良」字.

[三三]上因此發忿　諸本脫「上」字, 據北齊書卷五０、通志卷一八四韓鳳傳補.

[三四]鳳被寵要之中　北齊書、通志「被寵」作「於權」. 按「被」字疑誤.

[三五]研胥光弁　錢氏考異卷四０引廣韻, 以為「研胥」當作「斫胥」. 參卷五一高思好傳校記.

[三六]多帶中侍中　諸本「帶」下「中」字訛作「甲」, 據通志卷一七九北齊諸官者傳改.

[三七]榮宗謂舍人元行恭　諸本脫「元」字, 據北齊書卷五０韓寶業傳補. 元行恭見本書卷五五元文遙傳.

[三八]殷鑒不遠近在夏後之世　按詩大雅蕩之什無「近」字, 此衍文.

北史卷九十三 列傳第八十一

僭偽附庸

夏赫連氏　燕慕容氏　後秦姚氏　北燕馮氏　西秦乞伏氏　北涼沮渠氏　梁蕭氏

晉自永嘉之亂, 宇縣瓜分, 胡羯憑陵, 積有年代, 各言膺運, 鹹居大寶. 竟而自相吞滅, 終為魏臣. 然魏自昭成已前, 王跡未顯, 至如劉石之徒, 時代不接, 舊書為傳, 編之四夷, 有欺耳目, 無益緗素. 且於時五馬浮江, 正朔未改, 陽秋記注, 具存紀錄. 雖朝政叢脞, 而年代已多. 太宗文皇帝爰動天文, 大存刊勒, 其時事相接, 已編之載記. 今斷自道武已來所吞併者, 序其行事, 紀其滅亡. 其餘不相關涉, 皆所不取. 至如晉、宋、齊、梁雖曰偏據, 年漸三百, 鼎命相承. 魏書命曰島夷, 列之於傳, 亦所不取. 故不入今篇. 蕭察雖雲帝號, 附庸周室, 故從此編, 次為僭偽附庸傳雲爾.

鐵弗劉武, [一]南單於苗裔, 左賢王去卑之孫, 北部帥劉猛之從子, 居於新興慮虒之北. [二]北人謂胡父鮮卑母為「鐵弗」[三], 因以號為姓. 武父誥汁爰, 世領部落. 汁爰死, 武代焉. 武死, 子務桓代領部落, 與魏和通. 務桓死, 弟閼陋頭代立, 密謀反叛. 後務桓子悉勿祈逐閼陋頭而立. 悉勿祈死, 弟衛辰代立.

衛辰, 務桓之第三子也. 既立, 遣子朝獻, 昭成以女妻之. 衛辰潛通苻堅, 堅以為左賢王. 遣使請堅求田內地, [四]春去秋來, 堅許之. 後乃背堅, 專心歸魏. 舉兵伐堅, 堅遣其將鄧羌討擒之. 堅自至朔方, 以衛辰為夏陽公, 統其部落, 衛辰復附於堅. 昭成討大破之, 遂走奔苻堅. 堅送還朔方, 遣兵戍之.

昭成末, 衛辰導苻堅寇魏南境, 王師敗績. 堅遂分國人為二部, 自河以西, 屬之衛辰；自河以東, 屬之劉庫仁. 堅後以衛辰為單於, 督攝河西新類, [五]屯於代來. 慕容永據長子, 拜衛辰使持節、都督河西諸軍事、大將軍、朔州牧、朔方王. 姚萇亦遣使結好, 拜衛辰使持節、都督北朔雜夷諸軍事、大將軍、大單於、河西王、幽州牧.

登國中, 衛辰遣子直力鞮寇南部, 其眾八九萬. 道武軍五六千人, 為其所圍. 帝乃以車為方營, 並戰並前, 大破之於鐵岐山南. 直力鞮單騎而走. 帝乘勝追之, 自五原金津南度河, 徑入其國. 遂至衛辰所居悅跂城, [六]衛辰父子驚遁. 乃分遣陳留公元虔南至白鹽池, 虜衛辰家屬；將軍伊謂至木根山, 擒直力鞮. 衛辰單騎遁走, 為其部下所殺, 傳首行宮. 先是河水赤如血, 衛辰惡之, 及衛辰之亡, 誅其族類, 並投之於河. 衛辰第三子屈丐奔薛幹部帥太悉伏. [七]

屈丐本名勃勃, 明元改其名曰屈丐. 北方言屈丐者卑下也. 太悉伏送之姚興. 興高平公破多羅沒弈於妻之以女. [八]屈丐身長八尺五寸, 興見而奇之, 拜驍騎將軍, 加奉車都尉, 常參軍國大議, 寵遇踰於勳舊. 興弟濟南公邕言於興曰：「屈丐天性不仁, 難以親育, 寵之太甚, 臣竊惑之.」興曰：「屈丐有濟世之才, 吾方收其藝用, 與之共平天下, 有何不可？」乃以屈丐為安遠將軍, 封陽川侯, 使助沒弈於鎮高平. 邕固諫以為不可, 興乃止. 以屈丐為持節、安北將軍、五原公, 配以三交五部鮮卑二萬餘落, 鎮朔方.

道武末, 屈丐襲殺沒弈於而並其眾, 僭稱大夏天王, 號年龍昇, 置百官. 興乃悔之. 屈丐恥姓鐵弗, 遂改為赫連氏, 自雲徽赫與天連. 又號其支庶為鐵伐氏, 雲族剛銳如鐵, 皆堪伐人. 晉將劉裕攻長安, 屈丐聞而喜曰：「姚泓豈能拒裕？裕必剋之. 待裕去後, 吾取之如拾遺耳.」於是秣馬勵兵, 休養士卒. 及劉裕禽泓, 留子義真守長安. 屈丐伐之, 大破義真, 積人頭為京觀, 號曰髑髏臺. 遂僭皇帝於灞上, 號年為昌武, 定都統萬, 勤銘城南, 頌其功德, 以長安為南都. [九]

性驕虐, 視人如草, 蒸土以築城, 鐵錐刺入一寸, 即殺作人而並築之. 所造兵器, 匠呈必死, 射甲不入, 即斬弓人, 如其入, 便斬鎧匠, 殺工匠數千人. 常居城上, 置弓劍於側, 有所嫌忿, 手自殺之. 群臣忤視者, 鑿其目, 笑者決其脣, 諫者謂之誹謗, 先截其舌, 而後斬之. 議廢其子□, □自長安起兵攻屈丐, 丐遣子太原公昌破□殺之. 屈丐以昌為太子. 始光二年, 屈丐死, 昌僭立.

昌字還國, 一名折, 屈丐之第二子也. 既僭位, 改年承光. [一０]太武聞屈丐死, 諸子相攻, 關中大亂, 於是西伐. 乃以輕騎一萬八千, 濟河襲昌. 時冬至之日, 昌宴饗, 王師奄到, 上下驚擾. 車駕次於黑水, 去其城三十餘裏, 昌乃出戰. 太武馳往擊之, 昌退走入城, 未閉門, 軍士乘勝入其西宮, 焚其西門, 夜宿城北. 明日分軍四出, 徙萬餘家而還.

後昌遣弟定與司空奚斤相持於長安, 太武乘虛西伐, 濟君子津, 輕騎三萬, 倍道兼行. 群臣鹹諫曰：「統萬城堅, 非一日可拔. 今輕軍討之, 進不可剋, 退無所資. 不若步軍攻具, 一時俱往.」帝曰：「夫用兵之術, 攻城最下, 不得已而用之. 如其攻具一時俱往, 賊必懼而堅守. 若攻不時拔, 則食盡兵疲, 外無所掠, 非上策也. 朕以輕騎至其城下, 彼先聞有步軍, 而徒見騎至, [一一]必當心閑. 朕且羸師以誘之, 若得一戰, 擒之必矣. 所以然者, 軍士去家二千裏, 後有黃河之難, 所謂置之死地而後生也. 以是決戰則有餘, 攻城則不足.」遂行, 次於黑水, [一二]分軍伏於穀, 而以少眾至其城下. 昌將狄子玉來降, 說：昌使人追其弟定, [一三]定曰：「城堅峻未可攻拔, 待禽斤等, 然後徐往, 內外擊之, 有何不濟？」昌以為然. 太武惡之, 退軍城北, 示昌以弱, 遣永昌王健及娥清等分騎五千, 西掠居人. 會軍士負罪, 亡入昌城, 言官軍糧盡, 士卒食菜, 輜重在後, 步兵未至, 擊之為便. 昌信其言, 引眾出城, 步騎三萬. 司徒長孫翰等鹹言昌步陣難陷, 宜避其鋒, 且待步兵, 一時奮擊. 帝曰：「不然, 遠來求賊, 恐其不出. 今避而不擊, 彼奮我弱, 非計也.」遂收軍偽北, 引而疲之. 昌以為退, 鼓譟而前, 舒陣為翼. 行五六裏, 帝衝之, 賊陣不動. 稍前行, 會有風起, 方術官趙倪勸帝更待後日, 崔浩叱之. 帝乃分騎為左右以掎之. 帝墜馬, 賊已逼, 帝騰馬刺殺其尚書斛黎文, 殺騎賊十餘人. 流矢中帝, 帝奮擊不輟. 昌軍大潰, 不及入城, 奔投上邽. 遂剋其城.

初, 屈丐奢, 好修宮室, 城高十仞, 基厚三十步, 上廣十步, 宮牆五仞, 其堅可以礪刀斧. 臺榭高大, 飛閣相連, 皆彫鏤圖畫, 被以綺繡, 飾以丹青, 窮極文采. 帝顧謂左右曰：「蕞爾小國, 而用人如此, 雖欲不亡, 其可得乎？」

侍禦史安頡禽昌, 帝使侍中古弼迎昌至京師, 舍之西宮門內, 給以乘輿之副. 又詔昌尚始平公主, 假會稽公, 封為秦王, 坐謀反伏誅.

昌弟定, 小字直□, 屈丐之第五子也. 凶暴無賴. 昌敗, 定奔於平涼, 自稱尊號, 改年勝光. 定登陰槃山, 望其本國, 泣曰：「先帝以朕承大業者, 豈有今日之事乎！使天假朕年, 當與卿諸人建季興之業.」俄而群狐百數, 鳴於其側, 定命射之, 無所獲. 惡之曰：「所見亦大不臧, 咄咄天道, 復何言哉！」

定與宋連和, 遙分河北. 自恒山以東, 屬宋；恒山以西, 屬定. 太武親率輕騎襲平涼. 定救平涼, 方陣自固. 帝四面圍之, 斷其水草, 定不得水, 引眾下原, 詔武衛將軍丘眷擊之. 定眾潰, 被創, 單騎遁走, 收其餘眾, 乃西保上邽. 神□四年, 為吐穀渾慕□所襲, [一四]禽定送京師, 伏誅.

徒河慕容廆字弈洛瑰, 本出昌黎. 曾祖莫護跋, 魏初, 率諸部落入居遼西, [一五]從司馬宣王討公孫氏, 拜率義王, 始建王府於棘城之北. 祖木延, 從毌丘儉征高麗有功, [一六]始號左賢王. 父涉歸, 以勳進拜鮮卑單於, 遷邑遼東. 涉歸死, 廆代領部落. 以遼東僻遠, 遷於徒河之青山. 穆帝世, 頗為東部之患. 廆死, 子晃嗣.

晃字元真, 號年為元年, 自稱燕王. 建國二年, 昭成納晃女為後. [一七]四年, 晃城和龍而都焉. 征高麗大破之, 遂入丸都, 掘高麗王釗父利墓, 載其屍, 焚其宮室, 毀丸都而歸. 釗後稱臣, 乃歸其父屍. 晃死, 子雋嗣.

雋字宣英, 既襲位, 號年為元年. 聞石氏亂, 乃礪甲嚴兵, 將為進取之計, 徙都於薊. 建國十五年, 雋僭稱皇帝, 置百官, 號年天璽, [一八]國稱大燕. 十六年, 自薊遷都於鄴, 號年光壽. 雋死, 第三子暐嗣.

暐字景茂, 號年建熙. 暐政無綱紀. 有神降於鄴, 曰湘女, 有聲, 與人相接, 數日而去. 後苻堅遣將王猛伐鄴, 禽暐, 封新興侯. 道武之七年, 苻堅敗於淮南. 暐叔父垂叛堅, 攻苻丕於鄴. 暐弟濟北王泓先為北地長史, 聞垂攻鄴, 亡奔關東, 還屯華陰, 自稱雍州牧、濟北王；推垂為丞相、大司馬、吳王. 堅遣子钜鹿公叡伐泓. 泓弟中山王沖, 先為平陽太守, 亦起兵河東, 奔泓. 泓眾至十萬, 遣使謂堅, 求分王天下. 堅大怒, 責暐. 暐叩頭流血謝, 堅待之如初, 命暐以書招垂及泓、沖. 暐密遣使謂泓：「勉建大業, 可以吳王為相國；中山王為太宰, 領大司馬；汝可為大將軍, 領司徒, 承制封拜. 聽吾死問, 汝便即尊位.」泓進向長安, 年號燕興. 泓謀臣高蓋、宿勤崇等以泓德望後沖, [一九]且持法苛峻, 乃殺泓, 立沖為皇太弟, 承制行事, 置百官. 進據阿房. 初, 堅之滅燕, 沖姊清河公主年十四, 有殊色, 堅納之. 沖年十二, 亦有龍陽之姿, 堅又幸之. 姊弟專寵. 長安歌之曰：「一雌復一雄, [二０]雙飛入紫宮.」王猛切諫, 乃出沖. 及其母卒, 葬之以燕後之禮. 長安又謠曰：「鳳皇, 鳳皇, 止阿房.」時以鳳皇非梧桐不棲, 非竹實不食, 乃蒔梧竹數千株於阿城, 以待鳳皇. 沖小字鳳皇, 至是, 阿城終為堅賊. 暐入見堅謝, 因言二子昨婚, 欲堅幸第, 堅許之. 暐出, 術士王嘉曰：「椎蘆作蘧蒢, 不成文章. 會天大雨, 不得殺羊.」言暐將殺堅而不果也. 堅與群臣莫解. 是夜大雨, 晨不果出. 事發, 堅乃誅暐父子及宗族, 城內鮮卑無少長男女皆殺之.

廆弟運. 運孫永, 字叔明. 暐既為苻堅所並, 永徙於長安. 家貧, 夫妻常賣□於市. 及暐為堅所殺, 沖乃自稱尊號, 以永為小將軍. 沖毒暴, 及堅出如五將山, 沖入長安, 縱兵大掠, 死者不可勝計. 初, 堅之未亂, 關中忽然, 無火而煙氣大起, [二一]方數十裏, 月餘不滅. 堅每臨聽訟觀, 令民有怨者, 舉煙於城北, 觀而錄之. 長安為之語曰：「欲得必存當舉煙.」關中謠曰：「長鞘馬鞭擊左股, 太歲南行當復虜.」西人呼徒河為白虜, 沖果據長安. 樂之忘歸, 且以慕容垂威名夙著, 跨據山東, 憚不敢進, 眾鹹怨之. 登國元年, 沖左將軍韓延因人之怨, 殺沖, 立沖將段隨為燕王, 改年昌平. 沖之入長安, 王嘉謂之曰：「鳳皇, 鳳皇, 何不高飛還故鄉？無故在此取滅亡.」

沖敗, 其左僕射慕容恒與永潛謀, 襲殺隨, 立宜都王子覬為燕王, 號年建明. 率鮮卑男女三十餘萬口, 乘輿服禦, 禮樂器物, 去長安而東. 以永為武衛將軍. 恒弟護軍將軍韜, 陰有貳志, 誘覬殺之於臨晉. 恒怒, 去之. 永與武衛將軍刁雲率眾攻韜. 韜遣司馬宿勤黎逆戰, 永執而戮之. 韜懼, 出奔恒營. 恒立慕容沖子望為帝, 改年建平. 眾悉去望奔永, 永執望殺之, 立慕容泓子忠為帝, 改年建武. 忠以永為太尉, 守尚書令, 封河東公. 東至聞喜, 知慕容垂稱尊號, 託以農要弗進, 築燕熙城以自固. 刁雲等又殺忠, 推永為大都督、大將軍、大單於、雍秦梁涼四州牧、河東王, 稱蕃於垂.

永進據長子, 僭稱帝, 號年中興. 垂攻丁零翟釗於滑臺, 釗敗降永. 永以釗為車騎大將軍、東郡王. 歲餘, 謀殺永, 永誅之. 垂來攻永, 永敗, 為前驅所獲, 垂數而戮之. 並斬永公卿已下刁雲、大逸豆歸等四十餘人. 永所統新舊人戶、服禦、圖書、器樂、珍寶, 垂悉獲之.

垂字道明, 晃第五子也. 甚見寵愛, 常自謂諸弟子曰：[二二]「此兒闊達好奇, 終能破人家, 或能成人家.」故名霸, 字道業, 恩遇踰於雋. 雋弗能平, 及即王位, 以垂墜馬傷齒, 改名為缺, 外以慕郤缺為名, 內實惡之. 尋以讖記之文, 乃去夬, 以垂為名. 年十三, 為偏將, 所在征伐, 勇冠三軍. 雋平中原, 垂為前鋒, 累戰有大功. 乃雋僭尊號, 封吳王.

後以車騎大將軍敗桓溫於枋頭, 威名大震, 不容於暐, 西奔苻堅. 堅甚重之, 拜冠軍將軍, 封賓都侯. 堅敗淮南, 入於垂軍. 子寶勸垂殺之, 垂以堅遇之厚也, 不聽. 行至洛陽, 請求拜墓, 堅許之. 遂起兵攻苻丕於鄴. 垂稱燕王, 置百官, 年號燕元.

登國元年, 垂僭位, 號年為建興. 繕宗廟社稷於中山, 盡有幽、冀、平州之地, 遣使朝貢. 三年, 道武遣九原公儀使於垂, 垂又遣使朝貢. 四年, 道武遣陳留公虔使於垂, [二三]垂又遣使朝貢. 五年, 又遣秦王觚使於垂, 垂留觚不遣, 遂絕行人.

垂議討慕容永, 大史令靳安言於垂曰：「彗星經尾、箕之分, 燕當有野死之王. 不出五年, 其國必亡. 歲在鶉火, 必剋長子.」垂乃止. 安出而謂人曰：「此眾既並, 終不能久.」安蓋知道武之興也, 而不敢言. 先是, 丁零翟遼叛垂, 後遣使謝罪, 垂不許. 遼怒, 遂自號大魏天王, 屯滑臺, 與垂相擊. 死, 子釗代之. 及垂征剋滑臺, 釗奔長子. 垂議征長子, 諸將鹹諫. 以永國未有釁, 請他年. 垂將從之, 垂弟司徒、範陽王德固勸垂. 垂曰：「司徒議與吾同, 且吾投老, 叩囊底智足以剋之, 不復留逆賊以累子孫.」乃伐永剋之.

十年, 垂遣其太子寶來寇. 始寶之來, 垂已有疾. 自到五原, 道武斷其行路, 父子問絕. 帝乃詭其行人之辭, 臨河告之曰：「汝父已死, 何不遽還？」寶兄弟聞之憂怖, 以為信然, 於是士卒駭動. 初, 寶至幽州, 其所乘車軸無故自折. 占工靳安以為大凶, 固勸令還, 寶怒, 不從. 至是, 問安. 安曰：「速去可免.」寶愈恐. 安退告人曰：「今將死於他鄉, 屍骸委於草野, 為烏鳶螻蟻所食, 不復見家族.」十月, 寶燒船夜遁. 時河冰未成, 寶謂帝不能度, 不設斥候. 十一月, 天暴風寒, 冰合, 帝進軍濟河急追之. 至參合陂西, 靳安言於寶曰：「今日西北風動, 是軍將至之應, 宜兼行速去, 不然必危.」其夜, 帝部分眾軍, 東西為掎角之勢. 約勒士卒, 束馬口, 銜枚無聲. 昧爽, 眾軍齊進, 日出登山, 下臨其營. 寶眾晨將東引, 顧見軍至, 遂驚擾. 帝縱騎騰躡, 馬者蹶倒冰上. 寶及諸父兄弟, 軍馬迸散, 僅以身免. 寶軍四五萬人, 一時放仗, 歛手就羈. 擒其王公文武數千. 垂復欲來寇, 太史曰：「太白夕沒西方, 數日後見東方, 此為躁兵, 先舉者亡.」垂不從, 鑿山開道, 至寶前敗所, 見積骸如丘, 設祭弔之. 死者父兄子弟遂皆嗥哭, 聲震山川. 垂慚忿嘔血, 發病而還, 死於上穀. 寶僭立.

寶字道裕, 垂之第四子也. 少輕果, 無志操, 好人佞己. 為太子, 砥厲自修. 垂妻段氏謂垂曰：「寶姿質雍容, 柔而不斷, 承平則為仁明之主, 處難則非濟世之雄. 今託以大業, 未見克昌之美. 遼西、高陽, 兒之俊賢者, 宜擇一以樹之. 趙王驎姦詐負氣, 常有輕寶之心, 恐難作.」垂不納. 寶聞, 深以為恨. 寶既僭位, 年號永康. 遣驎逼其母段氏自裁. 段氏怒曰：「汝兄弟尚逼殺母, 安能保社稷？吾豈惜死！」遂自殺. 寶議以後謀廢嫡, 稱無母之道, 不宜成喪, 群臣鹹以為然. 寶中書令眭邃執意抗言, 寶從之而止.

皇始元年, 道武南伐. 及剋信都, 寶大懼, 夜來犯營, 帝擊破之. 寶走中山, 遂奔薊. 寶子清河王會先守龍城, 聞寶被圍, 率眾赴難, 逢寶於路. 寶分奪其軍, 以授弟遼西王農等. 會怒, 襲農殺之, 勒兵攻寶. 寶走龍城, 會追圍之. 侍禦郎高雲襲敗會師, 會奔中山. 寶命雲為子, 封夕陽公. 會至中山, 為慕容普鄰所殺. 寶至龍城, 垂舅蘭汗拒之, 寶南走奔薊. 汗復遣迎. 寶以汗, 垂之季舅, 子盛又汗之婿也, 必謂無二, 乃還龍城. 汗殺之, 及子策等百餘人. 汗自稱大都督、大單於、昌黎王, 號年青龍. 以盛子婿, 哀而宥之.

盛字道運, 寶長子也. 垂封為長樂公, 寶僭立, 進爵為王. 蘭汗之殺寶也, 以盛為侍中、左光祿大夫. 盛乃間汗兄弟, 使相疑害. 李旱、[二四]衛雙、劉志、張真等皆盛之舊昵, 汗太子穆並引為腹心. 盛結旱等, 因汗、穆等醉, 夜襲殺之. 僭尊號, 改年為建平, 又號年為長樂. 盛改稱庶人大王. 盛以寶闇而不斷, 遂峻極威刑, 於是上下震局. 前將軍段璣等夜鼓譟攻盛, 傷之. 遂輦昇殿, 召叔父河間公熙, 屬以後事, 熙未至而死.

熙字道文, 小字長生, 垂之少子也. [二五]群臣與盛伯母丁氏議, 以其家多難, 宜立長君, 遂廢盛子定, 迎熙立之. 熙立, 殺定, 年號光始. 築龍騰苑, 起雲山於苑內. 又起逍遙宮、甘露殿, 連房數百, 觀閣相交. 鑿天河渠, 引水入宮. 又為妻苻氏鑿曲光海、清涼池. 季夏盛暑, 不得休息, 暍死者太半. 熙遊城南, 止大柳樹下, 若有人呼曰：「大王且止.」熙惡之, 伐其樹, 下有蛇長丈餘. 熙盡殺寶諸子, 改年為建始. 又為其妻起承華殿, 負土於北門, 土與穀同價. 典軍杜靜載棺詣闕, 上書極諫, 熙大怒, 斬之. 熙妻當季夏思凍魚膾, 仲冬須生地黃, 切責不得, 加有司大辟. 苻氏死, 熙擁其屍僵仆絕息, 久而乃蘇, 悲號擗踴, 斬衰食粥. 大歛之後, 復啟而交接. 制百官哭臨, 沙門素服. 令有司案檢, 有淚者為忠, 無淚者罪之, 群臣莫不含辛以為淚. 及葬, 熙被髮徒步, 從□車毀城門而出. 長老相謂曰：「慕容氏自毀其門, 將不久矣.」衛中將軍馮跋兄弟閉門拒熙, 執而殺之. 立夕陽公雲為主. 雲, 寶之養子也, 復姓高氏, 年號正始. 跋又殺雲自立.

雲之立也, 熙幽州刺史、上庸公慕容懿以遼西歸降. 道武以懿為征東大將軍、平州牧、昌黎王. 後坐反伏誅.

晃少子德, 字玄明, 雅為兄垂所重. 苻堅滅暐, 以德為張掖太守. 垂僭號, 封範陽王, 位司徒. 寶即位, 以德鎮鄴, 大丞相. 寶既東走, 群僚勸德稱尊號, 德不從. 皇始二年, 既拔中山, 道武遣衛王儀攻鄴, 德南走滑臺, 自稱燕王, 號年燕元, 置百官. 德冠軍將軍苻廣叛於乞活壘, 德留兄子和守滑臺, 率眾攻廣斬之. 而和長史李辯殺和, 以城降魏. 德無所據, 用其尚書潘聰計, 據青、齊, 入都廣固, 僭稱尊號, 號年建平. 女水竭, 德聞而惡之, 因而寢疾. 兄子超請祈女水, 德曰：「人君之命, 豈女水所知？」乃以超為太子, 德死, 超僭立.

超字祖明, 德兄北海王納之子也. 既僭位, 號年太上. 超南郊柴燎, 焰起而煙不出, 靈臺令張光告人曰：「今火盛而煙滅, 國其亡乎！」天賜五年, 晉將劉裕伐超, 超將公孫五樓勸拒之於大峴, 不從. 裕入大峴, 超戰於臨朐, 為裕敗. 退還廣固, 圍之. 廣固鬼夜哭, 有流星長十餘丈, 隕於廣固. 城潰, 裕執超, 送建康市斬之.

姚萇字景茂, 出於南安赤亭, 燒當之後也. 祖柯迴, 助魏掎薑維於遝中, 以功假綏戎校尉、西羌都督. 父弋仲, 晉永嘉之亂, 東徙榆眉. 劉曜以弋仲為平西將軍, 平襄公. 後隨石季龍遷於清河灄頭, 勒以弋仲為奮武將軍, 封襄平公. 弋仲死, 子襄代, 屯於譙城. 慕容雋以襄為豫州刺史、丹陽公, 屯淮南. 自稱大將軍、大單於, 為晉將桓溫所敗, 奔河東. 後為苻眉所殺.

弋仲有子四十二人, 萇第二十四. 隨兄襄征伐, 襄甚奇之. 襄敗, 降於苻堅. 從堅征伐, 頻有功. 堅伐晉, 以萇為龍驤將軍, 督益梁州諸軍事, [二六]謂萇曰：「朕本以龍驤建業, 龍驤之號, 初未假人, 今特以相授. 山南之事, 一以委卿.」堅左將軍竇衝進曰：「王者無戲言, 此亦不臧之徵也, 惟陛下察之.」堅默然. 及慕容泓起兵華澤, 堅遣子衛大將軍叡討之, 戰敗, 為泓所殺. 時萇為叡司馬, 懼罪奔馬牧. 聚眾萬餘, 自稱大將軍、大單於、萬年秦王, 號年白雀. 數月之間, 眾至十餘萬. 與慕容沖連和, 進屯北地. 苻堅出五將山, 萇執而殺之.

登國元年, 僭稱皇帝, 置百官, 國號大秦, 年曰建初. 改長安曰常安, 以其太子興鎮之. 自擊苻登於安定, 敗之. 萇病, 夢苻堅將天官使者、鬼兵數百, 突入營中. 萇懼, 走後宮, 宮人迎萇刺鬼, 誤中萇陰. 鬼相謂曰：「正中死處.」拔矛, 出血石餘. 寤而驚悸, 遂患陰腫, 刺之, 出血如夢. 萇乃狂言, 或稱萇, 「殺陛下者臣兄襄, 非臣之罪, 願不枉法」. 萇死, 子興襲位, 祕不發喪.

興字子略, 萇長子也. 既滅苻登, 然後發喪行服. 僭稱皇帝, 年號皇初. 天興元年, 興去皇帝之號, 降稱天王, 號年洪始. 興剋洛陽, 以其弟東平公紹鎮之. 三年, 興遣使來聘, 道武遣謁者僕射張濟使於興. 天興五年夏, 興遣其弟義陽公平率眾四萬侵平陽, 攻乾壁六十餘日, 陷之. 七月, 車駕親征. 八月, 次永安, 平募遣勇將率精騎二百闚軍, 為前鋒將長孫肥所禽, 匹馬不反. 平遂退走. 帝急追, 及於柴壁, 圍之. 興乃悉舉其眾, 救平. 帝增築重圍, 內以防平之出, 外以距興之入. 又截汾曲為南北浮橋, 乘西岸築圍. 帝帥師度蒙阬南四十裏, 逆擊興. 興晨行北引, 未及安營, 大軍卒至, 興眾怖擾. 帝知興氣挫, 乃南絕蒙阬之口, 東杜新阪之隘, 守天度, 屯賈山, 令平水陸路絕, 將坐甲而禽之. 又令緣汾帶岡樹柵, 以衛芻牧者. 九月, 興從汾西北下, 憑壑為壘以自固. 興又將數千騎乘西[岸, 闚視太祖營, 朿柏材從汾上流下之, 欲以毀]橋. [二七]官軍鉤取, 以為薪蒸. 興還壘, 道武度其必攻西圍, 乃命修塹, 增廣之. 至夜, 興果來攻, 梯短不及, 棄之塹中而還. 興又分其眾, 臨汾為壘, 叩逼水門, 與平相望. 帝因截水中, 興內外隔絕, 士眾喪氣. 於是平糧盡, 窘急, 夜悉眾將突西南而出. 興列兵汾西, 舉烽鼓譟, 為平接援. 帝簡諸軍精銳, 屯汾西固守, 南絕水口. [二八]興夜聞聲, 望平力戰突免；平聞外鼓, 望興攻圍引接. 故但叫呼, 虛相應和, 莫敢逼圍. 平不得出, 窮逼, 乃將二妾赴水死. 興安遠將軍不蒙世、揚武將軍雷重等將士四千餘人隨平投水. 帝令泅水鉤捕, 無得免者. 平眾三千餘人[二九], 皆歛手受執. 擒興尚書右僕射狄伯支已下四十餘人. [三０]興遠來救, 自觀其窮, 力不能免, 舉軍悲號, 震動山穀, 數日不止. 頻遣使請和, 帝不許, 乃班師. 興還長安. 有雀數萬頭鬥於興廟, 毛羽折落, 多有死者, 月餘乃止. 識者曰：「今雀鬥廟上, 子孫當有爭亂者乎.」又興殿有聲如牛呴. 有二狐入長安, 一登興殿屋, 走入宮, 一入市, 求之不得. 永興三年, 興遣周寶來聘. 五年, 興遣使來聘, 並請進女, 明元許之. 神瑞元年, 興遣兼散騎常侍、尚書吏部郎嚴康來聘. 二年, 興遣散騎常侍、東武侯姚敞、尚書姚軌奉其西平公主於明元, [三一]明元以後禮納之.

泰常元年, 興死. 長子泓, 字元子, 僭位, 號年永和. 晉將劉裕伐泓, 長驅入關. 泓戰敗請降, 裕執之, 於建康斬之.

馮跋字文起, 小名乞直代, 本出長樂信都. 慕容永僭號長子, 以跋父安為將. 永為垂所滅, 安東徙昌黎, 家於長穀, 遂同夷俗.

跋飲酒至一石不亂, 諸弟皆不修行業, 唯跋恭慎. 慕容熙僭號, 以跋為殿中左監, 稍遷衛中將軍. 後坐事逃亡. 既而熙政殘虐, 人不堪命. 跋乃與從兄萬泥等二十二人結謀, 跋與二弟乘車, 使婦人禦, 潛入龍城, 匿於孫護之室, 以誅熙. 乃立夕陽公高雲為主. 雲以跋為侍中、征北大將軍、開府儀同三司, 封武邑公. 事皆決跋兄弟. 明元初, 雲為左右所殺, 跋乃自立為燕王, 置百官, 號年太平. 於時永興元年也.

跋撫納契丹等, 諸落頗來附之. 明元遣謁者於什門喻之, 為跋所留. 泰常三年, 和龍城有赤氣蔽日, 自寅至申. 跋太史令張穆以為兵氣, 勸跋還魏使, 奉修職貢, 跋不從. 明元詔征東大將軍長孫道生討之, 跋嬰城固守, 道生不剋而還.

神□二年, 跋有疾, 其長子永先死, 立次子翼為世子, 攝國事, 勒兵以備非常. 跋妾宋氏規立其子受居, 深忌翼, 謂之曰：「主上疾將瘳, 奈何代父臨國乎！」翼遂還. 宋氏矯絕內外, 遣閽人傳問. 翼及跋諸子、大臣並不得省疾, 唯中給事胡福獨得出入, 專掌禁衛. 跋疾甚, 福慮宋氏將成其計, 乃言於跋弟弘. 勒兵而入, 跋驚怖而死. 弘襲位, 翼勒兵出戰不利, 遂死. 跋有子男百餘人, 悉為弘所殺.

弘字文通, 跋之少弟也. 跋立, 為尚書右僕射, 封中山公, 領中領軍, 內掌禁衛, 外總朝政. 歷位司徒. 及自立, 乃與宋氏通和[三二]. 延和元年, 太武親討之, 弘嬰城固守. 其營丘、遼東、成周、樂浪、帶方、玄菟六郡皆降, 太武徙其人三萬餘家於幽州. 其尚書郭深勸之歸誠進女, [三三]乞為附庸, 保守宗廟. 弘曰：「負釁在前, 忿形已露, 附降取死. 不如守志, 更圖所適也.」

先是, 弘廢其元妻王氏, 黜世子崇, 令鎮肥如, 以後妻慕容氏子曰王仁為世子. 崇母弟廣平公朗、樂陵公邈相謂曰：「禍將至矣！」於是遂出奔遼西, 勸崇來降, 崇納之. 會太武使給事中王德陳示成敗, 崇遣邈入朝. 太武封崇遼西王, 錄其國尚書事, 遼西十郡, [三四]承制假授文官尚書、刺史, 武官征虜已下. 弘遣其將封羽率眾圍崇, 太武詔永昌王健督諸軍救之. 封羽又以凡城降, [三五]徙其人三千餘家而還. 弘遣其尚書高顒請罪, 乞以季女充掖庭. 帝許之, 徵其子王仁入朝, 弘不遣. 其散騎常侍劉訓諫, 弘大怒, 殺之. 太武又詔樂平王丕等討之. 日就蹙削, 上下危懼. 弘太常陽□復勸弘請罪乞降, 令王仁入侍. 弘不聽, 乃密求迎於高麗. 太延二年, 高麗遣將葛居盧等率眾迎之, 弘乃擁其城內士女入於高麗. 先是, 其國有狼夜繞城群嗥, 如是終歲. 又有鼠集於城西, 闐滿數裏, 西行, 至水則在前者銜馬矢, 迭相齧尾而度. 宿軍地燃, 一旬而滅, 觸地生蛆, 月餘乃止. 和龍城生白毛, 一尺二寸.

弘至遼東, 高麗遣使勞之曰：「龍城王馮君, 爰適野次, 士馬勞乎？」弘慚怒, 稱制答讓之. 高麗乃處之於平郭, 尋徙北豐. 弘素侮高麗, 政刑賞罰, 猶如其國. 高麗乃奪其侍人, 質任王仁. 弘忿怨之, 謀將南奔. 太武又徵弘於高麗. 乃殺之於北豐, 子孫同時死者十餘人. 弘子朗、邈. 朗子熙, 在外戚傳.

乞伏國仁, 隴西人也. 其先如弗, [三六]自漠北南出. 五世祖佑鄰, 並兼諸部, 眾漸盛. 父司繁, 擁部落降苻堅, 堅以為南單於, 又拜鎮西將軍, 鎮勇士川. 司繁死, 國仁為將軍. 及堅敗, 國仁叔步頹叛於隴右. 堅令國仁討之, 步頹大悅, 迎而推之, 部眾十餘萬. 道武時, 私署大都督、大將軍、大單於、秦河二州牧, [三七]號年建義, 署置官屬. 分部內為十一郡, 築勇士城以都之.

國仁死, 弟乾歸統事, 自署大都督、大將軍、大單於、河南王, 改年為太初, 置百官. 登國中, 遷於金城. 城門自壞, 乾歸惡之, 遷於苑川. 尋為姚興所破, 又奔枹罕, 遂降姚興. 拜為河州刺史, 封歸義侯. 尋遣還苑川. 乾歸乃背姚興, 私稱秦王, 置百官, 號年更始. 遣使請援, 明元許之. [三八]田於五溪, 有梟集其手, 尋為其兄子公府所殺.

子熾盤殺公府, 代統任. 熾盤自稱大將軍、河南王, 改年為永康. 後襲禿髮□檀於樂都, 滅之, 乃私署秦王, 置百官, 改年為建弘. 後遣其尚書郎莫者胡、積射將軍乞伏又寅貢金二百斤, 請伐赫連昌, 太武許之. 及統萬事平, 熾盤乃遣其叔平遠將軍泥頭、弟安遠將軍安度質於京師. 又使其中書侍郎王愷、丞相從事中郎烏訥闐奉表貢其方物. 熾盤死, 子慕末統任.

慕末字安石跋. 既立, 改年為永弘. 其尚書隴西辛進嘗隨熾盤遊後園, 進彈鳥, 丸誤傷慕末母面. 至是, 誅進五族二十七人. 慕末弟殊羅蒸熾盤左夫人禿髮氏, 慕末知而禁之. 殊羅與叔父什夤謀殺慕末, 使禿髮氏盜門籥. 籥誤, 門不開. 門者以告, 慕末收其黨, 盡殺之. 欲鞭什夤, 什夤曰：「我負汝死, 不負汝鞭.」莫末怒, 刳其腹, 投屍於河. 什夤母弟白養及去列, 頗有怒言, 又殺之. 政刑酷濫, 內外崩離, 部人多叛.

後為赫連定所逼, 遣王愷、烏訥闐請迎於太武. 太武許以安定以西, 平涼以東封之. 慕末乃焚城邑, 毀寶器, 率戶萬五千至高田穀. 為赫連定所拒, 遂保南安. 太武遣師迎之, 慕末衛將軍吉毗固諫, 以為不宜內徙, 慕末從之. 赫連定遣其北平公韋代率眾萬人攻南安. 城內大飢, 人相食. 神□四年, 慕末及宗族五百餘人出降, 送於上邽, 遂為定滅.

大沮渠蒙遜, 本張掖臨松盧水人也. 匈奴有左沮渠官, 蒙遜之先為此職, 羌之酋豪曰大, 故以官為氏, 以大冠之. 世居盧水為酋豪. 遜高祖暉仲歸、曾祖遮, 皆雄健有勇名. 祖祁復延, 封伏地王. 父法弘, 襲爵. 苻氏以為中田護軍.

蒙遜代父領部曲, 有勇略, 多計數, 頗曉天文, 為諸胡所推服. 呂光自王於涼土, 使蒙遜自領營人, 配箱直. 又以蒙遜叔父羅仇為西平太守. 後遣其子慕率羅仇伐乞伏乾歸於枹罕, 為乾歸所敗, 殺之. 蒙遜求還葬羅仇, 因聚眾屯金山, 與從兄晉昌太守男成共推建康太守段業為使持節、大都督、龍驤大將軍、涼州牧、建康公, 稱神璽元年. 業以蒙遜為張掖太守, 封臨池侯, 男成為輔國將軍, 委以軍國之任. 業又自稱涼王, 以蒙遜為尚書左丞. 忌蒙遜威名, 微疏遠之. 天興四年, 蒙遜內不自安, 請為西安太守. [三九]蒙遜欲激怒其眾, 乃密誣告男成叛逆, 業殺之. 蒙遜泣而告眾, 陳欲復讎之意. 男成素有恩信, 眾情怨憤, 泣而從之. 蒙遜因舉兵攻殺業, 私署使持節、大都督、大將軍、涼州牧、張掖公, 年號永安. 居張掖. 是月, 涼武昭王亦起兵, 年號庚子.

永興中, 蒙遜剋姑臧, 遷居之, 改號玄始元年, 自稱河西王, 置百官. 頻遣使朝貢. 蒙遜寢於新臺, 閹人王懷祖斫蒙遜, 傷足. 蒙遜妻孟氏禽懷祖斬之. 及聞晉滅姚泓, 怒甚. 有校郎言事於蒙遜, 蒙遜曰：「汝聞劉裕入關, 敢研研然也！」遂殺之. 尋稱藩於晉. 泰常中, 蒙遜剋敦煌, 改年承玄. 後又稱蕃於宋, 並求書, 宋文帝並給之. 蒙遜又就宋司徒王弘求搜神記, 弘與之.

神□中, 遣尚書郎宗舒、左常侍高猛朝貢, 上表稱臣. 前後貢使相望. 後遣子安周內侍. 太武遣兼太常李順持節拜蒙遜為假節, 加侍中、都督涼州西域羌戎諸軍事、太傅、行征西大將軍、涼州牧、涼王. 使崔浩為冊書以褒賞之. 蒙遜又改義和元年. 延和二年四月, 蒙遜死, 詔遣使監護喪事, 私諡武宣王. 蒙遜性淫忌, 忍於刑戮, 閨庭之中, 略無風禮.

第三子牧犍統任, 自稱河西王, 遣使請朝命. 並遣使通宋, 受宋褒授. 先是, 太武遣李順迎蒙遜女為夫人, 會蒙遜死, 牧犍受蒙遜遺意, 送妹於京師, 拜為右昭儀. 改稱承和元年. 太武又遣李順拜牧犍為使持節、侍中、都督涼沙河三州西域羌戎諸軍事、車騎將軍、開府儀同三司、領護西戎校尉、涼州刺史、河西王. 牧犍以無功受賞, 乃留順, 上表乞安、平一號, 優詔不許. 牧犍尚太武妹武威公主, 遣其相宋繇表謝, 獻馬五百匹, 黃金百斤. 繇又表請公主及牧犍母妃後定號. 朝議謂禮母以子貴, 妻從夫爵, 牧犍母宜稱河西國太後；公主於國內可稱王後, 於京師則稱公主. 詔從之. 牧犍遣建節將軍沮渠旁周朝京師, 太武遣侍中古弼、尚書李順賜其侍臣衣服有差, 並徵世子封壇入侍. 牧犍乃遣封壇朝京師.

太延五年, 太武遣尚書賀羅使涼州, 且觀虛實. 帝以牧犍雖稱藩致貢, 而內多乖悖, 於是親征之. 詔公卿為書讓之, 數其罪十二. 官軍濟河, 牧犍曰：「何故爾也？」用其左丞姚定國計, 不肯出迎, 求救於蠕蠕. 遣大將董來萬餘人拒軍於城南, 戰退. 車駕至姑臧, 遣使喻牧犍令出. 牧犍聞蠕蠕內侵善無, [四]幸車駕返旆, 遂嬰城自守. 牧犍兄子祖踰城出降, 具知其情. 太武乃引諸軍進攻, 牧犍兄子萬年率麾下又來降. 城拔, 牧犍與左右文武, 面縛請罪, 詔釋其縛. 徙涼州人三萬餘家於京師. 初, 太延中, 有一老父投書於敦煌城東門, 忽然不見. 其書紙八字, 文曰：「涼王三十年, 若七年.」又於震電所得石, 丹書曰：「河西, 河西, 三十年, 破帶石, 樂七年.」帶石青山名, [四一]在姑臧南. 山祀傍泥陷不通, 牧犍征南大將軍董來曰：「祀豈有知乎！」遂毀祀伐木, 通道而行. 牧犍立, 果七年而滅. 初, 牧犍淫嫂李氏, 兄弟三人傳嬖之. 李與牧犍姊共毒公主, 上遣醫乘傳救公主, 得愈. 上徵李氏, 牧犍不遣, 厚送居於酒泉. 上大怒. 既剋, 猶以妹婿待之. 其母死, 以王太妃禮葬焉. 又為蒙遜置守塚三十家, 授牧犍征西大將軍, 王如故.

初, 官軍未入之間, 牧犍使人斫開府庫, 取金銀珠玉及珍奇器物, 不更封閉, 百姓因之入盜, 巨細蕩盡. 有司求賊不得. 真君八年, 其所親人及守藏者告之, 乃窮竟其事, 搜其家中, 悉得所藏器物. 又告牧犍父子多畜毒藥, 前後隱竊殺人, 乃有百數, 姊妹皆為左道, 朋行淫佚, 曾無愧顏. 始□賓沙門曰曇無讖, 東入鄯善, 自雲能使鬼療病, 令婦人多子. 與鄯善王妹曼頭陀林淫通, 發覺, 亡奔涼州. 蒙遜寵之, 號曰聖人. 曇無讖以男女交接術教授婦女, 蒙遜諸女、子婦, 皆往受法. 太武聞諸行人言曇無讖術, 乃召之. 蒙遜不遣, 遂發露其事, 拷訊殺之. 至此, 帝知之, 於是賜昭儀沮渠氏死, 誅其宗族. 唯萬年及祖以前先降, 得免. 是年, 人又告牧犍猶與故臣交通謀反, 詔司徒崔浩就公主第賜牧犍死. 與主決良久, 乃自裁. 葬以王禮, 諡曰哀王. 及公主薨, 詔與牧犍合葬. 公主無男, 有女, 以國甥得襲母爵為武威公主.

蒙遜子季義, [四二]位東雍州刺史. 真君中, 與河東薛安都謀逆, 召至京師, 付其兄弟扼殺之. 萬年、祖並以先降, 萬年拜張掖王, 祖廣武公. 後坐謀逆, 俱死.

初, 牧犍之敗, 弟樂都太守安周南奔吐穀渾, 太武遣鎮南將軍奚眷討之. 牧犍弟酒泉太守無諱奔晉昌, 乃使弋陽公元潔守酒泉. 真君初, 無諱圍酒泉, 陷之. 又圍張掖, 不能剋, 退保臨松. 太武不伐, 詔諭之. 時永昌王健鎮涼州, 無諱使其中尉梁偉詣健, 求奉酒泉. 又送潔及統帥兵士於健軍. [四三]二年, 太武遣使拜無諱為征西大將軍、涼州牧、酒泉王. 尋以無諱復規叛, 遣南陽公奚眷討酒泉, [四四]剋之. 無諱遂謀度流沙, 遣安周西擊鄯善. 鄯善欲降, 會魏使者勸令拒守, 安周不能剋, 退保東城. 三年春, 鄯善王比龍西奔且末, 其世子乃從安周. 鄯善大亂. 無諱遂度流沙, 士卒渴死者太半, 仍據鄯善. 先是高昌太守闞爽為李寶舅唐契所攻, 聞無諱至鄯善, 使詐降, 欲令無諱與唐契相擊. 無諱留安周住鄯善, [四五]從焉耆東北趣高昌. 會蠕蠕殺唐契, 爽拒無諱. 無諱將衛興奴遂屠其城. 爽奔蠕蠕, 無諱因留高昌. 五年夏, 無諱病死, 安周立, 為蠕蠕所並.

梁帝蕭察字理孫, 蘭陵人, 武帝之孫, 昭明太子統之第三子也. 幼好學, 善屬文, 尤長佛義, 特為梁武嘉賞. 梁普通中, 封曲江縣公. 及昭明太子薨, 封察嶽陽郡王, 位東揚州刺史, 領會稽太守. 初, 昭明卒, 梁武捨察兄弟而立簡文, 內常愧之, 故寵亞諸子. 以會稽人物殷阜, 一都之會, 故有此授, 以慰其心. 察既以其昆季不得為嗣, 常懷不平. 又以梁武衰老, 朝多秕政, 有敗亡之漸. 遂蓄聚貨財, 交通賓客, 招募輕俠, 折節下之. 其勇敢者, 多歸附焉. 左右遂至數千人, 皆厚加資給.

中大同元年, [四六]除西中郎將、雍州刺史, 都督五州諸軍事, 寧蠻校尉. 察以襄陽形勝之地, 又梁武創基之所, 時平足以樹根本, 時亂足以圖霸功, 遂務修刑政. 太清二年, 梁武以察兄河東王譽為湘州刺史, 徙湘州刺史張纘為雍州. 纘恃才輕譽, 州府迎候有闕. 譽深銜之, 遂託疾不與相見. 後聞侯景作亂, 頗陵蹙纘. 纘構譽及察於梁元帝, 元帝令其世子方等及王僧辯相繼攻譽. 譽告於察, 察聞之大怒. 及梁元將援建業, 令所督諸州並發兵赴都. 察遣府司馬劉方貴領兵為前軍, 出漢口. 及將發, 梁元又使諮議參軍劉□召察自行, 察不從. 而方貴潛與梁元相知, 剋期襲察. 未及發, 會察以他事召方貴, 謀泄, 遂據樊城拒命. 察遣軍攻之. 梁元乃厚資遣張纘, 若將述職, 而密援方貴. 纘次大隄, 而樊城已陷. 察擒方貴兄弟黨與, 並斬之. 察時以譽危急, 乃留諮議參軍蔡大寶守襄陽, 率眾伐江陵以救之. 梁元大懼, 乃遣參軍庾□謂察曰：「以姪伐叔, 逆順安在？」察曰：「

家兄無罪, 屢被攻圍, 七父若顧先恩, 豈應若是？如能退兵湘水, 吾便旋旆襄陽.」時攻柵不剋, 會大雨暴至, 平地四尺, 眾頗離心. 軍主杜岸、岸弟幼安及其兄子龕, 以其屬降於江陵. 察夜遁歸襄陽, 器械輜重多沒於湕水. [四七]察恐不能自固, 乃遣蔡大寶求附庸於西魏. 時西魏大統十五年也. [四八]周文令丞相東閣祭酒榮權使焉.

是歲, 梁元令柳仲禮圖襄陽, 察乃遣妃王氏及世子嶚為質, 請救. 周文令榮權報命, 仍遣開府楊忠為援. 十六年, 忠擒仲禮, 平漢東. 西魏命察發喪嗣位, 使假散騎常侍鄭孝穆及榮權策命察為梁王. 乃於襄陽置百官, 承制封拜. 十七年, 留尚書僕射蔡大寶守雍部, 而朝於京師. 周文謂曰：「王之來此, 頗由榮權.」乃召權見, 曰：「權吉士也, 寡人與之從事, 未嘗見失信.」察曰：「榮常道二國之言無私, [四九]故察今者得歸誠魏闕耳.」

魏恭帝元年, 周文命柱國於謹伐江陵, 察以兵會之. 及江陵平, 周文命察主梁嗣, 居江陵東城, 資以江陵一州之地. 其襄陽所統, 盡入於周. 察乃稱皇帝於其國, 年號大定. 追尊其父統為昭明皇帝, 廟號高宗；統妃蔡氏為昭德皇後. 又尊其所生母龔氏皇太後. 立妻王氏為皇後, 子巋為皇太子. 其慶賞刑威, 官方制度, 並同王者. 唯上疏則稱臣, 奉朝廷正朔. 至於爵命其下, 亦依梁氏之舊. 其戎章勳級, 則又兼用柱國等官. 又追贈叔父邵陵王綸太宰, 諡曰壯武. 贈兄河東王譽丞相, 諡曰武桓. 周文仍置江陵防主, 統兵居於西城, 外雲助察備禦, 內實防察. [五０]

初, 江陵滅, 梁元將王琳據湘州, 志圖匡復. 及察立, 琳乃遣其將潘純陀、侯方兒來寇. 察禦之, 純陀等退歸夏口. 察之四年, 察遣其大將軍王操略取王琳之長沙、武陵、南平等郡. 五年, 王琳又遣其將雷文柔襲陷監利郡, 太守蔡大有死之. [五一]尋而琳與陳人相持, 稱蕃乞師於察, 察許之. 師未出而琳軍敗, 附於齊. 是歲, 其太子巋來朝京師. 六年四月, 大雨震, 前殿崩, 壓二百餘人. 七年冬, 有鵩鳥鳴於寢殿. 八年二月, 察終於前殿, 時年四十四. 是歲, 周保定二年也. 八月, 葬於平陵, 諡曰宣皇帝, 廟號中宗.

察少有大志, 不拘小節, 雖多猜忌, 而知人善任使, 撫將士有恩, 能得其死力. 性不飲酒, 安於儉素. 事母以孝聞. 又不好聲色, 尤惡見婦人, 雖相去數步, 亦雲遙聞其臭. 經禦婦人之衣. 更不著, 並皆棄之. 一幸姬媵, 病臥累旬. 又惡見人髮, 白事者, 必方便避之, [五二]擔輿者, 冬月必須裹頭, 夏月則加蓮葉帽. 其在東揚州, 頗放誕, 省覽簿領, 好為戲弄之言, 以此獲譏於世.

及江陵平, 宿將尹德毅謂察曰：「臣聞人主之行, 與疋夫不同. 疋夫者, 飾小行, 競小廉, 以取名譽；人主者, 定天下, 安社稷, 以成大功. 今魏虜貪惏, 罔顧弔伐之義, 俘囚士庶, 並充軍實. 然此等戚屬, 鹹在江東. 悠悠之人, 可門到戶說？既塗炭至此, 鹹謂殿下為之. 殿下既殺人父兄, 孤人子弟, 人盡讎也, 又誰與為國？但魏之精銳, 盡萃於此, 犒師之禮, 非無故事. 若殿下為設享會, 固請於謹等為歡, [五三]彼無我虞, 當相率而至, 預伏武士, 因而斃之. 江陵百姓, 撫而安之, 文武官僚, 隨即銓授. 魏人懾息, 未敢送死；僧辯之徒, 折簡可致. 然後朝服濟江, 入踐皇極, 纘堯復禹, 萬世一時.」察謂德毅曰：「卿此策非不善也, 然魏人待我甚厚, 未可背德. 若遽為卿計, 則鄧祁侯所謂人將不食吾餘.」既而闔城長幼, 被虜入關, 又失襄陽之地. 察恨, 乃曰：「不用德毅之言, 以至於是！」又見邑居殘毀, 幹戈日用, 恥其威略不振, 常懷憂憤, 乃著湣時賦以見志焉. 居常怏怏, 每誦「老馬伏櫪, 志在千裏；烈士暮年, 壯心不已」, 未嘗不盱衡扼腕歎吒者久之. [五四]遂以憂憤發背而死.

察篤好文義, 所著文集十五卷, 內典華嚴、般若、法華、金光明義疏三十六卷, 並行於世. 武帝又命其太子巋嗣位, 年號天保.

巋字仁遠, 察之第三子也. 機辯有文學, 善於撫禦, 能得其下歡心. 嗣位之元年, 尊其祖母龔太後曰太皇太後, 嫡母王皇後曰皇太後, 所生曹貴嬪曰皇太妃. 其年五月, 其太皇太後薨, 諡曰元太後. 九月, 其太妃又薨, 諡曰孝皇太妃. 二年, 其皇太後薨, 諡曰宣靜皇後.

五年, 陳湘州刺史華皎、巴州刺史戴僧朔並來附. 皎送其子玄響為質於巋, 仍請兵伐陳. 巋上言其狀. 武帝詔衛公直督荊州總管權景宣、大將軍元定等赴之. 巋亦遣其柱國王操率水軍二萬, 會皎於巴陵. 既而與陳將吳明徹等戰於沌口, 直軍不利, 元定遂沒, 巋大將軍李廣等亦為陳人所虜, 長沙、巴陵並陷於陳. 衛公直乃歸罪於巋之柱國殷亮. 巋雖以退敗不獨罪亮, [五五]然不敢違命, 遂誅之. 吳明徹乘勝攻剋巋河東郡, 獲其守將許孝敬. 明年, 明徹進寇江陵, 引江水灌城. 巋出頓紀南, 以避其銳. 江陵副總管高琳與其尚書僕射王操拒守. 巋馬軍主馬武、吉徹等擊明徹, 明徹退保公安, [五六]巋乃還江陵. 巋之八年, 陳又遣其司空章昭達來寇, 江陵總管陸騰及巋之將士擊走之. 昭達又寇竟陵之青泥, 巋令其大將軍許世武赴援, 大為昭達所破.

初, 華皎、戴僧朔從衛公直與陳人戰敗, [五七]率其麾下數百人歸於巋. 巋以皎為司空, 封江夏郡公；僧朔為車騎將軍, 封吳興縣侯. 巋之十年, 皎將來朝, 至襄陽, 請衛公直曰：「梁主既失江南諸郡, [五八]人少國貧, 朝廷興亡繼絕, 理宜資贍. 豈使齊桓、楚莊獨擅救衛復陳之美？望借數州, 以裨梁國.」直然之, 乃遣使言狀. 帝許之, 詔以基、平、鄀三州歸之於巋.

及平齊, 巋朝於鄴, 帝雖以禮接之, 然未之重也. 巋知之, 後因宴承間, 乃陳其父荷周文拯救之恩, 並敘二國艱虞, 脣齒掎角之事. 辭理辯暢, 因涕泣交流, 帝亦為之歔欷. 自是大加賞異, 禮遇日隆. 後帝復與之宴, 齊氏故臣叱列長叉亦預焉, 帝指謂巋曰：「是登陴罵朕者也.」巋曰：「長叉未能輔桀, 翻敢吠堯！」帝大笑. 及酒酣, 帝又命琵琶自彈之, 仍謂巋曰：「當為梁主盡歡.」巋乃起請舞, 帝曰：「王乃能為朕舞乎？」巋曰：「陛下既親撫五絃, 臣何敢不同百獸？」帝大悅, 賜雜繒萬段、良馬數十疋, 並賜齊後主妓妾, 及帝所乘五百裏駿馬以遣之.

及隋文帝執政, 尉遲迥、王謙、司馬消難等各起兵. 時巋將帥皆密請興師, 與迥等為連衡之勢, 進可以盡節於周氏, 退可以席卷山南. 巋以為不可. 俄而消難奔陳, 迥等相次破滅. 隋文帝既踐極, 恩禮彌厚, 遣使賜金五百兩、銀千兩、布帛萬疋、馬五百疋. 開皇二年, 隋文帝備禮納巋女為晉王妃, 又欲以其子瑒尚蘭陵公主, 由是罷江陵總管, 巋專制其國. 四年, 來朝長安. 帝甚敬待之, 詔巋位在王公之上. 巋被服端麗, 進退閑雅, 天子矚目, 百僚傾慕. 帝賜巋縑萬疋, 珍玩稱是. 及還, 親執其手謂之曰：「梁主久滯荊楚, 未復舊都, 朕當振旅長江, 相送旋反.」巋拜謝而歸. 五年五月, 寢疾薨. 臨終上表奉辭, 並獻所服金裝劍, 帝覽而嗟悼. 巋在位二十三年. 梁之臣子, 葬之顯陵, 諡曰孝明皇帝, 廟號世宗.

巋孝悌慈仁, 有君人之量. 四時祭享, 未嘗不悲慕流涕. 性尤儉約, 禦下有方, 境內安之. 所著文集及孝經、周易義記及大小乘幽微, 並行於世. 文帝又命其太子琮嗣位.

琮字溫文, 性俶儻不羈, 博學有文義. 兼善弓馬, 遣人伏地持帖, 琮奔馬射之, 十發十中, 持帖者亦不懼. 初封東陽王, 尋立為梁太子. 及嗣位, 帝賜以璽書, 敦勉之. 又賜梁之大臣璽書, 誡勉之. 時琮年號廣運, 有識者曰：「運之為字, 軍走也, 吾君將奔走乎！」其年, 琮遣大將軍戚昕以舟師襲陳公安, 不剋而還. 文帝徵琮叔父岑入朝, 拜大將軍, 封懷義公, 因留不遣. 復置江陵總管以監之. 琮所署大將軍許世武密以城召陳將宜黃侯陳紀, 謀泄, 琮誅之.

後二歲, 上徵琮入朝, 率臣下二百餘人朝京師. 江陵父老莫不殞涕曰：「吾君其不反矣！」上以琮來朝, 遣武鄉公崔弘度將兵戍之. 軍至鄀州, 琮叔父巖及弟瓛等懼弘度掩襲之, 遂引陳人至城下, 虜居人而叛. 於是廢梁國. 上遣左僕射高熲安集之, 曲赦江陵死罪, 給復十年. 梁二主各給守墓十戶, 拜琮柱國, 賜爵莒國公.

自察初即位, 歲在乙亥, 至是, 歲在丁未, [五九]凡三十三載而亡.

琮至煬帝嗣位, 甚見親重, 拜內史令, 改封梁公. 琮之宗族, 緦麻以上, 並隨才擢用, 於是諸蕭昆弟, 布列朝廷. 琮性澹雅, 不以職務自嬰, 退朝縱酒而已. 內史令楊約與琮同列, 帝令約宣旨誡勵. 約復以私情諭之, 琮曰：「琮若復事事, 則何異公哉？」約笑而退. 約兄素時為尚書令, 見琮嫁從父妹於鉗耳氏, 謂曰：「公帝王之族, 何乃適妹鉗耳氏？」琮曰：「前已嫁妹於侯莫陳氏, 此復何疑？」素曰：「鉗耳, 羌也；侯莫陳, 虜也. 何得相比？」琮曰：「以羌異虜, 未之前聞.」素慚而止. 琮雖羇旅, 見北間豪貴, 無所降下. 常與賀若弼深友, 弼既誅, [六０]復有童謠曰「蕭蕭亦復起」, 帝由是忌之, 遂廢於家. 卒, 贈左光祿大夫.

子鉉, 位襄城通守. 復以琮弟子钜為梁公. 钜小名曰藏, 煬帝甚昵之, 以為千牛. 與宇文皛出入宮掖, 伺察內外. 帝每有遊宴, 钜未嘗不從. 遂於宮中, 多行淫穢. 江都之變, 為宇文化及所殺.

察子嶚, 追諡孝惠太子；[六一]巖, 封安平王；岌, 封東平王；岑, 封河間王, 後改封吳郡王. 琮弟瓛, 義興王；瑑, 晉陵王；璟, 臨海王；珣, 南海王；瑒, 義安王；瑀, 新安王. [六二]

[察之居帝位, ][六三]以蔡大寶為股肱, 王操為腹心, 魏益德、尹正、薛暉、許孝敬、薛宣為爪牙, 甄玄成、劉盈、岑善方、傅淮、[六四]褚珪、蔡大業典眾務, 張綰以舊齒處顯位, 沈重以儒學蒙厚禮. 自餘多所獎拔, 鹹盡其器能. 及巋纂業, 親賢並用. 將相則華皎、殷亮、劉忠義, 宗室則蕭欣、蕭翼, 人望則蕭確、謝溫、柳洋、王湜、徐嶽, 外戚則王洋、王誦、殷璉, 文章則劉孝勝、範迪、沈居遊、君公、柳信言, [六五]政事則袁敞、柳莊、蔡延壽、甄詡、[六六]皇甫茲. 故能保其疆土而和其人焉. 今載察子嶚等及蔡大寶以下尤著者, 附於左. 其在梁、陳、隋已有傳, 及巋諸子未任職者, 則不兼錄.

嶚字道遠, 察之長子也. 母曰宣靜皇後. 察之為梁王, 立為世子. 尋病卒. 及察稱帝, 追諡焉.

巖字義遠, 察第五子也. 性仁厚, 善撫接, 歷尚書令、太尉、太傅. 入陳, 授東揚州刺史. [六七]及陳亡, 百姓推巖為主. 為總管宇文述所破, 伏法於長安.

岌, 察第六子也. 性淳和, 位至侍中、中衛將軍. 巋之五年, 卒. 贈司空, 諡曰孝.

岑字智遠, 察第八子也. 位至太尉. 性簡貴, 禦下嚴整. 及琮嗣位, 自以望重屬尊, 頗有不法. 故隋文徵入朝, 拜大將軍, 封懷義郡公.

瓛字欽文, 巋第三子也. 幼有令譽, 能屬文. 位荊州刺史, 頗有能名. 崔弘度兵至鄀州, 瓛懼, 與其叔父巖奔陳. 陳主以為侍中、吳州刺史, 甚得物情. 三吳父老皆曰：「吾君之子.」陳亡, 吳人推之為主. 吳人見梁武、簡文及察、巋等兄弟中並第三, 而踐尊位. 瓛自以巋第三子, 深自矜負. 有謝異者, 頗知廢興, 梁陳之際, 言無不驗, 江南人甚敬信之. 及陳主被禽, 異奔瓛, 由是益為眾所歸. 宇文述討之, [六八]瓛遣王褒守吳州, 自將拒述. 述遣兵別道襲褒, 褒衣道士服, 棄城而遁. 瓛敗, 將左右數人, 逃於太湖, 匿於人家. 被執, 述送長安斬之.

璟, 仕隋, 尚衣奉禦；瑒, 衛尉卿、祕書監、陶丘侯；瑀, 內史侍郎、河池太守.

蔡大寶字敬位, 濟陽考城人. 祖履, 齊尚書祠部郎. 父點, 梁尚書儀曹郎、南兗州別駕.

大寶少孤, 而篤學不倦, 善屬文. 初以明經對策第一, 解褐武陵王國左常侍. 嘗以書幹僕射徐勉, 勉大賞異, 乃令與其子遊處, 所有墳籍, 盡以給之. 遂博覽群書, 學無不綜. 察初出第, 勉仍薦大寶為侍讀, 兼掌記室. 尋除尚書儀曹郎. 察出鎮會稽, 大寶詣選曹求諮議, 不得, 以為記室. 大寶攘臂而出曰：「不為孫秀, 非人也.」察蒞襄陽, 遷諮議參軍, 謀謨皆自大寶出. 及梁元與河東王譽結隙, 察令大寶使江陵以觀之. 梁元素知大寶, 見之甚悅, 乃示所制玄覽賦, 令注解焉. 三日而畢. 梁元大嗟賞之, 贈遺甚厚. 大寶還, 白察雲：「

湘東必有異圖, 禍亂將作, 不可下援臺城.」察納之.

及察於江陵稱帝, 為侍中、尚書令, 參掌選事, 進位柱國、軍師將軍, 封安豐縣侯. 巋嗣位, 冊授司空、中書監、中權大將軍、領吏部尚書. 固讓司空, 許之, 加特進. 巋之三年, 卒. 及葬, 巋三臨其喪. 贈司徒, 進爵為公, 諡曰文凱, 配食察廟.

大寶性嚴整, 有智謀, 雅達政事, 文辭贍速. 察之章表、書記、教令、詔冊, 並大寶專掌之. 察推心委任, 以為謀主. 時人以察之有大寶, 猶劉先主之有孔明焉. 所著文集三十卷, 及尚書義疏, 並行於世.

有四子. 次子延壽有器識, 博涉經籍, 尤善當世之務. 尚察女宣城公主, 歷中書郎、尚書右丞、吏部郎、禦史中丞. 從琮入隋, 授開府儀同三司、祕書丞. 終於成州刺史.

大寶弟大業, 字敬道. 有至行, 位散騎常侍、衛尉卿、都官尚書、太常卿. 卒, 贈金紫光祿大夫, 諡曰簡. 有五子, [六九]允恭最知名. 位太子舍人. 梁滅入陳, 為尚書庫部郎. 陳亡仕隋, 起居舍人.

王操字子高, 其先太原晉陽人, 察母龔氏之外弟也. 性敦厚, 有籌略. 初為察外兵參軍, 親任亞於蔡大寶. 及察稱帝, 歷五兵尚書、郢州刺史, 進位柱國, 封新康縣侯. 巋嗣位, 授鎮右將軍、尚書僕射. 及吳明徹為寇, 巋出頓紀南, 操撫循將士, 莫不用命. 明徹既退, 江陵獲全, 操之力也. 遷侍中、中衛將軍、尚書令、開府儀同三司, 領荊州刺史. 操既位居朝右, 每自挹損, 深得當時之譽. 卒, 巋舉哀於朝堂, 流涕曰：「天不使吾平蕩江表, 何奪吾賢相之速也！」及葬, 親祖於瓦官門. 贈司空, 進爵為公, 諡曰康節.

有七子, 次子衡最知名. 有才學, 位中書、黃門侍郎.

魏益德, 襄陽人也. 有材幹, 膽勇過人. 察稱帝, 進位柱國, 封上黃縣侯. 卒, 贈司空, 諡曰忠壯, 進爵為公. 巋之五年, 以益德配食察廟.

尹正, 其先天水人. 察蒞雍州, 正為其府中兵參軍. 禽張纘, 獲杜岸, 皆正之力. 察稱帝, 除護軍將軍, 位柱國, 封新野縣侯. 卒, 贈開府儀同三司, 諡曰剛. 巋之五年, 以正配食察廟.

子德毅, 多權略, 位大將軍. 後以見疑賜死.

甄玄成字敬平, 中山人. 博達經史, 善屬文. 少為簡文所知. 以錄事參軍隨察鎮襄陽, 轉中記室參軍, 頗參政事. 以江陵甲兵殷盛, 遂懷貳心, 密書與元帝, 具申誠款. 或有得其書, 送於察. 察深信佛法, 常願不殺誦法華經人. 玄成素誦法華經, 遂以此獲免. 察後見之, 常曰：「甄公好得法華經力.」後位吏部尚書, 有文集二十卷.

子詡, 少沈敏, 閑習政事. 歷中書舍人、尚書右丞. 從琮入隋, 授開府儀同三司, 終於太府少卿.

岑善方字思義, 南陽棘陽人. 祖惠甫, 給事中. 父昶, 散騎侍郎. 善方有器局, 博綜經史. 以刑獄參軍隨察至襄陽. 察初請內附, 以善方兼記室充使, 往來凡數十反. 魏恭帝二年, 封長寧縣公. 及察稱帝, 位散騎侍郎、起部尚書. 善方性清慎, 有當世幹能, 故察委以機密. 卒, 贈太常卿, 諡曰敬. 所著文集十卷.

有七子, 並有操行. 之元、之利、之象最知名. 之元太子舍人, 早卒. 之利仕隋, 位零陵郡丞. 之象仕隋, 尚書虞部員外侍郎, 邵陵、上宜、渭南、邯鄲四縣令.

宗如周, 南陽人. 有才學, 以府僚隨察, 後至度支尚書. 如周面狹長, 察以法華經雲：「聞經隨喜, 而不狹長.」嘗戲之曰：「卿何為謗經？」如周踧踖, 自陳不謗. 察又謂之如初. 如周懼, 出告蔡大寶. 大寶知其旨, 笑謂之曰：「君當不謗餘經, 正應不信法華耳.」如周乃悟. 又嘗有人訴事於如周, 謂為經作如州官也. 乃曰：「某有屈滯, 故來訴如州官.」如周曰：「爾何小人, 敢呼我名！」其人慚謝曰：「祗言如周官作如州, 不知如州官名如周, 早知如州官名如周, 則不敢喚如周官作如州.」[七０]如周乃笑曰：「令卿自責, 見侮反深.」眾鹹服其寬雅.

袁敞, 陳郡人. 祖昂, 司空. 父士俊, 安成內史. 敞少有識量, 博涉文史. 以吏部郎使詣周. 時主者以敞班在陳使之後, 敞固不從命曰：「昔陳之祖父, 乃梁諸侯下吏, 盜有江東. 今周朝宗萬國, 招□以禮. [七一]若使梁之行人在陳之後, 便恐彝倫失序. 豈使臣之所望焉.」主者不能屈, 遂以狀奏. 周武帝善之, 乃詔敞與陳使異日而進. 使還, 以稱旨, 遷侍中. 轉左戶尚書. [七二]從琮入隋, 授開府儀同三司. 終於譙州刺史.

論曰：自金行運否, 中原喪亂, 元氏唯天所命, 方一函夏. 鐵弗、徒何之輩, 雖非行錄所歸, 觀其遞為割據, 亦一時之傑. 然而卒至夷滅, 可謂魏之驅除.

梁主任術好謀, 愛賢養士, 蓋有英雄之志, 霸王之略焉. 及淮海版蕩, 骨肉猜貳, 擁眾自固, 稱藩內款, 終能據有全楚, 中興頹運. 雖土宇殊於舊邦, 而位號同於曩日. 貽厥自遠, 享國雖短, 不可謂賢哉！嗣子纂業, 增修遺構, 賞罰得衷, 舉厝有方. 密邇寇讎, 則威略具舉；朝宗上國, 則聲猷遠振. 豈非繼世之令主乎？琮大去其邦, 因而不反, 遂為外戚. 不事自持, 蓋亦守滿之道也. 校勘記

[一]　鐵弗劉武　魏書卷九五鐵弗劉虎傳「武」作「虎」, 北史避唐諱改.

[二]　居於新興慮虒之北　諸本「慮虒」作「虒意」. 洪頤烜雲：「當作慮虒, 傳寫之訛.」按魏書鐵弗劉虎傳作「慮虒」. 魏書地形志上肆州永安郡(即新興郡改名)驢夷縣注雲：「二漢屬太原, 曰慮虒.」洪說是, 今據改.

[三]　北人謂胡父鮮卑母為鐵弗　諸本「父」下衍「為」字, 據魏書刪.

[四]　遣使請堅求田內地　諸本無「內」字, 魏書有. 按此謂至內地遊牧田獵, 故下文雲：「春去秋來」. 「內」字誤脫, 今據補.

[五]　堅後以衛辰為單於督攝河西新類　魏書「單於」上有「西」字, 「新」字作「雜」. 按衛辰與庫仁分為二部, 當是庫仁為東單於, 衛辰為西單於. 「新」當是「雜」之訛, 下文「都督北朔雜夷諸軍事」可証.

[六]　遂至衛辰所居悅跂城　「悅跂城」, 魏書劉虎傳及卷二太祖紀登國六年並作「悅跋城」. 「跂」當是「跋」之訛.

[七]　奔薛幹部帥太悉伏　諸本「幹」作「於」, 今改. 參看卷一道武紀校記.

[八]　興高平公破多羅沒奕於妻之以女　諸本「於」作「幹」, 魏書百衲本作「於」. 按晉書卷一三０赫連勃勃載記作「於」. 未知孰是, 今本書統一作「於」.

[九]　以長安為南都　諸本「都」訛作「郡」, 據魏書改.

[一０]改年承光　「承光」, 魏書作「永光」. 晉書載記不記昌之年號, 通志卷一九三赫連勃勃載記作「承元」. 未知孰是.

[一一]彼先聞有步軍而徒見騎至　諸本「而徒」作「步從」, 魏書作「而徒」. 按「從」乃「徒」之訛, 「步」乃涉上文而誤, 今據改.

[一二]次於黑水　諸本「次」訛作「決」, 據魏書改.

[一三]昌將狄子玉來降說昌使人追其弟定　諸本無下「昌」字, 魏書有. 按此狄子玉向魏軍報告消息. 「昌使人追其弟定」至「昌以為然」, 即此消息內容. 無「昌」字文意不明, 今據補.

[一四]為吐穀渾慕□所襲　諸本「慕」下有「容」字, 魏書無. 按本書卷九六吐穀渾傳作「慕□」. 「容」是涉下文「慕容廆」而衍, 今據刪.

[一五]魏初率諸部落入居遼西　諸本「初」訛作「祖」, 據魏書卷九五慕容廆傳改.

[一六]祖木延從毌丘儉征高麗有功　諸本脫「從」字, 據魏書補.

[一七]建國二年昭成納晃女為後　按據卷一序紀, 卷一三後妃傳, 建國二年所娶者是晃妹. 七年所娶者才是晃女.

[一八]號年天璽　「天璽」, 魏書作「元璽」. 按晉書卷一一０慕容雋載記作「元璽」. 「天」字疑誤.

[一九]泓謀臣高蓋宿勤崇等以泓德望後沖　諸本「勤」作「勒」, 魏書作「勤」. 按下文見「宿勤黎」. 本書卷四八尒朱天光傳見「宿勤明達」. 作「勒」誤, 今據改.

[二０]一雌復一雄　諸本脫「復」字, 據魏書補.

[二一]關中忽然無火而煙氣大起　魏書「忽」作「土」. 按晉書卷一一四苻堅載記也作「土然」. 即煤氣自燃. 北史改作「忽然」, 易致誤解.

[二二]常自謂諸弟子曰　魏書作「常目而謂諸弟曰」, 疑北史誤.

[二三]道武遣陳留公虔使於垂　諸本脫「留」字, 據魏書補. 陳留公虔見本書卷十五本傳.

[二四]李旱　諸本「旱」作「早」. 魏書作「旱」. 按晉書卷一二四慕容盛載記、通鑑卷一一０都作「旱」, 今據改.

[二五]熙字道文小字長生垂之少子也　諸本「少子」作「長子」. 按慕容盛稱熙為叔父, 則熙決非垂之長子. 今據魏書、晉書載記改.

[二六]督益梁州諸軍事　諸本「益」下衍「守」字, 據魏書卷九五姚萇傳, 晉書卷一一六姚萇載記刪.

[二七]興又將數千騎乘西[岸闚視太祖營束柏材從汾上流下之欲以毀]橋　諸本脫「岸」至「毀」十八字, 據魏書補.

[二八]屯汾西固守南絕水口　魏書作「屯汾西, 固守南橋, 絕塞水口」. 按上文雲：「又截汾曲為南北浮橋」, 知魏書是.

[二九]平眾三千餘人　魏書「千」作「萬」, 晉書載記作「四萬餘人」.

[三０]擒興尚書右僕射狄伯支已下四十餘人　諸本「支」作「友」. 魏書百衲本作「支」. 按晉書載記、魏書卷二太祖紀、本書卷一道武紀天興五年並作「支」, 今據改.

[三一]尚書姚軌奉其西平公主於明元　魏書「軌」作「泰」. 按魏書卷三太宗紀神瑞二年亦作「泰」. 疑「軌」誤.

[三二]乃與宋氏通和　魏書卷九七馮跋傳「宋氏」作「劉義隆」. 按此改作「宋氏」, 與跋妾宋氏混.

[三三]其尚書郭深勸之歸誠進女　魏書「深」作「淵」, 北史避唐諱改.

[三四]遼西十郡　魏書及通鑑卷一二二「遼」上有「食」字.

[三五]封羽又以凡城降　諸本「凡」作「九」, 魏書、通鑑卷一二二作「凡」. 按凡城屢見晉書前後燕載記(參洪亮吉十六國疆域志前燕志). 今據改.

[三六]其先如弗　諸本「如弗」倒作「弗如」, 魏書卷九九乞伏國仁傳作「如弗」, 晉書卷一二五乞伏國仁載記作「如弗斯」, 今據乙.

[三七]秦河二州牧　諸本「秦」訛作「泰」, 據魏書、晉書載記改.

[三八]明元許之　百衲本脫「明」字, 南、北、汲、殿四本誤倒作「元明」, 魏書作「太宗」, 即明元帝. 今據乙.

[三九]蒙遜內不自安請為西安太守　百衲本、南本及魏書卷九九沮渠蒙遜傳「西安」作「安西」, 北、汲、殿三本作「西安」. 按晉書卷一二九沮渠蒙遜載記, 言段業築西安城, 以其將臧莫孩為太守. 後蒙遜自請為西安太守(參十六國疆域志卷八西涼志、卷九北涼志). 此當是段業所置, 今從北、汲、殿三本.

[四０]牧犍聞蠕蠕內侵善無　諸本「善無」倒作「無善」, 據魏書乙.

[四一]帶石青山名　魏書無「青」字, 此當是衍文.

[四二]蒙遜子季義　魏書「子」下有「秉字」二字. 按沮渠秉本書他處避唐諱, 改「秉」為「康」. 這裏是刪名稱字. 參看卷三二崔鑒傳校記.

[四三]又送潔及統帥兵士於健軍　諸本「士」訛作「出」, 據魏書改.

[四四]遣南陽公奚眷討酒泉　諸本「公」作「王」, 魏書作「公」. 按本書卷二０、魏書卷三０奚眷傳, 眷爵南陽公, 未嘗封王, 今據改.

[四五]無諱留安周住鄯善　諸本脫「無諱」二字, 文義不明, 據魏書補.

[四六]中大同元年　諸本脫「中」字, 據周書卷四八蕭察傳補. 察為雍州刺史, 見梁書卷三武帝紀中大同元年.

[四七]器械輜重多沒於湕水　諸本「湕」作「健」. 周書及通鑑卷一六二作「湕」. 胡注雲：「水名, 出南郡」. 今據改作水旁.

[四八]時西魏大統十五年也　諸本無「五」字, 周書有. 按下文言是歲察為柳仲禮所攻, 求救於西魏, 西魏遣楊忠為援. 據周書卷二文帝紀, 其事在大統十五年, 今據補.

[四九]榮常道二國之言無私　周書作「榮常侍通二國之言無私」. 此脫「侍」字, 「通」訛作「道」.

[五０]統兵居於西城外雲助察備禦內實防察　諸本「城」下有「名曰武桓周文」六字. 按周書作「統兵居於西城, 名曰助防, 外示助察備禦, 內實防察也」. 北史「名曰」二字是襲周書原文, 「武桓周文」四字涉上行而衍. 文不可通, 今刪去.

[五一]太守蔡大有死之　諸本脫「蔡」字, 據周書、通鑑卷一六七補.

[五二]又惡見人髮白事者必方便避之　諸本「事」下有「之」字, 周書無. 按若有「之」字, 則「白」當從上讀, 似察所惡者是白髮. 但據下文「擔輿者, 冬月必須裹頭, 夏月則加蓮葉帽」, 豈有擔輿者盡是白頭？知其惡見者是人髮, 不僅是白髮. 今從周書刪「之」字.

[五三]固請於謹等為歡　周書「固」作「因」, 是.

[五四]未嘗不盱衡扼腕歎吒者久之　諸本「扼」訛作「抱」, 又脫「腕」字, 據周書改補.

[五五]巋雖以退敗不獨罪亮　周書「罪」作「在」, 言敗退的責任不應只由殷亮承擔. 這裏「罪亮」疑是「亮罪」誤倒.

[五六]巋馬軍主馬武吉徹等擊明徹明徹退保公安　諸本不重「明徹」, 周書「明徹」下有「敗之明徹」四字, 通志重「明徹」二字. 按此脫文, 今據通志補.

[五七]初華皎戴僧朔從衛公直與陳人戰敗　諸本脫「敗」字, 據周書補.

[五八]梁主既失江南諸郡　諸本脫「失」字, 據周書補.

[五九]至是歲在丁未　諸本脫「是」字, 據周書及通志卷一九三蕭琮載記補.

[六０]弼既誅　諸本脫「弼」字, 文義不明, 據通志補.

[六一]察子寮追諡孝惠太子　諸本「子寮」誤作「之居帝位百僚」六字. 按「之居帝位」四字乃下文錯置此處, 「百僚」乃「子寮」之訛, 今據周書改正.

[六二]瑒義安王瑀新安王　諸本脫「瑀, 新安王」四字, 據周書補.

[六三][察之居帝位]　此五字諸本錯置於「追諡孝惠太子」前, 周書作「察之在藩及居帝位」八字. 按「在藩及」三字或是北史所刪, 今但移正.

[六四]傅淮　周書作「傅准」, 並有傳, 疑「淮」字訛.

[六五]柳信言　按本書卷八三文苑柳□傳, □字顧言, 曾仕蕭察為侍中, 領國子祭酒、吏部尚書, 疑即此人. 「信」疑當作「顧」, 涉「言」字而訛.

[六六]甄詡　諸本「詡」作「翊」, 周書作「詡」. 按甄詡見下文甄玄成傳, 今據改.

[六七]授東揚州刺史　諸本「揚」作「陽」, 周書作「揚」. 按梁於會稽置東揚州, 見隋書地理志下會稽郡. 「東陽州」無此地名, 今據改.

[六八]宇文述討之　諸本「討之」倒作「之討」, 據隋書卷七九蕭巋附子瓛傳乙.

[六九]有五子　百衲本、南本「五」作「王」, 北、汲、殿三本作「三」, 周書、通志作「五」. 按「王」乃「五」

之訛, 今從周書、通志改.

[七０]祗言如周官作如州不知如州官名如周早知如州官名如周則不敢喚如周官作如州　按文義, 第一句及第四句的「如周」, 皆當作「如州」.

[七一]招攜以禮　諸本「禮」誤作「利」, 據周書、通志改.

[七二]轉左戶尚書　周書「戶」作「民」, 北史避唐諱改.

北史卷九十四 列傳第八十二

高麗　百濟　新羅　勿吉　奚　契丹　室韋　豆莫婁　地豆幹　烏洛侯　流求　倭

蓋天地之所覆載至大, 日月之所照臨至廣. 萬物之內, 生靈寡而禽獸多；兩儀之間, 中土局而殊俗曠. 人寓形天地, 稟氣陰陽, 愚智本於自然, 剛柔繫於水土. 故霜露所會, 風氣所通, 九川為紀, 五嶽作鎮, 此之謂諸夏, 生其地者, 則仁義所出；昧穀嵎夷, 孤竹北戶, 限以丹徼紫塞, 隔以滄海交河, 此之謂荒裔, 感其氣者, 則凶德行稟. [一]若夫九夷、八狄, 種落繁熾, 七戎、六蠻, 充牣邊鄙, 雖風土殊俗, 嗜慾不同, 至於貪而無厭, 狠而好亂, 強則旅拒, 弱則稽服, 其揆一也.

秦皇鞭笞天下, 黷武於遐方；漢武士馬強盛, 肆志於遠略. 匈奴已卻, 其國乃虛；天馬既來, 其人亦困. 是知雁海龍堆, 天所以絕夷夏也；[二]炎方朔漠, 地所以限內外也. 況乎時非秦、漢, 志甚嬴、劉, 逆天道以求其功, 殫人力而從所欲, 顛墜之釁, 固不旋踵. 是以先王設教, 內諸夏而外夷狄；往哲垂範, 美樹德而鄙廣地. 雖禹跡之東漸西被, 不過海及流沙；王制之自北徂南, 裁猶穴居交趾. 豈非道貫三古, 義高百代者乎！

自魏至隋, 巿朝屢革, 其四夷朝享, 亦各因時. 今各編次, 備四夷傳雲.

高句麗, 其先出夫餘. 王嘗得河伯女, 因閉於室內, 為日所照, 引身避之, 日影又逐, 既而有孕, 生一卵, 大如五升. 夫餘王棄之與犬, 犬不食；與豕, 豕不食；棄於路, 牛馬避之；棄於野, 眾鳥以毛茹之. 王剖之不能破, 遂還其母. 母以物裹置暖處, 有一男破而出. 及長, 字之曰朱蒙. 其俗言「朱蒙」者, 善射也. 夫餘人以朱蒙非人所生, 請除之. 王不聽, 命之養馬. 朱蒙私試, 知有善惡, 駿者減食令瘦, 駑者善養令肥. 夫餘王以肥者自乘, 以瘦者給朱蒙. 後狩於田, 以朱蒙善射, 給之一矢. 朱蒙雖一矢, 殪獸甚多. 夫餘之臣, 又謀殺之, 其母以告朱蒙, 朱蒙乃與焉違等二人東南走. [三]中道遇一大水, 欲濟無梁. 夫餘人追之甚急, 朱蒙告水曰：「我是日子, 河伯外孫, 今追兵垂及, 如何得濟？」於是魚鱉為之成橋, 朱蒙得度. 魚鱉乃解, 追騎不度. 朱蒙遂至普述水, 遇見三人, 一著麻衣, 一著衲衣, 一著水藻衣, 與朱蒙至紇升骨城, 遂居焉. 號曰高句麗, 因以高為氏. 其在夫餘妻懷孕, 朱蒙逃後, 生子始閭諧. 及長, 知朱蒙為國王, 即與母亡歸之. 名曰閭達, 委之國事.

朱蒙死, 子如栗立. [四]如栗死, 子莫來立, 乃並夫餘.

漢武帝元封四年, 滅朝鮮, 置玄菟郡, 以高句麗為縣以屬之. 漢時賜衣幘朝服鼓吹, [五]常從玄菟郡受之. 後稍驕, 不復詣郡, 但於東界築小城受之, 遂名此城為幘溝漊. 「溝漊」者, 句麗「城」名也. 王莽初, 發高句麗兵以伐胡, 而不欲行, 莽強迫遣之, 皆出塞為寇盜. 州郡歸咎於句麗侯騶, 嚴尤誘而斬之. 莽大悅, 更名高句麗, 高句麗侯. 光武建武八年, 高句麗遣使朝貢. [六]

至殤、安之間, 莫來裔孫宮, 數寇遼東. 玄菟太守蔡風討之, 不能禁.

宮死, 子伯固立. 順、和之間, 復數犯遼東, 寇抄. 靈帝建寧二年, 玄菟太守耿臨討之, 斬首虜數百級, 伯固乃降, 屬遼東. 公孫度之雄海東也, 伯固與之通好.

伯固死, 子伊夷摸立. 伊夷摸自伯固時, 已數寇遼東, 又受亡胡五百餘戶. 建安中, 公孫康出軍擊之, 破其國, 焚燒邑落, 降胡亦叛. 伊夷摸更作新國. 其後伊夷摸復擊玄菟, 玄菟與遼東合擊, 大破之.

伊夷摸死, 子位宮立. 始位宮曾祖宮, 生而目開能視, 國人惡之. 及長凶虐, 國以殘破. 及位宮亦生而視人, 高麗呼相似為「位」, 以為似其曾祖宮, 故名位宮. 位宮亦有勇力, 便鞍馬, 善射獵. 魏景初二年, 遣太傅、司馬宣王率眾討公孫文懿, [七]位宮遣主簿、大加將數千人助軍. 正始三年, 位宮寇遼西安平. [八]五年, 幽州刺史毋丘儉將萬人出玄菟, 討位宮, 大戰於沸流. 敗走, 儉追至□峴, 懸車束馬登丸都山, 屠其所都. 位宮單將妻息遠竄. 六年, 儉復討之, 位宮輕將諸加奔沃沮. 儉使將軍王頎追之, 絕沃沮千餘裏, 到肅慎南, 刻石紀功. 又刊丸都山、銘不耐城而還. 其後, 復通中夏.

晉永嘉之亂, 鮮卑慕容廆據昌黎大棘城, 元帝授平州刺史. [九]位宮玄孫乙弗利頻寇遼東, 廆不能制.

弗利死, 子釗代立. 魏建國四年, 慕容廆子晃伐之, 入自南陝, 戰於木底, 大破釗軍, 追至丸都. 釗單馬奔竄, 晃掘釗父墓, 掠其母妻、珍寶、男女五萬餘口, 焚其室, 毀丸都城而還. 釗後為百濟所殺.

及晉孝武太元十年, 句麗攻遼東、玄菟郡. 後燕慕容垂遣其弟農伐句麗, [一０]復二郡. 垂子寶以句麗王安為平州牧, 封遼東、帶方二國王, 始置長史、司馬、參軍官. 後略有遼東郡.

太武時, 釗曾孫璉始遣使者詣安東, 奉表貢方物, 並請國諱. 太武嘉其誠款, 詔下帝系名諱於其國. 使員外散騎侍郎李敖拜璉為都督遼海諸軍事、征東將軍、領東夷中郎將、遼東郡公、高句麗王. 敖至其所, 居平壤城, 訪其方事, 雲：去遼東南一千餘裏, 東至柵城[一一], 南至小海, 北至舊夫餘, 人戶參倍於前魏時. 後貢使相尋, 歲致黃金二百斤、白銀四百斤. 時馮弘率眾奔之, 太武遣散騎常侍封撥詔璉, 令送弘. 璉上書稱當與弘俱奉王化, 竟不遣. 太武怒, 將往討之. 樂平王丕等議待後舉, 太武乃止. 而弘亦尋為璉所殺.

後文明太後以獻文六宮未備, 敕璉令薦其女. 璉奉表雲：女已出, 求以弟女應旨. 朝廷許焉, 乃遣安樂王真、尚書李敷等至境送幣. 璉惑其左右之說, 雲朝廷昔與馮氏婚姻, 未幾而滅其國. 殷鑒不遠, 宜以方便辭之. 璉遂上書, 妄稱女死. 朝廷疑其矯拒, 又遣假散騎常侍程駿切責之, 若女審死, 聽更選宗淑. 璉雲：「若天子恕其前愆, 謹當奉詔.」會獻文崩, 乃止. 至孝文時, 璉貢獻倍前, 其報賜亦稍加焉. 時光州於海中得璉遣詣齊使餘奴等, 送闕. 孝文詔責曰：「道成親殺其君, 竊號江左, 朕方欲興滅國於舊邦, 繼絕世於劉氏. 而卿越境外鄉, 交通篡賊, 豈是藩臣守節之義？今不以一過掩舊款, 即送還藩. 其感恕思愆, 祗承明憲, 輯寧所部, 動靜以聞.」

太和十五年, 璉死, 年百餘歲. 孝文舉哀於東郊, 遣謁者僕射李安上策贈車騎大將軍、太傅、遼東郡公、高句麗王, 諡曰康. 又遣大鴻臚拜璉孫雲使持節、都督遼海諸軍事、征東將軍、領護東夷中郎將、遼東郡公、高句麗王. 賜衣冠服物車旗之飾. 又詔雲遣世子入朝, 令及郊丘之禮. 雲上書辭疾, 遣其從叔升於隨使詣闕. 嚴責之. 自此, 歲常貢獻. 正始中, 宣武於東堂引見其使芮悉弗, 進曰：「高麗係誠天極, 累葉純誠, 地產土毛, 無愆王貢. 但黃金出夫餘, 珂則涉羅所產. 今夫餘為勿吉所逐, 涉羅為百濟所並. 國王臣雲惟繼絕之義, 悉遷於境內. 二品所以不登王府, 實兩賊之為.」宣武曰：「高麗世荷上將, 專制海外, 九夷黠虜, 實得征之. 昔方貢之愆, 責在連率. 宜宣朕旨於卿主, 務盡威懷之略, 使二邑還復舊墟, 土毛無失常貢也.」

神龜中, 雲死, 靈太後為舉哀於東堂. 遣使策贈車騎大將軍、領護東夷校尉、遼東郡公、高麗王. 又拜其世子安為鎮東將軍、領護東夷校尉、遼東郡公、高麗王. 正光初, 光州又於海中執得梁所授安寧東將軍衣冠劍珮, 及使人江法盛等, 送京師.

安死, 子延立. 孝武帝初, 詔加延使持節、散騎常侍、車騎大將軍、領護東夷校尉、遼東郡公、高句麗王. 天平中, 詔加延侍中、驃騎大將軍, [一二]餘悉如故.

延死, 子成立. 訖於武定已來, [一三]其貢使無歲不至. 大統十二年, 遣使至西魏朝貢. 及齊受東魏禪之歲, 遣使朝貢於齊. 齊文宣加成使持節、侍中、驃騎大將軍, 領東夷校尉、遼東郡公、高麗王如故. 天保三年, 文宣至營州, 使博陵崔柳使於高麗, 求魏末流人. 敕柳曰：「若不從者, 以便宜從事.」及至, 不見許. 柳張目叱之, 拳擊成墜於床下, 成左右雀息不敢動, 乃謝服, 柳以五千戶反命.

成死, 子湯立. 乾明元年, 齊廢帝以湯為使持節、領東夷校尉、遼東郡公、高麗王. 周建德六年, 湯遣使至周, 武帝以湯為上開府儀同大將軍、遼東郡公、遼東王. 隋文帝受禪, 湯遣使詣闕, 進授大將軍, 改封高麗王. 自是, 歲遣使朝貢不絕.

其國, 東至新羅, 西度遼, 二千裏；南接百濟, 北鄰靺鞨, 一千餘裏. 人皆土著, 隨山穀而居, 衣布帛及皮. 土田薄瘠, 蠶農不足以自供, 故其人節飲食. 其王好修宮室, 都平壤城, 亦曰長安城, 東西六裏, [一四]隨山屈曲, 南臨浿水. 城內唯積倉儲器, 備寇賊至日, 方入固守. 王別為宅於其側, 不常居之. 其外復有國內城及漢城, 亦別都也. 其國中呼為三京. 復有遼東、玄菟等數十城, 皆置官司以統攝. 與新羅每相侵奪, 戰爭不息.

官有大對盧、太大兄、大兄、小兄、竟侯奢、烏拙、太大使者、大使者、小使者、褥奢、翳屬、仙人, 凡十二等, 分掌內外事. 其大對盧則以強弱相陵奪而自為之, 不由王署置. 復有內評、五部褥薩. [一五]人皆頭著折風, 形如弁, 士人加插二鳥羽. 貴者, 其冠曰蘇骨, 多用紫羅為之, 飾以金銀. 服大袖衫、大口□、素皮帶、黃革履. 婦人裙襦加□. 書有五經、三史、三國志、晉陽秋. 兵器與中國略同. 及春秋校獵, 王親臨之. 稅, 布五疋、穀五石；遊人則三年一稅, 十人共細布一疋. 租, 戶一石, 次七鬥, 下五鬥. 其刑法, 叛及謀逆者, 縛之柱, 爇而斬之, 籍沒其家；盜則償十倍, 若貧不能償者樂及公私債負, 皆聽評其子女為奴婢以償之. [一六]用刑既峻, 罕有犯者. 樂有五絃、琴、箏、篳篥、橫吹、簫、鼓之屬, 吹蘆以和曲. 每年初, 聚戲浿水上, 王乘腰轝、列羽儀觀之. 事畢, 王以衣入水, 分為左右二部, 以水石相濺擲, 諠呼馳逐, 再三而止. 俗潔淨自喜, 尚容止, 以趨走為敬. 拜則曳一腳, 立多反拱, 行必插手. [一七]性多詭伏, 言辭鄙穢, 不簡親疏. 父子同川而浴, 共室而寢. 好歌舞, 常以十月祭天, 其公會衣服, 皆錦繡金銀以為飾. 好蹲踞, 食用俎機. 出三尺馬, 雲本朱蒙所乘馬種, 即果下也. 風俗尚淫, 不以為愧, 俗多遊女, 夫無常人, 夜則男女群聚而戲, 無有貴賤之節. 有婚嫁, 取男女相悅即為之. 男家送豬酒而已, 無財聘之禮；或有受財者, 人共恥之, 以為賣婢. 死者, 殯在屋內, 經三年, 擇吉日而葬. 居父母及夫喪, 服皆三年, 兄弟三月. 初終哭泣, 葬則鼓舞作樂以送之. 埋訖, 取死者生時服玩車馬置墓側, 會葬者爭取而去. 信佛法, 敬鬼神, 多淫祠. 有神廟二所：一曰夫餘神, 刻木作婦人像；一曰高登神, 雲是其始祖夫餘神之子. 並置官司, 遣人守護, 蓋河伯女、朱蒙雲.

及隋平陳後, 湯大懼, 陳兵積穀, 為守拒之策. 開皇十七年, 上賜璽書, 責以每遣使人, 歲常朝貢, 雖稱藩附, 誠節未盡. 驅逼靺鞨, 禁固契丹. 昔年潛行貨利, 招動群小, 私將弩手, 巡竄下國, 豈非意欲不臧, 故為竊盜？坐使空館, 嚴加防守；又數遣馬騎, 殺害邊人. 恒自猜疑, 密覘消息. 慇懃曉示, 許其自新. 湯得書惶恐, 將表陳謝. [一八]會病卒.

子元嗣. 文帝使拜元為上開府儀同三司, 襲爵遼東公, 賜服一襲. 元奉表謝恩, 並賀祥瑞, 因請封王. 文帝優冊為王. 明年, 率靺鞨萬餘騎寇遼西, 營州總管韋世沖擊走之. 帝大怒, 命漢王諒為元帥, 總水陸討之, 下詔黜其爵位. 時餽運不繼, 六軍乏食, 師出臨渝關, 復遇疾疫, 王師不振. 及次遼水, 元亦惶懼, 遣使謝罪, 上表稱遼東糞土臣元雲雲. 上於是罷兵, 待之如初. 元亦歲遣朝貢.

煬帝嗣位, 天下全盛, 高昌王、突厥啟人可汗並親詣闕貢獻, 於是徵元入朝. 元懼, 蕃禮頗闕. 大業七年, 帝將討元罪, 車駕度遼水, 止營於遼東地, 分道出師, 各頓兵於其城下. 高麗出戰多不利, 皆嬰城固守. 帝令諸軍攻之, 又敕諸將, 高麗若降, 即宜撫納, 不得縱兵入. 城將陷, 賊輒言降, [一九]諸將奉旨, 不敢赴機. 先馳奏, 比報, 賊守禦亦備, 復出拒戰. 如此者三, 帝不悟. 由是食盡師老, 轉輸不繼, 諸軍多敗績, 於是班師. 是行也, 唯於遼水西拔賊武厲邏. 置遼東郡及通定鎮而還. 九年, 帝復親征, 敕諸軍以便宜從事. 諸將分道攻城, 賊勢日蹙. 會楊玄感作亂, 帝大懼, 即日六軍並還. 兵部侍郎斛斯政亡入高麗, 高麗具知事實, 盡銳來追, 殿軍多敗. 十年, 又發天下兵, 會盜賊蜂起, 所在阻絕, 軍多失期. 至遼水, 高麗亦困弊, 遣使乞降, 因送斛斯政贖罪. 帝許之, 頓懷遠鎮受其降, 仍以俘囚軍實歸. 至京師, 以高麗使親告太廟, 因拘留之. 仍徵元入朝, 元竟不至. 帝更圖後舉, 會天下喪亂, 遂不復行.

백제(百濟)

百濟之國, 蓋馬韓之屬也, 出自索離國. [二０]其王出行, 其侍兒於後妊娠, 王還, 欲殺之. 侍兒曰：「前見天上有氣如大雞子來降, 感, 故有娠.」王捨之. 後生男, 王置之豕牢, 豕以口氣噓之, 不死；後徙於馬闌, 亦如之. 王以為神, 命養之, 名曰東明. 及長, 善射, 王忌其猛, 復欲殺之. 東明乃奔走, 南至淹滯水, 以弓擊水, 魚鱉皆為橋, 東明乘之得度, 至夫餘而王焉. 東明之後有仇台, 篤於仁信, 始立國於帶方故地. 漢遼東太守公孫度以女妻之, 遂為東夷強國. 初以百家濟, 因號百濟.

其國東極新羅, 北接高句麗, [二一]西南俱限大海, 處小海南, 東西四百五十裏, 南北九百餘裏. 其都曰居拔城, 亦曰固麻城. 其外更有五方：中方曰古沙城, 東方曰得安城, 南方曰久知下城, 西方曰刀先城, 北方曰熊津城. 王姓餘氏, 號「於羅瑕」, 百姓呼為「鞬吉支」, 夏言並王也. 王妻號「於陸」, 夏言妃也. 官有十六品：左平五人, 一品；達率三十人, 二品；恩率, 三品；德率, 四品；杅率, 五品；奈率, 六品. 已上冠飾銀華. 將德, 七品, 紫帶. 施德, 八品, 皂帶. 固德, 九品, 赤帶. 季德, 十品, 青帶. 對德, 十一品；文督, 十二品, 皆黃帶. 武督, 十三品；佐軍, 十四品；振武, 十五品；剋虞, 十六品, 皆白帶. 自恩率以下, 官無常員. 各有部司, 分掌眾務. 內官有前內部、穀內部、[二二]內掠部、外掠部、馬部、刀部、功德部、藥部、木部、法部、後宮部. 外官有司軍部、司徒部、司空部、司寇部、點口部、客部、外舍部、綢部、日官部、巿部. [二三]長吏三年一交代. 都下有萬家, [二四]分為五部, 曰上部、前部、中部、下部、後部, 部有五巷, 士庶居焉. [二五]部統兵五百人. 五方各有方領一人, 以達率為之, 方佐貳之. 方有十郡, 郡有將三人, 以德率為之. 統兵一千二百人以下, 七百人以上. [二六]城之內外人庶及餘小城, 鹹分隸焉. [二七]

其人雜有新羅、高麗、倭等, 亦有中國人. 其飲食衣服, 與高麗略同. 若朝拜祭祀, 其冠兩廂加翅, 戎事則不. 拜謁之禮, 以兩手據地為禮. 婦人不加粉黛, 女辮髮垂後, 已出嫁, 則分為兩道, 盤於頭上. 衣似袍而袖微大. 兵有弓箭刀□. 俗重騎射, 兼愛墳史, 而秀異者頗解屬文, 能吏事. 又知醫藥、蓍龜, 與相術、陰陽五行法. 有僧尼, 多寺塔, 而無道士. 有鼓角、箜篌、箏竽、箎笛之樂, 投壺、摴蒲、弄珠、握槊等雜戲. 尤尚奕棋. 行宋元嘉曆, 以建寅月為歲首. 賦稅以布、絹、絲、麻及米等, 量歲豐儉, 差等輸之. 其刑罰, 反叛、退軍及殺人者, 斬；盜者, 流, 其贓兩倍徵之；婦犯姦, 沒入夫家為婢. 婚娶之禮, 略同華俗. 父母及夫死者, 三年居服, 餘親則葬訖除之. 土田濕, 氣候溫暖, 人皆山居. 有巨栗, 其五穀、雜果、菜蔬及酒醴肴饌之屬, 多同於內地. 唯無駝、騾、驢、羊、鵝、鴨等. 國中大姓有八族, [二八]沙氏、燕氏、□氏、解氏、真氏、國氏、木氏、苗氏. 其王每以四仲月祭天及五帝之神. 立其始祖仇台之廟於國城, 歲四祠之. 國西南, 人島居者十五所, 皆有城邑.

魏延興二年, 其王餘慶始遣其冠軍將軍駙馬都尉弗斯侯、長史餘禮、龍驤將軍帶方太守司馬張茂等上表自通, 雲：「臣與高麗, 源出夫餘, 先世之時, 篤崇舊款. 其祖釗, 輕廢鄰好, 陵踐臣境. 臣祖須, 整旅電邁, 梟斬釗首. 自爾以來, 莫敢南顧. 自馮氏數終, 餘燼奔竄, 醜類漸盛, 遂見陵逼, 構怨連禍, 三十餘載. 若天慈曲矜, 遠及無外, 速遣一將, 來救臣國. 當奉送鄙女, 執掃後宮, 並遣子弟, 牧圉外廄, 尺壤疋夫, 不敢自有. 去庚辰年後, 臣西界海中, 見屍十餘, 並得衣器鞍勒. 看之, 非高麗之物. 後聞乃是王人來降臣國, 長蛇隔路, 以阻於海. [二九]今上所得鞍一, 以為實矯.」[三０]

獻文以其僻遠, 冒險入獻, 禮遇優厚, 遣使者邵安與其使俱還. 詔曰：「得表聞之無恙. 卿與高麗不睦, 致被陵犯, 苟能順義, 守之以仁, 亦何憂於寇讎也. 前所遣使, 浮海以撫荒外之國, 從來積年, 往而不反, 存亡達否, 未能審悉. 卿所送鞍, 比校舊乘, 非中國之物. 不可以疑似之事, 以生必然之過. 經略權要, 已具別旨.」又詔曰：「高麗稱藩先朝, 供職日久, 於彼雖有自昔之釁, 於國未有犯令之愆. 卿使命始通, 便求致伐, 尋討事會, 理亦未周. 所獻錦布海物, 雖不悉達, 明卿至心. 今賜雜物如別.」又詔璉護送安等. 至高麗, 璉稱昔與餘慶有讎, 不令東過. 安等於是皆還, 乃下詔切責之. 五年, 使安等從東萊浮海, 賜餘慶璽書, 褒其誠節. 安等至海濱, 遇風飄蕩, 竟不達而還.

自晉、宋、齊、梁據江左, [三一]亦遣使稱藩, 兼受拜封. 亦與魏不絕.

及齊受東魏禪, 其王隆亦通使焉. 淹死, 子餘昌亦通使命於齊. [三二]武平元年, 齊後主以餘昌為使持節、侍中、車騎大將軍, 帶方郡公、百濟王如故. 二年, 又以餘昌為持節、都督東青州諸軍事、東青州刺史.

周建德六年, 齊滅, 餘昌始遣使通周. 宣政元年, 又遣使來獻.

隋開皇初, 餘昌又遣使貢方物, 拜上開府、帶方郡公、百濟王. 平陳之歲, 戰船漂至海東耽牟羅國. 其船得還, 經於百濟, 昌資送之甚厚, 並遣使奉表賀平陳. 文帝善之, 下詔曰：「彼國懸隔, 來往至難, 自今以後, 不須年別入貢.」使者舞蹈而去. 十八年, 餘昌使其長史王辯那來獻方物. [三三]屬興遼東之役, 遣奉表, 請為軍導. 帝下詔, 厚其使而遣之. 高麗頗知其事, 兵侵其境. 餘昌死, 子餘璋立. [三四]大業三年, 餘璋遣使燕文進朝貢. 其年, 又遣使王孝鄰入獻, 請討高麗. 煬帝許之, 命覘高麗動靜. 然餘璋內與高麗通和, 挾詐以窺中國. 七年, 帝親征高麗, 餘璋使其臣國智牟來請軍期. 帝大悅, 厚加賞賜, 遣尚書起部郎席律詣百濟, 與相知. 明年, 六軍度遼, 餘璋亦嚴兵於境, 聲言助軍, 實持兩端. 尋與新羅有隙, 每相戰爭. 十年, 復遣使朝貢. 後天下亂, 使命遂絕.

其南, 海行三月有耽牟羅國, 南北千餘裏, 東西數百裏, 土多獐鹿, 附庸於百濟. 西行三日, 至貊國千餘裏雲.

新羅者, 其先本辰韓種也. 地在高麗東南, 居漢時樂浪地. 辰韓亦曰秦韓. 相傳言秦世亡人避役來適, 馬韓割其東界居之, 以秦人, 故名之曰秦韓. 其言語名物, 有似中國人, 名國為邦, 弓為弧, 賊為寇, 行酒為行觴, 相呼皆為徒, 不與馬韓同. 又辰韓王常用馬韓人作之, 世世相傳, 辰韓不得自立王, 明其流移之人故也. 恒為馬韓所制. 辰韓之始, 有六國, 稍分為十二, 新羅則其一也. 或稱魏將毋丘儉討高麗破之, 奔沃沮, 其後復歸故國, 有留者, 遂為新羅, 亦曰斯盧. 其人雜有華夏、高麗、百濟之屬, [三五]兼有沃沮、不耐、韓、濊之地. 其王本百濟人, 自海逃入新羅, 遂王其國. 初附庸於百濟, 百濟征高麗, 不堪戎役, 後相率歸之, 遂致強盛. 因襲百濟, 附庸於迦羅國焉. 傳世三十, 至真平. [三六]以隋開皇十四年, 遣使貢方物. 文帝拜真平上開府、樂浪郡公、新羅王.

其官有十七等：一曰伊罰幹, 貴如相國, 次伊尺幹, 次迎幹, 次破彌幹, 次大阿尺幹, 次阿尺幹, 次乙吉幹, 次沙咄幹, 次及伏幹, 次大奈摩幹, [三七]次奈摩, 次大舍, 次小舍, 次吉士, 次大烏, 次小烏, 次造位. 外有郡縣. 其文字、甲兵, 同於中國. 選人壯健者悉入軍, 烽、戍、邏俱有屯營部伍. [三八]風俗、刑政、衣服略與高麗、百濟同. 每月旦相賀, 王設宴會, 班賚群官. 其日, 拜日月神主. 八月十五日設樂, 令官人射, 賞以馬、布. [三九]其有大事, 則聚官詳議定之. 服色尚畫素. [四０]婦人辮髮繞頸, [四一]以雜綵及珠為飾. 婚嫁禮唯酒食而已, 輕重隨貧富. 新婦之夕, 女先拜舅姑, 次即拜大兄、夫. [四二]死有棺歛, 葬送起墳陵. 王及父母妻子喪, 居服一年. 田甚良沃, 水陸兼種. 其五穀、果菜、鳥獸、物產, 略與華同.

大業以來, 歲遣朝貢. 新羅地多山險, 雖與百濟構隙, 百濟亦不能圖之也.

勿吉國在高句麗北, 一曰靺鞨. 邑落各自有長, 不相總一. 其人勁悍, 於東夷最強, 言語獨異. 常輕豆莫婁等國, 諸國亦患之. 去洛陽五千裏. 自和龍北二百餘裏有善玉山, 山北行十三日至祁黎山, 又北行七日至洛瑰水, [四三]水廣裏餘, 又北行十五日至太嶽魯水, 又東北行十八日到其國. 國有大水, 闊三裏餘, 名速末水. 其部類凡有七種：其一號粟末部, [四四]與高麗接, 勝兵數千, 多驍武, 每寇高麗；其二伯咄部, 在粟末北, 勝兵七千；其三安車骨部, 在伯咄東北；其四拂涅部, 在伯咄東；其五號室部, 在拂涅東；其六黑水部, 在安車骨西北；[四五]其七白山部, 在粟末東南. 勝兵並不過三千, 而黑水部尤為勁健. [四六]自拂涅以東, 矢皆石鏃, 即古肅慎氏也. 東夷中為強國.

所居多依山水. 渠帥曰大莫弗瞞咄. 國南有從太山者, 華言太皇, [四七]俗甚敬畏之, 人不得山上溲汙, 行經山者, 以物盛去. 上有熊羆豹狼, 皆不害人, 人亦不敢殺. 地卑濕, 築土如堤, 鑿穴以居, 開口向上, 以梯出入. 其國無牛, 有馬, 車則步推, 相與偶耕. 土多粟、麥、穄, 菜則有葵. 水氣鹹, 生鹽於木皮之上, 亦有鹽池. 其畜多豬, 無羊. 嚼米為酒, 飲之亦醉. 婚嫁, 婦人服布裙, 男子衣豬皮裘, 頭插武豹尾. 俗以溺洗手面, 於諸夷最為不潔. 初婚之夕, 男就女家, 執女乳而罷. 妒, 其妻外淫, 人有告其夫, 夫輒殺妻而後悔, 必殺告者. [四八]由是姦淫事終不發. 人皆善射, 以射獵為業. 角弓長三尺, 箭長尺二寸, 常以七八月造毒藥, 傅矢以射禽獸, 中者立死. 煮毒藥氣亦能殺人. 其父母春夏死, 立埋之, 塚上作屋, 令不雨濕；若秋冬死, 以其屍捕貂, 貂食其肉, 多得之.

延興中, 遣乙力支朝獻. 太和初, 又貢馬五百匹. 乙力支稱：初發其國, 乘船溯難河西上, 至太□河, 沈船於水. 南出陸行, 度洛孤水, 從契丹西界達和龍. 自雲其國先破高句麗十落, 密共百濟謀, 從水道並力取高麗, 遣乙力支奉使大國, 謀其可否. 詔敕：「三國同是藩附, 宜共和順, 勿相侵擾.」乙力支乃還. 從其來道, 取得本船, 汎達其國. 九年, 復遣使侯尼支朝. 明年, 復入貢. 其傍有大莫盧國、覆鍾國、莫多回國、庫婁國、素和國、具弗伏國、匹黎尒國、拔大何國、鬱羽陵國、庫伏真國、魯婁國、羽真侯國, 前後各遣使朝獻. 太和十二年, 勿吉復遣使貢楛矢、方物於京師. [四九]十七年[五０], 又遣使人婆非等五百餘人朝貢. 景明四年, 復遣使侯力歸朝貢. 自此迄於正光, 貢使相尋. 爾後中國紛擾, 頗或不至. 興和二年六月, [五一]遣石文雲等貢方物. 以至於齊, 朝貢不絕.

隋開皇初, 相率遣使貢獻. 文帝詔其使曰：「朕聞彼土人勇, 今來實副朕懷. 視爾等如子, 爾宜敬朕如父.」對曰：「臣等僻處一方, 聞內國有聖人, 故來朝拜. 既親奉聖顏, 願長為奴僕.」其國西北與契丹接, 每相劫掠. 後因其使來, 文帝誡之, 使勿相攻擊. 使者謝罪. 文帝因厚勞之, 令宴飲於前. 使者與其徒皆起舞, 曲折多戰鬥容. 上顧謂侍臣曰：「天地間乃有此物, 常作用兵意.」然其國與隋懸隔, 唯粟末、白山為近. 煬帝初, 與高麗戰, 頻敗其眾. 渠帥突地稽率其部降, 拜右光祿大夫, 居之柳城. 與邊人來往, 悅中國風俗, 請被冠帶, 帝嘉之, 賜以錦綺而褒寵之. 及遼東之役, 突地稽率其徒以從, 每有戰功, 賞賜甚厚. 十三年, 從幸江都, 尋放還柳城. 李密遣兵邀之, 僅而得免. 至高陽, 沒於王須拔. 未幾, 遁歸羅藝.

奚本曰庫莫奚, 其先東部胡宇文之別種也. 初為慕容晃所破, 遺落者竄匿松漠之間. 俗甚不潔凈, 而善射獵, 好為寇抄. 登國三年, 道武親自出討, 至弱水南大破之, [五二]獲其馬、牛、羊、豕十餘萬. 帝曰：「此群狄諸種, 不識德義, 鼠竊狗盜, 何足為患？今中州大亂, 吾先平之, 然後張其威懷, 則無所不服矣.」既而車駕南遷, 十數年間, 諸種與庫莫奚亦皆滋盛. 及開遼海, 置戍和龍, 諸夷震懼, 各獻方物. 文成、獻文之世, 庫莫奚歲致名馬、文皮. 孝文初, 遣使朝貢. 太和四年, 輒入塞內, 辭以畏地豆幹抄掠, 詔書切責之. 二十二年, 入寇安州, [五三]時營、燕、幽三州兵數千人擊走之. 後復款附, 每求入塞交易. 宣武詔曰：「庫莫奚去太和二十一年以前, 與安、營二州邊人參居, 交易往來, 並無欺貳. 至二十二年叛逆以來, 遂爾遠竄. 今雖款附, 猶在塞表, 每請入塞, 與百姓交易. 若抑而不許, 乖其歸向之心；信而不慮, 或有萬一之驚. 交巿之日, 州遣士監之.」[五四]自此已後, 歲常朝獻, 至武定已來不絕. 齊受魏禪, 歲時來朝.

其後種類漸多, 分為五部：一曰辱紇主, 二曰莫賀弗, 三曰契箇, 四曰木昆, 五日室得. 每部俟斤一人為其帥. [五五]隨逐水草, 頗同突厥. 有阿會氏, 五部中最盛, 諸部皆歸之. 每與契丹相攻擊, 虜獲財畜, 因遣使貢方物.

契丹國在庫莫奚東, 與庫莫奚異種同類. 並為慕容晃所破, 俱竄於松漠之間. 登國中, 魏大破之, 遂逃迸, 與庫莫奚分住. 經數十年, 稍滋蔓, 有部落, 於和龍之北數百裏為寇盜. 真君以來, 歲貢名馬. 獻文時, 使莫弗紇何辰來獻, 得班饗於諸國之末. 歸而相謂, 言國家之美, 心皆忻慕, 於是東北群狄聞之, 莫不思服. 悉萬丹部、何大何部、伏弗鬱部、羽陵部、[五六]日連部、匹潔部、黎部、[五七]吐六幹部等各以其名馬文皮獻天府. 遂求為常, 皆得交巿於和龍、密雲之間, 貢獻不絕. 太和三年, 高句麗竊與蠕蠕謀, 欲取地豆幹以分之. 契丹舊怨其侵軼, 其莫賀弗勿幹率其部落, 車三千乘、眾萬餘口, 驅徙雜畜求內附, 止於白狼水東. 自此歲常朝貢. 後告饑, 孝文聽其入關巿糴. 及宣武、孝明時, 恒遣使貢方物. 熙平中, 契丹使人初真等三十人還, 靈太後以其俗嫁娶之際以青□為上服, 人給青□兩匹, 賞其誠款之心, 餘依舊式朝貢. 及齊受東魏禪, 常不斷絕.

天保四年九月, 契丹犯塞, 文宣帝親戎北討, [五八]至平州, 遂西趣長塹. 詔司徒潘相樂帥精騎五千, 自東道趣青山；復詔安德王韓軌帥精騎四千東趣, 斷契丹走路. 帝親踰山嶺, 奮擊大破之, 虜十餘萬口、雜畜數十萬頭. 相樂又於青山大破契丹別部. 所虜生口, 皆分置諸州. 其後復為突厥所逼, 又以萬家寄於高麗.

其俗與靺鞨同, 好為寇盜. 父母死而悲哭者, 以為不壯. 但以其屍置於山樹之上, 經三年後, 乃收其骨而焚之. 因酌酒而祝曰：「冬月時, 向陽食, [五九]若我射獵時, 使我多得豬、鹿.」其無禮頑嚚, 於諸夷最甚.

隋開皇四年, 率莫賀弗來謁. 五年, 悉其眾款塞, 文帝納之, 聽居其故地. 責讓之, [六０]其國遣使詣闕, 頓顙謝罪. 其後, 契丹別部出伏等背高麗, 率眾內附. 文帝見來, 憐之. [六一]上方與突厥和好, 重失遠人之心, 悉令給糧還本部, 敕突厥撫納之. 固辭不去. 部落漸眾, 遂北徙, 逐水草, 當遼西正北二百裏, 依託紇臣水而居, 東西亙[五百裏, 南北三]百裏, [六二]分為十部. 兵多者三千, 少者千餘. 逐寒暑, 隨水草畜牧. 有征伐, 則酋帥相與議之, 興兵動眾, 合如符契. [六三]突厥沙缽略可汗遣吐屯潘垤統之, 契丹殺吐屯而遁. 大業七年, 遣使朝, 貢方物.

室韋國在勿吉北千裏, 去洛陽六千裏. 「室」或為「失」, 蓋契丹之類, 其南者為契丹, 在北者號為失韋. 路出和龍北千餘裏, 入契丹國, 又北行十日至啜水, 又北行三日有善水, 又北行三日有犢了山, 其山高大, 周回三百裏. 又北行三百餘裏, [六四]有大水名屈利, 又北行三日至刃水, 又北行五日到其國. 有大水從北而來, 廣四裏餘, 名□水. 國土下濕, 語與庫莫奚、契丹、豆莫婁國同. [六五]頗有粟、麥及穄. 夏則城居, 冬逐水草, 多略貂皮. 丈夫索髮. 用角弓, 其箭尤長. 女婦束髮作叉手髻. 其國少竊盜, 盜一徵三；殺人者責馬三百匹. [六六]男女悉衣白鹿皮襦□. 有□, 釀酒. 俗愛赤珠, 為婦人飾, 穿掛於頸, 以多為貴. 女不得此, 乃至不嫁. 父母死, 男女眾哭三年, 屍則置於林樹之上.

武定二年四月, 始遣使張烏豆伐等獻其方物. 迄武定末, 貢使相尋. 及齊受東魏禪, 亦歲時朝聘.

其後分為五部, 不相總一, 所謂南室韋、北室韋、缽室韋、深末怛室韋、大室韋, 並無君長. 人貧弱, 突厥以三吐屯總領之.

南室韋在契丹北三千裏, 土地卑濕, 至夏則移向北. 貸勃、欠對二山多草木, 饒禽獸, 又多蚊蚋, 人皆巢居, 以避其患. 漸分為二十五部, 每部有餘莫弗瞞咄, 猶酋長也. 死則子弟代之, 嗣絕則擇賢豪而立之. 其俗, 丈夫皆被髮, 婦女盤髮, 衣服與契丹同. 乘牛車, 以蘧蒢為屋, 如突厥氈車之狀. 度水則束薪為□, 或有以皮為舟者. 馬則織草為韉, 結繩為轡. 匡寢則屈木為室, [六七]以蘧蒢覆上, 移則載行. 以豬皮為席, 編木為藉. 婦女皆抱膝坐. 氣候多寒, 田收甚薄. 無羊, 少馬, 多豬、牛. 與靺鞨同俗, 婚嫁之法, 二家相許竟, 輒盜婦將去, 然後送牛馬為聘, 更將婦歸家, 待有孕, 乃相許隨還舍. 婦人不再嫁, 以為死人之妻, 難以共居. 部落共為大棚, 人死則置其上. 居喪三年, 年唯四哭. 其國無鐵, 取給於高麗. 多貂.

南室韋北行十一日至北室韋, 分為九部落, 繞吐紇山而居. 其部落渠帥號乞引莫賀咄. 每部有莫何弗三人以貳之. 氣候最寒, 雪深沒馬. 冬則入山居土穴, 牛畜多凍死. 饒獐鹿, 射獵為務, 食肉衣皮, 鑿冰沒水中而網取魚鱉. 地多積雪, 懼陷阬阱, 騎木而行, □即止. 皆捕貂為業, 冠以狐貂, 衣以魚皮.

又北行千裏至缽室韋, 依胡布山而住, 人眾多北室韋, 不知為幾部落. 用樺皮蓋屋, 其餘同北室韋.

從缽室韋西南四日行, 至深末怛室韋, 因水為號也. 冬月穴居, 以避太陰之氣.

又西北數千裏至大室韋, 徑路險阻, 言語不通. 尤多貂及青鼠.

北室韋時遣使貢獻, 餘無至者.

豆莫婁國在勿吉北千裏, 舊北夫餘也. 在室韋之東, [六八]東至於海, 方二千餘裏. 其人土著, 有居室倉庫. 多山陵廣澤, 於東夷之域, [六九]最為平敞. 地宜五穀, 不生五果. 其人長大, 性強勇謹厚, 不寇抄. 其君長皆六畜名官, 邑落有豪帥. 飲食亦用俎豆[七０]. 有麻布, 衣製類高麗而帽大. [七一]其國大人, 以金銀飾之. 用刑嚴急, 殺人者死, 沒其家人為奴婢. 俗淫, 尤惡妒者, 殺之屍於國南山上, 至腐, 女家始得輸牛馬乃與之. [七二]或言濊貊之地也.

地豆幹國[七三]在室韋西千餘裏. 多牛、羊, 出名馬, 皮為衣服, 無五穀, 唯食肉酪. 延興二年八月, 遣使朝貢, 至於太和六年, 貢使不絕. 十四年, 頻來犯塞, 孝文詔征西大將軍陽平王頤擊走之. 自後時朝京師, 迄武定末, 貢使不絕. 及齊受禪, 亦來朝貢.

烏洛侯國在地豆幹北, 去代都四千五百餘裏. 其地下濕, 多霧氣而寒. 人冬則穿地為室, 夏則隨原阜畜牧. 多豕, 有穀、麥. 無大君長, 部落莫弗, 皆世為之. 其俗, 繩髮, 皮服, 以珠為飾. 人尚勇, 不為姦竊, 故慢藏野積而無寇盜. 好射獵. 樂有箜篌, 木槽革面而施九弦. 其國西北有完水, 東北流合於難水, 其小水, 皆注於難, 東入海. 又西北二十日行, 有於巳尼大水, 所謂北海也.

太武真君四年來朝, [七四]稱其國西北有魏先帝舊墟石室, 南北九十步, 東西四十步, 高七十尺, 室有神靈, 人多祈請. 太武遣中書侍郎李敞告祭焉, 刊祝文於石室之壁而還.

流求國居海島, 當建安郡東, 水行五日而至. 土多山洞. 其王姓歡斯氏, 名渴剌兜, 不知其由來有國世數也. 彼土人呼之為可老羊, 妻曰多拔茶. 所居曰波羅檀洞, 塹柵三重, 環以流水, 樹棘為藩. 王所居舍, 其大一十六間, 琱刻禽獸. 多鬥鏤樹, 似橘而葉密, 條纖如髮之下垂. 國有四五帥, 統諸洞, 洞有小王. 往往有村, 村有鳥了帥, 並以善戰者為之, 自相樹立, 主一村之事. 男女皆白紵繩纏髮, 從項後盤繞至額. 其男子用鳥羽為冠, 裝以珠貝, 飾以赤毛, 形製不同. 婦人以羅紋白布為帽, 其形方正. 織鬥鏤皮並雜毛以為衣, 製裁不一. 綴毛垂螺為飾, 雜色相間, 下垂小貝, 其聲如珮. 綴璫施釧, 懸珠於頸. 織籐為笠, 飾以毛羽. 有刀□、弓箭、劍鈹之屬. 其處少鐵, 刀皆薄小, 多以骨角輔助之. 編紵為甲, 或用熊豹皮. 王乘木獸, 令左右輿之, 而導從不過十數人. 小王乘機, 鏤為獸形. 國人好相攻擊, 人皆驍健善走, 難死耐創. 諸洞各為部隊, 不相救助. 兩軍相當, 勇者三五人出前跳噪, 交言相罵, 因相擊射. 如其不勝, 一軍皆走, 遣人致謝, 即共和解. 收取鬥死者聚食之, 仍以髑髏將向王所, 王則賜之以冠, 便為隊帥.

無賦歛, 有事則均稅. 用刑亦無常准, 皆臨事科決. 犯罪皆斷於鳥了帥, 不伏則上請於王, 王令臣下共議定之. 獄無枷鎖, 唯用繩縛. 決死刑以鐵錐大如筋, 長尺餘, 鑽頂殺之. 輕罪用杖. 俗無文字, 望月虧盈, 以紀時節, 草木榮枯, 以為年歲. 人深目長鼻, 類於胡, 亦有小慧. 無君臣上下之節, 拜伏之禮. 父子同床而寢. 男子拔去髭鬚, 身上有毛處皆除去. 婦人以墨黥手為蟲蛇之文. 嫁娶以酒、珠貝為聘, 或男女相悅, 便相匹偶. 婦人產乳, 必食子衣, 產後以火自灸, 令汗出, 五日便平復. 以木槽中暴海水為鹽, 木汁為酢, 米麵為酒, 其味甚薄. 食皆用手. 遇得異味, 先進尊者. 凡有宴會, 執酒者必待呼名而後飲, 上王酒者, 亦呼王名後銜盃共飲, 頗同突厥. 歌呼蹋蹄, 一人唱, 眾皆和, 音頗哀怨. 扶女子上膊, 搖手而舞. 其死者氣將絕, 轝至庭前, 親賓哭泣相弔. 浴其屍, 以布帛縛纏之, 裹以葦席, 襯土而殯, 上不起墳. 子為父者, 數月不食肉. 其南境風俗少異, 人有死者, 邑裏共食之. 有熊、豺、狼, 尤多豬、雞, 無羊、牛、驢、馬. 厥田良沃, 先以火燒, 而引水灌, 持一鍤, 以石為刃, 長尺餘, 闊數寸, 而墾之. 宜稻、粱、禾、黍、麻、豆、赤豆、胡黑豆等. 木有楓、栝、樟、松、楩、楠、枌、梓. 竹、藤、果、藥, 同於江表. 風土氣候, 與嶺南相類. [七五]俗事山海之神, 祭以肴酒. 戰鬥殺人, 便將所殺人祭其神. 或依茂樹起小屋, 或懸髑髏於樹上, 以箭射之, 或累石繫幡, 以為神主. 王之所居, 壁下多聚髑髏以為佳. 人間門戶上, 必安獸頭骨角.

隋大業元年, 海師何蠻等, 每春秋二時, 天清風靜, 東望依稀, 似有煙霧之氣, 亦不知幾千裏. 三年, 煬帝令羽騎尉朱寬入海求訪異俗, [七六]何蠻言之, 遂與蠻俱往. 同到流求國, 言不通, 掠一人而反. 明年, 復令寬慰撫之, 不從. 寬取其布甲而歸. 時倭國使來朝見之, 曰：「此夷邪夕國人所用.」[七七]帝遣武賁郎將陳稜、朝請大夫張鎮州率兵自義安浮海至高華嶼, 又東行二日至□鼊嶼, 又一日, 便至流求. 流求不從, 稜擊走之. 進至其都, 焚其宮室, 虜其男女數千人, 載軍實而還. 自爾遂絕.

倭國在百濟、新羅東南, 水陸三千裏, 於大海中依山島而居. 魏時, 譯通中國三十餘國, 皆稱子. [七八]夷人不知裏數, 但計以日. 其國境, 東西五月行, 南北三月行, 各至於海. 其地勢, 東高西下. 居於邪摩堆, 則魏志所謂邪馬臺者也. 又雲：去樂浪郡境及帶方郡並一萬二千裏, 在會稽東, 與儋耳相近. 俗皆文身, 自雲太伯之後. 計從帶方至倭國, 循海水行, 歷朝鮮國, 乍南乍東, 七千餘裏, 始度一海. 又南千餘裏, 度一海, 闊千餘裏, 名瀚海, 至一支國. 又度一海千餘裏, 名末盧國. 又東南陸行五百裏, 至伊都國. 又東南百裏, 至奴國. 又東行百裏, 至不彌國. 又南水行二十日, 至投馬國. 又南水行十日, 陸行一月, 至邪馬臺國, 即倭王所都.

漢光武時, 遣使入朝, 自稱大夫. 安帝時, 又遣朝貢, 謂之倭奴國. 靈帝光和中, 其國亂, 遞相攻伐, 歷年無主. 有女子名卑彌呼, 能以鬼道惑眾, 國人共立為王. 無夫, 有二男子, 給王飲食, 通傳言語. 其王有宮室、樓觀、城柵, 皆持兵守衛, 為法甚嚴. 魏景初三年, 公孫文懿誅後, 卑彌呼始遣使朝貢. [七九]魏主假金印紫綬. 正始中, 卑彌呼死, 更立男王. 國中不服, 更相誅殺, 復立卑彌呼宗女臺與為王. 其後復立男王, 並受中國爵命. 江左歷晉、宋、齊、梁, 朝聘不絕.

及陳平, 至開皇二十年, 倭王姓阿每, 字多利思比孤, 號阿輩雞彌, 遣使詣闕. 上令所司訪其風俗, 使者言倭王以天為兄, 以日為弟, 天明時出聽政, [八０]跏趺坐, 日出便停理務, 雲委我弟. 文帝曰：「此大無義理.」於是訓令改之. 王妻號雞彌, [八一]後宮有女六七百人. 名太子為利歌彌多弗利. 無城郭. 內官有十二等：一曰大德, 次小德, 次大仁, 次小仁, 次大義, 次小義, 次大禮, 次小禮, 次大智, 次小智, 次大信, 次小信, 員無定數. 有軍尼一百二十人, 猶中國牧宰. 八十戶置一伊尼翼, 如今裏長也. 十伊尼翼屬一軍尼. 其服飾, 男子衣裙襦, 其袖微小；履如屨形, 漆其上, 繫之腳. 人庶多跣足, 不得用金銀為飾. 故時, 衣橫幅, 結束相連而無縫, 頭亦無冠, 但垂髮於兩耳上. 至隋, 其王始制冠, 以錦綵為之, 以金銀鏤花為飾. 婦人束髮於後, 亦衣裙襦, 裳皆有□. [八二]攕竹聚以為梳. 編草為薦, 雜皮為表, 緣以文皮. 有弓、矢、刀、□、弩、□、斧, 漆皮為甲, 骨為矢鏑. 雖有兵, 無征戰.

其王朝會, 必陳設儀仗, 奏其國樂. [八三]戶可十萬. 俗, 殺人、強盜及姦, 皆死；盜者計贓酬物, 無財者, 沒身為奴；自餘輕重, 或流或杖. 每訊冤獄, 不承引者, 以木壓膝；或張強弓, 以弦鋸其項. 或置小石於沸湯中, 令所競者探之, 雲理曲者即手爛；或置蛇甕中, 令取之, 雲曲者即螫手. 人頗恬靜, 罕爭訟, 少盜賊. 樂有五弦、琴、笛. 男女皆黥臂, 點面, 文身. 沒水捕魚. 無文字, 唯刻木結繩. 敬佛法, 於百濟求得佛經, 始有文字. 知蔔筮, 尤信巫覡. 每至正月一日, 必射戲飲酒, 其餘節, 略與華同. 好棋博、握槊、摴蒱之戲. 氣候溫暖, 草木冬青. 土地膏腴, 水多陸少. 以小環掛鸕□項, 令入水捕魚, 日得百餘頭. 俗無盤俎, 藉以槲葉, 食用手餔之. 性質直, 有雅風. 女多男少, 婚嫁不取同姓, 男女相悅者即為婚. 婦入夫家, 必先跨火, 乃與夫相見. 婦人不淫妒. 死者歛以棺槨, 親賓就屍歌舞, 妻子兄弟以白布制服. 貴人三年殯, 庶人蔔日而瘞. 及葬, 置屍船上, 陸地牽之, 或以小輿. 有阿蘇山, 其石無故火起接天者, 俗以為異, 因行祭禱. 有如意寶珠, 其色青, 大如雞卵, 夜則有光, 雲魚眼睛也. 新羅、百濟皆以倭為大國, 多珍物, 並仰之, 恒通使往來.

大業三年, 其王多利思比孤遣朝貢. 使者曰：「聞海西菩薩天子重興佛法, 故遣朝拜, 兼沙門數十人來學佛法.」國書曰：「日出處天子致書日沒處天子, 無恙.」雲雲. 帝覽不悅, 謂鴻臚卿曰：「蠻夷書有無禮者, 勿復以聞.」明年, 上遣文林郎裴世清使倭國, 度百濟, 行至竹島, 南望耽羅國, 經都斯麻國, 迥在大海中. 又東至一支國, 又至竹斯國. 又東至秦王國, 其人同於華夏, 以為夷洲, 疑不能明也. 又經十餘國, 達於海岸. 自竹斯國以東, 皆附庸於倭. 倭王遣小德何輩臺從數百人, 設儀仗, 鳴鼓角來迎. 後十日, 又遣大禮哥多毗從二百餘騎, 郊勞. 既至彼都, 其王與世清. 來貢方物. [八四]此後遂絕.

論曰：廣穀大川異制, 人生其間異俗, 嗜欲不同, 言語不通, 聖人因時設教, 所以達其志而通其俗也. 九夷所居, 與中夏懸隔, 然天性柔順, 無橫暴之風, 雖綿邈山海, 而易以道禦. 夏、殷之世, 時或來王. 暨箕子避地朝鮮, 始有八條之禁, 疏而不漏, 簡而可久, 化之所感, 千載不絕. 今遼東諸國, 或衣服參冠冕之容, 或飲食有俎豆之器, 好尚經術, 愛樂文史, 遊學於京都者, 往來繼路, 或沒世不歸, 非先哲之遺風, 其孰能致於斯也？故孔子曰：「言忠信, 行篤敬, 雖蠻貊之邦行矣.」誠哉斯言. 其俗之可採者, 豈楛矢之貢而已乎？

自魏迄隋, 年移四代, 時方爭競, 未遑外略. 洎開皇之末, 方征遼左, 天時不利, 師遂無功. 二代承基, 志苞宇宙, 頻踐三韓之地, 屢發千鈞之弩. 小國懼亡, 敢同困獸, 兵不載捷, 四海騷然, 遂以土崩, 喪身滅國. 兵志有之曰：「務廣德者昌, 務廣地者亡.」然遼東之地, 不列於郡縣久矣, 諸國朝正奉貢, 無闕於歲時. 二代震而矜之, 以為人莫己若, 不能懷以文德, 遽動幹戈, 內恃富強, 外思廣地, 以驕取怨, 以怒興師, 若此而不亡, 自古未聞也. 然四夷之戒, 安可不深念哉！

其豆莫婁、地豆幹、烏洛侯, 歷齊周及隋, 朝貢遂絕, 其事故莫顯雲. 校勘記

[一]　感其氣者則凶德行稟　張森楷雲：「『行』疑當作『所』.」按此與「生其地者, 則仁義所出」為對文, 張說是.

[二]　是知雁海龍堆天所以絕夷夏也　諸本「絕」訛作「紀」, 據周書卷四九異域志序改.

[三]　朱蒙乃與焉違等二人東南走　魏書卷一００高句麗傳「焉違」作「烏引烏違」.

[四]　朱蒙死子如栗立　魏書作「朱蒙死, 閭達代立, 閭達死, 子如栗立」. 此脫七字.

[五]　漢時賜衣幘朝服鼓吹　諸本「時」作「昭」, 三國志卷三０東夷傳、梁書卷五四諸夷傳作「時」. 按下文雲「常從玄菟郡受之」, 知是指漢時, 非指漢昭帝. 此段本之梁書, 梁書又本之三國志, 今據改.

[六]　莽大悅更名高句麗高句麗侯光武建武八年高句麗遣使朝貢　諸本誤□「朝貢」二字, 今刪. 三國志作「莽大悅, 布告天下, 更名高句麗為『下句麗』. 當此時為侯國. 漢光武帝八年, 高句麗王遣使朝貢, 始見稱王」. 梁書略同三國志. 北史訛脫不可解.

[七]　公孫文懿　三國志、梁書作「公孫淵」, 北史避唐諱稱字.

[八]　正始三年位宮寇遼西安平　三國志及通典卷一八六、通志卷一九四高句麗傳都無「遼」字. 按後漢書郡國志、晉書地理志, 遼東郡有西安平, 遼西郡無「安平」. 「遼」字誤衍.

[九]　鮮卑慕容廆據昌黎大棘城元帝授平州刺史　諸本「帝」作「

年」, 「平州」上有「北」字. 梁書諸夷傳作「帝」, 無「北」字. 按晉書卷一０八慕容廆載記, 廆逐平州刺史崔毖, 晉元帝因以平州刺史授之. 此「年」字訛, 「北」字衍, 今據改刪.

[一０]後燕慕容垂遣其弟農伐句麗　按晉書卷一二三慕容垂載記, 農是垂之中子. 此作「弟」, 是承梁書之誤.

[一一]東至柵城　諸本無「東」字, 魏書有. 按下雲「南至」、「

北至」, 是言高麗國境四至, 當有「東」字, 今據補.

[一二]詔加延侍中驃騎大將軍　諸本「驃」作「車」, 魏書作「驃」. 按上文言其已為車騎大將軍, 則加官當為驃騎, 今據改.

[一三]訖於武定已來　魏書「已來」作「末」一字, 是.

[一四]東西六裏　諸本脫「西」字, 據周書卷四九、隋書卷八一高麗傳補.

[一五]復有內評五部褥薩　隋書「內評」下有「外評」二字.

[一六]若貧不能償者樂及公私債負皆聽評其子女為奴婢以償之　周書無「樂」字. 按此當是涉下文「樂有五絃琴」之「樂」字而衍.

[一七]行必插手　隋書「插」作「搖」, 疑是.

[一八]將表陳謝　隋書「表」上有「奉」字, 疑此脫文.

[一九]城將陷賊輒言降　諸本脫「將」字、「降」字, 據隋書、通志補.

[二０]出自索離國　梁書卷五四高句麗傳「索離」作「櫜離」, 三國志卷三０夫餘傳註引魏略作「高離」(殿本作「槁離」), 隋書卷八一百濟傳作「高麗」. 按「櫜」音「高」. 「索」當是「櫜」之訛. 「櫜離」即「高麗」也.

[二一]北接高句麗　諸本脫「北接高」三字, 據周書卷四九百濟傳補. 隋書作「北拒高麗」.

[二二]穀內部　周書作「穀部肉部」. 按疑此脫「部」字, 「肉」訛為「內」.

[二三]巿部　周書上有「都」字, 疑是.

[二四]都下有萬家　諸本「萬家」訛作「方」, 據周書改. 此涉下文「五方」又「方」「萬」形似而誤.

[二五]士庶居焉　諸本「焉」訛作「馬」, 據周書改.

[二六]統兵一千二百人以下七百人以上　周書「統」上有「方」字.

[二七]城之內外人庶及餘小城鹹分隸焉　諸本脫「人」字, 周書有「民」字, 通志卷一九四百濟傳有「人」字. 今據通志補.

[二八]大姓有八族　諸本脫「八」字, 據隋書補.

[二九]以阻於海　魏書卷一００百濟傳「阻」作「沈」. 按「阻」疑是「殂」之訛.

[三０]以為實矯　魏書「矯」作「驗」, 通志作「據」. 按「矯」字無義, 疑誤.

[三一]自晉宋齊梁據江左　諸本「左」下衍「右」字, 據周書刪.

[三二]淹死子餘昌亦通使命於齊　周書「淹」作「隆」, 此作「淹」疑誤. 又梁書言隆死以其子餘明為百濟王, 與此作「餘昌」不同.

[三三]十八年餘昌使其長史王辯那來獻方物　諸本無「十」字, 隋書有. 按上文言昌遣使賀平陳, 平陳在開皇九年, 則此不得在八年. 下雲「屬興遼東之役」, 指開皇十八年楊諒、高熲攻高麗事. 知脫「

十」字, 今據補.

[三四]餘昌死子餘璋立　隋書作：「昌死, 子餘宣立. 死, 子餘璋立.」此當脫五字.

[三五]其人雜有華夏高麗百濟之屬　諸本「雜」訛作「辯」, 據隋書卷八一新羅傳改.

[三六]傳世三十至真平　隋書作「傳祚至金真平」. 按通典卷一八五新羅傳雲「其王姓金名真平」, 並引隋東蕃風俗記雲：「金姓相承, 三十餘葉.」這裏「真平」上當脫「金」字.

[三七]一曰伊罰幹至次大奈摩幹　通典「幹」並作「於」, 未知孰是. 又梁書雲：「其官名有子賁旱支、齊旱支、謁旱支、壹告支、奇貝旱支.」與此不同.

[三八]烽戍邏俱有屯營部伍　諸本及隋書「營」作「管」. 通典作「營」, 是, 今據改.

[三九]每月旦相賀王設宴會班賚群官其日拜日月神主八月十五日設樂令官人射賞以馬布　隋書「每」下有「正」字, 「主」字作「至」. 按隋書是說正月元旦相賀, 拜日月神；至八月十五日, 又設樂競射. 北史疑是脫訛.

[四０]服色尚畫素　隋書無「畫」字. 按畫則不素, 疑是衍文.

[四一]婦人辮髮繞頸　隋書「頸」作「頭」, 是. 此形似致誤.

[四二]次即拜大兄夫　隋書無「大兄」二字, 通志卷一九四新羅傳作「次拜大兄, 次拜夫」.

[四三]又北行七日至洛瑰水　魏書卷一００勿吉傳「洛」上有「如」字.

[四四]其一號粟末部　諸本及隋書卷八一、通志卷一九四勿吉傳「

粟」都作「栗」. 按上文見速末水, 「速末」即「粟末」. 粟末靺鞨以居於粟末水得名, 又見新唐書卷二一九黑水靺鞨傳. 作「栗」是形似致訛, 今據改.

[四五]在安車骨西北　諸本脫「骨」字, 據隋書及上文補.

[四六]而黑水部尤為勁健　諸本脫「健」字, 據隋書、通志補.

[四七]國南有從太山者, 華言太皇　魏書卷一００勿吉傳及隋書「

從」作「徒」. 又魏書「太皇」作「大白」. 按「大白」即「長白」, 「皇」字當誤.

[四八]初婚之夕男就女家執女乳而罷妒其妻外淫人有告其夫夫輒殺妻而後悔必殺告者　諸本「罷妒」倒作「妒罷」. 按魏書雲：「初昏之夕, 男就女家, 執女乳而罷, 便以為定, 仍為夫婦.」隋書：「其俗淫而妒, 其妻外淫, 人有告其夫, 夫輒殺妻, 殺而後悔.」這裏上半採魏書, 下半採隋書, 而各有刪節. 作「妒罷」顯是誤倒, 今據乙.

[四九]太和十二年勿吉復遣使貢楛矢方物於京師　諸本「二」作「

三」, 魏書作「二」. 按魏書卷七下高祖紀太和十二年八月有「勿吉貢楛矢石砮」的記載, 今據改.

[五０]十七年　諸本脫「十」字, 據魏書補.

[五一]興和二年六月　諸本「興和」作「延興」, 魏書作「興和」. 張森楷雲：「『延興』是孝文年號, 不得反在正光後, 作『興和』是.」按本書卷五東魏孝靜帝紀, 興和二年, 見勿吉「朝貢」的記載, 今據改.

[五二]至弱水南大破之　魏書卷一００庫莫奚傳作「弱洛水」, 卷二太祖紀登國三年作「弱落水」. 此疑脫「洛」字.

[五三]二十二年入寇安州　諸本作「二十年」, 魏書作「二十二年」. 按下文宣武詔雲：「至二十二年叛逆以來.」即指此事, 魏書是, 今據補.

[五四]交市之日州遣士監之　魏書「士」作「上佐」. 張森楷雲：「此誤『上』為『士』, 又脫『佐』字.」

[五五]每部俟斤一人為其帥　諸本誤作「每部一千人為其帥」, 據隋書卷八四奚傳改.

[五六]伏弗鬱部羽陵部　按勿吉傳有具弗伏國、鬱羽陵國. 魏書卷六顯祖紀皇興元年及二年兩見具伏弗、鬱羽陵. 「具伏弗」自即「具弗伏」. 這裏疑脫「具」字, 「鬱部」二字誤倒. 但通典卷二００契丹條也作「伏弗鬱部、羽陵部」.

[五七]匹潔部黎部　通典無「潔部」二字. 按「匹黎部」, 疑即勿吉傳之「匹黎尒國」.

[五八]文宣帝親戎北討　諸本脫「宣」字, 據通志卷二００契丹傳補. 事見北齊書卷四文宣紀天保四年九月.

[五九]冬月時向陽食　隋書卷八四契丹傳同. 通志下多「夏月時, 向陰食」六字.

[六０]聽居其故地責讓之　隋書「地」下有「六年, 其諸部相攻擊, 久不止. 又與突厥相侵, 高祖使使」二十一字. 北史有脫文.

[六一]率眾內附文帝見來憐之　隋書「內附」下有「高祖納之, 安置於渴奚那頡之北. 開皇末, 其別部四千餘家背突厥來降」二十八字. 無「文帝見來憐之」語. 北史當有脫文.

[六二]東西亙[五百裏南北三]百裏　諸本脫「五百裏南北三」六字, 據隋書補.

[六三]興兵動眾合如符契　隋書無「如」字, 是.

[六四]又北行三百餘裏　魏書卷一００失韋傳「百餘裏」作「日」一字. 按前後皆以日計裏程, 這裏不應獨異. 疑涉上文而誤.

[六五]豆莫婁國同　諸本脫「莫」字, 據魏書及下文豆莫婁國傳補.

[六六]殺人者責馬三百匹　諸本脫「馬」字, 據魏書補.

[六七]匡寢則屈木為室　隋書卷八四及通志卷二００室韋傳無「匡」字, 此當是衍文. 又諸本「屈木」倒作「木屈」, 據通志乙.

[六八]在室韋之東　諸本脫「在」字, 「韋」訛作「婁」, 據魏書卷一００豆莫婁國傳改.

[六九]於東夷之域　諸本「域」訛作「城」, 據魏書改.

[七０]飲食亦用俎豆　諸本脫「俎」字, 據魏書補.

[七一]衣製類高麗而帽大　魏書「帽」作「幅」, 是.

[七二]女家始得輸牛馬乃與之　魏書「始」作「欲」, 是.

[七三]地豆幹國　魏書卷一００作「地豆於」. 按本書紀傳多作「

幹」, 魏書紀傳多作「於」, 未知孰是, 今本書統一作「幹」.

[七四]太武真君四年來朝　諸本脫「來」字, 據魏書卷一００、通志卷二００烏洛侯國傳補.

[七五]風土氣候與嶺南相類　諸本「相」訛作「山」, 據隋書卷八一、通典卷一八六、通志一九四流求傳改.

[七六]三年煬帝令羽騎尉朱寬入海求訪異俗　諸本脫「三年」二字, 據隋書、通典補. 事見本書卷十二隋煬帝紀大業三年三月.

[七七]此夷邪夕國人所用　隋書、通典、通志「夕」並作「久」. 疑「夕」誤.

[七八]皆稱子　隋書卷八一、通志卷一九四倭傳作「皆自稱王」.

[七九]魏景初三年公孫文懿誅後卑彌呼始遣使朝貢　百衲、北、汲、殿四本「三」作「五」, 南本及梁書作「三」. 按三國志卷三０倭傳雲：「景初二年六月, 倭女王遣大夫難升米等詣郡(帶方郡), 求詣天子朝獻.」又據三國志卷三明帝紀, 公孫淵被殺, 在景初二年八月. 若倭使是淵破後始來, 則三國志倭傳之「二年」當是「三年」之誤. 今從南本及梁書.

[八０]天明時出聽政　隋書「天」下有「未」字. 按下雲「日出便停理務」, 則有「未」字是.

[八一]王妻號雞彌　諸本「號」作「姓」. 隋書、通志作「號」. 按上言王「號阿輩雞彌」, 通典解釋雲：「華言天兒也.」可知這裏也是王妻之號. 今據改.

[八二]裳皆有□　諸本「□」訛作「□」, 據隋書改.

[八三]奏其國樂　諸本脫「奏」字, 據隋書補.

[八四]其王與世清來貢方物　按隋書雲：「其王與清相見, 大悅曰：『我聞海西有大隋, 禮義之國, 故遣朝貢. 我夷人僻在海隅, 不聞禮義, 是以稽留境內, 不即相見. 今故清道飾館, 以待大使, 冀聞大國惟新之化. 』清答曰：『皇帝德並二儀, 澤流四海, 以王慕化, 故遣行人來此宣諭. 』既而引清就館. 其後清遣人謂其王曰：『朝命既達, 請即戒塗. 』於是設宴享以遣清. 復令使者隨清來貢方物.」這裏「世清」下當有脫文.

北史卷九十五 列傳第八十三

蠻　獠　林邑　赤土　真臘　婆利

蠻之種類, 蓋盤瓠之後. 在江、淮之間, 部落滋蔓, 布於數州, 東連壽春, 西通巴、蜀, 北接汝、潁, 往往有焉. 其於魏氏, 不甚為患, 至晉之末, 稍以繁昌, 漸為寇暴矣. 自劉、石亂後, 諸蠻無所忌憚, 故其族漸得北遷, 陸渾以南, 滿於山穀, 宛、洛蕭條, 略為丘墟矣.

道武既定中山, 聲教被於河表. 泰常八年, 蠻王梅安率渠帥數千朝京師, 求留質子, 以表忠款. 始光中, 拜安侍子豹為安遠將軍、江州刺史、順陽公. 興光中, 蠻王文武龍請降, 詔褒慰之, 拜南雍州刺史、魯陽侯.

延興中, 大陽蠻首桓誕擁沔水以北, [一]滍葉以南, 八萬餘落, 遣使內屬. 孝文嘉之, 拜誕征南將軍、東荊州刺史、襄陽王, 聽自選郡縣. 誕字天生, 桓玄之子也. 初, 玄西奔至枚迴洲被殺, 誕時年數歲, 流竄大陽蠻中, 遂習其俗. 及長, 多智謀, 為群蠻所歸. 誕既內屬, 居朗陵. 太和四年, 王師南伐, 誕請為前驅. 乃授使持節、南征西道大都督, 討義陽, 不果而還. 十年, 移居潁陽. 十六年, 依例降王為公. 十七年, 加征南將軍、中道大都督, 征竟陵. 遇遷洛, 師停. 是時, 齊征虜將軍、直閤將軍蠻首田益宗率部曲四千餘戶內屬. 襄陽首雷婆思等十一人率戶千餘內徙, 求居大和川, 詔給廩食. 後開南陽, 令有沔北之地, 蠻人安堵, 不為寇賊. 十八年, 誕入朝, 賞遇隆厚. 卒, 諡曰剛. 子暉, 字道進, 位龍驤將軍、東荊州刺史, 襲爵. 景明初, 大陽蠻首田育丘等二萬八千戶內附, 詔置四郡十八縣. 暉卒, 贈冠軍將軍.

三年, 魯陽蠻魯北燕等聚眾攻逼, 頻詔左衛將軍李崇討平之[二], 徙萬餘家於河北諸州及六鎮. 尋叛南走, 所在追討, 比及河, 殺之皆盡. 四年, 東荊州蠻樊素安反, 僭帝號. 正始元年, 素安弟秀安復反, 李崇、楊大眼悉討平之. 二年, 梁沔東太守田清喜擁七郡三十一縣、戶萬九千, 遣使內附, 乞師討梁. 其雍州以東, 石城以西, 五百餘裏水陸援路, 請率部曲斷之. 四年, 梁永寧太守文雲生六部, 自漢東遣使歸附.

永平初, [三]東荊州表太守桓叔興前後招慰大陽蠻歸附者一萬七百戶, 請置郡十六、縣五十, 詔前鎮東府長史酈道元檢行置之. 叔興即暉弟也, 延昌元年, 拜南荊州刺史, 居安昌, 隸於東荊. 三年, 梁遣兵討江、沔, 破掠諸蠻, 百姓擾動. 蠻自相督率二萬餘人, 頻請統帥, 蠻以為聲勢. 叔興給一統並威儀, 為之節度, [四]蠻人遂安. 其年, 梁雍州刺史蕭藻遣其將蔡令孫等三將寇南荊之西南, 沿襄、沔上下, 破掠諸蠻. 蠻首梁龍驤將軍樊石廉叛梁, 來請援. 遣叔興與石廉督集蠻夏二萬餘人擊走之, [五]斬令孫等三將. 藻又遣其新陽太守邵道林, 於沔水之南石城東北立清水戍, 為抄掠之基, 叔興遣諸蠻擊破之. 四年, 叔興上表, 請不隸東荊, 許之. 梁人每有寇抄, 叔興必摧破之.

正光中, 叔興擁所部南叛. 蠻首成龍強率戶數千內附, 拜刺史；蠻帥田牛生率戶二千內徙揚州, 拜為郡守. 梁義州刺史邊城王文僧明、鐵騎將軍邊城太守田官德等率戶萬餘, 舉州內屬. 拜僧明平南將軍、西豫州刺史, 封開封侯；官德龍驤將軍、義州刺史；自餘封授各有差. 僧明、官德並入朝. 蠻出山至邊城、建安者, 八九千戶. 義州尋為梁將裴邃所陷. 梁定州刺史田超秀亦遣使求附, 請援歷年, 朝廷恐輕致邊役, 未之許. 會超秀死, 其部曲相率內附, 徙之. 六鎮、秦、隴所在反叛, 二荊、西郢蠻大擾動, [六]斷三□路, 殺都督, 寇盜至於襄城、汝水, 百姓多被其害. 梁遣將圍廣陵, 楚城諸蠻, 並為前驅. 自汝水以南, 恣其暴掠, 連年攻討, 散而復合, 其暴滋甚.

又有冉氏、向氏、田氏者, 陬落尤盛. 餘則大者萬家, 小者千戶, 更相崇樹, [七]僭稱王侯. 屯據三峽, 斷遏水路, 荊蜀行人, 至有假道者.

周文略定伊、瀍, 聲教南被, 諸蠻畏威, 靡然向風矣. 大統五年, 蔡陽蠻王魯超明內屬, 授南雍州刺史, 仍世襲焉. 十一年, 蠻酋梅勒特來貢其方物. 尋而蠻帥田杜青及江、漢諸蠻擾動, [八]大將軍楊忠擊破之. 其後蠻帥杜青和自稱巴州刺史, 入附, 朝廷因其所稱而授之. 杜青和後遂反, 攻圍東梁州. 其唐州蠻田魯嘉亦叛, 自號豫州伯. 王雄、權景宣等前後討平之.

廢帝初, 蠻首樊舍舉落內附, 以為督淮北三州諸軍事、淮州刺史、淮安郡公. 於謹等平江陵, 諸蠻騷動, 詔豆盧寧、蔡祐等討破之. 恭帝二年, 蠻酋宜人王田興彥、北荊州刺史梅季昌等相繼款附. 以興彥、季昌並為開府儀同三司, 加季昌洛州刺史, 賜爵石臺縣公.

其後, 巴西人譙淹扇動群蠻以附梁, [九]蠻帥向鎮侯、向白虎[一０]等應之；向五子王又攻陷信州；田烏度、田唐等抄斷江路；文子榮復據荊州之汶陽郡, [一一]自稱仁州刺史；並鄰州刺史蒲微亦舉兵逆命. 詔田弘、賀若敦、潘招、[一二]李遷哲等討破之. 周武成初, 文州蠻叛, 州軍討定之. 尋而冉令賢、向五子王等又攻陷白帝, 殺開府楊長華, 遂相率作亂. 前後遣開府元契、趙剛等總兵出討, 雖頗翦其族類, 而元惡未除.

天和元年, 詔開府陸騰督王亮、司馬裔等討之. 騰水陸俱進, 次於湯口, 先遣喻之. 而令賢方增浚城池, 嚴設扞禦, 遣其長子西黎、次子南王領其支屬, 於江南險要之地, 置立十城, 遠結涔陽蠻為其聲援. 令賢率其卒, 固守水邏城. 騰乃總集將帥謀進趣, 鹹欲先取水邏, 然後經略江南. 騰言於眾曰：「令賢內恃水邏金湯之險, 外託涔陽輔車之援, 兼復資糧充實, 器械精新. 以我懸軍, 攻其嚴壘, 脫一戰不剋, 更成其氣. 不如頓軍湯口, 先取江南, 翦其毛羽, 然後遊軍水邏, 此制勝之計也.」眾皆然之. 乃遣開府王亮率眾渡江, 旬日攻拔其八城, 凶黨奔散, 獲賊帥冉承公並生口三千人, 降其部眾一千戶. 遂簡募驍勇, 數道分攻水邏. 路經石壁城, 險峻, 四面壁立, 故以名焉. 唯有一小路, 緣梯而上, 蠻蜑以為峭絕, 非兵眾所行. 騰被甲先登, 眾軍繼進, 備經危阻, 累日乃得舊路. 且騰先任隆州總管, 雅知其路蠻帥冉伯犁、冉安西與令賢有隙. 騰乃招誘伯犁等, 結為父子, 又多遺錢帛. 伯犁等悅, 遂為鄉導. 水邏側又有石勝城者, 亦是險要, 令賢使其兄龍真據之. [一三]騰又密告龍真雲, 若平水邏, 使其代令賢處之. 龍真大悅, 遣其子詣騰. 乃厚加禮接, 賜以金帛. 蠻貪利既深, 仍請立效, 乃謂騰曰：「欲翻所據城, 恐人力寡少.」騰許以三百兵助之. 既而遣二千人, 銜枚夜進, 龍真力不能禦, 遂平石勝城. 晨至水邏, 蠻眾大潰, 斬首萬餘級. 令賢遁走, 追而獲之. [一四]司馬裔又別下其二十餘城, 獲蠻帥冉三公等. 騰乃積其骸骨於水邏城側為京觀, 後蠻蜑望見輒大哭, 自此狼戾之心輟矣.

時向五子王據石墨城, 令其子寶勝據雙城. 水邏平後, 頻遣喻之, 而五子王猶不從命. 騰又遣王亮屯牢坪, 司馬裔屯雙城以圖之. 騰慮雙城孤峭, 攻未可拔, 賊若委城遁散, 又難追討. 乃令諸軍周迴立柵, 遏其走路, 賊乃大駭. 於是縱兵擊破之, 禽五子王於石墨, 獲寶勝於雙城, 悉斬諸向首領, 生禽萬餘口. 信州舊居白帝, 騰更於劉備故宮城南, 八陣之北, 臨江岸築城, 移置信州. 又以巫縣、信陵、秭歸並築城置防, 以為襟帶焉.

天和六年, 蠻渠冉祖□、冉龍驤又反, 詔大將軍趙誾討平之. 自此群蠻懼息, 不復為寇.

獠者蓋南蠻之別種, 自漢中達於邛、笮, 川洞之間, 所在皆有. 種類甚多, 散居山穀, 略無氏族之別. 又無名字, 所生男女, 唯以長幼次第呼之. 其丈夫稱阿□、阿段, 婦人阿夷、阿等之類, 皆語之次第稱謂也. 依樹積木, 以居其上, 名曰幹闌, 幹闌大小, 隨其家口之數. 往往推一長者為王, 亦不能遠相統攝. 父死則子繼, 若中國之貴族也. 獠王各有鼓角一雙, 使其子弟自吹擊之. 好相殺害, 多死, 不敢遠行. [一五]能臥水底持刀刺魚, 其口嚼食並鼻飲. 死者, 豎棺而埋之. 性同禽獸, 至於忿怒, 父子不相避, 唯手有兵刃者先殺之. 若殺其父, 走避外, 求得一狗以謝, 不復嫌恨. [一六]若報怨相攻擊, 必殺而食之；平常劫掠, 賣取豬狗而已. 親戚比鄰, 指授相賣. 被賣者號哭不服, 逃竄避之, 乃將買人指捕, 逐若亡叛, 獲便縛之. 但經被縛者, 即服為賤隸, 不敢稱良矣. 亡失兒女, 一哭便止, 不復追思. 唯執楯持矛, 不識弓矢. 用竹為簧, 群聚鼓之, 以為音節. 能為細布, 色至鮮淨. 大狗一頭, 買一生口. 其俗畏鬼神, 尤尚淫祀. 所殺之人美鬢髯者, 乃剝其面皮, 籠之於竹, 及燥, 號之曰鬼, 鼓舞祀之, 以求福利. 至有賣其昆季妻孥盡者, 乃自賣以供祭焉. 鑄銅為器, 大口寬腹, 名曰銅爨, [一七]既薄且輕, 易於熟食.

建國中, 李勢在蜀, 諸獠始出巴西、渠川、廣漢、陽安、資中, 攻破郡國, 為益州大患. 勢內外受敵, 所以亡也. 自桓溫破蜀之後, 力不能制. 又蜀人東流, 山險之地多空, 獠遂挾山傍穀. 與夏人參居者, 頗輸租賦；在深山者, 仍不為編戶. 梁、益二州歲伐獠, [一八]以裨潤公私, 頗藉為利.

正始中, 夏侯道遷舉漢中內附, 宣武遣尚書邢巒為梁、益二州刺史以鎮之, 近夏人者安堵樂業, 在山穀者不敢為寇. 後以羊祉為梁州, 傅豎眼為益州. 祉性酷虐, 不得物情. 梁輔國將軍範季旭與獠王趙清荊率眾屯孝子穀, 祉遣統軍魏胡擊走之. 後梁寧朔將軍薑白復擁夷獠入屯南城, 梁州人王法慶與之通謀, 眾屯於固門川, 祉遣征虜將軍討破之. [一九]豎眼施恩布信, 大得獠和. 後以元法僧代傅豎眼為益州, 法僧在任貪殘, 獠遂反叛, 勾引梁兵, 圍逼晉壽. 朝廷憂之, 以豎眼先得物情, 復令乘傳往撫. 獠聞豎眼至, 莫不欣然, 拜迎道路, 於是而定.

及元桓、元子真相繼為梁州, [二０]並無德績, 諸獠苦之. 其後, 朝廷以梁、益二州控攝險遠, 乃立巴州以統諸獠. 後以巴酋嚴始欣為刺史. 又立隆城鎮, 所綰獠二十萬戶. 彼謂北獠, 歲輸租布, 又與外人交通貿易. 巴州生獠, 並皆不順, 其諸頭王, 每於時節謁見刺史而已. 孝昌初, 諸獠以始欣貪暴, 相率反叛, 攻圍巴州. 山南行臺魏子建勉喻, [二一]即時散罷. 自是獠諸頭王, 相率詣行臺者相繼, 子建厚勞賚之. 始欣見中國多事, 又失彼心, 慮獲罪譴. 時梁南梁州刺史陰子春扇惑邊陲, 始欣謀將南叛. 始欣族子愷時為隆城鎮將, 密知之, 嚴設邏候, 遂禽梁使人, 並封始欣詔書、鐵券、刀劍、衣冠之屬, 表送行臺. 子建乃啟以鎮為南梁州, 愷為刺史, 發使執始欣, 囚於南鄭. 遇子建見代, 梁州刺史傅豎眼仍為行臺, 豎眼久病, 其子敬紹納始欣重賂, 使得還州. 始欣乃起眾攻愷, 屠滅之, 據城南叛. 梁將蕭玩, 率眾援接. 時梁、益二州並遣將討之, 攻陷巴州, 執始欣, 遂大破玩軍. 及斬玩, 以傅曇表為刺史. 後元羅在梁州, 為所陷, 自此遂絕.

及周文平梁、益之後, 令在所撫慰, 其與華人雜居者, 亦頗從賦役. 然天性暴亂, 旋致擾動. 每歲命隨近州鎮, 出兵討之, 獲其生口, 以充賤隸, 謂之為壓獠焉. 後有商旅往來者, [二二]亦資以為貨, 公卿達於人庶之家, 有獠口者多矣. 恭帝三年, 陵州木籠獠反, 詔開府陸騰討破之. 周保定二年, 鐵山獠又反, 抄斷江路, 陸騰又攻拔其三城.

天和三年, 梁州恒稜獠叛, 總管長史趙文表討之. 軍次巴州, 文表欲率眾徑進. 軍吏等曰：「此獠旅拒日久, 部眾甚強, 討之者四面攻之, 以分其勢. 今若大軍直進, 不遣奇兵, 恐併力於我, [二三]未可制勝.」文表曰：「往者既不能制之, 今須別為進趣. 若四面遣兵, 則獠降走路絕, 理當相率以死拒戰；如從一道, 則吾得示威恩, 分遣人以理曉諭, 為惡者討之, 歸善者撫之, 善惡既分, 易為經略. 事有變通, 奈何欲遵前轍也？」文表遂以此意, 遍令軍中. 時有從軍熟獠, 多與恒稜親識, 即以實報之. 恒稜獠相與聚議, 猶豫之間, 文表軍已至其界. 獠中先有二路, 一路稍平, 一路極險. 俄有生獠酋帥數人來見文表曰：「我恐官軍不識山川, 請為鄉導.」文表謂之曰：「此路寬平, 不須導引, 卿但先去, 好慰喻子弟也.」乃遣之. 文表謂其眾曰：「向者獠帥, 謂吾從寬路而行, 必當設伏險要. 若從險路, 出其不慮, 獠眾自離散矣.」於是勒兵從險道進, 其有不通之處, 即平之. 乘高而望, 果見其伏兵. 獠既失計, 爭攜妻子, 退保險要. 文表頓軍大蓬山下, 示禍福, 遂相率來降. 文表皆撫慰之, 仍徵其租稅, 無敢動者. 後除文表為蓬州刺史, 又大得人和.

建德初, 李暉為蓬、梁州總管, [二四]諸獠亦望風從附. 然其種滋蔓, 保據巖壑, 依山走險, 若履平地, 雖屢加兵, 弗可窮討. 性又無知, 殆同禽獸, 諸夷之中, 最難以道招懷者也.

林邑, 其先所出, 事具南史. 其國延袤數千裏, 土多香木、金寶, 物產大抵與交趾同. 以磚為城, 蜃灰塗之, 東向戶. 尊官有二, 其一曰西那婆帝, 其二曰薩婆地歌. 其屬官三等, [二五]其一曰倫多姓, 次歌倫致帝, 次乙地伽蘭. 外官分為二百餘部, 其長官曰弗羅, 次曰可輪, 如牧宰之差也. 王戴金花冠, 形如章甫, 衣朝霞布, 珠璣纓絡, 足躡革履. 時服錦袍. 良家子侍衛者二百許人, 皆執金裝. 兵有弓、箭、刀、槊, [二六]以竹為弩, 傅毒於矢. 樂有琴、笛、琵琶、五絃, 頗與中國同. 每擊鼓以警眾, 吹蠡以即戎. 其人深目高鼻, 髮拳色黑. 俗皆徒跣, 以幅巾纏身, 冬月衣袍. 婦人椎髻. 施椰葉席. 每有婚媾, 令媒者齎金銀釧、酒二壺、魚數頭至女家, 於是擇日, 夫家會親賓, 歌舞相對, 女家請一婆羅門, 送女至男家, 婿盥手, 因牽女授之. 王死, 七日而葬；有官者, 三日；庶人, 一日. 皆以函盛屍, 鼓舞導從, 輿至水次, [二七]積薪焚之. 收其餘骨, 王則內金甖中, 沉之於海；有官者, 以銅甖, 沉之海口；庶人以瓦, 送之於江. 男女皆截髮, 哭至水次, 盡哀而止, 歸則不哭. 每七日, 燃香散花, 復哭盡哀而止, 百日、三年, 皆如之. 人皆奉佛, 文字同於天竺.

隋文帝既平陳, 乃遣使獻方物, 後朝貢遂絕. 時天下無事, 群臣言林邑多奇寶者. 仁壽末, 上遣大將軍劉方為驩州道行軍總管, 率欽州刺史甯長真、驩州刺史李暈、開府秦雄步騎萬餘, 及犯罪者數千人擊之. 其王梵志乘巨象而戰, 方軍不利. 方乃多掘小坑, 草覆其上, 因以兵挑之. 方與戰偽北, 梵志逐之, 其象陷, 軍遂亂, 方大破之, 遂棄城走. 入其都, [二八]獲其廟主十八枚, 皆鑄金為之, 蓋其國有十八世. 方班師, 梵志復其故地, 遣使謝罪, 於是朝貢不絕.

赤土國, 扶南之別種也. 在南海中, 水行百餘日而達. 所都土色多赤, 因以為號. 東波羅剌國, 西婆羅娑國, 南訶羅旦國, 北拒大海, 地方數千裏. 其王姓瞿曇氏, 名利富多塞, 不知有國近遠. 稱其父釋王位, 出家為道, 傳位於利富多塞, 在位十六年矣. 有三妻, 並鄰國女也. 居僧祗城, 有門三重, 相去各百許步. 每門圖畫菩薩飛仙之象, 懸金花鈴眊, 婦人數十人, 或奏樂, 或捧金花. 又飾四婦人, 容飾如佛塔邊金剛力士之狀, 夾門而立, 門外者持兵仗, 門內者執白拂. 夾道垂素網, 綴花. 王宮諸屋, 悉是重閣, 北戶. 北面而坐三重之榻, 衣朝霞布, 冠金花冠, 垂雜寶纓絡, 四女子立侍左右, 兵衛百餘人. 王榻後作一木龕, [二九]以金銀五香木雜鈿之, 龕後懸一金光焰；夾榻又樹二金鏡, 鏡前並陳金甕, 甕前各有金香爐；當前置一金伏牛, 前樹一寶蓋, 左右皆有寶扇. 婆羅門等數百人, 東西重行, 相向而坐. 其官：薩陀加邏一人, 陀拏達叉一人, 迦利密迦三人, 共掌政事；俱羅末帝一人, 掌刑法. 每城置那邪迦一人, 缽帝十人.

其俗, 皆穿耳翦髮, 無跪拜之禮, 以香油塗身. 其俗敬佛, 尤重婆羅門. 婦人作髻於項後, 男女通以朝霞朝雲雜色布為衣. 豪富之室, 恣意華靡, 唯金鎖非王賜不得服用. 每婚嫁, [三０]擇吉日, 女家先期五日, 作樂飲酒, 父執女手以授婿, 七日乃配. 既娶, 即分財別居, 唯少子與父居. 父母兄弟死, 則剔髮素服, 就水上構竹木為棚, 棚內積薪, 以屍置上, 燒香建幡, 吹蠡擊鼓以送, 火焚薪, 遂落於水. 貴賤皆同、唯國王燒訖收灰, 貯以金瓶, 藏於廟屋. 冬夏常溫, 雨多霽少, 種植無時. 特宜稻、穄、白豆、黑麻, 自餘物產, 多同於交趾. 以甘蔗作酒, 雜以紫瓜根, 酒色黃赤, 味亦香美. 亦以椰漿為酒.

隋煬帝嗣位, 募能通絕域者. 大業三年, 屯田主事常駿、虞部主事王君政等請使赤土. 帝大悅, 遣齎物五千段以賜赤土王. 其年十月, 駿等自南海郡乘舟, 晝夜二旬, 每日遇便風. 至焦石山而過, 東南詣陵伽缽拔多洲, 西與林邑相對, 上有神祠焉. [三一]又南行, 至師子石. 自是島嶼連接. 又行二三日, 西望見狼牙須國之山, 於是南達雞籠島, 至於赤土之界.

其王遣婆羅門鳩摩羅, 以舶三百艘來迎, [三二]吹蠡擊鼓樂隋使, 進金鎖以纜船. [三三]月餘, 至其都. 王遣其子那邪迦請與駿等禮見. 先遣人送金盤貯香花並鏡鑷, 金合二枚貯香油, 金瓶二枚貯香水, 白疊布四條, 以擬供使者盥洗. 其日未時, 那邪迦又將象二頭, 持孔雀蓋以迎使人, 並致金盤、金花, 以藉詔函, 男女百人奏蠡鼓, 婆羅門二人導路. 至王宮, 駿等奉詔書上閤, 王以下皆坐, 宣詔訖, 引駿等坐, 奏天竺樂, 事畢, 駿等還館. 又遣婆羅門就館送食, 以草葉為盤, 其大方丈. 因謂駿曰：「今是大國臣, 非復赤土國矣.」後數日, 請駿等入宴, 儀衛導從如初見之禮. 王前設兩床, 床上並設草葉盤, 方一丈五尺, 上有黃、白、紫赤四色之餅, 牛、羊、魚、鱉、豬、蝳蝐之肉百餘品. 延駿升床, 從者於地席, 各以金鍾置酒, 女樂迭奏, 禮遺甚厚.

尋遣那邪迦隨貢方物, 並獻金芙蓉冠、龍腦香, 以鑄金為多羅葉, 隱起成文以為表, 金函封之, 令婆羅門以香花奏蠡鼓而送之. 既入海, 見綠魚群飛水上. 浮海十餘日, 至林邑東南, 並山而行. 其海水色黃氣腥, 舟行一日不絕, 雲是大魚糞也. 循海北岸, 達於交趾. 駿以六年春與那邪迦於弘農謁帝. 帝大悅, 授駿等執戟都尉, [三四]那邪迦等官賞各有差.

真臘國在林邑西南, 本扶南之屬國也, 去日南郡舟行六十日而至. 南接車渠國, 西有朱江國. 其王姓剎利氏, [三五]名質多斯那. 自其祖漸已強盛, 至質多斯那遂兼扶南而有之. 死, 子伊奢那先代立. 居伊奢那城, 郭下二萬餘家. 城中有一大堂, 是其王聽政所. 總大城三十所, 城有數千家, 各有部帥, 官名與林邑同.

其王三日一聽朝, 坐五香七寶床, 上施寶帳, 以文木為竿, 象牙金鈿為壁, 狀如小屋, 懸金光焰, 有同於赤土. 前有金香, [三六]命二人侍側. 王著朝霞古貝, [三七]瞞絡腰腹, 下垂至脛, 頭載金寶花冠, 被真珠纓絡, 足履革屣, 耳懸金鐺. 常服白疊, 以象牙為屩. 若露髮, 則不加纓絡. 臣下服制, 大抵相類. 有五大臣, 一曰孤落支, 二曰相高憑, 三曰婆何多陵, 四曰舍摩陵, 五曰髯羅婁, 及諸小臣. 朝於王者, 輒於階下三稽首, 王呼上階, 則跪, 以兩手抱膊, 遶王環坐. 議政事訖, 跪伏而去. 階庭門閤, 侍衛有千餘人, 被甲持仗. 其國與參半、朱江二國和親, 數與林邑、陀桓二國戰爭. 其人行止, 皆持甲仗, 若有征伐, 因而用之.

其俗, 非王正妻子, 不得為嗣. 王初立日, 所有兄弟, 並刑殘之, 或去一指, 或劓其鼻, 別處供給, 不得仕進. 人形小而色黑, 婦人亦有白者. 悉拳髮垂耳, 性氣捷勁. 居處器物, 頗類赤土. 以右手為淨, 左手為穢. 每旦澡洗, 以楊枝淨齒, 讀誦經咒, 又澡灑乃食. 食罷還用楊枝淨齒, 又讀經咒. 飲食多蘇酪、沙糖、□粟、米餅. 欲食之時, 先取雜肉羹與餅相和, 手擩而食. 娶妻者, 唯送女人女, [三八]擇日遣媒人迎婦. 男女二家, 各八日不出, 晝夜燃燈不息. 男婚禮畢, 即與父母分財別居. 父母死, 小兒未婚者, 以餘財與之. 若婚畢, 財物入官. 喪葬, 兒女皆七日不食, 剔髮而喪, [三九]僧尼、道士、親故皆來聚會, 音樂送之. 以五香木燒屍, 收灰, 以金銀瓶盛, 送大水之內；貧者或用瓦, 而以五彩色畫之. 亦有不焚, 送屍山中, 任野獸食者.

其國北多山阜, 南有水澤. 地氣尤熱, 無霜雪, 饒瘴癘毒□. 宜粱、稻, 少黍、粟. 果菜與日南、九真相類. 異者, 有婆羅那娑樹, 無花, 葉似柿, 實似冬瓜；菴羅樹, [四０]花、葉似棗, 實似李；毗野樹, 花似木瓜, 葉似杏, 實似楮；婆田羅樹, 花、葉、實並似棗, 而小異；歌畢佗樹, 花似林檎, 葉似榆而厚大, 實似李, 其大如升. 自餘多同九真. 海有魚名建同, 四足無鱗, 鼻如象, 吸水上噴, 高五六十尺. 有浮胡魚, 形似□, 觜如鸚鵡, 有八足. 多大魚, 半身出, 望之如山. 每五六月中, 毒氣流行, 即以白豬、白牛、羊於城西門外祠之. 不然, 五穀不登, 畜多死, 人疾疫. 近都有陵伽缽婆山, 上有神祠, 每以兵二千人守衛之. 城東神名婆多利, 祭用人肉. 其王年別殺人, 以夜祠禱, 亦有守衛者千人. 其敬鬼如此. 多奉佛法, 尤信道士. 佛及道士, 並立像於其館.

隋大業十二年, 遣使貢獻, 帝禮之甚厚, 於後亦絕.

婆利國, 自交趾浮海, 南過赤土、丹丹, 乃至其國. 國界, 東西四月行, 南北四十五日行. 王姓剎利邪伽, 名護濫那婆. 官曰獨訶邪拏, 次曰獨訶氏拏. 國人善投輪, 其大如鏡, 中有竅, 外鋒如鋸, 遠以投人, 無不中. 其餘兵器, 與中國略同. 俗類真臘, 物產同於林邑. 其殺人及盜, 截其手；姦者, 鎖其足, 期年而止. 祭祀必以月晦, 盤貯酒肴, 浮之流水. 每十一月必設大祭. 海出珊瑚. 有鳥名舍利, 解人語.

隋大業十二年, 遣使朝貢, 後遂絕.

於時南荒有丹丹、盤盤二國, 亦來貢方物, 其風俗、物產, 大抵相類雲.

論曰：禮雲：「南方曰蠻, 有不火食者矣.」然其種類非一, 與華人錯居. 其流曰蜑, 曰獽, 曰俚, 曰獠, 曰□. 居無君長, [四一]隨山洞而居. 其俗, 斷髮文身, 好相攻討. 自秦並三楚, 漢平百越, 地窮丹徼, 景極日南, 水陸可居, 鹹為郡縣. 洎乎境分南北, 割據各殊, 蠻、獠之族, 遞為去就. 至於林邑、赤土、真臘、婆利則地隔江嶺, 莫通中國. 及隋氏受命, 剋平九宇, 煬帝纂業, 威加八荒, 甘心遠夷, 志求珍異. 故師出流求, 兵加林邑, 威振殊俗, 過於秦、漢遠矣. 雖有荒外之功, 無救域中之敗. 傳曰：「非聖人, 外寧必有內憂.」誠哉斯言也.

大業中, 南荒朝貢者十餘國, 其事跡湮滅, 今可知者四國而已. 校勘記

[一]　大陽蠻首桓誕擁沔水以北　諸本「沔」訛作「河」, 據魏書卷一０一(補)蠻傳改. 通志卷一九七板楯蠻傳作「漢水」.

[二]　三年魯陽蠻魯北燕等聚眾攻逼頻詔左衛將軍李崇討平之　魏書「頻」作「潁川」二字, 從上讀. 通典卷一八七板楯蠻傳作「潁陽」. 本書卷四三、魏書卷六六李崇傳作「湖陽」. 按「潁陽」、「潁川」、「湖陽」未知孰是. 但「頻」當是「潁」之訛, 下有脫字.

[三]　永平初　諸本「平」作「寧」, 魏書作「平」. 按魏無「永寧」, 「永平」是宣武年號. 今據改.

[四]　頻請統帥蠻以為聲勢叔興給一統並威儀為之節度　魏書無「

蠻以」二字. 按文義不可解, 當有訛脫.

[五]　遣叔興與石廉督集蠻夏二萬餘人擊走之　諸本「遣」字在「

叔興」下, 魏書無「遣」字. 通典作「遣蠻帥桓叔率夷夏二萬餘人擊之」. 按通典脫「興」字, 但可証「遣」字當在「叔興」上. 今據乙.

[六]　其部曲相率內附徙之六鎮秦隴所在反叛二荊西郢蠻大擾動　通典、通志作：「其後因六鎮、秦、隴所在反叛, 二荊、西郢蠻大擾動.」(通典無「二」、「西」兩字. )按「徙之」下疑有脫文.

[七]　更相崇樹　諸本脫「樹」字, 據周書卷四九蠻傳補.

[八]　尋而蠻帥田杜青及江漢諸蠻擾動　諸本「青」下有「和」字, 周書無, 又「江」作「沔」. 按周書卷一九楊忠傳見「田柱清」, 卷二七厙狄昌傳見「田社清」, 都是此人. 「柱」、「杜」、「社」未知孰是. 「和」乃涉下文「杜青和」而衍, 今據刪. 又楊忠鎮壓田杜青時在西魏大統末, 其時西魏勢力未達長江. 作「沔漢諸蠻」是.

[九]　其後巴西人譙淹扇動群蠻以附梁　諸本「巴」下有「蜀」字, 周書無. 按本書卷六八、周書卷二八賀若敦傳也作「巴西人譙淹」, 今刪「蜀」字.

[一０]向白虎　周書「虎」作「彪」. 按周書及本書賀若敦傳也作「彪」. 北史例避「虎」字, 此乃後人所改.

[一一]文子榮復據荊州之汶陽郡　諸本「汶」作「政」, 周書作「

汶」. 按周書卷二五李賢傳、卷四四陽雄傳都作「汶陽」. 汶陽郡見隋書地理志下夷陵郡遠安縣注, 「政陽」無此郡名. 今據改.

[一二]潘招　諸本「招」作「和」, 周書作「招」. 按周書卷二五李賢傳、卷二八賀若敦傳、卷四四陽雄傳都作「招」. 今據改.

[一三]令賢使其兄龍真據之　周書「兄」下有「子」字.

[一四]追而獲之　諸本脫「追」字, 據周書、通志補.

[一五]多死不敢遠行　魏書卷一０一獠傳無「死」字. 按通典卷一八七、通志卷一九七獠傳作「多仇怨」. 疑「死」乃「怨」之訛, 脫「仇」字, 補魏書者因刪「死」字.

[一六]走避外求得一狗以謝不復嫌恨　魏書無「外」字, 「謝」下有「其母, 毋得狗謝」六字. 通典、通志「外」上有「於」字, 「謝」下有「其母, 然後敢歸, 毌得狗謝」十字. 按這裏當有脫文.

[一七]名曰銅爨　諸本「爨」訛作「釁」, 據魏書、通典、通志改.

[一八]梁益二州歲伐獠　魏書「梁」上有「蕭衍」二字, 通典有「

至梁武帝」四字. 按其時梁益二州屬蕭梁, 此處應重「梁」字.

[一九]祉遣征虜將軍討破之　魏書「軍」下空二格. 按此脫人名.

[二０]及元桓元子真相繼為梁州　魏書、通志「桓」作「恒」. 按元恒見本書卷十七、魏書卷十九上京兆王子推傳, 但本傳不言其官梁州刺史. 「元桓」未見魏書宗室傳, 疑誤.

[二一]山南行臺魏子建勉喻　諸本及魏書無「魏子建」三字, 通志有. 按魏子建為山南行臺, 見魏書卷九肅宗紀正光五年十二月. 此處若無三字, 則下文「子建厚勞賚之」語便突然. 今據補.

[二二]後有商旅往來者　諸本「商」訛作「南」, 據周書卷四九獠傳及通志改.

[二三]恐併力於我　諸本「我」訛作「表」, 據周書、通志改.

[二四]李暉為蓬梁州總管　周書無「蓬」字, 通志無「州」字. 按周書卷一五李弼傳, 子輝(即暉), 「建德元年, 出為總管梁洋等十州諸軍事、梁州刺史」. 當時總管, 習慣以所居州命名. 蓬州未知是否在十州之內, 但非總管所居之州, 也不應列於銜首. 此「蓬」字當是涉上文蓬州而衍.

[二五]其屬官三等　諸本無「屬」字, 隋書卷八二、通典卷一八八、通志卷一九八林邑傳有. 按上文有「尊官」, 下文有「外官」, 這裏當作「屬官」. 今據補.

[二六]皆執金裝兵有弓箭刀槊　隋書「兵」作「刀」, 從上讀. 按疑「裝」下脫「刀」字.

[二七]輿至水次　諸本「水」訛作「外」, 隋書、通典、通志並作「水」. 按下文言收餘骨沉之於江海, 作「水」是. 今據改.

[二八]入其都　諸本「都」作「郡」, 隋書、通典、通志作「都」. 按本書卷七三劉方傳雲：「至其國都.」今據改.

[二九]王榻後作一木龕　諸本「王」訛作「主」, 據隋書卷八二、通志卷一九八赤土傳改.

[三０]每婚嫁　諸本倒作「嫁婚」, 據隋書、通志乙.

[三一]上有神祠焉　諸本脫「有」字, 據隋書、通志補.

[三二]以舶三百艘來迎　隋書、通志「三百」作「三十」.

[三三]進金鎖以纜船　諸本「進」作「至」, 隋書、通志作「進」. 按若言至其境, 則上文已有「至於赤土之界」, 若指至其都, 則下雲「月餘至其都」, 知此作「至」誤. 今據改.

[三四]授駿等執戟都尉　隋書作「秉義尉」. 按北史、隋書列諱「

秉」字(避李□名), 隋書百官志下言煬帝置九大夫、八尉, 其中有「守義尉」, 當即「秉義尉」. 隋書赤土傳或是因舊史原文, 或是後人回改. 北史改「秉」為「執」, 「戟」當是「義」之訛, 「都」疑為後人妄加. 隋無「執戟都尉」官名.

[三五]其王姓剎利氏　諸本脫「利」字, 據隋書卷八二、通典一八八、通志一九八真臘傳補.

[三六]前有金香　隋書下有「爐」字, 通志有「案」字. 按此當是脫「爐」字.

[三七]王著朝霞古貝　隋書同, 通志作「吉貝」. 按梁書卷五四林邑、婆利、狼牙脩、幹陀利、丹丹、婆利等國都見「吉貝」. 宋書卷九七呵羅單國見「古貝」. 俞正燮癸巳類稿卷七吉貝木棉字義, 以為「吉貝」佛經多作「劫貝」, 認為作「吉」是.

[三八]娶妻者唯送女人女　隋書作「唯送衣一具」. 此疑是「唯送女人衣」之訛.

[三九]剔髮而喪　殿本及隋書「喪」作「哭」.

[四０]菴羅樹　諸本無「樹」字, 隋書、通典有. 按上文婆羅那娑樹, 下文毗野樹、婆田羅樹、歌畢佗樹, 都有「樹」字. 且下雲「花葉似棗, 實似李」, 顯為樹木. 此脫文, 今據補.

[四一]居無君長　隋書卷八二南蠻傳序「居」作「俱」. 按疑「居」是音近致訛.

北史卷九十六 列傳第八十四

氐　吐穀渾　宕昌　鄧至　白蘭　黨項　附國　稽胡

氐者西夷之別種, [一]號曰白馬. 三代之際, 蓋自有君長, 而世一朝見, 故詩稱「自彼氐、羌, 莫敢不來王」也. 秦、漢以來, 世居岐、隴以南, 漢川以西, 自立豪帥. 漢武帝遣中郎將郭昌、衛廣滅之, 以其地為武都郡. [二]自汧、渭抵於巴、蜀, 種類實繁, 或謂之白氐, 或謂之故氐, 各有侯王, 受中國封拜.

漢建安中, 有楊騰者, 為部落大帥. 騰勇健多計略, 始徙居仇池, [三]方百頃, 因以為號. [四]四面鬥絕, 高七裏餘, 蟠道三十六回, 其上有豐水泉, 煮土成鹽. 騰後有名千萬者, 魏拜為百頃氐王.

千萬孫名飛龍, 漸強盛, 晉武帝假平西將軍. [五]無子, 養外甥令狐茂搜為子. 惠帝元康中, 茂搜自號輔國將軍、右賢王, 群氐推以為主. 關中人士流移者, 多依之. [六]湣帝以為驃騎將軍、左賢王. 茂搜死, 子難敵統位, 與弟堅頭分部曲. 難敵自號左賢王, 屯下辨；堅頭號右賢王, 屯河池. 難敵死, 子毅立, 自號使持節、龍驤將軍、左賢王、下辨公；以堅頭子盤為使持節、冠軍將軍、右賢王、河池公. 臣晉, 晉以毅為征南將軍.

三年, 毅族兄初襲殺毅, [七]並有其眾, 自立為仇池公. 臣於石季龍, 後稱蕃於晉. 永和十年, 改初為天水公. 十一年, 毅小弟宋奴使姑子梁三王因侍直手刃殺初, 初子國率左右誅三王及宋奴, 復自立為仇池公. 桓溫表國為秦州刺史, 國子安為武都太守. 十二年, 國從叔俊復殺國自立. 國子安叛苻生, 殺俊, 復稱蕃於晉. [八]死, 子世自立為仇池公. 晉太和三年, 以世為秦州刺史, 弟統為武都太守. 世死, 統廢世子纂自立. 統一名德. 纂聚黨襲殺統, [九]自立為仇池公, 遣使詣簡文帝. 以纂為秦州刺史. 晉鹹安元年, 苻堅遣楊安伐纂, 剋之, 徙其人於關中, 空百頃之地.

宋奴之死, 二子佛奴、佛狗逃奔苻堅, 堅以女妻佛奴子定, 拜為尚書、領軍. 苻堅之敗, 關右擾亂, 定盡力於堅. 堅死, 乃率眾奔隴右, 徙居歷城, 去仇池百二十裏, 置倉儲於百頃. 招夷夏得千餘家, 自稱龍驤將軍、仇池公, 稱蕃於晉. 孝武即以其自號假之, 後以為秦州刺史. 登國四年, 遂有秦州之地, 號隴西王. 後為乞佛乾歸所殺, 無子.

佛狗子盛, 先為監國守仇池, 乃統事, 自號征西將軍、秦州刺史、仇池公. 諡定為武王. 分諸氐、羌為二十部護軍, 各為鎮戍, 不置郡縣. 遂有漢中之地, 仍稱蕃於晉. 天興初, 遣使朝貢, 詔以盛為征南大將軍、仇池王. 隔礙姚興, 不得歲通貢使. 盛以兄子撫為平南將軍、梁州刺史, 守漢中. 宋永初中, 宋武帝封盛為武都王. 盛死, 私諡曰惠文王. 子玄統位.

玄字黃眉, [一０]號征西大將軍、開府儀同三司、秦州刺史、武都王. 雖蕃於宋, 仍奉晉義熙之號. [一一]後始用宋元嘉正朔. 初, 盛謂玄曰：「吾年已老, 當終為晉臣, 汝善事宋帝.」故玄奉焉. 玄善於待士, 為流舊所懷. 始光四年, 太武遣大鴻臚公孫軌拜玄為征南大將軍、督梁州刺史、[一二]南秦王. 玄上表請比內蕃, 許之. 玄死, 私諡孝昭王. 子保宗統位.

初, 玄臨終謂弟難當曰：「今境候未寧, 方須撫慰, 保宗沖昧, 吾授卿國事, 其無墜先勳.」難當固辭, 請立保宗以輔之. 保宗既立, 難當妻姚氏謂難當曰：「國險, 宜立長君, 反事孺子, 非久計.」難當從之, 廢保宗而自立, 稱蕃於宋. 難當拜保宗為鎮南將軍, 鎮石昌；以次子順為鎮東將軍、秦州刺史, 守上邽. 保宗謀襲難當, 事泄, 被繫. 先是, 四方流人以仇池豐實, 多往依附. 流人有許穆之、郝惔之二人投難當, 並改姓為司馬, 穆之自雲名飛龍, 惔之自雲名康之, 雲是晉室近戚. 康之尋為人所殺. 時宋梁州刺史甄法護刑政不理, 宋文帝遣刺史蕭思話代任. 難當以思話未至, 遣將舉兵襲梁州, 破白馬, 遂有漢中之地. 尋而思話使其司馬蕭承之先驅進討, [一三]所向剋捷, 遂平梁州. 因又附宋. 難當後釋保宗, 遣鎮董亭. [一四]保宗與兄保顯歸京師, [一五]太武拜保宗征南大將軍、秦州牧、武都王, 尚公主；保顯為鎮西將軍、晉壽公. 後遣大鴻臚崔頤[一六]拜難當為征南大將軍、儀同三司、領護西羌校尉、秦梁二州牧、南秦王.

難當後自立為大秦王, 號年曰建義, 立妻為王後, 世子為太子, 置百官具擬天朝. 然猶貢獻於宋不絕. 尋而其國大旱, 多災異, 降大秦王復為武都王. 太延初, 難當立鎮上邽. 太武遣車騎大將軍、樂平王丕等督河西、高平諸軍取上邽, 又詔喻難當, 奉詔攝守. 尋而傾國南寇, 規有蜀土, 襲宋益州, 攻涪城, 又伐巴西, 獲雍州流人七千餘家, [一七]還於仇池. 宋文帝怒, 遣將裴方明等伐之. 難當為方明所敗, 棄仇池, 與千餘騎奔上邽. 太武遣中山王辰迎之赴行宮. 方明既剋仇池, 以保宗弟保熾守之, 河間公齊擊走之.

先是, 詔保宗鎮上邽, 又詔鎮駱穀, 復其本國. 保宗弟文德先逃氐中, 乃說保宗令叛. 事泄, 齊執保宗送京師, 詔難當殺之. 氐、羌立文德, 屯於濁水. 文德自號征西將軍、秦河梁三州牧、仇池公, 求援於宋, 封文德為武都王, 遣偏將房亮之等助之. 齊逆擊, 禽亮之. 文德奔守葭蘆, 武都、陰平氐多歸之. 詔淮陽公皮豹子等率諸軍討文德, 走漢中, 收其妻子、僚屬、資糧. 及保宗妻公主送京師, 賜死. 初, 公主勸保宗反, 人問曰：「背父母之邦若何？」公主曰：「禮, 婦人外成, 因夫而榮. 事立, 據守一方, 我亦一國之母, 豈比小縣之主？」以此得罪.

文成時, 拜難當營州刺史, 還為外都大官. 卒, 諡曰忠. 子和, 隨父歸魏, 別賜爵仇池公. 子德子襲難當爵, 早卒. 子小眼襲, 例降為公, 拜天水太守, 卒. 子大眼, 別有傳. [一八]

小眼子公熙襲爵. 正光中, 尚書右丞張普惠為行臺, 送租於南秦、東益, 普惠啟公熙俱行. 至南秦, 以氐反不得進, 遣公熙先慰氐. 東益州刺史魏子建以公熙險薄, 密令訪察, 公熙果有潛謀, 將為叛亂. 子建仍報普惠, 令其攝錄. 普惠急追公熙, 公熙竟不肯赴, 東出漢中. 普惠表列其事, 公熙大行賄賂, 終得免罪. 後為假節、別將, 與都督元志同守岐州, 為秦賊莫折天生所虜, 死於秦州.

文德後自漢中入統汧、隴, 遂有陰平、武興之地. 後為宋荊州刺史劉義宣所殺.

保宗之執也, 子元和奔宋, 以為武都、白水太守. [一九]元和據城歸順, 文成嘉之, 拜征南大將軍、武都王, 內徙京師.

元和從叔僧嗣復自稱武都王於葭蘆. [二０]僧嗣死, 從弟文度自立為武興王, 遣使歸順. 獻文授文度武興鎮將, 既而復叛. 孝文初, 征西將軍皮歡喜攻葭蘆破之, 斬文度首.

文度弟弘, 小名鼠, 名犯獻文廟諱, 以小名稱. 鼠自為武興王, 遣使奉表謝罪, 貢其方物, 孝文納之. 鼠遣子狗奴入侍, 拜鼠都督、南秦州刺史、征西將軍、西戎校尉、武都王. 鼠死, 從子後起統位, 孝文復以鼠爵授之. 鼠子集始為白水太守.

後起死, 以集始為征西將軍、武都王. 集始復朝於京師, 拜都督、南秦州刺史、安南大將軍、領護南蠻校尉、漢中郡侯、武興王, 賜以車旗、戎馬、錦綵、繒纊. 尋還武興, 進號鎮南將軍, 加督寧、湘五州諸軍事. 後仇池鎮將楊靈珍襲破武興, 集始遂入齊. 景明初, 集始來降, 還授爵位, 歸守武興. 死, 子紹先立, 拜都督、南秦州刺史、征虜將軍、漢中郡公、武興王, 贈集始車騎大將軍、開府儀同三司、諡安王.

紹先年幼, 委事二叔集起、集義. 夏侯道遷以漢中歸順也, 梁白馬戍主尹天保率眾圍之. 道遷求援於集起、集義, 二人貪保邊蕃, 不欲救之. 唯集始弟集朗心願立功, 率眾破天保, 全漢川, 朗之力也. 集義見梁、益既定, 恐武興不得久為外藩, 遂扇動諸氐, 推紹先僭稱大號, 集起、集義並稱王, 外引梁為援. 安西將軍邢巒遣建武將軍傅豎眼攻武興剋之, 執紹先, 送於京師, 遂滅其國, 以為武興鎮, 復改鎮為東益州.

前後鎮將唐法樂、刺史杜纂、邢豹以威惠失衷, 氐豪仇石柱等相率反叛, 朝廷以西南為憂. 正光中, 詔魏子建為刺史, 以恩信招撫, 風化大行, 遠近款附, 如內地焉. 後唐永代子建為州, 未幾, 氐人悉反. 永棄城東走, 自此復為氐地.

魏末, 天下亂, 紹先奔還武興, 復自立為王. 周文定秦、隴, 紹先稱藩, 送妻子為質. 大統元年, 紹先請其女妻, 周文奏魏帝許之. 紹先死, 子辟邪立.

四年, 南岐州氐苻壽反, 攻陷武都, 自號太白王, 詔大都督侯莫陳順與渭州刺史長孫澄討降之. 九年, 清水氐酋李鼠仁據地作亂, 氐帥梁道顯叛, 攻南由, 周文遣典籤趙昶慰諭之, 鼠仁等相繼歸附. 十一年, 於武興置東益州, 以辟邪為刺史. 十五年, 安夷氐復叛. 趙昶時為郡守, 收首逆者二十餘人斬之, 乃定. 於是以昶行南秦州事. 氐帥蓋□等作亂, □據北穀, 其黨西結宕昌羌獠甘, 共推蓋□為主. 昶分道遣使, 宣示禍福, 然後出兵討之. 擒蓋□, 散其餘黨. 興州叛氐復侵逼南岐州, 刺史叱羅協遣使告急, 昶赴救, [二一]又大破之.

先是, 氐酋楊法深據陰平自稱王, 亦盛之苗裔也. 魏孝昌中, 舉眾內附, 自是職貢不絕. 廢帝元年, 以深為黎州刺史. 二年, 楊辟邪據州反, 群氐復與同逆. 詔叱羅協與趙昶討平之. 周文乃以大將軍宇文貴為大都督、興州刺史. 貴威名先著, 群氐頗畏服之. 來歲, 楊法深從尉遲迥平蜀, [二二]軍迴, 法深尋與其宗人楊崇集、楊陳侳各擁其眾, 遞相攻討. 趙昶時督成、武、沙三州諸軍事, 遣使和解之. 法深等從命, 乃分其部落, 更置州郡以處之.

恭帝末, 武興氐反, 圍利州, [二三]鳳州固道氐魏天王等亦聚眾響應, 大將軍豆盧寧等討平之. 周明帝時, 興州人段吒及下辯、柏樹二縣人反, 相率破蘭皋戍. 氐酋薑多復率廚中氐屬攻陷落叢郡以應之. [二四]趙昶討平二縣, 並斬段吒. 而陰平、葭蘆氐復往往屯聚, [二五]與廚中相應. 昶乃簡精騎, 出其不意, 徑入廚中, 至大竹坪, 連破七柵, 誅其渠帥, 二郡並降. 及昶還, 廚中生氐, 復為寇掠. 昶又遣儀同劉崇義、宇文琦入廚中討之, 於是群氐並平.

及王謙舉兵, 沙州氐帥開府楊永安又據州應謙, [二六]大將軍達奚儒討平之.

吐穀渾, 本遼東鮮卑徒河涉歸子也. 涉歸一名弈洛韓, 有二子, 庶長曰吐穀渾, 少曰若洛廆. 涉歸死, 若洛廆代統部落, 是為慕容氏. 涉歸之在也, 分戶七百以給吐穀渾, 與若洛廆二部. 馬鬥相傷, 若洛廆怒, 遣人謂吐穀渾曰：「先公處分, 與兄異部, 何不相遠, 而馬鬥相傷？」吐穀渾曰：「馬食草飲水, 春氣發動, 所以鬥. 鬥在馬, 而怒及人！乖別甚易, 今當去汝萬裏外！」若洛廆悔, 遣舊老及長史七那樓謝之. 吐穀渾曰：「我乃祖以來, 樹德遼右, 先公之世, 蔔筮之言雲：『有二子, 當享福祚, 並流子孫. 』我是卑庶, 理無並大. 今以馬致怒, 殆天所啟. 諸君試驅馬令東, 馬若還東, 我當隨去.」即令從騎擁馬令迴, 數百步, 欻然悲鳴, 突走而西, 聲若頹山, 如是者十餘輩, 一迴一迷. 樓力屈, 乃跪曰：「可汗, 此非復人事！」渾謂其部落曰：「我兄弟子孫並應昌盛, 廆當傳子及曾玄孫, 其間可百餘年；我乃玄孫間始當顯耳.」於是遂西附陰山, 後假道上隴. 若洛廆追思吐穀渾, 作阿於歌, 徒河以兄為阿於也. 子孫僭號, 以此歌為輦後鼓吹大曲.

吐穀渾遂從上隴, [二七]止於枹罕. 自枹罕暨甘松, 南界昂城、龍涸, 從洮水西南極白蘭, 數千裏中, 逐水草, 廬帳而居, 以肉酪為糧. 西北諸雜種謂之阿柴虜.

吐穀渾死, 有子六十人. 長子吐延, 身長七尺八寸, 勇力過人, 性刻暴. 為昂城羌酋薑聰所刺, 劍猶在體, 呼子葉延語其大將絕拔□曰：「吾氣絕, 棺歛訖, 便速去保白蘭. [二八]地既險遠, 又土俗懦弱, 易控禦. 葉延小兒, 欲授餘人, 恐倉卒終不能相制. 今以葉延付汝, 竭股肱之力以輔之, 孺子得立, 吾無恨也.」抽劍而死. 有子十二人.

葉延少而勇果, 年十歲, 縛草為人, 號曰薑聰, 每旦輒射之, 射中則嗥叫泣涕. [二九]其母曰：「讎賊諸將已屠膾之, 汝年小, 何煩朝朝自苦！」葉延嗚咽若不自勝, 答母曰：「誠知無益, 然罔極之心, 不勝其痛.」性至孝, 母病, 母三日不食, 葉延亦不食. 頗視書傳, 自謂曾祖弈洛韓始封昌黎公, 吾為公孫之子, 案禮, 公孫之子得以王父字為氏, 遂以吐穀渾為氏焉.

葉延死, 子碎奚立. 性淳謹, 三弟專權, 碎奚不能制, 諸大將共誅之. 奚憂哀不復攝事, 遂立子視連為世子, 委之事. 號曰莫賀郎, 華言父也. 奚遂以憂死. 視連立, 以父憂思, 不遊娛酣宴. 十五年死, 弟視羆立. [三０]死, 子樹洛幹等並幼, 弟烏紇提立, 而妻樹洛幹母, 生二子慕□、慕利延. [三一]烏紇提一名大孩. 死, 樹洛幹立, 自號車騎將軍. 是歲, 晉義熙初也.

樹洛幹死, 弟阿豺立, 自號驃騎將軍、沙州刺史. 部內有黃沙, 周迴數百裏, 不生草木, 因號沙州. 阿豺兼並氐、羌, 地方數千裏, 號為強國. 升西強山, 觀墊江源, 問於群僚曰：「此水東流, 更有何名？由何郡國入何水也？」其長史曾和曰：「此水經仇池, 過晉壽, 出宕渠始號墊江, 至巴郡入江, 度廣陵入於海.」阿豺曰：「水尚知歸, 吾雖塞表小國, 而獨無所歸乎！」遣使通宋, 獻其方物. 宋少帝封為澆河公. 未及拜受, 宋文帝元嘉三年, 又加除命. 又將遣使朝貢, 會暴病, 臨死召諸子弟告之曰：「先公車騎捨其子虔, 以大業屬吾, 豈敢忘先公之舉而私於緯代！其以慕□繼事.」阿豺有子二十人, 緯代長子也. 阿豺又謂曰：「汝等各奉吾一隻箭, 將玩之地下.」俄而命母弟慕利延曰：「汝取一隻箭折之.」慕利延折之. 曰：「汝取十九隻箭折之.」慕延不能折. 阿豺曰：「汝曹知不？單者易折, 眾則難摧, 戮力一心, 然後社稷可固.」言終而死. 慕□立.

先是, 阿豺時, 宋命竟未至而死. 慕□又奉表通宋, 宋文帝又授隴西公. 慕□招集秦、涼亡業之人, 及羌戎雜夷眾至五六百落, 南通蜀、漢, 北交涼州、赫連, 部眾轉盛. 太武時, 慕□始遣其侍郎謝大寧奉表歸魏. 尋討禽赫連定, 送之京師. 太武嘉之, 遣使者策拜慕□為大將軍、西秦王.

慕□表曰：「臣誠庸弱, 敢竭精款, 俘擒僭逆, 獻捷王府, 爵秩雖崇, 而土不增廓, 車旗既飾, 而財不周賞, 願垂鑒察, 亮其單款. 臣頃接寇逆, [三二]疆境之人, 為賊所抄, 流轉東下, 今皇化混一, 求還鄉土. 乞佛曰連、窟略寒、張華等三人家弱在此, 分乖可湣, 願並敕遣, 使恩洽遐荒, 存亡感戴.」

太武詔公卿朝堂會, 議答施行. [三三]太尉長孫嵩及議郎、博士二百七十九人議曰：

前者有司所處, 以為秦王荒外之君, 本非政教所及, 來則受之, 去則不禁. 皇威遠被, 西秦王慕義畏威, 稱臣納貢, 求受爵號. 議者以為古者要荒之君, 雖人土眾廣, 而爵不擬華夏. 陛下加寵王官, 乃越常分, 容飾車旗, 班同上國. 至於繒絮多少, 舊典所無, 皆當臨時以制豐寡. 自漢、魏以來, 撫綏遐荒, 頗有故事. 呂後遺單於禦車二乘、馬二駟, 單於答馬千匹. 其後匈奴和親, 敵國, 遺繒絮不過數百；呼韓邪稱臣, 身自入朝, 始乃至萬匹. 今西秦王若以土無桑蠶, 便當上請, 不得言財不周賞也. 周室衰微, 齊侯小白一匡天下, 有賜胙之命, 無益土之賞. 晉侯重耳破楚城濮, 唯受南陽之田, 為朝宿之邑. 西秦所致, 唯定而已. 塞外之人, 因時乘便, 侵入秦、涼, 未有經略拓境之勳, 爵登上國, 統秦、涼、河、沙四州之地, 而雲土不增廓. 比聖朝於弱周, 而自同於五霸, 無厭之情, 其可極乎！西秦王忠款於朝廷, 原其本情, 必不至此. 或左右不敕, 因致斯累.

檢西秦流人, 賊時所抄, 悉在蒲阪. [三四]今既稱藩, 四海鹹泰, 天下一家, 可敕秦州送詣京師, 隨後遣還. 所請乞佛三人, 昔為賓國之使, 來在王庭, 國破家遷, 即為臣妾, 可勿聽許.

制曰：「公卿議之, 未為失體. 西秦王所收金城、枹罕、隴西之地, 彼自取之, 朕即與之, 便是裂土, 何須復廓？西秦款至, 綿絹隨使疏數增益之, 非一匹而已.」自是, 慕□貢獻頗簡. 又通於宋, 宋文封為隴西王.

太延二年, 慕□死, 弟慕利延立. 詔遣使者策諡慕□曰惠王. 後拜慕利延鎮西大將軍、儀同三司, 改封西平王；以慕□子元緒為撫軍將軍. 時慕利延又通宋, 宋封為河南王. 太武征涼州, 慕利延懼, 遂率其部人, 西遁沙漠. 太武以慕利延兄有禽赫連定之功, 遣使宣喻之, 乃還. 後慕利延遣使表謝, 書奏, 乃下詔褒獎之.

慕利延兄子緯代懼慕利延害己, 與使者謀欲自歸, 慕利延覺而殺之. 緯代弟叱力延等八人逃歸京師, 請兵討慕利延. 太武拜叱力延歸義王, 詔晉王伏羅率諸將討之. 軍至大母橋, 慕利延兄子拾寅走河西, 伏羅遣將追擊之, 斬首五千餘級. 慕利延走白蘭. 慕利延從弟伏念、長史□鳩黎、部大崇娥等率眾一萬三千落歸降. 後復遣征西將軍、高涼王那等討之於白蘭. [三五]慕利延遂入於闐國, 殺其王, 死者數萬人. 南征罽賓. 遣使通宋求援, 獻烏丸帽、女國金酒器、胡王金釧等物, 宋文帝賜以牽車. 七年, 遂還舊土.

慕利延死, 樹洛幹子拾寅立. 始邑於伏羅川, 其居止出入, 竊擬王者. 拾寅奉修貢職, 受魏正朔；又受宋封爵, 號河南王. 太武遣使拜為鎮西大將軍、沙州刺史、西平王. 後拾寅自恃險遠, 頗不恭命. 通使於宋, 獻善馬、四角羊, [三六]宋明帝加之官號.

文成時, 定陽侯曹安表拾寅今保白蘭, 多有金銀、牛馬, 若擊之, 可以大獲. 議者鹹以先帝忿拾寅兄弟不睦, 使晉王伏羅、高涼王那再征之, 竟無多剋, 拾寅雖復遠遁, 軍亦疲勞. 今在白蘭, 不犯王塞, 不為人患, 非國家之所急也. 若遣使招慰, 必求為臣妾, 可不勞而定也. 王者之於四荒, 羈縻而已, 何必屠其國, 有其地. 安曰：「臣昔為澆河戍將, 與之相近, 明其意勢. 若分軍出其左右, 拾寅必走保南山, 不過十日, 牛馬草盡, 人無所食, 眾必潰叛, 可一舉而定也.」從之. 詔陽平王新成、建安王穆六頭等出南道, 南郡公李惠、給事中公孫拔及安出北道以討之. 拾寅走南山, 諸軍濟河追之. 時軍多病, 諸將議賊已遠遁, 軍容已振, 今驅疲病之卒, 要難冀之功, 不亦過乎？眾以為然, 乃引還, 獲駝馬二十餘萬.

獻文復詔上黨王長孫觀等率州郡兵討拾寅. 軍至曼頭山, 拾寅來逆戰, 觀等縱兵擊敗之, 拾寅宵遁. 於是思悔復蕃職, [三七]遣別駕康盤龍奉表朝貢. 獻文幽之, 不報其使. 拾寅部落大饑, 屢寇澆河. 詔平西將軍、廣川公皮歡喜率敦煌、涼州、枹罕、高平諸軍為前鋒, [三八]司空、上黨王長孫觀為大都督以討之. [三九]觀等軍入拾寅境, 芻其秋稼. 拾寅窘怖, 遣子詣軍, 表求改過, 觀等以聞. 獻文以重勞將士, 乃下詔切責之, 徵其任子. 拾寅遣子斤入侍, 獻文尋遣斤還. 拾寅後復擾掠邊人, 遣其將良利守洮陽, 枹罕所統也. 枹罕鎮將、西郡公楊鍾葵貽拾寅書以責之. 拾寅表曰：「奉詔, 聽臣還舊土, 故遣良利守洮陽. 若不追前恩, 求令洮陽貢其土物.」辭旨懇切, 獻文許之, 自是歲修職貢.

太和五年, 拾寅死, 子度易侯立. 遣其侍郎時真貢方物, 提上表稱嗣事. [四０]後度易侯伐宕昌, 詔讓之, 賜錦綵一百二十匹, 喻令悛改；所掠宕昌口累, 部送時還. 易侯並奉詔. 死.

子伏連籌立. 孝文欲令入朝, 表稱疾病, 輒修洮陽、泥和城而置戍焉. 文明太後崩, 使人告凶, 伏連籌拜命不恭, 有司請伐之, 孝文不許. 群臣以其受詔不敬, 不宜納所獻. 帝曰：「拜受失禮, 乃可加以詰責. 所獻土毛, 乃是臣之常道. 杜棄所獻, 便是絕之, 縱欲改悔, 其路無由矣.」詔曰：「朕在哀疚之中, 未存征討. 而去春枹罕表取其洮陽、泥和二戍, 時以此既邊將之常, [四一]即便聽許. 及偏師致討, 二戍望風請降, 執訊二千餘人, 又得婦女九百口. 子婦可悉還之.」伏連籌乃遣世子賀魯頭朝於京師. [四二]禮錫有加, 拜伏連籌使持節、都督西垂諸軍事、征西將軍、領護西戎中郎將、西海郡開國公、吐穀渾王, 麾旗章綬之飾, [四三]皆備給之.

後遣兼員外散騎常侍張禮使於伏連籌. 謂禮曰：「昔與宕昌通和, 恒見稱大王, 己則自名. [四四]今忽名僕, 而拘執此使. 將命偏師, 往問其意.」禮曰：「君與宕昌, 並為魏蕃, 而比輒有興動, 殊違臣節. 當發之日, 宰輔以為君若返迷知罪, 則克保蕃業；脫守愚不改, 則禍難將至.」伏連籌遂默然. 及孝文崩, 遣使赴哀, 盡其誠敬.

伏連籌內修職貢, 外並戎狄, 塞表之中, 號為強富. 准擬天朝, 樹置官司, 稱制諸國, 以自誇大. 宣武初, 詔責之曰：「梁州表送卿報宕昌書. [四五]梁彌邕與卿並為邊附, 語其國則鄰藩, 論其位則同列, 而稱書為表, 名報為旨. 有司以國常刑, 殷勤請討. 朕慮險遠多虞, 輕相構惑, 故先宣此意, 善自三思.」伏連籌上表自申, 辭誠懇至. 終宣武世至於正光, 犛牛、蜀馬及西南之珍, 無歲不至. 後秦州城人莫折念生反, 河西路絕. 涼州城人萬於菩提等東應念生, 囚刺史宋穎. 穎密遣求援於伏連籌, 伏連籌親率大眾救之, 遂獲保全. 自爾以後, 關徼不通, 貢獻遂絕.

伏連籌死, 子誇呂立, 始自號為可汗. 居伏俟城, 在青海西十五裏. 雖有城郭而不居, 恒處穹廬, 隨水草畜牧. 其地, 東西三千裏, 南北千餘裏. 官有王、公、僕射、尚書及郎中、將軍之號. 誇呂椎髻毦珠, 以皂為帽, 坐金獅子床. 號其妻為母尊, [四六]衣織成裙, 披錦大袍, 辮髮於後, 首戴金花冠.

其俗：丈夫衣服略同於華夏, 多以羅冪為冠, 亦以繒為帽；婦人皆貫珠貝, 束髮, 以多為貴. 兵器有弓、刀、甲、□. 國無常賦, 須則稅富室商人以充用焉. 其刑罰：殺人及盜馬, 死；餘則徵物以贖罪, 亦量事決杖. 刑人必以氈蒙頭, 持石從高擊之. 父兄死, 妻後母及嫂等, 與突厥俗同. 至於婚, 貧不能備財者, 輒盜女去. 死者亦皆埋殯, 其服制, 葬訖則除之. 性貪婪, 忍於殺害. 好射獵, 以肉酪為糧. 亦知種田, 有大麥、粟、豆. 然其北界氣候多寒, 唯得蕪菁、大麥, 故其俗貧多富少. 青海周回千餘裏, 海內有小山. 每冬冰合後, 以良牝馬置此山, 至來春收之, 馬皆有孕, 所生得駒, 號為龍種, 必多駿異. 吐穀渾嘗得波斯草馬, 放入海, 因生驄駒, 能日行千裏, 世傳青海驄者也. 土出犛牛、馬、騾, 多鸚鵡, 饒銅、鐵、朱砂. 地兼鄯善、且末.

興和中, 齊神武作相, 招懷荒遠, 蠕蠕既附於國, 誇呂遣使致敬. 神武喻以大義, 徵其朝貢, 誇呂乃遣使人趙吐骨真假道蠕蠕, 頻來東魏. 又薦其從妹, 靜帝納以為嬪. 遣員外散騎常侍傅靈檦使於其國. 誇呂又請婚, 乃以濟南王匡孫女為廣樂公主以妻之. 此後朝貢不絕.

西魏大統初, 周文遣儀同潘濬喻以逆順之理, 於是誇呂再遣使獻能舞馬及羊、牛等. 然寇抄不已, 緣邊多被其害. 廢帝二年, 周文勒大兵至姑臧, 誇呂震懼, 使貢方物. 是歲, 誇呂又通使於齊. 涼州刺史史寧覘知其還, 襲之於州西赤泉, 獲其僕射乞伏觸狀、[四七]將軍翟潘密, 商胡二百四十人, 駝騾六百頭, 雜綵絲絹以萬計. 恭帝三年, 史寧又與突厥木杆可汗襲擊誇呂, 破之, 虜其妻子, 獲珍物及雜畜. 武成初, 誇呂復寇涼州, 刺史是雲寶戰沒. 賀蘭祥、宇文貴率兵討之, 誇呂遣其廣定王、鍾留王拒戰. 祥等破之, 廣定等遁走. 又拔其洮陽、洪和二城, 置洮州而還. 保定中, 誇呂前後三輩遣使獻方物. 天和初, 其龍涸王莫昌率來降, [四八]以其地為扶州. 二年五月, 復遣使來獻. 建德五年, 其國大亂, 武帝詔皇太子征之. 軍至伏俟城, 誇呂遁走, 虜其餘眾而還. 明年, 又再遣使奉獻. 宣政初, 其趙王他婁屯來降. 自是, 朝獻遂絕.

及隋開皇初, 侵弘州, 地曠人梗, 廢之. 遣上柱國元諧率步騎數萬擊之. 賊悉發國中, 自曼頭至樹敦, 甲騎不絕. 其所署河西總管定城王鍾利房及其太子可博汗前後來拒戰, 諧頻破之. 誇呂大懼, 率親兵遠遁, 其名王十三人召率部落而降. [四九]上以其高寧王移茲裒素得眾心, 拜大將軍, 封河南王, 以統降眾. 自餘官賞各有差. 未幾, 復來寇邊, 州刺史皮子信拒戰死之. [五０]汶州總管梁遠以銳卒擊之, 乃奔退. 俄而入寇廓州, 州兵擊走之.

誇呂在位百年, 屢因喜怒廢殺太子. 其後太子懼殺, 遂謀執誇呂而降, 請兵於邊吏. 秦州總管河間王計應之, [五一]上不許. 太子謀泄, 為其父所殺. 復立少子嵬王訶為太子. 疊州刺史杜祭請因其釁討之, 上又不許. 六年, 嵬王訶復懼父誅, 謀歸國, 請兵迎接. 上謂其使者曰：「溥天之下, 皆是朕臣妾, 各為善事, 即朕稱心. 嵬王既有好意, 欲來投服, 唯教嵬王為臣子法, 不可遠遣兵馬, 助為惡事.」嵬王乃止. 八年, 其名王拓拔木彌請以千餘家歸化. 上曰：「叛天背父, 何可收納！又其本意, 正自避死, 若今違拒, 又復不仁. 若有音信, 宜遣慰撫, 任其自拔, 不須出兵馬應接. 其妹夫及甥欲來, 亦任其意, 不勞勸誘也.」是歲, 河南王移茲裒死, 文帝令其弟樹歸襲統其眾. 平陳之後, 誇呂大懼, 逃遁險遠, 不敢為寇.

十一年, 誇呂卒, 子世伏使其兄子無素奉表稱藩, 並獻方物, 請以女備後庭. 上謂無素曰：「若依來請, 他國便當相學, 一許一塞, 是謂不平. 若並許之, 又非好法.」竟不許. 十一年, 遣刑部尚書宇文□撫慰之. 十六年, 以光化公主妻世伏, 上表稱公主為天後, 上不許.

明年, 其國大亂, 國人殺世伏, 立其弟伏允為主. 使陳廢立事, 並謝專命罪, 且請依俗尚主, 上從之. 自是朝貢歲至, 而常訪國家消息, 上甚惡之. 煬帝即位, 伏允遣子順來朝. 時鐵勒犯塞, 帝遣將軍馮孝慈出敦煌禦之, 戰不利. 鐵勒遣使謝罪請降, 帝遣黃門侍郎裴矩慰撫之, 諷令擊吐穀渾以自效. 鐵勒即勒兵襲破吐穀渾, 伏允東走, 保西平境. 帝復令觀德王雄出澆河, 許公宇文述出西平掩之, 大破其眾. 伏允遁逃於山穀間, 其故地皆空. 自西平臨羌城以西, 且末以東, 祁連以南, 雪山以北, 東西四千裏, 南北二千裏皆為隋有. 置郡、縣、鎮、戍, 發天下輕罪徙居之. 於是留順不之遣. 伏允無以自資, 率其徒數千騎, 客於黨項. 帝立順為主, 送出玉門, 令統餘眾, 以其大寶王泥洛周為輔. 至西平, 其部下殺洛周, 順不果入而還.

大業末, 天下亂, 伏允復其故地, 屢寇河右, 郡縣不能制.

吐穀渾北有乙弗勿敵國, 國有屈海, 海周迴千餘裏. 眾有萬落, 風俗與吐穀渾同. 然不識五穀, 唯食魚及蘇子. 蘇子狀若中國枸杞子, 或赤或黑.

有契翰一部, 風俗亦同, 特多狼.

白蘭山西北, 又有可蘭國, 風俗亦同. 目不識五色, 耳不聞五聲, 是夷蠻戎狄之中醜類也. 土無所出, 直大養群畜, 而戶落亦可萬餘人. 頑弱不知鬥戰, 忽見異人, 舉國便走. 性如野獸, 體輕工走, 逐不可得.

白蘭西南二千五百裏, 隔大嶺, 又度四十裏海, 有女王國. 人庶萬餘落, 風俗土著, 宜桑麻, 熟五穀, 以女為王, 故因號焉. 譯使不至, 其傳雲然.

宕昌羌者, 其先蓋三苗之胤. 周時與庸、蜀、微、盧等八國從武王滅商. 漢有先零、燒當等, 世為邊患. 其地東接中華, 西通西域, 南北數千裏. 姓別自為部落, 酋帥皆有地分, 不相統攝, 宕昌即其一也. 俗皆土著, 居有屋宇. 其屋, 織犛牛尾及羖羊毛覆之. 國無法令, 又無徭賦. 唯戰伐之時, 乃相屯聚；不然, 則各事生業, 不相往來. 皆衣裘褐, 牧養犛牛、羊、豕以供其食. [五二]父子、伯叔、兄弟死者, 即以繼母、世叔母及嫂、弟婦等為妻. 俗無文字, 但候草木榮落, 記其歲時. 三年一相聚, 殺牛、羊以祭天.

有梁懃者, 世為酋帥, 得羌豪心, 乃自稱王焉. 懃孫彌忽, 太武初, 遣子彌黃奉表求內附. 太武嘉之, 遣使拜彌忽為宕昌王, 賜彌黃爵甘松侯. 彌忽死, 孫彪子立. 其地自仇池以西, 東西千裏；席水以南, [五三]南北八百裏. 地多山阜, 人二萬餘落. 世修職貢, 頗為吐穀渾所斷絕. 彪子死, 彌治立. [五四]彪子弟羊子先奔吐穀渾, 遣兵送羊子, 欲奪彌治位. 彌治遣使請救, 獻文詔武都鎮將宇文生救之, 羊子退走. 彌治死, 子彌機立, 遣其司馬利柱奉表貢方物. 楊文度之叛, 圍武都, 彌機遣其二兄率眾救武都, 破走文度. 孝文時, 遣使子橋表貢朱沙、雌黃、白石膽各一百斤. 自此後, 歲以為常, 朝貢相繼. 後孝文遣鴻臚劉歸、謁者張察拜彌機征南大將軍、西戎校尉、梁益二州牧、河南公、宕昌王. 以助之. [五五]

鄧至者, 白水羌也, 世為羌豪, 因地名號, 自稱鄧至. 其地自亭街以東, 平武以西, 汶嶺以北, 宕昌以南, 土風習俗, 亦與宕昌同. 其王像舒治遣使內附, 高祖拜龍驤將軍、鄧至王, 遣貢不絕. 周文命章武公導率兵送之. [五六]

鄧至之西有赫羊國. 初, 其部內有一羊, 形甚大, 色至鮮赤, 故因為國名.

又有東亭衛、大赤水、寒宕、石河、薄陵、下習山、倉驤、覃水等諸羌國, 風俗粗獷, 與鄧至國不同焉. 亦時遣貢使, 朝廷納之, 皆假之以雜號將軍, 子、男、渠帥之名.

白蘭者, 羌之別種也. 其地東北接吐穀渾, 西北利摸徒, [五七]南界那鄂. 風俗物產, 與宕昌略同.

周保定元年, 遣使獻犀甲、鐵鎧.

黨項羌者, 三苗之後也. 其種有宕昌、白狼, 皆自稱獮猴種. 東接臨洮、西平, 西拒葉護, 南北數千裏, 處山穀間. 每姓別為部落, 大者五千餘騎, 小者千餘騎. 織犛牛尾及□屆毛為屋, 服裘褐, 披氈為上飾. 俗尚武力, 無法令, 各為生業, 有戰陣則屯聚, 無徭役, 不相往來. 養犛牛、羊、豬以供食, 不知稼穡. 其俗淫穢蒸報, 於諸夷中為甚. 無文字, 但候草木以記歲時. 三年一聚會, 殺牛羊以祭天. 人年八十以上死者, 以為令終, 親戚不哭；少死者, 則雲夭枉, 共悲哭之. 有琵琶、橫吹, 擊缶為節.

魏、周之際, 數來擾邊. 隋文帝為丞相時, 中原多故, 因此大為寇掠. 蔣公梁睿既平王謙, 請因還師討之. 開皇元年, 有千餘家歸化. 五年, 拓拔寧叢等各率眾詣旭州內附, 授大將軍, 其部下各有等差. 十六年, 復寇會州, 詔發隴西兵討之, 大破其眾, 人相率降, 遣子弟入謝罪. 帝謂曰：「還語爾父兄, 人生須有定居, 養老長幼. 乃乍還乍走, 不羞鄉裏邪！」自是朝貢不絕.

附國者, 蜀郡西北二千餘裏, 即漢之西南夷也. 有嘉良夷, 即其東部, [五八]所居種姓自相率領, 土俗與附國同, 言語少殊. 不統一, 其人並無姓氏.

附國王字宜繒. 其國南北八百裏, 東西千五百裏. 無城柵, 近川穀, 傍山險. 俗好復讎, 故壘石為□, 以避其患. 其□高至十餘丈, 下至五六丈, 每級以木隔之, 基方三四步, □上方二三步, 狀似浮圖. 於下級開小門, [五九]從內上通, 夜必關閉, 以防賊盜. 國有重罪者, 罰牛. [六０]人皆輕捷, 便擊劍. 漆皮為牟甲, 弓長六尺, 竹為箭. 妻其群母及嫂, 兒弟死, 父兄亦納其妻. [六一]好歌舞, 鼓簧, 吹長角. 有死者, 無服制, 置屍高床之上, 沐浴衣服, 被以牟甲, [六二]覆以獸皮. 子孫不哭, 帶甲舞劍而呼雲：「我父為鬼所取, 我欲報冤殺鬼.」自餘親戚, 哭三聲而止. 婦人哭, 必兩手掩面. 死家殺牛, 親屬以豬酒相遺, 共飲噉而瘞之. 死後一年, 方始大葬, [六三]必集親賓, 殺馬動至數十匹. 立木為祖父神而事之. 其俗以皮為帽, 形圓如缽, 或戴冪□. 衣多毼皮裘, [六四]全剝牛腳皮為靴. 項繫鐵鎖, 手貫鐵釧. 王與酋帥, 金為首飾, 胸前懸一金花, 徑三寸. 其土高, 氣候敘, 多風少雨, 宜小麥、青稞. 山出金、銀、銅, 多白雉. 水有嘉魚, 長四尺而鱗細.

大業四年, 其王遣使素福等八人入朝. 明年, 又遣其弟子宜林率嘉良夷六十朝貢. 欲獻良馬, 以路險不通, 請開山道, 修職貢物, 煬帝以勞人不許.

嘉良有水闊六七十丈, 附國有水闊百餘丈, 並南流. 用皮為舟而濟.

附國南有薄緣夷, [六五]風俗亦同. 西有女國. 其東北連山綿亙數千裏, 接於黨項. 往往有羌, 大小左封、昔衛、葛延、白狗、向人、望族、林臺、舂桑、利豆、迷桑、婢藥、大硤、白蘭、北利摸徒、那鄂、當迷、渠步、桑悟、千碉, 並在深山窮穀, 無大君長. 其風俗略同於黨項, 或役屬吐穀渾, 或附附國. [六六]大業中, 朝貢. 緣西南邊置諸道總管以管之.

稽胡一曰步落稽, 蓋匈奴別種, 劉元海五部之苗裔也. 或雲山戎赤狄之後. 自離石以西, 安定以東, 方七八百裏, 居山穀間, 種落繁熾. 其俗土著, 亦知種田, 地少桑蠶, 多衣麻布. 其丈夫衣服及死亡殯葬, 與中夏略同；婦人則多貫蜃貝以為耳頸飾. 與華人錯居. 其渠帥頗識文字, 言語類夷狄, 因譯乃通. 蹲踞無禮, 貪而忍害. 俗好淫穢, 女尤甚, 將嫁之夕, 方與淫者敘離, 夫氏聞之, 以多為貴. 既嫁, 頗亦防閑, 有犯姦者, 隨事懲罰. 又兄弟死者, 皆納其妻. 雖分統郡縣, 列於編戶, 然輕其徭賦, 有異華人. 山穀阻深者, 又未盡役屬, 而兇悍恃險, 數為寇.

魏孝昌中, 有劉蠡升者, 居雲陽穀, 自稱天子, 立年號, 署百官. 屬魏氏亂, 力不能討. 蠡升遂分遣部眾抄掠, 汾、晉之間, 略無寧歲. 神武遷鄴後, 始密圖之, 乃偽許以女妻蠡升太子. 蠡升遂遣子詣鄴, 齊神武厚禮之, 緩以婚期. 蠡升既恃和親, 不為之備. 魏大統元年三月, 齊神武襲之, 蠡升率輕騎出外徵兵, 為其北部王所殺, 送於神武. 其眾復立蠡升第三子南海王為主, 神武滅之, 獲其偽主及弟西海王並皇後、夫人、王公以下四百餘人, 歸於鄴.

居河西者, 多恃險不賓. 時周文方與神武爭衡, 未遑經略, 乃遣黃門侍郎楊摽就安撫之. 五年, 黑水部眾先叛. 七年, 別帥夏州刺史劉平伏又據上郡反. 自是北山諸部, 連歲寇暴. 周文前後遣於謹、侯莫陳崇、李弼等相繼討平之.

武成初, 延州稽胡郝阿保、狼皮率其種人, 附於齊氏. 阿保自署丞相, [六七]狼皮自署柱國, 並與其別部劉桑德共為影響. 柱國豆盧寧督諸軍擊破之. 二年, 狼皮等餘黨復叛, 詔大將軍韓果討破之.

保定中, 離石生胡數寇汾北, 勳州刺史韋孝寬於險要築城, [六八]置兵糧, 以遏其路. 及楊忠與突厥伐齊, 稽胡等便懷旅拒, 不供糧餼. 忠乃詐其酋帥, 雲與突厥迴兵討之, 酋帥等懼, 乃相率供饋焉.

其後丹州、綏州等部內諸胡, 與蒲川別帥郝三郎等又頻年逆命, [六九]復詔達奚震、辛威、於寔等前後窮討, 散其種落. 天和二年, 延州總管宇文盛率眾城銀州, 稽胡白鬱久同、喬是羅等欲邀襲, 盛並討斬之. 又破其別帥喬三勿同等. [七０]五年, 開府劉雄出綏州, 巡檢北邊川路. 稽胡帥白郎、喬素勿同等度河逆戰, 雄復破之.

建德五年, 武帝敗齊師於晉州, 乘勝逐北, 齊人所棄甲仗, 未暇收斂, 稽胡乘間竊出, 並盜而有之. 乃立蠡升孫沒鐸為主, 號聖武皇帝, 年曰石平. 六年, 武帝定東夏, 將討之, 議欲窮其巢穴. 齊王憲以為種類既多, 又山穀阻絕, 王師一舉, 未可盡除, 且當翦其魁帥, 餘加慰撫. 帝然之, 乃以憲為行軍元帥, 督行軍總管趙王招、譙王儉、滕王逌等討之. 憲軍次馬邑, 乃分道俱進. 沒鐸遣其黨天柱守河東, 又遣其大帥穆支據河西, 規欲分守險要, 掎角憲軍. 憲命譙王儉擊破之, 斬獲千餘級. 趙王招又擒沒鐸, 眾盡降. 宣政元年, 汾胡帥劉受羅千復反, [七一]越王盛督諸軍討禽之. 自是寇盜頗息.

論曰：氐、羌、吐穀渾等曰殊俗, 別處邊陲, 考之前代, 屢經叛服, 窺覘首鼠, 蓋其本性. 夫無德則叛, 有道則伏, 先王所述荒服也. 校勘記

[一]　氐者西夷之別種　諸本「西」訛作「四」, 據魏書卷一０一(補)、周書卷四九氐傳改.

[二]　以其地為武都郡　諸本脫「郡」字, 據魏書、周書補.

[三]　漢建安中有楊騰者為部落大帥騰勇健多計略始徙居仇池　魏書同. 周書作「漢末, 有氏帥楊駒, 始據仇池百頃」. 按宋書卷九八氐胡傳雲：「漢獻帝建安中, 有楊騰者, 為部落大帥. 騰子駒, 勇健多計略, 始徙居仇池.」北史此段出宋書, 此「勇健」上當脫「子駒」二字.

[四]　方百頃因以為號　諸本脫「因以」二字, 據魏書補.

[五]　晉武帝假平西將軍　諸本脫「武」字, 據宋書、魏書補.

[六]　關中人士流移者多依之　諸本「人士」作「土人」, 宋書、魏書作「人士」. 按此誤倒, 又「士」訛為「土」, 今據乙改.

[七]　三年毅族兄初襲殺毅　按宋書上文雲：「鹹康元年, 遣使稱藩於晉.」此「三年」上當脫「鹹康」二字.

[八]　國子安叛苻生殺俊復稱藩於晉　按宋書雲「安奔苻生, 俊遣使歸藩」. 據晉書苻堅載記, 楊安為苻堅大將, 未嘗降晉. 下文亦見「苻堅遣楊安伐纂」語. 則「叛」當為「奔」之訛, 「殺」字衍文.

[九]　統一名德纂聚黨襲殺統　諸本脫上「統」字, 「纂聚」誤倒, 據魏書補乙.

[一０]玄字黃眉　諸本「字」作「子」, 宋書及通志卷一九五氐傳作「字」. 按下文都是敘楊玄事跡, 作「字」是, 今據改.

[一一]雖蕃於宋仍奉晉義熙之號　諸本「義」誤作「永」, 據宋書改. 晉無「永熙」, 義熙乃晉安帝年號.

[一二]督梁州刺史　魏書「督」上有「都」字, 是.

[一三]尋而思話使其司馬蕭承之先驅進討　諸本「承之」作「道成」, 魏書作「承之」. 按宋書本作「蕭諱」, 北史誤改為「蕭道成」. 補魏書者改正. 其事見南齊書卷一高帝紀. 今據改.

[一四]遣鎮董亭　諸本「董」作「薰」, 魏書作「董」, 宋書作「

童」. 按水經注卷一七渭水注：「涇穀水又東北歷董亭下, 楊難當使兄子保宗鎮董亭, 即是亭也.」今據魏書改.

[一五]保宗與兄保顯歸京師　諸本「顯」上脫「保」字, 據魏書、通志及下文補.

[一六]崔頤　本書卷二太武紀延和二年作「崔賾」, 參卷二四頤本傳校記.

[一七]又伐巴西獲雍州流人七千餘家　諸本「雍」作「維」. 按時無「維州」, 魏書卷四上世祖紀延和三年正月稱：「楊難當克漢中, 送雍州流民七千家於長安.」「維」顯為「雍」之訛, 今據改.

[一八]子大眼別有傳　按當雲：「德子子大眼, 別有傳.」大眼, 難當之孫, 見本書卷三七本傳.

[一九]子元和奔宋以為武都白水太守　按宋書雲：「立元和為武都王, 治白水.」疑此誤.

[二０]元和從叔僧嗣復自稱武都王於葭蘆　諸本脫「都」字, 據宋書、魏書、通志補.

[二一]昶赴救　諸本「赴」訛作「起」, 據周書、通志改.

[二二]來歲楊法深從尉遲迥平蜀　周書作「是歲」. 按尉遲迥平蜀在西魏廢帝二年, 見周書卷二文帝紀. 作「是歲」是.

[二三]圍利州　諸本「利」作「和」, 周書作「利」. 按利州見隋書地理志上義城郡, 其地與武興鄰近, 今據改.

[二四]氐酋薑多復率廚中氐屬攻陷落叢郡以應之　周書氐傳「屬」作「蜀」. 按「蜀」是當時種族名稱, 「屬」當是「蜀」之訛. 又諸本「叢」作「聚」, 乃「藂」之訛, 「藂」即「叢」. 落叢, 見隋書地理志上順政郡鳴水縣. 今據周書改.

[二五]而陰平葭蘆氐復往往屯聚　諸本脫一「往」字, 據周書補.

[二六]沙州氐帥開府楊永安又據州應謙　諸本「沙」下脫「州」字, 據周書補. 事見本書卷一０周靜帝紀大象二年八月.

[二七]吐穀渾遂從上隴　魏書卷一０一(補)吐穀渾傳百衲本「從」作「徙」, 疑是.

[二八]便速去保白蘭　諸本脫「白」字, 據宋書卷九六、魏書、通志卷一九五吐穀渾傳補.

[二九]射中則嗥叫泣涕　宋書作「射中則喜, 不中則嗥叫泣涕」. 晉書卷九七吐穀渾傳, 作「中之則號泣, 不中則瞋目大呼」. 按北史此段本出宋書, 當脫「則喜不中」四字.

[三０]弟視羆立　晉書、宋書、通志並雲視連「有子二人, 長曰視羆, 次烏紇提」. 這裏作「弟」, 當誤.

[三一]生二子慕□慕利延　諸本「利」上脫「慕」字, 據宋書、梁書卷五四、通志及下文補.

[三二]臣頃接寇逆　諸本「頃」訛作「須」, 據魏書改.

[三三]太武詔公卿朝堂會議答施行　魏書無「堂」字, 當是衍文.

[三四]悉在蒲阪　諸本「蒲」訛作「薄」, 據魏書改.

[三五]後復遣征西將軍高涼王那等討之於白蘭　諸本「涼」訛作「

梁」, 據魏書、通志及下文改. 高涼王那見本書卷一五高涼王孤傳.

[三六]獻善馬四角羊　宋書作「善舞馬」, 此脫「舞」字.

[三七]於是思悔復蕃職　魏書「復」下有「修」字, 此脫文.

[三八]率敦煌涼州枹罕高平諸軍為前鋒　諸本無「涼」字, 「諸」字作「將」. 魏書、通志無「涼州」二字, 「將」作「諸」. 按魏書卷五一皮豹子附子喜傳雲：「領涼州、枹罕、高平諸軍與上黨王長孫觀討拾寅.」則是「州」上脫「涼」字, 今據補. 「將」字訛, 今據改.

[三九]司空上黨王長孫觀為大都督以討之　諸本脫「之」字, 據魏書、通志補.

[四０]提上表稱嗣事　魏書同. 通志「提」作「併」. 按「提」字疑誤.

[四一]時以此既邊將之常　諸本脫「以」字, 據魏書補.

[四二]伏連籌乃遣世子賀魯頭朝於京師　諸本脫「籌」字, 據魏書、通志補.

[四三]麾旗章綬之飾　諸本「綬」作「授」, 據魏書、通志改.

[四四]恒見稱大王己則自名　諸本「則」作「有」, 魏書、通志作「則」. 按這是說宕昌王先稱伏連籌為大王, 而自己稱名. 作「有」不通, 今據改.

[四五]梁州表送卿報宕昌書　諸本脫「書」字, 據魏書、通志補.

[四六]號其妻為母尊　周書卷五０吐穀渾傳及魏書、通志「母」並作「恪」, 「母」疑誤.

[四七]獲其僕射乞伏觸狀　周書(百衲本)「狀」作「拔」, 疑是.

[四八]其龍涸王莫昌率來降　周書及通典卷一九０吐穀渾傳「來」字作「眾」. 按周書卷五武帝紀天和元年五月稱：「吐穀渾龍涸王莫昌率戶內附.」這裏「率」下當脫「戶」字或「眾」字.

[四九]其名王十三人召率部落而降　隋書卷八三吐穀渾傳及通典, 「召」作「各」, 是.

[五０]州刺史皮子信拒戰死之　隋書「州」上有「旭」字. 按本書卷一一隋文帝紀開皇三年四月稱：「洮州刺史皮子信死之.」(隋紀同)北齊書卷四一皮景和傳, 言其子子信開皇中卒於洮州刺史. 隋初有洮州亦有旭州, 俱見隋書地理志上臨洮郡. 「洮」「旭」未知孰是. 這裏當脫「洮」或「旭」字.

[五一]秦州總管河間王計應之　隋書作「河間王弘」, 此脫「弘」字.

[五二]牧養犛牛羊豕以供其食　諸本及魏書卷一０一「牧」訛作「

收」, 據周書卷四九、通志卷一九五宕昌羌傳改.

[五三]席水以南　諸本「席」作「廗」, 周書作「帶」. 按通典卷一九０宕昌條作「席」, 並有注雲：「席水在今天水上邽縣.」魏書地形志下秦州天水郡上封(即上邽)縣注雲：「有席水.」水經注卷一七渭水注言渭水流經上邽東, 有籍水入渭. 別有曾席水入籍水. 「

廗」乃「席」之訛, 今據改.

[五四]彪子死彌治立　通志「彌」上有「子」字.

[五五]河南公宕昌王以助之　魏書於「宕昌王」下有「後朝於京師, 殊無風禮. 朝罷, 高祖謂左右曰：『夷狄之有君, 不如諸夏之亡也, 宕昌王雖為邊方之主, 乃不如中國一吏. 』於是改授領護西戎校尉, 靈州刺史, 王如故, 賜以車騎戎馬錦綵等, 遣還國」. 共七十四字, 無「以助之」三字. 按周書宕昌羌傳敘宕昌與西魏北周關係文字不少, 本書無一語涉及. 蓋「宕昌王」下有脫文. 今本魏書宕昌羌傳本是用北史補, 此七十四字亦當是脫文的一部分. (通志於「宕昌王」下亦有大段文字, 敘宕昌與梁朝、西魏、北周關係, 當是採自梁書、通典, 不是北史脫文. )

[五六]其王像舒治遣使內附高祖拜龍驤將軍鄧至王遣貢不絕周文命章武公導率兵送之　諸本「導」訛作「遵」, 據周書卷四九鄧至羌傳改. 又通典卷一九０鄧至傳雲：「有像舒理(即治, 通典避唐諱改)者, 代為白水酋帥(中略). 自舒理至十代孫舒彭, 附於後魏, 孝文帝封甘松縣子、鄧至王.」據魏書卷七下高祖紀太和十七年九月見「

鄧至王像舒彭」, 則「遣使內附」者非像舒治. 此「治」下疑有脫文, 或「治」是「彭」之誤. 又諸本「周文命章武公導率兵送之」十一字在宕昌羌傳末. 按周書鄧至羌傳雲：「自舒治至簷桁十一世. 魏恭帝元年, 簷桁失國來奔, 太祖命章武公導率兵送復之.」知北史在「

遣貢不絕」下有脫文, 又有錯簡. 今脫文不補, 錯簡移正.

[五七]西北利摸徒　周書卷四九白蘭傳「北」下有「至」字, 通典卷一九０、通志一九五白蘭傳作「西至叱利摸徒」. 按下文附國傳見「北利摸徒」, 「叱」「北」未知孰是, 但「西」下應脫「至」字.

[五八]有嘉良夷即其東部　諸本脫「東」字, 據隋書卷八三、通志卷一九七附國傳補.

[五九]於下級開小門　諸本「級」上衍「致」字, 據隋書刪.

[六０]國有重罪者罰牛　隋書「有」下有「二萬餘家, 號令自王出. 嘉良夷政令繫之酋帥」十八字. 又「重罪者」下有「死輕刑」三字, 北史當是誤脫.

[六一]兒弟死父兄亦納其妻　諸本脫「死」字, 據隋書補.

[六二]被以牟甲　諸本脫「被」字, 據隋書補.

[六三]死後一年方始大葬　隋書、通志「一」作「十」, 疑是.

[六四]衣多毼皮裘　隋書「毼」上有「毛」字, 是.

[六五]附國南有薄緣夷　諸本脫「南」字, 據隋書補.

[六六]或附附國　諸本脫一「附」字, 據隋書補.

[六七]阿保自署丞相　諸本「署」作「置」, 周書卷四九、通志卷二００稽胡傳作「署」. 按「置」乃「署」之訛, 下文「狼皮自署柱國」可証, 今據改.

[六八]勳州刺史韋孝寬於險要築城　諸本「勳」作「敷」, 周書作「勳」. 按本書卷六四韋孝寬傳, 孝寬未嘗為敷州刺史, 築城是在勳州任內, 今據改.

[六九]其後丹州綏州等部內諸胡與蒲川別帥郝三郎等又頻年逆命　諸本「蒲川」作「蒲州」, 「郝三」作「那協」. 周書「綏州」下有「銀州」, 「蒲州」作「蒲川」, 「那協」作「郝三」. 按蒲州在河東, 與丹、綏、銀等州相去甚遠. 據周書卷一五於寔傳稱：「天和二年, 延州蒲川賊郝三郎等攻逼丹州.」知周書是, 今據改.

[七０]又破其別帥喬三勿同等　諸本「別帥」下衍「為」字, 據周書刪.

[七一]汾胡帥劉受羅千復反　諸本「復反」訛作「覆瓜」, 據周書、通志改.

北史卷九十七 列傳第八十五

西域

夏書稱：「西戎即序.」班固雲：「就而序之, 非盛威武致其貢物也.」漢氏初開西域, 有三十六國. 其後, 分立五十五王, 置校尉、都護以撫之. 王莽篡位, 西域遂絕. 至於後漢, 班超所通者五十餘國, 西至西海, 東西萬裏, 皆來朝貢, 復置都護、校尉, 以相統攝. 其後或絕或通, 漢朝以為勞弊中國, 其官時置時廢. 暨魏、晉之後, 互相吞滅, 不可復詳記焉.

道武初, 經營中原, 未暇及於四表. 既而西戎之貢不至, 有司奏依漢氏故事, 請通西域, 可以振威德於荒外, 又可致奇貨於天府. 帝曰：「漢氏不保境安人, 乃遠開西域, 使海內虛耗, 何利之有？今若通之, 前弊復加百姓矣！」遂不從. 歷明元世, 竟不招納.

太延中, 魏德益以遠聞, 西域龜茲、疏勒、烏孫、悅般、渴槃陀、鄯善、焉耆、車師、粟特諸國王始遣使來獻. 太武以西域漢世雖通, 有求則卑辭而來, 無欲則驕慢王命, 此其自知絕遠, 大兵不可至故也. 若報使往來, 終無所益, 欲不遣使. 有司奏：「九國不憚遐險, 遠貢方物, 當與其進, 安可豫抑後來？」乃從之. 於是始遣行人王恩生、許綱等西使. 恩生出流沙, 為蠕蠕所執, 竟不果達. 又遣散騎侍郎董琬、高明等多□錦帛, 出鄯善, 招撫九國, 厚賜之. 初, 琬等受詔：便道之國, 可往赴之. 琬過九國, 北行至烏孫國. 其王得魏賜, 拜受甚悅. 謂琬等曰：「傳聞破洛那、者舌皆思魏德, 欲稱臣致貢, 但患其路無由耳. 今使君等既到此, 可往二國, 副其慕仰之誠.」琬於是自向破洛那, 遣明使者舌. [一]烏孫王為發導譯, 達二國, 琬等宣詔慰賜之. 已而琬、明東還, 烏孫、破洛那之屬遣使與琬俱來貢獻者, 十有六國. 自後相繼而來, 不間於歲, 國使亦數十輩矣.

初, 太武每遣使西域, 常詔河西王沮渠牧犍, 令護送. 至姑臧, 牧犍恒發使導路, 出於流沙. 後使者自西域還至武威, 牧犍左右謂使者曰：「我君承蠕蠕吳提妄說, 雲：『去歲魏天子自來伐我, 士馬疫死, 大敗而還, 我擒其長弟樂平王丕. 』我君大喜, 宣言國中. 又聞吳提遣使告西域諸國：『魏已削弱, 今天下唯我為強. 若更有魏使, 勿復恭奉. 』西域諸國, 亦有貳.」且牧犍事主, 稍以慢墮. 使還, 具以狀聞. 太武遂議討牧犍. 涼州既平, 鄯善國以為脣亡齒寒, 自然之道也. 今武威為魏所滅, 次及我矣. 若通其使人, 知我國事, 取亡必近；不如絕之, 可以支久. 乃斷塞行路, [二]西域貢獻, 歷年不入. 後平鄯善, 行人復通.

始, 琬等使還京師, 具言凡所經見及傳聞傍國, 雲：西域自漢武時五十餘國, 後稍相並, 至太延中為十六國. 分其地為四域：自蔥嶺以東, 流沙以西為一域；蔥嶺以西, 海曲以東為一域；者舌以南, 月氏以北為一域；兩海之間, 水澤以南為一域. 內諸小渠長, 蓋以百數. 其出西域, 本有二道, 後更為四：出自玉門, 度流沙, 西行二千裏至鄯善, 為一道；自玉門度流沙, 北行二千二百裏至車師, 為一道；從莎車西行一百裏至蔥嶺, 蔥嶺西一千三百裏至伽倍, 為一道；自莎車西南五百裏, 蔥嶺西南一千三百裏至波路, 為一道焉. 自琬所不傳而更有朝貢者, 紀其名, 不能具國俗也.

東西魏時, 中國方擾, 及於齊、周, 不聞有事西域, 故二代書並不立記錄. [三]

隋開皇、仁壽之間, 尚未雲經略. 煬帝時, 乃遣侍禦史韋節、司隸從事杜行滿使於西藩諸國, 至罽賓得瑪瑙盃, 王舍城得佛經, 史國得十舞女、師子皮、火鼠毛而還. 帝復令聞喜公裴矩於武威、張掖間往來以引致之. [四]其有君長者四十四國, 矩因其使者入朝, 啗以厚利, 令其轉相諷諭. 大業中, 相率而來朝者四十餘國, 帝因置西戎校尉以應接之. 尋屬中國大亂, 朝貢遂絕. 然事亡失, 書所存錄者二十國焉. 魏時所來者, 在隋亦有不至, 今總而編次, 以備前書之西域傳雲. 至於道路遠近, 物產風俗, 詳諸前史, 或有不同. 斯皆錄其當時, 蓋以備其遺闕爾.

鄯善國, 都扞泥城, 古樓蘭國也. 去代七千六百裏. 所都城方一裏. 地多沙鹵, 少水草. 北即白龍堆路. 至太延初, 始遣其弟素延耆入侍. [五]及太武平涼州, 沮渠牧犍弟無諱走保敦煌. 無諱後謀渡流沙, 遣其弟安周擊鄯善, 王比龍恐懼欲降. 會魏使者自天竺、罽賓還, 俱會鄯善, 勸比龍拒之, 遂與連戰. 安周不能剋, 退保東城. 後比龍懼, 率眾西奔且末, 其世子乃應安周.

[其後, 魏遣使使西域, 道經其國, ]鄯善人頗剽劫之, 令不得通, [六]太武詔散騎常侍、成周公萬度歸乘傳發涼州兵討之. 度歸到敦煌, 留輜重, 以輕騎五千渡流沙, 至其境. 時鄯善人眾布野, 度歸敕吏卒不得有所侵掠, 邊守感之, 皆望旗稽服. 其王真達面縛出降, 度歸釋其縛, 留軍屯守, 與真達詣京都. 太武大悅, 厚待之. 是歲, 拜交趾公韓拔為假節、征西將軍、[七]領護西戎校尉、鄯善王以鎮之, 賦役其人, 比之郡縣.

且末國, 都且末城, 在鄯善西, 去代八千三百二十裏. 真君三年, 鄯善王比龍避沮渠安周之難, 率國人之半奔且末. 後役屬鄯善. 且末西北有流沙數百裏, 夏日有熱風, 為行旅之患. 風之所至, 唯老駝預知之, 即嗔而聚立, 埋其口鼻於沙中. 人每以為候, 亦即將氈擁蔽鼻口. 其風迅駃, 斯須過盡, 若不防者, 必至危斃.

大統八年, 其兄鄯善米率眾內附. [八]

於闐國, 在且末西北, 蔥嶺之北二百餘裏, 東去鄯善千五百裏, 南去女國三千裏, 去朱俱波千裏, 北去龜茲千四百裏, 去代九千八百裏. 其地方亙千裏, 連山相次, 所都城方八九裏. 部內有大城五, 小城數十. 於闐城東三十裏有首拔河, 中出玉石. 土宜五穀並桑、麻. 山多美玉. 有好馬、駝、騾. 其刑法, 殺人者死, 餘罪各隨輕重懲罰之. 自外風俗物產, 與龜茲略同. 俗重佛法, 寺塔、僧尼甚眾. 王尤信尚, 每設齋日, 必親自灑掃饋食焉. 城南五十裏有贊摩寺, 即昔羅漢比丘盧旃為其王造覆盆浮圖之所. [九]石上有辟支佛跣處, 雙跡猶存. 於闐西五百裏有比摩寺, 雲是老子化胡成佛之所. 俗無禮義, 多盜賊淫縱. 自高昌以西諸國人等, 深目高鼻, 唯此一國, 貌不甚胡, 頗類華夏. 城東二十裏有大水北流, 號樹枝水, 即黃河也, 一名計式水. [一０]城西十五裏亦有大水名達利水, 與樹枝水會, 俱北流.

真君中, 太武詔高涼王那擊吐穀渾慕利延, 慕利延懼, 驅其部落渡流沙. 那進軍急追之, 慕利延遂西入於闐, 殺其王, 死者甚眾. 獻文末, 蠕蠕寇於闐. 於闐患之, 遣使素目伽上表曰：「西方諸國, 今皆已屬蠕蠕. 奴世奉大國, 至今無異. 今蠕蠕軍馬到城下, 奴聚兵自固, 故遣使奉獻, 遙望救援.」帝詔公卿議之. 公卿奏曰：「於闐去京師幾萬裏, 蠕蠕之性, 唯習野掠, 不能攻城. 若為害, 當時已旋矣, 雖欲遣師, 勢無所及.」帝以公卿議示其使者, 亦以為然. 於是詔之曰：「朕承天理物, 欲令萬方各安其所, 應敕諸軍, 以拯汝難. 但去汝遐阻, 政復遣援, 不救當時之急, 是以停師不行, 汝宜知之. 朕今練甲養卒, 一二歲間, 當躬率猛將, 為汝除患. 汝其謹警候, 以待大舉.」

先是, 朝廷遣使者韓羊皮使波斯, 波斯王遣使獻馴象及珍物. 經於闐, 於闐中於王秋仁輒留之, 假言慮有寇不達. 羊皮言狀, 帝怒, 又遣羊皮奉詔責讓之, 自後每使朝貢.

周建德三年, 其王遣使獻名馬.

隋大業中, 頻使朝貢. 其王姓王, 字早示門. 練錦帽, 金鼠冠, 妻戴金花. 其王髮不令人見, 俗言若見王髮, 其年必儉雲.

蒲山國, 故皮山國也. 居皮城, 在於闐南, 去代一萬二千裏. 其國西南三裏有凍淩山. 後役屬於闐.

悉居半國, 故西夜國也, 一名子合. 其王號子. 治呼犍. [一一]在於闐西, 去代萬二千九百七十裏. 太延初, 遣使來獻, 自後貢使不絕.

權於摩國, 故烏秅國也. 其王居烏秅城. 在悉居半西南, 去代一萬二千九百七十裏.

渠莎國, 居故莎車城, 在子合西北, 去代一萬二千九百八十裏.

車師國, 一名前部, 其王居交河城. 去代萬五十裏. 其地北接蠕蠕, 本通使交易. 太武初, 始遣使朝獻, 詔行人王恩生、許綱等出使. 恩生等始度流沙, 為蠕蠕所執. 恩生見蠕蠕吳提, 持魏節不為之屈. 後太武切讓吳提, 吳提懼, 乃遣恩生到歸. 許綱等敦煌病死, 朝廷壯其節, 賜諡曰貞.

初, 沮渠無諱兄弟之渡流沙也, 鳩集遺人, 破車師國. 真君十一年, 車師王車夷落遣使琢進薛直上書曰：「臣亡父僻處塞外, 仰慕天子威德, 遣使奉獻, 不空於歲, 天子降念, 賜遣甚厚. [一二]及臣繼立, 亦不闕常貢, 天子垂矜, 亦不異前世. 敢緣至恩, 輒陳私懇. 臣國自無諱所攻擊, 經今八歲, 人民飢荒, 無以存活. 賊今攻臣甚急, 臣不能自全, 遂捨國東奔, 三分免一. 即日已到焉耆東界, 思歸天闕, 幸垂賑救.」於是下詔撫慰之, 開焉耆倉給之. 正平初, 遣子入侍. 自後每使朝貢不絕.

高昌者, 車師前王之故地, 漢之前部地也. 東西二百裏, 南北五百裏, 四面多大山. 或雲：昔漢武遣兵西討, 師旅頓弊, 其中尤困者因往焉. 地勢高敞, 人庶昌盛, 因名高昌. 亦雲：其地有漢時高昌壘, 故以為國號. 東去長安四千九百裏. 漢西域長史及戊巳校尉並居於此. 晉以其地為高昌郡. 張軌、呂光、沮渠蒙遜據河西, 皆置太守以統之. 去敦煌十三日行.

國有八城, 皆有華人. 地多石磧, 氣候溫暖, 厥土良沃, 穀麥一歲再熟, 宜蠶, 多五果, 又饒漆. [一三]有草名羊剌, 其上生蜜, 而味甚佳. 引水溉田. 出赤鹽, 其味甚美. 復有白鹽, 其形如玉, 高昌人取以為枕, 貢之中國. 多蒲桃酒. 俗事天神, 兼信沸法. 國中羊、馬, 牧在隱僻處以避寇, 非貴人不知其處. 北有赤石山, 山北七十裏有貪汗山, [一四]夏有積雪. 此山北, 鐵勒界也.

太武時有闞爽者, 自為高昌太守. 太延中, 遣散騎侍郎王恩生等使高昌, 為蠕蠕所執. 真君中, 爽為沮渠無諱所襲, 奪據之. 無諱死, 弟安周代立. 和平元年, 為蠕蠕所並. 蠕蠕以闞伯周為高昌王, 其稱王自此始也.

太和初, 伯周死, 子義成立. 歲餘, 為從兄首歸所殺, 自立為高昌王. 五年, 高車王阿至羅[一五]殺首歸兄弟, 以敦煌人張孟明為王. 後為國人所殺, 立馬儒為王, 以鞏顧禮、麴嘉為左右長史. 二十一年, 遣司馬王體玄奉表朝貢, 請師逆接, 求舉國內徙. 孝文納之, 遣明威將軍韓安保率騎千餘赴之, 割伊吾五百裏, 以儒居之. 至羊榛水, 儒遣嘉、禮率步騎一千五百迎安保. 去高昌四百裏而安保不至. 禮等還高昌, 安保亦還伊吾. 安保遣使韓興安等十二人使高昌, 儒復遣顧禮將其世子義舒迎安保. 至白棘城, 去高昌百六十裏. 而高昌舊人情戀本土, 不願東遷, 相與殺儒而立麴嘉為王.

嘉字靈鳳, 金城榆中人. 既立, 又臣於蠕蠕那蓋. 顧禮與義舒隨安保至洛陽. 及蠕蠕主伏圖為高車所殺, 嘉又臣高車. 初, 前部胡人悉為高車所徙, 入於焉耆, 又為□噠所破滅, 國人分散, 眾不自立, 請王於嘉. 嘉遣第二子為焉耆王以主之. 永平元年, [一六]嘉遣兄子私署左衛將軍、田地太守孝亮朝京師, 仍求內徙, 乞軍迎援. 於是遣龍驤將軍孟威發涼州兵三千人迎之, [一七]至伊吾, 失期而反. 於後十餘遣使獻珠像、白黑貂裘、名馬、鹽枕等, 款誠備至. 唯賜優旨, 卒不重迎. 三年, 嘉遣使朝貢, 宣武又遣孟威使詔勞之. 延昌中, 以嘉為持節、平西將軍、瓜州刺史、泰臨縣開國伯, 私署王如故. 熙平初, 遣使朝獻. 詔曰：「卿地隔關山, 境接荒漠, 頻請朝援, 徙國內遷. 雖來誠可嘉, 即於理未帖. 何者？彼之甿庶, 是漢、魏遺黎, 自晉氏不綱, 因難播越, 成家立國, 世積已久. 惡徙重遷, 人懷戀舊. 今若動之, 恐異同之變, 爰在肘腋, 不得便如來表也.」神龜元年冬, 孝亮復表求援內徙, 朝廷不許. 正光元年, 明帝遣假員外將軍趙義等使於嘉. 嘉朝貢不絕, 又遣使奉表, 自以邊遐, 不習典誥, 求借五經、諸史, 並請國子助教劉燮以為博士, 明帝許之. 嘉死, 贈鎮西將軍、涼州刺史.

子堅立. 於後關中賊亂, 使命遂絕. 普泰初, 堅遣使朝貢, 除平西將軍、瓜州刺史, 泰臨縣伯, 王如故. 又加衛將軍. 至永熙中, 特除儀同三司, 進為郡公. 後遂隔絕.

至大統十四年, 詔以其世子玄嘉為王. [一八]恭帝二年, 又以其田地公茂嗣位. 武成元年, 其王遣使獻方物. 保定初, 又遣使來貢.

其國, 周時, 城有一十六. 後至隋時, 城有十八. 其都城周回一千八百四十步, 於坐室畫魯哀公問政於孔子之像. 官有令尹一人, 比中夏相國；次有公二人, 皆王子也, 一為交河公, 一為田地公；次有左右衛；次有八長史, 曰吏部、祠部、庫部、倉部、主客、禮部、戶部、兵部等長史也；次有五將軍, 曰建武、威遠、陵江、殿中、伏波等將軍也；次有八司馬, 長史之副也；次有侍郎、校郎、主簿、從事, 階位相次, 分掌諸事. 次有省事, 專掌導引. 其大事決之於王, 小事則世子及二公隨狀斷決. 評章錄記, 事訖即除, 籍書之外, 無久掌文案. 官人雖有列位, 並無曹府, [一九]唯每早集於牙門, 評議眾事. 諸城各有戶曹、水曹、田曹. 城遣司馬、侍郎相監檢校, 名為令. 服飾, 丈夫從胡法, 婦人裙襦, 頭上作髻. 其風俗政令, 與華夏略同. 兵器有弓、箭、刀、楯、甲、□. 文字亦同華夏, 兼用胡書. 有毛詩、論語、孝經, 置學官弟子, 以相教授. 雖習讀之, 而皆為胡語. 賦稅則計田輸銀錢, 無者輸麻布. 其刑法、風俗、昏姻、喪葬與華夏小異而大同. 自敦煌向其國, 多沙磧, 茫然無有蹊徑, 欲往者, 尋其人畜骸骨而去. 路中或聞歌哭聲, 行人尋之, 多致亡失, 蓋魑魅魍魎也. 故商客往來, 多取伊吾路.

開皇十年, 突厥破其四城, 有二千人來歸中國.

堅死, 子伯雅立. 其大母本突厥可汗女, 其父死, 突厥令依其俗. 伯雅不從者久之. 突厥逼之, 不得已而從. 煬帝即位, 引致諸蕃. 大業四年, 遣使貢獻, 帝待其使甚厚. 明年伯雅來朝, 因從擊高麗. 還, 尚宗室女華容公主. 八年冬, 歸蕃, 下令國中曰：「先者, 以國處邊荒境, 被髮左衽. [二０]今大隋統禦, 宇宙平一. 孤既沐浴和風, 庶均大化. 其庶人以上, 皆宜解辮削衽.」帝聞而善之, 下詔曰：「光祿大夫、弁國公、高昌王伯雅, 本自諸華, 世祚西壤, 昔因多難, 翦為胡服. 自我皇隋, 平一宇宙, 伯雅踰沙忘阻, 奉貢來庭, 削衽曳裾, 變夷從夏, 可賜衣冠, 仍班製造之式.」然伯雅先臣鐵勒, 恒遣重臣在高昌國, 有商胡往來者則稅之, 送於鐵勒. 雖有此令取悅中華, 然竟畏鐵勒, 不敢改也. 自是歲令貢方物.

且彌國, 都天山東於大穀, 在車師北, 去代一萬五百七十裏. 本役屬車師.

焉耆國, 在車師南, 都員渠城, 白山南七十裏, 漢時舊國也. 去代一萬二百裏. 其王姓龍, 名鳩屍畢那, 即前涼張軌所討龍熙之胤. 所都城方二裏. 國內凡有九城. 國小人貧, 無綱紀法令. 兵有弓、刀、甲、□. 婚姻略同華夏. 死亡者, 皆焚而後葬, 其服制滿七日則除之. 丈夫並翦髮以為首飾. 文字與婆羅門同. 俗事天神, 並崇信佛法也. 尤重二月八日、四月八日. 是日也, 其國鹹依釋教, 齋戒行道焉. 氣候寒, 土田良沃, 穀有稻、粟、菽、麥, 畜有駝、馬. 養蠶, 不以為絲, 唯充綿纊. 俗尚蒲桃酒, 兼愛音樂. 南去海十餘裏, 有魚鹽蒲葦之饒. 東去高昌九百裏, 西去龜茲九百裏, 皆沙磧. 東南去瓜州二千二百裏.

恃地多險, 頗剽劫中國使. 太武怒之, 詔成周公萬度歸討之, 約齎輕糧, 取食路次. 度歸入焉耆東界, 擊其邊守左迴、尉犁二城, 拔之, 進軍圍員渠. 鳩屍畢那以四五萬人出城, 守險以距. 度歸募壯勇, 短兵直往衝, 鳩屍畢那眾大潰, 盡虜之, 單騎走入山中. 度歸進屠其城, 四鄙諸戎皆降服. 焉耆為國, 鬥絕一隅, 不亂日久, 獲其珍奇異翫, 殊方譎詭難識之物, 橐駝、馬、牛、雜畜巨萬. 時太武幸陰山北宮, 度歸破焉耆露板至, 帝省訖, 賜司徒崔浩書曰：「萬度歸以五千騎, 經萬餘裏, 拔焉耆三城, 獲其珍奇異物及諸委積不可勝數. 自古帝王, 雖雲即序西戎, 有如指注, 不能控引也. 朕今手把而有之, 如何？」浩上書稱美. 遂命度歸鎮撫其人. 初, 鳩屍畢那走山中, 猶覬城不拔, 得還其國. 既見盡為度歸所剋, 乃奔龜茲. 龜茲以其婿, 厚待之.

周保定四年, 其王遣使獻名馬.

隋大業中, 其王龍突騎支遣使貢方物. 是時, 其國勝兵千餘人而已.

龜茲國, 在尉犁西北, 白山之南一百七十裏, 都延城, 漢時舊國也. 去代一萬二百八十裏. 其王姓白, 即後涼呂光所立白震之後. 其王頭繫綵帶, 垂之於後, 坐金師子床. 所居城方五六裏. 其刑法, 殺人者死, 劫賊則斷其一臂, 並刖一足. 賦稅, 準地徵租, 無田者則稅銀. 風俗、婚姻、喪葬、物產與焉耆略同. 唯氣候少溫為異. 又出細氈, 饒銅、鐵、鉛、□皮、氍毹、鐃沙、[二一]鹽綠、雌黃、胡粉、安息香、良馬、犎牛等. 東有輪臺, 即漢貳師將軍李廣利所屠者. 其南三百裏, 有大河東流, 號計戍水, 即黃河也. 東去焉耆九百裏, 南去於闐一千四百裏, 西去疏勒一千五百裏, 北去突厥牙六百餘裏, 東南去瓜州三千一百裏. [二二]

其東關城戍, 寇竊非一, [二三]太武詔萬度歸率騎一千以擊之. 龜茲遣烏羯目提等領兵三千距戰, 度歸擊走之, 斬二百餘級, 大獲駝馬而還. 俗性多淫, 置女市, 收男子錢以入官. [二四]土多孔雀, 群飛山穀間, 人取而食之, 孳乳如雞鶩, 其王家恒有千餘隻雲. 其國西北大山中有如膏者, 流出成川, 行數裏入地, 狀如□餬, 甚臭. 服之, 髮齒已落者, 能令更生, 癘人服之, 皆愈. 自後每使朝貢.

周保定元年, 其王遣使來獻.

隋大業中, 其王白蘇尼□遣使朝, 貢方物. 是時, 其國勝兵可數千人.

姑默國, 居南城, 在龜茲西, 去代一萬五百裏. 役屬龜茲.

溫宿國, 居溫宿城, 在姑默西北, 去代一萬五百五十裏. 役屬龜茲.

尉頭國, 居尉頭城, 在溫宿北, 去代一萬六百五十裏. 役屬龜茲.

烏孫國, 居赤穀城, 在龜茲西北, 去代一萬八十裏. [二五]其國數為蠕蠕所侵, 西徙蔥嶺山中. 無城郭, 隨畜牧逐水草.

太延三年, 遣使者董琬等使其國, 後每使朝貢.

疏勒國, 在姑默西, 白山南百餘裏, 漢時舊國也. 去代一萬一千二百五十裏. 文成末, 其王遣使送釋迦牟尼佛袈裟一, 長二丈餘. 帝以審是佛衣, 應有露異, 遂燒之以驗虛實, 置於猛火之上, 經日不然. 觀者莫不悚駭, 心形俱肅. 其王戴金師子冠. 土多稻、粟、麻、麥、銅、鐵、錫、雌黃, 每歲常供送於突厥. 其都城方五裏. 國內有大城十二, 小城數十. 人手足皆六指, 產子非六指者即不育. 勝兵者二千人. 南有黃河, 西帶□嶺, 東去龜茲千五百裏, 西去鏺汗國千裏, 南去朱俱波八九百裏, 東北至突厥牙千餘裏, 東南去瓜州四千六百裏.

悅般國, 在烏孫西北, 去代一萬九百三十裏. 其先, 匈奴北單於之部落也. 為漢車騎將軍竇憲所逐, 北單於度金微山西走康居, 其羸弱不能去者, 住龜茲北. 地方數千裏, 眾可二十餘萬, 涼州人猶謂之單於王. 其風俗言語與高車同, 而其人清潔於胡. 俗翦髮齊眉, 以□餬塗之, 昱昱然光澤. 日三澡漱, 然後飲食. 其國南界有火山, [二六]山傍石皆燋鎔, 流地數十裏乃凝堅, 人取以為藥, 即石流黃也.

與蠕蠕結好, 其王嘗將數千人入蠕蠕國, 欲與大檀相見. 入其界百餘裏, 見其部人不浣衣, 不絆髮, 不洗手, 婦人口舐器物. 王謂其從臣曰：「汝曹誑我, 將我入此狗國中.」乃馳還. 大檀遣騎追之, 不及. 自是相仇讎, 數相征討.

真君九年, 遣使朝獻. 並送幻人, 稱能割人喉脈令斷, 擊人頭令骨陷, 皆血出或數升或盈鬥, 以草藥內其口中, 令嚼咽之, 須臾血止, 養瘡一月復常, 又無痕瘢. 世疑其虛, [二七]乃取死罪囚試之, 皆驗. 雲中國諸名山皆有此草, 乃使人受其術而厚遇之. 又言：其國有大術者, 蠕蠕來抄掠, 術人能作霖雨、盲風、大雪及行潦, 蠕蠕凍死漂亡者十二三. 是歲, 再遣使朝貢, 求與官軍東西齊契討蠕蠕. 太武嘉其意, 命中外諸軍戒嚴, 以淮南王佗為前鋒, 襲蠕蠕. 仍詔有司, 以其鼓舞之節, 施於樂府. 自後每使朝貢.

者至拔國, 都者至拔城, 在疏勒西, 去代一萬一千六百二十裏. 其國東有潘賀那山, 出美鐵及師子.

迷密國, 都迷密城, 在者至拔西, 去代一萬二千一百裏. 正平元年, 遣使獻一峰黑橐駝. 其國東有山名鬱悉滿山, 出金、玉, 亦多鐵.

悉萬斤國, 都悉萬斤城, 在迷密西, [二八]去代一萬二千七百二十裏. 其國南有山名伽色那山, 出師子. 每使朝貢.

忸密國, 都忸密城, 在悉萬斤西, 去代二萬二千八百二十八裏.

破洛那國, 故大宛國也. [二九]都貴山城, 在疏勒西北, 去代萬四千四百五十裏.

太和三年, 遣使獻汗血馬, 自此每使朝貢.

粟特國, 在蔥嶺之西, 古之奄蔡, [三０]一名溫那沙. 居於大澤, 在康居西北, 去代一萬六千裏. 先是, 匈奴殺其王而有其國, 至王忽倪, 已三世矣. 其國商人先多詣涼土販貨, 及魏克姑臧, 悉見虜. 文成初, 粟特王遣使請贖之, 詔聽焉. 自後無使朝獻.

周保定四年, 其王遣使貢方物.

波斯國, 都宿利城, 在忸密西, 古條支國也. 去代二萬四千二百二十八裏. 城方十裏, 戶十餘萬, 河經其城中南流. 土地平正, 出金、銀、□石、[三一]珊瑚、琥珀、車渠、馬腦, 多大真珠、頗梨、琉璃、水精、瑟瑟、金剛、火齊、鑌鐵、銅、錫、朱砂、水銀、綾、錦、疊、毼、氍毹、毾□、赤獐皮, 及薰六、鬱金、蘇合、青木等香, [三二]胡椒、蓽撥、石蜜、千年棗、香附子、訶梨勒、無食子、鹽綠、雌黃等物. 氣候暑熱, 家自藏冰. 地多沙磧, 引水溉灌. 其五穀及鳥獸等與中夏略同, 唯無稻及黍、稷. 土出名馬、大驢及駝, 往往有一日能行七百裏者, 富室至有數千頭. 又出白象、師子、大鳥卵. 有鳥形如橐駝, 有兩翼, 飛而不能高, 食草與肉, 亦能噉火.

其王姓波氏名斯, [三三]坐金羊床, 戴金花冠, 衣錦袍、織成帔, 飾以真珠寶物. 其俗：丈夫翦髮, 戴白皮帽, 貫頭衫, 兩箱近下開之, 亦有巾帔, 緣以織成；婦女服大衫, 披大帔, 其髮前為髻, 後披之, 飾以金銀花, 仍貫五色珠, 絡之於膊. 王於其國內別有小牙十餘所, 猶中國之離宮也. 每年四月出遊處之, 十月仍還. 王即位以後, 擇諸子內賢者, 密書其名, 封之於庫, 諸子及大臣莫之知也. 王死, 眾乃共發書視之, 其封內有名者, 即立以為王. 餘子出各就邊任, 兄弟更不相見也. 國人號王曰醫囋, 妃曰防步率, 王之諸子曰殺野. 大官有摸胡壇, 掌國內獄訟；泥忽汗, 掌庫藏、關禁；[三四]地卑, 掌文書及眾務. [三五]次有遏羅訶地, 掌王之內事；薛波勃, 掌四方兵馬. 其下皆有屬官, 分統其事. 兵有甲、□、圓排、劍、弩、弓、箭. 戰兼乘象, 百人隨之.

其刑法：重罪懸諸竿上, 射殺之；次則繫獄, 新王立乃釋之；輕罪則劓、刖若髡, 或翦半鬢及繫牌於項, 以為恥辱；犯強盜, 繫之終身；奸貴人妻者, 男子流, 婦人割其耳鼻. 賦稅, 則準地輸銀錢. 俗事火神天神. 文字與胡書異. 多以姊妹為妻妾, 自餘婚合, 亦不擇尊卑, 諸夷之中最為醜穢矣. 百姓女年十歲以上有姿貌者, 王收養之, 有功勳人, 即以分賜. 死者, 多棄屍於山, 一月著服. 城外有人別居, 唯知喪葬之事, 號為不淨人, 若入城市, 搖鈴自別. 以六月為歲首, 尤重七月七日、十二月一日. 其日, 人庶以上, 各相命召, 設會作樂, 以極歡娛. 又每年正月二十日, 各祭其先死者.

神龜中, 其國遣使上書貢物, 雲：「大國天子, 天之所生, 願日出處常為漢中天子. 波斯國王居和多千萬敬拜.」朝廷嘉納之. 自此, 每使朝獻. 恭帝二年, [三六]其王又遣使獻方物.

隋煬帝時, 遣雲騎尉李昱使通波斯. 尋使隨昱貢方物.

伏盧尼國, 都伏盧尼城, 在波斯國北, 去代二萬七千三百二十裏. 累石為城, 東有大河南流, 中有鳥, 其形似人, 亦有如橐駝、馬者, 皆有翼, 常居水中, 出水便死. 城北有雲尼山, 出銀、珊瑚、琥珀, 多師子.

色知顯國, 都色知顯城, 在悉萬斤西北, 去代一萬二千九百四十裏. 土平, 多五果.

伽色尼國, 都伽色尼城, 在悉萬斤南, 去代一萬二千九百裏. 土出赤鹽, 多五果.

薄知國, 都薄知城, 在伽色尼國南, 去代一萬三千三百二十裏. 多五果.

牟知國, 都牟知城, 在忸密西南, 去代二萬二千九百二十裏. 土平, 禽獸草木類中國.

阿弗太汗國, 都阿弗太汗城, 在忸密西, 去代二萬三千七百二十裏. 土平, 多五果.

呼似密國, 都呼似密城, 在阿弗太汗西, 去代二萬四千七百裏. 土平, 出銀、琥珀, 有師子, 多五果.

諾色波羅國, 都波羅城, 在忸密南, 去代二萬三千四百二十八裏. 土平, 宜稻、麥, 多五果.

早伽至國, 都早伽至城, 在忸密西, 去代二萬三千七百二十八裏. 土平, 少田殖, 取稻、麥於鄰國, 有五果.

伽不單國, 都伽不單城, 在悉萬斤西北, 去代一萬二千七百八十裏. 土平, 宜稻、麥, 有五果.

者舌國, 故康居國, 在破洛那西北, 去代一萬五千四百五十裏. 太延三年, 遣使朝貢, 不絕. [三七]

伽倍國, 故休密翕侯, 都和墨城, 在莎車西, 去代一萬三千裏. 人居山穀間.

折薛莫孫國, 故雙靡翕侯, 都雙靡城, 在伽倍西, 去代一萬三千五百裏. 居山穀間.

鉗敦國, 故貴霜翕侯, [三八]都護澡城, 在折薛莫孫西, 去代一萬三千五百六十裏. 居山穀間.

弗敵沙國, 故□頓翕侯, 都薄茅城, [三九]在鉗敦西, 去代一萬三千六百六十裏. 居山穀間.

閻浮謁國, 故高附翕侯, 都高附城, 在弗敵沙南, 去代一萬三千七百六十裏. 居山穀間.

大月氏國, 都賸監氏城, [四０]在弗敵沙西, 去代一萬四千五百裏. 北與蠕蠕接, 數為所侵, 遂西徙都薄羅城, 去弗敵沙二千一百裏. 其王寄多羅勇武, 遂興師越大山, 南侵北天竺. 自乾陀羅以北五國, 盡役屬之.

太武時, 其國人商販京師, 自雲能鑄石為五色琉璃. 於是採礦山中, 於京師鑄之, 既成, 光澤乃美於西方來者. 乃詔為行殿, 容百餘人, 光色映徹, 觀者見之, 莫不驚駭, 以為神明所作. 自此, 國中琉璃遂賤, 人不復珍之.

安息國, 在蔥嶺西, 都蔚搜城. 北與康居, 西與波斯相接, 在大月氏西北, 去代二萬一千五百裏.

周天和二年, 其王遣使朝獻.

條支國, 在安息西, 去代二萬九千四百裏.

大秦國, 一名黎軒, 都安都城, 從條支西渡海曲一萬裏, 去代三萬九千四百裏. 其海滂出, 猶渤海也, 而東西與渤海相望, 蓋自然之理. 地方六千裏, 居兩海之間. 其地平正, 人居星布. 其王都城分為五城, [四一]各方五裏, 周六十裏. 王居中城. 城置八臣, 以主四方. 而王城亦置八臣, 分主四城. 若謀國事及四方有不決者, 則四城之臣, 集議王所, [四二]王自聽之, 然後施行. 王三年一出觀風化, 人有冤枉詣王訴訟者, 當方之臣, 小則讓責, 大則黜退, 令其舉賢人以代之. 其人端正長大, 衣服、車旗, 擬儀中國, 故外域謂之大秦. 其土宜五穀、桑、麻, 人務蠶、田. 多璆琳、琅玕、神龜、白馬朱鬣、明珠、夜光璧. 東南通交趾. 又水道通益州永昌郡. 多出異物.

大秦西海水之西有河, 河西南流. 河西有南北山, 山西有赤水, 西有白玉山, 玉山西有西王母山, 玉為堂室雲. 從安息西界循海曲, 亦至大秦, 迴萬餘裏. 於彼國觀日月星辰, 無異中國, 而前史雲, 條支西行百裏, 日入處, 失之遠矣.

阿鉤羌國, 在莎車西南, 去代一萬三千裏. 國西有縣度山, 其間四百裏, 中往往有棧道, 下臨不測之深, 人行以繩索相持而度, 因以名之. 土有五穀、諸果. 市用錢為貨. 居止立宮室. [四三]有兵器. 土出金珠.

波路國, 在阿鉤羌西北, 去代一萬三千九百裏. 其地濕熱, 有蜀馬. 土平, 物產國俗與阿鉤羌同類焉.

小月氏國, 都富樓沙城. 其王本大月氏王寄多羅子也. 寄多羅為匈奴所逐, 西徙. [四四]後令其子守此城, 因號小月氏焉. 在波路西南, 去代一萬六千六百裏. 先居西平、張掖之間, 被服頗與羌同. 其俗以金銀錢為貨, 隨畜牧移徙, 亦類匈奴. 其城東十裏有佛塔, 周三百五十步, 高八十丈. 自佛塔初建計至武定八年, 八百四十二年, 所謂百丈佛圖也.

罽賓國, 都善見城, 在波路西南, 去代一萬四千二百裏. 居在四山中, 其地東西八百裏, 南北三百裏. 地平, 溫和, 有苜蓿、雜草、奇木、檀、槐、梓、竹. 種五穀, 糞園. 田地下濕, 生稻. 冬食生菜. 其人工巧, 雕文刻鏤, 織罽. 有金、銀、銅、錫, 以為器物. 市用錢. 他畜與諸國同. [四五]每使朝獻.

吐呼羅國, 去代一萬二千裏. 東至範陽國, 西至悉萬斤國, 中間相去二千裏；南至連山, 不知名, 北至波斯國, 中間相去一萬裏. 薄提城周匝六十裏, 城南有西流大水, 名漢樓河. 土宜五穀, 有好馬、駝、騾. 其王曾遣使朝貢.

副貨國, 去代一萬七千裏. 東至阿富使且國, 西至沒誰國, 中間相去一千裏；南有連山, 不知名, 北至奇沙國, 相去一千五百裏. 國中有副貨城, 周匝七十裏. 宜五穀、蒲桃, 唯有馬、駝、騾. 國王有黃金殿, 殿下有金駝七頭, 各高三尺. 其王遣使朝貢.

南天竺國, 去代三萬一千五百裏. 有伏醜城, 周匝十裏. 城中出摩尼珠、珊瑚. 城東三百裏有拔賴城, 城中出黃金、白真檀、石蜜、蒲桃, 土宜五穀.

宣武時, 其國王婆羅化遣使獻駿馬、金、銀. 自此, 每使朝貢.

疊伏羅國, 去代三萬一千裏. 國中有勿悉城, 城北有鹽奇水, 西流. 有白象. 並有阿末黎木, 皮中織作布. 土宜五穀.

宣武時, 其國王伏陀末多遣使獻方物. 自是, 每使朝貢.

拔豆國, 去代五萬一千裏. 東至多勿當國, 西至旃那國, 中間相去七百五十裏；南至罽陵伽國, 北至弗那伏且國, 中間相去九百裏. 國中出金、銀、雜寶、白象、水牛、氂牛、蒲桃、五果, 土宜五穀.

□噠國, 大月氏之種類也, 亦曰高車之別種. 其原出於塞北. 自金山而南, 在於闐之西, 都烏滸水南二百餘裏, [四六]去長安一萬一百裏. 其王都拔底延城, 蓋王舍城也. 其城方十裏餘, 多寺塔, 皆飾以金. 風俗與突厥略同. 其俗, 兄弟共一妻, 夫無兄弟者, 妻戴一角帽, 若有兄弟者, 依其多少之數更加帽角焉. [四七]衣服類加以纓絡, [四八]頭皆翦髮. 其語與蠕蠕、高車及諸胡不同. 眾可有十萬, 無城邑, 依隨水草, 以氈為屋, 夏遷涼土, 冬逐暖處. 分其諸妻, 各在別所, 相去或二百、三百裏. 其王巡歷而行, 每月一處. 冬寒之時, 三月不徙. 王位不必傳子, 子弟堪者, 死便受之. 其國無車, 有輿, 多駝、馬. 用刑嚴急, 偷盜無多少皆腰斬, 盜一責十. 死者, 富家累石為藏, 貧者掘地而埋, 隨身諸物, 皆置塚內. 其人凶悍, 能鬥戰, 西域康居、於闐、沙勒、[四九]安息及諸小國三十許, 皆役屬之, 號為大國. 與蠕蠕婚姻.

自太安以後, 每遣使朝貢. 正光末, 遣貢師子一, 至高平, 遇萬俟醜奴反, 因留之. 醜奴平, 送京師. 永熙以後, 朝獻遂絕.

至大統十二年, 遣使獻其方物. 廢帝二年、周明帝二年, 並遣使來獻. 後為突厥所破, 部落分散, 職貢遂絕. 至隋大業中, 又遣使朝貢方物.

其國去漕國千五百裏, 東去瓜州六千五百裏.

初, 熙平中, 明帝遣賸伏子統宋雲、[五０]沙門法力等使西域, 訪求佛經, 時有沙門慧生者, 亦與俱行. 正光中, 還. 慧生所經諸國, 不能知其本末及山川裏數, 蓋舉其略雲. [五一]

朱居國, [五二]在於闐西. 其人山居, 有麥, 多林果. 鹹事佛, 語與於闐相類, 役屬□噠.

渴槃陀國, 在蔥嶺東, 朱駒波西. 河經其國東北流, 有高山, 夏積霜雪. 亦事佛道, 附於□噠.

缽和國, 在渴槃陀西. 其土尤寒, 人畜同居, 穴地而處. 又有大雪山, 望若銀峰. 其人唯食餅□, 飲麥酒, 服氈裘. 有二道, 一道西行向□噠, 一道西南趣烏萇. 亦為□噠所統.

波知國, 在缽和西南. 土狹人貧, 依託山穀, 其王不能總攝. 有三池, 傳雲大池有龍王, 次者有龍婦, 小者有龍子, 行人經之, 設祭乃得過, 不祭, 多遇風雪之困.

賒彌國, 在波知之南. 山居, 不信佛法, 專事諸神. 亦附□噠.

東有缽盧勒國, 路險, 緣鐵鎖而度, 下不見底. 熙平中, 宋雲等竟不能達.

烏萇國, 在賒彌南. 北有蔥嶺, 南至天竺. 婆羅門胡為其上族. 婆羅門多解天文吉凶之數, 其王動則訪決焉. [五三]土多林果, 引水灌田, 豐稻、麥. 事佛, 多諸寺塔, 極華麗. 人有爭訴, 服之以藥, 曲者發狂, 直者無恙. 為法不殺, 犯死罪唯徙於靈山. [五四]西南有檀特山, 山上立寺, 以驢數頭運食山下, 無人控禦, 自知往來也.

乾陀國, 在烏萇西. 本名業波, 為□噠所破, 因改焉. 其王本是敕勒, 臨國已二世矣. 好征戰, 與罽賓鬥, 三年不罷, 人怨苦之. 有鬥象七百頭, 十人乘一象, 皆執兵仗, 象鼻縛刀以戰. 所都城東南七裏有佛塔, 高七十丈, 周三百步, 即所謂雀離佛圖也. [五五]

康國者, 康居之後也, 遷徙無常, 不恒故地, 自漢以來, 相承不絕. 其王本姓溫, 月氏人也, 舊居祁連山北昭武城, 因被匈奴所破, 西踰蔥嶺, 遂有國. 枝庶各分王, 故康國左右諸國並以昭武為姓, 示不忘本也. 王字世夫畢, [五六]為人寬厚, 甚得眾心. 其妻, 突厥達度可汗女也.

都於薩寶水上阿祿迪城. 多人居, 大臣三人, 共掌國事. 其王素冠七寶花, [五七]衣綾、羅、錦、繡、白疊. 其妻有髮, [五八]幪以皂巾. 丈夫翦髮, 錦袍. 名為強國, 西域諸國多歸之. 米國、史國、曹國、何國、安國、小安國、[五九]那色波國、烏那曷國、穆國皆歸附之. 有胡律, 置於祅祠, 將決罰, 則取而斷之. 重者族, 次罪者死, 賊盜截其足. 人皆深目、高鼻、多髯. 善商賈, 諸夷交易, 多湊其國. 有大小鼓、琵琶、五絃、箜篌. [六０]婚姻喪制與突厥同. 國立祖廟, 以六月祭之, 諸國皆助祭. 奉佛, 為胡書. 氣候溫, 宜五穀, 勤修園蔬, 樹木滋茂. 出馬、駝、驢、犎牛、黃金、□沙、□香、阿薩那香、瑟瑟、獐皮、氍□、錦、疊. 多蒲桃酒, 富家或致千石, 連年不敗.

大業中, 始遣使貢方物, 後遂絕焉.

安國, 漢時安息國也. 王姓昭武氏, 與康國王同族, 字設力；妻, 康國王女也. 都在那密水南, 城有五重, 環以流水, 宮殿皆平頭. 王坐金駝座, 高七八尺, 每聽政, 與妻相對, 大臣三人, 評理國事. 風俗同於康居, 唯妻其姊妹及母子遞相禽獸, 此為異也.

隋煬帝即位, 遣司隸從事杜行滿使西域, 至其國, 得五色鹽而返.

國西百餘裏有畢國, 可千餘家. 其國無君長, 安國統之. 大業五年, 遣使貢獻.

石國, 居於藥殺水, 都城方十餘裏. 其王姓石名涅. 國城東南立屋, 置座於中. 正月六日, [六一]以王父母燒餘之骨, 金甕盛置床上, 巡遶而行, 散以花香雜果, 王率臣下設祭焉. 禮終, 王與夫人出就別帳, 臣下以次列坐, 享宴而罷. 有粟、麥, 多良馬. 其俗善戰. 曾貳於突厥, 射匱可汗滅之, 令特勤甸職攝其國事. [六二]南去鏺汗六百裏, 東南去瓜州六千裏.

甸職以隋大業五年遣使朝貢, 後不復至.

女國, 在蔥嶺南. 其國世以女為王, 姓蘇毗, 字末羯, 在位二十年. 女王夫號曰金聚, 不知政事. 國內丈夫, 唯以征伐為務. 山上為城, 方五六裏, 人有萬家. 王居九層之樓, 侍女數百人, 五日一聽朝, 復有小女王共知國政. 其俗婦人輕丈夫, [六三]而性不妒忌. 男女皆以彩色塗面, 而一日中或數度變改之. 人皆被髮. [六四]以皮為鞋. 課稅無常. 氣候多寒, 以射獵為業. 出□石、朱砂、麝香、犛牛、駿馬、蜀馬. 尤多鹽, 恒將鹽向天竺興販, 其利數倍. 亦數與天竺、黨項戰爭. 其女王死, 國中厚斂金錢, 求死者族中之賢女二人, 一為女王, 次為小王. 貴人死, 剝皮, 以金屑和骨肉置瓶中, 埋之. 經一年, 又以其皮納鐵器埋之. [六五]俗事阿脩羅神, 又有樹神, 歲初以人祭, 或用獮猴. 祭畢, 入山祝之, 有一鳥如雌雉, 來集掌上, 破其腹視之, 有眾粟則年豐, 沙石則有災, 謂之鳥蔔.

隋開皇六年, 遣使朝貢, 後遂絕.

鏺汗國, [六六]都蔥嶺之西五百餘裏, 古渠搜國也. 王姓昭武, 字阿利柒. 都城方四裏, 勝兵數千人. 王坐金羊床, 妻戴金花. 俗多朱砂、金、鐵. 東去疏勒千裏, 西去蘇對沙那國五百裏, 西北去石國五百裏, 東北去突厥可汗二千餘裏, 東去瓜州五千五百裏.

隋大業中, 遣使貢方物.

吐火羅國, 都蔥嶺西五百裏, 與挹怛雜居. 都城方二裏, 勝兵者十萬人, 皆善戰. 其俗奉佛. 兄弟同一妻, 迭寢焉, 每一人入房, 戶外掛其衣以為志, 生子屬其長兄. 其山穴中有神馬, 每歲牧馬於穴所, 必產名駒. 南去漕國千七百裏, 東去瓜州五千八百裏.

大業中, 遣使朝貢.

米國, 都那密水西, 舊康居之地. 無王, 其城主姓昭武, 康國王之支庶, 字閉拙. 都城方二裏, 勝兵數百人. 西北去蘇對沙那國五百裏, [六七]西南去史國二百裏, 東去瓜州六千四百裏.

大業中, 頻貢方物.

史國, 都獨莫水南十裏, 舊康居之地也. 其王姓昭武, 字狄遮, 亦康國王之支庶也. 都城方二裏, 勝兵千餘人. 俗同康國. 北去康國二百四十裏, 南去吐火羅五百裏, 西去那色波國二百裏, 東北去米國二百裏, 東去瓜州六千五百裏.

大業中, 遣使貢方物.

曹國, 都那密水南數裏, 舊是康居之地也. 國無主, 康國王令子烏建領之. 都城方三裏, 勝兵千餘人. 國中有得悉神, 自西海以東諸國並敬事之. 其神有金人, 破羅闊丈有五尺, 高下相稱, [六八]每日以駝五頭、馬十匹、羊一百口祭之, 常有數千人, 食之不盡. 東南去康國百裏, 西去何國百五十裏, 東去瓜州六千六百裏.

大業中, 遣使貢方物.

何國, 都那密水南數裏, 舊是康居地也. 其王姓昭武, 亦康國王之族類, 字敦. 都城方二裏, 勝兵者千人. 其王坐金羊座. 東去曹國百五十裏, 西去小安國三百裏, [六九]東去瓜州六千七百五十裏.

大業中, 遣使貢方物.

烏那遏國, 都烏滸水西, 舊安息之地也. 王姓昭武, 亦康國王種類, 字佛食. 都城方二裏, 勝兵數百人. 王坐金羊座. 東北去安國四百裏, 西北去穆國二百餘裏, 東去瓜州七千五百裏.

大業中, 遣使貢方物.

穆國, 都烏滸河之西, 亦安息之故地, 與烏那遏為鄰. 其王姓昭武, 亦康國王之種類也, 字阿濫密. 都城方三裏, 勝兵二千人. 東北去安國五百裏, 東去烏那遏二百餘裏, 西去波斯國四千餘裏, 東去瓜州七千七百裏. [七０]

大業中, 遣使貢方物.

漕國, 在蔥嶺之北, 漢時罽賓國也. 其王姓昭武, 字順達, 康國王之宗族也. 都城方四裏, 勝兵者萬餘人. 國法嚴, 殺人及賊盜皆死. 其俗重淫祠, 蔥嶺山有順天神者, 儀制極華, 金銀鍱為屋, 以銀為地, 祠者日有千餘人. 祠前有一魚脊骨, 有孔, 中通馬騎出入. 國王戴金牛頭冠, 坐金馬座. 多稻、粟、豆、麥, 饒象、馬、犎牛、金、銀、鑌鐵、氍□、朱沙、青黛、安息青木等香、石蜜、黑鹽、阿魏、沒藥、白附子. 北去帆延七百裏, 東去劫國六百裏, 東北去瓜州六千六百裏.

大業中, 遣使貢方物.

論曰：自古開遠夷, 通絕域, 必因宏放之主, 皆起好事之臣. 張騫鑿空於前, 班超投筆於後, 或結之以重寶, 或懾之以利劍, 投軀萬死之地, 以要一旦之功, 皆由主尚來遠之名, 臣徇輕生之節. 是知上之所好, 下必效焉. 西域雖通於魏氏, 於時中原始平, 天子方以混一為心, 未遑及此. 其信使往來, 得羈縻勿絕之道.

及隋煬帝規摹宏侈, 掩吞秦、漢, 裴矩方進西域圖記以蕩其心, 故萬乘親出玉門關, 置伊吾、且末鎮, 而關右暨於流沙, 騷然無聊生矣. 若使北狄無虞, 東夷告捷, 必將修輪臺之戍, 築烏壘之城, 求大秦之明珠, 致條支之鳥卵, 往來轉輸, 將何以堪其弊哉！古者哲王之制也, 方五千裏, 務安諸夏, 不事要荒. 豈威不能加, 德不能被？蓋不以四夷勞中國, 不以無用害有用也. 是以秦戍五嶺, 漢事三邊, 或道殣相望, 或戶口減半. 隋室恃其強盛, 亦狼狽於青海. 此皆一人失其道, 故億兆罹其苦. 載思即敘之義, 固辭都護之請, 返其千裏之馬, 不求白狼之貢, 則七戎九夷, 候風重譯, 雖無遼東之捷, 豈及江都之禍乎！

案西域開於往漢, 年世積久, 雖離併多端, 見聞殊說, 此所以前書後史, 踳駁不同, 豈其好異, 地遠故也. 人之所知, 未若其所不知, 信矣. 但可取其梗概, 夫何是非其間哉. 校勘記

[一]　遣明使者舌　諸本脫「明」字、「舌」字, 據魏書卷一０二(補)、通志卷一九六西域傳序補.

[二]　乃斷塞行路　諸本「乃」訛作「及」, 據魏書改.

[三]　故二代書並不立記錄　按周書卷五０異域傳下即記西域諸國事, 並為北史所引用. 此語不確.

[四]　帝復令聞喜公裴矩於武威張掖間往來以引致之　諸本「喜」訛作「嘉」, 據隋書卷八三西域傳改. 矩封聞喜公, 見隋書卷六七本傳.

[五]　至太延初始遣其弟素延耆入侍　諸本「耆」作「者」. 魏書、通志卷一九六鄯善傳作「耆」. 又魏書「遣」下有「使來獻四年遣」六字. 按魏書卷四上世祖紀太延元年六月, 有鄯善來使記載. 四年三月, 又有「鄯善王弟素延耆來朝」語. 知魏書是. 今本魏書西域傳本是以北史補, 多此六字, 當是北史又有脫漏. 今不補, 但改「耆」字.

[六]　[其後魏遣使使西域道經其國]鄯善人頗剽□之令不得通　諸本脫括號內十二字, 據通志補. 鄯善國斷塞行路, 不通北魏使人, 見本卷序.

[七]　拜交趾公韓拔為假節征西將軍　諸本「拔」作「杖」, 魏書作「牧」. 按魏書卷四下世祖紀, 本書卷二太武紀太平真君九年五月, 魏書卷七上高祖紀延興二年正月, 魏書天象志一, 通鑑卷一二五都作「韓拔」. 「杖」、「牧」都是「拔」之訛, 今據改.

[八]　其兄鄯善米率眾內附　通志卷一九六且末傳作「其王兄鄯善米」. 按本書卷五西魏文帝紀大統八年四月雲：「鄯善王兄鄯朱那率眾內附.」此「兄」上當脫「王」字. 「米」「朱」未知孰是, 「善」、「那」當是各有省略.

[九]　即昔羅漢比丘盧旃為其王造覆盆浮圖之所　周書卷五０、隋書卷八三於闐傳「盧」上更有「比」字. 按洛陽伽藍記卷五惠生行記作「毗盧旃」, 此當脫「比」字.

[一０]號樹枝水即黃河也一名計式水　周書(百衲本)「枝」作「

拔」, 「式」作「戍」. 按上文見首拔河. 通典卷一九二於闐傳雲：「首拔河亦名樹拔河, 或雲即黃河也. 北流七百裏入計戍水, 一名計首水.」則「枝」當作「拔」, 「式」當作「戍」. 「首拔」「樹拔」, 譯音之異, 實即一水. 本傳雜抄魏、周二書, 誤分為二. 「計戍」、「計首」也是譯名之異. 本卷龜茲傳即作「計戍」.

[一一]其王號子治呼犍　按漢書卷六六西域傳上雲：「西夜國, 王號子合王, 治呼犍穀.」這裏「子」下當脫「合王」二字.

[一二]賜遣甚厚　魏書「遣」作「遺」, 是.

[一三]又饒漆　諸本「又」訛作「人」, 據魏書卷一０一高昌傳改.

[一四]山北七十裏有貪汗山　諸本脫「山北」二字, 據隋書卷八三高昌傳, 通典卷一九一、通志卷一九六車師傳補.

[一五]高車王阿至羅　諸本「阿」作「可」, 隋書、通典、通志並作「阿伏至羅」. 按本書卷九八高車傳, 也作「阿伏至羅」. 「可」乃「阿」之訛, 今據改. 「伏」或是省略, 今不補.

[一六]永平元年　諸本「永」作「熙」, 通志作「永」. 按麴嘉求魏師迎接, 見魏書卷八世宗紀永平元年末, 今據改.

[一七]發涼州兵三千人迎之　諸本脫「之」字, 據魏書補.

[一八]詔以其世子玄嘉為王　周書卷五０高昌傳「嘉」作「喜」. 按麴堅父名「嘉」, 其子名不當犯祖諱, 作「喜」是.

[一九]官人雖有列位並無曹府　諸本「曹府」二字作「書」一字, 周書、通典、通志並作「曹府」. 按「曹府」指辦事機關, 作「書」無義, 今據改.

[二０]以國處邊荒境被髮左衽　隋書「境」下有「連猛狄, 同人無咎」七字. 按刪節不應獨留「境」字, 疑是脫文.

[二一]鐃沙　諸本無「鐃」字, 周書卷五０、隋書卷八三龜茲傳有. 按鐃沙即□沙, 藥名. 今據補.

[二二]東南去瓜州三千一百裏　諸本無「千一」二字, 隋書有. 按龜茲去瓜州必經焉耆. 焉耆傳雲：「西去龜茲九百裏, 東南去瓜州二千二百裏.」合計正三千一百裏. 今據補.

[二三]其東關城戍寇竊非一　魏書卷一０二龜茲傳「關」作「闕」. 按「闕」謂有脫文, 疑魏書是.

[二四]收男子錢以入官　諸本「錢」訛作「鐵」, 據魏書改.

[二五]在龜茲西北去代一萬八十裏　南本「十」作「千」, 魏書卷一０二烏孫傳作「百」. 按龜茲傳言龜茲去代一萬二百八十裏, 烏孫在其西北, 去代裏程不得反少於龜茲. 下文悅般傳言悅般在烏孫西北, 去代一萬九百三十裏. 則烏孫去代裏程不得多於悅般. 作「十」作「千」皆誤, 當從魏書作「百」.

[二六]其國南界有火山　諸本「火」訛作「大」, 據魏書卷一０二、通典卷一九三、通志卷一九六悅般傳改.

[二七]世疑其虛　魏書「世」下有「祖」字, 通典、通志作「太武」. 按拓拔燾本書例稱「太武」, 疑北史此處因魏書舊文, 未及改易. 後脫「祖」字.

[二八]在迷密西　諸本「迷」訛作「悉」, 據通志卷一九六及上文改.

[二九]破洛那國故大宛國也　諸本無「破」字. 按「破洛那」見本卷序文及者舌傳. 魏書卷五高宗紀, 和平六年四月, 「破洛那國獻汗血國」. 通典卷一九二、通志卷一九六大宛傳雲：「文成和平六年, 孝文太和三年, 並遣使獻馬.」與魏紀及此傳合, 此脫「破」字, 今據補.

[三０]古之奄蔡　南、北、汲、殿四本「古之」作「故名」, 百衲本作「故之」, 魏書卷一０二粟特傳作「古之」. 按「故」乃「古」之誤, 今從魏書改.

[三一]出金銀□石　諸本無「銀」字, 魏書卷一０二波斯傳有. 按周書卷五０、隋書卷八三、通典卷一九三、通志卷一九六波斯傳, 敘波斯物產, 雖文字不同, 但都有金銀. 此誤脫, 今據補.

[三二]青木等香　諸本「木」訛作「水」, 據魏書、周書、隋書、通典、通志改.

[三三]其王姓波氏名斯　周書作「其王姓波斯氏」. 通典、通志雲：「其王姓波斯(中略), 其先有波斯慝王, 其子孫以王父字為氏, 因以為國號焉.」此作「姓波氏名斯」, 誤.

[三四]掌庫藏關禁　諸本「關」訛作「開」, 據周書改.

[三五]地卑掌文書及眾務　諸本「卑」作「早」. 周書「地早」作「地卑勃」. 按冊府卷九六二作「地卑」. 冊府此條出自北史, 知「

早」字當作「卑」, 今據改.

[三六]恭帝二年　周書作「廢帝二年」.

[三七]遣使朝貢不絕　魏書卷一０二者舌傳「不絕」上有「自是」二字, 是.

[三八]故貴霜翕侯　諸本「霜」訛作「霸」, 據魏書卷一０二鉗敦傳及漢書卷九六大月氏傳改.

[三九]都薄茅城　諸本脫「城」字, 據魏書卷一０二弗敵沙傳及漢書大月氏傳補.

[四０]都賸監氏城　魏書卷一０二大月氏傳「賸」作「盧」. 按漢書大月氏傳作「治監氏城」, 後漢書卷八八大月氏傳作「居籃氏城」. 並無「賸」或「盧」字. 疑是誤衍.

[四一]其王都城分為五城　諸本「王都」誤倒, 據魏書卷一０二大秦傳乙.

[四二]則四城之臣集議王所　諸本脫「王」字, 據魏書補.

[四三]居止立宮室　諸本脫「居」字, 據魏書卷一０二、通志卷一九六阿鉤羌傳補.

[四四]寄多羅為匈奴所逐西徙　通典卷一九二、通志卷一九六小月氏傳「匈奴」作「蠕蠕」. 按漢書卷九六大月氏傳, 大月氏本居敦煌祁連間, 為匈奴冒頓單於、老上單於所破, 乃西徙, 過大宛. 這是在西漢初年. 後漢時, 建立貴霜王朝, 甚為強盛(見後漢書卷八八). 這裏所說的西徙, 是北魏時期, 乃是受蠕蠕逼迫, 見本卷大月氏傳. 作「匈奴」誤.

[四五]他畜與諸國同　諸本脫「與」字, 據魏書卷一０二﹑通志卷一九六罽賓傳補.

[四六]都烏滸水南二百餘裏　諸本「烏滸」作「烏許」, 隋書卷八三挹怛傳, 通典卷一九三、通志卷一九六□噠傳並作「烏滸」. 按下文烏那遏國傳亦作「烏滸水」. 今據改.

[四七]依其多少之數更加帽角焉　諸本脫「角」字, 據周書卷五０、通典、通志□噠傳補.

[四八]衣服類加以纓絡　通典、通志「類」下有「胡」字, 是.

[四九]沙勒　通志作「疏勒」.

[五０]明帝遣賸伏子統宋雲　魏書「賸」作「王」, 通典、通志無此字. 按不解其義.

[五一]初熙平中至蓋舉其略雲　諸本此段誤置於「永熙以後, 朝獻遂絕」下. 按此下朱居、渴槃陀、缽和、波知、賒彌、烏萇、乾陀七國即慧生所經諸國, 見洛陽伽藍記卷五. (慧生所歷尚有吐穀渾、鄯善、於闐、□噠諸國, 上文已見, 故不重敘. )這段是下文的小引, 不可割離, 今移正.

[五二]朱居國　通典卷一九三、通志卷一九六作「朱俱波」, 洛陽伽藍記作「朱駒波」. 按本卷於闐傳、疏勒傳並見「朱俱波」, 渴槃陀傳見「朱駒波」. 一卷之中自不統一. 又據近人考証, 「朱居波」即「悉居半」. 北史誤分為二.

[五三]其王動則訪決焉　諸本「王」作「主」、魏書卷一０二烏萇傳作「王」. 按前後諸國皆作「王」, 此作「主」誤, 今據改.

[五四]犯死罪唯徙於靈山　洛陽伽藍記雲：「假有死罪, 不立殺刑, 唯徙空山, 任其飲啄.」「靈」字疑誤.

[五五]即所謂雀離佛圖也　諸本脫「所」字, 據魏書卷一０二乾陀傳補.

[五六]王字世夫畢　隋書卷八三康國傳作「代失畢」.

[五七]其王素冠七寶花　隋書、魏書卷一０二康國傳, 通典一九三、通志一九六康居傳並作「其王索髮, 冠七寶金花」. 疑此是「索」訛作「素」, 脫「髮」字, 「金」字.

[五八]其妻有髮　隋書、魏書、通典、通志「髮」並作「髻」. 按「有髻」對「索髮」而言. 有髮何需特書？作「髻」是.

[五九]何國安國小安國　諸本「小安國」上無「安國」, 隋書、魏書、通典、通志並有. 按下文即見「安國」, 今據補.

[六０]其國有大小鼓琵琶五絃箜篌　隋書、通典、通志「箜篌」下有「笛」.

[六一]正月六日　隋書卷八三、通典卷一九三、通志卷一九六石國傳下有「七月十五日」五字, 當是脫文.

[六二]令特勤甸職攝其國事　諸本「勤」訛作「勒」今改正. 參考本書卷九九突厥傳校記.

[六三]其俗婦人輕丈夫　通典卷一九三、通志卷一九六女國傳「婦人」上有「貴」字, 是. 隋書卷八三女國傳亦脫此字.

[六四]人皆被髮　通典、通志作「男子皆被髮, 婦人辮髮而縈之」.

[六五]又以其皮納鐵器埋之　諸本「納」作「肉」, 隋書卷八三女國傳作「內」. 按通典作：「又以其皮納於鐵器而埋之.」「內」即古「納」字, 「肉」乃「內」之訛. 今據通典改.

[六六]鏺汗國　按新唐書卷二二一西域傳寧遠條雲：「寧遠者, 本拔汗那, 或曰鏺汗. 元魏時謂破洛那.」破洛那本卷已另有傳, 蓋彼據魏書, 此據隋書, 遂分為二國.

[六七]西北去蘇對沙那國五百裏　隋書卷八三米國傳作「西北去康國百裏, 東去蘇對沙那國五百裏」. 按鏺汗國傳, 鏺汗西去蘇對沙那國五百裏, 東去瓜州五千五百裏. 下言「東去瓜州六千四百裏」, 則米國當在蘇對沙那國之西. 隋書是. 此因上下兩「去」字, 誤脫「康國百裏東去」六字.

[六八]其神有金人破羅闊丈有五尺高下相稱　諸本「闊」下有「人」字, 通典卷一九三曹國條無「人」字, 隋書卷八三曹國傳作：「其神有金人焉, 金破羅闊丈五尺, 高下相稱.」按北史、通典「破羅」上當脫「金」字. 「人」乃涉「丈」字形似而衍, 今據刪.

[六九]西去小安國三百裏　諸本「安」作「女」, 隋書卷八三、通典卷一九三、通志卷一九六何國傳作「安」. 按小安國見上文康國傳, 「女」乃「安」之訛, 今據改.

[七０]東去瓜州七千七百裏　諸本無「七千」二字, 隋書卷八三穆國傳有. 按上雲「東去烏那遏二百餘裏」, 而烏那遏「東去瓜州七千五百裏」, 合計正七千七百餘裏. 今據隋書補.

北史卷九十八 列傳第八十六

蠕蠕　匈奴宇文莫槐　徒何段就六眷　高車

蠕蠕姓鬱久閭氏. 始神元之末, 掠騎有得一奴, 髮始齊眉, 忘本姓名, 其主字之曰木骨閭. 「木骨閭」者, 首禿也. 「木骨閭」與「

鬱久閭」聲相近, 故後子孫因以為氏. 木骨閭既壯, 免奴為騎卒. 穆帝時, 坐後期當斬, 亡匿廣漠谿穀間, 收合逋逃, 得百餘人, 依純突鄰部. [一]木骨閭死, 子車鹿會雄健, 始有部眾, 自號柔然. 後太武以其無知, 狀類於蟲, 故改其號為蠕蠕. 車鹿會既為部帥, 歲貢馬畜、貂豽皮. 冬則徙度漠南, 夏則還居漠北. 車鹿會死, 子吐奴傀立. 吐奴傀死, 子跋提立. 跋提死, 子地粟袁立.

地粟袁死, 其部分為二. 地粟袁長子匹候跋繼父, 居東邊；次子縕紇提, 別居西邊. 及昭成崩, 縕紇提附衛辰而貳於魏. 魏登國中討之, 蠕蠕移部遁走. 追之及於大磧南床山下, 大破之, 虜其半部. 匹候跋及部帥屋擊, 各收餘落遁走. 遣長孫嵩及長孫肥追之, 度磧. 嵩至平望川, 大破屋擊, 禽之, 斬以徇. 肥至涿邪山, 及匹候跋, 舉落請降. 獲縕紇提子曷多汗及曷多汗兄誥歸之、社崙、斛律等, 並宗黨數百人, 分配諸部. 縕紇提西遁, 將歸衛辰. 道武追之至跋那山, 縕紇提復降, 道武撫慰如舊.

九年, 曷多汗與社崙率部眾棄其父西走, 長孫肥輕騎追之, 至上郡跋那山, 斬曷多汗, 盡殪其眾. 社崙數人奔匹候跋, 匹候跋處之南鄙, 去其庭五百裏, 令其子四人監之. 既而社崙率其私屬, 執匹候跋四子而叛, 襲匹候跋. 諸子收餘眾, 亡依高車斛律部. 社崙兇狡有權變, 月餘, 乃釋匹候跋, 歸其諸子, 欲聚而殲之. 密舉兵襲匹候跋, 殺匹候跋. 子啟拔、吳頡等十五人, 歸於道武. 社崙既殺匹候跋, 懼王師討之, 乃掠五原以西諸部, 北度大漠. 道武以拔、頡為安遠將軍、平棘侯. 社崙與姚興和親, 道武遣材官將軍和突襲黜弗、素古延諸部, 社崙遣騎救素古延, 突逆擊破之. [二]

社崙遠遁漠北, 侵高車, 深入其地, 遂並諸部, 凶勢益振. 北徙弱洛水, 始立軍法：千人為軍, 軍置將一人；百人為幢, 幢置帥一人. 先登者賜以虜獲, 退懦者以石擊首殺之, 或臨時捶撻. 無文記, 將帥以羊屎粗計兵數, 後頗知刻木為記. 其西北有匈奴餘種, 國尤富強, 部帥日拔也稽舉兵擊社崙. 逆戰於頞根河, 大破之. 後盡為社崙所並. 號為強盛, 隨水草畜牧. 其西則焉耆之地, 東則朝鮮之地, 北則渡沙漠, 窮瀚海, 南則臨大磧. 其常所會庭, 敦煌、張掖之北. 小國皆苦其寇抄, 羈縻附之. 於是自號豆代可汗. 豆代, 猶魏言駕馭開張也；可汗, 猶魏言皇帝也. 蠕蠕之俗, 君及大臣因其行能, 即為稱號, 若中國立諡. 既死之後, 不復追稱. 道武謂尚書崔宏曰：「蠕蠕之人, 昔來號為頑嚚, 每來抄掠, 駕牸牛奔遁, 驅犍牛隨之, 牸牛伏不能前. 異部人有教其以犍牛易之者, 蠕蠕曰：『其母尚不能行, 而況其子！』終於不易, 遂為敵所虜. 今社崙學中國, 立法, 置戰陣, 卒成邊害. 道家言『聖人生, 大盜起』, 信矣.」

天興五年, 社崙聞道武征姚興, 遂犯塞, 入自參合陂, 南至豺山及善無北澤. 時遣常山王遵以萬騎追之, 不及. 天賜中, 社崙從弟悅代、大那等謀殺社崙而立大那. 發覺, 大那等來奔, 以大那為冠軍將軍、西平侯, 悅代為越騎校尉、易陽子. 三年夏, 社崙寇邊. 永興元年冬, 又犯塞. 二年, 明元討之, 社崙遁走, 道死.

其子度拔年少, 未能禦眾, 部落立社崙弟斛律, 號藹苦蓋可汗, 魏言姿質美好也. 斛律北並賀術也骨國, 東破譬曆辰部落. 三年, 斛律宗人悅侯咄觝幹等百數十人來降. 斛律畏威自守, 不敢南侵, 北邊安靜. 神瑞元年, 與馮跋和親, 跋聘斛律女為妻, 將為交婚. 斛律長兄子步鹿真謂斛律曰：「女小遠適, 憂思生疾, 可遣大臣樹黎、勿地延等女為媵.」斛律不許. 步鹿真出, 謂樹黎等曰：「斛律欲令汝女為媵, 遠至他國.」黎遂共結謀, 令勇士夜就斛律穹廬後, 伺其出執之, 與女俱嬪於和龍. 乃立步鹿真. 步鹿真立, 委政樹黎.

初, 高車叱洛侯者, 叛其渠帥, 導社崙破諸部落, 社崙德之, 以為大人. 步鹿真與社崙子社拔共至叱洛侯家, 淫其少妻. 少妻告步鹿真, 叱洛侯欲舉大檀為主, 遺大檀金馬勒為信. 步鹿真聞之, 歸發八千騎往圍, 叱洛侯焚其珍寶, 自刎而死. 步鹿真遂掩大檀. 大檀發軍執步鹿真及社拔, 絞殺之, 乃自立.

大檀者, 社崙季父僕渾之子, 先統別部鎮於西界, 能得眾心, 國人推戴之, 號牟汗紇升蓋可汗, 魏言制勝也. 斛律父子既至和龍, 馮跋封為上穀侯. 大檀率眾南徙犯塞, 明元親討之, 大檀懼而遁走. 遣山陽侯奚斤等追之, 遇寒雪, 士眾凍死及墮指者十二三. 及明元崩, 太武即位, 大檀聞而大喜, 始光元年秋, 乃寇雲中. 太武親討之, 三日二夜至雲中. 大檀騎圍太武五十餘重, 騎逼, 馬首相次如堵焉. 士卒大懼. 太武顏色自若, 眾情乃安. 先是, 大檀弟大那與社崙爭國, 敗而來奔. 大檀以大那子於陟斤為部帥. 軍士射於陟斤殺之, 大檀恐, 乃還. 二年, 太武大舉征之, 東西五道並進. 平陽王長孫翰等從黑漠；汝陰公長孫道生從白黑兩漠間；車駕從中道；東平公娥清次西, 從栗園；宜城王奚斤、將軍安原等西道, 從尒寒山. 諸軍至漠南, 舍輜重, 輕騎齎十五日糧, 絕漠討之. 大檀部落駭驚, 北走.

神□元年八月, 大檀遣子將騎萬餘入塞, 殺掠邊人而走, 附國高車追擊破之. 自廣寧還, 追之不及. [三]二年四月, 太武練兵於南郊, 將襲大檀. 公卿大臣皆不願, 術士張深、徐辯以天文說止帝, 帝從崔浩計而行. 會江南使還, 稱宋文欲犯河南, 謂行人曰：「汝疾還告魏主, 歸我河南地, 即當罷兵；不然, 盡我將士之力.」帝聞而大笑, 告公卿曰：「龜鱉小豎, 自救不暇, 何能為也？就使能來, 若不先滅蠕蠕, 便是坐待寇至, 腹背受敵, 非上策也. 吾行決矣！」於是車駕出東道, 向黑山；平陽王長孫翰從西道, 向大娥山：同會賊庭. 五月, 次於沙漠南, 舍輜重輕襲之. 至栗水, 大檀眾西奔. 弟匹黎先典東落, 將赴大檀, 遇翰軍, 翰縱騎擊之, 殺其大人數百. 大檀聞之震怖, 將其族黨, 焚燒廬舍, 絕跡西走, 莫知所至. 於是國落四散, 竄伏山穀, 畜產布野, [四]無人收視. 太武緣栗水西行, 過漢將竇憲故壘. 六月, 車駕次於菟園水, 去平城三千七百餘裏. 分軍搜討, 東至瀚海, 西接張掖水, 北度燕然山, 東西五千餘裏, 南北三千裏. 高車諸部殺大檀種類前後歸降三十餘萬, 俘獲首虜及戎馬百餘萬匹. 八月, 太武聞東部高車屯巳尼陂, 人畜甚眾, 去官軍千餘裏, 遂遣左僕射安原等往討之. 暨巳尼陂, 高車諸部望軍降者數十萬. 大檀部落衰弱, 因發疾而死.

子吳提立, 號敕連可汗, 魏言神聖也. 四年, 遣使朝獻. 先是, 北鄙候騎獲吳提南偏邏者二十餘人, 太武賜之衣服, 遣歸. 吳提上下感德, 故朝貢焉. 帝厚賓其使而遣之. 延和三年二月, 以吳提尚西海公主, 又遣使者納吳提妹為夫人, 又進為左昭儀. 吳提遣其兄禿鹿傀及左右數百人來朝, 獻馬二千匹. 帝大悅, 班賜甚厚.

至太延二年, 乃絕和犯塞. 四年, 車駕幸五原, 遂征之. 樂平王丕、河東公賀多羅督十五將出東道, 永昌王健、宜都王穆壽督十五將出西道, 車駕出中道. 至浚稽山, 分中道復為二道, 陳留王崇從大澤向涿邪山；車駕從浚稽北向天山. 西登子阜, [五]刻石記行, 不見蠕蠕而還. 時漠北大旱, 無水草, 軍馬多死.

五年, 車駕西伐沮渠牧犍, 宜都王穆壽輔景穆居守, 長樂王嵇敬、建寧王崇二萬人鎮漠南, 以備蠕蠕. 吳提果犯塞, 壽素不設備, 賊至七介山, 京邑大駭, 爭奔中城. 司空長孫道生拒之於吐頹山. 吳提之寇也, 留其兄乞列歸與北鎮諸軍相守, 敬、崇等破乞列歸於陰山之北, 獲乞列歸. 歎曰：「沮渠陷我也！」獲其伯父他吾無鹿胡及其將帥五百人, 斬首萬餘級. 吳提聞而遁走, 道生追之, 至於漠南而還.

真君四年, 車駕幸漠南, 分軍為四道：樂安王範、建寧王崇各統十五將出東道, 樂平王丕督十五將出西道, [六]車駕出中道, 中山王辰領十五將為中軍後繼. 車駕至鹿渾穀, 與賊相遇. 吳提遁走, 追至頞根河擊破之. 車駕至石水而還. 五年, 復幸漠南, 欲襲吳提, 吳提遠遁, 乃止.

吳提死, 子吐賀真立, 號處可汗, [七]魏言唯也. 十年正月, 車駕北伐, 高涼王那出東道, [八]略陽王羯兒出西道, 車駕與景穆自中道出涿邪山. 吐賀真別部帥尒綿他拔等率千餘家來降. 是時, 軍行數千裏, 吐賀真新立, 恐懼遠遁. 九月, 車駕北伐, 高涼王那出東道, 略陽王羯兒出中道, 與諸軍期會於地弗池. 吐賀真悉國精銳, 軍資甚盛, 圍那數十重. 那掘長圍堅守, 相持數日. 吐賀真數挑戰輒不利, 以那眾少而固, 疑大軍將至, 解圍夜遁. 那引軍追之, 九日九夜, 吐賀真益懼, 棄輜重, 踰穹隆嶺遠遁. 那收甚輜重, 引軍還, 與車駕會於廣澤. 略陽王羯兒盡收其人戶、畜產百餘萬. 自是, 吐賀真遂單弱, 遠竄, 邊疆息警矣. 太安四年, 車駕北征, 騎十萬, 車十五萬兩, 旌旗千裏, 遂渡大漠. 吐賀真遠遁, 其莫弗烏朱駕頹率眾數千落來降, 乃刊石記功而還. 太武征伐之後, 意存休息；[九]蠕蠕亦怖威北竄, 不敢復南.

和平五年, 吐賀真死, 子予成立, 號受羅部真可汗, 魏言惠也. 自稱永康元年. 率部侵塞, 北鎮遊軍大破其眾. 皇興四年, 予成犯塞, 車駕北討, 京兆王子推、東陽公元丕督諸軍出西道, 任城王雲等督軍出東道, 汝陰王賜、濟南公羅烏拔督軍為前鋒, 隴西王源賀督諸軍為後繼. 諸將會車駕於女水之濱, 獻文親誓眾, 詔諸將曰：「用兵在奇, 不在眾也. 卿等但為朕力戰, 方略已在朕心.」乃選精兵五千人挑戰, 多設奇兵以惑之, 虜眾奔潰, 逐北三十餘裏, 斬首五萬級, 降者萬餘人, 戎馬器械, 不可稱計. 旬有九日, 往返六千餘裏. 改女水曰武川, 遂作北征頌, 刊石紀功.

延興五年, 予成求通婚聘. 有司以予成數犯邊塞, 請絕其使, 發兵討之. 帝曰：「蠕蠕譬若禽獸, 貪而亡義, 朕要當以信誠待物, 不可抑絕也. 予成知悔前非, 遣使請和, 求結姻援, 安可孤其款意.」乃詔報曰：「所論婚事, 今始一反, 尋覽事理, 未允厥中. 夫男而下女, 爻象所明, 初婚之吉, 敦崇禮聘, 君子所以重人倫之本. 不敬其初, 令終難矣.」予成每懷譎詐, 終獻文世, 更不求婚.

太和元年四月, 遣莫何去汾比拔等來獻良馬、貂裘. 比拔等稱：「伏承天朝珍寶華麗甚積, 求一觀之.」乃敕有司, 出禦府珍玩、金玉、文繡、器物, 禦廄文馬、奇禽、異獸及人間所宜用者, 列之京肆, 令其歷觀焉. 比拔見之, 自相謂曰：「大國富麗, 一生所未見也.」二年二月, 又遣比拔等朝貢, 尋復請婚焉. 孝文志在招納, 許之. 予成雖歲貢不絕, 而款約不著, 婚事亦停.

九年, 予成死, 子豆崙立, 號伏古敦可汗, 魏言恒也. 自稱太平元年. 豆崙性殘暴好殺. 其名臣侯毉垔、石洛候數以忠言諫之, 又勸與魏通和, 勿侵中國. 豆崙怒, 誣石洛候謀反, 殺之, 夷其三族.

十六年八月, 孝文遣陽平王頤、左僕射陸叡並為都督, 領軍斛律桓等十二將七萬騎討豆崙. [一０]部內高車阿伏至羅率眾十餘萬西走, 自立為主. 豆崙與叔父那蓋為二道追之. 豆崙出自浚稽山北而西, 那蓋出自金山. 豆崙頻為阿伏至羅所敗, 那蓋累有勝捷. 國人鹹以那蓋為天所助, 欲推那蓋為主. 那蓋不從, 眾強之. 那蓋曰：「我為臣不可, 焉能為主？」眾乃殺豆崙母子, 以屍示那蓋, 乃襲位.

那蓋號候其伏代庫者可汗, 魏言悅樂也. 自稱太安元年.

那蓋死, 子伏圖立, 號他汗可汗, 魏言緒也. 自稱始平元年. 正始三年, 伏國遣使紇奚勿六跋朝獻, 請求通和. 宣武不報其使, 詔有司敕勿六跋曰：「蠕蠕遠祖社崙是大魏叛臣, 往者包容, 暫時通使. 今蠕蠕衰微, 有損疇日；大魏之德, 方隆周、漢, 跨據中原, 指清八表. 正以江南未平, 權寬北略. 通和之事, 未容相許. 若修蕃禮, 款誠昭著者, 當不孤爾也.」永平元年, 伏圖又遣勿六跋奉函書一封, 並獻貂裘. 宣武不納, 依前喻遣.

伏圖西征高車, 為高車王彌俄突所殺, 子醜奴立, 號豆羅伏拔豆伐可汗, 魏言彰制也. 自稱建昌元年. 永平四年九月, 醜奴遣沙門洪宣奉獻珠像. 延昌三年冬, [一一]宣武遣驍騎將軍馬義舒使於醜奴, 未發而崩, 事遂停寢. 醜奴壯健, 善用兵. 四年, 遣使俟斤尉比建朝貢. [一二]熙平元年, 西征高車大破之, 禽其主彌俄突, 殺之, 盡並叛者, 國遂強盛. 二年, 又遣使俟斤尉比建、紇奚勿六跋、鞏顧禮等朝貢. 神龜元年二月, 明帝臨顯陽殿, 引顧禮等二十人於殿下, 遣中書舍人徐紇宣詔, 讓以蠕蠕蕃禮不備之意.

初, 豆崙之死也, 那蓋為主, 伏圖納豆崙之妻候呂陵氏, [一三]生醜奴、阿那瑰等六人. 醜奴立後, 忽亡一子, 字祖惠, 求募不能得. 有屋引副升牟妻是豆渾地萬, [一四]年二十許, 為醫巫, 假託神鬼, 先常為醜奴所信, 出入去來. 乃言：「此兒今在天上, 我能呼得.」醜奴母子欣悅. 後歲仲秋, 在大澤中施帳屋, 齋潔七日, 祈請天神. 經一宿, 祖惠忽在帳中, 自雲恒在天上. 醜奴母子抱之悲喜, 大會國人, 號地萬為聖女, 納為可賀敦. 授夫副升牟爵位, 賜牛、馬、羊三千頭. 地萬既挾左道, 亦是有姿色, 醜奴甚加重愛, 信用其言, 亂其國政. 如是積歲, 祖惠年長, 其母問之. 祖惠言：「我恒在地萬家, 不嘗上天. 上天者, 地萬教也.」其母具以狀告醜奴. 醜奴言地萬懸鑒遠事, 不可不信, 勿用讒言也. 既而地萬恐懼, 譖祖惠於醜奴, 醜奴陰殺之.

正光初, 醜奴母遣莫何去汾李具列等絞殺地萬. 醜奴怒, 欲誅具列等. 又阿至羅侵醜奴, 醜奴擊之, 軍敗還, 為母與其大臣所殺, 立醜奴弟阿那瑰為主. 阿那瑰立經十日, 其族兄俟力發示發率眾數萬以伐, 阿那瑰戰敗, 將弟乙居伐輕騎南走歸魏. 阿那瑰母候呂陵氏及其二弟尋為示發所殺, 而阿那瑰未之知也.

九月, 阿那瑰將至, 明帝遣兼侍中陸希道為使主, 兼散騎常侍孟威為使副, 迎勞近畿. 使司空公、京兆王繼至北中, 侍中崔光、黃門郎元纂在近郊, 並申宴勞, 引至闕下. 十月, 明帝臨顯陽殿, 引從五品已上清官、皇宗、藩國使客等, 列於殿庭. 王公已下及阿那瑰等入就庭中, 北面. 位定, 謁者引王公已下升殿, 阿那瑰位於藩王之下, 又引特命之官及阿那瑰弟並二叔升, 位於群官之下. 遣中書舍人曹道宣詔勞問. [一五]阿那瑰啟雲：「陛下優隆, 命臣弟、叔等升殿預會. 但臣有從兄, 在北之日, 官高於二叔, 乞命升殿.」詔聽之, 乃位於阿那瑰弟之下, 二叔之上. [一六]

宴將罷, 阿那瑰執所啟立於座後. 詔遣舍人常景問所欲言. 阿那瑰求詣帝前, 詔引之. 阿那瑰再拜□曰：「臣先世源由, 出於大魏.」詔曰：「朕已具知.」阿那瑰起而言曰：「臣之先, 逐草放牧, 遂居漠北.」詔曰：「卿言未盡, 可具陳之.」阿那瑰又言曰：「臣祖先已來, 世居北土, 雖復隔越山津, 而乃恭心慕化, 未能時宣者, 正以高車悖逆, 臣國擾攘, 不暇遣使以宣遠誠. 自頃年已前, 漸定高車, 及臣兄為主, 故遣鞏顧禮等使來大魏, 實欲虔修藩禮. 是以曹道芝北使之日, 臣與主兄, 即遣大臣五人, 拜受詔命. 臣兄弟本心, 未及上徹. 但高車從而侵暴, 中有姦臣, 因亂作逆, 殺臣兄, 立臣為主. 裁過旬日, 臣以陛下恩慈如天, 是故倉卒輕身投國, 歸命陛下.」詔曰：「具卿所陳, 理猶未盡, 可更言之.」阿那瑰再拜受詔, 起而言曰：「臣以家難, 輕來投闕, 老母在彼, 萬裏分張, 本國臣人, 皆已迸散. 陛下隆恩, 有過天地, 求乞兵馬, 還向本國, 誅翦叛逆, 收集亡散. 陛下慈念, 賜借兵馬, 老母若在, 得生相見, 以申母子之恩；如其死也, 即得報讎, 以雪大恥. 臣當統臨餘人, 奉事陛下, 四時之貢, 不敢闕絕. 陛下聖顏難睹, 敢不披陳？但所欲言者, 口不能盡言. 別有辭啟, 謹以仰呈, 願垂昭覽.」仍以啟付舍人常景, 具以奏聞.

尋封阿那瑰朔方郡公、蠕蠕王, [一七]賜以衣冕, 加之軺、蓋, 祿從儀衛, 同於戚藩. [一八]十二月, 明帝以阿那瑰國無定主, 思還綏集, 啟請切至, 詔議之. 時朝臣意有同異, 或言聽還, 或言不可. 領軍元叉為宰相, 阿那瑰私以金百斤貨之, 遂歸北.

二年正月, 阿那瑰等五十四人請辭, 明帝臨西堂, 引見阿那瑰及其叔伯兄弟五人, 升階賜坐, 遣中書舍人穆弼宣勞. 阿那瑰等拜辭. 詔賜阿那瑰細明光人馬鎧一具, 鐵人馬鎧六具, 露絲銀纏槊二張並白眊, 赤漆槊十張並白眊, 黑漆槊十張並幡, 露絲弓二張並箭, 朱漆柘弓六張並箭, 黑漆弓十張並箭, 赤漆楯六幡並刀, 黑漆楯六幡並刀, 赤漆鼓角二十具, 五色錦被二領, 黃紬被褥三十具, 私府繡袍一領並帽, 內者緋納襖一領、緋袍二十領並帽, 內者雜綵千段, 緋納小口□褶一具內中宛具, 紫納大口□褶一具內中宛具, 百子帳十八具, 黃布幕六張, 新乾飯一百石, 麥□八石, 榛□五石, 銅烏錥四枚、柔鐵烏錥二枚各受二斛, 黑漆竹榼四枚各受五升, 婢二口, 父草馬五百疋, 駝百二十頭, 牸牛一百頭, 羊五千口, 朱畫盤器十合, 粟二十萬石, 至鎮給之. 詔侍中崔光、黃門元纂, 郭外勞遣.

阿那瑰來奔之後, 其從父兄俟力發婆羅門率數萬人入討示發[一九], 破之. 示發走奔地豆幹, 為其所殺. 推婆羅門為主, 號彌偶可社句可汗, 魏言安靜也. 時安北將軍、懷朔鎮將楊鈞表：「傳聞彼人已立主, 是阿那瑰同堂兄弟. 夷人獸心, 已相君長, 恐未肯以殺兄之人, 郊迎其弟. 輕往虛反, 徒損國威. 自非廣加兵眾, 無以送其入北.」二月, 明帝詔舊經蠕蠕使者牒雲具仁往, 喻婆羅門迎阿那瑰復藩之意. 婆羅門殊自驕慢, 無遜避之心, 責具仁禮敬, 具仁執節不屈. 婆羅門遣大官莫何去汾、俟斤丘升頭六人, 將兵二千隨具仁迎阿那瑰. [二０]五月, 具仁還鎮, 論彼事勢. 阿那瑰慮不敢入, 表求還京.

會婆羅門為高車所逐, 率十部落詣涼州歸降. 於是蠕蠕數萬, 相率迎阿那瑰. 七月, [二一]阿那瑰啟雲：「投化阿那瑰蠕蠕元退社、渾河旃等二人, [二二]以今月二十六日到鎮, 雲國土大亂, 姓姓別住, 迭相抄掠, 當今北人, 鵠望待拯. 今乞依前恩, 賜給精兵一萬, 還令督率領, [二三]送臣磧北, 撫定荒人. 脫蒙所請, 事必克濟.」詔付尚書、門下博議. 八月, 詔兼散騎常侍王遵業馳驛宣旨慰喻阿那瑰, 並申賜賚. 九月, 蠕蠕後主俟匿伐來奔懷朔鎮, 阿那瑰兄也, 列稱規望乞軍, 並請阿那瑰.

十月, 錄尚書事高陽王雍、尚書令李崇、侍中侯剛、尚書左僕射元欽、侍中元叉、侍中安豐王延明、吏部尚書元脩義、尚書李彥、給事黃門侍郎元纂、給事黃門侍郎張烈、給事黃門侍郎盧同等奏曰：「

竊聞漢立南北單於, 晉有東西之稱, 皆所以相維禦難, 為國藩籬. 今臣等參議, 以為懷朔鎮北, 土名無結山吐若奚泉, 敦煌北西海郡, 即漢、晉舊鄣, 二處寬平, 原野彌沃. 阿那瑰宜置西吐若奚泉, [二四]婆羅門宜置西海郡, 各令總率部落, 收離聚散. 其爵號及資給所須, 唯恩裁處. 彼臣下之官, 任其舊俗. 阿那瑰所居既是境外, 宜少優遣, 以示威刑. 計沃野、懷朔、武川鎮各差二百人, 令當鎮軍主監率, 給其糧仗, 送至前所. 仍於彼為其造構, 功就聽還. 諸於北來在婆羅門前投化者, 令州鎮上佐, 准程給糧, 送詣懷朔阿那瑰, 鎮與使人, 量給食稟；在京館者, 任其去留. 阿那瑰草創, 先無儲積, 請給朔州麻子乾飯二千斛, 官駝運送. 婆羅門居於西海, 既是境內, 資衛不得同之. 阿那瑰等新造藩屏, 宜各遣使持節馳驛, 先詣慰喻, 並委經略.」明帝從之.

十二月, 詔安西將軍、廷尉元洪超兼尚書行臺, 詣敦煌安置婆羅門. 婆羅門尋與部眾謀叛投□噠. □噠三妻, 皆婆羅門姊妹也. 仍為州軍所討, 禽之.

三年十二月, 阿那瑰上表, 乞粟以為田種. 詔給萬石. 四年, 阿那瑰眾大饑, 入塞寇抄. 明帝詔尚書左丞元孚兼行臺尚書, 持節喻之. 孚見阿那瑰, 為其所執. 以孚自隨, 驅掠良口二千並公私驛馬、牛羊數十萬北遁, 謝孚放還. 詔驃騎大將軍、尚書令李崇等率騎十萬討之, 出塞三千餘裏, 至瀚海, 不及而還. 俟匿伐至洛陽, 明帝臨西堂引見之. 五年, 婆羅門死於洛南之館, 詔贈使持節、鎮西將軍、秦州刺史、廣牧公.

是歲, 沃野鎮人破六韓拔陵反, 諸鎮相應. 孝昌元年春, 阿那瑰率眾討之. 詔遣牒雲具仁齎雜物勞賜. 阿那瑰拜受詔命, 勒眾十萬, 從武川鎮西向沃野, 頻戰剋捷. 四月, 明帝又遣通直散騎常侍、中書舍人馮雋使阿那瑰, 宣勞班賜有差. 阿那瑰部落既和, 士馬稍盛, 乃號敕連頭兵伐可汗, [二五]魏言把攬也. 十月, 阿那瑰復遣鬱久閭彌娥等朝貢. 三年四月, 阿那瑰遣使人鞏鳳景等朝貢. 及還, 明帝詔之曰：「北鎮群狄, 為逆不息, 蠕蠕主為國立忠, 助加誅討, 言念誠心, 無忘寢食. 今知停在朔垂, 與尒朱榮鄰接, 其嚴勒部曲, 勿相暴掠. 又近得蠕蠕主啟, 更欲為國東討. 但蠕蠕主世居北漠, 不宜炎夏, 今可且停, 聽待後敕.」蓋朝廷慮其反覆也. 此後頻使朝貢.

建義初, 孝莊詔曰：「夫勳高者賞重, 德厚者名隆. 蠕蠕主阿那瑰鎮衛北藩, 禦侮朔表, 遂使陰山息警, 弱水無塵, 刊跡狼山, 銘功瀚海. 至誠既篤, 勳緒莫酬, 故宜標以殊禮, 何容格以恒式. 自今以後, 讚拜不言名, 上書不稱臣.」

太昌元年六月, 阿那瑰遣烏勾蘭樹升伐等朝貢, 並為長子請尚公主. 永熙二年四月, 孝武詔以範陽王誨之長女瑯琊公主許之, 未及成婚, 帝入關. 東、西魏競結阿那瑰為婚好. 西魏文帝乃以孝武時舍人元翌女稱為化政公主, 妻阿那瑰兄弟塔寒, 又自納阿那瑰女為後, 加以金帛誘之. 阿那瑰遂留東魏使元整, 不報信命. 後遂率眾度河, 以廢後為言, 文帝不得已, 遂敕廢後自殺.

元象元年五月, 阿那瑰掠幽州範陽, 南至易水. 九月, 又掠肆州秀容, 至於三推. 又殺元整, 轉謀侵害. 東魏乃囚阿那瑰使溫豆拔等. 神武以阿那瑰兇狡, 將撫懷之, 乃遣其使人龍無駒北還, 以通溫豆拔等音問. 始阿那瑰殺元整, 亦謂溫豆拔等不存, 既見無駒, 微懷感愧. 興和二年春, 復遣龍無駒等朝貢東魏. 然猶未款誠.

阿那瑰女妻文帝者遇疾死, 齊神武因遣相府功曹參軍張徽纂使於阿那瑰, 間說之. 雲文帝及周文既害孝武, 又殺阿那瑰之女, 妄以疏屬假公主之號, 嫁彼為親. 又阿那瑰度河西討時, 周文燒草, 使其馬饑, 不得南進, 此其逆詐反覆難信之狀. 又論東魏正統所在, 言其往者破亡歸命, 魏朝保護, 得存其國, 以大義示之. 兼詐阿那瑰雲：近有赤鋪步落堅胡行於河西, 為蠕蠕主所獲. 雲蠕蠕主問之：「汝從高王？為從黑獺？」一人言從黑獺, 蠕蠕主殺之；二人言從高王, 蠕蠕主放遣. 此即蠕蠕主存大國宿昔仁義. 彼女既見害, 欺詐相待, 不仁不信, 宜見討伐. 且守逆一方, 未知歸順, 朝廷亦欲加誅. 彼若深念舊恩, 以存和睦, 當以天子懿親公主結成姻媾, [二六]為遣兵將, 伐彼叛臣, 為蠕蠕主雪恥報惡.

徽纂既申齊神武意, 阿那瑰乃召其大臣與議之, 便歸誠於東魏. 遣其俟利、莫何莫緣遊大力等朝貢, 因為其子菴羅辰請婚. 靜帝詔兼散騎常侍太府卿羅念、兼通直散騎常侍中書舍人穆景相等使於阿那瑰. 八月, 阿那瑰遣莫何去折豆渾十升等朝貢, [二七]復因求婚. 齊神武請遂其意, 以招四遠. 詔以常山王騭妹樂安公主許之, 改封為蘭陵郡長公主. 十二月, 阿那瑰復遣折豆渾十升詣東魏請婚. 三年四月, 阿那瑰遣吐豆登鬱久閭譬渾、[二八]俟利莫何折豆渾侯煩等奉馬千疋, 以為聘禮, 請迎公主. 詔兼宗正卿元壽、兼太常卿孟韶等送公主自晉陽北邁, 資用器物, 齊神武親自經紀, 鹹出豐渥. 阿那瑰遣其吐豆登鬱久閭匿伏、俟利阿夷普掘、蒱提棄之伏等迎公主於新城之南. 六月, 齊神武慮阿那瑰難信, 又以國事加重, 躬送公主於樓煩之北, 接勞其使, 每皆隆厚. 阿那瑰大喜, 自是朝貢東魏相尋. 四年, 阿那瑰請以其孫女號鄰和公主妻齊神武第九子長廣公湛, 靜帝詔為婚焉. 阿那瑰遣其吐豆登鬱久閭譬掘、俟利莫何遊大力送女於晉陽. 武定四年, 阿那瑰有愛女, 號為公主, 以齊神武威德日盛, 又請致之, 靜帝聞而詔神武納之. 阿那瑰遣其吐豆發鬱久閭汗拔姻姬等送女於晉陽. 自此東魏邊塞無事, 至於武定末, 使貢相尋.

始阿那瑰初復其國, 盡禮朝廷. 明帝之後, 中原喪亂, 未能外略, 阿那瑰統率北方, 頗為強盛, 稍敢驕大, 禮敬頗闕, 遣使朝貢, 不復稱臣. 天平以來, 逾自踞慢. 汝陽王暹之為秦州也, [二九]遣其典籤齊人淳於覃使於阿那瑰. 遂留之, 親寵任事. 阿那瑰因入洛陽, 心慕中國, 立官號, 僭擬王者, 遂有侍中、黃門之屬. 以覃為祕書監、黃門郎, 掌其文墨. 覃教阿那瑰, 轉至不遜, 每奉國書, 鄰敵抗禮. 及齊受東魏禪, 亦歲時往來不絕.

天保三年, 阿那瑰為突厥所破, 自殺. 其太子菴羅辰及瑰從弟登注俟利、登注子庫提, 並擁眾奔齊. 其餘眾立注次子鐵伐為主. 四年, 齊文宣送登注及子庫提還北. 鐵伐尋為契丹所殺, 其國人仍立登注為主. 又為大人阿富提等所殺, 其國人復立庫提為主. 是歲, 復為突厥所攻, 舉國奔齊. 文宣乃北討突厥, 迎納蠕蠕, 廢其主庫提, 立阿那瑰子菴羅辰為主, 致之馬邑川, 給其廩餼、繒帛. 親追突厥於朔方, 突厥請降, 許之而還. 於是蠕蠕貢獻不絕.

五年三月, 菴羅辰叛, 文宣親討, 大破之. 菴羅辰父子北遁. 四月, 寇肆州. 帝自晉陽討之, 至恒州黃瓜堆, [三０]虜散走. 時大軍已還, 帝麾下千餘騎, 遇蠕蠕別部數萬, 四面圍逼. 帝神色自若, 指畫形勢, 虜眾披靡, 遂縱兵潰圍而出. 虜退走, 追擊之, 伏屍二十五裏, 獲菴羅辰妻子及生口三萬餘人. 五月, 帝又北討蠕蠕, 大破之. 六月, 蠕蠕帥部眾東徙, 將南侵, 帝帥輕騎於金川下邀擊, 蠕蠕聞而遠遁. 六年六月, 文宣又親討蠕蠕. 七月, 帝頓白道, 留輜重, 親率輕騎五千追蠕蠕, 躬犯矢石, 頻大破之, 遂至沃野, 大獲而還.

是時, 蠕蠕既累為突厥所破, 以西魏恭帝二年, 遂率部千餘家奔關中. 突厥既恃兵強, 又藉西魏和好, 恐其遺類依憑大國, 使驛相繼, 請盡殺以甘心. 周文議許之, 遂收縛蠕蠕主已下三千餘人付突厥使, 於青門外斬之. 中男以下免, 並配王公家.

匈奴宇文莫槐, 出遼東塞外, 其先南單於之遠屬也, 世為東部大人. 其語與鮮卑頗異. 人皆翦髮而留其頂上, 以為首飾, 長過數寸則截短之. 婦女被長襦及足, 而無裳焉. 秋收烏頭為毒藥, 以射禽獸. 莫槐虐用其人, 為部下所殺, 更立其弟普撥為大人. 普撥死, 子丘不勤立, 尚平帝女. [三一]丘不勤死, 子莫廆立. 本名犯道武諱. 莫廆遣弟屈雲攻慕容廆, 慕容廆擊破之. 又遣別部素延伐慕容廆於棘城, 復為慕容廆所破. 時莫廆部眾強盛, 自稱單於, 塞外諸部鹹憚之.

莫廆死, 子遜昵延立, 率眾攻慕容廆於棘城. 廆子翰先戍於外, 遜昵延謂其眾曰：「翰素果勇, 必為人患, 宜先取之, 城不足憂也.」乃分騎數千襲翰. 翰聞之, 使人詐為段末波使者, 逆謂遜昵延曰：「翰數為吾患, 久思除之, 今聞來討, 甚善. 戒嚴相待, 宜兼路早赴.」翰設伏待之. 遜昵延以為信然. 長驅不備, 至於伏所, 為翰所虜. 翰馳使告廆, 乘勝遂進, 及晨而至. 廆亦盡銳應之. 遜昵延見而方嚴, 率眾逆擊戰, 前鋒始交, 而翰已入其營, 縱火燎之, 眾乃大潰, 遜昵延單馬奔還, 悉俘其眾. 遜昵延公子世雄漠北, 又先得玉璽三紐, 自言為天所相, 每自誇大. 及此敗也, 乃卑辭厚幣, 遣使朝貢於昭帝, 帝嘉之, 以女妻焉.

遜昵延死, 子乞得龜立. 復伐慕容廆, 廆拒之. 惠帝三年, 乞得龜屯保澆水, [三二]固壘不戰, 遣其兄悉跋堆襲廆子仁於柏林. 仁逆擊, 斬悉跋堆. 廆又攻乞得龜克之, 乞得龜單騎夜奔, 悉虜其眾. 乘勝長驅, 入其國城, 收資財億計, 徙部人數萬戶以歸. 先是, 海出大龜, 枯死於平郭, 至是而乞得龜敗.

別部人逸豆歸殺乞得龜而自立, 與慕容晃迭相攻擊. 遣其國相莫渾伐晃, 而莫渾荒酒縱獵, 為晃所破, 死者萬餘人. 建國八年, 晃伐逸豆歸, 逸豆歸拒之. 為晃所敗, 殺其驍將涉亦幹. 逸豆歸遠遁漠北, 遂奔高麗. 晃徙其部眾五千餘落於昌黎, 自是散滅矣.

徒何段就六眷, 出於遼西. 其伯祖日陸眷, 因亂被賣為漁陽烏丸大人庫辱官家奴. [三三]諸大人集會幽州, 皆持唾壺, 唯庫辱官獨無, [三四]乃唾日陸眷口中. 日陸眷因咽之, 西向拜天曰：「願使主君之智慧祿相, 盡移入我腹中.」其後漁陽大饑, 庫辱官以日陸眷為健, 使將人詣遼西逐食, 招誘亡叛, 遂至強盛. 日陸眷死, 弟乞珍代立. 乞珍死, 子務目塵代立, [三五]即就六眷父也. 據遼西之地而臣於晉. 其所統三萬餘家, 控弦上馬四五萬騎. 穆帝時, 幽州刺史王浚以段氏數為己用, [三六]深德之, 乃表封務目塵為遼西公, 假大單於印綬. 浚使務目塵率萬餘騎伐石勒於常山封龍山下, 大破之.

務目塵死, 就六眷立. 就六眷與弟疋磾、從弟末波等率五萬餘騎圍石勒於襄國. 勒登城望之, 見將士皆釋仗寢臥, 無警備之意. 勒因其懈怠, 選募勇健, 穿城突出, 直衝末波, 生禽之. 置之座上, 與飲宴盡歡, 約為父子, 盟誓而遣之. 末波既得免, 就六眷等遂攝軍而還, 不復報浚, 歸於遼西. 自此以後, 末波常不敢南向溲焉. 人問其故, 末波曰：「吾父在南.」其感勒不害己也如此.

就六眷死, 其子幼弱, 疋磾與劉琨世子群奔喪. 疋磾陰卷甲而往, 欲殺其叔羽鱗及末波而奪其國. 末波等知之, 遣軍逆擊疋磾. 劉群為末波所獲. 疋磾走還薊, 懼琨禽己, 請琨宴會, 因執而害之. 疋磾既殺劉琨, 與羽鱗、末波自相攻擊, 部眾乖離. 欲擁其眾徙保上穀, 阻軍都之險, 以距末波等. 平文帝聞之, 陰嚴精騎, 將擊之. 疋磾恐懼, 南奔樂陵. 後石勒遣石季龍擊段文鴦於樂陵, 破之, 生禽文鴦. 疋磾遂率其屬及諸塢壁降於石勒.

末波自稱幽州刺史, 屯遼西. 末波死, 國人因立陸眷弟護遼為主. [三七]烈帝時, 假護遼驃騎大將軍、幽州刺史、[三八]大單於、北平公, 弟鬱蘭撫軍將軍、冀州刺史、勃海公. 建國元年, 石季龍征護遼於遼西, 護遼奔於平岡山, 遂投慕容晃, 晃殺之. 鬱蘭奔石季龍, 以所徙鮮卑五千人配之, 使屯令支. [三九]鬱蘭死, 子龕代之. 及冉閔之亂, 龕率眾南移, 遂據齊地. 慕容雋使弟玄恭率眾伐龕於廣固, 執龕送之薊. 雋毒其目而殺之, 坑其徒三千餘人.

高車, 蓋古赤狄之餘種也. 初號為狄歷, 北方以為[敕勒, 諸夏以為]高車、丁零. [四０]其語略與匈奴同而時有小異. 或雲：其先匈奴甥也. 其種有狄氏、袁紇氏、[四一]斛律氏、解批氏、護骨氏、異奇斤氏. 俗雲：匈奴單於生二女, 姿容甚美, 國人皆以為神. 單於曰：「吾有此女, 安可配人？將以與天.」乃於國北無人之地築高臺, 置二女其上曰：「請天自迎之.」經三年, 其母欲迎之. 單於曰：「不可, 未徹之間耳.」復一年, 乃有一老狼, 晝夜守臺嗥呼, 因穿臺下為空穴, 經時不去. 其小女曰：「吾父處我於此, 欲以與天, 而今狼來, 或是神物, 天使之然.」將下就之. 其姊大驚曰：「此是畜生, 無乃辱父母？」妹不從, 下為狼妻而產子. 後遂滋繁成國. 故其人好引聲長歌, 又似狼嗥.

無都統大帥, 當種各有君長. 為性粗猛, 黨類同心, 至於寇難, 翕然相依. 鬥無行陣, 頭別衝突, 乍出乍入, 不能堅戰. 其俗, 蹲踞褻黷, 無所忌避. 婚姻用牛馬納聘以為榮, 結言既定, 男黨營車闌馬, 令女黨恣取上馬, 袒乘出闌, 馬主立闌外, 振手驚馬, 不墜者即取之, 墜則更取, 數滿乃止. 俗無穀, 不作酒. 迎婦之日, 男女相將, 持馬酪熟肉節解. 主人延賓, 亦無行位, 穹廬前叢坐, 飲宴終日, 復留其宿. 明日, 將婦歸. 既而夫黨還入其家馬群, 極取良馬, 父母弟兄雖惜, 終無言者. 頗諱取寡婦, 而優憐之. 其畜產自有記識, 雖闌縱在野, 終無妄取. 俗不清潔, 喜致震霆. 每震, 則叫呼射天而棄之移去. 來歲秋, 馬肥, 復相率候於震所, 埋羖羊, 燃火拔刀, 女巫祝說, 似如中國祓除, 而群隊馳馬旋繞, 百匝乃止. 人持一束柳桋回, 豎之, 以乳酪灌焉. 婦人以皮裹羊骸, 戴之首上, 縈屈髮鬢而綴之, 有似軒冕. 其死亡葬送, 掘地作坎, 坐屍於中, 張臂引弓, 佩刀挾□, 無異於生, 而露坎不掩. 時有震死及疫癘, 則為之祈福；若安全無他, 則為報賽. 多殺雜畜, 燒骨以燎, 走馬遶旋, 多者數百匝. 男女無小大, 皆集會. 平吉之人, 則歌舞作樂；死喪之家, 則悲吟哭泣. 其遷徙隨水草, 衣皮食肉, 牛、羊畜產, 盡與蠕蠕同. 唯車輪高大, 輻數至多.

徙於鹿渾海西北百餘裏, 部落強大, 常與蠕蠕為敵, 亦每侵盜於魏. 魏道武襲之, 大破其諸部. 後道武復度弱洛水, 西行至鹿渾海, 停駕簡輕騎, 西北行百餘裏, 襲破之, 虜獲生口、牛馬羊二十餘萬. 復討其餘種於狼山, 大破之. 車駕北巡, [四二]分命諸將為東西二道, 道武親勒六軍從中道, 自駮髯水西北, 徇略其部, 諸軍同時雲合, 破其雜種三十餘落. 衛王儀別督諸將從西北絕漠千餘裏, 復破其遺迸七部. 於是高車大懼, 諸部震駭. 道武自牛川南引, 大校獵, 以高車為圍, 騎徒遮列, 周七百餘裏, 聚雜獸於其中, 因驅至平城, 即以高車眾起鹿苑, 南因臺陰, 北距長城, 東包白登, 屬之西山. [四三]尋而高車姪利曷莫弗敕力犍率其九百餘落內附, 拜敕力犍為揚威將軍, [四四]置司馬、參軍, 賜穀二萬斛. 後高車解批莫弗幡豆建復率其部三十餘落內附, 亦拜為威遠將軍, 置司馬、參軍, 賜衣服, 歲給廩食.

蠕蠕社崙破敗之後, 收拾部落, 轉徙廣漠之北, 侵入高車之地. 斛律部帥倍侯利患之, 曰：「社崙新集, 兵貧馬少, 易與耳！」乃舉眾掩擊, 入其國落. [四五]高車昧利, 不顧後患, 分其廬室, 妻其婦女, 安息寢臥不起. 社崙登高望見, 乃招集亡散得千人, 晨掩殺之, 走而脫者十二三. 倍侯利遂奔魏, 賜爵孟都公. 侯利質直, 勇健過人, 奮戈陷陣, 有異於眾. 北方人畏之, 嬰兒啼者, 語曰：「倍侯利來！」便止. 處女歌謠雲：「求良夫, 當如倍侯.」其服眾如此. 善用五十蓍筮吉凶, 每中, 故得親幸, 賞賜豐厚, 命其少子曷堂內侍. 及倍侯利卒, 道武悼惜, 葬以魏禮, 諡曰忠壯王. 後詔將軍伊謂帥二萬騎北襲高車餘種袁紇烏, 頻破之. 道武時, 分散諸部, 唯高車以類粗獷, 不任使役, 故得別為部落.

後太武征蠕蠕, 破之而還. 至漠南, 聞高車東部在巳尼陂, 人畜甚眾, 去官軍千餘裏, 將遣左僕射安原等討之. 司徒長孫翰、尚書令劉潔等諫, 太武不聽. 乃遣原等並發新附高車合萬騎, 至於巳尼陂, 高車諸部望軍而降者數十萬落, 獲馬牛羊亦百餘萬, 皆徙置漠南千裏之地. 乘高車, 逐水草, 畜牧蕃息, 數年之後, 漸知粒食, 歲致獻貢. 由是國家馬及牛、羊遂至於賤, 氈皮委積. 文成時, 五部高車合聚祭天, 眾至數萬, 大會走馬, 殺牲遊遶, 歌吟忻忻. 其俗稱自前世以來, 無盛於此會. 車駕臨幸, 莫不忻悅. 後孝文召高車之眾, 隨車駕南討, 高車不願南行, 遂推袁紇樹者為主, 相率北叛, 遊踐金陵. 都督宇文福追討, 大敗而還. 又詔平北將軍、江陽王繼為都督討之. 繼先遣人慰勞樹者. 樹者入蠕蠕. 尋悔, 相率而降.

高車之族又有十二姓：一曰泣伏利氏, 二曰吐盧氏, [四六]三曰乙旃氏, 四曰大連氏, 五曰窟賀氏, 六曰達薄氏, [四七]七曰阿崙氏, 八曰莫允氏, 九曰俟分氏, [四八]十曰副伏羅氏, 十一曰乞袁氏, 十二曰右叔沛氏.

先是, 副伏羅部為蠕蠕所役屬. 豆崙之世, 蠕蠕亂離, 國部分散, 副伏羅阿伏至羅與從弟窮奇俱統領高車之眾十餘萬落. [四九]太和十一年, 豆崙犯塞, 阿伏至羅等固諫不從, 怒率所部之眾西叛, 至前部西北, 自立為王. 國人號之曰候婁匐勒, 猶魏言大天子也；窮奇號候倍, 猶魏言儲主也. 二人和穆, 分部而立, 阿伏至羅居北, 窮奇在南. 豆崙追討之, 頻為阿伏至羅所敗, 乃引眾東徙. 十四年, 阿伏至羅遣商胡越者至京師, 以二箭奉貢. 雲：「蠕蠕為天子之賊, 臣諫之不從, 遂叛來此, 而自豎立, 當為天子討除蠕蠕.」孝文未之信也, 遣使者於提往觀虛實. 阿伏至羅與窮奇遣使者薄頡隨提來朝, 貢其方物. 詔員外散騎侍郎可足渾長生復與於提使高車, 各賜繡□褶一具, 雜綵百匹.

窮奇後為□噠所殺, 虜其子彌俄突等. 其眾分散, 或來奔附, 或投蠕蠕. 詔遣宣威將軍、羽林監孟威撫納降人, 置之高平鎮. 阿伏至羅長子蒸阿伏至羅餘妻, 謀害阿伏至羅, 阿伏至羅殺之. 阿伏至羅又殘暴, 大失眾心, 眾共殺之, 立其宗人跋利延為主. 歲餘, □噠伐高車, 將納彌俄突. 國人殺跋利延, 迎彌俄突而立之.

彌俄突既立. 復遣朝貢, 又奉表獻金方一、銀方一、金杖二、馬七匹、駝十頭. 詔使者慕容坦賜彌俄突雜綵六十匹. 宣武詔之曰：「

卿遠據沙外, 頻申誠款, 覽揖忠志, 特所欽嘉. 蠕蠕、□噠、吐穀渾所以交通者, 皆路由高昌, 掎角相接. 今高昌內附, 遣使迎引. 蠕蠕往來路絕, 姦勢. 不得妄令群小敢有陵犯, 擁塞王人, 罪在不赦[五０]. 彌俄突尋與蠕蠕主伏圖戰於蒲類海北, 為伏圖所敗, 西走三百餘裏. 伏圖次於伊吾北山. 先是, 高昌王麴嘉表求內徙, 宣武遣孟威迎之. 至伊吾, 蠕蠕見威軍, 怖而遁走. 彌俄突聞其離駭, 追擊大破之, 殺伏圖於蒲類海北, 割其髮, 送於孟威. 又遣使獻龍馬五匹, 金、銀、貂皮及諸方物. 詔東城子於亮報之, 賜樂器一部、樂工八十人、赤紬十匹、雜綵六十匹. 彌俄突遣其莫何去汾屋引叱賀真貢其方物.

明帝初, 彌俄突與蠕蠕主醜奴戰敗, 被禽. 醜奴繫其兩腳於駑馬之上, 頓曳殺之, 漆其頭為飲器. 其部眾悉入□噠. 經數年, □噠聽彌俄突弟伊匐還國. 伊匐既復國, 遣使奉表, 於是詔遣使者穀楷等拜為鎮西將軍、西海郡開國公、高車王. 伊匐復大破蠕蠕, 蠕蠕主婆羅門走投涼州. 正光中, 伊匐遣使朝貢, 因乞朱畫步挽一乘並幔褥、鞦□一副、傘扇各一枚、青曲蓋五枚、赤漆扇五枚、鼓角十枚, 詔給之. 伊匐後與蠕蠕戰, 敗歸, 其弟越居殺伊匐而自立. 天平中, 越居復為蠕蠕所破, 伊匐子比適復殺越居而自立. 興和中, 比適又為蠕蠕所破, 越居子去賓自蠕蠕奔東魏. 齊神武欲招納遠人, 上言封去賓為高車王, 拜安北將軍、肆州刺史. 既而病死.

初, 道武時有吐突鄰部在女水上, [五一]常與解如部相為脣齒, 不供職事. 登國三年, 道武親西征, 度弱洛水, 復西行趣其國. 至女水上, 討解如部落, 破之. 明年春, 盡略徙其部落畜產而還.

又有紇突鄰, 與紇奚世同部落, 而各有大人長帥, 擁集種類, 常為寇於意辛山. 登國五年, 道武勒眾親討焉. 慕容驎率師來會, 大破之. 紇突鄰大人屋地鞬, [五二]紇奚大人庫寒等皆舉部歸降. 皇始二年, 車駕伐中山, 軍於柏肆. 慕容寶夜來攻營, 軍人驚, 走還於國. 路由並州, 遂反, 將攻晉陽, 並州刺史元延討平之. 紇突鄰部帥匿物尼、紇奚部帥叱奴根等復聚黨反於陰館, 南安公元順討之不剋, 死者數千人. 道武聞之, 遣安遠將軍庾嶽還討匿物尼等, [五三]皆殄之.

又有侯呂鄰部, [五四]眾萬餘口, 常依險畜牧. 登國中, 其大人叱伐為寇於苦水河. 八年夏, 道武大破之, 並禽其別帥焉古延等.

薛幹部常屯聚於三城之間, [五五]及滅衛辰後, 其部帥太悉伏望軍歸順, 道武撫安之. 車駕還, 衛辰子屈丐奔其部. 道武聞之, 使使詔太悉伏執送之. 太悉伏出屈丐以示使者曰：「今窮而見投, 寧與俱亡, 何忍送之！」遂不遣. 道武大怒, 車駕親討之. 會太悉伏先出擊曹覆寅, 官軍乘虛, 遂屠其城, 獲太悉伏妻子、珍寶, 徙其人而還. 太悉伏來赴, 不及, 遂奔姚興. 未幾, 亡歸嶺北. 上郡以西諸鮮卑、雜胡聞而皆應之. 天賜五年, 屈丐盡劫掠總服之. 及平統萬, 薛幹種類皆得為編戶矣.

而牽屯山鮮卑別種破多蘭部世傳主部落. [五六]至木易幹, 有武力壯勇, [五七]劫掠左右, 西及金城, 東侵安定, 數年間, 諸種患之. 天興四年, 遣常山王遵討之於高平. [五八]木易幹將數千騎棄國遁走, 盡徙其人於京師、餘種分迸, 其後, 為赫連屈丐所滅.

又黜弗、素古延等諸部, 富而不恭. 天興五年, 材官將軍和突率六千騎襲而獲之.

又越勤倍泥部, [五九]永興五年, 轉牧跋那山西. 七月, 遣奚斤討破之, 徙其人而還.

論曰：周之獫狁, 漢之匈奴, 其作害中國, 故久矣. 魏、晉之世, 種族瓜分, 去來沙漠之陲, 窺擾鄣塞之際, 猶皆東胡之緒餘, 冒頓之枝葉. 至如蠕蠕者, 匈奴之裔, 根本莫尋, 逃形集醜, 自小為大, 風馳鳥赴, 倏來忽往, 代京由之屢駭, 戎車所以不寧. 是故魏氏祖宗, 揚威曜武, 驅其畜產, 收其部落, 翦之窮髮之野, 逐之無人之鄉. 豈好肆兵極銳, 凶器不戢？蓋亦急病除惡, 事不得已. 其狡狄強弱之由, 猾虜服叛之跡, 故備錄雲. 校勘記

[一]　依純突鄰部　「純」疑當作「紇」, 見本卷高車傳.

[二]　突逆擊破之　諸本脫「之」字, 據魏書卷一０三(補)蠕蠕傳補.

[三]　自廣甯還追之不及　通鑑卷一二一作「魏主自廣甯還, 追之不及」. 此「自」上當脫「太武」二字, 或「帝」字.

[四]　畜產布野　諸本「布野」誤倒, 據魏書、通鑑卷一二一乙.

[五]　西登子阜　魏書、通鑑卷一二三「子阜」作「白阜」. 胡注雲：「白阜疑即雪山.」

[六]　樂平王丕督十五將出西道　諸本無「丕」字, 通志有. 按前後諸王都具名, 不應此獨省, 今據補.

[七]　號處可汗　通鑑卷一二四作「處羅可汗」. 胡注雲：「魏收曰：處羅唯也.」則司馬光、胡三省所見本有「羅」字.

[八]　高涼王那出東道　諸本「涼」作「昌」, 通鑑卷一二五作「

涼」. 按北魏宗室無高昌王. 高涼王那見本書卷十五高涼王孤傳. 魏書卷四下世祖紀屢見其人, 今據改.

[九]　太武征伐之後意存休息　通志「太武」上有「自」字. 按上文有「太安」, 是文成年號, 疑當有「自」字.

[一０]十六年八月至討豆崙　按魏書卷七下高祖紀, 太和十一年雲：「八月壬申, 蠕蠕犯塞, 遣平原王陸叡討之, 事具蠕蠕傳.」十六年八月乙未又稱：「詔陽平王頤、左僕射陸叡督十二將七萬騎北討蠕蠕.」魏書卷四０陸叡傳言叡於太和十六年前, 有兩次出擊蠕蠕. 今此傳不記十一年事, 當是北史誤刪.

[一一]延昌三年冬　諸本作「二年」, 魏書、通志作「三年」. 按馬義舒使蠕蠕, 事見魏書卷八世宗紀延昌三年十月, 今據改.

[一二]遣使俟斤尉比建朝貢　諸本「俟」訛作「侯」, 據通志、通鑑卷一四八改.

[一三]伏圖納豆崙之妻候呂陵氏　通志「候」作「俟」. 參見本卷校記[五四].

[一四]有屋引副升牟妻是豆渾地萬　諸本「屋」作「尼」, 魏書作「屋」. 按屋引氏見魏書卷一一三官氏志, 本卷高車傳見屋引叱賀真. 今據改.

[一五]遣中書舍人曹道宣詔勞問　按下文見「曹道芝」, 疑即一人.

[一六]乃位於阿那瑰弟之下二叔之上　諸本「位」訛作「在」, 據魏書改.

[一七]尋封阿那瑰朔方郡公蠕蠕王　諸本「王」作「主」, 魏書百衲本通志作「王」. 按魏書卷九肅宗紀正光元年十一月條作「王」, 今據改.

[一八]加之軺蓋祿從儀衛同於戚藩　魏書卷九肅宗紀正光元年十一月封阿那瑰詔, 「蓋」作「車」, 「從」作「卹」. 通鑑卷一四八同魏紀. 按「卹」是當時官吏的一種變象俸祿. 南齊書卷三四虞玩之傳：「將位既眾, 舉卹為祿.」疑此「從」當作「卹」.

[一九]其從父兄俟力發婆羅門率數萬人入討示發　諸本脫「從」字, 據魏書、通志、通鑑卷一四九補.

[二０]將兵二千隨具仁迎阿那瑰　諸本「將」下脫「兵」字, 據魏書及通鑑卷一四九補.

[二一]七月　諸本「七」上衍「啟」字, 據魏書、通志刪.

[二二]投化阿那瑰蠕蠕元退社渾河旃等二人　魏書無「阿那瑰」三字, 疑是.

[二三]還令督率領　魏書無「領」字. 按當是「督」下脫「將」字.

[二四]阿那瑰宜置西吐若奚泉　通鑑卷一四九無「西」字. 此當是涉上文「西海郡」之「西」而衍.

[二五]乃號敕連頭兵伐可汗　魏書、通鑑卷一五０「兵」下有「豆」字. 疑此是誤脫.

[二六]當以天子懿親公主結成姻媾　諸本「以」誤置「天子」下, 據通志乙.

[二七]阿那瑰遣莫何去折豆渾十升等朝貢　按「去」下當脫「汾」字. 「莫何去汾」, 蠕蠕大官, 見前.

[二八]阿那瑰遣吐豆登鬱久閭譬渾　按「登」疑當作「發」. 下文「吐豆登鬱久閭匿伏」「吐豆登鬱久閭譬掘」同. 本書卷九九突厥傳言突厥大官有「吐屯發」, 當即「吐豆發」之異譯. 北齊書卷四文宣紀天保六年七月見「吐頭發」.

[二九]汝陽王暹之為秦州也　諸本「秦」作「泰」. 按魏書卷一九上、本書卷十七京兆王子推附汝陽王暹傳, 暹曾官秦州刺史, 「泰」乃「秦」之訛, 今據改.

[三０]至恒州黃瓜堆　諸本「州黃」二字誤倒, 據通志及北齊書卷四文宣紀天保五年四月條乙.

[三一]子丘不勤立尚平帝女　諸本「平」下有「文」字. 按魏書卷一序紀, 以女妻丘不勤者是平帝拓拔綽, 非平文帝拓拔鬱律. 「文」字衍, 今刪.

[三二]乞得龜屯保澆水　諸本「保」訛作「堡」, 據魏書卷一０三、通志卷二００宇文莫槐傳改.

[三三]因亂被賣為漁陽烏丸大人庫辱官家奴　諸本「大人」作「子大」, 魏書卷一０三徒何段就六眷傳「大」作「太」, 無「人」字. 通典卷一九六、通志卷二００徒何段傳作「大人」. 按「子大」無義, 今據通典改.

[三四]唯庫辱官獨無　諸本「獨」訛作「猶」, 據魏書、通典、通志改.

[三五]子務目塵代立　通典、通志及晉書卷六三段匹磾傳「目」並作「勿」.

[三六]穆帝時幽州刺史王浚以段氏數為己用　按此穆帝指拓拔猗盧. 王浚乃晉之幽州刺史, 「幽」上當有「晉」字. 否則王浚似為拓拔猗盧所授之幽州刺史, 誤.

[三七]國人因立陸眷弟護遼為主　魏書、通典, 「陸眷」上有「日」字. 按日陸眷乃末波之伯祖, 其弟即末波之從祖, 世代不相及, 疑「日陸眷」當作「就六眷」.

[三八]烈帝時假護遼驃騎大將軍幽州刺史　按烈帝指拓拔翳槐. 此等官爵皆晉朝所授, 「假」上當有「晉」字.

[三九]使屯令支　諸本「令」訛作「合」, 據魏書、通典、通志改. 令支兩漢屬遼西郡. 北魏平州遼西郡肥如縣有令支城.

[四０]北方以為[敕勒諸夏以為]高車丁零　諸本脫「敕勒, 諸夏以為」六字, 據魏書卷一０三、通典卷一九七、通志卷二００高車傳補.

[四一]袁紇氏　諸本「袁」作「表」, 通典、通志作「袁」. 按下文見「袁紇烏」, 本書卷一道武紀、魏書卷二太祖紀登國五年三月見「袁紇部」. 「表」誤, 今據改. 下文「表紇樹者」同改.

[四二]東駕北巡　諸本無「北」字, 魏書「北巡」作「巡幸」. 按魏書卷二太祖紀天興二年正月作「車駕北巡」. 今據魏紀補.

[四三]東包白登屬之西山　諸本脫「屬」字, 據魏書及魏紀天興二年二月條補.

[四四]拜敕力犍為揚威將軍　諸本脫「力」字, 據魏書、通志及上文補.

[四五]乃舉眾掩擊入其國落　諸本「入」訛作「之」, 據魏書、通志改.

[四六]二曰吐盧氏　通典、通志「吐」作「叱」. 按魏書官氏志有「叱盧氏, 後改為祝氏」, 疑此「吐」字誤.

[四七]六曰達薄氏　魏書、通志「薄」下有「幹」字. 按本書卷五八齊王憲傳, 憲母達步幹氏. 魏書官氏志有「達勃氏, 後改為褒氏.」當即此達薄氏.

[四八]九曰俟分氏　通典作「俟斤氏」.

[四九]俱統領高車之眾十餘萬落　諸本「領」下衍「軍」字, 據魏書刪.

[五０]蠕蠕往來路絕姦勢不得妄令群小敢有陵犯擁塞王人罪在不赦　通典作：「蠕蠕既與吐穀渾路絕, 姦勢亦阻, 於卿彼藩, 便有所益. 行途經由, 宜相供俟(候), 不得令群小擁塞王人.」按通典當是節錄魏書原文, 較此明白. 此「姦勢」下當有脫文.

[五一]道武時有吐突鄰部在女水上　按本書卷一道武紀、魏書卷二太祖紀登國四年作「叱突鄰部」.

[五二]紇突鄰大人屋地鞬　魏書卷二登國五年作「屈地鞬」.

[五三]遣安遠將軍庾嶽還討匿物尼等　諸本「庾嶽」訛作「庫兵」, 據魏書改. 事見魏書卷二太祖紀皇始二年二月.

[五四]又有侯呂鄰部　通志「侯」作「俟」. 北朝胡姓考呂氏條, 引元和姓纂、通志氏族略、古今姓氏書辨証及孝文弔比幹文碑, 以為當作「俟呂鄰」. 但本書及魏書紀傳見此姓氏都作「侯呂鄰」或「候呂鄰」, 今不改.

[五五]薛幹部常屯聚於三城之間　諸本「幹」作「於」. 北朝胡姓考薛氏條以為「薛幹」即「叱幹」, 「於」乃「幹」之訛, 是. 今據改. 參本書卷一道武紀校記.

[五六]而牽屯山鮮卑別種破多蘭部世傳主部落　諸本「牽」作「帥」, 「世」作「示」. 魏書、通志「牽」作「率」, 魏書「示」作「世」. 按下文雲「常山王遵討之於高平」. 高平附近有牽屯山, 本書卷九文帝紀, 宇文導追斬侯莫陳悅於牽屯山, 本書卷四八尒朱天光傳, 萬俟道洛守牽屯山, 並即此地. 通典卷一七三州郡平涼郡高平縣下注雲：「有笄頭山, 語訛亦曰汧屯山.」即此牽屯山. 「牽」訛作「率」, 又轉寫作「帥」, 今改正. 「示」亦「世」之音訛, 今據改.

[五七]有武力壯勇　諸本「力壯」誤倒, 據魏書乙.

[五八]遣常山王遵討之於高平　諸本「於」上有「放」字, 魏書無. 按魏書卷二太祖紀天興五年二月, 言遵等至安定之高平, 木易幹與衛辰、屈丐棄國遁走. 並無「放於高平」之事. 「放」乃涉「於」字形似而衍, 今據刪.

[五九]又越勤倍泥部　本書卷一明元紀永興五年七月「勤」作「勒」. 參卷一校記.

北史卷九十九 列傳第八十七

突厥西突厥　鐵勒

突厥者, 其先居西海之右, 獨為部落, 蓋匈奴之別種也. 姓阿史那氏. 後為鄰國所破, 盡滅其族. 有一兒, 年且十歲, 兵人見其小, 不忍殺之, 乃刖足斷其臂, 棄草澤中. 有牝狼以肉餌之, 及長, 與狼交合, 遂有孕焉. 彼王聞此兒尚在, 重遣殺之. 使者見在狼側, 並欲殺狼. 於時若有神物, 投狼於西海之東, 落高昌國西北山. 山有洞穴, 穴內有平壤茂草, 周迴數百裏, 四面俱山. 狼匿其中, 遂生十男. 十男長, 外託妻孕, 其後各為一姓, 阿史那即其一也, 最賢, 遂為君長. 故牙門建狼頭纛, 示不忘本也. 漸至數百家, 經數世, 有阿賢設者, 率部落出於穴中, 臣於蠕蠕. 至大葉護, 種類漸強. 當魏之末, 有伊利可汗, 以兵擊鐵勒, 大敗之, 降五萬餘家. 遂求婚於蠕蠕主, 阿那瑰大怒, 遣使罵之. 伊利斬其使, 率眾襲蠕蠕, 破之. 卒, 弟阿逸可汗立, [一]又破蠕蠕. 病且卒, 捨其子攝圖, 立其弟俟叔稱為木杆可汗. [二]

或雲突厥本平涼雜胡, 姓阿史那氏. 魏太武皇帝滅沮渠氏, 阿史那以五百家奔蠕蠕. 世居金山之陽, 為蠕蠕鐵工. 金山形似兜鍪, 俗號兜鍪為突厥, 因以為號. [三]

又曰突厥之先, 出於索國, 在匈奴之北. 其部落大人曰阿謗步, 兄弟七十人, 其一曰伊質泥師都, 狼所生也. 阿謗步等性並愚癡, 國遂被滅. 泥師都既別感異氣, 能徵占風雨. [四]娶二妻, 雲是夏神、冬神之女. 一孕而生四男：其一變為白鴻；其一國於阿輔水、劍水之間, 號為契骨；其一國於處折水；其一居跋斯處折施山, 即其大兒也. 山上仍有阿謗步種類, 並多寒露, 大兒為出火溫養之, 鹹得全濟. 遂共奉大兒為主, 號為突厥, 即納都六設也. 都六有十妻, 所生子皆以母族姓, 阿史那是其小妻之子也. 都六死, 十母子內欲擇立一人, 乃相率於大樹下, 共為約曰：「向樹跳躍, 能最高者, 即推立之.」阿史那子年幼而跳最高, 諸子遂奉以為主, 號阿賢設. 此說雖殊, 終狼種也.

其後曰土門, 部落稍盛, 始至塞上市繒絮, 願通中國. 西魏大統十一年, 周文帝遣酒泉胡安諾槃陀使焉. 其國皆相慶曰：「今大國使至, 我國將興也.」十二年, 土門遂遣使獻方物. 時鐵勒將伐蠕蠕, 土門率所部邀擊破之, 盡降其眾五萬餘落. 恃其強盛, 乃求婚於蠕蠕主. 阿那瑰大怒, 使大詈辱之曰：「爾是我鍛奴, 何敢發是言也！」土門亦怒, 殺其使者, 遂與之絕, 而求婚於魏. 周文帝許之, 十七年六月, 以魏長樂公主妻之. 是歲, 魏文帝崩, 土門遣使來弔, 贈馬二百疋. 廢帝元年正月, 土門發兵擊蠕蠕, 大破之於懷荒北. [五]阿那瑰自殺, 其子菴羅辰奔齊, 餘眾復立阿那瑰叔父鄧叔子為主. 土門遂自號伊利可汗, 猶古之單於也；號其妻為可賀敦, 亦猶古之閼氏也. 亦與齊通使往來.

土門死, 子科羅立. 科羅號乙息記可汗, 又破叔子於沃野北賴山. [六]且死, 捨其子攝圖, 立其弟俟斤, 是為木杆可汗.

俟斤一名燕都, 狀貌奇異, 面廣尺餘, 其色赤甚, 眼若琉璃, 剛暴, 勇而多知, 務於征伐. 乃率兵擊鄧叔子, 破之. 叔子以其餘燼奔西魏. 俟斤又西破□噠, 東走契丹, 北並契骨, 威服塞外諸國. 其地, 東自遼海以西, 至西海, 萬裏；南自沙漠以北, 至北海, 五六千裏：皆屬焉. 抗衡中國, 後與魏伐齊, 至並州. [七]

其俗：被髮左衽, 穹廬氈帳, 隨逐水草遷徙, 以畜牧射獵為事, 食肉飲酪, 身衣裘褐. 賤老貴壯, 寡廉恥, 無禮義, 猶古之匈奴. 其主初立, 近侍重臣等輿之以氈, 隨日轉九回, 每回臣下皆拜, 拜訖乃扶令乘馬, 以帛絞其頸, 使纔不至絕, 然後釋而急問之曰：「你能作幾年可汗？」其主既神情瞀亂, 不能詳定多少. 臣下等隨其所言, 以驗修短之數. 大官有葉護, 次設, 次特勤, [八]次俟利發, 次吐屯發, 及餘小官, 凡二十八等, 皆世為之. 兵器有角弓、鳴鏑、甲、□、刀、劍. 佩飾則兼有伏突. 旗纛之上, 施金狼頭. 侍衛之士, 謂之附離, 夏言亦狼也. 蓋本狼生, 志不忘舊. 善騎射, 性殘忍. 無文字, 其徵發兵馬及諸稅雜畜, 刻木為數, 並一金鏃箭, 蠟封印之, 以為信契. 候月將滿, 轉為寇抄. 其刑法：反叛、殺人、及姦人之婦、盜馬絆者, 皆死；淫者, 割勢而腰斬之；姦人女者, 重責財物, 即以其女妻之；鬥傷人者, 隨輕重輸物, 傷目者償以女, 無女則輸婦財, 折支體者輸馬；[九]盜馬及雜物者, 各十餘倍徵之. 死者, 停屍於帳, 子孫及親屬男女各殺羊、馬, 陳於帳前祭之, 遶帳走馬七匝, 詣帳門以刀剺面且哭, 血淚俱流, 如此者七度乃止. 擇日, 取亡者所乘馬及經服用之物, 並屍俱焚之, 收其餘灰, 待時而葬. 春夏死者, 候草木黃落；秋冬死者, 候華茂, [一０]然後坎而瘞之. 葬日, 親屬設祭及走馬、剺面如初死之儀. 表為塋, 立屋, 中圖畫死者形儀, 及其生時所戰陣狀, 嘗殺一人, [一一]則立一石, 有至千百者. 又以祭之羊、馬頭, 盡懸之於標上. 是日也, 男女鹹盛服飾, 會於葬所, 男有悅愛於女者, 歸即遣人聘問, 其父母多不違也. 父、兄、伯、叔死, 子、弟及姪等妻其後母、世叔母、嫂, 唯尊者不得下淫. 移徙無常, 而各有地分. 可汗恒處於都斤山, 牙帳東開, 蓋敬日之所出也. 每歲率諸貴人, 祭其先窟. 又以五月中旬, 集他人水拜祭天神. [一二]於都斤西五百裏有高山迥出, 上無草樹, 謂為勃登凝梨, 夏言地神也. 其書字類胡, 而不知年曆, 唯以草青為記. 男子好摴蒲, 女子踏鞠, 飲馬酪取醉, 歌呼相對. 敬鬼神, 信巫覡, [一三]重兵死, 恥病終, 大抵與匈奴同俗.

俟斤部眾既盛, 乃遣使請誅鄧叔子等, 周文帝許之, 收叔子已下三千人, [一四]付其使者, 殺之於青門外. 三年, 俟斤襲擊吐穀渾破之. [一五]周明帝二年, 俟斤遣使來獻. 保定元年, 又遣三輩, 貢其方物. 時與齊人交爭, 戎車歲動, 故連結之, 以為外援. 初, 恭帝時, 俟斤許進女於周文帝, 契未定而周文崩. 尋而俟斤又以他女許武帝, 未及結納, 齊人亦遣求婚, 俟斤貪其幣厚, 將悔之. 至是, 武帝詔遣涼州刺史楊薦、武伯王慶等往結之. 慶等至, 諭以信義, 俟斤遂絕齊使而定婚焉. 仍請舉國東伐, 於是詔隨公楊忠率眾一萬與突厥伐齊. [一六]忠軍度陘嶺, 俟斤率騎十萬來會. 明年正月, 攻齊主於晉陽, 不剋, 俟斤遂縱兵大掠而還. 忠還, 言於武帝曰：「突厥甲兵惡, 賞罰輕, 首領多而無法令, 何謂難制馭？由比者使人妄道其強盛, [一七]欲令國家厚其使者, 身往重取其報. 朝廷受其虛言, 將士望風畏慴. 但虜態詐健, 而實易與耳. 今以臣觀之, 前後使人皆可斬也.」武帝不納. 是歲, 俟斤復遣使來獻, 更請東伐. 詔楊忠率兵出沃野, 晉公護趣洛陽以應之. 會護戰不利, 俟斤引還. 五年, 詔陳公純、大司徒宇文貴、神武公竇毅、南安公楊薦往逆女. 天和二年, 俟斤又遣使來獻. 陳公純等至, 俟斤復貳於齊. 會有雷風變, 乃許純等以後歸. 四年, 又遣使貢獻.

俟斤死, 復捨其子大邏便而立其弟, 是為他缽可汗. 他缽以攝圖為尒伏可汗, 統其東面；又以其弟褥但可汗為步離可汗, [一八]居西方. 自俟斤以來, 其國富強, 有淩轢中夏之志. 朝廷既與之和親, 歲給繒絮、錦綵十萬段. 突厥在京師者, 又待以優禮, 衣錦食肉, 常以千數. 齊人懼其寇掠, 亦傾府藏以給之. 他缽彌復驕傲, 乃令其徒屬曰：「但使我在南兩箇兒孝順, 何憂無物邪？」齊有沙門惠琳, 掠入突厥中, 因謂他缽曰：「齊國富強, 皆為有佛法.」遂說以因緣果報之理. 他缽聞而信之, 建一伽藍, 遣使聘齊, 求淨名、涅槃、華嚴等經, 並十誦律. [一九]他缽亦躬自齋戒, 遶塔行道, 恨不生內地. 建德二年, 他缽遣使獻馬. 及齊滅, 齊定州刺史、範陽王高紹義自馬邑奔之. 他缽立紹義為齊帝, 召集所部, 雲為之復讎. 宣政元年四月, 他缽遂入寇幽州. 柱國劉雄拒戰, 兵敗死之. 武帝親總六軍, 將北伐, 會帝崩, 乃班師. 是冬, 他缽復寇邊, 圍酒泉, 大掠而去. 大象元年, 他缽復請和親, 帝策趙王招女為千金公主以嫁之, [二０]並遣執紹義送闕. 他缽不許, 仍寇並州. 二年, 始遣使奉獻, 且迎公主為親, 而紹義尚留不遣. 帝又令賀若誼往諭之, 始送紹義.

他缽病且卒, 謂其子菴邏曰：「吾聞親莫過於父子. 吾兄不親其子, 委位於我, 我死, 汝當避大邏便.」及卒, 國中將立大邏便, 以其母賤, 眾不服. 菴邏實貴, [二一]突厥素重之. 攝圖最後至, 謂國中曰：「若立菴邏者, 我當率兄弟以事之；如立大邏便, 我必守境, 利刃長矛以相待.」攝圖長而且雄, 國人莫敢拒, 竟立菴邏為嗣. 大邏便不得立, 心不服菴邏, 每遣人詈辱之. 菴邏不能制, 因以國讓攝圖. 國中相與議曰：「四可汗子, 攝圖最賢.」因迎立之, 號伊利俱盧設莫何始波羅可汗, 一號沙缽略, 居都斤山. [二二]菴邏降居獨洛水, 稱第三可汗. [二三]大邏便乃謂沙缽略曰：「我與爾俱可汗子, 各承父後, 爾今極尊, 我獨無位, 何也？」沙缽略患之, 以為阿波可汗, 還領所部.

沙缽略勇而得眾, 北夷皆歸附之. 隋文帝受禪, 待之甚薄, 北夷大怨. 會營州刺史高寶寧作亂, 沙缽略與之合軍, 攻陷臨渝鎮. 上敕緣邊修保鄣, 峻長城, 以備之. 沙缽略妻, 周千金公主, 傷宗祀絕滅, 由是悉眾來寇, 控弦士四十萬. 上令柱國馮昱屯乙弗泊, 蘭州總管叱李[長叉守臨洮, 上柱國李]崇屯幽州, [二四]達奚長儒據周槃, 皆為虜敗. 於是縱兵自木硤、石門兩道來寇, 武威、天水、安定、金城、上郡、弘化、延安六畜鹹盡. 天子震怒, 下詔曰：

往者周、齊抗衡, 分割諸夏, 突厥之虜, 俱通二國. 周人東慮, 恐齊好之深；齊氏西虞, [二五]懼周交之厚. 各謂虜意輕重, 國遂安危. 非徒並有大敵之憂, 思減一邊之防. 竭生靈之力, 供其來往, 傾府庫之財, 棄於沙漠. 華夏之地, 實為勞擾. 朕受天明命, 子育萬方, 湣臣下之勞, 除既往之弊. 回入賊之物, 加賜將士；息在路之人, 務於耕織. 凶醜愚闇, 未知深旨, 將大定之日, 比戰國之時, 乘昔世之驕, 結今時之恨. 近者, 盡其巢窟, 俱犯北邊, 而遠鎮偏師, 逢而摧翦, 未及南上, 遽已奔北.

且彼渠帥, 其數凡五, 昆季爭長, 父叔相猜, 世行暴虐, 家法殘忍. 東夷諸國, 盡挾私讎；西戎群長, 皆有宿怨. 突厥之北, 契骨之徒, 切齒磨牙, 常伺其後. 達頭前攻酒泉, 於闐、波斯、揖怛三國, 一時即叛；沙缽略近趣周槃, 其部內薄孤、東紇羅尋亦翻動. 往年利稽察大為高麗、靺鞨所破, 沙毗設又為紇支可汗所殺. 與其為鄰, 皆願誅剿, 部落之下, 盡異純人. 千種萬類, 仇敵怨偶, 泣血拊心, 銜悲積恨. 圓首方足, 皆人類也, 有一於此, 更切朕懷. 彼地咎徵妖作, 將年一紀. 乃獸為人語, 人作神言, 雲其國亡, 訖而不見. 每冬雷震, 觸地火生. 種類資給, 唯藉水草, 去歲四時, 竟無雨雪, 川枯蝗暴, 卉木燒盡, 飢疫死亡, 人畜相半. 舊居之地, 赤土無依, 遷徙漠南, 偷存晷刻. 斯蓋上天所忿, 驅就齊斧, 幽明合契, 今也其時.

故選將練兵, 贏糧聚甲, 義士奮發, 壯夫肆憤, 願取名王之首, 思撻單於之背. 此則王恢所說, 其猶射癰, 何敵能當, 何遠不剋. 但皇王舊跡, 北止幽都, 荒遐之表, 文軌所棄, 得其地不可而居, 得其人不忍皆殺. 無勞兵革, 遠規溟海. 普告海內, 知朕意焉.

於是河間王弘、上柱國豆盧勣、竇榮定、左僕射高熲、右僕射虞慶則並為元帥, 出塞擊之. 沙缽略率阿波、貪汗二可汗來拒戰, 皆敗走. 時虜飢不能得食, [二六]粉骨為糧, 又多災疫, 死者極眾.

既而沙缽略以阿波驍悍, 忌之, 因其先歸, 襲擊其部, 大破之, 殺阿波母. 阿波還無所歸, 西奔達頭可汗. 達頭者, 名玷厥, 沙缽略之從父也, 舊為西面可汗. 既而大怒, 遣阿波率兵而東, 其部落歸之者將十萬騎, 遂與沙缽略相攻. 又有貪汗可汗, 素睦於阿波, 沙缽略奪其眾而廢之, 貪汗亡奔達頭. 沙缽略從弟地勤察, 別統部落, 與沙缽略有隙, 復以眾叛歸阿波. 連兵不已, 各遣使詣闕, [二七]請和求援, 上皆不許.

會千金公主上書, 請為一子之例, 文帝遣開府徐平和使於沙缽略. 晉王廣時鎮並州, 請因其釁乘之, 上不許. 沙缽略遣使致書曰：「

辰年九月十日, 從天生大突厥天下賢聖天子伊利俱盧設莫何始波羅可汗致書大隋皇帝：使人開府徐平和至, 辱告言語, 具聞也. 皇帝是婦父, 即是翁, 此是女夫, 即是兒例, 兩境雖殊, 情義是一. 今重疊親舊, 子子孫孫, 乃至萬世不斷. 上天為證, 終不違負. 此國所有羊、馬, 都是皇帝畜生；彼有繒綵, 都是此物. 彼此不異也.」文帝報書曰：「大隋天子貽書大突厥伊利俱盧設莫何沙缽略可汗：得書, 知大有好心向此也. 既是沙缽略婦翁, 今日看沙缽略共兒子不異. 既以親舊厚意, 常使之外, 今特別遣大臣虞慶則往彼看女, 復看沙缽略也.」沙缽略陳兵列其寶物, 坐見慶則, 稱病不能起, 且曰：「我伯父以來, 不向人拜.」慶則責而喻之. 千金公主私謂慶則曰：「可汗豺狼性, 過與爭, 將齧人.」長孫晟說諭之, 攝圖屈, 乃頓顙受璽書, 以戴於首. 既而大慚, 其群下因相聚慟哭. 慶則又遣稱臣, 沙缽略謂其屬曰：「何名為臣？」報曰：「隋國臣, 猶此稱奴.」沙缽略曰：「

得作大隋天子奴, 虞僕射之力也.」贈慶則馬千匹, 並以從妹妻之.

時沙缽略既為達頭所困, 又東畏契丹, 遣使告急, 請將部落度漠南, 寄居白道川內. 有詔許之. 晉王廣以兵援之, 給以衣食, 賜以車服、鼓吹. 沙缽略因西擊阿波, 破擒之. [二八]而阿拔國部落乘虛掠其妻子. 官軍為擊阿拔, 敗之, 所獲悉與沙缽略. 沙缽略大喜[二九], 乃立約, 以磧為界. 因上表曰：「大突厥伊利俱盧設始波羅莫何可汗臣攝圖言：大使、尚書右僕射虞慶則至, 伏奉詔書, 兼宣慈旨, 仰惟恩信之著, 愈久愈明, 徒知負荷, 不能答謝. 突厥自天置以來, 五十餘載, 保有沙漠, 自王蕃隅, 地過萬裏, 士馬億數, 恒力兼戎夷, 抗禮華夏, 在於戎狄, 莫與為大. 頃者, 氣候清和, 風雲順序, 意以華夏其有大聖興焉. 伏惟大隋皇帝真皇帝也, 豈敢阻兵恃險, 偷竊名號？今便感慕淳風, 歸心有道. 雖復南瞻魏闕, 山川悠遠, 北面之禮不敢廢. 當令侍子入朝, 神馬歲貢, 朝夕恭承, 惟命是視. 謹遣第七兒臣窟合真等奉表以聞.」文帝下詔曰：「沙缽略往雖與和, 猶是二國, 今作君臣, 便成一體. 已敕有司, 肅告郊廟, 宜傳播天下, 鹹使知聞.」自是詔答諸事, 並不稱其名以異之. 其妻可賀敦周千金公主, 賜姓楊氏, 編之屬籍, 改封大義公主. 策拜窟合真為柱國, 封安國公, 宴於內殿, 引見皇後, 賞勞甚厚. 沙缽略大悅. 於是, 歲時貢獻不絕.

七年正月, 沙缽略遣其子入貢方物. 因請獵於恒、代之間, 詔許之, 仍遣使人, 賜其酒食. 沙缽略率部落再拜受賜. 沙缽略一日手殺鹿十八頭, [三０]齎尾舌以獻. 還至紫河鎮, 其牙帳為火所燒, 沙缽略惡之, 月餘而卒. 上為之廢朝三日, 遣太常弔祭焉, 贈物五千段.

初, 攝圖以其子雍虞閭性懦, 遺令立其弟葉護處羅侯. 雍虞閭遣使迎處羅侯, 將立之, 處羅侯曰：「我突厥自木杆可汗來, 多以弟代兄, 以庶奪嫡, 失先祖之法, 不相敬畏. 汝當嗣位, 我不憚拜汝也.」雍虞閭又遣使謂處羅侯曰：「叔與我父, 共根連體, 我是枝葉, 寧有我作主, 令根本反同枝葉？願叔勿疑.」相讓者五六, 處羅侯竟立, 是為葉護. [三一]遣使上表言狀, 上賜之鼓吹、幡旗. 處羅侯長頤僂背, 眉目疏朗, 勇而有謀. 以隋所賜旗鼓, 西征阿波, 敵人以為得隋兵所助, 多來降附, 遂擒阿波. 既而上書, 請阿波死生之命. 上下其議, 左僕射高熲進曰：「骨肉相殘, 教之蠹也, 宜存養以示寬大.」上曰：「善.」熲因奉觴進曰：「自軒轅以來, 獯粥多為邊患. 今遠窮北海, 皆為臣妾, 此之盛事, 振古未聞. 臣敢再拜上壽.」

後處羅侯又西征, 中流矢卒. 其眾奉雍虞閭為主, 是為頡伽施多那都藍可汗. 雍虞閭遣使詣闕, 賜物三千段, 每歲遣使朝貢. 時有流人楊欽, 亡入突厥中, 謬雲彭國公劉昶與宇文氏謀反, 令大義公主發兵擾邊. 都藍執欽以聞, 並貢勃布、魚膠. 其弟欽羽設部落強盛, 都藍忌而擊之, 斬首於陣. 其年, 遣其母弟褥但特勤獻於闐玉杖, 上拜褥但為柱國、康國公. 明年, 突厥部落大人相率遣使貢馬萬匹, 羊二萬口, 駝、牛各五百頭. 尋遣請緣邊置市, 與中國貿易, 詔許之.

平陳後, 上以陳叔寶屏風賜大義公主, 主心恒不平, 因書屏風為詩, 敘陳亡以自寄曰：「盛衰等朝暮, 世道若浮萍, 榮華實難守, 池臺終自平. 富貴今安在？空事寫丹青. 盃酒恒無樂, 絃歌詎有聲？餘本皇家子, 飄流入虜庭, 一朝睹成敗, 懷抱忽縱橫. 古來共如此, 非我獨申名. 唯有昭君曲, 偏傷遠嫁情.」上聞惡之, 禮賜益薄. 公主復與西突厥泥利可汗連結, 上恐其為變, 將圖之. 會主與所從胡私通, 因發其事, 下詔廢之. 恐都藍不從, 遣奇章公牛弘將美妓四人以啗之. 時沙缽略子曰染幹, [三二]號突利可汗, 居北方, 遣使求婚. 上令裴矩謂曰：「當殺大義公主方許婚.」突利以為然, 復譖之. 都藍因發怒, 遂殺公主於帳.

都藍因與突利可汗有隙, [三三]數相征伐, 上和解之, 各引兵去. 十七年, 突利遣使來逆女, 上舍之太常, 教習六禮, 妻以宗女安義公主. [三四]上欲離間北狄, 故特厚其禮, 遣牛弘、蘇威、斛律孝卿相繼為使. 突厥前後遣使入朝, 三百七十輩. 突利本居北方, 以尚主故, 南徙度斤舊鎮, 錫賚優厚. 雍虞閭怒曰：「我大可汗也. 反不如染幹！」於是朝貢遂絕, 數為邊患.

十八年, 詔蜀王秀出靈州道擊之. 明年, 又遣漢王諒為元師, 左僕射高熲率將軍王察、上柱國趙仲卿並出朔道, 右僕射楊素率柱國李徹、韓僧壽出靈州道, 上柱國燕榮出幽州, 以擊之. [三五]雍虞閭與玷厥舉兵攻染幹, 盡殺其兄弟子女, 遂渡河入蔚州. 染幹夜以五騎與隋使長孫晟歸朝. 上令染幹與雍虞閭使者因頭特勤相辯詰, 染幹辭直, 上乃厚待之. 雍虞閭弟都速六棄其妻子, 與突利歸朝. 上嘉之, 敕染幹與都速六摴蒱, 稍稍輸以寶物, 用歸其心. 六月, 高熲、楊素擊玷厥, 大破之. 拜染幹為意利珍豆啟人可汗, [三六]華言意智健也. 啟人上表謝恩. 上於朔州築大利城以居之. 時安義公主已卒, 上以宗女義城公主妻之. 部落歸者甚眾. 雍虞閭又擊之, 上復令入塞. 雍虞閭侵掠不已, 遂遷於河南, 在夏、勝二州間, 發徒掘塹數百裏, 東西距河, 盡為啟人畜牧地.

於是遣越國公楊素出靈州, 行軍總管韓僧壽出慶州, 太平公史萬歲出燕州, 大將軍姚辯出河州, 以擊都藍. 師未出塞, 而都藍為其麾下所殺, 達頭自立為步迦可汗, 其國大亂. 遣太平公史萬歲出朔州以擊之, 遇達頭於大斤山, 虜不戰而遁. 尋遣其子侯利伐從磧東攻啟人, [三七]上又發兵助啟人守要路, 侯利伐退走入磧. 啟人上表陳謝曰：「大隋聖人莫緣可汗憐養, [三八]百姓蒙恩, 赤心歸服, 或南入長城, 或住白道. 染幹如枝木重起枝葉, 枯骨重生皮肉, 千世萬世, 長與大隋典羊、馬也.」

仁壽元年, 代州總管韓洪為虜敗於恒安, 詔楊素為雲州道行軍元師, 率啟人北征. 斛薛等諸姓初附於啟人, 至是而叛. 素軍河北, 逢突厥阿勿思力俟斤等南渡, [三九]掠啟人男女雜畜而去, 素率上大將軍梁默追之, 大破俟斤, 悉得人畜以歸啟人. 素又遣柱國張定和、領軍大將軍劉昇別路邀擊, 並多斬獲而還. 兵既渡河, 賊復掠啟人部落, 素率驃騎範貴於窟結穀東南復破之.

是歲, 泥利可汗及葉護俱被鐵勒所敗, 步迦尋亦大亂. 奚、霫五部內徙, 步迦奔吐穀渾, 啟人遂有其眾, 遣使朝貢.

大業三年, 煬帝幸榆林, 啟人及義城公主來朝行宮, 前後獻馬三千匹. 帝大悅, 賜帛萬三千段. 啟人及義城公主上表曰：「已前聖人先帝莫緣可汗存日, 憐臣, 賜臣安義公主, 臣種末為聖人先帝憐養. 臣兄弟妒惡, 相共殺臣. 臣當時無處去, 向上看只見天, 下看只見地, 實憶聖人先帝言語, 投命去來. 聖人先帝見臣, 大憐臣死命, 養活勝於往前, 遣臣作大可汗坐著也. 突厥百姓死者以外, 還聚集作百姓也. 至尊今還如聖人先帝於天下四方坐也, [四０]還養活臣及突厥百姓, 實無少短. 至尊憐臣時, 乞依大國, 服飾法用一同華夏.」帝下其議, 公卿請依所奏, 帝以為不可. 乃詔曰：「君子教人, 不求變俗, 何必化諸削衽, 縻以長纓？」仍璽書答啟人, 以為磧北未靜, 猶復征戰, 但使存心孝順, 何必改衣服也. 帝法駕禦千人大帳, 享啟人及其部落酋長三千五百人, 賜物二千段, [四一]其下各有差. 復下詔褒寵之, 賜路車、乘馬、鼓吹、幡旗, 贊拜不名, 位在諸侯王上. 帝親巡雲中, 泝金河而東, 北幸啟人所居. 啟人奉觴上壽, 跪伏甚恭. 帝大悅, 賦詩曰：「鹿塞鴻旗駐, 龍庭翠輦回, 氈帳望風舉, 穹廬向日開. 呼韓頓顙至, 屠耆接踵來, 索辮擎羶肉, 韋韝獻酒盃. 何如漢天子, 空上單於臺？」帝賜啟人及主金甕各一, 及衣服、被褥、錦綵；特勤以下各有差.

先是, 高麗私通使啟人所, 啟人不敢隱境外之交, 是日, 持高麗使見. 敕令牛弘宣旨謂曰：「朕以啟人誠長奉國, [四二]故親至其所. 明年當往涿郡. 爾回日, 語高麗主, 宜早來朝.」使人甚懼. 啟人乃扈從入塞至定襄, 詔令歸蕃. 明年, 朝於東都, 禮賜益厚. 是歲, 疾終, 上為廢朝三日.

其子吐吉立, [四三]是為始畢可汗. 表續尚公主, 詔從其俗. 十一年, 來朝於東都. 其年, 車駕避暑汾陽宮. 八月, 始畢率其種落入寇, 圍帝於雁門. 援兵方至, 始畢引去. 由是朝貢遂絕. 明年, 復寇馬邑, 唐公擊走之. 隋末亂離, 中國人歸之者無數, 遂大強盛. 迎蕭後置於定襄. 薛舉、竇建德、王世充、劉武周、梁師都、李軌、高開道之徒, 雖僭尊號, 皆稱臣, 受其可汗之號, 使者往來, 相望於道.

西突厥者, 木杆可汗之子大邏便也. 與沙缽略有隙, 因分為二, 漸以強盛. 東拒都斤, 西至龜茲, [四四]鐵勒、伊吾及西域諸胡悉附之. 大邏便為處邏侯所執, 其國立鞅素特勤之子, 是為泥利可汗. 卒, 子達漫立, 號泥撅處羅可汗. 其母向氏, 本中國人, 生達漫而泥利卒, 向氏又嫁其弟婆實特勤. 開皇末, 婆實共向氏入朝, 遇達頭之亂, 遂留京師, 每舍之鴻臚寺. 處羅可汗居無恒處, 終多在烏孫故地. 復立二小可汗, 分統所部, 一在石國北, 以制諸胡國；一居龜茲北, 其地名應娑. 官有俟發、閻洪達, 以評議國事, 自餘與東國同. 每五月、八月, [四五]聚祭神, 歲使重臣向其先世所居之窟致祭焉.

當大業初, 處羅可汗撫禦無道, 其國多叛, 與鐵勒屢相攻, 大為鐵勒所敗. 時黃門侍郎裴矩在敦煌引致西域, 聞其國亂, 復知處羅思其母氏, 因奏之. 煬帝遣司朝謁者崔君肅齎書慰諭之. 處羅甚踞, 受詔不肯起. 君肅謂處羅曰：「突厥本一國也, 中分為二, 自相仇敵, 每歲交兵, 積十年而莫能相滅者, [四六]明知啟人與處羅國其勢敵耳. 今啟人舉其部落, 兵且百萬, 入臣天子, 甚有丹誠者, 何也？但以切恨可汗而不能獨制, 故卑事天子以借漢兵, 連二大國, 欲滅可汗耳. 百官兆庶鹹請許之, 天子弗違, 師出有日矣. 顧可汗母向氏, 本中國人, 歸在京師, 處於賓館, 聞天子之詔, 懼可汗之滅, 旦夕守闕, 哭甚悲哀, 是以天子憐焉, 為其輟策. 向夫人又匍匐謝罪, 因請發使以召可汗, 令入內屬, 乞加恩禮, 同於啟人. [四七]天子從之, 遣使到此. 可汗若稱藩拜詔, 國乃永安, 而母得延壽；不然者, 則向夫人為誑天子, 必當取戮而傳首虜庭. 發大隋之兵, 資北蕃之眾, 左提右挈, 以擊可汗, 死亡則無日矣！奈何惜兩拜之禮, 剿慈母之命, 吝一句稱臣, 喪匈奴之國也？」處羅聞之, 瞿然而起, 流涕再拜, 跪受詔書.

君肅又說處羅曰：「啟人內附, 先帝嘉之, 賞賜極厚, 故致兵強國富. 今可汗後附, 與之爭寵, 須深結於天子, 自表至誠. 既以遠道, 未得朝覲, 宜立一功, 以明臣節.」處羅曰：「如何？」君肅曰：「吐穀渾者, 啟人少子莫賀咄設之母家也. 今天子又以義城公主妻於啟人, 畏天子之威, 而與之絕. 吐穀渾亦因憾漢, 職貢不修. 可汗若請誅之, 天子必許. 漢擊其內, 可汗攻其外, 破之必矣. 然後自入朝, 道路無阻, 因見老母, 不亦可乎？」處羅大喜, 遂遣使朝貢.

帝將西狩, 六年, 遣侍禦史韋節召處羅, 令與車駕會於大鬥拔穀. 其國人不從, 處羅謝使者, 辭以他故. 帝大怒, 無如之何. 適會其酋長射匱遣使來求婚, 裴矩奏曰：「處羅不朝, 恃強大耳. 臣請以計弱之, 分裂其國, 即易制也. 射匱者, 都六之子, 達頭之孫, 世為可汗, 君臨西面. 今聞其失職, 附隸於處羅, 故遣使來以結援. 願厚禮其使, 拜為大可汗, 則突厥勢分, 兩從我矣.」[四八]帝曰：「公言是也.」因遣裴矩, 朝夕至館, 微諷喻之. 帝於仁風殿召其使者, 言處羅不順之意, 稱射匱有好心, 吾將立為大可汗, 令發兵誅處羅, 然後當為婚也. 取桃竹白羽箭一枚以賜射匱, 因謂之曰：「此事宜速, 使疾如箭也.」使者返, 路經處羅. 愛其箭, 將留之, 使者譎而得免. 射匱聞而大喜, 興兵襲之, 處羅大敗, [四九]棄妻子, 將左右數千騎東走. 在路又被劫掠, 遁於高昌, 東保時羅漫山. 高昌王麴伯雅上狀, 帝遣裴矩將向氏親要左右, 馳至玉門關晉昌城. 矩遣向氏使詣處羅所, 論朝廷弘養之義, 丁寧曉喻之. 遂入朝, 然每有怏怏之色.

以七年冬, 處羅朝於臨朔宮. 帝享之, 處羅稽首謝曰：「臣總西面諸蕃, 不得早來朝拜, 今參見遲晚, 罪責極深. 臣心裏悚懼, 不能盡道.」帝曰：「往者與突厥遞相侵擾, 不得安居. 今四海既清, 與一家無異, 朕皆欲存養, 使遂性靈. 譬如上天, 止有一箇日照臨, 莫不寧帖；若有兩箇、三箇日, 萬物何以得安？比者, 亦知處羅總攝事繁, 不得早來相見. 今日見處羅, 懷抱豁然歡喜. 處羅亦當豁然, 不煩在意.」明年元會, 處羅上壽曰：「自天以下, 地以上, 日月所照, 唯有聖人可汗. 今是大日, 願聖人可汗千歲、萬歲, 常如今日也.」詔留其羸弱萬餘口, 令其弟達度闕設牧畜會寧郡. [五０]處羅從征高麗, 號為曷薩那可汗, 賞賜甚厚.

十年正月, 以信義公主嫁焉, 賜錦綵, 袍千具、綵萬匹. 帝將復其故地, 以遼東之役, 故未遑也. 每從行幸. 江都之亂, 隨化及至河北. 化及將敗, 奔歸京師, 為北蕃突厥所害.

鐵勒之先, 匈奴之苗裔也. 種類最多, 自西海之東, 依山據穀, 往往不絕. 獨洛河北, 有僕骨、同羅、韋紇、拔也古、覆羅, 並號俟斤, [五一]蒙陳、吐如紇、斯結、渾、斛薛等諸姓, 勝兵可二萬. 伊吾以西, 焉耆之北, 傍白山, 則有契弊、薄落職、乙咥、蘇婆、那曷、烏護、紇骨、也咥、於尼護等, 勝兵可二萬. 金山西南, 有薛延陀、咥勒兒、十槃、達契等, 一萬餘兵. 康國北, 傍阿得水, 則有訶咥、曷截、撥忽、比幹、具海、曷比悉、何嵯蘇、拔也末、謁達等, 有三萬許兵. 得嶷海東西, [五二]有蘇路羯、三素咽、篾促、薩忽等諸姓, 八千餘. 拂菻東, [五三]則有恩屈、阿蘭、北褥、九離、伏嗢昏等, 近二萬人. 北海南, 則都波等. 雖姓氏各別, 總謂為鐵勒. 並無君長, 分屬東西兩突厥. 居無恒所, 隨水草流移. 人性凶忍, 善於騎射, 貪婪尤甚, 以寇抄為生. 近西邊者, 頗為藝植, 多牛而少馬. [五四]

自突厥有國, 東西征討, 皆資其用, 以制北荒. 開皇末, 晉王廣北征, 納啟人, 破步迦可汗, 鐵勒於是分散. 大業元年, 突厥處羅可汗擊鐵勒諸部, 厚稅歛其物, 又猜忌薛延陀等, 恐為變, 遂集其魁帥數百人, 盡誅之. 由是一時反叛, 拒處羅. 遂立俟利發、俟斤契弊歌楞為易勿真莫何可汗, 居貪汗山；復立薛延陀內俟斤子也咥為小可汗. 處羅既敗, [五五]莫何可汗始大. 莫何勇毅絕倫, 甚得眾心, 為鄰國所憚, 伊吾、高昌、焉耆諸國悉附之.

其俗大抵與突厥同. 唯丈夫婚畢, 便就妻家, 待產乳男女, 然後歸舍；死者埋殯之：此其異也. 大業三年, 遣使貢方物, 自是不絕雲.

論曰：四夷之為中國患也, 久矣, 北狄尤甚焉. 種落實繁, 迭雄邊塞, 年代遐邈, 非一時也. 五帝之世, 則有獯鬻焉；其在三代, 則獫狁焉；逮乎兩漢, 則匈奴焉；當塗、典午, 則烏丸、鮮卑焉；後魏及周, 則蠕蠕、突厥. 此其酋豪相繼, 互為君長者也. 皆以畜牧為業, 侵抄為資, 倏來忽往, 雲飛鳥集. 智謀之士, 議和親於廟堂之上；折衝之臣, 論奮擊於塞垣之下. 然事無恒規, 權無定勢, 親疏因其強弱, 服叛在其盛衰, 衰則款塞頓顙, 盛則率兵寇掠. 屈伸異態. [五六]強弱相反. 正朔所不及, 冠帶所不加. 唯利是視, 不顧盟誓, 至於莫相救護, 驕黠憑陵. 和親結約之謀, 行師用兵之事, 前史論之備矣, 故不詳而究焉.

及蠕蠕衰微, 突厥始大, 至於木杆, 遂雄朔野. 東極東胡舊境, [五七]西盡烏孫之地, 彎弓數十萬, 列處於代陰, [五八]南向以臨周、齊. 二國莫之能抗, 爭請盟好, 求結和親. 乃與周合從, [五九]終亡齊國. 隋文遷鼎, 厥徒孔熾, 負其眾力, 將蹈秦郊. 內自相圖, 遂以乖亂, 達頭可汗遠遁, 啟人願保塞下. 於是推亡固存, 返其舊地, 助討餘燼, 部眾遂強, 卒於仁壽, 不侵不叛. 暨乎始畢, 未虧臣禮. 煬帝撫之非道, 始有雁門之圍. 俄屬群盜並興, 於此浸以雄盛. 豪傑雖建名號, 莫不請好息人. 於是分置官司, 總統中國, 子女玉帛, 相繼於道, 使者之車, 往來結轍. 自古蕃夷驕僭, 未有若斯之甚也.

及聖哲應期, 掃除氛祲. 暗於時變, 猶懷抵拒, 率其群醜, 屢隳亭鄣, 殘敗我雲、代, 搖蕩我太原, 肆掠於涇陽, 飲馬於渭汭. 太宗文皇帝奇謀內運, 神機密動, 遂使百世不羈之虜, 一舉而滅. 瀚海龍庭之地, 盡為九州；幽都窮髮之鄉, 隸於編戶. 實帝皇所不及, 書契所未聞. 由此言之, 雖天道有盛衰, 亦人事之工拙也. 加以為而弗恃, 有而弗居, 類天地之含容, 同陰陽之化育, 斯乃大道之行也, 固無得而稱焉. 校勘記

[一]　弟阿逸可汗立　隋書卷八四突厥傳無「阿」字. 按本傳下文又雲伊利死, 子科羅立, 號乙息記可汗. 逸可汗、乙息記可汗當是一人, 而作「子」作「弟」不同.

[二]　立其弟俟叔稱為木杆可汗　按下文言木杆可汗名俟斤, 此作「叔」, 當誤.

[三]　俗號兜鍪為突厥因以為號　諸本「俗」訛作「借」, 「鍪」下脫「為」字, 又誤重「突厥」二字. 據隋書、通典卷一九七、通志卷二００突厥傳改正.

[四]　能徵占風雨　南、北、汲、殿四本及周書卷五０、通典卷一九七、通志卷二００「占」作「召」, 百衲本作「占」. 按占謂占蔔, 今從百衲本.

[五]　大破之於懷荒北　諸本「荒」訛作「芒」, 據周書卷五０突厥傳及通志改.

[六]　又破叔子於沃野北賴山　周書「賴」上有「木」字.

[七]　後與魏伐齊至並州　按突厥與周軍聯合攻齊, 在周武帝保定三年至四年, 見本書卷一０周武帝紀, 周書卷一九楊忠傳. 這裏「魏」當作「周」. 西魏無聯合突厥攻齊事. 又下文復言楊忠與突厥攻齊, 與此重複.

[八]　大官有葉護次設沒次特勤　諸本脫「次設」二字, 據周書、隋書、通典補. 又諸本「特勤」作「特勒」. 近人考証, 「特勒」皆「特勤」之訛, 今據改.

[九]　無女則輸婦財折支體者輸馬　通典、通志「財」作「損」, 屬下讀, 疑是.

[一０]秋冬死者候華茂　周書「華」下有「葉榮」二字. 按此與上文為對句, 當有二字.

[一一]嘗殺一人　諸本「嘗」作「常」, 據隋書、通志改.

[一二]集他人水拜祭天神　通典、通志「水」上有「以」字.

[一三]敬鬼神信巫覡　諸本脫「覡」字, 據隋書補.

[一四]收叔子已下三千人　諸本無「三」字, 周書有. 按本書卷九八蠕蠕傳作「三千餘人」. 此脫「三」字, 今據補.

[一五]三年俟斤襲擊吐穀渾破之　按本書卷九六吐穀渾傳雲：「恭帝三年, 史寧又與突厥木杆可汗襲擊誇呂, 破之.」木杆即俟斤. 此「三年」上當脫「魏恭帝」三字.

[一六]於是詔隨公楊忠率眾一萬與突厥伐齊　諸本脫「與」字, 據周書補.

[一七]由比者使人妄道其強盛　諸本「比」訛作「此」, 據周書改.

[一八]又以其弟褥但可汗為步離可汗　隋書、通典、通志「褥但可汗」下有「子」字, 疑此是誤脫.

[一九]並十誦律　諸本作「十人並誦律」. 按十誦律是佛教戒律, 今據隋書改.

[二０]他缽復請和親帝策趙王招女為千金公主以嫁之　按本書卷二二長孫晟傳雲：「及突厥攝圖請婚, 周以趙王招女妻之.」與此作他缽不同.

[二一]菴邏實貴　隋書「實」作「母」, 是. 但通志及通鑑卷一七五亦作「實」, 今不改.

[二二]居都斤山　按上文雲：「可汗恒處於都斤山.」「於都斤」即唐書卷一九四突厥傳之「鬱督軍」, 又作「烏德鞬」. 這裏無「於」字, 當是省略.

[二三]菴邏降居獨洛水稱第三可汗　通志同. 隋書、通典「三」作「二」, 當是.

[二四]蘭州總管叱李[長叉守臨洮上柱國李]崇屯幽州　諸本無「

長叉守臨洮, 上柱國李」九字, 隋書有. 按隋書卷一高祖紀開皇二年六月雲：「以叱李長叉為蘭州總管.」又李崇傳見隋書卷三七. 此因上下兩「李」字而脫, 今據補.

[二五]齊氏西虞　諸本「虞」訛作「慮」, 與上文重複, 據隋書改.

[二六]時虜飢不能得食　諸本脫「得」字, 據隋書、通典補.

[二七]各遣使詣闕　諸本脫「使」字, 據隋書補.

[二八]沙缽略因西擊阿波破擒之　按下文又言處羅侯擒阿波, 疑此有訛誤. 隋書同.

[二九]沙缽略大喜　諸本脫「沙」字, 據隋書、通志補.

[三０]沙缽略一日手殺鹿十八頭　諸本脫「略」字, 據隋書、通志補.

[三一]處羅侯竟立是為葉護　隋書「葉護」下有「可汗, 以雍虞閭為葉護」九字. 按本書卷二二、隋書卷五一長孫晟傳雲：「七年, 攝圖死. 遣晟持節拜其弟處羅侯為莫何可汗, 以其子雍閭為葉護可汗.」處羅侯先為葉護, 既繼其兄為可汗, 其葉護之位, 當即轉授雍虞閭. 疑隋書突厥傳是. 「莫何」「葉護」不同, 當是各有省略, 其全稱當不止四字. 長孫晟傳「葉護」下之「可汗」, 當是衍文.

[三二]時沙缽略子曰染幹　按本書及隋書長孫晟傳, 言染幹是處羅侯之子, 通典亦同. 這裏作沙缽略之子, 誤.

[三三]都藍因與突利可汗有隙　諸本脫「與」字, 據通志補. 隋書作「都藍與達頭可汗有隙」, 與此不同, 疑隋書是.

[三四]妻以宗女安義公主　諸本「安義」作「義安」, 隋書、通典作「安義」. 按本傳後文見「賜臣安義公主」. 本書及隋書長孫晟傳也作「安義」, 今據乙.

[三五]上柱國燕榮出幽州以擊之　諸本無「上」字, 隋書有. 按隋書卷七四燕榮傳, 榮於隋初已官上柱國, 今據補.

[三六]拜染幹為意利珍豆啟人可汗　隋書「人」作「民」, 北史避唐諱改.

[三七]尋遣其子侯利伐從磧東攻啟人　隋書「子」上有「弟」字, 「侯」作「俟」. 通志無「弟」字, 「侯」作「俟」. 按「俟利伐」是突厥官號, 疑此作「侯」誤.

[三八]大隋聖人莫緣可汗憐養　諸本「莫緣」二字作「隨」一字, 隋書作「莫緣」. 按下文稱「已前聖人先帝莫緣可汗」, 指楊堅, 今據改.

[三九]逢突厥阿勿思力俟斤等南渡　諸本「俟」訛作「侯」, 據隋書、通志及下文改.

[四０]至尊今還如聖人先帝於天下四方坐也　諸本「今」訛作「令」, 據隋書改.

[四一]賜物二千段　隋書作「二十萬段」.

[四二]朕以啟人誠長奉國　隋書、通志「長」作「心」, 疑「長」誤.

[四三]其子吐吉立　隋書「吐吉」作「咄吉世」, 通典及通鑑卷一八一作「咄吉」. 按「世」當是省略, 疑作「咄」是.

[四四]西至龜茲　隋書卷八四西突厥傳「西至」作「西越金山」, 「龜茲」從下讀.

[四五]每五月八月　隋書作「每五月八日」.

[四六]積十年而莫能相滅者　隋書「十」上有「數」字. 按他缽死, 大邏便與攝圖爭位, 突厥分為二部, 其事在周末隋初, 至大業初年, 已二十餘歲. 「十」上當有「數」字.

[四七]乞加恩禮同於啟人　諸本脫「加」字及「禮同」二字, 據隋書補.

[四八]則突厥勢分兩從我矣　諸本脫「從我」二字, 據隋書、通典、通志補.

[四九]興兵襲之處羅大敗　諸本脫「之」字, 據通典、通志補.

[五０]令其弟達度闕設牧畜會寧郡　隋書「達度闕設」作「達度關」. 通典、通志作「闕達設」. 按本書卷三八、隋書卷六七裴矩傳作「闕達度設」. 通鑑卷一八一作「闕度設」. 疑當從裴矩傳, 「闕達」、「闕度」各有省略.

[五一]拔也古覆羅並號俟斤　諸本脫「羅」字, 據隋書卷八四、通典卷一九九、通志卷二００□勒傳補.

[五二]得嶷海東西　通典、通志「得」作「傍」.

[五三]拂菻東　諸本「菻東」倒作「東菻」, 據隋書、通典、通志乙. 拂菻即東羅馬.

[五四]多牛而少馬　隋書、通典「牛」下有「羊」字, 是.

[五五]復立薛延陀內俟斤子也咥為小可汗處羅既敗　隋書、通典、通志「子」作「字」. 又諸本脫「處羅」二字, 通典、通志有. 隋書則作「處羅可汗」四字. 今據通典補.

[五六]屈伸異態　諸本「態」訛作「能」, 據隋書卷八四史臣論改.

[五七]東極東胡舊境　諸本脫「東胡」二字, 據隋書補.

[五八]列處於代陰　諸本「列」訛作「別」, 據隋書改.

[五九]乃與周合從　諸本「乃」下衍「曰」字, 據隋書刪.

北史卷一百 列傳第八十八

序傳

李氏之先, 出自帝顓頊高陽氏. 當唐堯之時, 高陽氏有才子曰庭堅, 為堯大理, 以官命族, 為理氏. 歷夏、殷之季. 其後理徵字德靈, 為翼隸中吳伯, [一]以直道不容, 得罪於紂. 其妻契和氏, 攜子利貞逃隱伊侯之墟, 食木子而得全, 遂改理為李氏. 周時, 裔孫曰乾, 娶於益壽氏女嬰敷. 生子耳, 字伯陽, 為柱下史.

子孫散居諸國, 或在趙, 或在秦. [二]在魏者為段幹大夫, 段幹木其後也. 別孫悝, 為魏文侯興富國之術焉. 在趙者曰曇, 以功封柏人, 武安君牧其後也. 在秦者名興族, 為將軍. 生子伯祐, 建功北狄, 封南鄭公. 伯祐生二子, 平燕、內德. 子信為秦將, [三]虜燕太子丹. 信孫元曠, 仕漢為侍中. 元曠弟仲翔, 位太尉. 仲翔討叛羌於素昌, 一名狄道. 仲翔臨陣殞命, 葬狄道川, 因家焉. 史記李將軍傳所雲其先自槐裏徙居成紀, 實始此也. 仲翔曾孫廣, 仕漢, 歷文、景、武三帝, 位前將軍, 立功沙漠. 廣子當戶、椒、敢. 當戶子陵, 戰歿匈奴. 椒. 敢歷侍中、郎中令、關內侯. [四]生子禹, 位至侍中. 並事具史、漢. 禹生承公. 承公生蜀郡太守先. 先生長宗. 長宗生博士況. 況生孝廉本. 本字上明, 生巴郡太守次公. 次公生臨淮太守軌. 軌字逸文, 生積弩將軍隆. 隆字業緒, 生雍. 雍字雋熙, 仕魏, 歷尚書郎、濟北、東筦二郡太守. 雍生柔. 柔字德遠, 晉舉秀才, 為相國從事中郎、北地太守.

柔生弇, [五]字季子, 高亮果毅, 有智局. 晉末大亂, 與從兄卓居相國晉王保下. 卓位相國從事中郎, 保政刑不修, 卓率宗族奔於張寔, 弇亦隨焉. 因仕於張氏, 為驍騎左監. 弇本名良, 妻姓梁氏. 張駿謂弇曰：「卿名良, 妻又姓梁, 令子孫何以目其舅氏？昔耿弇以弱年立功, 啟中興之業, 吾方賴卿, 有同耿氏.」乃使名弇. 歷天水太守、衛將軍, 封安西亭侯. 卒, 年五十六, 贈武衛將軍, 建初中, 追諡景公. 子昶, 字仲堅, 幼有名譽, 年十八而亡. 建初中, 追諡簡公.

涼武昭王暠字玄盛, 小字長生, 簡公昶之子也. 遺腹而誕, 祖母梁氏, 親加撫育. 幼好學, 性沈敏寬和, 美器度, 通涉經史, 尤長文義. 及長, 頗習武藝, 誦孫、吳兵法. 常與呂光太史令郭□及其同母弟宋繇同宿. □起謂繇曰：「君當位極人臣, 李君必有國土之分. 家有騧黃馬生白額駒, 此其時也.」及呂光之末, 段業自稱涼州牧, 以昭王為劾穀令. 而敦煌護軍馮翊郭謙、沙州中從事敦煌索仙等以昭王溫毅有惠政, 推為寧朔將軍、敦煌太守. 昭王初難之. 會宋繇仕於業, 告歸, 言於昭王曰：「兄忘郭□言邪？白額駒今已生矣！」昭王乃從之. 尋進號冠軍將軍, 稱藩於業. 業僭稱涼王, [六]其右衛將軍索嗣搆昭王於業, 乃以嗣為敦煌太守, 率騎而西, 昭王命師擊走之.

於是晉昌太守唐瑤移檄六郡, 推昭王為大都督、大將軍、涼公, 領秦涼二州牧、護羌校尉, 依竇融故事. 昭王乃赦境內, 建元號庚子, 追崇祖考, 大開霸府, 置左右長史、司馬、從事中郎, 備置僚寀. 廣闢土宇, 屯玉門、陽關, 大田積穀, 為東討之資. 立靖恭堂以議朝政, 閱武事焉. 圖讚自古聖帝、明王、忠臣、孝子、烈士、貞女, 親為序頌, 以明鑒誡之義. 當時文武群公僚佐, 亦皆圖讚所志. 五年, 改元為建初. 遺舍人黃始、梁興間行歸表於晉. 是歲, 乃自敦煌徙都酒泉. 又以表未報, 復遣沙門法泉間行通表建鄴. 於時百姓樂業, 請勒銘酒泉, 乃使儒林祭酒劉彥明為文, 刻石頌德. 又有白狼、白兔、白雀、白雉、白鳩等集於園間. 群下以為白祥, 金精所誕, 皆應時邕而至；又有神光、甘露、連理、嘉禾眾瑞, 請史官記其事. 昭王從之. 上巳日, 讌於曲水, 命群僚賦詩, 昭王親為之序. 於是寫諸葛亮訓誡以勗諸子焉. 昭王以緯世之量, 為群雄所奉, 兵無血刃, 遂啟霸業, 乃修敦煌舊塞. 薨, 諡曰武昭王, 廟號高祖, [七]陵號建世. 武昭王十子, 譚、歆、讓、愔、恂、翻、豫、宏、眺、亮. 世子譚早卒.

後主諱歆, 字士業, 武昭王第二子也. 武昭王薨, 府僚奉為都督、大將軍、涼公, 領涼州牧、護羌校尉, 大赦境內, 改元為嘉興. 尊母尹氏為太後. 在位四年, 為沮渠蒙遜所敗, 國亡. 武昭王以魏道武皇帝天興二年立, 後主以明元皇帝泰常五年而亡, 據河右凡二世, 二十一年. 世子重耳奔於江左, 遂仕於宋. 後歸魏, 位恒農太守, 即皇室七廟之始也.

後主弟讓, 字士遜, 雅量凝重, 善於謀略, 位寧朔將軍, 領西羌校尉、輔國將軍、晉敦煌太守、[八]新鄉侯, 贈驃騎大將軍, 諡曰穆. 讓弟愔, 字士正, 位晉昌、敦煌太守. 愔弟恂, 字士如, 有幹略, 位酒泉、敦煌太守, 遇家國之難而終. 恂弟翻, 字士舉, 小字武疆, 英雄秀出, 有雄略, 位車騎將軍, 祈連、酒泉、晉昌郡太守. 翻弟豫, 字士寧, 位西海太守. 豫弟宏, 字士讚, 位前將軍、中華令. 宏弟眺, 字士遠, 位左將軍. 眺弟亮, 字士融, 位右將軍.

寶字懷素, 小字衍孫, 晉昌太守翻之子也. 沈雅有度量, 驍勇善撫接. 遇家難, 為沮渠蒙遜囚於姑臧. 歲餘, 與舅唐契北奔伊吾[九], 臣於蠕蠕. 其遺眾之歸附者, 稍至二千, 寶傾身禮接, 甚得其心, 眾皆為之用, 每希報雪. 屬太武遣將討沮渠無諱於敦煌, 無諱捐城遁走. 寶自伊吾南歸敦煌, 遂修繕城府, 規復先業, 遣弟懷達, 奉表歸誠. 太武嘉其忠款, 拜懷達散騎常侍、敦煌太守；別遣使授寶使持節、侍中、都督西垂諸軍事、鎮西大將軍、開府儀同三司、領護西戎校尉、沙州牧、敦煌公, 仍鎮敦煌, [一０]四品已下, 聽承制假授. 真君五年, 因入朝, 遂留京師, 拜外都大官. 轉鎮南將軍、並州刺史, 還除內都大官. 文成初, 代司馬文思鎮懷荒, [一一]改授鎮北將軍. 太安五年薨, 年五十三, 詔賜命服一襲, 贈以本官, 諡曰宣. 有六子, 承、茂、輔、佐、公業、沖. 公業早卒.

承字伯業, 少有謀略. 初, 寶欲歸款, 僚庶多有異議. 承時年十三, 勸寶速定大計, 於是遂決. 寶仍令承隨表入賀. [一二]太武深相器異, 禮遇甚優, 賜爵姑臧侯. 後遭父憂, 居喪以孝聞. 承應傳先封, 以自有爵, 乃以本封讓弟茂, 時論多之. 承方裕有鑒裁, 為時所重. 文成末, 以散侯出為龍驤將軍、滎陽太守, 為政嚴明, 甚著聲稱. 延興五年卒, 時年四十五, 贈使持節、大將軍、[一三]雍州刺史, 諡曰穆.

長子韶, 字元伯, 學涉有器量, 與弟彥、虔、蕤並孝文賜名焉. 韶雅為季父沖所知重. 延興中, 補中書學生, 襲爵姑臧侯, 除儀曹令. 時修改車服及羽儀制度, 皆令韶典焉. 遷給事黃門侍郎. 後依例降侯為伯, 兼大鴻臚卿, 黃門如故. 孝文將創遷都之計, 詔引侍臣, 訪以古事. 詔對曰：「洛陽九鼎舊所, 七百攸基, 地則土中, 實均朝貢, 惟王建國, 莫尚於此.」帝稱善. 遷太子右詹事, 尋罷左右, 仍為詹事、肆州大中正. [一四]出為安東將軍、兗州刺史. 帝自鄴還洛, 韶朝於路, 帝言及庶人恂事曰：「卿若不出東宮, 或未至此也.」

宣武初, 徵拜侍中, 領七兵尚書, 除撫軍將軍, 並州刺史. 以從弟伯尚同鹹陽王禧之逆, [一五]免除官爵. 久之, 兼將作大匠, 敕參定朝儀律令. [一六]及呂苟兒反於秦州, 除撫軍將軍、西道都督, 行秦州事, 與右衛將軍元麗, 率眾討之. 事平, 即真, 璽書勞勉, 復其先爵. 時隴右新經師旅, 百姓多不安業, 韶善撫納, 甚得夷夏之心.

孝明初, 自相州刺史入為殿中尚書, 行雍州事. 後除中軍大將軍、吏部尚書, 加散騎常侍, 出為冀州刺史. 清簡愛人, 甚收名譽, 政績之美, 聲冠當時. 明帝嘉之, 就加散騎常侍, 遷車騎將軍, 賜劍珮、貂蟬各一具, 驊騮馬一匹, 並衣服寢具. 韶以年及懸車, 抗表遜位, 優旨不許. 轉定州刺史, 常侍如故. 及赴中山, 冀州父老皆送出西境, 相聚而泣. 二州境既連接, 百姓素聞其德, 州內大安. 正光五年, 卒於官, 年七十二. 詔贈帛七百匹, 贈使持節、散騎常侍、車騎大將軍、司空公、雍州刺史, 諡曰文恭. 既葬之後, 有冀州兵千餘人, 戍於荊州, 還經韶墓, 相率培塚, 數日方還, 其遺愛如此. 永安中, 以剋定秦、隴功, 追封安城縣開國伯, 邑四百戶.

長子璵, 字道璠, 溫雅有識量. 魏永平二年, 釋褐太尉府行參軍, 累遷尚書倉部郎中. 後汝南王悅為司州牧, 悅性質疏冗, 情識不倫, 朝廷以璵器望兼美, 閑於政事, 擢為悅府長史, 兼知州務. 甚得毗贊之方, 因除司州別駕. 遷光祿少卿, 永安初, 以本官兼度支尚書, 襲封安城縣伯, 又除司徒右長史, 仍兼尚書. 及遷都於鄴, 留璵於後, 監掌府藏, 及撤運宮廟材木, 以明幹見稱. 加征南將軍、金紫光祿大夫, 尋兼給事黃門侍郎, 監典書事. 出為東徐州刺史, 為政清靜, 人吏懷之. 解州還, 以老疾, 不求仕進. 齊受禪, 追璵兼前將軍, 導從於圜丘行禮. 又攝護軍, 陪神武神主入太廟. 璵意不願策名兩朝, 雖以宿德耆舊被徵, 過事即絕朝請. 文宣亦曾命璵預華林宴, 顧訪舊事, 甚重之. 天保四年卒, 年七十二.

子詮, 字世良, 任城郡守, 贈涇州刺史.

子伯卿, 太師府參軍事.

伯卿子師上, 聰敏好學, 雅有詞致. 外祖魏收無子, 惟有一女, 生師上, 甚愛重之, 童齔便自教屬文, 有名於世. 後與範陽盧公順俱為符璽郎, 待詔文林館. 與博陵崔君洽同志友善, 從駕晉陽, 寓居僧寺, 朝士謂之康寺三少, 為物論推許若此. 隋煬帝居蕃, 奏為王府記室, 終於揚州.

詮弟謐, 字世安, 位高陽郡守、司農卿、安州刺史. 謐子千學, 齊武平中尚神武女浮陽長公主, 拜駙馬都尉、南青州刺史.

謐弟誦, 字世業, 位假儀同三司、臨漳令. 誦弟世韞, 太子舍人、殿中郎.

璵子孫繁衍, 行人號其宅為李東徐村. [一七]

璵弟瑾, 字道瑜. 美容貌, 有才學, 特為韶所鍾愛. 清河王懌甚知賞之. 懌為司徒, 辟參軍事. 轉著作郎, 稍遷通直散騎侍郎, 與給事黃門侍郎王遵業、尚書郎盧觀典修儀注. 王、盧即瑾之外兄. 臨淮王彧謂瑾等三雋, 共掌帝儀, 可謂舅甥之國. 及明帝崩, 上諡策文, 瑾所製也. 莊帝初, 於河陰遇害, 年三十九, 贈冠軍將軍、齊州刺史.

子產之, 字孫僑. 容貌短陋, 而撫訓諸弟, 愛友篤至. 其舅盧道將稱之曰：「此兒風調, 足為李公家孫.」位北豫州司馬. 子仲膺, 字公祀. 以學行稱, 位太子洗馬. 仕周, 為東京少吏部上士. 隋開皇中, 卒於荊州總管司馬.

產之弟蒨之, 字曼容, 清通好文學. 齊天保初, 歷太子洗馬, 行陽翟郡守, 為政清靜, 吏人稱之. 遷尚書考功郎中, 遇文宣昏縱, 見害, 時人冤之.

蒨之弟壽之, 位梁州中從事, 性貞介, 不負於人.

壽之弟禮之, 位司徒騎兵參軍. 與妻鄭氏相重, 妻先亡, 遺言終不獨死. 未幾, 禮之腳上發腫, 夢妻雲, 煮小麥漬之即差, 如其言, 反創而卒.

禮之弟行之, 字義通, 小字師子. 簡靜, 善守門業, 多識前言往行, 而不以文學自名. 居喪盡禮, 與兄弟深相友愛. 仕齊, 歷位都水使者、齊郡太守, 帶青州長史. 任城王敬憚之, 州人號曰李禦史. 仕周, 為冬官府司寺下大夫. 隋開皇初, 封固始縣男, 除唐州下溠郡太守, 稱疾不行, 卒. 行之風素夷坦, 為士友所稱. 其舅子盧思道深所愛好, 常贈詩雲：「水衡稱逸人, 潘、楊有世親, 形骸預冠蓋, 心思出囂塵.」時人以為實錄. 及疾, 內外多為求醫, 行之曰：「居常待終, 士之道也. 貧既愈富, 何知死不如生？」一皆抑絕. 臨終, 命家人薄葬, 口授墓誌以紀其志曰：「隴西李行之, 以某年某月終於某所. 年將六紀, 官歷四朝, 道協希夷, 事忘可否. 雖碩德高風, 有傾先構；而立身行己, 無愧夙心. 以為氣變則生, 生化曰死, 蓋生者物之用, 死者人之終, 有何憂喜於其間哉！乃為銘曰：人生若寄, 視死如歸. 茫茫大夜, 何是何非.」言終而絕. 二子, 夷、道.

行之弟凝之, 字惠堅. 光州中從事, 非其所好, 僶俛而就, 秩滿, 徑還冀州棗強野舍. 凝之明本草藥性, 恒以服餌自持, 雖年將耄及, 而志力不衰. 篤好古文, 精心典禮, 以之終老, 未嘗懈倦. 隋仁壽中卒.

產之兄弟, 並有器望. 邢子才為禮之墓誌雲：「食有奇味, 相待乃餐, 衣無常主, 易之而出.」時以為實錄. 諸婦相親, 皆如姊妹. 蒨之死, 諸弟不避當時凶暴, 行喪極哀. 趙郡李榮來弔之, 歎曰：「

此家風範, 海內所稱, 今始見之, 真吾師也.」欲與連類, 即日自名勞之. [一八]

瑾弟瓚, 字道璋. [一九]少有風尚, 辟司徒參軍事. 卒, 贈漢陽郡太守. 子脩年, 開府參軍, 早亡.

韶弟彥, 字次仲, 有學業. 孝文初, 舉秀才, 除中書博士, 轉諫議大夫. 後因考課, 降為元士. 尋行主客曹事, 徙郊廟下大夫. [二０]時朝儀典章, 鹹未周備, [二一]彥留心考定, 號為稱職. 孝文南伐, 彥諫曰：「臣以為蕞爾江、閩, 未足親勞鑾駕.」頻表雖不見納, 而以至誠見嘉. 及六軍次於淮南, 徵為廣陵王羽長史, 加恢武將軍、西翼副將. 軍還, 除冀州趙郡王幹長史. 轉青州廣陵王羽長史, 帶齊郡太守. 徵為龍驤將軍、司徒右長史, 轉左長史、[二二]秦州大中正. 出行揚州事, 尋徵拜河南尹, 還至汝陰, 復敕行徐州事. 尋徵拜平北將軍、平州刺史, [二三]遷平東將軍, 徐州刺史. 延昌二年夏, 大霖雨, 川瀆皆溢. 彥相水陸形勢, 隨便疏通, 得無淹漬之害. 朝廷嘉之, 頻詔勞勉. 入為河南尹, 遷金紫光祿大夫、光祿勳, 轉度支尚書. 出為撫軍將軍、秦州刺史. 時破六韓拔陵等反於北鎮, 二夏、豳、涼, 所在蜂起, 而彥刑政甚嚴. 正光五年六月, 城人薛珍、劉慶、杜超等因四方離叛, 突入州門害彥, 推其黨莫折大提為帥. 永安中, 追贈侍中、驃騎大將軍、司徒公、雍州刺史, 諡曰孝貞.

子燮, 字德諧, 少有風望, 位司徒主簿. 卒, 贈太常少卿. 子士萬, 有雅望, 位高都太守.

燮弟爽, 字德明. 弟充, 字德廣. [二四]弱冠, 太學博士. 大將軍蕭寶夤西討, 德廣為行臺郎, 募眾而征, 戰捷, 乃手刃仇人, 啖其肝肺. 覺寶夤有異志, 挺身歸闕, 朝廷加爵, 辭而不受. 寶夤遂與萬俟醜奴同反, 大行臺尒朱天光討之, 請德廣為從事中郎. 天光用其計, 遂定秦、隴. 以功除中散大夫. 痛父非命, 終身不食酒肉. 妹夫盧元明嗟重之.

子士英, 有文才, 王遵業以女妻之.

次僧伽, 修整篤業, 不應辟命, 時鄭子默有名於世, 僧伽曰：「

行不適道, 文勝其質, 郭林宗所謂牆高基下, 雖得必喪, 此之徒也.」竟如其言. 尚書袁叔德來候僧伽, 先減僕從, 然後入門, 曰：「見此賢, 令吾羞對軒冕.」及卒, 叔德為懷舊詩曰：「平生寡俗累, 終身無世言.」其見重如此. 僧伽弟法藏, 內清介, 位員外郎.

德廣弟德顯, 位散騎侍郎, 贈東秦州刺史.

德顯弟德明, 敦重有器局, 位高陽太守, 贈光祿少卿、光州刺史.

彥弟虔, 字叔恭. 太和初, 為中書學生, 遷祕書中散, 轉冀州驃騎府長史、太子中舍人. 宣武初, 遷太尉從事中郎, 出為清河太守. 屬京兆王愉反, 虔棄郡奔闕. 宣武聞虔至, 謂左右曰：「李虔在冀州日久, 恩信著物, 今拔難而來, 眾情自解矣.」乃授虔別將, 令軍前慰勞. 事平, 轉長樂太守. 延昌初, 冀州大乘賊起, 令虔以本官為別將, 與都督元遙討平之. 遷後將軍、燕州刺史；還為光祿大夫, 加平西將軍, 兼大司農；出為散騎常侍、安東將軍、兗州刺史. 追論平冀州之功, 賜爵高平男. 還京, 除河南邑中正, 遷領軍將軍、金紫光祿大夫. 孝莊初, 授特進、車騎大將軍、儀同三司、散騎常侍, 又進號驃騎大將軍、開府儀同三司. 永安三年薨, 年七十四, 贈侍中、驃騎大將軍、太尉公、都督冀定瀛三州諸軍事、冀州刺史, 諡宣景.

長子□, 字仁明, 位尚書左外兵郎. 莊帝初, 於河陰遇害, 年四十, 贈度支尚書、安東將軍、青州刺史. 子裒, 章武郡守. 裒弟奭, 汲郡守. 並以幹局見知.

□弟仁曜, 位員外散騎侍郎、太尉錄事參事. 與兄□同於河陰遇害, 年三十八, 贈散騎常侍、左將軍、兗州刺史. 子撝, 字道熾, 學尚有風儀. 魏武定中, 司空長流參軍. 齊天保末, 為尚書郎, 終於光州司馬.

仁曜弟皓, 字仁昭, 位散騎侍郎. 亦遇害河陰, 贈征虜將軍、涼州刺史. 子士元、士操, 武定中, 並儀同開府參軍事.

皓弟曉, 事列於後.

虔弟蕤, 字延賓, 歷步兵校尉、東郡太守、司農少卿. 卒, 贈龍驤將軍、豫州刺史.

子諺, 字義興. 有幹局, 起家太學博士, 領殿中侍禦史, 稍遷東郡太守. 莊帝初, 濟、廣二州刺史, 加散騎常侍. 節閔時, 與第三弟通直散騎常侍義真、第七弟太常少卿義邕同為尒朱仲遠所害. 義邕, 莊帝居藩之日, 以外親, 甚見親昵. 及即位, 特蒙信任. 尒朱榮之誅, 義邕預其事, 由是並及禍. 節閔初, 諺贈侍中、驃騎將軍、吏部尚書、冀州刺史, 義真贈前將軍、齊州刺史, 義邕贈安東將軍、青州刺史. 諺次弟義順, 司空屬. 第四弟義遠, 國子博士. 莊帝初, 並於河陰遇害, 贈散騎常侍、征東將軍、雍州刺史.

承弟茂, 字仲宗. 文成末, 襲父爵鎮西將軍、敦煌公. 孝文初, 除長安鎮都將, 轉西汾州刺史, 將軍如故. 入為光祿大夫, 歷西兗州刺史, [二五]例降為侯. 茂性謙慎, 以弟沖寵盛, 懼於盈滿, 以疾求遜位. 孝文不奪其志, 聽食大夫祿, 還私第. 因居中山, 自是優遊裏舍, 不入京師. 卒年七十一, 諡曰恭侯.

子靜, 字紹安, 襲, 位東平原太守. 卒, 子遐, 字智遠, 襲. 遐有幾案才, 位河內太守. 從孝莊南度河, 於河陰遇亂兵所害. 事寧, 追贈散騎常侍、車騎大將軍、尚書右僕射、秦州刺史, 封盧鄉伯.

靜弟孚, 字仲安. 恭慎篤厚, 歷汝南、中山二郡太守. 孝莊初, 以外親超授撫軍將軍、[二六]金紫光祿大夫, 出為鎮東將軍、滄州刺史, 加散騎常侍.

孚弟季安, [二七]粗涉書史, 位北海王顥撫軍長史. 顥為關西都督, 復引為長史, 委以戎政. 卒於軍, 贈征虜將軍、涼州刺史.

茂弟輔, 字叔直. 有器望, 解褐中書博士, 遷司徒議曹掾. 太和中, 孝文為鹹陽王禧納其女為妃, 除鎮遠將軍、潁川太守, 帶長社戍. 輔綏懷招集, 甚得邊和. 卒於郡, 贈征虜將軍、秦州刺史, 諡曰襄武侯. [二八]

長子伯尚, 少有重名, 弱冠除祕書郎. 孝文每雲：「此李氏之千裏駒.」稍遷通直散騎侍郎, 敕撰太和起居注. 宣武初, 兼給事黃門侍郎, 坐與鹹陽王禧謀反誅.

伯尚弟仲尚, 儀貌甚美, 少以文學知名. 年二十, 著前漢功臣序讚, 及季父司空沖誄. 高聰、邢巒見而歎曰：「後生可畏, 非虛言也.」起家京兆王愉府參軍. 坐兄事, 賜死.

仲尚弟季凱, 沈敏有識量. 坐兄事, 與母弟俱徙邊, 久之, 會赦免. 遂寓居晉陽, 沈廢積年. 後歷位並州安北府長史. 孝明崩, 尒朱榮陰圖義舉, 季凱豫謀. 及莊帝踐祚, 徵拜給事黃門侍郎, 封博平縣侯, 加散騎常侍、祕書監、中軍將軍. 後尒朱世隆以榮之死, 謂季凱通知, 於是見害. 孝武初, 追贈侍中、驃騎將軍、吏部尚書、定州刺史.

季凱弟延慶, 位陳留太守、金紫光祿大夫. 延慶弟延度, 衛將軍、安德太守.

輔弟佐, 字季翼, 有文武才幹. 孝文初, 兼散騎常侍使高麗, 以稱旨, 還拜常山太守、真定縣子. 遷懷州刺史, 進爵山陽侯, 加安南將軍、河內公, 轉相州刺史, 所在有稱績. 後拜安遠將軍, [二九]敕與征南將軍城陽王鸞、安南將軍盧陽烏等攻赭陽, 各不相節度. 諸軍以敵強故班師, 佐逆戰, 為賊所敗, 坐徙瀛州. 車駕征宛、鄧, 復起佐, 假平遠將軍、統軍, 以功封涇陽縣子. 沔北既平, 以佐為廣陽王嘉鎮南府長史, 加輔國將軍, 別鎮新野. 及大軍凱旋, 孝文執佐手曰：「沔北, 洛陽南門, 卿勉為朕善守.」孝文崩, 遺敕以佐行荊州事. 佐在州, 威信大行, 邊人悅附, 前後歸者二萬許家. 尋正刺史. 宣武初, 徽兼都官尚書. 卒, 年七十一, 贈秦州刺史, 諡曰莊.

子遵襲. 遵豪爽有父風, 卒於司空司馬, 贈洛州刺史. 子果襲, 位司空諮議參軍, 坐通西魏見殺.

遵弟柬, 字休賢. 郡辟功曹, 以父憂去職, 遂終身不食酒肉, 因屏居鄉裏. 司空、任城王澄嘉其操尚, 以為參軍事, 累遷濟州刺史. 卒, 贈殿中尚書、相州刺史.

柬弟挺, 字神雋, 小名提. 少以才學知名, 為太常劉芳所賞. 歷位中書侍郎、太常少卿、荊州刺史. 時梁將曹敬宗來寇, 攻圍積時, 又引水灌城, 城不沒者數板, 神雋循撫兵人, 戮力固守. 詔遣都督崔暹、別將王羆、裴衍等赴援, [三０]敬宗退走. 時寇賊之後, 城外有露骸, 神雋令收葬之. 徵拜大司農. 孝明末, 除鎮軍將軍, 行相州事, 時葛榮南逼, 神雋憂懼, 乃故墜馬傷足, 仍停汲郡, [三一]有詔追還. 莊帝即位, 以神俊士望, 拜散騎常侍、殿中尚書, 追論固守荊州功, 封千乘縣侯, 轉中書監、吏部尚書. 神雋意尚風流, 情在推引人物, 尒朱榮有所用人, 神雋不從. 見怒, 懼, 啟求解官, 除右光祿大夫. 尋屬尒朱兆入京, 乘輿幽執, 神雋遂逃人間. 孝武初, 歸闕, 拜散騎常侍、驃騎大將軍、左光祿大夫、儀同三司. 孝靜初, 除驃騎大將軍、華州刺史, [三二]入為侍中, 薨. 年六十四, 贈尚書左僕射、司徒公、雍州刺史.

神雋風韻秀舉, 博學多聞, 朝廷舊章及人倫氏族, 多所諳記. 篤學好文雅, 老而不輟. 凡所交遊, 皆一時名士, 汲引後生, 為其光價, 四方才子, 鹹宗附之. 滎陽鄭伯猷常雲：「從舅為人物宗主.」在洛京時, 琅邪王誦亦美神雋, 故名其子曰雋, 庶其似之. 梁武帝雅重其名, 常雲：「彼若遣李神雋來聘, 我當令劉孝綽往.」其見重如此. 頸多鼠乳. 而性通率, 不持檢度, 至於少年之徒, 皆與褻狎. 北遷鄴, 於路見狗, 溫子昇戲曰：「為是宋鵲？為是韓盧？」神雋曰：「

為逐丞相東走？為共帝女南徂？」沙苑之敗, 神雋策眇馬而走, 曰：「丁掾力.」馬倒, 曰：「丁掾誤我.」其不拘若此. 既不能方重, 識者以此為譏. 喪二妻, 又欲娶鄭嚴祖妹, 神雋之從甥也. 盧元明亦將為婚. 遂至紛競, 二家□於嚴祖之門. 鄭卒歸元明, 神雋惆悵不已. 時人以神雋為鳳德之衰.

沖字思順, 承少弟也, 本名思沖, 孝文改焉. 少孤, 為承訓養. 承常言, 此兒器重非恒, 方為門戶所寄. 沖雅有大量, 隨兄至滎陽, 時牧守子弟多侵亂人庶, 輕有乞奪, 沖與承長子韶獨清簡皎然, 無所求取, 時人美焉. 獻文末, 為中書學生, 沖善交遊, 不妄戲雜, 流輩重之. 孝文初, 以例遷祕書中散, 典禁中文字. 以修敕敏慧, 漸見寵待, 遷內祕書令, 南部給事中.

舊無三長, 唯立宗主主督護, [三三]所以多隱冒, 五十、三十家方為一戶. [三四]沖以三正所由來遠, 於是創三長之制上之. 文明太後覽而稱善, 引見公卿議之, 群臣多有不同. 太後曰：「立三長則課有常準, 賦有常分, 包蔭之戶可出, 僥倖之人可止, 何為不可？」詞議雖有乖異, [三五]然惟以變法為難, 更無異議, 遂立三長, 公私便之.

遷中書令, 加散騎常侍, 給事中如故. 尋轉南部尚書, 賜爵順陽侯. 沖為文明太後所幸, 恩寵日盛, 賞賜月必數千萬, 進爵隴西公, 密致珍寶服禦以充其第, 外人莫得而知. 沖家素清貧, 於是室富. 而謙以自牧, 積而能散, 近自姻族, 逮於鄉閭, 莫不分及. 虛己接物, 垂念羇寒, 衰舊淪屈由之躋敘者, 亦以多矣, 時以此稱之. 初, 沖兄佐與河南太守來崇同自涼州入國, 素有微嫌, 佐因構成崇罪, 餓死獄中. 後崇子護為南部郎, 深慮為沖陷, 常求退避, 沖每慰撫之. 護後坐贓罪, 懼必不濟, 沖具奏與護本末嫌隙, 乞原恕之, 遂得不坐. 沖從甥陰始孫貧, 來沖家, 至如子姪. 有人求官, 因其納馬於沖, 始孫輒受而不言. 後假方便, 借沖. 此馬主見沖乘馬而不得官, 後自陳首始末. 沖聞大驚, 執始孫, 以狀款奏, 始孫坐死. 其處要自厲, 不念愛惡, 皆此類也.

時循舊, 王公重臣皆呼名, 孝文帝謂沖為中書而不名之. 文明太後崩後, 孝文居喪, 引見待接有加. 及議律令, 潤飾辭旨, 刊定輕重, 孝文雖自下筆, 無不使訪焉. 沖竭忠奉上, 知無不盡, 出入憂勤, 形於顏色, 雖舊臣戚輔, 莫能逮之, 俱服其明斷慎密而歸心焉. 於是天下翕然. 及殊方聽望, 鹹宗奇之. 孝文亦深相仗信, 親敬彌甚, 君臣之間, 情義莫二. 及置百司, [三六]開建五等, 以沖參定典式, 封滎陽侯, 拜廷尉卿, 遷侍中、吏部尚書、鹹陽王師. 東宮建, 拜太子少傅. 孝文初依周禮置夫嬪之列, 以沖女為夫人. 及營明堂, 詔沖領將作大匠, 與司空、長樂公亮共監興繕.

車駕南伐, 加沖輔國大將軍, 統眾翼從. 自發都至洛陽, 霖雨不霽, 仍詔六軍發軫, 孝文戎服執鞭, 禦馬而出, 群臣稽顙於馬首之前. 孝文曰：「今大軍將邁, 公等更欲何雲？」沖進, 請曰：「發都淫雨, 士馬困弊, 矜喪反旆, 於義為允.」孝文曰：「已至於此, 何容停駕！」沖又進曰：「今者之舉, 天下所不願, 敢以死請.」孝文大怒曰：「方欲經營宇宙, 而卿等儒生, 屢疑大計, 斧鉞有常, 卿勿復言！」策馬將出. 大司馬安定王休、兼左僕射任城王澄等並殷勤泣諫, 孝文乃喻群臣曰：「今者興動不小, 勤而無成, 何以示後？若不南鑾, 即當移都於此. 光宅土中, 幾亦時矣, 王公等以為何如？議之所決, 不得旋踵, 欲遷者左, 不欲遷者右.」安定王休等相率如右. 前南安王楨進曰：「愚者闇於成事, 智者見於未行, 見至德者不議於俗, 成大功者不謀於眾. [非常之人, 乃能]非常之事. [三七]廓神都以延王業, 都中土以制帝京, [三八]周公啟之於前, 陛下行之於後, 固其宜也. 請上安聖躬, 下慰人望, 光宅中原, 輟彼南伐. 此臣等之願, 亦蒼生幸甚.」群臣鹹唱萬歲. 孝文初謀南遷, 恐眾心戀舊, 乃示為大舉, 因以脅定群情, 外名南伐, 其實遷也. 舊人懷土, 多所不願, 內憚南征, 無敢言者, 於是定都洛陽.

尋以沖為鎮南將軍, 侍中、少傅如故. 委以營構之任, 改封陽平郡侯. 車駕南征, 以沖兼左僕射, 留守洛陽, 遷尚書左僕射, 仍領少傅, 改封清泉縣侯. [三九]及太子恂廢, 沖罷少傅. 孝文引見公卿於清徽堂曰：「今徙極中天, 創居嵩、洛, 雖大構未成, 要自條紀略舉. 但南有未賓之豎, 兼兇蠻密邇, 朕取南之計決矣, 所行之謀必定. 頃來陰陽蔔術之士鹹勸, 朕今征必剋. 此既家國大事, 宜其君臣各盡所見.」沖曰：「征戰之法, 先之人事, 然後蔔筮. 蔔筮雖吉, 猶恐人事未備. 京師始遷, 眾業未定, 加之征戰, 以為未可.」帝曰：「僕射之言, 非為不合朕意. 然咫尺寇戎, 無以自安, 理須如此. 若待人事備, 復非天時, 將若之何？如僕射之言, 便終無征理.」沖機敏有巧思, 北京明堂、圓丘、太廟, 及洛都初基, 安處郊兆, 新起宮寢, 皆資於沖. 勤志強力, 孜孜無怠, 且理文簿, 兼營匠制, [四０]幾案盈積, 剞劂在前, 初不勞厭也. 然顯貴門族, 榮益六姻, 兄弟子姪, 皆有官爵, 一家歲祿, 萬匹有餘. 年纔四十, 而鬢髮斑白, 姿貌甚美, 未有衰狀.

李彪之入京也, 孤微寡援而自立不群, 以沖好士, 傾心宗附. 沖亦重其器學, 禮而納焉, 每言之於孝文, 公私共相援益. 及彪為中尉、尚書, 為孝文知待, 便謂非復藉沖, 更相輕背, 唯公坐歛袂而已, 無復宗敬之意. 沖頗銜之. 後孝文南征, 沖與吏部尚書、任城王澄並以彪倨傲無禮, 遂禁止之, 奏其罪狀. 沖手自作表, 家人不知, 辭甚激切, 因以自劾. 孝文覽其表, 嗟嘆久之. 既而曰：「道固可謂隘也, 僕射亦為滿矣！」沖時震怒, 數責彪前後愆悖, 瞋目大呼, 投折幾案, 盡收禦史, 皆泥首面縛, 大罵辱詈. 沖素性溫柔, 而一朝暴恚, 遂發病荒悸, 言語亂錯, 猶扼腕叫詈, 稱李彪小人. 醫藥所不能療, 或謂肝藏傷裂, 旬餘日卒. 時年四十九.

孝文始聞沖病狀, 謂右衛宋弁曰：「僕射執我樞衡, 總釐朝務, 使我無後顧之憂, 一朝忽有此患, 朕甚愴懷.」及聞沖卒, 為舉哀於縣瓠, 發聲悲泣, 不能自勝. 詔書褒述其美曰：「可謂國之賢也, 朝之望也.」於是贈司空公, 給東園祕器一具、衣一襲, 贈錢三十萬、布五百匹、蠟二百斤. 有司奏諡曰文穆. 葬於覆舟山, 近杜預塚, 孝文之意也. 後車駕自鄴還洛, 路經沖墓, 左右以聞. 孝文臥疾, 望墳掩涕久之, 遣太常致祭. 及與留京百官相見, 皆敘沖亡沒之故, 言及流淚, 其相痛惜如此.

子延寔, 字禧, 性溫良, 少為太子舍人. 宣武初, 襲父爵清泉縣侯. 莊帝即位, 以母舅之尊, 超授侍中、太保, 封濮陽郡王. 延寔以太保犯祖諱, 又以王爵非庶姓所宜, 抗表固辭, 徙封濮陽郡公, 改授太傅. 尋轉司徒公, 出為使持節、侍中、太傅、錄尚書事、東道大行臺、都督、青州刺史. 尒朱兆入京, 乘輿幽縶, 延寔以外戚見害於州館. 孝武帝初, 反葬洛陽, 贈使持節、侍中、太師、太尉公、錄尚書事、都督、雍州刺史, 諡曰孝懿.

長子彧, 字子文, 尚莊帝姊豐亭公主, 封東平郡公, 位侍中、左光祿大夫、中書監、驃騎大將軍、開府儀同三司、廣州刺史. 彧性豪俠, 尒朱榮之死也, 武毅之士, 皆彧所進. 孝靜初, 陷法見害. 尋詔復本爵. 子道端襲. 彧七子, 並彭城王勰女豐亭公主所生, 以道、德、仁、義、禮、智、信為名. 第四子義雄, 有識悟, 勤學, 手不釋書. 仕齊, 位瑯邪郡守. 義雄弟禮成, 最知名.

禮成字孝諧, 年七歲, 與姑之子蘭陵太守滎陽鄭顥隨魏武帝入關. 顥母每謂人曰：「此兒平生, 未嘗回顧, 當為重器.」及長, 沈深有行檢, 不妄通賓客. 在魏, 歷著作郎、太子洗馬、員外散騎常侍. 周受禪, 拜平東將軍、散騎常侍. 於時貴公子皆競習弓馬, 被服多為軍容. 禮成雖善騎射, 而從容儒服, 不失素望. 後以軍功拜車騎大將軍、儀同三司, 賜爵脩陽侯, 拜遷州刺史. 時朝廷有所徵發, 禮成度以蠻夷不可擾, 擾必為亂, 上表固諫, 武帝從之. 伐齊之役, 從帝圍晉陽, 齊將席毗羅精兵拒帝, 禮成力戰擊退之. 加開府, 進封冠軍縣公, 歷北徐州刺史、戶部中大夫.

禮成妻竇氏早沒, 知隋文帝有非常之表, 遂聘帝妹為繼室. 及帝為丞相, 進位上大將軍, 遷司武上大夫, 委以心膂. 及受禪, 拜陝州刺史, 進封絳郡公, 賞賜優洽. 累遷襄州總管、左衛大將軍. [四一]時突厥屢為寇患, 緣邊要害, 多委重臣, 由是拜寧州刺史. 以疾徵還京, 終於家. 子世師, 位度支侍郎.

禮成弟智源, 有器量. 仕齊, 卒於高都郡守.

智源弟信則, 方雅廉慎. 齊武平中, 位南陽王大司馬屬. 信則形短, 中書侍郎頓丘李若戲之曰：「弟為府屬, 可謂名以定體.」信則曰：「名以定體, 豈過劣弱？」尋除尚書倉部郎中. 入周, 為東京司門下大夫. 隋開皇中, 卒於沔州刺史.

彧弟彬, 字子儒. 其父延寔既別封, 彬襲祖爵清泉縣侯. 位中書侍郎, 卒於左光祿大夫, 贈驃騎大將軍、光祿勳、齊州刺史, 諡曰獻. 子桃杖襲. 彬弟彰, 位通直散騎侍郎, 從父在青州, 同時遇害. 贈左將軍、瀛州刺史.

延寔弟休纂, 小字鍾羌, 頗有父風. 位終太子舍人, 贈驃騎大將軍、尚書令、司徒公、雍州刺史, 追封樂涫縣公, 後進封高陽郡公. 子昂襲.

昂, 魏末為廣平郡太守, 齊天保中, 卒於光祿卿.

昂子道隆, 有才識, 明剖斷. 仕齊, 位並省尚書左丞. 隋開皇中, 為尚書比部侍郎. [四二]

休纂弟延孝, [四三]位尚書屯田郎中. 於河陰遇害, 贈侍中、車騎大將軍、司空公、定州刺史, 進封臨潁縣公.

韶從弟仲遵, 有器業, 彭城王勰為定州, 請為定州開府參軍, 累遷營州刺史. 時四方州鎮, 逆叛相續, 營州城內, 鹹有異心. 仲遵單車赴州, 及至, 與大使盧同以恩信懷誘, 率皆安帖. 後明帝又詔盧同為行臺, [四四]北出慰勞, 同疑人情難信, 聚兵將往. 城人劉安定、就德興等先有異志, 謂欲圖己, 逐仲遵害之.

韶從祖抗, 自涼州渡江左, 仕宋, 歷晉壽、安陸、東萊三郡太守.

抗子思穆, 字叔仁. 有度量, 善談論, 工草隸, 為當時所談. 太和十七年, 攜家累自漢中歸魏, 位都水使者. 及車駕南伐, 以本官兼直閤將軍, 從平南陽, 以功賜爵樂平子. 宣武踐祚, 進爵為伯. 累遷京兆內史, 在郡八年, 頗有政續. 卒於營州刺史, 贈安東將軍、華州刺史. 有子十四人. 嫡子斌襲, 位散騎侍郎, 早卒.

斌兄獎, 字道休, 為莊帝所親, 超贈思穆衛將軍、中書監、左光祿大夫, 諡曰宣武. 獎以戚裏恩澤, 賜爵廣平侯. 歷中書侍郎、兼散騎常侍、聘梁使主、黃門郎、司徒左長史, 行瀛州事. 齊天保初, 兼侍中、冀瀛滄三州大使, 觀察風俗, 還, 拜魏尹. 卒, 贈濟州刺史、中書令. 子瑰, 位中書舍人、黃門郎.

韶族弟琰之, 字景珍, 小字墨蠡. 少知名, 號曰神童, 從父沖雅所歎異. 每曰：「興吾宗者, 其此兒乎！」恒資給所須, 愛同己子. 弱冠舉秀才, 不行. 曾遊河內北山, 便欲有隱遁意. 會彭城王勰辟為行軍參事, [四五]苦相敦引, 沖又遣信喻之, 久乃應召. 尋為中尉李彪啟兼著作佐郎, 修撰國史. 稍遷國子博士, 領尚書儀曹郎中, 轉中書侍郎、司農少卿、黃門郎, 修國史. 遷國子祭酒, 轉祕書監, 兼七兵尚書, 遷太常卿.

孝莊初, 太尉元天穆北討葛榮, 以琰之兼禦史中尉, 為北道軍司. 還, 除征東將軍, 仍兼太常, 出為衛將軍、荊州刺史, 兼尚書左僕射、三荊二郢大行臺, 尋加散騎常侍. 琰之雖以儒素自業, 而每語人, 言吾家世將種, 猶有關西風氣. 及至州之後, 大好射獵, 以示威武. 尒朱兆入洛, 南陽太守趙脩延以琰之莊帝外戚, 誣琰之規奔梁國, 襲州城, 遂被囚執. 脩延仍自行州事. 城內人斬脩延, 還推琰之釐州任. 孝武初, 徵兼侍中、車騎大將軍、左光祿大夫、儀同三司. 永熙二年薨, 朝廷悼惜之, 贈侍中、驃騎大將軍、司徒公、雍州刺史, 諡曰文簡.

琰之少機警, 善談論, 經史百家, 無不悉覽, 朝廷疑事, 多所訪質. 每雲：「崔博而不精, 劉精而不博, 我既精且博, 學兼二子.」謂崔光、劉芳也. 論者許其博, 未許其精. 當時議鹹共宗之. 又自誇文章, 從姨兄常景笑而不許. 每休閑之際, 恒閉門讀書, 不交人事. 常謂人曰：「吾所以好讀書者, 不求身後之名. 但異見異聞, 心之願也, 是以孜孜搜討, 欲罷不能. 豈為聲名, 疾勞世人也？[四六]此乃天性, 非為力強.」前後再居史事, 無所編緝. 安豐王延明博聞多識, 每有疑滯, 常就琰之辨析, 自以為不及也.

二子綱、慧, 並從孝武帝入關中. 綱位宜州刺史, 儀同三司.

子充節, 少慷慨, 有英略. 隋開皇中, 頻以行軍總管擊突厥有功, 位上柱國, 武陽郡公、朔州總管. 甚有威名, 為虜所憚. 後有人譖其謀反, 徵還京師. 上怒之, 充節素剛, 憂憤卒. 子大亮.

曉字仁略, 太尉虔之子也. 少而簡素, 博涉經史, 早有時譽, 釋褐員外散騎侍郎. [四七]尒朱榮之立孝莊, 曉兄弟四人, 與百僚俱將迎焉. 其夜, 曉衣冠為鼠噬, 不成行而免. 其上三兄皆遇害. 曉乃攜諸猶子, 微服潛行, 避難東郡. 行至成皋, 為滎陽令天水閻信所疑, 辟易左右, 謂曉曰：「觀君儀貌, 豈是常倫？古人相知, 未必在早, 必有急難, 須悉心以告. 天下豈獨北海孫賓碩乎？」曉以能有長者之言, 乃具告情實. 信乃厚相資給以免. 永安初, 授輕車將軍、尚書左右主客郎, 仍轉征虜將軍、中散大夫, 又除前將軍、太中大夫.

天平初, 遷都於鄴, 曉便寓居清河, 依從母兄崔□鄉宅. [四八]□給良田三十頃, 曉遂築室居焉. 時豪右子弟, 悉多驕恣, 請託暴亂, 州郡不能禁止. 曉訓勗子弟, 鹹以學行見稱, 時論以此多之. 曉自河陰家禍之後, 屬王途未夷, 無復宦情, 備在名級而已. 及遷都之後, 因退私門, 外兄範陽盧叔彪勸令出仕, 前後數四, 確然不從. 武定末, 齊文襄嗣事, 高選僚采, 召曉及前開府長史房延祐, 並為外兵郎. 後徙平西將軍、太尉府諮議參軍事, 除頓丘太守. 天保中, 頻歷廣武、東二郡太守, 所在有惠政, 為吏人所懷. 卒於郡, 年五十九, 贈本官將軍、[四九]海州刺史. 三子, 伯山、仲舉、季遠.

超字仲舉, 以字行於世. 性方雅善制, [五０]白皙美鬚眉, 高簡宏達, 風調疏遠. 博涉經史, 不守章句業, 至於吉凶禮制, 親表鹹取則焉. 弱冠, 仕齊為襄城王大司馬參軍事. 時尚書左僕射元文遙以令長之徒, 率多寒賤, 奏請革選, 妙盡高資. 仲舉與範陽盧昌衡等八人, 同見徵用. 以仲舉為司州脩武令. 仲舉蒞以寬簡, 吏人號曰寬明. 於時昌衡為平恩令, 百姓號曰恩明. 故時稱盧、李恩寬之政. 武平初, 持節, 使南定. 州人並是蠻左, 接帶邊嶂. 仲舉具宣朝旨, 邊服清謐, 朝廷大嘉之. 還, 授晉州別駕.

及周師圍晉州, 外無救援, 行臺左丞侯子欽內圖離貳, 欲與仲舉謀, 憚其嚴正, 將言而止者數四. 仲舉揣知其情, 乃謂之曰：「城危累卵, 伏賴於公, 今之所言, 想無他事, 欲言而還中止也？」子欽曰：「告急官軍, 永無消息, 勢之危急, 旦夕不謀, 意欲不坐受夷戮, 歸命有道, 於公何如？」仲舉正色曰：「僕射高氏恩德未深, [五一]公於皇家沒齒非答. 臣子之義, 固有常道, 何至今日, 翻及此言！」子欽懼泄, 夜投周軍. 城尋破, 周將梁士彥素聞仲舉名, 引與言及時事. 仲舉曰：「世居山東, 受恩高氏, 今國維不張, 遠勞師眾, 不能死於臣道, 豈敢幹非其議.」士彥曰：「百裏、左車, 不無前事, 想亦得之.」見逼不已, 仲舉乃曰：「今者官軍遠來, 方申弔伐, 當先德澤, 遠示威懷, 明至聖之情, 弘招納之略, 令所至之所, 歸誠有地, 所謂王者之師, 征而不戰也.」士彥深以為然, 益相知重. 初, 城敗之後, 公私蕩然, 軍人簿帳, 悉多亡毀, 戶口倉儲, 無所憑據. 事無大小, 士彥一委仲舉, 推尋勾當, 絲髮無遺, 於軍用甚有助焉.

鄴城平, 仍將家隨例入關. 仲舉以親故流離, 情不願住, 妻伯父京兆尹博陵崔宣猷留不許去. 固辭, 乃得還鄴. 尋有詔, 素望舊資, 命州郡勒送, 仲舉懼嚴命而至. 補秋官賓部上士, 深乖情願, 乃取急言歸.

隋開皇中, 秦王俊鎮洛州, 召補州主簿. 友人蜀王府記室範陽盧士彥謂仲舉曰：「丈人往經徵辟, 每致推辭, 何為徒勞之任, 忽爾降德？」仲舉笑曰：「屈伸之事, 非子所知.」尋被敕追赴京, 朝廷以仲舉婆娑州裏, 責黜左降為隆州錄事參事. 尋以疾歸, 以琴書自娛, 優遊賞逸, 視人世蔑如也. 會朝廷舉士, 著作郎王劭又舉以應詔. 以前致推遷為責, 除冀州清江令. 未幾, 又以疾還. 後以資例, 授帥都督、洛陽令. 彭城劉逸人謂仲舉曰：「君之才地, 遠近所知, 久病在家, 恐貽時論, 具為武職, 差若自安.」仲舉曰：「吾性本疏惰, 少無宦情, 豈以垂老之年, 求一階半級？所言武職, 掛徐君墓樹耳.」竟不起. 終於洛陽永康裏宅. 時年六十三, 當世名賢, 莫不傷惜之. 二子, 大師、行師.

大師字君威, 幼而爽悟, 神情警發, 標格嚴峻, 人並敬憚之. 身長七尺五寸, 風儀甚偉. 好學, 無所不窺, 善綴文. 備知前代故事, 若指諸掌；商較當世人物, 皆得其精. 弱冠, 州將賀蘭寬召補主簿. 寬當時位望, 又與大師年事不侔, 初見, 言未及終, 便改容加敬, 曰：「名下故無虛士. 今者非以相勞, 自望坐嘯有託耳.」每於私室接遇, 恒盡忘年之歡. 俄而以資調補左翊衛率, 尋除冀州司戶參軍. 煬帝初, 改州為郡, 仍除信都司戶書佐. 及大業暮年, 王塗弛紊, 居官者率多侵漁, 皆致潤屋；大師獨守清戒, 無所營求, 家產益致窘迫. 郡丞鞠孝稜益相歎服, 曰：「後於歲寒, 此言於公得之.」十年, 遷渤海郡主簿.

及竇建德據有山東, 被召為尚書禮部侍郎. 武德三年, 被遣使京師, 因送同安公主, 遂求和好. 使畢, 還至絳州, 而建德違約, 又助世充抗王師於武牢. 高祖大怒, 命所在拘留其使. 世充、建德尋平, 遂以譴徙配西會州.

大師少時, 嘗筮仕長安, 遇日者姓史, 因使占. 時有從兄子同、妹夫鄭師萬、河東裴寂同以宿衛簡入文資. 各使視即日官位, 及將來所至. 史生曰：「裴二及李, 皆當依資敘用, [五二]然裴君終致台輔. 鄭非直今歲虛歸, 後歲亦當本資不敘.」指大師曰：「君才雖不減趙元叔, 恐賦命亦將同之.」言子同亦無遠到. 時大師弟行師亦預賓貢, 因問史生吉凶. 生曰：「此郎雖非裴君之匹, 亦至方伯.」既而大師及子同、裴寂並以資補州佐. 師萬當年差舛, 明年而齊資不敘. 師萬任益州新都縣尉. 及武德初, 裴寂任尚書左僕射、魏國公. 大師至是遷播, 因獨笑曰：「史生之言, 於茲驗矣.」行師貞觀中歷太常寺丞、都水使者、邛州刺史, 皆如史生之占.

大師既至會州, 忽忽不樂, 乃為羇思賦以見其事. 侍中、觀公楊恭仁時鎮涼州, 見賦異之, 召至河西, 深相禮重, 日與遊處.

大師少有著述之志, 常以宋、齊、梁、陳、魏、齊、周、隋南北分隔, [五三]南書謂北為「索虜」, 北書指南為「島夷」. 又各以其本國周悉, 書別國並不能備, 亦往往失實. 常欲改正, 將擬吳越春秋, 編年以備南北. 至是無事, 而恭仁家富於書籍, 得恣意披覽. 宋、齊、梁、魏四代有書, 自餘竟無所得. 居二年, 恭仁入為吏部尚書, 大師復還會州. 武德九年, 會赦, 歸至京師. 尚書右僕射封德彝、中書令房玄齡並與大師親通, 勸留不去, 曰：「時屬惟新, 人思自效, 方事屏退, 恐失行藏之道.」大師曰：「昔唐堯在上, 下有箕山之節, 雖以不才, 請慕其義.」於是俶裝東歸. 家本多書, 因編緝前所修書. 貞觀二年五月, 終於鄭州滎陽縣野舍, 時年五十九. 既所撰未畢, 以為沒齒之恨焉. 所製文筆詩賦, 播遷及遭火, 多致失落, 存者十卷. 子慶孫、正禮、利王、延壽、安世.

延壽與敬播俱在中書侍郎顏師古、給事中孔穎達下刪削. 既家有舊本, 思欲追終先志, 其齊、梁、陳五代舊事所未見, [五四]因於編緝之暇, 晝夜抄錄之. 至五年, 以內憂去職. 服闋, 從官蜀中, 以所得者編次之. 然尚多所闕, 未得及終. 十五年, 任東宮典膳丞日, 右庶子、彭陽公令狐德棻又啟延壽修晉書, 因茲復得勘究宋、齊、魏三代之事所未得者. 十七年, 尚書右僕射褚遂良時以諫議大夫奉敕修隋書十志, 復準敕召延壽撰錄, 因此遍得披尋. 時五代史既未出, 延壽不敢使人抄錄, 家素貧罄, 又不辦雇人書寫. 至於魏、齊、周、隋、宋、齊、梁、陳正史, 並手自寫, 本紀依司馬遷體, 以次連綴之. 又從此八代正史外, 更勘雜史於正史所無者一千餘卷, 皆以編入. 其煩冗者, 即削去之. 始末修撰, 凡十六載. 始宋, 凡八代, 為北史、南史二書, 合一百八十卷. 其南史先寫訖, 以呈監國史、國子祭酒令狐德棻, 始末蒙讀了, 乖失者亦為改正, 許令聞奏. 次以北史諮知, 亦為詳正. 因遍諮宰相, 乃上表. 表曰：臣延壽言：臣聞史官之立, 其來已舊, 執簡記言, 必資良直. 是以典謨載述, 唐、虞之風尤著；誥誓斯陳, 殷、周之烈彌顯. 魯書有作, 鹿門貽鑒於臧孫；晉乘無隱, 桃園取譏於趙孟. 斯蓋哲王經國, 通賢垂範, 懲誡之方, 率由茲義. 逮秦書既煬, 周籍俱湮　, 子長創制, 五三畢紀, 條流且異, 綱目鹹張. 自斯以後, [五五]皆所取則. 雖左史筆削, 無乏於時, 微婉所傳, 唯稱班、範. 次有陳壽國志, 亦曰名家. 並已見重前修, 無俟揚榷.

洎紫氣南浮, 黃旗東徙, 時更五代, 年且三百. 元熙以前, 則總歸諸晉, 著述之士, 家數雖多, 泛而商略, 未聞盡善. 太宗文皇帝神資睿聖, 天縱英靈, 爰動沖襟, 用紆玄覽, 深嗟蕪穢, 大存刊勒, 既懸諸日星, 方傳不朽. 然北朝自魏以還, 南朝從宋以降, 運行迭變, 時俗汙隆, 代有載筆, 人多好事, 考之篇目, 史牒不少, 互陳聞見, 同異甚多. 而小說短書, 易為湮落, 脫或殘滅, 求勘無所. 一則王道得喪, 朝市貿遷, 日失其真, 晦明安取. 二則至人高跡, 達士弘規, 因此無聞, 可為傷歎. 三則敗俗巨蠹, 滔天桀惡, 書法不記, 孰為勸獎.

臣輕生多幸, 運奉千齡, 從貞觀以來, 屢叨史局, 不揆愚固, 私為修撰. 起魏登國元年, 盡隋義寧二年, 凡三代二百四十四年, [五六]兼自東魏天平元年, 盡齊隆化二年, 又四十四年行事, 總編為本紀十二卷、列傳八十八卷, 謂之北史；又起宋永初元年, 盡陳禎明三年, 四代一百七十年, 為本紀十卷、列傳七十卷, 謂之南史. 凡八代, 合為二書, 一百八十卷, 以擬司馬遷史記. 就此八代, 而梁、陳、齊、周、隋五書, 是貞觀中敕撰, 以十志未奏, 本猶未出. 然其書及志, 始末是臣所修. 臣既夙懷慕尚, 又備得尋聞, 私為抄錄, 一十六年, 凡所獵略, 千有餘卷. 連綴改定, 止資一手, 故淹時序, 迄今方就. 唯鳩聚遺逸, 以廣異聞, 編次別代, 共為部秩. 除其冗長, 捃其菁華. 若文之所安, 則因而不改, 不敢苟以下愚, 自申管見. 雖則疏野, 遠慚先哲, 於披求所得, 竊謂詳盡. 其南史刊勒已定, 北史勘校粗了. 既撰自私門, 不敢寢默, 又未經聞奏, 亦不敢流傳. 輕用陳聞, 伏深戰越. 謹言. 校勘記

[一]　其後理徵字德靈為翼隸中吳伯　諸本「為」上有「隸」字. 按通志卷二八氏族略李氏條、新唐書卷七０宗室世系表序並無「隸」字, 此涉下文而衍, 今刪.

[二]　或在趙或在秦　按據下文, 此上疑脫「或在魏」三字.

[三]　伯祐生二子平燕內德子信為秦將　新唐書宗室世系表言信是內德之子, 此應疊「內德」二字.

[四]　椒敢歷侍中郎中令關內侯　按漢書卷五四李廣傳, 言椒為代郡太守, 先廣死. 此「椒」下當有脫文, 今斷句.

[五]　柔生弇　諸本「柔」作「雍」. 新唐書表作「柔」. 按晉書卷八七涼武昭王傳雲：「高祖雍, 曾祖柔, 祖弇.」此「雍」字涉上行而誤, 今據改.

[六]　業僭稱涼王　諸本脫「業」字, 據晉書補.

[七]　廟號高祖　晉書作「廟號太祖」.

[八]　晉敦煌太守　李慈銘雲：「『晉』下脫『昌』字.」按李說是, 下文可証.

[九]　與舅唐契北奔伊吾　諸本「舅」下有「趙」字, 魏書卷三九李寶傳, 通鑑卷一一九無. 按事見魏書卷四三唐和傳, 契即唐和之兄, 「趙」字衍文. 今刪.

[一０]仍鎮敦煌　諸本「仍」作「乃」, 魏書李寶傳作「仍」. 按李寶本據敦煌, 作「仍」是, 今據改.

[一一]代司馬文思鎮懷荒　諸本脫「思」字, 據魏書李寶傳補. 司馬文思見魏書卷三七司馬休之傳. 傳言文思為懷朔鎮將. 「荒」、「朔」未知孰是.

[一二]寶仍令承隨表入賀　魏書「賀」作「質」, 是. 李寶欲降魏, 故先送質子.

[一三]贈使持節大將軍　魏書「大」作「本」. 按本將軍指龍驤將軍. 李承官僅太守, 不得便贈大將軍, 作「本」是.

[一四]肆州大中正　魏書「肆」作「秦」. 按下文韶弟彥亦曾為秦州大中正, 李氏郡望為隴西狄道, 當時屬秦州, 疑作「秦」是.

[一五]以從弟伯尚同鹹陽王禧之逆　諸本「尚」訛作「商」, 據魏書改. 李伯尚見下文.

[一六]敕參定朝儀律令　諸本「儀」訛作「議」, 據魏書改.

[一七]行人號其宅為李東徐村諸本「李」作「孝」. 按李璵曾為東徐州刺史, 是以得名. 「孝」乃形似致訛, 今改正. 又北、汲、殿三本「行」作「時」.

[一八]即日自名勞之　張森楷雲：「『勞』疑當作『榮』.」

[一九]瑾弟瓚字道璋　諸本「瑾」訛作「瑛」, 據魏書改.

[二０]尋行主客曹事徙郊廟下大夫　諸本「事徙」作「從事」. 魏書作「事徙」. 按隋書卷二七百官志中, 尚書省主客曹無從事. 此「事徙」誤倒, 又「徙」訛為「從」. 今據乙改.

[二一]時朝儀典章鹹未周備　諸本「章」訛作「掌」, 據魏書改.

[二二]司徒右長史轉左長史　諸本脫「轉」字, 據魏書補.

[二三]尋徵拜平北將軍平州刺史魏書「尋徵拜」作「轉」一字. 按當時「徵拜」指入為內官, 彥自行徐州刺史遷平州刺史, 是外官轉徙, 不得雲「徵拜」. 此當是涉上文「尋徵拜河南尹」而誤.

[二四]燮弟爽字德明弟充字德廣　魏書無「弟爽字德明」五字. 按下文言德廣弟德顯, 德顯弟德明, 與魏書同. 則德廣乃德明之兄, 且不應重出. 此「弟爽字德明」五字當衍.

[二五]轉西汾州刺史將軍如故入為光祿大夫歷西兗州刺史　魏書「汾」作「兗」, 無「歷西兗州刺史」六字. 張森楷雲：「魏書地形志無『西汾州』, 疑『汾』是『兗』之誤, 『歷西兗州刺史』衍.」

[二六]以外親超授撫軍將軍　諸本脫「授」字, 據魏書補.

[二七]孚弟季安　諸本無「季」字.  魏書謂孚弟敬安, 敬安弟季安.  據魏書下文所敘是季安事, 「季」字脫, 今據補.

[二八]諡曰襄武侯　魏書作「贈襄武侯, 諡曰惠」.  此誤以封爵為謚號.

[二九]後拜安遠將軍　魏書「遠」作「南」.  按魏書官氏志太和前令, 安南將軍正二品下階, 安遠將軍從三品下階.  佐先已加安南將軍, 疑不得遷拜安遠.  通鑑卷一三九敘攻赭陽時, 李佐官銜亦是安南將軍, 疑此作「遠」誤.

[三０]別將王羆裴衍等赴援　諸本「羆」作「熊」.  魏書作「羆」.  按事見周書卷一八王羆傳, 今據改.

[三一]仍停汲郡　諸本「汲」作「沔」, 魏書作「汲」.  按當時無「沔郡」, 汲郡在洛陽至相州途中.  作「汲」是, 今據改.

[三二]孝靜初除驃騎大將軍華州刺史　魏書「華」作「肆」.  按東魏孝靜時, 華州在西魏境內, 疑作「肆」是.

[三三]唯立宗主主督護　魏書卷五三李沖傳不疊「主」字, 此誤衍.

[三四]五十三十家方為一戶　諸本「三」下脫「十」字, 據魏書補.

[三五]詞議雖有乖異　魏書「詞」作「群」, 是.

[三六]及置百司　魏書「及」下有「改」字, 是.  此指太和十七年重定職員令事, 見魏書卷七下高祖紀.

[三七][非常之人乃能]非常之事　諸本脫「非常之人乃能」六字, 據魏書補.

[三八]都中土以制帝京　魏書「都中土」作「度土中」, 是.

[三九]改封清泉縣侯　魏書「泉」作「淵」, 北史避唐諱改.

[四０]且理文簿兼營匠制　魏書「且」作「旦」, 是.  又諸本「匠」訛作「近」, 據魏書改.

[四一]累遷襄州總管左衛大將軍　諸本脫「衛」字, 據隋書卷五０李禮成傳補.  「左大將軍」無此官名.

[四二]為尚書比部侍郎　諸本「比」作「北」.  按隋書百官志下, 隋尚書省有比部, 無北部, 「北」乃「比」之訛, 今改正.

[四三]休纂弟延孝　按本書卷五０山偉傳見李延考.  據墓誌集釋元勰妃李媛華(即李沖女)墓誌圖版一八六言妃有弟名延考, 與山偉傳合.  此作「孝」, 誤.

[四四]後明帝又詔盧同為行臺　諸本「又」下衍「遣」字, 據魏書卷三九李寶傳刪.

[四五]會彭城王勰辟為行軍參軍　魏書卷八二李琰之傳「行軍」作「行臺」.  按「行臺參軍」、「行軍參軍」都無此官名, 疑「軍」、「臺」都是衍文.

[四六]豈為聲名疾勞世人也　魏書「世人」作「七尺」, 是.

[四七]釋褐員外散騎侍郎　諸本「員外」下有「郎」字, 北齊書卷二九李璵傳附見李曉, 作「釋褐員外侍郎」.  按「員外侍郎」即「員外散騎侍郎」之省略, 此「員外」下「郎」字衍文.  今據刪.

[四八]依從母兄崔□鄉宅　諸本「□」作「陵」, 北齊書作「悛」.  按本書卷二四崔□傳, □清河人, 與此傳「曉便寓居清河」語合, 「悛」「陵」都是「□」之訛, 今據改.

[四九]贈本官將軍　按「官」字當是衍文.

[五０]性方雅善制　按疑有訛脫.

[五一]僕射高氏恩德未深　張森楷雲：「『射』當作『於』.」按侯子欽官乃左丞, 並非僕射.  張說疑是.

[五二]裴二及李皆當依資敘用　按疑當作「裴及二李」.   二李, 指大師、子同.

[五三]常以宋齊梁陳魏齊周隋南北分隔　諸本無「魏」字, 按下雲「北書指南為島夷」, 北書即指魏書.  此乃脫文, 今補正.

[五四]其齊梁陳五代舊事所未見　按「陳」下當脫「周隋」二字.

[五五]自斯以後　諸本「斯」下有「新」字.  張森楷雲：「『新』字不當有.」按此是涉「斯」字形似而衍, 今刪去.

[五六]起魏登國元年盡隋義寧二年凡三代二百四十四年　按北魏登國元年即公元三八六年, 隋義寧二年即公元六一八年, 前後共二百三十三年.  此作二百四十四年, 誤.